
MATIUS 


1 1 Susi inde kalohonganna Yesus Kristus 
peampoanna tomahaja Daud, peampoanna 
Abraham. 2 Keana' Abraham undadiam Ishak, 
keana' Ishak undadiam Yakub, keana' Yakub 
undadiam Yehuda anna ingganna solasubunna. 
3 Keänä' Yehuda undadiam Peres anna Zerah 
nasibalii Tamar, keana' Peres undadiam 
Hezron, keana' Hezron undadiam Ram, 

4 keänä' Ram undadiam Aminadab, keänä' 
Aminadab undadiam Nahason, keänä' Nahason 
undadiam Salmon, ? keänä' Salmon undadiam 
Boas nasibalii Rahab, keänä' Boas undadiam 
Obed nasibalii Rut, keänä' Obed undadiam 
Isai, $ keänä' Isai undadiam tomahaja Daud, 
keänä' Daud undadiam Salomo nasibalii 

indo bainena to mate Uria, / keänä' Salomo 
undadiam Rehabeam, keänä' Rehabeam 
undadiam Abia, keänä' Abia undadiam Asa, 

8 keänä' Asa undadiam Yosafat, keänä' Yosafat 
undadiam Yoram, keänä' Yoram undadiam 
Uzia, ?keänä' Uzia undadiam Yotam, keana' 
Yotam undadiam Ahas, keänä' Ahas undadiam 
Hizkia, 9 keänä' Hizkia undadiam Manasye, 
keänä' Manasye undadiam Amon, keänä' Amon 
undadiam Yosia, !! keänä' Yosia undadiam 
Yekhonya anna ingganna solasubunna. Wattu 
eta too dipassa to Israel dipahhim lako Babel. 
12 Puhai dipahhim lako Babel, iya keänä'um 
Yekhonya undadiam Sealtiel, keänä' Sealtiel 

undadiam Zerubabel, 13 keana' Zerubabel 
undadiam Abihud, keana' Abihud undadiam 
Elyakim, keana' Elyakim undadiam Azor, 

14 keänä' Azor undadiam Zadok, keänä' Zadok 
undadiam Akhim, keänä' Akhim undadiam 
Eliud, 15 keana' Eliud undadiam Eleazar, 
keana' Eleazar undadiam Matan, keana' 
Matan undadiam Yakub, !? keana' Yakub 
undadiam Yusuf indo muanena Maria to 
undadiam Puang Yesus battu diua To dilanti' 
la mepasalama'. 1? Dadi, mengkalao dio 
Abraham sule lako tomahaja Daud, sapulo 
appa' lapi'na. Mengkalao dio Daud sule lako 
wattunna dipahhim to Israel napahhim to 
Babel, sapulo appa' lapi'na. Anna mengkalao 
dio wattunna dipahhim to Israel sule lako 
kadadianna To dilanti' la mepasalama', sapulo 
appa' oo duka' lapi'na. 19 Susi inde tulasanna 
indo anna dikebattanganni Yesus Kristus sule 
lako disubungam: Puhai mekutana Yusuf la 
umpobaine Maria, iya kebatta hia. Moi anna 
ta'pi deem sola muane, sapo' kebatta aka 
kakuasaanna Penaba Maseho. "? Indo Yusuf 
mesa to meada', dadi maelo' la ungkattui 
Maria. Sapo' la mengkamma'-kamma' 
ungkattui aka moka la umpakasihi'i dio olona 
tau buda. 2? Mane mahassam ma'pikki'-pikki' 
Yusuf la ungkattui Maria, iya napalosaim mesa 
malaika' nasua Debata illaam pangngimpi 
nauaam: "O Yusuf peampoanna tomahaja 
Daud, daa ummahea' umpobaine Maria, 

aka indo bättäna, kakuasaanna Penaba 
Maseho umpadadii. 2! La undadiam mesa änä"' 

muane-ane anna la ussangai Yesus aka Ia 
la ullappasam umma'na dio mai dosana." 
221a asanna ia too dadi anna mala sule 
lako indo kadanna Debata napalombum 
nabi naua: 23 "Patananniia' talinga, indo 
ana' daha la kebatta lambi' undadiam mesa 
ana' muane-ane amna la disangai Imanuel, 
kalembasanna 'Puang Allataala muundu'kia'.' 
" 24 Tappana milli' Yusuf, iya napalako siaham 
indo napahentaam malaika'na Debata lambi' 
umpobaine Maria. 25Sapo' tä' deem moi 
podo la siampe'um metindo sule lako keana' 
Maria. Tappana dadi, iya nasangaim Yusuf indo 
änä'-änä', Yesus. 

1 Indo anna disubunganni Puang Yesus 

dio kota Betlehem illaam lembäna Yudea, 
wattu eta too Herodes mendadi tomahaja 
dio Yerusalem. Iya sulem dio Yerusalem 
sanaka-naka to tandai mata allo si manähä 
muita bintä napotanda. ? Anna mekutanai 
naua: "Umba hia ngei naongei indo ana'-ana' 
mane subum, indo tomahajanna to Yahudi? 
Aka puha kiita bintäna dio bottoki dio tandai 
mata allo, nasuhum sulekam la kipenombai." 
3 Tappana naissam tomahaja Herodes tula' ia 
too, iya tä' deem pada satikkedu' anna husa' 
penabanna, susi toi duka' ingganna issinna 
Yerusalem sangngim tikkedu'. “Iya tappa 
nahempum siaham Herodes ingganna kapala 
sando anna to ullatta' Pepaondonganna Musa 
anna napelaui katähängam naua: "Situhu' 
Battakada Debata umba ngei la subum indo 
To dilanti' la mepasalama', indo puha nadandi 

Puang Allataala?" ? Natimba'im naua: "Dio 
kota Betlehem illaam lembana Yudea, aka 
abana inna susi Battakadanna Puang Allataala 
puha nasuha' mesa nabi naua: ?'O kota 
Betlehem illaam lembana Yehuda, ta'ko la 
mala dipa'bahinni'i illaam alla'-alla'na kota 
senga' to palumbängam illaam lembäna 
Yehuda. Aka iko la naongei kende' tomahaja 
to la ungkambi' umma'ku to Israel.' " 7 Puhai 
ia too, iya mengkamma'-kamma'um Herodes 
untambai indo to si manaha muita binta 
napotanda anna nakutanai naua: "Piham 
anna uhunaia' muita indo binta umpotanda?" 
8 Puhai nakutanai, iya nasuam le'ba' lako 
Betlehem anna napakahi'dii naua: "Laongkoa' 
pea manappai indo änä'-änä', anna maka' 
too ullambi'unna', iya sulekoa' tulasanna' 
kao anna mala laoa' duka' kupenombai." 

9 Tappana puha natahima indo pepakahi'dinna 
tomahaja Herodes, iya le'ba'im umpatahhu' 
pa'laoanna. Iya naita oom indo binta to 
naita illaam tandai mata allo. Ta' deem la 
susi katilallasannai tappana muita indo binta 
mellao yabo langi' umpendioloi lambi' tohho 
yabo sipatunna ongeanna indo ana'-ana'. 
10(2:9) 11 Tappa le'ba'i siaham tama indo 
banua, iya ullambi'um indo änä'-änä' sola 
Maria indona, iya ma'balinguntu'im dio olona 
indo änä'-änä' menomba. Mane umbukkai 
pa'pongngeanna anna mualai bulabam, lite 
kaju si bubanau', anna dama' si bubanau' 
isanga mur, pa'lalam penabanna lako indo 
änä'-änä', tanda pa'pakasallena. 12 Sapo' 

aka napalosai Debata illaam pangngimpi 
naua: "Daa muola lakoa' Herodes," nasuhum 
lalam senga' naola ma'pasule lako bottona. 
13 Tappana le'ba'i indo to si manähä muita 
binta napotanda, iya ussuam mesa malaika' 
Debata umpalosai Yusuf illaam pangngimpi 
naua: "O Yusuf, bangom siahangko ammu 
pasihha'i umbaba lao inde ana'-ana' sola 
indona lako lembana Mesir, aka mahassammi 
napea Herodes inde ana'-ana' la napatei. La 
tohhokoa' dio lambi' kubeem pole oko pahenta 
la sitahhu'na umpogau'." 1#4Iya tappa bangom 
siaham duka' Yusuf indo bengi eta too anna 
le'ba'i umbaba indo änä'-änä' anna Maria 
indona lako Mesir. 1? Iya tohhoim dio sule lako 
mate Herodes. Kaha-kaha ia too dadi anna 
mala sule lako indo kadanna Debata puha 
natula' loppo' nabi naua: "Kutambai ana'ku 
dio mai Mesir." 19 Tappana naissam Herodes 
naua: "Naakkalannia' indo to si manaha muita 
binta napotanda," iya ta' deem pada sakeaha'. 
Nasuhum umpassubum mesa pahenta naua: 
"Ingganna ana'-ana' ke muanei mengkalao 
mane subum sule lako dua taum dadinna la 
dipatei asam, susi illaam kota Betlehem teem 
lako kota sikahuku'na." la too napasikannai 
Herodes situhu' indo katahangam natula' 
indo to umpotanda binta. 17 Iya sule lakom 
indo to puha natula' loppo' nabi Yeremia 
naua: 19 "Ha'ba to umbatim dio kota Rama, 
Rahel ussahhoi ana'na anna moka si'da-si'da 
dipakahanga aka pa'deim ana'na naita." 

19 Indo anna matei Herodes, diopi Mesir Yusuf 


MATIUS 2.20-3.5 6 


sahapu wattu eta. Iya napalosai oom mesa 
malaika'na Debata illaam pangngimpi naua: 
20 "Bangongko ammu babai itim änä'-änä' 
sola Maria indona anna ma'pasulekoa' lako 
Israel, aka indo to la umpatei itim ana'-ana' 
puham mate." 21 Iya bangommi duka' Yusuf 
anna umbabai indo änä'-änä' sola indona anna 
le'ba'i lako Israel. 2? Sapo' mahea' ma'pasule 
lako lembana Yudea, aka napelele diua 
Arkhelaus umbala' Herodes ambena mendadi 
tomahaja dio. Iya napalosai pole oom mesa 
malaika'na Debata illaam pangngimpi naua: 
"Lu lakokoa' lembana Galilea ammu tohho 
dioa'." Iya lu lakom Galilea 23 anna tohhoi 
illaam mesa tonda' diuaam Nazaret. Susim too 
anna mala sule lako indo tula'na Debata diona 
Ana'na napalombum nabi naua: "La diuaam to 
Nazaret." 

I Masäei lessu'na ia too, iya sulem 

Yohanes to si mantedo' dio pohiallasam 
illaam lembana Yudea anna napahandu'i 
umpalanda' kadanna Puang Allataala naua: 
2 "Tihokongannia' ingganna gau' kadakemu aka 
bambannam umpalako kapahentaanna Puang 
Allataala." 3 Yohanes iam too inde indo puha 
napayolo lambam nabi Yesaya naua: "Deem 
tau dio pohiallasam metamba-tamba naua: 
'Patokaanni lalam Debata, maloloanganni 
lalam la naolanna.' " “Indo Yohanes to si 
mantedo' umpa'poheba bulu unta anna 
ma'beke' lollo'. Anna bati' sola duho si 
naande. ?Iya sulem buda tau buttu yabo mai 
Yerusalem, anna dio mai lembana Yudea anna 

ingganna tonda' dio sikahuku'na Salu Yordan 
umpellambi'i Yohanes. $ Sangngim muakui 
dosana anna natedo'i dio Salu Yordan. 7 Anna 
buda toi duka' to illaam kakalebuanna Parisi 
anna to illaam kakalebuanna Saduki sule 
umpellambi'i Yohanes aka maelo' la ditedo'. 
Sapo' naitanna Yohanes sulei, iya nauaammi: 
"O inggammua' to si mambaba bulim, 
pessubunna to kadake gau'! Ussanga haka iko 
la malakoa' lappa' dio mai aha' kasallena Puang 
Allataala? 3 Pa'baju polekoa' anna pa'dodo pole 
anna mala tandaam diua ussosso si'dangkoa' 
gau'mu anna untingko' basabammu. H Daa 
muuaia': 'Ta'kam la napassala Puang 
Allataala aka peampoannakam Abraham.' 
Aka kutulasangkoa', inde mai batu la 

mala duka' napadadi Puang Allataala 
peampoanna Abraham! 10 Tentomai la 
dipembattaammi wase di ada'na Puang 
Allataala dilemposam ingganna kaju taa'na 
kembua manappa anna ditibei tama api. 

11 Kao-kao uwai kupake untedo'koa' mendadi 
tanda katihokongammua'. Sapo' dako'i too 
sulem To kuasa puha Ia anna la kao. Aka 
moi la kubabaam sapatunna, tala sihatannä'. 
la-Ia Penaba Maseho anna api la napake 
natedosangkoa'. 1? Sihhapam to ma'tappi 
tokam dio limanna petappi la nase'laam 
banne maläpu' anna läkko'na. Ingganna 
banne maläpu' la dianna manappa tama 
loko, anna läkko'na la ditibe ia tama api 
tapi'de-pi'de." 13 Wattu eta too, mengkalaom 
Puang Yesus dio Galilea le'ba' lako Salu 

Yordan. Dioi, umpellambi'im Yohanes anna 
napelaui la natedo'. 1*Sapo' moka salapi 
Yohanes untedo'i, naua: "Setonganna tuam, 
Iko hia la sihatam untedo'a'! Maaka anna 
Iko ohi muuai: 'Tedo'a"?" 15 Sapo' natimba'i 
Puang Yesus naua: "Päbäi untedo'ä' temo. Aka 
ia anna tapateenni aka pahallu la taponnoi 
asam ingganna pa'elo'na Puang Allataala." 
Iya natuhu'im pelauanna lambi' natedo'. 

16 Puhai ditedo', iya kende'um dio mai uwai. 
Iya naita siaham Puang Yesus tibukka langi' 
anna tuhunni Penabanna Puang Allataala susi 
dangam-dangam uhhampoi. 17 Iya dihingngi 
siaham kamaha buttu yabo mai suhuga naua: 
"Tam too inde Ana' pa'pakamajangku to 
umpomasannam penabangku." 

4 1 Puhai ia too, iya natettem Penaba Maseho 
Puang Yesus lako pohiallasam aka la 
napa'sändä'i tomahajanna setam. ? Dioi, iya 
puasam Puang Yesus appa' pulo allona appa' 
pulo benginna nasuhum tadea'. 3Iya sulem 

tomahajanna setam umpa'sanda'i naua: 
"Maka' Änä'na tongangko Puang Allataala, 
suai inde mai batu mendadi hoti!" 4 Sapo' 
natimba'i Puang Yesus naua: "Taa', aka puha 
tisuha' illaam Battakada Debata naua: 'Taia 
kinande mandi la napotubo hupatau, sapo' 
setonganna too'-too'na katuboanna hupatau 
ingganna kadanna Puang Allataala.' " > Puhai 
ia too, umpasolam Puang Yesus lako indo 
Kota Maseho battu diua Yerusalem anna 
napayaboi bubunganna Banua Debata 6 anna 
nauaanni: "Maka' Ana'na tongangko Puang 

Allataala, tobangangko kalemu inde dokko 
aka deem tisuha' illaam Battakada Debata 
naua: 'Puang Allataala la ussua malaika'na 
unjagaiko; la natahimaiko anna mala moi 
bitti'mu tala tihuai lako batu.' " 7 Natimba' 
pole oom Puang Yesus naua: "Tää', aka puha 
tisuha' illaam Battakada Debata naua: 'Daa 
umpa'sändä'i Puang Allataala Debatammu.!' 

" STya umbabai pole oom Puang Yesus indo 
tomahajanna setam anna napasolai längäm 
tanete malangka'. Yaboi, napaitai asammi 
ingganna kapahentaam illaam inde lino sola 
kakasalleanna anna kamapiaanna ?anna 
nauai: "La kubeem asangko ingganna issinna 
inde lino ke ma'balinguntu'ko dio oloku 
umpenombaia'." 10 Natimba' pole oom Puang 
Yesus naua: "Päläiko lao Setam! Aka tisuha' 
illaam Battakada Debata naua: 'Penombaiko 
Puang Allataala Debatammu anna anggam 
pa'elo'na la mala umpalako.' " HIya le'ba' 
mandam indo tomahajanna setam umpellei 
Puang Yesus. Iya sulem sanaka-naka malaika' 
untahiai. 1? Tappana naissam Puang Yesus 
naua ditahungkum Yohanes to si mantedo', 
iya mengkalaom Ia dio Yudea le'ba' lako 
lembäna Galilea. 13 Ta'um hapa' dio Nazaret 
sapo' mentieli' lako kota Kapernaum anna 
tohho dioi. Indo Kapernaum dio bihinna le'bo' 
Galilea illaam attasa'na Zebulon anna Naftali. 
14 Lu lako Kapernaum Puang Yesus anna mala 
sule lako indo kadanna Debata napalombum 
nabi Yesaya naua: 12 "Attasa'na Zebulon 
anna Naftali illaam lembana Galilea, dio 

lalam lako le'bo' Galilea, tandai libanna Salu 
Yordan, naongei buda tau taianna to Yahudi. 
16 Anna tau ia too tubo illaam kamalillingam 
anna illaam lembana kamateam. Sapo' 
nalambi'um pole' kamasiäsam kasalle, 

anna nadelle'im mata allo katuboam." 
17Sulena Puang Yesus dio Kapernaum, iya 
napahandu'um napa'paissangam lako tau 
buda naua: "Tihokongannia' gau' kadakemu, 
aka bambannam umpalako kapahentaanna 
Puang Allataala!" 18 Mahassanni mellao Puang 
Yesus uhhuttu' bihinna le'bo' Galilea, iya 
muitam dua to ma'solasubum isanga indo 
kakanna Simon (biasa toi diuaam Petrus) anna 
isanga ia indo adinna Andreas mahassam 
modala, aka abana inna to si modala. t9 Iya 
napa 'kadaim Puang Yesus naua: "Maikoa' 
ammu tuhu'a' aka la kupadadikoa' to undala 
hupatau anna mala natuhu'a'." 20 Iya ullappa' 
siaham duka' dalana anna le'ba'i untuhu' 
Puang Yesus. ?! Napatahhu' oom mellao, iya 
muita oom to ma'solasubum isanga Yakobus 
anna Yohanes, ana'na Zebedeus, mahassam 
umpapia-piai dalana illaam lopinna. Iya 
natambaim duka' Puang Yesus, 2? iya bassim 
umpellei siaham duka' lopinna sola ambena, 
anna le'ba'i untuhu' Puang Yesus. #Illaam 
lembana Galilea, le'ba' Puang Yesus ullelei 
pa'sambajanganna to Yahudi ma'pa'guhu 
anna umpa'pakahebaam Kaheba Katilallasam 
naua: "Bambannam umpalako kapahentaanna 
Puang Allataala." Anna umpabono' ingganna 
to masaki anna umpapia pole dadinna to 

sala dadi. ?4 Indo pa'pogausanna Puang 
Yesus napelele asam tau dio lembana Siria, 
nasuhum buda tau sule ullombai sangngim 
umbaba to masakinna. To masaki ia too 
nahua ma'hupa-hupa saki anna kamapi'disam 
susinna: to napentamai setam, to limpu 
manesam, to mate kalena anna budapi saki 
senga'. Iya sangngim napabono' Puang Yesus, 
25 nasuhum ta' deem pada sabuda tau untuhu' 
lelenni. Deem to buttu dio mai lembana 
Galilea, deem to buttu dio mai lembana Sapulo 
Kota, deem to buttu yabo mai Yerusalem, 
deem to buttu dio mai lembana Yudea, anna 
deem to buttu dipe mai lambam libanna Salu 
Yordan. 

1 Tappana naita Puang Yesus buda tau 

sule ullombai, iya le'ba'um langam 
mesa tanete. Muokko'i, iya sulem napellambi'i 
passikolanna. ? Iya napahandu'um Puang Yesus 
ma'pa'guhu naua: 3 "Kehongko' anna maupa' 
to umpopengkadio kalena dio olona Puang 
Allataala, aka tau ia too mendadim umma'na 
Puang Allataala illaam kapahentaanna. 
4 Kehongko' anna maupa' to masussa penaba, 
aka tau ia too la napakahanga Puang Allataala. 
5 Kehongko' anna maupa' to umpopengkadio 
penabanna, aka la napasule lakoam Puang 
Allataala indo puha nadandiam tau ia too. 
6 Kehongko' anna maupa' to muinaba-naba 
kamaloloam, aka tau ia too la napaponnoiam 
Puang Allataala pa'pemulunna. 7” Kehongko' 
anna maupa' to si pa'hantangam bua, aka 
tau ia too la nakamasei Puang Allataala. 

8 Kehongko' anna maupa' to satutu penabanna 
lako kamapiaam, aka tau ia too la silambi' 
Puang Allataala. ? Kehongko' anna maupa' 

to umpasikapiai hupatau, aka tau ia too la 
mendadi ana'na Puang Allataala. !? Kehongko' 
anna maupa' to dipahuai pandahhaam kahana 
untuhu'i pa'elo'na Puang Allataala, aka tau 

ia too mendadim umma'na Puang Allataala 
illaam kapahentaanna. 1! Kehongko'koa' anna 
maupa' ke disangai babakoa' to kadake gau', 
dipahuai pandahhaam, anna dipakolo'-kolo'i 
aka untuhu'a'. 1? Susi siam duka' yolona buda 
nabi didahha. Dadi la kassi mandakoa' ia anna 
tilalla' ke nalambi'koa' kaha-kaha ia too, aka 
la nabeengkoa' Puang Allataala mana' kasalle 
yabo suhuga." 13 Anna mane naua: "Ikonna' 
too dipasihhapam sianna lino. Indo sia ke 
matamma'um, la malapaka dipamasim sule? 
Ta'um tia deem gunana, angga ham la ditibe 
anna nasihondo-hondoi tau. t4 Anna ikonna' 
too dipasihhapam ballo ummasiä'i hupatau 
illaam inde lino. Mesa kota yabo tanete tä' 
mala tala naita hupatau. 15 Anna tä' deem tau 
la umpau' lampu anna mane nasalongo'i baka. 
Sapo' naala hi tia anna napayaboi matandena 
anna mala muindo ingganna issinna banua. 
16 Susim too pa'pogausammua' la sihhapam 
ballo paindo naita tau buda napolalam dipuji 
anna dipa'kasallei Ambemu yabo suhuga aka 
naita pa'pogausam mapiammua'." 17 Anna 
mane naua: "Daa ussangaia' sulea' inde lino 
la umpa'dei Pepaondonganna Musa anna 
pepa'guhuam illaam suha'na ingganna nabi. 

Ta' sulea' la umpa'dei, sapo' setonganna 
sulea' la kuganna'i. 18 Setongam-tonganna, 
assala'na hia tonta liupi langi' sola lino, ta' 
duka' deem la mala dikuhanni moi podo 

la sakini'um pahentana Puang Allataala ke 
tä'pi sule lako ingganna issinna. t° Iam too 
anna kutulasammokoa' kuua: menna-menna 
untekka moi podo la sabaheam saidi'um issinna 
pahentana Puang Allataala, moi la handam 
bahinni'na, anna nauai lako solana: 'Daa 
tatuhu'ia',' tau ia too la dihekem to handam 
bahinni' illaam kapahentaanna Puang Allataala. 
Sapo' menna-menna umpalako pahentana 
Puang Allataala anna napepatuduanni lako 
solana, tau ia too la dihekem to keangga' 
illaam kapahentaanna Puang Allataala. 20 Dadi 
la pahallua' umpaillaam penaba inde tula'ku: 
Tä' siakoa' la mala mendadi umma'na Puang 
Allataala (aam kapahentaanna, ke tä'i 
mentondom puhaa' iko kamanuhusammu 
lako Puang Allataala anna la kamanuhusanna 
indo to ullatta' Pepaondonganna Musa sola 

to illaam kakalebuanna Parisi." 2! Anna 

mane naua: "Muissammia' indo pepatuduam 
puha dibeem nene to taponene naua: 'Daa 
umpapateam, menna-menna papateam, 

tau ia too la dihotto'.' 2? Sapo' Kao-kao 
kuuaangkoa' tentomai: menna-menna keaha' 
lako solana, pahallu la dihotto'. Menna-menna 
muuaam solana: 'Takegunako iko,' tau ia 

too la dipopengngolo lako kakalebuanna 

To Mahhotto' Handam Malangka' illaam 
peadasam. Anna menna-menna muuaam 

solana: 'To mahoko iko,' sipato' ia la dipatama 
api nahaka. ?3 Dadi, maka' la memala'koa' 
dio ongeam pehumalasam, sapo' ungkilalai 
deempi to mapi'di' penaba tama kalemu, 

24 iya la pahallu umpatohho salapi yolo itim 
kapehumalasammu anna le'ba'poko yolo 
sikapiai indo solamu. Mapiapi sule alla'mua', 
anna mane suleko sule umpatahhu'i indo 
kapehumalasammu dio olona Puang Allataala. 
25 Maka' hapanna deem tau umpahapa'koa' 
lako to mahhotto', iya la masimpangkoa' 

too sikapiai sule sumala ta'pokoa' landa' 

lako olona indo to mahhotto'. Aka maka' ta' 
ussimpannia' sikapiai yolo, iya la nabeho 
lakoko too indo to mahhotto'. Anna indo 

to mahhotto' la umpalulakoko pulisi. Anna 
mane indo pole' pulisi la untibekoa' tama 
tahungkum. 26 Setongam-tonganna, tä' siako 
la mala dipassubum illaam mai tahungkum 
kela deempi tohho moi podo la himi'um 
indammu." 27 Anna mane naua: "Muissammia' 
indo pepatuduam puha dibeengkoa' naua: 
'Daa ullullu' pa'bannetauam.' 23 Sapo' Kao-kao 
kuuaangkoa' tentomai: menna-menna 
unnenne'i mesa baine anna nakailui, tau ia too 
ullullu'um pa'bannetauam illaam penabanna 
aka hapammi bali ma'pogau'. 2? Maka' hapanna 
mata kanammu la umpomadosako, kalessu'i 
lao ammu tibei. Aka dotam tia sabali-bali 
matammu, anna la sakalebu kalemu sapo' 
iam nasuhum ditibeko tama nahaka. 3? Maka 
lima kanammu la umpomadosako, poloi 

lao ammu tibei. Aka dotam tia sabali-bali 

limammu, anna la sakalebu kalemu sapo' 

iam nasuhum ditibeko tama nahaka." 3! Anna 
mane naua: "Deem duka' mesa pepa'guhuam 
naua: Menna-menna untibe bainena, pahallu 
umbeem suha' kasisähäsam bainena. 3? Sapo' 
Kao-kao kuuaangkoa' tentomai: menna-menna 
untibe bainena sulibanna ke ullullu'i muanena 
indo baine anna kemuane polei, iya indo too 
muanena nasuhum ullullu' pa'bannetauam 
indo bainena. Anna menna-menna umpobainei 
indo baine to natibe muanena, tau ia too 
ullullu' duka' pa'bannetauam." 33 Anna mane 
naua: "Muissammia' indo pepatuduam 

puha dibeem nene to taponene naua: 

'Daa umpa'pinda-pinda baba. Sapo' ia hia 

la pahallu umpasule lako indo to puha 
umpa'pindai dio olona Debata.' 34 Sapo' 
Kao-kao kuuaangkoa' tentomai: Ta' si'da- 
si'dakoa' la mala ma'pinda-pinda, moi la 
suhuga tala malaia' umpa'pindai, aka suhuga 
ongeanna okkosam kahajaanna Puang 
Allataala. 35Tä' tookoa' mala la umpa'pindai 
lino, aka inde lino pehhondoanna Puang 
Allataala. Anna ta' tookoa' la umpa'pindai 
Yerusalem, aka inde Yerusalem kota naongei 
Tomahajanna ingganna tomahaja. 36Tä' 
tookoa' la umpa'pindai ulummu, aka tä' 

sia deem kakuasaammua' la umpomabusa 
belua'mu battu haka la umpomalota, moi podo 
la salamba'um. 37 Sapo' ia hia, uako: 'Io,' 

ke ioi, anna uako: 'Tää',' ke tä'i. Sulibanna 

ia too pengkähänganna ia To Kadake Gau 
battu diua tomahajanna setam." 38 Anna mane 

sitahhu'na tula'na naua: "Muissammia' indo 
pepatuduam puha dibeengkoa' naua: 'Dialaiam 
matanna to muäläi matanna solana anna 
dihimpoiam isinna to uhhimpoi isinna solana.' 
39 Sapo' Kao-kao kuuaangkoa' tentomai: Daa 
umpabala'i to umpogausangkoa' kakadakeam. 
Sapo' ia hia, maka' deem tau untampilim papo 
kanammu, beem polepi duka' papo kaihimmu. 
40 Anna maka' deem tau umpahapa'koa' 

lako to si mahhotto' aka nakailui bajummu, 
beem polepi duka' jubamu. 4 Maka' deem 
tau ussuako la umbabaam babaanna 

sakilo mambelanna, iya babaanni dua kilo 
mambelanna. 4? Maka' deem aka-akammu 
napelau tau, iya beenni. Anna maka' deem 
tau umpelau aka-akammu la naindam, daa 
untumpu pala'i pelauanna." #43 Anna mane 
naua: "Muissammia' indo pepatuduam puha 
dibeengkoa' naua: 'Kamaseia' ia solamu 
ammu kabassia' ia balimmu.' 44 Sapo' Kao-kao 
kuuaangkoa' tentomai: Kamaseikoa' balimmu 
ammu pa'sambajanganni to undahhako. 

45 Maka' umpateemmia', iya la tuttuam 
tandaammi too diua änä'na si'da-si'dangkoa' 
Ambemu yabo suhuga. Aka Puang Allataala 
umpadadiam mata allo lako to umpogau!' 
kamapiaam anna susi toi lako to umpogau' 
kakadakeam. Ia toi umpatuhungam uham lako 
to umpogau' kamaloloanna Puang Allataala 
anna susi toi lako to umpogau' kakadakeam. 
46 Aka maka' anggam to ungkamaseikoa' la 
ungkamasei, iya aka hi la napolalam Puang 
Allataala la nabala'iangkoa' hesomu? Aka moi 

indo tuam passima, si ussangaia' to madosa, 
si ungkamasei toi duka' to ungkamasei. 7” Susi 
toi, maka' angga mandi to ussipohaeanna' 
la umpa'kadai, iya ta' siam tia isanga deem 
alla'na pa'pogausammu anna pa'pogausanna 
tau senga'. Aka to tama'debata duka' anna 
napogau'i ia too, damo aham ia ikoa'. 48 Umba 
susi Ambemu yabo suhuga tepu pa'kamasena, 
la susingkoa' too duka' pahallu la tepua' 
pa kamasemu." 
1 Anna mane naua: "Deem akoa' la 
umpalako tuntusam peadasammu kela 
muuaia': 'Anna malaa' naita tau buda.' 
Aka maka' ma'pogau' susikoa', iya ta'um 
deem la napolalam Ambemu yabo suhuga 
la nabala'iangkoa' hesomu. ? Maka' deem la 
umpa'kamaseam lako to mase-mase, ta'koa' 
la susi to ma'dua tambu'. Aka si napohae 
ia umpa'paita-itaam pa'pogausanna dio 
olona tau buda susi tama pa'sambajangam, 
teem lako lalam mahoa' aka naua: 'Anna 
malaa' napuji tau buda.' Setongam-tonganna 
tau susi ia too untahimam ia sahona ke 
napujim tau buda. 3Sapo' maka' deenna' 
aka-akammu la umbeem to mase-mase, 
pahallu tala naudu' dali' tanahingngi kasisi'. 
4 Anggam iko la muissanni sola Ambemu 
yabo suhuga, aka nalosa asam ia ingganna 
membuninna, nasuhum ia la umbala'iangko 
indo pa'pogau'mu tää'na naita tau senga'." 
> Anna mane naua: "Maka ma'sambajangkoa', 
tä'koa' la susi to ma'dua tambu' si napohae 
ke'de' ma'sambajam illaam tanga-tangana 

tau buda illaam pa'sambajangam, battu haka 
lako lalam mahoa' aka naua: 'Anna malaa' 
naita tau buda.' Setongam-tonganna, tau susi 
ia too untahimam ia sahona ke napujim tau 
buda. #Sapo' ikoa'-iko ke ma'sambajangkoa', 
la lu tamako tambimmu ammu tutu'i ba'bamu, 
anna mane ma'sambajangko langam Ambemu 
to tadiita. Iya la nabala'iammoko too 
Ambemu to ullosa ingganna membuninna, 
indo pa'pogau'mu tää'na naita tau senga'. 

7 Maka' ma'sambajangkoa', tä'koa' la susi 
indo to tä' ungkaleso manappa Debata 

si umpa'sule-sulei tula'na lambi' kalando 
sugali'. Nasanga hia la nahingngiam puha 

ia Debata sambajanna ke kalandoi tula'na. 

8 Daa umpasusiia'! Aka setonganna tä'pia' 
deem lemba' dio pudu'mu anna naissammi 
Ambemu yabo suhuga indo umpahalluanna. 
?Sapo' la muua hia' ia ma'sambajam: 
'Ambeki yabo suhuga, dipa'kasallei sanga 
masehomu, ?? kela mala Ikom ma'pahenta, 
anna dituhu'i pa'elo'mu illaam inde lino 
umba susi yabo suhuga. 1! Beengkanni 
kinande la sihuanna kiande allo temo. 1? Anna 
muampunniangkanni kasalaangki, umba 

susi muampunnikam duka' to kasalaam 

lako kaleki. 13 Anna daa ullappa'kam tama 
pa'sandasam, sapo' la ullappasangkam dio 
mai kakuasaanna kakadakeam. [Aka Iko to 
umpuangam kapahentaam, kakuasaam, anna 
kamatandeam sule lako salako-lakona. Amin. ]' 
14 Aka maka' muampunniko kasalaanna 
padammu ma'hupatau, la naampunniangkoa' 

duka' kasalaammu Ambemu yabo suhuga. 

15 Sapo' maka' tä'koa' muampunni kasalaanna 
padammu, iya la ta'koa' too duka' la 
naampunniam kasalaammu Ambemu yabo 
suhuga." 19 Mane nauai: "Maka' puasakoa', 
tä'koa' la susi to ma'dua tambu' si naägä'i 
lelem umpesahongko-hongkonganni kalena 
aka naua: 'Anna mala naissam tau senga' 
naua ma'puasa.' Setongam-tonganna, tau susi 
ia too untahimam ia sahona ke napujim tau 
buda. 1/Sapo' maka' puasakoa', pendau'koa' 
ammu pa'dakka, anna mala tä' naissam 
tau senga' naua: 'Ma'puasa.' Anna mala 
anggam Ambemu to tadiita la muissanni. Iya 
la nabala'iammoko too Ambemu, to ullosa 
ingganna membuninna, indo to umpogau' 
tää'na naita tau senga'." 1? Anna mane 

naua: "Daa uhhempum kulle illaam inde 

lino. Aka kulle inde lino tontam bu'busanna, 
takkasam, anna la naboko to maboko. 20 Sapo' 
la uhhempum yabo hia' ia suhuga kullemu. 
Aka tala naande ia bu'bu', tala takkasam, 
anna ta' toi la mala naboko to maboko. 2! Aka 
umba-umba naongei kullemu, la eta siam 
too duka' naongei penabammu." 22 Anna 
mane naua: "Inde matanta sihhapam ballo 
illaam kaleta ma'pomasiä'. Aka maka' masia' 
matammu, iya masia' asam too duka' sakalebu 
kalemu. 23Sapo' maka' kadakea' matammu, 
mannassa anna sihhapangko nabutai malillim. 
Maka' ussangaiko kalemu masiä' sapo' pi'de hi 
indo kamasiäsam illaam kalemu, mannassa 
anna tä'i deem pada samalillim katuboammu 

dio olona Puang Allataala. 2? Ta' deem mesa 
sabua' la nabela umpengkahangam dua 
puana. Aka la natuhu'i manappam too mesa, 
anna la napaiboko'na baba mesa. Battu diua 
la napakalando puha ia mesa amna ta' baba la 
napehingngii mesa. La susingkoa' too duka', 
ta' siaa' la umbela umpalulangam penabammu 
Puang Allataala ke anggakoa' umbumbu' kulle 
di lino." 23 "lam too anna kuuaammokoa': 
Daa ummalallanna' diona salu katuboammu, 
la muua: 'Aka amo la diande sola diihu'.' 
Anna ta' toi la malallangkoa' diona bata 
puntimmu, la muua: 'Aka amo la dipa'poheba.' 
Ta' daka tia kalando puha ia katuboammu 
anna la kinande? Anna bata puntimmu 
kalando puha ia anna la poheba? 26 Penabaam 
siaia' too dassi-dassi yabo lawwa. Ta' deem 
mangngambo', ta' deem mepahe, damom ia 
ditula'i la deem ma'pakissim. Moinna anna 
susi, sapo' tonta liu duka' nabanneiam salu 
katuboanna Ambemu yabo suhuga. Ta' daka 
tia keangga' puhakoa' iko anna la dassi-dassi 
ia too? ?? Akam gunana la malallangkoa' 
diona kapahalluammu? Mennangka iko tau 
muita to malallam diona salu katuboanna 

la mala ullombunni sungnga'na moi podo 

la saidi'um? 23 Akanna malallangkoa' diona 

la umpa'pohebana? Penabaam siaia' too 

indo bunga-bunga lako kaliane. Ta' deem 
mengkaha, dapaka ia la umpapia poheba. 

29 Sapo' mentondom puha ia mapianna anna 
la pohebana tomahaja Salomo yolona, moinna 
anna ta'i deem pada sasugi'. 30 Indo duka"' 

kuhha tubo temo la bambanna siam ditibe 
tama api anna napomapi'da'i Puang Allataala, 
damo ahanna' ia iko keangga' puha hakoa' 
tiko anna la indo kuhha. Kuham sugali'a' 
kamatappasammu! 3! lam too anna ta'ungkoa' 
la malallam diona salu katuboammu, la 
muua: 'Aka amom la kiande, aka amom 
la kiihu', anna aka amom la kipa'poheba.!' 
32 Si naua asammi too ingganna hupatau 
to tä' ungkaleso manappa Puang Allataala. 
Sapo' tä' iko la umpasusia', aka inna naissam 
loppo'um Ia Ambemu yabo suhuga ingganna 
kapahalluammu. 331a hia, paitoo'naia' 
illaam penabammu kapahentaanna Puang 
Allataala anna umpalako liui pa'elo'na, 
iya la napasondoingkoa' too ingganna 
la kapahalluammu. ?? Dadi ta'ungkoa' la 
malallam diona makale'na. Aka kamalallangam 
allo makale', eta opa ia duka' umpikki'i. 
Budam kamasussaammu allo temo, damom 
uhhanganni liui." 
7 1 Anna mane naua: "Daa umpasala 
padammu hupatau indana napasalako 
duka' Puang Allataala. 2? Aka umba susi 
umpasalako padammu hupatau, la susim 
too duka' napasalako Puang Allataala. Aka 
pempadai too umpasalako solamu, iya 
la pempada siam too duka' napasalako 
Puang Allataala. 3 Akanna la muita leko'ko 
butanna solamu pada tahubu' kaju anna 
tä'ko iko la ussi'dim butammu pada talakaju 
illaam matammu? #Maakam ia susi la 
malako muuaam solamu: 'Maiko solaku 

anna kuäläiangko itim tahubu' kaju illaam 
matammu,' moi kela daa pada iko talakaju 
ilaam matammu? 20, to ma'dua tambu'! 

Alai yolo indo butammu pada talakaju anna 
mala masia' pennenne'mu mualaiam butanna 
solamu pada nennu'." #Puhai ia too, natula' 
polepi Puang Yesus mesa pehapangam naua: 
"Daa umbeenni asu ingganna masehona 

aka nasumbali'iko manii anna nahopäiko. 
Anna daa umbeenni babi mani' mutiarammu 
indana napa'kutta'i." 7 Mane naua pole oi: "Si 
pelaui kapahalluammu langam Puang Allataala 
anna naponnoiangko. Peäi kapahalluammu 
anna ullolonganni. De'de'i ba'ba anna mala 
natungka'iangko. 39 Aka menna-menna melau 
la diponnoiam pelauanna, anna menna-menna 
mameä la nalolongam, anna menna-menna 
unde'de' ba'ba la ditungka'iam. 2Ta' sia 
deem tau la palla' penabanna umbeem batu 
änä'na ke umpelaui hoti. 19 Susi toi duka' ta' 
deem tau la palla' penabanna umbeem ula' 
änä'na ke umpelaui bau. 1! Dadi ikoa' duka' to 
madosa anna muissanni umbeem änä'mu la 
napomapianna, damo aham Ia Ambemu yabo 
suhuga la umbeem indo la napomapianna 
lako si mesa-mesa hupatau to melau dio 
olona." 12 Anna mane naua: "Iai too umpohäe 
la napogausangko solamu, iam too duka' la 
umpogau' lako solamu. Iam too inde pungngu 
tannunna issinna suha' Pepaondonganna Musa 
anna suha'na inggamna nabi." 3 Mane nauai: 
"Ola tamako ba'ba masiki'. Aka ba'ba kalua' 
anna lalam maloba diola tinanda tama nahaka. 

Anna buda tau muola eta. 1*Sapo' ba'ba 
masiki' anna lalam masiki' la diola tinanda 
lako katuboam sule lako salako-lakona, 
anna anggam sai'di' tau muola lalam ia 
too." 1> Anna mane naua: "Jagai manappaia' 
to ussangai kalena nabi sapo' setonganna 

to mebaba bulim. Si sulekoa' napellambi'i 
ma'madotta'-dotta' lelem anggasanna domba, 
sapo' setonganna susi liu hia olo'-olo' to 
peande. 16 Sapo' la muissanna' untandai aka 
la muita dioa' pa'palakoanna. Aka la deem 
daka tia tau umpuppu' bua anggur dio mai 
balambane' battu haka la umpuppu' bua 

ara yabo mai kaju bahani? 17 Susi toi duka' 
mesa kaju ke mapiai, la mapia siam tia duka' 
buana, anna mesa kaju ke kadakei, la kadake 
siam tia duka' buana. "8 Aka ta' sia deem 

la mala mesa kaju mapia la ungkembuaam 
bua kadake, battu haka mesa kaju kadake 

la ungkembuaam bua mapia. 1?Ingganna 
kaju ke ta'i mapia buana, mannassa anna la 
dilellennii lao anna ditunui. 2? Susim too duka' 
nabi tatappa', la diita diopi yolo pa'palakoanna 
mane mannassai." 2! Mane nauai: "Taia tia 
indo to anggam muuaam bäbää': 'Debatangku 
Puang Yesus,' la mendadi umma' illaam 
kapahentaam suhuga. Sapo' anggam tia 

indo to umpalako pa'elo'na Ambeku yabo 
suhuga la mala mentama kapahentaanna. 

22 Aka illaam allo ma'katampasanna la buda 
tau sule dio oloku to tä' umpalako pa'elo'na 
Ambeku yabo suhuga anna nauaannä': 'O 
Debata, tä' daka tia puhangkam mendadi 

pelombum pudu'mu illaam umpa'pakahebaam 
Battakada Debata, si uhhambaikam liu setam, 
anna umpadadikam tanda memanga-manga?' 
23Sapo' tappa la kulompä kuua: 'Ta'koa' 

iko kuissam. Palaikoa' lao inggannakoa' to 

si umpogau' kakadakeam.' " 24 Anna mane 
naua: "Menna-menna umpehingngii manappa 
ingganna inde kadangku anna napatama 
tambu'i lambi' nakedoam, tau ia too sihhapam 
mesa to keaka' umpake'de' banuanna yabona 
batu. ??Tappana tuhum uham sitonda hibu' 
tatta' nasuhum ma'butu-butu uwai unta'du 
indo banua sola natappi hibu'. Sapo' ta' deem 
tige'ge' aka napake'de' yabona batu. ?? Sapo' 
menna-menna uhhingngi ganda-ganda 
kadangku anna ta'i napaillaam tambu' dapaka 
ia la nakedoam, tau ia too dipasihhapam 

ia to maho kalebu umpake'de' banuanna 
yabona bungim. ?” Tappana tuhum uham 
sitonda hibu' tatta' nasuhum ma'butu-butu 
uwai unta'du indo banua anna la meliliam 
hibu' untappii, lambi' titale bangke' aka 
napake'de' yabona bungim." 28 Tappana 

puha ma'tula' Puang Yesus, iya sangngim 
mängä-mängä tau uhhingngii pepa'guhuanna, 
29 aka tä' ja ma'pa'guhu susi indo to ullatta' 
Pepaondonganna Musa. Sapo' ma'pa'guhu Ia 
Puang Yesus sitonda kakuasaam. 

8 1 Tappana tuhunni Puang Yesus yabo mai 
indo tanete, iya ma'silullu'um tau buda 
untuhu'i. ZIya sulem duka' mesa to dolengam 
umpellambi'i anna ma'balinguntu'i dio olona 

anna nauai: "O Tuam, kuissam kuua malaa' 

umpabono' ke umpoelo'i." 3 Iya uhhaka'um 
indo tau napasindum naua: "Maelo'ä', 
bono'ungko!" Lambi' masapu eta siahanni indo 
sakinna. “Puhai, napakahi'dim Puang Yesus 
naua: "Pengkilalai manappai le, tä' too la mala 
untulasam tau senga' inde pa'pogau'ku. Sapo' 
la le'ba'ko umpa'paitaam kalemu lako sando 
anna la umbabako bua pemala'mu, umba susi 
puha napepaondongam Musa. Aka la mendadi 
tanda lako tau buda diona kabonosammu." 

5 Tappana mentamai kota Kapernaum 

Puang Yesus, iya sulem mesa punggabana 
sohodadunna to Roma untammui anna nauai: 
6"O tuam, kela malako ungkamaseia' aka 
deem mesa sabua'ku dio banua metindo 

liu aka mate kalena anna ta' deem pada 
samasanta'!" 7 Natimba' Puang Yesus naua: 
"La lakoä' anna kupabono'i." 8Sapo' naua 
indo punggabana sohodadu: "O Tuam, tä' 
punalaa' sihatam la tamako banuangku. 
Pa'tula' mammoko moi podo sabattam aka 

la bono'um tia indo sabua'ku. ? Setonganna, 
kuissam duka' diona pampahesam, aka kao 
duka' mesaa' to dipahe'. Sapo' deempi duka' 
tando dokkoku to kupahe'. Aka maka' kuuaam 
indo sohodadu to kupahe': 'Le'ba'ko,' iya 
le'ba' duka'. Anna maka' kuuaam: 'Maiko,' 
iya sule duka'. Susi siam too duka' sabua'ku 
ke kuuaanni: 'Kahai inde,' iya ta' mala 

tala nakähä." 10 Tappana nahingngi Puang 
Yesus indo pa'tula'na, iya tä' deem pada 
sanakapilla'i, nasuhum ma'kada lako indo tau 
buda to untuhu'i naua: "Setongam-tonganna, 

tä' punalapi deem la kulambi' to Israel moi 
podo la mesam la susi kamatappasanna 

inde dio tau! 1! Nasuhum kutulasangkoa' 
tentomai kuua: buda tau taianna to Yahudi 

la sule, buttu illaam mai tandai mata allo 
anna buttu illau' mai tandai katampusam, la 
mendadi umma' illaam kapahentaam suhuga, 
anna muokko'i ma'hame-hame sola-sola 
Abraham, Ishak, anna Yakub ke illaammi 

allo ma'katampasanna. 1? Anna indo to la 
muongei battuam ongeam ia too, to si disangai 
umma'na Puang Allataala, ia leko' di ditibe 
tama indo ongeam handam malillim anna 
illaanni sumahho lumoa' sikekko' isinna tamate 
tatubo." 13 Anna mane ma'kada pole oo Puang 
Yesus lako indo punggabana sohodadu naua: 
"Le'ba'ungko aka la dadim tia lako kalemu 
situhu' kamatappasammu." Iya bono' eta 
siaham duka' indo sabua'na. 1? Pissam wattu 
le'ba' Puang Yesus lako banuanna Petrus, iya 
ullambi'um pasananna Petrus baine, metindo 
aka lumalla'. t> Iya le'ba' siaham lako ampe'na 
anna naanda'i limanna. Iya tappa masapu eta 
siaham sakinna lambi' bangommi malappu' 
anna tappa untahiai Puang Yesus. t° Tappana 
lendu' allo, iya suleim tau umpasola buda to 
napentamai setam. Iya angga mandi ma'tula' 
Puang Yesus uhhambai lao indo setam anna 
bono'im. Anna ingganna to masaki to dio heem 
eta too napabono' asam duka'. 1/ Napogau' 
Puang Yesus kaha-kaha ia too anna mala sule 
lako indo kadanna Debata napalombum nabi 
Yesaya naua: "la umpassam kamapi'disanta 


MATIUS 8.18-27 27 


anna la toi umpendudum sakinta." 18 Tappana 
naita Puang Yesus ta' deem pada sabuda tau 
umpali'i lao, iya nauam lako passikolanna: 
"Talulibanna' kita lambam libanna le'bo'." 

19 Tappana la mengkalao, iya sulem mesa to 
ullatta' Pepaondonganna Musa umpellambi'i 
Puang Yesus anna nauai: "O Tuangguhu, la 
kutuhu' liuko illaam pa'llaoammu, moi umba 
ngei muola." 2° Iya natimba'um Puang Yesus 
naua: "Asu pangngala' ia deem leäna, anna 
ingganna dassi yabo lawwa deem sehäna, 
sapo' Kao-kao to disangai Anä' Mentolino tä' 
Kao deem la manontom kuongei metindo." 
21 Puhai, iya sule pole boom duka' mesa 
passikolanna anna nauai: "O Tuam, la mala 
haka ke laopä' yolo ullamum ambeku mane 
sulea' kutuhu'ko?" ?? Sapo' natimba' Puang 
Yesus naua: "Maingko ammu tuhu'a'! Päbäi 
mammi ia duka' itim matim to mate ullamum 
to matena." 23Puhai ia too, le'ba'um langam 
lopi Puang Yesus sola passikolanna. ?4Yaboi, 
iya sule siaham hibu' tatta' illaam indo le'bo', 
nasuhum natappi bombam indo lopi naongei 
lambi' saidi' tatallam. Sapo' wattu eta too 
mamma' Ia Puang Yesus. ?> Iya natundam 
siaham passikolanna Puang Yesus anna 
nauaanni: "O Tuangguhu, pesäkäikam, aka 
la tallam tau!" Zë Iva natimba'um Puang 
Yesus naua: "Akanna mahea' sugali' dakoa' 
iko? Kuhäm punalaa' kamatappasammu!" 
Anna mane ke'de' umpa'kadai indo bombam 
sola hibu' tatta'. Iya tappa mattam siaham. 
27 Sangngim pilla' indo passikolanna anna 

sipa'tula'-tula'i naua: "Tau aka hia isanga 
indea'i? Aka moi hibu' sola bombam mala toi 
napahe'!" 28Tisampoi lopinna Puang Yesus 
sola passikolanna lambam libanna le'bo' 
Galilea dio attasa'na to Gadara, iya natammui 
siaham dua tau buttu dio mai ku'bu' to 
napentamai setam. Indo tau ia too si ma'tatta' 
la umpongko tau, nasuhum ta' deem tau 
bahani la muolai indo lalam eta. 2? Muitanna 
Puang Yesus, iya bassim kaoli-oli siaham 
naua: "O Yesus Ana'na Puang Allataala, la 
muaka hakam kami' isanga? Maelo'ungko 
isanga la undahhakam moi anna ta'pi lambi' 
wattunna?" 3? Dio indo sikahuku' ongeam ia 
too deem babi buda mahassam menduhu.. 

31 [ya napelaum indo setam lako Puang Yesus 
naua: "Maka' la umpassakam messubum 
illaam mai kalena inde tau, kipelau kela mala 
anna ussua tamakam kalena inde lako babi 
buda." 32 Tappa naua siaham Puang Yesus: 
"Palaikoa' lao!" Iya tappa messubum siaham 
duka' indo setam anna umpentamai indo babi 
buda. Nasuhum sikakonda untobangam baba 
kalena dokko kumila' tahhu' dokko le'bo', 
lambi' mate asam napusa'i uwai. 33 Naitanna to 
unjagai indo babi kadadiam ia too, tappa le'ba' 
siaham sikakonda lako kota anna napalelei, 
susi indo babinna mate asammi napusa'i uwal, 
teem indo dua tau to napentamai setam. 

34 Nahingnginna issinna kota indo kaha-kaha 
ia too, iya le'ba'i saham umpellambi'i Puang 
Yesus. Silambi'na, iya nauaim: "Kipelau matim 
anna ta'ko inde bottoki." 

1 Puhai ia too, le'ba'um Puang Yesus sola 

passikolanna langam lopi anna ma'pasulei- 
sule libam indo kota si biasa naongei tohho. 
2 Tappana sulei libam, iya natammuim tau 
umbulle mesa to mate kalena metindo 
dio ampa'na. Tappana naita Puang Yesus 
kamatappasannai, iya ma'kadam lako indo to 
mate kalena naua: "Pomahannui penabammu 
ana'ku, aka diampunniammoko dosamu." 
3 Wattu eta too dio duka' heem sanaka-naka 
to ullatta' Pepaondonganna Musa uhhingngi 
tula'na Puang Yesus. Iya nauaim illaam 
penabanna: "Akanna deenni tau muangga' 
kalena sipadaam Puang Allataala?" *Sapo' 
tappa nalosa Puang Yesus issi penabannai 
nasuhum naua: "Akanna malaia' umpakende' 
pikkiham kadake illaam penabammu? 
> Mennaka la madomi' dadi lako inde tau, 
ke diuaanni: 'Diampunniammoko dosamu,' 
anna la diuaam: 'Bangongko ammu pellao?' 
6 Sapo' la kupa'patandaam temo anna malaa' 
ungkaleso manappa muua illaam inde lino 
kuasaa' To diuaam Anä' Mentolino muampunni 
dosa." Mane ma'kadai lako indo to mate 
kalena naua: "Bangongko, babai ampa'mu 
ammu le'ba' lako banuammu." 7 Tappa bangom 
siaham duka' indo to mate kalena anna 
le'ba'i lako banuanna. 3Tappana naita tau 
buda indo kadadiam ia too, iya sangngim 
mahea' anna umpuji Puang Allataala naua: 
"Ta' si'da deem untondonni kakuasaanna 
Puang Allataala nabeem lako hupatau!" ? Puhai 
ia too, le'ba'um Puang Yesus umpellei indo 

ongeam. Mahassanni mellao, iya muitam 
mesa tuam passima isanga Matius muokko' 
illaam katto'na. Iya napa'kadaim Puang Yesus 
naua: "Maiko anna untuhu'a'." Iya ke'de'um 
duka' anna le'ba'i natuhu'. 1? Mahassanni 
mangngande Puang Yesus sola passikolanna 
dio banuanna Matius, iya suleim sanaka-naka 
tuam passima sola tau senga anna muokko ii 
sola-sola mangngande. Ingganna indo to sule 
si nasangai to Yahudi to madosa. 1! Tappana 
naita to mentama kakalebuanna Parisi, iya 
ma'kadam lako passikolanna Puang Yesus 
naua: "Akanna naakui tuangguhummua' 
sola-sola mangngande tuam passima anna to 
madosa senga'?" 1? Sapo' nahingngi Puang 
Yesus indo pekutanaanna, iya natimba'im 
naua: "Ta tia deem to bono' la umpahalluam 
tuandotto', anggam tia to masaki. 13 Paela' 
siaia' too umpenabaam kalembasanna indo 
issinna Battakada Debata naua: 'Handam 
kupaitoo'na, pa'kamase taia olo'-olo' 
dipehumalasam.' Aka Kao-kao, sulea' inde lino 
taia to ussanga kalena malolo la kutambai, 
sapo' suleä' untambai to madosa." 1#Puhai 

ia too, iya suleim passikolanna Yohanes to 

si mantedo' umpellambi'i Puang Yesus anna 
nauaanni: "Maaka hia anna si puasakam kami' 
situhu' peadasam sola to illaam kakalebuanna 
Parisi anna tä' ia passikolammu?" 15 Natimba' 
Puang Yesus umpake pehapangam naua: "Aka 
la deem daka tia to ullomba kakabengam la 
masussa penaba ke diopi heem indo to mane 
dipakebaine? Mannassa anna ta'i deem! Sapo' 

la deem wattunna indo to mane dipakebaine 
la dialai illaam mai alla'-alla'na to ullombai. 
Iya etapi too pole' mane puasai. 16 Mane 
deenni, ta' tia deem tau la umpopetampi' 
sampim bakahu lako poheba malusa, aka 
tingkahussui too indo sampim bakahu, iya 
tuttuam kalua'um sesse'na indo poheba 
malusa. 17 Susi toi duka' ta' tia deem tau 

la muala anggur bakahu anna napatamai 
pa'pongngeam malusa. Aka indo anggur 
bakahu la untesseam pa'pongngeam malusa, 
katampasanna bassim labu', susi anggurna 
teem pa'pongngeanna. Anggur bakahu pahallu 
la dipalutama duka' pa'pongngeam bakahu 
anna mala bassim mapia." 18 Mahassampi 
ma'tula' Puang Yesus, iya sule ham mesa 

to pebaba illaam pa'sambajanganna to 
Yahudi umpellambi'i Puang Yesus anna 
ma'balinguntu'i dio olona napasindum naua: 
"Deem mesa ana'ku baine, ia sia matena. 
Sapo' kela malako laoki' sola anna uhhaka'i 
anna mala tubo sule." 19Iya ke'de' siaham 
duka' Puang Yesus sola passikolanna anna 
le'ba'i sola indo tau. ZU Muolai lalam, iya sulem 
mesa baine, sapulo duam taunna nahua saki 
baine. Naua illaam penabanna indo baine: 
"Assala'na mala moi podo kuantim bajunna, 
iya la malama' bono'." Iya le'ba'um lako 
boko'na Puang Yesus anna naantii tahampa' 
bajunna. 21 (9:20) 22 Iya menggihi'um Puang 
Yesus lako boko'na anna nauai: "Pomatohoi 
penabammu, ana'ku! Bono'ungko aka 
ungkatappa'iä'." Iya bono' eta siaham duka' 

indo baine. 23 Tappana landa' Puang Yesus lako 
banuanna indo to untambai, iya ullambi'um 
tau buda dio. Deem sanaka-naka to umponi 
sulim to mate anna buda tau umbatim. ?4 Iya 
nauam Puang Yesus: "Le'ba'koa' aka inde 
ana'-ana' ta' tia mate sapo' mamma' baba 

hi tia!" Sapo' silele mandi umpetabai Puang 
Yesus. ?? Tappana messubunni indo tau buda, 
iya le'ba'um Puang Yesus tama tambinna indo 
ana'-ana'. Sulei tama, naanda'im limanna 
anna nabangonganni lambi' tubo sule. 

26 Kaha-kaha ia too napelele asam ingganna 
hupatau illaam pa'lembängam ia too. 2? Puhai 
ia too, umpatahhu' oom pa'laoanna Puang 
Yesus. Iya muolai lalam nahingngim dio mai 
boko'na dua to buta katamba-tamba naua: 
"O peampoanna tomahaja Daud, kamaseikam 
kami'!" 28 Tappana tama banua Puang Yesus, 
iya sule siaham duka' indo dua to buta 

anna natuhu'i tama. Iya nakutanaim naua: 
"Ungkatappa'i haka la malakoa' kupabono'?" 
Natimba'im naua: "Io, kikatappa'i, Tuam." 

29 Iya nahakasammi matanna anna nauaanni: 
"Bono'ungkoa', situhu' kamatappasammu." 
30 Iya tappa masia' siaham pennenne'na. 
Sapo' napakahi'di mate-mateam Puang 
Yesus naua: "Deem aia' la lao untula' inde 
kupogausangkoa' le!" 31 Sapo' tappa le'ba' 
dia napalele kaha-kaha ia too lako dio mai 
illaam pa'lembängam ia too. 3?Le'ba'na 

indo dua to buta, iya sule pole oom tau 
umpasola mesa to pepe. Ia anna pepei aka 
napentamai setam. 33 Tappana puha nahambai 

lao Puang Yesus indo setam illaam kalena, iya 
mala siaham ma'tula'. Nasuhum sangngim 
nakapilla'i pada to muitai kadadiam ia too anna 
sipa'tula'-tula'i naua: "Maneamna si'da pole' 
diita inde kadadiam susi illaam alla'-alla'na 
to Israel." 34 Wattu eta too dio duka' heem 
sanaka-naka to mentama kakalebuanna Parisi 
muita kaha-kaha ia too. Iya sipa'tula'-tula'um 
naua: "Kuasanna hi tia tomahajanna setam 
illaam kalena nasuhum mala uhhambai 
lao setam." 35Puhai ia too, iya ulleleim 
mobotto-bottoam Puang Yesus si ma'pa'guhu 
illaam pa'sambajanganna to Yahudi anna 
umpa'pakahebaam Kaheba Katilallasam naua: 
"Bambannam umpalako kapahentaanna Puang 
Allataala." Anna umpabono' ingganna to 
masaki anna umpapia pole dadinna to sala 
dadi. 36 Wattu eta too ta! deem pada sahäntä 
buana Puang Yesus tappana muita tau buda 
masussa penaba anna kattu hannu. Aka 
sihhapam domba tä' deem to ungkambi'i. 
37Iya umpa'tula'i siaham passikolanna naua: 
"Indo tau illaam inde lino sihhapam pahe 
matäsä'um. Buda indo pahe matasa', sapo' 
saidi' to mepahe. 383 Dadi pelauia' langam 
puana indo pepaheam anna mala ussua buda 
tau umpepaheanni." 
10 1 Puhai ia too, untambaim indo sapulo 
dua passikolanna Puang Yesus anna 
nabeenni kakuasaam la uhhambai lao setam, 
umpabono' ingganna to masaki, anna umpapia 
pole dadinna to sala dadi. ? Indo to sapulo 
dua suhona Puang Yesus, isanga Simon, biasa 

toi duka' si diuaam Petrus, anna Andreas 
solasubunna Petrus, anna Yakobus sola 
Yohanes to ma'solasubum, bassim ana'na 
Zebedeus, anna Filipus, Bartolomeus, Tomas, 
Matius indo tuam passima yolona, Yakobus 
(ana'na Alfeus), Tadeus, Simon to illaam 
kakalebuanna Zelot, anna Yudas Iskariot to 
la umbalu' Puang Yesus. 3(10:2) #(10:2) 

> Inde sapulo dua suhona Puang Yesus 
sangngim nasampa limanna anna napakahi'dii 
naua: "Tä'koa' la mala lu lako tonda'na 
taianna to Yahudi, anna ta' tookoa' duka' 

la lu lako bottona to Samaria, 9 sapo' la lu 
lakokoa' to Israel, indo to sihhapam domba 
bulim. 7 Sulekoa' too lako, iya muuammia!': 
'Bambannam umpalako kapahentaanna 
Puang Allataala!' 8 Pabono'koa' to masaki, 
patubokoa' sule to mate, sapuianni sakinna to 
dolengam, anna la uhhambaikoa' lao setam. 
Inde kakuasaam dibeem babakoa'i, dadi la 
pahallukoa' duka' umpabono' baba to masaki. 
9 Mane deenni, ta'koa' la mala umbaba doi' 
illaam pa'laoammu, susi doi' bulabam, dot 
peha', battu haka doi' tembaga. !? Angganna' 
poheba illaam kalemu la umpake. Ta'koa' 

la umbaba taa', ta' tookoa' la umbaba dua 
baju, sandala', anna tekkem. Aka ingganna 
to mengkaha abana sipato' la diponnoiam 
kapahalluanna. !! Maka' sulekoa' lako mesa 
kota battu haka tondä', iya la umpeaa' 
banua muongei indo la ahu'na untahima 
manappakoa', anna la tohho liukoa' eta 
sampe le'ba'koa' umpellei indo ongeam ia too. 

12 Anna maka' la mentamakoa' mesa banua, la 
muuaa': 'Handandanni Debata untamba'koa'.' 
13 Maka' natahima manappakoa' indo to 
ma'banua, iya la natahima si'da too indo 
pa'tamba' umpelauanna'. Sapo' maka' 
ta'koa' natahima, iya pelauia' langam Puang 
Allataala anna naalai sule indo pa'tamba' 
umpelauanna' ingngena'. 1? Anggam ia, maka' 
deem to ma'banua battu haka pa'tonda' 

ta' untahimakoa', battu haka ta' naaku 
umpehingngii tula'mua', iya la umpelleia' 

lao indo banua haka tonda' daka, amna la 
umpempassianna' soba' dio bitti'mu, anna 
mala mendadi tanda diua ditumpu pala' ia 
indo tonda' ia too. +° Aka setongam-tonganna, 
maka' too ke lambi'um indo allo la naongei 
Puang Allataala umpopa'tadongkongam 
hupatau, la mabanda' puha ia tahungkunna 
issinna indo tonda' ia too anna la issinna kota 
Sodom anna Gomora." 19 Anna mane naua pole 
umpakahi'di suhona: "Pengkilalai manappaia', 
la sihhapangkoa' too domba kusua tama 
alla'-alla'na olo'-olo' to peande. La majaga 
liukoa' sihhapam langkasi anna la maluna' 
penabakoa' sihhapam dangam-dangam. 

17 [a majaga polepokoa" too liu, aka la deem 
too tau ussakkakoa' anna nababakoa' lako 
olona to mahhotto' illaam peadasam, anna 
natembe'koa' illaam pa'sambajanganna. 

18 Anna la dibabakoa' lako olona to ma'pahenta 
anna tomahaja aka untuhu'iä'. Iya wattu 
etam too la muongeia' mendadi sa'bingku dio 
olona anna lu lako hupatau to taungkaleso 

manappa Puang Allataala. 1? Sapo' maka' 

la dihotto'ungkoa', ta'koa' la umpakabeba 
penabammu la muua: 'Aka amom isanga 

la diua mentimba'?' Aka indo tula' la 
umpopentimba'a' taia tula' di kalemu babaa' 
sapo' la napasondoikoa' Puang Allataala. ?? Aka 
setonganna indo tula' la umpokada taia gatti 
kalemu babaa', sapo' la napalosaikoa' Penaba 
Masehona Ambemu yabo suhuga. 2! Anna la 
kende' too tatta' asu lambi' to ma'solasubum 
la palla' penabanna umpopepatei solasubunna. 
Susi toi duka' ambe la umpallasam änä'na 
anna änä' la umbali tomatuanna sampe 
napatei. ?? Anna la nakabassi asangkoa' 

too tau aka ungkatappa'iä'. Sapo' iai too 
mentobe manda' anna mengnganti matoto' 
illaam kamatappasam lako kaleku sule lako 
ma'katampasanna, tau iam too la dipasalama'. 
23Maka' too didahhakoa' dio mesa ongeam, 
iya la masimpangkoa' too muäläi kalemu anna 
le'ba'koa' lako ongeam senga'. Setongam- 
tonganna, tä'pi la ussambaa' ingganna ongeam 
illaam lembana Israel, anna sulemä' sule to 
disangai Ana" Mentolino. 2? Mesa passikola ta' 
tia la matande puha ia anna la tuangguhunna, 
susi siam duka' mesa sabua' tä' tia la matande 
puha ia anna la puäna. ?? Handam malannam 
tia ke sipadaanni tuangguhunna indo mesa 
passikola, susi siam duka' indo sabua' 

anna puana. Dadi Kao duka' to mampahe' 
anna si nasangaiä' 'Beelzebul,' battu diua 
tomahajanna setam, iya senga'unna' tiko 

to dipahe'. 26 Sapo' tä'a' la ungkahea' tau 

ia too. Aka ingganna aka-aka tisambona 

la dipakaleangam asam, anna ingganna 
aka-aka tibuninna, la dipatandaam. ?” Aka 
inde kupa'tula'ikoa' temo kada ditambimpi, 
sapo' la pahallua' lao umpa'paissangam. Inde 
tentomai mato-mato kupa'bisi'ikoa', sapo' la 
pahallua' lao umpebangkoam lako ingganna 
hupatau. 23 Anna ta' la ungkahea'a' indo to 
anggam mala umpatei bata punti, aka ta' ia 
deem kakuasaanna la umpatei bata sungnga'. 
La mahea' lako hakoa' la Puang Allataala to 
kuasa umpakahio-hio sungnga' anna bata 
punti illaam nahaka. 2? Taissanna' pada-pada 
taua dua dena' sai'di' allinna aka anggam mesa 
himi'. Moinna anna susi, sapo' tä' la mala mate 
baba, moi podo la mesam, ke tä'i napoelo' 
Ambemu yabo suhuga. 3? Senga'unna"' tiko, 
aka meanggaa' beluä'mu puha nahekem asam 
di tia. 3 Dadi, iam too anna ta'ungkoa' la 
mahea', aka moi la pada umba budanna dena' 
tala sipadaannia' angga'mu. 3? Menna-menna 
muakui kamatappasanna di Kao dio olona 
hupatau, tau iam too duka' la kuakui dio 
olona Ambeku yabo suhuga kuua: 'Iam too 
inde pentuhu'ku.' 33Sapo' menna-menna 
umbahoia' dio olona hupatau, tau iam too 
duka' la kubahoi dio olona Ambeku yabo 
suhuga." 34 "Ta' la ussangaa' sulea' inde 

lino anna la umbabaa' kasiolaam. Aka sulea' 
inde lino ta' umbaba kasiolaam, sapo' sulea' 
umbaba kasipengkaam. 3? Kasuleangku inde 
lino la deem to ma'hapu illaam mesa banua 
natuhu'a' piha anna la ta' piha nasuhum 

kende' kasipengkaam illaam alla'-alla'na. Susi 
änä'-änä' muane la sipengka ambena, teem 
änä'-änä' baine la sipengka indona, anna 
manintu baine la sipengka pasananna baine, 
battu diua to ma'hapu la sipengka-pengka 
paka ia. 36 (10:35) 3” Menna-menna umpaaha 
puha ia ambena sola indona anna la Kao, tau 
ia too ta' ia la sihatam mendadi umma'ku. 
Susi siam duka' to umpaaha puha ia änä'na 
muane battu haka änä'na baine, anna la 
Kao. 38 Menna-menna tä' umpassam kaju 
sitambenna anna natuhu'ä', tau ia too 

tä' duka' la sihatam mendadi umma'ku. 

39 Menna-menna umpakalando puha ia 
katuboam di lino anna la Kao, tau ia too tä' ia 
la ullambi' katuboam sule lako salako-lakona. 
Sapo' menna-menna ahu' mate aka natuhu'a', 
tau ia too la ullambi' indo katuboam sule lako 
salako-lakona. 40 Menna-menna untahimakoa', 
sihhapam siam tia Kao ma'kale natahima. Anna 
menna-menna untahimaä', sihhapam siam 
tia duka' indo To ussuaä' ma'kale natahima. 
41 Menna-menna untahima manappa mesa 
nabi aka naissam naua mesa pelombum 
pudu'na Puang Allataala, tau ia too la untahima 
mana'na yabo mai Debata sipadaam mana'na 
mesa nabi. Anna menna-menna untahima 
manappa mesa to meada' aka naissam naua 
to si meada', tau ia too la untahima duka' 
mana'na sipadaam mana'na mesa to meada'. 
42 Anna menna-menna umbeem pentuhu'ku 
to handam matuna moi podo uwai händäm 
aka naissam naua pentuhu'na Puang Yesus, 


MATIUS 11.1-9 39 


mannassa anna tau ia too la untahima 
sahona." 
1 1 1 Tappana puha umpatudu indo sapulo 
dua suhona Puang Yesus, iya le'ba'um 
ullelei mobotto-bottoam illaam lembäna Galilea 
ma'pa'guhu anna umpa'pakahebaam Kaheba 
Katilallasam. ? Wattu eta too mahassam 
ditahungkum Yohanes to si mantedo'. 
Tappana naissanni naua si umpogau' tanda 
memängä-mängä Kristus, iya umpakahi'dim 
sanaka-naka passikolanna anna nasuai naua: 
"Laokoa' kutanai muua: 'Ikongka indo To 
nalanti' Puang Allataala masäem diampai? Iya 
la tau senga' daka too?' " 3(11:2) *Sulei lako 
umpellambi'i Puang Yesus, iya nakutanaim 
lambi' natimba'im naua: "Pa'pasulengkoa' 
anna untulasanni umba susi puhaa' uhhingngi 
anna muita. ?Susinna to buta mala paita, 
to mate kalena mala mellao, to dolengam 
masapu dolenganna, to binga mala pahingngi, 
to mate tubo sule, anna Kaheba Katilallasam 
dipa'pakahebaam lako to handam matuna. 
6 Kehongko' anna maupa' to tä' bata-bata 
lako kaleku." /Tappana le'ba'i passikolanna 
Yohanes, iya umpa'tula'im tau buda Puang 
Yesus diona Yohanes naua: "Aka untungkaa' 
lako pohiallasam umpellambi'i Yohanes? 
Laokoa' umpetua' to ma'tille tipae'? 8Iya aka 
haka' too untungka lako? Lao hakoka' too 
umpetua' to ma'poheba mapi'da'? Sapo' situhu 
Kao pikkihangku dio hi tia banuanna tomahaja 
indo to ma'poheba mapi'da'. ? Dadi aka hia' 
untungka lako? Lao hakoka' too umpetua' 

nabi? Maka iaa' untungka, tappa' ia pole". 
Aka kutulasangkoa' temo kuua setonganna 
indo Yohanes mentondom puha ia anna la 
nabi senga. !? Aka Yohanes-um too indo 
nauaam illaam Battakada Debata: 'Indem ia 
pesuaku kupake'de' la umpendioloangangko, 
aka iam too to la umpatokaangko lalam la 
muola.' 1! Setongam-tonganna, pempom dio 
mai ingganna hupatau illaam inde lino, ta' 
deem la untondom Yohanes to si mantedo'. 
Sapo' mentondom puha ia ingganna to 
mentamam kapahentaanna Puang Allataala 
moi anna matunai. !? Mengkalao napahandu'na 
Yohanes to si mantedo' umpa'pakahebaam 
Kaheba Katilallasam sule lako temo, deem 

liu to kadake gau' umpobali kapahentaanna 
Puang Allataala anna si napea liu lalanna 

la napentandolängänni. 13 Mengkalao suha' 
Pepaondonganna Musa anna tula'na ingganna 
nabi sule lako Yohanes sangngim ma'tula' 
diona inde dadi temo. 1? Anna maka' untahima 
inde tula', iya Yohanes-um too indo diuaam Elia 
to inna dipayolo lambam kasuleanna. !? Lako 
ingganna ma'hupatau pahallu la umpatanam 
talinganna umpalempe sulim patomalinna 
anna napaillaam penabai inde tula'ku! 16 Akam 
la dipasihhapangam inde hupatau lapi' temo? 
Sihhapam liu indo änä'-änä' si ma'ko'bom- 
ko'bom lako pasa' anna metambai muuaam 
solana: 1? 'Kiponiammokoa' sulim sapo' moka 
hakoa' iko sumajo. Umpenaniammakam kelom 
bahata, sapo' moka hakoa' iko sumahho.' 

18 Aka sule Yohanes si bassa' puasa anna 

ta' toi muihu' anggur. Sapo' si nasangai hi 
tau: 'To napentamai setam!' t? Pissananna 
sulea' to disangai Ana' Mentolino, iya si 
mangngandea' Kao anna mangngihu' illaam 
pa'hame-hameam. Sapo' si nasangai bäbä 
hä': "To si mangngande sasa anna to si 
umpamäbo' kalena, sangkalamma'na tuam 
passima anna to madosa senga'.' Moinna 
anna susi, sapo' tä' mala tala ma'tandaam 
kamanähänganna anna kakeakasanna Puang 
Allataala la lemba' illaam pa'palakoanna." 

20 Puhai ia too, iya napahandu'um Puang Yesus 
ussosso issinna kota to handam pembuda 
naongei umpadadi tanda memängä-mängä 
aka mokai untihokongam dosana, naua: 2! "La 
tilakakoa' iko ingganna issinna kota Korazim 
anna kota Betsaida aka mokakoa' muondo' 
gau' kadakemu. Aka indo tanda memängä- 
manga kupadadi illaam alla'-alla'mua', kela 
kupadadi diom kota Tirus anna Sidon, la 
masäem untihokonganna gau' kadakena 
hupatau dio, lambi' ma'poheba bahata anna 
umpaponnoi täiabu ulunna aka ussosso 
gau'na. ?? Dadi kuuaangkoa' tentomai: maka' 
too ke lambi'um indo allo la naongei Puang 
Allataala umpopa'tadongkongam hupatau, la 
mahingngam leko' ia tahungkunna issinna 
kota Tirus sola Sidon anna la ta4hungkummua!'. 
23 Anna ikoa'-iko to Kapernaum, ussanga hia' 
iko umbai' la dipatiäkä' längängkoa' suhuga? 
Sapo' setonganna la ditibe tama hakoa' iko 
lembä bolom. Aka indo tanda memängä- 
manga kupadadi illaam alla'-alla'mua', kela 

kupadadi diom indo kota Sodom yolona, 

iya ta' la natallanni Puang Allataala kota ia 
too. 24Dadi kuuaangkoa' duka' tentomai: 
maka' lambi'um indo allo la naongei Puang 
Allataala umpopa'tadongkongam hupatau, la 
mahingngam leko' ia tahungkunna issinna 
kota Sodom anna la tahungkummua!'." 

25 Wattu eta too ma'sambajam Puang Yesus 
naua: "O Ambe', Puäna langi' anna lino! 
Ma'kuhhu' sumanga'ä' matim olomu, aka 
indo kada ditambimmu tä' umpapähänni lako 
to naangga' manähä anna keaka' hupatau, 
sapo' umpapähänni leko' ia lako to naangga' 
matuna hupatau. 2* O Ambe' abana inna 

ia pa'elo'mu." 27 Puhai ma'sambajam, iya 
nauam: "Ingganna-ingganna sia puha asammi 
napadokkoanna' lisu pala'ku Ambeku. Tä' 
deem moi podo la mesa hupatau la muissam 
manappa Ana'na Puang Allataala sulibanna 
Ambe', anna ta' toi deem moi podo la 
mesa hupatau la muissam manappa Ambe' 
sulibanna Ana'na, anna to napoelo' Ana'na, 
anggam ia la muissam manappa Ambeku. 

28 Maikoa' inggannakoa' to malupu' anna to 
umpendudum kabiasaam mabanda' illaam 
peadasam anna kupopellubekoa'. 2? Babai 
inde ajoka kupapassanniangkoa' ammu 
pe'guhua' lako kaleku. Aka Kao-kao maluna' 
penabaä' anna mahempo penaba. Aka maka' 
umpateenna', iya la tialaa' inabammu umba 
susi mesa to ussi'dim kamalubeam. 3? Aka indo 
ajoka la kupapassanniangkoa' mahingngam, 

ta' mabanda'." 
1 2 1 Pissam wattu illaam allo Katohhoam 
ma'lao-lao oom Puang Yesus sola 
passikolanna, iya umpa'tängäim mesa bela' 
gandum. Mahassam siam mellao napasindum 
siam ia passikolanna muala gandum anna 
naandei aka tadea'. ? Tappana naita to 
illaam kakalebuanna Parisi, iya ma'kadam 
lako Puang Yesus naua: "Petua'pi inde 
lako passikolammu untekka pelahangam 
illaam peadasam umpogau' tala malanna 
dikähä illaam allo Katohhoam!" 3Sapo' 
natimba'i naua: "Tä'paka' tiko deem umbata 
diona pa'pogausanna Daud sola pentuhu'na 
wattunna anna tadea'i? “Wattu eta too le'ba' 
Daud tama bahum kapenombaam anna 
naandei indo hoti puha dipehumalasam solai 
pentuhu'na, moi kela daa anggam tia sando 
mala muandei. ?Ta'pia' duka' deem isanga 
umbata illaam Pepaondonganna Musa diona 
indo sando si ungkaha liu pengkahangam 
di ada' illaam allo Katohhoam illaam Banua 
Debata, nasuhum untekka indo pelahangam 
naua: 'Ta' tau mala mengkaha illaam allo 
Katohhoam?' Sapo' moinna anna susi, ta' siam 
duka' dipasala. € Patama tambu' manappaia' 
inde tula'ku kuua: eta inde temo deem 
mentondom puha la anna la Banua Debata. 
7 Aka illaam Battakada Debata deem tisuha' 
naua: 'Pa'kamase Kao handam kupaitoo'na, 
taia olo'-olo' dipehumalasam.' Aka maka' la 
muissam manappaa' kalembasanna tula' ia 

too, iya mannassa amna ta'koa' la umpasala to 
ta' deem kasalaanna. 8 Aka setonganna, Kao 
hia Ana! Mentolino puäna allo Katohhoam." 

? Tappana umpellei indo ongeam Puang Yesus 
sola passikolanna, iya le'ba'um lako mesa 
pa'sambajanganna to Yahudi. 19Illaam indo 
pa'sambajangam, deem mesa tau mate 
limanna sabali. Eta too deem sanaka-naka 
to illaam kakalebuanna Parisi maelo' la 
umpeängam tuntungam su'be' Puang Yesus 
lambi' nakutanai naua: "Situhu' peadasam, 
la mala haka dipabono' tau illaam allo 
Katohhoam?" 11 Sapo' natimba'i Puang Yesus 
umpake mesa pehapangam naua: "Hapanna 
la deem mesa solamua' umpuängam mesa 
domba anna mehonno'i dokko gahoä sapo' 
illaam allo Katohhoam, iya tä' daka tia la 
napemäläi dio mai? t? Kuua hi Kao keangga' 
puha siam tia hupatau anna la domba. Dadi 
setonganna tä' tau dilaham la umpogau' 
kamapiaam illaam allo Katohhoam." 13Puhai 
ia too, nauam Puang Yesus lako indo to mate 
limanna: "Äkä'i limammu!" Naäkä' siaham 
duka' indo limanna, iya bono' eta siaham susi 
indo lima sabalinna. 1* Tappa messubunni 
siaham indo to illaam kakalebuanna Parisi 
anna le'ba'i sipattuju-tuju la naaka susi anna 
malai dipatei Puang Yesus. 1*Sapo' naissam 
Puang Yesus indo pattuju kadakena to illaam 
kakalebuanna Parisi, nasuhum le'ba' umpellei 
indo ongeam. Iya naula'um tau buda, anna 
napabono' asanni Puang Yesus pada indo to 
masaki eta too. 16 Sapo' napa'pakahi'diam lako 

indo tau buda naua: "Ta' si'da-si'daa' too la 
mala untula' lako tau senga' diona Kaleku." 
17 Ja asanna ia too dadi anna mala sule lako 
indo kadanna Debata napalombum nabi 
Yesaya naua: 18 "Petua'i, iam too inde Pesuaku 
to puha kupilei, to kupakamaja anna to 
umpomasannam penabangku, La kupatamai 
Penabangku, anna la umpa'pakahebaam diona 
indo kamaloloangku untingngajo hupatau. 
19Ta' Ia la naaku patelä-telä, anna tä' si 
kaoli-oli baba, anna ta' toi la naaku salle-salle 
kada lako ongeanna tau buda. ?9La sa'baha' 
muoloi to matuna, sihhapam bulo sai'di' 
mandam tapolo ta' la napasilalla pissam, anna 
sihhapam lampu ma'mia'-mia' mandam tä' la 
napi'dei pissam. La napateem liu sampe sule 
lako indo pengkahanganna la umpopatalo 
kamaloloanna Puang Allataala. 2! Anna Ia 

la napassedanni hannu ingganna hupatau." 
22Puhanna ia too, sulem sanaka-naka 

tau umpasola mesa to napentamai setam 
nasuhum buta anna pepe. Iya napabono' 
siaham Puang Yesus lambi' mala pole' paita 
anna mala toom ma'tula'. 23 Iya sangngim 
pilla' anna mängä-mängä ingganna to muitai 
kadadiam ia too naua: "Umbai' iangka tia 
isanga inde indo peampoanna tomahaja 
Daud masäem dipemmitai!" 2*Sapo' tappana 
nahingngi to illaam kakalebuanna Parisi diona 
kadadiam ia too, iya nauaim: "Kuasanna hi 
tia Beelzebul battu diua tomahajanna setam 
illaam kalena nasuhum mala uhhambai lao 
setam." 2? Sapo' nalosa Puang Yesus tama 

pikkihannai nasuhum ma'tula' lako indo 

to illaam Parisi naua: "Maka' deem mesa 
kahajaam ta' mala mesa penaba hupataunna 
illaam, mannassa anna la kahenggangannai 
dadi. Susi toi duka' ke deenni mesa 

tonda' battu haka mesa pandaposam ke 
sikabassi-bassii issinna, mannassa anna la 
titale bangke'i issinna. 26 Susi siam too duka' 
kapahentaanna setam. Maka' la uhhambai lao 
setam indo tomahajanna setam, iya iam tia 
isanga sipobali-bali paka ia, nasuhum kende!' 
kahengganganna. ?” Tentomai untanda'ä' 
umpake kakuasaanna Beelzebul uhhambai 
lao setam. Dadi maka' susi, iya kuasanna 
haka duka' Beelzebul napake pentuhu'mua' 
uhhambai lao setam? Mannassa anna sala 
pikki'koa', aka taia duka' kakuasaanna 
setam napake pentuhu'mua' uhhambai lao 
setam! 28Sapo' setonganna uhhambaia' lao 
setam aka kakuasaanna Penabanna Puang 
Allataala muundu'ä'. Dadi mannassa diua 
umpalakom kapahentaanna Puang Allataala 
illaam alla'-alla'mua'. 2? Aka umba susi mesa 
to maboko mentama banuanna mesa to 
matoho la napabokoi, la napungo hi tia 
yolo indo to matoho mane naalai indo la 
nabokona, susima' too duka' kutaloi yolo 
tomahajanna setam anna mane kuhambai 
lao indo pentuhu'na. 3? Menna-menna Lä 
untuhu'a', tau ia too nabalia'. Susi toi duka' 
lako to ta'kam pada kaha mahhempum, 

tau ia too, to mantaleam ia. 31 Tam too 
kasuhunganna anna kutulasammokoa' kuua: 

ingganna hupanna dosa anna pantelle mala 
asam naampunni Puang Allataala, sulibanna 
untelle Penaba Maseho. Aka to untelle Penaba 
Maseho tä' si'da-si'da ia la mala diampunni. 
32 Deem sia ia paleleanna la diampunni to 
untellea' to disangai Anä' Mentolino. Sapo' ta' 
si'da-si'da ia deem paleleanna la diampunni 
mengkalao illaam inde lino sule lako lino tando 
lako to untelle Penaba Maseho. 33 Maka' mapia 
satoo' kaju, mapia siam tia duka' buana. Sapo' 
maka' kadake, iya kadake siam tia duka' 
buana. Si mesa-mesa kaju diissam ditandai ke 
diitam buana. 34O inggammua' to si mambaba 
bulim pessubunna to kadake gau'! Tä' tia 
deem la mala mapia pessubungam pudu'mua' 
aka to kadake gau'koa'. Aka iai too tianna 
illaam una' penabanna si mesa-mesa hupatau, 
ia siam tia duka' messubum dio pudu'na. 

35 | ako to mapia gau', mannassa anna mapia 
siam tia duka' pessubungam pudu'na aka 
mapia illaam una' penabanna. Sapo' lako 

to kadake gau', mannassa anna kadakei 
pessubungam pudu'na aka kadake illaam una' 
penabanna. 3? Dadi kuuaangkoa' tentomai: 
Maka' lambi'um indo wattu la naongei Puang 
Allataala umpopa'tadongkongam hupatau, 

la nalambi' ia pekutanaanna Puang Allataala 
lako hupatau to nakabuttui ingganna tula' 
takeguna. 37 Aka pessubungam pudu'mu 
nasuhum ta'ko napasala Puang Allataala, 
anna pessubungam pudu'mu siam duka' 
nasuhum napasalako Puang Allataala." 

38 Wattu eta too ma'kada sanaka-naka to 

ullatta' Pepaondonganna Musa amna to illaam 
kakalebuanna Parisi lako Puang Yesus naua: 
"O tuangguhu, maelo' punalakam kela mala 
anna umpadadiko tanda memanga-manga 
anna mala kiissam kiua buttu yabo si'dako 
mai Puang Allataala!" 39Sapo' natimba'i naua: 
"la anna maelo'koa' la kupadadiam tanda 
memanga-manga inde to tubokoa' lapi' temo 
aka sangngim ma'gau' kadakekoa' anna 
ta'koa' manontom lako Puang Allataala. Sapo' 
tä' la dipadadiangkoa' tanda memanga-manga 
senga' sulibanna tanda memängä-mängä la 
dadi lako kaleku umba susi dadi lako kalena 
nabi Yunus yolona. 49 Aka umba susi nabi 
Yunus yolona tohho illaam tambu' bau tonggo 
tallungngallo tallum bengi, la susimä' too 
duka' to disangai Anä' Mentolino la tohho 

dio apa' mahihinna litä' tallungngallo tallum 
bengi. #Illaam indo wattu la naongei Puang 
Allataala umpopa'tadongkongam hupatau, la 
dipatibangom to Niniwe anna iai umpasalakoa' 
to tubo lapi' temo. Aka indo ia to Niniwe 
untihokongam ia gau' kadakena tappana 
uhhingngi kadanna Debata napalanda' nabi 
Yunus. Sapo' mokakoa' iko untihokongam 
gau'mu, moi kela daa inde to umpa'tula'ikoa' 
temo mentondom puha Ia anna la nabi 
Yunus. #2 Anna illaam indo wattu la naongei 
Puang Allataala umpopa'tadongkongam 
hupatau, la dipatibangom indo tomahaja 
baine to umpahenta paluana Syeba yolona. 
Indo tomahaja ia too la napasalakoa' inde 

to tubokoa' lapi' temo, aka ahu' ia le'ba' 

umpehingngii kakeakasanna tomahaja Salomo 
moi anna mambela lalam naola. Sapo' 
ikoa'-iko mokakoa' umpehingngii inde tula'ku 
sitingngajokia' kita moi kela daa mentondom 
puha ha' Kao anna la tomahaja Salomo." 

43 Mane naua polei: "Maka' deem mesa setam 
messubummi illaam mai kalena tau, iya la 
le'ba' kalao-lao lako ongeam mabanginna 
umpea ongeam la naongei tohho. Sapo' ta' 
deem nalambi' ongeam la mala naongei. 
44Iya nauam: 'La ma'pasulea' sule lako indo 
ongeangku ingngena'.' Iya le'ba'um sule 
lako indo ongeanna, iya lo'ba liupi nalambi', 
sihhapam banua bahassi anna tiato' mapia 
la naongei. #Iya le'ba' siaham untambai 
solana pitu, sapo' kadake puha ia indo solana 
anna la kalena. Anna tohho asanni illaam 
kalena indo tau. Ma'katampasanna, tau 

ia too la tuttuam tama kakajuanna indo 
kakadakeam illaam kalena anna indo anggapi 
mesa setam umpentamai. La susim too duka' 
ullambi'i to kadake gau' inde lapi' temo." 

46 Mahassampi ma'tula' Puang Yesus lako tau 
buda, iya sule ham indona sola solasubunna 
ke'de' dio sulibam maelo' la napellambi'i. 
47Iya ma'kadam mesa tau lako Puang 
Yesus naua: "O Tuangguhu, illaam sulibam 
indomu anna solasubummu. Maelo' ade' la 
napa'kadaiko." 48 Iya natimba'im naua: "Aka 
mennaa' iko diuaam indoku? Anna menna 
diuaam solasubungku?" 9 Anna mane untuho 
lako ingganna passikolanna napasindum 
naua: "Indem ia mai diuaam indoku anna 

solasubungku a. 2? Aka menna-menna 
umpalako pa'elo'na Ambeku yabo suhuga, tau 
iam too sihhapam solasubungku anna indoku." 
1 3 1 Allo eta siam too anna le'ba'i Puang 
Yesus umpellei indo banua lu lako 
le'bo' Galilea anna muokko'i dio bihinna. 2Iya 
sulem buda tau ma'silullu' ullombai nasuhum 
tä'um ia deem naongei napobua' tau buda. 
Iya lu längämmi Ia lopi illaam le'bo' anna 
muokko'i. Anna yabo ia galantangam tau 
buda. 3Iya umpalaom buda pepa'guhuam 
Puang Yesus sapo' nababa pehapangam 
naua: "Deem mesa tau le'ba' mangngambo'. 
4Tappana naambo' indo bannena, iya deemmi 
sabaheam tappa lako lalam. Iya suleim dassi 
naande sampe puha. "Deem tappa lako 
bobom batu, nasuhum masimpam tubo aka 
manipi' litä'na. #Sapo' tappana naalloi, iya 
malasso siaham nasuhum mabangi aka ta' 
mandalam waka'na. 7 Deem toi tappa lako alla 
kuhha keduhi. Tappana tuttuam mahombo 
indo kuhha, iya umpissim indo tanangam 
sampe tä' mala kembua. 8 Sapo' deem duka' 
tappa lako lita' malompo, iya mapi'dä' ia 
tubona nasuhum kembua tiluppi'-luppi'. 
Deem tiluppi' sahatu', deem tiluppi' annam 
pulo anna deem tiluppi' tallu pulo. °? Lako 
ingganna ma'hupatau pahallu la umpatanam 
talinganna umpalempe sulim patomalinna 
anna napaillaam penabai inde tula'ku!" 
10 Puhai ia too, iya umpengngampe'im Puang 
Yesus indo passikolanna anna nakutanai naua: 
"O Tuangguhu! Akanna umbaba pehapanganni 

indo tula'mu lako tau buda?" 1! Iya natimba'im 
naua: "Aka angganna' iko dipaissanni indo 
kada ditambim diona kapahentaanna Puang 
Allataala, sapo' ta' ia dipaissanni tau buda. 
12 Aka menna-menna umpaillaam penabai, tau 
ia too la dihanganniam polepi kapaissanganna, 
lambi' tuttuam buda naissam. Sapo' to moka 
umpaillaam penabai, iya la diäläi pissam ia 
lao indo kapaissangam nasanga deemmi 
illaam kalena. 13I]am too kasuhunganna 
anna kubaba pehapangammi lako inde 

mai tau aka la naita liu sapo' ta' la naala 
akkalanna; anna la nahingngi liu sapo' 

ta' la naissam kalembasanna, anna ta' 

toi la napaham. 1? Nasuhum la sule lako 
pole' indo kadanna Debata napalanda' nabi 
Yesaya naua: 'La nahingngi liu, sapo' ta' la 
mala naala pikkihanna, anna la naita liu, 
sapo' tä' la mala naala akkalanna. !? Aka 
inde mai tau makahha'um penabanna, 

anna si ma'binga-binga sola ma'buta-buta. 
Napateem indana paitai matanna, pahingngi 
talinganna, anna indana naalai penabanna, 
lambi' ma'pasule sule lako Kaleku nasuhum 
kupabono'.' 19Sapo' ikoa'-iko ta' deem pada 
sakehongko'koa' inggannakoa' passikolangku, 
aka paitaa' matammu anna pahingngi 
talingammu. !7 Aka setongam-tonganna, 
buda nabi anna to meada' yolona maelo' la 
naita inde to muitaa' temo, sapo' tä'um ia 
mala naita. Anna maelo' la nahingngi inde 

to uhhingngia' temo, sapo' ta'um ia mala 
nahingngi." 18 Anna mane naua Puang Yesus: 

"Patananniia' talinga kalembasanna indo 
pehapangam diona to mangngambo'. 1? Indo 
diuaam banne tappa lako lalam, dipasihhapam 
to uhhingngi Battakadanna Puang Allataala 
diona kapahentaanna, sapo' tä' naissam 
napekalembasam. Iya sulem tomahajanna 
setam anna nahappai indo to puha diambo' 
illaam penabanna indo tau. ??Indo banne 
tappa lako bobom batu, dipasihhapam ia 
mesa tau tappana umpehingngii Battakadanna 
Puang Allataala, iya tappa natahima sola 
ponno penaba. 2! Sapo' tä' siam masäe aka 
tä' kewwaka' illaam kalena. Deenna too 
kamasussaam anna pandahhaam uhhuai 

aka untuhu'i Battakadanna Puang Allataala, 
iya soho' boko' siaham aka tä' mandalam 
kapeimanganna. 2? Indo banne tappa lako alla" 
kuhha keduhi dipasihhapam ia to uhhingngi 
Battakadanna Puang Allataala, sapo' tä' mala 
kembua mapia aka nakadakei kamalallanganna 
diona salu katuboanna anna maelo' sugali' 

la to makaka lambi' umpa'lembeim ia 
Battakadanna Puang Allataala. 23 Anna indo 
banne tappa lako litä' malompo, dipasihhapam 
ia to uhhingngi Battakada Debata anna 
napekalembasam manappai, nasuhum 
kembua tiluppi'-luppi'. Deem tiluppi' sahatu', 
deem tiluppi' annam pulo, anna deem 
tiluppi' tallu pulo." 24 Pehapangam senga' opi 
natula' Puang Yesus naua: "Kapahentaanna 
Puang Allataala dipasihhapam issinna inde 
tula': Deem mesa tau muambo' gandum 

dio bela'na. 25Sapo' mamma' asanni tau, 

iya sulem balinna untantam bungam hea 
tama alla'na indo gandum, mane le'ba'i 
sule. 26 Tappana tubo indo gandum anna 
napahandu'um tuho-tuhoam buana, iya diitam 
duka' tubo indo hea. ?/ Iya le'ba' siaham indo 
to mengkahana umpellambi'i puana indo 
bela' anna nauaanni: 'O tuam, taia haka tia 
gandum asam indo muambo' dio bela'mu? 
Umpasiambo' isanga bungam hea anna tuboi 
duka'?' 28Tya natimba'im naua: 'Balinta hi 
tia muambo' bungam hea.' Mekutana pole 
oom indo to mengkähäna naua: 'Muaku haka 
ke le'ba'kam kihebu'i indo heana?' 29 Sapo' 
naua indo puana bela': 'Ta' mala, aka tihebu' 
duka' manii indo gandum ke uhhebuingkoa' 
hea. 3?Pabai mammi bassim tubo sule lako 
disae' indo gandum. Etapa mane kuuaanni 
to mengkahaku: Hempunnia' yolo itim hea 
anna umba'ba-ba'basannii mane untibeia' 
tama api. Anna mane uhhempunganna' ia 
indo gandum anna muannannä' tama loko.' 
" 31 Pehapangam senga! opi natula' Puang 
Yesus naua: "Kapahentaanna Puang Allataala 
sihhapam mesa lise'na sesawi natanam tau 
lako bela'na. 3?2Ingganna tanangam mal'lise', 
lise'nam kaju sesawi handam bahinni'. Sapo' 
maka' tubom, iya kasalle puha ia anna la 
tanangam senga' illaam bela', nasuhum 
mala naongei dassi ma'sehä täkena." 33 Anna 
mane muala pole mesa pehapangam senga' 
naua: "Kapahentaanna Puang Allataala mala 
duka' dipasihhapam bibi' hoti naala baine 
anna naboloianni appa' pulo lite' tehigu 

sampe nasamba asam lambi' sumbakka'." 
341nggamna ia too natula' asam Puang Yesus 
lako indo tau buda nababa pehapangam. 
Anna ta' deem si ma'tula' senga ke ta'i 
nababa illaam pehapangam, 3?anna mala 
sule lako indo kadanna Debata napalombum 
mesa nabi yolona naua: "La pehapangam 
kupake ke ma'pa'guhuä'; La kupomasiäsam 
pole' indo kaha-kaha to dipokada ditambimpi 
mengkalao dio mai dipadadinna inde lino." 

36 Puhai ma'tula' Puang Yesus lako indo tau 
buda, iya le'ba'um napellei anna lu tamai 
mesa banua. Iya napellambi'im passikolanna 
anna nauaanni: "Kela mala Tuangguhu 

anna untulasangkam kalembasanna indo 
pehapangam diona hea illaam alla' gandum." 
37 Iya napomasiasammi duka' naua: "Indo to 
muambo' gandum, Ana' Mentolino diuaam 
battu diua Kao. 33 Anna indo ia bela", 
kalembasanna inde lino diuaam. Gandum ia, 
kalembasanna indo to mendadim umma'na 
Puang Allataala. Anna indo hea, kalembasanna 
indo to untuhu'i tomahajanna setam. 3? Anna 
balinna Puang Allataala battu diua to untantam 
hea, kalembasanna tomahajanna setam. 
Anna wattunna disae' gandum, kalembasanna 
indo allo ma'katampasanna diuaam. Anna 
indo to massae', kalembasanna malaika'. 

40 Umba susi indo hea dihempum mane ditibei 
tama api, la susim too duka' ullambi'i lako 
pentuhu'na tomahajanna setam illaam allo 
ma'katampasanna. 4! Aka illaam allo ia too, 
Kao to disangai Anä' Mentolino la ma'kalea' 

ussua malaika'ku uhhempum ingganna to si 
mebaba bulim sola ingganna to si umpogau!' 
kakadakeam illaam kapahentaangku. #2 Anna 
ingganna tau ia too, la ditibe ia tama api 
tapi'de-pi'de. Anna illaanni sumahho lumoa! 
sikekko' isinna tamate tatubo. #3 Sapo' lako 
hupatau to umpalako pa'elo'na Puang Allataala 
la muampuam ia kamatandeam la mesilo susi 
mata allo illaam kapahentaanna Ambena yabo 
suhuga. Lako ingganna ma'hupatau pahallu 

la umpatanam talinganna umpalempe sulim 
patomalinna anna napaillaam penabai inde 
tula'ku!" 44 Anna mane untula' oi pehapangam 
Puang Yesus naua: "Indo kapahentaanna 
Puang Allataala sihhapam mesa baham-baham 
masuli' tilamum illaam bela'. Pissananna 
nalambi' mesa tau indo baham-baham masuli'. 
Tappa nalamum sule anna mane le'ba' umbalu' 
asam ingganna kullena aka tilalla' sugali' anna 
laoi naalliam indo bela'. #? Mane deenni, to la 
mendadi umma' illaam kapahentaanna Puang 
Allataala sihhapam mesa pa'bulele umpea 
mutiara handam masulli'. 46 Tappana nalambi', 
iya le'ba' siaham umbalu' asam kullena 

anna mane ma'pasule mualli indo mutiara." 
47 Anna mane untula' oi mesa pehapangam 
Puang Yesus naua: "Kapahentaanna Puang 
Allataala illaam allo ma'katampasanna, mala 
dipasihhapam mesa dala dipessambasam 
dokko le'bo' lambi' ussakka ma'hupa-hupa 
bau. 48 Tappana nasi'dinni indo to modala 
ponnom bau illaam indo dalana, iya 
nasibeso-besoim langam galantangam mane 

nase'lai bau kadake anna bau mapia. la bau 
mapia napalutama pa'pongngeanna, anna ia 
bau kadake natibe lao. #La susim too ke 
illaammi allo ma'katampasanna, aka la sule 
malaika' tama inde lino usse'la to kadake gau' 
anna to untuhu'i pa'elo'na Puang Allataala. 
>0 Indo to kadake gau" la ditibe ia tama api 
tapi'de-pi'de. Anna illaanni sumahho lumoa' 
sikekko' isinna tamate tatubo." >t Anna mane 
mekutanai Puang Yesus lako passikolanna 
naua: "Muissam daka' kalembasanna pada 
inde tula'ku?" Natimba'im passikolanna 
naua: "Io, kiissammi kalembasanna." 

321ya nauam Puang Yesus: "Mapia, dadi 
ingganna tuangguhu illaam peadasam to 
mendadim umma' illaam kapahentaanna 
suhuga mala dipasihhapam mesa puäna 
banua muala baham-bahanna illaam mai 
pa'pongngeanna susi malusanna teem 
bakahunna." 3 Tappana puha asam natula' 
Puang Yesus ingganna indo pehapangam, iya 
le'ba'um > sule lako tondä'na. Dioi, le'ba'um 
tama pa'sambajanganna to Yahudi anna 
ma'pa'guhui illaam. Iya mängä-mängä asam 
to uhhingngii tula'na lambi' sipa'tula'-tula' 
naua: "Menna hia umbai' umpa'guhui inde 
tau anna ma'pateem sugali'i manahana? 
Anna menna hia umbai' umbeenni kuasa 
nasuhum ma'pateem inde kakuasaanna 
umpogau' tanda memängä-mängä? 2? Akanna 
malai susi, kusanga toda' ana'na tukam 
kaju anna Maria indona anna solasubunna 
isanga Yakobus, Yusuf, Simon, sola Yudas! 

26 Anna kusanga si sola-sola siangkia' 
indo solasubunna baine. Menna isanga 
napangngalai inde kamanahangam anna 
kakuasaam?" ?” Ma'katampasanna sangngim 
meali-ali nasuhum untumpu pala' Puang Yesus. 
Iya ma'kadam Puang Yesus naua: "Mesa nabi 
dipa'kasallei ke lakoi ongeam senga', sapo' ta' 
ia dipa'kasallei ke illaanni botto litä'na anna 
illaam banuanna." 38Iam too anna tä'um ia 
umpogau' buda tanda memängä-mängä dio 
tondä'na aka tä' nakatappa'i solana. 
14 1 Wattu eta too napelele duka' Herodes 
indo tomahaja dio lembana Galilea 
diona Puang Yesus. ? Iya ma'kadam lako 
to mengkähä illaam banuanna naua: "Indo 
muuaanna' Puang Yesus, iya indo hi tia 
Yohanes to si mantedo' tubo sule! Iam 
too anna deemmi kakuasaanna umpogau' 
tanda memängä-mängä." 3Ia anna ma'pikki' 
susii Herodes, aka ia ussua tau ussakka 
Yohanes anna mane napopesangkala illaam 
tahungkum. Ditahungkum Yohanes aka nasalla 
Herodes indo anna natappakadai naua: "Ta 
punala sipäto' mualako Herodias bainena 
Filipus solasubummu umpobaine, aka ta' 
sihondoi peadasantaa'." 9? (14:3) > Setonganna 
maelo'um Herodes kela dipatei Yohanes eta 
too, sapo' mahea' ohi lako to Yahudi aka 
buda tau ussangai Yohanes nabi. € Tappana 
lambi' allo kadadianna Herodes, iya sumajom 
mesa änä'na Herodias baine dio olona 
Herodes sola tosabena. Iya tä' deem pada 
satiala inabanna Herodes muitai indo sajona, 

7 nasuhum ma'pinda yolo lako indo to sumajo 
mane nauai: "Pelaui situhu' pa'pohaemu, aka 
ta' mala tala kuponnoi pelauammu." 8 Iya 
napatuduim indona indo to sumajo lambi' 
le'ba' lako tomahaja Herodes anna nauai: 
"Kupelau anna umpadioanna' baki ulunna 
Yohanes to si mantedo'." ? Tappana nahingngi 
Herodes indo pelauanna, tappa masussa 
siaham penabanna aka la dipatei Yohanes. 
Sapo' anu' aka puham ma'pinda lako indo 
baine nahingngi tosabena, nasuhum muuaam 
sohodadunna: "Paolaia' pelauanna. 1° Laokoa' 
alaianni ulunna Yohanes lako tahungkum." 
11Tä' masäe, iya sulem dibaba ulunna Yohanes 
dipadio baki anna dibeenni indo baine. Iya 
naalam duka' anna nababaanni lako indona. 
12| essu'i ia too, iya sulem passikolanna 
Yohanes naala indo bakkena anna nalamunni. 
Puhai, le'ba'um umpa'tulasam Puang Yesus 
diona kaha-kaha ia too. t? Naissanna Puang 
Yesus diona kamateanna Yohanes, iya le'ba' 
siaham langam lopi sola passikolanna aka 

la lao umpeä ongeam mabuninna. Sapo' 
tappana naissanni tau buda naua le'ba' 
Puang Yesus lambam libanna le'bo', iya 
mengkalaoi siaham dio kotana anna le'ba'i 
naula', sapo' mangngola galantanganni ia. 

14 Tuhunna Puang Yesus yabo mai lopi, iya 
muitam tau buda lambi' häntä buana nasuhum 
napabono' asam pada indo to masaki eta too. 
15 Kahubenni, iya napellambi'im passikolanna 
anna nauaanni: "La bengi kalem! Moi kela daa 
pohiallasam inde taongeia'. Umbai' mapia ke 

ussuam le'ba' inde lako tau buda anna mala 
lao mualli kinande lako tonda' sikahuku'na 
inde ongeam." 16 Sapo' natimba' Puang 
Yesus naua: "Tä' manggi' le'ba' aka ikoa' la 
umpandei." 1/Tya nauam indo passikolanna: 
"Aka angga ham lima hoti anna dua bau 
kiampuam." 18 Natimba' oom Puang Yesus 
naua: "Babaanna' to mai o!" 191ya nasuam 
Puang Yesus indo tau buda muokko' lako 
alla' humpu' anna mane naala indo lima hoti 
anna dua bau, mane mentongai langam langi' 
nakuhhu'i sumanga' langam Puang Allataala. 
Puhai ia too, napia'-pia'um indo hoti mane 
nabeenni passikolanna natabaam lako indo 
tau buda. 2? Iya mangngandeim sampe dea. 
Tappana puhai mangngande, iya nahempummi 
passikolanna indo taa'nam naande, iya ponnopi 
sapulo dua baka. 2! Indo to mangngande 

eta too kiha-kiha lima sa'bu muane, tä'pi 

ia dihekem baine sola änä'-änä'. 22 Puhai ia 
too, muuaammi passikolanna Puang Yesus: 
"Langangkoa' inde lopi ammu pendiolonna' 
lambam," napasindum siam ussua duka' lao 
indo tau buda. 23 Tappana puhai ussua indo 
tau buda ma'pasule, iya lu langammi la tanete 
Puang Yesus ma'sambajam mesa-mesanna. 
Yabo liupi Ia tanete sule lako bengi. ?4 Wattu 
eta too indo lopinna passikolanna mambelam 
naola umpellei bihim le'bo'. Sapo' natammui 
hibu' tatta', nasuhum napalusau' napaludekke 
bombam indo lopinna. 2? Tappana la tibukka' 
kalei baja, iya sulem Puang Yesus umpellambi'i 
passikolanna mellao yabona uwai. ?? Naitanna 

passikolanna mellao yabona uwai, iya 
sangngim mahea' anna sikakissä'i naua: 
"Äiii, anitu dio mai!" 27Sapo' tappa ma'kada 
Puang Yesus naua: "Pahapa'ia' penabammu, 
daa ummahea' aka Kao hi to Kao!" 28 Naua 
siaham Petrus: "O Debata, maka' Iko si'da, 
popellaoä' kao duka' yabona uwai anna mala 
kupellambi'iko." 2? Natimba' duka' Puang Yesus 
naua: "Maiko!" Iya tuhum siaham duka' Petrus 
yabo mai indo lopi anna le'ba'i la umpellambi'i 
Puang Yesus mellao yabona uwai. 3? Sapo' 
tappana nasi'dim indo hibu' kasalle, iya 
tappa mahea' lambi' napahandu' siaham la 
tallam, napolalam kaoli-oli metamba naua: "O 
Debata, kamaseia' kao!" 31 Nakandoi siaham 
duka' Puang Yesus anna nauaanni: "Akanna 
bata-batai penabammu? Kuhäm sugali'pi 
kamatappasammu di Kao!" 32 Puhai nakandoi, 
iya bassim le'ba'um längäm lopi, iya mattam 
siaham duka' indo hibu'. 33 Nasuhum ingganna 
indo to yabo lopi umpenombai Puang Yesus 
napasindum naua: "Abana Ana'na si'dako 
Puang Allataala." 3* Tisampoi lopinna Puang 
Yesus sola passikolanna, iya tappa Genesaret 
nalambi'. 3?Tappana naissam indo to eta 
naua sule Puang Yesus, iya napalele siaham 
illaam indo pa'lembängam ia too, nasuhum 
ingganna to masaki eta too dibaba asam lako 
Puang Yesus. 36 Anna napelaui lako Puang 
Yesus naua: "Kela mala anna naantii moi 
podo tähämpä' jubamum to masakingki, iya la 
malam too bono'." Lambi' ingganna to muantii 
mala asam Dono, 

1 5 1 Puhai ia too, sulem sanaka-naka to 
illaam kakalebuanna Parisi anna to 
ullatta' Pepaondonganna Musa buttu yabo 
mai Yerusalem umpellambi'i Puang Yesus 
anna nakutanai naua: ? "Maaka hia isanga 
anna untekkai ada' kabiasaam passikolammu 
indo puha napaondom nene to taponene 
naua: 'Manggi' tau si umbasei yolo lima 
mane mangngande tau!' " 3 Natimba' Puang 
Yesus naua: "Sapo' akanna untekkakoa' duka' 
pahentana Puang Allataala anna tambum 
lakokoa' pepaondonganna nene to umponene? 
4 Aka puha ma'battakada Puang Allataala 
naua: 'Pa'kasalleiko ambemu sola indomu,' 
anna: 'Menna-menna umpakaana'-ana' 
ambena battu haka indona, tau ia too la 
dipatei.' >Sapo' si muua hia' iko ma'patudu 
lako tau: 'Ta' tau pahallu umpa'kasallei ambeta 
sola indota ke diuai: indo la kutahiaiangkoa' 
battuam, iya puham kupehumalasam lako 
Puang Allataala.' Dadi, aka anggaa' iko 
ada' kabiasaammu umpaitoo'na, nasuhum 
umpa'pa'deingkoa' pole' pahentana Puang 
Allataala. 2(15:5) /Ikoa'-iko sangngim to 
ma'pudu' pandengkoa' anna mal'lila manähä! 
Abana tappa' kadanna Puang Allataala 
natula' loppo' nabi Yesaya yolona diona 
panggauammua' naua: 8'Itim matim tau 
dio baba pudu'na napa'kasalleia', sapo' 
setonganna illaam penabanna napemboko'iä'. 
9 Alla'um napenombaiä' aka anggam 
pepa'guhuam hupatau napepatuduam, 
mato-mato ia kupepatuduam anna taia hia.' " 

10 Puhai ia too, iya untambaim tau buda Puang 
Yesus anna napa'tula'i naua: "Pehingngii 
manappaia' inde tula'ku anna umpaillaam 
penabai! 1! Ingganna kinande lu tamanna 
kalena hupatau, tä' ia la nakadakei dio olona 
Puang Allataala. Sapo' indo hi tia messubunna 
dio pudu'na hupatau ungkadakei." 12 Puhai ia 
too, iya napengngampe'im passikolanna anna 
nauaanni: "O Tuangguhu, muissam daka muua 
meali-ali indo to illaam kakalebuanna Parisi 
tappana nahingngi indo tula'mu ingngena'?" 
13 Sapo' natimba'i Puang Yesus naua: "Muakaa' 
tiko umpehingngii itim matim to illaam 
kakalebuanna Parisi! Aka ingganna tanangam 
ke taiai Ambeku yabo suhuga untananni, 
mannassa anna la dihebu'i sule dokko waka'na. 
Anna indo to illaam Parisi pebabammua', 
sihhapam di tia to buta aka ta' muita lalam 

la naolanna. Aka maka' tia to buta untette to 
buta, katampasanna bassim metoba dokko 
gahoä." 14(15:13) VIya nauam Petrus: "Mala 
haka ke untulasangkam kalembasanna indo 
pehapangam, Tuangguhu?" 16 Natimba' Puang 
Yesus naua: "Aka tä'paka' tiko duka' isanga 
muissam! 17 Ingganna dipalutamanna sada 
le'ba' dokko tambu' anna tahhu' ditibe lao. 

18 Sapo' indo tula' mengkalao illaam penaba 
messubum dio pudu', iya ia hi tia ungkadakei 
hupatau dio olona Puang Allataala. 19 Aka 
illaam penabanna hupatau naongei kende!' 
ma'hupa-hupa kakadakeam susinna: pikkiham 
kadake, papateam, lullusam bannetau, 

gau' sessu', maboko, sa'bi tatappa', anna 

ma'pakolo'-kolo'i. 2? Ingganna kaha-kaha ia 
too ungkadakei hupatau, taia hi tia indo tä' 
tau umbasei lima kela mangngandei tau." 

21 Puhai ia too, iya le'ba'um umpellei indo 
ongeam Puang Yesus anna lu lakoi lembana 
Tirus sola Sidon. 22 Dioi, napellambi'im mesa 
baine to Kanaan, indo to si nakahidi' to 
Yahudi anna katamba-tambai naua: "O Tuam, 
peampoanna tomahaja Daud, kamaseia' 

kao! Deem ana'ku baine napentamai setam 
anna ta' deem pada sanasussai." ?3 Sapo' 

ta' mandi deem natimba'i Puang Yesus. Iya 
napengkahuku'im passikolanna anna napelaui 
naua: "O Tuangguhu, kamase-maseikam anna 
ussuai lao inde dio baine, aka dio lium mai 
boko'taa' kaoli-oli mehahu'!" 24Iya nauam 
Puang Yesus: "Kao-kao anggama' nasua 
Puang Allataala la umpamoloi peampoanna 
Israel, aka sihhapam domba bulim." 22 Iya 
sule siaham dio olona Puang Yesus indo baine 
anna ma'balinguntu'i napasindum naua: "O 
Tuam, häntängäm da' kao bua!" 26 Natimba' 
Puang Yesus naua: "Aka ta' punala sihatam 
kela dialai kinande dipatokaam änä'-änä' anna 
ditibeanni lako asu." ?” Natimba' oom duka' 
indo baine naua: "Abana tappa'ko, Tuam! 
Sapo' kuua hi kao, indo asu dio ibi' meja mala 
hi tia duka' muande kinande tikadanna puäna." 
28 Iya nauam Puang Yesus: "Matappa' si'dako, 
indo'! Abana si'da la dipatiolai pelauammu." 
Iya bono' eta siaham duka' indo änä'na. 

29 Tappana umpellei indo ongeam Puang Yesus, 
iya le'ba'um uhhuttu' bihim le'bo' Galilea mane 

lu langanni mesa tanete anna muokko'i yabo. 
30 Yaboi, iya sulem tau buda ma'obim-obim 
umpasola to masakinna anna napadioi olona 
Puang Yesus. Indo to masaki, deem to mate 
sapolona, to buta, to kempo', to pepe, anna 
budapi to masaki senga', lambi' napabono' 
asam. ?t Iya mängä-mängä asammi indo tau 
buda muitai aka to pepe mala ma'kada, to 
kempo' bono', to mate sapolona mala mellao, 
anna to buta mala paita. Napolalam sangngim 
umpa'kasallei Puang Allataala Debatanna 

to Israel. 32 Puhai ia too, iya uhhempummi 
passikolanna Puang Yesus anna nauaanni: "Ta' 
deem pada sahäntä buaku muitai inde lako 
tau buda, aka tallungngallo tallu bengingkia' 
inde sola-sola, iya pa'dem la naande. Sapo' 
tä' ohi palla' penabangku la ussua bäbäi 
ma'pasule lako banuanna, aka lako manii 
lalam anna tissämbä'i malimpä." 33 Natimba'im 
passikolanna naua: "Pusa'kam pole' umpikki'i 
aka indekia' pohiallasam. Dadi la umbam ia 
ngei diala kinande dipandeam inde lako tau 
pada budanna?" 241ya nauam Puang Yesus: 
"Aka sanakapia' hotimmu?" Natimba'um 
naua: "Angga ham pitu, anna deempi duka' 
sanaka-naka bau bahinni'." 3?Iya nauam 
Puang Yesus lako indo tau buda: "Okko'koa' 
lako itim paha'baja." 32 Anna mane naala indo 
hoti pitu sola bau anna nasambajannii langam 
Puang Allataala, mane napia'-pia'i anna mane 
nabeem passikolanna napa'tahiaam lako 

indo tau buda. 37 Dear asanni indo tau buda, 
iya nahempummi passikolanna indo tää'na 

naande, iya ponno polepi pitu baka. 38 Indo 
to mangngande eta too appa' sa'bu muane, 
tä'pi ia diissa' baine sola änä'-änä'. 39 Puhai ia 
too, iya nasuam Puang Yesus ma'pasule lako 
banuanna indo tau buda, anna mane le'ba'i Ia 
längäm lopi la lu lako lembäna Magadan. 
1 6 L Deem sanaka-naka to illaam 
kakalebuanna Parisi sola to illaam 
kakalebuanna Saduki maelo' la umpeangam 
tuntungam su'be' Puang Yesus. Iya 
napellambi'im anna nauaanni: "Paitaikanni 
tanda memanga-manga anna mala kiissam 
kiua buttu yabo si'dako mai suhuga." ? Sapo' 
natimba' di Puang Yesus naua: "Maka' la 
lendu' allo anna maleai bihim langi', mannassa 
anna la muuaia'i: 'La kulla' opi makale ` 
3 Anna maka' mebengngi' anna ma'ku'dunni 
kaliane, ta' mala tala muuaa': 'E, la uham allo. 
Dadi muissanna' usse'la tanda kela uhanni 
anna la kulla', sapo' ta' leko'a' ia muissam 
umpekalembasam inde tanda dipadadi illaam 
alla'-alla'mua' tentomai. “Maelo'koa' la 
kupadadiam tanda memanga-manga aka 
ikoa' to tubo lapi' temo sangngim ma'gau' 
kadakekoa' anna tä'koa' manontom lako 
Puang Allataala. Sapo' ta' la dipadadiangkoa' 
tanda memanga-manga senga' sulibanna 
tanda memanga-manga la dadi lako kaleku, 
umba susi dadi lako kalena nabi Yunus 
yolona." Puhai ma'tula' Puang Yesus, iya 
le'ba'um umpellei indo tau. > Tappana landa'i 
libam lambam libanna le'bo' Galilea Puang 
Yesus sola passikolanna, iya mane nakilalai 


MATIUS 16.6-13 66 


hi passikolanna naua: "Tä'kia' umbaba 

hoti." € Wattu eta too siampu' umpakainga' 
passikolanna naua: "La majaga manappakoa' 
too indana nakadakeikoa' bibi' hotinna to 
illaam kakalebuanna Parisi anna to illaam 
kakalebuanna Saduki." / Tappana nahingngii 
passikolanna, iya sipa'tula'-tula'um naua: 
"Umbai' ia hi tia anna ma'kada susii, aka tä'kia' 
umbaba hoti." 8Sapo' naissam Puang Yesus 
diona indo natula' passikolanna, nasuhum 
ma'kada naua: "Abana si'da pada nipi'pia' bulu 
la'lahi kamatappasammu. Akanna ussitimba'- 
timba'i hakoa' iko diona pa'dena hotimmu? 
?Ta' liupia' isanga natama pikkihammu? Anna 
tä' toia' umbai' ungkilalai indo lessu' le', lima 
hoti kupia'-pia', iya malaa' umpa'tahiaam lako 
tau la'bi lima sa'bu, anna sanaka-naka polepi 
baka tää'nam diande uhhempunna'! 1? Anna 
susi toi duka' indo pitu hoti mala umpadea' 
la'bi appa' sa'bu tau anna sanaka-naka polepi 
duka' baka uhhempunna' taa'nam diande. 

11 Akanna ta' liuia' mala natama pikkihammu, 
aka taia bibi' hoti diande kuuaam? Indo hia 
bibi' hotinna to illaam kakalebuanna Parisi 
anna to illaam kakalebuanna Saduki kuuaam 
la unjagai manappaa' indana nakadakeikoa'." 
12 Katampasanna naissam asam pole! 
passikolanna naua: "Taia hia bibi' hoti si dipake 
ma'hoti nauaam, sapo' setonganna indo hia 
pepa'guhuanna to illaam Parisi anna to illaam 
Saduki la dijagai." 13 Puhai ia too, le'ba'um 
Puang Yesus lako lembäna Kaisarea Filipi. 
Muolai lalam mekutanam lako passikolanna 

naua: "Situhu' tula'na tau, menna diuaam Ana! 
Mentolino?" 14Iya natimba'im naua: "Deem 
tau muuai: 'Yohanes to si mantedo' tubo sule:' 
deem muuai: 'Nabi Elia sule sule;' deem duka' 
muuai: 'Nabi Yeremia tubo sule;' anna piha 
muuai: 'Mesa nabi senga' tubo sule.' " 15 Iya 
mekutana oom lako passikolanna naua: "Maka' 
susi, iya akaa' iko ussangaiannä'?" 16 Tappa 
natimba' Simon Petrus naua: "Ikom too indo 
To dilanti' la mepasalama', Ana'na Puang 
Allataala Debata tubo." 1/Iya nauam Puang 
Yesus: "Kehongko'ko anna maupa' Simon, 
ana'na Yunus, aka taia hupatau umpaissanniko 
itim tula'mu temo, sapo' ma'kale Ambeku 
yabo suhuga umpalosaiko. 13 Dadi tentomai 
kusangaingko Petrus, (kalembasanna, batu 
longkahhim.) Anna yabona inde batu la 
kupake'de' kakalebuanna umma'ku. Anna 
kakalebuam ia too ta' ia la mala nataloi 
kamateam. 1? Anna la kupadokkoangko lisu 
pala'mu pegontinna kapahentaanna suhuga. 
lai too umpekadakeam illaam inde lino, 

ia siam too duka' napekadakeam Puang 
Allataala. Anna iai too umpemapiaam illaam 
inde lino, ia siam too duka' napemapiaam 
Puang Allataala." 2? Anna mane muuaam 
passikolanna: "Moi la menna tala untulasannia' 
muua: 'lam too indo To nalanti' Puang Allataala 
la mepasalama'.' " 2! Wattu etam too anna 
napahandu'i Puang Yesus umpaissanni loppo' 
passikolanna diona indo kamapi'disam la 
napendudum, naua: "Ta' mala tala langanna' 
Yerusalem anna la napahuaia' pandahhaam 

matua ulunna to Yahudi anna ingganna 
kapala sando sola to ullatta' Pepaondonganna 
Musa lambi' la napateia'. Sapo' illaam allo 
katallunna la dipatibangonna' sule dio mai 
alla'na to mate." 22 Tappa nababai siaham lao 
Petrus umpelle-pellei solana anna nauaanni: 
"Daa umpa'kada susi Debata, la tä' di too 
napahuaiko Puang Allataala kaha-kaha ia 
too! La napasikambela hako too." ?3 Iya 
umpenggihi'im Petrus anna nauaanni: "Päläiko 
lao Setam! Ullabaiko pengkähängangku! Aka 
taia iko pa'elo'na Puang Allataala umpikki', 
sapo' angga iko pikkiham hupatau illaam 
penabammu." 24 Anna mane ma'tula' lako 
passikolanna naua: "Menna-menna maelo' 
untuhu'iä' pahallu la ullappa' pa'elo' kalena, 
anna umpassam kaju sitambenna, anna 
natuhu'a'. 2? Aka menna-menna umpa'kadua- 
duai katuboam di lino, tau ia too ta' ia la 
ullambi' katuboam sule lako salako-lakona. 
Sapo' menna-menna ahu' mate aka natuhu'a', 
tau ia too la ullambi' ia indo katuboam sule 
lako salako-lakona. 26 Tä' deem gunana lako 
mesa tau moi la muampuam ingganna issinna 
lino kela saga hi sungnga'na. Aka setonganna 
ta' ia deem bala'inna sungnga'na hupatau. 
27 Aka Kao to disangai Ana' Mentolino la 
sulea' naponnoi kamatandeanna Ambeku, 
anna la natuhu'a' ingganna malaika'na. 
Wattu eta too, la kupalambi'i buana situhu' 
pa'pogausanna hupatau si mesa-mesa. 

28 Setongam-tonganna, deengkoa' to dio 
heem temo tä'pi la mate anna muitam Änä' 

Mentolino sule mendadi Tomahaja ma'pahenta 
illaam kapahentaanna." 
1 7 1 Annanni benginna puhamna ia too, iya 
umbabaim Petrus Puang Yesus anna 
indopi to ma'solasubum isanga Yakobus sola 
Yohanes, anna le'ba'i langam mesa tanete 
malangka', anna yaboi paka-paka ia. ? Iya 
naitam indo to tallu tieli' hupanna Puang Yesus. 
Indo lindona pangkahha susi mata allo anna 
indo pohebana mesilo mabussä'. 3 Pissananna, 
naita ham duka' indo dua nabi yolona isanga 
Musa sola Elia mahassam sipa'tula' Puang 
Yesus. “Iya ma'kadam Petrus lako Puang 
Yesus naua: "O Debata, ta'um deem la susi 
kamasannangantaa' eta inde. Kela muaku 
anna kupake'desangkoa' tallu bahum: mesa 
Iko, mesa Musa anna mesa Elia." > Mahassampi 
ma'tula' Petrus, iya tuhummi gabum mabussa' 
ussikuku'i indo ongeam. Anna dihingngii 
kamaha buttu illaam mai indo gabum naua: 
"Tam too inde Anä' pa'pakamajangku to 
umpomasannam penabangku. Pahallua' la 
umpehingngii!" 6 Nahingnginna indo kamaha, 
iya sangngim muoppam dokko lita' aka 
tä' deem pada samahea'. 7 Sapo' tappa 
napellambi'i Puang Yesus anna nahaka'i 
napasindum naua: "Bangongkoa', daa 
ummahea'!" 3 Umbangongam siaham duka' 
ulunna, iya angga ham mesa-mesanna Puang 
Yesus naita. ? Tappana tuhunni Puang Yesus 
sola indo to tallu yabo mai indo tanete, iya 
napakahi'dim naua: "Deem aia' la untula' 
saka indo to puhaa' muita yabo tanete le, 

ke tä'i puhaa' dipatibangom to disangai Ana' 
Mentolino dio mai alla'na to mate!" t° Iya 
nakutanaim passikolanna naua: "Sapo' maaka 
hia anna nauai to ullatta' Pepaondonganna 
Musa: 'Tä' mala tala sule yolo nabi Elia anna 
mane sule indo To dilanti' la mepasalama'?' " 
11 Natimba' Puang Yesus naua: "Abana pahallu 
la sule yolo Elia umpatoka ingganna-ingganna 
sia. 1?Sapo' kuuaangkoa' tentomai: Abana 
puham sule Elia, sapo' tä' naissam hupatau 
nasuhum ia siam anna ia napogausam. La 
susima' too duka' to disangai Anä' Mentolino, 
la ia siam anna ia napogausannä' hupatau." 
13 Tappana nahingngi passikolanna indo 
pa'tula'na, iya mane sikanapaham di pole' 
naua: "Yohanes to si mantedo' päläe' nauaam: 
'Elia.' " 1* Tappana ma'pasule Puang Yesus sola 
indo tallu passikolanna lako indo tau buda, iya 
sule siaham mesa tau anna ma'balinguntu'i 
dio olona Puang Yesus 15 napasindum naua: 
"O Tuam! Kamaseiannä' kao änä'ku anna 
umpabono'i, aka limpu mänesam anna ta' 
deem pada sanasussai. Aka si bassa' punala 
songka tama api anna deem toi lu dokko uwai. 
16 Anna puham kubabaam lako passikolammu, 
sapo' ta! mala napabono'." t7 Iya ma'kadam 
Puang Yesus naua: "Kukapusa'i si'dakoa' pole' 
inde to tubo lapi' temo, aka kuham sugali'a' 
kamatappasammu! Anna ta' liupia' muissam 
usse'la kamapiaam anna kakadakeam. La pada 
polepi isanga umba masäena sola-solakia' 
anna la pada polepi isanga umba masäena la 
kusa'bahasangkoa'?" Mane nauai: "Babaanna' 

mai itim änä'-änä'!" t8 Iya nakissä'im Puang 
Yesus indo setam illaam kalena indo änä'-änä'. 
Iya tappa bono' eta siaham. 19 Puhai, iya 
napellambi'im passikolanna sapo' paka-paka 
ia ham anna nakutanai naua: "Maaka hia 
isanga anna tä'i kami' mala kihambai lao indo 
setam?" 2?Iya natimba'im Puang Yesus naua: 
"Aka kuham sugali'a' kamatappasammu. 
Setongam-tonganna, maka' la deenna' 
kamatappasammu moi podo padam i'di', iya 
tä' deem aka-aka la ungkapusa'i. Maka' ussua 
inde dio buntu mentieli' lako ongeam senga', 
tä' mala tala tieli'. 21 [Sapo' inde setam susi, 
tä' sia mala disua lao ke tä'i tau ma'sambajam 
yolo sola puasa.]" 2? Tappana ma'mesai Puang 
Yesus sola passikolanna dio lembäna Galilea, 
iya nauam Puang Yesus: "Kao to disangai 
Ana' Mentolino la dibeho tama pala' limanna 
hupatau. 23La napateia', sapo' illaam allo 
katallunna la dipatibangonna' sule." Tappana 
nahingngi ingganna passikolanna pa'tula'na, 
iya ta' deem pada samasussa nasi'dim. 
24Tappana sule Puang Yesus sola passikolanna 
lako kota Kapernaum, iya sule siaham indo to 
si uhhempum tanggunganna tau tama Banua 
Debata umpellambi'i Petrus anna nauaanni: 
"Si nabaja' daka duka' tuangguhummua' indo 
tanggungam tama Banua Debata?" 25 Natimba 
Petrus naua: "Io, si nabaja'!" Tappana sule 
tama banua Petrus, iya tä'pi deem ma'tula' 
anna nakutanaim Puang Yesus naua: "Maaka 
iko susi pikkihammu Simon diona indo sima 
si dibaja' lako to ma'pahenta? La ha'ja' 

illaanna haka botto umbaja'i, la ha'ja' lakona 
haka ongeam senga', indo to puha nataloi?" 
26 Natimba' Simon Petrus naua: "Indo ha'ja' 
lako ongeam senga'!" Iya nauam Puang Yesus: 
"Dadi maka' ta'um ia pahallu mamaja' ha'ja' 
illaam botto, iya la susingki' too duka' ta'ungki' 
pahallu la umbaja' tanggunganta tama Banua 
Debata aka issinnangki' kapahentaanna 
Puang Allataala. 27 Sapo' päbäim too tabaja', 
indana masussai penabanna. Dadi le'ba'ungko 
popekam lako le'bo' Galilea. Alai indo bau 
uhuna naala pekammu anna umbekkä'i 
sadana, aka la ullambi'um too doi' illaam 
la ganna' tabajasam tanggunganta duaki' 
tama Banua Debata. Alai indo doi' anna laoko 
umbajasangki' tanggunganta." 
18 1 Wattu eta siam too duka' anna 
mekutanai passikolanna naua: "O 
Tuangguhu, menna handam la matande 
illaam kapahentaanna Puang Allataala?" 
2Iya untambaim mesa änä'-änä' Puang 
Yesus anna nasuai ke'de'-ke'de' dio olona 
passikolanna 3anna nauai: "Setongam- 
tonganna kutulasangkoa' tentomai kuua: 
maka' tä'koa' ma'baju pole anna ma'dodo 
pole lambi' ma'penaba susi inde ana'-ana', 
iya la ta'koa' too mala mendadi umma'na 
Puang Allataala illaam kapahentaanna. 
4 Menna-menna umpomahempo penabanna la 
susi inde dio änä'-änä', tau iam too la handam 
matande illaam kapahentaam yabo suhuga. 
> Anna menna-menna untahima änä'-änä"' susi 
inde aka umpolalam kamatappasanna di Kao, 

tau ia too sihhapam siam Kao natahima." 

6 "Sapo' menna-menna umpabulim inde 
änä'-änä' to puha matappa' nasuhum la 
ta'um nakatappa'ia', tau ia too aha leko'um 
dipatoke'i batu peepe' bahokona anna 
ditibei dokko le'bo' mandalam. 7Ta' deem 
pada satilaka hupatau illaam inde lino aka 
deem to umpabulinni. Moi anna abana inna 
la dadi susi, sapo' tilaka lako hupatau to 
umpakende'i. 3 Maka' hapanna limammu la 
umpomadosako battu haka bitti'mu, mapia 
leko'um tia ke umpoloi lao anna untibei. 

Aka aham tia sabali-bali limammu battu 
haka bitti'mu sapo' la ullambi'ko katuboam 
sule lako salako-lakona, anna la tonta liu 
dua limammu battu bitti'mu sapo' ditibe 
hako tama api tapi'de-pi'de. “Anna maka' 
matammu la umpomadosako, kalessu'i lao 
anna untibei. Aka aha leko'um tia sabali-bali 
matammu sapo' ullambi'ko katuboam sule 
lako salako-lakona, anna la tontä liu dua 
matammu sapo' ditibe hako tama api nahaka." 
10 "Patananni manappaia' talinga inde tula'ku: 
ta'koa' too la mala umpa'basisii moi podo 

la mesam inde ana'-ana'. Aka pahallua' la 
umpengkilalai manappa muua deem malaika' 
yabo suhuga dio olona Ambeku si unjagai liu 
inde mai änä'-änä'. 1! [Aka inde Ana' Mentolino 
sule inde lino la umpaitai lalam to bulim anna 
mala tä' ullambi' katilakaam.] 1? Maakaa' iko 
susi pikkihammu, aka la napogau' ke deenni 
mesa tau muampuam sahatu' domba sapo' 
bulim mesa? Mannassa anna la napellei yabo 

tanete indo dombana kaseha pulo kaseha 
anna le'ba'i nahuttu' indo mesanna. 13 Anna 
maka' nalambi'um indo to bulim, ta' mala tala 
natilalla'i puha ia indo mesa to puha pa'de 
sala anna la indo to kaseha pulo kaseha to 
tä' bulim. 14Susim too duka' Ambemu yabo 
suhuga, ta' napohäe kela deenni moi podo la 
mesam inde mai änä'na la bulim." 15 "Maka' 
deem solamu to matappa' kasalaam lako 
kalemu, iya laoko pellambi'i mesa-mesammu 
anna umpakilalai. Anna maka' natahima 

indo tula'mu, iya ikom too nasuhum mesa 
penabakoa' sule. 16Sapo' maka' tä'ko 
napehingngii, iya babai solamu mesa haka dua 
haka anna napasolaiko. Aka situhu' Battakada 
Debata, maka' duam tau battu haka tallu 
sisa'bi-sa'biam diona mesa kaha-kaha, iya 
ta'um too la dibata-batai. 17 Anna maka' 
moka pole boo umpehingngii indo solamu, 
palulakoia' jumaa' indo kaha-kahana. Anna 
maka' moka duka' umpehingngii jumaa', iya 
pasusinna' too tuam passima battu haka 

tau senga to tä' muissam Puang Allataala. 

18 Aka kutulasangkoa' tentomai kuua: iai too 
umpekadakeam illaam inde lino, ia siam too 
duka' napekadakeam Puang Allataala. Anna iai 
too umpemapiaam illaam inde lino, ia siam too 
duka' napemapiaam Puang Allataala. 1? Anna 
mesa polepi la kutulasangkoa' tentomai 
kuua: maka' deem dua to matappa' illaam 
inde lino mesa penaba ma'sambajam, tä' 
mala tala napasule lako pelauanna Ambeku 
yabo suhuga. 2? Aka umba-umba naongei 

to ungkatappa'ia' dua haka tallu haka 
ma'hempum, la etama' too duka' tohho 
illaam alla'-alla'na." 2! Puhai ia too, iya 
sulem Petrus umpellambi'i Puang Yesus anna 
nakutanai naua: "O Debata, la pessanakaa' 
muampunni solaku ke deenni umpogau!' 
kasalaam lako kaleku? La ganna'ungka ke 
pempitui?" 22 Natimba' Puang Yesus naua: 
"Tä'pi ganna' kela anggai pempitu, sapo' 

la pempitu pulo hia sanda si pitu. 23 Aka 
maka' umpalakom kapahentaanna Puang 
Allataala, iya la sihhapam mesa tomahaja la 
ussinga' pa'paindanna lako mesa to dipake 
illaam kahajaanna. 2? Tappana napahandu!' la 
nahekem indo pa'paindanna, iya dipasolaammi 
sule mesa to dipake illaam kahajaanna aka 
kaindangam la'bi lima juta bida. ?? Sapo' aka 
tä' la nabela nabaja' indo indanna pada buda, 
nasuhum naua indo tomahaja: 'Balusannä' 
kalena, pasibalu'i bainena sola änä'na anna 
ingganna aka-akanna anna mala deem 
nabajasam indanna.' 2? Lambi' muoppä dio 
olona indo tomahaja anna mengkahumase- 
masei naua: 'O tuam, sa'bahasam salapa' 
yolo säpäi' aka tontäm kubaja'na asam 
indo indangku.' ?7 Iya häntä siaham buana 
indo tomahaja uhhingngi pengkahumasena 
indo tau, nasuhum naangga' puha bäbäm 
indo indanna, lambi' nauaam: 'Le'ba'ungko, 
tä'um manggi' umbaja' indo indammu.!' 

28 Tappana umpellei indo banuanna tomahaja, 
iya sitammum solana to dipake duka' illaam 
kahajaam. Sapo' ma'paindam ia indo to 

dilappasam ingngena' lako indo solana sapulo 
bida. Iya tappa nahopai siaham anna natekkei 
napasindum naua: 'Baja' siaham temo indo 
indammu!' 2? Iya muoppä siaham dio olona 
indo solana anna mengkahumase-masei naua: 
'Sa'bahasam salapa' yolo säpäi' aka tontäm 
kubaja'na indo indangku.' 3° Sapo' moka hi 
umpehingngii pengkahumase-masena indo 
solana, lambi' napopetahungkum di sampe 
nabaja' asam indo indanna. 31 Tappana naita 
ingganna sola senga'na indo pa'palakoanna, 
iya ta' deem pada sahanta buana lako indo to 
dita'gahha', nasuhum le'ba' lako indo tomahaja 
anna natulasanni ingganna indo pa'pogau'na. 
32 Iya napopetambai siaham tomahaja indo 
tau anna nauaanni: 'Tau kadake punalako 
iko! Puhangko kupa'deiam asam indammu 
aka mengkahumase-maseko dio oloku, iya 
palla' di iko penabammu umpateem solamu. 
33 Mannassa anna ta' iko muissam umbajuam 
penabammu! Kusanga hi kao la muissammi 
duka' ungkamasei solamu aka puhangko 
duka' kukamasei.' 3*Tä' deem pada sakeaha' 
indo tomahaja, lambi' napopetahungkum 
sampe puha asam nabaja' indo indanna. 
35 Dadi, la napateemmokoa' too duka' Ambeku 
yabo suhuga, ke ta'koa' duka' muampunni 
padammu sola sakalebu penabammu." 
19 1 Tappana puha ma'pa'guhu Puang 
Yesus, iya umpelleim lembana Galilea 
anna le'ba' lakoi lembana Yudea, sapo' 
muola dipe lambam libanna Salu Yordan. 
2Iya ma'silullu'um tau buda muula'i, lambi' 

napabonosam indo to masakinna. 3Eta too 
deem sule sanaka-naka to illaam kakalebuanna 
Parisi maelo' la umpeangam tuntungam su'be' 
Puang Yesus lambi' nakutanai naua: "La situhu' 
daka peadasam ke untibei bainena mesa 
muane ia mammo anna ia napolalam?" 4 Sapo' 
natimba' Puang Yesus naua: "Tä' daka' tiko 
deem umbata illaam Battakada Debata diona 
indo anna umpadadii lino Debata Metampa, 
inna napasilolemmi muane anna baine? > Puhai 
napadadi, iya nauam: 'lam too anna mesa 
muane la umpellei indona sola ambena anna 
sialai mesa baine, nasuhum duai la mendadi 
mesa illaam ingganna-ingganna sia.' ê Dadi, 
tä'um la dua sapo' la mendadi mesam. Iam too 
kasuhunganna anna iai too puha napamesa 
Puang Allataala ta'um mala napasisaha' 
hupatau." /Iya mekutana pole oom indo 

to illaam kakalebuanna Parisi naua: "Maka' 
susi, iya maaka hi anna napa'pahentaanni 
Musa diona la umpapia suha' kasisahasam 
mesa muane anna nabeenni bainena kela 
natibei?" 8 Natimba' Puang Yesus naua: "Ia hi 
tia anna napäbäikoa' Musa untibe bainemu 
aka kamakahhasam penabammua'! Sapo' 
setonganna tä' tia susi indo pahandu'na. 

? Pehingngii manappaia' inde tula'ku temo 
kuua: menna-menna untibe bainena sulibanna 
ke ullullu'i muanena indo baine anna kebaine 
polei, tau ia too ullullu' pa'bannetauam." 
101ya nauam passikolanna: "Maka' susi 
kasilombunganna muane anna baine, iya 

aha pissammi tä' tau sipobaine." 1! Natimba' 

Puang Yesus naua: "Ta' ia asanna tau la mala 
untahima inde tula', sapo' anggam indo to 
nasahum Puang Allataala la mala untahimai. 
12 Anu' deem tau ta' la kebaine aka inna 
silolem illaam mai tambu'na indona. Anna 
deem tau ta' kebaine aka napasalaam tau 
senga'. Anna deem duka' tau gatti kalena 
baba aka naua: 'Anna malaa' umpasatutu 
penabangku lako kapahentaanna suhuga.' 
Menna-menna umbelai natahima inde tula'ku, 
la pahallu napaillaam penaba manappa." 

13 Pissam wattu sule sanaka-naka tau umbaba 
ana'na lako Puang Yesus aka naua anna 
mala naanda'i anna napa'sambajangam. 
Sapo' nakeaha'i hi passikolanna Puang 
Yesus indo tau. !4Iya nauam Puang Yesus: 
"Pabai mammi napellambi'ia' itim matim 
ana'-ana'. Daa ullabai, aka tau susim too 
itim matim la mendadi umma'na Puang 
Allataala illaam kapahentaanna." 1? Anna 
mane naanda'i anna napa'sambajanganni, 
mane le'ba'i Puang Yesus. t6 Pissam wattu 
sule mesa muane umpellambi'i Puang 
Yesus anna nakutanai naua: "O Tuangguhu, 
pa'pogausam mapia aka la kupogau' anna 
malaä' ullambi' katuboam sule lako salako- 
lakona?" 17 Natimba' Puang Yesus naua: 
"Akanna ungkutanaiä' diona pa'pogausam 
mapia? Tä' deem moi podo la mesa tau 
mapia gau' sulibanna Puang Allataala. Maka' 
maelo'ko la untahima katuboam sule lako 
salako-lakona, tuhu'i manappako ingganna 
pahentana Puang Allataala." 18Iya mekutana 

pole oo indo tau naua: "Pahenta umba kabam 
muuaam?" Natimba' Puang Yesus naua: "Daa 
umpapateam, daa ullullu' pa'bannetauam, 
daa umpaboko, daa ussa'bi tatappa' lako 
padammu hupatau, +° pa'kasalleiko indomu 
sola ambemu, kamaseiko padammu hupatau 
umba susi ungkamasei kalemu." ??Iya 
natimba'um indo to mangnguha naua: 
"Kutuhu'i asammi pahenta ia too! Akapi 
senga'na la pahallu kupogau'?" 2llya 
nauam Puang Yesus: "Maka' maelo'ko la 
tepu kamanuhusammu, iya le'ba'ko balu' 
asam ingganna kullemu anna umbeenni to 
mase-mase allinna. Aka maka' umpateem, 
iya la muampuammoko too kulle yabo 
suhuga. Puhai too, sulengko pole' untuhu'ä'." 
22 Tappana nahingngi indo to mangnguha tula' 
ia too, iya le'ba' siaham masussa penabanna 
aka buda kullena. 23 Iya nauam Puang Yesus 
lako passikolanna: "Setongam-tonganna, tä' 
deem pada samapahhi' mesa to makaka la 
mendadi umma'na Puang Allataala illaam 
kapahentaanna. ?* Anna mane deenni kuua: 
madomi' leko'um ia mesa unta muola 

tama tottä'na dahum, anna la mesa to 
makaka la mentama kapahentaanna Puang 
Allataala." 25 Tappana nahingngi passikolanna 
indo pa'tula'na Puang Yesus, iya sangngim 
mängä-mängä anna sipa'tula'-tula'i naua: 
"Maka' susi, iya la menna bäbä hi umbai' 

la mala dipasalama'?" 26 Iva umpaleleim 
mata passikolanna anna nauai: "Nakapusa'i 
ia hupatau diona to la mala dipasalama', 

sapo' tä' Ia Puang Allataala." 7” Iya nauam 
Petrus: "Kitampeam asammi kami' aka- 
akangki aka kituhu'ko! Iya akam kami' la 
sahoki?" 28 Natimba' Puang Yesus naua: 
"Setongam-tonganna, illaam indo wattu la 
dipadadi pole ingganna-ingganna sia, Kao 
to disangai Anä' Mentolino la muokko'ä' 
yabo okkosam kahajaangku. Wattu etam too 
duka' ikoa' inde to sapulo dua pentuhu'ku 
la dipatadongkongkoa' yabo sapulo dua 
okkosam kahajaam, aka la umpahe'koa' indo 
pessubunna sapulo dua too'na to Israel. 
29 Anna lako to untampeam banuanna, battu 
haka solasubunna, battu haka tomatuanna, 
battu haka änä'na, battu haka bela'na aka 
natuhu'ä', tau ia too la dibala'iam pessahatu' 
tiluppi' anna la dimana'pi katuboam sule lako 
salako-lakona. 39 Sapo' la deem too dadi ke 
dako'i buda to matande tentomai, la mendadi 
to madio, anna to madio tentomai la mendadi 
to matande." 
20 1 Sitahhu'na tula'na Puang Yesus 
naua: "Kapahentaanna Puang Allataala 
dipasihhapam issinna inde tulasam: Deem 
mesa to ma'bela' mebengngi'-bengngi' le'ba' 
umpeä tau la nasahoi, aka la napopengkähä 
illaam bela' anggurna. ? Tappana silambi' to 
mosaho, iya sipa'tula'um lambi' kattu tula'na 
la nasahoi mesa doi' peha' sangngallo. Puhai, 
iya nasuam tama indo bela'na. 3Umbai' la 
tette' kasehai mebengngi', iya le'ba' pole oom 
indo puäna bela' umpeä pole to mosaho. Iya 
muitam tau ma'saleo baba dio pasa'. “Iya 

nauaammi: 'Laokoa' duka' pengkahanganna' 
lako bela'ku angku sahoikoa' la sipato'na.' ? Iya 
le'ba'im duka' napengkähängam. Umbai' la 
tette' sapulo duai, iya le'ba' pole oom umpeä 
to mengkähä. Anna umbai' la tette' tallui 
kahubem, iya napateem oom. €Kiha-kiha la 
tette' limai kahubem, iya le'ba' pole boom. 
Iya ullambi' oom tau ma'saleo baba. Iya 
nauaammi: 'Akanna etakoa' inde mesangngallo 
ma'saleo baba, ta' mengkaha?' 7 Natimba'im 
indo tau naua: 'Aka ta' kami' deem kiongei 
mosaho.' Iya nauam indo puana bela': 
'Lakokoa' bela'ku anna umpengkahanganna'.' 
8 Tappana lendu' allo, iya untambaim mando'na 
anna nauaanni: 'Tambai asanni indo to 
mengkähä ammu beenni sahona. Popengkalao 
dioi indo to handam ibundi mentama sule 
lako indo to handam yolo.' ? Sulei indo to 
mentama kiha-kiha la tette' lima kahubem, 
iya nabeemmi sahona sandai si mesa doi' 
peha'. 1? Puha asanni dibeem indo solana, iya 
suleim duka' indo to handam yolo mentama. 
Iya nauaim illaam penabanna: 'La buda puha 
too kami' kitahima aka kipesangngalloi kami' 
mengkaha.' Sapo' angga hi duka' sanda si 
mesa doi' peha' dibeem. 1 Tappana dibeenni 
sahona, iya sileleim ia keaha'-aha' lako 

indo puäna bela' naua: 12'Palla' dako iko 
umpasipadaam sahoki inde lako to anggam 
satette' mengkaha, moi kela daa mesangngallo 
bantahikam kami' nadä'dä' allo.' 13 Sapo' 
naua indo puana bela' lako indo mesa to 
mengkaha: 'O solaku! Setonganna ta' kao 

deem kasalaangku. Ta' daka tia kattunna' 
tula'ta la ahu'ungkoa' disahoi mesa doi' peha' 
sangngallo? 1*Alaia' inde sahomu ammu 
le'ba'a' aka abana inna kuua la pada siam 
duka' kubeem inde lako to ibundi mentama. 
15 Aka la ta' daka tia mala kao muäto' kulleku 
situhu' pa'elo'ku? Kembuhukoa' isanga aka 
kukamasei indo to handam ibundi mentama?' " 
16 Mane naalai Puang Yesus pungngu' tannunna 
inde pehapangam naua: "La susim too lako 
tau to madio tentomai, la ia pole' matande ke 
dako'i. Anna lako tau to matande tentomai, 

la tätum matande ke dako'i." 17 Tappana 
illaanni pangngola-lalangam Puang Yesus la 
langam Yerusalem, iya untambaim indo sapulo 
dua passikolanna napasähä' anna napa'tula'i 
naua: 18"Inde tentomai la längämmakia"' 
Yerusalem. Yabokia' too, iya dibehoma' to 
disangai Änä' Mentolino lako ingganna kapala 
sando sola to ullatta' Pepaondonganna Musa 
anna la nakattu naua: 'Pahallu la dipopepatei.' 
19 Anna la nabehoa2' lako to tamuissam Puang 
Allataala aka la natellea' anna nadahha 
lambi' napateiä' yabo kaju sitambem. Sapo' 
illaam allo katallunna la dipatibangonna' 
sule." 20 Puhai ia too, iya sulem bainena 
Zebedeus sola indo dua änä'na umpellambi'i 
Puang Yesus anna ma'balinguntu'i dio olona 
napasindum naua: "O Tuangguhu, kela mala 
anna untahimai inde pelauangku!" 2! Natimba' 
Puang Yesus naua: "Aka umpelau?" Iya nauam 
indo baine: "Kupelau kela mala anna umpadioi 
tandai kanammu mesa inde ana'ku anna 

umpadio tandai kaihimmu mesa, ke mendadi 
tomahajangko." 22 Sapo' natimba' Puang 
Yesus naua: "Setonganna ta' muissanna' itim 
pelauammu. La untuaka' duka' umpendudum 
indo kamapi'disam la kupendudum?" Iya 
natimba'um naua: "Kitua!" 23 Natimba' pole 
oom Puang Yesus naua: "Tappa' tula'mu, abana 
la umpendudunna' duka' indo kamapi'disam 
la kupendudum. Sapo' anggam ia indo diona 
la muokko' dio tandai kanangku battu tandai 
kaihingku, taia Kao issangku. Aka ongeam 
ia too dipatokaam lako hupatau to puha 
napa'tantu Ambeku." 2* Tappana naissanni 
indo to sapulopi passikolanna kaha-kaha ia 
too, iya tä' deem pada sakeaha' lako indo to 
dua to ma'solasubum. 25 Nasuhum natambai 
asam Puang Yesus anna napa'tula'i naua: 
"Muissanna' muua illaam inde lino ingganna 
to ma'pahenta umpake palu-palu bassi 
umpahenta pakketauanna, anna ingganna to 
kasallena umpalao makahha' kakuasaanna 
lako to nalumbäi. 26 Sapo' ikoa'-iko, tä'koa' 
la mala ma'pateem. Aka iai too maelo' la 
diangga' illaam alla'-alla'mua', iam too la 
umpopengkadio kalena dio olona solana 
sihhapam mesa sabua'. 2 Anna menna-menna 
maelo' la mendadi to kasalle, tau ia too la 
pahallu umpomahempo penabanna anna 

la ahu' dipakasua-sua. ?8 Aka susima' Kao 

to disangai Ana' Mentolino ta' sulea' la 
dipamoloi, sapo' sulea' la umpamoloi hupatau 
anna la ahu'pa' dipakattu sungnga', aka la 
ussolonna' tau buda dio mai dosana anna 

malai lappa'." 29 Tappana le'ba' Puang Yesus 
sola passikolanna umpellei kota Yerikho, iya 
ma'silullu' oom tau buda untuhu'i. 3? Wattu 
eta too deem dua to buta muokko' dio 
bihim lalam. Tappana nahingngi diua liu 
Puang Yesus, iya katamba-tambam naua: 
"O Tuam, peampoanna tomahaja Daud, 
kamaseikam kami'!" 31Sapo' nakuapai hi tau 
buda naua: "Pengkamma'koa'!" Sapo' tuttuam 
napekasallei mandi metamba naua: "O Tuam, 
peampoanna tomahaja Daud, kamaseikam 
kami'!" 32Iya tohhom Puang Yesus anna 
natambai mane nauaanni: "Aka umpohae 
la kupogausangkoa'?" 33 Natimba' naua: "O 
Tuam, maelo' punalakam duka' la paita." 3? Iva 
hanta siaham buana Puang Yesus muitai, 
lambi' nahakasam matanna. Iya bassim paita 
siaham sampe le'ba' duka' untuhu' Puang 
Yesus. 
2 1 1 Tappana la umpenandai Yerusalem 
Puang Yesus sola passikolanna, iya 
lempa salapi dio Betfage, mesa tonda' 
dio Tanete Zaitun, mane ussuai dua 
passikolanna ?2naua: "Le'ba'koa' lako dio 
tondä' tapenandaia'. Aka sulekoa' too lako, 
iya ullambi'unna' mesa keledai bihä disäke' 
sola änä'na. Bukkaia' anna umbabaam duaa' 
sule. 3Anna maka' too deengkoa' ungkutanai 
naua: 'Akanna mualaia'?' iya la muuaanna': 
'Aka napahalluam Debata, anna la bale' 
dipasule siam sule.' " “Ia asamna ia too dadi 
anna mala sule lako indo kadanna Debata 
napalombum nabi naua: ? "Palandasannia' inde 

tula' lako issinna kota Sion muua: 'Petua'ia' 
tomahajammu sule napellambi'iko, ta' deem 
pada samahempo penaba anna ussakei mesa 
keledai. Ussäkei mesa keledai lundaha.' " “Iya 
le'ba'um duka' indo dua passikolanna anna 
napalako asanni pada indo napakahi'diam. 

7 Naalam indo keledai sola änä'na anna le'ba'i 
nababaam. Sulei lako, mualaiim jubana anna 
nalapi'ianni, mane nasakei Puang Yesus. 

8 Wattu eta too buda tau muäläi jubana anna 
naampa'i lako lalam la naolanna Puang Yesus 
tanda pa'pakasallena. Anna buda toi duka' 
tau senga' ussappe'i palapa andulam anna 
naampa'i duka' lako lalam. ° Ingganna tau to 
ullahui, susi yolona teem ibundinna sikaahhe 
naua: "Tapujia' peampoanna tomahaja 
Daud! Katambasam to sule illaam sanganna 
Debata! Tapa'kasalleia' Puang Allataala To 
Handam Matande!" 10 Tappana mentamai kota 
Yerusalem Puang Yesus, iya gege' siaham 
issinna indo kota anna nauai: "Menna hia 
umbai' isanga?" 1 Iya natimba'im indo tau 
buda to ullahu lelem Puang Yesus naua: "Iam 
too inde diuaam Puang Yesus, mesa nabi 
buttu dio mai Nazaret mesa tondä' (aam 
lembäna Galilea." 12Puhai ia too, le'ba'um 
Puang Yesus tama pa'hanteanna Banua 
Debata. Sulei tama, iya ullambi'um to si 
balu'-balu' illaam. Tappa nasua siaham lao 
Puang Yesus anna napembalisannii mejana 
indo to si ussuka'i doi'na to buttu dio mai 
botto senga' anna usseham okkosanna to 

si umbalu' dangam-dangam. 13Anna mane 

umpa'tula'i indo tau buda naua: "Deem tisuha' 
illaam Battakada Debata naua: 'Banuangku 

la naongei hupatau ma'sambajam,' sapo' 
umpadadi hia' iko pa'mesaanna pa'bulele 
kalasi anna pa'tombonganna to maboko 
allo." 14Iya suleim to buta sola to mate 
sapolona umpellambi'i Puang Yesus illaam indo 
Banua Debata lambi' napabono' asam. P Iya 
sangngim keaha'um indo kapala sando sola to 
ullatta' Pepaondonganna Musa tappana naita 
indo tanda memängä-mängä napadadi Puang 
Yesus. Anna keaha' toi muita indo ana'-ana' 
sikaahhe illaam Banua Debata naua: "Tapujiia' 
anna tapa'kasallei peampoanna tomahaja 
Daud!" 16 Nasuhum ma'kada lako Puang 
Yesus naua: "Tä' isanga uhhingngi tula'na 
inde lako änä'-änä'?" Natimba' Puang Yesus 
naua: "Kuhingngi. Sapo' tä' daka' tiko deem 
umbata illaam Battakada Debata naua: 'O 
Debata, Iko umpatudu änä'-änä' sola änä'-änä' 
malea anna malai naissam untula' pampujiam 
matim olomu!' " 1/7 Puhai ia too, iya le'ba'um 
Puang Yesus umpellei indo tau buda anna 

lu lakoi mesa tondä' isanga Betania, anna 
etai ma'bengi. 18 Mebengngi'i, iya le'ba'um 
Puang Yesus sola passikolanna ma'pasule lako 
Yerusalem. Wattu eta too tadea' Puang Yesus. 
19 Iya muitam satoo' ara dio ampe' lalam. Iya 
le'ba'um lako too'na, sapo' ta' deem buana, 
anggam paka daum baba nalambi'. Nasuhum 
napanata'i Puang Yesus naua: "Ta'ungko 

iko deem la kembua sampe matemu!" Iya 
malasso siaham lambi' mate. 20 Tappana 

naita passikolanna kadadiam ia too, iya ta' 
deem pada sanakapilla'i nasuhum ma'kada 
naua: "Maaka hia umbai' anna malai tappa 
mahekko' baba inde dio kaju ara?" 2llya 
nauam Puang Yesus: "Setongam-tonganna, 
assala'na deenna' kamatappasammu anna ta' 
tookoa' la bata-bata, malaa' duka' umpogau' 
inde kupogau' tentomai. Anna ta' angga mandi 
ia too la malaa' umpogau', sapo' la malapokoa' 
duka' ussua inde dio buntu mentieli' tama 
le'bo', anna tä' mala tala dadi. 2? Aka iai too 
umpelaua' langam Puang Allataala sola ponno 
kapahhannuam, ta' mala tala naponnoiangkoa' 
indo pelauammu." 23 Puhai ia too, iya tahhu'um 
Puang Yesus sola passikolanna tama Banua 
Debata. Tappana ma'pa'guhu illaam, iya sulem 
sanaka-naka kapala sando sola matua ulunna 
to Yahudi umpellambi'i anna nakutanai naua: 
"Aka isanga umpolalam anna umpogau'i inde 
mai ingganna pa'pogausam, anna menna 
umbeengko kakuasaam?" 2? Sapo' natimba'i 
Puang Yesus naua: "La kukutanaikoa' duka'! 
Maka' too muissanna' untimba'i, iya etapi 

too anna mane kutulasangkoa' duka' menna 
umbeenna' inde kakuasaam. ?? Menna 
umbeenni kakuasaam Yohanes anna si 
mantedo'i? Puang Allataala haka hupatau 
haka?" Iya sipa'tula'-tula'um naua: "Mapahhi' 
la ditimba'i, aka taua hia' manii: 'Kakuasaanna 
Puang Allataala,' iya la nauaammakia' too: 
'Akanna tä'ia' ungkatappa'i?' 2? Iya la taua hia' 
manii: 'Kakuasaanna hupatau,' iya ta' ohi aka 
mahea' tau lako tau buda. Aka inde Yohanes 

nakatappa'i asam tau naua: 'Abana mesa 
nabi.' " 27 Lambi' angga ham pentimba'na lako 
Puang Yesus naua: "Tä' kiissam la kitimba'i 
indo pekutanaammu." Nasuhum naua Puang 
Yesus: "Maka' susi, iya tä' duka' kuaku la 
kutulasangkoa' menna umbeenna' kakuasaam 
nasuhum kupogau' kaha-kaha ia too." 28 Iya 
umpalao oom mesa pehapangam Puang 
Yesus naua: "Maakaa' iko susi pikkihammu 
diona inde kaha-kaha: Deem mesa tau dua 
ana'na bassim ana' muanem. Indo tau le'ba' 
umpellambi'i indo ana' uluana anna nauaanni: 
'O ana'ku, laoko temo pengkahangki' lako 
bela' anggurta.' 22Sapo' natimba' naua: 
'Mokaa'.' Puhai naua: 'Mokaa',' iya ussossom 
kalena anna mane le'ba' lako indo bela'na 
ambena anna mengkähäi. 3? Puhai umpa'tula'i 
indo ana' uluana, iya lu lako opi indo ana' 
tampa'na anna nauaanni duka' umba susi 
indo tula'na lako ana' uluana. Natimba' indo 
ana' tampa'na naua: 'Io, lao hamä' ambe 
Sapo' dio baba pudu'na naua: "Io aka 

ta" di le'ba'. 3! Dadi situhu' pikkihammua', 
mennanna kabam umpalako pa'elo'na ambena 
inde dua änä'?" Mentimba'im naua: "Indo 
ana' ulua." Iya nauam Puang Yesus: "Tappa' 
pentimba'mua'. Sapo' setongam-tonganna, 
mendiolo leko'um ia tuam passima sola baine 
passunda' mendadi umma'na Puang Allataala 
illaam kapahentaanna anna la ikoa'. 32 Aka sule 
Yohanes to si mantedo' umpaitaikoa' lalam 
kamaloloam, iya moka hakoa' ungkatappa'i. 
Sapo' nakatappa'i leko' ia tuam passima sola 

baine passunda'. Moinna anna muitanna' 
matappa' indo to si diangga' kadake gau', sapo' 
moka siangkoa' iko muondo' gau'mu anna ta' 
ungkatappa'i indo tula'na." 33 Mane umpalao 
oi mesa pehapangam Puang Yesus naua: 
"Deem mesa tau muampuam sangngenam 
lita' lo'ba. Pissam wattu natanannim anggur 
anna nabalai lao pali'. Puhai, umbo'ba'um 
pallullusam anggur mane umpake'de'i lempo 
batu la naongei to mangngampana. Puha 
asanni, iya napa'petesangammi anna mane 
le'ba' lako botto mambela. 3* Tappana naagiam 
la matasa' indo bua anggurna, iya ussuam 
sanaka-naka sabua'na le'ba' umpellambi'i indo 
to mantesanna, aka la natahimaam bahena. 
35 Sapo' tappana sulei lako, iya ke nasakka 
hia indo to mantesam. Deem natembe' puso, 
deem naleba'i batu, anna deem napatei. 36 Iya 
ussua pole oom sabua'na indo puana bela", 
buda puha ia anna la indo yolona. Sapo' 
napateem pole oo duka'. 3” Katampasanna, 
ussua ana' ikalena aka naua inabanna: 
'Ta'um tia pole' la napatei inde änä'ku aka 

la nakalaja' di tia.' 38Sapo' naitanna indo to 
mantesam, iya sipattuju-tuju oom naua: 'lam 
too inde to la ullombum kullena tomatuanna. 
Tapateia' anna mala taalaa' inde bela'na.' 

39 Lambi' nasakka anna napa'tibeanni lako 
bihim bela' mane naula'i napatei. # Dadi, 
maka' sule indo puana bela', iya aka umbai' 
la napogau' lako indo to mantesanna?" 4t! Iya 
natimba'im indo kapala sando sola matua 
ulunna to Yahudi naua: "Mannassam tia 

anna la umpatei indo to kadake gau', mane 
napa'petesangam polei indo bela'na lako tau 
senga' to la si umbeenni tabana ke lambi' 
oom wattunna." #2 Iya nauam Puang Yesus: 
"Ta' daka' tiko deem umbata illaam Battakada 
Debata naua: 'Indo batu natibe tukam, ia 
leko' di diala dipobatu longkahhim. Kaha-kaha 
ia too mala dadi aka pa'pogau'na Debata, 
anna takamanga-mangaia' kita pa'pogausam 
ia tool 43 Iam too anna kutulasammokoa' 
kuua: Indo pangngalatabamua' illaam 
kapahentaanna Puang Allataala la naalai 
sule anna la napalulakoanni tau senga' to 
untuhu'i pahentana lambi' ungkembuaam bua 
la sihatanna. ^4 [Anna menna-menna metobä 
dokko indo batu la huppu'-huppu' bukunna, 
anna menna-menna natappai indo batu la 
dahi kapu'."]  Tappana nahingngi kapala 
sando sola to illaam kakalebuanna Parisi indo 
pehapangam napalao Puang Yesus, iya silele 
pole' naua: "Kita hia' kita palae' napasihim 
indo pehapanganna!" % Lambi' umpeäim pole' 
lalam la ussakka Puang Yesus, sapo' mahea' 
ohi lako tau buda aka inde Puang Yesus 
nasangai tau buda mesa nabi. 
22 1 Mane napatahhu' oi tula'na Puang 
Yesus lako to kasallena to Yahudi 
sapo' nababa illaam liupi pehapangam 
naua: ? "Kapahentaanna Puang Allataala 
dipasihhapam issinna inde tula': Pissam 
wattu deem mesa tomahaja umpatoka asam 
bannena saha kakabenganna änä'na. 3Toka 
asanni, iya ussuam sanaka-naka sabua'na 

lao untambai indo ingganna to puha diuaam 
la ungkadioi heem indo pa'hame-hameanna 
änä'na. Sapo' mokai hi sule ullombai. “Iya 
ussua pole oom sabua' senga'na napasindum 
napakahi'di naua: 'Tulasam manappai indo 
ingganna to ditambai muua: toka asammi 
ade' indo la dipa'tahiaam! Puha asammi 
natunu ingganna indo sapim malompona 
anna ingganna senga'-senga'na toka asammi. 
Maingkoa' ade' talako pa'pakabem!' > Sapo' 
ma'lembe-lembei mandi indo to puha 
diuaam. Piha lu lako bela'na anna piha lu 
lako pengkahangam senga'na. ê Anna deem 
piha ussakka indo sabua'na tomahaja lambi' 
nadahha anna deem napatei. / Tappana 
naissam tomahaja indo kadadiam ia too, 

iya ta' deem pada sakeaha' lambi' ussua 
sohodadunna anna le'ba'i umpatei indo to 
papateam anna mane nasobe kotana. 8Puhai 
ia too, iya untambai oom sabua' senga'na 
anna nauaanni: "Toka asammi ingganna indo 
la dipakena illaam inde pa'pakabengam, sapo' 
indo to ditambai tä' ia sihatam la sule ullombai. 
? Dadi, la lu lakokoa' lalam mahoa' anna iai 
too liu ianna' untambai sule ullombai inde 
pa'pakabengam.' JH Iya mengkalao siaham 
ingganna indo sabua'na anna untambai asanni 
tau pada naitanna lako lalam. Susi to mapia 
gau' teem to kadake gau', sampe ponno 
tosabe indo ongeam diongei ma'hame-hame. 
11 Sule asanni tau, iya le'ba'um tama indo 
tomahaja untammui tosabena. Sapo' sulei 
tama, iya muitam mesa tau ta' ia ma'poheba 

kakabengam. "?Iya nauam indo tomahaja 
lako indo tau: 'O solasubum, akanna suleko 
duka' ke ta'ko ma'poheba kakabengam?' Sapo' 
kanonna mandi indo tau. 13Iya muuaammi 
sabua'na indo tomahaja: 'Pungoia' inde 

dio tau anna untibeia' tama indo ongeam 
handam malillim anna illaanni sumahho lumoa' 
sikekko' isinna tamate tatubo.' " 14 Anna 
mane naala Puang Yesus pungngu' tannunna 
indo pehapangam naua: "Buda tau natambai 
Puang Allataala, sapo' saidi' napilei la mendadi 
umma'na." 15Puhai ia too, iya le'ba'im indo 
to illaam kakalebuanna Parisi sipattuju-tuju 

la naaka susi ungkutanai Puang Yesus aka 
napeä lalanna anna malai napetidom. 16 Kattui 
tula'na, iya ussuam sanaka-naka pentuhu'na 
sola sanaka-naka to muundu'i tomahaja 
Herodes umbaba mesa pekutanaam lako 
Puang Yesus. Sulei lako, iya untede-tedem yolo 
Puang Yesus naua: "O Tuangguhu, kiissam 
kiua mesako to umpake tappa' anna sindoho 
anna anggako umpepatuduam ulalanna Puang 
Allataala sola undu' lollä. Moi Iko menna 

tala ungkalaja'i aka umpapada-pada bäbäko 
hupatau. 1/Iam too anna kipelaum kiua kela 
mala anna untulasangkam issi penabammu. 
Situhu' peadasam tapendudunna', la sipato' 
dakika' umbaja' sima lako tomahaja dio Roma, 
la ta' daka?" 18Sapo' nalosa Puang Yesus 
pattuju kadakena lambi' ma'kada naua: "Oa' 
to ma'pudu' pandem anna ma'lila manaha, 
akanna umpalilinganna' tangnga'? 1? Paitaipa' 
mesa indo doi' si dipake umbaja' sima." Iya 

mualam mesa doi' peha' anna nabeenni. 

20 Iya mekutanam Puang Yesus naua: "Menna 
kegamba' anna menna kesanga inde dio 
doi'?" 211ya natimba'im naua: "Gamba'na 
anna sanganna tomahaja dio Roma." Iya 
nauam Puang Yesus: "Maka' susi, iya beennia' 
tabana tomahaja dio Roma la sipato'na 
umbeem, anna beennia' duka' Puang Allataala 
la sipato'na umbeem." 2? Nahingnginna indo 
to illaam kakalebuanna Parisi pentimba'na, 
tappa pilla' asam anna manga-manga, lambi' 
le'ba'i baba umpellei Puang Yesus. ?3Allo eta 
siam too duka' anna sulei sanaka-naka to 
illaam kakalebuanna Saduki battu diua to 

tä' ungkatappa'i katuboanna sule to mate 
umpellambi'i Puang Yesus, anna nakutanai 
naua: 24"O Tuangguhu puham napaondom 
Musa naua: 'Maka' deem mesa muane mate 
anna ta'i deem ana'na, iya indo bainena 
pahallu la napobaine solasubunna indo to 
mate, anna mala deem pessubunna.' ?? Iya 

la maakam ia susi indee, aka pissam wattu 
deem pitu muane ma'solasubum. Uhuna 
kebaine indo handam ulua. Sapo' ta'pi deem 
ana' nasibalii indo bainena anna matem 

indo muane, nasuhum napembala' huntunna 
umpobaine indo baine. 2* Iya ta'pi keänä' anna 
mate pole boom duka' indo to umpembala' 
kakanna. Iya napobaine pole boom indo 
huntunna sapo' susi asam sule lako kapitunna. 
27 Katampasanna mate duka' indo baine. 

28 Dadi, maka' lambi'um wattunna la tubo sule 
to mate, iya mennannam kabam la napomuane 

indo baine, aka bali asam di napomuane 
pada indo to ma'solasubum." 2? Natimba' 
Puang Yesus naua: "Abana si'da hi tia la 
muuaa' aka bulingkoa'. Aka ta'koa' muissam 
manappa kalembasanna Battakada Debata 
anna tuli tamuissangkoa' ia kakuasaanna 
Puang Allataala. 3? Aka susi hia' tia inde a: 
maka' too lambi'um wattunna la tibangom sule 
to mate, iya ta'um tia deem to la siala anna 
ta' toi deem to la ma'pasiala. Sapo' umba susi 
katuboanna malaika' yabo suhuga ta' kemuane 
tä' kebaine, la susim too duka' hupatau. 3! Ta' 
paka' tiko deem umbata indo puha natula' 
loppo' Puang Allataala diona katibangonganna 
sule to mate, indo naua: 3? 'Kaom too inde 
Puang Allataala to napenombai Abraham, 
Ishak, anna Yakub'? Dadi moinna anna puham 
mate indo to tallu, sapo' mannassa anna tuboi 
temo aka anggam to tubo mala umpenombai 
Puang Allataala." 33 Tappana nahingngi 

tau buda indo tula'na, iya tä' deem pada 
sanakapilla'i indo pepa'guhuanna. 3* Tappana 
naissam to illaam kakalebuanna Parisi naua 
umpopa'luttu' to illaam kakalebuanna Saduki 
Puang Yesus, iya ma'hempummi umpea pole 
lalam. 3?Iya mekutanam mesa to ullatta' 
Pepaondonganna Musa lako Puang Yesus aka 
maelo' la napetidom naua: 3?"O Tuangguhu, 
umbanna handam pahallu la dipa'kasallei pada 
indo Pepaondonganna Musa?" 3” Natimba' 
Puang Yesus naua: "Kamaseikoa' Debata, 
Puang Allataala to umpenombai sola sakalebu 
penabammu anna mentu' pikkihammu. 

38 Tam too inde handam too'na pahenta. 
39 Anna pahenta kaduanna susi siam indo 
uhuna naua: 'Kamaseikoa' padammu 
hupatau umba susi ungkamasei kalemu.' 
40 Iam too inde dua pahenta, pungngu' 
tannunna issinna Pepaondonganna Musa 
anna suha'na ingganna nabi." 4t Mahassanni 
siapi ma'hempum to illaam kakalebuanna 
Parisi anna nakutanaim Puang Yesus naua: 
42 "Maakaa' iko susi pikkihammu diona indo 
To nalanti' Puang Allataala la mepasalama'? 
Menna kepessubum?" Iya natimba'im to illaam 
kakalebuanna Parisi naua: "Peampoanna 
tomahaja Daud." %3Iya nauam Puang Yesus: 
"Maka' susi, iya maaka hi anna nasangai 
tomahaja Daud 'Debatangku,' indo To dilanti' 
la mepasalama' wattunna anna nasahunni 
Penaba Maseho Daud? Aka naua Daud eta too: 
44 'Ma'kada Puang Allataala lako Debatangku 
naua: Okko'ko dio tandai kanangku sule 
lako wattunna la kupopa'bukku ingganna 
balimmu dio olomu lambi' uhhondoi dokko.' 
45 Dadi makaleso anna ma'kalei tomahaja 
Daud muuai: 'Debatangku To nalanti' Puang 
Allataala.' I ya maaka hi susi anna la ia ohi 
umpoampoi?" 46 Sapo' sangngim ma'luttu' 
mandi indo to illaam kakalebuanna Parisi. Allo 
etam too anna napahandu'i tä'um deem tau 
moi podo la mesam bahani mekutana pole 
lako Puang Yesus. 
23 1 Puhai ia too, iya ma'kadam Puang 
Yesus lako tau buda anna lako 
passikolanna naua: 2"Indo to ullatta' 

Pepaondonganna Musa anna to illaam 
kakalebuanna Parisi dibeem kakuasaam la 
umpepa'guhuam Pepaondonganna Musa. 

3 Dadi pahallukoa' la untuhu'i ingganna 

indo pepa'guhuanna. Sapo' ia hia, daa 
untuhu'i pa'palakoanna aka tä' sihondoi 

indo pepa'guhuanna anna pa'palakoanna. 

4 Aka si umpapia pahenta mabanda' illaam 
peadasam anna umpadudunnii hupatau. 
Sapo' tä' punala deem la naaku umpamoloi 
hupatau, moi la sai'di'um, anna mala nabela 
napalako indo pahenta. ? Napogau' indo 
ingganna pa'palakoanna aka naua: 'Anna 
malaa' naita tau.' Si naaga'i lelem umpakasalle 
pa'pongngeam Battakada Debata indo si 
nasake' yabo kidena anna napakalando 

puha ia hombe-hombe tahampa' jubana 

anna la indo biasanna. 9 Anna si umpise'i 
ongeam dipa'kasalleinna ke illaanni pa'hame- 
hameam, anna moka toi muokko' illaam 
pa'sambajangam ke tä'i dio olo. ? Anggam anna 
si napohäei ke napa'kasallei hupatau illaam 
pasa', anna manggi' toi si diuaam 'Tuangguhu.' 
8Sapo' ikoa'-iko, daa umpäbäi solamu 

la nauaangko: 'Tuangguhu,' aka anggam 
mesa Tuangguhummu, anu' pada-padakoa' 
sangngim to ma'solasubum. ? Anna tä' tookoa' 
la muuaam solamu 'Ambe',' aka anggam 
mesa Ambemu yabo suhuga. 1? Anna daa 
umpabai solamu la nauaangko: 'to mampahe',' 
aka anggam mesa To mampahe'mua', 

iam too indo To dilanti' la mepasalama'. 

Lat too maelo' la handam diangga' illaam 

alla'-alla'mua', iam too la umpopengkadio 
kalena dio olona solana sihhapam mesa 
sabua'. 1? Menna-menna ussanga-sanga 
kalena la dipomahempo, sapo' menna-menna 
umpopengkadio kalena la dipomatande." 13 "La 
ullambi'koa' iko katilakaam inggannakoa' 

to ullatta' Pepaondonganna Musa anna to 
illaam kakalebuanna Parisi, o inggannakoa' 
to ma'dua tambu' anna ma'tallu sumusu! 
Aka untutusangkoa' lalam hupatau la tinanda 
tama kapahentaanna Puang Allataala. 
Mokakoa' iko tama anna ullabai tookoa' 
duka' hupatau to la maelo' mentama. 1*[La 
ullambi'koa' iko katilakaam inggannakoa' 

to ullatta' Pepaondonganna Musa anna to 
illaam kakalebuanna Parisi, o inggannakoa' 
to ma'dua tambu' anna ma'tallu sumusu! 
Aka si umpamasingangkoa' tula' to balu-balu 
baine, lambi' sule lako banuanna si mualaa'. 
Si muaga'ia' umpakalando sambajammu aka 
muuaa' anna malaa' nauaam tau: 'Tau mapia,' 
anna ke tau kadake hakoa' iko. Nasuhum 

la nalambi'koa' pesamba' mabanda'na 
Debata.] PLa ullambi'koa' iko katilakaam 
inggannakoa' to ullatta' Pepaondonganna 
Musa anna to illaam kakalebuanna Parisi, o 
inggannakoa' to ma'dua tambu' anna mattallu 
sumusul Aka ussambaikoa' lino umpeä 
hupatau la umpalutama peadasammua', 

moi la anggam mesa untuhu'koa', la ahu' 
tookoa'. Sapo' tappana sola peadasangkoa', 
iya umpadadinna' bannena nahaka aka 
penduam tiluppi'um ia pole' kakadakeanna ke 

dipasiitakoa'. 16 La ullambi'koa' iko katilakaam 
inggannakoa' to pebaba sihhapam to buta. 
Aka muuaam dakoa' hupatau: 'Ta'koa' nasake' 
tula'mu ke umpa'pindaikoa' Banua Debata, 
anggam nasäke'koa' ke umpa'pindai indo 
pangkakka' bulabam illaanna.' 1” Oa' to maho 
anna to buta pikkiham! Ussanga hia' iko 
keangga' puha ia indo pangkakka' bulabam 
anna la indo Banua Debata, moi kela daa 
indo hi tia Banua Debata umpomasehoi 

indo pangkakka' bulabam illaam! 18 Anna 

si muuapia' liu: 'Ta'koa' nasäke' tula'mu 

ke umpa'pindaikoa' ongeam pehumalasam, 
anggam nasäke'koa' ke umpa'pindai indo bua 
pemala' yabo ongeam pehumalasam.' 1? Oa' 
to buta pikkiham! Ussanga hia' iko keangga' 
puha ia indo bua pemala' anna la indo ongeam 
pehumalasam, moi kela daa indo hi tia 
ongeam pehumalasam umpomasehoi indo 
bua pemala' yabona! 20 Dadi menna-menna 
umpa'pindai ongeam pehumalasam, tau ia 
too umpa'pindai duka' indo bua pemala' 
yabona indo ongeam pehumalasam. 2! Anna 
menna-menna umpa'pindai Banua Debata, 
tau ia too umpa'pindai duka' Puang Allataala 
to tohho illaanna. 22 Anna menna-menna 
umpa'pindai suhuga, tau ia too umpa'pindai 
duka' okkosam kahajaanna Puang Allataala 
anna umpa'pindai polepi duka' Puang Allataala 
to untadongkonnii okkosam ia too. 23La 
ullambi'koa' iko katilakaam inggannakoa' to 
ullatta' Pepaondonganna Musa amna to illaam 
kakalebuanna Parisi, o inggannakoa' to ma'dua 

tambu' anna ma'tallu sumusu! Aka ikoa'-iko 
umpa'kasallei leko'a' ia kaha-kaha bahinni' 
susinna umpatamaa' peadasammu bahe 
sapulona hampa-hampa indo si tubo baba 
isanga selasih, adas matannim, anna jintan. 
Sapo' indo handam pahallunna la dipalako 
si'da-si'da illaam Pepaondonganna Musa, 

ia leko'unna' ta' umpalako, susinna undu' 
lolla anna pa'kamase lako padammu, anna 
kamanontongam langam Puang Allataala. 
Moi kela daa iam too inde handam pahallua' 
la umpalako. Sapo' ta' sianna' duka' la 
umpa'kalembei indo senga'na. 2* Oa' to pebaba 
buta! Umbanna' iko naola pikkihammu anna 
mualai leko'a' ia indo kasisi' illaam ihusammu, 
anna muamma' kalebua' ia indo unta pada 
tonggo illaam! 2? La ullambi'koa' iko katilakaam 
inggannakoa' to ullatta' Pepaondonganna 
Musa amna to illaam kakalebuanna Parisi, 

o inggannakoa' to ma'dua tambu' anna 
ma'tallu sumusu! Aka sihhapangkoa' to 
umbasei tangkihi' anna pihim, nabasei leko' 
sulibanna anna ta' ia hoäna. Anna hoäna hi 
naponnoi kakadakeam. Susingkoa' too aka 
naponnoikoa' kakadakeanna indo pangngala 
kahha'mua' anna indo pa'podo kaoammua!'. 
26 0 inggannakoa' to illaam Parisi to buta di 
ada', bahassiia' yolo illaam hoäna tangkihi'mu 
sola pihimmu, aka la bahassim tia duka' 
sulibanna. ?/La ullambi'koa' iko katilakaam 
inggannakoa' to ullatta' Pepaondonganna 
Musa anna to illaam kakalebuanna Parisi, o 
inggannakoa' to ma'dua tambu' anna mattallu 

sumusul Aka sihhapangkoa' ku'bu' dipamillo' 
sulibanna lambi' mapi'da' diita, sapo' illaanna 
ponno buku hekko' sola kabubosiam. 2 Susi 
liungkoa' too, maka' diitakoa' mato-mato 

tau mapiakoa' sapo' setonganna to ma'dua 
tambu' dakoa' anna ponnoa' penabammu 
kakadakeam. 2 La ullambi'koa' iko katilakaam 
inggannakoa' to ullatta' Pepaondonganna 
Musa anna to illaam kakalebuanna Parisi, 

o inggannakoa' to ma'dua tambu' anna 
ma'tallu sumusu! Aka umpapiaammia' pole' 
ku'bu'na ingganna indo nabi yolona anna 
umpomapi'da' tookoa' ku'bu'na indo to meada' 
yolona. 3? Anna mane si muua lelenna': 'Kela 
kilambi'um indo nene to kiponene yolona, 
inna ta' sia la kiaku sola umpatei indo nabi.' 
31 Dadi maka' susi, iya iko sianna' tia isanga 
ma'kale muuai: 'Kami'um too pessubunna 
indo to umpatei nabi.' 32]ya pasule lakonna' 
indo pa'pogausanna nene to umponene 
yolona umpogau' dosa. 330 inggannakoa' to 
si mambaba bulim, pessubunna to kadake 
gau'! Ta'um deem lalanna la messubungkoa' 
illaam mai pa'tahungkungam, aka abana 

inna la bannenakoa' nahaka! 3? Pehingngii 
manappaia' inde tula'ku: la kusua sule sanaka- 
naka nabi, to manaha, anna tuangguhu la 
umpellambi'ikoa'. Sapo' deenna' la umpatei, 
deenna' la umpaso' yabo kaju sitambem, deem 
toi la untembe'a' illaam pa'sambajangammu, 
anna deem piha la umpadondoa' lako kota 
senga' anna undahhaia'. 3? Nasuhum illaam ia 
too la ditahungkum pättä'koa' aka umpateikoa' 

tau ta' deem kasalaanna, mengkalao dio Habel 
napatei nene to umponene sule lako Zakharia 
indo ana'na Berekhya to napatei illaam alla'na 
Banua Debata anna ongeam pehumalasam. 
36 Setongam-tonganna, ia asanna ia too la 
umpendudunna' inde to tubokoa' lapi' temo." 
37 "O inggannakoa' issinna kota Yerusalem! 
Palla' dia' iko penabammu umpatei buda 
nabi anna ulleba'ia' batu sampe mate to 
nasua Puang Allataala umpellambi'ikoa'. Si 
kunaba-naba liu la kuhempungkoa' sihhapam 
änä' mäne' napakumbai pani'na indona, sapo' 
mokakoa'. 38 Patananniia' talinga inde tula'ku 
anna umpaillaam penabai: la natampeammi 
Puang Allataala tadongkongammua' lambi' la 
maitu-itu. 3? Kutulasangkoa', mengkalao temo, 
ta'ma' deem la muita pole sule lako wattunna 
sulea' sule lambi' muuaa': 'Katambasam indo 
To sule illaam sanganna Debata!' " 
24 1 Puhai ia too, messubummi Puang 
Yesus illaam mai Banua Debata. La 
napelleii, iya napengkahuku'im passikolanna 
anna nauai: "O Tuangguhu, petua' siai 
too inde lako banua illaam pa'hanteanna 
Banua Debata." ?Iya nauam Puang Yesus: 
"Ungkaleso asam daka' inde lako banua? 
Setongam-tonganna tä' deem moi podo la 
mesa batu la tiäto' liu sitodo' solana aka pissam 
wattu la ditaleam asam." 3 Tappana muokko' 
Puang Yesus yabo Tanete Zaitun sulena lako, 
iya napengkahuku'im passikolanna anna 
nakutanai paka-paka ia naua: "O Tuangguhu, 
tulasampakam piham la dadi ingganna indo 


MATIUS 24.4-14 102 


puha untula' ingngena'? Aka la tandana kela 
sulengko anna la kapuhaanna lino?" #Natimba' 
Puang Yesus naua: "Majagakoa' indana deenni 
tau la umbaba bulingkoa'! > Aka la buda too 
tau sule umboko sangangku anna la buda 
tau nababa bulim aka la naua: 'Kaom too 
inde To nalanti' Puang Allataala.' "Maka' 

too uhhingngingkoa' ahhena to sipate-patei 
anna kahebanna to sibundu'-bundu', iya 
ta'koa' too la mahea' aka abana hi tia inna 

la dadi kaha-kaha ia too, sapo' taiapi indo 
allo ma'katampasanna. ” Aka la sipate-patei 
hupatau anna kahajaam pada kahajaam 

la sibundu'-bundu'. Anna umba-umba ngei 
ongeam la kende' kakobeam anna la dadi 
lino' kasalle. 3Sapo' ia asanna ia too mane 
pa'pahandusanna kamapi'disam sihhapam 
mesa baine mane mahassam mangnguhiba'. 
? Wattu eta too, la disakkakoa' anna dibehokoa' 
lako to la undahhakoa' lambi' dipateikoa'. 
Anna la nakabassikoa' ingganna hupatau 
illaam inde lino aka untuhu'ia'. 10 Wattu 

eta too buda pentuhu'ku la ma'soho boko' 
lambi' la umpebeem solana didahha amna la 
sikabassi-bassi paka ia. 1! La buda too kende' 
to ussangai kalena nabi sapo' setonganna 
taia nabi. Anna buda tau la nababa bulim. 

12 La tuttuam membea' gau' kadake, nasuhum 
buda hupatau la tuttuam tikuhu' pa'kamasena. 
13 Sapo' iai too mentobe manda' anna 
mengnganti matoto' illaam kamatappasam 
lako kaleku sule lako ma'katampasanna, 

tau iam too la dipasalama'. 14 Anna inde 

Kaheba Katilallasam diona la ma'pahentam 
Puang Allataala, la dipaissanni asam yolo 
hupatau illaam inde lino. Puhai too, mane 
sule hi indo allo ma'katampasanna. La 
muitakoa' too indo 'To ungkaha kakadakeam 
la metallangam,' ke'de' illaam indo ongeam 
maseho. Kaha-kaha ia too puha napayolo 
lambam nabi Daniel yolona. (Inde kada la 
pahallu napasalui manappa penabanna to 
mambata.) t° Wattu eta too ingganna indo 
to dio Yudea pahallu la sikalumpa' langam 
tanete, |” anna to sulibam banua tä'um la 
tama banua muala pahuhunna, 18 amna to 
mahassam dio bela'na ta'um la ma'pasule 
lako banuanna muala pohebana, anna mala 
masimpam mualai kalena le'ba' umpellei indo 
kamasussaam. !?Ta' ia deem pada samasussa 
lako baine to mahassam kebatta anna to 
ma'pasusu. 2? Pa'sambajangkoa' anna mala 
ta' dadi indo kadadiam ia too illaam wattu 
palauham battu haka allo Katohhoam. ?! Aka 
wattu eta too la kende" pi'di' tanggana-gana. 
Pi'di' susi ia too ta'pi deem nasi'dim hupatau 
mengkalao dio mai pa'pahandusanna inde 
lino sule lako temo. Sapo' lessu'i too, iya 
ta'um deem la kende' pole pi'di' susi. ?? Aka 
maka' hapanna la masae wattunna mane 
napamondai Puang Allataala kaha-kaha ia too, 
iya ta'um deem la tubo hupatau moi podo 
la mesa. Sapo' kahana pa'kamasena lako 
hupatau to puha napilei, nasuhum la bale' 
napamonda kamasussaam ia too. 23 Mane 
deenni, maka' too deem tau muuaangkoa': 

'Indem indo To nalanti' Puang Allataala!' battu 
haka naua: 'Dionna!' iya tä' la umpehingngiia'. 
24 Aka la buda too tau naägä'i naua: 'Kaom 
too indo To nalanti' Puang Allataala.' Anna 
deem toi la muuai: 'Kaom too mesa nabi.' 
Anna indo tau la deem duka' pa'pogausam 
mepilla'-pilla' napadadi anna tanda memanga- 
manga, aka naua pattujunna: 'Umba ke 
deenni tau to puha dipilei kubaba bulim.' 

25 Pengkilalai manappaia', aka puhangkoa' 
kupayolo lambangam kaha-kaha ia too. 

26 Anna maka' too deem tau muuaangkoa': 
'Petua'i, dio pohiallasam indo To nalanti' Puang 
Allataala,' iya ta'koa' la lako. Anna maka' 
deem tau muuaangkoa': 'Illaam tambim,' 
daa umpehingngii. ?? Aka kasuleangku to 
disangai Ana' Mentolino la naissam asam 
ingganna hupatau, aka la sihhapam liu tikiana 
kila' mengkalao illaam mata allo sule sau' 
katampusam pangkahhana. 28 Umba-umba 
naongei bakke, etam too duka' naongei dassi 
peande bakke ma'tombom." 22 "Puhai too 
indo kamasussaam, iya la pi'de mata allo 
anna ta'um la paindo bulam, anna la honno'i 
yabo mai langi' binta anna ingganna issinna 
langi' la titehha' baba. 3° Anna mane naita 
hupatau tanda kasuleangku to disangai Ana' 
Mentolino yabo langi' lambi' la sikauhhu' 
ingganna hupatau ussahhoi kalena. Anna 
wattu eta too la naita hupatau inde Ana' 
Mentolino tuhum yabo mai langi' umpehhondoi 
gabum naponnoi kamatandeam taditondom 
anna naponnoi toi kakuasaam. 3! La diponi 

mesa sangkakala kasalle anna la ussuaa' 
ingganna malaika'ku lao nahempunganna' 
ingganna hupatau to puha kupilei illaam 

inde lino mengkalao illaam mata allo sule 
sau' katampusam. 3? Diona kaha-kaha ia 

too, mala diala pehapangam dio mai mesa 
kaju ara. Maka' too mukku'um tahe'na anna 
kendaum händäm, iya la muissammia' too 
muua la bale' sulem kulla' kalando. 33La 
susim too ke muitanna' dadi asam indo puha 
kutulasangkoa', iya la muissammia' too duka' 
muua la bale' sule lakom indo pattujunna 
Puang Allataala. 34Setongam-tonganna, 
ingganna kaha-kaha ia too la dadi yolo anna 
mane mate asam ingganna to tubo lapi' 
temo. 3?3Langi' anna lino la pa'de ke dako'i, 
sapo' kadangku ia, la da'da' liu sule lako 
salako-lakona." 3? "Sapo' setonganna tä' deem 
moi podo la mesa tau muissanni wattunna 
kaha-kaha ia too. Moi malaika' yabo suhuga 
tala naissanni, moi Ana'na Puang Allataala, 
anggam mesa-mesanna Ambeku yabo suhuga 
muissanni. 37 Aka umba susi dadi indo anna 
wattunnai Nuh, la susim too duka' kasuleangku 
to disangai Ana' Mentolino. 38 Wattunna anna 
ta'pi bussu uwai, ingganna hupatau illaam 
inde lino ma'masannam-sannam mangngande 
mangngihu', siala-ala, anna ma'pasiala 

sule lako wattunna mentama kappala' Nuh. 
39 Tappana nabussui uwai mane kilala hi pole' 
aka uhhuai. La susim too duka' kasuleangku 
to si disangai Änä' Mentolino. 40 Aka maka' 
deem dua muane mahassam mengkaha dio 

bela'na anna sulea', iya mesa la dipasola 
lao anna mesa la dipatohho. 4t Battu haka 
deem dua baine mahassam manggilim, mesa 
la dipasola lao anna mesa la dipatohho. 

42 Dadi, iam too anna la majagangkoa' aka 
tä' la muissanna' wattunna kasuleanna 
Debatammu. # Penabaam siaia' too, maka' 
hapanna la naissam to ma'banua wattunna la 
sule to maboko, mannassam tia anna tä'i la 
mamma' anna mala tä' tama banuanna indo 
to maboko. “4lam too anna la pahallungkoa' 
duka' majaga liu, aka indo kasuleangku to 
disangai Ana' Mentolino tä' la umbai-baia'." 
45 Anna mane naua Puang Yesus: "La 
pahallukoa' sihhapam mesa sabua' manuhu' 
anna keaka' to naaka' puana mendadi 
punggabana ingganna solana, nasuhum ia la 
si untabaam kinande solana ke lambi' oom 
wattunna. 8 Kehongko' anna maupa' lako 
indo sabua' ke tonta liui manontom umpalako 
manappa pengkahanganna nalambi' puana 
ke ma'pasulem. #7 Setongam-tonganna, 

ta' mala tala naaka' puana sabua' ia too 

la nalima'iam ingganna kullena. # Sapo' 
maka' kadake gau' indo sabua', iya la 
nauam too illaam penabanna: 'Masaepi mane 
sulei puaku,' #lambi' umpongkoim solana 
anna mangngande mangngihu'i sola to si 
umpamabo' kalena. ?? Pissananna tappa sule 
saka-saka ham indo puana illaam wattu 
tadibai-bai. >?! Sulena, naala siaham indo 
sabua'na anna nadahhai napaambi' mate, 
mane napa'tibeanni tama ongeanna to ma'dua 

tambur, anna illaanni sumahho lumoa' sikekko' 
isinna tamate tatubo." 
25 1 Anna mane naua Puang Yesus: 
"Maka' lambi'um wattunna umpalako 
kapahentaanna Puang Allataala, la sihhapam 
issinna inde tulasam naua: Deem sapulo ana' 
daha muala oborna anna le'ba'i untammui 
mesa muane to la kebaine. ZIndo sapulo änä"' 
daha si limaam, lima matua tambu' anna 
lima taa'. 3Indo lima to ta' matua tambu' 
umbaba oborna, sapo' tä' umbaba polepi 
minnä'. *Sapo' indo ia lima to matua tambu', 
umbaba ia oborna napasibabapi minnä'na. 
5 Sapo' aka maela' sule indo to la kebaine, 
nasuhum silele tikahu'du' lambi' mamma'. 
6 Tappana tanga bengi, iya katamba-tambam 
tau naua: 'Sulem indo to la kebaine! Maikoa' 
tammui!' 7 Bangom siaham indo sapulo änä' 
daha anna umpapia-piai oborna. 9Iya nauam 
indo to tä' matua tambu': 'Beengkam kami' 
itim minna'mu saidi' aka la pi'dem kami' 
oborki.' ?Natimba' indo to matua tambu' 
naua: 'Ta' mala aka la sikapui'i bäbäkia'. 
Dotam tia lao polekoa' iko duka' mualli 
minna' lako to ma'balu'.' 1? Tappana le'ba'i 
indo ana' daha to ta' matua tambu' mualli 
minna', iya sule siaham indo to la kebaine. 
Lambi' le'ba'im indo lima ana' daha to matua 
tambu' sola-sola indo to la kebaine tama mesa 
banua la diongei ma'hame-hame. Sulei tama, 
iya ditutu'i siaham ba'ba. !!Ta' masäe, iya 
sulem duka' indo lima änä' daha to tä' matua 
tambu' anna metamba-tambai naua: 'O tuam! 

Tungka'ikam kami'!' 12 Sapo' natimba'i indo 
to la kebaine naua: 'Setongam-tonganna, 
ta'koa' iko kuissam.' " 3 Mane naalai Puang 
Yesus pungngu' tannunna inde pehapangam 
naua: "Iam too anna la majaga liungkoa' 

aka ta' deem tau la muissanni wattunna 
kasuleangku sule." 14 Anna mane naua: "Maka 
umpalakom kapahentaanna Puang Allataala 
dipasihhapam issinna inde tulasam susi naua: 
Pissam wattu, deem mesa tau la le'ba' lako 
botto senga'. La mengkalaoi, untambaim tallu 
sabua'na anna napadokkoanni lisu pala'na 
doi'na aka la nagihisam. !? Sapo' umpetua' 
indo sabua'na anna nabeenni situhu' la 
kapa'belaanna. Mesa nabeem lima sa'bu doi' 
bulabam, mesa nabeem dua sa'bu, anna 
mesa nabeem sasa'bu. Puhai, iya le'ba'um. 

16 Puhanna dibeem indo doi", iya le'ba' siaham 
ia nagihi' indo to dibeem lima sa'bu, sampe 
mala kehangam lima sa'bu doi' bulabam. 

17 Susi toi duka' indo to dibeem dua sa'bu, 
kehängäm ia dua sa'bu doi' bulabam. 18 Sapo' 
indo ia to dibeem sasa'bu, le'ba' ia umbo'ba' 
litä' anna nalamunni. 19 Masaei, iya sulem sule 
indo puana. Sulena, iya sihekemmi sabua'na. 
20 Indo to dibeem lima sa'bu doi' bulabam le'ba' 
lako olona puäna anna nauaanni: 'O tuam, indo 
doi' umbeennä', iya kugihi' lessu'mu sampe 
tiluppi' dua mendadi sapulo sa'bu.' 2! Natimba' 
indo puana naua: 'Mapia! Abana si'da sabua' 
mapiako anna manuhu'. Malako dikatappa'i, 
aka manuhu'ko illaam kaha-kaha bahinni', 
iya temo la kupadokkoangko lisu pala'mu 

babaam kasalle. Maiko anna mangngala 
tabako duka' illaam katilallasangku.' 2? Puhai, 
iya sulem duka' indo to dibeem dua sa'bu 
doi' bulabam anna nauai: 'Indo doi' dua 
sa'bu umbeenna', iya kugihi' lessu'mu sampe 
tiluppi' dua mendadi appa' sa'bu.' 23 Natimba' 
indo puana naua: 'Mapia! Abana si'da sabua' 
mapiako anna manuhu'. Malako dikatappa'i, 
aka manuhu'ko illaam kaha-kaha bahinni', iya 
temo la kupadokkoangko lisu pala'mu babaam 
kasalle. Maiko anna mangngala tabako duka' 
illaam katilallasangku.' 7? Katampasanna sule 
duka' indo to dibeem sasa'bu doi' bulabam 
anna nauai: 'O tuam, kuissam kuua mesako to 
makahha'. Aka si umpepaheko iko pahe taiko 
muambo'i anna si umpakissingko pahe taiko 
untananni. ??Iam too kasuhunganna anna 
le'ba'ma' kulamum dokko lita' indo doi'mu, 
aka kuua pa'de manii anna ungkeaha'iä'. 
Dadi alam too sule inde doi'mu.' 26 Natimba' 
indo puäna naua: 'O sabua' to kadake gau' 
anna to busungam! Muissammi le', muua 
kao mesaa' to si umpepahe pahe takao 
muambo'i anna si umpakissim pahe takao 
untananni! 2/Maka' susi, iya akanna tä'i 
umbeem inde doi' lako to si umpakeana' doi', 
anna mala kutahima sitonda änä'na ke suleä'?' 
28 Anna mane naua lako sabua' senga'na: 'Alai 
itim doi' anna umbeem polepi lako indo to 
muampuam sapulo sa'bu doi' bulabam. 2? Aka 
menna-menna mala dikatappa'i umpalako 
indo puha dibeem, tau ia too la dihanganniam 
polepi anna mala tuttuam buda naampuam. 


MATIUS 25.30 -38 110 


Sapo' menna-menna ta' mala dikatappa'i 
umpalako indo puha dibeem, iya la diäläi 
pissam ia lao illaam mai kalena. 3? Dadi tibei 
itim sabua' takeguna tama indo ongeam 
handam malillim anna illaanni sumahho lumoa' 
sikekko' isinna tamate tatubo.' " 31 Anna mane 
naua Puang Yesus: "Maka' sulema' to disangai 
Ana' Mentolino naponnoi kamatandeam 
nalahua' ingganna malaika', iya la muokko'a' 
yabo okkosam kahajaangku tadisihanteam. 

32 Iya wattu etam too ingganna hupatau illaam 
inde lino la tihempum dio oloku anna kuse'lai 
sihhapam mesa to ma'kambi' umpasisaha' 
dombana anna bekena. 33Indo ia domba la 
kupalulako tandai kanangku anna indo ia beke 
la kupalulako tandai kaihingku. 3? Anna la 
ma'kadaa' to disa'bu' Tomahaja lako indo to dio 
tandai kanangku kuua: 'Maikoa' inggannakoa' 
to puha natamba' Ambeku anna mendadikoa! 
umma'na illaam kapahentaanna indo inna 
puha dipatokaangkoa' handu' dipadadinna 
inde lino. 3? Aka wattungku tadea' umbeenna' 
kuande, wattungku mabähhäm umbeenna' 
kuihu', wattungku tama tondä'mua' umpatama 
manappaa' banuammua'. 3? Wattunna pa'de 
pohebaku umbeenna' poheba, wattungku 
masaki umpamoloia', anna wattunna illaanna' 
tahungkum si le'ba'koa' muollaia'.' 37 Iya la 
natimba' indo to meimam naua: 'O Debata, 
umba ngei kiitako tadea' anna kibeengko 
muande, battu mabahhangko anna kibeengko 
muihu'? 38 Umba ngei anna deengko kiita 
tama tonda'ki anna kipatamako banua? 

Anna umba ngeli kiitako tä' ma'poheba anna 
kibeengko poheba? 3? Anna umba ngei anna 
kiitako masaki battu illaangko tahungkum 
anna kiolläiko?' 40 Iya la kutimba'i kuua: 
'Setongam-tonganna, iai too umpogau'a' lako 
inde solasubungku to handam matuna, iya 
iam too umpogau'a' lako kaleku.' “! Puhai, iya 
la kuuaammi indo to dio tandai kaihingku: 
'Palaikoa' lao, daa muetaa' inde inggannakoa' 
to nahua tadona Puang Allataala, ammu 
le'ba'a' tama api tapi'de-pi'de indo to puha 
dipatokaam tomahajanna setam sola ingganna 
malaika'na. #2 Aka ikoa'-iko wattungku 
tadea' ta' umbeenna' kuande anna wattungku 
mabähhäm tä' umbeenna' kuihu'. #3 Wattungku 
tama tonda'mua' mokakoa' umpatamaa' 
banuammu, wattunna pa'de pohebaku ta' 
ussaha'daia' umbeenna' poheba. Susi toi 
wattunna masakia' anna illaanna' ta4hungkum 
tä' deem si muollaia'.' 44 Iya la naua indo to 
dio tandai kaihingku: 'Umba ngei deengko 
kiita tadea' Debata battu haka mabahham, 
battu haka tamako tonda'ki battu haka 
pa'de pohebamu battu haka masakiko battu 
illaangko tahungkum anna tä'ko kipamoloi?' 
45 Īya la kutimba'i kuua: 'Setongam-tonganna, 
ingganna pa'palakoammua' indo tä'koa' 
umpamoloi inde solasubungku to handam 
matuna, iya setonganna tä' tia anggam 

ia tä' umpamoloia', sapo' Kaopi duka' tä' 
umpamoloi.' 48 Anna ingganna indo tau ia 
too la dipalutama ia ongeam pandahhaam 
sule lako salako-lakona. Sapo' indo ia to 

umpalako pa'elo'na Puang Allataala, la ullambi' 
ia katuboam sule lako salako-lakona." 
26 1 Tappana puha asam natula' Puang 
Yesus ingganna indo pepa'guhuam, iya 
ma'kadam lako passikolanna naua: ? "Umba 
susi puha taissanna' pada-pada la dua bengi 
ham anna lambi' oi allo Kalappasam. Wattu 
eta too Kao to disangai Ana' Mentolino la 
dibehoa' tama pala' limanna to la umpateia' 
yabo kaju sitambem." 3 Wattu eta siam too 
duka' anna ma'hempunni ingganna kapala 
sando sola-sola matua ulunna to Yahudi 
dio banuanna sando too' isanga Kayafas. 
4 Sipattuju-tuju umpea lalam aka la ussakka 
membuni Puang Yesus anna la napopepatei. 
5 Sapo' nauai: "Tä' la tapasipatuia' allo kasalle, 
indana kende'i passikallaam illaam botto." 
6 Tappana dioi tondä' Betania Puang Yesus 
illaam banuanna Simon indo to dolengam 
yolona, /iya sulem mesa baine umbaba 
mesa buli-buli mapindäm kessi minnä'-minnä! 
bubanau' si masulli' allinna. Mahassanni 
mangngande Puang Yesus, iya le'ba'um indo 
baine lako ampe'na anna natolloianni ulunna 
indo minna'-minna'na tanda pa'pakasallena. 
8Tappana naita passikolanna Puang Yesus 
pa'palakoanna indo baine, iya silelem keaha' 
aka illaam penabanna naua: "Aka oom ia duka 
gunana minna'-minna' masulli' dikatoa-toai 
baba? ? Aka indo kela nabalu'um inde dio 
minna'-minna'na ma'pateem masuli'na 
anna natabanni to mase-mase, la mapia 
leko' ja." 19Sapo' nalosa Puang Yesus tama 

penabanna indo passikolanna nasuhum naua: 
"Akanna umpasalakoa' inde baine? Pabai 
mammi napateem. Aka inde napateem, 
mesa pa'pogausam mapia lako kaleku. 

11 Aka to mase-mase ia la sola-sola liukoa', 
sapo' Kao-kao ta'kia' la sola liu. t? Aka inde 
natolloiä' minnä'-minnä'na temo, napogau' 
loppo'um ia indo la dipogau' ke dilamumma'. 
13 Setongam-tonganna, umba-umba naongei 
Kaheba Katilallasam dipa'pakahebaam, etam 
too duka' la dipotulasam pa'pogausanna 
inde baine anna mala dikilalai liu." 1? Puhai 
ia too, deem mesa to tihekem sapulo dua 
passikolanna Puang Yesus isanga Yudas 
Iskariot le'ba' umpellambi'i kapala sando, 

15 anna nauai: "Sanaka la umbeenna' ke 
kupamoloikoa' la ussakka Puang Yesus?" 

Iya natimba'im naua: "La kibeengko tallu 
pulo doi' peha'." Iya nahekemmi anna mane 
nabeem. 16 Napahandu'um eta too umpea liu 
lalam Yudas la umbalu' Puang Yesus. 1/Illaam 
pa'pahandusanna allo kasalle Hoti Tä' Diboloi 
Bibi' Hoti, sulem passikolanna Puang Yesus 
umpellambi'i anna nauai: "La umbakam ngei 
umpatokaangko kinande indo si diande ke 
umpengkilalai tau allo Kalappasam?" 18 Iya 
nauam Puang Yesus: "Le'ba'koa' libam kota 
Yerusalem anna umpellambi'ia' indo mesa 
solata anna muuaannia': 'Naua Tuangguhu: la 
lambi'um wattunna indo to puha napa'tantu 
Puang Allataala diona kaleku. Dadi illaam 
banuammu la kiongei sola-sola passikolangku 
umpengkilalai allo Kalappasam.' " 19 Iya 

le'ba'um duka' indo passikolanna libam 
Yerusalem anna napalakoi pada indo nauaam 
Puang Yesus lambi' umpatoka kinande indo 
si diande illaam allo Kalappasam. 2? Tappana 
bengi, iya mangngandem Puang Yesus 
sola-sola indo sapulo dua passikolanna. 

21 Mahassanni mangngande, iya nauam 
Puang Yesus: "Setongam-tonganna, deem 
mesa solamua' illaam inde alla'-alla'taa' la 
umbalu'ä'." 22Iya sangngim masussa siaham 
penabanna anna sibala'-bala'i mekutana lako 
Puang Yesus naua: "Takao mammaka kao, 
Tuam?" 23 Natimba' Puang Yesus naua: "Iai 
too kupasola unduho hoti dokko lojam-lojam, 
iya iam too la umbalu'ä'. ?* Abana hi tia Kao 
to disangai Anä' Mentolino inna la mateä', 
umba susi puha tisuha' illaam Battakada 
Debata. Sapo' tä' deem pada satilaka lako indo 
to umbalu'ä'. Mala leko'um ia kela tä'um ia 
didadiam!" ?? Iya nauam duka' Yudas indo to la 
umbalu' Puang Yesus: "Takao mammaka kao, 
Tuangguhu?" Natimba' Puang Yesus naua: 
"Iya pasaluim too penaba o!" 26 Mahassanni 
mangngande, iya mualam mesa hoti Puang 
Yesus anna nakuhhu'i sumanga' längäm Puang 
Allataala mane napiä'-piä'i anna nabeenni 
lako passikolanna napasindum naua: "Iam 
too inde baleku, alaia' ammu andei." 27 Puhai, 
mualam mesa ihusam kessi anggur anna 
nakuhhu'i sumanga' mane nabeem oi lako 
passikolanna anna nauai: "Ihu'ia' indee, 

28 aka iam too inde hahaku la dipatitollo la 
umpomannassa pa'dandianna Puang Allataala 

lako buda hupatau anna mala naampunniam 
dosana. 22Sapo' kuuaangkoa' tentomai: 
ta'ma' Kao deem la muihu' pole anggur 
sampe lambi' wattunna la muihu'ä' anggur 
bakahu sola-solakia' illaam kapahentaanna 
Ambeku." 30 Puhai, iya umpenaniammi mesa 
pampujiam, mane le'ba'i la langam Tanete 
Zaitun. 3 Iya umpatahhu'um tula'na Puang 
Yesus lako passikolanna naua: "Illaam inde 
bengi la le'ba'koa' umpelleia' aka deem 
tisuha' illaam Battakada Debata naua: 'La 
kupatei to ma'kambi'na anna ingganna 
dombana la tisembu' lao.' 3? Sapo' maka' too 
dipatibangomma' sule, la kupendioloikoa' lako 
Galilea." 33Iya tappa ma'kada Petrus naua: 
"Moi la le'ba' asam solaku napelleiko aka indo 
kadadiam la uhhuako, inna tä' sia kao deem 
la kupelleiko." 3? Natimba' Puang Yesus naua: 
"Setongam-tonganna, illaam inde bengi tä'pi 
la moni mäne' anna pentallummä' umbahoi." 
35 [ya naua oom Petrus: "Toko moia' kao la 
dipatei solaki', tala kubahoiko!" Anna susi 
siam duka' tula'na ingganna solana Petrus. 
36 Puhai ia too, iya le'ba'um Puang Yesus sola 
passikolanna lu lako mesa ongeam isanga 
Getsemani. Dioi, muuaammi passikolanna: 
"Okko'ungkoa' too eta inde angku laopa eta 
lako pa'sambajam." 37 Iya umbabaim Petrus 
sola indo to dua änä'na Zebedeus napasola. 
Wattu eta too tä' deem pada samasussa 
anna husa' penabanna Puang Yesus nasi'dim. 
38 Nasuhum naua lako indo passikolanna to 
napasola: "Masussa si'da-si'da penabangku 

kusi'dim, angga' la mateä'. Tohhongkoa' 

too eta inde, sapo' tä'koa' la lembe." 29 Iva 
mentudendem saidi' anna untapposanni 
kalena dokko lita', anna ma'sambajanni naua: 
"O Ambe', kela mala anna muäläi illaam mai 
kaleku inde kamasussaam kupendudum. Sapo' 
la pa'elo'mu dadi, taia la pa'elo'ku." 40 Puhai 
ma'sambajam, iya ma'pasulem lako indo tallu 
passikolanna sapo' mammai'ii hi nalambi'. Iya 
ma'kadam lako Petrus naua: "Tä' siangka 
tiko isanga la umbela umpasolaia' moi podo 
satette'um! ?! Majagakoa' ammu pa'sambajam 
indana napa'sändä'ikoa' setam. Aka abana 

hi tia mohäe penabammua' la umpalako 
kamaloloam, sapo' napomalammakoa' 

sipa' hupataummu." 42 Puhai umpa'tula'i 
passikolanna, iya le'ba' pole oom kapenduanna 
ma'sambajam naua: "O Ambe', maka' abana 
inna la kuoloi inde kamasussaam anna lalam 
tä'um la mala kusalai, iya pa'elo'mum too 
isanga la dadi." #3 Puhai, ma'pasule oom sule, 
iya nalambi' mamma' oo sule aka nataloi 
sugali'um matanna. “Iya le'ba' pole oom 
sule ma'sambajam kapentallunna, nasulei 
umba susi indo issi sambajanna ingngena'. 
45Tappana ma'pasule lako passikolanna, 

iya nauam: "Mamma' liupokoa' isanga? Tä' 
liupokoka' tiko malube! Petua'ia' tentomai 
lambi'um wattunna Kao to disangai Ana' 
Mentolino la dibehoa' tama pala' limanna 

to madosa. ZP Bangommokoa' anta laoa'. 
Petua'ia' diom mai indo to la umpopesakkaa'!" 
47 Mahassampi ma'tula' Puang Yesus, iya sule 

ham Yudas indo to tihekem duka' sapulo 
dua passikolanna Puang Yesus umpasola 
tau bu'da' sanda pa'dam sola bose, nasua 
kapala sando anna matua ulunna to Yahudi. 
48 Indo Yudas to umbalu'i, puham untula' 
loppo' tanda lako indo to napasola naua: 
"Tai too kuudum, iam too la ussakkaa'." 

49 Sulena Yudas tappa umpellambi'i Puang 
Yesus anna nauai: "O Tuangguhu!" Anna mane 
muudum Puang Yesus. ?? Sapo' ma'kada Puang 
Yesus naua: "O solaku, aka untungka sule?" 
Iya le'ba' siaham lako indo tau buda anna 
ussakkai Puang Yesus. °t Sapo' deem mesa 
solana Puang Yesus ussinta' pa'danna anna 
umbattai mesa sabua'na sando too', iya malai 
talinganna. >? Naua siaham Puang Yesus: 
"Daa! Patamai sule banuanna pa'dammu! 
Aka menna-menna umpopanaka pa'dam, 
pa'dampi duka' muandei. >? Ussanga haka' 
tiko ta' la mala kupelau langam Ambeku 
yabo suhuga anna napatuhunganna' la'bi 
sapulo dua tuntunganna sohodadu malaika' 
napamoloia' kela kupahalluanni? ?? Sapo' 
maka' la kupateem, iya ta' la sule lako indo 
puha tisuha' illaam Battakada Debata diona 
abana hi tia inna la dadi inde kadadiam temo." 
>> Anna mane naua Puang Yesus lako indo 
tau buda: "Ussangaa' isanga pehampo'a' 
anna sulekoa' sanda pa'dam sanda bose 

la ussakkaa'? Kusanga allo-alloä' muokko' 
illaam Banua Debata ma'pa'guhu anna ta' 

di ussakkaä'. >? Sapo' abana hi tia la susi 
anna mala sule lako indo puha nasuha' 


MATIUS 26.57-63 118 


nabi illaam Battakada Debata." Puhai, iya 
sikalumpa'um lao ingganna indo passikolanna 
napellei. > Tappana disakka Puang Yesus, iya 
dipasolam lako banuanna sando too' isanga 
Kayafas. Eta too mahassam ma'hempum to 
ullatta' Pepaondonganna Musa sola matua 
ulunna to Yahudi. >Iya natuhu' kalamba'um 
Petrus sule lako bihim pa'hanteanna sando 
too". Sulei lako, iya tahhu'um tama anna 
muokko'i sola to unjagai Banua Debata, 

aka maelo' la napengngissanni aka la dadi 
lako kalena Puang Yesus. ??Iya umpalilimmi 
tangnga' kapala sando sola ingganna solana 
to tihekem duka' To Mahhotto'na to Yahudi 
la umpeangam tuntungam su'be' Puang 
Yesus anna nadakasam pa'posanga-sanga 
anna mala dipatei. P Moinna anna budam 
tau sisolom-solom le'ba' lako olo mendadi 
sa'bi tatappa', sapo' ta' punala deem la 
siundu'-undu' kadanna la nasuhungam mala 
dipatei Puang Yesus. Ma'katampasanna 
le'ba' lako olo dua tau ? anna nauai: "Puha 
kihingngi inde tau naua: 'Mala kukadakeam 
inde Banua Debata, sapo' la tallungngallo 
mandi kuolaam ungkähäi anna ke'de'um sule.' 
" 621ya ke'de'um siaham sando too' anna 
ungkutanai Puang Yesus naua: "Ta' liu siam 
isanga la untimba'i inde lako pa'pahapa'na 
tau?" 83 Sapo' mengkamma' mandi Puang 
Yesus. Iya ma'kada pole oom indo sando too' 
naua: "Pa'pindaipoko Puang Allataala Debata 
tubo ke abanai iko si'dam indo To dilanti' 

la mepasalama', battu diua Ana'na Puang 

Allataala!" 64 Natimba' Puang Yesus naua: 
"Ikom ma'kale muuai. Sapo' kuuaangkoa' 
duka' tentomai: illaam allo la taoloinna la 
muitakoa' Ana' Mentolino, battu diua Kao, la 
muokko' dio tandai kananna To Handam Kuasa 
anna la sulea' sule umpehhondoi gabum yabo 
langi'!" 65Tya tappa umpessepäsam siaham 
pohebana sando too' aka keaha' anna nauai: 
"Tahingnginna' untelle Puang Allataala. Akapi 
gunana la umpea liukia' sa'bi? Aka uhhingngi 
asammia' kadanna inde dio tau untelle 
Puang Allataala! 66 Dadi maakaa' iko susi 
pikkihammu?" Pada-pada mentimba' naua: 
"Abana sihatam la dipatei aka kasalaam!" 

67 Iya deemmi sanaka-naka tau untikkudui 
lindona, deem piha undanggu'i, anna deem toi 
ussapu'i matanna Puang Yesus napasindum 
natampilim 28 anna nauai: "O To dilanti' la 
mepasalama', pentopaipi menna untappai 
limako?" 29 Wattu eta too mahassampi duka' 
dio pa'hanteam Petrus, iya sulem mesa sabua' 
baine anna ungkutanai Petrus naua: "Iko 
duka' mesa to si sola liu indo Yesus to Galilea, 
le'?" 70 Sapo' tappa ma'baho Petrus dio olona 
ingganna tau eta too naua: "Ta' kuissam 
kalembasanna itim tula'mu!" 71 Mane le'ba'i 
lako ba'ba bala pa'hanteam. Dioi, naita pole 
oom mesa sabua' baine, iya nauam indo baine 
lako to dio heem eta too: "Inde dio tau abana 
solana Yesus indo to Nazaret." 72Iya ma'baho 
oom Petrus sampe ma'pinda. Anna mane 
naua: "Tä' si'da-si'da kuissam tau ia too." 
73Ta' masäe, iya sangngim nauam indo to 

ke'de'-ke'de' dio ampe'na Petrus: "Mannassa 
anna solanako aka susi liua' loeam tula'mu." 
741ya ma'pindam pole' Petrus naua: "Naitaa' 
Debata, kela kuissanni indo tau!" Ia sia 
teppu'na dio pudu'na Petrus tula'na, iya moni 
siaham mane'. /5Tappa nakilalaim pole' Petrus 
indo pa'tula'na Puang Yesus naua: "Tä'pi la 
moni mäne' anna pentallumma' umbahoi." 
Iya le'ba' siaham Petrus lako sulibam anna 
ma'pase'go'i sumahho. 
27 1 Mebengngi'-bengngi'pi, iya 
umpasahandammi kada ingganna 
kapala sando sola matua ulunna to Yahudi 
la umpatei Puang Yesus. ?Iya umpungom 
Puang Yesus anna nababai lako olona Pilatus, 
mesa Gubernur illaam kapahentaanna Roma. 
3 Tappana naissam Yudas indo to umbalu' 
Puang Yesus naua dipasala Puang Yesus 
lambi' la dipatei, iya ussosso siaham kalena. 
Nasuhum napasule asam sule indo sahona 
tallu pulo doi' peha' lako ingganna kapala 
sando sola matua ulunna to Yahudi anna 
mane naua: “"Abana madosa si'da-si'daä' aka 
umbalu'ä' tau tä' deem kasalaanna sampe 
la dipatei!" Sapo' nauai indo kapala sando 
sola matua ulunna to Yahudi: "Taia kam 
issangki itim. Issammu oom tiko duka'!" 
3 Iya napa'tibeammi Yudas indo doi' tama 
Banua Debata anna le'ba'i mentujo untoke!' 
kalena. “Iya nahuhu'im kapala sando indo doi' 
anna nauai: "Inde doi' ta' la mala dipalutama 
pa'pongngeam pehumalasam illaam Banua 
Debata, aka doi' haha." 7 Tappana sahandanni 

kadanna indo kapala sando, iya naalliammi 
sangngenam lita'na pa'tampa kuhim la si 
dipa'ku'bu'i to sule ke deenni mate. $ Tam 
too anna disangai lium indo pa'ku'busam 
sule lako temo: "Litä' Haha." ?Iya sule lakom 
indo to puha natula' loppo' nabi Yeremia 
naua: "Ussahandanni kada to Israel la tallu 
pulo doi' peha' allinna lambi' natahima anna 
10 naallianni sangngenam litä'na pa'tampa 
kuhim, umba susi pahentana Debata lako 
kaleku." 1! Tappana dio olona Pilatus Puang 
Yesus, iya nakutanaim naua: "Ikongka indo 
tomahajanna to Yahudi?" Natimba'i Puang 
Yesus naua: "Ikom ma'kale muuai." 12 Sapo' 
indo ingganna tula' napakolo'-kolo'iam 
ingganna kapala sando sola matua ulunna 

to Yahudi, tuli tanatimba'i Puang Yesus. 

13 Nasuhum mekutana pole oom Pilatus naua: 
"Tä' isanga uhhingngi inde lako tula'na to 
diposa'bi?" 14 Sapo' tä' mandi deem natimba'i 
Puang Yesus moi podo la sabattam kada, 
nasuhum mängä-mängä bäbäm pole' Pilatus. 
15 Maka' lambi' oom allo Kalappasam si biasa 
nalappasam gubernur mesa to ditahungkum 
situhu' pelauanna tau buda. 16Eta too 

deem mesa to ditahungkum molele-lele 

gau" kadakena, isanga Yesus Barabas. 17 Iya 
tihempum asanni tau buda, mekutanam 
Pilatus naua: "Mennanna kabam umpohaea' la 
kulappasam tentomai? La Yesus Barabas daka, 
la inde haka Yesus to si diuaam To dilanti' la 
mepasalama'?" 18 1a anna ma'kada susii Pilatus 
aka naissam naua ia hi tia anna nababai sule 

aka nakembuhui. !? Mahassam siapi muokko' 
Pilatus illaam okkosam si naongei mahhotto' 
anna nalambi'um pepasanna bainena naua: 
"Tä'ko too la ungkalako-lakoannii itim 
kaha-kahana tau to tä' deem kasalaanna le, 
aka iam napolalam mangngimpi kadakea' 
sabengi." 2? Sapo' indo ingganna kapala sando 
sola matua ulunna to Yahudi ussasungam 

liu tau buda melau lako Pilatus anna mala 
Barabas dilappasam, anna dipatei ia Puang 
Yesus. ?t Iya mekutana pole oom Pilatus lako 
indo tau buda naua: "Mennannam kabam indo 
to dua umpohaea' la kulappasangangkoa'?" 
Natimba'im naua: "Barabas!" 2? Mekutana 
oom Pilatus naua: "Maka' susi, iya aka ia la 
kupogausam indo Yesus si diuaam To dilanti' 
la mepasalama'?" Natimba'i oom naua: "Paso'i 
yabo kaju sitambem anna malai mate!" 

23 Mekutana pole oom Pilatus naua: "Anu' aka 
hia kasalaanna?" Sapo' tuttuam sikaoli mandi 
naua: "Paso'i yabo kaju sitambem anna malai 
mate!" 24 Tappana tä'um deem lalam senga' 
naita pole Pilatus anna mala dilappasam 
Puang Yesus, anna naua toi: "Kende' manii 
kahusasam illaam pa'bottoam ke tä'i dipaolai 
lalam penabanna tau buda," iya mualam uwai 
anna umbasei limanna dio olona indo tau 
buda napasindum naua: "Taia kao issangku 
kamateanna inde dio tau, issammu onna' 
tiko duka'!" 25Natimba'i indo tau buda naua: 
"Yaboko iko tanahambui dioko tanato'doi 
kamateanna inde tau. Aka kami' oom too kami' 
duka' la umpendudunni pa'pogausam ia too 

sule lako peampoangki!" 28 Iya ullappasammi 
ia Barabas anna ussuai tau untembe' talukum 
Puang Yesus mane napesuaanni dipaso' yabo 
kaju sitambem. 2” Puhai ia too, nababam 
sohodadunna Gubernur Pilatus Puang Yesus 
lako Banua Gubernur, anna untambai asanni 
ingganna solana anna nalilinni lao pali'. 

28 Mane muäläianni pohebana Puang Yesus 
anna nabala'ianni juba mellolo pao susi 
bajunna tomahaja, ??anna muananni songko' 
susi songko' tomahaja sapo' keduhi anna 
napasongko'ianni. Anna mane napatetäi 
tekkem lima kananna anna sangngim 
ma'balinguntu' lelenni menomba dio olona 
Puang Yesus anna natelle-tellei naua: "O 
tomahajanna to Yahudi, kipa'kasalleiko!" 

30 Anna natikkudui mane naalai indo tekkem 
dio limanna anna nahabisanni ulunna. 

31 Puhai natelle, naäläiammi sule indo juba 
napapakeiam anna napapohebai sule indo 
inna pohebana. Anna mane dibaba lao la 
dipäso' yabo kaju sitambem anna malai 
mate. 3? Mahassanni mellao umpellei kota, iya 
sitammum mesa tau isanga Simon buttu dio 
mai kota Kirene. Iya napapassaim sohodadu 
umpassam indo kaju sitambem. 33Landaf'i 
lako mesa ongeam si diuaam Golgota, 
kalembasanna ongeam kahoha' ulu, 3“iya 
dibeemmi Puang Yesus anggur diboloi susi 
pa'du mapai'na. Sapo' tappana nasi'dim, iya 
moka muihu'i. 3? Iya napäso'um lako indo kaju 
sitambem. Puhai, nataba-tabam sohodadu 
indo pohebana, sapo' naundi. 35 Anna mane 

muokko'i lako indo ampe'na kaju sitambem 
aka najagai. 37 Yabo tondom ulunna Puang 
Yesus tisuha' diona kasuhunganna anna 
dipaso'i yabo kaju sitambem naua: IAM TOO 
INDE YESUS TOMAHAJANNA TO YAHUDI. 

38 Wattu eta too deem duka' dua pehampo' 
nasimbahaam dipaso' yabo kaju sitambem, 
mesa dio tandai kananna anna mesa dio tandai 
kaihinna. 3?Ingganna to muolai ongeam ia 
too si muillim-illim tandana untelle Puang 
Yesus napasindum “0 naua: "Kusanga paha' 
la ungkadakeangko Banua Debata anna la 
tallungngallo muolaam umpake'de' sule! 
Maka' Ana'na tongangko Puang Allataala, iya 
lappasangko kalemu anna tuhungko yabo 
mai itim kaju sitambem!" 41 Susi toi duka' 
kapala sando amna to ullatta' Pepaondonganna 
Musa sola matua ulunna to Yahudi sangngim 
untelle Puang Yesus #? naua: "Maka tau senga 
mala napasalama', sapo' maka' kalena ta' 
ohi ia mala napasalama'. Maka' tomahajanna 
si'da to Israel, iya la tuhummi too yabo mai 
inde dio kaju sitambem, anna kikatappa'i 
pole'. 4 Anna angga ha ade' Puang Allataala 
si napassedanni hannu, iya la taitanna' too 
pole' battu la sule si'da hi Puang Allataala 
temo napasalama'. La'bi-la'binna aka puha 
naua: 'Ana'naa' Puang Allataala.' " 44 Moi indo 
to dua pehampo' to nasimbahaam dipaso' 
yabo kaju sitambem untelle duka' Puang 
Yesus. # Tappana tanga allo, iya malillim 
pattam dio indo pa'lembängam sule lako 
tette' tallu kahubem. # Tette' tallui kahubem, 

iya metambam Puang Yesus naua: |i"Eli, 

Eli, lama sabakhtani?"|r Kalembasanna, O 
Puang Allataala, Debatangku, aka hi anna 
untampeanna'? 47 Nahingnginna petambana 
indo to ke'de' eta too, iya deemmi sanaka-naka 
muuai: "Pehingngiia'i, untambai nabi Elia!" 
#8Iya napasihha' siaham mesa tau muala 
bunga karang anna nahammei dokko anggur 
maissu', mane napadekke'i lako pesoka anna 
napadu'dui pudu'na Puang Yesus. # Sapo' 
deem piha muuai: "Dako'pa yolo anta petua'ia' 
battu la sule si'da hi Elia napasalama'!" 

50 Iya metamba pole oom mane umbehoi 
sungnga'na, iya kattu pole' penabanna. 

51 Wattu eta too, indo sampim pesapa' illaam 
Banua Debata tappa sesse' tipa'dua mengkalao 
yabo sule dokko. Anna tappa dadi lino' kasalle 
anna pia'-pia' batu kasalle. >? Anna buda 
lokko' titungka' anna buda toi duka' umma'na 
Puang Allataala to puham mate dipatubo sule. 
53 (Puha ham tibangom sule Puang Yesus 

dio mai alla'na to mate mane le'ba' di duka' 
indo to tubo sule tama Yerusalem indo kota 
maseho, lambi' buda tau muitai.) 24Ta' deem 
pada samahea' indo sohodadunna to Roma 
sola punggabana to mahassam unjagai Puang 
Yesus tappana nasi'dinni indo lino' kasalle 
anna muita ingganna indo kadadiam ia too, 
lambi' ma'kada naua: "Abana Anä'na si'da 
hia palae' Puang Allataala!" 55Deem duka' 
buda baine umpetua' mambelai, indo to si 
untuhu' liui napamoloi mengkalao dio Galilea. 
56 Dio duka' heem eta too Maria Magdalena, 

indona Yakobus anna Yusuf isanga duka' 
Maria, anna bainena Zebedeus. ?” Tappana 
mahammo allo eta too, iya sulem mesa to 
makaka isanga Yusuf to Arimatea, mesa duka' 
passikolanna Puang Yesus. Anna le'ba'i 
umpellambi'i Pilatus umpelau bakkena Puang 
Yesus. Iya napa'pahentaammi Pilatus anna 
mala dipaolai pelauanna. Iya le'ba' siaham 
Yusuf muala indo bakkena Puang Yesus anna 
nabalunni sampim mabusa, D anna mane laoi 
napandam tama lokko' kalena, ta'pi masae 
anna napapiai dio mesa tanete batu. Puhai, 
iya ullolimmi batu kasalle natutu'iam ba'bana, 
mane le'ba'i. €! Wattu eta too muokko' Maria 
Magdalena anna mesapi baine isanga duka' 
Maria dio olona indo lokko'. 62 Tappana illaanni 
allo Katohhoam masiana indo kadadiam ia 
too, iya le'ba'im kapala sando sola to illaam 
kakalebuanna Parisi umpellambi'i Pilatus 

63 anna nauaanni: "O tuam, kikilalai tula'na 
indo to umbaba bulim hupatau, deem naua 
indo anna tubopi: 'Illaam allo katallunna la 
tibangonna' sule.' 64 Dadi kela mala anna 
ussuako tau unjagai indo lokko' sule lako allo 
katallunna. Aka maka' ta' la dipateem, iya 

la sule too passikolanna anna nabokoi indo 
bakkena mane nauai lako tau buda: 'Tubom 
sule." Nasuhum la tuttuam buda pole' tau 
dibaba bulim inde la ditingngajona anna la indo 
lessu'na." 23 Natimba' Pilatus naua: "Pasolaia' 
sanaka-naka sohodadu anna le'ba'koa' sola 
unjagai manappai indo lokko'na." 66 Iya 
le'ba'im lako indo lokko' anna napadekke'i 

mesa tanda indo batu ditutu'iam anna mala 
naissam ke deenni untungka'i. Anna najagai 
polepi ba'bana, aka naua deem manii tau 
untungka'i. 
28 1 Tappana lessu' allo Katohhoam, la 
tibukka' kalei baja allo Minggu, iya 
le'ba'um Maria Magdalena anna mesa solana 
isanga duka' Maria lao umpetua' indo lokko'. 
2 Wattu eta too pissananna toko dadi lino! 
kasalle. Aka tuhum mesa malaika'na Debata 
yabo mai suhuga anna nalolinni lao indo 
batu pelapa'na anna muokko'i yabona. 3 Indo 
malaika' pangkahha susi kila' lindona anna 
mabusa susi kapa' jubana. “Anna indo to 
unjagai indo lokko' sangngim lumalla' mahea' 
lambi' sikalentem baba anggasanna to mate. 
> Sulena lako indo baine, tappa napa'kadai 
indo malaika' naua: "Daa ummahea'a'! Aka 
setonganna kuissam kuua sulekoa' umpea 
Puang Yesus indo to puha dipaso' yabo 
kaju sitambem. ?Sapo' pa'dem inde, aka 
puham tubo sule umba susi puha natula' 
loppo' yolona. Maikoa' anna umpetua'ia' 
indo ongeanna dipandam. 7 Pasihha'ia' le'ba' 
anna umpaissanni ingganna passikolanna 
muua: 'Tubom sule Puang Yesus dio mai 
alla'na to mate anna le'ba'um lako Galilea 
napendioloikoa'. Diopi mane silambi'koa'.' 
Pengkilalaia' inde tula' puha kuuaangkoa'." 
8 Napasihha' siaham indo baine umpellei indo 
lokko' la diua mahea' anna tilalla' ohi, anna 
kumondai lao la umpa'paissangam kaha-kaha 
ia too lako ingganna passikolanna Puang Yesus. 

9 Lakoi lalam, tappa napellambi'i siaham Puang 
Yesus anna nauai: "Sitammukia'!" Iya bassim 
uhhopäi siaham Puang Yesus anna nakalapu'i 
bitti'na napasindum napenombai. 1? Nauaammi 
Puang Yesus: "Daa ummahea', sapo' laokoa' 
paissannii ingganna solasubungku, anna mala 
le'ba'i lako Galilea. Diopi mane siitakam." 

11 essu'i indo baine, iya le'ba'um duka' tama 
kota Yerusalem indo to unjagai lokko'na 
Puang Yesus anna natula'i lako kapala sando 
ingganna indo kaha-kaha puha dadi. Iya 
sipattuju-tuju siaham indo kapala sando sola 
matua ulunna to Yahudi. Sahandanni kadanna, 
iya umbeemmi buda doi' indo sohodadu 

to unjagai lokko'na Puang Yesus, 13 anna 
nauaanni: "Uakoa': 'Indo bakkena Puang 
Yesus sule naala bengi passikolanna tappana 
mamma'kam.' 1? Pissananna hi manii anna 
naissanni gubernur kaha-kaha ia too, kipa'tula'i 
manappa ham anna mala tä'koa' naaka." t> Iya 
naalam duka' indo doi' anna napalako asanni 
pada indo dipakahi'diam. Nasuhum tula' 

iam too napalombum liu to Yahudi sule lako 
temo. t6 Puhai ia too, iya le'ba'um duka' indo 
sapulo mesapi passikolanna Puang Yesus lako 
mesa tanete dio Galilea indo puha natulasam 
loppo' Puang Yesus. t” Tappana muita Puang 
Yesus, iya napenombai siaham. Sapo' 
deempi sanaka-naka solana bata-bata. 18 Iya 
napengkahuku'im Puang Yesus anna nauaanni: 
"Ingganna kakuasaam susi yabo suhuga teem 
illaam inde lino puha asammi dipadokkoanna' 
lisu pala'ku. 19 Dadi la le'ba'koa' umpellambi'i 

asam hupatau sule lako lili'-lili'na lino anna 
umpadadiia' passikolangku. Tedo'ia' sola 
sanganna Ambe', Ana'na, anna Penaba 
Maseho, 2 anna umpa'guhuia' umpalako 
ingganna indo puha kupahentaangkoa'. Anna 
la umpengkilalaia', la tontä liua' too manontom 
muundu'koa' sule lako allo ma'katampasanna." 


MARKUS 


1 Tam too inde pa'pahandusanna Kaheba 
Katilallasam diona Yesus Kristus Anä'na 
Puang Allataala. ? Deem tisuha' illaam suha'na 

nabi Yesaya naua: "Indem ia pesuaku 
kupake'de' la umpendioloangangko aka 

iam too to la umpatokaangko lalam. 3La 

dio pohiallasam metamba-tamba naua: 
'Patokaanni lalam Debata, maloloanganni 
lalam la naolanna.' " “Tam too nakaha 
Yohanes to si mantedo' anna mengke'de'i dio 
pohiallasam anna umpalanda' kadanna Puang 
Allataala naua: "Tihokongannia' ingganna 
kasalaammu ammu behoia' kalemu ditedo', 
anna mala naampunniangkoa' dosamu Puang 
Allataala." “Iya sulem buda tau buttu dio mai 
lembäna Yudea anna Yerusalem umpellambi'i 
Yohanes. Sangngim muakui dosana anna 
natedo'i dio Salu Yordan. $Indo Yohanes to 
si mantedo' umpa'poheba bulu unta anna 
ma'beke' lollo'. Anna bati' sola duho si naande. 
7 Anna si napa'pakahebaam naua: "Lessu'ä' 
too, iya la deemmi sule to kuasa puha Ia 
anna la kao, aka moi la ma'balinguntu'ä' 

dio olona umbukkaianni pekapu' sapatunna, 
tala sihatanna'. 8 Anna kao-kao uwai kupake 
untedo'koa'. Sapo' Ia-Ia Penaba Maseho la 
napake natedosangkoa'." ? Wattu eta too 
sule Puang Yesus dio mai tondä' Nazaret dio 
lembäna Galilea, iya natedo'um Yohanes dio 

Salu Yordan. 10 Tappana kende' dio mai uwai, 
naitam tibukka langi' anna tuhunni Penaba 
Maseho susi dangam-dangam uhhampoi. 

11 Anna dihingngi siaham kamaha buttu 
yabo mai suhuga naua: "Ikom too inde 

änä' pa'pakamajangku to umpomasannam 
penabangku." t? Puhamna ia too natettem 
Penaba Maseho Puang Yesus lako pohiallasam. 
13Iya tohhom dio appa' pulo benginna 
napa'sanda'i tomahajanna setam. Wattu eta 
too illaam alla' olo'-olo' to peande Puang 
Yesus anna buda duka' malaika' muolaanni. 
14 Puhai ditahungkum Yohanes, iya le'ba'um 
Puang Yesus lako Galilea umpa'pakahebaam 
Kaheba Katilallasam buttu yabo mai Puang 
Allataala. 1° Naua: "Lambi'um wattunna la 
umpalako kapahentaanna Puang Allataala. 
Pengkatoba'koa' ammu katappa'i Kaheba 
Katilallasam." 16 Mahassanni mellao Puang 
Yesus uhhuttu' bihinna le'bo' Galilea, iya 
muitam to sipoadi isanga Simon anna Andreas 
mahassam modala aka abana inna to si 
modala. 1/Napa'kadaim naua: "Maikoa' 
ammu tuhu'ä' aka la kupadadikoa' to undala 
hupatau anna mala natuhu'a'." 18 Iya ullappa' 
siaham duka' dalana anna le'ba'i untuhu' 
Puang Yesus. !? Napatahhu' oom mellao, 

iya ta'pi mambela naola anna muita oom to 
ma'solasubum isanga Yakobus anna Yohanes 
änä'na Zebedeus mahassam umpapiai dalana 
illaam lopi. 2? Natambai oom Puang Yesus 
iya mengkalao siaham umpellei ambena 
illaam lopi sola ingganna to mengkähäna 

anna le'ba'i natuhu'. 2! Landa'um Puang 
Yesus sola passikolanna lako Kapernaum. 
Tappana lambi' allo Katohhoam, le'ba'um 
Puang Yesus tama pa'sambajanganna to 
Yahudi anna ma'pa'guhui. 22? Iya sangngim 
manga-manga tau uhhingngii pepa'guhuanna, 
aka ta' ia ma'pa'guhu susi indo to ullatta' 
Pepaondonganna Musa. Sapo' ma'pa'guhu la 
Puang Yesus sitonda kakuasaam. 23 Siampu' 
eta too illaam indo pa'sambajangam, deem 
mesa tau napentamai setam. Indo tau 
kaoli-oli naua: ?4"O Yesus to Nazaret, la 
muaka hakam kami'? Abana isanga suleko 
la ungkadakeikam? Aka kuissam kuua iko 
To Masehoko buttu di Puang Allataala." 

25 Sapo' tappa nakuapai Puang Yesus naua: 
"Pengkamma'ko, pessubungko illaam mai 
kalena itim tau." 26 Indo setam undoda' yolo 
indo tau mane messubunni napasindum 
kumissa'. 2/Tä' deem pada sanakamanga- 
mangai tau buda, napolalam sipa'tula'-tula' 
naua: "Aka hia isanga indea'i anna malai 
umpahe' ingganna setam nasua lao? Mesa 
pepa'guhuam bakahu ponno kakuasaam!" 
28 Napolalam tappa molele-lele kaheba 
diona Puang Yesus illaam lembana Galilea. 
29 Messubunna illaam mai pa'sambajangam, 
le'ba'um Puang Yesus sola Yakobus anna 
Yohanes lako banuanna Simon sola Andreas. 
30 Sulei lako, iya ullambi'um pasananna Simon 
baine, mahassam metindo aka lumalla'. 
Natulasam siaham sakinna lako Puang Yesus. 
3i Tya le'ba' siahanni lako ongeanna indo 

baine, naanda'i limanna anna nabangonganni, 
iya tappa masapu eta siaham sakinna anna 
tappa nabela ma'tahia. 3? Tappana lendu' 
allo, le'ba'im tau lako Puang Yesus umpasola 
ingganna to masakinna anna to napentamai 
setam. 33Tapakala anna ma'silullu'um 
pa'tonda' dio olo ba'ba. 3*Iya buda tau 
napabono' eta too, to ussi'dim ma'hupa-hupa 
saki anna buda setam nahambai. Anna 

ta' napabai indo setam ma'kada-kada aka 
sangngim naissam naua Puang Yesus-um too 
indo To dilanti' la mepasalama'. 3? Makale'na 
mane nannahi anna bangommi Puang Yesus 
anna le'ba'i lako ongeam mabuni-buninna 
ma'sambajam. 36 Sapo' le'ba' nahuttu' Simon 
sola solana. 3” Tappana nalambi' nauaammi: 
"O Tuangguhu nasipeä-peäiko tau." 38 Sapo' 
natimba' naua: "La lu lako opakia' ongeam 
senga' lako inde botto sikahuku'ta, anna 
mala kupa'guhu duka' to eta diona Kaheba 
Katilallasam, aka iam too kutungka sule." 

39 Tya ulleleim pa'sambajanganna to Yahudi 
dio lembäna Galilea umpa'paissangam 
Kaheba Katilallasam anna buda duka' 
setam nahambai. 40 Pissam wattu, deem 
mesa to dolengam sule umpellambi'i Puang 
Yesus anna ma'balinguntu'i dio olona anna 
nauai: "Kuissam kuua malaa' umpabono' ke 
umpoelo'i." #1 Iya tappa tigaha' penabanna 
aka hanta buana, lambi' uhhaka' indo tau 
anna nauai: "Maelo'ä', bono'ungko!" #2 Iya 
masapu eta siahanni sakinna. #3 Tappa nasua 
le'ba' anna napakahi'dii “#naua: "Pengkilalai 

manappai le, ta' too la mala untulasam tau 
senga' inde pa'pogau'ku. Sapo' la le'ba'ko 
umpa'paitaam kalemu lako sando anna la 
umbabako bua pemala'mu, umba susi puha 
napepaondongam Musa. Aka la mendadi 
tanda lako tau buda diona kabonosammu." 
45 Sapo' indo tau le'ba' dia napalele diona 

ia too, anna natula' lako dio mai nasuhum 
tä'um pole' si ändä-ändängam Puang Yesus 
mentama kota, angga hanni tohho lako 
ongeam kasala-salaanna. Sapo' moi anna susi, 
tä' siam duka' kattu sule tau umpellambi'i dio 
mai ingganna ongeam. 

2 1 Pissananna lessu'i sanaka amo benginna, 
sule pole oom Puang Yesus lako kota 
Kapernaum. Iya napelele siaham issinna kota 
kasuleanna dio indo banua. ?Iya sule siahanni 

tau ma'silullu' ullombai lambi' sisippi'-sippi' 
illaam indo banua anna pihi' sule lako olo 
ba'ba napobua' tau buda. Iya ma'tula'um 
Puang Yesus umpalanda' kadanna Puang 
Allataala. 3 Mahassanni ma'tula', sule pole 
ohanni sanaka-naka tau umpasola mesa 

to mate kalena appa' tau umbullei. 4Sapo' 
tä' deem naola umbabai lako olona Puang 
Yesus aka nalabai tau buda. Iya lu langannim 
ia papa anna naso'boii sipatunna Puang 
Yesus mane nalollohanni dokko olona indo 
to mate kalena sitonda ampa'na. ? Tappana 
naita Puang Yesus kamatappasannai, iya 
ma'kadam lako indo to mate kalena naua: 
"O änä'ku, diampunnim dosamu." € Sapo' eta 
too, dio duka' heem sanaka-naka to ullatta' 

Pepaondonganna Musa. Iya nauaim illaam 
penabanna: 7 "Akanna deenni tau ma'kada 
susi? Aka hia umbai' anna muangga'i kalena 
sipadaam Puang Allataala? Aka ta' deem tau 
moi podo la mesa la mala muampunni dosa, 
sulibanna Puang Allataala!" 8Sapo' tappa 
nalosa Puang Yesus issi penabanna indo to 
ullatta' Pepaondonganna Musa. Iya ma'kadam 
Puang Yesus naua: "Akanna ma'pikki' susi 
hakoa' iko? °? Mennaka la madomi' dadi 

lako inde to mate kalena, ke diuaanni: 
'Diampunniammoko dosamu;' anna la diuaam: 
'Bangongko, äkä'ko ampa'mu ammu pellao'? 
10 Sapo' la kupa'patandaam temo anna malaia' 
ungkaleso manappa muua illaam inde lino 
kuasaa' To diuaam Anä' Mentolino muampunni 
dosa." Mane ma'kadai lako indo to mate 
kalena naua: 1! "Bangongko, babai ampa'mu 
ammu le'ba' lako banuammu!" 12Iya bangom 
siaham indo to mate kalena muaka' ampa'na 
anna messubunni naita indo tau buda. Iya 
sangngim pilla' to muitai anna umpa'kasallei 
Puang Allataala naua: "Maneanna si'da pole' 
diita inde susi." 13 Puhai ia too le'ba' oom 
Puang Yesus lako bihinna le'bo' Galilea. Eta too 
buda oom tau sule untammui iya napa'guhum. 
14 Pissananna mahassam oi mellao, iya muitam 
mesa tuam passima isanga Lewi änä'na 
Alfeus muokko' (aam kätto'na. Napa'kadaim 
Puang Yesus naua: "Maiko anna untuhu'ä'." 
Iya ke'de'um duka' anna le'ba'i natuhu'. 

15 Mahassanni mangngande Puang Yesus sola 
passikolanna dio banuanna Lewi, iya deem 

duka' sanaka-naka tuam passima sola tau 
senga' sola-sola mangngande, aka budam 
tau susi untuhu'i. Ingganna indo to sule si 
nasangai to Yahudi to madosa. !? Tappana naita 
sanaka-naka to ullatta' Pepaondonganna Musa 
to mentama kakalebuanna Parisi, ma'kadam 
lako passikolanna Puang Yesus naua: 
"Akanna naakui tuangguhummua' sola-sola 
mangngande tuam passima anna to madosa 
senga'?" 17 Sapo' nahingngi Puang Yesus indo 
pekutanaanna, iya natimba'um naua: "Tä' 

tia deem to bono' umpahalluam tuandotto', 
anggam tia to masaki. Kao-kao sulea' inde lino 
taia to ussanga kalena malolo la kutambai, 
sapo' sulea' untambai to madosa." 18 Pissam 
wattu mahassanni puasa passikolanna Yohanes 
anna passikolanna to illaam kakalebuanna 
Parisi. Iya sulem tau umpellambi'i Puang Yesus 
anna mekutanai naua: "Maaka hia anna puasai 
ia passikolanna Yohanes sola passikolanna 

to illaam kakalebuanna Parisi anna tä' ia 
passikolammu?" 1? Natimba'im umpake 
pehapangam naua: "Aka la deem daka tia 

to ullomba kakabengam ta' la mangngande 
ke diopi heem indo to mane dipakebaine? 
Mannassa anna ta'i deem! 2? Sapo' la deem 
wattunna indo to mane dipakebaine la dialai 
illaam mai alla'-alla'na to ullombai. Iya etapi 
too pole' mane puasai. 21Tä' tia deem tau la 
umpopetampi' sampim bakahu lako poheba 
malusa, aka tingkahussui too indo sampim 
bakahu, iya tuttuam kalua'um sesse'na indo 
poheba malusa. ?? Susi toi duka' ta' tia deem 

tau la muala anggur bakahu anna napatamai 
pa'pongngeam malusa. Aka indo anggur 
bakahu mala untesseam pa'pongngeam 
malusa. Iya katampasanna bassim labu'. Dadi 
anggur bakahu manggi' duka' dipalutama 
pa'pongngeam bakahu." 23 Pissam wattu illaam 
allo Katohhoam umpa'tängäi bela' gandum 
Puang Yesus sola passikolanna. Mahassam 
siam mellao napasindum siam ia passikolanna 
muala gandum. 241ya ma'kadam sanaka-naka 
to illaam kakalebuanna Parisi lako Puang 
Yesus naua: "Petua'pi inde lako passikolammu, 
maaka hia anna untekkai pelahangam illaam 
peadasam umpogau' tala malanna dikähä 
illaam allo Katohhoam?" 25 Natimba'im naua: 
"Tä'paka' tiko deem umbata diona pa'pogau'na 
Daud indo anna tadea'i wattunna Abyatar 
muanda'i babanganna sando too'? Wattu eta 
too le'ba' Daud tama bahum kapenombaam 
anna naandei indo hoti puha dipehumalasam 
mane nabeenni duka' lako pentuhu'na, moi 
kela daa anggam tia sando mala muandei. 
26 (2:25) 27 Aka allo Katohhoam dipadeem 
la napakeguna hupatau, taia hupatau la 
napakeguna allo Katohhoam. ZP Setonganna 
Kao hia Ana' Mentolino puana allo Katohhoam. 
1 Pissam wattu tama oom 
pa'sambajanganna to Yahudi Puang 
Yesus. Illaam indo pa'sambajangam 
deem mesa tau mate limanna sabali. 
2Eta too deem sanaka-naka tau maelo' 
umpeängam tuntungam su'be' Puang Yesus, 
iya napaolamata lium aka nauai: "Umba ke 

toko umpabono'i indo to masaki illaam allo 
Katohhoam anna mala deem dipa'palu'bi'i." 

3 Pissananna ma'kadam Puang Yesus lako 
indo to mate limanna sabali, naua: "Ke'de'ko 
illaam inde tängä-tängäna tau." “Anna mane 
mekutana lako tau buda naua: "Umbanna la 
sihatam dipogau' ke illaanni allo Katohhoam, 
kamapiaam daka, kakadakeam daka? La 
umpesäkäi hakika solata, la dipatei haka?" 
Sapo' tä' deem tau mentimba' moi podo la 
mesa. ?Iya keaha'um Puang Yesus lako to 
illaam kakalebuanna Parisi, sapo' häntä ohi 
buana aka tää'i ungkamasei solana. Unnenne'i 
asammi indo tau buda anna mane ma'kada 
lako indo to mate limanna naua: "Äkäf'i 
limammu!" Iya muäkä'um duka' limanna, iya 
tappa bono' eta siaham. ? Tappa messubunni 
siaham indo to illaam kakalebuanna Parisi 
anna le'ba'i sipattuju to muundu'i tomahaja 
Herodes la naaka susi anna mala dipatei Puang 
Yesus. /Lessu'na ia too muäläim kalena Puang 
Yesus sola passikolanna lu lako le'bo' Galilea. 
Iya buda tau muula'i, to buttu dio mai Galilea 
anna dio mai Yudea. 8Susi duka' yabo mai 
Yerusalem, Idumea, dipe mai lambam libanna 
Salu Yordan tandai mata allo, dio mai lembana 
Tirus anna lembana Sidon. Aka napeleleim 
ingganna indo puha napogau' Puang Yesus. 

93 Yssuam passikolanna napatokaam lopi la 
naongei aka indana nasisippi'-sippi'i tau buda. 
10 Aka ingganna to masaki ma'silullu' lako 
sa'dena maelo' asam muantii aka budam 
napabono'. 1! Anna ingganna to napentamai 

setam muitanna Puang Yesus tappa menomba 
dio olona anna metambai naua: "Ikom 

too Ana'na Puang Allataala!" 1? Sapo' indo 
ingganna setam Lä si'da-si'da napäbäi Puang 
Yesus la naua pole susi indo to naua ingngena'. 
13 Puhai, lu längämmi tanete Puang Yesus 
anna untambai tau pada indo to napohae. 
Iya suleim. 1? Napileim sapulo dua to la 
napasola lelem anna nauaanni: "Ikonna' too 
inde la mendadi pesuaku la umpa'paissangam 
Kaheba Katilallasam 15 anna la kubeengkoa' 
kakuasaam uhhambai setam." 16 Indem ia 
sanganna indo to sapulo dua: Simon (si 
nauaam toi Puang Yesus Petrus) Yakobus anna 
Yohanes (bassim änä'na Zebedeus nasangai 
Boanerges, kalembasanna "peänäsanna guntu' 
yabo langi'"). Andreas Filipus Bartolomeus 
Matius Tomas Yakobus (änä'na Alfeus) Tadeus 
Simon to illaam kakalebuanna Zelot, Yudas 
Iskariot indo to la umbalu' Puang Yesus. 
17(3:16) 18(3:16) 19 (3:16) 2° Puhanna ia 

too ma'pasulem Puang Yesus anna tamai 
banua. Iya ma'silullu' oom tau buda ullombai 
lambi' tä'um napempakalai mangngande 

sola passikolanna. 2?! Iya nauam piha tau: 
"Tatta'um." Iya nahingnginna kasahapuanna, 
le'ba' siaham natambai. ?? Eta too sule duka' 
sanaka-naka to ullatta' Pepaondonganna Musa 
yabo mai Yerusalem. Iya nauaim: "Kuasanna 
hi tia Beelzebul battu diua tomahajanna 
setam illaam kalena anna malai uhhambai lao 
setam." 23Iya natambaim Puang Yesus anna 
natulasanni pehapangam naua: "La maakam 

ia susi tomahajanna setam la uhhambai 

lao setam? 2? Aka to mesa kapahentaam la 
pantam lao anna la sibali-bali paka iai, ta' tia 
la mala manontom. 22 Susi duka' to sahapu 
illaam dapo'. Maka' ta' deem kakalebuanna, 
kasahapuam ia too la hengga. ?? Susi siam 
too duka' kapahentaanna setam. Maka' ta' 
deem kamesaanna anna anggam sipobali-bali, 
kapahentaam ia too ta' la masae anna pa'dem. 
27 Umba susi mesa to maboko mentama 
banuanna mesa to matoho la napabokoi 

la napungo hi tia yolo indo to matoho 

mane naalai indo la nabokona, susima' too 
duka' kutaloi yolo tomahajanna setam anna 
mane kuhambai lao indo pentuhu'na. 23 Aka 
kutulasangkoa' temo kuua: ingganna hupanna 
dosa anna pantelle mala asam naampunni 
Puang Allataala, sulibanna untelle Penaba 
Maseho. ??Sapo' to untelle Penaba Maseho 
ta'um ia la mala diampunni aka pa'pogausam 
ia too dipodosam ia sule lako salako-lakona." 
30 Ma'kada susi Puang Yesus aka deem tau 
untellei naua: "Napentamai setam." 3! Puhai 
ia too sulem indona anna solasubunna Puang 
Yesus. Iya naampaim dio sulibam anna nauai: 
"Pa'kadaiannä' Puang Yesus." 32 Wattu eta too 
buda tau muokko' umpali'i. Iya nauaammi: 
"O Tuangguhu, illaam sulibam indomu anna 
solasubummu napeäko!" 33 Natimba' naua: 
"Aka mennaa' iko diuaam indoku anna 
solasubungku?" 3? Mane napalelei mata 

indo to umpali'i anna nauai: "Indem ia mai 
diuaam indoku anna solasubungku a. 3? Aka 

menna-menna umpalako pa'elo'na Puang 
Allataala, tau iam too sihhapam solasubungku 
anna indoku." 
4 1 Pissam wattu ma'pa'guhu oom Puang 
Yesus dio bihinna le'bo' Galilea. Iya 
sulem buda tau ma'silullu' ullombai nasuhum 
tä'um ia deem naongei napobua' tau buda. 
Iya lu längämmi Ia lopi illaam le'bo' anna 
muokko'i. Anna yabo ia galantangam tau 
buda. ?Iya umpalaom buda pepa'guhuam 
sapo' natula' umpake pehapangam. Ma'kada 
naua: 3 "Pehingngiia', deem mesa tau le'ba' 
mangngambo'. #Tappana naambo' indo 
bannena, iya deemmi sabaheam tappa lako 
lalam. Iya suleim dassi naande sampe puha. 
> Deem tappa lako bobom batu, nasuhum 
masimpam tubo aka manipi' litä'na. € Sapo' 
tappana naalloi, iya malasso siaham nasuhum 
mabangi aka tä' mandalam waka'na. 7 Deem 
toi tappa lako alla' kuhha keduhi. Tappana 
tuttuam mahombo indo kuhha, iya umpissim 
indo tanangam nasuhum tä' mala kembua. 
8 Anna sabaheam tappa lako litä' malompo. 
Iya mapi'dä' ia tubona nasuhum kembua 
tiluppi'-luppi'. Deem tiluppi' tallu pulo, deem 
tiluppi' annam pulo, anna deem tiluppi' 
sahatu'." 9 Puhai ia too nauam Puang Yesus: 
"Lako ingganna ma'hupatau pahallu la 
umpatanam talinganna umpalempe sulim 
patomalinna anna napaillaam penabai inde 
tula'ku!" 10 Tappana angga ham Puang Yesus 
sola pentuhu'na anna sapulo dua pesuana, iya 
mekutanaim naua: "Aka hia kalembasanna 


MARKUS 4.11-20 13 


indo pehapangam ingngena'?" Iya 
natimba'im naua: "Angganna' iko dipaissanni 
indo kada ditambim diona kapahentaanna 
Puang Allataala. Sapo' ditula' pehapangam 

ia lako tau senga, t? Anna mala: "Moi la 
naita, tala naalai akkalanna, moi la nahingngi, 
tä' siam la naissam napekalembasam. Aka 
ma'pasule manii anna naampunnii Puang 
Allataala.' " 13 Mane nauai: "Ta' daka tiko 
muissanna' inde pehapangam? Aka maka' 
susi, iya la ta' dia' too muissam pehapangam 
senga'. Indo to mangngambo' dipasihhapam 
to untula' Battakadanna Puang Allataala. 

15 Banne tappa lako lalam dipasihhapam to 
uhhingngi Battakadanna Puang Allataala sapo' 
nahappai siam tomahajanna setam. 16 Banne 
tappa lako bobom batu, dipasihhapam ia to 
uhhingngi Battakadanna Puang Allataala anna 
tappa natahima sola ponno penaba. 17 Sapo' 
ta' siam masae aka ta' kewwaka' illaam kalena. 
Deenna too kamasussaam anna pandahhaam 
uhhuai aka untuhu'i Battakadanna Puang 
Allataala, iya soho' boko' siaham. 19 Banne 
tappa tama alla' kuhha keduhi dipasihhapam 
ia to uhhingngi Battakadanna Puang 
Allataala sapo' anggam malallam umpikki' 
salu katuboanna. Iya napakalandom ia 

kulle, muula' dam ia kamohäeanna lako 
ingganna-ingganna sia, ungkalembeim ia 
Battakadanna Puang Allataala nasuhum 

tä' mala kembua. 19(4:18) 2? Anna banne 
tappa lako litä' malompo dipasihhapam ia 

to uhhingngi Battakadanna Puang Allataala 

anna natahima mapiai nasuhum kembua 
tiluppi'-luppi'. Deem tiluppi' tallu pulo, deem 
tiluppi' annam pulo, anna deem tiluppi' 
sahatu'." 2! Iya ma'kada oom Puang Yesus lako 
tau buda naua: "Ta tia deem tau la umpau' 
lampu anna nasalongo'i baka battu diua 
napadio ibi' sahigam sapo' napayabo hi tia 
inna ongeanna. ?? Anna mala ta' deem aka-aka 
la tibuni sapo' la dipatandaam asam anna ta' 
deem aka la disamboi sapo' la dipakaleangam 
asam. ? Lako ingganna ma'hupatau pahallu 
la umpatanam talinganna umpalempe sulim 
patomalinna anna napaillaam penabai inde 
tula'ku! 2* Dadi pehingngii manappaia' 

inde pepatuduangku! Aka maka' deem 
kamohaeammu umpehingngii Battakadanna 
Puang Allataala la nahanganniam polepoko 
Puang Allataala. ?? Aka menna-menna 
umpaillaam penabai, tau ia too la 
dihanganniam polepi kapaissanganna. Sapo' 
to moka umpaillaam penabai, iya la dialai 
pissam ia lao indo kapaissangam nasanga 
deemmi illaam kalena." 26 Umpatahhu' 

liupi pepa'guhuanna Puang Yesus naua: 
"Kapahentaanna Puang Allataala sihhapam to 
muambo' banne lako lita'. 2? Puhai naambo' 
napelleim lao. Iya napahandu'um mukku', 
lobo', kendaum, kembua, sule lako kessi, ta' 
ia naissam indo to mangngambo' aka abana 
inna litä' ia umpatuboi. 28(4:27) 2? Tappana 
matäsä' buana, iya sulem indo puäna anna 
nakandaoi aka lambi'um wattunna dipepahe." 
30 Ma'kada pole oom Puang Yesus naua: "Akam 

la dipasihhapangam kapahentaanna Puang 
Allataala? 3! Kapahentaanna Puang Allataala 
sihhapam mesa lise'na sesawi ditanam lako 
bela'. Ingganna tanangam mal'lise', lise'nam 
kaju sesawi handam bahinni'. 32 Sapo' tappana 
ditanam dio bela', iya tubom dio mai mahombo 
lambi' kasalle ia anna la tanangam senga' 
illaam bela', nasuhum mala naongei dassi 
ma'sehä takena aka kationgam." 33 Susim 
too Puang Yesus umpalanda' kadanna Puang 
Allataala sola ma'hupa-hupa pehapangam 
la malanna naissam to uhhingngii. 34 Dadi 
ta' deem si ma'tula' senga' ke ta'i nababa 
illaam pehapangam. Anna maka' lu lako 
mandi passikolanna si napomasia' si mesa 
ia. 3? Kahubenni indo allo eta too, ma'kada 
oom lako passikolanna naua: "Maikoa' anna 
ma'lopikia' lambam libam inde le'bo'." 36 Iya 
umpelleim tau buda anna ma'mesai langam 
indo lopi naongei muokko' Puang Yesus 
ingngena' aka la napasola lao. Yabo asanni, 
iya mengkalaom, anna budapi lopi senga' 
untuhu'i. 37 Sapo' ta'pi mambela-bela naola, 
anna sule ham hibu' tatta' sitonda bombam 
kasalle untappi indo lopinna, napolalam 
nasopa'i uwai, iya saidi' tatallam. 33 Wattu eta 
too mahassam la mamma' Puang Yesus dio 
ampa' illau' tampa'na lopi. Iya natundammi 
napasindum naua: "O Tuangguhu akanna 
ma'lembe-lembe hako Iko? Moi kela daa 

la tallammakia'." 3?Iya bangommi duka' 
anna umpamattanni indo hibu' tatta' anna 
mane ma'kada tama le'bo' naua: "Hapa'ko, 

mattangko!" Iya mattam siaham indo hibu' 
tatta' anna hapa' indo bombam sampe 
malino siaham indo le'bo'. 40 Puhai ia too 
ma'kadam lako passikolanna naua: "Akanna 
mahea' sugali' hakoa' iko? Ta' liu pokoka' tiko 
uhhannuannä'?" #1 Iya silelem mängä-mängä 
anna mane sipa'tula'-tula' naua: "Tau menna 
hia isanga inde! Aka moi hibu' sola bombam 
mala toi napahe!!" 

1 Puhai ia too, iya landa'um Puang Yesus 
5 sola passikolanna libam bihinna le'bo' 
Galilea dio attasa'na to Gerasa. ?Ia sia 
tuhunna Puang Yesus yabo mai lopi, iya 
napellambi'im mesa to napentamai setam, 
buttu dio mai ku'bu'. 3Indo tau sitohho 
lakom ku'bu', anna ta'um mala disäke', aka 
moi hante bassi nakattu-kattu toi. “Aka 
deemmi si nasändä' tau nasangkala anna 
nahante bassii sapo' nakattu-kattu indo 
hante bassi anna napolo-polo indo sangkala. 
Iam too anna nasoho'i asammi tau. ?Allo 
bengi si ussambai ku'bu' anna tanete-nete 
napasindum kaoli-oli, anna si untuttu'i kalena 
batu lambi' basa-basa. * Tappana muita 
mambela Puang Yesus tuhum yabo mai lopi, 
iya lumumpa'um napellambi'i anna menombai 
dio olona. Iya ma'kadam Puang Yesus lako 
indo setam illaam kalena indo tau naua: 
"Pessubungko lao setam!" Iya kumissä' gegem 
anna meolii naua: "O Yesus Ana'na Puang 
Allataala To Handam Matande, la muaka hä' 
kao? Pa'pindaiko Puang Allataala keta tä'i la 
undahhaa'." 8(5:7) ?Iya nakutanaim Puang 

Yesus naua: "Aka sangammu?" Natimba'um 
naua: "Isangaa' Legion aka budakam." JH va 
napa'sule-suleim mengkahumase-mase lako 
Puang Yesus anna napelaui naua: "Kela mala 
anna tä'kanni uhhambai lako lemba senga'." 
11 Sikahuku' indo ongeam naongei deem buda 
babi mahassam menduhu' lako pili' tanete. 

12 Iya napelaum indo setam lako Puang Yesus 
naua: "Kela mala ussua tamakam kalena inde 
lako babi." 3 Napatuhu'im duka' Puang Yesus 
pelauanna, iya messubum siaham illaam mai 
kalena indo tau anna umpentamai indo babi 
buda. Pissananna ham ia sikakonda indo babi 
buda untobangam baba kalena dokko kumila' 
tahhu' dokko le'bo', lambi' mate asam napusa'i 
uwai (umbai' deem la dua sa'bu budanna). 

14 Iya sikalumpa'um le'ba' indo to unjagai babi 
napalele diona kaha-kaha ia too lako kota anna 
tondä' sikahuku'na. Iya le'ba'im duka' tau 
umpetua'i kadadiam ia too. 1? Sulei lako Puang 
Yesus indo tau, iya ullambi'um indo to bali 
napentamai setam mahassam muokko' anna 
ma'pohebam pole', aka malinom. Sangngim 
mahea'um tau muitai. 1° Ingganna to muitai 
umpa'tulasam indo to sule maaka susi indo 
to napentamai setam ingngena' anna indo 
babi buda. t7 Iya napelaum indo pa'botto lako 
Puang Yesus naua: "Kela mala anna tä'ko inde 
bottoki." 18La längänni lopi Puang Yesus, iya 
napelaum indo to bali napentamai setam naua: 
"O Tuangguhu, mala haka ke umpasolaa' 
kao?" 19 Sapo' tä' napäbäi, anggam nauaam: 
"Pa'pasuleko lako tonda'mu anna untulasanni 

kasahapuammu anna satonda'mu indo puha 
napogausangko Debata, anna maaka susi 
pa'kamasena Debata tama kalemu." 2? Iya 
le'ba'um indo tau anna natula'i illaam lembana 
Sapulo Kota indo puha napogau' Puang 
Yesus tama kalena. Iya sangngim pilla' tau 
uhhingngii. 2! Tappana lambam Puang Yesus 
anna passikolanna ma'pasule, iya ma'silullu' 
oom tau ulleboi dio bihim le'bo'. 22 Iya sulem 
duka' mesa tau isanga Yairus. Tau ia too 
mesa to pebaba illaam pa'sambajanganna 

to Yahudi dio kota eta too. Muitanna Puang 
Yesus, iya sule siaham menomba dio olona 
anna 23 mengkahumase-masei melau naua: 
"Deem mesa änä'ku baine mahassam masaki 
masanta' sapo' kela malako laoki' sola anna 
uhhaka'i anna mala bono'." 24 Iya le'ba' siaham 
sola Yairus, Buda tau untuhu'i nasisippi'-sippi'i. 
25 Sapo' illaam alla'-alla'na indo tau buda, 
deem mesa baine sapulo duam taunna 
nahua saki baine tä' deem monda. 26 Budam 
tuandotto' naongei ma'pakuli, iya puha 
mandam kullena napopamaja' sapo' ta' deem 
moi podo la mesam mala umpabono'i. Tuttuam 
kehangam mandi sakinna. 27 Baine ia too 
pembudam uhhingngi tanda memanga-manga 
si napogau' Puang Yesus. Iya umpealla'um tau 
buda anna umpengkahuku'i boko'na Puang 
Yesus 2 aka naua: "Assala'na mala moi podo 
kuantim bajunna, iya la malama' bono'." 2? Iya 
naantinna bajunna, monda siaham sakinna 
anna maläppu'um nasi'dim. 3? Puhanna ia 
too, nasi'dim siaham Puang Yesus deem 

kuasa messubum illaam mai kalena. Iya 
menggihi'um lako boko'na anna mekutanai 
naua: "Menna hia muanti bajungku?" 3! Iya 
natimba'im passikolanna naua: "Muita haka 
inde mai tau mesisippi'-sippi'i, akanna 
mekutana ohako?" 32Sapo' tontä umpalilim 
lao matanna umpeä indo to muantii bajunna. 
33 Iya ussi'dingammi kalena indo baine 

to muantii, lambi' tappa lumalla' mahea' 
napasindum le'ba' lako olona menomba 
anna naakui naua: "O Tuangguhu, kao hi to 
kao muantiko aka maelo'ä' la bono'." 341ya 
ma'kadam Puang Yesus lako indo baine naua: 
"O änä'ku, bono'ungko aka ungkatappa'iä'. 
Laongko, la naundu'ko masakke naapi' 
mahuhindim, aka bono' manappangko tia." 
35 Mahassampi ma'tula' anna sule hanni to 
untambai Yairus dio mai banuanna naua: 
"Indo änä'mu, matem. Damom too ussussai 
Tuangguhu." 36 Tä' napehingngii Puang Yesus 
pada indo to ma'tula' anna ma'kadai lako 
Yairus naua: "Daa ummahea', pomanontonni 
kamatappasammu!" 37 Iya napatahhu' siam 
mellao sapo' anggam napabai untuhu'i Petrus 
anna indo to sipoadi Yakobus anna Yohanes. 
38 Pissananna landa'i lako banuanna Yairus 
ullambi'um tau sikaoli muuhhu'. 3? Iya tamam 
banua Puang Yesus anna ma'kadai lako indo 
to sikauhhu' naua: "Daa ussahhoa' aka itim 
ana'-ana' ta' tia mate sapo' mamma' baba hi 
tia!" 40 Sapo' napetabai mandi. Iya nasuaim 
Puang Yesus messubum mane tamai tambinna 
indo to mate, anggam napasola indona sola 

ambena anna tallu passikolanna. 41 Sulena 
tama naanda'im limanna anna nauai: |i"Talita 
kum,"|r kalembasanna: O änä'ku, bangongko! 
421ya tappa bangom siaham indo änä'-änä"' 
anna kalao-laoi. (Indo änä'-änä' sapulo duam 
taunna.) Ingganna to muitai kadadiam ia too 
sangngim mängä-mängä. # Iya ma'pakahi'dim 
Puang Yesus lako indo to muitai naua: 
"Pissa'-pissa' ahanna' la untula' lako tau inde 
kadadiam." Mane nauai: "Beennia' kinande." 
1Iya umpelleim indo ongeam Puang Yesus 
anna lu lakoi tondä'na sola passikolanna. 
2Lambi'i allo Katohhoam napahandu'um Puang 
Yesus ma'pa'guhu illaam pa'sambajanganna 
to Yahudi. Eta too buda tau umpehingngii 
pepa'guhuanna. Sapo' manga-manga asam 
uhhingngii pepa'guhuanna aka naponnoi 
kuasa lambi' sipa'tula'-tula' naua: "Naala 
umba hia ngei isanga kamanahangam? 
Kakeakasam aka hia isanga illaam kalena? 
Maaka hia anna malai Ia umpapia tanda 
memängä-mängä? 3Taia haka tia indo tukam 
kaju ana'na Maria, solasubunna Yakobus, 
Yoses, Yudas, anna Simon? Anna indo 
solasubunna baine sola-sola liukia' inde?" 
Ingganna to uhhingngii sangngim meali-ali 
nasuhum untumpu pala' Puang Yesus. “Iya 
ma'kadam Puang Yesus lako indo tau buda 
naua: "Mesa nabi dipa'kasallei ke lakoi ongeam 
senga', sapo' ta' ia dipa'kasallei ke illaanni 
botto lita'na, alla'-alla'na kasahapuanna anna 
illaam banuanna." ? Dadi ta'um umpogau"' 
tanda memängä-mängä sulibanna uhhaka' 

sanaka-naka to masaki lambi' bono'. 6Tä' 
deem pada samanga-manga Puang Yesus 
muita satonda'na aka ta' nakatappa'i. Iya 
le'ba'um Puang Yesus ullelei mobotto-bottoam 
napasindum ma'pa'guhu. 7 Untambai indo 
sapulo dua suhona anna nabeenni kakuasaam 
uhhambai setam, mane nasuai tungga' lao 

si dua. 3 Anna napakahi'di naua: "Angganna' 
mala umbaba poheba illaam kalemu, tekkem, 
anna sapatummu. Sapo' ta'um ia la manggi'a' 
umbaba tinallo, ongeam tinallo, anna doi'." 

9 (6:8) !? Mane napakahi'di polei naua: 
"Maka' mentamakoa' mesa tondä', iai too 
banua muongei, iya eta liungkoa' too lambi' 
umpelleia' indo tondä'. 1! Angga hia ke 
deenni mesa tondä' untumpu pala'koa', iya 
pelleia' lao indo ongeam sapo' pempassiannia' 
sobä' dio bitti'mu, aka la mendadi tanda 
lako tondä' ia too la natumpu pala' Puang 
Allataala." t? Iya le'ba'im indo passikolanna 
anna napa'paissanganni lako ingganna 

tau naua: "La pahallukoa' untihokongam 
gau'mu." Anna buda setam nahambai, buda 
to masaki si napasussui minnä'-minnä' 

anna napabono'i. 13 (6:12) t4 Napelele duka' 
tomahaja Herodes diona Puang Yesus aka 
molele-lelem sanganna anna buda tau muuai: 
"Indo Yohanes to si mantedo' tubo sule! Iam 
too anna deemmi kakuasaanna umpogau' 
tanda memängä-mängä." 19 Piha tau muuai: 
"Nabi Elia hi tia." Deem duka' muuai: "Mesa 
hi tia nabi yolona tubo sule." 16 Tappana 
nahingngi Herodes diona kaha-kaha ia too, 

iya ma'kadam naua: "Yohanes to si mantedo' 
si'da hi tia itim, indo to bali kupopelempo'i 
ulunna sapo' tubo sule." 17 Aka abana Herodes 
si'da hi tia ussua tau ussakka Yohanes 
napopesangkala illaam tahungkum aka nasalla 
indo anna natappakadai Yohanes diona 

indo umpobaine Herodias bainena Filipus, 
solasubunna. 18 Nauaam Yohanes eta too: 
"Ta punala sipäto' mualako Herodias bainena 
Filipus solasubummu umpobaine, aka ta 
sihondoi peadasantaa'." 19 1am too napolalam 
Herodias umpemannaam Yohanes, sapo' 
ta'pi mala tappa napatei, aka ungkalaja'pi 
Yohanes Herodes eta too, aka naissam 

naua inde tau to malolo anna to maseho. 
Dadi napengkamma'ipi. Sapo' uhhingngi 

oi too Yohanes, iya ma'dua penaba oom, 
pissam husa' penabanna, sapo' deem ohi 
napohae. ?! Sapo' katampasanna sule lako 
duka' pattujunna Herodias wattunna anna 
umpakahoa'i allo kadadianna Herodes. Indo 
allo eta too untambai asam to kasallena illaam 
kapahentaam, anna ingganna pangngulunna 
sohodadu sola ingganna to kasalle illaam 
lembana Galilea. 22 Illaam indo kamahoasam 
eta too, sumajo ana'na Herodias baine 
lambi' ta' deem pada salosso' inabanna 
Herodes sola ingganna tosabena muitai. Iya 
ma'kadam tomahaja lako indo to sumajo 
naua: "Iai too umpemulu iam kubeengko." 
23 Anna ma'dandi lako naua: "la mammo 
anna ia umpelau, moi la sasesena inde 
kapahentaangku kubeem tooko." ?4Iya 

le'ba'um indo to sumajo ungkutanai indona 
naua: "Aka la kupelau?" Natimba' naua: 
"Ulunna Yohanes to si mantedo'." 2? Iya 
napasihha' siaham le'ba' lako tomahaja anna 
nauai: "Temo kupelau anna umpadioannä' baki 
ulunna Yohanes to si mantedo'." 26 Tappana 
nahingngi tomahaja pelauanna, ta' deem 
pada samasussa penabanna aka la dipatei 
Yohanes. Sapo' ta'um mala natumpu pala' aka 
puham ma'pinda lako indo baine nahingngi 
tosabena. ?” Ussua siaham mesa passappi'na 
indo tomahaja lao mualai ulunna Yohanes. 
Iya le'ba' siaham indo tau lako tahungkum 
anna ullempo'i ulunna Yohanes. 28 Mane 
nababai sule indo ulu napadio baki anna 
nabeenni indo to sumajo. Iya naalam duka' 
anna nababaanni lako indona. ?? Tappana 
naissam passikolanna Yohanes diona ia 

too, iya le'ba'im naala indo bakkena anna 
nalamunni. 30 Tappana ma'pasulei indo 
suhona Puang Yesus, iya ma'hempummi anna 
natulasanni indo puha nakähä anna puha 
napepa'guhuam. 31 Anu' aka tuttuam buda 
tau sule anna le'ba', lambi' tä' deem mala 
mangngande Puang Yesus sola passikolanna. 
Iya ma'kadam lako passikolanna naua: 
"Maikoa' talulako ongeam kasala-salaanna 
anna malai pakakitaa' mellube sapai'." 32Iya 
mengkalao siaham ma'lopi le'ba' lako ongeam 
kasala-salaanna umpasaha' kalena. 33 Sapo' 
naitanna tau buda le'ba' anna naissam la 
naongei lao, tappa sikakonda lao naheba' 
muola galantangam lambi' nayoloi landa'. Indo 

tau buda buttu dio mai kotana si mesa-mesa 
illaam pa'lembängam eta too. 3* Tuhunna 
Puang Yesus yabo mai lopi, iya muitam tau 
buda lambi' häntä buana aka sihhapam domba 
tä' deem to ungkambi'i. Nasuhum nabeem 
ma'hupa-hupa pepa'guhuam. 35 Kahubenni, iya 
napellambi'im passikolanna anna nauaanni: 
"La bengi bäbäm! Moi kela daa pohiallasam 
inde taongeia'. 3? Mapia ke ussuai inde lako 
tau buda anna mala lao mualli kinande lako 
tondä' anna lako to ma'liangam." 37 Sapo' 
natimba'i naua: "Iko hanna' umpandei." Iya 
nauam passikolanna: "Umba bäbäm too kami' 
ngei la kipangngalai pealli pada buda aka 
umbai' la pa'duapuloam bidä mane ganna'i 
dialliam hoti dipandeam?" 33 Iya nakutanaim 
naua: "Sanakapia' hotimmu? Petua'pi!" Puhai 
napetua', iya nauam: "Angga ham lima kalebu 
hoti anna dua kaju bau." 3?Lambi' naua Puang 
Yesus lako indo tau buda: "Ato'koa' kalemu, 
ammu okko'a' lako alla' humpu'." 20 Iya 
muokko'im duka'. Deem sahatu' sallaoam, 
deem lima pulo. # Iya naalam Puang Yesus 
indo lima hoti anna dua bau mane mentongai 
langam langi' nakuhhu'i sumanga' langam 
Puang Allataala. Puhai ia too napia'-pia'um 
indo hoti mane nabeenni passikolanna 
natabaam lako indo tau buda. Susi siam 
duka' indo bau. 4? Iya mangngandeim sampe 
dea". #Tappana puhai mangngande, iya 
nahempummi passikolanna indo taa'nam 
naande, iya sapulo duapi baka ponno. Senga'pi 
la'bi bau. ^4To mangngande vattu eta too lima 

sa'bu muane mandi dihekem. #? Puhai ia too, 
muuaam siaham passikolanna Puang Yesus: 
"Langangkoa' inde lopi ammu pendiolonna' 
lambam libam Betsaida," napasindum siam 
ussua duka' lao indo tau buda. #Iya lessu' 
asanni indo passikolanna sola tau buda, iya 
le'ba'um ia langam tanete ma'sambajam. 

47 Bengii, iya illaammi tanga le'bo' indo lopi 
naongei passikolanna anna Puang Yesus la 
tohho yabo galantangam mesa-mesanna. 

48 Iya tappana la tibukka' kale baja, muitam 
passikolanna sanga' nabela umbose lopinna 
aka napobua' hibu' tatta'. Iya le'ba' siaham 
napellambi'i mellao yabona uwai sapo' 
mato-mato la tahhu' napelebanni. #? Naitanna 
indo passikolanna mellao yabona uwai, iya 
mahea'im anna kaoli-olii aka nasanga anitu. 
Sapo' tappa ma'kada naua: "Pahapa'ia' 
penabammu, daa ummahea', aka Kao hi to 
Kao!" 0(6:49) >! Lambi" le'ba' längäm lopi 
umpellambi'i passikolanna, iya mattam siaham 
hibu'. Lambi' tä' deem pada samängä-mängä 
anna tä' naala akkalanna. Susi siam 
tanda memängä-mängä diona lima hoti ta' 
liupi mentama pikkihanna anna mapahhi' 
napenabaam aka tä' nalambi' penabanna diona 
kakuasaanna Puang Yesus. 3 Tappana tisampo 
lopinna Puang Yesus sola passikolanna dio 
Genesaret, iya umpatuhunnim sampahajana 
anna mane le'ba'i längäm galantangam. Iya 
tappa naissam siaham tau naua: "O, sule 
Puang Yesus!" 4(6:53) > Iya sikakondä 
siaham ullelei tondä'na, anna mualai to 

masakinna mane nababai le'ba' napasitonda 
ampa'na anna iai too naongei Puang Yesus 
etam too napambabai lako. 79 Umba-umba 
ongeam naongei sule, lako haka mesa tondä', 
lako haka kota, battu ongeam senga', buda 
liu tau sule umbaba to masakinna tihempum 
dio pasa' anna napelaui lako naua: "Kela mala 
anna naantii moi podo tahampa' jubamum to 
masakingki, iya la malam too bono'." Lambi' 
ingganna to muantii mala asam bono". 

1 Pissam wattu sulei yabo mai Yerusalem 
sanaka-naka to illaam kakalebuanna 
Parisi anna to ullatta' Pepaondonganna Musa 

umpellambi'i Puang Yesus. ? Wattu eta too 
muita sanaka-naka passikolanna Puang 
Yesus mangngande bäbä, tä' umbasei yolo 
limanna situhu' kabiasaanna to Yahudi. 3Aka 
situhu' kabiasaanna nene to naponene to 
illaam kakalebuanna Parisi anna to Yahudi 
senga', si tä' mala mangngande ke tä'i 
umbasei yolo limanna. “Anna maka' sule 
dio mai pasa' ta' mala mangngande ke täf'i 
membase yolo. Anna napepaondongam toi 
duka' lako peampoanna naua: "Manggi' tau 
umbasei ihusam, tehhesam, anna ingganna 
pangkakka' galla," anna budapi kabiasaam 
senga' manggi' natuhu'i. ? Tam too anna 
mekutanam lako Puang Yesus naua: "Akanna 
ta'i untuhu'i kabiasaanna nene to taponene 
indo passikolammu, mangngandei baba, ta' 
umbasei yolo limanna?" ? Natimba' naua: 
"Ikoa'-iko anggangkoa' ma'pudu' pandem 
anna ma'lila manaha. Abana tappa' kadanna 

Puang Allataala natula' loppo' nabi Yesaya 
yolona diona panggauammua' naua: 'Itim 
matim tau dio baba pudu'na napa'kasalleia' 
sapo' setonganna illaam penabanna 
napemboko'iä'. / Alla'um napenombaia' 

aka anggam pepa'guhuam hupatau 
napepatuduam, mato-mato ia kupepatuduam 
anna taia hia.' " 3 Mane nauai Puang Yesus: 
"Umpa'bahinni'ikoa' pahentana Puang Allataala 
anna muanda'-anda'ikoa' kabiasaam hupatau. 
Si manahhakoa' untampeam pahentana Puang 
Allataala anna umpasulleia' kabiasaammu! 
(7:8) 10 Puham napaondom Musa naua: 
'Pa'kasalleiko ambemu sola indomu;' anna: 
'Menna-menna umpakaänä'-änä' ambena 
battu haka indona, tau ia too la dipatei.' 

11 Sapo' si muua hia' iko ma'patudu lako tau: 
Ta' tau pahallu muola oloanta lako ambeta 
sola indota ke diuai: 'Indo la kutahiaiangkoa' 
battuam, puham kupehumalasam lako Puang 
Allataala.' 12(7:11) 13 Kahana umpateenna', 
iya umpa'pa'deingkoa'i pahentana Puang 
Allataala anna kabiasaammuia' umpalako. 
Anna budapi susinna si umpogau'a'." 14 Puhai 
ia too, iya untambaim tau buda Puang 
Yesus anna napa'tula'i naua: "Pehingngii 
manappaia' inde tula'ku anna umpaillaam 
penabai! 15 Ingganna lu tamanna kalena tau 
tä' ja la nakadakei, sapo' messubunna hi 

tia ilaam mai kalena iam too ungkadakei. 

16 [ Pehingngiia' anna umpaillaam tambu'ia' 
inde tula'ku!]" 1/Puhai ma'tula', umpelleim 
indo tau buda anna lu tamai mesa banua, 

iya nakutanaim passikolanna naua: "Aka 
kalembasanna indo pehapangam untula' 
ingngena'?" 18 Iya natimba'um naua: "Aka 
ta'paka' tiko duka' muissam? Aka kinande 
dipatama sada ta' ia ungkadakei hupatau, 

19 aka ia too tä' lu tama penaba sapo' lu 
tama tambu', anna tahhu' ditibe lao." Naaga'i 
Puang Yesus natula' kada ia too, anna mala 
naissam tau buda naua ta' deem kinande 
pemali diande. 2? Mane ma'kada polei Puang 
Yesus naua: "Indo hia mengkalao illaanna 
penabanna hupatau lemba' dio panggauanna 
ia hi tia ungkadakei, susinna: pikkiham 
kadake, gau' sessu', maboko, papateam, 
lullusam bannetau, mailu anna matinna, gau' 
kadake, manipu, mohae sugali', kembuhu, 
ma'pakolo'-kolo'i, malangka' penaba, anna ta' 
muissam se'la. 21(7:20) 22(7:20) 23Ingganna 
kakadakeam ia too mengkalao illaam penaba 
anna iam too ungkadakei hupatau." 2? Puhai 
ia too umpelleim Galilea Puang Yesus anna 
le'ba'i lako lembana Tirus. Sulei lako melolo 
tamam mesa banua, aka pattujunna indana 
deenni muissanni kasuleanna. Sapo' ta' 

dia mala aka naissam liu tau kasuleanna. 

25 Pissananna deem mesa baine tappa naissam 
kasuleanna, iya napellambi'im napasindum 
ma'balinguntu' dio olona anna nauai: "Kupelau 
kela mala umpabonosanna' ana'ku baine, 
aka napentamai setam." (Indo baine taia 

to Yahudi sapo' to Siro-Penesia.) 26 (7:25) 

27 Sapo' natimba'i Puang Yesus naua: "Päbäii 
duka' medea' yolo änä' ikale aka tä' mapia 

kela dialai kinande dipatokaam ana'-ana' 
anna ditibeanni lako asu." 28 Naua oom indo 
baine: "Abana tappa'ko, Tuam! Sapo' kuua 
hi kao, indo asu dio ibi' meja mala hi tia 
duka' muande kinande honno'na änä'-änä'." 
29 Nasuhum ma'kada Puang Yesus naua: 
"Uhhuako kada, dadi le'ba'ungko aka indo 
setam to umpentamai änä'mu, mäläim illaam 
mai kalena." 30 Iya le'ba'um indo baine lako 
banuanna. Sulei lako, ullambi'um änä'na 
metindo masannam, aka indo setam to 
umpentamai mäläim lao. 3! Lessu'i eta too, 
umpelleim lembäna Tirus Puang Yesus anna 
untahhusanni pa'laoanna lako le'bo' Galilea 
naola lako Sidon, muolai lembäna Sapulo 
Kota. 32 Wattu eta too deem sanaka-naka tau 
sule umpasola mesa tau ia binga ia mämä. 
Napelaum naua: "O Tuangguhu, antiangkam 
inde to bingangki anna mala bono'." 33Iya 
natassu'im duka' Puang Yesus indo to binga 
dio mai alla'na tau buda anna napalao senga'i 
mane napehhosisanni tahuno-hunona tama 
talinganna mane untikkudui tahuno-hunona 
anna natu'doanni lilana. 3*Anna mentongai 
längäm langi' napasindum umbussangam 
penabanna mane ma'kadai naua: "Efata!" 
(kalembasanna: [i"Titungka'ko!|r"). 3? Iya 
tappa titungka' siaham talinganna indo tau 
anna makalesom pole' pa'tula'na. 3? Ingganna 
indo to sule wattu eta too napakahi'di asam 
Puang Yesus nauaam: "Deem aia' untula' 

le, moi la menna tala untulasanni." Sapo' 
tuttuam dilaham, tuttuam napalele mandi 

sau' dekke. 37 Ingganna to uhhingngii kaheba 
ia too sangngim pilla' anna manga-manga 
naua: "Tä' deem tanaissam napadadi. 
Mala umpopahingngi to binga anna mala 
umpatappa' tula'na to mama." 

1 Pissam wattu, ma'hempum oom tau 

buda sola Puang Yesus. Indo tau buda 
tappu'um kinandena. Tappa untambaim 
passikolanna anna nauai: ? "Ta' deem pada 
sahanta buaku muitai inde lako tau, aka 
tallungngallo tallu bengingkia' inde sola-sola, 
iya pa'dem la naande. 3 Sapo' maka' la kusua 
baba lako banuanna, iya lako manii lalam 
anna tissamba'i malimpa. La'bi-la'binna to 
sule mambela." *Sapo' natimba'i passikolanna 
naua: "Pusa'kam pole' aka diokia' inde 
pohiallasam, umbam ia ngei la dipangngalaiam 
kinande pada budanna?" “Iya nauam: "Anu' 
sanakapia' hotimmu?" Natimba' passikolanna 
naua: "Angga ham pitu." Iya nauam Puang 
Yesus lako indo tau buda: "Okko'koa' lako 
itim paha'baja." Anna mane naala indo hoti 
pitu anna nasambajannii längäm Puang 
Allataala, mane napiä'-piä'i anna mane 
nabeem passikolanna natabaam lako indo tau 
buda. /Deempi duka' baunna saidi' sapo' si 
bahinni'. Iya naala oom duka' anna nakuhhu'i 
oi sumanga' mane nabeenni passikolanna anna 
nataba pole oi. 8Dea' asanni indo tau buda, 
iya nahempummi passikolanna indo tää'nam 
naande, iya ponno polepi pitu baka. ? Indo to 
mangngande kiha-kiha appa' sa'bunna. Puhai 
mangngande nasuam Puang Yesus ma'pasule 

lako ongeanna. !?Lessu'na tau buda, langam 
siaham lopinna solai passikolanna anna 
le'ba'i lako lembäna Dalmanuta. 1! Dioi, iya 
sulem sanaka-naka to illaam kakalebuanna 
Parisi umpellambi'i Puang Yesus anna nateläi 
tula'na aka la napa'sändä'i. Iya napellambi'im 
anna nauaanni: "Paitaikam tanda yabo mai 
suhuga." t? Tappa umbussangam penabanna 
anna ma'kadai naua: "Maaka hia inde mai 
hupatau temo anna umpelaui tanda? Aka 
kutulasangkoa', setonganna tä' deem la 
kupaitai tanda inde mai hupatau." 13 Anna 
le'ba'i umpellei indo tau, längäm sule 
lopinna anna lambanni. 1* Tappana längänni 
lopi, iya tä' dia nakilalai indo passikolanna 
Puang Yesus umbaba hoti buda-buda, 
anggam sakalebu nababa. 15Siampu' eta 
too umpakainga' passikolanna naua: "La 
majagakoa' too indana nasägäikoa' bibi' 
hotinna Herodes anna to illaam kakalebuanna 
Parisi." 19 Tappana nahingngii passikolanna, 
iya sipa'tula'-tula'um naua: "Umbai' ia hi tia 
anna ma'kada susii aka tä'kia' umbaba hoti." 
17Sapo' naissam Puang Yesus indo tula'na 
passikolanna iya tappa ma'kadam naua: 
"Akanna ussitimba'-timba'i hakoa' iko diona 
pa'dena hotimmu? Tä' liupia' isanga natama 
pikkihammu? Tä' liupia' isanga muissam 
manappaä'? 18 Kusanga siampuangkoa' mata, 
akanna tä'ia' umpetua'; siampuangkoa' 
talinga, akanna tä'ia' umpehingngii? Tä' daka 
tia ungkilalaia' ? indo anna kupiä'-piä'i lima 
hoti dipandeam lima sa'bu tau? Sanakapi 

baka ponno taa'nam naande tau buda indo 
uhhempunna'?" Natimba' naua: "Sapulo 
duapi." 20 Mane naua polei: "Ungkilalai haka' 
anna kupandei appa' sa'bu tau anggam 

pitu hoti dipia-piasam, iya sanakapi baka 
taa'nam diande uhhempunna'?" Natimba' 
oom naua: "Pitupi baka gege." ?!Iya nauam 
Puang Yesus: "Tä' liupaka' tiko umpähäm?" 
22 | anda'i Puang Yesus sola passikolanna lako 
Betsaida, iya deem tau untette to buta lako 
Puang Yesus anna nauai: "O Tuangguhu, 
antiangkam inde to butangki anna malai 
paita." 23 Iya naanda'im limanna anna natettei 
lako sulibam kota, anna mane natikkudui 
matanna napasindum naanda'i anna nakutanai 
naua: "Deemmaka aka-aka muita temo?" 

24 Iva mennenne'um lako olona anna nauai: 
"Io, kuitam tau kalao-lao, sapo' susi baba too' 
kaju." 2? Iya naanti pole oom matanna. Puhai, 
napengkalissä'-lissä'im mennenne' lao, iya 
masia' siahanni naita anna makaleso asammi 
ingganna aka-aka. ZP Puhanna ia too, nasuam 
ma'pasule lako banuanna sapo' nauaam: 
"Anggam ia tä'ko la mala ma'pasule tama indo 
kota anna untulasanni solamu." 27Puhai ia 
too le'ba'um Puang Yesus sola passikolanna 
ullelei mobotto-bottoam lako Kaisarea Filipi. 
Muolai lalam, nauam Puang Yesus: "Situhu' 
tula'na tau, aka si nasangaiannä'?" 2 Iya 
natimba'im naua: "Deem tau muuai: 'Yohanes 
to si mantedo' tubo sule;' deem muuai: 'Nabi 
Elia sule sule;' deem duka' muuai: 'Mesa nabi 
senga' tubo sule.' " 2?Iya mekutanam lako 

passikolanna naua: "Maka' susi, iya akaa' 
iko ussangaianna'?" Tappa natimba' Simon 
Petrus naua: "Ikom too indo To dilanti' la 
mepasalama'." 2H Iva nauam Puang Yesus: 
"To, tappa', sapo' daa untula' poleia' lako tau 
senga'!" 31Lessu'i ia too napahandu'um Puang 
Yesus ma'pa'guhu naua: "Kao to disangai 
Ana' Mentolino la ussi'dim ma'hupa-hupa 
pandahhaam anna la natumpu pala'a' matua 
ulunna to Yahudi anna ingganna kapala 
sando sola to ullatta' Pepaondonganna 

Musa lambi' la napateia'. Sapo' illaam allo 
katallunna la tibangonna' sule dio mai alla'na 
to mate." 32 Napomasissa' Puang Yesus natula' 
kaha-kaha ia too, sapo' tappa nababai lao 
Petrus umpelle-pellei solana anna nauaanni: 
"Daa umpa'kada susi." 33Iya tappa menggihi' 
Puang Yesus umpalelei mata passikolanna 
anna ungkeaha'i Petrus naua: "Pälläiko lao 
Setam! Aka taia iko pa'elo'na Puang Allataala 
umpikki', sapo' angga iko pikkiham hupatau 
illaam penabammu." 27 Mane uhhempunni 
tau buda sola passikolanna anna nauaanni: 
"Menna-menna maelo' untuhu'iä' pahallu la 
ullappa' pa'elo' kalena anna umpassam kaju 
sitambenna, anna natuhu'ä'. 33 Aka menna- 
menna umpakalando puha ia katuboam di 
lino anna la Kao, tau ia too tä' ia la ullambi' 
katuboam sule lako salako-lakona. Sapo' 
menna-menna ahu' mate aka natuhu'a' anna 
umpa'pakahebaam Kaheba Katilallasam, tau 
ia too la ullambi' indo katuboam sule lako 
salako-lakona. 36 Tä' deem gunana lako mesa 

tau moi la muampuam ingganna issinna lino 
kela saga hi sungnga'na. 3” Aka setonganna 
ta' ia deem bala'inna sungnga'na hupatau. 
38 Aka menna-menna umpa'kasihisannä' anna 
umpa'kasihisam pepa'guhuangku illaam inde 
alla'-alla'na to umpogau' kasedaam anna to 
sassa' lalam, tau ia too la kupa'kasihisam 
duka' ke sulema' to disangai Ana' Mentolino 
naponnoi kamatandeanna Ambeku anna 
natuhu'a' ingganna malaika' maseho." 

l Mane nauai: "Aka kutulasangkoa', 

setonganna deengkoa' to dio heem temo 
ta'pi la mate anna muitam Puang Allataala 
umpalako kapahentaanna sola kakuasaanna." 
2 Annanni benginna puhanna ia too, iya 
umbabaim Petrus, Yakobus, anna Yohanes 
Puang Yesus le'ba' langam mesa tanete 
malangka', anna yaboi paka-paka ia. Iya 
muitaim Puang Yesus tieli' hupanna. 3 Anna 
pangkähhä pohebana ta' deem tau illaam inde 
lino la mala umpasusii mabusanna. “Iya tappa 
muitam Puang Yesus mahassam sipa'tula' 
indo dua nabi yolona isanga Elia anna Musa. 
“Iya ma'kadam Petrus naua: "O Tuangguhu 
tä'um deem la susi kamasannangantaa' eta 
inde. Mapia ke kipake'desangkoa' tallu bahum: 
mesa Iko, mesa Musa, anna mesa Elia." 
Dia anna ma'kada susii Petrus aka tä' baba 
naissam aka la naua aka sangngim mahea.. 
7Tya nasikuku'im gabum anna nahingngii 
kamaha buttu illaam mai indo gabum naua: 
"Tam too inde Anä' pa'pakamajangku. 
Pahallua' la umpehingngii!" 8 Pissananna ham 

ia sikapea indo passikolanna aka angga ham 
mesa-mesanna Puang Yesus naita, pa'de 
babam ia indo to dua. ?Tappana tuhunni 
Puang Yesus sola indo to tallu yabo mai 

indo tanete, iya napakahi'dim naua: "Deem 
aia' la untula' saka indo to puhaa' muita 
yabo tanete le, ke ta'i puhaa' dipatibangom 
to disangai Ana' Mentolino dio mai alla'na 

to mate!" 10Sangngim napehingngii indo 
pepakahi'dinna napasindum sipa'tula'-tula' 
naua: "Aka hia umbai' nasanga 'la tubo sule 
dio mai alla'na to mate?!" 11 Iya nakutanaim 
passikolanna naua: "Sapo' maaka hia anna 
nauai to ullatta' Pepaondonganna Musa: 'Tä' 
mala tala sule yolo nabi Elia anna mane sule 
indo To dilanti' la mepasalama'?' " 12 Natimba' 
Puang Yesus naua: "Abana pahallu la sule 
yolo Elia umpatoka ingganna-ingganna sia. 
Sapo' naala haka' ia inabammu indo to puha 
tisuha' diona Anä' Mentolino la ussi'dim 
ma'hupa-hupa kamasussaam anna la ia siam 
anna ia dipogausam? 13Sapo' kuuaangkoa' 
tentomai: Abana puham sule Elia, anna ia 
siam napogausam tau anna ia, umba susi 
indo puha tisuha' illaam Battakada Debata." 
14 Tappana ma'pasule Puang Yesus sola Petrus, 
Yakobus, anna Yohanes, iya ullambi'um indo 
passikolanna to kasehapi nalebo tau buda sola 
sanaka-naka to ullatta' Pepaondonganna Musa 
mahassanni sitimba'-timba'. t5 Iya muitanna 
sia Puang Yesus indo tau buda sangngim pilla' 
anna sikalumpa' untammuii. t6 Iya mekutanam 
lako passikolanna naua: "Aka hia' iko 

ussitimba'-timba'ianna' inde lako tau?" 17 Iya 
ma'kadam mesa tau illaam mai alla'na indo tau 
buda naua: "O Tuangguhu, kubabangko sule 
inde ana'ku aka napentamai setam nasuhum 
maho. 18 Aka maka' too nasulei oom indo 
setam, iya si angga' dipehhabisam dokko lita", 
si ma'tambuha-buha sadana, sikukku isinna 
anna mato'do' kalena. Iya puham kupelau lako 
itim matim passikolammu anna nahambaii 
lao indo setam sapo' ta' dia mala." Iya 
ma'kadam Puang Yesus naua: "Kukapusa'i 
si'dakoa' pole' inde to tubo lapi' temo, aka 
kuhäm sugali'a' kamatappasammu! La pada 
polepi isanga umba masäena sola-solakia' 
anna la pada polepi isanga umba masaena la 
kusa'bahasangkoa'?" Mane nauai: "Babaanna' 
mai itim änä'-änä'." 20 Iya nababaammi lako. 
Muitanna sia Puang Yesus indo setam, tappa 
undoda' indo änä'-änä', iya tissamba' siahanni 
anna tibalintam lelem ma'tambuha-buha 
sadana. ?! Mekutanam Puang Yesus lako 
ambena indo ana'-ana' naua: "Masaengka 
ma'pateem?" Iya naum indo ambena: 
"Bahinni'pi anna napahandu'um ma'pateem. 
22 Si kapuhaammi la umpatei inde änä'ku indo 
setam si natobangam tama api anna dokko 
uwai. Sapo' kela mala ungkamaseikanni anna 
umpamoloikam umba ke malai bono'." 23 Iya 
natimba'im naua: "Akanna muuai: 'Umba 

ke malai'? Aka kutulasangko, ta' ia deem 
nakapusa'i lako to deem kamatappasanna." 
24Tappa ma'kada kasalle indo ambena naua: 
"Kukatappa'iko sapo' pamoloia' anna malai 

tuttuam kehangam kamatappasangku." 

2> Pissananna naita Puang Yesus tuttuam 
buda tau sule ulleboi, iya nakissä'im indo 
setam to si ma'pabinga anna ma'pamaho 
naua: "Pessubungko illaam mai kalena inde 
änä'-änä', anna tä'ungko mala la tama pole." 
26 Jya messubum eta siaham indo setam 
napasindum kumissä' anna undodä'i indo 
ana'-ana', iya diita siahanni anggasannam 

to mate. Iya budam tau muuai: "Matem." 

27 Sapo' tappa naanda'i Puang Yesus limanna 
indo änä'-änä' la nabangongam, iya bangom 
siahanni. 28 Pissananna illaanni banua Puang 
Yesus sola passikolanna paka-paka ia ham, 
iya nakutanaim passikolanna naua: "Maaka 
hia isanga anna tä'i kami' mala kihambai lao 
indo setam?" 2? Natimba'im naua: "Indo setam 
susi tä' mala dihambai ke tä'i ma'sambajam 
tau yolo." 30 Iya mengkalaom Puang Yesus 
sola passikolanna umpatahhu' pa'laoanna 
muolai Galilea. Eta too napeä lalanna anna 
malai ta! naissam tau senga' ongeanna, 3! aka 
angga opi passikolanna mahassam nabeem 
pepa'guhuam. Natula'um lako passikolanna 
naua: "Kao to disangai Anä' Mentolino la dibeho 
tama pala' limanna hupatau. La napateiä', 
sapo' illaam allo katallunna la tibangonna' 
sule." 32 Sapo' tula' ia too tä' natama akkalanna 
passikolanna kalembasanna, sapo' sangngim 
malaja' umpekutanaanni. 33 Pissam wattu 
landa' oom Puang Yesus sola passikolanna 
lako Kapernaum. Tappana illaanni banua, 
mekutanam lako passikolanna naua: "Aka hia' 

iko ussibetä'-betä'i dio mai lalam ingngena'?" 
34 Sapo' sangngim mengkamma' aka indo 
nasibetä'-betä'i naua: "Mennakia' handam 
matande?" 33Iya muokko'um Puang Yesus 
anna untambai indo to sapulo dua anna 
nauaanni: "Iai too maelo' la kesanga, la 
mengkadio anna maelo' dipahe'." 36 Mane 
untettei änä'-änä' tama alla'-alla'na anna 
nakalapu'i mane nauai: 3” "Menna-menna 
untahima änä'-änä' susi inde aka umpolalam 
kamatappasanna di Kao, tau ia too sihhapam 
siam Kao natahima. Anna menna-menna 
untahimaa', tä' anggam Kao natahima 

sapo' To ussuaa' duka' natahima." 38Iya 
ma'kadam Yohanes lako Puang Yesus naua: 
"O Tuangguhu deem kiita mesa tau uhhambai 
setam umpake sangammu, sapo' tä' kipäbäi 
aka taia indo to si tapasolaa'." 39 Sapo' 
natimba' naua: "Daa ullahanni, aka tä' tia 
umpogau'na tanda memängä-mängä mesa 
tau umpake sangangku, iya la natelle-tellema' 
Kao. #@ Aka jai too tä' umbalikia', iam 

too solata. 4t Kutulasangkoa' setonganna 
menna-menna umbeengkoa' uwai saihusam 
aka to untuhu'koa' Kristus, mannassa anna 
tau ia too la untahima sahona." 42? Mane 
naua polei Puang Yesus: "Menna-menna 
umpabulim inde ana'-ana' to puha matappa' 
nasuhum la ta'um nakatappa'ia', tau ia too 
aha leko'um dipatoke'i batu peepe' bahokona 
anna dipa'tumbusanni tama le'bo'. 3 Anna 
maka' hapanna limammu la umpomadosako, 
mapia leko'um tia ke umpoloi lao. Aka aham 

tia sabali-bali limammu sapo' la ullambi'ko 
katuboam sule lako salako-lakona, anna 
la tonta liu dua limammu, sapo' ditibe 
hako tama nahaka api tapi'de-pi'de. 44 [Aka 
ongeam ia too tala mate olli'na tala pi'de 
apinna.] # Anna maka' hapanna bitti'mu 
la umpomadosako, mapia leko'um tia ke 
umpoloi lao. Aka aham tia kempo'ko sapo' la 
ullambi'ko katuboam sule lako salako-lakona, 
anna la tonta liu dua bitti'mu, sapo' ditibe 
hako tama nahaka. # [Aka ongeam ia too 
tala mate olli'na tala pi'de apinna.] “Anna 
maka' matammu la umpomadosako, kalessu'i 
lao. Aka aha leko'um tia sabali-bali matammu 
sapo' mendadiko umma'na Puang Allataala 
illaam kapahentaanna, anna la tontä liu dua 
matammu sapo' ditibe tama hako nahaka. 
48 Aka ongeam ia too tala mate hia olli'na tala 
pi'de apinna. #? Si mesa-mesa tau la disehoi 
umpake api umba susi tunuam disehoi umpake 
sia. 29Setonganna sia mapia, sapo' maka' 
matamma'um la malapaka tia dipamasim 
sule? Dadi la pahalluko too umpamasim liu 
kalemu, anna la tubokoa' sikamase mesa sola 
mesa." 
1 O 1 Mengkalao etam too Puang Yesus le'ba' 
lako lembana Yudea anna lambanni 
libam Salu Yordan iya nalebo oom tau buda. 
Iya ma'pa'guhu oom, umba susi si napogau'. 
2Eta too deem sule sanaka-naka to illaam 
kakalebuanna Parisi maelo' la umpeangam 
tuntungam su'be' Puang Yesus lambi' 
nakutanai naua: "La situhu' daka peadasam 

ke untibei bainena mesa muane?" 3Sapo' 
natimba' naua: "Akaka napaondongangkoa' 
Musa?" “Iya natimba'um naua: "Napabai 
Musa sisaha' sapo' manggi' napapiaam 

suha' kasisähäsam muanena." “Iya nauam 
Puang Yesus: "Ia hi tia anna natuli'i Musa 
pepaondongam ia too aka kamakahhasam 
penabammua'. $ Aka dadinna inde lino, iya 
napadadim Puang Allataala muane anna baine, 
7anna nauai: Tam too anna mesa muane la 
umpellei indona sola ambena anna sialai mesa 
baine, nasuhum duai la mendadi mesa illaam 
ingganna-ingganna sia.' Dadi, ta'um la dua 
sapo' la mendadi mesam. 8(10:7) ? Iam too 
kasuhunganna anna iai too puha napamesa 
Puang Allataala ta'um mala napasisaha' 
hupatau." 1? Tappana illaanni banua, mekutana 
oom passikolanna lako Puang Yesus naua: 
"Aka kalembasanna indo tula'mu ingngena'?" 
11 Iya natimba'im naua: "Menna-menna untibe 
bainena anna laoi kebaine pole, tau ia too 
ullullu' pa'bannetauam. 1? Anna maka' baine 
untibe muanena anna kemuane polei, ullullu' 
duka' pa'bannetauam." 13 Pissam wattu sule 
sanaka-naka tau umbaba änä'-änä' bahinni'na 
lako Puang Yesus anna mala natamba', sapo' 
nakeaha'i hi passikolanna. 1*Pissananna 
naitai Puang Yesus, iya keaha'um naua: 
"Päbäi mammi napellambi'ia' itim matim 
änä'-änä'. Daa ullabai, aka tau susim too itim 
matim la mendadi umma'na Puang Allataala 
illaam kapahentaanna. 15 Aka kutulasangkoa', 
setongam-tonganna, menna-menna tä' susi 

ana'-ana' untahima kapahentaanna Puang 
Allataala, tau ia too ta' la mendadi umma' 
petauanna." 16 Iya nakalapu'im indo änä'-änä' 
anna naanda'i ulunna natamba'. 17 Tappana 
mengkalao Puang Yesus la umpatahhu' 
pa'laoanna, iya sulem mesa tau ma'sihha'- 
sihha' umpellambi'i anna ma'balinguntu'i dio 
olona, anna mekutanai naua: "O Tuangguhu 
to mapia gau', aka la kupogau' anna malaa' 
ullambi' katuboam sule lako salako-lakona?" 
18 Natimba' naua: "Akanna muuaama' to 
mapia gau'? Ta' deem mesa tau la mapia 
gau' sulibanna Puang Allataala. !? Mannassa 
muissammi ingganna pahentana Puang 
Allataala naua: 'Daa umpapateam, daa 
ullullu' pa'bannetauam, daa umpaboko, daa 
ussa'bi tatappa' diona padammu hupatau, daa 
untengko solamu, anna pa'kasalleiko indomu 
sola ambemu.' " 20 Iya natimba'um indo 

tau naua: "O Tuangguhu, kutuhu'i asammi 
pahenta ia too mengkalao bahinni'ku." 2?! Iya 
nanenne'im Puang Yesus nakamase-masei 
mane nauaanni: "Deempi mesa tä' umpogau', 
le'ba'ko balu'i ingganna aka-akammu, 

anna umbeenni to mase-mase. Aka maka' 
umpateem, iya la muampuammoko too 

kulle yabo suhuga. Puhai too, sulengko 

pole' untuhu'a'." 22 Sapo' tappana uhhingngi 
tula'na Puang Yesus, hosso siaham penabanna 
anna ma'pasulei masussa, aka buda kullena. 
231ya umpaleleim mata passikolanna anna 
nauai: "Tä' deem pada samapahhi' to buda 
kullena la mendadi umma'na Puang Allataala 

illaam kapahentaanna." 241ya sangngim 
manga-mangam passikolanna uhhingngii 
tula'na. Anna mane naua pole Puang Yesus: 
"Oa' ana'ku, mapahhi' si'da-si'da tau mentama 
kapahentaanna Puang Allataala. 2? Aka 
madomi' leko'um ia mesa unta muola tama 
totta'na dahum, anna la mesa to makaka la 
mentama kapahentaanna Puang Allataala." 

26 Tuttuam mängä-mängäm pole' passikolanna 
uhhingngii, nasuhum sipa'tula'-tula' naua: 
"Maka' susi, iya menna baba hi umbai' la mala 
dipasalama'?" ?7 Iya unnenne'im passikolanna 
anna nauai: "Nakapusa'i ia hupatau, sapo' ta' 
la Puang Allataala aka ta' ia deem tanaissam 
nagahagai." 28Iya ma'kadam Petrus lako 
Puang Yesus naua: "Kitampeam asammi kami' 
aka-akangki aka kituhu'ko!" 2? Natimba'im 
naua: "Kutulasangkoa': setonganna 
menna-menna umpellei banuanna, battu 
haka solasubunna, battu haka indona, 

battu haka ambena, battu haka änä'na, 
battu haka bela'na, aka natuhu'ä'i anna 
umpa'pakahebaanni Kaheba Katilallasam, la 
natahima siam sule bala' sullena tau ia too 
wattu temo tiluppi' sahatu': banua, solasubum, 
indo', änä', anna bela', moinna anna la silolem 
pandahhaam. Anna illaam wattu mane 

la sule la untahima katuboam sule lako 
salako-lakona. 31 Sapo' la deem too dadi ke 
dako'i buda to matande tentomai, la mendadi 
to madio, anna to madio tentomai la mendadi 
to matande." 32 Tappana le'ba'i langam 
Yerusalem Puang Yesus sola passikolanna, 

iya mendiolo Ia Puang Yesus. Muolai lalam 
sangngim tilla'ba' buana passikolanna, anna 
ingganna indo to untuhu'i sangngim mahea'. 
Iya untambaim indo sapulo dua passikolanna 
anna natulasanni aka la dadi lako kalena. 

33 Naua: "Inde tentomai la längämmakia' 
Yerusalem. Yabokia' too, iya dibehoma' to 
disangai Ana' Mentolino lako ingganna kapala 
sando sola to ullatta' Pepaondonganna Musa 
anna la nakattu naua: 'Pahallu la dipopepatei.' 
Anna la nabehoa' lako to tamuissam Puang 
Allataala. ??Aka la natellea', la nasitikkudu- 
kuduiä', la nadahhaa', anna la napateiä', 
sapo' allo katallunnai too la dipatibangonna' 
sule." 33 Puhai ia too sulem Yakobus sola 
Yohanes, ana'na Zebedeus anna ma'kadai lako 
Puang Yesus naua: "O Tuangguhu kipelau 
kela mala anna untahimai pelauangki." 

36 Iya natimba'um naua: "Aka umpohäe 

la kupogausangkoa'?" 37Iya ma'kadam 
naua: "Maelo'kam la muokko'kia' sola yabo 
kamatandeammu ke lambi'um wattunna, 
mesakam dio tandai kanammu, mesa dio 
tandai kaihimmu." 38Sapo' natimba' Puang 
Yesus naua: "Setonganna tä' muissanna' itim 
pelauammu. La untuaka' duka' umpendudum 
indo kamapi'disam la kupendudum anna 
umpassam indo pandahhaam la kupassam?" 
39 Iya natimba'um naua: "Kitua!" Iya nauam 
Puang Yesus: "Tappa' tula'mu, abana la 
umpendudunna' duka' indo kamapi'disam 

la kupendudum anna la umpassam indo 
pandahhaam la kupassam. 4° Sapo' anggam 

ia indo diona la muokko' dio tandai kanangku 
anna tandai kaihingku, taia Kao issangku. 
Aka ongeam ia too dipatokaam lako hupatau 
to puha napa'tantu Ambeku" #1 Tappana 
naissanni indo to sapulopi passikolanna 
kaha-kaha ia too, iya ta' deem pada sakeaha' 
lako Yakobus anna Yohanes. #? Nasuhum 
natambai asam Puang Yesus anna napa'tula'i 
naua: "Muissanna' muua indo to disangai 

to ma'pahenta umpahenta pakketauanna 
umpake palu-palu bassi, anna ingganna to 
kasallena umpalao makahha' kakuasaanna 
lako to nalumbäi. #3 Sapo' ikoa'-iko, ta'koa' 
la mala ma'pateem. Aka iai too maelo' la 
diangga' illaam alla'-alla'mua', iam too la 
umpopengkadio kalena dio olona solana 
sihhapam mesa sabua'. 44 Anna menna-menna 
maelo' la mendadi to kasalle, tau ia too la 
pahallu umpomahempo penabanna anna la 
ahu' dipakasua-sua illaam ingganna-ingganna 
sia. # Aka susima' Kao to disangai Änä' 
Mentolino ta' sulea' la dipamoloi, sapo' 
sulea' la umpamoloi hupatau anna la ahu'pa' 
dipakattu sungnga' aka la ussolonna' tau buda 
dio mai dosana anna malai lappa'." 46 Pissam 
wattu Puang Yesus sola passikolanna lambi' 
lako kota Yerikho. Messubunni illaam mai 
indo kota, iya ma'silullu'um tau untuhu'i. 

Iya deemmi mesa to buta isanga Bartimeus 
ana'na Timeus, muokko' dio bihim lalam aka 
si kapelau-lau lako to liu lalam. 7” Tappana 
nahingngi dio hia heem Puang Yesus to 
Nazaret iya metamba-tamba siaham naua: 

"O Yesus peampoanna tomahaja Daud, 
kamaseia' kao." #4 Sapo' nakuapai hi tau 
buda naua: "Pengkamma'ko!" Sapo' tuttuam 
napekasallei mandi metamba naua: "O 
peampoanna tomahaja Daud kamaseia' 
kao!" Biya tohhom Puang Yesus anna 
ma'kadai naua: "Tambaianna' mai." Iya 
sikauntambaim duka' indo to buta anna 
nauaanni: "Pomahannui penabammu ammu 
ke'de' aka natambaingko!" >° Iya untampe 
babam bajunna anna napasihha'i ke'de' le'ba' 
napellambi'i. >! Iya nakutanaim Puang Yesus 
naua: "Aka umpohäe la kupogausangko?" 
Iya natimba'um naua: "O Tuangguhu, maelo' 
punalaa' duka' la paita." >?Iya nauaammi: 
"Bono'ungko aka ungkatappa'iä'. Le'ba'ungko 
too." Iya paita eta siahanni anna le'ba'i untuhu' 
Puang Yesus. 
1 1 1 Tappana la umpenandai Yerusalem 
Puang Yesus sola passikolanna, 
sikahuku'pi tondä' Betfage anna Betania dio 
Tanete Zaitun, iya ussuam dua passikolanna 
mendiolo 2? naua: "Le'ba'koa' lako dio tonda' 
tapenandaia'. Aka sulekoa' too lako, iya 
ullambi'unna' mesa keledai lundaha disäke!' 
lombe', tadeempi disäkei. Bukkaia' anna 
umbabaia' dio mai. 3 Anna maka' too deengkoa"' 
ungkutanai naua: 'Akanna mualaia'?' uaanni: 
'Aka napahalluam Debata, anna la bale' 
dipasule siam sule.' " “Iya le'ba'i siaham anna 
nalambi' si'da mesa keledai lundaha dio olo 
ba'ba disake' lombe', dio bihim lalam. Iya 
nabukkaim. ? Wattu eta too deem sanaka-naka 

tau dio nalambi'. Naitanna indo tau nabukkai, 
iya tappa nakambahoannim naua: "Akanna 
umbukkaia'?" Iya natimba'im susi indo tula' 
bali napakahi'diam Puang Yesus. Iya nauai 
mandam indo tau: "O, iya babaia' lao." 7 Iya 
naalam indo keledai anna le'ba'i nababaam 
Puang Yesus. Sulei lako, muäläiim jubana 
anna nalapi'ianni, mane nasakei Puang Yesus. 
8 Wattu eta too buda tau muäläi jubana anna 
naampa'i lako lalam la naolanna Puang Yesus 
tanda pa'pakasallena, anna deem toi duka' 
tau muampa' palapa andulam naala lako 
bela'. ?Ingganna tau to ullahui susi yolona 
teem ibundinna sikaahhe naua: "Tapujia' 
Puang Allataala! Katambasam to sule illaam 
sanganna Debata! !? Natamba' Puang Allataala 
pessubunna tomahaja Daud to la dipotomahaja 
allo di dako'na. Tapa'kasalleia' Puang Allataala 
To Handam Matande!" 11 Landa'na Puang Yesus 
lako Yerusalem, tappa melolo tama Banua 
Debata anna napahessa asanni lao pali'. Sapo' 
aka la bengim, iya bale' le'ba' lako Betania 
solai sapulo dua passikolanna. 12 Masiä polei, 
mengkalao oom Puang Yesus sola sapulo dua 
passikolanna. Umpelleinna tondä' Betania, iya 
tadea'um ia Puang Yesus. 13 Mennenne'um lao, 
iya muita mambelam kaju ara tumalumbum 
daunna. Iya napenandaim lako aka naua 
inabanna: "Umba ke deenni buana." Sapo' 
sulei lako, anggam daunna nalambi', tadeem 
buana aka abana taia opi wattunna la kembua. 
14 Tappa napanata'i Puang Yesus naua: "Tä'um 
iko deem la naande hupatau buamu sule lako 

salako-lakona." Iya indo tula'na nahingngi 
asam duka' passikolanna. t° Tappana sulei lako 
Yerusalem Puang Yesus sola passikolanna, iya 
le'ba'im tama pa'hanteanna Banua Debata. 
Sulei tama, iya ullambi'um to si balu'-balu' 
illaam. Tappa nasua siaham lao Puang Yesus 
anna napembalisannii mejana indo to si 
ussuka'i doi'na to buttu dio mai botto senga' 
anna usseham okkosanna to si umbalu' 
dangam-dangam. 16 Anna ingganna to la 
umbaba aka-aka ta' napabai muola tama 
Banua Debata. !” Mane ma'pa'guhui lako 
tau buda naua: "Tä' daka tia puha tisuha' 
illaam Battakada Debata naua: 'Banuangku 
la naongei ingganna hupatau ma'sambajam,' 
sapo' umpadadi hia' iko pa'mesaanna 
pa'bulele kalasi anna pa'tombonganna to 
maboko allo." 18 Tappana nahingngi kapala 
sando sola to ullatta' Pepaondonganna Musa 
kadadiam ia too, iya ma'pattujuim la napea 
lalanna anna mala dipatei Puang Yesus. Aka 
silele mahea' lako tappana muita buda tau 
nakapilla'i pepa'guhuanna. !? Mahammoi, 
messubum oom Puang Yesus sola passikolanna 
umpellei Yerusalem. 2? Tappana masia pole, 
mebengngi'-bengngi'pi anna liu oom Puang 
Yesus sola passikolanna lako indo kaju ara. 
Iya naitam mahekko'um sule dokko waka'na. 
21 Iya nakilalai siaham Petrus indo puha 
naua Puang Yesus teem isamai' lako indo 
kaju ara. Iya ma'kadam Petrus naua: "O 
Tuangguhu, petua' siai dio kaju ara puhanna 
umpanata'i, iya mahekko' siaham." 22 Iya 

nauam Puang Yesus: "Katappa'ikoa' Puang 
Allataala! 23 Aka maka' ussua inde dio buntu 
mentieli' tama le'bo', iya la mala si'da tiaka' 
tama ke deennia' kamatappasammu. Sapo' 
maka' bata-batakoa', iya ta' la mala dadi. 
241am too anna kuuaammokoa', iai too 
umpelaua' langam Puang Allataala sola ponno 
kapahhannuam, ta' mala tala untahimaa'. 

25 Anna maka' la ma'sambajangkoa' anna 
deenni pi'di' penabammua' lako mesa tau, 
ampunniia' yolo mane ma'sambajangkoa' 
anna mala naampunniangkoa' kasalaammu 
Ambemu yabo suhuga." 26 [Sapo' maka' 
ta'koa' muampunni kasalaanna padammu, 
iya ta'koa' too duka' la naampunniam 
kasalaammu Ambemu yabo suhuga.] 27 Iya 
ma'pasuleim sule lako Yerusalem Puang Yesus 
sola passikolanna. Pissam wattu mahassanni 
ma'lao-lao illaam Banua Debata, iya sulem 
sanaka-naka kapala sando anna to ullatta' 
Pepaondonganna Musa sola matua ulunna 

to Yahudi umpellambi'i Puang Yesus “anna 
nauai: "Aka isanga umpolalam anna umpogau'i 
inde mai ingganna pa'pogausam, anna 
menna umbeengko kakuasaam?" 2? Sapo' 
natimba' naua: "La kukutanaikoa' duka' yolo, 
puhapia' untimba'i mane kutulasangkoa' 
duka' menna umbeenna' inde kakuasaam. 

30 Menna umbeenni kakuasaam Yohanes anna 
si mantedo'i? Puang Allataala haka hupatau 
haka? Timba'ipia'!" 31 Iya sipa'tula'-tula'um 
naua: "Mapahhi' la ditimba'i, aka taua 

hia' manii: 'Kakuasaanna Puang Allataala,' 

iya la nauaammakia' too: 'Akanna ta'ia' 
ungkatappa'i?' 32Iya taua hia' manii: 
'Kakuasaanna hupatau,' iya tä' ohi aka 
inde Yohanes nakatappa'i asam tau naua: 
'Abana mesa nabi.' " 33Lambi' angga ham 
pentimba'na lako Puang Yesus naua: "Tä' 
kiissam la kitimba'i indo pekutanaammu." 
Nasuhum naua Puang Yesus: "Maka' susi, 
iya tä' duka' kuaku la kutulasangkoa' menna 
umbeennä' kakuasaam nasuhum kupogau' 
kaha-kaha ia too." 
1 2 1 Anna mane umpalao pehapangam 
Puang Yesus lako indo to mekutana 
ingngena' naua: "Pissam wattu deem mesa 
tau umbukka bela' anggur anna nabalai 
lao pali'. Puhai, umbo'ba'um pallullusam 
anggur mane umpake'de'i lempo batu la 
naongei to mangngampa. Puha asanni, iya 
napa'petesangammi anna le'ba'i lako botto 
mambela. ? Tappana naagiam la matasa' indo 
bua anggurna, iya ussuam mesa sabua'na 
le'ba' umpellambi'i indo to mantesanna aka 
la natahimaam bahena. 3Sapo' sulei lako, 
iya ke nasakka hi ia, anna natembe' pusoi 
mane nasuai ma'pasule ma'pala' lo'ba. “Iya 
ussua pole oom mesa sabua'na le'ba' pole 
lako indo to mantesam. Sulei lako, natembe' 
pole oom lambi' basa-basa ulunna anna 
napakasihi'-sihi'i. “Iya ussua pole oom 
mesa sabua'na. Sapo' sulei lako, tä'um ia 
pole' angga natembe', sapo' toko napateim 
ia. Tä' angga ia mandi inde, sapo' budapi 
senga'na, deem natembe' anna deem napatei. 

6 Nasuhum angga ham ana' pangkaha'na 
da'da'. Katampasanna nasua pissammi indo 
ana'na aka naua inabanna: 'La nakalaja'um tia 
pole' inde änä'ku.' Sapo' sulei lako indo änä'na, 
7 iya sipattuju-tuju oom indo to mantesam 
naua: 'lam too inde to la ullombum kullena 
tomatuanna. Tapateia' anna mala taalaa' inde 
bela'na.' 3 Lambi' nasakka anna napatei, mane 
natibei lako bihim bela'." 3 Puhai umpalao 
pehapangam Puang Yesus, iya ma'kadam 
naua: "Aka umbai' la napogausam indo puana 
bela'? Ta' mala tala lao napempa'deam indo 
to mantesanna anna napa'petesangam polei 
indo bela'na lako tau senga, 19Tä' daka' 

tiko deem umbata illaam Battakada Debata 
naua: 'Indo batu natibe tukam, ia leko' di 
diala dipobatu longkahhim. 1! Kaha-kaha ia 
too mala dadi aka pa'pogau'na Debata, anna 
takamanga-mangaia' kita pa'pogausam ia too!' 
"12Sapo' tappana nahingngi pangngulunna 
to Yahudi indo pa'tula'na Puang Yesus, iya 
nauam: "Kitaa' napasihim." Iya umpeam 
lalam anna mala disakka Puang Yesus sapo' 
mahea' lako tau buda sampe napellei babapi. 
13Puhai ia too, ussuam sanaka-naka to 
illaam kakalebuanna Parisi anna to muundu'i 
tomahaja Herodes indo pangngulunna to 
Yahudi umbaba mesa pekutanaam lako 
Puang Yesus, aka pattujunna umba ke malai 
napetidom. LZ Iva umpellambi'im Puang Yesus 
indo to disua anna natede-tedei naua: "O 
Tuangguhu, kiissam kiua mesako to umpake 
tappa' anna sindoho anna moi menna tala 

ungkahea'i. Aka Iko to umpapada-pada babako 
hupatau, anna anggako umpepa'guhuam 
ulalanna Puang Allataala sola undu' lolla." Anna 
mekutanai naua: "Situhu' peadasam, sipato' 
dakika' umbaja' sima lako tomahaja dio Roma, 
tä' daka?" 15Sapo' naissam Puang Yesus pudu' 
pandenna lila manähäna lambi' ma'kada naua: 
"Akanna umpalilingannä' tangnga'? Babaampa' 
mai mesa doi' peha'mua' angku petua'i!" 

l6 Tya mualam doi' peha' anna nabeenni. Iya 
mekutana pole oom naua: "Menna kegamba' 
anna menna kesanga inde dio doi'?" Iya 
natimba'im naua: "Gamba'na anna sanganna 
tomahaja dio Roma." 17Iya nauam Puang 
Yesus: "Maka' susi, iya beennia' tabana 
tomahaja dio Roma la sipäto'na umbeem, 
anna beennia' duka' Puang Allataala la 
sipato'na umbeem." Iya pilla' asam uhhingngii 
lambi' ma'kada naua: "Tä' deem diola lako." 
18 Puhai ia too, iya sulem sanaka-naka to 
illaam kakalebuanna Saduki battu diua to 

tä' ungkatappa'i katuboanna sule to mate 
umpellambi'i Puang Yesus, anna nakutanai 
naua: 9 "O Tuangguhu, puhangkia' nasuhasam 
Musa illaam suha' pepaondonganna naua: 
'Maka' deem mesa muane mate anna tä'i 
deem änä'na, iya indo siam solasubunna 

la umpobainei indo bainena, anna mala 
deem pessubunna.' 201ya la maakam ia susi 
indee: aka pissam wattu deem pitu muane 
ma'solasubum. Uhuna kebaine indo handam 
ulua. Sapo' tä'pi deem änä' nasibalii indo 
bainena anna matem indo muane. ?! Iya 

napessullem mesa solasubunna napobaine 
indo bainena. Sapo' ta'pi masae napobainena 
anna mate pole oom duka', ta'pi duka' deem 
ana'na nasibalii indo baine. Iya susi siam duka' 
indo solasubum katallunna. 2? Ma'sahha' tula', 
sampe indo pitu to ma'solasubum sibala'-bala' 
umpobaine indo mesa baine sapo' sangngim 
ta' deem ana' nasibalii. Iya tappana tappu'i 
indo muane mate asam, iya matem duka' indo 
baine. 23 Dadi, maka' lambi'um wattunna la 
tubo sule to mate, iya mennannam kabam 

la napomuane indo baine, aka bali asam 

di napomuane indo to pitu ma'solasubum?" 
24 Natimba' Puang Yesus naua: "Inna la muua 
hia' tia, aka bulingkoa'. Aka ta'koa' muissam 
manappa kalembasanna Battakada Debata 
anna tuli tamuissangkoa' ia kakuasaanna 
Puang Allataala. ?? Aka susi hia' tia inde ä: 
maka' too tubom tau sule dio mai alla'na to 
mate, iya ta'um tia deem to la siala anna 

ta' toi deem to la ma'pasiala. Sapo' umba 
susi katuboanna malaika' yabo suhuga ta' 
kemuane ta' kebaine, la susim too duka' 
hupatau. 2? Mane deenni, tä' paka' tiko deem 
umbata diona katuboanna sule to mate illaam 
suha' Pepaondonganna Musa, indo tulasanna 
api ma'nala-nala illaam satoo' kaju-kaju 
naongei buttu kadanna Puang Allataala lako 
Musa naua: 'Kaom too inde Puang Allataala 
to napenombai Abraham, Ishak, anna Yakub?' 
27 Dadi moinna anna puham mate indo to tallu, 
sapo' mannassa anna tuboi temo aka anggam 
to tubo mala umpenombai Puang Allataala. 

Dadi mannassa anna bulim si'da-si'dakoa'!" 
28 Tappana mahassam sipa'tula' Puang Yesus 
sola indo to illaam kakalebuanna Saduki, 

iya sulem mesa to ullatta' Pepaondonganna 
Musa anna napehingngii indo kasitimbasanna. 
Nahingnginna, tappa naakui illaam penabanna 
naua: "Tappa' inde pentimba'na Puang Yesus." 
Nasuhum mekutana lako naua: "Umbannam 
kabam handam pahallu dipa'kasallei pada indo 
pahenta?" 29Iya natimba'im naua: "Handam 
too'na pahenta indo to puha napepaondongam 
Musa naua: 'Pehingngiia' to Israel, anggam 
mesa Debatanta, diuaam Puang Allataala. 

30 La ungkamaseia' sola sakalebu penabammu 
anna mentu' pikkihammu anna mentu' 
kamatohoammu.' 3! Mane deenni: 'La 
ungkamaseikoa' padammu hupatau umba 
susi ungkamasei kalemu.' Iam too inde 

dua too'na pahenta. Ta'um deem tando 
längänna pole." 32Iya ma'kadam indo 

to ullatta' Pepaondonganna Musa naua: 
"Tappa' tula'mu Tuangguhu, Puang Allataala 
anggam mesa aka ta'um deem debata 
senga'. 33 Anna abana hupatau pahallu la 
ungkamasei Puang Allataala sola sakalebu 
penabanna anna mentu' pikkihanna anna 
mentu' kamatohoanna, anna la ungkamasei 
padanna hupatau umba susi ungkamasei 
kalena. Kalando hi tia pa'pogausam susi 
anna la umpadeem tunuam sola pemala' 
senga' lako olona Puang Allataala." 3* Tappana 
nahingngi Puang Yesus indo tula'na mapia, iya 
nauaammi: "Saidi' danni anna tamendadingko 

pakketauanna Puang Allataala." Lessu'na 
eta too ta'um pole' deem tau la bahani 
umpadeem pole pekutanaam lako Puang 
Yesus. 3? Mahassanni ma'pa'guhu Puang 
Yesus illaam Banua Debata, iya umpalaom 
pekutanaam naua: "Maaka hia anna nauai 
to ullatta' Pepaondonganna Musa: 'Indo 

To nalanti' Puang Allataala la mepasalama' 
peampoanna Daud?' 3* Aka Daud duka' 

to nasahum Penaba Maseho anna nauai: 
'Ma'kada Puang Allataala lako Debatangku 
naua: Okko'ko dio tandai kanangku sule 
lako wattunna la kupopa'bukku ingganna 
balimmu dio olomu lambi' uhhondoi dokko.' 
37 Dadi makaleso anna ma'kalei Daud muuai: 
'Debatangku To nalanti' Puang Allataala.' Iya 
maaka hi susi anna la ia ohi umpoampoi?" 
Tula'na Puang Yesus napatananni talinga 
tau buda aka tä' deem pada sanapohäe. 

38 Illaam pepa'guhuanna Puang Yesus naua: 
"Majagakoa' lako to ullatta' Pepaondonganna 
Musa indana napabulingkoa'. Aka si biasa too 
ma'lao-lao tama pasa' ma'baju tihui' anna 
maelo' dipa'kasallei. 39 Anna si moka muokko' 
illaam pa'sambajangam ke ta'i dio olo, anna 
si umpise'i toi ongeam dipa'kasalleinna 

ke illaanni pa'hame-hameam. #@ Anna si 
umpamasingam tula' to balu-balu baine 
lambi' sule lako banuanna naala. Si naägä'i 
umpakalando sambajanna anna mala nauaam 
tau: 'Tau mapia' anna ke tau kadake hia. 
Nasuhum la nalambi' pesamba' mabanda'na 
Debata." H Pissam wattu muokko' Puang 

Yesus untingngajoi patti pehumalasam 
illaam Banua Debata, anna umpetua'i to 
umpatama patti bua pemala'na. Iya sulem 
buda to makaka umbaba doi' anna si buda 
napatama. #? Pissananna iya sulem duka' mesa 
to balu-balu baine anna mase-mase polepi, 
umbaba dua doi' galla handam saidi' angga'na 
napatama. #Iya untambaim passikolanna 
anna nauai: "Kutulasangkoa', buda puha 
ia bua pemala'na inde to balu-balu baine 
anna la ingganna inde to umpatama bua 
pemala'na. ##Aka inde lako tau la'binna ia 
kullena napatama. Sapo' inde ia to balu-balu 
baine moi anna mase-mase, napebeem asam 
ia indo deenna lako kalena, moi anna anggam 
ia la napotubo." 
1 3 I Tappana messubum Puang Yesus 
illaam mai Banua Debata, iya 
ma'kadam mesa passikolanna naua: 
"Tuangguhu, petua'pi Iko inde dio hindim batu 
tä' deem pada samatoto' anna inde banua 
tä' deem pada samapia." ?Iya natimba'im 
naua: "Muita inde banua ta' deem la susi 
mapianna sapo' ta' deem moi podo la mesa 
batunna la tiato' liu sitodo' solana aka pissam 
wattu la ditaleam asam." 3 Anna mane le'ba' 
langam Tanete Zaitun Puang Yesus sola 
Petrus, Yakobus, Yohanes, anna Andreas anna 
muokko'i yabo paka-paka ia, mengngolo libam 
Banua Debata. Iya mekutanaim naua: “"O 
Tuangguhu, tulasampakam piham la dadi 
ingganna indo puha untula' ingngena'? Anna 
aka la tandana kela lambi'um wattunna la 

ditaleam?" > Sapo' ma'kada Puang Yesus naua: 
"Majagakoa' indana deenni tau la umbaba 
bulingkoa'! 6 Aka la buda too tau sule umboko 
sangangku anna la buda tau nababa bulim 
aka la naua: 'Kaom too inde To nalanti' 
Puang Allataala.' /Maka' too uhhingngingkoa' 
ahhena to sipate-patei anna kahebanna to 
sibundu'-bundu', iya tä'koa' too la mahea' 
aka abana hi tia inna la dadi kaha-kaha ia 
too, sapo' taiapi indo allo ma'katampasanna. 
8 Aka la sipate-patei hupatau anna kahajaam 
pada kahajaam la sibundu'-bundu'. Anna 
umba-umba ngei ongeam la dadi lino' kasalle 
anna la sule kakobeam. Sapo' ia asanna ia 
too mane pa'pahandusanna kamapi'disam 
sihhapam mesa baine mane mahassam 
mangnguhiba'. ? Sapo' pahallukoa' majaga, 
aka la disakkakoa' anna dibehokoa' lako 

to mahhotto' illaam peadasam anna la 
ditembe'koa' illaam pa'sambajangam. Anna 
mane dibabakoa' lako olona to ma'pahenta 
anna tomahaja aka untuhu'ä'. Iya wattu 
etam too la muongeia' mendadi sa'bingku 
dio olona. t? Aka Kaheba Katilallasam la 
dipa'paissangam yolo sule lako lili'-lili'na 
lino. 1! Mane deenni, maka' too disakkakoa' 
anna dibabakoa' lako to ma'pahessa, iya 
tä'koa' la umpakabeba penabammu la muua: 
'Aka amom isanga la diua mentimba'?' 
Sapo' wattu eta too la untula'a' indo to 
napasondoiangkoa' Puang Allataala. Aka indo 
tula' la umpopentimba'a' taia tula' di kalemu 
baba, sapo' tula'na Penaba Maseho. 12 Anna la 

kende' too tatta' asu lambi' to ma'solasubum 
la palla' penabanna umpopepatei solasubunna. 
Susi toi duka' ambe la umpallasam änä'na 
anna änä' la umbali tomatuanna sampe 
napatei. 13 Anna la nakabassi asangkoa' 

too tau aka ungkatappa'iä'. Sapo' iai too 
mentobe manda' anna mengnganti matoto' 
illaam kamatappasam lako kaleku sule 

lako ma'katampasanna, tau iam too la 
dipasalama'." 14 "Maka' muitakoa' "To ungkähä 
kakadakeam la metallangam,' ke'de' illaam 
ongeam tasihatanna la naongei, indo to dio 
Yudea pahallu sikalumpa' langam tanete. (Inde 
kada la pahallu napasalui manappa penabanna 
to mambata.) !? Anna to sulibanna banua 
ta'um la tama banua muala pahuhunna l6 anna 
to mahassam dio bela' ta'um la ma'pasule 
lako banuanna muala pohebana, anna mala 
masimpam mualai kalena le'ba' umpellei indo 
kamasussaam. 1/Tä' ia deem pada samasussa 
lako baine to mahassam kebatta anna to 
ma'pasusu. 18 Pa'sambajangkoa' anna mala 
ta' dadi indo kadadiam ia too illaam wattu 
palauham. t° Aka wattu eta too la kende' pi'di' 
tanggana-gana. Pi'di' susi ia too ta'pi deem 
nasi'dim hupatau handu' napadadinna Puang 
Allataala inde lino sule lako temo. Sapo' lessu'i 
too, iya ta'um deem la kende' pole od susi. 
20 Aka maka' hapanna la masäe wattunna 
mane napamondai Puang Allataala kaha-kaha 
ia too, iya ta'um deem la tubo hupatau moi 
podo la mesa. Sapo' kahana pa'kamasena lako 
hupatau to puha napilei mendadi umma'na, 

nasuhum la bale' napamonda kamasussaam 
ia too. 2! Mane deenni, maka' too deem tau 
muuaangkoa': 'Indem indo To nalanti' Puang 
Allataala!' battu haka naua: 'Dionna!' iya ta' 
la umpehingngiia'. 22 Aka la buda too tau 
naaga'i naua: 'Kaom too indo To nalanti' 
Puang Allataala.' Anna deem toi la muuai: 
'Kaom too mesa nabi.' Anna indo tau la deem 
duka' pa'pogausam mepilla'-pilla' napadadi 
anna tanda memängä-mängä, aka naua 
pattujunna: 'Umba ke deenni tau to puha 
dipilei kubaba bulim.' 23 Dadi la muissanna' 
unjagai aka puhangkoa' kupayolo lambangam 
ingganna kaha-kaha ia too." 24"Puhai too indo 
kamasussaam, iya la pi'de mata allo anna 
tä'um la paindo bulam, anna la honno'i 
yabo mai langi' bintä anna ingganna issinna 
langi' la titehha' bäbä. 26 Anna wattu eta 

too ingganna hupatau la naitaä' to disangai 
Ana' Mentolino tuhum yabo mai langi' illaam 
gabum naponnoi kakuasaam taditondom 
anna kamatandeam. 7?” Anna la ussuaa' 
ingganna malaika'ku lao nahempunganna' 
ingganna hupatau to puha kupilei illaam inde 
lino mengkalao illaam mata allo sule sau' 
katampusam anna mengkalao illaam inde lino 
sule lako handanna langi'. 28Diona kaha-kaha 
ia too, mala diala pehapangam dio mai mesa 
kaju ara. Maka' too mukku'um tahe'na anna 
kendaum händäm, iya la muissammia' too 
muua la bale' sulem kulla' kalando. ??La 
susim too ke muitanna' dadi indo puha 
kutulasangkoa', iya la muissammia' too duka' 

muua la bale' sule lakom indo pattujunna 
Puang Allataala. 30 Setongam-tonganna, 
ingganna kaha-kaha ia too la dadi yolo anna 
mane mate asam ingganna to tubo lapi' 
temo. 31 Langi' anna lino la pa'de ke dako'i, 
sapo' kadangku ia, la da'da' liu sule lako 
salako-lakona. 3? Sapo' setonganna tê! deem 
moi podo la mesa tau muissanni wattunna 
kaha-kaha ia too. Moi malaika' yabo suhuga 
tala naissanni, moi Änä'na Puang Allataala, 
anggam mesa-mesanna Ambeku yabo suhuga 
muissanni. 33 Dadi la majaga si'da-si'dakoa' 
aka tä' la muissanna' wattunna. 34 La sihhapam 
mesa puäna banua la le'ba', sapo' umbeem 
kakuasaam sabua'na anna nabahe-baheanni 
pengkähängam. Anna umpakahi'dii to unjagai 
ba'ba naua: 'La majaga si'da-si'dako too le!' 
35 Tam too anna la majagangkoa' aka ta' la 
muissanna' wattu kasuleanna indo puäna 
banua. Battu la mahammo hi, battu la tängä 
hi bengi, battu la moni hi mane", battu la 
mebengngi' di. 36 Aka toko sule säkä-säkä 
manii anna nalambi'koa' mamma'. 37 Inde 
tula'ku tä' anggam ikoa' kuuaam sapo' kuuaam 
asam duka' ingganna tau: La majagakoa'!" 
14 lla dua bengipi mane lambi' oi 

wattunna dipakahoa' pengkilalaam allo 
Kalappasanna to Yahudi dio mai kasabuasam 
anna allo kasalle Hoti Ta' Diboloi Bibi' Hoti. Iya 
umpeam lalam kapala sando sola to ullatta' 
Pepaondonganna Musa la ussakka membuni 
Puang Yesus aka la napatei. ? Sapo' nauai: "Ta' 
la tapasipatuia' allo kasalle, indana kende'i 

passikallaam illaam botto." 3 Pissam wattu 
dio tonda' Betania Puang Yesus mahassam 
mangngande illaam banuanna Simon indo 

to dolengam yolona. Iya sulem mesa baine 
umbaba mesa buli-buli mapindam, kessi 
minnä'-minnä' bubanau' si masulli' allinna. Iya 
tappa napoloi siahanni ulunna indo buli-buli, 
anna natolloanni yabo ulunna Puang Yesus 
tanda pa'pakasallena. “Deem sanaka-naka tau 
meali-ali muitai, lambi' sipa'tula'-tula' naua: 
"Aka oom ia duka' gunana minnä'-minnä' 
masulli' dikatoa-toai? ? Dotam tia dibalu' anna 
ditabaanni to mase-mase allinna, aka maka' 
la dibalu' deem la si tallu pulo bida allinna." 
Lambi' silele keaha' lako indo baine. € Sapo' 
naua Puang Yesus: "Akanna umpasalakoa' 
inde baine? Päbäi mammi napateem. Aka inde 
napateem, mesa pa'pogausam mapia lako 
kaleku. 7 Aka to mase-mase ia la sola-sola 
liukoa'. Malaa' umpamoloi ke abanai deenna' 
kamamaseammu. Sapo' Kao-Kao ta'kia' 

la sola liu. 3Iya inde ia baine napogau' 
loppo'um ia indo malanna napogau'. Aka inde 
natolloia' minnä'-minnä'na temo, napogau' 
loppo'um ia indo la dipogau' ke dilamumma'. 
9 Setongam-tonganna, umba-umba naongei 
Kaheba Katilallasam dipa'pakahebaam, etam 
too duka' la dipotulasam pa'pogausanna 
inde baine anna mala dikilalai liu." 19 Deem 
mesa to tihekem sapulo dua passikolanna 
Puang Yesus isanga Yudas Iskariot, le'ba' 
umpellambi'i sanaka-naka kapala sando 

aka illaam penabanna maelo' la umbalu' 

Puang Yesus. 1! Sangngim kassi uhhingngii 
anna ma'dandi la nabeem doi'. Iya umpeä 
lium lalam Yudas la umbalu' Puang Yesus. 

12 Illaam pa'pahandusanna allo kasalle 

Hoti Tä' Diboloi Bibi' Hoti si ditunu domba 
pengkilalaam Kalappasanna to Yahudi dio 
mai Kasabuasam. Allo eta too ma'kada 
passikolanna lako Puang Yesus naua: "La 

lu umbakam ngei umpatokaangko kinande 
indo si diande ke umpengkilalai tau allo 
Kalappasam?" 13 Iya ussuam dua passikolanna 
naua: "Le'ba'koa' libam kota Yerusalem, iya 
la silambi'ungkoa' too mesa muane umbaba 
busso kessi uwai. Tuhu'ia' '“lako banua 
naongei anna muuaannia' indo to ma'banua: 
Nauaangkam Tuangguhu: 'Uaanni: Umba 
ngei tambim to bali umpatoka la kiongei 
sola Tuangguhungki mangngande kinande 
allo Kalappasam?' 1? Iya la napaitaingkoa' 
too mesa tambim kalua' tando langam puha 
asammi napatoka sule lako pangkakka'. 
Etanna' too la muongei ma'patoka." 18 Iya 
le'ba'um indo dua passikola libam Yerusalem. 
Sulei libam, nalambi' si'da susi liu indo tula'na 
Puang Yesus. Iya napatokam indo kinande 

si diande illaam allo Kalappasam. 1/Bengii, 
sulem Puang Yesus umpasola sapulo dua 
passikolanna. 18 Mahassanni mangngande, iya 
nauam Puang Yesus: "Setongam-tonganna, 
deem mesa solamua' illaam inde alla'-alla'taa' 
la umbalu'ä'." 19Iya sangngim masussa 
penabanna anna sibala'-bala'i mekutana 
naua: "Taia mammaka kao, Tuangguhu?" 

20 Natimba'im naua: "Sala'-sala' mennammua' 
inde to sapulo duakoa'. Iai too kusolapihingam 
unduho hoti, iya iam too. °t Abana hi tia Kao 
to disangai Ana' Mentolino inna la matea', 
umba susi puha tisuha' illaam Battakada 
Debata. Sapo' ta' deem pada satilaka lako 
indo to umbalu'a'. Mala leko'um ia kela ta'um 
ia didadiam!" 2? Mahassanni mangngande, 

iya mualam mesa hoti Puang Yesus anna 
nakuhhu'i sumanga' längäm Puang Allataala 
mane napiä'-piä'i anna nabeenni lako 
passikolanna napasindum naua: "Iam too inde 
baleku, alaia' ammu andei." 23 Puhai, mualam 
mesa ihusam kessi anggur anna nakuhhu'i 
sumanga' mane nabeem oi lako passikolanna. 
Iya naalam duka' anna nasibala'-bala'i naihu'. 
24 Anna mane ma'kadai naua: "Iam too 

inde hahaku la dipatitollo la umpomannassa 
pa'dandianna Puang Allataala lako buda tau. 
25Setonganna kutulasangkoa': Tä'mä' Kao 
deem la muihu' pole anggur sampe lambi' 
wattunna la muihu'ä' anggur bakahu illaam 
kapahentaanna Puang Allataala." 2? Puhai, iya 
umpenaniammi mesa pampujiam, mane le'ba'i 
langam Tanete Zaitun. Z7 Iya umpatahhu'um 
tula'na Puang Yesus lako passikolanna 

naua: "La le'ba'koa' umpelleiä' aka deem 
tisuha' illaam Battakada Debata naua: 'La 
kupatei to ma'kambi'na anna ingganna 
dombana la tisembu' lao.' 28Sapo' maka' too 
dipatibangomma' sule, la kupendioloikoa' lako 
Galilea." 2?Iya ma'kadam Petrus naua: "Moi 
la le'ba' asam solaku napelleiko, inna tä' sia 

kao deem la kupelleiko." 3? Natimba' Puang 
Yesus naua: "Setongam-tonganna, illaam inde 
bengi ta'pi la penduam moni mane' anna 
pentallumma' umbahoi." 3t Sapo' tuttuam 
napomatohha mandi duka' pa'kadanna Petrus 
naua: "Toko moia' kao la dipatei solaki', tala 
kubahoiko!" Anna ingganna solana Petrus 
ma'kada susi siam duka'. 32 Puhai ia too, iya 
le'ba'um Puang Yesus sola passikolanna lu 
lako mesa ongeam isanga Getsemani. Dioi, 
muuaammi passikolanna: "Okko'ungkoa' 

too eta inde anna laopa' ma'sambajam." 

33 Umbabaim Petrus sola Yakobus anna 
Yohanes napasola. Tä' deem pada samahea' 
Puang Yesus anna husa' penabanna nasi'dim. 
34 Nauam: "Masussa si'da-si'da penabangku 
kusi'dim, angga' la mateä'. Tohhongkoa' 

too eta inde, sapo' tä'koa' la lembe." 3? Iya 
mentudendem saidi' anna untapposanni kalena 
dokko litä' napasindum ma'sambajam kela 
mala anna lappa'i dio mai kamasussaam ia too. 
36 Naua: "O Papa', O Ambeku, tä' Iko deem 
aka ungkapusa'i ke umpoelo'i. Lappasanna' 
dio mai inde kamasussaam kuoloi temo, 
sapo' la pa'elo'mu dadi, taia la pa'elo'ku." 

37 Puhai ma'sambajam ma'pasulem. Iya 
ullambi'um indo to tallu to napasola ingngena' 
mahassam mamma". Iya ma'kadam lako 
Petrus naua: "Simon, mamma'ko isanga? 

Tä' dakoka tiko mala majaga moi podo 
satette'um? 38 Majagakoa' ammu pa'sambajam 
indana napa'sändä'ikoa' setam. Aka abana 

hi tia mohäe penabammua' la umpalako 

kamaloloam, sapo' napomalammakoa' sipa' 
hupataummu." 39 Anna mane le'ba' pole oo 
ma'sambajam, susi siam indo pa'sambajanna 
ingngena'. 40 Puhai, ma'pasule oom sule, iya 
nalambi' mamma' oo sule aka nataloi sugali'um 
matanna. Iya sangngim ta' baba naissam 
aka la naua mentimba'. 4t Tappana ma'pasule 
kapentallunna iya nauam: "Mamma liupokoa' 
isanga? Ta' liupokoka' tiko malube! Sihuam 
tia! Aka lambi'um wattunna Kao to disangai 
Ana' Mentolino la dibehoa' tama pala' limanna 
to madosa. 4? Bangommokoa' anta laoa'. 
Petua'ia' diom mai indo to la umpopesakkaa'!" 
43 Mahassampi ma'tula' Puang Yesus, iya sule 
ham Yudas indo to tihekem duka' sapulo dua 
passikolanna Puang Yesus umpasola tau buda 
sanda pa'dam sola bose, nasua kapala sando 
anna to ullatta' Pepaondonganna Musa sola 
matua ulunna to Yahudi. #“Indo Yudas to 
umbalu'i, puham untula' loppo' tanda lako 
indo to napasola naua: "Iai too kuudum, 

iam too la ussakkaa' anna umbabai, sapo' 
jagai manappai." %Iya landa'i lako, tappa 
umpellambi'im Puang Yesus anna nauai: 

"O Tuangguhu!" anna mane naudum, iya 
sikanasakkam. 96 (14:45) 4“ Deem mesa tau 
eta too ussintä' pa'danna anna umbattai mesa 
sabua'na sando too', iya mäläi talinganna. 
48Iya ma'kadam Puang Yesus lako indo tau 
buda naua: "Ussangaa' isanga pehampo'ä' 
anna sulekoa' sanda pa'dam sanda bose la 
ussakkaä'? 9 Kusanga allo-allokoa' kupa'guhu 
illaam Banua Debata iya tä' dä' ussakka. 

Sapo' abana hi tia la susi anna mala sule 
lako indo puha tisuha' illaam Battakada 
Debata." SU Iya sikalumpa'um lao ingganna 
indo passikolanna napellei. >! Deem mesa änä' 
muane anggam sambu' illaam kalena le'ba' 
ia untuhu' Puang Yesus. Naanda'im duka' 
tau buda la nasakka, ?? sapo' nalappa' indo 
sambu'na anna lumumpa'i lao ma'kambela 
baba. 33 Iya dipasolam Puang Yesus lako sando 
too'. Eta too ma'hempum ingganna kapala 
sando anna matua ulunna to Yahudi sola to 
ullatta' Pepaondonganna Musa. "7 Iya natuhu' 
kalamba'um Petrus sule lako pa'hanteanna 
sando too' anna muokko'i mendaha sola to 
unjagai Banua Debata. ??Iya umpalilimmi 
tangnga' kapala sando sola ingganna solana 
to tihekem duka' To Mahhotto'na to Yahudi 

la umpeangam tuntungam su'be' Puang 
Yesus anna nadakasam pa'posanga-sanga 
anna mala dipatei, sapo' ta' deem nalambi'. 
59 Budapi tau si umpakolo'-kolo'i Puang Yesus, 
sapo' tä' deem mala sipako-pako tula'na. 

37 Sanaka-nakapi tau ke'de' uhhängänni 
pa'pakolo'-kolo'inna solana naua: ?3 "Deem 
kihingngi tula'na inde tau naua: 'La 
kukadakeam inde Banua Debata pa'papianna 
hupatau angku papia polei senga'na, la 
tallungngallo liu anna dadim aka taia pa'papia 
hupatau.' " >? Sapo' tä' asam deem mala 
mentama tula'na. ° Iya ke'de'um sando 

too' illaam alla'-alla'na tau anna ungkutanai 
Puang Yesus naua: "Tä' liu siam isanga 

la untimba'i inde lako pa'pahapa'na tau?" 

61 Sapo' mengkamma' mandi Puang Yesus. Iya 
mekutana pole oom sando too' naua: "Iko 
si'da haka To dilanti' la mepasalama', Ana'na 
Puang Allataala To handam dipa 'kasallei?" 

62 Jya natimba'im naua: "Kaom too, anna 
illaam allo la taoloinna la muitakoa' Anä' 
Mentolino, battu diua Kao, la muokko' dio 
tandai kananna To Handam Kuasa anna la 
sulea' sule illaam gabum yabo langi'!" 63 Iya 
tappa umpessepäsam siaham pohebana sando 
too' aka keaha' anna nauai: "Akapi gunana la 
umpeä liukia' sa'bi? 64 Aka uhhingngi asammia' 
kadanna inde dio tau untelle Puang Allataala! 
Dadi maakaa' iko susi lalam penabammu?" 
Sangngim umpasala Puang Yesus anna nauai: 
"La dipatei." 2?Iya deem sanaka-naka tau 
untikkudui anna mane nasapu'iam matanna 
anna nadänggu'i napasindum naua: "O nabi, 
pentopaipi, menna untappai limako?" Anna 

to ma'honda duka' untampilinni Puang Yesus. 
66 Wattu eta too mahassampi dio pa'hanteam 
Petrus, iya sulem mesa baine sabua'na sando 
too'. 857 Tappana muita Petrus mahassam 
mendähä, iya napengkaleso-lesoim lindona 
anna nauaanni: "Iko duka' si sola liuko indo 
Yesus to Nazaret." 68 Sapo' tappa ma'baho 
naua: "Ta kuissam aka hi iko isanga untula'," 
anna le'ba'i lako olo ba'ba, [iya moni siaham 
mäne']. 69 Puhai ia too, naita pole oom mesa 
sabua' baine. Iya ma'kadam indo baine lako to 
dio heem eta too naua: "Inde dio tau abana 
solana." 7? Iya nabahoi pole oom Petrus. Ta' 
masäe, iya ma'kadam duka' indo to dio heem 

eta too naua: "Mannassa anna solanako aka 
to Galileako duka'." 71Iya ma'pindam pole' 
Petrus naua: "Naitaa' Debata, kela kuissanni 
indo to muuaanna'!" 72Iya moni siaham mane' 
kapenduanna. Iya tappa nakilalaim pole' 
Petrus indo tula'na Puang Yesus naua: "Tä'pi 
la penduam moni mäne' anna pentallumma' 
umbahoi." Iya ma'pase'go'um sumahho. 
1 5 1 Mebengngi'-bengngi'pi anna 
umpasahandammi kada kapala sando 
sola matua ulunna to Yahudi anna to ullatta' 
Pepaondonganna Musa sola to si mahhotto' 
illaam peadasanna to Yahudi. Iya umpungom 
Puang Yesus anna nababai lako olona Pilatus. 
2 Mekutanam Pilatus lako Puang Yesus naua: 
"Ikongka indo tomahajanna to Yahudi?" 
Natimba'um naua: "Ikom ma'kale muuai." 
3Iya ma'tula'um ingganna kapala sando 
umpakolo'-kolo'i Puang Yesus. “Mekutana 
pole oom Pilatus naua: "Tä' isanga la 
untimba'i inde mai tau? Uhhingngi haka 
buda natandasangko?" ? Sapo' tä' liu siam 
mentimba' nasuhum manga-manga baba 
Pilatus. ê Maka' lambi' oom allo kasalle ia too, 
si biasa dilappasam mesa to ditahungkum 
situhu' pelauanna tau buda. ”Wattu eta too 
deem mesa to ditahungkum isanga Barabas 
anna budapi solana to puha papateam aka 
umbali-bali to ma'pahenta. 8 Iya sulem tau 
buda melau lako Pilatus anna mala dipalako 
kaha-kaha ia too susi biasa. ?Iya mekutanam 
Pilatus naua: "La muaku haka' ke kulappasanni 
inde tomahajanna to Yahudi?" 10]a anna 

ma'kada susii Pilatus aka naissam naua ia hi 
tia anna nababai sule ingganna indo kapala 
sando aka nakembuhui. 1! Sapo' umpatudui 
tau buda indo kapala sando naua: "Pelauia' 
anna mala Barabas dilappasam." !? Iya 
mekutana pole oom Pilatus lako indo tau buda 
naua: "Maka' susi, iya aka la kupogausam 
inde to ussangaia' tomahajanna to Yahudi?" 
13Iya sikatambam naua: "Paso'i yabo kaju 
sitambem anna malai mate!" 14 Mekutana pole 
oom Pilatus naua: "Anu' aka hia kasalaanna?" 
Sapo' tuttuam sikaoli mandi naua: "Paso'i yabo 
kaju sitambem anna malai mate!" 15 Mohäe 
Pilatus la umpalossosam penabanna tau buda 
lambi' ullappasam ia Barabas anna ussuai 
tau untembe' talukum Puang Yesus mane 
napesuaanni dipäso' yabo kaju sitambem. 

16 Iya napasolam sohodadu Puang Yesus lako 
Banua Gubernur indo si diongei ma'bisaha, 
anna untambai asanni ingganna sohodadu 
ma'hempum. 17 Anna napapakei juba mellolo 
pao susi bajunna tomahaja anna muananni 
songko' susi songko'na tomahaja sapo' 
keduhi anna napasongko'ianni. 19 Anna mane 
napekatabe'i lelem naua: "O tomahajanna 

to Yahudi, kipa'kasalleiko!" 19 Nahabi' bulo 
ulunna, natikkudui anna ma'balinguntu' lelenni 
menomba. ZU Puhai natelle, naäläiammi sule 
indo juba mellolo pao napapakeiam anna 
napapohebai sule indo inna pohebana. Anna 
mane dibaba lao Puang Yesus la dipaso' yabo 
kaju sitambem anna malai mate. ?! Wattu 
eta too deem mesa tau isanga Simon to 

Kirene, ambena Aleksander sola Rufus, 

mane sule dio mai sulibanna kota Yerusalem. 
Iya napassaim umpassam kaju sitambenna 
Puang Yesus. ?? Indo sohodadu umpasola 
Puang Yesus lako mesa ongeam isanga 
Golgota, kalembasanna ongeanna kahoha' 
ulu. 23 Anna mane nabeem anggur sihau mur, 
sapo' tä' naaku naihu'. 241ya napalängämmi 
kaju sitambem anna mane nataba-taba 
pohebana sapo' naundi. 2? Tette' kaseham 
mebengngi' anna dipalanganni kaju sitambem 
Puang Yesus. 26 Yabo indo kaju sitambenna 
dituli' kasuhunganna anna dipäso'i, naua: 
TOMAHAJANNA TO YAHUDI. 2/Deem duka' 
dua pehampo' nasimbahaam dipäso' yabo kaju 
sitambem, mesa dio tandai kananna anna 
mesa dio tandai kaihinna. ?? [Iya diganna'im 
issinna Battakadanna Puang Allataala naua: 
"La dihekem duka' mesa tau kadake illaam 
alla'na tau kadake."] ??Ingganna to muolai 
ongeam ia too si muillim-illim tandana untelle 
Puang Yesus napasindum naua: "Kusanga 
paha' la ungkadakeangko Banua Debata anna 
la tallungngallo muolaam umpake'de' sule! 

30 Iya lappasangko kalemu anna tuhungko 
yabo mai itim kaju sitambem!" 31 Susi toi duka 
kapala sando anna to ullatta' Pepaondonganna 
Musa sipa'tula'-tula' mantelle naua: "Maka' 
tau senga' mala napasalama', sapo' maka' 
kalena ta' ohi ia mala napasalama'. 3? Maka' 
abana si'da tomahajanna to Israel anna 

To nalanti' Puang Allataala, iya la tuhummi 
too yabo mai inde dio kaju sitambem anna 

mala taitaia' anta katappa'ia'." Moi duka' 
indo to dua to nasimbahaam dipaso' yabo 
kaju sitambem untelle duka' Puang Yesus. 
33Tappana tanga allo, iya malillim pattam 

dio indo pa'lembängam sule lako tette' 

tallu kahubem. 3“Tette' tallui kahubem, 

iya metambam Puang Yesus naua: |i"Eloi, 
Eloi, lama sabakhtani?"|r Kalembasanna, O 
Puang Allataala, Debatangku, aka hi anna 
untampeannä'? 3? Nahingnginna petambana 
indo to ke'de' eta too, iya deemmi sanaka-naka 
muuai: "Pehingngiia'i, untambai nabi Elia!" 

36 Iya napasihha'um mesa tau muala bunga 
karang anna nahammei dokko anggur 
maissu', mane napadekke'i lako pesoka anna 
napadu'dui pudu'na Puang Yesus napasindum 
naua: "Taampaipia' anna tapetua'ia' battu la 
sule si'da hi nalappasam Elia." 37 Iya metamba 
pole oom mane kattui penabanna. 38 Wattu eta 
too, indo sampim pesapa' illaam Banua Debata 
tappa sesse' tipa'dua mengkalao yabo sule 
dokko. 3? Deem mesa punggabana sohodadu 
mahassam ke'de' dio olona Puang Yesus. 
Tappana naitai maaka susi kamateanna, 

iya nauam: "Abana Anä'na si'da hia palae' 
Puang Allataala!" 40 Deem duka' sanaka-naka 
baine umpetua' mambelai, susinna Maria 
Magdalena, Salome, anna Maria indona 
Yakobus Mangnguha sola Yoses. 41 Baine ia 
too sangngim to untuhu'um Puang Yesus, 
anna si natahiai indo anna si diopi Galilea. 
Anna budapi baine senga' dio duka' heem 
eta too, to napasola sule dio Yerusalem. 

42 Allo eta too allo pa'patokaam la mentama 
allo Katohhoam. Tappana mahammo, “iya 
deemmi mesa tau isanga Yusuf to Arimatea, 
mesa to kasalle illaam bilanganna To 
Mahhotto' Handam Malangka', napengkasahai 
umpellambi'i Pilatus anna umpelaui bakkena 
Puang Yesus. Indo Yusuf mesa to masäe allom 
muampai kapahentaanna Puang Allataala. 
44 Mängä-mängä Pilatus tappana napekaheba 
diua matem Puang Yesus. Iya untambaim 
pangngulunna sohodadu anna nakutanai naua: 
"Mate si'dangka Yesus?" 45 Tappana nahingngi 
pa'tula'na, iya umpäbäim Yusuf lao muala 
bakkena Puang Yesus. 28 Iya muallim sampim 
mabusa Yusuf anna laoi napatuhum anna 
nabalunni. Anna mane laoi napandam tama 
lokko' dipapia dio mesa tanete batu. Puhai, 
iya ullolimmi batu kasalle natutu'iam ba'bana. 
47 Indo ongeam dipampandanni bakkena naita 
Maria Magdalena sola Maria indona Yoses. 
16 1 Tappana lessu' allo Katohhoam, 
muallim bauam bubanau' Maria 
Magdalena anna Maria indona Yakobus anna 
Salome aka la lao nasussuiam bakkena Puang 
Yesus illaam lokko'. ? Buttunna allo indo allo 
Minggu eta too, iya le'ba'im lako ku'bu'. 
3 Iya sipa'tula'-tula'um naua: "Mennangkia' 
la umbehoiam indo batu pelapa'na ku'bu'?" 
4Sapo' mahuku'i lako, iya naitam indo batu 
dilapasam ba'ba lokko' puham dilolim lao. 
> Iya le'ba'im tama indo ku'bu', iya naitam 
mesa to mangnguha ma'poheba mabusa 
muokko' dio tandai kanam, iya sileleim 

tikkedu' anna mängä-mängä. ê Sapo' ma'kada 
indo to mangnguha naua: "Daa ummahea'a'! 
Kuissam kuua umpeakoa' Yesus to Nazaret 
indo to puha dipaso' yabo kaju sitambem, 
sapo' pa'dem inde aka tubom sule. Petua'ia' 
indem ongeanna. ” Dadi le'ba'ungkoa' temo 
anna umpaissanni Petrus sola passikola 
senga'na muua: 'Mendiolom ia lako Galilea 
Puang Yesus, diopi mane silambi'koa' umba 
susi puha nauaangkoa'.' " 8Iya le'ba'i siaham 
sikalumpa' umpellei indo lokko' aka tikkedu' 
lambi' lumalla' mahea' muita kadadiam ia too. 
Tandana maheai'i, iya ta' deem natula' lako tau. 
9 [Tappana puha tubo sule Puang Yesus indo 
mebengngi'-bengngi' allo Minggu eta too, iya 
uhu-uhuna umpa'paitaam kalena lu lako Maria 
Magdalena indo to puha nahambaiam pitu 
setam illaam mai kalena. t? Iya tappa le'ba'um 
indo baine napa'paissangam lako ingganna to 
si untuhu'i anu' mahassannipi ma'bahata anna 
tää'i liupi tipoli' uwai matanna wattu eta too. 
11 Sapo' tappana sikanahingngi naua tubom 
sule Puang Yesus anna deemmi umpa'paitaam 
kalena, ta' liu siaham nakannangam. 1? Lessu'i 
eta too umpa'paitaam pole oom kalena, sapo' 
senga'um hupanna, lako dua pentuhu'na 
wattunna anna le'ba'i umpellei tonda'. 13 Iya 
ma'pasulem sule aka la natula' lako solana 
indo pangngitanna. Sapo' tää'i liupi kannam. 
14 Katampasanna umpa'paitaam kalena 

lako sapulo mesa passikolanna wattunna 
mahassanni mangngande. Sangngim nasosso 
Puang Yesus aka tä' ungkannangam pa'tula'na 


MARKUS 16.15-20 73 


to puha muitai katuboanna sule. t> Iya 
ma'kadam Puang Yesus lako naua: "Le'ba'koa' 
lako lili'-lili'na lino ammu pa'pakahebaannia' 
Kaheba Katilallasam lako ingganna hupatau. 
16 Menna-menna ungkatappa'i anna ditedo'i 
iam too la salama', sapo' menna-menna tä' 
matappa' la ditahungkum ia. t” Tanda-tandana 
to matappa' mala la umpogau' susinna: 
uhhambai lao setam umpake sangangku, 
anna la umpake basa maneanna natula', 
napalosaiam Penaba Maseho. 18 Moi anna la 
muanda'i ula' battu la muihu' hasum sapo' 
tä' la mala nasägäi, anna la uhhaka' to 
masaki napolalam bono'." 19 Puhai ma'tula' 
lako passikolanna, iya tiäkä'um langam 
suhuga anna muokko'i dio tandai kananna 
Puang Allataala. 2? Iya le'ba'im passikolanna 
umpa'pakahebaam Kaheba Katilallasam lako 
si mesa-mesa ongeam illaam lino anna 
napasolai Debata mengkähä umpakatoto' 
kadanna napa'patandaam umpadadi tanda 
memängä-mängä.] 


LUKAS 


1 10 Teofilus to dipa'kasallei, budam 

tau umpeäi lalanna anna malai natuli' 
situhu' tonosanna ingganna indo kadadiam 
to puha dadi illaam alla'-alla'na hupatau. 

2 Sikanatuli' situhu' indo puha natulasangkia' 
to umpa'pakahebaam Battakada Debata, indo 
to muitai sola mata mengkalao pahandu'na 
kadadiam ia too. 3Dadi tappana kupellantunni 
manappa mengkalao pahandu'na kaha-kaha 
ia too, iya kuuam mapia ke kutuli'i situhu' 
tonosanna ingganna ia too anna malai umbata. 
4 Kupateem anna malai muissam muua indo 
to puha dipa'guhuangko abana tappa' si'da. 

> Wattunna anna mendadi tomahajai Herodes 
dio lembäna Yudea, deem mesa sando isanga 
Zakharia, mentama duka' kamesaanna to 
mate Abia. Bainena Zakharia isanga Elisabet, 
mesa duka' pessubunna sando Harun. “Indo 
to dua, malolo pa'palakoanna dio olona Puang 
Allataala, aka bassim tä' deem sassainna 
kamanuhusanna untuhu'i ingganna pahentana 
Debata. 7 Sapo' indo to sipobaine tä' deem 
änä'na, aka abana tämänä Elisabet, anna 
bassim matuam. H Pissam wattu, lambi' oom 
wattunna la ma'palako sando to mentama 
kamesaanna to mate Abia, nasuhum Zakharia 
umpalako oloam sando dio olona Puang 
Allataala. ?Situhu' kabiasaam, si diundi 

indo to la umpalako oloam sando illaam 

Banua Debata la untunu tunuam bubanau', 
iya Zakharia nahua eta too. t? Mahassanni 
dipalako indo hettem tunuam bubanau', 
sulibam ia tau buda ma'sambajam. 1! Wattu 
etam too naongei umpa'paitaam kalena 
mesa malaika'na Debata lako Zakharia. Indo 
malaika' ke'de' dio tandai kananna indo meja 
dipantunui tunuam bubanau'. 1? Naitanna 
Zakharia indo malaika', tappa tikkedu' anna 
mahea'. 13Sapo' ma'kada indo malaika' naua: 
"O Zakharia, daa ummahea', nahingngiammi 
Puang Allataala pa'sambajammu. Nasuhum la 
nadadiangangko bainemu Elisabet mesa ana' 
muane-ane anna la ussangai Yohanes. 14Tä' 
deem pada la satiala inabammu ke dadim indo 
ana'-ana', anna la buda tau kassi wattu eta 
too. 1? Aka indo änä'mu, mesa to la keangga' 
dio olona Debata. La ta' mala muihu' anggur 
sola uwai senga' indo si mepamabo'na. Anna 
subunna too, iya naponnoim Penaba Maseho. 
16|a buda to Israel napopengngolo sule lako 
Puang Allataala, Debata to napenombai nene 
to naponene. 17 Anna la umpendioloangam 
Debata sule naponnoi kuasa susi nabi Elia. La 
umpasikapiai ambe anna änä', anna lako tau 
to ta' manuhu' la napatinanda sule lako lalanna 
to si umpogau' kamaloloam. Pa'palakoam iam 
too umpaitai lalam hupatau anna mala toka 
penabanna la mendadi umma'na Debata." 

18 Iya natimba'im Zakharia lako indo malaika' 
naua: "Tä' natama pikkihangku itim tula'mu, 
aka kao illaamma' kamatuaam, susi siam duka' 
baineku." 19 Natimba' indo malaika' naua: 

"Kaom too Gabriel to si nasua Puang Allataala. 
Anna nasua oma' temo umpalambisangko inde 
Kaheba Katilallasam. 2?Inde to puha kutula' 
ta' mala tala dadi ke lambi'um wattunna. Sapo' 
aka ta'ko kannam, nasuhum ta'ko la mala 
ma'kada sule lako diganna'i inde kaha-kaha 
puha kupokada." ?! Wattu eta too, mamali'um 
tau buda muampai Zakharia anna sangngim 
manga-manga naua: "Akanna masae sugali'i 
illaam Banua Debata?" 2? Pissananna ham ia 
messubum illaam mai ta'um mala ma'kada, 
iya napakana mandam lako tau buda indo 

to naita illaam Banua Debata. Naissam pole' 
tau buda naua: "Deem aka-aka napaitaiam 
Debata illaam." 23Tappana puha wattu 
pengkähänganna Zakharia illaam Banua 
Debata, iya ma'pasulem lako tondä'na. 2? Ta' 
masäe lessu'na ia too, iya kebättä si'da ham 
Elisabet bainena, lambi' ungkuhum kalena 
illaam banua lima bulanna. ??Iya nauam 
Elisabet: "Inde kaha-kaha napadadi Debata 
tama kaleku, solanapi pa'kamasena di kao 
nasuhum tä'mä' pole' la si napa'bahinni'-hinni'i 
solaku." 26 Annanni bulanna tambu'na Elisabet, 
iya nasuam Puang Allataala indo malaika! 
isanga Gabriel lao lako Nazaret, mesa tonda' 
dio lembana Galilea. 27 Dioi, umpellambi'im 
mesa ana' daha isanga Maria. Indo Maria 
balim nakutanai muane isanga Yusuf, mesa 
duka' peampoanna tomahaja Daud. “Iya 
ma'kadam indo malaika' lako Maria naua: "O to 
kehongko'! Naundu'ko anna namana' Debata." 
29Tikkedu' Maria uhhingngi tula'na indo 

malaika' lambi' mekutana illaam penabanna 
naua: "Aka hia umbai' kalembasanna indo 
tula' ingngena'?" 30 Iya nauam indo malaika': 
"O Maria, daa ummahea' aka iko mesako 

to napilei Puang Allataala la natamba'. 3! La 
kebattako anna la undadiangko änä' la 
muane-ane anna la ussangai Yesus. 3?La 
mendadi mesa to kasalle anna la diuaam 
Ana'na Puang Allataala To Handam Matande. 
La napatadongkom Puang Allataala Debatanta 
mendadi tomahaja illaam kapahentaanna 
tomahaja Daud nene to naponene. 33 Anna 

la umpahenta pessubunna Yakub sule lako 
salako-lakona, anna kapahentaanna ta' deem 
la meangganna." 3#Iya ma'kadam Maria lako 
indo malaika' naua: "La mala haka tia sule 
lako itim kadammu aka ta'pa' deem siisso 
muane." 3? Sapo' naua indo malaika': "Penaba 
Maseho la ussalokko'ko anna kakuasaanna To 
Handam Matande la mengkaha illaam kalemu. 
lam too anna la diuaammi indo änä'-änä' la 
undadiam: "To Malolo, Anä'na Puang Allataala. 
36 Ungkilalai haka indo Elisabet sahapummu, 
annammi bulanna tambu'na temo, moi anna 
illaammi kamatuaam anna si naua asammi 
tau: 'Tamana.' 37 Aka tä' ia deem nakapusa'i 
Puang Allataala." 38Iya nauam Maria: "Kao 
sabua'naä' Debata; iai too muua, iam too 

la dadi tama kaleku situhu' indo tula'mu." 
Iya le'ba'um indo malaika' umpellei Maria. 

39 Puhanna ia too, tappa le'ba' siaham Maria 
lako mesa kota dio lembäna Yudea yabo 
tipatanetena. 40 Sulei lako, iya le'ba'um tama 

banuanna Zakharia anna umpa'kadai Elisabet. 
41 Nahingnginna Elisabet pa'kadanna Maria, 
tappa pahiu siaham indo änä'-änä' illaam 
tambu'na. Iya nasahum siaham Penaba 
Maseho Elisabet, “lambi! metamba naua: 
"Ingganna baine iko handam ma'kalolosam 
tamba'mu, anna la ditamba' toi indo ana'-ana' 
la undadiam. #4 Setonganna ta' sihatanna' 

la napellambi'i indona Debatangku. 44 Aka 
kuhingnginna pa'kadammu, tappa pahiu 
siaham indo ana'-ana' illaam tambu'ku, kassi. 
45 Kehongko'ko anna maupa', aka ungkatappa'i 
muua indo kadanna Debata tama kalemu ta' 
mala tala dadi!" 46 Iya ma'kadam Maria naua: 
"Mengkalao illaam una' penabangku lemba' 
dio pudu'ku umpujiä' Debata, anna kutilalla'i 
sola sakalebu penabangku langam Puang 
Allataala to umpasalama'ä', 48 aka moinna 
anna mesaa' to handam matuna, sapo' tontaa' 
napaillaam penaba. Napahandu' temo la 
nauaam asanna' ingganna lapi'na hupatau: 'To 
kehongko'.' # Aka Puang Allataala To Handam 
Kuasa puha umpogau' tanda memanga- 
manga tama kaleku. Maseho sanganna! 

50 Pa'kamasena Puang Allataala tihandu' 

lako ma'hupatau sule lako ampo-ampona to 
mengkahea' dio olona. ?! Katea' bassinna 
umpogau' pa'pogausam kasalle. Puha usseham 
ingganna to malangka' penaba anna ingganna 
pattujunna napompoi asam. °? Buda tomahaja 
napatuhum yabo mai okkosam kahajaanna, 
sapo' to madio napomatande. >? Umpadea"' 
kamapiaam ingganna to tadea', sapo' to 

makaka nahambai ia lao ma'pala' lo'ba. 

54 Umpamoloi pessubunna Israel sabua'na, ta! 
deem lembe nakamasei. ?? Aka Puang Allataala 
ta' ungkalembei pa'dandianna lako Abraham 
nene to naponene, sola ingganna pessubunna 
sule lako salako-lakona." >? Umbai' tallu 
bulampi tohho Maria dio sola Elisabet, mane 
ma'pasulei lako banuanna. ?” Tappana lambi' 
wattunna keana' Elisabet, iya undadiammi 
mesa änä' muane-ane. ?? Naissanna ingganna 
sambanuanna sola kasahapuanna maaka 
susi pa kamasena Debata lako Elisabet, iya 
ta' deem pada satilalla' duka' sola Elisabet. 
59 Kahuai benginna subunna indo änä'-änä', 
iya suleim anna nasunna'i. Sangngim mohäe 
la nasangai Zakharia napasikona ambena, 

60 sapo' naua indona: "Taa', aka la disangai 
hi tia Yohanes." €! Natimba'iim naua: "Aka ta' 
deem kasahapuammua' ma'sanga susi." 62 Iya 
umpa'pakana-kanam limanna lako Zakharia 
hapam nakutanai naua: "Aka la disangaiam 
inde änä'-änä'?" 63 Iya umpelaum batu tuli" 
anna natuli'i naua: "La disangai Yohanes." Iya 
sangngim manga-manga pole'. Di Wattu eta 
siam anna tibukkai sule pudu'na Zakharia, 
lambi' mala sule ma'kada anna umpujii Puang 
Allataala. 2? Ingganna sambanuanna sangngim 
mahea', anna ia mandam natula' lako dio 
mai ingganna tau dio tipatanetena Yudea. 

66 Ingganna to uhhingngii kaha-kaha ia too 
sangngim mekutana illaam penabanna naua: 
"La dadi aka amo indo änä'-änä' ke dako'i?" 
Aka mannassa anna naundu'i Debata. Pi Indo 

Zakharia ambena indo ana'-ana' nasahum 
Penaba Maseho, nasuhum umpalombum 
kadanna Debata naua: #8 "Tapujiia' sanganna 
Puang Allataala Debatanna to Israel, 

aka sulem umpellambi'i umma'na anna 
nalappasam. 9? Nabeengkia' To Mepasalama' 
ta'um deem tondonna, pessubunna tomahaja 
Daud sabua'na. 7? Umba susi puha nadandi 
Puang Allataala napalanda' ingganna nabi 
masehona yolona, 7tla nalappasangkia' dio 
mai balinta anna kakuasaanna ingganna to 
ungkabassikia'. 7? Susim too umpatandaam 
pa 'kamasena anna ungganna'i pa'dandiam 
masehona indo to puha nadandi lako nene 
to taponene. /3Indo pa'dandiam to puha 
napa'pindai lako Abraham nene to taponene 
naua: “#'La kulappasangkoa' dio mai balimmu, 
anna mala beba'koa' umpalako pa'elo'ku, 

75 anna la tontä liukoa' tubo situhu' pa'elo'ku 
anna umpogau' kamaloloam dio oloku upu' 
salu katuboammua'.' 7? Anna iko änä'ku, 

la disangaiko nabinna Puang Allataala To 
Handam Matande; Aka ikom too disua 
mendiolo la umpatokaam lalam Debata. 

77 La umpa'paissangam lako umma'na muua 
la mala tau dipasalama' ke naampunnim 
Puang Allataala dosata. 78 Napateem aka ta' 
deem pada sakasalle pa'kamasena Puang 
Allataala lako kita, lambi' tuhum yabo mai 
suhuga napellambi'ikia' sihhapam bihha'na 
allo ke mebengngi'i, 7? la muindo ingganna 
hupatau to tubo illaam kamalillingam anna 
illaam lembana kamateam, la napatinanda 

lako lalam kamasannangam." 890 Iya tuttuam 
kasallem indo änä'na Zakharia anna tuttuam 
manontom. Iya tohhom dio pohiallasam sampe 
lambi' wattunna umpa'patandaam kalena lako 
to Israel. 
2 1 Wattu eta too umpassubum pahenta 
tomahaja Agustus la dihekem ingganna 
hupatau illaam kapahentaanna Roma. ?Iam 
too inde uhu-uhuna dipadeem pahhekenganna 
hupatau wattunna Kirenius mendadi gubernur 
dio Siria. 3 Iya le'ba'um inggamna tau lako 
tonda'na si mesa-mesa anna mala dihekem 
dio. “Iya mengkalaom duka' Yusuf dio 
tonda' Nazaret dio lembana Galilea le'ba' 
langam kota Betlehem dio lembana Yudea, 
ongeam kasubunganna tomahaja Daud, 
aka inna pessubunna tomahaja Daud. 
> Umpasola Maria to la napobaine la lao 
dihekem. Eta too mahassammi kebatta 
Maria. *Dioi, iya lambi'um wattunna la 
keänä'. /Iya ungkeänäsammi ana' uluana 
muane-ane. Iya nabe'be'im sampim anna 
nalole'i dokko pahabam, aka ta'um deem 
banua mala naongei tohho. 8Dio indo 
ongeam deem sanaka-naka to ma'kambi' 
tohho dio pa'kambisanna ma'bengi unjagai 
dombana. ° Pissananna ham ia umpa'paitaam 
kalena mesa malaika'na Debata lako indo 
to ma'kambi', anna kakuasaanna Debata 
pangkähhä umpali'i lao, lambi' sangngim 
mahea'. 19Sapo' ma'kada indo malaika' naua: 
"Daa ummahea'a', aka suleä' umbaba kaheba 
mapia tä' deem pada saumpatilalla' ingganna 

hupatau: 1! Bengi temo dipadadiammokoa' 
dio botto litä'na tomahaja Daud mesa to la 
umpasalama'koa'. lam too Kristus, Debatanta. 
12 Anna la susi inde tandana: La ullambi'koa' 
mesa ana'-ana' malea dibe'be'i sampim dilole' 
dio pahabam." 13Iya tappa diita oham buda 
malaika' senga' sola indo mesa malaika' buttu 
yabo mai suhuga umpuji Puang Allataala naua: 
14 "Dipa'kasallei Puang Allataala yabo ongeam 
handam matande, anna la masannam hupatau 
illaam inde lino to napohäe Debata." 15 Tappana 
le'ba' indo malaika' ma'pasule längäm suhuga, 
iya sipa'tula'-tula'um indo to ma'kambi' 
naua: "Maikoa' talako kota Betlehem anta 
petua'ia' indo kadadiam dio, indo puhakia' 
napaissanni Debata." 16 Mengkalaoi siaham 
lako, iya ullambi'um Maria sola Yusuf anna 
indo änä'-änä' dilole' dio pahabam. 17 Tappana 
nalambi', iya natulasammi indo puha 
napaissanniam malaika' diona indo änä'-änä'. 
18| ambi' sangngim mängä-mängä ingganna 
tau uhhingngii indo tula'na to ma'kambi'. 
19Sapo' kaha-kaha ia too napaillaam penaba 
ia Maria anna napenaba-nabaam liui. 2? Iya 
ma'pasuleim indo to ma'kambi' lako ongeanna 
napasindum umpuji anna umpa'kasallei 
Puang Allataala aka ingganna indo puha 
nahingngi anna naita tä' deem la sisala 

indo puha natulasam malaika'. 2! Tappana 
kahua benginna dadinna indo änä'-änä', 

iya disunna'um anna disangai Yesus umba 
susi passangainna loppo' malaika' indo anna 
tä'pi nakebättängam indona. 2? Tappana 

lambi' wattunna la dibahassii Maria situhu' 
Pepaondonganna Musa aka mane puha keana', 
iya nababam Yusuf sola Maria indo änä'-änä' 
langam Yerusalem nabeho lako Debata 

23 ymba susi puha tisuha' illaam Pahentana 
Debata naua: "Ingganna ana' ulua muane 
tabana ia Debata." ?4 Anna umbaba bua 
pemala'na situhu' indo puha napokada illaam 
Pahentana Debata naua: "sapasangka bukku' 
duaka änä'na dangam-dangam." ?? Wattu eta 
too deem mesa tau dio Yerusalem isanga 
Simeon, mesa to meimam si mengkahea' 
längäm Puang Allataala anna nasahum Penaba 
Maseho, umpemmitai liu wattunna Puang 
Allataala la ullappasam to Israel. 26 Anna 
inna puham napalosai Penaba Maseho naua: 
"Tä'poko la mate ke tä'ko silambi' yolo indo 
To nalanti' Debata la mepasalama'." ?7 Iya 
nagaha'um Penaba Maseho Simeon nasuhum 
mentama Banua Debata. Wattu etam too duka 
anna nababai tomatuanna Puang Yesus tama 
Banua Debata aka la umpalako indo situhu'na 
Pepaondonganna Musa. “Iya naalam indo 
änä'-änä' nakaleppe' anna napasindunni 
umpuji sanganna Puang Allataala naua: ??"O 
Debata, umpasule lakom pa'dandiammu 
tama kaleku. Dadi masannamma', pabaima' 
pole' mate. 30 Aka kusa'biim sola matangku 
To Mepasalama' buttu di Iko 31 indo to 
umpatokaam lako ingganna hupatau. 

32 Inde To Mepasalama' la sihhapam masiä' 
muindo taianna to Yahudi, anna la umbaba 
kamatandeam lako to Israel umma'mu." 33 Iya 

bassim mängä-mängäm ambena sola indona 
uhhingngii indo tula'na Simeon diona indo 
änä'na. 3*Iya napelauammi tamba' Simeon 
indo to sahapu mane ma'kadai lako Maria, 
indona indo änä'-änä' naua: "Inde änä'mu 
puham natuho Puang Allataala la uhhonnosam 
buda to Israel, anna la buda napomatande. 
Anna la mendadi mesa tanda yabo mai 
Puang Allataala la natumpu pala' hupatau 

35 anna mala tandaam pikkihanna anna lalam 
penabanna lako si mesa-mesa hupatau. Anna 
iko-iko Maria, la ussi'dingko kamapi'disam 
sihhapam nabuno pa'dam." 36 Wattu eta too 
deem polepi mesa nabi baine isanga Hana, 
änä'na Fanuel, pessubunna Asyer. Indo Hana 
matusse'um aka kahua pulom appa' taunna 
dadinna. Iya masäem mendadi to balu baine 
aka anggam pitu taunna sola muanena balinna 
siala anna matem muanena. Tä' si'da-si'dapi 
deem la umpellei Banua Debata, allo bengi 
umpalako liu kapenombaam dio olona Puang 
Allataala, puasa anna ma'sambajam. 37 (2:36) 
38 Fta siam too duka' anna sulei ma'kuhhu' 
sumanga' langam Puang Allataala anna 
natula'i diona ana' ia too lako tau buda 

to muampai kalappasanna to Yerusalem. 

39 Tappana puha napalako Yusuf sola Maria 
ingganna indo situhu'na Pahenta Debata, iya 
ma'pasulem lako tondä' Nazaret dio lembäna 
Galilea. 40 Indo änä'-änä' tuttuam kasalle 
anna matoho; ponno kakeakasam, anna 
napakamaja Puang Allataala. # Taum-taum 
le'ba' liu tomatuanna Puang Yesus längäm 

Yerusalem umpakahoa' allo Kalappasam. 

42 Tappana sapulo dua taunna Puang Yesus, 
iya le'ba'i oom langam Yerusalem ma'pakahoa' 
situhu' kabiasaanna. #3 Tappana puha allo 
kasalle ia too, iya ma'pasuleim, sapo' tohho 
ia Puang Yesus yabo Yerusalem ta' naissam 
tomatuanna. ##Nasanga siam ia duka' sola 
tau buda muola lalam. Sangngallo ham mellao 
mane napeäi lako alla'-alla'na kasahapuanna 
anna issanganna. #? Sapo' tä' deem nalambi', 
nasuhum ma'pasule sule langam Yerusalem 
napeä. #Napetallungngalloi napeä mane 
nalambi'i (aam Banua Debata mahassam 
muokko' illaam alla'-alla'na tuangguhu 

illaam peadasam napehingngii tula'na anna 
nakutanai. ?/ Ingganna to dio heem eta 

too sangngim mängä-mängä uhhingngi 
kamanähänganna anna pentimba'na indo 
änä'-änä'. 48 Anna manga-manga toi duka' 
tomatuanna muitai. Iya ma'kadam indona lako 
naua: "O änä'ku, akanna umpateem dakam 
kami'? Husa'kam sola ambemu umpeäko." 

49 Iya natimba'im Puang Yesus naua: "O ambe' 
solakoa' indo', akanna umpeää'? Tä' daka 
tiko muissanna' muua Kao pahalluä' la illaam 
banuanna Ambeku?" 3?Sapo' tä' naissam 
tomatuanna kalembasanna indo tula'na. 

51 Puhai ia too, iya sola-solam ma'pasule 

lako Nazaret, anna tontä liu manuhu' lako 
tomatuanna. Anna ingganna indo kaha-kaha 
napaillaam penaba liu indona. ?? Tuttuam lobo' 
Puang Yesus anna tuttuam keaka'. Tuttuam 

napakamaja Puang Allataala anna napohae 
hupatau. 

1 TIlaam taum kasapulo limanna 

ma'pahenta tomahaja Tiberius, eta too 
Pontius Pilatus mendadi gubernur dio Yudea, 
anna Herodes muanda'i kapahentaam dio 
Galilea, anna Filipus solasubunna Herodes 
muanda'i kapahentaam dio Iturea anna 
dio Trakhonitis, anna Lisanias muanda'i 
kapahentaam dio Abilene. ? Anna to mendadi 
sando too' wattu eta too isanga Hanas anna 
Kayafas. Iya taum etam too anna ma'kadai 
Puang Allataala lako Yohanes änä'na Zakharia 
dio pohiallasam. 3 Nasuhum le'ba' Yohanes 
lako ingganna ongeam dio lembana Salu 
Yordan umpalanda' kadanna Puang Allataala 
naua: "Tihokongannia' ingganna kasalaammu 
ammu behoia' kalemu ditedo' anna mala 
naampunniangkoa' dosamu Puang Allataala." 
4Umba susi puha napayolo lambam nabi 
Yesaya illaam suha'na naua: "Deem tau 
dio pohiallasam metamba-tamba naua: 
'Patokaanni lalam Debata, maloloanganni 
lalam la naolanna. ? Mellembäna la ditambunni, 
matanetena sola mabuntunna la dipomahante, 
anna ma'lekko-lekkona la dimaloloam anna 
ma'bo'bä'-bo'bä'na la dipomahampa'. "Anna 
ingganna hupatau illaam inde lino la muita 
kasalamasam buttu yabo mai Puang Allataala. 
" 7 Ma'kada Yohanes lako tau buda indo to 
sule la ditedo' naua: "O inggammua' to si 
mambaba bulim, pessubunna to kadake 
gau'! Ussanga haka' iko la malakoa' lappa' 

dio mai aha' kasallena Puang Allataala? 
8Pa'baju polekoa' anna pa'dodo pole 

anna tandaanni diua ussosso si'dangkoa' 
gau'mu anna untingko' basabammu. Daa 
muuaia': 'Ta'kam la napassala Puang 
Allataala aka peampoannakam Abraham.' 
Aka kutulasangkoa', inde mai batu la mala 
duka' napadadi Puang Allataala peampoanna 
Abraham! ?Tentomai la dipembattaammi 
wase di ada'na Puang Allataala dilemposam 
ingganna kaju tää'na kembua manappa anna 
ditibei tama api." 1? Iya mekutanam tau buda 
lako Yohanes naua: "Maka' susi, iya aka 
pahallu la kipogau'?" !! Natimba'im naua: 
"Menna-menna muampuam dua baju, la naala 
mesa anna nabeenni lako to ta' deem bajunna. 
Anna menna-menna muampuam kinande la 
napateem siam duka'." 1? Deem duka' sule 
sanaka-naka tuam passima maelo' la ditedo', 
iya mekutanam duka' naua: "O tuangguhu, 
aka kami' la pahallu kipogau'?" 13 Natimba'im 
Yohanes naua: "Daa umpala'bii umpelau anna 
indo puha diuaangko." 14Iya mekutanam duka' 
sanaka-naka sohodadu naua: "Anna kami', aka 
kami' la kipogau'?" Natimba' Yohanes naua: 
"Daa umpangngala babaa' lako tau ke taiai 
lalanna anna tä' tookoa' la umpakolo'-kolo'i 
baba kakadakeam tau anna malai nabaja'. 
Paganna'unna' iko duka' indo sahomu!" t> Iya 
sangngim mekutanam illaam penabanna indo 
tau buda naua: "Iangka tia umbai' indo To 
dilanti' la mepasalama' masäem diampai?" 

16 Tam too anna nauam Yohanes lako indo 

tau buda: "Kao-kao uwai kupake untedo'koa'. 
Sapo' dako'i too sulem To kuasa puha Ia 
anna la kao. Aka moi la kubukkaiam pekapu' 
sapatunna tala sihatannä'. Ia-Ia Penaba 
Maseho anna api la napake natedosangkoa'. 
17 Sihhapam to ma'tappi tokam dio limanna 
petappi la nase'laam banne malapu' anna 
läkko'na. Ingganna banne malapu' la dianna 
manappa tama loko, anna läkko'na la ditibe ia 
tama api tapi'de-pi'de." 18 Anna budapi kada 
penanna' senga' natula' Yohanes wattunna 
anna umpa'pakahebaanni indo Kaheba 
Katilallasam. 19 Sapo' indo ia Herodes to 
muanda'i kakuasaam dio Galilea nakeaha'i ia 
Yohanes aka umpobaine Herodias, bainena 
solasubunna, anna dionapi kakadakeam 
senga' napogau'. 2? Sapo' uhhängänni mandi 
kakadakeanna aka umpatama tahungkum 
Yohanes. ?! Tappana puha natedo' Yohanes 
indo ingganna tau buda, iya untedo'um 
duka' Puang Yesus. Puhai natedo', iya 
ma'sambajammi Puang Yesus. Iya tappa 
tibukka siaham langi' ?? anna tuhunni Penaba 
Maseho anggasanna dangam-dangam 
uhhampoi. Anna dihingngi siaham kamaha 
buttu yabo mai suhuga naua: "Ikom too inde 
änä' pa'pakamajangku to umpomasannam 
penabangku." 23Kiha-kiha tallu pulom taunna 
dadinna Puang Yesus anna umpahandu'i 
pengkähänganna. Anna situhu' passangainna 
tau, Puang Yesus änä'na Yusuf. Indo Yusuf 
änä'na Eli, 2* Eli änä'na Matat, Matat änä'na 
Lewi, Lewi änä'na Malkhi, Malkhi änä'na 

Yanai, Yanai änä'na Yusuf, ?? Yusuf ana'na 
Matica, Matica änä'na Amos, Amos änä'na 
Nahum, Nahum änä'na Hesli, Hesli änä'na 
Nagai, ?? Nagai änä'na Maat, Maat änä'na 
Matica, Matica änä'na Simei, Simei änä'na 
Yosekh, Yosekh änä'na Yoda, 2/ Yoda änä'na 
Yohanan, Yohanan änä'na Resa, Resa änä'na 
Zerubabel, Zerubabel änä'na Sealtiel, Sealtiel 
änä'na Neri, 23 Neri ana'na Malkhi, Malkhi 
änä'na Adi, Adi änä'na Kosam, Kosam änä'na 
Elmadam, Elmadam änä'na Er, 9 Er änä'na 
Yesua, Yesua änä'na Eliezer, Eliezer änä'na 
Yorim, Yorim änä'na Matat, Matat änä'na Lewi, 
30 Lewi änä'na Simeon, Simeon änä'na Yehuda, 
Yehuda änä'na Yusuf, Yusuf änä'na Yonam, 
Yonam änä'na Elyakim, 3! Elyakim änä'na 
Melea, Melea änä'na Mina, Mina änä'na Matata, 
Matata änä'na Natan, Natan änä'na Daud, 

32 Daud änä'na Isai, Isai änä'na Obed, Obed 
änä'na Boas, Boas änä'na Salmon, Salmon 
änä'na Nahason, 33 Nahason änä'na Aminadab, 
Aminadab änä'na Admin, Admin änä'na Arni, 
Arni änä'na Hezron, Hezron änä'na Peres, 
Peres änä'na Yehuda, 3? Yehuda änä'na Yakub, 
Yakub änä'na Ishak, Ishak änä'na Abraham, 
Abraham änä'na Terah, Terah änä'na Nahor, 
35 Nahor änä'na Serug, Serug änä'na Rehu, 
Rehu änä'na Peleg, Peleg änä'na Eber, Eber 
änä'na Salmon, 3* Salmon änä'na Kenan, 
Kenan änä'na Arpakhsad, Arpakhsad änä'na 
Sem, Sem änä'na Nuh, Nuh änä'na Lamekh, 
37 Lamekh änä'na Metusalah, Metusalah änä' 
Henokh, Henokh änä'na Yared, Yared änä'na 

Mahalaleel, Mahalaleel änä'na Kenan, 38 Kenan 
änä'na Enos, Enos änä'na Set, Set änä'na 
Adam, Adam änä'na Puang Allataala. 
4 1 Puhai ditedo' Puang Yesus, iya umpelleim 
Salu Yordan. Wattu eta too naponnoi 
Penaba Maseho anna natettei lako pohiallasam. 
2Iya tohhom dio appa' pulo allona appa' 
pulo benginna napa'sanda'i tomahajanna 
setam. Padam too masaena dio ta' deem 
mangngande lambi' tadea'um nasi'dim. 3Iya 
ma'kadam indo tomahajanna setam lako 
Puang Yesus naua: "Maka' Ana'na tongangko 
Puang Allataala, suai inde batu mendadi hoti!" 
4Natimba'um naua: "Taa', aka puha tisuha' 
illaam Battakada Debata naua: 'Taia kinande 
mandi la napotubo hupatau.' " > Tya umbabaim 
Puang Yesus indo tomahajanna setam 
langam ongeam malangka' anna napaitai 
sappalli' ingganna kapahentaam illaam inde 
lino, Panna nauaanni: "Kakuasaanna anna 
kamatandeanna ingganna inde kapahentaam 
balim dipadokkoanna' lisu pala'ku. Anna 
kuasaä' la umpebeenni situhu' pa'elo'ku. 
7 Dadi maka' umpenombaia', la iko asam 
umpuänganni." 8 Natimba' naua: "Tää', 
aka tisuha' illaam Battakada Debata naua: 
'Penombaiko Puang Allataala Debatammu 
anna anggam pa'elo'na la mala umpalako.' 
" 9Puhai, iya umpasolam Puang Yesus lako 
Yerusalem anna napayaboi bubunganna 
Banua Debata anna nauaanni: "Maka' Anä'na 
tongangko Puang Allataala, tobängangko 
kalemu inde dokko, 19 aka deem tisuha' illaam 

Battakada Debata naua: 'Puang Allataala la 
ussua malaika'na unjagai manappako, Hanna 
la natahimaiko anna mala moi bitti'mu tala 
tihuai lako batu.' " 1? Natimba' pole oom Puang 
Yesus naua: "Tää', aka puha tisuha' illaam 
Battakada Debata naua: 'Daa umpa'sändä'i 
Puang Allataala Debatammu.' " 13 Puha asanni 
napalako ingganna indo pa'sändäsam lako 
Puang Yesus indo tomahajanna setam, iya 
napelleim lao anna muampai polei wattu 
mapia. 1" Iya ma'pasulem Puang Yesus lako 
lembäna Galilea naponnoi kakuasaanna 
Penaba Maseho. Iya kaissangammi lako 
mobotto-bottoam dio pa'lembängam ia too. 
15Iya si ulleleim pa'sambajanganna to Yahudi 
naongei ma'pa'guhu anna tä' deem pada 
sanapohäe ingganna hupatau. !? Puhai ia too, 
le'ba'um Puang Yesus lako Nazaret ongeanna 
dipalobo'. Tappana lambi' allo Katohhoam, 
iya le'ba'um tama pa'sambajanganna to 
Yahudi umba susi si napogau'. Illaanni, 
ke'de'um aka la umbata Battakada Debata. 
17Iya dibeemmi suha'na nabi Yesaya. 
Naalam indo suha' anna nabukkai, iya 
nalambi'um tisuha' naua: 18 "Kao to nasahum 
Penabanna Debatanta; aka puhama' nalanti' 
la umpa'paissangam Kaheba Katilallasam 
lako to mase-mase. Anna nasua tooa' 
umpa'paissangam kalappasanna to disakka, 
kabonosanna to buta, kalondaanna to dianda'i 
onggo'-onggo'na, 19 anna umpa'paissangam 
diua lambi'um wattunna la umpa'patandaam 
pa'kamasena Debata lako hupatau." 29 Puhai, 

nalulummi sule Puang Yesus indo suha' 
anna nabeenni lako indo to si mengkaha 
illaam pa'sambajangam mane muokko'i. 
Ingganna tau illaam indo pa'sambajangam 
unnenne'i asam Puang Yesus. 2! Mane 
ma'kadai Puang Yesus naua: "Ingganna indo 
issinna Battakada Debata diganna'im allo 
temo tappana uhhingngia'." 2? Sangngim 
mängä-mängä anna napohäe nahingngi indo 
tula'na aka tä' deem pada samapia. Iya 
nauaim: "Taia haka tia änä'na Yusuf inde 
tau?" 23Iya ma'kadam Puang Yesus naua: 
"Ta' mala tala deengkoa' umpahuaia' inde 
pehapangam naua: 'O tuandotto' kalemum too 
pabono'! Anna indo tanda memanga-manga 
umpadadi dio Kapernaum, pogau'i duka' inde 
botto litä'mu.' " 24 Mane naua polei Puang 
Yesus: "Pengkilalaia', setonganna tä'pi deem 
mesa nabi la dipa'kasallei illaam botto litä'na. 
25 Paillaam penabaia' inde tula'ku: wattunna 
anna mendadi nabii Elia, deem buda to 
balu-balu baine illaam Israel. Wattu eta too 
kulla' tallu taum anna annam bulanna lambi' 
kende' kakobeam lako mobotto-bottoam. 

26 Sapo' ta' tia deem nasua Debata Elia la 
umpellambi'i indo to balu-balu baine illaam 
Israel, anggam tia lu lako mesa to balu-balu 
baine dio Sarfat, illaam lembäna Sidon. 27 Susi 
toi duka' indo anna mendadi nabii Elisa, buda 
to dolengam illaam Israel tä' duka' deem moi 
podo la mesa napabono' sulibanna Naaman 
to Siria." “Iya ingganna tau illaam indo 
pa'sambajangam ta' deem pada sakeaha' 

nahingnginna indo tula'na, aka sangngim 
moka untahima Puang Yesus. ?? Pada-padam 
ke'de' anna umbussunni Puang Yesus lako 
sulibam tondä' anna napahissinni lako ulu 
kumila' dio ampe' tondä'na la nasulungam 
dokko. 30 Sapo' napa'tängäi bäbä Puang Yesus 
indo tau buda, le'ba' napellei. 3! Puhai ia too, 
le'ba'um Puang Yesus dokko kota Kapernaum 
dio Galilea. Tappana lambi' allo Katohhoam, iya 
umpa'guhum tau. 32 Sangngim mängä-mängä 
tau uhhingngi pepa'guhuanna Puang Yesus aka 
naponnoi kakuasaam pa'tula'na. 33 Illaam indo 
pa'sambajangam deem mesa tau napentamai 
setam. Indo tau kaoli-oli naua: 34"O Yesus to 
Nazaret, la muaka hakam kami'? Abana isanga 
suleko la ungkadakeikam? Aka kuissam kuua 
iko To Masehoko buttu di Puang Allataala." 

35 Sapo' tappa nakuapai Puang Yesus naua: 
"Pengkamma'ko, pessubungko illaam mai 
kalena itim tau." Iya ussämbäsammi yolo indo 
tau dokko litä' indo setam dio olona tau buda 
mane messubunni, sapo' tä' siam nasägäi. 

36 Tä' deem pada sanakamanga-mangai 

tau buda, napolalam sipa'tula'-tula' naua: 
"Aka hia isanga indea'i anna malai umpahe' 
ingganna setam nasua lao? Inde tula'na 
ponno kakuasaam anna kamatohoam!" 3? Iya 
kaissangammi indo pa'pogau'na Puang Yesus 
illaam indo pa'lembängam ia too. 38 Puhai ia 
too, messubummi Puang Yesus illaam mai 
pa'sambajangam anna le'ba'i lako banuanna 
Simon. Wattu eta too mahassam lumalla' 
pasananna Simon baine. Iya nauaim lako 

Puang Yesus: "Mala haka umpabono'?" 39 Iya 
le'ba'um lako sa'de petindoanna indo baine 
ke'de' anna nasuai lao sakinna. Iya tappa 
masapu eta siaham sakinna lambi' bangommi 
malappu' anna tappa nabela ma'tahia. 
40 Tappana lendu' allo, sulem buda tau 
umpasola solana to ussi'dim ma'hupa-hupa 
saki, iya napasibala'-bala'um Puang Yesus 
naanda'i lambi' sangngim bono' eta siaham. 
41 Susi toi to napentamai setam, sangngim 
malai setanna napasindum kumissa' naua: 
"Ana'na tongangko Puang Allataala!" Sapo' 
sangngim nakuapai Puang Yesus anna tä'um 
napäbäi ma'kada-kada, aka sangngim naissam 
naua Puang Yesus-um too indo To dilanti' 
la mepasalama'. 4? Makale'na, mebengngi'- 
bengngi'pi anna bangommi Puang Yesus anna 
le'ba'i lako ongeam mabuni-buninna. Sapo' 
nasipeä-peäi tau buda. Tappana nalambi', 
nauaim: "Kela mala anna ta'kam umpellei." 
43Sapo' natimba' naua: "Kaheba Katilallasam 
diona kapahentaanna Puang Allataala pahallu 
la kupa'paissangam lako kota senga', aka inna 
ia hi Kao nasuaanna' Puang Allataala mentama 
lino." 203 fwa ulleleim pa'sambajanganna to 
Yahudi Puang Yesus dio lembäna Yudea 
ma'pa'guhu. 

1 Pissam wattu ke'de' Puang Yesus dio 
5 bihinna le'bo' Genesaret ma'pa'guhu. 
Iya ma'silullu'um tau ullombai aka maelo' 
umpehingngii Battakadanna Puang Allataala. 
2Iya muitam dua lopi dio bihim le'bo' lo'bä, 
aka mahassam umbase-basei dalana indo 

puana. 3Indo lopi mesa, lopinna Simon. Iya 
langammi Puang Yesus anna napelaui lako 
Simon anna nabussunni tama le'bo' saidi'. Iya 
muokko'um Puang Yesus anna umpa'guhui 
tau buda. “Puhai ma'pa'guhu, ma'kadam 
lako Simon naua: "Palutamai mandalanna 
lopimmu anna umpessambasanni dalamu 
anna mala deem bau muala." ° Sapo' natimba' 
Simon naua: "O Tuangguhu, kipesabengiim 
mengkaha kahha' ma'pemala, sapo' moi 
mesa bau tadeenni kiala. Sapo' aka iko 
ussuakam, iya päbäi kipessämbäsam pole 
dalaki." € Napalutamam duka' mandalanna 
anna umpessämbäsanni dalana. Iya tandana 
buda bau naala, napahandu'um sesse' dalana. 
7Tya ungka'bi'um solana lako lopi senga 
anna sulei nabalii. Iya suleim indo solana 
nabalii. Tandana buda bau nasakka, bassim 
ponno indo lopinna sampe saidi' tatallam. 

8 Tappana naita Simon Petrus kaha-kaha ia 
too, iya ma'balinguntu'um dio olona Puang 
Yesus anna ma'kadai naua: "O Debata, pelleiä 
lao aka kao to madosaa'!" 9 Aka tä' deem 
pada sanakapilla'i Simon Petrus sola ingganna 
solana muita indo bau pada budanna nasakka. 
10 Mängä-mängä toi duka' indo solana Simon 
isanga Yakobus anna Yohanes bassim ana'na 
Zebedeus. Iya nauam Puang Yesus lako Simon: 
"Pomahannui penabammu, daa ummahea', 
aka mengkalao temo la mendadiko to undala 
hupatau anna mala natuhu'ä'." 11 Iya bassim 
napalangammi galantangam lopinna Simon 
sola indo solana anna umpellei ingganna 

aka-akanna mane le'ba'i untuhu' Puang Yesus. 
12 pissam wattu, illaam oom mesa kota Puang 
Yesus, iya sulem duka' mesa to dolengam 
mentu' kalena. Tappana muita Puang Yesus, 
sule siahanni napellambi'i anna mendu'dunni 
dio olona anna mengkahumase-masei 

melau naua: "O Tuam, kuissam kuua malaa' 
umpabono' ke umpoelo'i." 13 Iya uhhaka'um 
indo tau napasindum naua: "Maelo'ä', 
bono'ungko!" Lambi' masapu eta siaham 
indo sakinna. *'Iya napakahi'dim Puang 
Yesus naua: "Moi la menna tala untulasanni 
inde kupogausangko. Anggam ia la laoko 
umpa'paitaam kalemu lako sando anna la 
umbabako bua pemala'mu umba susi puha 
napepaondongam Musa. Aka la mendadi 
tanda lako tau buda diona kabonosammu." 
15Sapo' tuttuam kaissangam di lako 
mobotto-bottoam, nasuhum buda tau sule aka 
maelo' napehingngii pepa'guhuanna anna la 
dipabono' sakinna. 1* Sapo' Puang Yesus Ia 

si bassa' lao lako ongeam kasala-salaanna 
ma'sambajam. 1/Pissam wattu ma'pa'guhu 
oom Puang Yesus. Eta too dio duka' heem 
sanaka-naka to illaam kakalebuanna Parisi 
anna to ullatta' Pepaondonganna Musa. Tau 
ia too buttu yabo mai Yerusalem anna buttu 
dio mai ingganna tondä' dio lembäna Galilea 
anna lembäna Yudea. Puang Yesus nasahum 
Puang Allataala, nasuhum mala umpabono' 
to masaki. 19Iya sulem sanaka-naka tau 
umbulle mesa to mate kalena metindo dio 
ampa'na. Napea lalanna anna mala tama indo 

banua aka maelo' umbaba solana lako olona 
Puang Yesus. 19Sapo' tä' deem naola aka 
nalabai tau buda, nasuhum lu längännim ia 
papa anna naso'boi dokko sipatunna Puang 
Yesus mane nalollohanni sitonda ampa'na 
dokko olona Puang Yesus illaam alla'-alla'na 
tau buda. 2? Tappana naita Puang Yesus 
kamatappasannai, iya ma'kadam lako indo to 
mate kalena naua: "O solaku, diampunnim 
dosamu." ?1 Iya sangngim nauam illaam 
penabanna indo to illaam kakalebuanna 
Parisi anna to ullatta' Pepaondonganna 
Musa: "Akanna deenni tau muangga' kalena 
sipadaam Puang Allataala? Aka tä' deem 
tau moi podo la mesa la mala muampunni 
dosa, sulibanna Puang Allataala!" 22 Sapo' 
nalosa Puang Yesus issi penabannai lambi' 
nauaam: "Akanna ma'pikki' susi hakoa' iko? 
23Mennaka la madomi' dadi lako inde tau, 
ke diuaanni: 'Diampunniammoko dosamu,' 
anna la diuaam: 'Bangongko ammu pellao?' 
24Sapo' la kupa'patandaam temo anna 
malaa' ungkaleso manappa muua illaam 
inde lino kuasaa' To diuaam Ana' Mentolino 
muampunni dosa." Mane ma'kadai lako indo 
to mate kalena naua: "Bangongko, babai 
ampa'mu ammu le'ba' lako banuammu!" ?? Iya 
bangom siaham naita tau buda anna muäkä'i 
ampa'na messubum ma'pasule lako banuanna 
napasindum umpa'kasallei Puang Allataala. 
26 Sangngim pilla' ingganna to dio heem 

eta too anna umpa'kasallei Puang Allataala. 
Sapo' mahea' ohi muuai: "Memanga-manga 


LUKAS 5.27 - 34 25 


si'da pole' inde kadadiam taitaa' allo temo." 
27 Puhai ia too, messubummi Puang Yesus, 
iya muitam mesa tuam passima isanga Lewi 
muokko' illaam katto'na. Iya napa'kadaim 
naua: "Maiko anna untuhu'ä'." 28 Iya ke'de'um 
duka' Lewi umpellei ingganna aka-akanna 
anna le'ba'i natuhu'. ??Puhai ia too, iya 
umpadeemmi mesa hame-hame kasalle Lewi 
dio banuanna umpa'kasallei Puang Yesus. 

Iya buda tuam passima sola tau senga' 
napasola mangngande. 3? Tappana naita 
sanaka-naka to illaam kakalebuanna Parisi 
sola to ullatta' Pepaondonganna Musa to 
mentama kakalebuanna Parisi, iya sangngim 
ma'naum-naummi lambi' ma'kada lako 
passikolanna Puang Yesus naua: "Akanna 
muaku hia' iko sola-sola mangngande tuam 
passima anna to madosa senga'?" 31lya 
natimba'um Puang Yesus naua: "Tä' tia 
deem to bono' la umpahalluam tuandotto', 
anggam tia to masaki. 3? Kao-kao sulea' 

inde lino taia to ussanga kalena malolo la 
kutambai, sapo' suleä' untambai to madosa 
anna malai untihokongam gau'na." 33Puhai ia 
too, ma'kadam sanaka-naka tau lako Puang 
Yesus naua: "Passikolanna ia Yohanes si 
bassa' puasa anna ma'sambajam. Susi toi 
passikolanna to illaam kakalebuanna Parisi. 
Sapo' passikolammu iko si mangngande liu, tä' 
deem puasa." 3? Natimba' Puang Yesus umpake 
pehapangam naua: "La mala haka tia dilaham 
mangngande to ullomba kakabengam ke diopi 
heem indo to mane dipakebaine? Mannassam 

tia anna tä'i! 3? Sapo' la deem wattunna indo 
to mane dipakebaine la diäläi illaam mai 
alla'-alla'na to ullombai. Iya etapi too pole! 
mane puasai." 3? Mane muala polei mesa 
pehapangam senga' naua: "Tä' deem tau la 
ussesse'i baju bakahu mane natampisanni baju 
malusa. Aka maka' napateem la situmä bäbä 
indo baju, sesse'um indo baju bakahu anna 
tä' siam duka' la mapia diita indo baju malusa 
ditampi' sampim bakahu. 3” Susi toi duka' tä' 
tia deem tau la muala anggur bakahu anna 
napatamai pa'pongngeam malusa. Aka indo 
anggur bakahu la untesseam pa'pongngeam 
malusa. Iya katampasanna bassim labu' susi 
anggurna teem pa'pongngeanna. 38 Dadi 
anggur bakahu manggi' duka' dipalutama 
pa'pongngeam bakahu. 39Tä' deem tau la 
maelo' muihu' anggur bakahu ke puham 
muihu' anggur masäe. Aka naua: 'Mammi' 
puha ia anggur masäe.' " 

1 Pissam wattu illaam allo Katohhoam 

umpa'tängäi bela' gandum Puang Yesus 
sola passikolanna. Mahassam siam mellao 
napasindum siam ia passikolanna muala 
gandum anna napuhidi'i kuli'na mane naandei. 
2 Wattu eta too deem sanaka-naka to 
illaam kakalebuanna Parisi mekutana naua: 
"Akanna untekkaia' indo pelahangam (aam 
peadasam umpogau' tala malanna dikähä 
illaam allo Katohhoam?" 3 Natimba' Puang 
Yesus naua: "Tä'paka' tiko deem umbata 
diona pa'pogausanna Daud sola pentuhu'na 
wattunna anna tadea'i? “Wattu eta too 

le'ba' Daud tama bahum kapenombaam 
anna mualai indo hoti puha dipehumalasam 
anna naandei mane nabeenni duka' lako 
pentuhu'na, moi kela daa anggam tia sando 
mala muandei." “Mane naua polei Puang 
Yesus: "Kao hia Ana' Mentolino puana allo 
Katohhoam." € Pissam wattu lambi' oom allo 
Katohhoam. Iya tamam pa'sambajanganna 
to Yahudi Puang Yesus ma'pa'guhu. Illaam 
indo pa'sambajangam deem mesa tau mate 
lima kananna. / Wattu eta too dio duka' heem 
sanaka-naka to ullatta' Pepaondonganna Musa 
anna to illaam kakalebuanna Parisi maelo' 
umpeängam tuntungam su'be' Puang Yesus. 
Iya sikanapaola mata lium aka naua: "Umba 
ke toko umpabono'i indo to masaki illaam allo 
Katohhoam anna mala deem dipa'palu'bi'i." 

8 Sapo' naissam Puang Yesus pikkihanna, iya 
ma'kadam lako indo to mate limanna naua: 
"Maiko anna ke'de'ko eta inde." Iya ke'de' 
siaham duka' anna lakoi olona tau buda. 

9 Mane mekutanai Puang Yesus lako tau buda 
naua: "Deem la kupekutanaam: Umbanna 

la situhu' peadasam dipogau' ke illaanni allo 
Katohhoam, kamapiaam daka kakadakeam 
daka? La umpesakai hakika solata la dipatei 
haka?" 10 Napalelei asammi yolo lao matanna 
indo tau buda mane ma'kadai lako indo to 
mate limanna naua: "Aka'i limammu!" Iya 
muaka'um duka' limanna, iya tappa bono' eta 
siaham. 1! Sangngim meali-ali muitai lambi' 
sipattuju-tuju naua: "Aka hia la dipogausam 
inde tau?" 12 Puhai ia too, längämmi tanete 

Puang Yesus aka la ma'sambajam. Yaboi, 
napesabengiim ma'sambajam langam Puang 
Allataala. 13Tappana masia, untambaim 
ingganna passikolanna anna napilei sapulo dua 
la mendadi suhona. Indem ia sanga-sanganna: 
14 Simon (si nauaam toi Puang Yesus Petrus), 
Andreas, siundu'na Simon, Yakobus anna 
Yohanes, Filipus anna Bartolomeus, Matius 
anna Tomas, Yakobus (änä'na Alfeus), Simon, 
to illaam kakalebuanna Zelot, Yudas änä'na 
Yakobus, anna Yudas Iskariot indo to la 
umbalu' Puang Yesus. 19 (6:14) 16 (6:14) 

17 Puhai ia too, ma'pasulem Puang Yesus 
sola suhona yabo mai indo tanete lu dokko 
tipahantena. Sulei dokko, ullambi'um buda 
passikolanna ma'hempum anna buda tau 
senga' napasola to buttu dio mai lembäna 
Yudea anna to yabo mai Yerusalem, anna to 
buttu dio mai kota Tirus sola kota Sidon to 
bassim dio bihim le'bo'. 19 Sule asam indo 
tau aka maelo' umpehingngii pepa'guhuanna 
Puang Yesus anna la napabonosam ingganna 
sakinna. Susi toi to napentamai setam sulei 
duka' anna napabono'i. 1? Sangngim napeä 
lalanna anna malai muanti Puang Yesus 

aka deem kakuasaam messubum illaam 

mai kalena umpabono'i. 2? Iya napaleleim 
lao mata indo ingganna passikolanna anna 
ma'kadai naua: "Kehongko' anna maupa' 
inggannakoa' to mase-mase, aka ikonna' 
too mendadim umma'na Puang Allataala 
illaam kapahentaanna. 2?! Kehongko' anna 
maupa' inggannakoa' to tadea' temo, aka 

ikonna' too to la dipadea'. Kehongko' anna 
maupa' inggannakoa' to sumahho temo, aka la 
napessulle petaba. 2? Kehongko' anna maupa' 
inggannakoa' to dikabassi, ta' ditahima, 
disangai baba tau kadake, anna dikahidi' 

aka untuhu'a' to disangai Ana' Mentolino. 

23 Aka susi siam duka' yolona buda nabi 
nadahha nene to naponene to ungkabassikoa' 
temo. Dadi la kassi mandakoa' amna tilalla' 
ke nalambi'koa' kaha-kaha ia too, aka la 
nabeengkoa' Puang Allataala mana' kasalle 
yabo suhuga. ?*Sapo' la ullambi'koa' iko 
katilakaam inggannakoa' to makaka temo, aka 
ussi'dimmokoa' iko kamasannangam. ??La 
ullambi'koa' iko katilakaam inggannakoa' to 
dea' temo, aka la napessulle katadeasam. 

La ullambi'koa' iko katilakaam inggannakoa' 
to metaba temo, aka la napessulle pi'di' 
penaba ama uwai mata. ?6 La ullambi'koa' iko 
katilakaam inggannakoa' to napuji ingganna 
hupatau temo, aka susim too duka' yolona 
ingganna tau to ussangai kalena nabi napuji 
duka' nene to naponene ingganna indo to 
umpujikoa' temo." ?” "Sapo' ikoa'-iko inde to 
uhhingngi tula'ku temo, kupokadaangkoa' 
kuua: Kamaseikoa' balimmu; Pa'pogau' 
mapiakoa' lako to ungkabassikoa'. 28 Pelauanni 
tamba' to untadokoa', pa'sambajanganni to 
ma'pogau' kadake tama kalemu. ?? Maka 
natampilim tau papomu sabali, beem polepi 
sabalinna. Anna maka' deem tau muala 
jubamu, beem polepi duka' bajummu. 3? Anna 
maka' napelau tau aka-akammu, beenni. 

Maka' naala baba tau aka-akammu, damom 
too umpelaui sule. 3! lai too umpohäe la 
napogausangko solamu, iam too duka' la 
umpogau' lako solamu. 3? Maka' anggam to 
ungkamaseiko la ungkamasei, iya ta' deem 
lalanna la dibala'iangko hesomu. Aka moi 

to kadake gau' si ungkamasei toi duka' to 
ungkamasei. 33 Anna maka' angga hi to 
ma'pogau' mapia tama kalemu la umpa'gau' 
mapiai, iya ta' deem lalanna la dibala'iangko 
hesomu. Aka moi to madosa si ma'pogau' susi 
duka'. 3#Anna maka' la anggam to nabela 
umbala'i sule la umpahabe'i doi'mu, iya të 
deem lalanna la dibala'iangko hesomu. Aka 
indo duka' to kadake gau' si umpahabe'i 

hi tia duka' padanna to kadake gau', aka 
nahannuam la nabala'i sule. 3? Sapo' ikoa'-iko, 
pahallukoa' la ungkamasei balimmu, anna 
ma'pogau' mapia tama kalena. La umbeenna' 
pehhabesam anna tä'unna' la uhhannuam 
bala'inna. Aka ke susii tä' deem pada 
sakasallea' sahomu anna la mendadikoa' 
änä'na Puang Allataala To Handam Matande. 
Aka Puang Allataala mapia penaba liu Ia 
lako to tä' untilalla'i pa'pebeem anna lako 

to kadake gau" 36 Umba susi Ambemu 

yabo suhuga ma'kamase, la susingkoa' too 
duka' pahallu ma'kamase." 37 Anna mane 
naua: "Daa umpasala padammu hupatau 
indana napasalako duka' Puang Allataala. 
Daa umpassala padammu hupatau indana 
dipassalako duka'. Ampunniko padammu anna 
mala diampunniko duka'. 38 Pa'pebeengko 

lako solamu, anna dibeengko duka'. Anna 
indo dibeengko mala dipasihhapam bahha' 
dituntunni pegantam anna dihoda' sampe 
lempam pole. Aka indo pegantam umpake lako 
solamu, ia siam duka' dipakeangko." 3? Puhai, 
iya mualam mesa pehapangam naua: "Maka' 
to buta la untette to buta, ta' mala tala bassim 
metoba dokko gahoa. 40 Mesa passikola tä' tia 
la matande puha ia ama la tuangguhunna. 
Sapo' maka' tamma'um mesa passikola, iya 
sipadaammi tuangguhunna. “# Akanna la 
muita leko'ko butanna solamu pada tahubu' 
kaju anna tä'ko iko la ussi'dim butammu pada 
talakaju illaam matammu? 4? Maakam ia susi 
la mala muuaangko solamu: 'Maiko solaku 
anna kuäläiangko itim tahubu' kaju illaam 
matammu,' moi kela daa pada iko talakaju 
illaam matammu ta' ussi'dim? O, to ma'dua 
tambu'! Äläi yolo indo butammu pada talakaju 
anna mala masia' pennenne'mu mualaiam 
butanna solamu pada nennu'." #3 Puhai ia 
too, untula' pole oom mesa pehapangam 
Puang Yesus naua: "Tä' tia deem kaju mapia 
la ungkembuaam bua kadake, battu haka 
kaju kadake la ungkembuaam bua mapia. 

44 Aka si mesa-mesa kaju diissam ditandai 

ke diitam buana. Anna ta'pi deem tau la 
umpuppu' bua ara yabo mai kaju bahani 
battu haka bua anggur dio mai balambane'. 
45 Susim too duka' lako hupatau. Lako to 
mapia gau', mannassa anna mapia siam 

tia duka' pessubungam pudu'na, aka mapia 
illaam unä' penabanna. Sapo' lako to kadake 

gau', mannassa anna kadakei pessubungam 
pudu'na aka kadake illaam unä' penabanna. 
Aka iai too tianna illaam una' penaba, ia siam 
too duka' messubum dio pudu'." 46 "Akanna 
si umpa'ua-ua bäbäia' dio pudu'mu: 'O 
Debatangku, O Debatangku,' moi kela daa tä' 
sianna' untuhu'i indo tula'ku? % Pehapangam 
aka la dipasusiam indo to sule umpellambi'iä' 
anna napehingngii pahentaku sola napalako? 
Pehingngii anna kutulasangkoa'. 48 Deem tau 
umpake'de' banua. Indo tau nabo'ba' dokko 
napellambi'i batu ampam mane napaokko'i 
batu longkahhinna dio. Tappana sule uwai 
buda unta'du indo banua, iya tä' mala hengga 
aka dipake'de' yabona batu ampam. 49 Sapo' 
menna-menna uhhingngi ganda-ganda 
kadangku anna ta'i napaillaam tambu' dapaka 
ia la nakedoam, tau ia too dipasihhapam ia 
to umpake'de' banuanna yabo litä' malunä'. 
Tappana sule uwai buda unta'du indo banua, 
iya tappa hengga anna tä'um dipohiakanna." 
7 1 Puhai ma'tula' lako tau buda diona 
kaha-kaha ia too, ma'pasulem Puang Yesus 
lako Kapernaum. 2 Eta too deem punggabana 
sohodadu Roma muampuam mesa sabua', 
anna tä' deem pada sanapakamaja. Indo 
sabua'na masaki sampe saidi' mandam 
penabanna. 3Tappana nahingngi indo 
punggaba sohodadu diona Puang Yesus, iya 
ussuam sanaka-naka matua ulunna to Yahudi 
la umpellambi'i Puang Yesus la napelauam 
umba ke malai sule napabonosam indo 
sabua'na. * Tappana silambi' Puang Yesus, 

iya mengkahumase-maseim melau naua: 
"Kela mala ungkamasei indo punggabana 
sohodadu. Sihatam la dikamasei > aka 

ta' deem pada sanakamaseikia' kita to 
Yahudi anna puhangkam kami' napapiaam 
pa'sambajangangki." Iya le'ba'um Puang 
Yesus sola-sola indo to untambai. Tappana la 
landa' kale Puang Yesus lako indo banuanna, 
ussua pole oom solana indo punggabana 
sohodadu umpellambi'i Puang Yesus naua: "O 
Tuam, damom too ade' ussussai kalemu la 
tahhu' lako banuanna, aka naua: 'Ta' punala 
sihatam la tama banuangku. ” Aka iam too 
anna ta'ma' bahani umpellambi'i.' Dadi ua 
mammi ade' sabatta kada, iya la bono'um tia 
indo sabua'na. 8 Aka naissam ade' duka' diona 
pampahesam, aka ia duka' mesa to dipahe'. 
Sapo' deempi ade' duka' tando dokkona to 
napahe'. Aka maka' nauaam: 'Le'ba'ko,' iya 
le'ba' duka'. Anna maka' nauaam: 'Maiko,' iya 
sule duka'. Susi siam too ade' duka' sabua'na 
ke nauaanni: 'Kahai inde,' iya ta' mala tala 
nakähä." ? Tappana nahingngi Puang Yesus 
kada ia too, iya tä' deem pada sanakapilla'i, 
nasuhum umpenggihi'i indo tau buda untuhu'i 
anna ma'kadai naua: "Kutulasangkoa', ta' 
punalapi deem la kulambi' to Israel moi 
podo la mesam la susi kamatappasanna 
indo tau!" 10 Tappana landa' sule lako 
banuanna punggabana sohodadu indo to 
disua, nalambi'um indo sabua'na bono'um. 
11TA' masäe lessu'na ia too, iya le'ba'um 
Puang Yesus sola passikolanna lako mesa 

kota isanga Nain, anna budapi tau senga' 
ma'obim-obim untuhu'i. 1? Tappana la ullambi'i 
ba'bana kota, sitammum tau umbulle to mate 
aka la lao nalamum. Indo to mate, änä' mesa, 
änä'na to balu baine. Anna buda issinna 

kota untuhu'i indo to balu baine. 13 Tappana 
naita Puang Yesus indo to balu baine, iya tä' 
deem pada sahäntä buana. Iya napa'kadaim 
naua: "Daa ussaho." 14 Mane umpenandai indo 
bulleam naanda'i, iya tohho siaham duka' 
indo to mamulle. Iya ma'kadam naua: "O, 
ana' muane, temo kuuaangko, bangongko!" 
15Iya bangom siaham indo tau anna 
tadongkonni ma'tula'-tula'. Mane nabeenni 
Puang Yesus lako indona. 16 Ingganna indo tau 
sangngim mahea' anna umpa'kasallei Puang 
Allataala naua: "Mesa nabi kasalle kende' 
illaam alla'-alla'taa'! Sulem Puang Allataala 
umpamoloi umma'na!" 17 Iya kaissangammi 
indo pa'pogausanna Puang Yesus, susi dio 
lembäna Yudea, teem lako ingganna botto 
senga sikahuku'na. 18 Indo Yohanes to si 
mantedo' puha natulasam passikolanna diona 
ingganna indo to puha napogau' Puang Yesus. 
Nasuhum untambai dua passikolanna 1? anna 
napakahi'dii naua: "Laokoa' pellambi'i Puang 
Yesus anna ungkutanai muua: 'Ikongka 

indo To nalanti' Puang Allataala masäem 
diampai? Iya la tau senga' daka too?' " 

20 Tappana ullambi' Puang Yesus indo to 

dua, iya nauam: "Nasuakam Yohanes to si 
mantedo' sule ungkutanaiko. Ikongka indo 
To nalanti' Puang Allataala masäem diampai? 

Iya la tau senga' daka too?" ?! Wattu eta too 
mahassam Puang Yesus umpabono' buda tau 
to ussi'dim ma'hupa-hupa saki, anna uhhambai 
setam illaam mai kalena to napentamai, 
anna buda to buta napabono' lambi' mala 
paita. ?? Iya natimba'im Puang Yesus naua: 
"Pa'pasulengkoa' anna untulasanni umba susi 
puhaa' muita anna uhhingngi. Susinna to 
buta mala paita, to mate kalena mala mellao, 
to dolengam masapu dolenganna, to binga 
mala pahingngi, to mate tubo sule, anna 
Kaheba Katilallasam dipa'pakahebaam lako to 
handam matuna. ?3 Kehongko' anna maupa' to 
tä' bata-bata lako kaleku." 2? Tappana le'ba' 
indo to nasua Yohanes, iya umpa'tula'im tau 
buda Puang Yesus diona Yohanes naua: "Aka 
untungkaa' lako pohiallasam umpellambi'i 
Yohanes? Laokoa' umpetua' to ma'tille tipae'? 
25Tya aka hia' maelo' umpetua'? Lao hakoka' 
too umpetua' to ma'poheba mapi'da'? Sapo' 
situhu' Kao pikkihangku dio hi tia banuanna 
tomahaja indo to ma'poheba mapi'da' anna to 
ta'um deem nakasepa-sepai. 26 Dadi aka hia' 
maelo' umpetua'? Lao hakoka' too umpetua' 
nabi? Maka iaa' untungka, tappa' ia pole. 
Aka kutulasangkoa' temo kuua setonganna 
indo Yohanes mentondom puha ia anna la 
nabi senga. ?” Aka Yohanes-um too indo 
nauaam illaam Battakada Debata: 'Indem ia 
pesuaku kupake'de' la umpendioloangangko 
aka iam too to la umpatokaangko lalam la 
muola.' 2 Aka kupokadaangkoa', pempom dio 
mai ingganna hupatau illaam inde lino, ta' 

deem la untondom Yohanes to si mantedo'. 
Sapo' mentondom puha ia ingganna to 
mentamam kapahentaanna Puang Allataala 
moi anna matunai." 2? Ingganna indo tau 
buda to uhhingngi pa'tula'na Puang Yesus, 
teem toi duka' tuam passima pada-pada 
muakui pattujunna Puang Allataala, aka 
puhaim umbeho kalena natedo' Yohanes. 

30 Sapo' indo ia to illaam kakalebuanna Parisi 
anna to ullatta' Pepaondonganna Musa ta' ia 
untahima pattujunna Puang Allataala, aka 

ta' naaku umbeho kalena natedo' Yohanes. 
31 Mane ma'kada polei Puang Yesus naua: 
"Akam la dipasihhapangam inde hupatau lapi' 
temo? Anna aka la nasusiam? 32 Sihhapam 
liu indo ana'-ana' si ma'ko'bom-ko'bom 

lako pasa' anna metambai muuaam solana: 
'Kiponiammokoa' sulim sapo' moka hakoa' iko 
sumajo. Umpenaniammakam kelom bahata, 
sapo' moka hakoa' iko sumahho.' 33 Aka sule 
Yohanes to si mantedo' si bassa' ma'puasa 
anna ta' muihu' anggur. Sapo' si ussangai hia' 
iko: 'To napentamai setam!' 34 Pissananna 
sulea' Kao to disangai Ana' Mentolino, iya si 
mangngandea' Kao anna mangngihu' illaam 
pa'hame-hameam. Sapo' si ussangai baba hä': 
'To si mangngande sasa anna to si umpamabo' 
kalena, sangkalamma'na tuam passima anna 
to madosa senga" 3? Moinna anna susi, sapo' 
ta' mala tala ma'tandaam kamanähänganna 
anna kakeakasanna Puang Allataala la lemba' 
illaam pa'palakoanna ingganna to untuhu'i." 
36 Deem mesa tau illaam kakalebuanna 

Parisi isanga Simon untambai Puang Yesus 
lako banuanna mangngande. Iya sulei 

lako banuanna metindo sapolom aka la 
mangngande. 3” Dio indo kota deem mesa 
baine si dipobungam bibi gau' kadakena. 
Tappana naissam naua dio banuanna to illaam 
kakalebuanna Parisi Puang Yesus mahassam 
mangngande, iya lako siaham umbaba mesa 
buli-buli mapindäm kessi minna'-minna' 
bubanau'. 38 Landa'i, iya le'ba'um lako 
boko'na Puang Yesus ke'de' dio ampe' bitti'na 
napasindum sumahho. Iya umbossi'im bitti'na 
Puang Yesus uwai matanna, mane napassiianni 
belua'na napasindum naudum bitti'na. Anna 
mane natolloi indo minnä'-minnä' bubanau' 
tanda pa'pakasallena. 3? Tappana naita indo 
to illaam Parisi to untambai Puang Yesus, iya 
nauam illaam penabanna: "Kela nabi tongam 
inde tau, mannassa anna la muissam inde 
dio baine anna naissam toi naua mesa to 
madosa." #?Iya ma'kadam Puang Yesus lako 
naua: "Simon, deem la kukutanaiangko." Iya 
natimba'im naua: "Aka la ungkutanaianna', 
Tuangguhu?" # Iya nauaammi: "Deem dua tau 
ma'indam lako mesa to si umpa'paindangam 
doi'na. Mesa ma'indam lima pulo bida, anna 
mesa lima bida. #? Sapo' bassim tä' nabela 
nabaja', iya napapa'deam babam indanna. 
Dadi mennannam kabam indo to dua la 
handam umpohae indo to umpaindannii 
doi'na?" 43 Natimba' Simon naua: "Indo 

to buda indanna." Iya nauaammi: "Tappa' 
pentimba'mu." “Mane unnenne'i indo 

baine anna ma'kadai lako Simon naua: 
"Muita haka inde baine? Kao suleä' inde 
banuammu, sapo' tä' deem umpatokaanna' 
uwai kubaseiam bitti'ku. Sapo' inde ia baine 
puham nabaseiannä' bitti'ku uwai matanna 
anna napassii beluä'na. # Iko-iko tä' deem 
muudunnä', sapo' ia-ia tamangku inde 
banua ta'um deem kattu muudum bitti' ku. 
46 Anna iko-iko ta' deem untolloi ulungku 
minnä', sapo' ia-ia natolloianna' bitti'ku 
minnä'-minnä' bubanau'. 47 Dadi setonganna 
kutulasangko: Pa'kamase kasallena inde 
baine, iam too umpa'paissanganni diua 
buda dosana diampunniam. Sapo' to saidi' 
dosana diampunni, saidi' duka' pa'kamasena." 
48 Mane ma'kadai lako indo baine naua: 
"Diampunniammoko dosamu." 49 Ingganna 
indo to napasola Puang Yesus mangngande 
sangngim nauai illaam penabanna: "Menna 
hia isanga inde anna la malai muampunni 
dosa?" 0 Mane nauai Puang Yesus lako indo 
baine: "Salama'ungko aka ungkatappa'iä'. 
Laongko, la naundu'ko kamasakkeam sola 
kamasannangam." 

1Tä' masae puhanna ia too, iya le'ba'um 

Puang Yesus ullelei buda kota anna tonda' 
umpa'pakahebaam Kaheba Katilallasam naua: 
"Bambannam umpalako kapahentaanna 
Puang Allataala." Sapulo dua suhona napasola 
2 anna sanaka-naka baine to puha napabono' 
sakinna sola to puha naäläiam setam illaam 
mai kalena, susinna: Maria to disangai 
Magdalena to puha naäläiam pitu setam illaam 

mai kalena; 3 anna deem toi isanga Yohana 
bainena Khuza, to muäto' pengkähängam 
illaam banuanna Herodes; anna Susana sola 
budapi baine senga'. Ingganna baine ia too si 
umpake kullena natahiaiam Puang Yesus sola 
ingganna to untuhu'i. * Pissam wattu ma'silullu' 
oom tau buda buttu dio mai mobotto-bottoam 
umpellambi'i Puang Yesus. Iya untula'um mesa 
pehapangam Puang Yesus naua: ? "Deem 
mesa tau le'ba' mangngambo'. Tappana 
naambo' indo bannena, iya deemmi tappa lako 
lalam sampe nasihondo-hondoi baba tau indo 
bannena anna napuha dassi naande. £ Deem 
tappa lako bobom batu. Iya tubom dio mai, 
sapo' tä' siam masäe anna malasso bäbäm 
aka manipi' litä'na. 7 Anna deem duka' tappa 
lako alla' kuhha keduhi, iya tubom sola-sola. 
Sapo' tä' siam masäe tubo indo tanangam 
aka tuttuam mahombo indo kuhha umpissii. 

8 Anna sabaheam tappa lako litä' malompo, 
iya mapi'dä' ia tubona nasuhum kembua 
tiluppi' sahatu'." Puhai ia too, napekasalleim 
ma'kada Puang Yesus naua: "Lako ingganna 
ma'hupatau pahallu la umpatanam talinganna 
umpalempe sulim patomalinna anna 
napaillaam penabai inde tula'ku!" ° Iya 
mekutanam passikolanna naua: "Aka hia 
kalembasanna indo pehapangam ingngena'?" 
10 Iva natimba'im naua: "Angganna' iko 
dipaissanni indo kada ditambim diona 
kapahentaanna Puang Allataala. Sapo' 

ditula' pehapangam ia lako tau senga' aka 

la naita liu, sapo' tä' la naala akkalanna, 

anna la nahingngi liu, sapo' tä' la naissam 
kalembasanna.' !!Indem ia kalembasanna 
indo pehapangam: Indo banne kalembasanna 
Battakadanna Puang Allataala. 1? Indo diuaam 
banne tappa lako lalam dipasihhapam to 
uhhingngi Battakadanna Puang Allataala, 
sapo' naalai siam tomahajanna setam illaam 
mai penabanna, anna mala ta' matappa' anna 
ta' dipasalama'. 13 Indo banne tappa lako 
bobom batu dipasihhapam ia to umpehingngii 
Battakadanna Puang Allataala anna tappa 
natahima sola ponno penaba, sapo' ta' 
kewwaka' illaam penabanna. Iya ta' siam 
masae matappa' aka sulena pa'sandasam, 
iya soho' boko' siahanni. 1? Indo banne tappa 
lako alla' kuhha keduhi dipasihhapam ia to 
uhhingngi Battakadanna Puang Allataala, sapo' 
anggam malallam umpikki' salu katuboam di 
lino, umpakalando puha ham ia kulle, anna 
sipangngula' pangngua penabanna, nasuhum 
tä' mala kembua mapia. 15 Anna indo banne 
tappa lako lita' malompo, dipasihhapam ia 

to malolo anna mapia penabanna uhhingngi 
Battakadanna Puang Allataala anna napaillaam 
penabanna. Tau ia too tontä liu ia manontom 
manuhu', nasuhum kembua mapia." 16"Tä' tia 
deem tau la umpau' lampu anna nasalongo'i 
baka battu haka napadio ibi' sahigam. Sapo' 
napayabo hi tia inna ongeanna anna mala 
paindo masiä' naita ingganna to mentama 
indo banua. 17 Aka ingganna pepa'guhuangku 
tibuninnapi la dipatandaam, anna ingganna 
indo tisambonapi la dipakaleangam asam 

anna dipa'paissanganni. 18 Dadi pehingngii 
manappaia' inde pepatuduangku! Aka menna- 
menna umpaillaam penabai, tau ia too la 
dihanganniam polepi kapaissanganna. Sapo' to 
moka umpaillaam penabai, iya la dialai pissam 
ia lao indo kapaissangam nasanga deemmi 
illaam kalena." 19Iya sulem indona anna 
solasubunna Puang Yesus la umpellambi'i, 
sapo' ta' mala silambi' aka nalabai tau buda. 
20 Iya natulasammi tau naua: "O Tuangguhu, 
illaam sulibam indomu anna solasubummu 
napeäko!" 21 Sapo' natimba' Puang Yesus naua: 
"Menna-menna umpehingngii Battakadanna 
Puang Allataala anna napogau'i illaam 

salu katuboanna, iam too indoku anna 
solasubungku." 22Pissam wattu längäm 

lopi Puang Yesus sola passikolanna, iya 
muuaammi passikolanna: "Talambanna' libam 
inde le'bo'." Iya mengkalaoim. 23 Mahassanni 
mellao lopinna, iya mamma' ia Puang Yesus. 
Tappa sule siaham hibu' tatta' illaam indo 
le'bo' lambi' indo lopi nasopa'i uwai, iya 
saidi' tatallam. ?4 Iya natundam siaham 
passikolanna Puang Yesus anna nauaanni: "O 
Tuangguhu, o Tuangguhu, la tallam tau!" Iya 
bangommi, napa'kadai indo hibu' sola uwai 
tibuha', iya tappa mattam siaham indo hibu' 
tatta' anna malino duka' indo le'bo'. 25 Mane 
ma'kadai lako passikolanna naua: "Umba hia' 
iko kamatappasammu?" Iya mahea'im anna 
manga-manga lambi' sipa'tula'-tula'i naua: 
"Tau menna hia isanga inde? Aka moi hibu' 
sola uwai mala toi napahe'!" 26 Puhai ia too, 

napatahhu'um pa'laoanna lako attasa'na to 
Gerasa dio tando libanna le'bo' Galilea. ?” Dio 
Gerasa deem mesa muane to napentamai 
setam. Indo tau masäem ma'kambelä anna 
tä' deem tohho illaam banua, sapo' si 

tohho lako ku'bu'. Indo setam kapuhaam si 
umpalilli indo tau lambi' moi dihante bassii 
limanna anna bitti'na anna dijagai, sapo' 

si nakattu-kattu siam indo hante bassi, 
mane nahambai lako pohiallasam. Tappana 
muita Puang Yesus tuhum yabo mai lopi, iya 
napellambi'i siaham anna kumissä'i mane 
ussämbäsanni kalena dokko litä' muoppä dio 
olona Puang Yesus. Iya nasuam le'ba' indo 
setam illaam mai kalena nasuhum meoli naua: 
"O Yesus Änä'na Puang Allataala To Handam 
Matande, la muaka hä' kao? Kupelau kela 
mala anna tä'ä' undahha!" 28(8:27) 22(8:27) 
30 Iya nakutanaim Puang Yesus naua: "Aka 
sangammu?" Iya natimba'im naua: "Isangaa' 
Legion," aka napentamai buda setam. 3! Iya 
napa'sule-suleim mengkahumase-mase indo 
setam lako Puang Yesus naua: "Kela mala 
anna ta'kam ussua dokko indo gahoa handam 
mandalam." 32 Sikahuku' indo ongeam naongei 
deem buda babi mahassam menduhu' lako 
pili tanete. Iya napelaum indo setam lako 
Puang Yesus naua: "Pabaikam lu tama inde 
lako babi." Iya napaolaim duka' Puang Yesus 
pelauanna. 33Iya messubum siaham illaam 
mai kalena indo tau anna umpentamai indo 
babi buda. Pissananna ham ia sikakonda indo 
babi buda untobangam baba kalena dokko 

kumila' tahhu' dokko le'bo', lambi' mate asam 
napusa'i uwai. 34 Naitanna to unjagai indo 
babi kadadiam ia too, tappa le'ba' siahanni 
sikakondä napa'paissangam lako kota anna 
tonda' sikahuku'na. ??Iya le'ba'im buda tau 
umpetua'i kadadiam ia too. Sulei lako Puang 
Yesus, iya ullambi'um indo to bali napentamai 
setam mahassam muokko' dio ampe bitti'na 
Puang Yesus anna ma'pohebam pole' aka 
malinom. Iya sangngim mahea' tau muitai. 
36 Ingganna to muitai umpa'tulasam indo to 
mane sule maaka susi indo to napentamai 
setam ingngena' dipabono'. 37 Iya napelaum 
ingganna tau dio attasa'na to Gerasa umba 
ke malai le'ba' Puang Yesus aka sangngim 
mahea'. Iya langammi lopi Puang Yesus 

la ma'pasule. 33Iya napelaum indo to bali 
napentamai setam naua: "O Tuangguhu, 
mala haka ke umpasolaa' kao?" Sapo' ta' 
napäbäi, anggam nauaam: 3? "Pa'pasulengko 
lako banuammu anna untula' asanni ingganna 
indo puha napogausangko Puang Allataala." 
Iya le'ba'um anna ussambai ingganna lalam 
dio kota natula' indo pa'pogau'na Puang 
Yesus lako kalena. ?) Tappana lambanni Puang 
Yesus ma'pasule, iya ma'silullu' oom buda tau 
untammui aka inna naampai. “! Iya sulem 
duka' mesa tau isanga Yairus. Tau ia too mesa 
to pebaba illaam pa'sambajanganna to Yahudi 
dio kota ia too. Iya menomba siaham dio olona 
Puang Yesus anna mengkahumase-masei 

aka naua: "Umba ke malai lako banuangku," 
42 aka deem änä'na mesa-mesa, baine, umbai' 

la sapulo duam taunna dadinna mahassam 
masaki masanta'. Iya muolai lalam Puang 
Yesus lako, nasisippi'-sippi'im indo tau buda 
untuhu'i. 3 Sapo' illaam alla'-alla'na indo 

tau buda deem mesa baine sapulo duam 
taunna nahua saki baine tä' deem mondanna, 
anna ta' deem moi podo la mesa tau mala 
umpabono'i. ##Iya le'ba'um lako boko'na 
Puang Yesus anna naantii tähämpä' bajunna. 
Iya naantinna bajunna, tappa monda siaham 
sakinna. > Iya ma'kadam Puang Yesus naua: 
"Menna hia muantia'?" Sapo' sangngim ta' 
deem mangngaku. Iya natimba'im Petrus 
naua: "Tuangguhu, inde lako tau buda ulleboko 
anna nasisippi'-sippi'i." 46 Sapo' tontä liu duka' 
naua Puang Yesus: "Deem tau muantiä' aka 
kusi'dim deem kuasa messubum illaam mai 
kaleku." 4/7 Tappana naissam indo baine naua 
naissam dia Puang Yesus, iya sule siahanni 
lumalla' menomba dio olona. Anna natula'i dio 
olona tau buda kasuhunganna anna naantii. 
Anna natula' toi naua: "Bono' eta siahamä' 
duka'." 48 Iya ma'kadam Puang Yesus lako 
indo baine naua: "O änä'ku, bono'ungko 

aka ungkatappa'iä'. Laongko, la naundu'ko 
kamasakkeam sola kamasannangam." 

49 Mahassampi ma'tula' anna sule hanni to 
untambai Yairus dio mai banuanna naua: 
"Indo änä'mu, matem. Damon too ussussai 
Tuangguhu." >° Sapo' nahingngi Puang 
Yesus, iya ma'kadam lako Yairus naua: "Daa 
ummahea', pomanontonni kamatappasammu 
aka indo änä'mu la tubo." 1 Tappana landa' 

lako banuanna Yairus, tä' deem tau senga! 
napäbäi Puang Yesus napasola tama, sulibanna 
Petrus, Yohanes, Yakobus, anna ambena 
sola indona indo änä'-änä'. >? Wattu eta 
too ingganna tau to dio heem mahassam 
sikauhhu' anna umbatim aka matem indo 
änä'-änä'. I ya nauaammi Puang Yesus: "Daa 
ussikauhhu'a', aka inde änä'-änä' tä' tia mate, 
sapo' mamma" baba hi tia!" 33 Sapo' sangngim 
umpetabai mandi Puang Yesus aka naissam 
naua matem. 27 Iya naanda'im Puang Yesus 
limanna anna napa 'kadai naua: "O änä'ku, 
bangongko." ?3Iya menaba siaham sule 
anna bangonni ke'de'. Nauam Puang Yesus: 
"Beennia' kinande." > Iya mängä-mängä pole' 
tomatuanna. Sapo' napakahi'di Puang Yesus 
naua: "Pissa'-pissa' ahanna' la untula' pole 
lako tau senga' inde kadadiam." 

1 Pissam wattu untambai indo sapulo 

dua suhona Puang Yesus anna 
nabeenni kamatohoam sola kakuasaam la 
uhhambai ingganna setam anna umpabono' 
ma'hupa-hupa saki. Z Anna nasuai lao 
umpa'pakahebaam kapahentaanna Puang 
Allataala anna la umpabono' to masaki. 
3 Anna napakahi'dii naua: "Ta'koa' deem 
la umbaba aka-aka illaam pa'laoammu, 
susinna tekkem, ongeam tinallo, tinallo, 
doi', anna poheba pembalasam. “Anna 
maka' mentamakoa' mesa tonda', iai too 
banua muongei, iya eta liungkoa' too lambi' 
umpelleia' indo tondä'. “Anna maka' deem tau 
ta' untahimakoa', iya pelleia' indo tonda'na 

sapo' pempassiannia' soba'na indo tondä' dio 
bitti 'mu, aka la mendadi tanda lako tonda' ia 
too la natumpu pala' Puang Allataala." “Iya 
le'ba'um indo suhona ullelei mobotto-bottoam 
umpa'pakahebaam Kaheba Katilallasam 
napasindum umpabono' to masaki lako si 
mesa-mesa ongeam. ” Wattu eta too, napelele 
duka' Herodes indo tomahaja dio lembana 
Galilea diona pa'pogausanna Puang Yesus, 
nasuhum bunta baba pikkihanna aka buda tau 
muuai: "Indo to diuaam Puang Yesus, ia siam 
tia indo Yohanes to si mantedo' tubo sule." 

8 Anna deem piha tau muuai: "Nabi Elia hi 

tia sule sule." Deem toi muuai: "Mesa hi tia 
nabi yolona tubo sule." ?Iya nauam Herodes: 
"Puham tia kupopelempo'iam ulunna indo 
Yohanes to si mantedo'. Dadi, menna amo 

hi tia isanga indo Yesus si dipelele umpogau' 
kaha-kaha ia too?" Iya napeam lalanna anna 
mala umpellambi'i Puang Yesus. 19 Tappana 
ma'pasulei indo suhona Puang Yesus, iya 
ma'hempummi anna natulasanni indo puha 
napogau' lako mobotto-bottoam. Puhai ia too, 
iya umbabaim indo suhona Puang Yesus lako 
mesa kota isanga Betsaida aka la ma'hempum 
paka-paka ia dio. 1! Sapo' naissanna tau 
buda, iya le'ba'im untuhu' Puang Yesus. Iya 
natahimam Puang Yesus anna natulasanni 
diona kapahentaanna Puang Allataala anna 
umpabono' toi to masaki. t? Tappana la 
lendu' allo, napellambi'im indo sapulo dua 
passikolanna anna nauaanni: "Umbai' la mapia 
ke ussuai inde lako tau buda anna malai 

lao umpea kinande anna ongeam ma'bengi 
lako tonda' anna lako to ma'liangam aka 
inde ongeam taongeia' pohiallasam." 13 Sapo' 
natimba' naua: "Iko hanna' umpandei." Iya 
nauam passikolanna: "Pusa'kam aka anggam 
deem kiampuam lima hoti anna dua bau. 
Anggam ke laoi dipangngalliam anna la malai 
kipande inde tau buda." 14(Indo tau buda, 
kiha-kiha lima sa'bu muane mandipi.) Iya 
muuaammi passikolanna: "Suai muokko' si 
lima pulo sallaoam oi." 1?Iya nasuam duka' 
passikolanna, muokko' si lima pulo sallaoam 
oi. 1?Iya naalam Puang Yesus indo lima hoti 
anna dua bau, mane mentongai langam langi' 
nakuhhu'i sumanga' langam Puang Allataala. 
Puhai ia too, napia'-pia'um indo hoti mane 
nabeenni passikolanna natabaam lako indo 
tau buda. 1/Iya mangngandeim sampe dea. 
Tappana puhai mangngande, iya nahempummi 
passikolanna indo taa'nam naande, iya 
ponnopi sapulo dua baka. 18Pissam wattu 
mahassam ma'sambajam Puang Yesus 
mesa-mesanna, iya sulem passikolanna 
napellambi'i. Iya nauam Puang Yesus: "Situhu' 
tula'na tau, aka si nasangaianna'?" 19 Iya 
natimba'im naua: "Deem tau muuai: 'Yohanes 
to si mantedo' tubo sule;' sapo' deem duka' 
muuai: 'Nabi Elia sule sule,' anna piha 
muuai: 'Mesa nabi yolona tubo sule.' " 201ya 
mekutana oom lako passikolanna naua: 
"Maka' susi, iya akaa' iko ussangaiannä'?" 
Iya natimba'im Petrus naua: "Ikom too indo 


To nalanti' Puang Allataala la mepasalama'. 

211ya umpakahi'dim passikolanna naua: "Ta 
si'da-si'daa' too deem la mala untula' lako tau 
senga! le!" 22 Mane nauai: "Kao to disangai 
Ana' Mentolino la ussi'dim ma'hupa-hupa 
pandahhaam anna la natumpu pala'a' matua 
ulunna to Yahudi anna ingganna kapala sando 
sola to ullatta' Pepaondonganna Musa lambi' 
la napateiä'. Sapo' illaam allo katallunna la 
dipatibangonna' sule dio mai alla'na to mate." 
23 Puhai ia too, ma'kadam Puang Yesus lako tau 
buda naua: "Menna-menna maelo' untuhu'ia' 
pahallu la ullappa' pa'elo' kalena, anna 
allo-alloi umpassam kaju sitambenna, anna 
natuhu'a'. ?* Aka menna-menna umpakalando 
puha ia katuboam di lino anna la Kao, tau 

ia too tä' ia la ullambi' katuboam sule lako 
salako-lakona. Sapo' menna-menna ahu' mate 
aka natuhu'ä', tau ia too la ullambi' indo 
katuboam sule lako salako-lakona. ??Ta' deem 
gunana lako mesa tau moi la muampuam 
ingganna issinna lino kela sägä hi sungnga'na. 
26 Aka menna-menna umpa'kasihisanna' 
anna umpa'kasihisam pepa'guhuangku, 

tau ia too la kupa'kasihisam duka' ke 
sulema' to disangai Anä' Mentolino naponnoi 
kamatandeangku anna kamatandeanna 
Ambeku sola kamatandeanna ingganna 
malaika' maseho. 2/Setongam-tonganna, 
deengkoa' to dio heem temo tä'pi la mate 
anna muitam Puang Allataala umpalako 
kapahentaanna." 28 Umbai' kahuai benginna 
lessu'na natula' Puang Yesus pepa'guhuam ia 
too, iya umbabaim Petrus, sola Yohanes, anna 

Yakobus le'ba' langam mesa tanete malangka' 
ma'sambajam. 2? Mahassanni ma'sambajam, 
iya tiel'um hupanna Puang Yesus anna 
pangkahha pohebana. 3? Pissananna, deem 
dua tau nasipa'tulasam Puang Yesus. Iam 
too indo nabi yolo isanga Musa sola Elia. 
311ndo to dua bassim pangkahha duka' diita. 
Iya sipa'tula' loppo'um diona kamateanna 
Puang Yesus la napasule lako dio Yerusalem. 
32 Wattu eta too mahassam ia mamma' Petrus 
anna indo solana. Tappana milli', iya muitam 
pangkähhäna Puang Yesus anna indo to dua 
ke'de' dio ampe'na. 33 Tappana la le'ba' indo 
to dua umpellei Puang Yesus, iya ma'kadam 
Petrus naua: "O Tuangguhu, tä'um deem la 
susi kamasannangantaa' eta inde. Mapia ke 
kipake'desangkoa' tallu bahum: mesa Iko, 
mesa Musa, anna mesa Elia." Ia anna ma'kada 
susii Petrus, aka tä' bäbä naissam aka la 
naua. 3* Mahassampi ma'tula' anna sule ham 
gabum ussikuku'i indo ongeam. Iya mahea' 
indo passikola tappana nasikuku'i indo gabum. 
35 Iya nahingngim kamaha buttu illaam mai 
indo gabum naua: "Iam too inde Anä'ku to 
puha kupilei. Pahallua' la umpehingngii!" 

36 Puhai nahingngi indo kamaha, iya muitam 
Puang Yesus mesa-mesanna ham. Napahandu' 
etam too indo tallu passikolanna tä' deem 
natula' pole lako tau senga' indo kaha- 

kaha mane puha naita. 3” Tappana masia, 
ma'pasuleim yabo mai indo tanete, iya 
ma'silullu' o0om tau buda sule umpellambi'i 
Puang Yesus. 38 Pissananna metambam mesa 

tau illaam mai alla'-alla'na indo tau buda 
naua: "O Tuangguhu, inde ana'ku anggam 
mesa-mesa! Kela mala ungkamaseia' anna 
umpetuasanna"'! 39Si bassa' napentamai 
setam nasuhum kakissä'-kissä' mane 
lumalla'i ma'patikingkim, ma'tambuha-buha 
sadana. Indo setam undahha liu inde 

änä'ku anna mallam la napellei. 40 Anna 
puhama' mengkahumase-mase lako inde mai 
passikolammu anna mala nahambaiam lao 
setanna, sapo' tä' dia mala." 4t Iya ma'kadam 
Puang Yesus naua: "Kukapusa'i si'dakoa' pole' 
inde to tubo lapi' temo, aka kuham sugali'a' 
kamatappasammu! Anna ta' liupia' muissam 
usse'la kamapiaam anna kakadakeam. La pada 
polepi isanga umba masäena sola-solakia' 
anna la pada polepi isanga umba masaena la 
kusa'bahasangkoa'?" Mane nauai: "Babaanna' 
mai itim änä'mu!" 42 Mahassanni mellao indo 
ana'-ana' la umpellambi'i Puang Yesus, tappa 
napatissamba' oham indo setam dokko lita' 
lumalla' ma'patikingkim. Iya nakissä'im Puang 
Yesus indo setam illaam kalena indo änä'-änä' 
anna napabono'i, mane nabeenni lako ambena. 
43Tya sangngim mängä-mängä indo tau buda 
muita kakuasaanna Puang Allataala tä' deem 
nasipadaangam. Mahassampi mängä-mängä 
indo tau buda muita pa'pogausanna Puang 
Yesus, iya ma'kadam Puang Yesus lako 
passikolanna naua: ##"Pehingngiia' anna 
umpaillaam tambu'i inde tula'ku: Kao to 
disangai Anä' Mentolino la dibeho tama 

pala' limanna hupatau." 45 Sapo' tula' ia 

too ta' natama akkalanna passikolanna 
kalembasanna. Aka ta'pi dipaissanni indana 
naissam sakai. Anna sangngim malaja' 
umpekutanaanni kalembasanna indo tula'na. 
46 Tya sibeta'-beta'um passikolanna Puang 
Yesus naua: "Mennakia' handam matande?" 
47 Sapo' naissam Puang Yesus indo lalam 
penabanna passikolanna, nasuhum muala 
mesa änä'-änä' bahinni' anna napake'de'i 

dio ampe'na. #4 Mane nauai: "Menna-menna 
untahima inde änä'-änä' aka umpolalam 
kamatappasanna di Kao, tau ia too sihhapam 
siam Kao natahima. Anna menna-menna 
untahimaa', tau ia too untahima duka' To 
ussuaä'. Aka iai too ussanga kalena handam 
bahinni' illaam alla'-alla'mua', iam too la 
handam matande." # Iya ma'kadam Yohanes 
lako Puang Yesus naua: "O Tuangguhu deem 
kiita mesa tau uhhambai setam umpake 
sangammu, sapo' ta' kipäbäi aka taia indo to 
si tapasolaa'." >° Sapo' natimba' naua: "Daa 
ullahanni, aka iai too tä' umbalikoa', iam too 
solamu." >t Tappana la lambi' wattunna la tiäkä 
langam suhuga Puang Yesus, iya napasatutum 
penabanna lu langam Yerusalem. ??Iya 
ussuam sanaka-naka solana mendiolo lu lako 
mesa tonda' illaam attasa'na to Samaria aka la 
napatokaam ingganna kapahalluanna. 53 Sapo' 
indo tau illaam tonda' eta too moka untahima 
Puang Yesus aka la lu langam Yerusalem. 

54 Tappana naissam indo dua passikolanna 
isanga Yakobus sola Yohanes naua ta' 
natahima indo pa'tonda', iya napelaum lako 

Puang Yesus naua: "O Debata, muaku haka ke 
kipatuhunganni api yabo mai langi' mua'bai?" 
55 Sapo' napenggihi'i Puang Yesus nakeaha'i. 
»6 Iya umpatahhu'um pa'laoanna muola lako 
tonda' senga'. ?” Mahassanni umpatahhu' 
pa laoanna Puang Yesus sola passikolanna, iya 
ma'kadam mesa tau naua: "O Tuangguhw, la 
kutuhu' liuko illaam pa'llaoammu, moi umba 
ngei muola." 33Iya natimba'im Puang Yesus 
naua: "Asu pangngala' ia deem leana, anna 
ingganna dassi yabo lawwa deem sehana, 
sapo' Kao to disangai Ana' Mentolino ta' Kao 
deem la manontom kuongei metindo." >? Mane 
ma'kada polei lako mesa tau senga' naua: 
"Tuhu'ä'." Iya natimba'im indo tau naua: "Io, 
sapo' la mala haka ke laopä' yolo ullamum 
ambeku mane suleä' kutuhu'ko?" D Iva 
natimba'im naua: "Päbäi mammi ia duka itim 
matim to mate ullamum to matena. Sapo' 
iko-iko, laoko pa'paissangam kapahentaanna 
Puang Allataala." 6t Iya ma'kada pole oom 
mesa tau naua: "La kutuhu'ko kao Debata, 
sapo' la umpäbäipä' yolo lao kupasaha' 
kasahapuangku." 2 Sapo' natimba' Puang 
Yesus naua: "Menna-menna sihhapam 
napahandu'um massalaga, sapo' messaile 
ohi lako boko'na, tau ia too tä' deem gunana 
illaam kapahentaanna Puang Allataala." 
1 O 1 Puhai ia too, untuho pole oom pitu pulo 
tau senga' Puang Yesus Debatanta anna 
nasuai lao pantam si dua umpendioloanganni 
lako si mesa-mesa kota anna ongeam la 
napellambi'i', ?Nauaammi Puang Yesus: 

"Indo tau illaam inde lino sihhapam pahe 
matäsä'um. Buda indo pahe matasa', sapo' 
saidi' to mepahe. Dadi pelauia' langam puana 
indo pepaheam anna mala ussua buda tau 
umpepaheanni. 3 Pengkalaongkoa', sapo' 
pengkilalai manappaia', la sihhapangkoa' too 
domba kusua tama alla'-alla'na olo'-olo' to 
peande. “Daa umbabaa' ongeam doi'mu, 
ongeam tinallo, sapatu, anna ta' tookoa' la 
tohho lako lalam la sipa'tula' tau. ? Maka' 
mentamakoa' mesa banua, la muuaa' yolo: 
'Natamba' dangkoa' Debata.' € Anna maka' 
mapia penabanna untahima manappakoa' 
puana indo banua, iya la natahima si'da too 
indo pa'lambemua'. Sapo' maka' too ta'koa' 
natahima, iya la ta' too duka' natahima indo 
pa'lambemu. 7 Tohho diokoa' indo mesa banua, 
ta 'koa' la ma'pentieli'-eli' lako banua senga. Iai 
too natahiaiangkoa' to ma'banua, iam muande 
anna muihu'. Aka ingganna to mengkaha 
abana sipato' la diponnoiam kapahalluanna. 
8Maka' mentamakoa' mesa tonda' anna 
natahima manappakoa', iya andei indo kinande 
natahiaiangkoa'. ? Pabono'i to masaki illaam 
indo tonda' anna umpaissannii tau eta too 
muua: 'La bale' umpalakom kapahentaanna 
Puang Allataala illaam alla'-alla'mua'.' 1? Sapo' 
maka' mentamakoa' mesa kota anna ta'koa' 
natahima, iya lu lakokoa' lalam mahoa' anna 
muuaia': !!'Moi soba'na inde tonda'mua' 

dio bitti'ki, kipempassiam toi lao aka la 
mendadi tanda diua la natumpu pala'koa' 
Puang Allataala. Sapo' kipaissanni loppo'koa' 

kiua la bale' umpalakom too kapahentaanna 
Puang Allataala.' 1? Kutulasangkoa' temo kuua, 
maka' too ke lambi'um indo allo la naongei 
Puang Allataala umpopa'tadongkongam 
hupatau, la mabanda' puha ia tahungkunna 
issinna indo tonda' ia too anna la issinna 
kota Sodom." 13 "La tilakakoa' iko ingganna 
issinna kota Korazim anna kota Betsaida 
aka mokakoa' muondo' gau' kadakemu. Aka 
indo tanda memängä-mängä kupadadi illaam 
alla'-alla'mua', kela kupadadi diom kota Tirus 
anna Sidon, la masaem untihokonganna 
gau' kadakena hupatau dio, lambi' muokko' 
ma'poheba bahata anna umpaponnoi taiabu 
ulunna aka ussosso gau'na. !?Maka' too 

ke lambi'um indo allo la naongei Puang 
Allataala umpopa'tadongkongam hupatau, la 
mahingngam leko' ia tahungkunna issinna 
kota Tirus sola Sidon anna la ta4hungkummua!'. 
15 Anna ikoa'-iko to Kapernaum, ussanga 
hia' iko umbai' la dipatiäkä' langangkoa' 
suhuga? Sapo' setonganna la ditibe tama 
hakoa' iko lembä bolom." 1? Mane ma'kada oi 
lako indo to la nasua naua: "Menna-menna 
umpehingngiikoa', sihhapam siam tia Kao 
napehingngii. Menna-menna untumpu 
pala'koa', Kao siam tia natumpu pala'. Anna 
menna-menna untumpu pala'a', untumpu 
pala' duka' indo To ussuaa'." 1 Tappana 
ma'pasule indo pitu pulo passikolanna, iya 
ta' deem pada satilalla' ma'tula' lako Puang 
Yesus naua: "O Debata, moi ingganna setam 
napehingngii tookam ke kisuai lao umpake 

sangammu." 18 Natimba' Puang Yesus naua: 
"Kuita tomahajanna setam mehonno' susi kila' 
yabo mai langi'! 19 Pehingngiia' aka setonganna 
puhangkoa' kubeem kakuasaam la ullullu'i ula' 
sola alipam, anna la untaloi kamatohoanna 
balimmu, nasuhum tä'um deem aka la 
untilakaikoa'. 20 Sapo' moi anna untaloingkoa' 
setam, tä' la ianna' untilalla'i, sapo' la indo hia 
tisuha'um sangammua' yabo suhuga." 2! Wattu 
eta too naponnoi katilallasam Puang Yesus 
buttu di Penaba Maseho lambi' ma'sambajam 
naua: "O Ambe', Puäna langi' anna lino! 
Ma'kuhhu' sumanga'ä' matim olomu, aka indo 
kada ditambimmu tä' umpapähänni lako to 
naangga' manähä anna keaka' hupatau, sapo' 
umpapähänni leko' ia lako to naangga' matuna 
hupatau. O Ambe' abana inna ia pa'elo'mu." 
22 Puhai ma'sambajam, iya nauam: "Ingganna- 
ingganna sia puha asammi napadokkoanna' 
lisu pala'ku Ambeku. Tä' deem moi podo la 
mesa hupatau la muissam manappai menna 
Änä'na Puang Allataala sulibanna Ambe', anna 
tä' toi deem moi podo la mesa hupatau la 
muissam manappai menna Ambe' sulibanna 
Änä'na, anna to napoelo' Änä'na, anggam ia 
la muissam manappa Ambeku." 23Puhai ia 
too, umpenggihi'im passikolanna Puang Yesus 
anna nauai: "Kehongko'koa' aka muitaa' inde 
kaha-kaha. 2? Aka kutulasangkoa', buda nabi 
anna tomahaja yolona maelo' la naita inde 

to muitaa' temo, sapo' ta'um ia mala naita. 
Anna maelo' la nahingngi inde to uhhingngia' 
temo, sapo' tä'um ia mala nahingngi." ?? Iya 

ke'de'um mesa to ullatta' Pepaondonganna 
Musa aka maelo' la umpetidom Puang Yesus 
ma'kada naua: "O Tuangguhu, aka la kupogau' 
anna malaa' ullambi' katuboam sule lako 
salako-lakona?" 2? Natimba'i Puang Yesus 
naua: "Aka naua illaam Pepaondonganna 
Musa? Aka naua pikkihammu tappana puha 
umbata?" ?7 Iya nauam indo tau: "Dituli' 
naua: 'Kamaseikoa' Debata, Puang Allataala 
to umpenombai sola sakalebu penabammu 
anna mentu' pikkihammu anna mentu' 
kamatohoammu,' anna naua toi 'Kamaseikoa' 
padammu hupatau umba susi ungkamasei 
kalemu.' " 28 Iya nauaammi Puang Yesus: 
"Tappa' itim pentimba'mu. Pogau'um too 
umba susi indo umbata anna malako tubo." 
29 Sapo' napea lalanna la ummaloloam kalena 
lambi' mekutana pole oom lako Puang Yesus 
naua: "Iya menna isanga padangku hupatau 
la pahallu kukamasei?" 3? Natimba'um Puang 
Yesus sapo' pehapangam napake naua: "Deem 
mesa tau mengkalao yabo Yerusalem la lu 
dokko Yerikho. Muolai lalam, nahappaim 

to mangngabum pohebana anna ingganna 
aka-akanna. Anna ta' nahappai mandi sapo' 
nagasa'i polepi sampe saidi' tamate mane 
napellei babai lao. 3! Siampu' eta too deem 
mesa sando muola eta duka'. Sapo' naitanna 
indo tau, napengkulio'i mandi muola dio bihim 
lalam anna tahhu'i. 32 Susi siam duka' deem 
mesa pessubunna Lewi liu dio lalam ia too. 
Tappana naita indo tau, napengkulio'i mandi 
duka' muola dio bihim lalam anna tahhu'i. 

33 Sapo' deem mesa to Samaria muola dio 
duka' indo lalam ia too. Naitanna indo tau, 
tappa häntä buana. 3* Napenandai siaham 
indo to sägä anna nabasei anggur basana 
anna napakuliianni minnä' mane naba'basanni. 
Puhai, naäkä'um längäm keledainna mane 
nababai lako mesa ongeam si diongei ma'bengi 
anna nauhusanni kapahalluanna. 3? Masianai, 
mualam dua doi' peha' anna nabeemni lako 
indo puana banua naongei ma'bengi mane 
nauaanni: 'Jappanniam manappaa', anna 
maka' deempi kapahalluam senga'na, iya 
ma'pasulepa' mane kubaja'i.' " 36 Puhai ia too, 
mekutanam Puang Yesus lako indo to ullatta' 
Pepaondonganna Musa naua: "Inde tallu 
tau, umbanna iko situhu' pikkihammu mala 
disangai padanna hupatau indo to nahappai 
to mangngabum aka-akanna ingngena'?" 

37 Natimba' naua: "To ungkamasei indo to 
dihappai aka-akanna." Iya nauaammi Puang 
Yesus: "Laongko ammu pogau'i susi." 38 Iya 
umpatahhu' oom pa'laoanna Puang Yesus 
sola passikolanna sampe landa' lako mesa 
tonda'. Eta too deem mesa baine isanga 
Marta untambai tama banuanna. 3? Deem 
solasubunna isanga Maria, muokko' dio 
olona Puang Yesus Debatanta napehingngii 
tula'na. 40 Sapo' Marta ia anggam umpikki' 
kähänganna lako dapo' la napake ma'tahia, 
nasuhum umpellambi'i Puang Yesus anna 
nauai: "O Tuangguhu, akanna umpäbäi hi 
iko Maria napamesa-mesaä' mealaam lako 
dapo'? Uaanni anna nabaliia'!" 41 Natimba' 

Puang Yesus Debatanta naua: "Marta, o Marta! 
Muaka tiko manangnga anna ungkasussaam 
buda kaha-kaha. 4? Anggam mesa handam 
pahallu. Anna napileim ia Maria indo handam 
mapianna. Anna ia oom ia duka' la napogau', 
ta' la mala dilabai." 

1 1 1 Pissam wattu ma'sambajam Puang 
Yesus dio mesa ongeam. Puhai 
ma'sambajam, ma'kadam mesa passikolanna 

naua: "O Tuangguhu, patudukam duka' 
ma'sambajam susi Yohanes umpatudu 
passikolanna ma'sambajam." ?Iya nauam 
Puang Yesus: "Maka' ma'sambajangkoa', 

la muuaa': Ambeki, dipa'kasallei sanga 
masehomu, kela mala Ikom ma'pahenta. 

3 Beengkanni kinande la sihuanna kiande 
allo-allo. “Anna muampunniangkanni 
kasalaangki, aka muampunningkam duka' to 
kasalaam lako kaleki. Anna daa ullappa'kam 
tama pa'sändäsam." “Mane ma'kada polei 
lako passikolanna naua: "Hapanna deengkoa' 
mesa le'ba' lako banuanna solamu tängä 
bengi anna muuaanni: 'O solaku, pahabe'iä' 
kao tallu kalebu hotimmu, Paka deem 
issangangku lempa sapo' katappusanna'.' 
7Sapo' natimba' di indo issinna banua naua: 
'Daa ungganggua' aka puham kukado' 
ba'baku anna metindongkam sola ana'ku. 
Ta'ma' mala la bangom umbeengko aka-aka.' 
8 Kutulasangkoa', moinna anna solamu, 

ta' siam la naaku bangom la nabeengko 
kapahalluammu, sapo' aka ungkekke'" liu 
umpelau, iya bangommi duka' anna nabeengko 

ingganna pelauammu. ? Dadi, si pelauia' 
kapahalluammu langam Puang Allataala 
anna naponnoiangko. Peäi kapahalluammu 
anna ullolonganni. De'de'i ba'ba anna mala 
natungka'iangko. 1? Aka menna-menna melau 
la diponnoiam pelaunna, anna menna-menna 
mameä la nalolongam, anna menna-menna 
unde'de' ba'ba la ditungka'iam. 1! Tä' deem 
mesa ambe la palla' penabanna umbeem ula' 
änä'na ke umpelaui bau. t? Susi toi duka' 

tä' deem tau la palla' penabanna umbeem 
alipam änä'na ke umpelaui tullu. 13 Dadi ikoa' 
duka' to madosa anna muissanni umbeem 
änä'mu la napomapianna, damo aham Ia 
Ambemu yabo suhuga la umbeem Penaba 
Maseho lako si mesa-mesa hupatau to 
melau dio olona." 1*Pissam wattu uhhambai 
mesa setam Puang Yesus illaam mai kalena 
mesa to pepe. Messubunna indo setam, iya 
mala siaham ma'tula'. Nasuhum sangngim 
nakapilla'i tau buda. 15Sapo' deem duka' 
muuai: "Kuasanna hi tia Beelzebul battu diua 
tomahajanna setam illaam kalena nasuhum 
mala uhhambai lao setam." 16 Deem duka' 
sanaka-naka tau senga' maelo' la umpeangam 
tuntungam su'be' Puang Yesus, nasuhum 
napellambi'i anna nauaanni: "Paitaikam tanda 
memängä-mängä yabo mai suhuga." 17 Sapo' 
nalosa Puang Yesus pikkihannai, nasuhum 
ma'kada naua: "Maka' deem mesa kahajaam 
tä' mala mesa penaba hupataunna illaam, 
mannassa anna la kahenggängannai dadi. 
Susi toi duka' ke deenni mesa pandaposam, 

ke sikabassi-bassii issinna, mannassa anna 
la titale bangke'i issinna. 13 Susi siam too 
duka' kapahentaanna setam. Maka' la 
sianu-anu paka ia illaam kahajaanna, iya 
jam tia isanga sipobali-bali paka ia, nasuhum 
kende' kahengganganna. Ma'kada susia' 
aka muua hia' iko: 'Kakuasaanna hi tia 
Beelzebul napake uhhambai lao setam.' 
19Maka' susi, iya kuasanna haka duka' 
Beelzebul napake pentuhu'mua' uhhambai 
lao setam? Mannassa anna sala pikki'koa', 
aka taia duka' kakuasaanna setam napake 
uhhambai lao setam! 2? Sapo' setonganna 
uhhambaia' lao setam aka kakuasaanna 
Puang Allataala muundu'ä'. Dadi mannassa 
diua umpalakom kapahentaanna Puang 
Allataala illaam alla'-alla'mua'. ?! Maka' 
hapanna deem mesa to matoho anna ganna' 
pangkakka'na unjagai banuanna, iya la amam 
asam aka-akanna. ?? Sapo' maka' deem to 
matoho puha ia ungkatamai lambi' nataloi, 
iya la nahappai asam indo pangkakka' to 
nahannuam anna nabahe-bahei kullena. 

23 Menna-menna ta' untuhu'ä', tau ia too 
nabaliä'. Susi toi duka' lako to tä'kam pada 
kähä mahhempum, tau ia too to mantaleam 
ia." ?*Mane naua polei: "Maka deem mesa 
setam messubummi illaam mai kalena tau, iya 
la le'ba' kalao-lao lako ongeam mabanginna 
umpeä ongeam la naongei tohho. Sapo' tä' 
deem nalambi' ongeam la mala naongei. 
Iya nauam: 'La ma'pasulea' sule lako indo 
ongeangku ingngena'.' ?? Iya le'ba'um sule 

lako indo ongeanna, iya bahassi liupi nalambi', 
sihhapam banua bahassi anna tiato', mapia la 
naongei. 2? Iya le'ba' siaham untambai solana 
pitu, sapo' kadake puha ia indo solana anna 
la kalena. Anna tohho asanni illaam kalena 
indo tau. Ma'katampasanna, tau ia too la 
tuttuam tama kakajuanna indo kakadakeam 
illaam kalena anna indo anggapi mesa setam 
umpentamai." 7” Mahassampi ma'tula' Puang 
Yesus, iya metambam mesa baine illaam mai 
alla'-alla'na tau buda naua: "Kehongko' ia 
indo baine to undadiangko anna napasusu." 
28Sapo' natimba' Puang Yesus naua: 
"Kehongko' puha ia to umpehingngii anna 
umpalako Battakadanna Puang Allataala." 

29 Mahassanni nalebo tau buda Puang Yesus, 
iya umpatahhu' oom pa'tula'na naua: "Ia 
anna maelo'koa' la kupadadiam tanda 
memanga-manga inde to tubokoa' lapi' temo, 
aka sangngim ma'gau' kadakekoa'. Sapo' ta' 
la dipadadiangkoa' tanda memanga-manga 
senga' sulibanna tanda memanga-manga la 
dadi lako kaleku umba susi dadi lako kalena 
nabi Yunus yolona. 3? Aka umba susi nabi 
Yunus yolona dipotanda memanga-manga 
lako issinna Niniwe, la susima' too duka' to 
disangai Ana' Mentolino la mendadi mesa 
tanda memanga-manga lako to tubo lapi' 
temo. 31 Anna illaam indo wattu la naongei 
Puang Allataala umpopa'tadongkongam 
hupatau, la dipatibangom indo tomahaja 
baine to umpahenta paluana Syeba yolona. 
Indo tomahaja ia too la napasalakoa' inde 

to tubokoa' lapi' temo aka ahu' ia le'ba' 
umpehingngii kakeakasanna tomahaja 
Salomo moi anna mambela lalam naola. 
Sapo' ikoa'-iko, mokakoa' umpehingngii inde 
tula'ku sitingngajokia' kita moi kela daa 
mentondom puha hä' Kao anna la tomahaja 
Salomo. 32Illaam indo wattu la naongei Puang 
Allataala umpopa'tadongkongam hupatau, la 
dipatibangom to Niniwe anna iai umpasalakoa' 
to tubo lapi' temo. Aka indo ia to Niniwe 
untihokongam ia gau' kadakena tappana 
uhhingngi kadanna Debata napalanda' nabi 
Yunus. Sapo' mokakoa' iko untihokongam 
gau'mu, moi kela daa inde to umpa'tula'ikoa' 
temo mentondom puha Ia anna la nabi Yunus." 
33 Mane naua polei: "Ta' deem tau la umpau' 
lampu mane nabunii battu haka la nasalongo'i 
baka. Sapo' napayabo hi tia inna ongeanna 
anna mala paindo masia' naita ingganna to 
mentama indo banua. 3#Matammu sihhapam 
ballo illaam kalemu ma'pomasia'. Aka maka' 
masia' matammu, iya masiä' asam too 

duka' sakalebu kalemu. Sapo' maka' kadake 
matammu, iya malillim asam too kalemu. 

35 Sysim too duka' penabammu. Dadi jagai 
manappai indana indo ussangai kamasiasam 
illaam kalemu, mendadi kamalillingam di. 

36 Maka' masiä' asam penabammu anna 

ta' deem malillim sabaheam, iya masia' 
asammi too, umba susi paindona lampu 
ummasiä'i asam kalemu." 37 Puhai ma'pa'guhu 
Puang Yesus, natambaim mesa to illaam 
kakalebuanna Parisi la mangngande dio 

banuanna. Iya tamam indo banua anna 
muokko'i mangngande. 38 Mängä-mängä 

indo to illaam kakalebuanna Parisi aka muita 
Puang Yesus mangngande tä' umbasei yolo 
limanna, situhu' peadasanna to Yahudi. 39 Iva 
ma'kadam Puang Yesus naua: "Ikoa'-iko 

to illaam Parisi sihhapangkoa' to umbasei 
tangkihi' anna pihim, nabasei leko' sulibanna 
anna tä' ia hoäna. Anna hoäna hi naponnoi 
kakadakeam. Susingkoa' too aka naponnoikoa' 
kakadakeanna indo pangngala kahha'mua' 
anna indo pa'pogausam kadakemua.. 

40 Oa' to maho! Ta' daka tia mesam Puang 
Allataala umpadadi bätä puntimmua' 

anna penabammu? ?!Indo hia pangngala 
malussummua' muampuam temo, ia hi tia la 
ungkamaseianna' lako to mase-mase. Aka iam 
too pole' la napolalam bahassi asanna' kalemu. 
42 La ullambi'koa' iko katilakaam inggannakoa' 
to illaam kakalebuanna Parisi! Aka ikoa'-iko 
umpa'kasallei leko'a' ia kaha-kaha bahinni' 
susinna umpatamaa' peadasammu bahe 
sapulona hampa-hampa indo si tubo baba 
isanga selasih, inggu, anna hampa-hampa 
senga'na. Sapo' umpa'lembeinna' ia umpalako 
undu' lolla lako hupatau anna ma'kamase 
lako Puang Allataala. Moi kela daa iam 

too inde handam pahallua' la umpalako. 
Sapo' tä' sianna' duka' la umpa'kalembei 
indo senga'na. #La ullambi'koa' katilakaam 
inggannakoa' to illaam kakalebuanna Parisi! 
Aka si umpise'ikoa' ongeam dipa'kasalleinna 
ke illaanni pa'sambajangam. Angganna' 

si umpohäe ke napa'kasalleikoa' hupatau 
illaam pasa'. “La ullambi'koa' katilakaam 
aka mapia bäbäkoa' diita anna kadake hia 
illaam penabammu, sihhapangkoa' ku'bu' tä' 
ditandai, dipa'ola-ola yabona aka tä' diissam 
diua kadake hia dio." 45 Deem mesa to ullatta' 
Pepaondonganna Musa mentimba' naua: "O 
Tuangguhu, itim tula'mu, natunaikam duka'!" 
46 Sapo' natimba' Puang Yesus naua: "La 
ullambi'koa' duka' katilakaam inggannakoa' 
to ullatta' Pepaondonganna Musa! Aka si 
umpapiakoa' pahenta mabanda' illaam 
peadasam anna umpadudunnii hupatau. 
Sapo' tä' punala hia' muaku umpamoloi 
hupatau, moi la sai'di'um, anna mala nabela 
napalako indo pahenta. 7 La ullambi'koa' 
katilakaam aka umpapiaammia' pole' ku'bu'na 
ingganna indo nabi yolona, sapo' nenemu 
sianna' umpateii. 48 Kalembasanna ia too, 
muakuia' duka' anna ussangaa' hua indo 
pa'pogau'na nenemu, aka umpapiaammia' 
ku'bu'na indo to napatei. “lam too anna 
nauam kamanähänganna Puang Allataala: 
'La kusua sule sanaka-naka nabi anna suho 
la umpellambi'i. Sapo' deem la napatei anna 
deem toi la nadahha.' >° Nasuhum inde 

to tubo lapi' temo la untanggum hahana 
ingganna nabinna Puang Allataala to puha 
titollo mengkalao uhu dadinna lino sule 
lako temo, ”t battu diua mengkalao dio 
Habel sule lako Zakharia. Indo ia Zakharia 
dipatei illaam alla'na ongeam pehumalasam 
anna Banua Debata. Ia asanna ia too tä' 

mala tala umpendudunna' inde to tubokoa' 
lapi' temo. La ullambi'koa' katilakaam 
inggannakoa' to ullatta' Pepaondonganna 
Musa! Aka untutusangkoa' lalam hupatau la 
tama umpengngissanni diona Puang Allataala. 
Mokakoa' iko tama anna ullabai tookoa' duka' 
hupatau to la maelo' mentama." ?3Tappana 
napellei Puang Yesus indo ongeam, iya napea 
lium lalanna indo to illaam kakalebuanna 
Parisi sola to ullatta' Pepaondonganna Musa 
anna mala napetidom, umpake ma'hupa-hupa 
pekutanaam aka maelo' la umpeängam 
tuntungam su'be' Puang Yesus. 
1 2 1 Wattu eta too massa'bu-sa'bu 

tau sisippi'-sippi' ma'hempum 
lambi' silullu'-lullu' baba. Mahassanni 
ma'silullu' tau, iya nauam Puang Yesus lako 
passikolanna: "La majaga manappakoa' 
too indana nakadakeikoa' bibi' hotinna to 
illaam kakalebuanna Parisi. Indo kuuaam 
bibi' hotinna, pudu' pandenna anna lila 
manähäna. 2Sapo' indo pattuju penabanna 
la kaissangam. Aka ingganna aka-aka 
disamboi la dipakaleängam asam, anna 
ingganna aka-aka dibuni, la dipatandaam. 
3 Anna indo kada ditambim untula' bengia' 
la dipa'paissangam illaam wattu masia. 
Anna indo to umpa'bisisam lako solamu 
illaam tambim titutu', la dipebangkoam lao. 
4 Pehingngiia' solaku! Daa ungkahea'i indo to 
anggam mala umpatei bata punti, aka ta'um 
ia deem senga'na la mala napogausangkoa'. 
>La kutulasangkoa' to la pahallu ungkahea'. 

La mahea' lako hokoa' Ia Puang Allataala 

to kuasa mampatei anna mane natibe tama 
nahaka. Abana, la Iaa' pahallu umpengkahea'i. 
6 Taissanna' pada-pada taua lima dena' sai'di' 
allinna aka anggam dua himi'. Moinna anna 
susi, sapo' ta' deem moi podo la mesa la 
nakalembei Puang Allataala. 7 Senga'unna' 
tiko, aka meanggaa' belua'mu puha nahekem 
asam di tia. Dadi, iam too anna ta'ungkoa' 

la mahea', aka moi la pada umba budanna 
dena' tala sipadaannia' angga'mu! 8 Pengkilalai 
manappaia' inde tula'ku: Menna-menna 
muakui kamatappasanna di Kao to disangai 
Ana' Mentolino dio olona hupatau, tau iam 
too duka' la kuakui dio olona ingganna 
malaika'na Puang Allataala kuua: Tam too inde 
pentuhu'ku.' ? Sapo' menna-menna umbahoia' 
dio olona hupatau, tau iam too duka' la kubahoi 
dio olona ingganna malaika'na Puang Allataala. 
10 Deem sia ia paleleanna la diampunni to 
ma'tula' kadake diona Ana' Mentolino. Sapo' 
ta' si'da-si'da ia deem paleleanna la diampunni 
to untelle Penaba Maseho. !! Maka' dibabakoa' 
lako olona to mahhotto' illaam peadasam, 
battu haka dipopengngolo lako to ma'pahenta 
battu to kuasa, iya ta'koa' la umpakabeba 
penabammu la muua: 'Aka amom isanga la 
diua mentimba'?' 1? Aka Penaba Maseho la 
umpatudukoa' indo la pahallunna untula' wattu 
eta too." 13 Deem mesa tau illaam alla'-alla'na 
indo tau buda ma'kada lako Puang Yesus naua: 
"O Tuangguhu, uaamni indo solasubungku anna 
nabeenna' kao piha indo kulle natampeangkam 

tomatuangki." 14Sapo' natimba' Puang Yesus 
naua: "O solaku, menna hi kao muäkä'ä' 

la mendadi to mahhotto' battu diua to la 
untabaangkoa' mana'mu?" 15 Mane ma'kadai 
lako indo tau buda naua: "Majagakoa' anna 
mainga', indana lu lakoi kulle penabammu 
anna ma'podo kao. Aka moi la kende' langi' 
katomakakaanna mesa tau tala ia sia umbabai 
lako katuboam mapia." 19 Anna mane untula' 
mesa pehapangam naua: "Deem mesa to 
makaka muampuam lita' si naongei kende' 
bu'dä' bua pengkähäna. 1/Iya mekutanam 
illaam penabanna naua: 'Aka amom la 
kupogau' aka pa'de polem naongei inde bua 
pengkähäku?' 18Iya nauam: 'O kuissammi. La 
kuhenggäi asam sule lokoku, anna kupake'de' 
polei kasallena, anna kupangngannai ingganna 
gandungku sola kulle senga'ku. 1? Mane la 
sipa'tula'ä' kaleku kuua: Kehongko'mä' kao! 
Kuampuam asammi ingganna mapianna 
anna moi la ma'taum-taum kupake tala 
puhai. La tä'mä' mengkähä, angga hama' 

la mellube, mangngande mangngihu' anna 
umpalosso' inabangku.' 20 Sapo' ma'kada 
Puang Allataala lako naua: 'O to maho! La 
kuäläi siam penabammu inde bengi temo. 
Iya mennam la muampuanni ingganna indo 
kulle untombongam kalemu?' ?! La susim too 
ullambi'i lako to maelo' uhhempum kulle inde 
lino, ke tä'i uhhempum kulle di ada' dio olona 
Puang Allataala." 22 Puhai ia too, ma'kadam 
Puang Yesus lako passikolanna naua: "Iam 
too anna kuuaammokoa': Daa ummalallanna' 

diona salu katuboammu, la muua: 'Aka amo 
la diande.' Anna ta' toi la malallangkoa' 
diona bata puntimmu, la muua: 'Aka amo la 
dipa'poheba.' 23 Aka inde katuboam pahallu 
puha ia anna la kinande, anna inde bata 
punti kalando puha ia anna la poheba. 

24 Penabaam siaia' too indo kadoaja. Ta' deem 
mangngambo', ta' deem mepahe, ta' toi deem 
umpuangam loko battu haka talukum. Moinna 
anna susi, sapo' tonta liu duka' nabanneiam 
salu katuboanna Puang Allataala. Iya keangga 
puha siangkoa' tiko anna la dassi-dassi! 

25 Akam gunana la malallangkoa' diona 
kapahalluammu? Mennangka iko tau muita 
to malallam diona salu katuboanna la mala 
ullombunni sungnga'na moi podo la saidi'um? 
26 Dadi maka' tä' muissanna' umpogau' indo 
kaha-kaha handam bahinni' ia too, iya akanna 
malallam dakoa' diona kaha-kaha senga'? 

27 Penabaam siaia' too indo bunga-bunga lako 
kaliane. Ta' deem mengkähä, dapaka ia la 
umpapia poheba. Sapo' mentondom puha 

ia mapianna anna la pohebana tomahaja 
Salomo yolona, moinna anna ta'i deem pada 
sasugi'. “Indo duka' kuhha tubo temo lako 
bela' la bambanna siam ditibe tama api anna 
napomapi'da'i Puang Allataala, damo ahanna' 
ia iko keangga' puha hakoa' tiko anna la indo 
kuhha. Kuham sugali'a' kamatappasammu! 
29 Dadi daa ummalallanna' anna husa' diona 
la muandena anna la muihu'na. 3? Aka 
ingganna ia too napea ia to tä' ungkaleso 
manappa Puang Allataala. Sapo' ta' iko la 

umpasusia', aka inna naissam loppo'um la 
Ambemu ingganna kapahalluammu. “3! Ia hia, 
paitoo'naia' illaam penabammu kapahentaanna 
Puang Allataala, iya la napasondoingkoa' too 
ingganna kapahalluammu. 320 inggannakoa' 
to kukambi' to saidi' hekengammu! Daa 
ummahea'a'! Aka situhu' pa'elo'na Ambemu 
puhangkoa' natamba' napopendadi umma'na 
illaam kapahentaanna. 3? Balu'i kullemu 
anna umbeennia' allinna lako to mase-mase. 
Papia kaleia' osse' la tää'na mala kadake, 
indo la umpa'pongngei kulle yabo suhuga. 
Kulle ia too tä' la mala pa'de aka tä' la 
mala naboko pa'boko anna tä' la naande 
bu'bu'. 3* Aka umba-umba naongei kullemu, 
la eta siam too duka' naongei pikkihammu." 
35 Mane naua polei Puang Yesus: "La majaga 
liukoa' sihhapam to mengkaha muampai 
puäna la ma'pasule dio mai hame-hame 
pa'pakabengam. Indo to mengkähäna la 
makahappi liu pa'pohebana anna lekke" liu 
lampunna anna mala sulena too indo puana 
unde'de' ba'ba, iya tappa natungka'i siaham. 
36 (12:35) 37Ta' deem pada sakehongko' lako 
indo to dilambi' mahassam mangngampa 
wattunna sule puana. Kutulasangkoa' 
setonganna sulena too indo puana tappa 
umpembeke'um sambu'na anna muuaanni 
indo to mengkähäna: 'Okko'koa' aka la 
dipandekoa',' mane natahiai. 38 Anna tä' 
deem pada sakehongko' indo to mengkahana 
ke tonta liui mangngampa nalambi' puana, 
moi anna tanga bengi haka nannahi haka 

mane sulei. 3? Penabaam siaia' too, maka' 
hapanna la naissam to ma'banua naua la 
tette' eta sule to maboko, mannassa anna 
ta'i la mamma' anna mala tä' tama banuanna 
indo to maboko. 40 Dadi iam too anna la 
pahallungkoa' duka' majaga liu, aka indo 
kasuleangku to disangai Anä' Mentolino ta' la 
umbai-baia'." 4t Iya mekutanam Petrus lako 
Puang Yesus naua: "O Debata, anggangka 
kami' nahua itim pehapangam, iya ingganna 
haka hupatau?" # Natimba' Puang Yesus 
Debatanta naua: "To nahua inde pehapangam, 
indo to sihhapam to muäto' pengkähängam 
illaam banuanna puäna manuhu' anna keaka'. 
Iya naäkä'um puäna mendadi punggabana 
ingganna solana, nasuhum ia la si untabaam 
kinande solana ke lambi' oom wattunna. 

43 Kehongko' anna maupa' lako indo to 
mengkähä ke tontä liui manontom umpalako 
manappa pengkähänganna nalambi' puäna 

ke ma'pasulem. %Setongam-tonganna, tä' 
mala tala naäkä' puäna sabua' ia too la 
nalima'iam ingganna kullena. > Sapo' maka' la 
naua illaam penabanna indo sabua': 'Masäepi 
mane sulei puäku,' lambi' umpongkoim 
solana muane anna baine, anna mangngande 
mangngihu'i anna si umpamabo' kalena, “iya 
pissananna sule säkä-säkä ham indo puäna 
illaam wattu tadibai-bai. Sulena, naala siaham 
indo sabua'na anna nadahhai napaambi' mate, 
mane napa'tibeanni tama ongeanna to tä' 
matappa'. “” Lako sabua' to muissam pa'elo'na 
puäna, sapo' tä' taja anna tä' napalako indo 

pa'elo'na puana, iya la ditembe' talukum. 

48 Sapo' lako sabua' to ta! muissam pa'elo'na 
puana anna umpalakoi pa'pogausam sala 

la napolalam la nalambi' pesamba', iya la 
disamba'i duka' sapo' ta' ia la dipekasallei. Aka 
lako to buda dibeem la buda siam tia duka' 
napebeem, anna to buda aka-aka dibehoam, la 
buda siam tia duka' dipemmitai lako." 9 Mane 
naua polei: "Kao-kao suleä' umpellebasam api 
tama inde lino. Anna ta' deem pada sakupohae 
kela lekke'um indo api! ??Sapo' deempi 
kamapi'disam mabanda' la pahallu kuola. 
Lessu'pi kaha-kaha ia too mane ta'i masussa 
penabangku. >! Ussanga haka' iko suleä' 

inde lino la umbaba kasiolaam? Taa'! Taia 
kasiolaam, sapo' kasipengkaam. >? Napahandu!' 
tentomai, la deem kasipengkaam illaam alla'na 
lima tau illaam mesa banua, aka tallu la 
untuhu'a' anna dua tää', battu haka dua la 
untuhu'a' anna tallu tää'. 33 Ambe la sipengka 
änä'na muane. Indo la sipengka änä'na baine. 
Anna pasanam baine la sipengka manintunna 
baine." 24 Mane ma'kadai Puang Yesus lako tau 
buda naua: "Maka' muitanna' malillim kaliane 
illau' katampusam, iya tappa muissanna' 
muua: 'La uham.' Iya uham si'da-sia. >> Anna 
maka' muita hibu' buttu dio mai tandai selatan, 
iya tappa muissanna' muua: 'La kulla'.' Iya 
kulla' si'da-sia. “20 inggammua' to ma'dua 
tambu' ma'tallu sumusu, akanna muissam 
leko'ia' usse'la tanda inde lino sola yabo langi', 
sapo' ta' leko' ia muissam umpekalembasam 
inde tanda dipadadi illaam alla'-alla'mua' 

tentomai?" Di "Akanna tä'ia' umpopa'tantu 
muua: 'Indem lalam malolo?! 8 Maka' hapanna 
deengkoa' la umbaba lako to mahhotto', iya 
peäia' lalanna anna sikapiaikoa' lako lalam. 
Aka maka' tä' umpateem, iya la nabehoko 
lako to mahhotto', mane napatahhu'ko indo 
to mahhotto' lako pulisi, anna natibeko tama 
tahungkum. >? Setongam-tonganna tä' siako la 
mala dipassubum illaam mai tahungkum kela 
deempi tohho moi podo la himi'um indammu." 
1 3 1 Wattu eta too deem sanaka-naka tau 
dio heem untulasanni Puang Yesus indo 
kaheba diona sanaka-naka to Galilea napatei 
Pilatus wattunna mahassam untunu bua 
pemala'na längäm Puang Allataala. ? Natimba' 
Puang Yesus naua: "Ussanga haka' iko indo to 
nalambi' katilakaam tä' nabai-bai anna matei, 
la kasalle puha ia dosana anna la dosana 
ingganna to Galilea senga'? 3Taa'! Sapo' 
kutulasangkoa', maka' tä'koa' untihokongam 
gau' kadakemu, iya la ullambi'koa' duka' 
katilakaam tä' umbai-bai. *Mane deenni, 
ussanga haka' iko indo to sapulo kahua 
tau natappai banua malakka' dio Siloam, la 
kasalle puha ia kasalaanna anna la ingganna 
tau senga' yabo Yerusalem? ?Taa'! Sapo' 
kutulasangkoa', maka' tä'koa' untihokongam 
gau' kadakemu, iya la ullambi'koa' duka' 
katilakaam tä' umbai-bai." 6 Mane untula' 
polei mesa pehapangam Puang Yesus naua: 
"Deem mesa tau umpuangam satoo' ara 
tubo illaam bela' anggurna. Pissam wattu 
lao oom lako too'na indo ara napeä buana, 

sapo' ta' deem nalambi'. 7 Iya ma'kadam lako 
to si ungkahai indo bela' anggurna naua: 
'Tallu taummi kuolaam umpeäi buana inde 
ara, sapo' ta' deem kulambi'. Lellemmi too, 
aka umpuhai baba lompona litä'!' 8 Sapo' 
natimba' indo to mengkahana naua: 'O tuam, 
pabaipi yolo tubo illaam inde taum, anna 
kusanda'pi kukumba lao pali' too'na mane 
kulompoi, 3? umba-umba aka kembua taum 
pole. Anna maka' too ta' liu siam kembua, 
iya etapa pole' mane dilellenni.' " 10 Pissam 
wattu ma'pa'guhu oom Puang Yesus illaam 
mesa pa'sambajanganna to Yahudi illaam 
allo Katohhoam. 1! Wattu eta too deem mesa 
baine sapulo kahuam taunna napentamai 
setam, nasuhum masaki sampe bungku' 
anna ta'um mala malolo ke'de'. 1? Tappana 
naita Puang Yesus indo baine, natambaim 
anna nauaanni: "O indo', la dilappasammoko 
dio mai sakimmu." 13 Mane naantii, iya 
tappa malolo siaham ke'de' indo baine, anna 
umpa'kasallei Puang Allataala. 1*Sapo' tappa 
keaha' indo to si muäto' pengkähängam 
illaam pa'sambajangam, aka umpabono' to 
masaki Puang Yesus illaam allo Katohhoam. 
Nasuhum ma'kada lako tau buda naua: 
"Deem annam allona diolaam mengkähä, 
dadi pise'ia' mesa allo ia too muolaam sule la 
dipabono'. Sapo' damom tia allo Katohhoam." 
15Sapo' natimba' Puang Yesus naua: "O 
inggammua' to ma'dua tambu', ta' daka tia 
si ullappasam siangkoa' duka' sapimmu battu 
haka keledaimmu illaam mai balana anna 

laoia' umpaihu' illaam allo Katohhoam? !? Dadi, 
tä' daka tia pahallu dilappasam duka' inde 
baine, mesa duka' peampoanna Abraham? 
Aka sapulo kahuam taunna napembalokko'i 
setam sihhapam nasake', iya ta' daka tia mala 
la dilappasam duka' illaam allo Katohhoam?" 
17Ingganna to umpobali Puang Yesus 
sangngim ma'luttu' masihi', sapo' tilalla' asam 
ia tau buda aka ingganna indo kaha-kaha puha 
napogau' sangngim matande. 19Iya nauam 
Puang Yesus: "Akam la dipasihhapangam 
kapahentaanna Puang Allataala? Anna 

aka la nasusiam? !? Kapahentaanna Puang 
Allataala sihhapam mesa lise'na sesawi 
natanam tau lako bela'na. Lise' ia too tubo 
mendadi satoo' kaju anna naongei dassi 
täkena ma'sehä." 20 Anna mane muala pole 
mesa pehapangam senga' naua: "Akapi la 
kupasihhapangam kapahentaanna Puang 
Allataala? 2! Kapahentaanna Puang Allataala 
mala duka' dipasihhapam bibi' hoti naala baine 
anna naboloianni appa' pulo lite' tehigu sampe 
nasamba asam lambi' sumbakka'." 22Illaam 
pa'laoanna Puang Yesus langam Yerusalem, 
ullelei mobotto-bottoam ma'pa'guhu. ?3Iya 
deemmi mesa tau mekutana lako naua: "O 
Tuam, saidi' mandaka tau la dipasalama'?" 
Natimba' Puang Yesus naua: 2? "Pedi lalanna 
anna malai muola indo ba'ba masiki', lalam 
kasalamasam! Aka kutulasangkoa' buda tau 
umpeäi lalanna la tama sapo' ta! mala. ?? Aka 
maka' untutu'im ba'bana indo to ma'banua, 
iya la dio mandangkoa' too sulibam ke'de'- 

ke'de' umpasindum ma'de'de' muua: 'O Tuam, 
tungka'ikam kami'!' Iya la natimba'i mandakoa' 
too indo to ma'banua naua: 'Aka ta'koa' 
kuissam, buttu umbakoa' iko ngei?' 26 Iya 

la untimba'inna' too muua: 'Puhangkia' sola 
mangngande anna puhangko si ma'pa'guhu 
lako lalam illaam kotaki.' 2? Sapo' la nauaam 
mandakoa': 'Aka ta'koa' kuissam anna ta' toi 
kuissam buttu umbakoa' ngei. Palaikoa' lao 
inggannakoa' to si umpogau' kakadakeam!' 
281ya la muitangkoa' too indo nene to 
taponene susinna Abraham, Ishak anna Yakub 
sola ingganna nabi illaammi kapahentaanna 
Puang Allataala. Sapo' la sumahho lumoa'koa' 
iko sikekko' isimmu tamate tatubo aka la 
dipa'tibeangkoa' lao! 2? Anna buda tau taianna 
to Yahudi la sule illaam mai tandai mata allo, 
illau' mai katampusam, dio mai utara anna dio 
mai selatan, anna muokko'i ma'hame-hame 
illaam kapahentaanna Puang Allataala. 3? Anna 
setonganna la deem too ke dako'i to matande 
tentomai, la mendadi to madio, anna to madio 
tentomai la mendadi to matande." 3! Wattu eta 
too sule sanaka-naka to illaam kakalebuanna 
Parisi anna ma'kadai lako Puang Yesus naua: 
"Le'ba'ko pellei inde ongeam aka maelo' 
tomahaja Herodes la napateiko." 3? Natimba' 
Puang Yesus naua: "Laokoa' anna untulasanni 
itim to si mangkadakei muua: 'Allo temo anna 
makale' la kupatahhu'pi pengkahangangku 
uhhambai setam anna umpabono' to masaki. 
Sapo' allo katallunnai too, kupasuppi'um 
pengkähängangku.' 33 Moi anna maelo'ma' 

napatei, sapo' allo temo, makale', anna 
dua bengi ta' mala tala umpatahhu'ä' 
pa laoangku langam Yerusalem, aka anggam 
yabo sihatam naongei nabi dipatei. 370 
inggannakoa' issinna kota Yerusalem! Palla' 
dia' iko penabammu umpatei buda nabi, anna 
ulleba'ia' batu sampe mate to nasua Puang 
Allataala umpellambi'ikoa'. Si kunaba-naba 
liu la kuhempungkoa' sihhapam änä' mane' 
napakumbai pani'na indona, sapo' mokakoa'. 
35 Patananniia' talinga inde tula'ku anna 
umpaillaam penabai: la natampeammi Puang 
Allataala tadongkongammua'. Kutulasangkoa', 
mengkalao temo ta'ma' deem la muita pole 
sule lako wattunna sulea' sule lambi' muuaa': 
'Katambasam indo To sule illaam sanganna 
Debata!' " 
14 1 Pissam wattu illaam allo Katohhoam 
le'ba' Puang Yesus lako banuanna 
mesa to kasalle illaam kakalebuanna Parisi 
la mangngande eta. Ingganna tau to dio 
heem eta too sangngim umpetua'-tua' 
liu pa'pogausanna Puang Yesus. ? Wattu 
eta too sule mesa to kawwa umpellambi'i 
Puang Yesus anna ke'de'i dio olona. ? Iya 
nalosa Puang Yesus tama penabanna indo 
to ullatta' Pepaondonganna Musa sola to 
illaam kakalebuanna Parisi naua: "Ta tau 
si mala mengkähä illaam allo Katohhoam," 
nasuhum ma'kada naua: "Situhu' peadasam, 
si mala haka dipabono' to masaki illaam 
allo Katohhoam, tä' daka?" *Sapo' tä' deem 
tau mentimba'. Iya nahaka'um Puang Yesus 

indo to masaki napabono', mane nasuai lao. 

5 Puhai, ma'kadam lako indo to dio heem eta 
too naua: "Hapanna la deem mesa ana'mua' 
battu haka sapimmua' mehonno' dokko 
gahoa, sapo' illaam allo Katohhoam, iya ta' 
daka tia la umpemäläi dio mai?" € Sapo' moi 
mesa tadeenni naissam mentimba'. / Tappana 
naita Puang Yesus indo tosabe sangngim 
umpise'i ongeam handam dikasalleam la 
naongei muokko', iya untula'um mesa 
pehapangam lako indo tau naua: 3 "Maka' 
deem tau untambaikoa' lako hame-hame 
pa'pakabengam, iya daa tappa muokko' 

dioa' ongeam handam dikasalleam. Aka 
deem manii ditambai to kasalle puha ia 

anna la ikoa'. ?Indana nauaangko indo to 
untambaiko: 'Labanganni ongeam inde tau.' 
Iya la masihi'ungko too aka ta' mala tala 
le'ba'ko muokko' lako ongeam handam madio. 
10Sapo' maka' deem untambaiko, lu lakoko 
ongeam handam madio, aka la napellambi'i 
hoko tia indo to ma'banua anna nauaangko: 
'O solaku, maiko anna muokko' illaangko 
pengnguluam.' Dadi maka' susi ia too, iya 
dikasalleammoko naita solamu. 1 Aka menna- 
menna ussanga-sanga kalena la dipomahempo 
anna menna-menna umpopengkadio kalena la 
dipomatande." 12 Puhai ia too, ma'kadam duka' 
Puang Yesus lako indo to untambai naua: 
"Maka' umpadeengko hame-hame susi iallo 
susi bengi, daa untambai sammuanemu battu 
solasubummu, battu kasahapuammu, battu 
sambanuammu to makaka. Aka la natambai 

siangko tia duka' ke ma'hame-hamei, 

iya ullambi' siam bala'na. 13Sapo' maka' 
ma'hame-hameko, tambai to mase-mase, to 
kempo', to kungku, anna to buta. 1? Aka maka' 
umpateem, la natamba'ko Debata. Aka moi 
anna ta' deem aka-akanna la nabala'iangko, 
sapo' la ullambi' bala'na ke tibangommi 

sule dio mai kamateam to malolo gau'." 

15 Tappana uhhingngi tula'na Puang Yesus 
indo to napasola mangngande, iya ma'kadam 
mesa lako Puang Yesus naua: "Kehongko' 
anna maupa' to mangngande sola Puang 
Allataala ke illaammi kapahentaanna!" 16 Sapo' 
muala mesa pehapangam Puang Yesus napake 
untimba'i indo tau naua: "Deem mesa tau 
umpadeem pa'hame-hameam kasalle mane 
untambai tau buda. t” Tappana la dipahandu', 
iya ussuam sabua'na lao untambai indo to 
puha diuaam anna nauaanni: 'Maingkoa' aka 
toka asammi.' 18Sapo' sangngim taakanna 
indo to puha diuaam la ungkadioi heem 

indo hame-hame. Nauam ia indo to uhuna 
nalambi': 'Issanganni, aka mane puhaä' mualli 
bela', iya pahallupi la lao kuita. Sa'baha'ko.' 
19 Deem muuai: 'Issanganni, aka mane puhaa' 
mualli lima pasam sapim la dipopengkaha 
anna pahallu la laoa' temo kusanda'. Dadi 
sa'baha'ko.' 2? Deem mesa muuai: 'Issanganni, 
aka bakahua' kebaine, dadi ta'a' mala lao. 
Sa'baha'ko.' 2t Iya ma'pasulem indo sabua' 
anna natulasanni puana. Tappa keaha' indo to 
ma'banua anna muuaanni sabua'na: 'Laoko 
sambai ingganna lalam kasalle anna lalam 

bahinni' illaam inde kota anna umpasola asanni 
sule ingganna to mase-mase, to kempo', to 
buta, anna to kungku.' 22 Puhai napalako 
indo pahentana puäna, iya sulem indo sabua' 
natulasam puana naua: 'O tuam, moi anna 
puham kupalako indo pahentamu, sapo' 
deem liupi ongeam lo'bä.' 23 Iya nauam indo 
puana: 'Laoko sambai ingganna lalam kasalle 
anna lalam bahinni' lako sulibanna kota anna 
ussuai tau sule inde banua anna mala ponno. 
24 Aka kutulasangko, ta' deem moi podo la 
mesa indo to puha diuaam ingngena' la mala 
mangngande illaam pa'hame-hameangku.' 

" 25 Tappana buda oom tau ma'obim-obim 
untuhu' Puang Yesus illaam pa'laoanna, iya 
napenggihi'im anna ma'kadai naua: ?? "Maka' 
deem tau maelo' untuhu'a' sapo' umpakalando 
puha ia ambena, indona, bainena, ana'na, 
solasubunna, kalena anna la Kao, iya ta' 
mala la mendadi passikolangku. ?” Anna 
menna-menna tä' umpassam kaju sitambenna 
anna natuhu'ä', tau ia too tä' duka' mala 
mendadi passikolangku. 23 Hapanna deem 
mesa solamua' maelo' la umpake'de' banua 
malakka', iya ta' daka tia la muokko' yolo anna 
naissa'i la pada umba budanna doi' napake? 
Aka ta' manii sihua indo doi' sule lako puha 
indo banua. ?? Aka maka' napake'de' baba 
indo banua, sapo' ta' siam mala napatahhu', 
iya la napetaba-tabai ingganna to muitai 

30 naua: 'Uuu! Napake'de' baba duka' sapo! tä' 
siam nabela napapuha!' 31 Susi toi ke deenni 
mesa tomahaja la mueba tomahaja senga, ta' 

mala tala muokko' yolo anna napenabaanni 
naua: 'La nabela haka inde sapulo sa'bu 
sohodadungku la mueba dua pulo sa'bu 
sohodadu?' 32 Maka' tä' la nabela, iya la ussua 
sanaka-naka tau lao napellambi'i nakutanai 
naua: 'La diaka susi sikapiai?' baju anna 
muolapi lalam indo balinna. 33 Susi siangkoa' 
tiko duka' inggammua' to dio heem temo, 
ke tä'ia' umpellei ingganna aka-akammu, la 
ta'koa' mala mendadi passikolangku. 27 Indo 
sia abana mapia. Sapo' maka' matamma'um, 
la malapaka tia dipamasim sule? 3?Ta'um tia 
deem gunana, aka tala malapi ia dipake lako 
bela', tala malapi dipolompo. Iya angga ham 
tia ditibe. Lako ingganna ma'hupatau pahallu 
la umpatanam talinganna umpalempe sulim 
patomalinna anna napaillaam penabai inde 
tula'ku!" 
1 5 1 Pissam wattu buda tuam passima sola 
tau senga' ma'hempum la umpehingngii 
tula'na Puang Yesus. Ingganna tau ia too si 
nasangai to Yahudi to madosa. ?Tappana 
naita sanaka-naka to illaam kakalebuanna 
Parisi anna to ullatta' Pepaondonganna 
Musa, iya sangngim ma'naum-naum naua: 
"Naaku siam ia duka' inde tau untahima to 
kadake gau' lambi' mangngande sola-sola!" 
3Tya untula'um mesa pehapangam Puang 
Yesus naua: “"Hapanna deengkoa' mesa 
muampuam sahatu' domba. Pissananna bulim 
mesa, iya aka la umpogau'? Mannassa anna 
la umpellei dio pohiallasam indo dombamu 
kaseha pulo kaseha anna le'ba'i uhhuttu' 

indo to bulim sampe ullambi'. ? Ullambi'i 

too, iya ta' mala tala tilalla'ko ussompoi 

6 ma'pasule lako banuammu. Iya untambaim 
ingganna solamu anna sambanuammu anna 
muuaanni: 'La tilalla'kia' pada-pada aka 

indo dombaku pa'de sala, kulambi'um sule.' 

7 Kutulasangkoa', setonganna susim too 
duka' yabo suhuga, maka' deem mesa to 
madosa untihokongam gau' kadakena ditilalla'i 
puha ia anna la indo to kaseha pulo kaseha 
to malolo to ta'um manggi' untihokongam 
gau'na." 3 "Susi toi, hapanna deem mesa baine 
muampuam sapulo doi' peha', pissananna 
napa'deam mesa. Aka la napogau'? Mannassa 
anna la umpau'i lampu, mane ussapui 
banuanna umpea indo doi'na sampe nalambi'. 
9 Nalambi'i too, iya untambaim ingganna 
solana anna sambanuanna anna nauaanmhi: 
'La tilalla'kia' pada-pada aka indo doi'ku pa'de 
sala kulambi'um sule.' 1? Kutulasangkoa', 
setonganna susim too duka' katilallasanna 
ingganna malaika'na Puang Allataala ke 
deenni mesa to madosa untihokongam 

gau' kadakena." 1! Mane untula' polei mesa 
pehapangam Puang Yesus naua: "Deem mesa 
tau, dua änä'na bassim muane. !? Ma'kadam 
indo ana' tampa'na naua: 'O ambe', beemma' 
kao indo la ummanasanna'.' Iya bassim 
nabeemmi tabana indo ana'na dua. t? Sanaka 
amoi benginna lessu'na, iya nabalu'um ia 
indo ana' tampa' mana'na, mane le'ba'i lako 
botto mambela ma'tobosa'-bosa' napuhai indo 
allinna, ia siam anna ia naua penabanna. 

14 Tappana tappu' doi'na, siampu' duka' 
nahua kakobeam indo botto naongei lambi' 
ussi'dim kamasussaam. JD Iya le'ba'um 
umpelau pengkahangam lako mesa tau 
illaam indo botto, lambi' nasua lako bela'na 
la ma'pande babi. 1? Tandana tadea' sugali' 
indo änä'-änä', iya mohaem la muande 

indo kinande babi. Moi anna susi, sapo' 

ta' deem mesa tau la umbeenni kinande. 

17 Katampasamna kilala lambi' ma'kada 
naua: 'Ingganna to mengkahana ambeku 
bosa' kinande, anna etama' kao inde la 
mate tadea'. 18La mengkalao siahama' 
umpellambi'i ambeku anna kuuaanni: O 
Ambe', madosaa' langam Puang Allataala 
anna madosaa' matim. 19Tä'mä' sihatam la 
umpoänä'. Anggama' kao la umpadadi to 
mosahomu.' 2?Iya mengkalao siahanni le'ba' 
umpellambi'i ambena. Sikambelapi banua, iya 
naita ham ambena. Ta' deem pada sahanta 
buana nasuhum kumonda siaham untammui 
ana'na. Sitammunna nakalapu'im anna 
naudunni. 2! Ma'kadam indo änä'na naua: 

'O Ambe', madosaa' langam Puang Allataala 
anna madosaa' matim. Ta'ma' sihatam la 
umpoana'.' 2? Sapo' untambai siaham sabua'na 
indo ambena anna nauaanni: 'Kandi'ia' muala 
poheba handam mapia anna umpabajui, 
umpasissinni anna umpasapatui. 23 Puhai too, 
laongkoa' umpise'i mesa sapim maloppa' 
ammu tunuia'. Aka la ma'hame-hamekia' 
ponno katilallasam. ?#Aka inde änä'ku 
sihhapam puham mate, sapo' mala tubo 

sule. Bulim sapo' mala dilambi' sule.' Puhai 
napogau' asam ia too, iya ma'hame-hamem. 
25 Mahassanni ma'hame-hame, iya sulem duka' 
indo ana' uluana dio mai bela'. Tappana dio 
ampe' banua, nahingngim moni poni-poniam 
anna to sumajo. 2?Iya untambaim mesa 
sabua'na anna nakutanai naua: 'Aka hia 
dipogau' illaam banua?' 27 Nauam indo sabua': 
'Ma'hame-hame tau aka malam sule sule 
adimmu. Mesa sapim maloppa' natunuam 
ambemu aka mala mammi ma'pasule 
masakke.' 28Tä' deem pada sakeaha' indo 
ana' ulua nasuhum moka tama banua. Iya 
messubummi ambena anna nase'de'i anna 
mala naaku tama banua. ?? Sapo' natimba'i 
mandi indo änä'na naua: 'Ma'ttaum-taumma' 
umpengkaha kahhasangko anna ta' toi deem 
kubali-baliko. Iya tuli tadeempa' kao umbeem 
moi mesam beke la kupake ma'hame-hame 
sola solaku. 3? Anna indo leko'i änä'mu to 
puha untallangam kullemu si nabeem baine 
passunda' mane ma'pasulei, iya untunuam 
ia sapim maloppä'!' 31 Iya nauam ambena: 
'O änä'ku, sola liungki' kita. Ingganna indo 
kuampuam, iko asam muampuanni. 3? Dadi 
sihatam di tia ma'hame-hamekia' anna tilalla' 
aka sihhapam puham mate adimmu, sapo' 
mala tubo sule. Bulim sapo' mala mammi 
dilambi' sule.' " 

1 Mane untula' oi mesa pehapangam 
1 6 Puang Yesus lako passikolanna naua: 
"Deem mesa to makaka umpopengkaha mesa 
tau si muannanni doi'na anna naatosam 

kullena. Sapo' deem sule untulasanni naua: 
'Indo to muannaangko doi'mu si beba' 

baba napalusau' napaludekke indo doi'mu 
anna kullemu.' ?Iya untambaim indo to si 
muannanni doi'na anna nauaanni: 'Nalambi'a' 
kaheba diona pa'palakoammu, akanna 
ma'pateengko? Dadi temo la untulisam 
asanna' indo pa'palakoammu muäto' kulleku. 
Aka ta'ungko la kupopengkaha.' 3Iya 
ma'pikki'um indo to si muannanni doi'na 
naua: 'Aka la kupogau' temo? Aka ta'ma' la 
napopengkähä punggabaku. La ma'bingkunna' 
takubela, la kapelau-laua' masihi'ä'. “O, 
kuissammi aka la pahallu kupogau' yolo mane 
dipassubunna' illaam mai pengkahangangku. 
La kupeäpi yolo buda sola anna mala 

buda si kuongei banuanna.' ?Iya untambai 
asammi ingganna tau to ma'indam lako indo 
punggabana. Uhuna sule, nakutanai naua: 
'Sanaka iko indammu lako punggabaku?' 

6 Tya naua: 'Sahatu' busso minna' zaitun.' Iya 
nauaammi: 'Indem suha' indammu, okko'ko 
anna ungkandii untuli' lima pulo busso.' 7 Mane 
ma'kada polei lako indo kaduanna naua: 'Anna 
iko, sanaka iko indammu?' Natimba' naua: 
'Sasa'bu kahum gandum." Iya nauaammi: 
'Indem suha' indammu, tuli'i kahua hatu' 
kahum.' 8 Nasuhum napekeakasam ohi 
punggabana indo to si muannanni doi'na, 

aka moi anna ta' malolo pa'palakoanna 

sapo' keakkalam ungkuhanniam indanna to 
ma'indam anna mala napohäe. Kutulasangkoa' 
inde pehapangam, aka inggamna to ta' 

matappa' illaam inde lino keaka' puha ia lako 
padanna anna la to matappa'. ? Iam too anna 
kuuaammokoa': Pakegunaia' pakkulleam di 
lino anna mala deenna' solamu. Aka ke tä'um 
keguna indo kulle illaam inde lino, iya la 
natahima manappakoa' solamu illaam indo 
ongeam la da'da' sule lako salako-lakona. 

10 Aka menna-menna mala dikatappa'i muuhu' 
kaha-kaha bahinni', tau ia too la mala duka' 
dikatappa'i muuhu' kaha-kaha kasalle. Sapo' 
menna-menna ta' malolo muuhu' kaha-kaha 
bahinni', tau ia too ta' duka' la malolo muuhu' 
kaha-kaha kasalle. !! Dadi, maka' ta'koa' mala 
dikatappa'i muuhu' pakkulleam di lino, iya 
mennam la ungkatappa'ikoa' la muuhu' kulle 
di ada'? 1? Anna maka' tä'koa' mala dikatappa'i 
muuhu' kullena tau senga, iya mennam iko la 
umbeengkoa' kulle la umpokulle? 13Tä' deem 
mesa sabua' la nabela umpengkahangam dua 
pua. Aka la natuhu'i manappam too mesa, 
anna la napaiboko'na baba mesa. Battu diua 
la napakalando puha ia mesa anna ta' baba la 
napehingngii mesa. La susingkoa' too duka', 
ta' siaa' la umbela umpalulangam penabammu 
Puang Allataala ke anggakoa' umbumbu' kulle 
di lino." 14Ingganna indo tula'na Puang Yesus 
nahingngi asam to illaam kakalebuanna Parisi, 
sapo' napetabai aka sangngim anggam lu lako 
doi' penabanna. 15 Sapo' nauaam Puang Yesus: 
"Ikonna' too si umpomapia lelem gau'mu ke 
naitakoa' tau senga'. Sapo' nalosa Puang 
Allataala tama penabammua'. Anna indo si 
napuji hupatau, nakahidi' la Puang Allataala. 

161ssinna suha' Pepaondonganna Musa anna 
suha'na ingganna nabi, ia too dipehhondoi 
sule lako wattunna ma'pa'guhu Yohanes to si 
mantedo'. Iya napahandu' etam too Kaheba 
Katilallasam diona kapahentaanna Puang 
Allataala dipa'pakahebaam liu. Iya budam 
tau ma'bumbu' anna mala mendadi umma' 
illaam kapahentaanna. 1/Sapo' madomi' leko' 
ia langi' sola lino pa'de, anna la dikuhänni moi 
podo la satiti'um pahentana Puang Allataala. 
18 Menna-menna untibe bainena anna laoi 
kebaine pole, tau ia too ullullu' pa'bannetauam. 
Anna menna-menna umpobaine baine to 
natibe muanena, tau ia too ullullu' duka' 
pa'bannetauam." 19 Puhai ia too, ma'kada 
pole oom Puang Yesus naua: "Deem mesa 
to makaka umpa'poheba liu poheba masulli' 
allinna anna katuboanna allo-allo ta'um deem 
nakasepa-sepai. ?? Dio indo ba'ba balana, si 
dipadio mesa to mase-mase isanga Lazarus, 
kamba asam kalena. 2! Anna tandana tadea' 
sugali' indo Lazarus, iya mohaem la muande 
indo kinande tikadanna indo to makaka. 

Tä' anggam ia, sapo' nalebopi asu nalepa'i 
indo kämbäna. 22 Pissananna mate indo to 
mase-mase, iya nababam malaika' langam 
ongeam matande dio ampe'na Abraham yabo 
suhuga. Ta' masae, matem duka' indo to 
makaka lambi' dilamum. 23 Anna ta' deem 
pada samadahha illaam lemba bolom indo to 
makaka. Pissananna mentongam langam, iya 
muita mambelam Abraham muokko' sitehe 
Lazarus. ?4 Iya kaoli-olim indo to makaka 

naua: 'O ambeku Abraham, kamaseiä', suai 
Lazarus untu'do uwai anna maii natu'doannä' 
lilaku, aka tä' deem pada samadahhaa' 
illaam api ma'nala-nala!' 25 Sapo' natimba'i 
Abraham naua: 'O ana'ku, pengkilalai indo 
anna tubopoko illaam lino ta'um deem 
ungkasepa-sepai. Sapo' inde ia Lazarus 
anggam ia kamasussaam nasi'dim. Temo 
ussi'dimmi ia kamasannangam, sapo' iko-iko 
ussi'dingko kamadahhaam. 26 Anna illaam 
alla'taa' deem lembä mandalam mualla'ikia', 
nasuhum to maelo' la lambam matim tä' mala. 
Susi toi duka' to maelo' la lambam mai, tä' 
duka' mala.' 27 Puhai ia too, ma'kada pole 

00 indo to makaka mengkahumase-mase 
naua: 'O ambe', maka' susi kupelau kela mala 
anna ussuaanna' Lazarus lao lako banuanna 
ambeku. 23 Aka deempi lima solasubungku la 
napakilalaanna' indana naola pole oi duka' 
lalangku, nasuhum la tinanda tama inde 
ongeam kamadahhaam.' 2? Sapo' natimba' 
Abraham naua: 'Kusanga indo solasubummu 
muampuam duka' suha' Pepaondonganna 
Musa anna suha'na ingganna nabi. La natuhu' 
di tia duka' issinna indo tisuha' illaam.' 3? Sapo 
natimba' indo to makaka naua: 'O ambeku 
Abraham, taa'. Aka tä'pi la ganna' ke anggam 
ia nabata, sapo' tappa la untihokongam 
siaham ia gau' kadakena indo solasubungku 
ke deenni to puham mate tubo sule lao 
umpakilalai.' 3t Sapo' naua Abraham: "Maka 
ta' untuhu'i indo Pepaondonganna Musa anna 

suha'na ingganna nabi, moi la to mate tubo 
sule lao umpakilalai, tala nakannanganni.' " 
1 7 1 Ma'kadam Puang Yesus lako ingganna 
passikolanna naua: "Abana inna la 
deem kaha-kaha napolalam metoba tau tama 
dosa, sapo' tilaka lako to umbabai solana 
umpogau' dosa. ? Aha leko'um ia dipatoke'i 
batu peepe' bahokona anna dipa'tumbusanni 
tama le'bo' anna la umpakendesam 
dosa inde mai to tadihingngiam. 3 Dadi 
la unjagai manappaa'! Maka umpogau' 
dosa solasubummu, pakilalai. Anna maka' 
untihokongammi gau'na, ampunnii. * Maka' 
deem solasubummu umpogau' kasalaam 
lako kalemu pempitu sangngallo, anna 
pempitu siam duka' sule napellambi'iko naua: 
'Ampunniä", iya pahallu la muampunni." ? Iya 
sangngim ma'kadam indo suhona lako Puang 
Yesus Debatanta naua: "Pakatotosangkam 
kamatappasangki!" € Natimba' naua: "Maka 
la deenna' kamatappasammu moi podo 
padam i'di', iya malanna' la muuaam inde 
kaju ara: "Tihebu'ko ammu pentieli' titanam 
illaam tängä le'bo'!' Iya tä' mala tala natuhu'i 
tula'mu." /Mane naua polei Puang Yesus: 
"Hapanna deengkoa' mesa muampuam sabua' 
lao massalaga battu haka lao nakambisangko 
dombamu. Pissananna ma'pasule lako banua, 
aka la muuaam? La muuaam daka: 'Maiko 
ammu pasihha'i mangngande?' 8Tää', sapo' 
la muuaam mandi: 'Patokaannä' kinandeku! 
Pembeke'ko sambu'mu anna untahiaiä'. 
Puhapa' kao mane mangngandeko iko.' ? Maka' 

puha pengkähänganna indo sabua', ta'um 
manggi' la dipuji aka anggam tia untuhu'i 
indo pahentamu. t? Susingkoa' too duka' 

ke umpeloloikoa' pengkahangammu indo 
puha dibeengkoa'. La ma'kadakoa' muua: 
'Kami'-kami' anggangkam sabua' baba. 
Anggangkam umpalako indo pengkahangam 
puha dibeengkam.' " 1! Illaam pa'laoanna 
Puang Yesus langam Yerusalem muolai 
katonanna lembana Samaria anna lembana 
Galilea. 1? Tappana mentama mesa tonda', 
natammuim sapulo to dolengam. Ke'de' 
mambela 13 napasindum sikatamba naua: "O 
Puang Yesus, Tuangguhu! Kamaseikam kami'!" 
14Tappana naita Puang Yesus, iya ma'kadam 
naua: "Laongkoa' pa'paitaam kalemu lako 
sando." Iya mahassanni mellao, tappa masapu 
eta siaham indo sakinna. !? Tappana naita 
indo mesa to masaki bono'um sakinna, 

iya ma'pasulem katamba-tamba umpuji 
Puang Allataala. 16 Ullambi'i Puang Yesus, 

iya ma'balinguntu'um dio olona anna nauai: 
"Kuhhu' sumanga"'." Indo tau ia too to Samaria. 
17 Ma'kadam Puang Yesus naua: "Ta' daka 

tia sapulo tau dipabono'? Umba hi kaseha? 

18 Akanna angga hi mesa tau ma'pasule 
umpa'kasallei Puang Allataala? Taianna polepi 
to Yahudi!" 19 Mane ma'kadai Puang Yesus 
lako indo tau naua: "Ke'de'ko ammu le'ba'. 
Bono'ungko aka ungkatappa'ia'." 20 Sanaka- 
naka to illaam kakalebuanna Parisi mekutana 
lako Puang Yesus naua: "Pihampi la umpalako 
kapahentaanna Puang Allataala?" Natimba' 

naua: "Ta deem tanda la diita ke umpalakom 
kapahentaanna Puang Allataala. 21 Dadi ta' 
deem tau la ma'kada naua: 'Maiko petua'i, 
indenna!' battu haka la naua: 'Dipenna!' 

Aka ma'pahentam tia Puang Allataala illaam 
alla'-alla'mua'." 22 Puhai, ma'kadam Puang 
Yesus lako passikolanna naua: "Dako' la deem 
wattunna mohaekoa' la muita Anä' Mentolino 
moi podo sangngallom, sapo' tä' mala la 
muitaa'. 23 Dako'i too nauaammokoa' tau: 
'Petua'i, indenna!' La deem toi muuai: 'Dionna!' 
Sapo' daa umpehingngii! ?* Aka kasuleangku 
to disangai Ana' Mentolino la naissam asam 
ingganna hupatau aka la sihhapam liu tikiana 
kila' yabo langi' mengkalao illaam mata 

allo sule sau' katampusam pangkahhana. 

25 Sapo' la kusi'dim yolo ma'hupa-hupa 
pandahhaam anna la natumpu pala'a' to 
tubo lapi' temo. 26 Aka umba susi dadi indo 
anna wattunnai Nuh, la susim too duka' 
wattunna kasuleangku to disangai Ana' 
Mentolino. ?” Wattu eta too ingganna hupatau 
illaam inde lino ma'masannam-sannam 
mangngande mangngihu', siala-ala, anna 
ma'pasiala sule lako wattunna mentama 
kappala' Nuh. Iya pissananna ham bussu uwai 
untallanni issinna lino. ?8 Susi siam too duka' 
indo anna wattunnai Lot, eta too ingganna 
hupatau anggam mangngande, mangngihu', 
mangngalli, ma'balu', mantanam, anna 
ma'pake'de' banua. 2? Sapo' messubunna Lot 
illaam mai kota Sodom, iya tuhummi api sola 
susi dama' ditunu yabo mai langi' mua'bai indo 

tau buda. 20La susim too duka' kasuleangku 
to si disangai Ana' Mentolino. 3! Allo eta too to 
dio sulibam banua ta'um la tama banua muala 
pahuhunna. Susi duka' to dio bela' ta'um la 
ma'pasule lako banuanna. 3? Pengkilalaia' indo 
puha dadi lako bainena Lot! 33 Menna-menna 
anggam katuboam bata puntinna nabumbu', 
tau ia too ta' ia la ullambi' katuboam sule 
lako salako-lakona. Sapo' menna-menna 
ahu' umpellei katuboam bata puntinna, la 
da'da' liu ia katuboanna. 3? Katappa'ia', illaam 
indo bengi kasuleangku maka' deem dua 
tau mamma' yabo petindoam, iya mesa la 
dipasola lao anna mesa la dipatohho. 3? Susi 
toi ke deenni dua baine mahassam manggilim, 
mesa la dipasola lao anna mesa la dipatohho. 
36 [La susi siam too duka' ke deenni dua tau 
mahassam mengkaha dio bela'na, iya mesa la 
dipasola lao anna mesa la dipatohho.]" 37 Iya 
mekutanam indo passikolanna Puang Yesus 
naua: "O Debata, umba ngei la dadi itim?" 
Natimba' Puang Yesus naua: "Umba-umba 
naongei bakke, etam too duka' naongei dassi 
peande bakke ma'tombom." 
18 1 Puhai ia too, muala oom mesa 
pehapangam Puang Yesus umpa'guhu 
passikolanna naua: "La bassa' liukoa' 
ma'sambajam, anna ta'koa' la kattu hannu. 
2 Aka hapamna illaam mesa kota deem mesa 
to mahhotto' ta' ungkahea' Puang Allataala 
anna umpa'pa'dei hupatau. 3Illaam indo kota 
deem mesa to balu-balu baine pembudam 
sule umpellambi'i indo to mahhotto' nauaam: 

'Kela mala umpopataloa' lako indo balingku.' 
4 Padam säena naolaam indo baine napelau 
anna malai napamoloi, sapo' moka liu indo 
to mahhotto'. Sapo' katampasanna napikki' 
naua: 'Moi anna ta'a' ungkahea' Puang 
Allataala anna umpa'pa'deiä' hupatau, ? sapo' 
naganggu liua' indo to balu-balu baine, iya 
dotam kupopatalo. Aka maka' taa', la sule liua' 
nahahu'.' " 6 Puhai umpalao indo pehapangam, 
iya nauam Puang Yesus Debatanta: "Paillaam 
penaba manappaia' tula'na indo to mahhotto' 
tä' malolo! 7Tä' daka tia duka' Puang 
Allataala la umpopatalo hupatau to napilei 

to tontä liu melau allo anna bengi? La 
napa'lembe-lembei haka tia umpamoloi tau 
ia too? 8 Kutulasangkoa', la masimpammi 
napopatalo tau ia too. Sapo' maka' sulema' 
to disangai Anä' Mentolino, la deempaka to 
ungkatappa'ia' kulambi' illaam inde lino?" 

9 Napahuai duka' Puang Yesus pehapangam 
lako to ussanga kalena mapia gau' anna 
umpa'pa'de solana t? naua: "Deem dua tau 
le'ba' lako Banua Debata la ma'sambajam. 
Mesa to illaam kakalebuanna Parisi anna 
mesa tuam passima. 1! Indo to illaam Parisi 
ke'de' anna ma'sambajanni illaam penabanna 
naua: 'O Puang Allataala, ma'kuhhu' 
sumanga'ä' matim aka tä' kao susiä' tau 
senga' umpogau' ma'hupa-hupa kakadakeam 
susinna: muakkalanni aka-akanna solana anna 
malai naala, ma'gau' sengko', anna ullullu' 
pa'bannetauam. Anna ta' tooa' susi inde tuam 
passima. 1? Anna puasaä' penduam saminggu 

anna kubaba bahe sapulona pallolongangku 
kupehumalasam dio olomu.' 13Sapo' indo ia 
tuam passima ke'de' mambela tukku-tukku 
napasindum umbusu'-busu' buana aka 
untihokongam gau' kadakena naua: 'O Puang 
Allataala, kamaseiä' aka mesaa' to madosa.' 
" 14 Puhai umpalao indo pehapangam, iya 
nauam Puang Yesus: "Kutulasangkoa' tappana 
ma'pasule lako banuanna indo to illaam 
Parisi, tä' napomalolo Puang Allataala. Sapo' 
indo tuam passima, napomalolo ia Puang 
Allataala. Aka menna-menna ussanga-sanga 
kalena la napomadio Puang Allataala, sapo' 
menna-menna umpopengkadio kalena la 
napomatande ia Puang Allataala." 15 Pissam 
wattu sule sanaka-naka tau umbaba ana'-ana' 
bahinni'na lako Puang Yesus anna mala 
natamba'. Sapo' tappana naita passikolanna, 
iya ungkeaha'im indo tau. !? Sapo' natambai 
Puang Yesus indo änä'-änä' mane ma'kadai 
lako passikolanna naua: "Päbäi mammi 
napellambi'iä' itim matim änä'-änä'. Daa 
ullabai, aka tau susim too itim matim la 
mendadi umma'na Puang Allataala illaam 
kapahentaanna. 1/Aka kutulasangkoa', 
setongam-tonganna, menna-menna tä' 

susi änä'-änä' untahima kapahentaanna 
Puang Allataala, tau ia too tä' la mendadi 
umma' petauanna." 18 Mesa pepungngu'na 
to Yahudi mekutana lako Puang Yesus 
naua: "O Tuangguhu to mapia gau, aka la 
kupogau' anna malaä' ullambi' katuboam 
sule lako salako-lakona?" 19 Natimba' naua: 

"Akanna muuaanna' to mapia gau'? Ta' deem 
mesa tau la mapia gau' sulibanna Puang 
Allataala. 2? Mannassa muissammi ingganna 
pahentana Puang Allataala naua: 'Daa 
ullullu' pa'bannetauam, daa umpapateam, 
daa umpaboko, daa ussa'bi tatappa' diona 
padammu hupatau, pa'kasalleiko indomu sola 
ambemu.' " 21 Iya natimba'um indo tau naua: 
"Kutuhu'i asammi pahenta ia too mengkalao 
bahinni'ku." 22 Tappana nahingngi Puang Yesus 
tula'na, iya nauaammi: "Deempi mesa ta' 
umpogau'. Balu asanni ingganna kullemu anna 
untabaanni to mase-mase allinna. Aka maka' 
umpateem, iya la muampuammoko too kulle 
yabo suhuga. Puhai too, iya sulengko pole' 
untuhu'a'." 23Sapo' nahingnginna indo tula' 
ia too, tä' deem pada samasussa penabanna 
aka mesa to sugi'. ?#Naitanna Puang Yesus 
ta' deem pada samasussa penabanna, iya 
ma'kadam naua: "Ta' deem pada samapahhi' 
to buda kullena la mendadi umma'na Puang 
Allataala illaam kapahentaanna. ?? Aka 
madomi' leko'um ia mesa unta muola 

tama totta'na dahum, anna la mesa to 
makaka la mentama kapahentaanna Puang 
Allataala." 29 Ingganna tau to uhhingngi 
tula'na Puang Yesus sangngim ma'kada 
naua: "Maka' susi, iya menna baba hi umbai' 
la mala dipasalama'?" ?7Iya natimba'um 
Puang Yesus naua: "Nakapusa'i ia hupatau 
diona to la mala dipasalama', sapo' tä' Ia 
nakapusa'i Puang Allataala." 28 Iya ma'kadam 
Petrus naua: "Kitampeammi kami' dapo'ki 

aka kituhu'ko!" 2? Natimba' Puang Yesus 
naua: "Kutulasangkoa', setongam-tonganna 
menna-menna untampeam banuanna, battu 
haka bainena, solasubunna haka, tomatuanna 
haka, battu haka ana'na aka manuhu' lako 
kapahentaanna Puang Allataala, 3? tau ia 

too la dibala'iam tiluppi'-luppi' illaam inde 
lino. Anna illaam wattu la sule la untahima 
katuboam sule lako salako-lakona." 31 Iya 
untambaim indo sapulo dua passikolanna 
Puang Yesus anna ia mandi napa'tula'i naua: 
"Inde tentomai la langammakia' Yerusalem, 
anna ingganna indo to puha nasuha' ingganna 
nabi diona Kao to disangai Ana' Mentolino ta' 
mala tala sule lako. 3? Aka la nabehoa' lako to 
tamuissam Puang Allataala anna la natellea' 
anna natunai. La nasitikkudu-kuduia' anna 
nadahha lambi! napateia'. 33 Sapo' illaam allo 
katallunna la dipatibangonna' sule." 34 Tula' ia 
too ta' natama akkalanna passikolanna aka 
tibunipi kalembasanna, nasuhum ta' naissam 
tungka batunna indo tula'na. 3? Tappana la 
landa' kale Puang Yesus lako kota Yerikho, 
iya deemmi mesa to buta muokko' dio bihim 
lalam kapelau-lau. 3?Tappana uhhingngi indo 
tau buda liu dio ampe'na, iya mekutanam 
naua: "Aka hia anna budai tau?" 3” Natimba'im 
indo tau buda naua: "Liu Puang Yesus indo 
to Nazaret." 38Tya metambam indo to buta 
naua: "O Yesus, peampoanna tomahaja 
Daud, kamaseiä' kao!" 39? Sapo' nakuapai hi 
indo to mendiolo naua: "Pengkamma'ko!" 
Sapo' tuttuam napekasallei mandi metamba 

naua: "O peampoanna Daud, kamaseia' kao!" 
40 Tappa tohho siaham Puang Yesus anna 
ussuai tau lao untette indo to buta napasola 
sule. Tappana sule, nakutanaim t naua: "Aka 
umpohäe la kupogausangko?" Natimba'um 
naua: "O Tuam, maelo' punalaä' duka' la 
paita." #2Iya ma'kadam Puang Yesus naua: 
"Paitangko! Bono'ungko aka ungkatappa'iä'." 
43Iya paita siahanni lambi' untuhu' Puang 
Yesus napasindum umpa'kasallei Puang 
Allataala. Tappana naita tau buda bono'um 
indo to buta, sangngim umpa'kasallei duka 
Puang Allataala. 
1 9 1 Mentamai kota Yerikho Puang Yesus, 
iya mellao tahhu'um muola indo 
kota ia too. ?Illaam indo kota deem mesa 
punggabana tuam passima ta' deem pada 
satomakaka isanga Zakheus. 3 Napemulu 
duka' la muita Puang Yesus, sapo' ta' mala 
aka patalo budanna tau, la'bi-la'binna mesa 
to mahempo. “Iya kumondäm umpendioloi 
tau buda anna unteka'i mesa kaju ara aka 
naua: "Anna malaa' duka' muita Puang Yesus 
ke lium." 3 Tappana nalambi' Puang Yesus 
indo kaju ara, iya natongaim langam anna 
napa'kadai naua: "O Zakheus, pasihha'i 
tuhum aka la pahallua' tohho dio banuammu 
temo." 8 Nakandi'i siaham duka' tuhum 
Zakheus anna untahimai Puang Yesus 
illaam banuanna sola naponnoi katilallasam. 
7Inggamna tau to muitai ma'naum-naum 
lambi' ma'kada naua: "Uuu, akanna naakui 
tohho dio banuanna to madosa?" Diva 

ke'de'um Zakheus anna umpa'tula'i Puang 
Yesus naua: "O Tuam, bahe duanna kulleku 
la kupa'kamaseam lako to mase-mase. Anna 
lako to puha kupalängängam bäbä simanna, la 
kupasuleam pengngappa' tiluppi'." ? Natimba' 
Puang Yesus naua: "Allo temo nalambi'um 
kasalamasam issinna inde banua. Aka iko 
duka' ullombungangko kamatappasanna 
Abraham. 1? Aka Kao to disangai Änä' 
Mentolino suleä' umpeä anna la umpasalama' 
ingganna to bulim." 11 Mahassam liupi 

indo tau buda umpehingngii tula'na Puang 
Yesus, iya umpalao oom pehapangam diona 
kapahentaanna Puang Allataala. Aka wattu 
eta too diom sikahuku' Yerusalem Puang 
Yesus anna nasanga tau kapahentaanna 
Puang Allataala la bale' napalakom illaam 
inde lino susi tomahaja lino ma'pahenta. 

12 ya ma'kadam Puang Yesus naua: "Deem 
mesa änä' puä la le'ba' lako botto mambela 
dilanti' mendadi tomahaja mane ma'pasulei. 
13[a mengkalaoi, untambaim sapulo sabua'na 
anna natabai sanda si mesa doi' bulabam 
anna nauaanni: 'Popembea'ia' inde doi' sule 
lako ma'pasuleä'.' 14Sapo' buda tau illaam 
indo botto ungkabassii la napotomahaja. 
Iya, lessu'na indo änä' puä, ussuam tau 

lao lako indo to la naongei dilanti' nauaam: 
'Inde tau tä' kipohäe la kipotomahaja.' 
15Sapo' dilanti' siam mendadi tomahaja mane 
ma'pasulei lako bottona. Sulei, untambaim 
indo sapulo sabua'na aka la sule natulasam 
sanaka amom pallolonganna. l6lya sulem 

mesa indo sabua'na anna ma'kadai naua: 'O 
tuam, indo mesa do bulabam umbeennä', 
iya kupopembea'um lambi' mala tiluppi' 
sapulo.' 1 Natimba' indo puana naua: 
'Mapia! Abana si'da sabua' mapiako. Malako 
dikatappa'i umpalako kaha-kaha bahinni' 
nasuhum temo la kuaka'ko la umpahenta 
sapulo kota.' 19 Puhai, iya sulem duka' indo 
sabua' kaduanna anna ma'kadai naua: 'O 
tuam, indo mesa do bulabam umbeenna', 
iya kupopembea'um lambi' mala tiluppi' 
lima.' 19 Ma'kada oom indo puäna naua: 'La 
kuaka'ko la umpahenta lima kota.' 2? Puhai, 
sule oom mesa indo sabua'na anna ma'kadai 
naua: 'Indo doi' umbeenna', indem. Kuanna 
kuputu' sampim. 2! Aka kukahea'ko anu' 
kuissam kuua mesako to makahha.'. Si 
muala baba indo taiko muampuanni anna 

si umpuppu' babako tanangam moi anna 
taiko untananni.' ZZ Iya nauam indo puäna: 
'Iko mesako sabua' kadake gau'! Dadi indo 
siam tula'mu la umpopetahungkungko. Aka 
muissammi le' muua kao mesaa' to makahha' 
si muala babaa' indo takao muampuanni 
anna si umpuppu' babaa' tanangam moi anna 
takao untananni. 23 Iya akanna tä'i umbeem 
inde doi' lako to si umpakeana' doi', anna 
mala kutahima sitonda änä'na ke suleä'?' 
24 Mane ma'kadai indo tomahaja lako indo 
tau sikadehe nauaam: 'Alai itim doi' anna 
umbeem polepi lako indo to muampuam 
sapulo doi' bulabam.' 2? Sapo' sangngim 
mentimba' indo tau naua: 'Tuam, kisanga 

sapulom ia doi'na!' 2? Natimba' indo tomahaja 
naua: 'Kutulasangkoa', menna-menna mala 
dikatappa'i umpalako indo puha dibeem, 

tau ia too la dihanganniam polepi. Sapo' 
menna-menna ta' mala dikatappa'i umpalako 
indo puha dibeem, iya la dialai pissam ia lao 
illaam mai kalena. 7” Anna temo baba asannia' 
mai itim balingku to moka umpotomahajaa'. 
Patei asannia' dio oloku.' " 28Puhai ma'tula' 
Puang Yesus, le'ba'um umpendioloi indo 

tau buda lu langam Yerusalem. 2? Tappana 
umpenandai tonda' Betfage anna tonda' 
Betania dio Tanete Zaitun, iya ussuam dua 
passikolanna mendiolo 30 naua: "Pendiolokoa' 
lako dio tonda' tapenandaia'. Aka sulekoa' too 
lako, iya ullambi'unna' mesa keledai lundaha 
disake' lombe', tadeempi disakei. Bukkaia' 
anna umbabaia' dio mai. 3! Anna maka' 

too deengkoa' ungkutanai naua: 'Akanna 
umbukkaia'?' uaanni: 'Aka napahalluam 
Debata.' " 32Iya le'ba'um indo to dua, sampe 
nalambi' si'da umba susi indo puha natula' 
Puang Yesus. 33 Mahassanni nabukkai indo 
keledai, ma'kadam puana naua: "Akanna 
umbukkaia' itim keledai?" 3? Natimba'im 
naua: "Aka napahalluam Debata." 3? Iya 
nababam indo keledai lako Puang Yesus. 
Sulei lako, mualaiim jubana anna nalapi'ianni 
indo keledai, mane muaka'i Puang Yesus 
langam. 36 Mahassanni mellao ussakei indo 
keledai, iya budam tau muäläi jubana anna 
naampa'i lako lalam la naolanna Puang 
Yesus tanda pa'pakasallena. 3” Tappana la 

landa' kale lako Yerusalem Puang Yesus 
dio indo lalam yabo mai Tanete Zaitun, 

iya napahandu'um sikatamba indo buda 
passikolanna umpa'kasallei Puang Allataala 
ponno katilallasam aka puham muita buda 
tanda memanga-manga nakaha Puang Yesus. 
38 Naua: "Katambasam tomahaja to sule 
illaam sanganna Debata! Masannammi pole' 
yabo suhuga. Dipa'kasallei To yabo ongeam 
handam matande!" 3? Sanaka-naka to illaam 
kakalebuanna Parisi illaam indo alla'-alla'na 
tau buda ma'kada naua: "O Tuangguhu, 
popengkamma'i inde lako passikolammu!" 
40 Natimba' Puang Yesus naua: "Taa', aka 
kutulasangkoa', maka' la mengkamma' inde 
mai tau, iya inde mai batu la sikatamba!" 
41 Tappana undundu lako Yerusalem Puang 
Yesus anna napahandammi indo kota, iya 
nasahhoim %?anna ma'kadai naua: "Oa' 

to Yerusalem pidaha kela muissanna' allo 
temo lalanna tungka kamasannangam. 
Sapo' temo tä' mala muita aka tibuni lako 
kalemua'. 4 La deem wattunna sule balimmu 
umbundu'koa'. Iya la natampoi tembo' 
kotamu anna naolai nalebokoa' nasikuku'i. 
“La napempa'deangkoa', susi issinna 
teem kotamu lambi' ta' deem mesa batu 

la tiäto' dio ongeanna. La dadi ingganna ia 
too aka tä' muissanna' muua wattunnam 
temo napellambi'ikoa' Puang Allataala." 

45 Puhai ia too, le'ba'um Puang Yesus tama 
pa'hanteanna Banua Debata. Sulei tama, 
tappa uhhambai siaham lao ingganna to si 

balu'-balu' illaam. #8 Anna mane umpa'tula'i 
indo tau buda naua: "Deem tisuha' illaam 
Battakada Debata naua: 'Banuangku la 
naongei hupatau ma'sambajam,' sapo' 
umpadadi hia' iko pa'mesaanna pa'bulele 
kalasi anna pa'tombonganna to maboko 
allo." 47 Allo-allo ma'pa'guhu Puang Yesus 
illaam Banua Debata. Ingganna kapala sando 
sola to ullatta' Pepaondonganna Musa anna 
pepungngu'na to Yahudi sangngim maelo' la 
napatei, 48 sapo' tä'pi deem naita lalanna la 
mala napatei, aka ingganna tau buda lu lako 
asam penabanna tula'na Puang Yesus. 
20 1 Pissam wattu ma'pa'guhu oom Puang 
Yesus illaam Banua Debata lako tau 
buda untula' anna umpa'pakahebaam Kaheba 
Katilallasam. Iya sule ham sanaka-naka kapala 
sando anna to ullatta' Pepaondonganna Musa 
sola matua ulunna to Yahudi umpellambi'i 
2anna nauai: "Tulasangkanni aka umpolalam 
anna umpogau'i inde mai ingganna 
pa'pogausam, anna menna umbeengko 
kakuasaam?" 3Sapo' natimba' naua: "La 
kukutanaikoa' duka'! Tulasannä', 4 menna 
umbeenni kakuasaam Yohanes anna si 
mantedo'i? Puang Allataala haka hupatau 
haka?" > Iya sipa'tula'-tula'um naua: "Mapahhi' 
la ditimba'i, aka taua hia' manii: 'Kakuasaanna 
Puang Allataala,' iya la nauaammakia' 
too: 'Akanna tä'ia' ungkatappa'i?' “Iya la 
taua hia' manii: 'Kakuasaanna hupatau,' 
la naleba'ingkia' too batu inde lako tau. 
Aka indo Yohanes, nakatappa'i asam tau 

naua: 'Abana mesa nabi.' " /Iya natimba'im 
naua: "Ta' kiissam menna amo umbeenni 
kakuasaam Yohanes." 3 Nasuhum naua Puang 
Yesus: "Maka' susi, iya ta' duka' kuaku la 
kutulasangkoa' menna umbeenna' kakuasaam 
nasuhum kupogau' kaha-kaha ia too." ?Puhai 
ia too, untula' oom mesa pehapangam Puang 
Yesus lako indo tau buda naua: "Deem mesa 
tau untananni bela'na anggur. Puhai natananni, 
iya napa'petesangammi lako sanaka-naka tau 
anna mane le'ba' lako botto mambela anna 
dioi masäe. 19 Tappana naagiam la matäsä' 
indo bua anggurna, iya ussuam mesa sabua'na 
le'ba' umpellambi'i indo to mantesanna, aka la 
natahimaam bahena. Sapo' sulei lako, iya ke 
natembe' puso hia indo to mantesam mane 
nasuai ma'pasule ma'pala' lo'bä. 1! Ilya ussua 
pole oom mesa sabua'na le'ba' pole lako indo 
to mantesam. Sapo' sulei lako, natembe' 
puso pole boom anna napakasihi'-sihi'i, mane 
nasuai lao ma'pala' lo'bä. "Iya ussua pole 
oom sabua'na katallunna, sapo' napongko 
pole boo mane natibei lako sulibanna bela'. 
13Tya ma'kadam indo puäna bela' naua: 'Aka 
opi umbai' la kupogau'? O, la kusua ana' 
pangkaha'ku aka tä' mala tala nakalaja' ia 
pole'.' 14Sapo' naitanna indo to mantesam sule 
indo änä'na, iya sipattuju-tujum naua: 'lam 
too inde to la ullombum kullena tomatuanna. 
Tapateia' anna mala taalaa' inde bela'na.' 

15 Nabalesom illaam mai indo bela! mane 
napatei." Iya mekutanam Puang Yesus naua: 
"Akam la napogau' indo puäna bela' ke sulem? 


LUKAS 20.16-21 103 


16 Tä' mala tala lao napempa'deam indo to 
mantesanna anna napa'petesangam polei 
indo bela'na lako tau senga'." Nahingnginna 
indo tau buda, tappa ma'kadam lako Puang 
Yesus naua: "Ta' si'da-si'da ia pole' la mala 
susi!" 17 Nalio-liom Puang Yesus indo tau buda 
mane ma'kadai naua: "Maka' susi, iya aka 
kalembasanna indo tula' puha tisuha' illaam 
Battakada Debata naua: 'Indo batu natibe 
tukam, ia leko' di diala dipobatu longkahhim?' 
18 Anna ingganna tau to metobä dokko indo 
batu la huppu'-huppu' bukunna, anna menna- 
menna natappai indo batu la dahi kapu'." 

19 Tappana nahingngi ingganna to ullatta' 
Pepaondonganna Musa sola kapala sando indo 
tula'na Puang Yesus, iya nauaim: "Kitaa' palae' 
napasihim." Iya umpeaim lalam anna malai 
ussakka Puang Yesus eta too, sapo' sangngim 
mahea' ohi lako tau buda. 2?Ingganna indo 
to ullatta' Pepaondonganna Musa sola kapala 
sando umpea liu lalam anna mala ussakka 
Puang Yesus. Iya ussuam sanaka-naka tau 
lao napellambi'i, mato-mato tau mapia la 
mekutana lako Puang Yesus anna ke napeä 
hia lalanna umba ke malai napetidom anna 
mala nasakka anna nabehoi lako pala' limanna 
gubernur. 2! Ma'kadam indo to disua lako 
Puang Yesus naua: "O Tuangguhu, kiissam kiua 
tula'mu anna pepa'guhuammu malolo asam. 
Kiissam toi duka' kiua umpepatuduangko 
ulalanna Puang Allataala sola undu' lollä lako 
ingganna hupatau, aka moi Iko menna tala 
ungkalaja'i aka umpapada-pada bäbäko Iko 

hupatau. 22 Dadi, deem la kipekutanaam: 
situhu' peadasam tapendudunna', la sipato' 
dakika' umbaja' sima lako tomahaja dio 
Roma, la tä' daka?" 23Sapo' nalosa Puang 
Yesus pudu' pandenna anna lila manähäna 
lambi' ma'kada naua: 2*"Paitaipä' mesa doi' 
peha'!" Naitai, iya mekutanam naua: "Menna 
kegamba' anna menna kesanga inde dio 
doi'?" Iya natimba'im naua: "Gamba'na anna 
sanganna tomahaja dio Roma." 2 Iya nauam 
Puang Yesus: "Maka' susi, iya beennia' tabana 
tomahaja dio Roma la sipäto'na umbeem, anna 
beennia' duka' Puang Allataala la sipäto'na 
umbeem." 26 Iya tä' deem tula'na Puang Yesus 
la mala napetidom dio olona tau buda, lambi' 
sangngim mengkamma' mandam tä' naissam 
mentimba' aka pilla' uhhingngii pentimba'na. 
27 Puhai ia too, iya sulem sanaka-naka to 
illaam kakalebuanna Saduki battu diua to 

tä' ungkatappa'i katuboanna sule to mate 
umpellambi'i Puang Yesus, 23 anna nakutanai 
naua: "O Tuangguhu puhangkia' nasuhasam 
Musa illaam suha' pepaondonganna naua: 
'Maka' deem mesa muane mate anna tä'i 
deem ana'na, iya indo siam solasubunna 

la umpobainei indo bainena, anna mala 
deem pessubunna.' ZZ Iya la maakam ia susi 
indee: aka pissam wattu deem pitu muane 
ma'solasubum. Uhuna kebaine indo handam 
ulua. Sapo' tä'pi deem änä' nasibalii indo 
bainena anna matem indo muane. ZU va 
napobainem huntunna indo bainena, sapo' ta' 
pole oo keänä' lambi' mate. 3! Iya napobaine 

pole oom indo katallunna, sapo' susi pole oo 
sule lako kapitunna sangngim ta' deem keana' 
anna matem. 32? Katampasanna, mate duka' 
indo baine. 33 Dadi, maka' lambi'um wattunna 
la tubo sule to mate, iya mennannam kabam 
la napomuane indo baine, aka bali asam 

di napomuane indo to pitu ma'solasubum?" 
34 Natimba' Puang Yesus naua: "Ingganna 

to tubo illaam inde lino temo siala-ala anna 
ma'pasiala. 3?Sapo' dako'i too ingganna 

to tihekem la sipato' dipatibangom dio 

mai kamateanna anna mangngala taba 
illaam lino bakahu, ta'um tia deem la siala 
anna tä' toi deem ma'pasiala. 36 Aka indo 
katuboanna la susim malaika', ta'um la mate. 
Mendadim ana'na Puang Allataala aka puham 
napatibangom dio mai kamateam. 3” Mannassa 
anna dipatibangonni sule to mate dio mai 
kamateam aka puha napatandaam Musa 
illaam tulasanna diona indo api ma'nala-nala 
illaam satoo' kaju-kaju. Eta too ma'tula' 
Debata naua: 'Kaom too inde Puang Allataala 
to napenombai Abraham, Ishak, anna Yakub.' 
38 Dadi moinna anna puham mate indo to 
tallu, sapo' mannassa anna tuboi temo 

aka anggam to tubo mala umpenombai 
Puang Allataala. Aka situhu' Puang Allataala, 
ingganna hupatau tubo liu, moi anna matem." 
39 Jya ma'kadam sanaka-naka to ullatta' 
Pepaondonganna Musa lako Puang Yesus 
naua: "Tappa' pentimba'mu, Tuangguhu!" 

40 [ essu'na eta too, tä'um pole' deem tau 

la bahani umpadeem pole pekutanaam lako 

Puang Yesus. t Iya mekutanam Puang Yesus 
naua: "Maaka hia anna diuai 'Indo To nalanti' 
Puang Allataala la mepasalama' peampoanna 
tomahaja Daud?' #Iya ma'kale hi Daud 
umpokadai illaam suha' Pampujiam naua: 
'Ma'kada Puang Allataala lako Debatangku 
naua: Okko'ko dio tandai kanangku, ® sule 
lako wattunna la kupopa'bukku ingganna 
balimmu dio olomu lambi' uhhondoi dokko.' 
44 Dadi makaleso anna ma'kalei tomahaja 
Daud muuai: 'Debatangku To nalanti' Puang 
Allataala.' Iya maaka hi susi anna la ia ohi 
umpoampoi?" #3 Mahassampi napehingngii 
tau buda tula'na, iya ma'kada pole oom 
Puang Yesus umpa'tula'i passikolanna naua: 
46 "Majagakoa' lako to ullatta' Pepaondonganna 
Musa indana napabulingkoa'. Aka anggam 
napohäe ma'lao-lao tama pasa' ma'baju tihui' 
anna maelo' napa'kasallei hupatau. Anna 
si moka muokko' illaam pa'sambajangam 
ke tä'i dio olo, anna si umpise'i toi ongeam 
dipa'kasalleinna ke illaanni pa'hame-hameam. 
47 Anna si umpamasingam tula' to balu-balu 
baine lambi' sule lako banuanna naala. Si 
naägä'i umpakalando sambajanna anna 
mala nauaam tau: 'Tau mapia' anna ke tau 
kadake hia. Nasuhum la nalambi' pesamba' 
mabanda'na Debata." 
2 1 1 Tappana mennenne' Puang Yesus 
illaam indo Banua Debata, iya 
muitam buda to makaka umpatama patti 
pehumalasam bua pemala'na. ? Naitam duka' 
mesa to balu-balu baine anna mase-mase 

polepi umpatama dua ia doi' galla handam 
saidi' angga'na. 3Iya ma'kadam Puang Yesus 
naua: "Kutulasangkoa', buda puha ia bua 
pemala'na inde to balu-balu baine anna la 
ingganna tau senga'. “Aka inde lako tau 
la'binna ia kullena napatama. Sapo' inde ia 

to balu-balu baine moi anna mase-mase, 
napebeem asam ia indo deenna lako kalena, 
moi anna anggam ia la napotubo." ° Deem 
sanaka-naka tau untula' diona Banua Debata 
naua: "Ta' deem pada samapia aka dibunga- 
bungai buda batu maleke anna dibunga-bungai 
buda baham-baham dipehumalasam langam 
Puang Allataala." Iya ma'kadam Puang Yesus 
6 naua: "Dako'i too la deem wattunna ingganna 
inde muitaa' temo tä' deem moi podo la 
mesa batunna la tiato' liu sitodo' solana, aka 
pissam wattu la ditaleam asam." 7Puhai ia 
too, mekutanam passikolanna lako Puang 
Yesus naua: "O Tuangguhu, tulasampakam 
piham la dadi ingganna indo puha untula' 
ingngena'? Anna aka la tandana anna diissanni 
diua lambi'um wattunna la dadi?" 8 Natimba' 
Puang Yesus naua: "Majagakoa' indana deenni 
tau la umbaba bulingkoa'! Aka la buda too 
tau sule umboko sangangku anna la buda tau 
nababa bulim aka la naua: 'Kaom too inde To 
nalanti' Puang Allataala,' anna la naua toi: 
'Mahuku'um wattunna allo ma'katampasanna.' 
Sapo' daa umpehingngiia'. ? Maka' too 
uhhingngingkoa' kaheba diona passibundusam 
anna to sianu-anu, iya ta'koa' too la mahea' 
aka abana hi tia inna la dadi yolo kaha-kaha ia 

too. Sapo' taiapi indo allo ma'katampasanna." 
10 Mane napatahhu'i tula'na Puang Yesus 
naua: "Aka la sipate-patei hupatau anna 
kahajaam pada kahajaam la sibundu'-bundu'. 
11 Anna umba-umba ngei ongeam la dadi lino' 
kasalle anna la sule kakobeam anna la kende' 
ma'hupa-hupa saki lele makahha'. La dadi 
ma'hupa-hupa tanda mepakahea'-hea'na anna 
mehäntäinna yabo mai langi'. 1? Sapo' yolo 
anna la dadii kaha-kaha ia too, la disakkakoa' 
anna didahha. La dibabakoa' lako to mahhotto' 
illaam peadasam mane dipatamakoa' 
tahungkum. Anna la dibabakoa' lako olona 
tomahaja anna to ma'pahenta aka untuhu'iä'. 
13 Etanna' too la muongei mendadi sa'bingku 
dio olona hupatau. 1*Sapo' pomanontonnia' 
penabammu temo anna mala tä'koa' mahea' 
muua: 'Aka amom isanga la diua mentimba'?' 
15 Aka la kubeengkoa' tula' sola kakeakasam 
lambi' ta' deem moi podo la mesa balimmua' 
la nabela untimba'i tula'mu battu haka la 
nabahoi. !? Wattu eta too la dibehokoa' 

lako pala' limanna balimmu. La nabehokoa' 
tomatuammu, solasubummu, kasahapuammu, 
anna solamu lambi' deem la palla' penabanna 
umpopepateikoa'. 1” Anna la nakabassikoa' 
ingganna tau aka untuhu'ia'. 18Sapo' moi la 
salamba' belua'mua', tala deenni honno' sule 
lako olona Puang Allataala! 1? La mentobekoa' 
manda' anna mengnganti matoto' illaam 
kamatappasam anna malakoa' ullambi' 
katuboam sule lako salako-lakona." ?? "Maka' 
muitanna' kota Yerusalem natalimbum tama 

sohodadu, iya muissammia' too muua ta'um 
masae anna la dipempa'deammi kota ia 

too. 2! Wattu eta too ingganna indo to dio 
Yudea pahallu la sikalumpa' langam tanete. 
Ingganna to tohho illaam kota la pahallu le'ba' 
umpellei indo kota, anna to sulibanna kota 
tä'um la tama kota. 2? Aka wattu iam too indo 
la naongei Puang Allataala umpabala'i gau' 
kadakena hupatau anna mala sule lako indo 
puha tisuha' illaam Battakada Debata. 23 Wattu 
eta too tä' deem pada samasussa lako baine 
to mahassam kebatta anna to ma'pasusu. 
Aka inde botto la nalambi' kamasussaam 
kasalle anna issinna la napahuai aha' kasallena 
Puang Allataala. 7? Buda to Yahudi la dipatei 
pa'dam dipake anna deem la disakka anna 
dibabai lako mobotto-bottoam. Anna inde 
kota Yerusalem la napa'lullu' tau taianna to 
Yahudi anna nakuasai sule lako wattu puha 
napa'tantu Puang Allataala." ?? Mane nauai: 
"La deem kende' tanda memanga-manga 
yabo mata allo, bulam, anna ingganna binta. 
Anna ingganna hupatau illaam inde lino la 
mahea' anna manga-manga muita bombanna 
le'bo' anna uhhingngi magahugunna uwai. 

26 La tisittä' hupatau aka muita indo to la 
dadi lako lino. Aka ingganna issinna langi' la 
titahha' baba. 27 Anna wattu eta too ingganna 
hupatau la naitaa' to disangai Ana' Mentolino 
tuhum yabo mai langi' illaam gabum naponnoi 
kamatandeam taditondom anna naponnoi toi 
kakuasaam. 28 Maka' too napahandu'um dadi 
kaha-kaha ia too, iya ke'de'ungkoa' mentonga 

aka la dipasalama' kalengkoa'." 29 Mane 
untula'i pehapangam Puang Yesus naua: 
"Petua'ia' kaju ara anna kaju senga'. 3? Maka' 
kendaum handa oom, iya la muissammia' too 
muua la bale' sulem kulla' kalando. 3! La susim 
too duka' ke muitanna' dadi asam indo puha 
kutulasangkoa', iya la muissammia' too muua 
la bale' umpalakom kapahentaanna Puang 
Allataala. 3? Setongam-tonganna, ingganna 
kaha-kaha ia too la dadi yolo anna mane mate 
asam ingganna to tubo lapi' temo. 33 Langi' 
anna lino la pa'de ke dako'i, sapo' kadangku 
ia, la da'da' liu sule lako salako-lakona." 
34 Mane nauai: "Majaga manappakoa' 
indana angga umpasatutui penabammu lako 
kamahoasam di lino anna si umpamabo' 
kalemu, sola angga umpikki' anna uhhusasam 
salu katuboammu inde lino. Aka maka' susi, 
iya la lembe babakoa' too, pissananna ham 
napatikkedu'koa' allo kasuleangku umba susi 
poja lu'bi' umpatikkedu' olo'-olo' nasakka. 
35 (21:34) 3? Majagakoa' ammu pa'sambajam 
liu anna mala matoto'koa' muoloi ingganna 
indo kaha-kaha la dadi ke dako'i, anna 
mala ke'de'koa' dio oloku to disangai Ana' 
Mentolino." 37 Wattu eta too si ma'pa'guhu 
Puang Yesus illaam Banua Debata ke ialloi 
anna lu libam Tanete Zaitun ma'bengi. 
38 Mebengngi' oi too, sule asam oom tau illaam 
Banua Debata umpehingngii Puang Yesus 
ma'pa'guhu. 
22 1 Tappana mahuku' allo kasalle Hoti 
Ta' Diboloi Bibi' Hoti battu diua allo 

Kalappasam, ?ingganna kapala sando sola to 
ullatta' Pepaondonganna Musa umpea lalam 
la umpatei buni Puang Yesus aka sangngim 
ungkahea' tau buda. 3Iya napentamaim ia 
tomahajanna setam Yudas Iskariot mesa 
duka' to tihekem sapulo dua passikolanna 
Puang Yesus. f Nasuhum le'ba' umpellambi'i 
sanaka-naka kapala sando sola sanaka-naka 
punggabana to si unjagai Banua Debata 
anna sipattuju-tujui la naaka susi Yudas 
umbalu' Puang Yesus. ? Kattui pattujunna, 
iya sangngim tilalla'um lambi' ma'dandi la 
nasahoi doi'. Iya naioim duka' Yudas lambi' 
tappa umpea wattu tala naissanna tau buda la 
naolaam umbalu' Puang Yesus. ” Pissananna 
lambi'um allo kasalle Hoti Ta' Diboloi Bibi' Hoti 
indo si naongei to Yahudi untunu domba la 
diande illaam allo Kalappasam. 8Iya ussuam 
Petrus sola Yohanes Puang Yesus naua: 
"Laokoa' patoka indo kinande si diande ke 
umpengkilalai ongkia' allo Kalappasam." 
?Tya mekutanam lako naua: "La umbakam 
ngei umpatoka indo kinande?" 10 Natimba' 
Puang Yesus naua: "Maka' tamakoa' kota la 
sitammungkoa' too mesa muane umbaba 
busso kessi uwai. Tuhu'ia' lako banua naongei 
11 anna muuaannia' indo to ma'banua: 'Naua 
Tuangguhu: umba ngei tambim la kiongei 
mangngande kinande allo Kalappasam sola 
passikolangku?' 1?La napaitaingkoa' too 
mesa tambim kalua' tando langam deem 
asammi pangkakka' illaam. Etanna' too la 
muongei ma'patoka." 13 Iya le'ba'um Petrus 

sola Yohanes, iya nalambi' si'da susi liu indo 
tula'na Puang Yesus. Iya napatokam indo 
kinande si diande illaam allo Kalappasam. 

14 Tappana lambi' wattunna, iya mangngandem 
Puang Yesus sola indo sapulo dua suhona. 
15Iya ma'kadam naua: "Abana kupemulu la 
ma'mesakia' muande kinande allo Kalappasam 
yolona anna la untammua' pandahhaam. 16 Aka 
kutulasangkoa', diganna'ipi kalembasanna 
inde allo Kalappasam illaam wattunna 
ma'pahenta Puang Allataala mane kuande 
polei inde kinande allo Kalappasam." 17 Iya 
mualam ihusam Puang Yesus kessi anggur 
anna nakuhhu'i sumanga' mane nauai: "Alai 
ammu paleleia' muihu'. 18 Aka kutulasangkoa': 
Mengkalao temo ta'ma' Kao deem la muihu' 
pole anggur sule lako sule kapahentaanna 
Puang Allataala." 1? Puhai, mualam mesa 

hoti anna nakuhhu'i sumanga' langam Puang 
Allataala mane napia'-pia'i anna nabeenni 
lako suhona napasindum naua: "Iam too 
inde baleku kupebeem kahana kusolongkoa'. 
Pogau' liuia' susi indee anna malaa' ungkilalai." 
20 Susi siam tappana puha mangngande, 
muala ihusam kessi anggur anna nabeenni 
lako suhona napasindum ma'kada naua: "Inde 
ihusam kessi anggur, iam too dipasihhapam 
pa'dandiam bakahunna Puang Allataala 

lako hupatau. Indo pa'dandiam bakahu, 
hahaku la dipatitollo la umpomannassai diua 
dadim indo pa'dandiam. ?! Sapo' pehingngii 
manappaia'! Indo to la umbalu'a', indekia' sola 
mangngande! 2? Abana hi tia Kao to disangai 

Ana' Mentolino inna la mateä' umba susi 
puha napa'tantu Puang Allataala. Sapo' ta' 
deem pada satilaka lako indo to umbalu'ä'." 
23 Iya sipa'tula'-tula'um indo suhona naua: 
"Mennangkia' umbai' la umpogau'i kaha-kaha 
ia too?" ?4 Iya sibetä'-betä'um passikolanna 
naua: "Mennakia' la disangai handam 
matande?" 25 Nauaammi Puang Yesus: 
"Tomahaja inde lino umpake palu-palu bassi 
umpahenta pakketauanna anna ingganna to 
kasallena maelo' si disangai to ungkambi' 
hupatau. 2? Sapo' ikoa'-iko ta'koa' la susi. Aka 
to handam matande illaam alla'-alla'mua', 
tau ia too la umpopengkadio kalena. Anna 
to pepungngu' la umpopendadi kalena to 
ma'tahia. 2? Aka mennanna kabam disangai 
matande, to muokko' daka mangngande 
dio meja to ma'tahia haka? Mannassa 
anna indo to muokko'. Sapo' Kao-kao 
mendadiä' to ma'tahia illaam alla'-alla'mua'. 
28 Tllaam ingganna kamasussaangku tontä 
liukoa' manontom umpasolaia'. ?? Umba 
susi nabeemma' Ambeku kakuasaam la 
ma'pahenta, susim too duka' la kubeengkoa 
kakuasaam ma'pahenta 3?anna malakia' 
sola-sola mangngande anna mangngihu' 
dio mejaku illaam kapahentaangku. Anna 
la dipatadongkongkoa' yabo sapulo dua 
okkosam kahajaam, aka la umpahe'koa' 
indo pessubunna sapulo dua too'na to 
Israel." 3t Mane ma'kadai lako Simon 
Petrus naua: "O Simon! Pehingngii! 
Dibeemmi lalam tomahajanna setam la 

napa'sanda'ikoa' dipasihhapam pahe ditappi 
dipasise'la läkko'na anna maläpu'na. 3? Sapo' 
balingko kupa'sambajangam Simon, indana 
pa'dei kamatappasammu. Sapo' maka' 
mengkatoba'ungko, iya la umpakatoto'ko 
penabanna ingganna solasubummu." 

33 Natimba' Petrus naua: "O Debata, ahu'ä' 
la ditahungkum lambi' la mateki' sola." 23 Iva 
natimba'um Puang Yesus naua: "O Petrus, 
paillaam penabai inde tula'ku: ta'pi la moni 
mane' anna pentallumma' umbahoi." 33 Anna 
mane naua polei: "Indo anna kusuakoa'i 
indo lessu', ta'koa' kupabai umbaba ongeam 
doi', ongeam tinallo, anna sapatu. Iya deem 
dakoka' kakuhangam?" Sangngim mentimba' 
naua: "Ta deem." 32Iya naua oom Puang 
Yesus: "Sapo' temo kuuaangkoa' pole': 
maka' muampuangkoa' ongeam doi', babaia'. 
Susi toi ongeam tinallo. Anna maka' pa'de 
pa'dammu, balu'i jubamu anna muallianni 
pa'dam. 37 Aka kutulasangkoa', puha tisuha' 
illaam Battakada Debata diona Anä' Mentolino 
naua: 'Disangai Ia mesa to kadake gau'.' 
Anna tula' ia too tä' mala tala dadi lako 
kaleku. Iya indo to puha tisuha' diona kaleku 
la lambi'um wattunna temo." 38 Ma'kadam 
passikolanna naua: "O Debata, petua'i indem 
dua pa'dam." Natimba' Puang Yesus naua: 
"Sihuam ia untula' liui." 39 Puhai ia too, iya 
umpelleim kota Yerusalem Puang Yesus sola 
passikolanna le'ba' langam Tanete Zaitun umba 
susi indo si napogau'. 4? Yaboi, ma'kadam 
Puang Yesus lako passikolanna naua: 

"Pa'sambajangkoa' indana napa'sanda'ikoa' 
setam." # Mane le'ba'i umpellei passikolanna 
umbai' la dilambi' dileba' mambelanna, anna 
ma'balinguntu'i ma'sambajam. 4? Naua: "O 
Ambe', maka' umpoelo' lappasanna' dio 

mai inde kamasussaam kuoloi temo, sapo' 

la pa'elo'mu dadi, taia la pa'elo'ku." 43 Iya 
tappa sule siaham mesa malaika' yabo mai 
suhuga umpakatoto'i. 44 Tuttuam masussa 
nasi'dim Puang Yesus, nasuhum tuttuam 
umbeho kalena ma'sambajam. Anna to'do 
appu'na susi haha dokko lita'. 25 Puhai 
ma'sambajam, iya ke'de'um anna ma'pasulei 
lako passikolanna. Sapo' mamma'i hi nalambi' 
aka masussa penabanna. “lya nauaammi: 
"Akanna mamma'koa'? Bangongkoa' ammu 
pa'sambajam indana napa'sändä'ikoa' setam." 
47 Mahassampi ma'tula' Puang Yesus, iya sule 
ham buda tau nayoloangam Yudas indo to 
tihekem duka' sapulo dua passikolanna Puang 
Yesus. Iya tahhu'um ia Yudas umpellambi'i 
Puang Yesus anna naudunni. ?8Sapo' ma'kada 
hi Puang Yesus naua: "O Yudas, iangka inde 
pangngudummu umpake umpebeennä' to 
disangai Ana" Mentolino?" 49 Tappana naissam 
ingganna passikolanna naua la disakka Puang 
Yesus, iya ma'kadam naua: "O Debata, la 
kitepangka pa'dam?" 3? Pahopängam siaham 
mesa solana Puang Yesus ussintä' pa'danna 
anna umbattai mesa sabua'na sando too', iya 
malai talinga kananna. >! Sapo' ma'kada Puang 
Yesus naua: "Sihuam!" Mane nahakasanni 
indo talinganna, iya tappa bono' siaham. 

52 Puhai, umpatahhu'um tula'na Puang Yesus 
lako ingganna indo kapala sando, punggabana 
to si unjagai Banua Debata, sola matua ulunna 
to Yahudi, indo to sule la ussakkai naua: 
"Ussangaa' isanga pehampo'ä' anna sulekoa' 
sanda pa'dam sanda bose la ussakkaä'? 

>3 Kusanga allo-allokia' sola illaam Banua 
Debata anna tä' di ussakkaä'. Sapo' temo 
lambi'um wattunna la ma'palakokoa', aka 
wattunnam ma'kuasa kamalillingam." >4 Puhai 
ma'tula' Puang Yesus, iya nasakkam anna 
nababai lako banuanna sando too'. Iya natuhu' 
kalamba'um Petrus. ??Illaam indo tanga 
pa'hanteam deem sanaka-naka tau untubei 
api. Iya le'ba'um duka' Petrus lako muokko' 
sola-sola tau buda mendaha. ??Deem mesa 
sabua' baine muita Petrus muokko' dio sa'de 
api. Iya napetua'-tua' lium lambi' ma'kada 
naua: "Inde tau si sola liu duka' inde dio 
Yesus." 27 Sapo' tappa ma'baho Petrus naua: 
"Tä' too kao kuissam itim tau!" >8Ta' masae, 
naita pole oom mesa tau. Iya nauaammi: 
"Ikom duka' mesa solana." Sapo' natimba' 
Petrus naua: "Taa'! Takao hi to kao!" >? Umbai' 
mesai tette' lessu'na, iya sule oom mesa tau 
ma'kada kasalle naua: "Mannassa anna solana 
Yesus inde tau, aka to Galilea duka'!" 60 Sapo' 
natimba' liu Petrus naua: "Ta' kuissam itim 
tula'mu. Aka hi iko ussanga?" Iya ta'pi teppu' 
dio pudu'na Petrus tula'na, iya moni siaham 
mäne'. 6t Iya ussailem Petrus Puang Yesus, iya 
tappa nakilalaim pole' indo tula'na Puang Yesus 
naua: "Ta'pi la moni mane' anna pentallumma' 

umbahoi." €?Iya le'ba' siaham Petrus lako 
sulibam anna ma'pase'go'i sumahho. #3 Puhai 
ia too, iya indo tau buda to unjagai Puang 
Yesus natelle anna natappai lima. Di Mane 
nasapu'i matanna anna nauaanni: "O nabi, 
pentopaipi, menna untappai limako?" 2? Anna 
budapi pantelle senga'na lako Puang Yesus. 
66 Mebengngi'-bengngi'i, ma'hempummi 
To Mahhotto' Handam Malangka' illaam 
peadasam eta too, susinna matua ulunna to 
Yahudi sola ingganna kapala sando anna to 
ullatta' Pepaondonganna Musa. Iya dipasolam 
Puang Yesus lako olona. $/Iya nauaammi: 
"Tulasangkanni, ikongka indo To dilanti' la 
mepasalama'?" Natimba' Puang Yesus naua: 
"Maka' la kutulasangkoa', tä' sianna' la 
ungkatappa'i. 28 Anna maka' kukutanaikoa', 
tä' siangkoa' duka' la mentimba'. $9 Sapo' 
mengkalao temo Anä' Mentolino la muokko' 
dio tandai kananna Puang Allataala To Handam 
Kuasa." "H Iva ma'kadam indo to ma'hempum 
naua: "Maka' susi, ikongka Anä'na Puang 
Allataala?" Natimba' naua: "Susim too itim 
tula'mua'." 71Iya sangngim ma'kadam naua: 
"Ta'um pahallu deem sa'bi aka tahingnginna' 
tula'na buttu subum pudu'na." 
23 1 Puhai ia too, ke'de' asammi indo to 
ma'hempum anna umpasolai Puang 
Yesus lako olona Pilatus. ? Dioi, napahandu'um 
napakolo'-kolo'i naua: "Inde tau si umpabulim 
tau buda. Si muuaam tau: 'Daa umbaja'a' 
sima lako tomahaja dio Roma.' Anna naua 
toi: 'Kaom too indo To dilanti' la umpasalama' 


LUKAS 23.3-13 118 


hupatau,' battu diua mesa tomahaja." 

3 Mekutanam Pilatus lako Puang Yesus naua: 
"Ikongka indo tomahajanna to Yahudi?" 
Natimba' naua: "Ikom ma'kale muuai." “Iya 
ma'kadam Pilatus lako ingganna kapala 
sando anna lako tau buda naua: "Tä' deem 
kulambi' kasalaanna inde tau la napolalam 
dipassala." 3 Sapo' sangngim nakekke"' liu 
naua: "Aka indo pepa'guhuanna, umpakende' 
kahusasam illaam lembana Yudea, mengkalao 
dio Galilea anna lambi'um duka' inde." 

6 Tappana nahingngi Pilatus tula'nai, iya 
mekutanam naua: "To Galilea si'da haka 
inde tau?" 7 Tappana naissam Pilatus naua 

to buttu dio mai botto napahenta tomahaja 
Herodes, iya napopebabam lako aka wattu 
eta too siampu' dio Yerusalem Herodes. $Ta' 
deem pada satilalla' Herodes muitanna Puang 
Yesus, aka masäem nahingngi kahebana 
anna lalo mohäena la naita. Anna napemulu 
umba ke malai naita umpogau' indo tanda 
memängä-mängä si napogau'. ?Iam too anna 
umpabudam pekutanaam lako Puang Yesus. 
Sapo' tuli tadeem natimba'i. t? Ingganna indo 
kapala sando sola to ullatta' Pepaondonganna 
Musa sangngim ke'de' keaha' umpakolo'-kolo'i 
Puang Yesus. 1! Puhai ia too, umpetaba-tabaim 
Puang Yesus Herodes sola sohodadunna 
anna natelle-telle mane napapohebai poheba 
susi bajunna tomahaja, mane napopebabai 
ma'pasule lako Pilatus. 1? Napahandu' allo eta 
too sipakamajam pole' Herodes anna Pilatus, 
moinna anna yolona sikabassi. 13 Puhai ia too, 

nahempummi Pilatus ingganna kapala sando, 
to pepungngu'na to Yahudi sola tau buda 

14 anna napa'tula'i naua: "Sulekoa' umpasola 
inde tau aka muuaa': 'Si umpakende' 
kahusasam.' Anna puham kupahessa dio 
olomua', sapo' ta' deem kulambi' kasalaanna 
inde tau moi podo la mesam la sihondoi 

indo si untandasanna'. t° Susi siam duka' 
Herodes. Iam too anna napasuleammakia' 
sule, aka inde tau ta' deem umpogau' 
kakadakeam napolalam la ditahungkum 
mate. 16 Anggam ia la kupopehabi' yolo 
mane kulappasanni." 17 [Maka' lambi' oom 
allo Kalappasam pahallu nalappasam Pilatus 
mesa to ditahungkum situhu' pa'elo'na tau 
buda.] 19 Tappana nahingngi indo tula'na, iya 
sikatambam indo to ma'hempum naua: "Patel, 
anna ullappasangangkam Barabas!" 19 (Indo 
Barabas ditahungkum aka umbali-bali to 
ma'pahenta illaam indo kota anna papateam.) 
20 Mohäe ia Pilatus la ullappasam Puang 
Yesus, lambi' ma'kada pole lako tau buda 
napekasallei. 2! Sapo' sikaoli mandi indo tau 
buda naua: "Päso'i, päso'i yabo kaju sitambem 
anna malai mate!" 22 Iya naua pole oom Pilatus 
kapentallunna: "Anu' aka hia kasalaanna? 
Tä' kao deem kulambi' kasalaanna inde tau 
napolalam la ditahungkum mate. Anggam 

ia la kupopehabi' yolo mane kulappasanni." 
23 Sapo' indo tau buda tuttuam sikaoli mandi 
naua: "Paso'i yabo kaju sitambem anna malai 
mate!" Katampasanna indo tau buda patalo. 
24 Iya napatuhu'im Pilatus pelauanna. ??Iya 

nalappasammi illaam mai tahungkum indo to 
umbali-bali to ma'pahenta anna papateam, 
mane umbehoi Puang Yesus lako indo tau 
buda anna mala ia siam anna ia napogausam 
situhu' pa'elo'na. 2? Puhai, iya dibabam Puang 
Yesus lako sulibam kota. Mahassanni mellao, 
sitammum mesa tau isanga Simon to Kirene 
mane sule dio mai sulibanna kota Yerusalem. 
Iya natahammi anna napassai umpassam indo 
kaju sitambem untuhu' Puang Yesus. 77” Anna 
budapi tau untuhu' Puang Yesus, muane anna 
baine. Sikauhhu' indo baine ussahhoi Puang 
Yesus. 28 Iya nasailem Puang Yesus ingganna 
indo baine anna nauaanni: "Oa' baine to 
Yerusalem daa ussahhoiä', sapo' sahhoikoa' 
kalemu anna änä'mu aka la nalambi'koa' 
kamasussaam. ?? Aka la deem wattunna 
ma'kada tau naua: 'Kehongko' ia lako ingganna 
baine to tamana anna to ta' deem ma'pasusu!' 
30 Wattu etam too duka' la ma'kada tau 
naua: 'O tanete, tambunnikam! O buntu, 
tampoikam!' 3! Aka maka' dipa'kasubu-subuim 
kaju tubo, iya senga'um tia ke kaju matei." 

32 Deem toi dua to kadake gau' dipasibaba 
Puang Yesus la lao dipatei. 33 Landa'i lako indo 
ongeam si diuaam Kahoha' Ulu, iya silelem 
umpaso' Puang Yesus yabo kaju sitambem 
anna indo dua to kadake gau', mesa dio tandai 
kananna anna mesa dio tandai kaihinna. 
341ya ma'sambajammi Puang Yesus naua: "O 
Ambe', ampunnianni kasalaanna inde mai tau 
aka balam tanaissanna too inde napogau'." 
Mane nataba-tabai sohodadu indo pohebana, 

sapo' naundi. 3? Wattu eta too buda tau 
ke'de' umpetua'i. Iya budam pepungngu'na 
to Yahudi untelle Puang Yesus naua: "Maka' 
tau senga' mala napasalama', sapo' kela 

to natuho tongam Puang Allataala anna To 
nalanti' la mepasalama', la umpasalama'um 
duka' kalena." 36 Susi toi duka' ingganna 
sohodadu to dio heem eta too sangngim 
untelle Puang Yesus anna nabeenni anggur 
maissu' 37 napasindum ma'kada naua: 

"Maka' tomahajanna si'dako to Yahudi, iya 
lappasangko kalemu!" 33 Anna deem tisuha' 
yabo tondom ulunna naua: IAM TOO INDE 
TOMAHAJANNA TO YAHUDI. 39 Indo mesa to 
kadake gau' to nasimbahaam dipäso' yabo kaju 
sitambem untelle duka' Puang Yesus naua: "To 
dilanti'ko la mepasalama' le'? Iya pasalama'ko 
kalemu anna kami'!" 40 Sapo' nakeaha'i indo 
solana naua: "Tä' siapoko isanga mahea' lako 
Puang Allataala, moi kela daa pada-padangkia' 
dipahuai pa'tahungkungam mate? “1 Inna la 
sipato'um too kita ditahungkum mateki' aka 
situhu' pa'pogausanta. Sapo' inde Ia tau, 

tä' la deem umpogau' kasalaam." 42 Mane 
ma'kadai lako Puang Yesus naua: "O Puang 
Yesus, kilalaiä' kao le, ke ma'pahentangko 
illaam kapahentaammu!" 43 Natimba' Puang 
Yesus naua: "Kutulasangko setonganna 

allo temo solangki' illaam indo ongeam 
kamasannangam." 44 Wattu eta too umbai' 
tängäm allo, iya malillim pättäm dio indo 
pa'lembängam sule lako tette' tallu kahubem, 
45 aka tä' tandaam mata allo. Iya indo sampim 

pesapa' illaam Banua Debata tappa sesse' 
tipa'dua. “Iya metambam Puang Yesus 
naua: "O Ambe', kupaludokko lisu pala'mu 
penabangku!" Puhai naua, iya kattu siaham 
penabanna. 7” Naitanna punggabana sohodadu 
indo kaha-kaha ia too, iya umpujim Puang 
Allataala naua: "Abana si'da hia tä' deem 
kasalaanna inde tau!" #8 Anna indo tau buda 
to sule umpetua'i sangngim umbusu'-busu' 
buana manosso ma'pasule. 4° Ingganna solana 
Puang Yesus muane anna baine napahandam 
mambela kaha-kaha ia too. Indo baine piha, 
ia siam indo to si untuhu' liui mengkalao dio 
Galilea. °° Deem mesa tau isanga Yusuf to 
buttu dio mai kota Arimatea dio Yudea. Indo 
Yusuf mesa to mapia gau' anna malolo penaba 
muampai liu kasuleanna kapahentaanna Puang 
Allataala. Moi anna mesa duka' to mentama 
bilangam To Mahhotto' Handam Malangka', 
sapo' moka ia untahima kattuanna anna 
pa'palakoanna solana la umpatei Puang Yesus. 
>1 (23:50) > Indo Yusuf le'ba' umpellambi'i 
Pilatus umpelau bakkena Puang Yesus aka 

la napatama lokko'. 33 Iya laoim napatuhum 
indo bakkena Puang Yesus anna nabalunni 
sampim mabusa mane laoi napandam tama 
lokko' indo to puha napapia dio mesa tanete 
batu. Indo lokko', ta'pi deem dipatama to 
mate. > Wattu eta too allo pa'patokaam aka la 
lambi'um allo Katohhoam. >? Tappana nababa 
Yusuf indo bakkena Puang Yesus tama lokko', 
iya natuhu'um duka' ingganna indo baine to 
napasola liu Puang Yesus dio mai Galilea. 

Sulei lako, iya naitam duka' indo ongeam 
dipampandanni bakkena. >? Puhai ia too, 
ma'pasuleim lako banuanna umpatokaam 
bauam bubanau' anna minna'-minna' bubanau' 
bakkena Puang Yesus. Sapo' illaam allo 
Katohhoam tää'i mengkaha aka untuhu'i 
Pepaondonganna Musa. 
24 1 Bengi-bengipi indo allo Minggu eta 
too, iya le'ba'um sanaka-naka baine 
lako indo ku'bu' umbaba bauam bubanau' indo 
puha napatoka. ? Sulei lako, iya naitam indo 
batu dilapasam ba'ba lokko' puham dilolim lao. 
3 Iya le'ba'im tama indo lokko', sapo' ta'um 
deem nalambi' indo bakkena Puang Yesus 
illaam. *Mahassanni ma'papusa'-pusa' muitai, 
iya pissananna ham ke'de' dio ampe'na dua 
tau bassim ma'poheba pangkähhä. ? Naitanna, 
iya sangngim mahea' lambi' muoppä dokko 
lita' menomba. Sapo' ma'kada indo tau naua: 
"Akanna umpeakoa' to tubo illaam alla'-alla'na 
to mate? $Pa'dem inde aka tubom sule! Ta 
daka ungkilalai indo puha natulasangkoa' 
indo anna diopokoa' Galilea 7 naua: 'Ana' 
Mentolino la dibeho lako pala' limanna to 
madosa, la napatei yabo kaju sitambem, anna 
illaam allo katallunna la dipatibangom sule." " 
8 Mane nakilalai hi indo tula'na Puang Yesus. 
? Tappana sulei dio mai indo ku'bu', iya natula' 
asammi ingganna indo kaha-kaha naita lako 
indo to sapulo mesa suhona Puang Yesus sola 
ingganna to si untuhu'i. 1? Indo baine to sule 
untula' indo kaha-kaha ia too isanga Maria 
Magdalena, Yohana, Maria indona Yakobus, 

anna deempi sanaka-naka solana. !! Sapo' 
indo ingganna suho ta' ungkatappa'i indo 
baine aka nasanga hia ma'tula' sasa baba. 

12 Sapo' tappa ke'de' ia Petrus lumumpa' lako 
indo ku'bu'. Sulei lako, lumukkum naolläi tama 
indo lokko', iya naitam angga ham pebalunna 
tihongkä' illaam. Iya ma'pasulem Petrus 
napasindum napenaba-nabaam kaha-kaha 

ia too. 13Allo eta too deem dua pentuhu'na 
Puang Yesus lao lako mesa tondä' isanga 
Emaus, umbai' sapulo mesa kilo alla'na 
Yerusalem. 1* Mahassanni mellao, natula'um 
indo ingganna kaha-kaha to puha dadi. 

15 Mahassanni sipa'tula', sule ham Puang 
Yesus anna mellaoi sola-sola. !? Muita Puang 
Yesus sapo' deem ullabai matanna nasuhum 
ta' naissam. t7 Iya ma'kadam Puang Yesus 
naua: "Aka hia' iko untula' mahassam mellao?" 
Iya bassim tohhom, manabo inabanna diita. 
18 Ma'tula'um indo mesa isanga Kleopas naua: 
"Ingganna tau to längäm Yerusalem, umbai' 
anggam iko tä' muissanni indo kaha-kaha 
puha dadi yabo sanaka benginna lessu'!" 

19 Nakutanaim Puang Yesus naua: "Kaha-kaha 
aka hia dadi?" Natimba' naua: "Diona indo 
Puang Yesus to Nazaret, mesa nabi to 
naponnoi kuasa susi illaam tula'na teem 
pa'palakoanna dio olona Puang Allataala anna 
ingganna hupatau. 27 Nabeho ingganna kapala 
sando anna pepungngu'ta lako to ma'pahenta 
anna mala natahungkum mate. Iya napäso'im 
yabo kaju sitambem lambi' mate. 21 Moi 

kela daa Ia ha kihannuam la ullappasam to 

Israel. Anna temo allo katallunnam anna 
dadii kaha-kaha ia too. ?? Mane deenni, 
sanaka-naka baine illaam kamesaangki 
sulekam napatikkedu'. Aka bengi-bengipi 
anna le'ba'um lako indo ku'bu', 23 sapo' tä'um 
deem nalambi' bakkena. Iya ma'pasulem anna 
natulasangkanni naua: 'Muitakam dua malaika' 
anna natulasangkam naua: Tubom sule Puang 
Yesus!' ?4 Iya le'ba' siaham sanaka-naka 
solaki lako indo lokko' anna nalambi' si'da 
susi liu indo pa'tula'na baine. Anna pa'dem 
Puang Yesus nalambi'." 25 Ma'kadam Puang 
Yesus naua: "Abana mahokoa'! Aka tä' liupia' 
mala ungkatappa'i indo tula'na ingganna 
nabi. 2? Aka ta' daka tia indo To dilanti' 

la mepasalama' la pahallu ussi'dim yolo 
ingganna indo pandahhaam mane ullambi'i 
kamatandeanna?" 27 Mane napomakalesoanni 
Puang Yesus ingganna indo to puha tisuha' 
diona kalena illaam Pepaondonganna Musa 
anna suha'na ingganna nabi. 28 Mahassampi 
ma'tula', iya la lambi' kalem lako indo tonda' 
la naongei. Naaga'i lelemmi Puang Yesus 

la tahhu', 22sapo' bassim nakekke' naua: 
"Tatohhonna' pa'bengi aka la bengim." Iya 
tohhom duka' Puang Yesus la ma'bengi sola. 
30 Tappana muokko'i la mangngande, iya 
mualam hoti Puang Yesus anna nasambajannii 
mane napiä'-piä'i nabeem. 31 Mane naissam 
di pole' naua Puang Yesus siam ia, sapo' 
tappa pa'de baba naita. 32Iya sipa'tula'um 
naua: "Iam päläe' anna susi sugali'um 
tialanna inabanta indo sipa'tula'kia' muola 

lalam anna napomakalesoangki' diona issinna 
Battakada Debata!" 33 Wattu eta too tappa 
ke'de' siaham mengkalao langam Yerusalem 
indo to dua. Sulei langam, nalambi'um indo 
to sapulo mesa passikola anna ingganna 
solana mahassam ma'hempum. 3? Ma'kada 
indo to ma'hempum naua: "Abana tubo 
si'dam sule Debata aka puham umpellambi'i 
Simon." 33Iya tappa natula'um duka' indo to 
dua diona indo puha dadi illaam pa'laoanna. 
Anna nauapi duka': "Ia ham mane kiissanni 
kiua Puang Yesus dia, tappana umpia'-pia' 
indo hoti." 36 Mahassam siapi sipa'tula'-tula', 
pissananna ke'de'-ke'de' baba ham Puang 
Yesus illaam alla'-alla'na anna ma'kadai naua: 
"Kehongko'koa' anna maupa' nalambi'ungkoa' 
kamasannangam." 37 Sangngim tikkedu' anna 
mahea' aka nasanga anitu. 38 Sapo' ma'kada 
Puang Yesus naua: "Akanna mahea'koa'? 
Akanna bata-bataia' penabammu? 3? Petua' 
siaia' inde limangku sola pala' bitti'ku. Aka 
Kao hi to Kao. Haka'ä' ammu pengkalesoia' 
anna muissam manappaia'. Aka anitu ia 

tä' deem balena anna tä' deem bukunna. 
Sisala inde muitaä' temo." 40 Puhai naua, iya 
umpa'paitaammi limanna sola pala' bitti'na. 
41 Sapo' tangkaam siapi nakatappa'i, napobua' 
katilallasanna anna kamanga-mangaanna. 
Iya mekutanam Puang Yesus naua: "Deem 
daka kinandemua' inde?" 42 Iya nabeemmi 
mesa bau tunu. # Naalam Puang Yesus anna 
naandei dio olona passikolanna. ##Puhai, 
ma'kada oom naua: "Iam too inde indo 

kaha-kaha si kutulasangkoa' wattunna anna 
sola-solapakia', kuua: Ingganna indo puha 
tisuha' illaam Pepaondonganna Musa, suha'na 
ingganna nabi, anna illaam suha' Pampujiam 
diona kaleku ta' mala tala sule lako asam." 
45 Mane sangngim naissam manappa hi pole' 
kalembasanna issinna Battakada Debata 

aka nabukkaiammi Puang Yesus pikkihanna. 
46 Mane ma'kada pole oi naua: "Puha tisuha'um 
illaam Battakada Debata naua: To dilanti' la 
mepasalama' la ussi'dim pandahhaam anna la 
tibangom sule dio mai kamateam illaam allo 
katallunna. #7 Anna illaam sanganna pahallu 
duka' dipa'pakahebaam lako ingganna tau 
illaam inde lino diua pahallu mengkatoba' 
hupatau anna mala naampunniam dosana 
Puang Allataala. Anna ingganna ia too la 
dipa'pakahebaam napahandu' inde Yerusalem. 
48 Ikonna' too la mendadi sa'bi diona 
kaha-kaha ia too. 9 Anna la kupasuleangkoa' 
Penaba Maseho to puha nadandi Ambeku. 
Sapo' la hapa'pokoa' illaam inde kota sule lako 
napakatoto'koa' indo kakuasaam yabo mai 
suhuga." O Lessu'i ia too, iya le'ba'um Puang 
Yesus umpasola passikolanna messubum 
illaam mai kota anna lakoi mesa ongeam 
sikahuku' tonda' Betania. Dioi, muaka'um 
limanna anna untamba'i passikolanna. 

51 Mahassanni natamba', iya tiaka'um langam 
suhuga umpellei passikolanna. >? Iya sangngim 
menombam mane ma'pasulei lako Yerusalem 
naponnoi kakassiam. 27 Anna allo-allo illaam 

Banua Debata umpuji sanganna Puang 
Allataala. 


YOHANES 


I Wattunna anna tä'pi dipadadi inde lino 

inna deemmi indo to diuaam Kadanna 
Debata. Indo Kada ia too inna solam Puang 
Allataala, anna Ia siam Puang Allataala. 2? Inna 
silolemmi Ia Puang Allataala mengkalao dio 
mai. ? la ungkähäi anna deenni ingganna- 
ingganna sia. Tä' deem aka-aka dipadadi ke 
tä'i Ia ungkähäi. “Ia naongei buttu katuboam 
anna katuboam ia too umbaba kamasiäsam 
umballoi ma'hupatau. > Kamasiäsam ia too 
paindo illaam alla'-alla'na kamalillingam 
anna tä' mala napi'dei kamalillingam. ê Iya 
sulem mesa tau nasua Puang Allataala isanga 
Yohanes 7la mendadi sa'bi ussa'bii diona indo 
kamasiasam anna mala nahingngi ingganna 
hupatau nasuhum matappa'. 3 Indo Yohanes 
taia indo diuaam kamasiäsam sapo' to ussa'bii 
diona indo kamasiasam. ? Aka la sule illaam 
inde lino indo kamasiäsam si'da-sia ummasiä'i 
ingganna hupatau. !?Indo Kadanna Debata 
tohho inde lino anna Ia siam ungkähäi indo 
anna dipadadi inde lino. Sapo' moinna anna 
susi, tä' di naissam to lino. 1! Sule mentama 
botto litä'na, sapo' natumpu pala' di solana. 
12Sapo' menna-menna untahimai anna 
ungkatappa'i, tau ia too napadadi änä'na 
Puang Allataala. 13 Taia kahana pa'padadinna 
hupatau nasuhum mendadi änä'na Puang 
Allataala, anna taia toi kahana pa'elo'na battu 

haka pattujunna hupatau, sapo' pa'elo'na 
Puang Allataala nasuhum napadadi ana'na. 

14 Indo Kadanna Debata mengkubalimmi 
mendadi hupatau anna tohhom illaam 
alla'-alla'taa'. Taitam kamatandeanna. Anna 
kamatandeam ia too namanasam Puang 
Allataala aka Ia Anä' mesanna. Iam too taongei 
ungkaleso tongam diona Puang Allataala 

sola pa'kamasena. 15 Yohanes umpaissanni 
hupatau diona Kada ia too. Si metamba-tamba 
naua: "Iam too inde indo si kutula' kuua: 
'Deem la sule ibundingku sapo' matande puha 
Ia anna la kao, aka tä'pä' kao dadi anna 

inna deemmi Ia.' " 16 Anna tadisihanteam 
pa'kamasena napolalam tamonda-monda 
untamba'kia'. 1” Musa Ia napalandasangkia' 
pahentana Puang Allataala. Sapo' illaam Yesus 
Kristus taongei ungkaleso tongam diona Puang 
Allataala sola pa'kamasena. 18Tä'pi deem 

tau moi podo la mesa muita Puang Allataala. 
Sapo' malakia' muissam Puang Allataala 

aka Ana' mesanna umpaissannikia', indo to 
sipadaam Puang Allataala anna to illaam 
kalena. 19 Susi inde passa'biinna Yohanes diona 
Puang Yesus. Deem sanaka-naka sando sola 
pessubunna Lewi nasua to kasallena to Yahudi 
dio Yerusalem le'ba' umpellambi'i Yohanes 
anna nakutanai naua: "Mennako iko isanga 
indee?" 20 Naakui anna nasindohoi Yohanes 
ma'tula' naua: "Kao-kao taiaa' indo To dilanti' 
la mepasalama'." 21 Iya natimba'um naua: 
"Maka' susi, iya menna hako? Elia hakoka tubo 
sule?" Natimba' Yohanes naua: "Taia." Iya 

mekutana pole oom naua: "Ikongka indo Nabi 
to puha didandi?" Natimba' oom Yohanes naua: 
"Taia." ?? Mane mekutana oi naua: "Menna 
hako iko setonganna? Tulasangkam anna 
malai kiissam kitulasam lako to ussuakam. 
Menna hako iko isanga?" 23 Natimba'i Yohanes 
naua: "Kaom too indo puha natula' nabi 
Yesaya naua: 'Deem to la metamba-tamba 
dio pohiallasam naua: hampasanni anna 
ummaloloanganni lalanna Debata.' " 241ya 
mekutana oom sanaka-naka indo pesuana to 
illaam kakalebuanna Parisi naua: 22 "Maka' 
taiako indo To dilanti' la mepasalama', taiako 
Elia, taia toko indo Nabi to didandi, iya aka hi 
anna mantedo' dako?" 26 Natimba' Yohanes 
naua: "Kao-kao uwai kupopantedo', sapo' 
deemmi illaam alla'-alla'mua' ta'pi muissanna' 
27 ibundi Ia umpalako pengkähänganna. Sapo' 
moi la kubukkaiam pekapu' sapatunna tala 
sihatanna'." 28 Ingganna ia too dadi dio Betania 
tandai mata allona Salu Yordan indo si naongei 
Yohanes mantedo'. 2? Masiänai, naitam 
Yohanes sule Puang Yesus la umpellampbi'i. 
Iya ma'kadam Yohanes naua: "Petua'ia' 
indem dio indo Änä' Dombana Puang Allataala 
sule la umpa'dei dosana ma'hupatau. 3?Iam 
too indo to si kutula' kuua: 'Deem la sule 
ibundingku sapo' la matande puha Ia anna la 
kao, aka tä'pä' kao dadi anna inna deemmi 
Ia.' 31Yolona tä' duka' kuissam kuua Iam 

too indo To dilanti' la mepasalama'. Sapo' ia 
anna suleä' umpopantedo' uwai, anna mala 
naissam to Israel naua Iam too indo To dilanti' 

la mepasalama'." 3? Ma'tula' polepi Yohanes 
ussa'bii naua: "Tä'pi duka' kuissam eta too 
kuua Puang Yesus-um too indo To dilanti' 

la mepasalama'. Sapo' Puang Allataala to 
ussuaä' untedo'i uwai ma'kada naua: 'Maka' 
too muitam Penaba Masehona Puang Allataala 
tuhum hampo lako mesa tau, iya iam too to la 
umpopantedo' Penaba Maseho.' Iya deem siam 
kuita Penaba Maseho tuhum yabo mai suhuga 
susi dangam-dangam hampo yabona anna 
tohho illaam kalena. 39(1:32) 34 Ma'kalemä' 
muitai anna kusa'bii kuua Iam too Anä'na 
Puang Allataala." 35 Masiäna polei, dio oom 
indo ongeanna Yohanes sola passikolanna 
dua. 9$ Tappana muita liu Puang Yesus, iya 
ma'kadam naua: "Petua'i iam too dio indo Anä' 
Dombana Puang Allataala!" 37 Uhhingnginna 
tula'na Yohanes indo passikolanna dua, iya 
tappa le'ba' siahanni untuhu' Puang Yesus. 

38 Tappana menggihi' Puang Yesus lako boko'na 
naitam indo to untuhu'i, iya nakutanaim 
naua: "Aka umpahalluanna'?" Iya natimba'um 
naua: "O Rabi, umba ngei si muongei 
tohho?" (Rabi kalembasanna: Tuangguhu.) 

39 Ma'kada Puang Yesus naua: "Maikoa' anna 
ma'kalekoa' muitai." Iya le'ba'im duka' sola 
anna napetua'i indo ongeam si naongei Puang 
Yesus. Wattu eta too tette' appa'um kahubem, 
iya tohhopi sola Puang Yesus sule lako bengi. 
40 Indo mesa to uhhingngi tula'na Yohanes 
anna le'ba'i untuhu' Puang Yesus isanga 
Andreas, solasubunna Simon Petrus. 4t Iya 
tappa le'ba' siaham Andreas umpeä Simon 

anna napa'tulasanni naua: "Silambi'ungkam 
kami' indo Mesias," (battu diua To dilanti' 

la mepasalama'). “Iya umpasolam Simon 
le'ba' umpellambi'i Puang Yesus. Sulei lako, 
napetua'-tua'um Puang Yesus anna napa'kadai 
naua: "Iko-iko Simon änä'na Yohanes, la 
disangaingko Kepas." (Kepas illaam basana to 
Yahudi ditula' Petrus ia illaam basa Yunani. 
Kalembasanna: batu.) #3 Masiänai, mualam 
kattuam Puang Yesus la lako Galilea. Ta'pi 
mengkalao anna sitammum Filipus, iya 
nauaammi: "Maiko tuhu'ä'." ##Indo Filipus 

to buttu dio mai Betsaida kota kadadianna 
Andreas sola Petrus. # Iya le'ba'um Filipus 
umpellambi'i Natanael anna natulasanni naua: 
"Silambi'ungkam kam indo to si natula' 
Musa illaam suha' pepaondonganna anna si 
napa'paissangam duka' ingganna nabi. Iam 
too indo to buttu dio mai Nazaret, ana'na Yusuf 
isanga Puang Yesus." 46 Natimba' Natanael 
naua: "La deem daka tia to mapia buttu illaam 
mai tonda' Nazaret?" Nauam Filipus: "Maiko 
anna ma'kaleko iko duka' muitai." #7 Naitanna 
Puang Yesus sule Natanael umpellambi'i, 

iya ma'kadam untula' diona Natanael naua: 
"Petua'ia' inde dio, mesa tungka to Israel 

to malolo penaba." # Iya tappa mekutana 
Natanael lako naua: "Maaka hia susi anna 
malaa' muissam?" Natimba'i Puang Yesus 
naua: "Indo anna ta'poko natambai Filipus, 
iya kuitako illaam kakuasaangku muokko' dio 
ibi'na kaju ara." 9 Mane ma'kadai Natanael 
lako Puang Yesus naua: "O Tuangguhu, 

Ana'nako Puang Allataala! Tomahajanna 
si'dangko to Israel!" >° Natimba' Puang Yesus 
naua: "Matappa' dakoka aka kutulasangko 
kuua puhangko kuita dio ibi'na indo kaju ara? 
La deem polepi too muita dako' kaha-kaha 
memängä-mängä puha anna ia too. >! Aka 
setongam-tonganna la muitakoa' langi' 
tibukka anna buda malaika'na Puang Allataala 
ma'sinule lu langam lu yabo mai, Kao Ana' 
Mentolino napoeham." 
2 1 Dua bengii lessu'na ia too deem 
kakabengam dio Kana, lembana Galilea. 
Anna indo kakabengam ia too lao duka' 
nalomba indona Puang Yesus. ? Diuaam duka"' 
Puang Yesus sola ingganna passikolanna. 
3 Tappana naita indona puham anggurna indo 
puäna saha, iya umpa'tula'im Puang Yesus 
naua: "Tappu'um anggurna." “Iya natimba'im 
naua: "Akanna Kaoi muuaam indo'? Tä'pi 
lambi' wattunna la umpa'paissanganna' 
kaleku." “Iya umpa'tula'im ingganna to 
ma'tahia indona Puang Yesus naua: "Iai 
too napahesangkoa', ianna' untuhu'i." € Eta 
too deem annam busso batu dipatoka si 
dipa'pengngei uwai si napembase to Yahudi 
situhu' kabiasaanna. Issinna indo mesa busso 
kiha-kiha la si sahatu' lite'. ”Nauam Puang 
Yesus lako indo to ma'tahia: "Ponnoi asannia' 
uwai itim matim busso." Iya naponnoi asammi 
duka'. 3 Puhai, naua oom Puang Yesus lako indo 
to ma'tahia: "Seosanni kapalana hame-hame 
itim uwai anna umbeenni." Iya nababaammi 
lao indo kapalana hame-hame ? anna nasändä'i 


YOHANES 2.10-16 7 


indo uwai mengkubalimmi mendadi anggur. 
(Sapo' ta' ia naissam kapalana hame-hame 
kabuttuanna indo anggur ia too. Anggam 

to usseo'i indo uwai muissanni). Puhai 
nasanda', iya untambai siaham indo muane 
to mahassam dipakebaine !? anna nauaanni: 
"Biasanna si napayolo to muola saha anggur 
handam mapia napaihusam tosabena. 
Nasanta'pi mane dibeenni anggur biasa. 
Sapo' iko-iko, deem liupi anggur handam 
mammi' umpatoka sule lako temo." tt Tam too 
uhu-uhuna tanda memängä-mängä napogau!' 
Puang Yesus. Kaha-kaha ia too napogau' 

dio Kana lembana Galilea. Napateemmi 

too umpa'paitaam kamatandeanna anna 
nakatappa'i ingganna passikolanna. t? Puhai ia 
too, le'ba'um Puang Yesus dokko Kapernaum 
sola indona, ingganna solasubunna muane, 
anna ingganna passikolanna. Tohhoim 

dio sanaka-naka benginna. 13 Tappana la 
mahuku'i wattunna napakahoa' to Yahudi 
allo Kalappasanna dio mai kasabuasam, iya 
le'ba'um Puang Yesus längäm Yerusalem. 

14 Sulei längäm ullambi'um Banua Debata 
naongei buda pa'balu' sapim anna pa'balu' 
domba, sola pa'balu' dangam-dangam. Buda 
toi tau muokko' umpa'pesukasam doi'na. 

15 Umpapia siaham pesämbä' kahahham 
Puang Yesus anna nahahi asanni illaam mai 
Banua Debata indo ingganna olo'-olo' susi 
sapim teem domba. Anna napembalisanni 
ingganna mejana to si umpa'pesukasam doi' 
lambi' titantam asam lao indo doi'na. !? Mane 


YOHANES 2.17-25 8 


ma'kadai lako indo pa'balu' dangam-dangam 
naua: "Baba asannia' lao, daa umpadadi 
pasa'a' Banuanna Ambeku!" 17 Iya nakilalaim 
indo ingganna passikolanna issinna Battakada 
Debata naua: "O Puang Allataala, pangkaha'ku 
lako Banuammu la umpatatta' penabangku." 
18 Iya buda to kasallena to Yahudi umbali-bali 
Puang Yesus naua: "Paitaipakanni tanda 
memanga-manga anna mala tandaam 

lako kami' kiua abana muampuam si'dako 
kakuasaam!" 19 Natimba'i Puang Yesus naua: 
"Kadakeannia' inde Banua Debata anna 
kupake'de'i sule illaam allo katallunna." 

20Iya nauaim indo to Yahudi: "Appa' pulo 
annam taunna diolaam umpapiai inde Banua 
Debata, iya la mala iko tallungngallo muolaam 
umpake'de' sule?" 21 Sapo' indo nauaam Puang 
Yesus Banua Debata kalena hi tia. 2? Puha ham 
dipatibangom Puang Yesus dio mai alla'-alla'na 
to mate mane nakilalai ingganna passikolanna 
naua: "Puha siam tia naua." Mane nakatappa'i 
hi pole' passikolanna issinna Battakada 
Debata anna ingganna kada puha natula' 
Puang Yesus. ?3 Mahassanni umpakahoa' allo 
Kalappasam Puang Yesus yabo Yerusalem, 

iya buda tau ungkatappa'i aka deem tanda 
memängä-mängä napogau'. ?*Sapo' tä' Ia 
nakannangam Puang Yesus naua: "Nakatappa'i 
tongannä' indo tau buda," aka ullosa Ia tama 
issi penabanna ingganna hupatau. 25Tä'um 
pahallu la dipomasiäsam diona hupatau aka 
nalosam Puang Yesus tama issi penabanna. 

1 Deem mesa tau isanga Nikodemus. Indo 

Nikodemus mesa to illaam kakalebuanna 
Parisi anna duka' mesa to kasallena to Yahudi. 
2 Pissam wattu bengi le'ba' umpellambi'i 
Puang Yesus anna nauaanni: "O Tuangguhu, 
kiissammi kiua Iko to nasuako Puang Allataala 
aka abana tä' deem moi podo la mesa tau la 
mala umpogau' tanda memängä-mängä umba 
susi puha umpadadi ke tä'i nasahum Puang 
Allataala." 3 Natimba'i Puang Yesus naua: 
"Setongam-tonganna tä' deem moi podo la 
mesa tau la mala mendadi umma' petauam 
illaam kapahentaanna Puang Allataala ke 
tä'i didadiam pole." *Naua oom Nikodemus 
lako Puang Yesus: "La maakam ia susi, la 
mala haka tia mesa tomatua ma'pasule 
tama tambu'na indona mane disubungam 
polei!" 3Iya natimba'i oom Puang Yesus 
naua: "Setongam-tonganna maka' deem 
tau tä' didadiam dio mai uwai anna Penaba 
Maseho, tau ia too tä' ia la mala mendadi 
umma' petauam illaam kapahentaanna Puang 
Allataala. € Bata puntinna hupatau nadadiam 
tomatuanna, sapo' bätä sungnga'na nadadiam 
pole Penaba Maseho. 7Tä'ko la mängä-mängä 
ke kuuaangko: la pahallukoa' didadiam pole. 
8 Aka la susi hibu' ma'simbuhu' le'ba' untuhu'i 
pa'elo'na. Uhhingngia' uhhunna sapo' tä' 
muissanna' buttu umba ngei anna la lu umba 
ngei. Iya susim too duka' lako to nadadiam 
pole Penaba Maseho." ?Iya mekutana pole 
oom Nikodemus naua: "Akanna la malai dadi 
susi itim?" 10 Natimba'im Puang Yesus naua: 

"Iko mesako duka' tuangguhu malangka' 

dio Israel, akanna la ta' di iko muissam? 

11 Kutulasangko setonganna, anggam 

kitula' anna kisa'bii indo kiissanna anna 
kiitanna. Sapo' mokakoa' ungkatappa'i tula'ki. 
12 Kutulasammokoa' diona kaha-kaha inde lino 
anna tä' siam ungkatappa'ia'. Iya la maakam 
ia susi la ungkatappa'ia' ke kutulasangkoa' 
kaha-kaha diona suhuga? 13Tä'pi deem mesa 
hupatau puha längäm suhuga, sapo' Kao, 
Ana' Mentolino, buttu yaboa' mai suhuga 
mentama lino. !? Umba susi ula' galla puha 
natandeam Musa yabo mesa kaju naosa' 

dio pohiallasam, la susima' too duka' Kao, 
Ana' Mentolino la ditandeam, JD anpna mala 
ingganna hupatau to ungkatappa'ia' la ullambi' 
katuboam sule lako salako-lakona." 16 Aka 
ta' deem pada sakasalle pa'kamasena Puang 
Allataala lako ma'hupatau illaam inde lino 
nasuhum umpebeem Ana' mesanna, anna 
mala ingganna to ungkatappa'i ta'um la mate 
sungnga'na, sapo' la ullambi' katuboam sule 
lako salako-lakona. t7 Aka taia pattujunna 
Puang Allataala ussua Ana'na mentama inde 
lino la umpassala hupatau, sapo' sule hi tia la 
mepasalama'. 18Ingganna to matappa' lako 
Ana'na Puang Allataala ta' ia la dipassala. 
Sapo' ingganna to ta' matappa' napassalam 
ia Puang Allataala aka ta' ia matappa' lako 
Ana' mesanna. 191a anna dipassalai tau ia too 
aka mentamam inde lino indo Kamasiäsam 
sapo' umpohäe leko' ia kamalillingam aka 
pa'palakoanna hupatau kadake. 20 Menna- 

menna umpogau' kakadakeam, tau ia too 
ungkahidi' kamasiäsam anna moka lako, 
indana tandaanni gau' kadakena. 2! Sapo' lako 
hupatau to manontom umpogau' pa'elo'na 
Puang Allataala, lu tama ia kamasiäsam 
anna mala tandaam diua situhu' ia pa'elo'na 
Puang Allataala pa'pogausanna. ?? Puhai ia 
too, le'ba'um lako Yudea Puang Yesus sola 
ingganna passikolanna anna tohhoi masäe-säe 
dio napasindum mantedo'. 23 Anna Yohanes 

ia mantedo' duka' dio Ainon sikahuku' Salim 
aka buda uwai eta. Sule liu buda tau anna 
natedo'i. 24(Ta'pi ditahungkum Yohanes wattu 
eta too.) 25 Wattu eta too deem sanaka-naka 
passikolanna Yohanes sipengka mesa to 
Yahudi diona kabiasaam kamapattingam illaam 
peadasam. ZP Iya umpellambi'im Yohanes 
anna nauaanni: "O Tuangguhu, ungkilalaipaka 
Puang Yesus indo to umpasola dipe lambam 
libanna Salu Yordan, indo untulasangkam? 
Iya si mantedo'um duka' temo anna budam 
tau le'ba' lako." ?” Natimba'im Yohanes naua: 
"Ta' deem aka-aka la mala dadi ke tä'i buttu 
yabo mai Puang Allataala. 23 Puha sianna' 
uhhingngi indo kuua: kao-kao taiaa' indo To 
dilanti' la mepasalama', sapo' disuaa' mendiolo 
la umpatokaanni lalam. 2? Aka sihhapam 

to dipakabem: Indo baine to mahassam 
dipakabem, muanena muampuanni. Anna 
sammuanena indo muane anggam tia 

ke'de' dio ampe'na ma'pehingngi. Anna ta' 
deem pada satilalla' uhhingngi tula'na indo 
sammuanena to mahassam dipakabem. Iya 

susima' too duka' temo aka sihhapanna' 
sammuanena indo muane to dipakabem, 
sumpu katilallasangku. 30 Temo la Iam 
dipaitoo'na anna kao-kao la tuttuam tä'um." 
31 Puang Yesus buttu yabo mai suhuga 
kasalle puha Ia anna la ingganna-ingganna 
sia. Anna iai too buttu illaam mai inde lino 
iam disangai to lino. Si ma'tula' ia diona 
kaha-kaha di lino. Puang Yesus buttu yabo 
mai suhuga untondom ingganna-ingganna 
sia. 3? Natula' asammi ingganna naitanna 
anna nahingnginna, sapo' tä' deem moi 
podo la mesa tau ungkatappa'i indo tula'na. 
33 Menna-menna ungkatappa'i indo tula'na 
Puang Yesus, tau ia too muangga' malolo 
Puang Allataala, 3* aka Puang Yesus puha 
nasua Puang Allataala umpalanda' kadanna. 
Ia anna napalanda'i aka napaponnoi Puang 
Allataala Penaba Masehona. 3? Puang Allataala 
Ambeta ungkamasei Anä'na anna puham 
napadokkoam asam lisu pala'na ingganna 
kakuasaam. 36 Menna-menna matappa' 
lako Ana'na Puang Allataala, ullambi'um ia 
katuboam sule lako salako-lakona. Anna 
menna-menna tä' manuhu' lako, tä' ia la 
ullambi' indo katuboam. Sapo' tontä liu ia 
nahua aha'na Puang Allataala. 
4 1 Napekaheba asam to illaam kakalebuanna 
Parisi naua tuttuam buda tau umpellambi'i 
Puang Yesus anna natedo'i lambi' buda puha ia 
passikolanna anna la Yohanes. ? (Setonganna 
ta' deem ma'kale Puang Yesus mantedo', sapo' 
passikolanna mandi mantedo'.) 3 Tappana 

naissam Puang Yesus naua napekahebam to 
illaam kakalebuanna Parisi diona kaha-kaha 
ia too, iya umpelleim lembana Yudea anna 
ma'pasulei lako lembäna Galilea. “Indo 
illaam pellaoanna Puang Yesus ta' mala tala 
muolai lembäna Samaria. ?Iya dioi Samaria 
ullambi'um mesa kota isanga Sikhar sikahuku' 
indo litä' napa'manasam Yakub lako änä'na 
isanga Yusuf. ê Dio ongeam eta too deem mesa 
bujum disangai bujunna Yakub. Ta' deem 
pada samalupu'um Puang Yesus mellao, iya 
muokko'um dio ampe'na indo ba'ba bujum. 
Wattu eta too umbai' la tette' sapulo duam 
iallo. 7 Tahhu' ia passikolanna lako kota mualli 
kinande. Pissananna sulem mesa baine 

to Samaria la tumimba. Ma'kadam Puang 
Yesus naua: "Indo', mala haka umbeenna' 
itim uwai kuihu'?" 8 (4:7) ? Natimba'um indo 
baine naua: "O Tuam, iko to Yahudiko anna 
kao to Samariaa', akanna umpelau ha' kao 
uwai?" (Ia anna ma'kada susii aka si moka to 
Yahudi la deem kasilombunganna to Samaria.) 
10 Natimba'im Puang Yesus naua: "Setonganna 
kela muissangko indo pa'pebeenna Puang 
Allataala anna menna umpelauiko uwai, 

ta' mala tala iko umpelauia' uwai anna la 
kubeengko uwai katuboam." 1! Natimba'i indo 
baine naua: "O Tuam, ta' deem peseo'mu 
anna inde bujum ta' deem pada samandalam. 
Iya la muala umbam iko ngei indo uwai 
katuboam? 12 Yakub nene to kiponene iam too 
umbeengkanni inde bujum. Si naala eta duka' 
inde uwai naihu', susi ingganna änä'na teem 

olo'-olo'na. Ussanga haka too kasalle puhako 
iko anna la Yakub?" 13 Iya nauam Puang Yesus: 
"Menna-menna muihu'i inde uwai bujum 

la tonta liu ia ussi'dim kamabahhangam. 
14Sapo' iai too muihu' indo uwai la kubeem 
ta'um ia deem la ussi'dim kamabahhangam 
sule lako salako-lakona. Aka indo uwai la 
kubeem la mendadim kalimbua tamatti' 
illaam kalena la umbeenni katuboam sule lako 
salako-lakona." 15 Natimba' indo baine naua: 
"O Tuam, beenna' kao indo uwai anna mala 
ta'ma' si mabahham, anna ta'ma' manggi' 
sule liu tumimba eta inde." 16 Ma'kada oom 
Puang Yesus naua: "Laoko tambai muanemu 
ammu sulea' eta inde." t7 Iya nauam indo 
baine: "Aka ta'um deem muaneku." Ma'kada 
pole oom Puang Yesus naua: "Tappa' tula'mu. 
18 Aka iko pellimangko kemuane, anna indo 
muane umpasola temo taia muanemu. Dadi 
indo tula'mu ingngena' tappa'." 19Iya nauam 
indo baine: "O tuam, kuissammi pole' kuua 
Iko mesako nabi. 2? Indo nene to kiponene 
sangngim umpenombai Puang Allataala 

eta inde tanete. Sapo' ikoa'-iko to Yahudi 

si muuaa': 'Anggam yabo Yerusalem mala 
naongei hupatau menomba langam Puang 
Allataala.' " 21 Ma'kada pole oom Puang Yesus 
naua: "O indo', katappa'iä' aka pissam wattu 
ta'um la angga eta inde tanete la naongei 
hupatau umpenombai Ambeta, anna tä' toi 
la anggam yabo Yerusalem. 22Ikoa'-iko to 
Samaria umpenombaikoa' to tamuissam, sapo' 
kami'-kami' to Yahudi si umpenombaikam to 

kiissam, aka kasalamasam buttu dio mai to 
Yahudi. 23 Sapo' la deem wattunna ingganna 
tau to menomba si'da-sia la umpenombai 
Ambeta sola unä' penabanna situhu' 
kamaloloam. Anna wattu ia too sulem. Aka 
abana inna to menomba susi ia too napohäe 
Ambeta Puang Allataala. ?4 Abana Puang 
Allataala Ia mempenaba. Dadi ingganna tau to 
la menomba lako, pahallu menomba sola unä' 
penaba situhu' kamaloloanna Puang Allataala." 
25Tya naua oom indo baine: "Kuissam duka' 
kuua la sule To dilanti' la mepasalama', indo si 
diuaam Kristus. Maka' sulem, la napaissanni 
asangkia' ingganna-ingganna sia." ZP Iva 
nauam Puang Yesus: "Kaom too inde, to 
umpa'tula'iko." 27 Iya sulei siaham duka' 
passikolanna. Sangngim mängä-mängä muita 
Puang Yesus sipa'tula' baine. Sapo' tä' deem 
moi podo la mesa ungkutanai naua: "Aka 
umpahalluam?" battu haka la naua: "Akanna 
sipa'tula'koa' inde dio baine?" 23Iya umpellei 
babam timbaanna indo baine dio ampe' bujum, 
anna le'ba'i lako kota umpa'tulasam ingganna 
solana naua: ?? "Maikoa' talao pellambi'i indo 
tau to untulasam asanna' pa'pogausangku 
lessu'. Umbai' la iangka indo To dilanti' la 
mepasalama'?" 30 Iya le'ba'im indo issinna 
kota lao umpellambi'i Puang Yesus. 3! Tappana 
le'ba' indo baine lako kota, iya nauaammi 
passikolanna: "O Tuangguhu, maingko 
tapangngandea'." 32Sapo' naua hi Puang 
Yesus: "Deem siam Kao duka' kinandeku ta' 
muissanna'." 33Tya sipa'tula'-tula'um indo 

passikolanna naua: "Deem siangka tia umbai' 
umbabaanni sule kinande?" 3? Naua oom Puang 
Yesus: "Indo Kao kinandeku, la untuhu'ia' 
pa'elo'na To ussuaa' anna la kupasuppi' indo 
pengkähängam puha nabeemna'. 35Si naua 
tau: 'Appa'pi bulanna mane pepaheanni,' 
sapo' kutulasangkoa': pahandannia' ingganna 
uma sangngim matassa'um pahena la malam 
dipepahe. 3? Napahandu'um to mepahe la 
untahima sahona nasuhum ingganna to 
mangngambo' anna to mepahe pada-pada 
masannam nalambi' bua pengkahana. Indo 
bua pengkähä kalembasanna to ullambi' 
katuboam sule lako salako-lakona. 3” Abana 
tappa' indo tula'na tomatua naua: 'Senga' 

to mangngambo' senga' to umpepahei.' 

38 Kusuakoa' lao umpepahe uma taikoa' 
muambo'i. Aka tau senga' ungkahai anna 
mala ikoa' nalambi' bua pengkähäna." 39 Dadi 
buda to Samaria issinna indo kota matappa' 
lako Puang Yesus aka naua indo baine: 
"Natulasannä' ingganna pa'pogausangku indo 
puha kupogau'." 40 Nasuhum silambi'i indo to 
Samaria Puang Yesus, iya napelauim anna 
mala tohhopi. Lambi' tohhopi duka' dua bengi 
eta too. # Iya tuttuam budam tau matappa' 
lako Puang Yesus aka nahingngim indo 
pepa'guhuanna. #2 Sangngim naua pole' lako 
indo baine: "Temo matappa'kam taia kahana 
indo mandi pa'tula'mu. Sapo' aka kihingngim 
sola talingangki, kiita sola matangki, anna 
kiissammi kiua abana Ia To la umpasalama' 
issinna inde lino." #43 Tappana dua bengi tohho 

Puang Yesus dio Samaria, iya le'ba'um lako 
Galilea. 44 (Abana deemmi naua Puang Yesus: 
"Mesa nabi ta' si dipa'kasallei illaam botto 
litä'na.") # Sulei lako Galilea Puang Yesus, iya 
sangngim tilalla' to dio untahima manappai 
aka naita asammi indo napogau' yabo 
Yerusalem wattunna allo Kalappasam. Aka 
längänni duka' indo tau ma'pakahoa'. #Iya 
ma'pasulem Puang Yesus lako Kana dio Galilea 
indo naongei umpopengkubalim uwai mendadi 
anggur. Wattu eta too dio kota Kapernaum 
deem mesa to dipake mahassam masaki 
änä'na. # Tappana nahingngi diua sulem 
Puang Yesus dio mai Yudea, iya le'ba' siaham 
napellambi'i anna mengkahumase-masei 
melau naua: "Kela mala, ullombanna' ana'ku 
lako Kapernaum anna umpabonosanna' aka 
diampaim penabanna." 48 Iya ma'kadam Puang 
Yesus lako indo tau naua: "Maka' tä'koa' si 
muita tanda memängä-mängä, iya si ta'koa' 
matappa'." #Iya naua oom indo to dipake: 
"O Tuam kamaseia', lombanna' ana'ku sumala 
illaampi penaba." >° Iya naua pole oom Puang 
Yesus: "Laongko, aka bono'um indo änä'mu." 
Sampe ungkatappa'i tula'na Puang Yesus 
indo tau anna le'ba'i. >t Mane muola lalam 
anna sitammum sanaka-naka sabua'na, iya 
nauaammi: "Bono'um indo änä'mu." 32Iya 
mekutanam lako indo to untammui naua: 
"Tette' sanaka anna bono'i?" Nauaim: "Tette' 
mesa loe allo isamai' anna bono'i lalla'na." 

53 Nakilalai ssaham ambena indo ana'-ana', aka 
wattu etam too anna nauaanni Puang Yesus: 

"Bono'um ana'mu." Nasuhum matappa' asam 
sahapunna lako Puang Yesus. ?” Tam too tanda 
memängä-mängä kapenduanna napogau!' 
Puang Yesus dio Galilea sule polena dio mai 
Yudea. 

1 Puhai ia too le'ba'um Puang Yesus langam 
5 Yerusalem aka la ungkadioi heem mesa 
allo kasallena to Yahudi. ? Yabo Yerusalem 
sikahuku' Ba'ba Domba deem mesa limbä 
disangai illaam basa Ibrani Betesda, lima 
sahia'na. 3 Dio indo sahia'na buda to masaki 
metindo; deem to buta, deem to kempo' 
anna deem to mate kalena. [Indo to masaki 
muampai passe'bo'na indo limba. “Aka si 
deem wattunna sule mesa malaika'na Puang 
Allataala dio indo limbä anna napopasse'bo'i 
uwainna. Anna iai too yolo indo to masaki 
dokko ke passe'bo'um, iya iam bono' moi 
maaka susi sakinna.] > Dio indo ampe' limbä 
deem mesa muane tallu pulom kahua taunna 
masaki. * Tappana naita Puang Yesus indo 
to masaki anna naissam toi naua masäem 
masaki, iya nakutanaim naua: "Maelo'ko la 
bono'?" 7 Natimba'im indo to masaki naua: 
"O Tuam, aka ta' deem tau umpadokkoa' 
inde dio limba ke passe'bo' oom. Aka mane 
si kupenandai la dokko anna nayoloi ohama' 
tau senga'." 8 Iya naua oom Puang Yesus lako 
indo tau: "Bangongko, babai ampa'mu ammu 
pellao." ?Iya tappa bono' siaham indo tau. Iya 
umbabam ampa'na anna mellaoi. Kaha-kaha 
ia too dadi illaam allo Katohhoam 19 nasuhum 
nauaam to kasallena to Yahudi indo to mane 

bono': "Tentomai allo Katohhoam. Dadi ta'ko 
mala umbaba ampa'mu." 1! Sapo' naua indo 
tau: "Aka indo hi tia to umpabono'ä' ingngena' 
ussuaa' naua: 'Babai ampa'mu ammu pellao.' 
" 12 Nakutanaim naua: "Menna indo ussuako 
naua: 'Babai ampa'mu ammu pellao?' " 

13 Sapo' ta! naissam indo to mane bono' menna 
indo to umpabono'i, aka mengkapa'de bäbäm 
Puang Yesus illaam alla'-alla'na tau buda. 

14 Dako'i, sitammum Puang Yesus indo tau 
illaam Banua Debata, iya nauaammi: "Temo 
bono'ungko. Dadi tä'ungko la umpogau' pole 
dosa, indana deenni napolalam nahua poleko 
mabanda' puha ia anna indo sakimmu lessu'." 
15Tya le'ba' siaham indo tau anna natulasanni 
to kasallena to Yahudi naua: "Puang Yesus dia 
indo to umpabono'a'." 1? Napolalam sangngim 
napahandu'um pole' undahha Puang Yesus aka 
keaha' umpabono' tau illaam allo Katohhoam. 
17Tya ma'kadam Puang Yesus naua: "Ambeku 
mengkähä liu sule lako temo anna mengkähä 
liuä' duka'." 18Tula' iam too napolalam to 
kasallena to Yahudi tuttuam umpeä lalam la 
umpatei Puang Yesus. Anu' tä' angga mandi 
indo untekka kabiasaam illaam peadasam 
diona allo Katohhoam nasuhum keaha', 
sapo' indo naua polepi: "Ambeku Puang 
Allataala," aka kalembasanna ussanga kalena 
sipadaam Puang Allataala. 19Iya natimba'im 
Puang Yesus lako indo to kasallena to Yahudi 
naua: "Setongam-tonganna tä' tia deem 
aka-aka la mala kupogau' kela kakuasaam 
kalekui. Anggam mala kupogau' indo si 

kuitanna napogau' Ambeku. Iai too napogau' 
Ambeku, ia siam too duka' kupogau'. 29 Aka 
napakamajaa' Ambeku anna napaitai asanna' 
ingganna si napogau'na. La kasalle puhapi too 
napaitaia' Ambeku lambi' manga-mangakoa'. 
21 Umba susi Ambeku umpatubo sule to mate 
anna nabeenni katuboam, susima' too duka' 
umpebeem katuboam lako to maelo' kubeem. 
22 Taiam Ambeku la umpopa'tadongkongam 
hupatau. Sapo' Kaom nabeem kakuasaam la 
umpopa'tadongkongam hupatau. 23 Napateem 
Ambeku anna mala ingganna hupatau 
napa'kasalleiä' umba susi umpa'kasallei 
Ambeku. Menna-menna tä' umpa'kasalleiä', 
tau ia too tä' duka' umpa'kasallei Ambeku 

to ussuaa'. ?*Setongam-tonganna ingganna 
to umpehingngii manappai inde tula'ku 

anna matappa' lako Puang Allataala to 
ussuaa', ullambi'um ia katuboam sule lako 
salako-lakona. Tä' la nalambi' pesamba', sapo' 
lappa'um dio mai kamateam anna ullambi' 
katuboam. 25Setongam-tonganna la sule 
wattunna anna abana wattunnam temo to 
mate la uhhingngi kamahanna Anä'na Puang 
Allataala. Anna lako to uhhingngii la ullambi' 
katuboam. 26 Umba susi Ambeku naongei buttu 
katuboam, iya susimä' too duka' napadadia' 
to la naongei buttu katuboam. ?” Nabeennä' 
kakuasaam la umpopa'tadongkongam hupatau 
aka Kaom too Änä' Mentolino. 28Tä'koa' la 
mängä-mängä uhhingngii ia too aka la sule 
wattunna ingganna to illaammi ku'bu' la 
uhhingngi kamahangku, 2? anna la messubum 

illaam mai ku'bu'. Ingganna to ma'gau' mapia 
la tibangom anna la ullambi' katuboam sule 
lako salako-lakona. Sapo' to ma'gau' kadake 
la tibangom anna la nalambi' ia pesämbä'." 
30 "Tä' deem aka-aka mala kupogau' kela 
situhu'i kakuasaam di kaleku. Anggama' mala 
umpopa'tadongkongam hupatau la situhu'na 
pahentana Puang Allataala. Anna ingganna 
kattuangku malolo aka taia pa'elo' di kaleku 
kutuhu', sapo' pa'elo'na To ussuaa'. 3! Kela 
Kao mandi umbeengkoa' kasa'biam diona 
kaleku, iya la mala ta' ungkatappa'ia'. 3? Sapo' 
deempi sa'bi senga' to umpaissannikoa' 
diona kaleku anna kuissam kuua indo 
passa'biinna tappa'. 33 Puhangkoa' ussua tau 
umpellambi'i Yohanes anna natulasammokoa' 
passa'biinna diona kaleku. Indo passa'biinna 
tappa'. 34 Setonganna taia passa'biinna 
hupatau kupahalluam, sapo' kupokada 
diona passa'biinna Yohanes aka kuua anna 
malakoa' dipasalama'. 3?Indo Yohanes 
sihhapam lampu lekke' umballoikoa' anna 
umpohaenna' ia umballoi salakoa'. 36 Sapo' 
deem Kao kasa'biangku kasalle puha ia 
anna la indo passa'biinna Yohanes. Aka indo 
kasa'biangku? Indo diuaam kasa'biangku, 
inde pengkahangam kukähä temo nabeenna' 
Ambeku anna la kupasule lako. Aka etam 
too naongei tandaam diua Ambeku ussuaä'. 
37 Ambeku ussuaa' Ia siam duka' ussa'bii 
diona kaleku. Tuli tadeempi uhhingngia' 
kamahanna battu haka la muitaa' hupanna, 
38 anna kadanna ta' deem tohho illaam 

penabammua', aka ta'koa' ungkatappa'ia' inde 
mesaa' to nasua. ?? Si bassa'koa' umpe'guhui 
issinna Battakada Debata aka ussangaa' iam 
la umpolalanna' ullolongam katuboam sule 
lako salako-lakona. Anna tileta' illaam indo 
Battakada Debata kasa'biam diona kaleku. 
40 Moinna anna susi sapo! moka hakoa' sule 
umpellambi'iä' to la muongeia' untammu 
katuboam sule lako salako-lakona. ?! Taia Kao 
pa'pakasalle hupatau kupea. #2 Aka kuissam 
asammokoa'. Kuissammi kuua ta' deem la 
kende'a' illaam penabammu la ungkamasei 
Puang Allataala. “Aka sulea' Kao sola 
kakuasaanna Ambeku, iya untumpu pala'ä'. 
Pissananna sule tau senga' sola kakuasaam 
kalena, iya untahima leko'a' ia. ““Maakam 

ia susi, la malakoa' matappa' ke anggam 
pa'pakasalle hupatau umpeä, anna mokakoa' 
umpeä pa'pakasalle dio mai Puang Allataala 
Debata mesa? Daa ussangaia' Kao la 
umpasalakoa' dio olona Ambeku, sapo' Musa 
hia la umpasalakoa' indo to uhhannuanna'. 
46 Sapo' maka' ungkatappa'ikoa' Musa, 
setonganna la ungkatappa'iä' duka' anna 
mane aka diona kaleku natuli'. ?” Sapo' maka' 
tä' ungkatappa'ia' indo to natuli' Musa, iya la 
maakam ia susi la ungkatappa'ia' tula'ku!" 

I Masäe-säei puhanna ia too, le'ba'um 
Puang Yesus sola passikolanna lambam 
libam le'bo' Galilea (battu diua le'bo' Tiberias). 
2Tä' deem pada sabuda tau muula'i libam, 
aka muitam indo tanda memängä-mängä 

puha napadadi Puang Yesus umpabono' 

buda to masaki. 3Iya le'ba'um Puang Yesus 
langam tanete-nete anna muokko'i yabo sola 
ingganna passikolanna. “Eta too mahuku'um 
wattunna la napakahoa' to Yahudi indo allo 
Kalappasanna dio mai kasabuasam. ? Tappana 
mennenne' Puang Yesus lao pali', iya muitam 
tau bu'da' sule umpellambi'i. Iya ma'kadam 
lako Filipus naua: "La lu umbakia' ngei mualli 
kinande anna mala dipande inde lako tau?" 

6 (Illaam siam penabanna Puang Yesus indo 
la napogau', sapo' ia anna ma'kada susi aka 
la umpangngitai Filipus.) 7 Natimba' Filipus 
naua: "Moi la pa'duapuloam bida dialliam 
hoti, tala sihuai naande inde lako tau pada 
buda, moi la ditaba si sai'di'." 3 Ma'kada mesa 
passikolanna Puang Yesus isanga Andreas, 
solasubunna Simon Petrus naua: ? "Deem inde 
änä'-änä' muane muampuam lima hoti anna 
dua bau. Sapo' la dipoakam ia duka' pada, 
la naande tau pada budanna!" 10 Ma'kada 
oom Puang Yesus naua: "Uaanni itim matim 
tau anna muokko'i." Iya muokko'im indo 

tau lako humpu', aka indo ongeam naongei 
kehumpu'. Budanna indo tau, muane mandipi 
ia anna lima sa'bui. !! Mane naalai Puang 
Yesus indo hoti anna nakuhhu'i sumanga' 
langam Puang Allataala. Puhai ia too, natabam 
indo hoti lako tau buda. Susi siam duka' indo 
bau. Iya sangngim mangngandeim, lambi' 
tanapuha-puha. 1? Puha asanni mangngande, 
iya ma'kada pole oom Puang Yesus lako 
passikolanna naua: "Hempum asannia' indo 
taa'nam diande indana deenni ditibe baba." 

13 Nahempummi la'binna indo lima hoti 
taa'nam naande tau buda, iya sapulo duapi 
baka ponno. 1? Tappana naita tau buda indo 
tanda memanga-manga puha napogau' Puang 
Yesus, iya ma'kadaim naua: "Setonganna iam 
too inde indo Nabi to dipemmitai la sule inde 
lino." 15Sapo' nalosa Puang Yesus naua: "Inde 
mai tau buda sulei la naalaa' aka la napassaa' 
napotomahaja." Nasuhum le'ba' membuni 
langam tipatanetena. !? Tappana la bengi kale, 
iya le'ba'um ia passikolanna Puang Yesus 
dokko bihim le'bo'. 17 Pissananna la malillinni, 
ta' liu siam Ia sule Puang Yesus umpellambi'i. 
Iya langannim lopi passikolanna anna lambanni 
le'bo' lu libam Kapernaum. 18 Mahassanni 
illaam le'bo' lopinna, iya napahandu'um 
tilulum bombanna le'bo' aka hibu' kasalle. 
19Umbai' annanni kilo naola, muitam Puang 
Yesus mellao yabona uwai napenandai lopinna. 
Iya sangngim mahea'um. 2? Sapo' ma'kada 
Puang Yesus naua: "Daa ummahea'a' aka 
Kao siam too Kao." 2?! Iya sangngim tialam 
pole' inabanna umpalängäm lopi Puang Yesus, 
anna wattu eta siam too anna landa'i lopinna 
lako indo ongeam la naongei. 2? Masiäi, 
nakilalaim indo tau buda, tohhonapi dipe 
tando libanna le'bo', naua sabengi anggam 
mesa lopi eta. Naissam toi naua le'ba'um indo 
lopi napake passikolanna Puang Yesus, sapo' 
tä' sola Puang Yesus. 23 Pissananna, sulem 
sanaka-naka lopi buttu dio mai kota Tiberias 
anna tisampoi dio sikahuku' indo naongei tau 
buda muande hoti puha napelauam tamba' 

Puang Yesus Debatanta. ??Tappana naita tau 
buda pa'dem Puang Yesus sola passikolanna, 
langam asammi indo lopi anna le'ba'i lako 
Kapernaum umpeä Puang Yesus. ?? Tappana 
silambi' Puang Yesus anna indo tau buda dio 
tando libanna indo le'bo', iya nakutanaim 
naua: "O Tuangguhu, piham ammu sule?" 

26 Iya natimba'im naua: "Setongam-tonganna 
kuissam kuua ia anna uhhuttu'ä' taia kahana 
muissanna' kalembasanna indo tanda 
memängä-mängä puha kupadadi, sapo' 
uhhuttu'ä' aka nadea'ingkoa' indo hoti puha 
muande. 2/Daa ungkahaa' kinande la puha 
anna la bosi. Indo hia kinande la sule lako 
salako-lakona la ungkähäa'. Kinande ia too 
la buttu di Kao, Anä' Mentolino to puha 
natuho anna nabeem kakuasaam Ambeta 
Puang Allataala." 28 Mekutana oom lako 
naua: "Aka la kipogau' la situhu'na pa'elo'na 
Puang Allataala?" 2? Natimba' Puang Yesus 
naua: "Indo la napohäena Puang Allataala, 
iya la matappa'koa' di Kao to nasua Puang 
Allataala." 30 Iya nauaim: "Maka' susi, la 
tanda memängä-mängä aka la umpadadi anna 
mala kikatappa'iko? Aka la umpogau'? 3! Aka 
indo nene to kiponene puham muande indo 
kinande isanga manna dio pohiallasam. Iam 
too indo tisuha' illaam Battakada Debata naua: 
'Nabeemmi kinande buttu yabo mai suhuga 
naande.' " 32 Natimba' Puang Yesus naua: 
"Setongam-tonganna taia Musa umbeengkoa' 
kinande yabo mai suhuga, sapo' Ambeku hi 
too Kao umbeengkoa' kinande taditondom 

buttu yabo mai suhuga. 33 Aka indo kinande 
napebeem Puang Allataala iam too indo to 
buttu yabo mai suhuga umpatubo hupatau 
illaam lino." 34Iya nauaim: "O Tuangguhu la 
umbeem liukam indo kinande." 3? Natimba' 
Puang Yesus naua: "Kaom too indo kinande 
katuboam. Menna-menna sule umpellambi'ia' 
anna nakatappa'ia', tä'um ia deem la tadea' 
anna mabahham sule lako salako-lakona. 

36 Puhangkoa' kuuaam: 'Moinna anna balima' 
muita, sapo' tä' liu siangkoa' matappa'.' 

37 [ngganna indo tau nabeennä' Ambeku la 
sule napellambi'iä'. Anna tä' la kutumpu pala' 
ingganna indo to sule umpellambi'iä'. 38 Aka 
buttu yaboä' mai suhuga tä' la ma'palako 
situhu' pa'elo'ku, sapo' la pa'elo'na To ussuaä'. 
39 Anna indem ia pa'elo'na to ussuaä': 
ingganna to puha nabeennä', tä' deem la 
kupäbäi pa'de moi podo la mesam. Anna 

la kuäkä' asam längäm indo tau illaam allo 
ma'katampasanna. 40 Aka tungka iam too inde 
pa'elo'na Ambeku: ingganna to muitai Ana'na 
anna nakatappa'i, la ullambi' katuboam sule 
lako salako-lakona, anna la kuaka' langam 

ke allo ma'katampasannai." 4! Sangngim 
ma'naum-naum to Yahudi aka indo naua 
Puang Yesus: "Kaom too kinande tuhum yabo 
mai suhuga." #2 Nauaim: "Aka taia haka tia 
inde Yesus ana'na Yusuf! Taissam dia' ia indona 
sola ambena. Maaka anna mala ohi naua: 'To 
buttu yaboa' mai suhuga!' " 43 Natimba' Puang 
Yesus naua: "Daa umpa'naum-naunna'. 44 Tä' 
deem mesa tau la sule umpellambi'iä' ke taiai 

pahhuntu'na Ambeku to ussuaä'; anna iam too 
la kuaka' langam ke allo ma'katampasannai. 
45 Deem tisuha' illaam suha'na nabi naua: "La 
sangngim napa'guhu Puang Allataala.' Dadi 
lako si mesa-mesa tau to puha uhhingngii 
anna untuhu'i pepa'guhuanna Ambeku la 
napellambi'iä'. 46 Indee ta' diua deemmi tau 
muita Ambeku sapo' anggam Kao deemmi 
muita Ambeku aka buttu yaboä' mai Puang 
Allataala. #“ Setongam-tonganna menna- 
menna matappa'um, tau ia too muampuammi 
katuboam sule lako salako-lakona. #8 Kaom 
too indo kinande katuboam. #? Nene to 
umponenea' puha muande indo kinande isanga 
manna dio pohiallasam, sapo' matei siam 
duka'. >? Sapo' tä' ia la susi indo kinande buttu 
yabo mai suhuga. Aka ingganna to muandei 
kinande ia too tä'um la mate. >! Kaom too indo 
kinande to umbaba katuboam, buttu yabo mai 
suhuga. Menna-menna muandei kinande ia too 
la tubo sule lako salako-lakona. Indo kinande 
kupebeem kalembasanna baleku kupebeem 
anna mala hupatau illaam inde lino ullambi' 
katuboam." 32 Tappana nahingngi to Yahudi 
kada ia too, sipengka-pengkam naua: "Maaka 
hia inde tau anna la mala hia balena mebeem 
diande?" 33 Natimba' Puang Yesus naua: 
"Setongam-tonganna maka' tä'koa' muande 
baleku anna muihu' hahaku to disangai Ana' 
Mentolino, ta' si'dakoa' too la muampuam 
katuboam. >? Sapo' menna-menna muande 
baleku anna muihu' hahaku muampuammi ia 
katuboam sule lako salako-lakona, anna la 

kupatiaka' langam ke allo ma'katampasannai. 
55 Aka baleku kinande si'da-sia, anna hahaku 
uwai ihu' si'da-sia. 2? Menna-menna muande 
baleku anna muihu' hahaku, la tonta liu tohho 
illaam kaleku anna Kao la tonta liua' duka' 
tohho illaam kalena. ?” Ambeku to ussuaa' 
too'na katuboam. Anna ia angku tubo aka 
Ambeku. Susim too duka' lako ingganna to 
muande baleku la tubo aka Kao. >? Kaom 
too kinande buttu yabo mai suhuga. Ta' susi 
indo kinande naande nenemua'. Aka moi 
anna naandei sapo' sangngim matei siam. 
Sapo' ingganna to muandei indo kinande 

to buttu yabo mai suhuga, iam too la tubo 
sule lako salako-lakona." >? Ingganna ia too 
natula' Puang Yesus indo anna ma'pa'guhui 
illaam pa'sambajanganna to Yahudi dio 
Kapernaum. *9 Tappana uhhingngi kadanna 
Puang Yesus, iya budam passikolanna muuai: 
"Inde pepa'guhuam mabanda'. Deem daka 
tia la nabela muabihanni!" 21 Sapo' nalosa 
siam Puang Yesus indo ma'naum-naum 
passikolanna diona indo pepa'guhuanna. 

Iya ma'kadam naua: "Napohusa' daka' too 
penabammu inde tula'ku? 62 La maakangkoa' 
iko ke muitangkoa' Änä' Mentolino la ma'pasule 
langam ongeam kabuttuanna? ??3 Kaha-kaha 
mehhupataunna tä' mala umpatubo hupatau. 
Sapo' Penaba Maseho hia to umpatubo 
hupatau. Inde tula'kua' matim buttu di Penaba 
Maseho anna iam too la umbabakoa' lako 
katuboam si'da-sia. ““Moinna anna susi 

ia too deem siangkoa' tä' matappa'." (Aka 

naissam loppo'um Puang Yesus mengkalao 
dio mai to tä' matappa' anna indo to la 
umbalu'i.) 2? Mane naua polei Puang Yesus: 
"Tam too anna kupaissanningkoa' kuua ta' 
deem mesa tau la mala umpellambi'iä' ke taiai 
pantuhona Ambe'." 28 Etam too pahandu'na 
buda passikolanna umpellei anna mokam 
untuhu'i. 67 Iya mekutanam Puang Yesus 
lako indo to sapulo dua passikolanna naua: 
"Maelo' dakoka' duka' umpelleia'?" 88 Natimba' 
Simon Petrus naua: "O Debata! La lu umba 
polengkam kami' ngei ke taikoi kitinandai? Aka 
anggam ia tula'mu mebaba lako katuboam 
sule lako salako-lakona. 9? Kikatappa'im anna 
kiissammi kiua Ikom too indo To Maseho buttu 
yabo mai Puang Allataala." 7? Mentimba'um 
Puang Yesus naua: "Ke Kao hia umpileikoa' 
inde to sapulo dua. Moi anna susi sapo' deem 
dia mesa solamua' mendadi setam." 71 Inde 
nauaam Puang Yesus, Yudas ana'na Simon 
Iskariot. Aka moi anna tihekem duka' Yudas to 
sapulo dua passikolanna, sapo' ia hi la umbalu' 
Puang Yesus ke dako'i. 

1 Puhai ia too ma'lao-lao oom Puang Yesus 

ullelei tondä' dio Galilea. Moka ia lako 
Yudea aka ma'pattuju to kasallena to Yahudi 
la napatei. ? Wattu eta too mahuku'um allo 
kasallena to Yahudi isanga allo kasalle Bahum 
Daum. 3Dadi sangngim ma'kada siundu'na 
Puang Yesus naua: "Tapelleia' inde ongeam 
anna laokia' lako Yudea anna mala naita 
pengkähängammu ingganna passikolammu. 
4 Aka ta' tia deem tau la umbuni pa'pogausanna 

ke maelo'i la kaissangam. Si umpogau' siangko 
tanda memängä-mängä, dadi pa'paitaanni 
lako ingganna issinna lino kaha-kaha ia 

too anna malako kaissangam!" > Susim too 
tula'na siundu'na aka tä' nakatappa'i. “Iya 
mentimba'um Puang Yesus naua: "Aka tä'pi 
Kao lambi' wattunna la umpa'paissanganna' 
kaleku. Sapo' ikoa'-iko wattunna liu. 7Ta' iko 
deem lalanna la nakabassikoa' inde lino, sapo' 
Kao-kao inna la nakabassia' aka si kutulasam 
liu gau' kadakena. 8 Laokoa' iko lombai indo 
allo dipakahoa' temo. Ta'pa' Kao la mala 
ullombai aka ta'pi lambi' wattungku." ? Susim 
too inde tula'na Puang Yesus lako siundu'na, 
anna tohhopi ia dio Galilea. t? Lessu'i indo 
siundu'na Puang Yesus langam Yerusalem 
ullomba indo allo kasalle, iya le'ba'um duka' 
Puang Yesus mesa-mesanna mellao buni, ta' 
deem tau muissanni. tt Mahassanni dipakahoa' 
allo kasalle ia too, iya ingganna to kasallena to 
Yahudi sangngim ma'peninim liu umpea Puang 
Yesus anna napekutanaanni naua: "Deem 
daka' muita?" 12 Buda tau sipa'bisi'-bisi' diona 
Puang Yesus. Deem muuai: "To mapia hi tia." 
Sapo' deem siam duka' muuai: "Tää', aka to 
umpabulim baba hi tia hupatau." 13 Sapo' ta' 
deem tau bahani umpekasallei ma'tula' aka 
ungkahea' to kasallena to Yahudi. 1* Tappana 
matanga-tangai indo hame-hame, iya 
le'ba'um Puang Yesus langam Banua Debata 
ma'pa'guhu. 1? Sangngim mängä-mängä to 
kasallena to Yahudi lambi' naua: "Maaka hia 
susi inde tau anna ta'i deem tanaissam anna 

tä' da deem massikola malangka'!" 1? Natimba'i 
Puang Yesus naua: "Inde kupa'patuduam taia 
pepatuduam kaleku sapo' pepatuduanna To 
ussuaa'. 1 Menna-menna maelo' untuhu'i 
pa'elo'na Puang Allataala la naissam inde 
kupa'patuduam buttu di Puang Allataala haka 
buttu di Kao haka. !8To umpa'patuduam 
pepatuduam kalena umpeä kamatandeam 
kalena. Sapo' to umpeängam kamatandeam 
to ussuai, iam too muundu' lollä, tä' deem tä' 
tappa' illaam kalena. 19Tä' daka too deem 
napalandasangkoa' Musa pahentana Puang 
Allataala? Iya deem dakoka' too moi podo 

la mesa untuhu'i pahenta ia too? Akanna 
maelo' dakoa' la umpateia'?" 20 Natimba'i 
tau buda naua: "La tatta'ko! Menna hiko la 
umpateiko?" 2! Mentimba'um duka' Puang 
Yesus naua: "Anggam mesa pengkähängam 
kupalako illaam allo Katohhoam, iya 
ungkambahoam dia' iko. 2? Sapo' si mengkähä 
siangkoa' duka' illaam allo Katohhoam ke 
ussunna'koa' änä'-änä'. Si umpateenna' 

aka situhu' Pepaondonganna Musa diona 
sunna'. (Setonganna ta' buttu dio mai Musa 
pepaondongam ia too, sapo' buttu dio mai 
nene to naponene.) ?3 Dadi maka' umpalakoa"' 
ia too indana untekkakoa' Pepaondonganna 
Musa diona sunna', iya akanna keaha' dakoa' 
iko ke kupabono' mentu'i kalena mesa tau 
illaam allo Katohhoam? ?4 Daa ussangaia' tau 
situhu' diitanna, sapo' la ussangaia' situhu' 
tungka ianna." 25Puhai ia too mekutanam 
sanaka-naka to Yerusalem naua: "Iangka 

umbai' inde indo to mahassam dipeangam 
lalam la dipatei? 26Ita siaia' too ma'tula' 
ussangka' elo'na dio olona tau buda anna 

tä' deem tau umpa'kadai. Naissammaka too 
umbai' to pebabantaa' naua: 'lam too inde 
indo To dilanti' la mepasalama'?' 27 Sapo' 
maka' tia la sulem indo To la mepasalama', iya 
tä' tia deem tau moi podo la mesa muissanni 
kabuttuanna. Anna inde dio tau taissanna' 
kabuttuanna." 28 Mahassam siam Puang Yesus 
ma'pa'guhu illaam Banua Debata, pissananna 
ma'kada kasalle lao naua: "Muissam si'da haka' 
muua mennaa' anna umba ngei kabuttuangku? 
Kao ta' sulea' situhu' pa'elo' kaleku baba. 
Sapo' nasuaa' to la sipäto' dikatappa'i. Ta 

iko muissanna', 22sapo' kuissam Kao, aka Ia 
kuongei mengkalao anna Ia ussuaa'." 3? Wattu 
eta too maelo'im la ussakka Puang Yesus 
sapo' ta' deem mala nasakka aka tä'pi lambi' 
wattunna. 3! Sapo' buda siam tau ungkatappa'i 
anna sipa'tula'-tula'i naua: "Mannassa indem 
la indo To dilanti' la mepasalama' aka taitanna' 
budam tanda memanga-manga napogau'." 

32 Deem sanaka-naka to illaam kakalebuanna 
Parisi uhhingngi tau buda sikabisi' diona Puang 
Yesus. Iya ma'pattujum sola ingganna kapala 
sando anna ussuai to si unjagai Banua Debata 
la lao ussakka Puang Yesus. 33Iya ma'kadam 
Puang Yesus lako tau buda naua: "La sapai' 
mandangkia' sola aka dako'i too ma'pasulema' 
langam To ussuaä"'. 3* La sikapeäkoa' umpeaa', 
sapo' tä'mä' la ullambi', aka tä'koa' mala 
lako indo ongeam la kuongei." 33 Nasuhum 

sipa'tula'-tula' to kasallena to Yahudi naua: 
"La lu umba hia umbai' ngei inde dio tau 
anna tä'ia' la mala talambi'? La lao haka 
umbai' umpellambi'i solataa' to Yahudi indo 
to tohho dio botto senga' si naongei to 
Yunani anna umpa'guhui to Yunani? 3? Aka hia 
nasanga anna nauai: 'La umpeää' sapo' ta'a' la 
ullambi',' anna nauapi: 'Ta'koa' mala lako indo 
ongeam la kuongei'?" 37 Allo katampasannai 
hame-hame ia too, etam pole' naongei handam 
mahoa'na, iya ke'de'um Puang Yesus anna 
metambai naua: "Menna-menna mabahham 
la napellambi'ia' anna mangngihu'. 38 Aka 
lako to ungkatappa'ia' naua illaam Battakada 
Debata: Buttu illaam mai bata penabanna 
lola uwai katuboam." 39 Inde nauaam, diona 
Penaba Maseho la natahima ingganna to 
matappa' lako Puang Yesus. Aka wattu eta 
too ta'pi dibeem Penaba Maseho aka ta'pi 
puha dipomatande Puang Yesus. 49 Buda tau 
umpehingngii pepa'guhuanna Puang Yesus 
lambi' deem piha muuai: "Iam too inde indo 
Nabi masäem dipemmitai." 4t Naua piha: 
"Tam too inde To dilanti' la mepasalama'!" 
Sapo' deem duka' muuai: "Tää'! Aka la 
deem daka tia la buttu dio mai Galilea To 
dilanti' la mepasalama'? #2 Aka inna tisuha' 
illaam Battakada Debata naua: To dilanti' la 
mepasalama' peampoanna Daud anna la buttu 
dio mai Betlehem, botto lita'na Daud." # Dadi 
sipengka-pengkam indo tau diona Puang 
Yesus. 44Deem siam maelo'um la ussakka 
Puang Yesus, sapo' tä' deem moi podo la mesa 

lako uhhaka'i. # Tappana ma'pasule indo to 
si unjagai Banua Debata to disua la ussakka 
Puang Yesus, iya nakutanaim ingganna kapala 
sando sola to illaam kakalebuanna Parisi naua: 
"Sapo' akanna ta' dai umbaba sule?" 46 Iya 
natimba'im naua: "Aka tä'pi deem kiita tau 
la susi manähäna ma'tula'!" #7 Iya nauaim 
indo to illaam Parisi: "O, iya napabulimmokoa' 
duka' päläe'! 48 Deemmaka too to pebabantaa' 
battu haka to illaam Parisi matappa'um lako? 
49 Sapo' taa'! Inde hi tia mai tau buda tä'pi 
ungkaleso Pepaondonganna Musa, dadi moi tia 
la diaka susi aka abana inna to nahua tado." 
>0 Deem duka' mesa to illaam kakalebuanna 
Parisi isanga Nikodemus, indo to puha 
umpellambi'i Puang Yesus, umpa'tula'i solana 
naua: ?! "Situhu' kabiasaam tê! mala dipassala 
mesa tau ke ta'pi puha dihingngi tula'na 
anna ta' deem dipahessa pa'gau'na." Ilya 
nauaammi solana: "Aka to Galilea hakoka tiko 
duka'? Pahessai yolo Battakada Debata! La 
muitam too illaam, aka ta' tia deem nabi la 
buttu dio mai Galilea!" 33 [Puhai ia too, iya 
ma'pasuleim lako banuanna si mesa-mesa. 
1Sapo' le'ba' langam Ia Tanete Zaitun 
Puang Yesus. ? Mebengngi'-bengngi'pi anna 
sule oom Puang Yesus tama Banua Debata, 
iya sule oom duka' tau buda umpellampbi'i. 
Muokko'um anna ma'pa'guhui. 3 Sulem 
sanaka-naka to ullatta' Pepaondonganna Musa 
anna to illaam kakalebuanna Parisi umpasola 
mesa baine nalambi' ullullu' pa'bannetauam. 
Nasuam indo baine ke'de' dio olona tau 

buda anna *ma'kadai lako Puang Yesus 
naua: "O Tuangguhu, inde baine kilambi' 
mahassam ullullu' pa'bannetauam. ? Sapo' 
situhu' Pepaondonganna Musa inde baine la 
disileba'-leba'i batu sampe mate. Dadi maaka 
Iko susi pikkihammu?" ? Naägä'i mekutana 
susi aka umpalilingam tangnga' Puang 
Yesus. Sapo' mengkamma' mandi Puang 
Yesus, anggam lumukku umpopassuha'-suha' 
tahunona dokko lita'. 7Sapo' aka takattu 
mekutana indo tau buda, iya umbangongammi 
ulunna Puang Yesus anna ma'tula'i naua: 
"Mennakoa' ussanga kalemu ta' madosa, iya 
iam too handam la mendiolo ulleba'i itim 
baine." 3Puhai ia too, lumukku oom sule 
Puang Yesus massuha'-suha' dokko lita'. 

9 Tappana uhhingngii tula'na Puang Yesus, 
iya le'ba' si mesam umpellei indo ongeam 
napahandu' handam tomatua mendiolo 
le'ba'. Katampasanna angga ham Puang 
Yesus sola indo baine ke'de'-ke'de' liu ia 

dio ongeanna. !?Iya umbangongam oom 
ulunna Puang Yesus anna mekutanai lako indo 
baine naua: "Umbaim indo tau? Ta' ohi deem 
napassalako le?" 11 Natimba' indo baine naua: 
"To Tuangguhu, ta' mammi deem." Iya nauam 
Puang Yesus: "Kao duka' ta'ko la kupassala. 
Le'ba'ungko, sapo' ta'ungko la umpogau' pole 
dosa."] t? Iya ma'kada oom Puang Yesus lako 
tau buda naua: "Kaom too kamasiasanna 
lino. Ingganna to untuhu'a' ta' la kaputu-putu 
illaam kamalillingam, sapo' la muampuam 
kamasiäsam to umbabai lako katuboam." 

13 Iya nauam indo to illaam kakalebuanna 
Parisi: "Temo ussa'biiko kalemu, sapo' ta' 
mala dikatappa'i aka tä' deem tau senga' 
sa'bimmu." 14 Natimba'um Puang Yesus naua: 
"Moi anna ussa'biia' kaleku, sapo' inde tula'ku 
mala dikatappa'i aka kuissam Kao umba ngei 
kuongei buttu anna la lu umbaa' ngei. Sapo' 
ta' iko muissanna' buttu umbaa' ngei anna la 
lu umbaa' ngei. 1? Pangngoko di tambu'mua"' 
iko umpake uhhotto' hupatau, sapo' Kao-kao 
ta' deem la uhhotto'a' hupatau moi podo la 
mesam. 16 Sapo' maka' Kao uhhotto'ä' hupatau 
la malolla aka ta' mesa-mesangku, sapo' 
napasolaiä' Ambeku to ussuaa'. 17 Illaam Suha' 
Pahentamua' tisuha' naua: 'Malolo passa'biinna 
ke nasa'biim dua tau.' 18 Anna duam Kao 
sa'bingku, Ambeku to ussuaä' anna kalekum." 
19 Iya natimba'im indo tau naua: "Aka umba 
ngei ambemu?" Iya nauaam Puang Yesus: 
"Aka ta'koa' muissanna', anna ta' tookoa' 
muissam Ambeku. Aka kela muissanna', 

iya muissangkoa' duka' Ambeku." 2? Ia 
asanna inde natula' Puang Yesus indo anna 
ma'pa'guhui illaam Banua Debata sikahuku' 
patti doi' pehumalasam. Sapo' ta' deem moi 
podo la mesa tau la mala ussakkai aka ta'pi 
lambi' wattunna. ?! Ma'kada pole oom Puang 
Yesus naua: "La le'ba'a' anna la umpeaa', 
sapo' la matekoa' iko sitonda dosamu. Indo 
ongeam la kuongei lao, ta' siaa' la ullambi'." 
22 Mane sipa'tula'-tula' oi to Yahudi naua: 
"Umbai' la mentujo anna nauai: 'Indo ongeam 
la kuongei lao, ta' siaa' la ullambi'.' " 231ya 

ma'kadam Puang Yesus naua: "Ikoa'-iko buttu 
di ongeam madiongam, sapo' Kao-kao buttu 
yaboa' mai ongeam handam mayaboam. Buttu 
di linokoa' iko, sapo' Kao-kao buttu yaboa' 
mai suhuga. 24lam too anna kuuaammokoa': 
'La matekoa' sitonda dosamu.' Aka maka' ta' 
ungkatappa'i indo kuua: 'Kaom too indo to 
diuaam Inna Deem,' abana inna la matekoa' 
sitonda dosamu." ??Iya mekutanai pole oom 
naua: "Aka menna si'da hako iko isanga?" 
Natimba' Puang Yesus naua: "Ta deem 
gunana la sipa'tula' liukia'. “2 Budapi mala 
kutula' diona kalemua' anna budapi mala 
kupasala. Sapo' anggam kupa'paissangam 
lako hupatau indo tula' kuhingnginna dio 
mai To ussuaä'; anna indo To ussuaa' 

mala dikatappa'i." 27 Sangngim tä' naissam 
napekalembasam naua Ambena hia nauaam. 
281am too anna ma'kadam Puang Yesus 
naua: "Maka' too untandeammokoa' langam 
Ana' Mentolino, mane muissam dia' indo 
Kuua: 'Kaom too indo to diuaam Inna Deem.' 
Anna la muissanna' duka' muua ta' deem 
kupalako la buttu di kaleku baba. Anggam 
kutula' indo puha napa'guhuanna' Ambeku. 
23 Anna indo To ussuaa', sola siangkam. Ta' 
deem la napamesa-mesaä' aka si kupogau' 
liu indo napomasannanna penabanna." 

30 Mahassanni natula' Puang Yesus kaha-kaha 
ia too, iya buda tau ungkatappa'i. 3t Mane 
ma'kadai Puang Yesus lako ingganna 

to Yahudi to matappa'um naua: "Maka' 
muanda'i tongangkoa' pepa'guhuangku, 

iya la pentuhu'ku si'da-siangkoa' too. 

32| a muissammia' too pole' pepa'guhuam 
kamaloloam anna ianna' umpolalam 
dilappasam." 33Iya nauaim: "Kami'-kami' 
pessubunnakam Abraham. Ta'pakam deem 

la naposabua' tau senga'. Akanna muua 
hiko: 'La dilappasangkoa'?' " 34 Ma'kada oom 
Puang Yesus naua: "Setongam-tonganna 
menna-menna ungkähä dosa, iam too 
naposabua' dosa. 3° Anna mesa sabua' tä' tia 
tontä okkosanna illaam kasahapuanna puäna. 
Sapo' änä' ikale, deem ia okkosanna illaam 
kasahapuanna sule lako salako-lakona. 3? Dadi 
maka' Änä'na Puang Allataala ullappasangkoa', 
iya mannassa anna tä' mala tala beba'ungkoa'. 
37 Abana kuissam kuua ikonna' too pessubunna 
Abraham. Sapo' moi anna susi, mohäe hakoa' 
la umpateiä', aka mokakoa' la umpaillaam 
penaba pepa'guhuangku. 3? Indo kuitanna 
lako Ambeku, iam too kutulasangkoa'. 

Sapo' ikoa'-iko, pepa'guhuanna ambemua' 

si untuhu'i." 39 Natimba'im naua: "Abraham 
ambeki." Naua oom Puang Yesus: "Kela änä'na 
si'dakoa' Abraham, iya la untuhu'i si'da-si'daa' 
indo gau'na. 40 Kupalambisangkoa' indo 
pepa'guhuam kamaloloam puha kuhingngi 
yabo mai Puang Allataala, sapo' maelo' dakoa' 
la umpateiä'. Tä' tia susi gau'na Abraham! 

41 Untuhu'i siangkoa' ia gau'na ambemu!" 
Natimba'i naua: "Taiakam änä' bule. Anggam 
mesa Ambeki, Puang Allataala." 4? Iva nauam 
Puang Yesus: "Maka' la änä'na si'dakoa' 
Puang Allataala, la ungkamaseimä' tia aka 

Kao buttu yaboa' mai Puang Allataala. Taia 
pa'elo' kaleku anna sulea', sapo' pa'elo'na 
Puang Allataala to ussuaa'. #4Ia anna 

ta'ia' muissam kalembasanna tula'ku aka 
tä'koa' umpaillaam penaba pepa'guhuangku. 
44 Tomahajannaa' iko setam ambemu! Anna 
anggam pa'elo'na umpohaea' untuhu'i. 
Mengkalao dio mai, indo setam inna to si 
papateam ia. Tä' deem umpogau' kamaloloam 
aka inna pa'de kamaloloam illaam kalena. 
Maka' kaaga'-aga', iya sihatam aka abana inna 
sipa'na mengkalao dio mai. Aka indo setam 
si kaaga'-aga' anna ambena tula' tatappa'. 

45 Dadi tä' ungkatappa'ia' tula'ku, aka tappa'na 
kutula'. 46 Mennakoa' la mala untuhoanna' 
dosaku? Maka' untula'ä' kada tongam akanna 
ta'ia' ungkatappa'i? 77 Menna-menna änä'na 
Puang Allataala napehingngii tula'na. Sapo' 
ikoa'-iko, taiakoa' ana'na Puang Allataala. 
lam too anna mokangkoa' umpehingngii." 

48 Iya untimba'im Puang Yesus indo to Yahudi 
naua: "Abana to Samariako iko! Napentamaiko 
setam, umba susi si kitula'." 49 Natimba' 
Puang Yesus naua: "Ta' napentamaia' setam. 
Umpa'kasalleia' Ambeku. Sapo' ikoa'-iko, 

tä' umpa'kasalleiä'. ?>OTaia kupea diona 

la dipomatandeä'. Aka Puang Allataala Ia 
ungkähäi diona la dipomatandeä', anna Ia 

to la umpopa'tadongkonganni. °t Setongam- 
tonganna ingganna to untuhu'i tula'ku tä'um 
ia la mate." >? Ma'kada oom indo to Yahudi 
naua: "Kiissammi temo kiua napentamai 
si'dako setam. Aka Abraham duka' puham 


YOHANES 8.53 -9.3 40 


mate, susi siam duka' ingganna nabi. Sapo' 
muua hiko: 'Ingganna to untuhu'i tula'ku 
ta'um ia la mate.' >? Kuasa puha hakoka tiko 
anna la ambeki Abraham? Matem ia sola 
ingganna indo nabi. Ussanga-sangamako 
iko kalemu!" 2? Natimba'i pole oom Puang 
Yesus naua: "Maka' hapanna la kupomatande 
kaleku, iya tä' deem gunana. Sapo' Ambeku hi 
Ia umpomatandea'. Si muuaa' dio pudu'mu: 
'lam too Puang Allataala to si kipenombai.' 
55 Sapo' setonganna tä'pia' muissam. Anna 
Kao-Kao, kuissammi. Aka maka' hapanna 
la kuua tä'pi kuissam, abana kaägä'-ägä'ä' 
susi si umpogau'a'. Aka kuissam Puang 
Allataala anna kutuhu'i tula'na. 2? Masannam 
si'da-si'da ia penabanna ambemua' Abraham 
aka naissam naua: 'La kuita allo kasuleanna.' 
Temo naitama' pole' sule nasuhum tilalla'." 
57 Iya ma'kada pole oom indo to Yahudi naua: 
"Akanna malako muita Abraham anna tä'pi 
lima pulo taunna dadimmu?" 38 Natimba' oom 
Puang Yesus naua: "Setongam-tonganna tä'pi 
subum Abraham anna inna deemmä' Kao!" 
>? Tappana nahingngi indo tula'na, iya mualaim 
batu ingganna indo to Yahudi aka la umbatui 
Puang Yesus. Sapo' tappa mengkapa'de anna 
le'ba'i umpellei Banua Debata. 

I Mahassanni mellao Puang Yesus, iya 

muitam mesa to buta mengkalao dio 
dadinna. ? Mekutanam passikolanna naua: 
"O Tuangguhu mennanna madosa, kalena 
haka inde tau, tomatuanna haka nasuhum 
buta ia disubungam?" 3Natimba' Puang 

Yesus naua: "Taia dosana kalena, taia toi 
dosana tomatuanna. Sapo' inde tau buta 

aka la naongei lemba' kakuasaanna Puang 
Allataala mengkaha illaam kalena inde tau. 

4 Aka pahallukia' ungkaha pengkahanganna 
Puang Allataala to ussuaä' sumala masiäpi, 
aka la sule bengi anna ta'um deem la mala 
tau mengkaha. > Inde illaanna' lino, Kaom too 
kamasiäsanna." € Puhai ma'tula', untikkuduim 
litä' anna nagahui mane nasussuianni matanna 
indo to buta. /Puhai ia too nauaammi: 
"Le'ba'ko pendau' lako limba Siloam." (Siloam 
kalembasanna "Disua".) Tappa le'ba' siaham 
duka' indo tau mendau' lako indo limbä 
Siloam, mane ma'pasulei, iya paita siaham 
matanna. 8Sapo' ingganna sambanuanna 
anna to si biasa muitai anggam si kapelau-lau, 
ma'kada naua: "Taia haka tia iam inde dio 
indo to si muokko' kapelau-lau?" ? Deem 
muuai: "Tappa', iam too inde dio." Deem piha 
muuai: "Taia, sapo' susi hupanna." Sapo' 
ma'kada indo tau naua: "Io tappa', kaom 
too." 101Iya ma'kadam indo tau buda naua: 
"Maaka hia susi anna malai paita matammu?" 
11 Natimba'im naua: "Indo tau isanga Puang 
Yesus umpapia hossä' anna napasussuiannä! 
matangku mane nauai: 'Le'ba'ko pendau' lako 
limba Siloam.' Iya kutuhu'im tula'na lambi' 
malaä' paita." t2 Mane nakutanai oi naua: 
"Iya umbam indo tau?" Natimba' oom naua: 
"Tä' kuissam." 13Indo anna umpapiai hossä' 
Puang Yesus anna umpabono' to buta, iya 
sipatu allo Katohhoam. Iam too anna indo to 

dipabono' nababa tau lako sanaka-naka to 
illaam kakalebuanna Parisi. 14(9:13) PIya 
nakutanaim duka' to illaam Parisi naua: 
"Maaka susi anna malako paita?" Natimba'im 
naua: "Napasussuianna' matangku hossa' 
mane kudau'i, iya malaa' paita." 16 Sapo' deem 
sanaka-naka to illaam Parisi naua: "Tandana 
taia to buttu yabo mai Puang Allataala tau ia 
too, iya mengkähä ia illaam allo Katohhoam." 
Sapo' deem duka' sanaka-naka solana muuai: 
"Aka ta' deem leleanna to madosa la mala 
umpadadi tanda memanga-manga susi indee." 
Lambi' sipengka-pengka pole' indo to illaam 
kakalebuanna Parisi. 1/Iya ma'kada oom 
indo to illaam Parisi lako indo tau naua: 
"Maaka iko susi passangaimmu diona indo to 
umpabono' matammu?" Natimba'im naua: 
"Tau ia too mesa nabi." 18Sapo' indo to 
pebabanna to Yahudi ta' liu kannam illaam 
penabanna naua indo to puha dipabono' 
inna buta mengkalao dadinna. Nasuhum 
natambai tomatuanna "9 anna nakutanai 
naua: "Ana'mu si'da haka inde tau? Tappa' 
si'da haka natima buta subum illaam mai 
tambu'? Anna mane deenni, umba susi anna 
malai paita temo?" ZU Iya nauam indona sola 
ambena: "Anggam kiissam kiua abana ana'ki 
si'da anna abana sitimä buta disubungam. 
21Sapo' indo muuaa': "Maaka susi anna malai 
paita temo," iya tä' kiissam. Anna tä' toi 
duka' kiissam menna napolalam anna malai 
paita. La kalena hi tia duka' ungkutanaia' 


aka kasallem anna mala ia untulasangkoa'. 

22 Susim too pentimba'na indona sola ambena, 
aka mahea' lako to pebabanna to Yahudi. 
Aka baliim nakattu naua: "Menna-menna 
muakui naua Yesus-um too indo To dilanti' la 
mepasalama', iya tau ia too tä'um ia dipabai 
tama pa'sambajanganna to Yahudi." 23 Iam too 
anna nauam ambena sola indona: "La kalena 
hi tia duka' ungkutanaia' aka kasallem." 241ya 
natambai pole oom indo to buta ingngena' 
anna nauaanni: "La untulasangkam indo 
setappa'na indana naitako Debata, aka 
kiissam siam kiua indo tau to madosa." 2? Iya 
natimba'um naua: "To madosa haka, ta' daka, 
takuissam. Anggam kuissam: yolona butaa' 
sapo' temo malama' paita!" 26 Mekutana 

pole oom naua: "Iya aka napogausangko? 
Naakako susi anna malako paita?" ?” Natimba'i 
oom naua: "Puhangkoa' kutulasam, sapo' ta' 
umpehingngiia'. Akanna la maelo'ia' uhhingngi 
pole? La maelo'ungkoka' too duka' mendadi 
pentuhu'na?" 28 Tappana nahingngi indo 
tula'na, iya sangngim ungkeaha'i indo tau 
anna mane nauaam: "Ikom tiko pentuhu'na. 
Sapo' kami'-kami', pentuhu'nakam Musa. 

29 Kiissam kiua Puang Allataala puham 
ma'kada lako Musa. Sapo' tau ia too, tä' ia 
kiissam umba amo ngei naongei buttu." 30 Iya 
natimba' pole oom indo to dipabono' naua: 
"Senga'-senga' punalamakoa' iko muua: 'Buttu 
umba hia ngei.' Anna balimä' kao napabono' 
lambi' paitama'! 3t Sangngim taissanna' taua 
Puang Allataala ta' umpehingngii pelauanna 
to madosa. Sapo' anggam napehingngii to 

umpa'kasallei Puang Allataala anna to si 
umpalakoi pa'elo'na. 3? Pempom dadinna 

inde lino tä'pi deem dikaheba tau la mala 
umpopaita to sitimä buta subum illaam mai 
tambu'na indona. 33 Maka" la taia to buttu 
yabo mai Puang Allataala tau ia too, iya tä' la 
mala umpogau' aka-aka." 23 Iva natimba'im 
naua: "Aka muua? Iko hi ia naponnoi dosa 
mengkalao dadimmu. Maelo' pole ohako la 
umpa'guhukam!" Iya nasuam le'ba' anna ta'um 
napabai tama pa'sambajanganna to Yahudi. 
35 Napekahebai Puang Yesus diona indo tau 
dilahammi tama pa'sambajanganna to Yahudi, 
iya umpellambi'im indo tau anna napa'tula'i 
naua: "Ungkatappa'i hakoka Ana' Mentolino?" 
36 Iya mentimba'um indo tau naua: "O Tuam, 
menna hia diuaam? Paissanniä' anna mala 
kukatappa'i." 37 Natimba' Puang Yesus naua: 
"Aka balim muita, mahassammoko sipa'tula' 
temo." 38Tya nauam indo tau: "Kukatappa'iko, 
Debata!" Anna mane menomba dio olona 
Puang Yesus. 3? Ma'kada pole oom Puang 
Yesus naua: "Mentamaa' inde lino sule 
umpopa'tadongkongam hupatau anna mala 
paita to buta, sapo' to ussanga kalena 

to paita la dadi buta." 40 Sanaka-naka to 
illaam kakalebuanna Parisi dio heem eta too 
uhhingngi tula'na Puang Yesus wattunna 
anna ma'kada susii. Nasuhum mekutana lako 
naua: "Muua le', inde mai tau to buta duka'." 
H Natimba' Puang Yesus naua: "Maka' la 
sihhapangkoa' to buta ta' muita lalam umba la 
naola, iya ta'koa' la dipasala. Sapo' aka muua 

hia': 'Paitakam kami',' iya mannassa anna 
tonta liupakoa' madosa." 
10 1 Anna mane ma'kada Puang Yesus 
naua: "Setongam-tonganna maka' 
deem tau unteka'i baba bala domba ta' 
muola tama ba'bana, tau ia too pa'boko anna 
pehampo'. ?Sapo' to muola ba'ba, iam too to 
ungkambi' domba. 3 Indo to manjaga ba'ba la 
untungka'ianni ba'ba anna natuhu'i ingganna 
dombana napehingngii kamahanna. Natambai 
si mesa-mesa sanganna anna napasolai 
messubum. #Puhai too napassubum asam 
ingganna dombana, iya nayoloangammi indo 
to ma'kambi' mellao. Mentuhu' asam duka' 
dombana aka naissammi kamahamna. ? Maka' 
deem tau senga' untambai, la sangngim moka 
untuhu'i, sapo' lumumpa' mandi lao napellei 
aka ta' naissam kamahanna." ? Pehapangam 
ia too natula' Puang Yesus lako indo to illaam 
kakalebuanna Parisi, sapo' taa'i naissam 
napekalembasam. / Nasuhum ma'kada pole 
Puang Yesus naua: "Setongam-tonganna 
Kaom too ba'bana bala domba. 8Ingganna 
to sule umpendioloia', iam too pa'boko anna 
pehampo'. Sapo' indo dombaku tä' naaku 
napehingngii pa'kadanna. ? Kaom too indo 
ba'ba. Menna-menna muolaiä' mentama, tau 
ia too la salama'. La beba'um mentama anna 
messubum anna ullambi' ongeam kehumpu'. 
10 Sapo' pa'boko anggam tia sule maboko, 
papateam, anna mantallangam. Anna Kao-kao 
suleä' anna mala ullambi' katuboam hupatau 
sanda silapi'. 1! Kaom too to ma'kambi' mapia. 

Mesa to ma'kambi' mapia ahu' umpebeem 
kalena dipatei anna mala tubo dombana. 

12 Anna to mosaho ia taia to ma'kambi' tongam 
anna taia puana indo domba. Dadi maka' 
muita sule olo'-olo' to peande, iya tappa 
kumonda lao umpellei indo domba, nasuhum 
nasakka anna napatiseham olo'-olo' to peande 
indo dombana. 3 Le'ba' ia lumumpa' mahea' 
indo to mosaho aka angga ia sahona napikki'. 
Taumposamele anna taunjappanni indo domba 
ia too. 14 Kaom too to ma'kambi' mapia. Umba 
susi naissannä' Ambeku anna Kao muissam 
Ambeku, susim too duka' kuissam ingganna 
dombaku anna naissannä' duka'. Anna ahu'ä' 
umpebeem kaleku dipatei anna mala tubo 
dombaku. 19 (10:14) 1? Deempi duka' domba 
senga' kuampuam sapo' taia sababanganna 
indo domba illaam pa'kambisangku temo. La 
pahallu duka' kubaba tama pa'kambisangku. 
Anna la naissam duka' kamahangku lambi' 
ingganna domba la ma'mesa nakambi' mesa 
to ma'kambi'. 1? Nakamaseia' Ambeku aka la 
umpopepateia' kaleku anna mala kulambi' 
sule katuboangku. 18Tä' deem tau mala 
umpateia' ke taiai pa'elo'ku. La umpebeenna' 
kaleku dipatei aka situhu'um pa'elo'ku. Kao 
kuasaa' umbeho kaleku dipatei, anna kuasaa' 
duka' la umpatubo sule kaleku. Iam too 
pengkahangam nabeenna' Ambeku la kukähä." 
19Tappana ma'kada susi Puang Yesus, iya 
sipengka-pengka oom indo to Yahudi. 2? Buda 
tau muuai: "Napentamai setam anna tatta'. 
Daa umpehingngiia'!" 2! Sapo' deem duka' 

muuai: "Ta' tia susi tula'na to napentamai 
setam. La mala haka tia setam umpopaita 
to buta!" 22Lessu'i ia too, dipakahoa'um dio 
Yerusalem allo kasalle Ussehoi Sule Banua 
Debata. Eta too wattu kamadingingam. 

23 Mahassanni mellao Puang Yesus muola 
Tädo' Salomo illaam Banua Debata, “tiya 
suleim buda to kasallena to Yahudi ulleboi. 
Iya ma'kadam indo tau naua: "La pihampi 
isanga mane untulasam manappakam diona 
kalemu? Pandanniangkam ke ikom indo To 
dilanti' la mepasalama'." 2? Natimba' Puang 
Yesus naua: "Puhangkoa' kutulasam sapo' ta' 
ungkatappa'ia'. Aka ingganna indo kupogau' 
illaam sanganna Ambeku, iya iam too ussa'bii 
diona kaleku. 26 Sapo' tä' ungkatappa'ia' aka 
taiakoa' dombaku. ?/Ingganna dombaku 
umpehingngii tula'ku. Kuissam dombaku 
anna natuhu'ä'. 23 La kubeem katuboam sule 
lako salako-lakona anna tä'um la mate. Tä' 
deem la mala moi podo la mesam uhhappaia' 
dombaku illaam mai lisu pala'ku. ?? Tä' deem 
pada kasallena kuasanna Ambeku, anna 
Iam too umbeennä' dombaku. Tä' deem moi 
podo la mesam la mala uhhappaia' dombaku 
illaam mai lisu pala'na Ambeku. 3? Kao 
anna Ambeku to mesakam." 3! Napolalam 

to Yahudi muala pole oom batu la ulleba' 
Puang Yesus. 32Sapo' ma'kada Puang Yesus 
lako indo tau buda naua: "Puhanna' muita 
umpalakoä' buda pengkähängam mapia indo 
puha nasuaannä' Ambeku. Ingganna indo 
pengkähängam ia too, umbanna kabam la 

umpolalanna' ulleba'a' batu?" 33 Mentimba' 
indo to Yahudi naua: "Taia indo pengkahangam 
mapia umpogau' napolalam la kileba'iko 
batu, sapo' aka untelleko Puang Allataala. 
Aka iko, mesako duka' hupatau biasa, iya 
ussangai hako kalemu Puang Allataala." 

34 Natimba' oom Puang Yesus naua: "Puha 
siam tisuha' tula'na Puang Allataala illaam 
Suha' Pahentamua' naua: 'Ikoa'-iko sangngim 
debatakoa' duka". 3?Ingganna indo puha 
tisuha' illaam Battakada Debata la da'da' 

liu sule lako salako-lakona. Dadi maka' 

indo to puha untahima Battakada Debata 
nasangai Puang Allataala debata, 3? iya akanna 
muuaanna': 'Untelleko Puang Allataala,' ke 
kuuai: 'Ana'naa' Puang Allataala'? Aka Kao to 
napasähä'ä' Ambeku anna nasuaa' tama lino. 
37 Aka maka' ta' la kupalako pengkähänganna 
Ambeku, iya tä' manggi' ungkatappa'ia'. 

38 Sapo' maka' kupalako, iya tä' mala tala 
ungkatappa'ia' aka indo pengkahaku. Moinna 
anna ta'ia' muaku ungkatappa'ia', sapo' la 
pahallu ungkatappa'i inde pengkahaku. La 
ungkatappa'ia' anna mala muissanna' anna 
ungkaleso diua Ambeku illaam kaleku anna 
Kao illaannä' Ambeku." 39 Iya nasanda'i pole 
oom la ussakka Puang Yesus, sapo' tappa 
le'ba' untässu'i kalena. 40 Mane le'ba' oi Puang 
Yesus lambam libanna Salu Yordan lako 

indo ongeam si naongei Yohanes mantedo' 
yolona, anna tohhoi eta. 4t Iya budam tau sule 
umpellambi'i naua: "Abana tä' ia deem mesa 
tanda memanga-manga napogau' Yohanes, 

sapo' ingganna indo kaha-kaha puha natula' 
diona inde tau, abana sangngim tappa'." #2Iya 
buda tau ungkatappa'i Puang Yesus eta too. 
1 1 1 Deem mesa tau isanga Lazarus 

si tohho dio tonda' Betania sola 
solasubunna isanga Maria anna Marta. 
(Indo Maria iam too indo baine to untolloi 
minna'-minna' bubanau' bitti'na Puang Yesus 
mane napassii belua'na.) Pissam wattu masaki 
indo Lazarus. 2(11:1) 3Iya umpepasannim 
Puang Yesus indo solasubunna baine naua: 
"O Tuam, indo to umpakamaja mahassam 
masaki." * Tappana nahingngi Puang Yesus 
kaheba ia too, iya nauam: "Tä' tia la nababa 
indo sakinna. Sapo' ia too la naongei la 
umpa'patandaam kamatandeanna Puang 
Allataala anna mala indo saki napolalam 
la dipomatande Anä'na Puang Allataala." 
> Indo Marta sola Maria anna Lazarus tä' 
deem pada sanapakamaja Puang Yesus. 
6 Tappana nahingngi diua masaki Lazarus, 
iya tä'pi le'ba' sapo' tohhopi duangngallo 
dio indo ongeam naongei. 7Lessu'i ia too, 
ma'kadam lako passikolanna naua: "Maikoa' 
tapa'pasule lako lembäna Yudea." 8 Sapo' 
natimba' passikolanna naua: "O Tuangguhu, 
bakahupi anna la nasileba'-leba'iko batu to 
Yahudi. Akanna la ma'pasule ohako lako?" 
9 Iya natimba'um Puang Yesus naua: "Kusanga 
deem sapulo dua tette' illaanna sangngallo. 
Menna-menna mellao iallo tä' ia la titedo 
aka masiä' lao naita. 19Sapo' menna-menna 
mellao bengi la titedo ia, aka tä' mellao 

illaam kamasiäsam."  Susim too tula'na 
Puang Yesus. Puhai, ma'kada oom lako 
passikolanna naua: "Indo solasubuntaa' 
Lazarus mahassam mamma", sapo' la lakoa' 
angku tundanni." t? Iya nauam passikolanna: 
"O Tuam, maka' mamma", iya la bono'um 

tia sule." 13 Sapo' indo nauaam Puang Yesus 
mamma', kalembasanna mate, nasanga 

ia passikolanna mamma' si'da-sia. 1? Tam 
too anna napandanniammi Puang Yesus 
naua: "Indo Lazarus, matem tia. 15Sapo' 
indo kamateanna la keguna lako kalemua'. 
lam too anna tilalla'mä' tä' dio heem anna 
matei, aka la umpolalanna' ungkatappa'iä'. 
Tapengkalaonna' anta le'ba'a' lako." l6lya 
ma'kadam lako solana passikola indo Tomas, si 
diuaam to Hendu, naua: "Maikoa' duka' talao 
anna malakia' sola-sola Puang Yesus mate." 
17Tappana landa' Puang Yesus lako Betania, 
iya ullambi'um Lazarus appa'um benginna 
dipandam illaam lokko'. 18Indo tondä' 
Betania sikahuku' Yerusalem, umbai' tallu kilo 
mambelanna alla'na. ?Iya budam to Yahudi 
sule ullomba Marta sola Maria la napakahanga 
aka mate solasubunna. 2? Tappana naissam 
Marta naua sulem Puang Yesus, iya tappa 
le'ba' siaham natammui. Sapo' tohho ia Maria 
dio banua. ?! Iya ma'kadam Marta lako Puang 
Yesus naua: "O Tuam, kela indeko indo eta, 
inna tä' sia la mate solasubungki. 2? Sapo' 
kuissam kuua moi temo ia mammo anna ia 
umpelau, la nabeengko Puang Allataala." 

23 Iya natimba'im Puang Yesus naua: "La 

tubo sule solasubummua'." ?4 Naua pole oom 
Marta: "Io, kuissam kuua la tubo sule ke 
tibangommi sule ingganna to mate illaam allo 
ma'katampasanna." 25 Natimba' oom Puang 
Yesus naua: "Kaom too katibangonganna 
sule to mate anna to umpebeem katuboam. 
Menna-menna ungkatappa'iä' la tubo moi 
anna matem. 26 Anna lako to tubo anna 
nakatappa'iä', iya ta'um ia la mate sule lako 
salako-lakona. Ungkatappa'i haka kaha-kaha 
ia too?" 2/Natimba' Marta naua: "Io Debata, 
kukatappa'i kuua Ikom too indo To dilanti' la 
mepasalama'; Änä'nako Puang Allataala to 
masäem dipemmitai la mentama lino." 28 Puhai 
ma'tula' Marta, iya le'ba'um untambai Maria 
solasubunna anna napa'bisi'i naua: "Sulem 
Tuangguhu anna natambaiko." 2? Tappana 
nahingngi tula'na, iya ke'de' siaham Maria 
anna laoi napellambi'i. 39 (Wattu eta too tä'pi 
lambi' Puang Yesus tama indo tondä', dio 
liupi indo ongeam naongei Marta untammui.) 
311ngganna indo to Yahudi to mahassam 
umpakahanga Maria illaam banua muita 
Maria ke'de' anna ma'sihha'-sihha'i le'ba', 

iya le'ba'im natuhu' aka nasanga la lao 
sumahho lako ku'bu'. 32? Tappana nalambi' 
indo ongeam naongei Puang Yesus, iya 
ma'balinguntu'um Maria dio olona anna nauai: 
"O Tuam, kela indeko indo eta, inna tä' sia 

la mate solasubungki." 33 Tappana muita 
Maria sola indo to Yahudi sikauhhu', iya 
tikkedu' Puang Yesus anna suhhä' buana anna 
ma'kadai naua: 3*"Umba ngei ullamunna'?" 

Natimba'im naua: "O Tuam, maiko anna 
umpetua'i." 3?Iya sumahhom Puang Yesus. 

36 Iya ma'kadam indo to Yahudi naua: "Ta 
deem pada saumpakamaja Lazarus." 3” Sapo' 
deem sanaka-naka tau ma'kada naua: "Tä' 
daka tia si umpopaita to buta, la tä' daka 

tia umbai' nabela napeä lalanna anna tä'i 
mate Lazarus?" 38Iya suhhä' oom buana 
Puang Yesus anna le'ba'i lako indo ku'bu'. 
Indo ku'bu' mellokko', dilapa' batu kasalle. 

39 Nauam Puang Yesus: "Behoia' itim batu." 
Iya ma'kadam Marta solasubunna indo to 
mate naua: "O Tuam, la bubosim tia aka 
appa'um benginna matena." 40 Natimba' Puang 
Yesus naua: "Kusanga puham kuuaangko: 
Maka' matappa'ko, la muitako kamatandeanna 
Puang Allataala." 4t Iya sikanabehoim indo 
batu. Mentongam Puang Yesus anna ma'kadai 
naua: "O Ambeku, ma'kuhhu' sumanga'a' 
matim aka uhhingngiamma'. 42 Abana kuissam 
kuua si uhhingngiam tula'ku, sapo' ma'tula'a' 
matim anna mala nahingngi inde mai tau 
buda mahassam ke'de' napali'a', napolalam la 
matappa'i naua Iko siam to ussuaä"'." #3 Puhai, 
metambam Puang Yesus naua: "O Lazarus, 
pessubungko mai!" %* Tappa messubum 

eta siaham indo to puham mate sitonda 
pebalunna, anna tisapu'pi duka' lindona. Iya 
nauam Puang Yesus: "Bukkaia' pebalunna anna 
mala mellao." # Indo to Yahudi to lao ullomba 
Maria, buda matappa' lako Puang Yesus aka 
muita indo kadadiam puha napogau'. 46 Sapo' 
deem sanaka-naka tau lao umpellambi'i to 

illaam kakalebuanna Parisi anna natulasanni 
indo kadadiam puha napogau' Puang Yesus. 
47 Tam nasuhum sanaka-naka to illaam Parisi 
sola ingganna kapala sando uhhempum to si 
mahhotto' illaam peadasanna to Yahudi. Iya 
sipa'tula'-tula'um naua: "Akanna' la tapogau'? 
Aka inde tau umpogau' buda tanda memanga- 
manga. 48 Maka' la tapäbäi liua' ma'pateem, 
la nakatappa'i asammi too ingganna tau, 
napolalam la sule to Roma uhhappaikia' inde 
Banua Debata anna botto litä'taa'." 49 Sapo' 
ma'kada mesa tau isanga Kayafas indo to 
diposando too' illaam taum eta too, naua: 
"Sangngim tä' deem aka muissanna'! >° Tä' 
daka muissanna' muua dotam tia mesa tau 
mate dibala'iam tau buda anna la dappo' 
asam tau illaam inde botto lita'taa'." >t Indo 
tula'na Kayafas, setonganna taia tula' buttu di 
kalena. Sapo' mala umpa'paissangam loppo' 
kadanna Debata diona la kamateanna Puang 
Yesus ussolom to Yahudi aka ia sando too' 
illaam taum eta too. >? Anna taia angga mandi 
to Yahudi la nasolom Puang Yesus, sapo' 
kamateanna la napolalam dihempum ingganna 
ana'na Puang Allataala to tisembu' illaam lino 
lambi' la dipamesa. ?3 Iya napahandu' eta too, 
umpasahandammi kadanna indo to Yahudi 

la umpatei Puang Yesus. 22 Tam nasuhum 
ta'um naaku Puang Yesus ma'lao-lao illaam 
alla'-alla'na to Yahudi. Sapo' le'ba' muäläi 
kalena umpellei Yerusalem lu lako mesa kota 
isanga Efraim dio sikahuku' pohiallasam. Iya 
tohho etaim sola passikolanna. Eta too 

mahuku'um wattunna napakahoa' to Yahudi 
allo Kalappasanna dio mai kasabuasam. Iya 
buda tau langam Yerusalem buttu dio mai 
mobotto-bottoam la lao umpepattinni kalena 
situhu' kabiasaam illaam peadasam, aka la 
mentamam allo kasalle ia too. ?? Indo tau buda 
umpea Puang Yesus. Tappana tihempunni 
illaam Banua Debata, iya sipa'tula'-tula'um 
naua: "Maaka iko susi pikkihammu? La sule 
haka umbai' umpakahoa' allo kasalle?" 57 Aka 
puham napa'pahentaam ingganna kapala 
sando sola to illaam kakalebuanna Parisi 
naua: "Maka' deengkoa' muissanni ongeanna 
Puang Yesus, la umpaissannikam anna mala 
disakka." 
1 2 1 La annampi benginna mane lambi'i 
wattunna napakahoa' to Yahudi allo 
Kalappasanna dio mai kasabuasam, iya 
le'ba'um Puang Yesus lako Betania, tonda'na 
Lazarus to napatibangom sule Puang Yesus dio 
mai alla'na to mate. 2 Eta too ma'hame-hame 
tau untosabe Puang Yesus. Natahiai Marta 
anna dio duka' heem Lazarus mangngande 
sola. 3Iya naalam Maria setangnga lite' 
minna'-minna' bubanau' isanga narwastu, 
si masulli' allinna, mane natolloianni bitti'na 
Puang Yesus, anna napassii belua'na. Iya 
titumpammi bubanau' ponno indo banua. 
4Sapo' ma'kada mesa passikolanna Puang 
Yesus isanga Yudas Iskariot (to la umbalu' 
Puang Yesus) naua: ? "Akanna ta'i dibalu' 
itim minnä'-minnä' bubanau' si tallu pulo 
bida allinna anna dibeenni to mase-mase?" 

6 Setonganna taia to mase-mase napikki' 
Yudas. Sapo' ma'kada susi aka mesa 
pa'boko. Biasa si muala bäbä doi' illaam 

mai pa'pongngeam doi', aka ia si muannai. 

7 Sapo' ma'kada Puang Yesus naua: "Päbäi 
napateem itim baine. Aka napogau' loppo'um 
ia indo la dipogau' ke dipatamaä' ku'bu'. 

8 Aka to mase-mase ia sola-sola liukoa', sapo' 
Kao-kao tä'kia' la sola liu." ? Buda to Yahudi 
umpekahebai diua diom Betania Puang Yesus. 
lam too anna le'ba'im lako. Ta' angga mandi 
Puang Yesus natungka, sapo' maelo'pi duka' la 
muita Lazarus indo to napatubo sule Puang 
Yesus. 1? Iam too anna nakattum ingganna 
kapala sando la umpatei Lazarus, ll aka 
katibangongannam too Lazarus nasuhum buda 
to Yahudi ta'um untuhu'i indo kapala sando 
anna matappa'i lako Puang Yesus. 1? Tappana 
makale'na mebengngi', napekahebam indo 
tau buda to sule umpakahoa' allo kasalle 
diua illaammi pangngola-lalangam Puang 
Yesus lu langam Yerusalem. # Iya mualaim 
palapa andulam anna mane le'ba'i mentammu 
napasindum sikaahhe naua: "Tapujia' Puang 
Allataala! Katambasam to sule illaam sanganna 
Debata! Katambasam Tomahajanna to Israel!" 
14Iya mualam mesa keledai mangnguha 
Puang Yesus anna nasakei. Iya sule lakom 
pole' indo deem tisuha' illaam Battakada 
Debata naua: 1? "Daa ummahea' inggannakoa' 
issinna Sion! Petua'i, tomahajammua' sule 
ussakei mesa keledai mangnguha." 16 Wattu 
eta too ta'pi napaham tongam ingganna 

passikolanna kalembasanna indo kaha-kaha 
ia too. Puha ham diaka' langam ongeam 
kamatandeanna Puang Yesus, mane naalai 
pole' pikkihanna naua: "Indo napogausam 

to Yerusalem abana inna tisuha' loppo'um 

tia illaam Battakada Debata." 1” Ingganna to 
dio heem indo anna untambai Lazarus Puang 
Yesus messubum illaam mai ku'bu' napatubo 
sule, silele tamonda-monda natula' indo 
kakuasaanna. 18 lam too kasuhunganna anna 
buda sugali'um tau untammui Puang Yesus 
aka naissam naua Ia umpogau'i indo tanda 
memängä-mängä. "Iya sipa'tula'-tula'um 
indo to illaam kakalebuanna Parisi naua: 
"Ta'um pole' diissam aka amom la dipogau'! 
Aka taitanna' natuhu' asammi tau buda." 

20 Indo tau buda to langam Yerusalem lao 
umpenombai Puang Allataala wattunna 
dipakahoa' indo allo kasalle, deem duka' 
sanaka-naka to Yunani. 2! Indo to Yunani 
umpellambi'i Filipus anna nauaanni: "O 
Tuam, maelo'kam la silambi' Puang Yesus ke 
malai." (Indo Filipus to buttu dio mai Betsaida 
illaam lembana Galilea.) ZZ Iya umpellambi'im 
Andreas Filipus anna solai le'ba' umpa'tula'i 
Puang Yesus. 23 Natimba'im Puang Yesus naua: 
"Lambi'um wattunna la dipomatandea' indo to 
diuaam Änä' Mentolino. 2*Setongam-tonganna 
maka' tä' dilamum dokko litä' salise' gandum 
sihhapam to mate, iya la tonta liu salise'. 
Sapo' maka' dilamum indo salise' gandum, 
iya etam too pole' la tubo dio mai anna 
buda buana. ?? Menna-menna umpakalando 

puha ia katuboam di lino, katampasanna la 
pa'dem ia katuboanna. Sapo' menna-menna 
tä' umpakalando ia katuboam di lino, la da'da' 
liu ia katuboanna sule lako salako-lakona. 

26 Menna-menna naaku umpamoloiä', la 
natuhu'ä' anna mala sola liungkanni umba- 
umba ngei kuongei. Anna la napa'kasallei ia 
Ambeku. 27 Husa' penabangku temo. Aka amo 
la kuua? La kuua haka: 'O Ambe', lappasannä' 
dio mai inde kamasussaam la ullambi'ä' 
temo'? Sapo' ia hi kusuhum sule inde lino, 
anna mala nalambi'ä' kamasussaam ia too. 
280 Ambeku, pa'patandaanni kamatandeanna 
sangammu!" Iya tappa dihingngim kamaha 
yabo mai langi' naua: "Puham kupa'patandaam 
kamatandeangku anna la kupa'patandaam 
polepi." 29Ingganna indo to ma'hempum eta 
too sangngim nahingngi indo kamaha. Iya 
deemmi muuai: "Guntu' umbai'!" Sapo' deem 
duka' muuai: "Taia! Malaika' umpa'kadai." 

30 Iya ma'kadam Puang Yesus lako indo 

tau buda naua: "Indo kamaha uhhingngia', 
setonganna taKao napahalluam, sapo' ikoa' 
napahalluam. 31 Tentomai lambi'um wattunna 
la dipopa'tadongkongam issinna lino. Anna 
lambi'um duka' wattunna indo tomahajanna 
setam to ungkuasai lino la ditibe ia lao. 

32 Anna Kao-kao, maka' too balima' ditandeam 
yaboanna inde lino, iya ingganna hupatau la 
kuhuntu' lako kaleku." 33 la anna ma'kada susii 
Puang Yesus aka napa'paissangam la maaka 
susi kamateanna. 3? Natimba'im indo tau buda 
naua: "Illaam Suha' Pahenta tisuha' naua: Indo 

To dilanti' la mepasalama' la tubo liu ia sule 
lako salako-lakona. Iya akanna muua hiko: 
'Anä' Mentolino la ditandeam yaboanna lino?' 
Aka hiko ussanga Ana' Mentolino?" 33 Natimba'i 
Puang Yesus naua: "Indo kamasiasam la 
säpäi' mandam illaam alla'-alla'mua'. Dadi 
lombaia' mellao sumala deempi kamasiäsam, 
indana nakuasaikoa' kamalillingam. Aka 
menna-menna mellao illaam kamalillingam ta' 
ia naissam lalam umba la naola. 3? Katappa'ia' 
indo kamasiäsam sumala solapokoa' inde lino 
anna mala mendadikoa' ana'-ana' to tubo 
illaam kamasiasam." Puhai ma'tula' Puang 
Yesus, le'ba'um umpellei indo ongeam ia too 
anna tä' opi si tama alla'-alla'na tau buda. 

37 Moinna anna budam tanda memängä-mängä 
napogau' Puang Yesus dio olona indo to Yahudi, 
sapo' sangngim moka siam ungkatappa'i 

38 anna mala sule lako indo tula'na nabi Yesaya 
naua: "O Debata, mennam ungkatappa'i indo 
kaheba kipengkadaam? Menna bäbä hi puha 
dipaitai indo kakuasaammu Debata?" 39 Tam 
too kasuhunganna anna sangngim tä'um mala 
matappa' aka inna puham duka' natula' loppo' 
nabi Yesaya kadanna Puang Allataala naua: 

40 "Sangngim kubutai matanna anna mala 

tä' paita, kupomakahha' penabanna anna 
mala tä' deem aka naala penabanna. Aka 
indana ma'pasulei-sule lako Kaleku nasuhum 
kupabono'." Hla anna ma'kada susii Yesaya 
aka puham muita loppo' kamatandeanna 
Puang Yesus anna puham duka' natula' 
loppo' diona Puang Yesus. #2 Moinna anna 

susi, buda siam duka' to kasallena to Yahudi 
matappa' lako Puang Yesus. Sapo' moka 

ohi umpellampasanni indo kamatappasanna 
aka mahea'i lako to illaam kakalebuanna 
Parisi. Aka naua ta'um la mepabai tama 
pa'sambajanganna to Yahudi ke matappa'i 
tau lako Puang Yesus. # Aka sangngim 
napakalando ia napuji hupatau anna la napuji 
Puang Allataala. 44 Pissam wattu napekasallei 
ma'kada Puang Yesus naua: "Menna-menna 
ungkatappa'iä', takao mandi nakatappa'i, 
sapo' setonganna ungkatappa'i duka' indo 

to ussuaa'. 9 Anna menna-menna muitaä', 
muitam indo To ussuaa'. #Sulea' tama 

inde lino sihhapam kamasiasam anna mala 
ingganna to ungkatappa'ia' ta' la tohho 
illaam kamalillingam. 7” Maka' la anggam 
napehingngii baba tau tula'ku, sapo' ta' 
napogau', iya takao la umpassalai. Aka ta' 
sulea' la umpassala lino, sapo' la kupasalama'. 
48 Menna-menna untumpu pala'a' anna ta' 
umpaillaam penaba tula'ku, deem ia to la 
umpassalai. Indo kada puha kutula', iam too la 
umpassalai ke illaammi allo ma'katampasanna. 
49 Aka ma'tula'a' tä' situhu' pa'elo' ikaleku 
baba, sapo' pa'elo'na Ambeku to ussuaa'. 
Aka nasuaa' untula'i indo la pahallunna 
kutula' anna kupalambi'. >° Anna kuissam 
kuua indo to napa'pahentaam la umbabakoa' 
lako katuboam sule lako salako-lakona. Dadi 
ingganna tula'ku kupalanda' umba susi puha 
napokada Ambeku." 

1 3 1 La mahukku'um wattunna napakahoa' 
to Yahudi allo Kalappasanna dio 
mai kasabuasam. Iya naissam loppo'um 
Puang Yesus naua lambi'um wattunna la 
umpellei inde lino la ma'pasule langam 
Ambena. Puham ungkamasei ingganna 
to naampuammi inde lino, anna tonta liu 
nakamasei sule lako ma'katampasanna 
pengkähänganna inde lino. ? Mahassanni 
mangngande Puang Yesus sola passikolanna 
indo bengi eta too, iya inna napengkahaim 
ia tomahajanna setam penabanna Yudas la 
umbalu' Puang Yesus. (Indo Yudas Iskariot 
ana'na Simon). 3 Naissammi Puang Yesus 
naua: "Napadokkoamma' lisu pala'ku ingganna 
kakuasaanna Ambeku." Naissam toi naua: 
"Kao buttu yaboa' mai Puang Allataala anna 
abana inna la ma'pasulea' sule langam 
Puang Allataala." “Nasuhum ke'de' Puang 
Yesus mualai jubana anna umpembeke'i 
handu'. ?Puhai ia too, mualam uwai anna 
natolloi dokko lojam anna mane napahandu' 
umbaseiam bitti'na passikolanna. Puhai, 
napassiiammi indo handu' napembeke'. 
6 Ullambi'i Simon Petrus, iya nauam ia: "O 
Debata! Akanna la ikoi umbaseiannä' bitti'ku?" 
7 Mentimba'um Puang Yesus naua: "Inde 
kupogau' tä'pi muissam kalembasanna temo, 
sapo' dako'i too muissammi pole'." 8 Ma'kada 
pole oom Petrus naua: "Daa Debata! Damon 
tia pole' la umbaseianna' bitti'ku!" Sapo' 
natimba'i pole oom Puang Yesus naua: "Maka 
tä'ko la kubaseiam bitti'mu, iya tä'um kita 

deem kasilombunganta." ? Ma'kada pole oom 
Simon Petrus naua: "Maka' susi, iya ta' la 
bitti'ku mandi umbasei, sapo' limangkupi 
duka' anna ulungku." 1? Naua oom Puang 
Yesus: "Ingganna to puham mendio', bahassi 
asammi kalena. Ta'um manggi' dibasei 
sulibanna bitti'na. Mapattimmokoa', sapo' 

tä' ia asammua'." 1 Aka naissam loppo'um 
Puang Yesus indo to la umbalu'i. Iam too 
anna nauam: "Mapattimmokoa', sapo' ta' ia 
asammua'." 12 Tappana puha asam nabaseiam 
bitti'na, iya ma'jubam sule anna lakoi sule 
ongeanna. Mane ma'tula'i naua: "Muissam 
asammaka' inde kupogausangkoa' temo? 
13 Si muuaannä' Tuangguhu anna Debata. 
Anna abana susi si'da. 1?! Moinna anna Kao 
Debatammua' anna tuangguhummu, sapo' 
puhangkoa' kubaseiam bitti'mu. Iya ta' mala 
tala sibase-baseiangkoa' duka' bitti'mu. 

15 Puham kupogau' la umpotandenganna', 
anna si umpogau'ia' duka' susi ia too. 

16 Setongam-tonganna mesa sabua' ta' tia 
matande puha ia anna la puana, anna mesa to 
disua ta' matande puha ia anna la to ussuai. 
17 Muissammia' kalembasanna inde ingganna 
tula'ku, iya ta' deem pada sakehongko'koa' 
ke umpogau'i. 18Tä'koa' la nahua asam inde 
tula'ku. Aka kuissam asam ingganna to puha 
kupilei. Sapo' ta' mala tala sule lako indo 
puha tisuha' illaam Battakada Debata naua: 
'Indo to kupasola mangngande, iam too 
umpobalia'.' 1? Kutulasam loppo'ungkoa' temo 
anna mala dadii too, iya ungkatappa'inna' inde 

kuua: 'Kaom Too indo to diuaam Inna Deem.' 
20Setonganna menna-menna untahima 
pesuaku, sihhapam siam tia Kao ma'kale 
natahima. Anna menna-menna untahimaa', 
sihhapam siam tia duka' indo To ussuaa' 
ma'kale natahima." 2! Puhai ma'tula' Puang 
Yesus diona kaha-kaha ia too, iya hossom 
penabanna. Anna mane napa'paissanganni 
naua: "Setongam-tonganna deem mesa 
solamua' la umbalu'ä'." 22Iya sinenne'- 
nenne'im passikolanna anna sangngim 
mängä-mängä, aka tä' naissam menna 

indo nauaam. 2Indo mesa passikolanna to 
napakamaja, dio ia ampe'na Puang Yesus. 

24 Iya naadoim Simon Petrus nauaam battuam: 
"Kutanai, menna amo kabam nauaam?" ?? Iya 
umpa'bisi'im Puang Yesus nakutanai naua: "O 
Debata, mennangki kabam?" 2? Natimba'im 
Puang Yesus naua: "lai too kubeem dako' 
hoti ke puhai kuduho dokko lojam-lojam, 

iya iam too." Iya mualam hoti anna naduhoi 
dokko lojam-lojam mane nabeenni Yudas 
Iskariot, ana'na Simon. 27 Puhai natahima 
Yudas indo hoti, iya napentamaim ia 
tomahajanna setam. Iya ma'kadam Puang 
Yesus lako Yudas naua: "Pogau'um too pole' 
indo la umpogau'na." 28 Sapo' pada indo to 
napasola mangngande ta' deem moi podo la 
mesa muissanni kalembasanna indo tula'na 
Puang Yesus lako Yudas. ?? Deem ussangai 
nasua Puang Yesus la mualli kapahalluam 

la dipake illaam hame-hame. Deem duka' 
ussangai nasua lao untabai doi' to mase-mase 

aka Yudas to si muanna doi'. 3? Puhanna 
naande Yudas indo hoti, messubum siaham 
umpellei solana. Wattu eta too malillimmi. 

31 Le'ba'i Yudas, ma'kadam Puang Yesus 

lako passikolanna naua: "Tentomai Kao 

Ana' Mentolino dipomatandema'. Anna 
ingganna inde kupogau', iam too napolalam 
la dipa'patandaam kamatandeanna Puang 
Allataala. 3? Maka' inde kupogau' napolalam 
dipa'patandaam kamatandeanna Puang 
Allataala, iya Puang Allataala siam too duka' la 
umpomatandea'. Anna ta'um la masae anna 
napomatandema'. 330 inggannakoa' änä'ku, 
ta'um la masäe anna silappa'ungkia'. La 
umpeaa' sapo' umba susi puha kupokadaam 
lako to kasallena to Yahudi, iya susim too 
duka' kupokadaangkoa' kuua: Indo ongeam 
la kuongei lao, ta'pia' duka' la ullambi'. 

34 Kubeengkoa' temo pahenta bakahu: La 
sikamasekoa' mesa sola mesa. Umba susi 
kukamaseikoa', la susim too duka' ta' mala 
tala sikamasekoa' mesa sola mesa. 3? Maka' 
sikamasekoa' mesa sola mesa, iya la naissam 
asammi tau naua passikolannakoa' Puang 
Yesus." 36 Iya mekutanam Simon Petrus lako 
Puang Yesus naua: "O Debata, la lu umbako 
ngei?" Natimba' Puang Yesus naua: "Tä'pi mala 
solaki' lako indo ongeam la kuongei temo. 
Dako'pi anna mane muula'ä'." 37 Mekutana 
pole oom Simon Petrus naua: "O Debata, 
akanna tä'ki' la mala sola temo? Ahu'ä' mate 
aka kutuhu'iko." 38 Natimba'i oom Puang Yesus 
naua: "Abu si'dakoka mate aka untuhu'iä'? 

Setongam-tonganna ta'pi la moni mane' anna 
pentallumma' umbahoi." 
14 1 Mane ma'kadai Puang Yesus 

lako passikolanna naua: 
"Daa umpasahubeba'a' penabammu! 
Pomanontonnia' kamatappasammu lako Puang 
Allataala anna ungkatappa'ia' duka'. ? Yabo 
banuanna Ambeku buda ongeam. La laoma' 
kupatokaangkoa' ongeam. Aka inna ta' siakoa' 
la kuuaam ke ta'i la susi. 3 Puhaa' too lao 
umpatokaangkoa' ongeam, ma'pasulema' 
sule mualakoa' anna mala iai too kuongei, 
etanna' duka' la muongei. “Indo la kuongei 
lao, muitanna' lalam langam." ?Iya ma'kadam 
Tomas naua: "O Debata, ta' kiissam indo 
ongeam la muongei lao. La mala haka tia 
kiita indo lalam?" € Natimba' Puang Yesus 
naua: "Kaom too indo lalam anna kamaloloam 
anna katuboam. Tä' deem mesa tau la mala 
landa' langam Ambeku ke takaoi napolalam. 
7 Maka' ungkalesoma', la muissammokoa' 
too duka' Ambeku. Temo muissammia' anna 
muitanna' pole'." 8 Ma'kada duka' Filipus lako 
naua: "O Debata, paitaikam Ambemu anna 
mala tiala inabangki." ?Sapo' natimba' Puang 
Yesus naua: "O Filipus, masäe punalangkia' 
sola, sapo' tä' liu siamä' muissam. Aka iai 
too muitaa', iam too duka' muitam Ambeku. 
Maakam ia susi la muua: 'Paitaikam AmbemuU?' 
10Tä'paka tiko ungkatappa'i muua Kao 
illaannä' Ambeku anna Ambeku illaam kaleku? 
Ingganna indo to puha kuuaangko tä' buttu di 
kaleku bäbä, sapo' Ambeku to tohho illaam 

kaleku ungkähäi. 1! Katappa'ia' indo si kuua: 
illaannä' Ambeku anna Ambeku illaam kaleku. 
La handam tää'munna' too matappa', ke indo 
mandi tanda memängä-mängä puha kupadadi 
ungkatappa'ia'. 1? Setongam-tonganna, iai too 
ungkatappa'ia', iam too duka' la si umpalakoi 
indo si kupogau'. Tä' anggam ia sapo' la 

la'bi puhapi ia anna indo si kupogau', aka la 
laomä' längäm Ambeku. 13 Ingganna aka-aka 
ke umpelauia' umpolalam sangangku la 
kubeengkoa', anna malai pa'palakoangku 

la umpatandaam kamatandeanna Ambeku. 

14 Ingganna aka-aka ke umpelauia' umpolalam 
sangangku la kupangngissi." 15"Maka' too 
ungkamasei si'da-si'daä', iya la untuhu'ia' 
too ingganna pahentaku. !?La kupelau 
lako Ambeku anna nabeengkoa' To la 
umpamoloikoa' anna mala napasolaikoa' 
sule lako salako-lakona. t7 Indo diuaam To 
la umpamoloikoa', ia siam Penaba Maseho 
to la umpa'paissangam kamaloloam. Ta' ia 
la natahima to tamatappa' inde lino, aka ta 
ia naita anna ta' naissam. Sapo' ikoa'-iko 
muissanna' aka napasolaingkoa' temo anna 
la tohho illaam penabammua'. 18Ta'koa' la 
kupellei liu sihhapam to bium, sapo' la suleä 
sule. 19Tä'um masäe anna kupelleim inde 
lino, nasuhum ta'ma' la naita lino. Sapo' 
ikoa'-iko, la muitaa'. Anna la tubokoa' aka 
Kao tuboa'. 2? Maka' too lambi'um allo ia 
too, iya la muissammia' muua Kao tohhoa' 
illaam Ambeku anna ikoa' tohho illaam 
kaleku, anna Kao tohhoä' (aam kalemua'. 

211ai too umpaillaam penaba pahentaku 
anna napalakoi, tau iam too ungkamaseia'. 
Anna iai too ungkamaseia' la nakamasei 
Ambeku. Anna Kao duka' la kukamasei tau 

ia too anna la umpa'paitanna' kaleku lako." 
22 Mekutana Yudas (taia Yudas Iskariot) lako 
Puang Yesus naua: "O Debata, akanna la kami' 
mandi la umpaitai kalemu anna ta' ia lako 
lino?" 23 Natimba' Puang Yesus naua: "Iai too 
ungkamaseia' la untuhu'i pepa'guhuangku. Tau 
ia too la nakamasei Ambeku, anna la solakam 
Ambeku umpellambi'i anna la tohhongkam 
sola tau ia too. 2? Indo to tä' ungkamaseia', 
tä' siam tia duka' untuhu'i pepa'guhuangku. 
Anna indo pepa'guhuangku si uhhingngia', taia 
tula' ikaleku, sapo' buttu yabo mai Ambeku 
to ussuaa'. ?Ingganna ia too kutulasangkoa' 
sumala solapakia'. 26 Sapo' Penaba Maseho Ia 
la umpatudukoa' anna napakilala ingganna 
indo puha kupaissanniangkoa', aka Ia siam 
indo To la umpamoloikoa' la nasua sule Puang 
Allataala la umbala'ä'. 27 La kutampeangkoa' 
kamasakkeam. Kamasakkeam buttu di 
Kaleku, iam too la kubeengkoa'. Indo la 
kutampeangkoa' tä' la susi pa'pebeenna lino. 
Daa umpasahubeba'a' penabammu anna ta' 
tookoa' la mahea'. ?8Puhanna' uhhingngi 
anna muissam indo kuua: 'La le'ba'ä' sapo' la 
ma'pasulea' sule.' Maka' too ungkamaseia', iya 
la tilalla'koa' ke le'ba'ä' umpellambi'i Ambeku, 
aka matande puha Ia Ambeku anna la Kao. 
29 Kupaissanni loppo'koa' temo sumala tä'pi 
dadi, anna mala dadii too, la tontä liukoa' 

matappa'. 39 Tä'ungkoa' la kupabudaam tula' 
aka tentomai wattunnam la sule tomahajanna 
setam to ungkuasai lino. Ta' Kao mala 
nakuasaia', 3t sapo' la kuola siam ingganna 
inde la ullambi'ä' anna mala naissam hupatau 
naua: 'Ungkamasei Ambena anna napalako liu 
ingganna pahentana.' Maingkoa' tapellei inde 
ongeam." 
1 5 1 Anna mane umpatahhu' tula'na Puang 
Yesus naua: "Kaom too batana anggur 
tongam anna Ambeku to ungkähäi. ? Ingganna 
täkeku tää'na kembua naalai lao, anna 
ingganna kembuanna napetähe'i nasuhum 
tuttuam buda buana. 3 Mapattimmokoa' 
kahana indo pepa'guhuam puhakoa' kubeem. 
4La tonta liukoa' tohho illaam kaleku anna Kao 
duka' la tohho liu illaam kalemua'. Aka tä' tia 
deem mesa take la mala kembua ke sappe'i 
lao. Anggam mala kembua ke mendekke' 
liui lako batana. La susingkoa' too duka', 
anggam malakoa' kembua ke tohho liukoa' 
illaam kaleku. ? Kaom too bätäna anggur 
anna ikoa' täkena. Menna-menna tonta liu 
tohho illaam kaleku, anna Kao duka' tohho 
illaam kalena, la tahha' buana. Sapo' maka' 
tä'koa' tohho illaam kaleku, iya tä' deem 
aka-aka la mala umpogau'. ê Menna-menna 
tä' tohho illaam kaleku, sihhapam ia take 
disäppe'i lao la mabangi. Mabangii too, 
dihempummi anna ditibei tama api ditunu. 
7 Maka' tontä liukoa' tohho illaam kaleku, 
anna tula'ku tohho liua' illaam kalemu, 
iya pelauia' langam Puang Allataala indo 

umpahalluam anna la naponnoi pelauammu. 
8Maka' budaa' buamu, iya la tandaammi too 
kamatandeanna Ambeku, anna tandaam toi 
diua abana passikolangku si'dakoa'. ? Umba 
susi nakamaseia' Ambeku, susima' too duka' 
kukamaseikoa'. Tohho liukoa' illaam kaleku 
anna mala tonta liua' ussi'dim pa'kamaseku. 
10 Umba susi tonta kusi'dim pa'kamasena 
Ambeku aka kupalako ingganna pahentana, 
susingkoa' too duka' la tonta liukoa' ussi'dim 
pa'kamaseku ke tonta liukoa' umpalako 
pahentaku. !! Kupaissanni asangkoa' ingganna 
ia too anna mala katilallasangku tohho illaam 
penabammua', nasuhum katilallasammua' 

la sundum anna sule lako. 1?2Indem ia 
pahentaku: La sikamasekoa' mesa sola mesa 
umba susi kukamaseikoa'. 13 Iai too handam 
ungkamasei solana, iam too umpebeem kalena 
dipatei anna mala tubo ia solana. 1? Ikonna' 
too solaku ke umpalako ingganna pahentaku. 
15Tä'ungkoa' kusangai sabua', aka mesa 
sabua' tä' ia muissam pattujunna puäna. 
Sapo' kusa'bu'ungkoa' solaku, aka ingganna 
kuhingnginna lako Ambeku puhangkoa' 
kupaissanni asam. 16 Taikoa' umpileia', sapo' 
Kao umpileikoa'. Kusuakoa' lao anna malakoa' 
kembua buda. Anna bua ia too la da'da' liu. 
Maka' umpateenna', iya iai too umpelaua' 
langam Ambeku umpolalam sangangku, ta' 
mala tala nabeengkoa'. 17 Indem ia pahentaku: 
La sikamasekoa' mesa sola mesa." 13 "Maka' 
too nakabassikoa' lino, la ungkilalaia' indo 
tula'ku kuua: 'Yolo puhaa' Kao nakabassi anna 

ikoa'.' 19 Maka' hapanna la mesa penabakoa' to 
tamatappa' inde lino, iya abana la napohaekoa' 
aka solanakoa'. Sapo' puhangkoa' kupilei 
anna kupasaha' illaam mai alla'-alla'na, 
nasuhum taiangkoa' solana. Iam too anna 
nakabassingkoa'. 2? Pengkilalaia' indo puha 
kupokadaangkoa': Mesa sabua' ta' tia matande 
puha ia anna la puana. Maka too nadahhaa', 
iya la nadahhakoa' too duka'. Maka' too 
natuhu'i pepa'guhuangku, iya la natuhu'ia' 
too duka' pepa'guhuammu. ?! Inggamna ia too 
la napogausangkoa' aka untuhu'ia'. Aka ta' 
muissam Puang Allataala to ussuaa'. ?? Maka' 
hapanna ta' la sulea' anna ta'pi kutulasam 
asam, iya taa'i la napokasalaam. Sapo' temo 
ta'um pole' deem lalanna la ummaloloam 
kalena diona kasalaanna. 23 Menna-menna 
ungkabassia', ungkabassi duka' Ambeku. 

24 Indo kela ta'pi deem kupogau' illaam 
alla'-alla'nai tanda memanga-manga indo 
taa'napi deem napogau' tau senga', iya tää'i la 
napokasalaam. Sapo' moinna anna deemmi 
naita ingganna indo puha kupogau', iya 
nakabassi liu siangkam sola Ambeku. ?? Sapo' 
abana inna la susi anna mala sule lako indo 
puha tisuha' illaam Suha' Pahenta naua: 
'Nakabassia' moi anna ta'i deem lalanna.' 
26La kusuaangkoa' sule To la umpamoloikoa' 
buttu yabo mai Ambeku. Indo kuuaam To 

la umpamoloikoa', ia siam Penaba Maseho 

to umpa'paissangam kamaloloam. Sulei too, 
iya napaissanningkoa' diona Kaleku. ?” Anna 
ikonna' too duka' pahallu la umpa'paissangam 

liungkia'." 
16 1 "la asanna inde kutulasangkoa' 
anna mala ta'koa' soho' boko' ke 
nalambi'ungkoa'. ? Aka la dipassubungkoa"' 
too illaam mai pa'sambajanganna to 
Yahudi aka untuhu'iä'. Tä' anggam ia 
too, sapo' la sule wattunna la deem 
tau umpateikoa' aka nasangam ia duka' 
umpalakom pengkähänganna Puang Allataala. 
3 Kaha-kaha ia too la napogausangkoa' 
aka tä'pi muissam Ambeku anna tä' tooä' 
naissam. #Kutulasangkoa' temo anna mala 
dadii too ungkilalaianna' muua: 'Inna 
puha siangkam napaissanni loppo'.' " 
"Kaha-kaha ia too ta'koa' kupaissanni loppo' 
inde dio mai aka sola-solapakia'. ? Sapo' 
temo la le'ba'mä' umpellambi'i To ussuaa', 
anna ta'ungkoa' deem moi podo la mesa 
umpekutanaanni indo la kuongei le'ba'. 
6 Anna inde tula'ku napomanabo inabammua'. 
7Sapo' setongam-tonganna kutulasangkoa' 
la umpomapia puhaa' ia ke le'ba'a'. Aka 
maka' ta'a' le'ba', iya ta' duka' la sule indo 
To la umpamoloikoa'. Sapo' maka' le'ba'a' 
la kusua sule napellambi'ikoa'. 8 Maka' too 
sulem, la umpakilalam hupatau diona dosana, 
kamaloloam, anna pa'tahungkunganna 
Puang Allataala. ?La napomakaleso naua 
madosa aka ta' nakatappa'iä'. 10 Anna la 
napomakaleso naua maloloa' aka la yaboma' 
sola Ambeku anna ta'ma' la muita pole. 
11 Anna la napomakaleso naua hupatau ia la 

ullambi' pa'tahungkunganna Puang Allataala 
aka indo tomahajanna setam to ungkuasai 
lino ditahungkummi ia. 1? Budapi la pahallu 
kutulasangkoa', sapo' temo ta'pia' la umbela 
untahima. 13Sapo' maka' too sulem indo 
Penaba Maseho to la umpa'paissangam 
kamaloloam, iya la natettekoa' lako ingganna 
kamaloloam buttu di Puang Allataala. Indo 
tula'na ta' la buttu di kalena, sapo' la indo 
nahingnginna lako Ambeku natulasangkoa'. 
Anna la napaissanni loppo'koa' kaha-kaha 
mane la sulena. 14 Anna la napomatandea', 
aka la napaissannikoa' ingganna indo puha 
kubeem. PIngganna indo naampuanna 
Ambeku, iam too duka' kuampuam. Iam too 
anna kuuaam: la napaissannikoa' Penaba 
Maseho ingganna indo puha kubeem." 16 Mane 
naua polei: "Ta'um la masäe anna ta'ma' 
muita pole. Sapo' ta' siam la masae anna 
muitama' sule." 17 Iya sikutana-tana pole oom 
passikolanna naua: "Aka hia kalembasanna 
indo tula'na lako kitaa' naua: 'Ta'um la 
masae anna ta'ma' muita pole. Sapo' ta' 
siam la masae anna muitama' sule:' anna 
indo naua: 'La le'ba'a' umpellambi'i Ambeku?' 
18 Aka hia umbai' kalembasanna indo naua: 
'Ta'um la masäe?' Ta' taissanna' aka amo 
nauaam!" 19 Naissam Puang Yesus naua 
maelo'i la mekutana nasuhum ma'kada 
naua: "Ingngena' kuua 'Ta'um la masäe 
anna tä'mä' muita pole. Sapo' tä' siam 

la masäe anna muitama' sule.' langka 
ussitimba'-timba'ia'? 20 Setongam-tonganna 

la sumahhokoa' anna umbatim sapo' la tilalla' 
ia to tamatappa'. La manabo inabammua' 
sapo' indo kamanaboam inabammu la 
napembala' katilallasam. 21 Sihhapam mesa 
baine mahassam mangnguhiba', ta' deem 
pada samapi'di'. Sapo' tappana subum änä'na, 
iya ta'um nakilalai indo kamapi'disanna 

aka tilalla'um anu' tamam lino änä'na. 

22 Susingkoa' too duka' temo sangngim 
manaboa' inabammu. Sapo' maka' sitammu 
polengkia', la tappa tialaa' inabammu anna ta' 
deem tau la mala umpa'dei katilallasammu. 
23 Allo eta too ta'ungkoa' deem la ungkutanai 
polea'. Setongam-tonganna, iai too umpelaua' 
lako Ambeku umpolalam sangangku, iam 

too la nabeengkoa'. 24Sapo' meangga 

temo ta'pokoa' deem umpelau aka-aka 
umpolalam sangangku. La si umpelaua' 

anna mala untahima, nasuhum sundum 
katilallasammua'." 2? "Ingganna inde tula'ku 
kualaangkoa' pehapangam. La deem wattunna 
ta'ungkoa' la kualaam pehapangam, sapo' 

la kubatotaiammokoa' diona Ambeku. 

26 Wattu eta too la melaukoa' langam Ambeku 
umpolalam sangangku. Të kuua la manggi' 
Kao umpelauangkoa' lako Ambeku, ?” aka 
sangngim nakamaseikoa' Ambeku aka 
ungkamaseia' duka' anna ungkatappa'ia' indo 
kuua: 'Sule yaboa' Kao mai Puang Allataala.' 
28 Abana buttu yaboä' mai Ambeku sule 
mentama inde lino. Anna temo la kupelleim 
inde lino ma'pasule langam Ambeku." 

29 Nasuhum ma'kada passikolanna naua: 

"Temo umbatotäim pole' untula', taiam 
pehapangam. 3?Iya temo kiissammi pole' kiua 
Iko to muissam asam ingganna-ingganna 
sia. Ta'um tau pahallu mekutana liu matim. 
lam too anna kikatappa'im kiua: Iko to buttu 
yaboko mai Puang Allataala." 31 Natimba' 
Puang Yesus naua: "Matappa' si'dangkoka' 
temo? 32Sapo' la sule wattunna, anna 
abana wattunnam, la dipatisehangkoa' 
ma'pasule lako banuammu si mesa-mesa 
umpelleia' mesa-mesangku. Sapo' ta' siama' 
mesa-mesa aka napasolaiä' Ambeku. 331a 
asanna inde kutula' anna malakoa' masannam 
aka deemmi kasilombungantaa'. Illaam 
inde lino abana inna la masussakoa', sapo' 
pomatohoia' penabammu aka kutaloim 
ingganna kakadakeam illaam inde lino!" 
1 7 1 Tappana puha ma'tula' Puang Yesus, 
iya mentongam langam langi' anna 
ma'kadai naua: "O Ambe', lambi'um wattunna 
la kuola indo la ullambi'ä'. Pomatandei 
Änä'mu anna mala napa'patandaam 
kamatandeammu. 2 Aka puhamä' untuho la 
ungkuasai ingganna hupatau, anna mala 
indo ingganna to bali umbeennä' la kubeem 
duka' katuboam sule lako salako-lakona. 
3Indem ia indo katuboam sule lako salako- 
lakona: ke naissammoko hupatau naua 
anggam Iko Puang Allataala Debata, anna 
Yesus Kristus pesuamu. “Kusuppi'um indo 
pengkähängam puha umbeennä' la kukaha 
illaam inde lino napolalam kupa'patandaammi 
kamatandeammu. 20 Ambe', pomatandea' 

temo dio olomu, susi indo kamatandeam inna 
taampuam yolona indo amna ta'pi dipadadi 
inde lino. € Anna puhangko kupa'paissangam 
lako inde mai hupatau to puha umbeenna' 
illaam inde lino. Sangngim petauammu 
yolona, sapo' umbeemma' anna sangngim 
untuhu'im tula'mu. 7 Naissannim temo naua 
ingganna indo puha umbeenna' abana inna 
buttu di Iko. $ Aka puham kupalandasam 
tula'mu anna natahimam. Naissam tongam- 
tongammi abana inna buttu di Ikoä' anna 
nakatappa'im Iko ussuaä' mentama inde lino. 
9 Kupa'sambajangam inde mai tau. Sapo! tä' 
kupa'sambajangam asam ingganna hupatau 
illaam inde lino, anggam indo to puham 
umbeenna', aka tau ia too petauammum. 
101ngganna petauangku, ia too petauammu 
duka'; anna petauammu, petauangku siam 
duka'. Anna iam too umpa'patandaam 
kamatandeangku. 11 Ta'ma' la tohho illaam 
inde lino aka la matimma' umpellambi'iko. 
Sapo' inde mai tau la tohhopi ia illaam inde 
lino. O Ambe' To maseho, kambi'i inde mai 
hupatau illaam sanga kakuasaammu, indo 
sanga puhama' umbeem. Anna mala umba 
susi kita to mesaki', la susiim too duka' la 
mendadi to mesa. t? Padam säena solakanni, 
iya sanga kakuasaammu kupake ungkambi' 
anna unjagai inde mai solaku. Indo sanga 
puhama' umbeem, iam too kupake anna mala 
tää'i deem pa'de, sulibanna indo to mesa 
inna la pa'de ia, anna mala sule lako indo 
tisuha' illaam Battakada Debata. 13 Temo la 

matimma' umpellambi'iko. Sapo' kutulasampi 
yolo ingganna inde tula'ku sumala illaampa' 
inde lino, anna mala sangngim naponnoi 
katilallasangku. 1?! Puham kupalandasam 
tula'mu, nasuhum nakabassi to tamatappa' 
aka taia solana. Anna Kao duka' taiaä' solana 
to tamatappa'. 1*Tä' kupelau la muäläi illaam 
mai inde lino, sapo' kupelau la unjagai indana 
nakadakei tomahajanna setam. t° Umba susi 
taiaä' solana to tamatappa', susim too duka' 
inde mai solaku taia solana to tamatappa'. 

17 Kamaloloammu la umpolalam umpasaha' 
mendadi umma'mu. Aka kadammu, iam 

too kamaloloam. 13 Umba susi puhaa' ussua 
mentama inde lino, susim too duka' kusuai la 
lako inde lino. 19 Umbehoä' kaleku matim anna 
mala keguna lako passikolangku, anna mala 
kamaloloammu la umpolalam umpasähä' duka 
mendadi umma'mu. 29 Anna ta' angga mandi 
inde mai kupa'sambajangam, sapo' duka' lako 
ingganna indo to la ungkatappa'iä' umpolalam 
passa'biinna inde mai la napalandasam diona 
Kaleku. 210 Ambe', kupa'sambajangam 
anna mala mendadii to mesa, umba susi 
tohhoko illaam Kaleku anna tohhoa' illaam 
Kalemu. Kupelau umba ke malai susi duka' 
ingganna to matappa' mendadikia' to mesa 
anna mala nakatappa'i ingganna tau naua Iko 
ussuaa'. 2? Puhaim kubeem kamatandeam 
indo puha umbeennä', anna mala mendadi 
to mesa anna sakutu' susiki' inna to mesa. 
23 Kao illaanna' kalenai, anna Iko illaangko 
Kaleku anna mala sundum kamesaanna, 

napolalam naissam asam hupatau naua 
Ikom too ussuaa': anna la naissam toi naua 
ungkamaseii duka' susi pa'kamasemu lako 
Kaleku. 240 Ambe', maelo'ä' anna mala 
ingganna indo to umbeenna' la solakam 
illaam ongeam la kuongei, anna mala naita 
kamatandeangku, indo puha umbeenna' 
aka inna ungkamaseia' yolo mane dipadadii 
inde lino. 220 Ambe' to muundu' lollä, tä'ko 
naissam inde lino, sapo' Kao-kao kuissangko 
Iko. Anna naissammi inde mai naua Ikom too 
ussuaä'. ZP Puham kupa'paissangangko lako 
indo to umbeenna' anna la tonta liu kupasusi, 
anna mala pa'kamasemu indo kusi'dim illaam 
Kaleku la nasi'dim duka' illaam penabanna, 
anna la tohhoa' illaam kalena." 

1 Puhai ma'sambajam Puang Yesus, iya 
1 8 messubummi illaam mai kota Yerusalem 
sola passikolanna anna ullambanni salu Kidron. 
Eta too deem mesa bela'. Iya le'ba'im tama 
indo bela'. ?Ongeam ia too naita Yudas indo 
to umbalu' Puang Yesus aka eta si naongei 
Puang Yesus ma'mesa sola passikolanna. 3 Iya 
le'ba'um duka' Yudas lako indo bela' umpasola 
to si unjagai Banua Debata indo pesuana 
kapala sando sola to illaam kakalebuanna 
Parisi, natuhu' salengkoam sohodadu Roma. 
Sangngim umbaba ballo anna pangkakka' 
mataham. *Naissam asammi Puang Yesus 
indo la ullambi'i, nasuhum umpengkahuku'i 
indo tau buda sule anna nakutanai naua: 
"Mennaa' umpeä?" 3 Iva natimba'im naua: 
"Yesus to Nazaret." Iya nauam Puang Yesus: 

"Kaom too inde." (Dio duka' heem Yudas to 
umbalu' Puang Yesus.) * Tappana naua: "Kaom 
too inde," iya sangngim ma'saha boko'im 
anna tissämbä'i dokko lita'. 7 Nakutanai 

pole oom Puang Yesus naua: "Mennaa' 
umpeä?" Mentimba'i pole oom naua: "Yesus 
to Nazaret." 8Iya nauaammi: "Kusanga 
puhangkoa' kuuaam: 'Kaom too inde.' Maka' 
Kao si'daa' umpea, iya pabaim ia le'ba'i inde 
mai tau." ?(Napokadanna ia too, iya sule 
lakom indo puha natula' loppo' lako Ambena 
naua: "Lako ingganna to puha umbeenna,', ta' 
deem kupäbäi pa'de moi podo la mesam.") 
10]ya ussintä'um pa'danna Simon Petrus 
anna umbattai Malkus sabua'na sando too', 
iya malai talinga kananna. Iya ma'kadam 
Puang Yesus lako Petrus naua: "Patamai sule 
banuanna pa'dammu! Aka ussanga haka 

iko tä' la kupendudum indo kamapi'disam 
puha napadudunniä' Ambeku?" 12 Iya silelem 
ussakka Puang Yesus indo sohodadu Roma 
sola pangngulunna anna to manjaganna to 
Yahudi anna nasäke'i. 13 Uhuna yolo dibaba 
Puang Yesus lako olona Hanas, pasananna 
Kayafas to muanda'i sando too' illaam 

taum eta too. 1? Kayafas-um too indo puha 
umpakilala ingganna to kasallena to Yahudi, 
naua: "Dotam tia mesa tau mate dibala'iam 
tau buda." 15 Wattu eta too natuhu' dua 
passikolanna Puang Yesus: Simon Petrus anna 
mesapi solana. Indo solana Petrus siissam 

ia sando too', nasuhum mala ia sola Puang 
Yesus tama pa'hanteanna sando too'. 16 Anna 

Petrus ia mangngampa illaam sulibam dio 
ba'ba. Mane messubunni sule indo solana lako 
sulibam umpellambi'i mesa baine to manjaga 
ba'ba umpelauam Petrus umba ke malai sola 
tama. Iya solam Petrus tama. t7 Iya ma'kadam 
lako Petrus indo baine to manjaga ba'ba 
naua: "Taiakoka duka' passikolanna itim dio 
tau o?" Iya natimba'um Petrus naua: "Taia!" 
18 Eta too umpopehobaja api napendähäi 
indo sanaka-naka to manjaga anna sabua' 
aka masäkke' kaliane. Iya le'ba'um duka' 
lako Petrus ke'de'-ke'de' mendaha sola 

indo tau. "Iya ungkutanaim Puang Yesus 
indo sando too' diona passikolanna anna 
pepa'guhuanna. 20 Natimba'i Puang Yesus 
naua: "Kao-kao, tä' deem kubuni tula'ku dio 
olona tau buda. Si ma'pa'guhu liua' illaam 
pa'sambajanganna to Yahudi anna illaam 
Banua Debata, indo ongeam si naongei 

to Yahudi ma'mesa. Ta'pi deem indo si 
kupokadanna la kubuni-buni. ?! Iya akanna 
Kao ungkutanaia'? Laokoa' kutanai indo to 
puha uhhingngi tula'ku. Aka naissanni hi tia 
indo puha kupokada." 22 Tappana napokada 
Puang Yesus ia too, iya deemmi mesa to 
manjaga untampilinni lindona anna nauaanni: 
"Akanna bahaniko ma'kada susi lako sando 
too'?" 23 Natimba'im Puang Yesus naua: "Maka 
sala inde tula'ku, tulasannä' salanna. Sapo' 
maka' tappa', akanna untampilim bäbää'?" 
24 Mane ussuai tau Hanas umbaba Puang 
Yesus puha dipungo lako sando too' isanga 
Kayafas. ??Tonta liupi ke'de'-ke'de' Simon 

Petrus mendaha eta too. Iya nauaanniim 
tau: "Taiakoka duka' passikolanna indo tau?" 
Sapo' nabahoi liu naua: "Taia." Zë Deem 
mesa sabua'na sando too', sahapunna indo 
to nabatta talinganna Petrus ma'kada lako 
naua: "Taiko haka tia indo kuita napasola 
illaam indo bela'?" 27 Nabahoi pole oom Petrus 
naua: "Takao." Iya tappa moni siaham mane". 
28 Mebengngi'-bengngi'pi anna dibabam Puang 
Yesus dio mai banuanna Kayafas dibaba lako 
ongeanna Gubernur. Ingganna indo to Yahudi 
tä' ia tama indo ongeanna Gubernur, indana 
ungkussi'i kalena. Aka situhu' peadasanna 
ta' la mala naande indo kinande si diande 
illaam allo Kalappasam ke makussi'i kalena. 
29 Tam too anna messubummi Gubernur Pilatus 
umpellambi'i anna nakutanai naua: "Aka hia' 
iko untandasam inde tau?" 3? Natimba'im 
naua: "Indo tia kela taia tau kadake, ta'um 
tia la kibabaangko sule!" 31 Iya nauaammi 
Pilatus: "Babaia' lao ammu hotto'i situhu' 
peadasammu." Sapo' silele natimba'i naua: 
"Ta'kam mala umpassala tau la dipatei." 

32 (Susim too inde anna mala sule lako 

indo puha natula' loppo' Puang Yesus la 
maaka susi kamateanna.) 33Iya tamam sule 
ongeanna Gubernur Pilatus anna untambai 
Puang Yesus nakutanai naua: "Ikongka 
tomahajanna to Yahudi?" 3#Iya natimba'um 
Puang Yesus naua: "Buttu di kalemu haka 
inde pekutanaammu, deem daka tau senga 
umpaissanniko diona kaleku?" 35 Natimba' 
Pilatus naua: "Aka to Yahudiä' isanga? 

Aka solamu siam too indo umbabako sule 
sola-solai ingganna kapala sando. Aka hia 
indo puha umpogau'?" 36 Iya natimba'um 
Puang Yesus naua: "Kapahentaangku tä' buttu 
illaam mai inde lino. Aka indo kela buttu 
illaam mai inde lino, la mangngeba ingganna 
pentuhu'ku indana dibehoä' lako to kasallena 
to Yahudi. Sapo' abana inna tä' buttu illaam 
mai inde lino kapahentaangku." 37 Mekutana 
pole oom Pilatus lako naua: "Maka' susi, 
tomahaja si'da hakoka?" Natimba' Puang 
Yesus naua: "Ikom muuai tomahaja. Iam 
too anna disubungamma' illaam inde lino 
aka la kupa'paissangam kamaloloam lako 
hupatau. Iai too tohho illaam kamaloloam, iam 
too umpehingngii tula'ku." 33Iya mekutana 
pole oom Pilatus lako naua: "Aka isanga 
kamaloloam?" Puhanna ma'kada susi Pilatus, 
iya messubum oom sule illaam mai ongeanna 
anna ma'kadai lako ingganna indo to Yahudi 
naua: "Të deem kulambi' kasalaanna inde 
tau moi podo la mesam. 39 Sapo' situhu' 
kabiasaammua' si kulappasangangkoa' mesa 
to ditahungkum illaam allo Kalappasam. Dadi 
muaku haka' ke kulappasangangkoa' inde 
tomahajanna to Yahudi?" 40 Sapo' sikaoli 
mandi naua: "Tää', taia la dilappasam, sapo' 
la Barabas dilappasam." (Indo Barabas to si 
mahhampo!.) 
19 1 Īya ussuam sanaka-naka sohodadu 
Pilatus uhhabi' Puang Yesus. ?Puhai 
ia too umpapiam songko' indo sohodadu 
susi songko' tomahaja sapo' keduhi, anna 

napasongko'ianni Puang Yesus. Puhai, iya 
umpabajuim Puang Yesus juba mellolo pao susi 
juba si napake tomahaja, 3 mane sibala'-bala'i 
lako olona naua: "O tomahajanna to Yahudi, 
kipa'kasalleiko!" Anna mane natampilinni. 

4 Puhai ia too, messubum oom Pilatus anna 
ma'kadai lako tau buda naua: "Petuaf'i, 
kubabaangkoa' subum anna mala muissanna' 
muua tä' si'da-si'da deem kulambi' kasalaanna 
moi podo la mesam." “Iya messubummi 
Puang Yesus ma'songko' keduhi anna ma'juba 
mellolo pao. Iya ma'kadam Pilatus lako indo 
tau buda naua: "Petua'ia', indem indo tau!" 

6 Tappana muita Puang Yesus indo ingganna 
kapala sando sola to si unjagai Banua Debata, 
iya sikaolim napa'sule-sulei naua: "Päso'i, 
päso'i yabo kaju sitambem anna malai mate!" 
Iya natimba'im Pilatus naua: "Pa'kalengkoa' 
alai anna umbabaia' lao kela umpäso'ia' 
yabo kaju sitambem. Aka kao-kao, tä' deem 
kulambi' kasalaanna moi podo la mesam." 

7 Mentimba'um indo to Yahudi naua: "Situhu' 
peadasangki, tau ia too la pahallu dipatei. 
Aka ussangai kalena Anä'na Puang Allataala." 
8 Tappana nahingngi Pilatus pentimba'nai, iya 
tuttuam mahea' nasi'dim, ?lambi' tama sule 
ongeanna Gubernur anna mekutana oi lako 
Puang Yesus naua: "Aka buttu umba si'da hako 
iko ngei?" Sapo' ta'um natimba'i Puang Yesus. 
10 Naua pole oom Pilatus: "Mokako isanga 
untimba'iä'? Aka kao anna dilappasangko, 
kao anna dipäso'ko yabo kaju sitambem." 

11 Natimba' Puang Yesus naua: "Kela tä'ko 

nabeem Puang Allataala kakuasaam ia too, 
inna ta' sia deem kakuasaammu lako kaleku. 
lam too anna mabanda' puham ia dosana indo 
to umbehoä' matim." 12 Tappana nahingngi 
Pilatus kada ia too, iya napeäm lalanna 
anna mala dilappasam Puang Yesus. Sapo' 
sikaoli mandi indo to Yahudi naua: "Tää', 
aka maka' la ullappasam, iya taiangko too 
sassipakamajanna tomahajanna Roma! Aka 
iai too ussanga bäbä kalena tomahaja, iam 
too balinna tomahajanna Roma." 13 Tappana 
nahingngi Pilatus kada ia too, iya ussuam 
Puang Yesus messubum anna muokko'i ia 
Pilatus yabo okkosam pahhottosam illaam 
mesa ongeam isanga Sali Batu (disangai 
illaam basa Ibrani Gabata). 1* Wattu eta too 
umbai' la tette' sapulo dua kalem sipatu 
duka' pa'patokaam allo Kalappasam. Iya 
ma'kadam Pilatus lako indo to Yahudi naua: 
"Ianna' too inde tomahajammu!" 1? Iya sikaoli 
oom naua: "Päso'i! Paso'i! Paso'i yabo kaju 
sitambem anna malai mate!" Nakutanaim 
Pilatus naua: "Aka la kupasosangkoa' isanga 
tomahajammu yabo kaju sitambem anna malai 
mate le!" Natimba' indo kapala sando naua: 
"Aka ta' deem tomahaja senga'ki sulibanna 
tomahajanna Roma." !?Iya umpebeemmi 
Puang Yesus Pilatus lako indo tau buda, la 
lao napatei yabo kaju sitambem. Iya deemmi 
sanaka-naka sohodadu muala Puang Yesus 
anna napasolai lao. 17 Dibabam Puang Yesus 
messubum kota umpassam kaju sitambem, 
iya sulem lako mesa ongeam isanga Ongeam 

Kahoha' Ulu (disangai illaam basa Ibrani 
Golgota). 18 Etam naongei dipayabo kaju 
sitambem sola dua tau, mesa dio tandai 
kananna, mesa dio tandai kaihinna. Dadi 
illaam Ia tanga Puang Yesus. 19 Yaboi kaju 
sitambem Puang Yesus, ussuam tau Pilatus 
umpadekke' pantuli' naua: PUANG YESUS TO 
NAZARET, TOMAHAJANNA TO YAHUDI. 20 Buda 
to Yahudi umbatai indo pantuli' ia too, aka 
indo ongeam naongei Puang Yesus dipatei 
yabo kaju sitambem tä' sikambela kota. Indo 
pantuli' dituli' illaam tallu basa: basa Ibrani, 
basa Latin, anna basa Yunani. 2! Iya ingganna 
kapala sando ma'kada lako Pilatus naua: "Daa 
untuli'i naua: 'Tomahajanna to Yahudi,' sapo' 
la untuli' dia naua: 'Tau iam too inde si muuai: 
Kaom too tomahajanna to Yahudi.' " 22 Sapo' 
natimba' Pilatus naua: "Indo puha tituli', 

iam too la tituli' liu." 23Tappana yabo kaju 
sitambem Puang Yesus, naalam sohodadu indo 
pohebana anna nabahe appa'i. Tungga' naala 
sandai si sabaheam. Naala duka' bajunna. 
Indo bajunna ta' deem dasi'na, anggam 
salamba' ditannum mengkalao yabo sule 
dokko. 241ya sipa'tula'-tula'um indo sohodadu 
naua: "Tä' la tapolo-poloa' inde bajunna, 
sapo' taundiia', battu mennantaa' mualai." 
Kaha-kaha ia too dadi anna mala sule lako 
indo puha tisuha' illaam Battakada Debata 
naua: "Nabahe-bahe pohebaku, anna naundi 
bajungku." Iya napateem si'da indo appa' 
sohodadu. ?? Sikahuku' indo kaju sitambem 
naongei Puang Yesus, ke'de'-ke'de' indona 

sola indouhena tandai indona, Maria bainena 
Klopas, anna Maria Magdalena. 2? Tappana 
muita indona sola indo passikolanna to 
napakamaja ke'de'-ke'de' eta, iya ma'kadam 
Puang Yesus lako indona naua: "O mama', 
iam too itim la umpoänä"'." 27 Mane ma'kadai 
lako indo passikolanna naua: "Iam too itim 
la umpoindo." Napahandu'um eta too, indo 
passikolanna untahima indona Puang Yesus 
tohho dio banuanna. 28 Puhai ia too, naissam 
Puang Yesus naua ingganna aka-aka suppi' 
asammi. Iya ma'kadam Puang Yesus naua: 
"Mabahhanna', "anna mala sule lako ingganna 
indo puha tisuha' illaam Battakada Debata. 
29 Eta too, deem mesa pa'pongngeam kessi 
anggur maissu', iya dihammem bunga karang 
tama indo anggur anna dipadekke'i lako bata 
hisop mane dipalanganni dipatu'doi sadana 
Puang Yesus. 39 Puhai naihu' indo anggur, 
iya ma'kadam naua: "Sule lakom." Puhai ia 
too lumukkum anna umbehoi sungnga'na. 

31 Allo eta too allo pa'patokaam la mentama 
allo Katohhoam. Situhu' kabiasaanna to 
Yahudi pemali la tonta liu tipaso' bakkena 

to dipatei yabo kaju sitambem illaam allo 
Katohhoam. La'bi-la'binna allo eta too sipatu 
allo Kalappasam. Iam too anna le'ba'um 
sanaka-naka to kasallena to Yahudi lako Pilatus 
napelau la diheppo' asam bitti'na ingganna 
indo to dipaso' yabo kaju sitambem anna 
mala bale' mate, mane dipatuhunni yabo mai 
indo kaju sitambem. 3? Iya le'ba'im sohodadu 
uhhepposam bitti'na indo to dua solana 

Puang Yesus dipaso' yabo kaju sitambem. 

33 Sapo' tappana ullambi'i Puang Yesus, naita 
matem, iya ta'um ia nahepposam bitti'na. 

34 Sapo' deem di mesa sohodadu umbunoi 
sa'dena, iya tappa messubum haha sola 
uwai. 3?Indo mesa tau dio duka' heem naita 
kadadiam ia too, iam too ussa'bii anna mala 
matappa'koa' duka'. Aka malolo passa'biinna 
anna naissam naua tappa". 3? Kaha-kaha ia too 
dadi anna mala sule lako indo puha tisuha' 
illaam Battakada Debata naua: "Tä' deem 
moi podo la mesa bukunna diheppo'." 37 Anna 
tisuha' toi duka' illaam Battakada Debata 
naua: "La sangngim napahandam indo to 
puha nabuno." 33Puhai ia too, deem mesa 
tau isanga Yusuf to buttu dio mai Arimatea 
napelau lako Pilatus naua: "La mala haka 
kupatuhum bakkena Puang Yesus?" (Indo 
Yusuf mesa duka' passikolanna Puang Yesus, 
sapo' ta' napa'paissangam aka mahea' lako to 
kasallena to Yahudi.) Tappana napabai Pilatus, 
iya le'ba'um muala bakkena Puang Yesus. 

39 Eta too Yusuf napasolai Nikodemus indo to 
puha umpellambi'i Puang Yesus wattu bengi. 
Indo Nikodemus umbaba bauam bubanau' 
isanga mur anna gaharu dipasihau-hau, 
umbai' tallu pulo kilo budanna. #@ Iya mualam 
sampim mabusa anna natantannii indo bauam 
bubanau' mane nabalunganni indo bakkena 
Puang Yesus, umba susi ada' kabiasaanna to 
Yahudi kela ullamunni to mate. “1 Indo naongei 
Puang Yesus dipatei yabo kaju sitambem, 
deem mesa bela' nasikahukusam. Illaam indo 

bela' deem mesa lokko', ta'pi deem to mate 
dipatama. #2Iya napatamam indo lokko' aka 
mahuku' anna la lambi'um allo Katohhoam. 
20 1 Bengi-bengipi indo allo Minggu eta too 
anna le'ba'um Maria Magdalena lako 
indo ku'bu'. Sulei lako, iya naitam indo batu 
dilapasam ba'ba lokko' tibehom. ? Iya tappa 
lumumpa' siaham lao umpellambi'i Simon 
Petrus anna indo passikola to napakamaja 
Puang Yesus nauaam: "Naalam tau indo 
bakkena Puang Yesus illaam mai ku'bu', sapo' 
napaumba amo ngei." 3 Iya tappa le'ba' siaham 
Petrus sola indo mesapi solana passikola lako 
ku'bu'. “Bassim lumumpa' sapo' malapu' 
puha ia indo solana Petrus nasuhum ia yolo 
landa' lako ku'bu'. ? Lumukkum naolläi tama 
indo lokko', iya angga ham pebalunna naitam 
tihongka' illaam, sapo' ta' ia le'ba' tama. 
6 Meula' siam duka' Simon Petrus, tappa tahhu' 
ia tama indo lokko', iya naita indo pebalum 
tihongka'. 7 Sapo' indo sampim disapusam 
ulunna, ta' sikahuku' indo pebalum sapo' lao 
senga' ia tilulum. 8Iya le'ba'um duka' tama 
indo solana Simon Petrus to yolo landa' lako 
ku'bu', iya naitam, nasuhum natappasam. 
? (Aka sule lako allo eta too tää'i liupi nakaleso 
indo puha tisuha' illaam Battakada Debata 
naua: "Tä' mala tala tubo sule.") 10 Puhai ia 
too, iya ma'pasuleim lako banuamna. 1! Sapo' 
ke'de' ia Maria Magdalena dio olona ba'ba 
lokko' wattu eta too sumahho. Napasindum 
sumahho, lumukkum anna naollai tama indo 
lokko'. t? Iya naitam dua malaika', bassim 

ma'poheba mabusa, muokko' dio indo ongeam 
puha naongei bakkena Puang Yesus, mesa 
dio tandai pengnguluanna anna mesa dio 
tandai pempollosanna. 13Iya mekutanam 
indo malaika' naua: "O indo', akanna 
sumahhoko?" Iya natimba'im Maria naua: 
"Naalam tau Debatangku anna napaumba 
amo ngei." 14Puhai ma'tula', menggihi'um 
lako boko'na, iya muitam Puang Yesus kede 
dio, sapo' tä' naissam naua Puang Yesus dia. 
15 Nakutanaim Puang Yesus naua: "Indo', 
akanna sumahhoko? Menna umpeä?" Nasanga 
Maria to ma'bela', nasuhum ma'kada lako 
naua: "O tuam, maka' iko mualai, kamaseia' 
anna untulasannä' umba ngei umpa'pongngei 
anna mala lao kuala." 19Iya ma'kada oom 
Puang Yesus naua: "O Maria." Iya menggihi'um 
lako Puang Yesus anna ma'kadai illaam 

basa Ibrani naua: "Rabuni!" (kalembasanna 
"Tuangguhu"). 1 Iya nauaammi Puang 
Yesus: "Daa muanda'iä' aka ta'pa' deem 
längäm Ambeku. Sapo' le'ba'ko lako ingganna 
solasubungku anna umpaissannii muua: Naua 
Puang Yesus: 'La längännä' Ambeku anna 
Ambemua'; Puang Allataala to kupenombai 
anna Puang Allataala to umpenombaia'.' " 

18 Iya le'ba'um Maria Magdalena umpellambi'i 
ingganna passikolanna Puang Yesus anna 
natulasanni naua: "Siitangkam Debata." Anna 
napalandasam duka' indo tula'na Puang Yesus. 
19 Tappana bengi indo allo Minggu eta too, 

iya ma'mesam indo passikolanna illaam mesa 
banua dikado' ba'bana, aka ungkahea' to 

kasallena to Yahudi. Pissananna ke'de'-ke'de' 
babam Puang Yesus illaam alla'-alla'na 

anna ma'kadai naua: "Kehongko'koa' anna 
maupa' nalambi'ungkoa' kamasannangam." 
20 Puhai ma'kada susi, iya umpa'paitaammi 
limanna sola sa'dena. Iya tä' deem pada 
satilalla' indo passikolanna muitanna Debata. 
211ya ma'kada pole oom Puang Yesus 
naua: "Kehongko'koa' anna maupa'. Umba 
susi nasuaä' Ambeku, susima' too duka' 
kusuakoa'." 22 Puhai, nasimbuhu'im anna 
nauai: "Tahimaia' Penaba Maseho. 23 Maka' 
muampunnikoa' dosana tau, iya la diampunni 
too. Anna maka' tä' muampunnia' dosana, 
iya la tä' too diampunni." 2*Indo Tomas, si 
diuaam to Hendu, mesa duka' to tihekem 
sapulo dua passikolanna Puang Yesus, sapo' 
tä' ia dio heem sola solana wattunna anna 
sulei Puang Yesus. ?? Iya nauaammi solana: 
"Tomas, puhangkam kami' siita Debata." Sapo' 
natimba' Tomas naua: "Tä'pi kao kukatappa'i 
ke tä'i kuita sola matangku anna kutu'doi 
indo pampäsosam dio limanna anna indo 
bila'na dio sa'dena." 26 Pitu bengii lessu'na, 
iya ma'mesa oom passikolanna Puang Yesus 
illaam indo banua. Eta too diom pole' heem 
Tomas. Moinna anna tikädo' asam ba'ba, 
sapo' sule Puang Yesus ke'de'-ke'de' 00 
illaam alla'-alla'na anna ma'kadai naua: 
"Kehongko'koa' anna maupa' nalambi'ungkoa' 
kamasannangam!" 27 Mane ma'kada polei 
naua: "Tomas, petua'i inde limangku anna 
tu'doi tahunomu. Kokoi limammu tama inde 

sa'deku ammu kaka'i bila'ku. Tä'ungko la 
bata-bata liu, sapo' katappa'i!" 28Iya tappa 
natimba'i Tomas naua: "O Debatangku anna 
Puang Allataala to kupenombai!" 29 Iya 
ma'kada oom Puang Yesus naua: "Mane 
matappa' dako le', aka muitama'? Kehongko' 
anna maupa' lako ingganna tau to matappa' 
moi anna tä'ä' naita." 30 Budapi senga'na 
tanda memängä-mängä napogau' Puang Yesus 
dio olona passikolanna, sapo' tä'um dituli' 
asam illaam inde suha'. 31 Sapo' ia asanna 
ia too disuha' anna mala ungkatappa'ia' 
muua Puang Yesus-um too indo To dilanti' la 
mepasalama', Ana'na Puang Allataala; anna 
la ullambi'koa' katuboam umpolalam indo 
kamatappasammua' lako kalena. 
2 1 1 Puhai ia too, umpa'paitaam oom 
kalena Puang Yesus lako passikolanna 
dio bihinna Le'bo' Tiberias. Susi ia inde 
tulasanna: 2Pissam wattu ma'hempunna' 
Simon Petrus, Tomas (si diuaam to Hendu), 
Natanael (to buttu dio mai Kana, lembäna 
Galilea), indo dua änä'na Zebedeus, anna 
duapi passikola senga'na Puang Yesus. 3Iya 
ma'kadam Simon Petrus lako solana naua: 
"La laoä' kao mebau." Iya nauam solana: "La 
laokia' sola." Iya le'ba'im längäm lopi. Sapo' 
pusam bengi eta too, tä' deem aka nalolongam. 
4 Tappana bihha' allo indo masiäna, iya ke'de'- 
ke'de'um Puang Yesus dio indo bihim le'bo', 
sapo' tää'i naissam naua Puang Yesus dia. 
> Ma'kadam Puang Yesus naua: "Oa' änä'ku 
deem daka bau mualaa'?" Iya natimba'im 

naua: "Ta' deem." Iya nasuam Puang Yesus 
naua: "Pessambasannia' dalamu lako tandai 
kananna itim lopi anna mala ullolongangkoa' 
bau." Iya umpessambasannim duka' dalana, 
iya tä' nabela nahuntu' aka buda punala bau 
naala. 7 Iya ma'kadam lako Petrus indo mesa 
solana passikola to napakamaja Puang Yesus 
naua: "Debata dipe a." Tappana nahingngi 
Simon Petrus indo tula'na naua: "Debata dipe 
a," iya mualam bajunna napa'baju (aka ta' 
ma'baju) anna mekkattibei dokko le'bo' anna 
mengkajai libam. 2 Anna indo passikola senga 
umpasohe ia lopinna langam galantangam 
napasindum umbeso dalana ponno bau. Aka 
ta' siam sikambela bihinna le'bo', umbai' 
angga hi mesa hetto alla'na. ? Tappana tuhunni 
yabo mai lopi, iya muitam hoti anna api 
pehobaja, bau yabona. t° Iya nauam Puang 
Yesus: "Babaia' mai si sanaka-naka itim bau 
mane puhaa' ussakka." 1! Le'ba'um Simon 
Petrus langam lopi anna nabesoi indo dalana 
langam galantangam. Indo dala ponno bau 
si kasalle, sahatu' lima pulo tallu budanna. 
Moi anna pada budanna, sapo' ta' mammi 
sesse' indo dalana. 1?Iya natambaiim Puang 
Yesus naua: "Maikoa' pa'loppo'." Sapo' ta' 
deem moi podo la mesa passikolanna la 
bahani mekutana naua: "Mennako isanga?" 
Aka naissannim naua Debata hia palae'. 

13 Iya napengkahuku'im Puang Yesus, naala 
indo hoti anna nabeenni, susi siam duka' 
indo bau. 14Iam too inde kapentallunna 
umpa'paitaam kalena Puang Yesus lako 

passikolanna puhanna dipatibangom sule dio 
mai alla'na to mate. 1? Puhai mangngande, 
ma'kadam Puang Yesus lako Simon Petrus 
naua: "Simon, ana'na Yohanes, mentondom 
puha haka iko pa'kamasemu lako kaleku 
anna la pa'kamasena inde mai solamu?" 
Natimba'im naua: "Tappa' Debata. Aka 

inna muissammi kukamaseiko." Iya nauam 
Puang Yesus "Tahinanaanna' ingganna ana' 
dombaku." 16 Mane ma'kada polei Puang Yesus 
kapenduanna naua: "Simon, ana'na Yohanes, 
ungkamasei haka'?" Natimba'i oom duka' 
naua: "Tappa' Debata. Aka inna muissammi 
kukamaseiko." Iya nauaammi Puang 

Yesus: "Kambisanna' ingganna dombaku." 

17 Mekutana pole oom kapentallunna naua: 
"Simon, ana'na Yohanes, ungkamasei 
haka'?" Iya manabo inabanna Petrus aka 
kapentallunnam nakutanai Puang Yesus naua: 
"Ungkamasei hakä'?" Iya natimba'i pole 

oom naua: "O Debata, Iko ullosa ingganna- 
ingganna sia. Dadi muissammi kukamaseiko." 
Iya nauaammi Puang Yesus "Tahinanaanna' 
dombaku. 18 Setongam-tonganna wattunna 
mangnguhapoko ma'kaleko umbeke' äbä'mu 
anna ma'lao-laoko situhu' pa'elo'mu. Sapo' 
maka' matuangko, la mangngundappako 
anna nasake'ko tau senga' anna nababako 
lako ongeam tää'na umpohäe." 1? (Ma'kada 
susi Puang Yesus lako Petrus aka natulasam 
loppo' la maaka susi kamateanna dako'. Anna 
kaha-kaha ia too la napolalam dipa'kasallei 
Puang Allataala.) Mane ma'kada oi Puang 

Yesus lako Petrus naua: "Tuhu'ä'." 20 Tappana 
messaile Petrus, iya naitam mentuhu' indo 
mesa passikola to napakamaja Puang Yesus. 
(Ia siam indo to puha umpa'bisi'i Puang 
Yesus nakutanai wattunna anna mangngandei 
sola-sola naua: "O Debata, mennangki 
kabam la umbalu'ko?") 2! Tappana naita 
Petrus, iya mekutanam lako Puang Yesus 
naua: "O Debata, la umba ia susi inde tau?" 
22 Natimba' Puang Yesus naua: "Maka' kupoelo' 
inde tau la tubo liu sule lako kasuleangku 
ma'penduanna, taia iko issammu. Anggam 
iko muissam untuhu'a'." 23 Iya napeleleim 

to matappa' naua: "Indo passikola ia too, 

ta' la mate." Anna ta' di deem naua Puang 
Yesus: "Tau ia too ta' deem la mate." Anggam 
ia naua: "Maka' kupoelo' inde tau la tubo 

liu sule lako kasuleangku ma'penduanna, 
taia iko issammu." 24lam too indo passikola 
to napakamaja Puang Yesus, puha ussa'bii 
ingganna kadadiam ia too, anna ia toi 
ussuha'i. Anna taissanna' taua tappa' tula'na. 
25 Budapi senga'na napogau' Puang Yesus. 
Maka' hapanna la dituli' asam ingganna 
pa'palakoanna, naua inabangku ta' la sihua 
inde lino ingganna suha' ia too. 

1 10 Teofilus, illaam indo uhuna suha'ku 
kupomakalesom ingganna pa'palakoanna 
Puang Yesus susi pengkähängam nakähä, 
susi pepa'guhuam napalanda' ? sule lako allo 
naongei tiäkä' längäm suhuga. Wattunna 
anna tä'pi längäm suhuga, sola kakuasaanna 
Penaba Maseho umpakahi'di ingganna suhona 
to puha napilei indo la napogau'na. 3Puhai 
mate, kapuhaammi umpa'paitaam kalena lako 
ingganna suhona. Anna umpogau' toi buda 
tanda anna makalesoi diua tubo sule. Aka 
appa' pulopi allona naolaam si umpellambi'i 
suhona anna natulasanni diona kapahentaanna 
Puang Allataala. ? Pissam wattu ma'hempum 
oom mangngande sola suhona anna 
napakahi'di naua: "Daa umpelleia' Yerusalem. 
Ampaia' pa'dandianna Ambeku umba susi 
puha kutulasangkoa'. ? Aka Yohanes uwai ia 
napake mantedo', sapo' ikoa'-iko ta'um la 
masae anna dipatamaingkoa' Penaba Maseho 
susi ditedo'." € Wattunna anna ma'hempunni 
Puang Yesus sola suhona, mekutanam suhona 
naua: "O Debata la temongka umpake'de' sule 
kapahentaantaa' to Israel-kia'?" 7 Natimba' 
Puang Yesus naua: "Aka anggam Ambeku 
umpa'tantui, tä' iko manggi'a' muissam aka 
ia too kakuasaanna Ambeku. 8 Sapo' ikoa'-iko 
la dibeengkoa' kakuasaam ke sulem Penaba 
Maseho la ungkuasaikoa' anna la mendadikoa' 

sa'bingku dio Yerusalem, lembana Yudea, 
lembana Samaria, anna sule lako lili'-lili'na 
lino." ?Puhanna ma'tula', tiaka'um langam 
lawwa naita suhona lambi' nahehunni gabum 
sampe ta'um landa' naita. !? Mentongaipi 
langam langi' indo suhona ma'petua', iya muita 
ham dua tau ma'poheba mabusa dio ampe'na. 
11 Iya tappa ma'kadam indo tau naua: "O 

to Galilea akanna sikadehekoa' ma'petua' 
langam langi'? Indo Puang Yesus tiaka' langam 
suhuga napelleikoa', la siam la ma'pasule 
sule yabo mai susi inde muitaa' temo." 1? Iya 
ma'pasuleim indo suhona le'ba' lako Yerusalem 
mengkalao dio mesa tanete disangai Tanete 
Zaitun sikahuku' siam Yerusalem. Iya 
landa'i, le'ba'im langam mesa lotem, ongeam 
si naongei tohho Petrus anna Yohanes, 
Yakobus anna Andreas, Filipus anna Tomas, 
Bartolomeus anna Matius, Yakobus änä'na 
Alfeus anna Simon (to mentama kakalebuanna 
to umbali kapahentaanna Roma) anna Yudas 
ana'na Yakobus. 1*'Sangngim manontom 
umpamesa penaba ma'sambajam sola 
sanaka-naka baine, sola Maria indona Puang 
Yesus, anna solasubunna Puang Yesus. PP Allo 
eta too ke'de' Petrus illaam alla'-alla'na 
solana to ma'hempum, umbai' la si sahatu' 
dua pulo tau budanna, anna ma'kadai naua: 
16 "0 inggannakoa' solasubungku, ganna'um 
issinna Suha' Maseho, indo napalambi' 
Penaba Maseho napalombum Daud, diona 
Yudas to ummatalalanni to ussakka Puang 
Yesus, !7 moi anna yolona to dihekem duka' 

solaki anna to mangngala taba duka' illaam 
pengkähängangki." 18 (Indo doi' sahona Yudas 
umpogau' kakadakeam puham naalliam 
sangngenam lita'. Iya etam naongei tappa 
lumba lambi' tigontam tambu'na. 19 Anna 
kaha-kaha ia too naissam asam tau dio 
Yerusalem lambi' indo litä' nasangai situhu' 
tula'na "Hakal Dama" kalembasanna |iLita' 
Haha |r.) 2? "Aka puha tisuha' illaam suha' 
Pampujiam naua: 'Päbäi mammi lo'ba 
ongeanna anna pabai memase-mase,' anna: 
'La naala tau senga' babanganna.' 2! Dadi la 
pahallu diala mesa tau la uhhängännikam 
illaam mai alla'-alla'na indo to si kipasola liu 
indo anna solapakam Puang Yesus napahandu' 
dio pantedosanna Yohanes, sule lako allo 
naongei tiäkä' Puang Yesus längäm suhuga 
napelleikam, anna mala pada-padakam 
ussa'bii diona katuboanna sule." 22(1:21) 

23 Iya sikanatuhom dua tau isanga Yusuf 

si diuaam toi Barsabas (anna si diuaampi 

liu Yustus) anna kaduanna isanga Matias. 
241ya ma'sambajannim anna melaui naua: 

"O Debata, iko ullosa tama penabanna si 
mesa-mesa tau. Tuhoi mennanna la umpoelo' 
inde dua tau ??la umpake illaam inde 
pengkahangam la mendadi suhomu la umbala' 
Yudas to untampe inde pengkahangam, aka 
lakom ia lemba bolom la sipato'na naongei." 
26 Sikanaundim indo dua tau, iya Matias nahua 
la uhhängänni indo to sapulo mesa suhona 
Puang Yesus. 

2 1 Tappana lambi' allo kasalle Pentakosta, 
ma'hempummi indo ingganna to 
matappa'um dio mesa ongeam. 2Pissananna 
nahingngim moni susi uhhunna hibu' kasalle 
tuhum yabo mai langi' umponnoi indo banua 
naongei tadongkom ma'hempum. ? Iya naitaim 
titantam api susi lila tungga' uhhampoi 

indo tau illaam banua. #Silele dipatamai 
Penaba Maseho nasuhum manaha asam 
umpake ma'hupa-hupa basa situhu' kada 
napalosaiam Penaba Maseho la napotula'. 

> Dio Yerusalem eta too tohho to Yahudi 
buttu dio mai ma'hupa-hupa botto illaam 
inde lino. Tau ia too si untuhu'i si'da-si'da 
Puang Allataala. ? Nahingnginna tau buda 
indo moni ma'uhhum, ma'silullu' siaham sule 
sisippi'-sippi'. Sangngim pusa' aka tungga' 
uhhingngi basana napake indo ingganna to 
matappa'um ma'kada-kada. ” Sangngim pilla' 
lambi' sipa'tula'-tula' naua: "Taia haka tia 

to Galilea inde lako ma'kada-kada? 8 Maaka 
hia susi anna malai tungga' uhhingngikia' 
basata napotula'? ° Susinna kitaa' to Partia, 
to Media, to Elam, issinna Mesopotamia, 
Yudea anna Kapadokia, Pontus anna Asia, 

10 Frigia anna Pamfilia, Mesir anna lembäna 
Libia sikahuku' Kirene; anna to sule dio mai 
Roma 1! (susi to Yahudi teem to mentama 
peadasanna to Yahudi), to Kreta anna to Arab; 
tahingngi asammia' ma'kada-kada situhu' 
tula'taa' si mesa-mesa diona kaha-kaha 
memanga-manga napogau' Puang Allataala." 
12 Sangngim pilla' anna mängä-mängä 

napasindum sipa'tula'-tula' naua: "Aka hia 
kalembasanna indea'i?" 13 Sapo' deem siam 
duka' tau piha mantelle-telle naua: "Inde lako 
tau mäbo'i aka buda sugali' anggur naihu'." 
14 Sapo' tappa ke'de' Petrus sola indo to sapulo 
mesa solana napekasallei ma'kada naua: "O to 
Yahudi anna inggannakoa' issinna Yerusalem, 
pengngissanniia' anna umpaillaam penaba 
manappaia' inde kadangku. 15Inde mai tau 
tä' tia mabo' susi passangaimmua' aka temo 
mane tette' kaseha mebengngi'. 1? Sapo' iam 
too indee indo puha napa'paissangam Puang 
Allataala napalombum nabi Yoel naua: !”'La 
dadi illaam allo ma'katampasanna susim 

too kadanna Puang Allataala: La kutolloi 
Penaba Maseho ingganna hupatau, nasuhum 
pessubummua' la umpalombum kadangku. 
Susi duka' lako ingganna to mangnguhammua' 
la kulipi, anna mala naita indo kaha-kaha 

la kupaitai. Anna lako ingganna tomatua 
ulummua" la si kupalosai illaam tindo. 18 Susi 
duka' ingganna sabua'ku muane anna baine, 
la kutolloi Penaba Maseho illaam allo ia too 
anna umpalanda'i ingganna kaha-kaha indo 

la kupaissanniam. 1? Anna la kupadadi buda 
tanda memanga-manga yabo langi' anna 
ma'hupa-hupa tanda illaam lino susinna 
haha, api, sola hambu pelamboho. ?@ La pi'de 
mata allo lambi' la malillim patta anna bulam 
la malea susi haha anna mane lambi' allo 
kasuleanna Debata. Allo kasalle ia too la 
ponnom pole' kamatandeam. ?! Menna-menna 
mengkaala langam Debata illaam wattu eta 

too, iam too to la untahima kasalamasam.' 220 
inggannakoa' to Israel, patananniia' talinga 
inde kadangku: Indo to nahua inde tula'ku 
Puang Yesus to Nazaret, mesa to natuho Puang 
Allataala. Aka umpogau' ma'hupa-hupa tanda 
illaam alla'-alla'mua' kahana kakuasaanna 
Puang Allataala anna nakamanga-mangai 
asam ingganna hupatau susi puha muissanna'. 
23 Ta toi puha dibeengkoa' anna umpebeenna' 
dipatei yabo kaju sitambem nakaha to kadake 
gau' situhu' pattujunna Puang Allataala. 
24Sapo' napatibangom anna nalappasam 
Puang Allataala dio mai kamateam aka ta' 

la la mala nataloi kamateam. ?? Aka puha 
natula' loppo' Daud tula'na Puang Yesus 
naua: 'Puang Allataala liu kupahandam anu' 
ia passappi' matoto'ku dio tandai kanangku, 
nasuhum ta'a' la mala tige'ge'. 2? Nasuhum 
ponno kakassiam illaam penabangku anna 
lemba' katilallasam dio pudu'ku, susi duka' 
bata puntingku la masannam anna ponno 
pahhannuam 7? aka tä'ko umpäbäi sungnga'ku 
la tohho illaam kamateam, anna tä' toi 

la umpabaia' Kao inde To Masehomu la 

bosi. 281ko puha umpatuhoia' lalam lu lako 
katuboam sule, anna tiala inabangku aka 

Iko tontä umpasolaiä'.' 2? Dadi inggannakoa' 
solasubungku, kupassubungangkoa' issi 
penabangku untula' diona Daud nene to 
taponene puham mate anna puha dilamum, 
anna ku'bu'na da'da' liupi taitaa' sule lako 
temo. 3? Sapo' indo Daud mesa duka' nabi, dadi 
naissam naua puha ma'pinda Puang Allataala 

la napatadongkongam mesa pessubunna la 
untadongkonni okkosam kahajaanna. 3! Puha 
naissam Daud aka la napogau' Puang Allataala 
lambi' natula' loppo'um diona katuboanna sule 
To puha dilanti' la mepasalama'. Indo anna 
natula'i inde naua: 'Aka ta' la la napabai tohho 
illaam kamateam anna ta' duka' la bosi baba.' 
32 Puang Yesus-um too indo napatibangom 
sule Puang Allataala anna kami'um too to 
ussa'bii. 33 Anna naaka'um Puang Allataala 
untadongkonni ongeam kamatandeam sola 
kakuasaam nabeem Ambena anna untahima 
Penaba Maseho indo puha didandiam. Iam 
too natolloam yabo mai, indo puhaa' taita 
anna tahingngi. 34 Aka taia Daud langam 
suhuga sapo' Daud dia ma'kada naua: 
'Ma'kada Puang Allataala lako Debatangku 
naua: Okko'ko dio tandai kanangku 3? sule 
lako wattunna la kupadadi pehhondoammu 
ingganna balimmu.' 3? Dadi pahallu muissam 
si'da-si'da inggammua' to Israel muua indo 
Puang Yesus to puhaa' umpatei yabo kaju 
sitambem naaka'um Puang Allataala mendadi 
Debata anna To puha dilanti' la mepasalama'." 
37 Tappana nahingngi kaha-kaha ia too tappa 
tilla'ba' buana ingganna tau to dio heem lambi' 
mekutana lako Petrus anna ingganna solana 
naua: "Akam la kipogau'?" 38 Natimba' Petrus 
naua: "Tihokongam asangkoa' gau'mu ammu 
behoia' kalemu ditedo' sola sanganna Yesus 
Kristus anna mala diampunniangkoa' dosamu 
anna la nabeengkoa' Penaba Maseho Puang 
Allataala. 39 Aka ikonna' too sola pessubummu 

anna ingganna tau taianna to Yahudi nahua 
pa'dandiam ia too. Anna la budapi tau 
natambai situhu' pattujunna Puang Allataala." 
40 Tya budapi tula' senga napakaingasam indo 
tau buda anna napa'sule-sulei napakilala naua: 
"Äläikoa' kalemu illaam mai alla'-alla'na inde 
mai to kadake gau' anna malakoa' salama'." 

4 Ingganna to untahima indo tula'na Petrus 
umbeho asam kalena ditedo', lambi' allo eta 
too kehangam to matappa' kiha-kiha tallu 
sa'bu tau budanna. #2 Iya sangngim manontom 
muanda'i pepa'guhuanna suhona Puang Yesus, 
anna tontä liu umpasakalebu kalena. Anna si 
ma'mesa liu dio mesa ongeam umpia'-pia' 
hoti naande pada-pada anna ma'sambajam. 
43 Mahea' asam ingganna to dio heem tappana 
muita buda tanda memängä-mängä anna 
ma'hupa-hupa tanda napadadi Puang Allataala 
nakähä suhona. %Anna ingganna indo to 
matappa' tontä liu ma'mesa anna ingganna 
aka-akanna naampuam pada-pada. #? Susi toi 
ke deenni to umbalu' aka-akanna nataba-taba 
indo allinna lako solana situhu' kapahalluanna 
si mesa-mesa. 48 Sola kamanontongam 
umpamesa penaba si ma'hempum allo-allo 
illaam Banua Debata anna umpasibala'-bala' 
banuanna naongei umpiä'-piä' hoti anna 
mangngande pada-pada sola katilallasam anna 
sakalebu penabanna, % napasindum umpuji 
sanganna Puang Allataala. Napohäe asam tau 
anna allo-allo tuttuam buda aka nahanganni 
liu Puang Allataala bilanganna to la salama'. 

3 1 Pissam kahubem la tette' tallu kalem, 
iya le'ba' oom Petrus sola Yohanes 
langam Banua Debata aka la lambi' wattunna 
ma'sambajam. ZEta too deem mesa muane 
dibulle sule aka kempo' inna susi disubungam. 
Allo-allo si dipadio ampe' ba'ba balana 
Banua Debata isanga Ba'ba Mapi'da' anna 
mala si umpelau aka-aka lako to si sule 
ma'sambajam. 3Tappana muita Petrus 

sola Yohanes la tamam Banua Debata, 

iya tappa melaum indo to kempo' lako. 

4Iya nalio-liom Petrus sola Yohanes mane 
ma'kadai Petrus naua: "Nenne'ikam mai." 

> Unnenne'im Petrus sola Yohanes indo to 
kempo' aka naua illaam penabanna: "Aka 
amo la nabeemna'." ? Ma'kadam Petrus naua: 
"Bulabam sola peha' tä' deem kuampuam 
sapo' indo deenna illaam kaleku, iam too 

la kubeengko. Sola sanganna Yesus Kristus 
to Nazaret, pellaoko!" 7 Naanda'im lima 
kananna anna nahuntu'i langam napake'de', 
iya tappa matoho siaham bitti'na. 8 Tappa 
ke'de' mekkattibe-tibe anna kalao-laoi lako 
dio mai mane untuhu'i Petrus sola Yohanes 
tama pa'hanteanna Banua Debata napasindum 
mellao kabua-bua anna umpuji sanganna 
Puang Allataala. ? Anna naitanna ingganna 
tau ma'ilo-ilo indo to dipabono' umpuji Puang 
Allataala, 19tappa naissanni naua ia indo to 
si muokko' dio ampe'na Ba'ba Mapi'dä'na 
Banua Debata si kapelau-lau. Iya sileleim 
pusa' anna mängä-mängä muitai indo puha 
dadi lako kalena indo tau. 1! Mengnganda' 

liupi lako Petrus anna Yohanes indo tau dio 
mesa ongeam si diuaam Tädo' Salomo, iya 
sulem tau buda sangngim mängä-mängä anna 
pusa' tangnga'na ma'silullu' lako umpellambi'i. 
12 Naitanna Petrus indo tau buda, iya 
ma'kadam naua: "O to Israel akanna pilla'koa' 
muita inde kadadiam anna maaka anna 
ullio-liokanni mato-mato inde tau mala mellao 
aka kakuasaam anna kamasehoam buttu 

di kaleki? 13 Puang Allataala to napenombai 
Abraham, Ishak, Yakub, anna nene to 
taponene puha umpomatande Sabua'na 
isanga Puang Yesus to balim umpebeenna' 
lako Pilatus anna untumpu pala'a' dio olona, 
moi anna mohäe Pilatus ullappasanni. 1? Sapo' 
untumpu pala' dakoa' iko To Maseho anna 

To Malolo, anna umpelaukoa' to papateam 
lako Pilatus la dilappasam. 15 To mebaba 

lako katuboam sule lako salako-lakona 
puhaa' iko umpatei sapo' napatibangom 
Puang Allataala dio mai alla'na to mate, 
anna diona kaha-kaha ia too kami' ussa'bii. 
16 Aka kamatappasam illaam sanganna Puang 
Yesus napolalam maläppu' inde to masaki 
susi muitaa' anna inde tau to muissanna'. 
Bono'um sakinna aka kamatappasanna lako 
sanganna Puang Yesus. !70 inggannakoa' 
solasubungku, kuissammi kuua ia anna 
umpogau'ia' aka balam tamuissannaa' susi 
ikoa' teem to pebabammua'. 13 Sapo' lalam ia 
too napake Puang Allataala ungganna'i indo 
puha napokada loppo' napalombum ingganna 
nabi naua: 'To puha kulanti' la mepasalama' la 

ussi'dim kamapi'disam.' t9 Dadi tihokongannia' 
ingganna dosamu, pa'pasulekoa' lako Puang 
Allataala, anna mala nasapuiangkoa' dosamu. 
20 Anna mala napatialaangkoa' inabammu 
Puang Allataala anna nasuaam polekia' sule 
Puang Yesus battu diua To nalanti' Puang 
Allataala la napasalama'kia'. 2! Puang Yesus 
la tohho yabo suhuga sule lako wattunna 
naongei umpasipoleam ingganna aka-aka, 
umba susi puha nadandi Puang Allataala 
napalombum ingganna nabinna yolona. 

22 Anu' puha napaondom Musa naua: 'Puang 
Allataala Debatammu la umpakende' mesa 
Nabi susia' to la buttu illaam mai alla'-alla'na 
kasahapuantaa'. Pehingngii manappaia' 
ingganna tula'na. 23 Anna menna-menna ta' 
umpehingngii tula'na indo nabi la diäläi ia 
illaam mai alla'-alla'na umma' petauanna 
anna dipa'dei.' ?4 Susi toi ingganna nabinna 
Puang Allataala to puha umpalanda' kadanna, 
napatahhu' mengkalao Samuel sisolom-solom 
untula' loppo' pa'palakoanna Puang Yesus. 
25Indo kada napalanda' nabi, ia too la 
mana'mua'. Anna la mangngala tabakoa' 
duka' illaam pa'dandianna Puang Allataala 
lako nenetaa'. Aka puha ma'battakada 
Puang Allataala lako Abraham naua: 'Mesa 
pessubummu la napolalam ingganna hupatau 
illaam inde lino la kutamba'.' 26 Iam too anna 
umpake'de'um Sabua'na Puang Allataala anna 
nasuai tama alla'-alla'mua', ikoa' handam 
yolo napalambi'i la natamba'. Indo diuaam 

natamba', la natettekoa' messubum illaam mai 
lalam kakadakeam." 

1 Mahassampi umpa'tula'i tau buda 
Petrus sola Yohanes, iya sule siaham 
napellambi'i sanaka-naka sando sola to illaam 

kakalebuanna Saduki anna kapalana to si 
unjagai Banua Debata. ? Indo tau sule silele 
meali-ali aka indo napepa'guhuam Petrus sola 
Yohanes naua: "Tandana deem katuboam 
sule dio mai kamateam, iya puham tibangom 
sule Puang Yesus dio mai kamateam." 3Iya 
silelem ussakka Petrus sola Yohanes anna 
napatamai tahungkum. Iya dipaillaampi 
tahungkum sule lako masia aka bengim. 
4Sapo' buda tau to uhhingngi pepa'guhuanna 
ungkatappa'i. Iya kehängäm oom bilanganna, 
muane mandipi anna lima sa'bui. ? Tappana 
masia, ma'hempummi to pepungngu'na to 
Yahudi sola matua ulunna anna to Ullatta' 
Pepaondonganna Musa dio Yerusalem. ? Wattu 
eta too dio heem sando too' isanga Hanas 
sola Kayafas, Yohanes, Aleksander anna 
ingganna tau senga' to tihekem pessubunna 
sando too'. /Tya dibabam Petrus sola 
Yohanes lako olona indo to ma'hempum 
anna napahessai naua: "Kamatohoam aka 
illaam kalemu, menna haka umbeengkoa' 
kakuasaam anna malai umpogau' kaha-kaha 
ia too?" 8Tappa natimba' Petrus naponnoim 
Penaba Maseho naua: "O inggannakoa' 
pepungngu'na anna matua ulunna to Yahudi: 
? Kasuhunganna dipahessakam inde allo temo 
aka umpamoloikam mesa to kempo' anna la 

maelo'koa' umpengngissannii aka umpabono'i. 
10 Pahallu umpengngissanni manappaa' 
inggannakoa' to Israel susi to dio heem 

temo teem to tä' dio heem: Sola sanganna 
Yesus Kristus to Nazaret, to puha umpateia' 
yabo kaju sitambem sapo' napatibangom 
sule Puang Allataala dio mai alla'na to mate, 
nasuhum inde tau bono' anna ke'de' dio 
olomua'. !! Yesus Kristus iam too indo nauaam 
illaam Battakada Debata: 'Indo batu untibe 
inggammua' tukam, sapo' ia hia diala dipobatu 
longkahhim.' 1? Anggam umpolalam Puang 
Yesus mala tau salama' aka illaam inde lino 
tä' deem tau senga' nabeem kuasa Puang 
Allataala la umpasalama' hupatau." 13 Tappana 
naita indo to ma'hempum kabahanianna Petrus 
sola Yohanes, iya pilla' asam aka naissam naua 
tau biasa to tä' deem massikola. Iam too anna 
naissammi naua pentuhu'na Puang Yesus. 

14 Sangngim tä' naissam ma'kada la umbahoi 
aka indo to bali napabono' dio siam ampe'na 
Petrus sola Yohanes ke'de'-ke'de'. 1> Iya 
nasuaim indo to dua messubum anna mane 
sipattuju-tuju indo to ma'hempum 16 naua: 
"Aka la tapogausanna' inde tau? Aka naissam 
asammi issinna inde Yerusalem naua inde mai 
tau puham umpadadi tanda memängä-mängä 
anna tä' deem lalanna la dibahoi. 1/Sapo' 

la dipakahea' anna mala ta' tuttuam buda 
tau muissanni inde pa'pogau'na anna ta'um 
ma'tula'-tula' liu lako tau, la untula' sanga ia 
too." 18 Puhai sipa'tula'-tula' natambaim sule 
tama indo to dua anna nauaanni: "Ta'ungkoa' 


PA'PALAKOANNA SUHO 4.19-27 14 


mala la untula' liu sanganna Yesus anna ta' 
toia' la mala umpepa'guhuam liu lako tau." 
19 Sapo' natimba'i Petrus sola Yohanes naua: 
"Penabannia', menna mapia dio olona Puang 
Allataala, matinuhu' di ikoa' anna matinuhu' 
lako Puang Allataala? 2? Aka inna ta' mala 
takitula' liu ingganna kaha-kaha to puha 
kiita anna kihingngi." 2! Sapo' moi anna 
napakahea', katampasanna nasua lao aka 
tää'i deem naita lalam la naaka susi anna 
mala ditahungkum. Aka mahea'i lako tau buda 
to umpuji sanganna Puang Allataala muita 
kaha-kaha mane bali dadi napogau' suhona. 
22 Aka indo to kempo' la'bim appa' pulo 
taunna dadinna, napabono' umpolalam tanda 
memängä-mängä. 23 Tappana dilappasam 
Petrus sola Yohanes iya le'ba'um umpellambi'i 
solana anna natulasanni ingganna tula'na 
kapala sando sola matua ulunna to Yahudi. 
24 Tappana nahingngi solana tula'na indo to 
dua, iya umpamesam kalena anna muäkä'i 
penabanna ma'sambajam naua: "O Puaki Iko 
puha umpadadi langi' sola lino, le'bo' anna 
ingganna issinna. 2? Puhako ma'battakada 
napalombum sabua'mu Daud neneki to 
nasahum Penaba Maseho muua: 'Maaka anna 
mahusa'i to tamuissam Puang Allataala; 
maaka anna umpattujui kaha-kaha ta' 
deem gunana hupatau? ??Tomahaja inde 
lino ma'patoka anna ma'hempum ingganna 
pekutu'na umbali-bali Debata anna To puha 
nalanti' la mepasalama'.' 77 Aka setonganna 
puham ma'hempum tomahaja Herodes anna 

Pilatus sola to tamuissam Puang Allataala 
anna to Israel illaam inde kota umbali-bali 
Sabua'mu Puang Yesus to maseho anna 

to puha ullanti'. 28 Aka la umpasule lako 
mentu'na kaha-kaha to puha umpa'tantu 
mengkalao dio mai situhu' kakuasaammu 
anna pa'elo'mu. 220 Debata, petua'i umba 
susi napakahea'kam temo. Beengkanni 
inggannakam sabua'mu kabahaniam 

anna mala bahanikam umpa'pakahebaam 
kadammu. 3? Tandoikam pala' pa'kamasemu 
la umbaba kabonosam lako hupatau anna 

la umpa'patandaam ma'hupa-hupa tanda 
anna tanda memanga-manga sola sanganna 
sabua'mu Puang Yesus to maseho." 3! Puhai 
ma'sambajam, iya tappa pahodo indo ongeam 
naongei ma'hempum. Iya silelem naponnoi 
Penaba Maseho napolalam sangngim ponno 
kabahaniam umpa'pakahebaam Battakadanna 
Puang Allataala. 32Ingganna to matappa' 
mesa penaba anna ta' deem mesa la ma'kada 
naua: "Inde kuampuam anu mesangku." Sapo' 
ingganna aka-akanna naampuam pada-pada. 
33 Sola ponno kakuasaam indo suho tamonda- 
monda umpa'pakahebaam katibangonganna 
Puang Yesus dio mai kamateam anna natamba' 
ponno Puang Allataala. 3*Tä' deem moi 

podo la mesa ussi'dim kakuhangam aka to 
muampuam lita' battu haka banua si nabalu' 
anna indo allinna nababa anna 35 nabehoi lako 
suho la natabaiam lako si mesa-mesa tau to 
kakuhängam. 3* Susi duka' Yusuf indo to si 
nasangai suho Barnabas (kalembasanna to 

mepakahanga) pessubunna Lewi buttu dio mai 
Siprus. 3” Umbalu' duka' bela'na anna indo 
allinna nababa anna nabehoi lako suho. 

1 Deem duka' to sipobaine isanga muanena 
5 Ananias anna bainena isanga Safira 
umbalu' duka' litä'na. ZIndo allinna litä'na 
napatohho sabaheam Ananias nababa 
lao sabaheam nabeho lako suho, anna 
nauaanni: "Anggam inde allinna lita'ki." Indo 
pa'palakoanna naissam duka' bainena. 3 Sapo' 
ma'kada Petrus naua: "O Ananias akanna 
nakuasai penabammu tomahajanna setam 
nasuhum kaägä'-ägä'ko lako Penaba Maseho 
lambi' umpatohho sabaheam indo allinna 
lita'mu? “Indo anna tä'poko umbalu' litä'mu, 
iya anummu. Pissananna puha umbalu', iya 
indo allinna tontä illaam kakuasaammu. Dadi 
akanna ma'pattuju susiko illaam penabammu? 
Tä'ko anggam kaaga'-aga' lako hupatau sapo' 
lu lakopi Puang Allataala." > Nahingnginna 
Ananias tula' ia too tappa tissamba' siaham 
anna kattui penabanna. Ingganna to 
uhhingngii tula' ia too sangngim lumalla' 
mahea'. Tappa sule siaham sanaka-naka änä' 
muane umbalunni anna nabullei lao nalamum. 
7 Umbai' tallu tette'i puhanna, sulem duka' 
bainena sapo' tä' naissam indo mane puha 
dadi. 8 Nauaammi Petrus: "Tulasannä' pada 
si'da haka inde umbalusanna' indo litä'mu?" 
Iya natimba'um indo baine naua: "Io pada 
si'da." 93 Ma'kada pole oom Petrus naua: 
"Akanna sipattujukoa' umpa'sändä'i Penaba 
Maseho? Petua'i lako tau diopi ba'ba mane 

sule ullamum muanemu, iam too duka' la 
umbulleko lao nalamum." 10 Tappa tissämbä"' 
siaham duka' dio ampe' bitti'na Petrus tahhu' 
kattu penabanna. Sulei tama indo änä' muane 
nalambi'um mate. Iya nabulle pole boom le'ba' 
nalamum napasiampe' muanena. 1! Ta' deem 
pada samahea' ingganna to matappa' anna to 
uhhingngii kaha-kaha ia too. 1? Ma'hupa-hupa 
tanda anna buda tanda memängä-mängä 
napadadi ingganna suhona Puang Yesus 
illaam alla'-alla'na tau buda. Ingganna indo to 
matappa' ma'mesa dio Tädo' Salomo. 13 Anna 
tä' deem tau senga' la bahani umpentappai 
moi anna si napa'kasallei tau buda. 1? Tuttuam 
masäe tuttuam kehangam to matappa' 
längäm Puang Yesus, susi muane teem baine. 
LS | ambi' buda tau umbaba to masakinna 
lako lalam anna napopetindoi yabo sahigam 
battu ampa' dio ampe' lalam aka naua: "Liui 
too Petrus moi podo kalibajonam uhhuai 
sala' mennanna inde mai to masaki mala 
bono'." 19 Susi duka' issinna sanaka-naka kota 
sikahuku'na Yerusalem sule ma'obim-obim 
umbaba to masakinna anna to napentamai 
setam. Anna ingganna tau ia too dipabono'. 
17 Aka buda tau untuhu' pepa'guhuanna Puang 
Yesus napolalam mengke'de' sando too' sola 
pentuhu'na to mentama kakalebuanna Saduki 
anu' sangngim husa' aka kembuhu 18 lambi' 
ussakka ingganna suho anna napatamai 
tahungkum. 1? Sapo' tappana bengi, iya sulem 
mesa malaika'na Debata untungka'ianni ba'ba 
tahungkum anna napassubunni napasindum 

nauaam: 2? "Le'ba'koa' tama Banua Debata 
anna ke'de'koa' umpa'pakahebaam kada 
umbaba katuboam bakahu lako tau buda." 
21 Iya natuhu'im duka' indo kadanna malaika!". 
Lambi' mebengngi'na tappa le'ba'i tama 
Banua Debata ma'pa'guhu. Mahassam ia 
too metamba sando too' sola pentuhu'na 
lako ingganna solana To Si Mahhotto'na to 
Yahudi, battu diua ingganna pepungngu'na 
to Israel ma'hempum. Tappana tihempum, 
iya ussuam tau le'ba' muala indo ingganna 
suho tama tahungkum. ?? Sapo' tappana 
sule lako tahungkum, iya pa'deim indo suho 
illaam, sampe ma'pasuleim anna ma'tula'i 
naua: 23 "Kilambi' ba'ba tahungkum tontä 
manda' tikado' anna indo to manjaga tonta dio 
olona ba'ba tahungkum. Tappana kitungka'i 
ba'ba, iya pa'de asammi indo tau illaam." 

24 Nahingnginna indo kapalana to si unjagai 
Banua Debata sola ingganna kapala sando 
tula'na indo tau, tappa manga-manga naua: 
"Aka amo baba isanga dadi lako indo tau 

to ditahungkum! Battu tä' mammi deem 
aka-aka la mehua!" 25Tya sule siaham mesa 
tau umbaba kaheba naua: "Pehingngiia' le, 
indo tau to umpatamaa' tahungkum, illaam 
asammi Banua Debata ma'pa'guhu lako 

tau buda." 26Tya mengkalao siaham indo 
kapalana to si unjagai Banua Debata sola 
sanaka-naka änä'-änä'na le'ba' muala indo 
suho, sapo' napasola manappa tä' nakeaha'i 
aka mahea' lako tau buda anu' naua meleba'i 
manii batu. 7” Napasolaim tama umpellambi'i 

kakalebuanna To Mahhotto'na to Yahudi, iya 
nakutanaim sando too! naua: ?? "Kusanga 
puhangkoa' kikeaha'i aka ta'ungkoa' la lao liu 
umpepa'guhuam sanganna Puang Yesus. Sapo' 
eta hia' iko muongei tuttuam umpatiballa' 
kalua' inde Yerusalem anna mohaekoa' la 
kami' umpaalinni indo kamateanna tau ia 
too." 2? Natimba' Petrus anna ingganna solana 
naua: "Aka tä' mala tala manuhu' puhakia' 
lako Puang Allataala anna la lako hupatau. 

30 Aka Puang Allataala to napenombai nene to 
taponenea' umpatubo sule Puang Yesus dio mai 
alla'na to mate to puha umpateia' yabo kaju 
sitambem. 3! Anna Iam too puha napomatande 
Puang Allataala untadongkonni ongeam 
kamatandeam aka mendadi To Pebaba anna 
To Mepasalama'. Anna la umbabakia' kaleta 
inggannakia' to Israel lako katihokongam anna 
malakia' naampunniam dosata. 3? Kami'um too 
ingganna suho mendadi sa'bi illaam ingganna 
kaha-kaha ia too. Susi toi Penaba Maseho la 
napatamaiam Puang Allataala ingganna to 
manuhu' lako Puang Yesus." 33 Nahingnginna 
kada ia too, iya sangngim meali-ali, lambi' 
ma'pattuju la umpatei indo suho. 34 Sapo' 

dio duka' heem mesa to illaam kakalebuanna 
Parisi isanga Gamaliel tihekem duka' mesa To 
Mahhotto'na to Yahudi. Indo Gamaliel mesa 
to ullatta' Pepaondonganna Musa anna ta' 
deem pada sanapa kasallei tau buda. Ke'de' 
anna nauai: "Passubunnia' yolo sapai' itim 
matim tau." 3?Lessu'i iya ma'kadam lako 
indo to ma'hempum naua: "O to Israel, 

pikki' manappaia' aka la tapogausanna' inde 
tau. 36 Aka yolona kende' Teudas mesa to 
ussanga-sanga kalena. Iya buda to untuhu'i, 
umbai' appa' hatu' tau, sapo' dipatei lambi' 
sisaha'-saha' baba indo pentuhu'na anna 
katampasanna ta' mammi deem aka-aka. 

37 | essu' ia too wattunna anna dihekenni 
hupatau, kende' pole oom Yudas to Galilea 
anna buda tau mentuhu' lako la umbali to 
ma'pahenta. Sapo' katampasanna dipatei anna 
sisaha'-saha' baba duka' ingganna pentuhu'na. 
38 Dadi susi duka' inde kadadiam tentomai 
kupakilalakoa' kuua tä'kia' la umpogau' 
aka-aka lako inde tau. Päbäi mammi ia duka', 
aka maka' buttu di hupatau inde pattujunna 
anna gau'na anu' la pa'de baba hi tia duka'. 
39 Sapo' maka' gau' ia too buttu di Puang 
Allataala moi la taakaa' susi tala malaia' 
tataloi. Anna la kallekia' to pole' diua kitaa' 
umbali Puang Allataala." Iya sikanatahima 
indo pepakilalaanna Gamaliel. 40 Puhai ia too 
untambaim sule indo suho anna napopetembe' 
talukunni mane nauaanni: "Ta'ungkoa' la 
umpepa'guhuam liu kadanna Yesus." Anna 
mane nalappasam. # Indo suho naponnoi 
katilallasam umpellei pa'hempunganna To 
Mahhotto'na to Yahudi aka nasi'dim naua: 
"Natuhokia' Puang Allataala la sihatam 

duka' muola pandahhaam aka sanganna 
Puang Yesus." 42 Allo-allo tamonda-monda 
umpepa'guhuam Kaheba Katilallasam illaam 
Banua Debata anna lako banuanna tau naua: 

mepasalama'." 

1 Wattu eta too tuttuam budam kehängäm 

to matappa'. Iya kende'um pa'menu-menu 
illaam alla'-alla'na to Yahudi to ma'basa Yunani 
lu lako to Yahudi senga' to ma'basa Ibrani 
aka si dikalembei ia to balu-balu bainena 
dipalambi'i katabaam kinande. ? Napolalam 
indo sapulo dua suho uhhempum ingganna 
to matappa' anna napa'tula'i naua: "Tä' 
sihatam la kitampeam pengkähängangki 
umpa'pakahebaam Battakadanna Puang 
Allataala anna la muuhu'kam pantabaam 
kinande. 3Dadi kipelau matim inggannakoa"' 
solasubungki anna umpileia' pitu tau illaam 
alla'-alla'mua' to muissam muua tau ia 
too naponnoi Penaba Maseho anna keaka'. 
Anna tau iam too la kiäkä' la si muato' 
pantabaam kinande. “Aka kami'-kami' la 
kipasatutu penabangki lako sambajam sola 
umpa'pakahebaam Battakada Debata." 
> Pattuju ia too napohäe ingganna to 
ma'hempum, iya umpileim Stefanus mesa 
duka' to ungkatappa'i si'da-si'da Puang 
Yesus anna nakuasai Penaba Maseho, 
sola Filipus, Prokhorus, Nikanor, Timon, 
Parmenas, anna Nikolaus to Antiokhia 
mentama peadasanna to Yahudi. € Anna mane 
napasola mengngolo lako ingganna suho 
indo to pitu iya napa'sambajangammi anna 
napakumbäi pala'na. 7 Iya tuttuam tiballa' 
kalua' Battakadanna Puang Allataala anna 
tuttuam kehangam to matappa' dio Yerusalem 

anna bu'dä' duka' sando ungkatappa'i 

Puang Yesus. Stefanus natamba' ponno 
Puang Allataala anna naponnoi kakuasaanna 
napolalam umpadeem ma'hupa-hupa tanda 
anna tanda memanga-manga illaam alla'na tau 
buda. ?Pissananna mengke'de' sanaka-naka 
tau sule maelo' la sitela Stefanus. Tau ia too si 
ma'sambajam illaam mesa pa'sambajanganna 
to Yahudi isanga Pa'sambajanganna To 
Dipalappa' dio mai Kasabuasanna, to buttu 
dio mai Kirene, Aleksandria, Kilikia anna 
Asia. 1? Sapo' ta! nabela umbali Stefanus 

aka to keaka' anna nasahum Penaba 
Maseho napolalam manaha ma'kada-kada 
lako indo tau. It Iya le'ba'im ussasungam 
sanaka-naka tau anna umpakolo'-kolo'i 
Stefanus naua: "Puham kihingngi tula'na 
inde tau untelle Musa sola Puang Allataala." 
121am napolalam umpakende' aha'na tau 
buda sola matua ulunna to Yahudi anna to 
ullatta' Pepaondonganna Musa lambi' le'ba' 
ullebo Stefanus anna nasakkai, nababa lako 
olona kakalebuanna To Mahhotto'na to Yahudi. 
13 Anna umpasola sanaka-naka sa'bi tatappa' 
napopengngolo ma'tula' naua: "Inde tau 
angga nakaha untunai inde Banua Debata 
anna Pepaondonganna Musa. 1? Puha kihingngi 
naua: 'Indo Yesus to Nazaret la uhhompoam 
inde Banua Debata anna la umbanga' pole 
sangka' tala situhu'na Pepaondonganna Musa 
lako kita.' " 5 Ingganna tau to muokko' illaam 
indo pa'hempunganna To Mahhotto'na to 

Yahudi sangngim ullio-lio Stefanus, iya naitam 
lindona anggasanna hupanna malaika'. 

1Iya mekutanam sando too lako Stefanus 

naua: "Susi si'da haka pantanda'na 
inde mai tau?" 2Iya ma'tula'um Stefanus 
naua: "Inggannakoa' solasubungku anna 
to kupotomatua, pehingngiia' inde tula'ku: 
Wattunna anna diopi Mesopotamia Abraham 
nene to taponene tä'pi tohho dio Haran, 
umpa'paitaam kalena Puang Allataala To 
Handam Matande lako 3anna ma'battakadai 
naua: 'Pelleiko bottomu anna kasahapuammu 
ammu le'ba' lako mesa botto la kupatuhoiko.' 
4Iya mengkalao siam Abraham umpellei 
lembana Kasdim anna mentieli'i lako Haran 
anna tohhoi dio. Tappana mate ambena, 
nasua pole oom Puang Allataala umpellei 
Haran sule eta inde botto taongeia' tentomai. 
> Wattu eta too, ta'pi deem nabeem Puang 
Allataala litä' la mendadi mana'na moi podo la 
sadakammi. Sapo' ma'dandi Puang Allataala 
naua: 'Pissam wattu inde lita' la kubeengko 
muampuanna' sola ingganna pessubummu.' 
Ma'dandi susi, moi anna wattu eta too ta'pi 
deem ana'na Abraham. ? Mane ma'kada oi 
Puang Allataala lako Abraham naua: 'Ingganna 
pessubummu la mendadi to sule dio bottona 
tau senga', la naposabua' anna la nadahha 
appa' hatu' taunna. 7Sapo' la kupalambi'i 
pesämbä'ku indo to umposabua'i napolalam 
la lappa' dio mai ongeam ia too, anna la 
sule napenombaiä' eta indee.' 8 Anna mane 
napaondom Puang Allataala pa'dandiam 

sunna'. Iya dadii Ishak ana'na Abraham 
nasunna'um tappana kahua benginna dadinna. 
Ishak undadiam Yakub anna Yakub undadiam 
to sapulo dua to taongeia' buttu inggantaa' 
to Yahudi. ?Indo to sapulo mesa umbalu' 
solasubunna isanga Yusuf mendadi sabua'na 
tau dio Mesir aka nakembuhui. Sapo' indo 
Yusuf naolaam Puang Allataala t? lambi' si 
nalappasam dio mai ingganna kamasussaam. 
Wattunna anna mellambi' Yusuf lako Firaun 
tomahajanna Mesir, iya natamba' Puang 
Allataala nabeem lalam penaba mapia anna 
kakeakasam. Nasuhum naaka' tomahaja 
Firaun mendadi bakke'na muanda'i kakuasaam 
dio lembana Mesir anna ungkapalai polepi 

to mengkähä illaam banuanna Firaun. Jl Iva 
dadim kakobeam illaam lembana Mesir 

anna lembäna Kanaan napolalam ussi'dim 
kamapi'disam kasalle nene to taponene aka 
tä' um deem napangngalai kinande eta too. 

12 Tappana naissam Yakub naua deem gandum 
dio Mesir, i ya ussuam änä'na lako. Etam too 
uhuna le'ba' nene to taponene lako Mesir. 

13 Tappana le'ba' pole lako kapenduanna, 

iya umpa'paissangammi kalena Yusuf lako 
siundu'na. Napolalam naissammi pole' Firaun 
kasahapuanna Yusuf. !4Iya mesuam Yusuf lao 
muala Yakub ambena mentieli' lako Mesir sola 
ingganna kasahapuanna. Sahapunna Yakub 
eta too pitu pulo lima tau ia asanna. P Iya 
le'ba'um Yakub lako lembana Mesir, iya mate 
diom sola nene to taponene. 16 Anna indo 
bukunna dieli' lako Sikhem dipatama lokko' 

indo puha naalli doi' peha' Abraham lako 
peänäsanna Hemor dio Sikhem. !” Wattunna 
anna mahuku'um la ungganna'i pa'dandianna 
Puang Allataala lako Abraham diona indo lita' la 
dibeem pessubunna, iya tuttuam kembea'um 
indo nene to taponene dio Mesir. 13 Pissananna 
langam polei mesa tomahaja senga' ma'takka' 
dio Mesir, iya ta'um ia muissam diona Yusuf. 
19 Tomahaja ia too umpa'tomaho-mahoi 

nene to taponene lambi' nadahha anna 
napa'pahentaam naua: 'Ingganna ana'-ana' 
mane subummua' la untibe asanna' anna 
mala mate.' 20 Wattu etam too naongei dadi 
Musa, anna ta' deem pada samapia naita 
Puang Allataala. Tallu bulam illaam banua 
naampai tomatuanna ?! anna mane ditibe. 
Sapo' nahuhu' ana'na Firaun baine anna 
napaliahai napasusi änä' ikalena. ?? Indo 
Musa dipa'guhu ingganna kamanahanganna 
to Mesir, nasuhum kahingngiam susi tula'na 
teem pa'palakoanna. 23 Tappana appa' pulo 
taunna dadinna, kende' illaam penabanna 
mohae la lao umpellambi'i solasubunna to 
Israel. 24 Pissananna muita mesa to Israel 
nadahha mesa to Mesir, iya napamoloim anna 
natunduam, lambi' umpatei indo to Mesir. 

25 Nasanga Musa la naissammi indo solana 

to Israel naua ia la napake Puang Allataala 
ullappasanni dio mai kasabuasam, sapo' ta' dia 
naissam. 26 Makale'i sule pole oom, iya muitam 
dua tau bassim to Israel mahassam sipongko 
paka ia. Iya napellambi'im Musa aka mohae la 
napasikapiai anna nauaanni: 'O solasubungku, 

akanna sianukoa'? Paka iko sianna'!' 27 Sapo' 
indo to pasala lako solana ussulungam Musa 
anna nauai: 'Menna muaka'ko mendadi to 
pebabangki anna la umbisahakanni? 23 Umbai' 
umpattuju la umpateia' duka' susi indo to 
Mesir umpatei isamai'.' ?? Nahingnginna Musa 
tula' ia too, tappa lahi lao anna le'ba'i lako 
Midian. Iya etam naongei tohho sala, dadi 
dom ana'na dua bassim muane. 30 Lessu'i 
appa' pulo taunna silambi'um mesa malaika' 
dio pohiallasam sikahuku' Tanete Sinai illaam 
lelona api ma'nala-nala illaam satoo' kaju-kaju. 
31 Mängä-mängä Musa muita kadadiam ia 
too, lambi' le'ba' lako napengkahuku'i, iya 
uhhingngim kamahanna Puang Allataala 
naua: 32'Kaom too inde Puang Allataala to 
napenombai nene to umponene, Debatanna 
Abraham, sola Ishak anna Yakub.' Iya 
lumalla' siaham Musa mahea' anna tä' nasaha 
nanenne'i. 33Iya ma'battakadam Puang 
Allataala naua: 'Tassu'i sapatummu illaam 
mai bitti'mu aka itim litä' muongei ke'de' lita' 
maseho aka dio oloku. 27 Puham kukannassai 
tongam kamapi'disanna umma' petauangku 
dio Mesir anna kuhingngim pengkaloa'na, 
nasuhum sulemä' la kulappasam. Dadi 
maingko anna kusuako sule lako Mesir.' 3? lam 
too inde Musa puha natumpu pala' to Israel 
indo anna nauai: 'Menna muäkä'ko mendadi to 
pebabangki anna la umbisahakanni?' Ia siam 
puha nasua Puang Allataala, napalandasam 
malaika'na indo puham umpa'paitaam kalena 
illaam satoo' kaju-kaju, mendadi pebabanna 

anna la ullappasam to Israel. 3? Anna ia siam 
umpatette to Israel messubum illaam mai 
Mesir umpogau' ma'hupa-hupa tanda anna 
tanda memanga-manga dadi dio Mesir, dio 
Le'bo' Malea anna lako pohiallasam appa' pulo 
taunna. 3” Musa siam duka' puha ma'tula' 
lako to Israel naua: 'Puang Allataala la 
umpakende' mesa Nabi susia' to la buttu 
illaam mai alla'-alla' na kasahapuammua!'.' 

38 Anna ia siam illaam alla'-alla'na umma' 
petauanna Puang Allataala dio pohiallasam 
umpalombum tula'na malaika' lako nene to 
taponene wattunna anna napa'kadai yabo 
Tanete Sinai. Anna iam too to untahima 
Battakada tubo puha napaondongangkoa'. 

39 Sapo' tä' naaku nene to taponene untuhu'i 
Musa, sapo' natumpu pala' di anna maelo'i 
ma'pasule lako Mesir. 40 Napelau lako Harun 
naua: 'Gahagangkam sanaka-naka debata to 
la dio oloki umpatettekam, aka tä' kiissam aka 
amom dadi lako kalena Musa to umpatettekam 
illaam mai Mesir.' 4t Lambisam wattu eta 

too unggahagaim to la napa'debatai, susi 
tampana änä' sapim, mane umbabai tunuam 
lako anna ma'hame-hamei untilalla'i pa'papia 
kalena. 4? Nasuhum napemboko'i Puang 
Allataala anna napatiolai umpenombai bintä 
susi puha tisuha' illaam suha'na nabi naua: 
'O to Israel tuli tadeempä' Kao umpenombai 
anna umbabaam tunuam anna bua pemala' 
illaam appa' pulo taunna diokoa' pohiallasam. 
43 Aka umpakalando puhaa' ia bahum 
kapenombaanna to umpenombai Molokh 

umpa'baba-babaa' sola bintana debata Refan, 
tau-tau panggahaga limammua' umpenombai. 
lam too anna la kuhambaingkoa' lao mambela 
lako tandai lakona lembäna Babel." 44 Bahum 
kapenombaam si naongei Puang Allataala 
umpellambi'i umma' petauanna nababa 
lelem nene to taponene dio pohiallasam. 
Umba susi puha napa'pahentaam anna 
napa'paitaam Puang Allataala lako Musa iam 
too napa'pasusii. “ Bahum kapenombaam 
iam too puha natahima nene to taponene 
anna natette Yosua nababa tama inde lita' 
tappana natadongkonni aka untaloi ingganna 
to ma'botto anu' nahambaiam lao Puang 
Allataala. Bahum kapenombaam ia too da'da' 
liu sule lako wattunna naongei Daud ma'takka'. 
46 Natamba' ponno Puang Allataala Daud, dadi 
napelau umba ke malai ia umpake'de' banua 
la naongei Puang Allataala to napenombai to 
Israel. 47 Sapo' Salomo ham umpake'de'i indo 
banua ia too. 48 Sapo' ta' mala la diua Puang 
Allataala battu diua To Handam Matande la 
tohho illaam ongeam panggahaga hupatau, 
susi natula' nabi naua: #2 'Ma'kada Puang 
Allataala naua: Suhuga Kao ungkuasai, 

anna issinna lino Kao untakka'i. Maaka hia 
susi tampana banua la umpake'desannä', 
anna ongeam aka la kuongei mellube? 

>0 Taia haka tia pa'papia limangku asam 
siam?' 210 inggannakoa' to kahha' ulu to 
tama'pehingngi anna makahha' penaba! 
Anggakoa' umbali-bali Penaba Maseho. Umba 
susi nene to taponene, susi siangkoa' too 

duka'. °? Mennangka nabi tä' nadahha nene 
to taponene? Silele umpatei pesuana Puang 
Allataala, to umpa'pakahebaam kasuleanna To 
Malolo. Temo iko sianna' to puha umbalu'i anna 
umbahoi lambi' umpopepateia'. 33 Puhangkoa' 
uhhingngi kada Pepaondonganna Musa 
napalambisangkoa' malaika', sapo' mokakoa' 
untuhu'i." 34Tappana nahingngi indo To 
Mahhotto'na to Yahudi ingganna tula' ia too, 
iya sangngim tikilli-killi atena meali-ali anna 
tikahikki' isinna lako Stefanus. ?? Sapo' sola 
ponno Penaba Maseho Stefanus mentonga 
langam suhuga anna muita kamatandeanna 
Puang Allataala sola Puang Yesus ke'de' 
dio tandai kananna Puang Allataala battu 
diua ongeam kamatandeam. > Lambi' tappa 
ma'kada naua: "Nenne'ia' tibukka suhuga 
kuita anna Änä' Mentolino ke'de' dio tandai 
kananna Puang Allataala." 57 Sapo' sangngim 
untimpim mandi talinganna anna sikaolii 
pada-pada mekkattibe ullebo Stefanus. 
38 Mane uhhui'i Stefanus lako sulibam kota 
anna nasileba'-leba'i batu. Indo ingganna to 
ussa'bii sangngim umpaokko' jubana dio olona 
mesa to mangnguha isanga Saulus. >? Indo 
mahassammi nasileba'-leba'i, ma'sambajam 
Stefanus meoli, naua: "O Puang Yesus, 
tahimannä' sungnga'ku!" 2? Napasindum 
ma'balinguntu' anna metamba napekasallei 
naua: "O Debata daa umpatumäi dosana inde 
mai tau." Puhai naua, iya kattum penabanna. 
1Iya naakui duka' Saulus indo dipatei 
Stefanus. Wattu etam too anna 

napahandu'i dadi pandahhaam kasalle lako 

to matappa' dio Yerusalem. Napolalam le'ba'i 
ingganna to matappa', sulibanna suhona Puang 
Yesus, tisembu' dalle batte ussambai lembana 
Yudea anna Samaria. ? Indo bakkena Stefanus 
naala sanaka-naka to meimam nalamum anna 
sikaolii nauhhu'i. 3Eta too maelo' Saulus la 
umpempa'deam kapeimanganna ingganna 

to matappa' nasuhum ullelei banua anna 
uhhui'i subum susi baine teem muane to 
matappa' anna napopetahungkunni. “Indo to 
le'ba' tisembu' umpesambai mobotto-bottoam 
umpa'pakahebaam Kaheba Katilallasam. 

> Anna indo ia Filipus, lu lako ia mesa kota 
dio Samaria umpa'paissangam To puha 
dilanti' la mepasalama' lako hupatau dio kota 
ia too. $* Tappana uhhingngi tula'na Filipus 
indo tau buda, anna muita ma'hupa-hupa 
tanda napogau', iya natahima sola sakalebu 
penabanna. /Aka buda setam messubum 
napasindum kumissä' illaam mai kalena 

buda tau, anna buda toi to mate kalena sola 
to kempo' napabono'. 8Nasuhum kende' 
katilallasam kasalle illaam kota ia too. 

? Mengkalao dio mai deem mesa tau illaam 
indo kota isanga Simon si ma'issam-issam 
umpapilla' asam to Samaria, anna si 
ussanga-sanga kalena mato-mato ta'um deem 
untondonni. 1? Ingganna hupatau basisi kasalle 
nakannangam asam anna nauai: "Iam too 
inde kuasanna Puang Allataala indo si disangai 
'Kuasa Kasalle'." 1! Mentuhu' asam tau lako 
aka masaem napapilla' indo pa'issam-issanna. 

12 Sapo' tappana sule Filipus umpa'paissangam 
Kaheba Katilallasam diona kapahentaanna 
Puang Allataala anna Yesus Kristus, iya buda 
tau ungkatappa'i anna umbehoi kalena ditedo' 
susi muane teem baine. 13 Tappa matappa' 
duka' Simon lambi' umbeho kalena ditedo'. 
Puhai, sola lium Filipus anna si pilla' muita 
ma'hupa-hupa tanda anna tanda memanga- 
manga napadadi. !#Tappana napelele 

suhona Puang Yesus dio Yerusalem naua 
untahimam Battakadanna Puang Allataala 
issinna lembana Samaria, iya ussua siaham 
Petrus sola Yohanes le'ba' lako. !? Sulena lako 
indo to dua, tappa umpa'sambajangammi 
indo to Samaria aka mane angga ditedo' 

sola sanganna Puang Yesus, sapo' tä'pi 

deem untahima Penaba Maseho moi podo la 
mesa. Iya napa'sambajangammi naua: "O 
Puang Allataala beenni inde mai tau Penaba 
Masehomu." 16 (8:15) 1 Napakumbaim pala'na 
indo to dua, iya napentamaim pole' Penaba 
Maseho indo to eta. 18 Tappana naissam 
Simon naua mala sule Penaba Maseho ke 
mepakumbäi pala'na suho, iya umbabam 
doi'na lako suho 19anna nauai: "Beennä' kao 
duka' indo kakuasaammua' kualli anna mala 
napentamai Penaba Maseho tau ke deenni 
kupakumbai pala'ku." 2? Sapo' natimba' Petrus 
naua: "La saga hi too itim doi'mu sola kalemu, 
aka ussanga hi iko mala dialli doi' kakuasaanna 
Puang Allataala. 21Ta' iko deem tabamu 
illaam pengkahangangki aka tä'ko malolo 
penaba dio olona Puang Allataala. 2? Dadi 

tihokongangko gau'mu anna ma'sambajangko 
langam Debata, anna mala naampunni indo 
pattuju kadake illaam penabammu, ? aka 
kuita kadake tambu'ko anna napungoko 
kakadakeam." 2*Natimba' Simon naua: 

"La umpa'sambajangannä' längäm Debata 
anna mala umba-umba aka indo tula'mu 

tä' la dadi lako kaleku." 25Tappana puha 
ussa'bii diona Puang Yesus anna umpalambi' 
Battakada Debata, ma'pasulem indo to 

dua lako Yerusalem, anna illaam indo 
pangngola-lalanganna budapi tondä' naola 
illaam lembäna Samaria untula' Kaheba 
Katilallasam lako pa'tondä'. 26 Pissananna sule 
mesa malaika'na Debata ma'kada lako Filipus 
naua: "Ke'de'ko anna le'ba'ko uhhuttu' lalam 
yabo mai Yerusalem lu lako Gaza." (Indo 
lalam ia too, ta'um si buda tau muolai.) 27 Iya 
mengkalao siaham duka' Filipus. Indo eta too 
deem mesa to Etiopia, to tala malam kebaine 
aka napasalaam tau senga', buttu yabo 

mai Yerusalem soho' lao menomba. Indo to 
Etiopia mesa duka' to kasalle illaam banuanna 
Kandake tomahaja baine dio kahajaam Etiopia 
si ungkapalai ingganna to muanda'i doi'na 
sola kullena tomahaja. 28 Muolam lalam 
ma'pasule lako Etiopia, ma'oko'-oko' yabo 
bendinna napasindum umbata suha'na nabi 
Yesaya. ?Iya ma'kadam Penaba Maseho 
lako Filipus naua: "Lakoko kahuku'i dio 
bendi!" 30 Napasihha' siaham Filipus lako, 

iya nahingngim indo tau mahassam umbata 
suha'na nabi Yesaya. Tappa nakutanai Filipus 

naua: "Muissam daka kalembasanna itim 

to umbata?" 3! Natimba' indo tau naua: 
"Umba kao ngei la kuissam ke ta'i deem tau 
untulasanna' kalembasanna?" Anna mane 
untambai Filipus langam bendinna muokko' 
dio ampe'na. 32Issinna indo suha' Battakada 
Debata nabata naua: "Sihhapam mesa domba 
dibaba lako petunuam, anna susi liu änä' 
domba mengkamma' dio olona to unggontinnii 
bulunna. Susi oo la duka' ta' deem podo la 
tiku'mi' pudu'na. 33 Dipakamase-mase anna 
dipaolai taia lalam. Ta' deem tau la untula'i 
diona pessubunna aka dialai sungnga'na illaam 
mai inde lino." 3#Iya mekutanam lako Filipus 
indo tau naua: "Mala haka untulasannä'? 
Menna isanga nahua inde tula'na nabi? Kalena 
haka nauaam domba? Tau senga' daka?" 

35 Jya etam pole' naongei Filipus ma'tula' 
lako, natahangkangam diona Puang Yesus 
dipasihhapam domba mengkalao dio indo 
issinna suha'na nabi Yesaya nabata ingngena' 
sule lako natulasam diona Kaheba Katilallasam 
illaam Puang Yesus. 3? Napatahhu'i lium 
mellao sampe ullambi' uwai. Iya nauam indo 
tau lako Filipus: "Petua' siai too deemmi 

inde dio uwai. Naua inabangku malam 

tia untedo'a'." 37[Natimba' Filipus naua: 
"Maka' too sakalebu tongammi penabammu 
matappa', iya la malangko ditedo'." Natimba' 
naua: "Kukatappa'im kuua Yesus Kristus 
Änä'na Puang Allataala."] 38 Anna mane ussua 
indo to umpalaoanni bendinna napatohho 
anna tuhunni le'ba' dokko uwai duai, iya 


PA'PALAKOANNA SUHO 8.39-9.8 34 


natedo'um Filipus. 3? Kende'i dio mai uwai, 
iya sule siaham Penaba Masehona Debata 
muala Filipus nababa lao. Iya ta'um naita indo 
to natedo'. Iya umpatahhu'um pa'laoanna 
naponnoi kakassiam. “0 Iya pissananna ham 
ia diissam lemba' dio Asdod Filipus. Tahhu' 
umpa'paissangam Kaheba Katilallasam lako 
ingganna kota illaam lemba ia too lambi' 
tihutu' lako Kaisarea. 

1 Wattu eta too mahassam ia Saulus 

maelo' liu umpakahea' anna la umpatei 
ingganna to ungkatappa'i Puang Yesus. 
Nasuhum le'ba' umpellambi'i sando too' dio 
Yerusalem ?2umpelau suha' pahenta aka 
la napa'paitaam lako pebaba ada' illaam 
ingganna pa'sambajanganna to Yahudi dio 
Damsyik anna mala dipäbäi ussakka tau 
anna nababai lako Yerusalem susi baine 
susi muane to muola Lalanna Puang Yesus. 
3 Tappana la landa' kalei lako Damsyik umbaba 
indo suha', iya pangkähhäm yabo mai langi' 
umpali' Saulus. “lya tissämbä' siaham dokko 
litä' anna uhhingngii kamaha ma'kada naua: 
"Saulus, O Saulus, aka kasuhunganna anna 
undahhaa'?" > Natimba'um Saulus naua: 
"Aka mennako Debata?" Nauaam: "Kaom 
too inde Puang Yesus to undahha. $ Sapo' 
bangommoko ammu tama Damsyik, aka diopi 
anna mane ditulasangko aka la umpogau'." 
7 Sangngim mängä-mängä indo to napasola 
Saulus aka nahingngi duka' indo kamaha 
sapo' tä' ohi deem muita tau moi podo la 
mesa. 9Bangommi duka' Saulus anna ke'de'i 

umbukkai matanna mennenne' lao sapo' ta'um 
landa' naita, iya natettem solana landa' lako 
Damsyik. ° Tallungngallo tä' mala paita, anna 
tamangngande tamangngihu'. 19Illaam indo 
Damsyik deem mesa to ungkatappa'im Puang 
Yesus isanga Ananias. Nalipi Debata anna 
napa'kadai naua: "Ananias!" Iya natimba'um 
naua: "Kuhingngim Debata!" Iya ma'kada 
pole oom naua: "Maiko ammu lako mesa lalam 
isanga Lalam Malolo anna umpekutanaanni 
dio banuanna Yudas mesa to Tarsus isanga 
Saulus. Mahassam ma'sambajam !? anna bali 
napalosai Debata naita sule mesa tau isanga 
Ananias naanda'i anna mala paita sule." 
13Sapo' natimba' Ananias naua: "O Debata aka 
budam tau untula'i naua tau ia too si undahha 
ingganna to ungkatappa'iko dio Yerusalem. 

14 Anna inde kasuleanna tentomai nasituhu'i 
anna napakuasa kapala sando la ussakkai tau 
to ungkatappa'iko, Debata." 15Sapo' naua 
Debata lako Ananias: "Lao mammoko, aka 
tau ia too la kutuho mendadi pesuaku la 
umpa'pakahebaam sangangku lako tau taianna 
to Yahudi, anna lako tomahajanna susi toi 
lako to Israel. 16 Aka Kao siam la umpaissannii 
diona kamasussaam anna kamapi'disam la 
natammu anna nasi'dim aka ungkatappa'i 
sangangku." 17Iya le'ba'um Ananias lako 
banuanna Yudas umpellambi'i Saulus. Sulei 
lako muanda'im Saulus anna nauaanni: "O 
solasubungku Saulus, Debatanta Puang Yesus 
puha umpa'paitaam kalena matim wattunna 
anna muolako lalam la sule inde Damsyik. Iam 

too ussuaa' umpellambi'iko anna malako paita 
sule anna la naponnoiko Penaba Maseho." 

18 Iya nasi'dim siaham Saulus angga" sissi' 
malai illaam mai matanna lambi' naita siaham 
mennenne!' lao. Iya bangommi anna umbehoi 
kalena ditedo'. 19 Puhai mangngande, iya 
maläppu' siaham nasi'dim. Iya tohhopi dio 
Damsyik Saulus sanaka-naka benginna sola to 
matappa'. 2? Anna umpa'pakahebaam siaham 
sanganna Puang Yesus illaam sanaka-naka 
pa'sambajanganna to Yahudi si naua: "Puang 
Yesus-um too Anä'na Puang Allataala." 

21 Pilla' asam to uhhingngii pepa'guhuanna 
anna naua: "Taia haka tia iam indo to dio 
Yerusalem mohae la umpempa'deam to 
ungkatappa'i Puang Yesus? Anna ta' daka 

tia iam nasuhum sule aka pattujunna la 
ussakka ingganna to ungkatappa'i Puang 
Yesus anna la nababa mengngolo lako 
ingganna kapala sando?" 2? Tuttuam buda 
tau nahuntu' pepa'guhuanna Saulus anna 
saundu' duka' umpapusa' pikkihanna to 
Yahudi dio Damsyik, aka mala ia napomasia' 
anna napomakaleso si'da-si'da Saulus naua 
Puang Yesus-um too indo To puha dilanti' la 
mepasalama'. 23 Lessu'i sanaka amo benginna, 
iya sipa'tula'-tula'um sanaka-naka to Yahudi 
ma'pattuju la umpatei Saulus. 7? Sapo' tappa 
naissam Saulus pattujunnai. Allo bengi 
uhhonda ba'ba kota indo to Yahudi anna mala 
umpatei Saulus ke messubummi. 2? Moi anna 
susi mala siam nalappasam to matappa' eta 
too aka napaillaam buhia' mane nalollohanni 

dokko sulibam tembo' tappana bengi. 2? Le'ba' 
Saulus mualai kalena lako Yerusalem. Iya 
mohae umpentappai ingganna to matappa' 
eta too, sapo' mokai umpasolai aka sangngim 
tä'pi nakatappa'i naua matappa'um duka.. 

27 Anggam Barnabas untahimai iya napasolam 
umpellambi'i ingganna suho mane natulasanni 
maaka susi Saulus muita anna napa'tula'i 
Puang Yesus dio tängä lalam. Susi toi diona 
kabahanianna umpepa'guhuam sanganna 
Puang Yesus dio Damsyik. ?8 Iya tohhom duka' 
pole' sola-solai dio Yerusalem anna tä' deem 
mahea' ma'pa'guhu diona kamatappasam 
illaam sanganna Debata. 2? Si sipa'tula' anna 
si sitelä indo to Yahudi to ma'basa Yunani, 
lambi' napeäi lalanna la umpatei Saulus. 

30 Sapo' tappana naissam solana to matappa' 
pattuju ia too, iya le'ba'im umpasola Saulus 
dokko Kaisarea anna mane nasua lako 
Tarsus. 31 Indo eta too ingganna to matappa' 
dio lembäna Yudea, Galilea anna Samaria, 
sangngim masannam anna malino illaam 
katuboanna. Matoto' illaam kapeimangam 
passahunna Penaba Maseho anna ponno 
pengkahea' längäm olona Debata. Lambi' 
tuttuam kehängäm budanna anna ussi'dim liu 
pepakahangaanna Penaba Maseho. 3? Le'ba' 
Petrus ullelei mobotto-bottoam umpellambi'i 
ingganna to matappa', iya lempäm duka' dio 
Lida. 33 Eta too ullambi' mesa tau isanga Eneas 
kahuam taunna masaki, metindo liu aka mate 
kalena. 3* Tappa napa'kadai Petrus naua: 

"O, Eneas napabono'ungko Yesus Kristus, 

bangongko, ammu lulunni ampa'mu." Iya 
mellimbangom eta siaham Eneas. 3? Tappana 
naita issinna Lida anna Saron bono'um Eneas, 
iya sangngim matappa'um lako Puang Yesus. 
36 Indo eta too deem duka' mesa baine to 
matappa' dio Yope isanga Tabita, nasangai ia 
to Yunani Dorkas (kalembasanna "jonga"). 
Indo baine mesa to si ma'pogau' mapia liu 
anna budam to mase-mase napamoloi si 
nabeem aka-aka. 3” Pissananna natappai ia 
saki lambi' mate. Puhai didio', dipopetindom 
illaam tambim yabo lotem. 38 Indo Yope anna 
Lida sikahuku' siam. Iya tappana napekaheba 
ingganna to matappa' dio Yope naua dio Lida 
Petrus, iya ussuam dua tau lao untambai. 
Nalambi'na nauaammi: "La mai siahangko 
ade' masihha'." 39Iya ke'de' siam Petrus anna 
le'ba'i sola indo to metamba. Tappana landa' 
lako, dipasola siam langam indo tambim yabo 
lotem naongei indo to mate. Sikasahhom 
indo to balu-balu baine ullebo Petrus, iya 
napaitaim ingganna juba sola poheba senga' 
pandasi'na Dorkas indo anna tubopi. #@Iya 
nasua asammi Petrus le'ba' messubum anna 
mane ma'balinguntu' ma'sambajam. Puhai 
ma'sambajam, menggihi'um untingngajoi 
indo to mate anna ma'kadai naua: "O Tabita, 
bangongko!" Iya umpamilli' siaham matanna 
Tabita. Iya muitanna Petrus, bangommi anna 
tadongkonni. “! Tappa naanda'i limanna anna 
napake'de'i. Mane untambai asanni indo 
ingganna to matappa' sola indo ingganna 

to balu-balu baine anna nauaanni: "Tubom 

sule Tabita!" 42 Tappana napelele issinna Yope 
kaha-kaha ia too, iya buda tau ungkatappa'i 
Puang Yesus. #3 Iya tohhopi eta Petrus sanaka 
amo benginna, si dio banuanna pa'jama lollo' 
isanga Simon. 
10 1 Dio Kaisarea deem mesa tau isanga 
Kornelius, mesa punggabana sohodadu 
to disangai sohodadu Italia. 2 Tau ia too to 
meimam anna mengkahea' langam Puang 
Allataala, susi duka' ingganna kasahapuanna. 
Si umpamoloi to Yahudi nabeem aka-aka 
anna ma'sambajam liu. 3Pissam wattu 
umbai' la tette' tallum kahubem makaleso 
naita sule mesa malaika'na Puang Allataala 
tama banuanna anna ma'kadai naua: "O 
Kornelius!" “Iya ullio-liom indo malaika' 
sitonda kamaheasam anna ma'kadai naua: 
"Kuhingngim Debata!" Natimba'im indo 
malaika' naua: "Ingganna sambajammu sola 
pa'pebeemmu sulem langam olona Puang 
Allataala anna nakilalaingko. > Temo la ussua 
sanaka-naka tau le'ba' lako Yope la untambai 
mesa tau isanga Simon si diuaam Petrus. 
6 Tohho dio banuanna pa'jama lollo', isanga 
Simon, dio bihim le'bo'." /Tappana le'ba' indo 
malaika', untambaim dua sabua'na anna mesa 
sohodadunna handam to meimam illaam 
alla'-alla'na solana pada indo passappi'na. 
8 Natulasammi ingganna indo nauaam malaika! 
mane nasuai lako Yope. ?Masiäna umbai' 
tanga allo, iya la landa'um lako Yope indo 
to tallu. Wattu eta too langam papa banua 
Petrus ma'sambajam. 10Tä' deem pada 

satadea', mohäe la mangngande, sapo' mane 
mahassam dipatoka kinande, pissananna 
nasi'dim dilipi. t+ Iya naitam tibukka langi' 
anna tuhunni yabo mai susi sampim kallu'ba' 
dipetoke'i appa' sikunna, dilolloham tihandu' 
dokko olona. !?Iya naitam dio ma'hupa-hupa 
olo'-olo' ma'bitti' appa', olo'-olo' tissollo' 
anna ma'hupa-hupa dassi. 13 Nahingngim 
kamaha naua: "O Petrus, bangongko, tunui 
anna muande asanni." 14Sapo' natimba' 
Petrus naua: "Ta' sugali' ia pole' Debata, aka 
pempom dadingku ta' punalapi deem kuande 
kinande indo dipemaliinna la diande." “Iya 
nahingngi pole oom kapenduanna naua: 
"Ingganna napemapiaanna Puang Allataala 
tä' mala la napemalii hupatau." t6 Pentallum 
nasulei ma'pateem, anna mane tiäkä'i sule 
langam langi' indo sampim. t7 Mahassampi 
ma'papusa'-pusa' Petrus napasalu-salui 
penaba aka amo kalembasanna indo naita, iya 
sule ham indo to nasua Kornelius dio ba'ba 
bala banuanna aka balim napekutanaam indo 
banua. 18Iya umpa'kadaim tau illaam indo 
banua naua: "Iangka inde banua si naongei 
Simon indo si diuaam Petrus?" 1? Mahassam 
liupi napasalui penaba Petrus indo puha 
naita, iya ma'kada ham Penaba Maseho naua: 
"O Petrus deem tallu tau sule umpeäko. 

20 Ke'de'ungko, tuhungko dokko ammu 
pengkalao le'ba' sola, daa umpomabanda' 
penabammu moi anna muissam muua taia to 
Yahudi aka Kao ussuai sule indo tau." 2! Iya 
tuhummi Petrus dokko anna ma'kadai lako 

indo to sule naua: "Kaom too indo to umpeaa'. 
Aka untungkaa' sule?" 22? Natimba'im naua: 
"Pesuanakam Kornelius mesa punggabana 
sohodadu to meimam anna to mengkahea' 
langam Puang Allataala anna napa'kasallei 
asam to Yahudi. Puham napa'tula'i mesa 
malaika' masehona Puang Allataala nasua 
umpopetambaiko lako banuanna, anna malai 
nahingngi pa'tula'mu." 23 Iya nauaammi: "Lu 
maikoa' banua aka la indepakia' manii bengi." 
Masiai bangonnim anna mengkalaoi sola 
indo to sule untambai anna sanaka-nakapi 
to Yope to matappa' napasola. 77 Masia 
polei suleim lako Kaisarea, iya ullambi'um 
Kornelius sola sahapunna anna sanaka-naka 
solana to natambai mahassam ma'mesa 
mangngampa. ?? Sulena Petrus natammuim 
Kornelius anna ma'balinguntu'i dio olona 
napenombai. 26 Sapo' tappa napake'de' 
Petrus anna nauaanni: "Ke'de'ko, aka kao 
duka' mesaa' tau biasa." ?” Napasindum 
ma'tula'-tula' le'ba' siaham tama banuanna, 
iya ullambi'um buda tau ma'hempum. Zë Iva 
ma'kadam lako indo tau buda naua: "Puha 
muissanna' muua napemalii punala to Yahudi 
la silombam tau taianna to Yahudi dapaka ia 
la tama banuanna. Sapo' puhamä' napaitai 
anna napa'tula'i Puang Allataala tä'mä' kao 
la mala ussangai tau senga' kadake battu 
tä' maseho. 29Iam too anna ahu'mä' sule 
tentomai. Dadi la kukutanaikoa' temo: 

Aka kasuhunganna anna untambaiä'?" 

30 Natimba'im Kornelius naua: "Appa'um 

benginna temo, katenanna inde tette' tallu 
kahubem, mahassanna' ma'sambajam illaam 
banua. Iya pissananna deem mesa tau ke'de' 
dio oloku pangkahha pohebana 3! napa'kadaia' 
naua: 'Kornelius, nahingngiammi Puang 
Allataala sambajammu anna nakilalaingko 
aka pa'pebeemmu lako to mase-mase. 3? Suai 
sanaka-naka tau le'ba' lako Yope la untambai 
mesa tau isanga Simon si diuaam Petrus. 
Tohho dio banuanna pa'jama lollo', isanga 
Simon, si dio bihim le'bo'.' 33lam too anna 
tappa kusuam inde tau napellambi'iko. Iya 
ahu'ungko sule tentomai sola kamasannangam 
penaba. Temo ma'mesangkam inde dio 
olona Puang Allataala la umpehingngii tula' 
nabeengko Debata la untulasangkam." 

22 Iva napahandu'um Petrus ma'tula' naua: 
"Setonganna mane kupaham si'da hi pole' 
temo kuua Puang Allataala tä' deem usse'la 
hupatau. 3? Aka lako si mesa-mesa tau yabona 
inde lino ke mengkahea'i lako Puang Allataala 
anna umpogau' kamaloloam, natahima 
Puang Allataala. 36 Tam too Battakada puha 
napesuaam dipalambi'ikam kami' to Israel, 
Battakada umpa'pakahebaam kasilombungam 
illaam Yesus Kristus, Debatanna ingganna 
ma'hupatau. 3” Muissanna', indo puha 
napogau' Puang Yesus illaam lembana Yudea 
napahandu' dio Galilea puhanna pantedosam 
indo napa'pakahebaam Yohanes. 38Indo 
Puang Yesus to Nazaret puha nalanti' Puang 
Allataala anna nabeem Penaba Maseho anna 
kakuasaam. Muissam toia' diona Puang 

Yesus si ma'lao-lao umpogau' kamapiaam 
anna umpabono' ingganna to napentamai 
setam aka naolaam Puang Allataala. 3? Anna 
kami'um too sa'binna ingganna indo puha 
napogau' illaam lembana to Yahudi anna 
Yerusalem. Napatei hia yabo kaju sitambem. 
40Illaam allo katallunna napatubo sule 
Puang Allataala mane napa'patandaanni 
lako hupatau. “!Ta' Ia dipa'patandaam lako 
ingganna tau senga', sapo' anggam lu lako 
kami' inggannakam sa'binna to puha natuho 
Puang Allataala. Anna solakanni Puang Yesus 
mangngande puhanna tibangom dio mai 
alla'na to mate. f? Anna nasuakam naua: 'La 
umpa'pakahebaangkoa' Kaheba Katilallasam 
anna ussa'bii lako ingganna hupatau muua: 
lam too to puha natuho Puang Allataala 
mendadi To Mahhotto'na ma'hupatau to 
tubo anna to mate.' #3 Aka iam too nasa 'bii 
ingganna nabinna Puang Allataala naua: 
'Menna-menna ungkatappa'i Puang Yesus iam 
too to la diampunni umpolalam kakuasaam 
illaam sanganna.' " ##Mahassanni ma'tula' 
Petrus, iya napatamaim Penaba Maseho 
Puang Allataala ingganna to umpehingngii 
kasa'biam ia too. ZG Ingganna to Yahudi 

to matappa'um indo napasola Petrus eta 
too, sangngim pilla' muita Penaba Maseho 
natolloam duka' Puang Allataala lako tau 
taianna to Yahudi # aka uhhingngi indo buda 
tau umpake ma'hupa-hupa basa napalosaiam 
Penaba Maseho anna umpomatande Puang 
Allataala. Iya ma'kadam Petrus naua: “ "Inde 

mai tau naponnoi Penaba Maseho susikia', 
dadi la deempaka la mala ullabai ke ditedo'i 
sola uwai?" # Iya nasuaim Petrus ditedo' 
sola sanganna Yesus Kristus. Puhai, melauim 
lako Petrus anna mala tohhopi sanaka-naka 
benginna sola. 
1 1 I Tappa nahingngi duka' kaheba 
ingganna suhona Puang Yesus sola to 
matappa' dio lembäna Yudea naua budam 
tau taianna to Yahudi untahima Battakadanna 
Puang Allataala. ?Sapo' sipengka Petrus anna 
to Yahudi to matappa'um sulena längäm 
Yerusalem. 3Keaha'i lako Petrus naua: 
"Akanna tama hako iko banuanna tau taia 
to Yahudi anna sola-solakoa' mangngande?" 
4 Nasuhum napahandu' pole' Petrus ma'tula' 
napomakalesoam indo puha dadi mengkalao 
dio pa'pahandusanna naua: ? "Mahassanna' 
ma'sambajam dio Yope, pissananna kusi'dim 
dilipi anna kuita tuhum yabo mai langi' susi 
sampim kallu'ba' dipetoke'i appa' sikunna, 
dilolloham yabo mai tihandu' dio oloku. 
6 Tappa kulio-lio, iya kuitam ma'hupa-hupa 
olo'-olo' ma'bitti' appa', olo'-olo' malaiha, 
olo'-olo' tissollo' anna ma'hupa-hupa dassi. 
7Tya kuhingngim kamaha naua: 'O Petrus, 
bangongko, tunui anna muande asanni.' 8 Sapo' 
kutimba'i kuua: 'Ta' sugali' ia pole' Debata, 
aka pempom dadingku tä' punalapi deem 
kuande kinande indo dipemaliinna la diande.' 
9 Iya kuhingngi pole oom indo kamaha yabo 
mai langi' naua: 'Ingganna napemapiaanna 
Puang Allataala, tä' mala la napemalii 

hupatau.' 1? Pentallum nasulei ma'pateem, 
anna mane tiäkä' asam sule längäm langi'. 

11 Wattu eta too, sule siaham duka! tallu 

tau dio indo olo banua to kiongei tohho 

to mengkalao inde Kaisarea, indo to disua 
untambaia'. 1? Kuhingngi kamaha ma'kada 
naua: 'Le'ba'koa' sola, daa umpomabanda' 
penabammu moi anna muissam muua 

taia to Yahudi.' Iya indem annam solaku 
kupasola indo anna le'ba'kam tama banuanna 
Kornelius. 13Iya natulasammakanni indo 
puha muita mesa malaika' ke'de' illaam 
banuanna anna nauaanni: 'Suai tau lako Yope 
la untambai mesa tau isanga Simon si diuaam 
Petrus. 1? Aka la natulasangkoa' kaheba la 
umpasalama'ko sola ingganna sahapummu.!' 
15 Kupahandu'na ma'tula', iya tuhummi Penaba 
Maseho umponnoi asanni susi duka' indo 
uhuna nalambi'kia'. 1?Iya tappa kukilalai 
tula'na Debata indo anna si nauai: 'Yohanes 
uwai ia napake mantedo', sapo' ikoa'-iko la 
ditedo'koa' Penaba Maseho.' t7 Dadi maka"' 

la namana' duka' Penaba Maseho Puang 
Allataala tau taianna to Yahudi susi kitaa' 
anna uhunai ungkatappa'ikia' Debatanta 
Yesus Kristus, iya tä' deem lalanna la 
kulabai." 18 Iya tappana nahingngi kaha-kaha 
ia too sangngim mengkamma'um anna 
umpa'kasallei Puang Allataala naua: "Nabeem 
dia duka' lalam Puang Allataala tau taianna 
to Yahudi la untihokongam gau'na anna 
mala ullambi' katuboam." 19 Indo puhanna 
dipatei Stefanus iya kende'um pandahhaam 

napolalam tisembu' ingganna to matappa': 
deem lu lako Fenisia, deem lu lako Siprus, 
anna deem lu lako Antiokhia. Iya tonta liu 
duka' umpa'pakahebaam Kaheba Katilallasam 
sapo' anggam lu lako to Yahudi. 2? Sapo' 
illaam alla'-alla'na indo to matappa' deem 
duka' to buttu dio mai Siprus anna Kirene. 
Indo tau, le'ba' lako ia Antiokhia untulasam 
Kaheba Katilallasam tau taianna to Yahudi 
naua: "Indo Puang Yesus iam too Debata." 
21 Iya natette liu anna naolaam Debata 
nasuhum tuttuam buda tau matappa' anna 
untuhu'i Puang Yesus. 2? Tappana napelele 
ingganna to matappa' dio Yerusalem kaheba 
ia too, iya ussua siaham Barnabas le'ba' 
lako Antiokhia. ? Indo Barnabas mesa tau 
mapia anna to matappa' si'da-si'da naponnoi 
Penaba Maseho. Iya sulena lako, tappa tilalla! 
muita ingganna to matappa' dio natamba' 
ponno duka' Puang Allataala. Iya napakahi'di 
asammi naua: "La tontä liukoa' manontom 
lako Debata sola sakalebu penabammu." 
Napolalam tuttuam buda tau mentuhu' lako 
Puang Yesus. ?4 (11:23) 2 Le'ba' lako Tarsus 
Barnabas umpeä Saulus. 26 Tappana silambi', 
iya napasolam lako Antiokhia. Dio Antiokhia 
sataum naolaam si ma'hempum liu sola 
ingganna to matappa' anna umpa'guhu tau 
buda. Iya diom too Antiokhia uhu-uhuna to 
matappa' disangai "to Sahani". ?” Wattu eta 
too sule dio Antiokhia sanaka-naka nabi buttu 
yabo mai Yerusalem. ?8 Indo Mesa isanga 
Agabus napalosai Penaba Maseho lambi' ke'de' 

ma'kada naua: "La kende' kakobeam lako 
lino." Kaha-kaha ia too dadi wattunna Klaudius 
ma'takka' dio kahajaam Roma. Ilya eta 
too muala kattuam ingganna to matappa' la 
uhhempum aka-aka situhu' kapallambisanna 
aka la napamoloiam solasubunna to matappa' 
dio Yudea. 30 Tihempunni, iya nabehom lako 
Barnabas sola Saulus aka ia la umpalambi'i 
lako pebaba ada'na to matappa' dio Yudea. 
1 2 1 Umbai' la etam too duka' anna 
napahandu'i tomahaja Herodes 
ungkahha'i sanaka-naka to matappa'. 
2Susinna umpesuaammi Yakobus kakanna 
Yohanes naalaiam ulunna, pa'dam napake. 
3 Tappana naissam tomahaja Herodes 
naua napohäe to Yahudi indo gau'na, iya 
napatahhu' lium lambi' umpesuaam pole 
oom duka' Petrus disakka. Wattu eta too 
allo kasalle Hoti Tä' Diboloi Bibi' Hoti. 
4 Tappana disakka Petrus, iya napesuaammi 
ditahungkum. Anna dibehoi lako appa' 
laoanna sohodadu la sibala'-bala' unjagai, 
sallaoam oi appa' oom sohodadu. Pattujunna 
la dihotto' dio olona tau buda ke lessu'i allo 
Kalappasam. > Dadi ditähämmi Petrus illaam 
tahungkum. Sapo' tontä liu ingganna to 
matappa' umpa'sambajanganni längäm Puang 
Allataala. Indo bengi naolaammi la nababa 
Herodes ke masiäi lako olona tau buda, iya 
mamma'um Petrus napaitängä dua sohodadu, 
anna dihante bassii dua limanna; senga'pi 
to manjaga dio olona ba'ba tahungkum. 
7 Pissananna ke'de' dam mesa malaika'na 

Debata dio ampe'na Petrus anna pangkahha 
illaam tahungkum. Ussappa sa'dena Petrus 
indo malaika' natundam napasindum naua: 
"Pasihha'i bangom!" Iya lappa' siaham 

indo hante bassi dio limanna Petrus. 3 Iya 
ma'kadam indo malaika' naua: "Pa'beke'ko 
ammu pa'sapatu." Iya tappa napogau' 
siaham duka'. Mane ma'kada polei naua: 
"Pa'jubako anna untuhu'a'." ? Tappa untuhu' 
siaham indo malaika' messubum sapo' tä'pi 
naissam naua dadi si'da-sia indo napogausam 
malaika' aka nasangapi mangngimpi. t° Iya 
ullebanni ongeanna to manjaga uhuna anna 
kaduanna, ullambi'um ba'ba ditutu'i bassi lu 
tamanna kota. Tappa titungka' kalena indo 
ba'ba lambi' mala messubum illaam mai 
tahungkum. Ullambi'i mesa lalam nahuttu', 
iya pa'de babam ia indo malaika' naita. 

11 Tappana kilala pole' Petrus ia nauam: 
"Mane kuissam di pole' temo kuua Debata 
ussua malaika'na nalappasanna' dio mai pala' 
limanna Herodes anna ingganna pattujunna 
to Yahudi." 1? Tappana naissam si'da-sia 
kadadiam ia too, iya tahhu'um lako banuanna 
Maria indona Yohanes si diuaam Markus. 
Buda tau ma'hempum anna ma'sambajam 
illaam indo banua. 13 Mahassanni unde'de' 
ba'ba bala, iya sule ham mesa sabua' baine 
isanga Rode la umpengngissannii menna sule 
unde'de' ba'ba. t4 Naissanna naua Petrus 
sule aka nahingngi kamahanna, iya tä' 
babam untungka'i ba'ba aka tilalla' sugali'. 
Lambi' lumumpa' tama umpa'tulasam solana 

naua: "Sulem Petrus dio ba'ba bala." Iya 
silelem naua: "Tatta'ko!" Sapo' tonta liu 
naua: "Abana sule si'da-sia Petrus." Sapo' 
nauai mandi: "Umbai' malaika'na hi tia." 

16 Mahassam liupi unde'de' ba'ba Petrus, 

iya suleim buda solana untungka'i. Tappana 
muita Petrus iya sangngim manga-manga. 

17 Muaka' limanna Petrus napopengkamma' 
mane ma'tula'i naua: "Natettea' Debata 
messubum illaam mai tahungkum! Tulasam 
dam ia Yakobus sola ingganna solasubuntaa' 
to matappa' inde kaha-kaha puha dadi." 
Puhai ma'tula', iya messubummi le'ba' lako 
ongeam senga'. 19 Tappana mebengngi', 
mahambam indo sohodadu to manjaga illaam 
tahungkum indo bengi lambi' pusa' anna 
sikakutanai naua: "Aka amo baba isanga dadi 
lako Petrus?" 19Iya ussuam tau tomahaja 
Herodes umpea Petrus sapo' ta'um deem 
nalambi'. Iya indom to manjaga dipahessa 

si mesa-mesa mane napesuaanni Herodes 
dibaba lao dipatei. Lessu'i ia too mengkalaom 
Herodes dio Yudea le'ba' lako Kaisarea anna 
tohhoi dio. 29 Wattu eta too ta! deem pada 
sakeaha' tomahaja Herodes lako to Tirus 
anna to Sidon moi kela daa inde dua kota 
bassim attasa'na Herodes to si uhhannuam 
tomahaja napangngalai kinande. Nasuhum 
silele usse'de' Blastus kapalana to mengkähä 
illaam banuanna tomahaja. Iya iam umbabai 
mengngolo lako tomahaja umpeä kasiolaam 
situhu' kattuanna to Sidon anna to Tirus. 

21 Pissananna lambi'i indo allo puha natandai, 

iya umpatamam poheba kahajaanna Herodes 
anna tadongkonni yabo okkosam kahajaam 
mane ma'tula'i lako indo tau. 2? Mahassanni 
ma'tula' tomahaja, iya sikaolim indo tau naua: 
"Inde kamahanna debata taia kamahanna 
hupatau." 221ya nalambi' siaham pesämbä' 
Debata Herodes umpolalam malaika'na Debata 
aka tä' umpa'kasallei Puang Allataala nasuhum 
kalindohoam lambi' mate. 24 Anna tuttuam 
tiballa' kalua' Battakadanna Puang Allataala 
lambi' tuttuam buda kehängäm to matappa'. 
25 Puhai napadokkoam lisu pala'na pebaba 
ada' indo kapahalluanna to matappa' dio 
Yerusalem, iya ma'pasulem Barnabas sola 
Saulus umpasola Yohanes battu diua Markus. 
1 3 1 Tilaam indo jumaa' dio Antiokhia wattu 
eta too deempi sanaka-naka nabi anna 
tuangguhu solana Saulus: Barnabas, Simeon 
indo si diuaam Malotä, Lukius (to Kirene), anna 
Menahem si dipasiampaipi gubernur Herodes. 
2 Pissam wattu indo tau mahassam umpalako 
kapenombaam längäm Debata anna puasa, iya 
ma'kadam Penaba Maseho naua: "Paseheanna' 
Barnabas sola Saulus aka la ungkähä 
pengkähängam puha kupa'tantuam." 3Puhai 
puasa anna ma'sambajam napakumbäim 
pala'na indo dua tau mane nasuai le'ba'. 
4 Situhu' pesuana Penaba Maseho mengkalaom 
Barnabas anna Saulus napasolai Yohanes 
aka la napamoloi, dokko Seleukia mane 
tahhu'i ma'kappala' lako Siprus. Sulei lako 
Salamis umpa'pakahebaammi Battakadanna 
Puang Allataala illaam pa'sambajanganna 

to Yahudi. 2 (13:4) Iya nasambaim naola 
indo leutam sule lako Pafos. Dioi, sitammum 
mesa to Yahudi isanga Bar-Yesus mesa to 
ma'issam-issam to ussangai kalena nabi 
sapo' naägä'i. Zei sola lelem gubernurna 
leutam eta too isanga Sergius Paulus 

mesa to manähä. Iya untambaim Barnabas 
sola Saulus indo gubernur aka mohäe la 
uhhingngi Battakadanna Puang Allataala. 

8 Sapo' indo to ma'issam-issam (isanga 
Elimas situhu' basa Yunani) ullammai tula'na 
Barnabas sola Saulus aka naua: "Indana 
matappa'i gubernur." ?Sapo' indo Saulus 
battu diua Paulus naponnoim Penaba Maseho 
ullio-lio Bar-Yesus 12 anna ma'kadai naua: 

"O solana setam! To angga manipu anna 

to si umpogau' liu kakadakeam sola umbali 
ingganna kamapiaam. Tä' liupokoka la monda 
umpasengko' lalam malolona Debata? 11 Temo 
petua'i limanna Debata sule untappaiko 
nasuhum la mendadi butako sanaka benginna 
la tä'ko muita mata allo." Iya buta siaham 
indo tau kaputu-putu umpeä tau la untettei. 
12 Naitanna indo gubernur kadadiam ia 

too, matappa' siaham lako Puang Yesus 

aka mängä-mängä uhhingngi pepa'guhuam 
Debata. 3Iya umpelleim Pafos Paulus sola 
solana le'ba' ma'kappala' lako Perga dio 
Pamfilia. Sapo' umpelleim ia solana Yohanes 
anna ma'pasulei lako Yerusalem. t4 Mengkalao 
dio Perga umpatahhu' pellaoanna sule lako 
Antiokhia dio Pisidia. Tappana allo Katohhoanni 
le'ba'um tama pa'sambajanganna to Yahudi 

anna muokko'i illaam. 15Tappana puha dibata 
illaam mai suha' Pepaondonganna Musa anna 
illaam mai suha'na ingganna nabi, iya ussuam 
tau pebaba ada' illaam pa'sambajangam 
le'ba' lako Paulus sola solana nauaam: "Oa' 
solasubum, maka' deem la untula'a' kada 
pepakananna' la umpalanda' lako tau buda, iya 
malanna' umpalako." 18 Iya ke'de'um Paulus 
anna muäkä'i limanna umpopengkamma' tau 
buda mane ma'kadai naua: "O Inggammua' to 
Israel anna ingganna to mengkahea' langam 
Puang Allataala, pehingngii manappaia' inde 
tula'ku! 17 Puang Allataala to tapenombai 
inggantaa' to Israel puha umpilei nene to 
taponene anna napakembea' wattunna anna 
tohhoi dio lembana Mesir messihuhu. Sola 
kuasa pala' limanna natette messubum illaam 
mai Mesir. 18 Appa' pulo taunna naolaam 
Puang Allataala ussa'bahasam panggauanna 
nene to taponene dio pohiallasam. 19 Tappana 
puha umpempa'deam issinna pitu kahajaam 
dio lembäna Kanaan, iya nataba-tabaammi 
indo litä' la mendadi mana'na nene to 
taponene. 2?Ingganna kaha-kaha ia too 
umbai' appa' hatu' lima pulo taunna naolaam. 
Iya puhai, nabeemmi Puang Allataala to 
mahhotto' sisolom-solom ma'takka' sule lako 
wattunna nabi Samuel. 2! Mane umpelaui 
mesa tomahaja lambi' nabeem Puang Allataala 
Saul änä'na Kish pessubunna Benyamin. 
Appa' pulo taunna ma'pahenta. 2? Tappana 
naäläi Puang Allataala Saul, iya untuho polem 
Daud la mendadi tomahaja. Anna diona Daud 

ma'kada Puang Allataala naua: 'Daud ana'na 
Isai kupemapiaam aka la iam pole' umpalako 
pa'elo'ku.' 3 Anna situhu' pa'dandianna Puang 
Allataala pessubunna Daud naaka' mendadi To 
Mepasalama' illaam alla'-alla'na to Israel. lam 
too Puang Yesus. “#Ta'pi sule Puang Yesus 
anna puham napokada Yohanes lako ingganna 
to Israel naua: 'Tihokongannia' ingganna 
kasalaammu ammu behoia' kalemu ditedo'.' 
25 Tappana la suppi' pengkähänganna Yohanes, 
iya si ma'kadam naua: "Takao indo si ussangaa' 
To puha dilanti' la mepasalama' aka mane la 
sule hi Ia ibundingku. Anna moi la kubukkaiam 
pekapu' sapatunna tala sihatanna'.' 26 Dadi, o 
inggannakoa' solasubungku, susi pessubunna 
Abraham teem to mengkahea' duka' langam 
Puang Allataala, dipalambi'ingkia' kaheba 
kasalamasam. ?” Aka issinna Yerusalem sola 
ingganna to pebabanna ta' naissam naua 
Puang Yesus-um too To Mepasalama'. Ta toi 
napähäm kalembasanna tula'na ingganna 
nabi, indo si dibata liu ke lambi' oom allo 
Katohhoam. Napolalam illaam indo mualai 
kattuam anna umpopepatei Puang Yesus 
naongei ungganna'i tula'na ingganna nabi. 

28 Moi anna tä'i deem nalambi' kaha-kaha la 
napolalam umpatei sapo' napelau liu siam 
lako Pilatus anna mala dipatei. 2? Tappana 
puha ungganna'i indo to puha tisuha' diona 
Puang Yesus, iya napatuhummi yabo mai kaju 
sitambem anna napatamai lokko'. 3? Sapo' 
napatibangom sule Puang Allataala dio mai 
alla'na to mate 3t anna sanaka-nakapi allona 

naolaam si umpa'paitaam kalena lako ingganna 
to untuhu'i mengkalao dio Galilea sule langam 
Yerusalem. Anna iam too mendadi sa'binna 
lako to Israel. 3? Dadi temo kitulasammokoa' 
Kaheba Katilallasam: Pa'dandianna Puang 
Allataala lako nene to taponene 33 naganna'im 
lako kitaa' pessubunna. Aka umpatibangommi 
Puang Yesus dio mai alla'na to mate. Umba 
susi Battakadanna Puang Allataala tisuha' 
illaam suha' pampujianna Daud kaduanna 
naua: 'Ikom too Ana'ku, mengkalao allo 
temo kupomakaleso, Kaom too Ambemu.' 

34 Puha napatibangom Puang Allataala dio 
mai alla'na to mate anna tä'um la napäbäi 

la muolai pole kamateam, umba susi puha 
natula' naua: 'Ingganna pa'tamba' masehoku 
to mala dikatappa'i la kubeengko duka' umba 
susi bali kubeem Daud.' 3? Anna naua duka' 
Daud illaam pampujiam senga'na: 'Ta' la 
umpabai To Masehomu la bosi baba.' 3? Sapo' 
Daud ia puhanna umpalako pa'elo'na Puang 
Allataala, iya matem anna dipadioi ampe'na 
nene to naponene anna abana bosi baba ia. 
37 Sapo' Puang Yesus Ia to puha napatibangom 
Puang Allataala ta' Ia bosi. 38 Dadi pahallua' 
muissam inggannakoa' solasubungku: ia anna 
malai dipakahebaikoa' diona kaampunganna 
dosa aka pengkahana Puang Yesus. 3? Aka 
menna-menna ungkatappa'i Puang Yesus la 
lappa' dio mai ingganna dosa. Anu' ta' deem 
la dilambi' susi kela mengnganda' illaanni 
tau Pepaondonganna Musa. # Dadi andai'i 
manappai inde tula'ku, majagakoa' indana 

dadii lako kalemua' indo puha napokada 

nabi illaam suha'na naua: “! 'Petua'ia' 
inggammu to mantelle-telle. La pilla'koa' 
ammu mane mate aka kupogau'um mesa 
pengkahangam illaam wattu muongeia' tubo 
temo. Sapo' ta' sianna' la ungkatappa'i moi 
la deem tau untulasangkoa'.' " 42 Tappana la 
messubum Barnabas sola Paulus napelaum 
tau buda naua: "Kela mala anna ma'tula' 
polepokoa' ke lambi' oom allo Katohhoam." 
43Iya soho'i ma'sambajam buda to Yahudi 
anna to mentama peadasanna to Yahudi to 
mengkahea' langam Puang Allataala untuhu' 
Paulus sola Barnabas napolalam napa'guhu 
anna napakahi'di anna mala tonta liu muanda'i 
pa'kamasena Puang Allataala. ** Tappana 
lambi' polei allo Katohhoam saidi' tasule asam 
issinna indo kota ma'hempum la umpehingngii 
Battakada Debata. # Sapo' naitanna to Yahudi 
indo tau buda, iya tä' deem pada sakembuhu 
lambi' natelle anna nabahoi indo tula'na 
Paulus diona Puang Yesus. 48 Sapo' ponno 
kabahaniam ma'kada Paulus sola Barnabas 
naua: "Aka inna iko hia' iko la dipayoloam 

la umpehingngii inde Battakadanna Puang 
Allataala, sapo' moka hakoa' untahimai 
mato-mato muuaa': 'Ta'kam kami' la sihatam 
untahima katuboam sule lako salako-lakona.' 
lam too anna menggihi' lakongkam tau 
taianna to Yahudi. Aka nauaangkam 
Debata: 'Puhakoa' kutuho la mendadi ballo 
lako ingganna tau taianna to Yahudi anna 
malakoa' umpa'pakahebaam kasalamasam 

sule lako lili'-lili'na lino.' " 48 Tappana nahingngi 
ingganna indo tau taianna to Yahudi indo 
tula' ia too, iya sangngim tiala inabanna 
anna umpa'kasallei Battakada Debata. Iya 
matappa' asam pole' ingganna tau to puha 
natuho Puang Allataala la untahima katuboam 
sule lako salako-lakona. #? Lambi" tiballa' 
kalua' Battakada Debata illaam paluana lemba 
ia too. ??Sapo' to Yahudi ia umpentama 
tambu'i ingganna to kasalle illaam kota ia 
too sola baine to diangga' to mengkahea' 
langam Debata. Napakende' aha'na anna 
mala undahha Paulus sola Barnabas anna 
nasuai lao umpellei lemba ia too. ?!Iya 
umpempassiammi yolo soba' dio bitti'na 
Paulus sola Barnabas aka la mendadi tanda 
lako indo to untumpu pala'i pepa'guhuanna 
mane le'ba'i lako Ikonium. ?2Ingganna to 
matappa' dio Antiokhia naponnoi katilallasam 
anna Penaba Maseho. 
14 1 Susi siam duka' dio Ikonium le'ba' 
tama pa'sambajanganna to Yahudi 
Paulus sola Barnabas anna ma'pa'guhui 
diona Puang Yesus nasuhum buda to Yahudi 
anna taianna to Yahudi matappa'. 2 Sapo' 
to Yahudi to moka untahima tula'na indo to 
dua umpakeaha' tau taianna to Yahudi anna 
mala ungkabassii to matappa'. 3 lam too anna 
masae-saepi tohho Paulus sola Barnabas 
dio anna si untula' liu Battakada Debata 
sola ponno kabahaniam aka uhhannuam 
Puang Yesus. Anna napa'patandaammi 
Debata ussamba' kaheba pa'kamasena lako 

hupatau aka umbeem indo to dua kuasa 
umpadadi ma'hupa-hupa tanda anna tanda 
memanga-manga. 4Sapo' indo issinna kota 
sipengka-pengka lambi' deemmi untuhu' to 
Yahudi anna deem untuhu' indo dua suho. 

> Iya sipattuju-tujum sanaka-naka to Yahudi 
anna taianna to Yahudi sola pepungngu'na 
anna mala undahha indo suho dua anna 
naleba'i batu. € Sapo' tappa naissam indo to 
dua lambi' le'ba' muäläi kalena lako Listra 
anna Derbe anna ongeam senga' illaam 
attasa'na Likaonia. /Tya eta oom naongei 
umpa'pakahebaam indo Kaheba Katilallasam. 
8 Dio Listra deem mesa muane kempo' inna 
susi disubungam. Indo to kempo' si anggam 
muokko' liu aka ta' mala mellao. ? Sapo' 
umpehingngii duka' tula'na Paulus. Iya 
naitanna Paulus indo to kempo' tappa naissam 
naua inde tau deem kamatappasanna la 
mala dipabono'. 1? Nasuhum ma'kada Paulus 
napekasallei naua: "Ke'de'ko langam!" Iya 
ke'de' siaham kabua-bua anna ma'lao-laoi 
lako dio mai. 1! Tappana naita tau buda indo 
puha napogau' Paulus, iya sikaahhem ma'basa 
to Likaonia naua: "Tuhum si'dam pole' debata 
mehhupatau tama lino." 1? Lambi' disangai 
Barnabas debata Zeus anna Paulus ia disangai 
debata Hermes anu' ia si umpalao tula'. 

13 Pissananna sulem dio ba'ba kota sando 
debata Zeus buttu dio mai pa'sambajanganna 
dio sulibam kota umbaba sanaka-naka 
sapim laki dibunga-bungai la natunu sola 
tau buda aka maelo' menomba lako indo 

suho. 1*Sapo' tappana nahingngi Paulus 
sola Barnabas pattujunna indo tau buda iya 
ussesse'-sesse'um pohebana anna lumumpa'i 
tama alla'-alla'na indo tau napasindum meoli 
naua: 12 "Tettekede, aka hia' iko umpogau'? 
Kami' inde bassim hupatau biasakam 

duka', susi siangkia'! Sapo' sulekam inde la 
umpa'pakahebaam Kaheba Katilallasam tama 
alla'-alla'mua' anna malakoa' tä' umpogau' 
liu kaha-kaha takeguna. Sapo' la mengngolo 
lako hakoa' Ia Puang Allataala to tubo to 
umpadadi langi' sola lino, le'bo' sola ingganna 
issinna. 16 Aka yolona abana napabeba'pi 
Puang Allataala hupatau pantam muola 
pattuju penabanna. 17Sapo' moi anna susi tä' 
siam lembe Puang Allataala umpa'patandaam 
maaka susi kamatandeanna. Aka tontä 

liu umpogau' ma'hupa-hupa kamapiaanna 
susinna: umpatuhum liu uham yabo mai 
langi'; umpakembua manappa tanangammua' 
ke lambi' oom wattunna; nabeem liukoa' 
kinande anna kamasannangam penaba." 
18Sapo' moi anna susi tula'na indo to dua, 
saidi' siam tatä' nabela nalabai indo tau buda 
la untunu tunuam dio olona. 1? Pissananna 
sule dio kota Listra sanaka-naka to Yahudi 
buttu dio mai Antiokhia dio Pisidia anna dio 
mai Ikonium umpa'tula'i indo tau buda, iya 
iam sikanatuhu'. Napolalam ussileba'-leba'im 
batu Paulus anna mane nabalesoi lako sulibam 
kota aka nasanga matem. ZH Iya suleim 

to matappa' nalomba. Mahassanni napali' 
nasitingngajo-ajoi iya bangommi sule anna 

le'ba'i tama kota. Makale'nai le'ba'um lako 
Derbe solai Barnabas. ?! Tappana dio Derbe, 
umpa'pakahebaam oom Kaheba Katilallasam 
Paulus sola Barnabas nasuhum buda tau 
matappa'. Puhai, ma'pasulem lako Listra 
mane lakoi Ikonium anna Antiokhia dio 
Pisidia. 22 Illaam indo tallu kota umpakatoto' 
oom penabanna ingganna to untuhu' Puang 
Yesus anna napakahi'di liu naua: "La tontä 
liukoa' too matappa' lako Puang Yesus. Anu' 
abana hi tia inna la buda kamapi'disam taola 
ke maelo'kia' tama kapahentaanna Puang 
Allataala." 23 Anna untuhopi to la mendadi 
pebaba ada' Paulus sola Barnabas lako 

si mesa-mesa jumaa'. Puhai puasa anna 
ma'sambajam indo to dua, iya nabehom tama 
pala' limanna Puang Allataala to nakatappa'i. 
24 Mane umpatahhu' oi pa'laoanna muolai 
lembäna Pisidia anna lako Pamfilia. 25 Puhai 
umpa'pakahebaam Battakada Debata dio 
Perga, iya le'ba'um dokko Atalia. ?? Mengkalao 
diom, ma'kappala' ma'pasule lako Antiokhia, 
kota naongei yolona anna uhunai dibeho tama 
pala' pa'kamasena Puang Allataala anna mala 
ungkaha pengkahangam indo to nasuppisammi 
temo. 27 Sulei lako Antiokhia untambaim 
ingganna to matappa' mane natulasam 
asanni ingganna kaha-kaha puha napadadi 
Puang Allataala nakähä Paulus sola Barnabas. 
Napa'tula'i duka' maaka susi nabukkaam lalam 
Puang Allataala napolalam indo tau taianna to 
Yahudi mala duka' matappa' lako Puang Yesus. 

28 Masaepi tohho Paulus sola Barnabas anna 
ingganna to matappa' dio. 
1 5 Iya sulem dio Antiokhia sanaka-naka 
to Yahudi to matappa'um lako Puang 
Yesus yabo mai Yudea anna ma'pa'guhui lako 
tau taianna to Yahudi to ungkatappa'i duka' 
Puang Yesus naua: "Maka' ta'koa' disunna' 
situhu' kabiasaam napaondom Musa, inna 
ta' siakoa' la mala dipasalama'." ? Sapo' 
pepa'guhuam ia too nabahoi puppu' Paulus 
sola Barnabas. Sampe ingganna to matappa' 
untuho Paulus sola Barnabas anna sanaka- 
naka tau dio indo jumaa' la le'ba' umpellambi'i 
suhona Puang Yesus sola ingganna pebaba 
ada'na to matappa' dio Yerusalem anna mala 
napa'hempunni indo kaha-kaha ia too. 3Iya 
naanta'um jumaa' dio Antiokhia sule lako 
sulibam kota. Mane le'ba'i ia muola lako 
lembana Fenisia anna Samaria. Sulei lako 
ma'tula'um naua: "Budam tau taianna to 
Yahudi mengkaala lako Puang Yesus." Iya 
sangngim tiala inabanna to matappa' to 
uhhingngii. #Tappana landa' langam Yerusalem 
natahima manappa to matappa' sola ingganna 
suho anna pebaba ada' yabo. Iya natulasannim 
ingganna indo puha napogau' Puang Allataala 
illaam pengkähänganna duai. ?Iya sulem 
sanaka-naka to illaam kakalebuanna Parisi 
to matappa'um naua: "Ingganna tau taianna 
to Yahudi pahallu ia duka' la disunna' anna 
disuai untuhu'i Pepaondonganna Musa 
anna mala salama'." Iya ma'hempummi 
ingganna suho sola pebaba ada' dio Yerusalem 

natula' kaha-kaha ia too. / Tappana masäe 
nasitimba'-timba'i, iya ke'de'um Petrus naua: 
"Oa' solasubum, puha muissammia' muua 
pahandu'napi anna natuhoma' Puang Allataala 
illaam mai alla'-alla'mua' la umpalanda' 

indo Kaheba Katilallasam lako tau taianna 

to Yahudi lambi' nakatappa'i. $ Aka Puang 
Allataala to ullosa tama penabanna hupatau 
umbeem Penaba Maseho lako indo tau 
tandana natahima duka' susikia'. ? Anna 
ta'kia deem naalaangam moi podo la mesa, 
kitaa' to Yahudi anna indo tau taianna to 
Yahudi, sapo' nasehoi hia duka' penabanna 
aka matappa'. 1? Aka maka' susi, iya aka hi 
anna umpa'sanda'i hakoa' Puang Allataala 

la umpassa umma' petauanna la umpababai 
ingganna Pepaondonganna Musa? Moi kela 
daa babaam ia too ta' siam duka' tabelaa' 
takedoam mengkalao nene to taponenea' 
sule lako kita. 1! Sapo' inde hia takatappa'ia': 
Anggam umpolalam pa'kamasena Puang 
Yesus malakia' salama', susi siam duka' 
indo tau taianna to Yahudi." 12Iya sangngim 
mengkamma' pole' indo to ma'hempum anna 
umpehingngii Paulus sola Barnabas natulasam 
indo ma'hupa-hupa tanda anna tanda 
memanga-manga napadadi Puang Allataala 
illaam alla'-alla'na tau taianna to Yahudi 
nakaha indo to dua. 13 Puhai ma'tula' Paulus 
sola Barnabas, ma'kadam duka' Yakobus naua: 
"O inggannakoa' solasubungku, pehingngiia' 
tula'ku: Mane balinna sia napomasia' 
Simon Petrus maaka susi pa'pahandusanna 

umpa'paitaam pa'kamasena Puang Allataala 
lako tau taianna to Yahudi. Aka pattujunna, 
illaam mai alla'-alla'na tau ia too la napilei to 
la mendadi umma' petauanna. 15 Kaha-kaha 
ia too sihondoi tula'na Puang Allataala puha 
natuli' ingganna nabi naua: 16 'Dako'i too la 
ma'pasuleä' anna indo kahajaanna Daud, la 
sihhapam banua puha hompo la kupake'de' 
sule, anna ingganna titaletä'na la kupake'de' 
sule, anna la kupomakassa'. 1/La kupateem 
anna mala ingganna hupatau to sulibanna 

la tinanda lako Debata, anna ingganna tau 
taianna to Yahudi to balim kutambai la 
mendadi umma'ku. Susim too tula'na Debata 
to umpadadi ingganna kaha-kaha ia too 

18 anna puha napa'paissangam mengkalao dio 
mai.' 19 Dadi situhu' kao pikkihangku, ta'kia' la 
mala umbanda'i tau taianna to Yahudi, indo to 
mengkaala lako Puang Allataala. 2? Sapo' la 
tapakatu hia' ia suha' la naua: 'Daa muande 
ingganna kinande puha dipehumalasam lako 
debata senga', daa umpa'gau' sessu', daa 
muande balena olo'-olo' mate ditekke anna 
haha." ?! lam too la umpogau'a' anna mala 
mapia liu alla'na to Yahudi anna taianna 

to Yahudi. Aka mengkalao diopi mai anna 
dipa'paissangammi Pepaondonganna Musa 
lako si mesa-mesa kota anna sule lako 
temo pepaondongam ia too dibata liu ke 
allo Katohhoam oom lako si mesa-mesa 
pa'sambajangam." ZZ Iya mualam kattuam 
ingganna suhona Puang Yesus sola pebaba 
ada' anna issinna jumaa' dio umpake'de' tau 

illaam mai alla'-alla'na la napasola Paulus 
anna Barnabas ma'pasule lako Antiokhia. Iya 
umpake'de'um Yudas si disangai Barsabas sola 
Silas, bassim to diangga' illaam alla'-alla'na 
to matappa'. 2?3Iya dibeemmi indo suha' 
nababa. Issinna indo suha' naua: "Salama'ki 
inggannakam solasubummu susi suho teem 
pebaba ada' matim inggammua' solasubungki 
taiannakoa' to Yahudi itim Antiokhia, Siria, 
anna Kilikia. ?* Kipekaheba deem to buttu 
illaam mai alla'-alla'ki, moinna anna tä'i 
deem kisua, napahusa'koa' tula'na anna 
napakabeba penabammu. ?? Dadi iam too anna 
kikalebuim umpake'de' dua tau umpasolai 
Barnabas sola Paulus to bassim kipakamaja 
26 anna to umpa'bakkei kalena anna mala 
umpa'pakahebaam sanganna Debatanta Yesus 
Kristus. 2? Dadi kisuam too Yudas sola Silas 
matim anna mala napa'tulasangkoa' situhu' 
issinna inde suha'. 28 Aka puham nakattu 
Penaba Maseho anna kiala duka' kattuam 
anna mala ta'koa' la dipapassanni babaam tala 
umbelannaa' umbaba. Sapo' la anggam inde la 
pahallua' untuhu'i liu: 2? Daa muande ingganna 
kinande puha dipehumalasam lako debata 
senga'; daa muande haha anna balena olo'-olo' 
mate ditekke, anna daa umpa'gau' sessu'. Aka 
maka' umpasikambelanna' kalemu kaha-kaha 
ia too, iya la mapiam too. Dadi padam too inde 
anna salama'ki matim." 3? Puhai napasaha', 
mengkalaom indo to disua lako Antiokhia. 
Tappana landa' lako, untambaim ingganna to 
matappa' ma'hempum anna nabeenni indo 


PA'PALAKOANNA SUHO 15.31-41 64 


suha'. 31 Tappana nabata indo suha', ta' deem 
pada satilalla'i aka tiala inabanna napakahanga 
indo issinna suha'. 32 Indo Yudas sola Silas nabi 
duka'. Masae ma'tula' umpakahi'di ingganna to 
matappa' anna napakatoto' kamatappasanna. 
33 Tappana masäe-säe dio indo to dua, iya la 
ma'pasulem sule langam indo to ussuai yabo 
Yerusalem. Nauaammi ingganna to matappa' 
dio Antiokhia: "Nakambi' dangkoa' Debata 
lako lalam." 34[Sapo' nakattu ia Silas naua: 
"La indema' kao."] 3? Masae-saepi duka' tohho 
dio Antiokhia Paulus sola Barnabas, iya budam 
solana to matappa' napasola ma'pa'guhu 
anna umpa'paissangam Battakadanna Debata. 
36 Tappana masäe-säei dio, iya nauam Paulus 
lako Barnabas: "Umbai' mapia ke laoki' 

sule ullelei ingganna solasubuntaa' lako si 
mesa-mesa kotana indo to puha taongei 
umpa'paissangam Battakada Debata anna 
mala taissam maaka amoim susi." 37 Natuhu'i 
duka' Barnabas sapo' mohäe ia umpasola 
Yohanes indo si diuaam Markus. 28 Iya 

etam pole' sisala aka naua ia Paulus: "Tä' 

la dipasola aka puha mepellei dio Pamfilia 
lessu' anna tä'um naaku mebalii mengkähä 
indo eta." 39 Nasuhum sikalla Paulus anna 
Barnabas lambi' sisähä'. Iya le'ba'um ia 
Barnabas umpasola Markus ma'kappala' 

lu lako Siprus. ° Sapo' Paulus ia untuho 
Silas la napasola. Puhai nabeho ingganna 
solasubunna to matappa' dio Antiokhia 

tama pala' pa'kamasena Puang Allataala, 

iya mengkalaoim. # Anna le'ba'i ullelei 

mobotto-bottoam illaam lembana Siria anna 
Kilikia umpakatoto' ingganna jumaa'. 
1 6 1 Eta too naola duka' Paulus Derbe 
anna Listra. Iya etam silambi' mesa to 
matappa' isanga Timotius, to Yahudi indona 
mesa duka' to matappa' anna ambena ia 
taia to Yahudi. ? Indo Timotius naissam asam 
ingganna to matappa' dio Listra anna Ikonium 
naua: "Tau mapia." 3Iya maelo' Paulus 
umpasola lelem lao Timotius umpatahhu' 
pengkahanganna. Dadi napopesunna' anna 
mala napohae to Yahudi aka naissam 
ingganna to Yahudi eta naua taia to Yahudi 
ambena. “Illaam pa'laoanna Paulus sola 
Silas muola mobotto-bottoam si umpalanda' 
indo kattuanna suho anna pebaba ada' dio 
Yerusalem, anna mala ingganna to matappa' 
la natuhu'i. ° Iya susim too ingganna jumaa' 
dipakatoto' kapeimanganna anna tuttuam 
masäe tuttuam kehängäm to matappa'. ê Sapo 
naola lako lembäna Frigia anna Galatia Paulus 
sola Silas aka tä' napäbäi Penaba Maseho la 
umpa'pakahebaam Kaheba Katilallasam dio 
propinsi Asia. / Tappana ullambi' katonanna 
lembäna Misia, iya nasändä'um battuam 
la lu tama attasa'na Bitinia, sapo' tä' 
napäbäi Penaba Masehona Puang Yesus. 
8 Ungkatembammi lembäna Misia, iya tihuba' 
dokko Troas. ? Bengii dipalosaim Paulus deem 
mesa to Makedonia naita ke'de'-ke'de' anna 
melaui naua: "Lomba siapakam kami' mai 
aka la umpamoloikam." 10Iya puhanna ia 
too ma'kalili' ssahangkam la mengkalao lako 

Makedonia aka kiissam kiua nasua si'dangkam 
Puang Allataala la umpa'pakahebaam 
Kaheba Katilallasam lako to Makedonia. 

11 Mengkalaokam dio Troas tahhu'kam 
ma'kappala' lako Samotrake, iya masianai 
landa'ungkam lako Neapolis. 1?Iya mengkalao 
etangkam le'ba' lako Filipi, mesa kota illaam 
botto uhuna illaam Makedonia natakka' to 
ma'pahentana kahajaam Roma. Iya etangkam 
tohho sanaka-naka benginna. 13 Tappana 
lambi' allo Katohhoam, messubummakam 
illaam mai kota anna mehhandam salukam 
umpeä ongeam indo la deenna kisi'dim to 
Yahudi ma'sambajam eta. Iya kilambi'um 
baine ma'hempum, iya muokko'ungkam anna 
kipa'tula'i. 1? Wattu eta too ma'pehingngi 
duka' mesa baine pa'balu' sampim mellolo 
pao isanga Lidia to buttu dio mai kota Tiatira. 
Indo baine mesa duka' to si umpenombai 

liu Puang Allataala. Nabukkaiam penabanna 
Debata nasuhum naala penabanna indo 
ingganna tula'na Paulus. t° Lambi' ditedo'um 
Lidia sahapu. Iya puhai ditedo' nababaingkam 
naua: "Maka' ungkannangam tonganna' 
kamatappasangku längäm Puang Yesus, iya 
talakoa' banua anna tohho diokia'." Sampe 
napeä lalanna anna malai kiioi. 16 Pissam wattu 
lakongkam indo ongeam si naongei to Yahudi 
ma'sambajam, iya silambi'ungkam mesa 
sabua' baine to napentamai setam nasuhum 
si ma'issam-issam napolalam ingganna puana 
sangngim buda pallolonganna. 17 Iya natuhu' 
liungkam solakam Paulus napasindum sikaoli- 

oli naua: "Inde mai tau sangngim sabua'na 
Puang Allataala To Handam Matande. Anu' 
iam umpaissannikoa' lalam kasalamasam." 

18 Tappana sanaka-nakai allona naolaam 
ma'pateem liu, iya makahingi'um talinganna 
Paulus uhhingngii sampe napenggihi'i anna 
ma'kadai lako indo setam naua: "Sola 
sanganna Yesus Kristus kupahentako: 
pessubungko illaam mai kalena itim baine!" 
Iya tappa messubum siahanni indo setam. 

19 Tappana naita ingganna puäna indo baine 
sangngim keaha' aka naua: "La pa'dem pole' 
pallolongangki." Tappa ussakka Paulus sola 
Silas anna nahui'i lako pasa' aka la nababa 
lako to kuasa. 20Dioi olona ingganna to 
mahhotto' dio indo kota, iya nauaim: "Inde 
tau dua sule inde kota umpahakka hupatau 
aka bassim to Yahudi ?! anna umpepa'guhuam 
ada' kabiasaam indo ta' sihondoi pahentana 
to ma'pahenta kahajaam Roma. Dadi ta' la 
mala tatahimaa' dapaka ia la tatuhu'i." 22 Sule 
duka' tau buda ullebo Paulus anna Silas 
nasitungo-tungoi. Iya napesuaammi ingganna 
to mahhotto' dilälä'iam pohebana illaam 

mai kalena anna mane ussua tau natembe' 
talukum. 23Puhai bassim ditembe' talukum, 
iya napesuaammi ditibe tama tahungkum 
anna umpahentai panjaga tahungkum naua: 
"Jagai manappaia'!" 2* Dadi situhu' indo 
pahenta, iya natibe tama tambim tängä indo 
panjaga tahungkum anna nasangkalai bitti'na. 
25 Kiha-kiha tängäi bengi ma'sambajammi 
Paulus sola Silas anna menanii umpuji Puang 

Allataala. Iya sikanapehingngii duka' ingganna 
solana to ditahungkum indo penanianna. 

26 Pissananna ham ia lino' kasalle sampe 
ingganna batu longkahhinna indo tahungkum 
pahodo anna tappa tibukka asam ba'ba anna 
lappa' asam duka' sangkalanna ingganna to 
ditahungkum. 27 Tappana milli' indo panjaga 
tahungkum anna muitam ba'ba titungka' 
asammi, iya tappa ussinta' pa'danna la 
mentujo aka nasanga kumonda asammi lao 
to ditahungkum. 23 Sapo' metamba siaham 
Paulus naua: "Daa ussagai kalemu aka inde 
asam siangkanni!" 2? Iya umpelau siaham ballo 
indo panjaga tahungkum anna kumondäi tama 
napasindum lumalla'-malla' aka mahea' anna 
menombai dio olona Paulus sola Silas. 30 Mane 
umpasolai Paulus sola Silas messubum anna 
nauai: "Oa' tuam aka la pahallu kupogau' 
anna malaa' salama'?" 3! Iva natimba'um 
naua: "Katappa'iko Puang Yesus anna malako 
salama' susi iko susi ingganna sahapummu." 
32Jya natulasammi Battakada Debata sola 
ingganna to illaam banuanna. 3? Tette' eta siam 
indo bengi anna umbabai Paulus sola Silas lao 
nabaseiam basana anna mane umbeho siaham 
kalena sola sahapunna ditedo'. 34 Puhai, 
nababaim lako banuanna anna natahiai anu' 
tä' deem pada satilalla' aka matappa'um 
sahapui lako Puang Allataala. 3? Masiäi, 
ussuam pulisi indo ingganna to mahhotto' 
naua: "Pellambi'i panjaga tahungkum anna 
muuaanni: Lappa'um too ade' indo to 

dua." 36 Le'ba' siaham duka' indo panjaga 

tahungkum umpellambi'i Paulus sola Silas anna 
nauaanni: "Nalambi'ä' pahentana ingganna to 
mahhotto' la kulappasammokoa' ade'. Dadi 
pessubummokoa' ammu le'ba'; pengnganda' 
manappa hangkoa'." 37 Sapo' ma'kada Paulus 
lako indo panjaga tahungkum sola pulisi naua: 
"Kami' to Romakam duka', ta'pi deem dihotto' 
gau'ki anna tappa ditembe' talukummakam 
dio olona tau buda mane ditibekam tama 
tahungkum. Iya pissananna temo la ullappa' 
teem babakam, ta' ia pole' kiaku. Angga 
hia pole' tambaiangkam indo ingganna to 
mahhotto' sule inde. Anna ia ullappasam 
manappakam." 28 Iya le'ba'im indo pulisi 
umpalanda' kadanna Paulus lako ingganna to 
mahhotto'. Tappana naissanni naua indo to 
dua to Roma hia duka', iya sangngim hanta 
pole'. 3? Iya sulei siaham umpellambi'i Paulus 
sola Silas anna muakui kasalaanna dio olona. 
Mane napasolai messubum anna napelau liui 
naua: "Kela mala anna umpelleia' inde kota." 
40 Iya le'ba'im umpellei indo tahungkum tahhu' 
lako banuanna Lidia. Sulei lako silambi'um 
ingganna to matappa' dio, iya napakahi'dim 
mane napellei. 
1 7 1Iya umpatahhu'um pa'laoanna Paulus 
sola Silas naola lako Amfipolis, le'ba' 
lako Apolonia mane landa'i lako Tesalonika. Eta 
too deem pa'sambajanganna to Yahudi. ? Susi 
biasa si le'ba' Paulus tama pa'sambajangam. 
Pentallum allo Katohhoam nahuntum-huntum 
naolaam Paulus untula' anna ussitimbam- 
timbanni Battakada Debata sola tau buda. 

3 Napomasia' anna napomakaleso si'da-si'da 
situhu' issinna suha' lako tau buda naua: "Indo 
To puha dilanti' la mepasalama' ta' mala tala 
ussi'dim kamapi'disam lambi' dipatei anna 
tibangom sule dio mai alla'na to mate. Indo 
Puang Yesus to kupakahebaiangkoa', Iam too 
To puha dilanti' la mepasalama'." “Iya deem 
sanaka-naka to Yahudi to dio heem eta too 
nakannangam sampe umpentappai Paulus 
sola Silas. Anna budapi tau matappa' eta too 
susi taianna to Yahudi to mengkahea' langam 
Puang Allataala teem baine to diangga'. ? Sapo' 
buda to Yahudi kembuhu lambi' uhhempum 
ingganna to salle inaba illaam pasa' anna 
napopa'mesai umpakende' kahusasam illaam 
kota. Iya ullebom banuanna Yason umpeä 
Paulus sola Silas aka la nababa lako olona 
tau buda. € Sapo' tappana tä' nalambi', iya 
Yason-mi sola sanaka-naka to matappa' nahui' 
lako to kasalle illaam indo kota napasindum 
sikatamba naua: "Iam too inde mai tau si 
umpakende' kakadakeam lako lino, iya temo 
sulem duka' inde. 7 Anna inde Yason untahima 
indo to sule sampe nabanuai. Iya ingganna 
gau'na ta' si hondoi pahentana kahajaam Roma 
aka naua: 'Deem dia tomahaja senga' isanga 
Yesus.' " 8Tappana nahingngi tau buda anna 
ingganna to kasalle illaam indo kota, sangngim 
husa' penabanna. ?Iya disuam Yason sola 
solana umpassubum doi' tanda pa'dandianna 
ta'um la umpakende' liu kahusasam. Iya puha 
ham nabaja' mane dilappasanni. 1? Benginna 
eta too, ussua siahanni Paulus sola Silas 

ingganna to matappa' dio Tesalonika naua: "Lu 
lakokoa' Berea." Landa'na lako le'ba' tamam 
pa'sambajanganna to Yahudi. JL Ingganna 

to Berea toka puha ia penabanna sisala to 
Tesalonika. Aka untahima ia Battakada Debata 
sola unä' penabanna napolalam allo-allo 
umpahessa liu Battakada Debata, aka naua: 
"Battu tappa' si'da hi inde pepa'guhuanna 
Paulus." 12 Sampe buda to Yahudi ungkatappa'i 
Puang Yesus anna taianna to Yahudi susi 
baine to diangga' teem muane. 13Sapo' 
tappana naissam sanaka-naka to Yahudi dio 
Tesalonika naua umpa'pakahebaam oom duka' 
Battakadanna Puang Allataala Paulus dio 
Berea, le'ba'im lako anna uhhusoi tau buda 
napolalam kabebai penabanna anna masussa. 
14 Napasihha' siaham ingganna to matappa' dio 
Berea ussua Paulus lako bihim le'bo', anggam 
Silas sola Timotius tohhopi. !*Ingganna to 
umpasolai Paulus naanta' sule lako Atena. 
Tappana ma'pasule, iya napasammi Paulus 
nauaam: "Uaanni Silas sola Timotius anna 
bale' sulei napellambi'iä'." Ip Iya mahassanni 
muampai Silas sola Timotius Paulus dio Atena, 
iya tä' deem pada sahäntä buana muita buda 
debata lino pa'papia kalena hupatau samba 
lako kota. t” Sampe anggam ia si natula' anna 
nasitimba'-timba'i illaam pa'sambajangam 
sola to Yahudi anna tau senga' to mahea' 
längäm Puang Allataala. Susi duka' allo-allo 
sola ingganna to si nasilambisam dio pasa'. 

18 Anna nasitimba'-timba'i duka' sanaka-naka 
tuangguhu illaam indo kakalebuam isanga 

Epikuros anna Stoa. Deem muuai: "Aka hia 
natula' inde to si buda kada bäbä?" Deem 
piha muuai: "Umbai' to umpa'paissangam 
pepa'guhuam debatanna to tadiita hambu 
apinna." Aka Paulus umpa'paissangam 
Kaheba Katilallasam diona Puang Yesus sola 
katibangonganna sule dio mai alla'na to 
mate. 19 Nasuhum umpasola Paulus lako 
ongeanna ma'hempum to mahhotto' isanga 
Areopagus anna nauaanni: "Maelo'kam la 
umpengngissanni indo pepa'guhuam bakahu si 
umpa'pakahebaam. ?? Aka indo pepa'guhuam 
umbaba senga'-senga' kihingngi, dadi 
maelo'kam la kiissam aka kalembasanna." 

21 (Inggamna to dio Atena susi inna to dio, 
teem to sule si napedotaam untibe wattunna la 
umpehingngii anna la untula' diona kaha-kaha 
bakahu.) 22Iya ke'de'um Paulus illaam 
alla'-alla'na to ma'hempum dio Areopagus 
anna ma'kadai naua: "O inggammua' to 
Atena, kuita ingganna pa'palakoammua' 

tä' deem pada sameada'koa' lako ingganna 
debatammu. 23 Aka tappana ma'lao-laoa' 
illaam kotamua', iya kuitam ingganna ongeam 
pehumalasammua'. Anna kulambi' toi duka' 
mesa ongeam pehumalasam dituli' dio naua: 
'Pehumalasam langam debata to tadiissam.' 
Indo Debata to umpenombaia' sapo' ta' 
muissam, iam too inde kupa'paissanganna' 
matim. 24 Puang Allataala to puha umpadadi 
lino anna issinna, iam too Debatanna 

langi' anna lino. Ta' tohho illaam banua 
pa'papia limanna hupatau, ??amna tê! toi 

pahallu napamoloi hupatau, mato-mato si 
deem kakuhanganna. Aka Ia hi la umbeem 
katuboam anna ingganna-ingganna sia 

lako hupatau. 2? Aka mesa hia tau naongei 
messubum ingganna hupatau anna titabai 
lao umpangngissi ongeam illaam inde lino. Ia 
toi puha muäto' loppo' wattunna ingganna 
hupatau anna ungkatonanni ingganna 
ongeanna. ?” Napateem Puang Allataala anna 
mala tungga' lao hupatau umpeä Puang 
Allataala umba-umba aka mala nalambi'. Aka 
setonganna tä' siangkia' sikambela Puang 
Allataala. 28 Aka illaam kakuasaanna malakia' 
tubo anna malakia' sikakähä. Tä' daka too 

si natulasam siangkoa' to manähämu naua: 
'Kitanna' too duka' pessubunna.' 22 Dadi 
maka' pessubunnakia' Puang Allataala, ta' 
too mala la taangga'a' la sipadaam debata 
lino indo bulabam dipapia, peha', battu haka 
batu. Aka ia too sangngim digahagai situhu' 
kamanähänganna hupatau. 3? Aka yolona, 
Puang Allataala tä' umpatumäi gau'na hupatau 
aka balam tanaissanna, sapo' tentomai 
napaissanningkia' pole' naua: 'Ingganna 
hupatau illaam inde lino pahallu untihokongam 
ingganna dosana.' 3! Ma'kada susi aka puham 
napa'tantu loppo' allo la naongei uhhotto' 
gau'na to lino sola undu' lollä. Pengkähängam 
ia too la napalako indo to puha napilei. 
Anna napa'paitaam sola tanda makaleso 
naita hupatau, napatibangom dio mai alla'na 
to mate." 32 Tappana uhhingngi tula' diona 
katuboanna sule to mate, iya deem piha tau 

muele-elei, sapo' deem piha muuai: "Battu 
piham opa kipehingngii oi tula'mu." 33 Iya 
le'ba'um Paulus umpellei indo pa'hempungam. 
34 Sapo' deem siam duka' sanaka-naka muane 
mentuhu' lako Paulus anna ungkatappa'i 
Puang Yesus, susinna Dionisius mesa duka' 
to mahhotto' dio Areopagus. Anna deempi 
duka' mesa baine isanga Damaris anna 
sanaka-nakapi tau senga'. 
18 1 Puhai ia too umpelleim Atena Paulus 
le'ba' lako Korintus. 2 Dioi Korintus 
sitammum mesa to Yahudi isanga Akwila 
dadi dio Pontus. Mane sule dio mai Italia 
sola Priskila bainena aka napa'pahentaam 
tomahaja Klaudius naua: "Ingganna to 
Yahudi pahallu umpellei Roma." Iya lempam 
Paulus lako banuanna 3amna tohhoi dio sola. 
Si sola liu mengkaha aka bassim naissam 
undasi' bahum lollo'. “Iya lambi' oi too allo 
Katohhoam, tama oom pa'sambajanganna to 
Yahudi Paulus ma'tula' aka napeä lalanna anna 
mala matappa' ingganna to Yahudi sola taianna 
to Yahudi. ? Tappana sule Silas sola Timotius 
yabo mai Makedonia, iya napasatutuim 
pole' wattunna Paulus umpa'pakahebaam 
Battakada Debata. Napa'pasa'biam lako 
ingganna to Yahudi naua: "Puang Yesus Iam 
too indo To puha dilanti' la mepasalama'." 
6 Sapo' silele hia umbali Paulus anna natelle, 
iya umpentantangammi sobä' bajunna aka 
la mendadi tanda pepakilalaam lako indo 
ingganna tau diona kasalaanna. Mane nauai: 
"Päbäi kalemua' umpendudum kasalaammu. 

Maka' nalambi'koa' pesämbä' Debata lendu'um 
kao dudungangku. Yaboä' tanahambui, dioa' 
tanato'doi. Temo, la lu lakomä' taianna to 
Yahudi." /Tya messubummi anna le'ba'i 

lako banuanna Titius Yustus mesa to si 
umpenombai Puang Allataala. Indo banuanna 
sitehe pa'sambajanganna to Yahudi. 8 Sapo' 
kapalana indo pa'sambajangam isanga Krispus 
ungkatappa'im Puang Yesus sola sahapunna. 
Anna budapi to Korintus to uhhingngi Paulus 
umpa'paissangam pepa'guhuam diona Puang 
Yesus tappa matappa' lambi' umbeho kalena 
ditedo'. ?Pissam wattu bengi nalipi Debata 
Paulus lambi' naita sule anna napa'tula'i 
naua: "Daa ummahea'; pa'tula' liuko, daa 
ungkanonna. t? Aka la kupasolai liuko anna ta' 
deem mesa tau la umpahuaiko kakadakeam. 
Aka buda umma' petauangku illaam inde 
kota." Iya hapa'um Paulus dio sataum 
anna annam bulanna umpa'pa'guhuam 
Battakadanna Puang Allataala illaam alla'- 
alla'na to dio. |? Sapo' tappana diäkä' Galio 
mendadi gubernur dio Akhaya ke'de' pole' 
sanaka-naka to Yahudi ma'mesa umbali 
Paulus sampe nasakka anna nababai lako 
olona to si mahhotto'. 13 Anna ma'kadai naua: 
"Inde tau napea lalanna umpatudui tau anna 
malai umpenombai Puang Allataala sulibanna 
Pepaondonganna Musa." 14Sapo' tappana la 
napahandu' Paulus ma'tula', ma'kadam Galio 
lako indo ingganna to Yahudi naua: "O to 
Yahudi maka' untanda'a' inde tau umpogau' 
pelahangam daka, kakadakeam daka, sipäto' 

la kutahima pa'pahapa'mua'. 15Sapo' maka' 
inde ussipengka-pengkaia' anggam tula' 
baba, sanga haka, battu haka ke deennia' 
kabiasaammu ussala, iya papuha illaammia' 
iko duka' alla'-alla'mu. Takao la uhhotto'i 
aka tä' kuaku kuuhu' susinna." 19 Sampe 
nahambai illaam mai indo ongeam si diongei 
ungkattu kaha-kaha. t” Iya le'ba'im indo tau 
ullebo Sostenes kapala pa'sambajanganna 
to Yahudi anna nasidanggu'-danggu'i dio 
olona indo to si mahhotto', sapo' ta' napaalai 
mata Galio. 13 Puhai ia too, masäe-säepi 
tohho Paulus dio Korintus mane umpellei 
indo ingganna to matappa' ma'kappala' lako 
Siria sola Priskila anna Akwila. Sulei lako 
Kengkrea ma'gontimmi situhu' peadasanna to 
Yahudi aka deem samajanna dio olona Puang 
Allataala. 19 Landa'i lako Efesus le'ba'um 
Paulus tama pa'sambajanganna to Yahudi anna 
ussitimpa-timpai indo Kaheba Katilallasam 
sola to Yahudi. Iya sikanapelaum indo to 
Yahudi anna mala masae-saepi tohho Paulus 
dio. Sapo' mokapi lambi' naua: "Pabaipa' 
le'ba'. Sule pole hama' ke nauai Debata." 
Iya mengkalao siam umpellei to Efesus 
sapo' umpatohhom Priskila anna Akwila. 
20(18:19) 21 (18:19) 22 Sulei lako Kaisarea 
le'ba'um langam Yerusalem umpessitai 
ingganna to matappa' mane tahhu' dokkoi 
Antiokhia. 23 Tappana masäe-säe dio, iya 
mengkalao oom muola lako lembana Galatia 
anna Frigia ullelei ingganna to matappa' 
napakatoto'. 27 Wattu eta too sulem mesa 

to Yahudi dio Efesus isanga Apolos to buttu 
dio mai Aleksandria. Mesa duka' to manaha 
ma'tula' anna to muissam si'da-si'da issinna 
Battakada Debata. ?? Aka puham dipa'guhu 
manappa diona Puang Yesus. Ta' mali-malisam 
ma'tula' anna mananta umpepa'guhuam 
diona Puang Yesus, moi anna mane angga 
pantedosanna Yohanes naissam. 2? Sola ponno 
kabahaniam napahandu' ma'pa'guhu tama 
pa'sambajanganna to Yahudi. Sapo' tappana 
nahingngi Priskila sola Akwila, nababaim lako 
banuanna anna napomasiasam manappai 
diona lalanna Puang Allataala. 27 Tappana 
maelo' mengkalao Apolos lako Akhaya, iya 
umpa'pakatuammi suha' ingganna indo to 
matappa' dio Efesus aka naua anna mala 
untahima manappa Apolos ingganna indo 

to matappa' dio. Sulei lako, ta' deem pada 
sakasalle gunana lako ingganna tau to puha 
matappa' aka pa'kamasena Debata. 2 Aka 
ta' deem moho' penabanna umbaho to 
Yahudi dio olona tau buda umpomasia' anna 
umpomakaleso issinna Battakada Debata 
naua: "Puang Yesus-um too indo To puha 
dilanti' la mepasalama'." 

19 1 Mahassampi ia dio Korintus Apolos, 
iya nasambam ia Paulus naola 
ingganna tondä' tipatanetena illaam lembana 

Frigia anna Galatia sampe landa' lako 
Efesus. Iya nalambi'um dio sanaka-naka to 
matappa'. ? Iya nakutanaim Paulus naua: 
"Deemmokoka' untahima Penaba Maseho 
tappana matappa'koa'?" Sikanatimba'im 

naua: "Tä'pi, aka moi ditula' tadeempi 
kihingngi indo diuaam Penaba Maseho." 3Iya 
nauam Paulus: "Maka' susi, pantedosam aka 
puha ditedosangkoa'?" Natimba'um naua: 
"Pantedosanna Yohanes." “Iya ma'tula'um 
Paulus naua: "Indo pantedosanna Yohanes 
anggam dipotanda diua untihokongammi 
gau'na indo to ditedo'. Si naua Yohanes lako 
tau buda: 'Pahallukoa' matappa' lako to la 
sule ibundingku,' aka iam too Puang Yesus." 
5 Tappana uhhingngi tula' ia too, iya umbeho 
siaham kalena ditedo' sola sanganna Puang 
Yesus. ? Mahassanni naanda'i Paulus tappa 
napentamai siaham Penaba Maseho napolalam 
sangngim manähä pole' umpake ma'hupa- 
hupa basa napalosaiam Penaba Maseho anna 
manähä umpalombum kada Debata. ” Tau 

ia too sapulo dua ia asamna. $Tallu bulam 
naolaam tama pa'sambajanganna to Yahudi 
Paulus anna ma'tula'i sola ponno kabahaniam. 
Si ussitimpä-timpäi pepa'guhuam diona 
Puang Yesus sola to Yahudi aka napeä lalanna 
umba-umba aka indo tau dio ungkatappa'i 
diona kapahentaanna Puang Allataala. ? Sapo' 
deem duka' sanaka-naka tau tonta makahha' 
penaba, moka ungkatappa'i kaheba ia too. 
Napolalam mandi natelle illaam alla'na tau 
buda indo Lalam Kasalamasam illaam Puang 
Yesus. lam nasuhum ussaha'i kalena Paulus 
sola ingganna to matappa' umpellei tau buda 
lu lako tambim passikolaam Tiranus. Iya etam 
pole' naongei Paulus sola to matappa' allo-allo 
ussitimpä-timpäi kaha-kaha mendiada'. 19 Dua 

taum naolaam Paulus ma'pateem liu lambi' 
ingganna issinna propinsi Asia nahingngi 
asam pepa'guhuanna diona Puang Yesus, susi 
to Yahudi teem taianna to Yahudi. 1! Buda 
tanda memanga-manga napadadi Puang 
Allataala nakähä Paulus, !?lambi' buda tau 
si muala saputangam battu haka sampim 
senga' indo balinna napake Paulus nababaam 
to masakinna. Iya mala tappa bono' indo to 
masaki anna messubum setam illaam mai 
kalena. 13 Indo eta too deem sanaka-naka to 
Yahudi si ma'issam-issam ma'lao-lao ullelei 
duka' botto, si uhhambai duka' lao setam 
illaam mai kalena tau. Iya si nasändä'um 
duka' napalako sola sanganna Puang Yesus. 
Si naua lako indo setam: "Kuhambaiko sola 
sanganna Yesus indo to si natula' Paulus." 
14Iya deem duka' pitu to ma'solasubum, 
änä'na mesa kapala sandona to Yahudi 
isanga Skewa, si lao ma'pateem. 15 Sapo' 
natimba'i mandi indo setam illaam mai 

indo tau naua: "Yesus sola Paulus bassim 
kuissam, sapo' ikoa', mennakoka' tiko? 

Aka iko kuasammu?" 16 Napolalam indo to 
napentamai setam uhhopäi anna umbobo'i 
pada indo to ma'solasubum, iya natalo 
asam lambi' kumondäi lao ma'kambelä bäbä 
anna basa-basa kalena. !” Kaha-kaha ia 

too napekaheba asam inggamna tau illaam 
Efesus, susi to Yahudi teem taianna to Yahudi 
napolalam mahea' asam tau. Iya etam pole' 
tuttuam dipa'kasallei sanganna Puang Yesus. 
18 Buda to matappa' eta too sule dio olona 

tau buda muakui pole' ingganna indo gau' 
salanna lessu'-lessu'na. t° Susi toi lako buda to 
si ma'issam-issam uhhempum asam suha'na 
anna natunui dio olona tau buda. Iya dihekem 
allinna indo ingganna suha' ditunu kiha-kiha 
lima pulo sa'bu doi' peha'. 20 Napolalam pole' 
napahandu' eta too tiballa' kalua' Battakada 
Debata illaam botto ia too anna tuttuam 
buda tau tigaha' aka tandaam tongam 
kuasaanna Puang Allataala. 2! Tappana puha 
dadi ingganna kaha-kaha ia too, ma'pattujum 
Paulus la le'ba' langam Yerusalem muola lako 
Makedonia anna Akhaya. Aka naua: "Puhai too 
kuola ingganna botto ia too la pahallupa' duka' 
lao lako Roma." 22 Iya ussuam dua änä'-änä'na 
isanga Timotius sola Erastus mendiolo lako 
Makedonia aka la tohhopi ia masäe-säe dio 
Asia. 3 Umbai' la etam too anna kende'i 
kahusasam kasalle illaam Efesus diona Lalanna 
Puang Yesus. ?*Aka wattu eta too deem dio 
Efesus mesa tau isanga Demetrius mesa 
pa'tampa peha', si umpapia banua-nua peha' 
angga' ongeam pehumalasam lako debata 
baine Artemis. Illaam pengkähängam ia too 
buda tau napake. Ingganna pa'tampa peha' 
eta too tä' deem pada sabuda pallolonganna. 
25 Tam too anna untambaim ingganna solana 
pa'tampa peha' sola mentu' to mengkähäna 
ma'hempum. Tihempum asanni, iya 
ma'tula'um Demetrius naua: "Inggannakoa' 
solasubungku, tasi'dimmia' pada-pada 

umba susi kamasannangantaa' illaam inde 
pengkähänganta aka buda pallolongantaa'. 

26 Sapo' tentomai tahingnginna' anna taita 
diona pepa'guhuam napalao Paulus. Uhhuntu' 
anna umpabulim buda tau susi inde Efesus 
teem illaam lili'na propinsi Asia, aka si 
naua: 'Indo panggahaga limanna hupatau ta' 
mala dipa'debatai.' 2? Dadi dako'i too inde 
pengkahangantaa' la mendadi petabaam 
tau, anna sulibanna ia too indo ongeam 
pehumalasanta lako debata Artemis to 
tapa'kasalleia' la bambannam dipa'pa'dei. Susi 
toi kalena Artemis to napenombai ingganna 
to Asia anna mentu' lino, la dadi matuna." 
28 Tappana nahingngi solana Demetrius tula' 
ia too, iya sangngim hede-hede aha'na 
lambi' sikaoli naua: "Matande Artemis, 
debatantaa' inde Efesus!" 29 Nasuhum kende' 
pole' indo kahusasam kasalle anna mellala' 
illaam kota ia too sampe umpamesa kalena 
indo to keaha' anna uhhui'i Gayus sola 
Aristarkhus tama ongeam pa'hempungam, 
indo bassim to Makedonia, solana Paulus. 

30 Mohäe Paulus la mentama alla'na indo 

tau buda sapo' tä' napäbäi ingganna to 
matappa'. 31 Susi duka' sanaka-naka to 
kasalle issanganna Paulus illaam propinsi 
Asia mepasam naua: "Ta' sugali'-gali' too la 
tamako indo ongeam pa'hempunganna tau 
buda." 32Ingganna to ma'hempum illaam 
indo ongeam pa'hempungam ma'ahhe-ahhe 
sikaoli sanda-sanda tanaua. Tuttuam mahusa' 
pa'hempungam ia too anna buda tanaissam 
aka indo napa'hempunni. 33 Pissananna deem 
mesa to Yahudi isanga Aleksander uhhingngi 

katahangam dio mai buda tau diona kadadiam 
ia too. Nabussum solana to Yahudi lako olona 
tau buda anna mala ma'tula'. Iya muaka'um 
limanna umpopengkamma' tau buda aka 
maelo' battuam la ma'tula' naua: "Taia solaki 
inde to sule umbaba pepa'guhuam bakahu." 
34 Sapo' tappana naita indo tau buda to 
Yahudi hia, iya sikaoli siaham anna pada-pada 
naua: "Matande Artemis debatantaa' inde 
Efesus!" Umbai' deem dua tette' naolaam 
sikaoli napa'sule-sulei tula' ia too. 3? Tappa 
ke'de' siaham to ungkona indo kota muappa 
tau buda mane nauai: "O to Efesus, tä' 
deem tau illaam inde lino la tä' muissanni 
naua Efesus ongeanna to unjagai susi 
ongeam pehumalasam lako debata Artemis 
to dipomatande, teem duka' tau-taunna to 
honno' yabo mai langi'. 36 Aka kaha-kaha ia too 
tä' mala la dibahoi. Dadi la malinokoa' anna 
tä'koa' la ma'palako sihha' umpogau' mesa 
kaha-kaha, 37 anu' balingkoa' umbaba inde to 
dua solana Paulus sule eta inde, moi anna ta'i 
deem ungkadakei ongeam pehumalasanta, 
anna ta' deem untelle debatanta. 38 Dadi 
maka' deem kaha-kahana Demetrius sola 
ingganna sababanganna lako inde tau, 

babai lako ongeam si diongei ungkattu 
kaha-kaha. Aka deem dia to si uhhotto' 
kaha-kaha, dadi pahallukoa' lako umbaba 
kaha-kahamu tessoladua. 3? Anna maka' 
deempi pattuju penabammua', mala umbaba 
tama handangam pudu'na pa'botto anna 
dipapuha illaanni. 4? Aka inde tentomai manete 

tondom pisokia' too aka malakia' ditanda' la 
umpakende' kakadakeam illaam kota. Anu' ta' 
deem mannassa la mala tapengnganda'ia' aka 
kasuhunganna ma'hempungkia' umpadeem 
inde kahusasam." 4t Puhai ma'tula' indo to 
ungkona indo kota, iya ussuam ingganna indo 
tau le'ba'. 
20 1 Tappana malino sule to Efesus, iya 
uhhempummi ingganna to matappa' 
Paulus dio anna nabeenni kada pepananna' 
anna mala tuttuam matoto' anna tigaha' 
liu. Puhai, iya ma'pasaha'um Paulus, aka la 
le'ba'um lako Makedonia. ZLandat lako, iya 
ullelei asammi tondä' illaam pa'lembängam 
ia too anna si nabeem liu kada pepakatoto' 
lako ingganna to matappa' dio. Puhai ia too, 
iya tahhu'um lako Yunani. 3Tallu bulanni dio 
Yunani, iya mohäem Paulus la ma'kappala' 
battuam lambam libam Siria. Sapo' pissananna 
naissam deem dia pattujunna to Yahudi eta, 
maelo' la umpatei Paulus. Nasuhum naeli' 
pattujunna la naola lako ohi sule Makedonia. 
4Iya sola-solam mengkalao Sopater änä'na 
Pirus to Berea sola Aristarkhus anna Sekundus 
bassim to Tesalonika, anna Gayus to Derbe 
anna Timotius anna duapi solana bassim to 
Asia, isanga Tikhikus anna Trofimus. > Sapo' 
mendioloim ia ma'kappala' lako Troas aka la 
naampai diokam. ? Iya lessu' dam allo kasalle 
Hoti Tä' Diboloi Bibi' Hoti mane längängkam 
kappala" dio Filipi. Lima benginna mane 
malakam landa' lako Troas, iya eta ham mane 
silambi'-lambi'kam indo solaki to mendiolo. 

Iya tohhopakam pitu benginna eta too. 7 Indo 
benginna allo Minggu ma'mesakam dio mesa 
ongeam umpia'-pia' hoti. Iya ma'tula'-tula' 
oom Paulus sola ingganna to matappa' dio 
Troas, aka ma'pattuju oom la mengkalao ke 
masiäi. Masäe ma'tula' aka sule lako tängä 
bengi. 8Indo yabo lotem diongei ma'mesa 
buda lampu dipalekke'. 9Sapo' deem mesa 
änä' muane muokko' yabo ia suleba', isanga 
Eutikhus. Nataloim matanna aka masae 
sugali' ma'tula' Paulus, toko mamma' babam 
ia. Iya pissananna tau kilala, mellappa' ia 
dokko lita' metoba mengkalao yabo indo 
katadam katallunna banua. Le'ba' dilomba 
sapo' tä'um dilambi' dikutanai. 1?Iya tuhum 
siaham Paulus nalomba anna nahopäi dokko 
indo to mate anna nakalapu'i mane ma'kadai 
naua: "Daa ummanangngaa' aka illaampi 
penaba." 1 Anna mane langam sule indo 
tambim Paulus umpia'-pia'um hoti nataba 
anna naandei pada-pada. Puhai mangngande 
napalaona oom ma'tula'-tula'. Iya tibukka'na 
baja mengkalaongkam. t? Le'ba' siaham duka' 
indo to ma'hempum muanta' indo to metoba 
lako banuanna aka nabelam. Iya sangngim 
losso' inabanna aka ussi'dim pepakahangaam 
kasalle. 3Iya mendiolongkam kami' le'ba' 
mane langangkam kappala' lu lako Asos. 

La diopi mane solakam ma'kappala' aka 
lumingka ia mangngola galantangam situhu' 
pattujunna. 1* Tappana silambi'kam Paulus dio 
Asos kipasolam pole' langam indo kappala", iya 
solangkam tahhu' lako Metilene. !? Mengkalao 

dio Metilene tahhu' liu kappala'ki, iya masianai 
sitingngajongkam mesa leutam isanga Khios. 
Masia polei landa'ungkam lako Samos, iya 
sangngallo polepakam ma'kappala' mane 
landa'kam lako Miletus. 1? Puham nakattu 
Paulus ta'um la lempa lako Efesus indana 
masae sugali'i tohho dio Asia. Aka ma'lomba liu 
la lako Yerusalem anna mala diom ke lambi'um 
allo kasalle Pentakosta. t7 lam too anna 
tappana dio Miletus ussuam tau Paulus lako 
Efesus untambai ingganna pebaba ada' illaam 
jumaa' dio sule untammui. "Iya tappana 
sulei indo to napesuai napa'tula'im Paulus 
naua: "Puhanna' muita indo lessu' kuaka susi 
ma'palako illaam alla'-alla'mua', mengkalao dio 
allo pa'pahandusanna sulea' inde Asia. 1? Sola 
kamahempoam penaba, mengkasabua'ä' lako 
Debata sitonda uwai mata muita sussana 
hupatau anna ussi'dinnä' ma'hupa-hupa 
kamasussaam napobua' pattujunna to Yahudi 
lako kaleku. 2? Muissam toia' duka' muua tä'ä 
mahea' umpa'tulasangkoa' indo la kegunanna 
tama kalemua'. Sapo' kupa'guhukoa' susi dio 
olona tau buda teem illaam pa'hempungam 
lako banuammua!'. 2! Kupalao liu kada 
pepananna' anna pepakilalaam lako ingganna 
to Yahudi anna taianna to Yahudi umba 

ke malai untihokongam ingganna dosana 
anna tinanda lakoi Puang Allataala sitonda 
kamatappasam lako Debatanta Yesus 
Kristus. 22 Sapo' tentomai nadakka' bata' 
ulungku Penaba Maseho nahendenna' lako 
Yerusalem anna ta' kuissam aka la dadi 

lako kaleku ke diomä', 23 sulibanna indo 
puha napalosaia' illaam si mesa-mesa 
kota to puha kuolai naua: 'Pandahhaam 
anna tahungkum iko muampaiko.' 24 Sapo 
moi anna susi, ta' ia deem kupikki' diona 
kaleku moi la saidi'um. Assala'na hia mala 
kupasuppi' manappa inde pengkahangam 
puha napapassanniä' Puang Yesus la 
umpa'pakahebaam Kaheba Katilallasam diona 
pa'kamasena Puang Allataala. 25 Puhangkoa' 
kuola umpa'pakahebaam kapahentaanna 
Puang Allataala. Anna tentomai kutulasangkoa' 
matim aka kuissammi kuua anggannam 

to inde siitakia'. 26 Iam too anna pahallum 
kunännä'koa' anna kupakilala allo temo kuua, 
yaboä' too tanahambui dioä' tanato'doi ke 
deengkoa' ta' ullambi' kasalamasam. 27 Aka ta' 
deem lembea' anna ta' malaja' untulasangkoa' 
ingganna pa'elo'na Puang Allataala tama 
kalemua'. 28 Dadi jagai manappakoa' kalemu, 
anna kambi' manappaia' ingganna dombana. 
Aka ikonna' too to bali natuho Penaba Maseho 
mendadi to ma'kambi' la unjagai jumaa'na 
Puang Allataala, indo to puha naalli sola 
haha titollona Ana'na. 22 Aka puha kuissam 
kuua lessu'ä' too la napentama alla'ikoa' to 
kadake gau' uhhusa' jumaa' sihhapam olo'-olo 
to peande usseham ke'de' pa'kambi'mua'. 

30 Anna la kende' illaam siam liu mai 
alla'-alla'mua' to la umbaba pepa'guhuam 
sala la maelo' uhhuntu' to matappa' umpellei 
lalam kamaloloam anna natuhu'i lako lalam 
kakadakeanna. 3! Tam too anna la majaga 

si'da-si'dangkoa'. Pengkilalaia', tallu taum too 
kuolaam ta' deem tohho allo bengi sitonda uwai 
mata unnännä' si mesa-mesakoa'. 32 Anna 
inde temo kubehokoa' lako Puang Allataala. 
Anna la muandai'i liua' Battakadanna Debata 
indo to umpomakalesoangkoa' diona indo 
pa'kamasena. Aka ia kuasa la umpakatoto'koa 
illaam kapeimangam anna la umbeengkoa' 
mana' pa'tamba'na Puang Allataala indo inna 
puha natandaiam lako ingganna umma'na to 
puham nasehoi. 33Tä' mammipi too deem 
la kende' illaam penabangku mailu anna 
matinna lako kullena tau senga', peha'na 
haka, bulabanna haka, battu haka pohebana. 
34 Aka muitanna' kuaka susi muasai pala'ku 
mengkähä anna malaä' umpatubo kaleku sola 
ingganna sababangangku to si kupasola lelem. 
35 Puhangkoa' kupaitai tandengam illaam 
mentu'na kaha-kaha diaka susi mengkähä 
manappa, aka la pahallukia' umpamoloi to 
kakuhängam. Aka la taanda'i liua' indo tula'na 
Puang Yesus, ma'kale muuai: 'Kehongko' 
puha ia to ma'pebeem anna la to dibeem.' 
" 36 Tappana teppu' tula'na Paulus, iya 
ma'balinguntu' asammi anna pada-padai 
ma'sambajam. 37 Iya sisahho-sahhoammi indo 
eta too ussikalapu'-lapu'i Paulus napasindum 
nasiudum-udunni. 38 Sangngim manabo 
inabanna la'bi-la'binna aka nauaam Paulus: 
"Anggantanna' la siita." Iya le'ba'im naanta' 
sule lako kappala'. 
2 1 l Tappana sisähä'-sähä'kam iya 
ma'kappala'ungkam tahhu' lu lako 

Kos. Iya masia pole ham mane sulekam lako 
Rodos. Mengkalaongkam eta, tahhu'kam 

lako Patara. ? Sulekam lako Patara siampu' 
duka' deem kappala' la mengkalao lako 
Fenisia. Langammakam indo kappala', iya 
mengkalao siaham. 3 Pissananna diitam 
Siprus dio tandai kaihi sapo' dipengkulio'i 
tahhu' lako Siria. Iya landa'kam lako Tirus 
tohhom indo kappala' kiongei aka eta la 
dipatuhum ingganna baham-baham nababa. 
4Tohhopakam eta saminggu, iya le'ba'ungkam 
umpellambi'i ingganna to matappa' dio. Anna 
situhu' pa'palosainna Penaba Maseho lako to 
matappa' eta, ma'pakahi'di lako Paulus naua: 
"Dotam tä'ko lako Yerusalem." ° Sapo' tappana 
teppu' wattunna tohhokam dio, iya kipatahhu' 
oom pa'laoangki. Le'ba'i naanta'kam to 
matappa' eta too sola bainena anna änä'na 
messubum illaam mai kota. Tappana 
kilambi' bihim le'bo', iya pada-padangkam 
ma'balinguntu' anna ma'sambajangkanni. 

6 Puhakam ma'sambajam, iya sisaha'- 
sähä'ungkam. Langammakam kami' kappala 
anna ma'pasulei ia lako banuanna si 
mesa-mesa. / Mengkalaokam dio Tirus 
kipatahhu' oom pa'laoangki sule lako 
Ptolemais. Silambi'ungkam duka' ingganna 
to matappa' dio, iya sisalama'-lama'ungkam 
anna tohhopakam eta sabengi. 8 Makale'na 
mengkalao ongkam tahhu' lako Kaisarea. 
Iya sulekam lako, melolo lakokam banuanna 
Filipus mesa duka' to si umbebeham Kaheba 
Katilallasam anna mentama bilangam to pitu 

indo to dipilei si untaba kinande dio Yerusalem. 
Iya etam kiongei tohho. Indo Filipus appa' 
ana'na, ana' daha asam, sangngim nabi 

aka si umpalombum kada Debata. 19 Mane 
sanaka-naka benginna etakam, iya deemmi 
sule mesa nabi buttu yabo mai Yudea isanga 
Agabus. 1! Tappa napellambi'ikam anna mualai 
beke'na Paulus anna umpungoi kalena, susi 
limanna teem bitti'na anna nauai: "Susim 
too situhu' kadanna Penaba Maseho naua: 

'La dipateemmi too inde puana inde beker, 

la napungo to Yahudi yabo Yerusalem aka 

la nabeho tama pala' limanna taianna to 
Yahudi.' " 12Tappana kihingngi tula' ia too, 
pada-padakam sola to matappa' dio melau 
lako Paulus anna ta'i lao langam Yerusalem. 
13 Sapo' natimba' Paulus naua: "Daa ussahhoa' 
aka indana umpomanabokoa' penabangku. 
Aka kao ahu'ma' untahimai, ta' la angga 
mandi dipungo, moi matema' duka' dio 
Yerusalem aka sanganna Debatanta Puang 
Yesus." 14Sapo' aka ta' nabollim tula'ki, iya 
mengkatalokam angga ham kiua: "Iai too 
pa'elo'na Debata iam dadi." 15 Tappana lessu' 
sanaka-naka benginna kiolaam tohho dio 
Kaisarea, iya ma'kalili'ungkam mengkalao la 
lako Yerusalem. 16 Napasolakam sanaka-naka 
to matappa' dio Kaisarea. Naanta'kam lako 
banuanna mesa tau isanga Manason to 
Siprus. Masäem duka' mendadi to matappa'. 
Iya tohho diongkam banuanna. 17 Tappana 
sulekam langam Yerusalem, iya ta' deem 
pada satilalla' ingganna to matappa' yabo sule 

natammuikam. 18Iya makale'i, le'ba'ungkam 
sola Paulus umpellambi'i Yakobus. Sulekam 
lako, iya dio asammi duka' heem pebaba ada' 
kilambi'. 19 Nasalama'i asammi Paulus anna 
mane natula' nalise-lisesanni indo ingganna 
kaha-kaha puha napadadi Puang Allataala 
lako tau taianna to Yahudi anna mala ullambi' 
kasalamasam kahana pengkahanganna 
Paulus. 2? Tappana uhhingngi tula'na Paulus 
sangngim umpa'kasallei Puang Allataala 

anna mane umpa'tula'i Paulus naua: "O 
solasubungki, massa'bu-sa'bu duka' to Yahudi 
inde ungkatappa'i Puang Yesus anna sangngim 
bassa' illaam ungkambi' kada Pepaondonganna 
Musa. ?! Sapo' napekaheba to inde Yerusalem 
diona pepa'guhuam umbeem to Yahudi lako 
botto senga' si muua: 'Ta'koa' la untuhu'i 
Pepaondonganna Musa.' Aka umpa'guhuko 
tau tä' la ussunna' änä'-änä'na anna tä' la 
untuhu' kabiasaanna to Yahudi. 22 Dadi la 
taakaa' susi temo? Anu' la naissammi too 
inde kasuleammu. ?3 Dadi illaam kaha-kaha 

ia too deem inde tula'ki la umpehingngii 
anna umpogau', aka deem appa' solaki inde 
puha ma'samaja. 24Dadi iam la umpasola 
umpasule lako samaja ia too anna malakoa' 
maseho. Sapo' iko la umpendudunni ingganna 
kapahalluam illaam pa'palakoam ia too, anna 
mala silele ungkallu'i asam belua'na. Aka la 
etam too pole' naongei tandaam ta' tappa' indo 
kaheba nahingngi to Yahudi inde. Aka tontako 
iko duka' muanda'i kada Pepaondonganna 
Musa. ?? Anna susinna lu lako taianna to Yahudi 

to ungkatappa'im duka' Puang Yesus, balim 
kipakatu suha' diona kattuantaa' ta' la muande 
ingganna kinande puha dipehumalasam lako 
debata senga', ta' la muande haha anna 
balena olo'-olo' mate ditekke, anna ta' la 
ma'gau' sessu'." 26 Masiäi, napasolam Paulus 
indo to appa' umpalako situhu' kabiasaam 
ussehoi kalena. Puhai, tamaim Banua Debata 
la umpa'paissangam wattunna la mala 
diangga' maseho, anna wattunna la dipalako 
pemala'na si mesa-mesa. 2? Tappana la suppi' 
pitu benginna wattu pa'pomasehoam, deem 
sanaka-naka to Yahudi to buttu dio mai Asia 
muita Paulus illaam pa'hanteanna Banua 
Debata. Iya silelem naägä'i umpakeaha' tau 
buda solana to Yahudi anna mane ussakka 
Paulus. 28Sikaoli naua: "O inggannakoa' to 
Israel, pamoloikam kami'! Aka iam too inde to 
si lao ullelei botto umpa'guhu tau la umbalikia' 
anna umbali-bali kada Pepaondonganna Musa 
anna susi toi lako inde ongeam taongeia'. 
Anna deemmi umpasola sule to Yunani 

tama Banua Debata ussahupu'i inde ongeam 
maseho." 29 Aka puham muita Trofimus to 
Efesus sola Paulus illaam kota, dadi nasanga 
napasola tama Banua Debata. 3? Iya tiguhihi' 
siaham ingganna tau illaam Yerusalem sule 
ma'silullu' ullebo Paulus nasakka anna nahui'i 
illaam mai Banua Debata. Iya ditutu'i asam 
siaham ba'bana balana Banua Debata eta too. 
31 Mane mahassam ma'pattuju la umpatei 
Paulus, iya landa' siaham duka' kaheba lako 
pangngulunna sohodadu kahajaam Roma 

naua mahamba asam issinna Yerusalem. 

32 Nalambi'na kaheba, mengkalao siaham indo 
pangngulunna sohodadu sola sanaka-naka 
sababanganna umpasola sohodadunna le'ba' 
lako indo ongeam naongei tau buda. Naitanna 
indo tau buda sule sohodadu, iya mondai 
siaham untappai lima Paulus. 33 Sulena 

lako indo pangngulunna sohodadu tappa 
umpellambi'i Paulus anna naanda'i. Mane 
ussuai sohodadunna nahante bassii, dua 
indo hante bassi anna napekutanaanni naua: 
"Menna inde tau? Aka napogau'?" 34 Sapo' aka 
heppe' baba mentimba' sikaoli sanda-sanda 
tanaua, dadi tä' deem ma'lesoam nahingngi 
indo pangngulunna sohodadu aka setonganna 
dadi. Napolalam napesuaam dibaba Paulus 
lako ongeam sohodadu. 3? Tappana dilambi' 
eham, iya sibussum-bussum baba indo tau 
buda umpa'dallo'i Paulus nasuhum nasiapum- 
apunni sohodadu naaka'. 3?Iya massahussum 
liu siam indo tau buda napasindum sikaoli 
naua: "Pateia'!" 37 Tappana la tama ba'bana 
indo ongeam sohodadu Paulus, iya ma'kadam 
lako indo pangngulunna sohodadu naua: 
"Mala haka kupa'tula'iko, aka deem mohäe la 
kutula' matim." Iya natimba'um naua: "Aka 
muissam ma'basa Yunani le! 33 Dadi taiako 
indo to Mesir puha umpasola appa' sa'bu tau 
to salle inaba lako pohiallasam aka la umbali 
to ma'pahenta?" 28 va natimba'im Paulus 
naua: "To Yahudiä' dadi dioä' Tarsus, mesa 
kota kesanga dio Kilikia. Kupelau kela mala 
anna dipäbäiä' ma'tula' lako inde tau buda." 

40 Napatiolai indo pangngulunna sohodadu. 
Iya ke'de'um Paulus yabo eham anna muäkä'i 
limanna umpopengkamma' tau buda. Tappana 
hapa'i naita, iya ma'tula'um ma'basa Ibrani 
naua: 
22 1"0 inggannakoa' solasubungku anna 
mentu'na tomatua, pehingngiia' inde 
tula' la kupalanda' tama alla'-alla'mua' 
tentomai aka la mendadi kamakalesoanna 
diona kaleku." ? Tappana nahingngi indo tau 
buda ma'tula' Paulus ma'basa Ibrani, iya 
tuttuam mattam pole'. Ma'kadam Paulus 
naua: 3 "Kao to Yahudia', dadi dioä' Tarsus 
lembana Kilikia. Sapo' lobo' indea' Yerusalem 
dipananna'a' illaam pepa'guhuanna tuangguhu 
Gamaliel situhu' hettenna nene to taponene. 
Napolalam dadia' duka' mesa to handam 
bassa' illaam pengkahanganna Puang Allataala 
susi umpogau'a' tentomai. “Anna balia' 
duka' undahha buda tau to untuhu' Lalanna 
Puang Yesus lambi' mate, susi muane teem 
baine kusakka anna kupopetahungkunni. 
> Diona kaha-kaha ia too sando too sola 
ingganna To Mahhotto' mala mendadi sa'bi. 
Aka ia umbeenna' indo suha' pahenta 
kubaba lao umpellambi'i battuam pebaba 
ada' dio Damsyik. Aka la kusakka ingganna 
pentuhu'na Puang Yesus kubaba sule inde 
Yerusalem aka la didahha. $ Sapo' tappana 
illaannä' pangngola-lalangam katängäanna 
allo la umpenandai Damsyik, pissananna 
pangkähhä mesilo yabo mai langi' umpali'ä'. 
7Tya tissämbä' siahamä' dokko litä' anna 

kuhingngi kamaha ma'kada naua: 'Saulus, O 
Saulus, aka kasuhunganna anna undahhaa??' 
8 Kutimba'um kuua: 'Aka mennako Debata?' 
Nauaammä': 'Kaom too inde Puang Yesus 

to Nazaret to undahha.' ? Indo to kupasola 
naita duka' pangkähhäna, sapo' tä' ia 
naissam napekalembasam indo kamahanna 
to umpa'tula'ia'. t0 Iya ma'kadama' kuua: 

'O Debata, aka la sipäto'na kupogau'?' Iya 
nauaammä': 'Bangommoko anna laoko lako 
Damsyik. Diopa mane dipaissanniko ingganna 
indo puha naäto' Puang Allataala la ungkähä.!' 
11Sapo' wattu eta too, tä'um landa' kuita 
napobua' passilona indo pangkähhä kuita 
eta too. Dadi natetteä' pole' solaku tahhu' 
lako Damsyik. t? Dioi Damsyik, deem mesa 
tau isanga Ananias, mesa duka' to meada' 
anna to meimam manuhu' muanda'i ingganna 
Pepaondonganna Musa. Anna napa kasallei 
ingganna to Yahudi illaam kota ia too. 

13 Sule dio oloku anna ma'kadai naua: 'O 
solasubungku Saulus, paitako sule!' Iya paita 
siahama' sule anna tappa ia kuita. 1! Mane 
ma'kada polei naua: 'Puang Allataala to 
napenombai nene to taponene puha untuhoko 
la mendadi to muissam pattujunna. Anna 

la muitako To Malolo anna la uhhingngi 
kadanna messubum illaam mai pudu'na. 

15 Aka la mendadiko sa'binna lako ingganna 
hupatau diona indo kaha-kaha puha muita 
anna uhhingngi. 16 Dadi akapi muampai? 
Simpannii umbeho kalemu ditedo' anna 
mengkaalako langam Debata anna mala 

napa'dei ingganna dosamu.' 1? Tappana sulea' 
sule inde Yerusalem eta too, mahassam oma' 
ma'sambajam illaam Banua Debata, kusi'dim 
dilipiä'. t8 Iya kuita siaham Debata ma'kada 
naua: 'Pasihha'i le'ba' umpellei Yerusalem aka 
tä' deem tau illaam la untahima passa'biimmu 
diona kaleku.' 19Sapo' kutimba'i hi kuua: 'O 
Puang Yesus, sangngim naissam manappa 
tau eta inde indo anna kulelei ingganna 
pa'sambajangam ussakka to ungkatappa'iko 
kupatama tahungkum anna kutembe'i. 2? Susi 
duka' indo wattunna anna dipatei Stefanus 
mesa sa'bimmu. Kukadioi heem anna kuakui 
duka' gau' ia too anna kaopi unjagai jubana 
ingganna to umpatei.' 2! Sapo' ma'kada Puang 
Yesus naua: 'Laoko, aka la kusuako lako 
ongeam mambela umpellambi'i ingganna 

tau taianna to Yahudi.' 2? Tappana nahingngi 
indo tau buda tula'na Paulus naua la lako 
tau taianna to Yahudi, iya sikaoli ham moka 
umpehingngii tula'na anna nauai: 'Pateia' inde 
tau! Daa umpäbäia' tubo!' " 3 Iya sikaolim 
indo tau buda napasindum umpempapisam 
jubana anna umpessembusam sobä' längäm 
lawwa. 2? Napolalam napa'pahentaam indo 
pangngulunna sohodadu la dibaba Paulus 
tama ongeanna sohodadu anna napesuaanni 
dipahessa dipasindum dihabi' anna mala 
diissam aka kasuhunganna anna sikaolii tau 
buda ungkaali-alii. 2? Mahassanni disäke' 
Paulus la dihabi', iya ma'kadam lako mesa 
punggabana sohodadu to ke'de' dio ampe'na 
naua: "Situhu' daka pahentana to ma'pahenta 

kahajaam Roma la tappa dihabi' baba mesa to 
Roma ke ta'pi deem dihotto' kaha-kahana?" 
26 Nahingnginna indo punggabana sohodadu 
tula'na Paulus, iya le'ba' siaham umpa'tula'i 
pangngulunna sohodadu naua: "Akam la 
umpogau', anu' indo tau to Roma hia päläe'?" 
27 Tappa le'ba' indo pangngulunna sohodadu 
umpellambi'i Paulus nauaam: "Tula' manappai, 
to Roma si'dako?" Natimba' Paulus naua: "Io, 
to Romaä'!" 28Tya nauam indo pangngulunna 
sohodadu: "Masuli' kao kualliam mane malaa' 
mendadi to Roma." Natimba' oom Paulus 
naua: "Abana inna to Roma kao undadiannä'." 
29 Ingganna indo to disua la uhhabi' Paulus 
soho' boko' asam aka mahea'. Susi duka' 
indo pangngulunna sohodadu aka mane 
naissam di naua to Roma hia indo napesuaam 
dipungo. 39 Sapo' moi anna susi, mohäe indo 
pangngulunna sohodadu la umpengissanni 
manappai aka kasuhunganna anna napassalai 
to Yahudi. Iya masiäi napesuaam siaham 
dilappa' Paulus illaam mai tahungkum, 
anna untambai ma'hempum ingganna 
kapala sando sola To Mahhotto'na to Yahudi. 
Tappana tihempum, iya umpasolam Paulus 
illaam mai ongeanna sohodadu anna le'ba'i 
napopengngolo tama indo pa'hempungam. 
23 L Iya ulläntu'-läntu'um indo To 
Mahhotto'na to Yahudi Paulus 
anna ma'kadai naua: "O inggannakoa' 
solasubungku, sule lako allo temo tontapi 
mahanda penabangku dio olona Puang 
Allataala." “Iya ussua siaham tau sando 

too' Ananias to ke'de' dio ampe'na Paulus 
ussappaam sädäna Paulus. 3Puhai napateem 
ma'kadam Paulus lako naua: "Puang Allataala 
ham umpabala'i inde pa'pogausammu, aka 
si umpa'paitaangko kalemu mato-mato 

to maseho. Anna muokko'ko eta inde 
umpahessaa' situhu' Pepaondonganna 

Musa, sapo' setonganna tä' di situhu' 
Pepaondonganna Musa indo ussuako tau 
ussappa sädäku." *Iya ingganna to dio heem 
eta too ma'kada lako naua: "Akanna untelleko 
sando too'na Puang Allataala?" > Natimba'im 
Paulus naua: "O inggannakoa' solasubungku, 
tä' kuissam kuua sando too'. Abana deem 
tisuha' illaam Battakada Debata naua: 'Daa 
umpassubum kada tamendiada' lako to 
pebabammu.' " $Sapo' naissam Paulus naua 
inde lako To Mahhotto'na to Yahudi deem 

to illaam kakalebuanna Saduki anna deem 
to illaam kakalebuanna Parisi. Napolalam 
ma'kada Paulus napekasallei lako naua: "O 
inggannakoa' solasubungku, kao duka' to 
Parisiä' anna änä'naä' duka' to Parisi. Sapo' 
kao dihotto'ä' aka kukatappa'i kuua deem 
katibangonganna sule to mate." 7 Tappana 
ma'kada susi Paulus, iya kende' kasipengkaam 
illaam alla'-alla'na to illaam Saduki anna to 
illaam Parisi. Napolalam sipa'ampihingam 
indo to ma'hempum. 8 Aka to illaam Saduki 
naua ia: "Tä' deem katibangonganna sule 

to mate, tä' deem malaika' anna anitu." 
Sapo' nakatappa'i asam ia to illaam Parisi. 

9 Nasuhum kende' kasikallaam kasalle. Iya 

sanaka-naka to ullatta' Pepaondonganna 
Musa to mentama kakalebuanna Parisi ke'de' 
napasindum sikeahasam naua: "Setonganna 
ta' deem kilambi' la kasalaanna inde tau, 

aka umbai' deem anitu battu haka malaika' 
umpa'tula'i." 10 Tuttuam dadi kasipengkaam 
kasalle, iya mahea'um indo pangngulunna 
sohodadu aka naua ussibessui aham Paulus. 
Lambi' ussua sohodadunna lao muala 
kabahaniam Paulus tama alla'-alla'na tau 
buda, anna nababai lako ongeam sohodadu. 
11 Pissananna bengi polei, iya sulem Puang 
Yesus ke'de'-ke'de' dio ampe'na Paulus anna 
napa'tula'i naua: "Pomatohoi penabammu, 
aka umba susi kabahaniammu illaam inde 
Yerusalem ussa'bii diona kaleku, la susim 

too duka' la le'ba'ko mendadi sa'bingku lako 
Roma." 12 ya tappana masia, la'bi appa' pulo 
to Yahudi ma'mesa ungkalebui tula' anna 
ma'pindai naua: "Tä' tau deem la mangngande 
battu muihu' ke tä'pi tau bali umpatei 
Paulus." 13(23:12) 1? Mane le'ba'i umpellambi'i 
ingganna kapala sando anna matua ulunna 

to Yahudi nauaam: "Puhangkam ungkalebui 
tula' anna kipa'pindai kiua: 'Tä' tau deem la 
mangngande anna muihu' ke tä'pi tau bali 
umpatei Paulus.' 1° Dadi pa'mesakoa' ingganna 
To Mahhotto' anna muuaannia' pangngulunna 
sohodadu la umpopengngolo pole Paulus 
tama pa'hempungammua', mato-mato la 
dipengkalesoi pole kaha-kahana anna mala 
kiabunni tä'pi landa' tama pa'hempungammua' 
anna kipateim." 16 Sapo' nahingngi änä' 

uhena Paulus ana'na solasubunna baine 
naua la diabunni, iya le'ba'um lako ongeanna 
sohodadu anna natulasanni Paulus. 17 Lambi' 
untambai mesa punggabana sohodadu 
Paulus anna nauaanni: "Pasolai inde tau lako 
pangngulunna sohodadu aka deem pahallu 
la natulasam." 18 Iya le'ba'um napasola lako. 
Tappana silambi', iya nauaammi: "Natambaia' 
Paulus indo to ditaham naua: 'Laoko 

pasolai inde tau umpellambi'i pangngulunna 
sohodadu aka deem pahallu la natulasam.' 

" 191ya natettem lako sa'dena ongeam 
sohodadu anna nakutanai naua: "Aka la 
untulasanna'?" 2? Natimba'im naua: "Buda to 
Yahudi ungkalebui tula' la napelauko anna 
mala umpopengngolo pole Paulus makale' 
lako ingganna To Mahhotto', mato-mato la 
dipengkalesoi pole kaha-kahana. ?! Sapo' 

ta' la umpatiolai aka la'bi appa' pulo tau 
mangngabum la umpatei Paulus. Aka balim 
ungkalebui tula' anna ma'pindai naua: 'Ta' 
tau deem la mangngande battu muihu' ke 
ta'pi tau bali umpatei Paulus.' Angga ham 
naampai kattuammu." 22Iya nasuam indo 
pangngulunna sohodadu ma'pasule sapo' 
nauaam: "Anggam ia, aka tä' si'da'-si'da la 
mala untulasam moi la menna la muua: 'Deem 
lao kutulasam pattuju ia too." " 3 Anna mane 
untambai dua punggaba sohodadu napa'tula'i 
naua: "Patokaia' dua hatu' sohodadu aka la 
lako Kaisarea kiha-kiha tette' kaseha inde 
bengi, la umpasolaa' pitu pulo to ma'daham 
anna dua hatu' to ma'doke. 24 Patokanni duka' 

Paulus sanaka-naka daham sakeam, ammu 
pasola manappaia' lako gubernur Feliks." 

ZS Iva umpapiam suha' indo pangngulunna 
sohodadu naua: ?? "Buttu di kao Klaudius 
Lisias umpalanda' salama'ku lako gubernur 
Feliks to kupa'kasallei. ?” Inde tau nasakka 
to Yahudi la napatei. Sapo' wattunna la 
napatei, iya umpasolama' sule sohodadu 
ullabai anna dilappasanni aka kuhingngi diua 
to Roma. 28Iya kupasolam lako kakalebuanna 
To Mahhotto'na to Yahudi anna mala diissam 
aka kasuhunganna anna ditanda'i. 2? Lambi" 
kuissammi pole', ia anna ditanda'i aka 
naangga' untekka issinna Pepaondonganna 
Musa. Sapo' pada indo ditandasam ta' deem 
la napolalam la dipatei battu la ditahungkum. 
30 Anna diuaanna' deem kamesaanna to 
Yahudi ma'pattuju la napatei nasuhum 
kusua siahanni napellambi'iko. Mane kusuai 
ingganna to patanda' umpellambi'iko anna 
natulasangko aka kasuhunganna anna 
napateenni." 3t Iya mualam Paulus indo 
sohodadu umba susi dipahentaam, anna 
nababa bengii lako Antipatris. 32 Pissananna 
masiä, ingganna to ma'daham anna Paulus 
dipäbäim umpatahhu' pa'laoanna. Anna 
ma'pasulei ia to tä' ma'daham lako ongeanna 
sohodadu. 33 Tappana landa' lako Kaisarea 
indo ingganna to ma'daham, iya umbeho 
siaham Paulus sola indo suha' katähängam 
tama pala' limanna gubernur. 27 Puhai nabata 
indo suha' ungkutanaim Paulus naua: "Propinsi 
aka muongei buttu?" Nauam Paulus: "Buttu 

dioa' mai Kilikia." 33Iya nauaammi: "La 
kupahessa kaha-kahamu ke suleim ingganna 
to untanda'ko." Mane ussuai Paulus lako banua 
kahajaam si diuaam Istana Herodes ditaham 
dio. 
24 1 Tappana lima benginna, iya sulem 
sando too' Ananias sola sanaka-naka 
matua ulunna to Yahudi anna mesa to 
ullatta' ätoham isanga Tertulus. Umpellambi'i 
gubernur anna natulasanni kasuhunganna 
anna untanda'i Paulus. 2Iya ditambaim 
Paulus mengngolo lako gubernur Feliks, iya 
napahandu'um Tertulus untula' pantanda'na 
naua: "Feliks to kipa'kasallei, kahana 
pengkähämu anna kamanahangammu lambi' 
tontä liukam ussi'dingam kamasannangam 
anna buda aka-aka tipalako napotibangom 
bottoki. Iya ia too moi umba ngei kiongei 
tonta liu kikuhhu'i sumanga'. 3(24:2) 4 Sapo' 
indana buda wattummu dilabai, kupelau 
anna mala sa'baha'ko säpäi' umpehingngii 
inde tula'ku. > Mannassa inde tau mendadi 
hasum aka umbaba liu kahenggängam 
tama alla'-alla'na ingganna to Yahudi illaam 
inde lino. Anna mesa to pebaba illaam 
kakalebuanna to Nazaret. € Anna deemmi 
nasanda' ungkadakei kamasehoanna Banua 
Debata. Iam too kasuhunganna anna kisakkam 
[aka la dihotto' situhu' peadasangki. ” Sapo' 
sule pangngulunna sohodadu isanga Lisias 
anna naala kabahanianni dio mai pala' 
limangki. 3 Mane ussuai ingganna to patanda' 
mengngolo matim.] Maka' too umpahessa 

asam kaha-kaha ia too, iya la muissammi 
too ingganna aka-aka kitandasam." ?Susi toi 
duka' to Yahudi nasa'bii naua: "Tappa' si'da 
indo tula'na Tertulus diona pa'palakoanna 
Paulus." 10 Iya ungkodem Paulus indo gubernur 
napäbäim ma'tula'. Iya ma'tula'um duka' 
Paulus naua: "Kuissam kuua ma'taum-taummi 
muolaam si uhhotto' kaha-kaha illaam inde 
botto. Iam too anna losso'um inabangku aka 
tä' la malaja'a' umpomakaleso kaha-kahaku 
dio olomu. 1! Mala umpengngissanni tä'pi 
la'bi sapulo dua benginna lessu' anna laoa' 
ma'sambajam langam Yerusalem. 12 Anna 

ta' deem la nalambi'ä' tau la mahassam 
sipengka tau battu haka la umpakende' 
kakadakeam, susi illaam Banua Debata teem 
illaam pa'sambajangam battu haka lako 
ongeam senga' illaam kota. 13Tä' toi mala 
napomakaleso indo natandasannä' temo. 

14 Sapo' setonganna kuakui matim: Kao 
umpenombaia' Puang Allataala to napenombai 
nene to kiponene situhu' Lalanna Puang 
Yesus indo sikanasangai lalam sala. Anna 
kukatappa'ipi ingganna indo tisuha' illaam 
Pepaondonganna Musa sola suha'na ingganna 
nabi. 13 Anna susi siangkam inde mai tau 
kukatappa'i duka' langam Puang Allataala 
kuua deem katibangonganna sule to mate, 
susi lako to mapia gau' teem lako to kadake 
gau", 16 Tam too anna si kupea lium lalanna 
anna mala ta' deem ma'gau' kadakea' dio 
olona Puang Allataala anna dio olona padangku 
ma'hupatau indana deenni napolalam hosso 

penabangku. 1/ Tappana sanaka-naka taunna 
tä' dioä' Yerusalem, iya ma'pasulema' lako 
umbaba doi' la dipamoloiam to Yahudi illaam 
botto litä'ku sola bua pemala'ku lako olona 
Puang Allataala. 18 Mahassanni kupalako ia too 
illaam Banua Debata anna puhama' ussehoi 
kaleku, iya nalambi'mä' sanaka-naka to Yahudi 
buttu dio mai Asia. Tä' buda tau kupasola anna 
tä' deem to boka' wattu eta too. 19Setonganna 
ia hi tia la sipäto' umpellambi'iko natulasam 
ke deenni lalanna natanda'ä'. 20 Sapo' päbäi 
natula' inde lako to dio heem tentomai 
kakadakeam aka nalambi' wattunna anna 
napahessaa' ingganna To Mahhotto'na to 
Yahudi. 2! Battu indo hi kadangku sabatta indo 
anna dipahessaä' kuua illaam alla'-alla'na: 
'Dihotto'ä' allo temo aka kukatappa'i kuua 
deem katibangonganna sule to mate.' " 

22 Sapo' naissam tongam-tongam Feliks diona 
Lalanna Puang Yesus, nasuhum napatohho 
salapi indo kaha-kaha aka naua: "Sulepi 
pangngulunna sohodadu Lisias mane kualai 
kattuanna inde kaha-kahamua'." 23 Mane 
ussuai punggabana sohodadu untähäm 
Paulus, sapo' tä' la napomabanda' anna tä' 
toi nalabai ingganna solana nabeem ingganna 
kapahalluanna. ?*Iya sanaka amoi benginna, 
sulem Feliks sola bainena isanga Drusila to 
Yahudi. Iya umpopetambaim Paulus aka la 
napehingngii diona lalam kamatappasam lako 
Kristus Yesus. ?? Sapo' tappana natula' Paulus 
diona kamaloloam penaba, ungkuasai kale, 
anna diona wattu la naongei ingganna hupatau 

muoloi pahhottosanna Puang Allataala, iya 
mahea' Feliks lambi' ma'kada naua: "Pada 
salapi too inde, laopoko sule anna battu 
piham opa mane kupopetambai oko." 26 Sapo' 
setonganna napemmitai Feliks la deem doi' 
nabeem Paulus. lam too anna pembudam si 
umpopetambai Paulus sipa'tula'. ?” Tappana 
dua taum lessu'na, iya diaka'um Perkius 
Festus umbala' Feliks mendadi gubernur. Sapo' 
maelo' Feliks muala penabanna to Yahudi 
nasuhum napabai liupi ditahungkum Paulus. 
25 1 Tallu bengii sulena Festus illaam 
propinsi ia too, iya mengkalao siaham 
dio Kaisarea la langam Yerusalem. ? Dioi, 
suleim ingganna kapala sando anna to pebaba 
senga'na to Yahudi umpellambi'i Festus anna 
natulasanni duka' indo pantanda'na lako 
Paulus. 3 Anna usse'de' liu Festus umba-umba 
aka mala napatiolai anna ussuai Paulus sule 
dio Yerusalem. Aka napattujum la naabunni 
lako lalam la napatei. * Dadi natimba' Festus 
naua: "Aka ditähäm dio Kaisarea anna la bale' 
ma'pasule siama' dokko. >Sapo' la susi hia 
inde a: Maka' la deem si'da-sia ussi'dinna' 
kasalaanna, iya la laokam sola to keaka'mua' 
dokko anna diopa mane natula'i indo 
ditandasam." € Battu kahua hi battu sapulo 
hi benginna tohho Festus yabo Yerusalem 
anna mane ma'pasule dokko Kaisarea. Masiäi, 
le'ba'um tama ongeam pahhottosam Festus 
aka la mahhotto'um. Iya dipopetambaim pole' 
Paulus. 7 Sulei Paulus, iya napali' tintimmi 
to Yahudi buttu yabo mai Yerusalem anna 

untula'i buda gau' kadakena Paulus sapo' 
abana inna tä' deem la mala napa'paitaam 
tanda kamakalesoanna. Diva untula'um duka' 
kamaloloanna Paulus naua: "Kao-kao tä' 
deem untekkaä' pepaondonganna to Yahudi, 
tä' deem ungkadakeiä' Banua Debata, anna 
tä' tooä' deem untekka pahentana tomahaja 
Roma." ?Sapo' maelo' muala penabanna to 
Yahudi Festus lambi' mekutana lako Paulus 
naua: "Dadi la muaku haka längäm Yerusalem 
anna kukattu yaboi inde kaha-kahamu?" 

10 Sapo' natimba' Paulus naua: "Temo 

diomä' olona mesa to mahhotto' to nabeem 
kakuasaam tomahaja Roma anna tä' mala tala 
dikattu kaha-kahaku eta inde. Aka muissam 
dia tä' deem kasalaangku lako to Yahudi moi 
podo la pada i'di'. 1! Sapo' maka' deem gau' 
kadakeku anna la sihatamma' dipatei, iya 
ahu'mä' duka' mate. Sapo' maka' tä' di tappa 
ingganna indo pantanda'na, iya tä' deem 

tau la sihatam umbehoä' tama pala' limanna 
inde mai tau. Dadi kupelau matim anna 
dihotto' dioä' olona tomahaja Roma." l2lya 
sipa'tula'-tula'um indo to si napasola Festus 
ungkattu kaha-kaha mane ma'kadai naua: 
"Puham umpelau la nahotto'ko tomahaja 
Roma, dadi la lu lakongko tomahaja Roma." 
131 essu'i sanaka-naka benginna, iya sulem 
tomahaja Agripa sola Bernike dio Kaisarea 
umpessitai anna ussalama'i Festus. 1* Tappana 
sanaka-naka benginna dio, iya natulasammi 
Festus indo kaha-kahana Paulus lako tomahaja 
naua: "Setonganna deem di tia to ditähäm 

inde, natampe Feliks indo anna le'ba'i. 1? Iya 
indo yaboa' Yerusalem natulasamma' ingganna 
kapala sando sola matua ulunna to Yahudi 
naua: 'Setonganna buda punala kakadakeam 
napogau' indo Paulus. Kela mala anna 
umpassalai.' 16 Sapo' kuuaam: 'Setonganna 
taia kabiasaanna to ma'pahenta Roma la 
dipebeem bäbä mesa tau ke tä'i dipahessa 
yolo kasalaanna dio olona to untanda'i anna 
mala untula' ia duka' kamaloloanna.' 17 Iya 
solaingkam sule inde. Masiäna indo sulekam, 
tama siahamä' ongeam pahhottosam anna 
kupopetambai Paulus. 18 Sapo' tappana ke'de'i 
ma'tula' indo ingganna to untandaf'i, tä' 
punala deem la natula' gau' kadake napogau' 
Paulus la situhu' indo kupemmitai. 19 Sapo' 
angga hi kuhingngi indo nasibaho-bahoi diona 
peadasanna anna mesa tau isanga Yesus to 
puha mate. Sapo' natittinni liu duka' Paulus 
naua: 'Tubo hi tia sule.' 20 Anna pusaa' muoloi 
inde kaha-kaha aka ta' deem lalam kuita 

la ungkattui. Napolalam kuuaammi Paulus: 
'Maelo' dakoka langam Yerusalem anna 
dikattu yaboi kaha-kahamu?' ?! Sapo' napelau 
la dihotto' dio olona tomahaja Roma anna 
ditahampi sampe mala dihotto'. Dadi kusua 
ditaham inde sampe mala dipalulako tomahaja 
Roma." 22Iya nauam tomahaja Agripa lako 
Festus: "Maelo'a' ma'kale umpehingngii 
tula'na indo tau." Nauam Festus: "Makale'pa 
umpehingngii tula'na." 23 Makale'na, iya 
sulem Agripa sola Bernike tä' deem pada 
sadipa'kasallei kasuleanna. Le'ba'im tama indo 

pahhottosam sola ingganna pangngulunna 
sohodadu anna to diangga' illaam indo kota. 
Iya ussuam tau Festus lao untambai Paulus 
dipopengngolo. ?4 Ma'kadam Festus naua: 
"O tomahaja Agripa sola inggammua' to dio 
heem: Petua'ia' inde tau. Iam too inde indo 
to puha natanda' ingganna to Yahudi, susi 
yabo Yerusalem teem inde Kaisarea sulei 
napa'pahapa'ia'. Anna sikatamba naua: 'Daa 
umpabai liui tubo!' 2? Sapo' tä' punala deem 
kulambi' pa'pogausanna la napolalam la mala 
dipatei. Anna iam umpelaui la dihotto' dio 
olona tomahaja Roma, dadi kukattu mandam 
kuua: 'La dipalulakoko tomahaja Roma.' 
26 Sapo' tä'pi deem ma'tantu kuanda'i aka la 
kuua illaam suha'ku lako tomahaja Roma. 
Iam too anna kupopengngolom illaam inde 
alla'-alla'mua' tentomai la'bi-la'binna lako 
tomahaja Agripa anna mala maka' lessu'um 
dipahessa, la deemmi pole' kaha-kaha la 
mala kutuli'. 27 Anu' situhu' pikkihangku tä'pi 
sihatam la dibeho lako to mahhotto' senga' 
mesa to ditähäm ke tä'pi dipomakaleso aka 
kasuhunganna anna ditanda'i." 
26 1Iya ma'kadam tomahaja Agripa lako 
Paulus naua: "Dibeemmoko wattu 
la untula' katähängammu." Tappa muaka' 
limanna Paulus mane untula'i kaha-kahana 
naua: 2"O tomahaja Agripa, napaboboiä' tula' 
to Yahudi, sapo' iko to ullatta'ko ingganna 
ada' kabiasaanna to Yahudi sola ingganna 
kaha-kaha to si nasipengka-pengkai. Dadi 
kehongko'a' kusi'dim allo temo aka malaa' 

sule dio olomu la untula' katähängangku. 
Sapo' kupelau kela mala sa'baha'ko säpäi' 
umpehingngii pa'tula'ku. 3 (26:2) #“Ingganna 
to Yahudi naissam asam pa'palakoangku, 
mengkalaopi mangnguhangku susi dio botto 
lita'ku teem yabo Yerusalem. ? Aka setonganna 
kela naaku, la malaa' nasa'bii aka mengkalao 
diopi mai anna kaom duka' mesa to mentama 
kakalebuanna Parisi to matuhhum si'da-si'da 
illaam peadasangki. £ Sapo' temo ke'de'ä' dio 
olomua' dipahessa aka ungkatappa'iä' indo 
pa'dandiam puha nabeem Puang Allataala 
lako nene to taponene. /Pa'dandiam ia too 
napemmitai liu duka' to Israel pessubunna 
to sapulo dua. Napolalam menomba liu 

lako Puang Allataala allo anna bengi. Dadi 
iam nasuhum, tomahaja Agripa, napasalaa' 
to Yahudi aka kukatappa'i pa'dandiam ia 
too. 8Akanna la tä'i tama akkalammua' ke 
napatuboi sule Puang Allataala to mate? 

9 Setonganna kao duka' yolona kuua: "La 
mengke'de'a' sola sumpu kamatohoangku 
umbali pengkahanganna Puang Yesus to 
Nazaret.' 10 Anna kaha-kaha ia too puham 
kupalako yabo Yerusalem. Aka tappana puhaa' 
untahima suha' pahenta dio mai kapala 
sando, ta' angga mandi kupopetahungkum 
to untuhu' Puang Yesus sapo' kusituhu'i 
duka' ke dipatei. 11 Sule lako si bassa'a' 
tama pa'sambajangam undahha ingganna to 
untuhu' Puang Yesus. Anna kusuai umbahoi 
Puang Yesus. Tandana meali-alia' wattu eta 
too si laopi kupea lako kota senga'. 120 

tomahaja, tappana mahassanna' muola lalam 
la lako Damsyik aka napakuasaa' anna nasua 
ingganna kapala sando la kupateem duka' 

to eta, iya muolaa' lalam katängäanna allo, 
pissananna kuita pangkahha ma'bulo-bulo 
yabo mai langi' masissa' puha ia anna la mata 
allo, napali' asangkam pada indo to kupasola. 
13 (26:12) 14 Tappa songkakam dokko 

lita', iya kuhingngim kamaha napa'kadaia' 
ma'basa Ibrani naua: 'Saulus, O Saulus, 

aka kasuhunganna anna undahhaä'? Aka la 
ussagaiko kalemu kela umbaliko pattujunna 
Debata.' 15 Kutimba'i kuua: 'Aka mennako 
Debata?' Natimba'ia' naua: 'Kaom too inde 
Puang Yesus to undahha. 16 Sapo' bangongko 
ammu ke'de'. Umpa'paitaannä' kaleku matim 
aka la kuäkä'ko mendadi pesuaku anna 
sa'bingku. Aka ingganna kaha-kaha puha 
muita allo temo anna indo mane la kupaitaiko 
la untulasam asam tau senga'. 17 Aka la 
kutässu'iko illaam mai alla'-alla'na to Yahudi 
anna taianna to Yahudi. Anna la kusuako 

lao l8umbukkai matanna hupatau anna 
mala messubum illaam mai kamalillingam 
mentama kamasiäsam, messubum illaam mai 
kakuasaanna tomahajanna setam mentama 
kakuasaanna Puang Allataala. Anna mala 
diampunniam dosana anna la untahima mana' 
pa'tamba'na Puang Allataala indo la nabeem 
ingganna umma'na to puha nasehoi aka 
kamatappasanna lako kaleku.' 1? Nasuhum 
tomahaja, ta' mala tala kutuhu'i indo pahenta 
napalosaia' Debata to puha kuita anna 

kuhingngi yabo mai suhuga. 2? Uhu-uhuna 
kupa'pakahebaam lako to Yahudi dio Damsyik, 
mane yaboi Yerusalem, anna lembäna Yudea; 
duka' lako taianna to Yahudi, kuuaam: 
'Tihokongangkoa' gau'mu ammu pa'pasule 
lako Puang Allataala anna ma'pogau'koa' 

la situhu'na indo katihokongammu.' 2! Iam 
too nasuhum nasakkaa' to Yahudi illaam 
Banua Debata anna saidi'ä' tanapatei. 22 Sola 
pa'kamasena Puang Allataala malapä' tubo, 
sule lako temo untula' diona Puang Yesus 
susi lako to bahinni' teem lako to kasalle. 
Aka indo kupa'pakahebaam tä' deem alla'na 
indo puha natula' loppo' Musa sola ingganna 
nabi 23 naua: 'To puha dilanti' la mepasalama' 
la ussi'dim pandahhaam anna la handam la 
yolo tibangom dio mai alla'na to mate anna 
malai umpa'pakahebaam lalam kamasiasam, 
battu diua kasalamasam, susi lako to Yahudi 
teem lako taianna to Yahudi.' " 2? Mahassampi 
ma'tula' Paulus umpomakaleso kamaloloanna, 
iya nakuapai ham Festus napekasallei 
ma'kada naua: "Tatta'ko Paulus! Napatatta'ko 
kamanahangammu." ?? Sapo' natimba'i 
Paulus naua: "O Festus to kipa'kasallei, 

ta'a' tatta' aka inde kutula' tappa' anna 
masannanna' ma'tula', masissa' pikkihangku. 
26 Napolalam bahania' untula'i inde kaha-kaha 
aka naissammi duka' tomahaja Agripa. Aka 
mannassa inde kaha-kaha naissam asam anna 
nahingngi duka', aka ta' dadi dio ongeam 
kabuniam. 27O tomahaja Agripa, ungkatappa'i 
haka tula'na ingganna nabi? Aka kuissam 

kuua ungkatappa'i." 28 Natimba' tomahaja 
Agripa naua: "Ussanga haka la malaa' 
masimpam uhhuntu' mendadi taunna Kristus?" 
29 Natimba' pole Paulus naua: "Setonganna la 
ma'sambajanna' langam Puang Allataala anna 
mala battu la maela' di battu la masimpam di, 
ta' la iko mandi sapo' ingganna to uhhingngii 
inde kadangku temo la mala duka' susiä', 
sapo' angga ham tä' ia la dihante bassii." 3? Iya 
ke'de'um tomahaja anna gubernur sola Bernike 
anna ingganna tau to dio heem wattu eta 
too. 3! Tappana dioi sulibam sipa'tula'-tula'um 
naua: "Inde tau ta' deem umpogau' mesa 
kaha-kaha la napolalam ditahungkum battu 
la dipatei." 3?Iya ma'kadam tomahaja Agripa 
lako Festus naua: "Setonganna inde tau 
malam la dilappasam kela daa napelau ohi la 
dipalulako tomahaja Roma kaha-kahana." 
27 1 Tappana kattu la ma'kappala'kam 
lako Roma, iya dibehom Paulus sola 
sanaka-naka to ditahungkum tama pala' 
limanna Yulius, mesa punggabana sohodadu 
to disangai sohodadu tomahaja Roma. ? Iya 
deem mesa kappala' buttu dio mai Adramitium 
la lao ullelei sanaka-naka katisampoam 
kappala' dio Asia. Iya iam kiongei lao. Anna 
deem mesa to Makedonia buttu dio mai 
Tesalonika isanga Aristarkhus umpasolaikam. 
3 Masiäna, iya landa'ungkam lako Sidon. Indo 
Yulius umpakamaja Paulus nasuhum umpabai 
Paulus umpellambi'i ingganna issanganna 
napangngalai kapahalluanna. “ Mengkalao 
ongkam eta membihim le'bo' liu kappala'ki 

muolai Siprus aka metammui hibu'. > Puhai 
kilambam indo bihim le'bo' natingngajoi Kilikia 
anna Pamfilia, iya landa'ungkam lako Mira 
attasa'na Likia. 6 Etam too indo punggabana 
sohodadu ullambi' mesa kappala' buttu dio mai 
Aleksandria la lu lako Italia. Iya dieli'ungkam 
lako kappala' ia too. /Sanaka-naka benginna 
naolaam maellä' kappala'ki aka tä' mala tilao 
manappa. Iya napempahhi' mane malakam 
undundu Knidus. Aka metammui liu hibu' 
nasuhum membihim le'bo' okam dio leutam 
Kreta umpelebanni galantangam mehhusum 
tama le'bo' isanga Salmone. 8Tä' deem pada 
samasussakanni uhhuttu' bihim le'bo' ia too 
mane malakam ullambi' mesa ongeam isanga 
Katisampoam Mapia sikahuku' kota Lasea. 
9Iya masäekam tohho eta too, lambi' buda 
wattu hugi. Lessu'um duka' allo kasallena to 
Yahudi si diuaam allo Sikapiai. Wattunnapi 
duka' kasalle liu hibu', dadi kasagangam kela 
umpalaoi tau kappala'. Nasuhum napakilala 
mandam Paulus naua: !?"Oa' solasubungku, 
situhu' pikkihangku maka' la tapatahhu'a' inde 
pa'laoanta iya la silambi'kia' kasägängam anna 
kahugiam kasalle. Tä' la anggam kappala' sola 
baham-baham sapo' sala saidi' la nalambannipi 
duka' sungnga'taa'." 1! Sapo' indo punggabana 
sohodadu ungkatappa'i puha ia indo to 
umpalao kappala' sola puäna kappala' anna 

la tula'na Paulus. 1? Anna indo katisampoam 
kappala' eta too tä' mapia diongei tohho 

ke wattu kamadinginganni aka nahua hibu' 
kasalle. Nasuhum buda maelo' ke umpellei 

indo katisampoam eta too, umba-umba aka 
mala ullambi' katisampoam kappala' dio 
Feniks la naongei tohho masäe mangngampa 
sampe lessu' wattunna kamadingingam. 
Indo Feniks mesa katisampoam kappala' dio 
Kreta biasa nasala hibu' kasalle. 13 Wattu eta 
too hibu' bahinni' opi buttu dio mai tandai 
kaihinna kappala' lambi' sikanasanga la mala 
sule lako pattujunna. Iya uhhuntu'im dio mai 
sampahajanna anna umpalaoi kappala'na 
sikahuku' bihim le'bo' dio Kreta. 1* Sapo' 

tä' masäe anna sulem talimpuhu' tibussau 
buttu yabo mai galantangam si disangai Hibu' 
tandai kananna mata allo 1? sampe untumpu 
kappala'ki. Iya tä' mala mellao untammui 
hibu' dadi kipäbäi bäbäm nasuhum ia siam 
naola anna ia kappala'ki napahe' hibu'. 

16 Iya le'ba' liungkam untuhu' lamba-lamba 
nababa hibu' sule lako bihim le'bo' tää'na 
nahua sugali' hibu' dio mesa leutam bahinni' 
isanga Kauda. Sulekam lako tä' deem pada 
samasussakanni aka massä'di' mane malai 
dihuntu' tama kappala' indo lopi si dipake 
tuhum. 17Puhai dipalängäm kappala' indo 
lopi, dikassa'im indo kappala' diba'ba'i lao 
uli'. Anna mane dipatuhum somba'na, aka 
naua indo to yabo anna mala muäbä bäbä 
aka mahea' la tiandanga' lako tamungku dio 
le'bo' sikahuku' Sirtis. 18 Masiä polei ditibeim 
babaam dokko le'bo' aka tä' deem pada 
sakasalle hibu' untappi kappala'ki. 1? Tappana 
allo katallunna, ma'kaleim pole' untibei 

lao pangkakka' kappala'na. ?? Aka sanaka 

amom benginna tala binta tala mata allo 
diita anna tuttuam masanta' talimpuhu' ta' 
deem kattunna mepakahea'. Iya sangngim 
ta'um deem pahhannuangki la mala salama'. 
21 Tappana tä' deem mangngande indo tau 
pada masäe, iya ke'de'um Paulus illaam 
alla'-alla'na solana naua: "Oa' solasubum, kela 
tula'kum dituhu' kuua: 'Tä'kia' la umpalao 
kappala'ta umpellei Kreta mannassa anna 
tä' la deem kasägängam anna ta'kia' la 
hugi. 22 Sapo' inde illaangkia' kamasussaam 
kupakahi'dikoa' anna umpomatohokoa' 
penabammu, aka tä' mammikia' deem la 
pa'de sulibanna inde kappala'. 23 Aka sabengi 
napellambi'ia' malaika'na Puang Allataala 

to kupenombai anna to kupepuäi, ke'de' 

dio ampe'ku anna nauai: 'O Paulus daa 
ummahea' aka tä' mala tala siitako tomahaja 
Roma. Anna ingganna inde tau yabo kappala! 
tä' deem la pa'de aka iko napessai'i Puang 
Allataala.' “?Inggannakoa' solasubungku, 
iam too kasuhunganna anna kuuaammokoa': 
Pomatohoia' penabammu aka kukatappa'i 
Puang Allataala kuua tä' mala tala napadadi 
umba susi indo natulasanna'. 26 Sapo' moinna 
anna susi, la tipa'sampeho inde kappala' lako 
bihinna mesa leutam." ?” Kasapulo appa'nai 
benginna, tonta liupakam napalulako napaludio 
mai hibu' dio Le'bo' Adria. Tappana kiha-kiha 
tanga bengi nasi'dimmi to mengkaha illaam 
kappala' naua mahuku'um galantangam. 

28 Iya ullollohammi batu dokko le'bo' anna 
mane nahuntu' dio mai anna napajui. Iya 

dua pulo dappanna mandalanna. Napalao 
oom saidi' anna mane napaju oi, iya sapulo 
lima ham dappanna mandalanna. 2? Sapo' 
mahea'kam la tipa'sampeho lako batu panga', 
iya nalollohammi sampahaja appa' dokko 
pollo' kappala' anna kipemulu baju-baju masiä 
bäbäm. 39 Indo to si mengkähä yabo kappala" 
silele ma'akkalam maelo' la lahi umpellei 
kappala'. Umpatuhunnim lopi dokko le'bo' 
mato-mato la lao ullolloham sampahaja tandai 
ulunna kappala'. 31 Sapo' ma'kada Paulus lako 
indo punggabana sohodadu sola ingganna 
sohodadu naua: "Maka' la le'ba'i inde lako 

to si mengkähä illaam kappala', iya la saga 
asangkoa'." 32Iya nahatta'i siaham sohodadu 
indo pesake'na lopi anna napabai babai le'ba' 
naäbängam uwai. 33 Tappana la masia kale, 
ussuam indo tau buda Paulus mangngande 
naua: "Sapulo appa'um benginna untahangkia' 
katadeasanta, ta'kia' deem mangngande, 
anggam ma'tumba-tumbaa' penabanta 
mangngampa aka amo la dadi. 34 Sapo' 
kupakilalakoa' kuua pangngandekoa' aka la 
matekoa' tadea'. Aka tä' deem la honno' moi 
podo bulu salamba'mua'." 3? Puhai ma'tula', 
mualam hoti anna nakuhhu'i sumanga' langam 
Puang Allataala dio olona indo tau buda 

anna mane napiä'i naande. 3?Iya matohom 
pole' penabanna ingganna indo tau anna 
mangngande asam duka'. 37 Indo to yabo 
kappala' dua hatu' pitu pulokam annam ia 
asanna. 38 Tappana dea'i, untibeim gandum 
indo babaanna kappala' dokko le'bo' aka naua 

anna mala mahingngam kappala'. 3? Iya masiäi 
naitaim le'bo' mehhusum tama galantangam, 
mahante bihinna. Moinna anna ta' naissam 
naua galantangam umba ngei, sapo' sikanaua: 
"Maka' malam dipasohe langam galantangam 
inde kappala'." 40 Iya dihatta'i asammi 
pesake'na indo sampahaja anna dipabai baba 
tallam. Puhai, dibukkaim pesake'na pegihi' 
kappala' anna dipalanganni somba' dio olona 
aka diua anna mala nabussum hibu' lu lako 
galantangam. “! Sapo' tiandanga' ulunna indo 
kappala' lako tamungku anna hengga pollo'na 
natumpu bombam kasalle. 42 Iya maelo'i 
indo sohodadu la umpatei ingganna indo to 
ditaham aka naua inabanna mengkaja manii 
lao lahi. 4 Sapo' nalabai indo punggabana 
sohodadu aka maelo' umpesakai Paulus. 
Napolalam umpahenta indo tau buda naua: 
"Ingganna to naissam mengkaja pendiolokoa' 
dokko pekkattibe anna mengkajakoa' libam 
galantangam. 7? Anna to tê! naissam mengkaja 
alakoa' papam battu haka kapiäsanna kappala! 
umpake lambam libam." Iya kipateemmi 
too anna malakam salama' sule langam 
galantangam. 
28 1 Kende' dangkanni langam 
galantangam mane kiissam di kiua 
leutam Malta inde. ? Sangngim madota' indo 
pa'botto eta too aka natammuikam nasalama'i 
anna tä' deem pada sanapakamajakam. Silele 
ma'hompom anna natambaikam mendähä 
aka napahandu'um uham anna masäkke' 
toi kaliane. 3Iya le'ba'um Paulus uhhuhu'i 

hangka napatamaiam api. Mahassanni 
napatamai, iya tillo'do' ula' illaam mai indo 
alla' hangka aka malussum, anna ungkeke'i 
limanna Paulus. * Tappana naita indo pa'botto 
mendekke' dio limanna Paulus indo ula', iya 
sipa'tula'-tula'um naua: "Si papateam palae' 
inde tau aka moinna anna malam lappa' 
illaam mai tanga le'bo', sapo' abana inna 

tä' napabai indo debata baine to si muundu!' 
lollä la tubo." 5Sapo' napempippisam mandi 
tama api Paulus ta! deem aka nasi'dim. "Iya 
laonam sikanaampai liu naua la sukka'um 
too battu haka la songka mate, iya ta' mandi 
deem maaka Paulus. Katampasanna nauai 
pole': "Debata hia palae'!" 7Indo kiongei 
tohho sikahuku' lita'na Publius, gubernurna 
leutam ia too. Ta' deem pada samadota' 
natahimakam sampe tallungngallo tallu 
bengi natosabekam. $ Wattu eta too metindo 
ambena Publius aka lumalla' anna metai 
haha. Iya le'ba'um Paulus tama tambinna 
indo to masaki. Napa'sambajangam anna 
napakumbai pala'na. Iya bono' eta siaham. 
9 Tappana napekaheba tau kaha-kaha ia too, 
iya suleim duka' ingganna to masaki senga 
dio indo leutam, iya sangngim napabono'um 
duka'. 10Tä' deem pada sanapa'kasalleikam 
anna buda aka-akanna si nabeenni babakam. 
Tappana la le'ba'kam napatokaam ongkanni 
ingganna kapahalluangki.  Tappana tallu 
bulangkanni dio leutam Malta, iya mengkalao 
ongkam. Deem mesa kappala' buttu dio mai 
Aleksandria tohhona liupi duka' dio pada 

masaena wattu kamadingingam aka kadake 
hibu'. Kappala' ia too disangai Dioskuri battu 
diua debata To Hendu. Iya iam kiongei. 

12 Sulekam lako Sirakusa iya tohhongkam 

dio tallu bengi. 13 Mane kipalao oi kappala'ki 
uhhuttu' bihim le'bo', iya sulekam lako kota 
Regium. Tappana masia, sule hibu' buttu 

dio mai tandai boko'na kappala', iya dua 
bengi mane sulekam lako Putioli. 14 Eta too 
sitammukam buda to ungkatappa'i Puang 
Yesus. Napelau anna tohhopakam dio, iya 
etapakam duka' saminggu. Mane tahhu'kam 
pole' lako Roma. !? Naissanna to matappa' dio 
Roma naua la sule, iya mengkalao siam sule 
natammuikam dio Pasa' Apius anna lako Banua 
Tallu. Tappana sitammukam, iya ma'kuhhu' 
sumanga'um Paulus langam Puang Allataala 
anna ta' deem pada sakasalle penabanna. 

16 Tappana diokam Roma, iya dipäbäim Paulus 
ma'banua senga' sola mesa sohodadu unjagai. 
17Tappana tallu bengikam dio, untambaim 
ingganna pebabanna to Yahudi Paulus. Iya 
tihempunni ma'kadam Paulus naua: "O 
inggannakoa' solasubungku, setonganna tä' 
deem umpogau'ä' kakadakeam lako solataa' 
anna umpa'pa'de ada' kabiasaanna nene to 
taponene. Sapo' moinna anna susi disakka 
siama' dio Yerusalem anna nabehoa' lako to 
ma'pahenta Roma. 18 Puhaa' dipahessa iya 
maelo' indo to umpahessaa' la nalappasamma' 
aka ta' deem kasalaangku la sihatanna 
dipateia'. 19 Sapo' aka moka punala to Yahudi 
dio la dilappasanna', tehepassa kupelau 

anna inde kaha-kahaku dihotto' dio olona 
tomahaja Roma, ta' diua sulea' inde anna 

la umpahapa'a' solata to Yahudi. 2? Tam too 
kasuhunganna anna kutambaingkoa' anna 
malakia' siita aka la kupa'tula'ikoa'. Temo 
dihante bassiiä' aka ungkatappa'ia' indo to 
masäem tapemmitaia' inggantaa' to Israel." 
21Sapo' natimba' to Yahudi naua: "Tä'kam 
deem untahima suha' dio mai Yudea diona 
kalemu. Tä' toi deem sule solataa' dio mai 
natulasangkam kakadakeammu. 22Sapo' 
maelo' kihingngi issi penabammu, aka kiissam 
kiua inde peadasam umpepa'guhuam buda 
tau umbahoi." 23Iya untandaim mesa allo 

la naongei sitammu pole. Tappana lambi'i 
tempona, tä' deem pada sabuda tau sule dio 
ongeanna Paulus. Iya mengkalao mebengngi' 
sule lako mahammo untahangkam anna 
umpa'pakahebaam diona kapahentaanna 
Puang Allataala Paulus. Anna natulasanni duka 
issinna Pepaondonganna Musa sola suha'na 
ingganna nabi anu' napeä lalanna anna 
mala uhhuntu' indo to Yahudi matappa' lako 
Puang Yesus. ?*Sapo' indo pa'tula'na, deem 
ungkatappa'i anna deem moka ungkatappa'i. 
25Sapo' aka tä' pada-pada ungkatappa'i 
tula'na Paulus, iya le'ba'im indo tau buda 
umpellei banua tappana puha ma'kada Paulus 
naua: "Abana tappa' di tia indo puha natula' 
loppo' Penaba Maseho napalombum nabi 
Yesaya lako nene to taponene inggantaa' 

to Yahudi naua: ??'Lakoko alla'-alla'na inde 
tau anna muuaanni: La uhhingngi liua', 

sapo' ta' la mala naala pikkihammu, anna 

la umpetua' liua', sapo' ta' la mala naala 
akkalammu. ?” Aka inde mai tau makahha'um 
penabanna, anna si ma'binga-binga sola 
ma'buta-buta. Napateem indana paitai 
matanna, pahingngi talinganna, anna indana 
naalai penabanna, lambi' ma'pasule sule 
lako Kaleku nasuhum kupabono'.' 28Iam too 
anna pahallupia' la umpengngissanni muua: 
Kasalamasam buttu di Puang Allataala puha 
dipalandasam duka' lako tau taianna to Yahudi 
anna la natahima manappa." 2?[Tappana 
puha ma'tula' Paulus, iya le'ba'im indo to 
Yahudi anna sipengka-pengkai aka ta' mala 
mesa penaba.] 3? Dua taum tohho Paulus 
illaam indo banua naseba dio Roma anna 

si untahima mapia ingganna tau to sule 
umpellambi'i. 3! Sola ponno kabahaniam 
umpa'pakahebaam kapahentaanna Puang 
Allataala anna umpepa'guhuam ona Debatanta 
Yesus Kristus anna tä' deem tau ullabai. 


ROMA 


1 Inde suha' buttu di kao Paulus 

mesaa' duka' sabua'na Kristus Yesus. 
Natuhoa' mendadi suhona anna natodinni la 
umpa'pakahebaam indo Kaheba Katilallasam 
buttu yabo mai Puang Allataala. ? Kaheba 
Katilallasam ia too inna puha nadandi 
loppo'um Puang Allataala yolona napalombum 
ingganna nabi tisuha' illaam Suha' Maseho. 
3Inde Kaheba Katilallasam, Änä'na Puang 
Allataala diuaam, battu diua Yesus Kristus 
Debatanta. Di sesena mehhupataunna 
tihekem pessubunna Tomahaja Daud, anna di 
sesena menDebatanna anna kamasehoanna 
mannassa anna Anä'nai Puang Allataala, 
ma'tandaam aka puha dipatibangom dio mai 
alla'na to mate naponnoi kakuasaam. “(1:3) 
> Kahana pengkähäna Kristus napolalam 
napadokkoanna' lisu pala'ku Puang Allataala 
mana' pa'kamasena mendadi suhona la 
umpatette ma'hupatau, susi to Yahudi teem 
taianna to Yahudi, anna mala matappa' anna 
manuhu' lambi' dipa'kasallei sanganna Kristus. 
Dinde diuaam to matappa' anna manuhu', 
ikonna' too duka' to tihekem illaanna. Aka 
ikonna' too to puha ditambai mendadi umma'na 
Yesus Kristus. /Inde suha' kutuli' lu lako 
inggannakoa' to Roma to nakamasei Puang 
Allataala anna to puha napasähä' mendadi 
umma'na. Handandanni Puang Allataala 

Ambetaa' sola Debatanta Yesus Kristus la 
untamba'koa' anna namana' kamasakkeam 
sola kamasannangam. 3 Uhu-uhuna sihatam 
anna sipato' ma'kuhhu' sumanga'a' 

langam olona Puang Allataala umpolalam 
Yesus Kristus, aka molele-lele lako lino 

diona kamatappasammua' lako Yesus Kristus. 
? Kupalako liu pengkähänganna Puang Allataala 
sola ponno penaba umpa'pakahebaam Kaheba 
Katilallasam diona Änä'na. Anna Puang 
Allataala muitaä' keta ma'sambajam oä' 

too kupa'sambajangam ongkoa' duka'. t° Si 
ma'sambajam liua' langam Puang Allataala 
umba ke napoelo'i anna nabukkaanna' 

lalam la umpellambi'ikoa'. (la anna maelo' 
punalaa' la matim umpellambi'ikoa', aka 
maelo'ä' la kupasandaikoa' pa'mana' di 

ada' buttu di Penaba Maseho anna mala 
matoto' kamatappasammua'. 121a anna 
ma'pattuju susiä', aka kuua anna mala 
sipakatoto'kia' mesa sola mesa ingganta to 
matappa' lako Yesus Kristus. 130 inggannakoa"' 
solasubungku, pahallukoa' kupaissanni kuua 
pembuda punalama' ma'tamba la matim, sapo' 
sule lako temo buda liupi laba-labaangku. 
Maelo'ä' la matim anna mala deem buana 
pengkähäku illaam alla'-alla'mua', umba 

susi lako ongeam senga' deemmi buana 
pengkähäku illaam alla'-alla'na taianna to 
Yahudi. t4 Aka kusi'dingam kuua kaindangam 
lalam penabaa' lako ingganna ma'hupatau 
situhu' pa'padudunninna Puang Allataala 

lako kaleku, susi to Yunani teem taianna to 

Yunani, susi to massikola teem to ta' deem 
massikola. ?Iam too kasuhunganna anna 
maelo' punalamä' la umpa'pakahebaam indo 
Kaheba Katilallasam illaam alla'-alla'mua' to 
tohho itim kota Roma. 16 Kao-kao kukatappa'i 
si'da-si'da kuua inde Kaheba Katilallasam 
diona Kristus kuasanna Puang Allataala 
umpasalama' ingganna ma'hupatau to 
ungkatappa'i, mengkalao to Yahudi sule lako 
taianna to Yahudi. 1” Aka illaam indo Kaheba 
Katilallasam dipa'paissangam lalanna anna 
malai mepomalolo Puang Allataala. Lalanna 
mepomalolo, tä' duanna tä' tallunna, anggam 
kamatappasam, ta' deem lalam senga', 
umba susi puha tisuha' illaam Battakada 
Debata naua: "Iai too kusangai malolo iam 
too la untahima katuboam bakahu kahana 
kamatappasanna." t8 Puang Allataala yabo 
suhuga umpahuai aha' lako hupatau to 
tama'Debata anna to kadake gau'. Aka tau susi 
ia too ma'gau' kadake liu, nasuhum indo gau' 
kadakena ullabai hupatau la muissam kaheba 
kamaloloanna Puang Allataala. 1? Setonganna 
kapaissangam diona Puang Allataala mala 
naissam hupatau, aka ma'kale Puang Allataala 
umpatitananni illaam penabanna ma'hupatau. 
20 Pempom dadinna inde lino, mala ungkaleso 
manappa Puang Allataala hupatau. Moinna 
anna tä'i diita Puang Allataala, sapo' 
anggam diita pa'padadinna anna makalesom 
kapendebataanna anna kakuasaanna to la 
tontä liu sule lako salako-lakona. Dadi, tä' tia 
mala la naua hupatau: "Tä' kuissam diona 

Puang Allataala." 21 Moi anna naissam siam 
hupatau naua: "Deem Puang Allataala," sapo' 
ta' punala deem la naaku napa'kasallei anna 
napenombai anna ta' toi deem la ma'kuhhu' 
sumanga' dio olona. Sapo' buta hi pikkihanna 
anna anggam napikki' taa'na deem gunana. 
22 Ussangai kalena manaha, sapo' setonganna 
to maho! 23 Moka umpenombai Puang Allataala 
to inna deemmi pempom dio mai anna la 
da'da' liu sule lako salako-lakona. Sapo' 
sanda-sanda baba hi tanapenombai susinna: 
tau-tau anna pa'pasusiam senga', deem 
ma'hupa dassi, olo'-olo' ma'bitti' appa'na 
anna susi toi tissollo'na dio litä', moi kela 
daa tä' ia la da'da' liu hupatau anna olo'-olo'. 
24 Tam too kasuhunganna anna napäbäi 
bäbäm Puang Allataala untuhu'i kamohäeam 
sugali'na umpogau' gau' sessu', lambi' si 
sola-sola umpogau' indo dipa'kasihisanna. 

25 Palla' ja penabanna hupatau deem siam 
Puang Allataala, iya napabala'i hi ia siam anna 
ia. Taia To ma'padadi napenombai, sapo' to 
dipadadi hi napenombai anna natuhu'. Moi kela 
daa indo hia To ma'padadi la sihatam dipuji 
anna dipa'kasallei sule lako salako-lakona! 
Abana inna la diua! 26 Dadi, kahana inde 
hupatau untuhu'i kamohaeam sugali'na, 
nasuhum nalamba' babam Puang Allataala 
lambi' napabai babam untuhu'i kamohaeam 
sugali'na umpogau' indo la diposihi'na. Lambi' 
susinna baine taiam muane nasigausam, 
sapo' sabainenam nasigausam. ?” Susi siam 
duka' muane, taiam baine nasigausam, sapo' 

kende' lu lako hi samuanena kamohäeanna. 
Muane ia too ma'gau' dipomasihi'na sola 
samuanena nasuhum napalambi'i duka' 
Puang Allataala bala'na la sihatanna gau' 
kadakena. 28 Mane deenni, kahana mokam 
hupatau la umpengkalesoi manappa Puang 
Allataala, nasuhum illaam ia too napäbäi 
bäbäm Puang Allataala kadake pikkihanna 
lambi' umpalako gau' tala sihatanna dipogau'. 
29 Anggam kende' illaam penabanna tau 

ia too ma'hupa-hupa gau' tää'na malolo 
anna kakadakeam senga'. Aka angga 
ma'podo kao, ma'penaba kadake, mailu 
anna matinna, angga maelo' la papateam, 
umpakende' kasipengkaam, manipu, anna si 
ma'pabali-ali kadake illaam penabanna lako 
solana. Susi toi angga untula'-tula' solana, 

30 angga ma'pakolo'-kolo'i, ungkabassi Puang 
Allataala, moka umpehingngii pepatuduam, 
umpa'bahinni'i solana, malangka' penaba, 
anna ussanga-sanga kalena. Si manähä 
umpakende' kakadakeam, tä' manuhu' 

lako tomatuanna, tä' naissam usse'la 
kamapiaam anna kakadakeam, ta' umpasule 
lako pa'tula'na, tä' deem pa'kamasena anna 
tä' pa'hantangam bua. 32 Tau susi ia too 
naissammi diona pahentana Puang Allataala 
indo naua: "To umpogau' gau' susi ia too la 
sipäto' dipalambi'i kamateam." Sapo' moi anna 
susi, tontä liu siam ma'gau' kadake. Anna tä' 
angga mandi ia too, sapo' natilalla'ipi duka' ke 
deenni tau senga' umpogau'i kaha-kaha ia too. 

2 1 Anna taissanna' pada-pada taua maka' 
napassala Puang Allataala indo to 
umpogau' kakadakeam, iya setonganna 
muundu' lollä illaam pahhottosanna. Anna 
ikoa'-iko, si umpasalakoa' solamu, sapo' 
setonganna tä' sihatam la umpateenna' aka 
indo gau' kadakena, iko sianna' duka' si 
umpogau'i. Dadi maka' umpasalakoa' solamu, 
iya kalembasanna ia too umpasalakoa' duka' 
kalemu. Dadi, tä' siakoa' la mala ummaloloam 
kalemu. 2(2:1) 3 Maka' umpasalakoa' 
solamu, sapo' iko sianna' duka' ma'pogau' 
susi ia too, iya ussanga haka ta'koa' la 
napassala Puang Allataala? “Daa muula'-ula' 
solo'a' Puang Allataala, aka muua mapia 
penaba amna sa'baha' sola ta' deem pada 
sakasalle kamahammesanna! Pengkilalaia', 
ia anna umpa'patandaanni kamapiaam 
penabanna Puang Allataala aka pa'elo'na 
anna malakoa' untihokongam ingganna 
dosa budammu. ?Sapo' aka makahha' 
penabakoa' anna mokakoa' untihokongam 
ingganna dosamu, lambi' la sasua'koa' 
nahua aha' kasallena Puang Allataala illaam 
indo allo ma'katampasanna. Illaam allo 

ia too la mahhotto' Puang Allataala sola 
undu' lollä anna la umpassala ingganna 

to kadake gau" "Aka wattu eta too la 
napalambi'i Puang Allataala buana situhu' 
pa'pogausanna hupatau si mesa-mesa. 7 La 
napalambi'i ia Puang Allataala katuboam sule 
lako salako-lakona lako hupatau to tonta 

liu manontom umpogau' kamapiaam, aka 

maelo' la napomatande Puang Allataala anna 
napuji anna maelo' la ullambi' katuboam sule 
lako salako-lakona. 8 Sapo' lako to ma'podo 
kao anna moka manuhu' lako kamaloloam 
anna angga untuhu'i kakadakeam, tau 

ia too la nalambi' aha' kasallena Puang 
Allataala. ? Menna-menna napohäe umpogau' 
kakadakeam, la ullambi' ia kamasussaam 
anna kamapi'disam, mengkalao to Yahudi sule 
lako taianna to Yahudi. 1? Sapo' menna-menna 
umpogau' kamapiaam, la napomatande ia 
Puang Allataala anna napuji anna nabeem 
kamasannangam, mengkalao to Yahudi sule 
lako taianna to Yahudi. tt Aka ingganna 
ma'hupatau napapada-pada bäbä Puang 
Allataala. '?Ingganna hupatau to umpogau!' 
dosa sapo' tä' muissam Pepaondonganna 
Musa, tau ia too la napahuai pa'tahungkungam 
sule lako salako-lakona. La natahungkum 
Puang Allataala aka ma'gau' kadake, taia 
kahana untekka Pepaondonganna Musa. 
Susim too duka' to muissam Pepaondonganna 
Musa sapo' umpogau' siam duka' dosa, tau ia 
too la napahuai duka' pa'tahungkungam aka 
untekka Pepaondonganna Musa. 13 Aka taia 
tia to umpehingngii bäbä Pepaondonganna 
Musa napomalolo Puang Allataala, sapo' indo 
hi tia tau to untuhu'i asanni issinna paondom 
ia too. '“Inggamna tau taianna to Yahudi 

tä' ia dibeem Pepaondonganna Musa. Sapo' 
deem si gatti kalena bäbä ma'pogau' sihondoi 
issinna Pepaondonganna Musa. Moinna 

anna tä' dibeem Pepaondonganna Musa, 

sapo' issi penabanna mato-mato napahe'um 
Pepaondonganna Musa. 15 Diissammi diua issi 
penabanna napahe'um paondom ia too, aka 
diita dio pa'palakoanna tubo illaam mai kalena. 
Ia anna diissanni diua buttu illaam si'da 

mai unä' penabanna aka maka' sala gau'na, 
iya naua: "Sala gau'ku," anna maka' hua 
gau'na, iya naua: "Hua gau'ku." 18La susim 
too kadadiam illaam allo ma'katampasanna. 
Wattu eta too Kristus Yesus la umpalako 
pahhottosanna Puang Allataala, la uhhotto' 
ingganna indo tibuninna illaam issi penabanna 
hupatau. Ingganna ia too situhu' issinna 
Kaheba Katilallasam indo si kupa'pakahebaam. 
17 Sapo' maakaa' iko susi diona kalemu 
solakukoa' to Yahudi? Aka anggakoa' iko si 
uhhannuam Pepaondonganna Musa anna si 
ussengkengangkoa' kasilombungammu Puang 
Allataala. 18 Muissanna' usse'la umbanna 
kamapiaam anna umbanna kakadakeam, anna 
muissam tookoa' pa'elo'na Puang Allataala 
aka muita illaanna' mai paondom ia too. 

19 Si ussangaikoa' kalemu to mantettena to 
buta di ada' amna si ussangai tookoa' kalemu 
ballona to naluä kamalillingam. 2? Anna si 
ussangaikoa' duka' kalemu to mepatudunna 
to maho anna tuangguhunna to tä' muanda'i 
tongam pepatuduam, aka si muuaa': "Illaam 
Pepaondonganna Musa dilambi' ingganna 
kamanahangam anna pepatuduam tongam." 
21 Muissam lekoa' ia si umpatudu tau senga', 
sapo' ta' leko'a' ia muissam umpatudu 
kalemu! Si umpatudukoa' tau senga' muua: 

"Daa umpaboko," moi kela daa iko sianna' 
duka' si maboko! 22Si muuaangkoa' tau 
senga': "Daa ullullu' pa'bannetauam," anna 
iko sianna' duka' si ullullu' pa'bannetauam. 

Si ungkahidi'koa' indo pa'pasusiam si 
napenombai tau, moi kela daa iko sianna' 
duka' si umbokoi indo pangkakka' illaam banua 
si naongei menomba. 23 Si ussengkengangkoa' 
Pepaondonganna Musa, moi kela daa si 
umpa'basisii leko'a' la Puang Allataala aka 

tä' si untuhu'ia' pahentana. ?4 Abana sihondoi 
pa'palakoammua' indo puha tisuha' illaam 
Battakada Debata naua: "Pa'palakoammua' 
inggannakoa' to Yahudi nasuhum untelle 
Puang Allataala taianna to Yahudi." ?? Maka' 
untuhu'i manappakoa' Pepaondonganna 
Musa, iya deem too duka' gunana indo 
disunna'koa'! Sapo' maka' ta'koa' untuhu'i 
issinna paondom ia too, iya moi too la saidi' 
tala deenni gunana indo disunna'koa'. ?? Maka' 
hapanna deem taianna to Yahudi ta' disunna' 
sapo' untuhu'i issinna Pepaondonganna 
Musa, mannassam tia anna la naangga'um 
Puang Allataala sihhapam puham disunna'. 

27 Maka' susi, iya indo kamanuhusanna to ta' 
disunna' la umpakaleanganna' kasalaammu 
inggannakoa' to Yahudi lambi' dipassalakoa'. 
Aka deenna' iko pepaondongam sola sunna' 
la mala umpehhondoi, sapo' ta' dia' untuhu'i 
issinna. Anna ta' ia deem disunna' taianna 

to Yahudi, sapo' ia leko' di untuhu'i issinna 
Pepaondonganna Musa. 28 Aka indo to Yahudi 
si'da-sia, battu diua umma'na Puang Allataala, 

taia tia la sanganna baba nakaeto-etongam, 
sapo' indo diuaam to Yahudi si'da-sia to malolo 
penaba dio olona Puang Allataala. Susi toi 
duka' indo diuaam disunna' si'da-sia, taia tia 
indo disasa' baba bale diuaam, sapo' disunna' 
illaam penaba battu diua puham ditandai 
mendadi umma'na Puang Allataala. Anna iam 
too pengkahana Penaba Maseho, taia kahana 
untuhu'i indo Pepaondonganna Musa to puha 
tisuha'. Tau susi ia too moi anna tä' la napyji 
padanna hupatau, sapo' la napuji ia Puang 
Allataala. ?? (2:28) 

1 Maka' susi, iya akam la kagunaanna 

ke to Yahudii tau? Anna deem daka 
gunana disunna'? ? Mannassa anna budai 
gunana! Uhu-uhuna, inde kitaa' to Yahudi, 
inna to nahannuangkia' Puang Allataala la 
muanda'i anna umpalako Battakadanna. 
3 Sapo' maaka susi, aka deem to Yahudi tê! 
manuhu' lako Puang Allataala? La nasuhungam 
daka tä' umponnoi pa'dandianna Puang 
Allataala? “ Mannassa anna tä'i! Aka moi 
anna ingganna hupatau illaam inde lino tä' 
deem la tappa' tula' natula', sapo' mannassa 
anna tontä liu Ia Puang Allataala siampuam 
kamaloloam, umba susi puha tisuha' illaam 
Battakada Debata naua: "La makaleso diua 
naponnoiko kamaloloam ke ma'tula'ko, 
anna pataloko ke napesalaangko hupatau." 
"Maka ma'gau' kadakekia', iya la tuttuam 
tandaam kamaloloanna Puang Allataala. 
Dadi maka' nakeaha'ikia' Puang Allataala ke 
ma'gau' kadakekia' moi kela daa indo gau' 

kadaketa umpatandaanni kamaloloanna, iya la 
sihatam daka ke tauaia': "Ta malolo Puang 
Allataala?" Abana susi ke pikki' hupataui! 

6 Sapo' setonganna mannassa anna tä'i susi 
lalanna! Aka maka' hapanna tä' la siampuam 
kamaloloam Puang Allataala, iya mannassa 
anna tä' la mala uhhotto' ingganna hupatau, 
aka tä' tia deem lalanna la mala mahhotto' to 
tä' siampuam kamaloloam. /Sapo' deem too 
duka' to sala pähäm la naua: "Maakam ia susi 
la napasalaä' Puang Allataala anna napahuai 
aha' kasallena susi to madosa senga' kahana 
gau' kadakeku, aka ia hi nasuhungam tuttuam 
makaleso kamaloloanna Puang Allataala lambi' 
napuji hupatau?" 8 Maka' la susi, iya iam tia 
isanga malaa' taua: "Pabaikia' ma'pogau' 
kadake anna mala kende' kamapiaam." Anna 
abana deemmi duka' tau umpakolo'-kolo'iä' 
nasanga deem kuubum kada ia too. Ingganna 
tau susi ia too abana la sihatam napahuai 
pesamba'na Puang Allataala sule lako salako- 
lakona. ?Iya la mala haka taua: "Napohäe 
puhakia' kita Puang Allataala to Yahudikia' 
anna la taianna to Yahudi?" Mannassa anna 
ta'i susi! Aka inna puha kupayolo lambammi 
kuua: Ingganna hupatau susi to Yahudi teem 
taianna to Yahudi sangngim to dadi illaam 
dosa to bakka' illaam kasalaam. 1° Umba 
susi puha tisuha' illaam Battakada Debata 
naua: "Ta' punala deem la malolo hupatau 
moi podo la mesam. !! Ta' punala deem diita 
hupatau moi podo la mesam la keakkalam dio 
olona Puang Allataala, anna ta' toi deem diita 

moi podo la mesa la umpea Puang Allataala. 
121ngganna hupatau umpemboko'im Puang 
Allataala lambi' ta' keguna dio olona. Anna 
tä' punala deem hupatau moi podo la mesam 
la umpogau' kamapiaam anna kamaloloam. 
13 Pessubungam pudu'na ingganna hupatau 
kadake sihhapam bauanna to mate diudu' 
dio mai ku'bu' so'bo, anna lilana naponnoi 
tula' tatappa'. Ingganna pessubungam 
pudu'na umpi'di' penaba solana, sihhapam liu 
pantombo'na ula' pabalu. 1! Angga pantunda 
sola passassai buttu illaam mai pudu'na. 

15 Anggam anna tibalikka' lelenni kela undahhai 
solana anna la papateam. !? Angga katilakaam 
anna kamasussaam napakende!' lako lino. 

17 Silele ta! muita lalam kasiolaam, 18 anna 
tä' naissam ungkahea' anna umpa kasallei 
Puang Allataala." 19 Mane deenni, taissammia' 
pada-pada taua ingganna tisuha'na illaam 
Pepaondonganna Musa dipalulako to Yahudi 
to nakuasai pahenta ia too. Nasuhum illaam 
ia too, tä'um pole' deem hupatau moi podo 
la mesa la sihatam manteäi naua: "Maloloä' 
kao," anna ingganna issinna inde lino la 
sipato' asam nahua pa'tahungkunganna 
Puang Allataala. 2? Aka ingganna hupatau 
illaam inde lino ta' punala deem moi podo la 
mesa la napomalolo Puang Allataala kahana 
untuhu'i Pepaondonganna Musa. Aka indo 
Pepaondonganna Musa angga babam tia 
mala mepaissanni dosata. 2! Sapo' tentomai 
napa'paitaammi Puang Allataala mesa lalam la 
naola hupatau anna mala napomalolo. Anna 

illaanna ia too, taia kahana umpalako tau 
Pepaondonganna Musa, umba susi tisuha' 
illaam issinna Pepaondonganna Musa sola 
suha'na ingganna nabi. 2? Aka anggam 

anna malai mepomalolo Puang Allataala ke 
ungkatappa'i tau Yesus Kristus. Napadadi 
Puang Allataala kaha-kaha ia too anna mala 
ingganna hupatau taditole mesa taditandu- 
tandunganni la mala ullambi' kasalamasam 
umpolalam Yesus Kristus. 23 Aka ingganna 
hupatau puha metobä tama dosa mehonno' 
tama kasalaam, nasuhum pa'dem angga'na 
dio olo kamatandeanna Puang Allataala. 

24 Sapo' tentomai kahana pa'kamasena 
taditondom, nasuhum napomalolongkia' Puang 
Allataala aka nasolongkia' Kristus Yesus. 

25 Puang Allataala umpebeem Kristus Yesus 
dipatei anna dipatitollo hahana anna mala 
umpembala' dosana ma'hupatau, nasuhum 
tä'ungki' pole' la nahua aha'na Puang Allataala 
ke matappa'ungkia' lako Kristus. Ma'pogau' 
susi Puang Allataala anna mala tandaam diua 
umpalako undu' lolla. Aka indo anna tä'pi mate 
Kristus, tä'pi umpahuai aha' hupatau tanda 
kasa'bahasanna. 26 Ia anna dipatei Puang 
Yesus anna mala tandaam diua umpalako 
undu' lollä Puang Allataala, anna la makaleso 
toi duka' diua malolo Puang Allataala, 

aka ingganna dosana hupatau pahallu la 
dipabala'i. Anna duka' umpomalolo hupatau to 
ungkatappa'i Puang Yesus. ?” Dadi, tä'kia' la 
mala ussengkengam diona napomalolongkia' 
Puang Allataala, aka taia kamanuhusanta 

lako Pepaondonganna Musa nasuhum 
napomalolokia'. Sapo' ia anna napomalolokia', 
aka kamatappasanta lako Kristus. 28 Pungngu' 
tannunna inde tula' susi indee: "Anggam 
mala napomalolo Puang Allataala hupatau 
ke matappa'i lako Yesus Kristus, taia 
kahana untuhu'i Pepaondonganna Musa." 
29 Anggangka to Yahudi la mala umpenombai 
Puang Allataala? Mannassa anna tä'i angga! 
Aka susi to Yahudi teem taianna to Yahudi 
pada-pada mala umpenombai Puang Allataala. 
30 Aka anggam mesa Puang Allataala! La 
umpomalolo to Yahudi ke matappa'i lako Yesus 
Kristus. Susi siam too duka' taianna to Yahudi 
la napomalolo Puang Allataala ke matappa'i 
lako Yesus Kristus. 3! Iya la mala haka diua: 
"La dipa'pa'deim ia pahentana Puang Allataala 
aka matappa'ungki' lako Kristus?" Mannassa 
anna tä'i, aka kamatappasanta nasuhum 
tapalakom pole' indo pahenta. 
4 1 Dadi, tentomai la mualaa' mesa 
pehapangam diona maaka susi anna malai 
malolo Abraham nene to taponene dio olona 
Puang Allataala. 2 Aka maka' hapanna la 
pa'pogausanna Abraham nasuhum naangga' 
malolo Puang Allataala, iya la deem lalanna 
ussengkengam kalena. Sapo' tä' mala la 
ussengkengam kalena dio olona Puang 
Allataala aka taia pa'pogausanna nasuhum 
diangga' malolo. 3Aka illaam Battakada 
Debata deem tisuha' naua: "Ungkatappa'i 
Puang Allataala Abraham nasuhum nasangai to 
malolo." “Maka' deem mesa to mengkähä anna 

dibeenni sahona, iya indo sahona ta' dibeem 
baba, sapo' setonganna kulle mammi'na aka 
to'doam appu'nam. ? Sapo' kasilombunganta 
Puang Allataala ta' susi indo to mengkaha. Aka 
menna-menna ta' uhhannuam pa'palakoam 
kalena, sapo' angga matappa' langam Puang 
Allataala to umpomalolo to kadake gau', tau 
ia too la napomalolo Puang Allataala kahana 
kamatappasanna. $ Susi siam duka' tula'na 
tomahaja Daud. Aka ussangai kehongko' indo 
to napomalolo Puang Allataala taia kahana 
pa'pogausanna, 7susi naua: "Kehongko' 
anna maupa' lako hupatau to diampunniam 
pa'pogausam kadakena, anna to tä' 
dipahandam dosa budanna. 8Kehongko' anna 
maupa' lako hupatau to tä' nahekem Debata 
ingganna dosana." ? Inde kakehongkosam 

ta' la lu lako mandi to disunna' battu diua to 
untuhu'i peadasanna to Yahudi, sapo' duka' la 
lu lako to tadisunna'. Aka inna puha kipayolo 
lambammi kiua: "Napomalolo Puang Allataala 
Abraham kahana kamatappasanna." 12Iya 
umba wattunna anna napomaloloi Puang 
Allataala Abraham? Inna puhangka disunna' 
Abraham, ta'paka! Abana mannassa wattu eta 
too ta'pi deem disunna'. 1 Aka inna puham 
napomalolo Puang Allataala Abraham anna 
mane disunna'. Aka diona sunna'na anggam 
mendadi mesa tanda diua napomalolom Puang 
Allataala kahana kamatappasanna. Ta'pi 
deem disunna' anna inna natahimam Puang 
Allataala. lam too anna disangaim Abraham 
ambe di ada'na ingganna to matappa' moi anna 

ta'i deem disunna'. La mala duka' napomalolo 
Puang Allataala ingganna ana' di ada'na 
Abraham kahana kamatappasanna, umba susi 
Abraham matappa'. t? Indo Abraham ambe 

di ada'napi duka' ingganna to disunna' battu 
diua to Yahudi ke matappa'i. Napekaambe 
taia kahana anggam disunna', sapo' duka' 
kahana ungkatappa'i Puang Allataala, umba 
susi Abraham matappa' wattunna anna 

ta'pi disunna'. 13 Ma'dandi Puang Allataala 
lako Abraham sule lako pessubunna la 
napadokkoam lisu pala'na inde lino. Ia anna 
ma'dandi susii Puang Allataala lako Abraham, 
aka kamatappasanna lako Puang Allataala, taia 
kahana untuhu'i Pepaondonganna Musa. Anna 
kamatappasannam too nasuhum napomalolo. 
14 Aka maka' hapamna la mala tau untahima 
pa'dandianna Puang Allataala ke untuhu'i tau 
Pepaondonganna Musa, mannassa anna ta'i 
deem gunana kamatappasam lako Puang 
Allataala, anna indo pa'dandianna tä' toi 
duka' deem gunana. 15 Pepaondonganna Musa 
umpasule aha' kasallena Puang Allataala, aka 
si ditekka siam pahenta ia too. Pissananna 
anna pa'dei indo pahenta ia too, mannassa 
anna tä'i duka' deem la natekka hupatau. 

16 Dadi, kamatappasam nasuhum dibeem 

tau pa'dandiam ia too. Pa'dandiam ia too 
mendadi mana' pa'kamasena Puang Allataala 
lako hupatau, taia kahana pengkähäna 
hupatau, anna mala mannassa diua tä' mala 
tala natahima Abraham sule lako ingganna 
pessubunna. Indo pa'dandiam dipalulako 

ingganna hupatau to matappa' umba susi 
Abraham matappa', susi to Yahudi to untuhu'i 
Pepaondonganna Musa, teem taianna to 
Yahudi. Aka inde Abraham ambe di ada'taa' 
inggannakia' to matappa'. 1” Aka deem tisuha' 
illaam Battakada Debata naua: "La kupadadiko 
pentoosanna hupatau to la umpangngissi lao 
mobotto-bottoam." Indo Abraham mendadi 
ambetaa' pada-pada dio olona Puang Allataala, 
aka matappa' Abraham lako kalena Puang 
Allataala to kuasa umpatubo sule to mate anna 
to umpadeem pa'de umpake kadamna. 18 Tonta 
liu matappa' anna mahannu Abraham moi 
anna tä'um deem paleleanna la dadi kaha-kaha 
ia too aka matusse' sugali'um. Iam too anna 
mendadim pentoosanna buda hupatau lako 
lino, umba susi puha nadandi Puang Allataala 
naua: "Padai too budanna bintä, la padam 
too duka' budanna pessubummu." 19 Wattu 
eta too, tä'um deem nalambi' pikkihanna 
Abraham la deem pessubunna aka matusse' 
sugali'um, kiha-kiha la nalambi' kalem sahatu' 
taunna dadinna. Dipala'bi indo Sara bainena 
Abraham mesa to tämänä. Moi anna susi, 
sapo' tontä liu mahannu Abraham längäm 
Puang Allataala. 20Tä' deem la bata-bata lako 
pa'dandianna Puang Allataala, sapo' tonta liu 
matappa' nasuhum indo kamatappasanna 
umpomatohoi penabanna lambi' umpuji 

anna umpa'kasallei Puang Allataala, ?! aka 
nakatappa'i si'da-si'da naua kuasa Puang 
Allataala umpasule lako pa'dandianna. ?? Iam 
too anna deemmi tisuha' illaam Battakada 

Debata naua: "Napomalolo Puang Allataala 
Abraham," aka kamatappasanna. 23 Inde kada 
naua: "Napomalolo Puang Allataala," dituli' 
tä' lu lako mandi Abraham, 2 sapo' nahuaki' 
duka' to napomalolo aka ungkatappa'iki' 
Puang Allataala to umpatubo sule Puang 
Yesus Debatanta dio mai alla'na to mate. 
2> Dipopepatei Puang Yesus kahana dosata, 
anna mane napatubo sule Puang Allataala 
anna malaki' napomalolo Puang Allataala. 

1 Inde tentomai puhangkia' napomalolo 
5 Puang Allataala kahana kamatappasanta, 
nasuhum mapiam sule kasilombunganta Puang 
Allataala kahana pengkähäna Debatanta 
Yesus Kristus. ? Pengkähäna siam duka' 
napolalam malangkia' mangngala taba illaam 
ussi'dingam pa'kamasena Puang Allataala 
aka matappa'ungkia'. Anna si tilalla'ungkia' 
aka deem pahhannuanta la mangngala taba 
illaam kamatandeanna Puang Allataala. 
3 Sapo' sulibanna ia too la tontä liukia' duka' 
tilalla' illaam ussi'dingam kamapi'disam, aka 
taissanna' pada-pada taua kamapi'disam 
umpakende' kamanontongam illaam kaleta, 
4anna maka' manontongkia', iya la tuttuam 
matoto'kia' muoloi pa'sändäsam. Anna 
maka' matoto'kia' illaam indo pa'sändäsam, 
la tuttuam mahannukia' langam Puang 
Allataala. > Anna maka' mahannukia' langam 
Puang Allataala, tä' siakia' la salanduam aka 
napaponnoi illaam penabanta pa'kamasena 
umpolalam pengkähänganna Penaba Maseho 
to puha nabeengkia'. € Tappana lambi'i indo 

wattu puha napa'tantu Puang Allataala, 

indo wattunna anna malammapakia' aka 
nakala'pakia' dosa, iya mate Kristus nabala'kia 
inggantaa' to madosa. 7” Maka' hapanna deem 
to meada' la dipatei, madaha dalle busa la 
deem tau la maelo' umbala'i. Anna maka' 
hapanna la deem to mapia gau' la dipatei, la 
si messä' tau la ahu' umbala'i. 8Sapo' Puang 
Allataala Ia umpa'patandaam pa'kamasena 
lako kita wattunna anna tubopakia' illaam 
dosa. Aka eta too umpebeem Kristus 
nabala'kia' dipatei. ? Puhangkia' napomalolo 
Puang Allataala kahana kamateanna Kristus. 
lam too anna mannassam diua lappa'ungkia' 
dio mai aha' kasallena Puang Allataala 
kahana pengkähäna Kristus. 19 Wattunna 
anna umpobalipakia' Puang Allataala, iya 
illaam indo kamateanna Anä'na napapiaim 
sule Puang Allataala kasilombunganta anna 
kalena. Temo mapiam sule kasilombunganta, 
dadi mannassa anna tä' mala tala lappa'kia' 
dio mai aha' kasallena Puang Allataala aka 
tubom sule Kristus. 1! Anna sulibanna ia 
too, iya untilalla'ikia' duka' kamapiaam 
penabanna Puang Allataala tasi'dim kahana 
Debatanta Yesus Kristus. Aka umpolalam 
pengkahana Kristus, nasuhum mapiam sule 
kasilombunganta Puang Allataala. 1? Mesai 
Adam untekka pelahanganna Puang Allataala 
nasuhum mentama dosa inde lino, anna indo 
dosa ungkembuaam kamateam. Nasuhum 
ingganna hupatau illaam inde lino nahua 
asam kamateam aka silolem loppo'um dosa. 

13 Wattunna ama ta'pi deem Pepaondonganna 
Musa, inna madosa loppo'um hupatau illaam 
inde lino. Sapo' ta'pi dihekem si mesa-mesa 
dosana hupatau eta too aka tä'pi deem 
pahenta ditekka. 1*Sapo' moi anna susi, 
mengkalao dio Adam sule lako Musa nahua 
asam kamateam ingganna hupatau. Moi 
anna tä' deem untekka mesa pahentana 
Puang Allataala susi indo natekka Adam, 
sapo' tontä siam duka' nalambi' kamateam. 
Buana pa'pogausanna Adam eta too mala 
dipasibandim bua pa'pogausanna mesa tau 
to tä'pi mentama inde lino eta too, iam too 
indo diuaam Yesus Kristus. !? Sapo' sisala 
pengkähäna Yesus Kristus anna pengkähäna 
Adam, aka indo pa'mana'na Puang Allataala 
lako kita mambela alla'na dosana Adam. 
Abana inna dosana mesa tau napolalam 
mate asam ingganna hupatau. Sapo' kasalle 
puha ia pa'kamasena Puang Allataala lako 
hupatau umpolalam pa'kamasena mesa 

tau, indo diuaam Yesus Kristus. !? Mambela 
sisala pa'kamasena Puang Allataala anna la 
indo buana dosana pamula tau. Aka mesa 
tau untekka pahentana Puang Allataala 
napolalam napasala asam Puang Allataala 
ingganna hupatau lambi' la ditahungkum. 
Sapo' tappana tuttuam buda hupatau 
umpogau' dosa, iya sulem pa'kamasena Puang 
Allataala umpomalolokia'. 1? Kahana pa'pogau' 
kadakena indo pamula tau, nasuhum nakuasai 
asam kamateam ingganna ma'hupatau aka 
pessubunna indo pamula tau. Sapo' kasalle 

puha ia buana pa'pogausanna indo mesa tau 
diuaam Yesus Kristus! Aka menna-menna 
untahima indo pa'kamasena Puang Allataala 
tadisihanteam anna napomalolo toom, tau ia 
too la ullambi' katuboam ponno kakuasaam 
kahana indo puha napogau' Yesus Kristus. 
18 Dadi umba susi indo pamula tau untekka 
pahentana Puang Allataala lambi' sipato' 
ditahungkum ingganna ma'hupatau, iya susi 
siam too duka' indo mesa tau diuaam Yesus 
Kristus puha umpogau' kamaloloam lambi' 
la deemmi pole' lalanna ingganna hupatau 
la mala napomalolo Puang Allataala anna 
ullambi' katuboam sule lako salako-lakona. 
19]a anna mendadi to madosa asanni 
ingganna hupatau, aka tä' manuhu' lako 
Puang Allataala indo mesa tau isanga Adam. 
Susim too duka', ia anna deenni lalanna 
napomalolo Puang Allataala ingganna hupatau 
aka kamanuhusanna indo mesa tau diuaam 
Kristus Yesus. ??Indo Pepaondonganna 
Musa dibeem hupatau anna mala tuttuam 
makambam kasalaanna hupatau. Sapo' moi 
anna tuttuam madosa hupatau, sapo' tuttuam 
napaponnoi mandi pa'kamasena Puang 
Allataala. 2! Aka umba susi yolona nakuasai 
asam dosa ingganna hupatau nasuhum ta' 
mala tala mate, susim too duka' tentomai 
nakuasaikia' pa'kamasena Puang Allataala 
nasuhum napomalolokia', lambi' malakia' 
ullambi' katuboam sule lako salako-lakona. 
la asanna ia too mala dadi aka indo nakaha 
Yesus Kristus Debatanta. 

6 1 Puha diua tuttuam madosa hupatau, 

iya tuttuam nakamasei mandi duka' 
Puang Allataala. Maka' susi, iya la sihatam 
dakika umpogau' liu dosa anna mala tuttuam 
nakamaseikia' Puang Allataala? ? Mannassa 
anna ta'i sihatam! Aka ta'ungkia' la sihatam 
umpogau' dosa aka ta'ungkia' nakuasai dosa. 
3 Muissam daka' muua kitaa' to bali ditedo' 
sakalebungkia' Kristus Yesus? Kalembasanna 
matekia' duka' sola Kristus. “Indo ditedo'kia', 
mala diua matekia' duka' anna dilamum 

sola Kristus anna mala umba susi Kristus 
napatibangom kuasa kamatandeanna Puang 
Allataala dio mai alla'na to mate, susingkia' 
too duka' mala tubo bakahu. ? Aka maka! 
sakalebungkia' Kristus illaam kamateanna, iya 
mannassa anna sakalebungkia' duka' illaam 
katibangonganna aka la dipatibangongkia' 
duka' dio mai alla'na to mate umba susi Kristus 
dipatibangom. $ Taissanna' pada-pada taua 
indo sipa' dosata puham ia mate sola Kristus 
yabo kaju sitambem anna mala dipa'dei 
kuasanna dosa illaam kaleta lambi' ta'ungkia' 
kita la naposabua' dosa. / Aka umba susi 
mesa tau ke matem, dipasitantangammi ia 
kuasanna dosa. 8 Iya maka' sakalebungkia' 
Kristus illaam kamateanna, takatappa'ia' duka' 
taua la tubongkia' sola Kristus. ? Taissanna' 
duka' pada-pada taua puham dipatibangom 
sule Kristus dio mai alla'na to mate anna 
ta'um deem la mate pole, ta'um la mala 
nakuasai kamateam. !? Anggam pissam mate 
Puang Yesus, anna indo kamateanna untaloi 

kakuasaanna dosa sule lako salako-lakona. 
Anna inde tubo Puang Yesus tentomai yabo 
suhuga satutu umpalako pa'elo'na Puang 
Allataala. 1! Susim too duka' la pahallua' 
naua illaam penabanta: "Diona ia dosa 
tentomai, sihhapamma' to mate aka ta'ma' 
nakuasai. Tentomai tuboma' la umpasatutui 
penabangku pa'elo'na Puang Allataala aka 
kasilombungangku Kristus Yesus." 12 Dadi, daa 
umpabai dosa la ungkuasai katuboammu inde 
lino indana untuhu'iko pa'elo'na sipa' dosamu. 
13 Daa umpäbäi bata puntimmu madosa la 
umpogau' kakadakeam. Sapo' la umbehokoa' 
sakalebu bata puntimmu lako olona Puang 
Allataala, aka puhangkoa' nalappasam dio 
mai kamateam anna nabeem katuboam 
bakahu. Anna umbehokoa' sakalebu kalemu 
napopangkakka' la umpalako pa'pogausam 
malolo. 14 Aka tä'unna' nadakka' bata' ulummu 
dosa aka ta'ungkoa' nakuasai Pepaondonganna 
Musa. Sapo' tubongkoa' nakuasai pa'kamasena 
Puang Allataala. !? Maka' susi, iya la sihatam 
daka ke tauaia': "Malakia' umpogau' dosa aka 
ta'ungkia' nakuasai Pepaondonganna Musa?" 
Mannassa anna ta'i sihatam! 16 Mannassa anna 
muissannia' muua, maka' hapanna umbehoki' 
kaleta lako mesa tau la naposabua'ki', tä' 
mala tala tatuhu'i asam ingganna pa'elo'na. 
Susi siam too duka' ke untuhu'ikoa' pa'elo'na 
sipa' dosamu, iya la naposabua'koa' duka' 
dosa. Katampasanna la nababakoa' lako 
kamateam sule lako salako-lakona. Sapo' 
maka' manuhu'koa' langam Puang Allataala, 

iya la naposabua'koa' nasuhum umpalakoa' 
kamaloloanna. 17 Yolona abana naposabua'koa' 
dosa. Dadi sihatam anna sipäto' dipakende' 
kuhhu' sumanga' längäm olona Puang 
Allataala, aka tentomai mengkalao illaammia' 
unä' penabammu untuhu'i indo pepa'guhuam 
kamaloloam puha dipatuduangkoa'. 

18 Tentomai dilappasammokoa' dio mai 
passabua'inna dosa, anna mendadingkoa' 
sabua'na Puang Allataala la umpalako 
kamaloloanna. !? Kahana tä'koa' madomi' 

si ussakka tula', nasuhum umpakea' 
pehapangam diona kasabuasam anna mala 
madomi'a' umpaham. Yolona umbehokoa' 
sakalebu kalemu naposabua' ingganna 
hupanna gau' sessu' anna pa'pogausam 
kadake, nasuhum tuttuam nababakoa' lako 
kakadakeam. Sapo' tentomai, la umbehokoa' 
sakalebu kalemu lako kamaloloanna Puang 
Allataala anna malakoa' naposabua' anna tubo 
maseho. 20 Wattunna anna naposabua'pokoa' 
dosa, mannassa anna ta'koa' nakuasai 
pa'elo'na Puang Allataala. 2t Iya kauntungam 
akanna' muala illaam mai? Mannassa anna 
ta'i deem! Aka indo pa'pogausammua' lessu'- 
lessu'na la masihi' mandakoa' ke ungkilalai, 
aka buana ia too anggam nababakoa' lako 
kamateam sule lako salako-lakona. ?? Sapo' 
tentomai, lappa'ungkoa' dio mai passabua'inna 
dosa anna naposabua'ungkoa' Puang Allataala. 
Anna kagunaamna ia too, la tubo masehokoa' 
anna ma'katampasanna la ullambi'koa' 
katuboam sule lako salako-lakona. 23 Aka 

buana dosa la ullambi' tau kamateam sule 
lako salako-lakona, sapo' mana' pa'kamasena 
Puang Allataala katuboam ia sule lako salako- 
lakona la talambi' kahana kasilombunganta 
Kristus Yesus Debatanta. 
7 10 inggannakoa' solasubungku, 
muissammia' diona atoham. Iya muissam 
toia' muua anggam anna mekuasai atoham ke 
tubopi tau. ? Mala diala mesa pehapangam: 
mesa baine ke mahassampi kemuane, 
situhu' atoham pa'bannetauam ta' mala 
kemuane senga' ke tubopi muanena. Sapo' 
maka' matem muanena, iya lappa'um dio mai 
atoham ia too battu diua malam pole' kemuane 
senga'. 3 Maka' tubopi muanena baine ia too 
anna kemuane senga, baine ia too ullullu' 
pa'bannetauam. Sapo' maka' matem muanena, 
iya beba'um, ta'um tisäke' anna tä' toom la 
disangai ullullu' pa'bannetauam ke kemuane 
polei. “O inggannakoa' solasubungku, susi 
liungkia' too. Aka yolona tisake'kia' duka' 
lako Pepaondonganna Musa, sapo' tentomai 
puhangkia' mate sola Kristus, nasuhum 
kattum kasilombunganta Pepaondonganna 
Musa. Lambi' naampuammakia' pole' Kristus 
to puha dipatibangom dio mai alla'na to mate 
anna malakia' ungkembuaam kamapiaam 
dio olona Puang Allataala. > Aka indo anna 
nakuasaipakia' pa'elo' sipa' dosana hupatau, 
iya si kende' liu illaam kaleta kamohäeam la 
umpogau' dosa. la anna si kende' liu illaam 
kaleta maelo' la umpogau' dosa, aka nalaham 
Pepaondonganna Musa. Katampasanna indo 

pa'pogausanta napatinandaki' lako kamateam. 
0 Sapo' tentomai tä'ungkia' tisäke' lako 
Pepaondonganna Musa. Aka matengkia' 

sola Kristus nasuhum sitantangammakia' 
atoham ia too, moi anna nakuasaikia' yolona. 
Ta'ungkia' untuhu'i indo atoham tisuha' illaam 
Pepaondonganna Musa susi indo yolona. Sapo' 
tentomai lalam bakahunna' taola, umpalako 
pa'elo'na Puang Allataala sola pantettena 
Penaba Maseho. 7 Maka' susi, iya la mala haka 
diua: "Kadake hia palae' indo Pepaondonganna 
Musa?" Mannassa amna ta'i la mala diua! Aka 
indo Pepaondonganna Musa, ia umpaissanniki' 
dosata. Anu' maka' hapanna la tä' deem 
pahenta naua: "Daa ummailu anna matinna," 
iya mannassa anna tä' kao la kuissam kuua 
kadake hi ia palae' indo si mailuä' anna 
matinna. 8Tappana kuissam indo pahenta, iya 
mengkaha dosa illaam penabangku, nasuhum 
tuttuam kende' kamailuam anna kamatinnaam 
illaam kaleku. Aka maka' hapanna ta' deem 
Pepaondonganna Musa, iya mannassa anna 
ta'i duka' deem kuasanna dosa. "Indo anna 
tä'pi kuissam Pepaondonganna Musa, iya 
malinoä' kusi'dim illaam katuboangku. Sapo 
tappana kuissam, iya kende'um pole' indo 
dosa illaam penabangku 10 lambi' sihhapam 
matema' dio olona Puang Allataala. Indo 
Pepaondonganna Musa dihannuam sala la 
mepatinanda lako katuboam, iya ke mebaba 
lako hia kamateam. 1! Aka tappana kuissam 
Pepaondonganna Musa, iya deemmi pole' 
naola sipa' dosaku nababa bulinnä' lambi' 


ROMA 7.12-19 27 


napatinandaa' lako kamateam sule lako 
salako-lakona. t? Dadi indo Pepaondonganna 
Musa buttu yabo mai Puang Allataala anna 
ingganna pahenta illaam paondom ia too 
maseho, malolo, anna mapia. 13 Maka' susi, 
iya la mala haka diua napatinanda lakoa' 
kamateam indo Pepaondonganna Musa moi 
kela daa mapia ha? Mannassa anna ta' mala 
diua! Sapo' indo pahenta mapia, ia napake 
sipa' dosaku umbabaa' lako kamateam 

sule lako salako-lakona. Lambi' illaam indo 
Pepaondonganna Musa masia'um pole' diita 
kakadakeanna sipa' dosaku anna ma'tandaam 
toi diita kakadakeanna dosa. !?Taissanna' 
pada-pada taua Pepaondonganna Musa buttu 
yabo mai Penaba Masehona Puang Allataala. 
Sapo' kao-kao hupatau biasaa' to naposabua' 
dosa. 1? Aka indo kamapiaam maelo'ä' la 
kupogau', iya iam ta' kupogau'. Sapo' indo 
kakadakeam kukahidi'na la kupogau', iya 

ia hi kupogau'! Maaka amo baba isanga 
illaam pikkihangku anna si kupateenni! 

16 Maka' ma'gau' kadakea' battu diua kupogau' 
indo taa'na kupohae, sapo' kuakui kuua ta' 
mapia ke kupogau'i, iya mannassa anna 
makalesoi diua kuakui kamapiaanna indo 
Pepaondonganna Musa. !” Dadi mannassa 
anna indo pa'pogausangku taia gatti kaleku 
baba umpogau'i, sapo' indo dosa illaam 
kaleku ungkuasaia'. 18 Kuissam kuua indo 
sipa' dosa ungkuasai kaleku tä' punala deem 
kamapiaanna. Aka maelo'ä' la umpogau' 
kamapiaam, sapo' tä' kubela kupogau'. 1? Aka 

maka' maelo'a' la umpogau' kamapiaam, iya 
taia hi si kupogau'. Anna maka' kupea oom 
lalanna anna ta'i umpogau'a' kakadakeam, 
iya iam pole' si kupalako. ?? Dadi, maka' 
umpogau' oma' indo kukahidi'na, mannassa 
anna taia gatti kaleku baba umpogau'i, sapo' 
indo dosa ungkuasai kaleku. ?! Dadi iam too 
inde si dadi illaam katuboangku: si kupea liu 
lalanna anna indoi kamapiaam kupogau', sapo' 
angga liu hi kakadakeam si kupogau'. ??Illaam 
kao duka' una' penabangku ta' deem pada 
sakupohäe pahentana Puang Allataala, 23 sapo' 
abana deem kusi'dim illaam kaleku kuasa 
senga' si mengkaha. Aka maelo'ä' la untuhu'i 
pahentana Puang Allataala, sapo' indo kuasa 
senga' si sipengka kusi'dim indo pa'elo'na 
unä' penabangku, nasuhum nasake'ma' indo 
kakuasaanna dosa to ungkuasai kaleku. 
24 Dadi maelo'ä' la manuhu' lako pahentana 
Puang Allataala, sapo' sipa' hupataungku 
hi manuhu' lako sipa' dosa. Abana inna 
hupatau to tilakaä' kao, nasuhum ma'kada 
illaam penabangku kuua: "Mennam la mala 
ullappasanna' dio mai inde pa'elo'na bata 
puntingku to la umbabaa' lako kamateam 
sule lako salako-lakona?" Sapo' sihatam anna 
sipato' umpakende'a' kuhhu' sumanga' langam 
olona Puang Allataala, aka la ullappasanna' 
dio mai katilakaangku umpolalam Debatanta 
Yesus Kristus! 22(7:24) 

1 Dadi tentomai mannassa anna tä'um 

deem la nahua aha'na Puang Allataala lako 
hupatau to sakalebum Kristus Yesus. ? Aka 

illaam kasilombunganta Kristus Yesus, iya 
indo kakuasaanna Penaba Maseho to mebeem 
katuboam bakahu, iam too ullappasangkia' 
dio mai kakuasaanna dosa anna kamateam. 
3Indo Pepaondonganna Musa ta' mala 
ullappasangkia' dio mai kakuasaanna dosa, 
aka kitaa'-kita hupatau inna ta' sia la tabela 
taponnoi. Sapo' umpadadi lalam senga' 
Puang Allataala umpasalama' ma'hupatau 
ussua Ana' mesanna mentama inde lino 
mendadi hupatau, anggam alla'na aka tä' Ia 
madosa. Anna indo Anä'na mate ussolom 
hupatau dio mai dosana lambi' napa'deim 
Puang Allataala indo kakuasaanna dosa. 

4 Nakähä Puang Allataala kaha-kaha ia too 
anna malakia' malolo dio olona umba susi 
dituntu' illaam Pepaondonganna Musa. Aka 
kitaa'-kita tä'ungkia' untuhu'i kamohäeanna 
sipa' dosata, sapo' untuhu'ingkia' pa'elo'na 
Penaba Maseho. ? Menna-menna untuhu'i 

liu sipa' dosana hupatau, tau ia too angga 

ia pa'elo'na hupatau napaillaam penaba. 
Sapo' menna-menna untuhu'i liu pa'elo'na 
Penaba Maseho, tau ia too angga ia pa'elo'na 
Penaba Maseho napaillaam penaba. € Maka' 
anggam sipa' dosana hupatau ungkuasai 
pikkihammu, ma'katampasanna la ullambi'ko 
kamateam sule lako salako-lakona. Sapo' 
maka' pa'elo'na Penaba Maseho ungkuasai 
pikkihammu, ma'katampasanna la ullambi'ko 
katuboam bakahu anna kamasannangam 
penaba. ” Menna-menna anggam nakuasai 
sipa' dosana, tau ia too umpobali ia Puang 

Allataala. Ta' manuhu' lako pahentana Puang 
Allataala, aka abana inna ta' la mala manuhu' 
lako pahenta ia too. 3 Menna-menna angga 
untuhu'i sipa' dosana hupatau, tau ia too tä' 
ia umpomasannam Puang Allataala. °? Sapo' 
ikoa'-iko, ke tohho si'da-siai Penabanna 
Puang Allataala illaam kalemua', ta'koa' 

si untuhu'i sipa' dosana hupatau, sapo' si 
untuhu'ikoa' pa'elo'na Penaba Maseho. Sapo' 
menna-menna tä' deem Penabanna Kristus 
illaam kalena, tau ia too taia ia umma!' 
petauanna Kristus. 19Sapo' maka' tohhom 
Kristus illaam penabammua', tä' mala tala 
ullambi' katuboam bätä sungnga'mua' aka 
napomalolongkoa' Puang Allataala, moi anna la 
ullambi' ia kamateam bätä puntimmu kahana 
dosa. | Puang Yesus puha napatibangom 
kuasanna Penaba Masehona Puang Allataala 
dio mai alla'na to mate, anna indo Penaba 
Maseho Iam too tohho illaam penabanta. 
Dadi, moi anna la mate bata puntinta, sapo' 
mannassa anna la napatuboi duka' sule 
Puang Allataala umpolalam kakuasaanna 
Penaba Maseho to tohho illaam penabanta. 
12 Dadi, inggannakoa' solasubungku, tä' mala 
tala untuhu'ikia' Puang Allataala. Ta'kia' 
pahallu la untuhu'i sipa' dosata. 13 Aka 
maka' untuhu'ikoa' sipa' dosana hupatau, 
katampasanna la ullambi'koa' kamateam sule 
lako salako-lakona. Sapo' maka' pantakka'na 
Penaba Maseho umpopatalo illaam kalemu 
lambi' la napa'dei indo pa'pogausam 
kadakemu, iya mannassa anna la ullambi'ko 

katuboam bakahu. 1?! Menna-menna umbeho 
kalena napatette Penaba Masehona Puang 
Allataala, tau ia too änä'na Puang Allataala. 
15 Aka yolona sihhapangkoa' sabua' to mahea!' 
lako aha'na Puang Allataala. Sapo' tentomai 
aka indo Penaba Maseho napatamaiangkoa' 
kalemu Puang Allataala, nasuhum ta'ungkoa 
pole' la si mahea', aka napopendadingkoa' 
Penaba Maseho ana'na Puang Allataala. 
Anna umpolalam Penaba Maseho malangkia' 
pole' metamba langam Puang Allataala 
taua: "O Papa, O Ambeku!" 19 Penaba 
Maseho sola penaba kaleta umpomannassai 
diua änä'nangkia' Puang Allataala. 17 Dadi, 
maka' änä'nangkia' Puang Allataala, iya 
mannassa anna la tatahima duka' indo 
mana' puha nadandi dipatokaam Kristus. 
Mana' ia too la tatahimaa' sola Kristus, aka 
ussi'dimmakia' duka' pandahhaam susi indo 
puha naola Kristus anna mala untahimakia' 
duka' kamatandeam susi kamatandeanna 
Kristus. t8 Situhu' kao pikkihangku, ingganna 
inde kamasussaam tasi'dinganna' tentomai, 
tä' pada umba ke dipasibandinni indo 
kamatandeam la dibeengkia' ke lambi'um 
wattunna la dipa'patandaam. t9 Ingganna 
pa'padadinna Puang Allataala tä' deem pada 
saumpemmitai wattunna la napopa'lesoam 
Puang Allataala kamatandeanna ingganna 
änä'na. 20 Aka indo lessu' inde pa'padadinna 
ditado aka natuma gau' kadakena hupatau. 
Taia pa'elo' kalena inde pa'padadinna nasuhum 
ullambi' kakadakeam, sapo' abana ma'kale 

Puang Allataala umpateenni. Moinna anna 
susi, sapo' deempi duka' kapahhannuanna 

la mapia sule ke lambi'um wattunna. ?! Aka 
pissam wattu inde pa'padadinna Puang 
Allataala la nalappasam dio mai indo kuasanna 
to la mangkadakei lambi' la londa sola-sola 
ingganna ana'na Puang Allataala. Anna ta' 
deem la susi mapianna indo kalondaanna. 

22 Aka taissanna' pada-pada taua sule lakom 
tentomai ingganna pa'padadinna Puang 
Allataala silele mengkaloa' muampai wattunna 
la ullambi' indo kalondaam, sihhapam 

mesa baine mahassam mangnguhiba' 
umpemmitai kasubunganna änä'na. 23 Anna 
taia angga mandi pa'padadinna Puang 
Allataala mengkaloa', sapo' kitaa' duka' 

to matappa' mengkaloa'kia' duka' illaam 
penabanta. Puha salangkia' kita nabeem 
Penaba Masehona Puang Allataala. Moi anna 
susi sapo' tapemmitai sianna' duka' temo 
wattunna la napasitäntängam dosa inde 

bata puntinta anna la tepum mendadikia' 
änä' ikalena. 2 Aka indo kasalamasam inna 
silolemmi pahhannuam. Sapo' maka' taitam 
indo to la tapemmitai, iya ta'um tia la mala 
taua: "Dipemmitai," aka diitam. Aka ta' tia 
deem tau la ma'pemmita liu ke naitam indo to 
napemmitai. 2? Sapo' aka uhhannuangki' indo 
taa'napi deem taita, nasuhum la tapemmitaia' 
sola ponno kasa'bahasam. 2? Susi siam 

duka' tonta liuki' napamoloi Penaba Maseho 
illaam kamalammaanta. Aka kitaa'-kita 
setonganna ta' taissam aka la sihatanna taua 

ma'sambajam. Sapo' Penaba Maseho illaam 
kaleta ma'tula'-tula' nababaangki' pelauanta 
langam Puang Allataala. Indo tula'na Penaba 
Maseho ta' ia naissam natula' hupatau. 

27 Puang Allataala ullosa tama penabanna 
ma'hupatau. Anna muissam toi pattujunna 
Penaba Maseho, aka indo Penaba Maseho 
umpa'sambajangam umma'na Puang Allataala 
situhu' pa'elo'na Puang Allataala. 28 Taissanna' 
pada-pada taua ingganna kaha-kaha Puang 
Allataala muäto'i, nasuhum ungkembuaam 
kamapiaam lako hupatau to ungkamasei, 
battu diua to napilei mendadi umma'na 
situhu' pattujunna. 2? Aka ta'pi dadi inde lino 
anna naissam loppo'um Ia Puang Allataala 
ingganna hupatau indo to inna la napilei. Anna 
mengkalao eta toi anna napa'tantu loppo'i la 
mendadi susi Puang Yesus anna mala Puang 
Yesus mendadi Ana' ulua anna ingganna 

indo to dipilei la mendadi ia adinna. 3? Anna 
ingganna indo to puha napa'tantu Puang 
Allataala mengkalao dio mai, iam too indo 

to inna natambai la mendadi ana'na. Anna 
ingganna indo to natambai, tau ia siam too 
duka' napomalolo. Anna indo to napomalolo, 
tau ia siam too duka' napomatande. 3! Maka' 
tapenabaam ingganna kaha-kaha ia too, 

iya mala diua: "Maka' naundu'ikia' Puang 
Allataala, iya mennam la umbelai umbalikia'?" 
32 Änä'napa duka' anna naahusanni tä' nakaha'i 
nasua mentama inde lino lambi' dipatei kahana 
nasolongkia', damoaham ia aka-aka senga' 
mannassa anna tä'i deem la nakaha'iangkia'. 


ROMA 8.33 - 38 34 


33 Mennangka la mala untula' kasalaanta 
inggantaa' to puha napilei Puang Allataala? 
Mannassa anna ta'i deem, aka ma'kalem 
Puang Allataala umpomalolokia'. 3* La deem 
daka tau la mala umpassalakia'? Mannassa 
anna ta'i deem! Aka la ma'kalem Kristus Yesus 
umbala'kia' ma'tula' dio olona Puang Allataala. 
Aka Kristus puha mate yabo kaju sitambem 
ussolongkia', sapo' dipatibangom sule dio mai 
alla'na to mate lambi' tiäkä' langam ongeam 
kamatandeam dio tandai kananna Puang 
Allataala. 3?Iya la deem daka aka-aka la mala 
umpasilappa'kia' pa'kamasena Kristus? Moinna 
anna nalambi'kia' kamasussaam, battu haka 
kamapi'disam, battu haka pandahhaam, battu 
haka katadeasam, battu haka kapemase- 
maseam, battu haka katilakaam senga', 
battu haka la dipateikia', sapo' setonganna 
ta' deem aka-aka la mala umpasilappa'kia' 
pa'kamasena. 3? Aka inna puha tisuha' illaam 
Battakada Debata naua: "Allo-allokam nahua 
kamasussaam mabanda' kahana kituhu'ko. 
Dipasusingkam kami' domba la ditunu." 

37 Sapo' moi aka la uhhuakia', aka illaanna 

ia too ullambi'ungkia' kapataloam kasalle 

aka napamoloikia' Kristus to ungkamaseikia'! 
38 Aka kukatappa'i si'da-si'da kao kuua tä' 
deem aka-aka la mala umpasilappa'kia' 
pa'kamasena Puang Allataala. Moi la matekia' 
battu haka la tubokia', tontä liukia' nakamasei. 
Moi la malaika' battu haka kakuasaanna 
setam, moi aka la uhhuakia' temo battu haka 
illaam wattu mane la sulena, anna teem toi 

kakuasaam senga' susi yabo langi' teem illaam 
inde lino sola ingganna issinna, inna ta' sia 

la nabela napasilappa'kia' indo pa'kamasena 
Puang Allataala to puha napa'patandaam 
illaam kalena Kristus Yesus Debatanta. 

39 (8:38) 

1 Inde tula'ku kada tongam tä' kuua 
baba, aka pentuhu'naä' Kristus. Penaba 
Maseho ungkuasai unä' penabangku, nasuhum 

kuissam kuua tappa' inde tula'ku kuua: Tä' 
deem pada samasussa penabangku umpikki'i 
diona solaku to Israel. 2(9:1) 3 Tandana 
masussa penabangku diona solaku to Israel, 
iya meangga la nahuaä' tädona Debata sule 
lako salako-lakona anna la dipasitäntängannä! 
Kristus, iya la ahu'pä', assala'na mala ullambi' 
kasalamasam to Israel. “Aka abana inna to 
puha napilei Puang Allataala napopendadi ana' 
ikalena. Anna umpa'paitaam kamatandeanna 
anna napadeengam pa'dandiam la mendadi 
umma'na anna nabeem Pepaondonganna 
Musa. Anna napaissanni toi Puang Allataala 
lalanna diona mehumala' anna nabeempi 
ingganna pa'dandiam senga'na. ? Inde to Israel 
pessubunna Abraham, Ishak, anna Yakub, 
kabuttuanna duka' tandai mehhupataunna To 
dilanti' la mepasalama'. Anna indo To dilanti' 
la mepasalama' Ia handam matande yabona 
ingganna-ingganna sia. Ia siam ma'kale Puang 
Allataala anna sihatam dipuji anna dipa'kasallei 
sule lako salako-lakona. Abana inna la diua! 

6 Tentomai buda to Yahudi taia umma'na Puang 
Allataala. Tä' diua tä' napasule lako Puang 

Allataala indo pa'dandianna. Sapo' abana hi tia 
inna ta' napilei asam Puang Allataala to Israel 
la mendadi umma'na. /Tä' tia diua ingganna 
pessubunna Abraham la mendadi asammi 
umma'na Puang Allataala. Aka ma'kale Puang 
Allataala ma'dandi lako Abraham naua: 
"Ishak la naongei buttu pessubummu situhu' 
pa'dandiangku." 8 Kalembasanna ia too, 

tä' diua ingganna pessubunna Abraham la 
disangai asammi ana'na Puang Allataala. Sapo' 
indo pessubunna Abraham, anggam mala 
diuaam pessubunna indo dadi kahana situhu' 
pa'dandianna Puang Allataala. 2? Aka puha 
nadandi Puang Allataala diona kadadianna 
Ishak naua: "Katenanna inde taum pole la 
sulea', iya wattu eta too la deemmi ana'na 
Sara muane-ane." 1? Mane deenni, Ribka duka' 
undadiam dua muane-ane, mesa ambena 
isanga Ishak. Ishak mesa duka' nene to 
taponene inggannakia' to Yahudi. 1! Sapo' ta'pi 
subum indo dua änä'-änä' anna naua loppo'um 
Puang Allataala lako Ribka: "Indo kakanna 

la napahe' leko' adinna." Wattu eta too, indo 
dua änä'-änä' ta'pi deem ma'pogau' mapia 
haka kadake haka, aka illaampi tambu'na 
indona. Sapo' inna natuho loppo'um Puang 
Allataala mesa to la untahima pa'tamba'na, 
anna mala tonta liu sule lako pattujunna 

la umpilei hupatau situhu' pa'elo'na Puang 
Allataala taia kahana pa'palakoanna hupatau. 
12 (9:11) 13 Umba susi puha tisuha' illaam 
Battakada Debata naua: "Kukamasei ia Yakub 
anna tä' ia kukamasei Esau." !1#Maka' susi, 

iya la mala haka diuaam Puang Allataala ta' 
malolo aka ma'se'la-se'la? Mannassa anna 
ta'i mala, Paka inna puham ma'battakada 
Puang Allataala lako Musa naua: "La ma'kalea' 
ungkamasei to la kukamasei, anna la ma'kale 
tooä' uhhäntängam bua to la kuhäntängam 
bua." 16 Dadi, hupatau napilei Puang Allataala 
taia kahana pa'elo'na hupatau battu haka 
pengkähäna, sapo' ia too mesa-mesanna 
pa'kamasena Puang Allataala. 1? Aka maka' 
moka ungkamasei mesa tau, iya tä' too 
nakamasei, umba susi puha napogau' lako 
Firaun indo tomahaja Mesir yolona. Ta 
nakamasei Puang Allataala, sapo' nauaam: 
"Ia anna kuäkä'ko mendadi tomahaja, aka 

la kupa'paolai kupatandaam kakuasaangku, 
anna mala kaleleam sangangku illaam inde 
lino." 18 Dadi, Puang Allataala ungkamasei 
mesa tau ke abanai napoelo', anna Puang 
Allataala toi duka' umpomakahha' penabanna 
mesa tau ke abanai inna napoelo' la susi ia. 
19Umbai' la muuaannä' tentomai: "Maka 
susi, i ya maaka hi anna la umpasala liupi 
hupatau Puang Allataala? Aka mennam la 
mala ullabai pa'elo'na?" 20 Akaa' la ussangaiam 
kalemu anna la bahanikoa' umbali-bali Puang 
Allataala? Moi kela daa hupatau biasa hakoa'! 
La mala haka to dipapiai ma'kada lako to 
umpapiai naua: "Akanna umpateenni kao 
tampaku?" 21 Tä' daka tia la mala beba' mesa 
pa'tampa kuhim muala lita' pulu' sabokkom 
anna natampai dua kuhim situhu' pa'elo'na, 
mesa napapi'da' anna mesa napapia susi 

biasa? 22 Susim too duka' Puang Allataala 
kuasa ma'pogau' lako hupatau situhu' 
pa'elo'na. Aka maelo' la umpa'paitaam 
kakuasaanna anna umpahuai aha'na lako 
ingganna tau to sihatammi napahuai aha' 
kasallena sule lako salako-lakona. Moi anna 
susi, sapo' tonta liupi sa'baha' lako tau ia 
too. 23 Ponno sa'baha'pi Puang Allataala anna 
malai umpa'patandaam kamatandeanna 
taditondom lako inggannakia' to nakamasei 
battu diua to napatoka la mangngala taba 
illaam kamatandeanna. ??Kitanna' too indo 
to napilei, deem diala dio mai to Yahudi anna 
deem diala dio mai taianna to Yahudi. 25 Umba 
susi indo puha napayolo lambam Puang 
Allataala napalanda' nabi Hosea naua: "Indo 
taianna umma' petauangku yolona anna to 
tä' kukamasei, iam too pole' la kupopendadi 
umma'ku, anna la kukamasei. 26 Anna dio indo 
ongeam naongei Puang Allataala ma'kada 
naua: 'Taiakoa' umma'ku,' iya ongeam 

eta siam too la naongei hupatau disangai, 
'ana'nam Puang Allataala Debata tubo.' " 

27 Naua toi duka' nabi Yesaya yolona lu lako 
to Israel: "Moi anna pada budanna bungim 
dio bihim le'bo' to Israel, sapo' anggam 
saidi' la dipasalama'. 28 Aka abana inna la 
sule Puang Allataala anna sulena too tappa 
untahungkum ingganna hupatau to la sihatam 
natahungkum.'m 2? Anna napayolo lambam 
polepi nabi Yesaya naua: "Maka' hapanna 
tä' la napada'dasangkia' Puang Allataala 
Debata To Handam Kuasa sanaka-naka 

pessubuntaa', iya mannassa anna la pa'de 
asammi duka' pessubuntaa' umba susi issinna 
kota Sodom anna Gomora." 3? Dadi illaam inde 
tula'ku susi inde pungngu' tannunna: Indo 
taianna to Yahudi ta' ia si napea lalanna anna 
mala napomalolo Puang Allataala. Sapo' ia 
leko' di napomalolo Puang Allataala kahana 
kamatappasanna. 3! Amna to Israel ia, si 
untuhu'i liu Pepaondonganna Musa aka napea 
lalanna anna mala napomalolo Puang Allataala, 
sapo' ia leko' di tä' napomalolo. 3? Akamna tä" ia 
mala? Ta' mala, aka indo pa'palakoam kalena 
nahannuam, ta' ungkatappa'i Puang Allataala. 
Nasuhum illaam ia too, titedo lako mesa 
"Batu Katitedoam". 33Inna puham tisuha' 
illaam Battakada Debata naua: "Paalaia' 
penaba inde tula'ku: Kupaokko' mesa Batu 
dio Sion nasuhum buda tau la untitedoi. 
Sapo' menna-menna ungkatappa'i, tä' ia la 
salanduam." 
1 O 1 Inggannakoa' solasubungku, tä' deem 
pada sakupemulu kela mala ullambi' 
duka' kasalamasam solaku to Yahudi. Iam 
too anna si kupelau lium langam Puang 
Allataala. ? Kusa'bii kuua indo solaku to Yahudi 
abana tonta liu umpalako kapenombaam 
langam Puang Allataala sola ponno penaba, 
sapo' tä' di naissam untuhu'i lalam pa'elo'na 
Puang Allataala. 3Tää'i naissam naaka 
susi Puang Allataala umpomalolo hupatau. 
Anna pa'palakoam kalena hi nahannuam, 
nasuhum tä' untuhu'i lalanna Puang Allataala 
la umpomalolo hupatau. “Sapo' setonganna 

anggam mesa-mesanna Kristus umbala' 
Pepaondonganna Musa, lambi' ingganna 
hupatau to ungkatappa'i la napomalolo Puang 
Allataala. > Puha natuli' nabi Musa la dituhu'i 
issinna Pepaondonganna Musa anna mala 
malolo katuboam dio olona Puang Allataala 
naua: "Menna-menna untuhu'i asam issinna 
Pepaondonganna Musa la ullambi' katuboam 
mapia." 8 Sapo' diona ia napomalolokia' Puang 
Allataala kahana kamatappasanta puha tisuha' 
naua: "Tä' la mekutana illaam penabammua' 
muua: 'Menna la langam suhuga?' battu haka 
la muua: 'Menna la dokko ongeanna to mate?' 
" (Kalembasanna, tä'koa' pahallu la langam 
suhuga umpea Kristus anna umpasolaia' 

sule inde lino. Anna tä' tookoa' manggi' la 
dokko ongeanna to mate umpea Kristus la 
umpatibangom.) 7(10:6) 8Ia anna tä'i la 
mekutana susi illaam penabammua' aka deem 
tisuha' naua: "Kaheba Katilallasam buttu di 
Puang Allataala mahuku' siam, aka dio sianna' 
pudu'mu anna illaam sianna' penabammu." 
lam too indo kaheba puha kipa'pakahebaam 
kiua: "Ingganna hupatau pahallu la matappa' 
lako Kristus." ? Maka' lemba' dio pudu'mua' 
muua: "Debata si'da-sia Puang Yesus," anna 
matappa' illaam penabammua' muua: "Puang 
Allataala puha umpatibangom Puang Yesus 
dio mai alla'na to mate," iya mannassa 

anna la ullambi'koa' kasalamasam. 1° Aka 
kamatappasam lako Puang Yesus illaam 
penaba nasuhum mepomalolo Puang Allataala, 
anna pangngakuam lemba' dio pudu' nasuhum 

mepasalama'. 1! Aka illaam Battakada 
Debata deem tisuha' naua: "Lako hupatau 

to matappa', inna tä' sia la salanduam." 

12 Ingganna hupatau tä' deem se'lana nahua 
asam kaha-kaha ia too, susi to Yahudi, teem 
taianna to Yahudi. Aka anggam mesa Puang 
Allataala Debatanna ingganna ma'hupatau, Ia 
toi umbeem pa'tamba' di ada'na tadisihanteam 
lako hupatau to mengkaala dio olona umpelau 
kasalamasam. 1 Aka deem tisuha' illaam 
Battakada Debata naua: "Menna-menna 
mengkaala langam Debata, tau ia too la 
salama'." 14Sapo' maakam ia susi la mala 
mengkaala langam Debata ke ta'i deem 
kamatappasanna? Sapo' la mala haka tia 
ungkatappa'i Debata ke ta'i deem nahingngi 
ditula'? Anna la mala haka tia naissam 
diona Kaheba Katilallasanna Debata ke 

ta'i deem umpaissannii? 1? Sapo' la mala 
haka tia umpa'pakahebaam baba Kaheba 
Katilallasam mesa tau ke ta'i deem disua? 
Aka puha tisuha' illaam Battakada Debata 
naua: "Tä' deem pada samapia kasuleanna to 
umbaba Kaheba Katilallasam." 16 Sapo' ta' la 
natahima asam hupatau Kaheba Katilallasam 
ia too, umba susi puha natuli' nabi Yesaya 
yolona naua: "O Debata, si messä' tau 
ungkatappa'i inde tula' kipalanda'." 17 Dadi, 
deem kamatappasanna hupatau kahana 
uhhingngi Kaheba Katilallasam. Ia anna malai 
nahingngi aka deem tau umpa'pakahebaanni 
indo kaheba diona Kristus. 18Sapo' la deem 
pekutanaangku: "Abana si'da haka inna 

ta'pi deem nahingngi to Israel kaheba ia 
too?" Ta' mala tala deemmi nahingngi! Aka 
illaam Battakada Debata deem tisuha' naua: 
"Nahingngi asammi lako lino kamahanna, 
anna ingganna pa'tula'na nasambai asammi 
ingganna tadongkongam." 1? Deem polepi la 
kuua: Tä' la mala tauaa' tä' napaham to Israel 
pattujunna Puang Allataala! Aka mengkalao 
diopi nabi Musa anna natula' loppo'um 
naua: "Susi inde kadanna Puang Allataala 
lako to Israel: 'La ma'kaleä' umpakende' 
kakembuhuammua' aka pa'kamaseku la 
kupalulakom to tadihekem umma'ku, anna la 
kupasule aha'mua' aka indo to si disangai to 
tamuissanna' la untahimam pa'kamaseku.' 
" 20 Anna makahha' puha ia kadanna Puang 
Allataala lako to Israel napalombum nabi 
Yesaya naua: "Indo hupatau to ta' umpeaa' 
yolona, iya iam pole' ullambi'a' temo, anna 
ma'kalema' umpa'paitaam kaleku lako to 
tä' umpengngissannia' indo lessu'." 21 Anna 
diona ia to Israel, naua Puang Allataala 
napalanda' nabi Yesaya: "Tonta liu tibukka 
ba'ba penabangku la untahima ingganna to 
moka manuhu' anna to matoho tambu'." 
1 1 1 Dadi, deem la kupekutanaam 

temo: natumpu pala'ungka Puang 
Allataala to Israel, indo diuaam yolona 
umma'na? Mannassa anna ta'i! Aka mala hi 
tia umpaalaia' penaba, kao duka' mesaa' to 
Israel peampoanna Abraham to buttu illaanna' 
mai pessubunna Benyamin. 2Ta' sia la untibe 
baba umma'na Puang Allataala indo to inna 

napilei mengkalao dio mai. Mannassa anna 
muissammia' indo tisuha' illaam Battakada 
Debata diona nabi Elia ussalla solana to Israel 
dio olona Puang Allataala naua: 3 "O Debata, 
petua'i inde mai hupatau, buda punalam 
nabimmu napatei anna buda toi ongeam 
pehumalasam matim olomu nataleam. Angga 
hama' mesa-mesa manuhu' dio olomu, sapo' 
napea siam duka' lalanna la napateia'!" #Sapo' 
aka pentimba'na Puang Allataala lako nabi 
Elia? Naua: "Ta'ko angga mesa, aka deempi 
pitu sa'bu tau tonta manontom dio oloku anna 
ta'pi deem moi podo la pissammi umpenombai 
Baal." “Indo puha dadi wattunna nabi Elia, 
susim too duka' dadi temo: aka temo saidi' 
tamoka asammi to Yahudi matappa', sapo' 
deem siapi to matappa' aka napilei Puang 
Allataala kahana pa'kamasena. ?Puang 
Allataala umpilei to Israel kahana pa'kamasena 
taia kahana pa'pogausanna to Israel. Aka 
maka' tia la pa'pogausanna hupatau nasuhum 
la napilei Puang Allataala, iya ta' tia la mala 
disangai pa'kamase indo pampileinna Puang 
Allataala. 7 Dadi, iam too anna budam to 
Israel tä' ullambi' indo maelo' la napomalolo 
Puang Allataala, aka pa'palakoam kalena 
nahannuam. Anggam sanaka-naka to inna 
puha napilei Puang Allataala ullambi'i, anna 
sulibanna ia too nalabai asam kamakahhasam 
penabanna. 8Aka inna deem tisuha' illaam 
Battakada Debata naua: "Ma'kale Puang 
Allataala umpomakuhibo-hiboi pikkihanna, 
anna nabutai mata di ada'na lambi' tä' 

paita, napabinga talinga di ada'na lambi' 

ta' pahingngi, sule lako temo." ? Deem toi 
duka' natula' tomahaja Daud naua: "Kupelau 
anna mala indo hame-hamena la mendadi 
tolombunna anna tendam lendu'na, lambi' 
nahonnosam anna mendadii bala'na gau' 
kadakena. !9Pabutai mata di ada'na anna 
malai Lä muita lalam malolo, anna pahussu'i 
babaam anna mala bungku'." "Iya, la susi 
liungka ia ingganna to Yahudi? Mannassa 
anna ta'i la susi liu. Sapo' puha umpogau' 
dosa, nasuhum indo kasalamasam napalulako 
duka' taianna to Yahudi Puang Allataala anna 
mala kende' kakembuhuanna lako taianna 
to Yahudi nasuhum maelo' pole' matappa'. 
12 Dadi, indopa duka' umpogau' kasalaam to 
Yahudi sola moka untuhu'i pa'elo'na Puang 
Allataala, nasuhum lu lako taianna to Yahudi 
pa'tamba'na, iya senga'um tia kasallena 
pa'tamba'na Puang Allataala lako hupatau 
ke mengkatoba'i to Yahudi! 13 Inde tula'ku 
kupalumatim inggannakoa' solasubungku 
taianna to Yahudi. Kaom too suhona Puang 
Allataala nasua umbaba Kaheba Katilallasam 
lako taianna to Yahudi. Dadi illaanna ia 

too sihatam anna sipato' kupa'kasallei inde 
dudungangku. !# Aka kuua umba ke malai 
umpakende' kakembuhuanna solaku to Yahudi 
lako ikoa' taiannakoa' to Yahudi umba-umba 
aka la mala duka' ullambi' kasalamasam moi 
podo sabaheammi ke mengkatoba'i. 19 Aka 
tappana natumpu pala' Puang Allataala to 
Yahudi, iya tibukkam pole' lalanna ingganna 

hupatau illaam inde lino anna mala mapia 
sule kasilombunganna Puang Allataala. Iya 
maka' natahimam sule Puang Allataala to 
Yahudi, iya ta' deem pada samapia aka 

la sihhapam to mate tubom sule. 16 Maka' 
dibeho lako Puang Allataala pangkahingi', 
kalembasanna ingganna bua pengkaha 
naampuam asam Puang Allataala. Susim 
too duka', ke naampuanni Puang Allataala 
mesa waka' kaju, kalembasanna naampuam 
asam sule lako ingganna takena. 1” To 
Yahudi dipasihhapam takena kaju zaitun 
pantanam. Indo takena kaju napoloi lao 
piha Puang Allataala anna mualai takena 
kaju zaitun tubo baba anna napopendekke'i 
lako, lambi' indo take dipadekke' la ussi'dim 
duka' kamapiaam buttu dio mai waka'na 
indo kaju zaitun pantanam. Indo take to 
dipopendekke', ikonna' too taianna to Yahudi 
diuaam. 18Sapo' ia hi ia, aka tä'koa' la mala 
umpa'bahinni'i indo take kaju to dipoloi 

lao. Aka pahallua' muissam inggannakoa' 
take to dipopendekke', tä' la ikoa' umpande 
waka', sapo' waka' di tia la umpandekoa'. 

19 Madomi' muuaa': "Akapia, kusanga diäläim 
ia lao anna kami'um umpembala'i ongeanna." 
20 Abana hua hi tia duka' ke muuaia'! Sapo' 
ia hi tia anna diäläi lao, aka tää'i matappa', 
anna ikoa'-iko tubo matoto'ungkoa' illaam 
kahana kamatappasammu. Dadi, ta' la malaa' 
ussengkengam kaha-kaha ia too, sapo' 

la pahallu hakoa' ia mengkahea' langam 
Puang Allataala. ?t Aka maka' napoloi lao 

Puang Allataala indo take inna tubo illaam 
mai kaju ia too, iya senga'unna' tiko to 
dipasihhapam take dipopendekke' ke ta'koa' 
matappa'. 2? Dadi penabaam siaia' too maaka 
susi kamakahhasanna Puang Allataala anna 
maaka susi kamapiaam penabanna. Makahha' 
untingngajo to mehonno' tama dosa, sapo' ta' 
deem pada samapia penaba untingngajokoa' 
assala'na tonta liukoa' manontom tubo illaam 
pala' pa'kamasena. Sapo' maka' ta'koa' 
ma'pateem, mannassa amna la naalaikoa' 
duka' lao. 23 Anna indo ia to Yahudi, to 
dipasihhapam take dipoloi lao, la mala 
duka' napopendekke' sule Puang Allataala, 
ke ussossoi kalena indo ta' matappa'. Aka 
naponnoi kakuasaam Puang Allataala la 
untahimai sule. 2? Inggannakoa' to buttu dio 
mai sulibanna to Yahudi, sihhapangkoa' iko 
takena kaju zaitun tubo baba, ta' nakala' bela' 
di ada'na Puang Allataala. Iya mala hakoa' 
duka' napopendekke' lako kaju pantananna, 
iya senga'um tia la natahimanna sule Puang 
Allataala indo inna take kajunna battu diua 
to Yahudi to puha napoloi lao. 2? Anna mane 
deenni inggannakoa' solasubungku, ta' too 
mapia ke ta'ia' muissam manappa indo to 
napokada ditambim Puang Allataala inde 

dio mai. La kutulasangkoa' temo indana 
malangka' penabakoa'. Indo kada ditambinna 
susi indee: buda to Yahudi kahha' ulu, 

sapo' ia too ta' la susi liu anu' anggam la 
naolaam Puang Allataala umpilei taianna to 
Yahudi sampe ganna' napopendadi umma'na. 

26Iya etam too pole' naongei dipasalama' 
ingganna to Israel umba susi puha tisuha' 
illaam Battakada Debata naua: "To dilanti' la 
mepasalama' la buttu dio mai Sion, anna la 
ussapui ingganna kakadakeanna pessubunna 
Yakub. 27 Anna indem ia pa'dandiangku 

lako pessubunna Yakub, ke wattunnam 

la kuampunni asam dosana." 23 Tentomai 
umpobalim Puang Allataala to Yahudi aka 
moka untahima Kaheba Katilallasam. Sapo' 
ia too mendadi kakehongkosammua' iko 
inggannakoa' solasubungku taianna to Yahudi. 
Moi anna susi, sapo' inde to Yahudi tonta 

liu nakamasei Puang Allataala, aka abana 
inna umma' to napilei mengkalao dio nene 
to naponene. ?? Aka maka' alu' umpileim 
hupatau Puang Allataala anna natamba'um 
tau ia too, mannassa anna tä'um la nahuntu' 
sule indo puha napogau'. 39 Yolona ta'koa' 
manuhu' lako Puang Allataala. Sapo' tentomai 
nalambi'ungkoa' pole' pa'kamasena Puang 
Allataala, kahana ta' manuhu' to Yahudi. 

31 Susim too duka' to Yahudi. Tentomai tê! 
manuhu' lako Puang Allataala anna malakoa' 
nalambi' pa'kamasena Puang Allataala. Sapo' 
dako'i too, la nalambi' duka' sule pa'kamasena 
Puang Allataala, umba susi puha ussi'dinna'. 
32 Aka napäbäi bäbä Puang Allataala ingganna 
hupatau nakuasai kamakahhasam penabanna 
nasuhum tä' manuhu', anna mala deem 
napa'paolai Puang Allataala umpatandaam 
pa'kamasena lako ingganna hupatau. 

33 Taditondom kamapiaam penabanna Puang 

Allataala! Tadilantum kakeakasanna anna 
tadilosa kamanahanganna. Tadilambam 
si'da ulu salunna kattuanna anna taditekka 
ba'ba minanganna lalam pikkihanna. 3? Aka 
illaam Battakada Debata deem tisuha' naua: 
"Mennangka la muissanni diona pikkihanna 
Debata? Anna mennangka la mala umpatudui? 
35 Mennangka la deem umbeem aka-aka 
Debata nasuhum la natuntu' sule bala'na?" 
36 Aka ingganna-inggamna sia, Puang Allataala 
umpadadii anna nalima'i lambi' umpuji Puang 
Allataala. Dipuji anna dipa'kasallei Puang 
Allataala sule lako salako-lakona! Abana inna 
la diua! 
1 2 10 inggannakoa' solasubungku, 
kahana pa'kamasena Puang Allataala 
tadisihanteam lako kita, nasuhum kupelau 
si'da-si'daa' matim anna mala umbehokoa' 
sakalebu kalemu mendadi bua pemala' 
tubo to dipasaha' mendadi umma' la 
umpomasannam penabanna Puang Allataala. 
La susim too umpogau'a', aka iam too 
diuaam kapenombaam si'da-sia dio olona 
Puang Allataala. 2Tä' si'da-si'dakoa' mala 
la untuhu'i sipa'na hupatau to ta' muissam 
Puang Allataala. Sapo' behokoa' kalemu 
lako olona Puang Allataala anna mala Ia 
umbakahui liu pikkihammu lambi" ta'koa' la 
satontä-tontäna. Aka maka' umpateemmia', 
la malangkoa' too muissam pa'elo'na 
Puang Allataala, indo la mapianna, la 
napomasananna penabanna, anna tää'na 
deem sassainna. 3 Puhama' napadudunni 

mana' pa'kamasena Puang Allataala mendadi 
suhona nasuhum kupananna'koa' kuua: 
Ta'koa' la mala ussanga-sanga kalemu, sapo' 
sangai mammokoa' kalemu si mesa-mesa indo 
setappa'na sihondoi indo kapeimangammu 
puha napatamaangkoa' kalemu Puang 
Allataala. “Aka inde bata puntinta, buda 
pangkakka'na. Sahhupa oi too, deem oom ia 
duka' pengkahangamna. ? Susingkia' too duka' 
to ungkatappa'i Kristus. Moi anna budakia', 
sapo' napasakutu'kia' kalena Kristus mendadi 
sihhapam mesa bätä puntinna hupatau. Anna 
tungga'kia' si pahalluam mesa sola mesa umba 
susi pangkakka'na mesa bätä kalena hupatau. 
6 Pantangkia' muampuam pengkähängam 
indo namanasangkia' Puang Allataala. Iam 
too anna la pahallunna' tapalako manappa 
pengkahangam ia too. Susinna to dimana' la 
umpalombum kadanna Puang Allataala, la 
pahallu napalako manappa ia duka' situhu' 
indo kapeimangam naampuam. 7Lako to 
dimana' la umpamoloi padanna, pahallu la 
napalako manappa ia duka' pengkahangam 

ia too. Lako to dimana' la ma'patudu, la 
pahallu ia duka' ma'patudu manappa. 8Lako to 
dimana' la umpakatoto' penabanna padanna, 
la pahallu ia duka' umpakatoto' manappa 
penabanna padanna. Lako to dimana' la 
umpebeem aka-akanna lako padanna, la 
pahallu ia duka' napalako sola ponno penaba. 
Lako to dimana' la mampahe', la pahallu bassa' 
umpalakoi. Lako to dimana' la ma'kamase, 

la pahallu napalako sola masannam penaba. 

9 Palakoia' pa'kamase sola unä' penabammu. 
Pahallu si'da-si'dakoa' ungkahidi' kakadakeam 
anna anggai kamapiaam la umpaillaam 
penaba. t? La pahallu si'da-si'dakoa' sikamase 
mesa sola mesa umba susi to siundu'-undu'. 
Anna pahallu toia' umpea lalanna anna 
sipa'kasalleikoa' mesa sola mesa. 1! Ta'koa' 
mala la mali-malisam, sapo' la pahallukoa' 
bassa' umpalako pengkahangammu. Palakoia' 
pengkahanganna Debata sola ponno penaba. 
12 Pomasannannia' penabammu aka to 
mahannukoa' längäm Debata. La sa'baha'koa' 
muoloi kamasussaam, anna tä' la ungkattui 
ma'sambajam. 13 Pamoloikoa' padammu to 
matappa' to ussi'dim kakuhängam, anna 

la untahima manappakoa' to liu lalam. 

14 Pelauanni tamba' längäm Puang Allataala 
to undahhakoa'. La pahallu umpelauam 
tamba', tä' mala la untädo. 15La pahallukoa' 
tilalla' sola to tilalla', anna la sumahho 

sola to sumahho. !?Pahallukoa' la siala 
penaba padammu. Ta'koa' la malangka' 
penaba, sapo' la pahallua' duka' umpasola 

to handam madio. Anna tä' tookoa' la mala 
ussanga-sanga kalemu. 1/ Daa umpabala'i to 
umpogausangkoa' kakadakeam. Pogau'koa' 
kamapiaam umba susi napohaena ingganna 
hupatau. t8 Pea si'da-si'daia' lalanna anna 
malakoa' siolaam asam ingganna hupatau. 190 
inggannakoa' solasubungku, ta' si'da-si'dakoa' 
too la mala ma'gau' situmpu, anna Puang 
Allataala ham umpabala'i gau' kadakena 
indo balimmu. Aka illaam Battakada Debata 

deem tisuha' naua: "Kao ham umpabala'i! 
Kao ham umpahuai pa'tahungkungam. Susim 
too kadanna Debata." 20 Sapo' la untuhu'i 
hia indo issinna Battakada Debata naua: 
"Maka' tadea' balimmu, beenni naande. Anna 
maka' mabahham, beenni naihu'. Aka maka' 
ma'pogau' susikoa', iya etam too pole' la 
naongei masihi' balimmu.'m ?! Daa umpabala'i 
lako to umpogausangkoa' kakadakeam, aka 
iam tia isanga nataloikoa' kakadakeam. Sapo' 
la umpogau' dakoa' ia kamapiaam lako to 
umpogausangkoa' kakadakeam, anna mala 
kamapiaam untaloi kakadakeam. 
1 2 1 Si mesa-mesa tau pahallu la manuhu' 
lako to ma'pahenta, aka ingganna 
to ma'pahenta ma'kale Puang Allataala 
umpatadongkonni. Anna Puang Allataala toi 
umbeenni kakuasaam la ma'pahenta. ? Dadi 
menna-menna umbali-bali to ma'pahenta, 
setonganna tau ia too umbali-bali indo 
pa'patadongkonna Puang Allataala. Anna 
menna-menna ma'pogau' susi, tau ia too ta' 
mala tala ullambi' pa'tahungkungam. 3 Aka 
menna-menna umpogau' kamapiaam, tau ia 
too ta' ia la mahea' dio olona to ma'pahenta. 
Aka anggam tia to umpogau' kakadakeam 
sihatam la mahea'. Maka' maelo'koa' ta' 
la mahea' dio olona to ma'pahenta, iya 
pa'gau' mapiakoa' anna malakoa' napuji. 
4 Aka inde to ma'pahenta to tihekem duka' 
pesuana Puang Allataala anna ia toi mengkähä 
anna mala ullambi'koa' kamapiaam. Sapo' 
maka' umpogau'koa' kakadakeam, abana 


ROMA 13.5-10 52 


sihatangkoa' la mahea' dio olona, aka abana 
inna kuasa napahuaikoa' pa'tahungkungam. 
Aka abana inna to puha natuho Puang 
Allataala la umpahuai pa'tahungkungam 

lako hupatau to kadake gau. ?Iam too 

anna la pahallungkoa' manuhu' si'da-si'da 

dio olona to ma'pahenta. Ta' anggam anna 

la manuhu'koa' aka muua: "Mahea'kam 

la ditahungkum," sapo' la'bi-la'binna, 

la manuhu'koa' mengkalao illaam una' 
penabammu. ? Iam too anna la pahallungkoa' 
duka' umbaja' manappa simammu. Aka inde 
to ma'pahenta, abana inna sabua'na duka' 
Puang Allataala la umbannai kapahentaam. 

7 Dadi, pahallua' umpebeem asam indo 

la sihatanna umpebeem, susinna sima 

anna tuntusam senga' pahallua' la umbaja' 
manappa. Anna la ahu'koa' umpa'kasallei to la 
sihatam dipa'kasallei, anna la muangga'a' to la 
sihatam diangga'. 8Tä'koa' la mala katondoam 
aka-aka senga' lako padammu ma'hupatau 
sulibanna pa'kamase. Aka menna-menna 
ungkamasei padanna, tau ia too untuhu'i 
asammi issinna Pepaondonganna Musa. ? Aka 
illaam indo Pepaondonganna Musa deem 
tisuha' naua: "Daa ullullu' pa'bannetauam, daa 
umpapateam, daa umpaboko, daa ummailu 
anna matinna." Ingganna pahenta ia too 
anna budapi senga'-senga'na ungkamaseim 
tau padanta ke dituhu'i, anna ia too puha 
tipungngu' tannum illaam mesa pahenta 
naua: "Kamaseiko padammu hupatau umba 
susi ungkamasei kalemu." 1? Menna-menna 

ungkamasei padanna hupatau, mannassa anna 
ta'i la ma'gau' kadake lako padanna. Dadi, 
menna-menna ungkamasei padanna, tau ia 
too untuhu'i asammi issinna Pepaondonganna 
Musa. ll Inggamna ia too pahallu umpogau'a', 
aka muissammia' kalembasanna inde wattu 
taongei tentomai. Lambi'um wattunna la 
pahallukoa' bangom dio mai kamammasammu, 
aka temo tuttuam mahuku'um wattunna 
la dipasalama'kia'. Mahuku' puham ia 
anna la indo wattunna mane tapahandu'a' 
matappa'. 1? Tentomai sihhapam bengi la 
masia kalem. Dadi, la pahallua' taäläi illaam 
mai kaleta indo pa'pogausam si tapogau' 
indo anna nakuasaipakia' kamalillingam, 
anna tapabala'ia' indo ingganna pangkakka' 
si dipakena illaam pa'bundusam di ada' 
la situhu'na kamasiäsam. 13La pahallukia' 
umpogau' pa'pogausam mapia umba susi 
si biasa napogau' hupatau illaam wattu 
kamasiasam. Ta'koa' mala la ma'mahoa'-hoa' 
ma'doa battu haka la si umpamabo' kalemu. 
Daa ullullu' pa'bannetauam anna daa untuhu'i 
pangngua penabammu. Daa umpakende' 
kasipengkaam anna tä' tookoa' la mala 
ma'kembuhu. 1*La pahallukoa' untuhu'i 
pa'elo'na Debatanta Yesus Kristus illaam 
mentu'na pa'palakoammu. Tä'koa' la mala 
untuhu'i pa'elo'na sipa' dosana hupatau la 
umponnoi pangngua penabammu. 
14 lla untahima manappaa' indo 

solata to matappa' to malammapi 
kamatappasanna, anna tä' mala la 

ussipengkaia' indo issi penabanna. ? Aka 
deem tau matoto'um kamatappasanna, 
lambi' naua: "Mala asam diande ingganna 
hupanna kinande." Sapo' deem duka' solata 
to malammapi kamatappasamna si naua ia: 
"Pemali diande bale, anggam utam mala 
diande." 3Maka' deem tau tä' umpise'i 
kinande, ta' la mala umpa'basisii to umpise'i 
kinande. Anna indo to umpise'i kinande, ta' 
duka' la mala umpasala to muande asam 
ingganna hupanna kinande. Aka tau ia too 
inna natahimam duka' Puang Allataala. 

4 Pasalui siaia' too penaba diona kalemu. 
Akanna bahanikoa' la umpasala indo sabua'na 
Debata? La hua haka la sala haka, tä' iko 
pahallu ullambanni, aka deem siam ia duka' 
puana umpoissanni. Anna ta' mala tala 
matoto' kamatappasanna aka kuasa Debata 
umpakatoto'i. ° Deem tau muuai: "Deem 
allo maseho puha ia anna la allo senga," 
Anna deem duka' tau muuai: "Tontä bäbäm 
tia allo, sangngim mapia." Sapo' handam 
mapia lako si mesa-mesa tau la ma'palako ia 
duka' situhu' kamahingngangam penabanna. 
6 Menna-menna umpise'i allo, tau ia too 
napateem aka umpa'kasallei Debata. Anna 
menna-menna tä' umpise'i kinande, napasusi 
anna mala umpa'kasallei Debata ke nakuhhu'i 
sumanga' langam olona Puang Allataala 
kinande ia too. Susi toi to umpise'i kinande, 
napateem anna mala umpa'kasallei duka' 
Debata anna ma'kuhhu' sumanga' längäm 
olona Puang Allataala. 7 Aka kitaa'-kita to 

matappa', tubo hakika' mate hakika', ta'kia' 
la untuhu'i pa'elo' kaleta. $ Aka tubokia' la 
umpalako liu pa'elo'na Debata, anna maka' 
matekia' la situhu' duka' pa'elo'na Debata. Aka 
susi tubota teem mateta Debata muampuanni. 
9 Aka iam too kasuhunganna anna matem 
Kristus lambi' tubo sule anna mala la mendadi 
Debatanna to tubo amna to mate. !? Dadi ta' 
deem lalanna la malakoa' umpasala padammu 
to matappa'. Anna tä' toi la mala umpa'basisii. 
Aka la pada-padakia' tinanda lako olona Puang 
Allataala dihotto'. !! Aka puha tisuha' naua: 
"Susi inde Battakadanna Debata: Ma'dandia' 
kuua: Si mesa-mesa hupatau la ma'balinguntu' 
dio oloku menomba, anna ingganna hupatau la 
naakuia' naua: 'Anggam Iko Puang Allataala.' 
" 12 Dadi, la pantangki' mengngolo lako Puang 
Allataala untula' ingganna pa'palakoanta. 

13 Tam too kasuhunganna anna la tä'ungki' 
mala la sipasala mesa sola mesa. Sapo' 

la umpea hia' ia lalanna anna malaa' ta' 
umpogau' indo la nasuhunna metobä tama 
dosa padammu to matappa'. 14 Kao-kao 

aka sakalebuma' Puang Yesus Debatanta, 
nasuhum kukatappa'i si'da-si'da kuua të 
deem moi podo la mesa kinande la pemali 
diande. Sapo' maka' deem padangku to 
matappa' muuai: "Pemali hi tia diande kinande 
ia too," iya mannassa anna la madosai ke 
naandei. |? Maka' muandeko mesa kinande 
anna deenni solamu ma'tula'-tula' penabanna 
kahana manipi'pi kamatappasanna, iam tia 
isanga tä'ko ma'palako situhu' pa'kamase. 

lam too anna kuuam: ta' tau mala muande 
mesa kinande kela napolalanni masapu 
kamatappasanna solata to matappa'. Aka indo 
solata to matappa' naangkaham duka' Kristus 
dio mai dosana umpolalam kamateanna. 

16 Daa umpalako mesa pa'palakoam, moi la 
umpemapiaam iko, ke napekadakeanni ia 
solamu, indana iai pole' napolalam nasassaiko. 
17 Aka maka' tuboki' illaam kapahentaanna 
Puang Allataala, taia kaha-kaha kinande sola 
ihu' dipaitoo'na. Sapo' handam dipaitoo'na 
illaanna: kamaloloam penaba, kasiolaam, 
anna katilallasam. Ia asanna ia too buttu 

dio ia mai Penaba Maseho. 18Menna-menna 
umpalakoi inde pa'elo'na Kristus puha ditula', 
tau ia too umpomasannammi ia penabanna 
Puang Allataala anna la napa'kasallei 
padanna hupatau. "Iam too anna la tapeä 
liunna' lalanna anna mala umpadeem liukia' 
kasiolaam anna la sipakatoto'kia' mesa 

sola mesa. 2? Daa muandeia' indo kinande 
napemaliinna solamu indana napolalanni 
kadake indo puha nakaha Puang Allataala ke 
umpogau'i. Moi anna taissammia' pada-pada 
taua ingganna hupanna kinande mala asam 
diande, sapo' maka' la muandeki' mesa 
kinande anna la iai nasuhungam mesa 
solata mehonno' tama dosa, mannassa anna 
umpogau'ki' kasalaam. 2! Dotam tia tä'ki' 
muande bale anna tä'ki' muihu' anggur battu 
haka la umpogau'ki' pa'palakoam senga', kela 
umpakendesanni dosa padanta to matappa'. 
22 Handam mapia hia ke taanda'-anda'i kita 

duka' indo la mahingnganna penabanta, 
anggam Puang Allataala la muissanni. 
Kehongko' anna maupa' lako to tä' umpasala 
kalena ke umpogau'i mesa pa'palakoam indo 
tää'na napesalaam ke napogau'i. 23 Sapo' 
menna-menna ma'tula'-tula' penabanna 
kela muandei mesa kinande anna naande 
siam, mannassa anna napassalai Puang 
Allataala tau ia too aka indo pa'pogausanna 
tä' situhu' kamahingngangam penabanna. 
Aka ingganna-ingganna sia ke tä'i situhu' 
kamatappasanta sola kamahingngangam 
penabanta anna tapogau'i, iya mannassa anna 
dosai kakendesanna. 
1 5 ll ako kita to matoto'um 
kamatappasanta, la pahalluki' 
sa'baha' illaam muoloi kamabandasam 
penabanna padanta to matappa' to 
malammapi kamatappasanna. Tä' la mala 
angga kamasannangam kaleta tapikki', 
2 sapo' la pahallu hakia' ia ma'palako indo 
la napomasannanna penabanna padanta 
to matappa' anna napomapianna, lambi' 
tuttuam matoto' duka' kamatappasanna. 
3 Aka napateemmi Ia Kristus tä' deem 
umpikki' kamasannangam kalena umba 
susi tisuha' illaam Battakada Debata naua: 
"Ingganna passassai tama Kalemu, Kao 
asammi umpendudunni." #Ingganna indo 
tisuha' illaam Battakada Debata dituli' anna 
mala mendadi pepatuduam lako kita. Aka 
maka' mala tatahima indo pepatuduam, iya 
la malakia' too sa'baha' muoloi kamasussaam 

anna matoto' lambi' mahannuki' langam 
Puang Allataala. > Handandanni Puang 
Allataala kabuttuanna kasa'bahasam anna 
kamatotosam penaba la umpaponnoikoa' 
kasiolaam illaam untuhu'i pa'palakoanna 
Kristus Yesus, * nasuhum la malakoa'i mesa 
penaba anna mesa kada umpuji Puang 
Allataala Ambena Debatanta Yesus Kristus to 
napenombai. /Iam too anna pahallungkoa'i 

la sitahima mesa sola mesa sola masannam 
penaba umba susi Kristus masannam penaba 
untahimakoa'i. Aka maka' umpateemmia', 

iya la dipuji Puang Allataala. 8 Paillaam 
penabaia' inde tula'ku: Puha mentama inde 
lino Kristus umpamoloi to Yahudi anna mala 
tandaam diua manontom Puang Allataala 
illaam umponnoi pa'dandianna lako nene to 
diponene. ? Anna umpopendadipi duka' taianna 
to Yahudi umpuji Puang Allataala aka untilalla'i 
pa 'kamasena, umba susi puha tisuha' (aam 
Battakada Debata naua: "Kahana ingganna 
indo puha umpogau' lako kaleku, nasuhum 
umpakende'a' pampujiam matim olomu illaam 
alla'-alla'na hupatau taianna to Yahudi; anna 
sule sumanga'ku kende' pahajangku menani 
umpuji sangammu." 10 Anna deem toi tisuha' 
naua: "O inggannakoa' taianna to Yahudi, 
pakende'koa' katilallasam kasalle längäm 
Puang Allataala sola-sola umma' to puha 
napilei." 11 Anna naua polepi: "O inggannakoa' 
taianna to Yahudi, pa'kasalleikoa' sanganna 
Debata; inggannakoa' ma'hupatau aka'koa' 
pampujiam längäm Debata!" 12 Anna nauapi 

duka' nabi Yesaya yolona: "Pessubunna Isai 
la naongei kende' mesa tau to la umpahenta 
ingganna hupatau taianna to Yahudi, anna 
anggam Ia la naongei pahhannuanna 
hupatau." 13 Handandanni Puang Allataala 
kabuttuanna pahhannuam la umpaponnoikoa' 
katilallasam anna kamasakkeam sola 
kamasannangam kahana kamatappasammua' 
lako kalena, anna mala kakuasaanna Penaba 
Maseho la umpaponnoikoa' pahhannuam 
lako Puang Allataala. 1?Inggannakoa' 
solasubungku, kukatappa'i kuua abana 
ma'gau' mapia liungkoa'. Anna kuissam 

toi duka' kuua muissam asammia' indo 
pahallunna la muissanna', anna abana la 
malangkoa' sipatudu mesa sola mesa. !? Moi 
anna susi, sapo' illaam inde suha'ku ta'a' 
malaja' umpakilalakoa' diona sanaka-naka 
kaha-kaha, aka abana inna napadudunnia' 
Puang Allataala mana' pa'kamasena !6la 
mendadi to mengkähäna Kristus Yesus lako 
hupatau taianna to Yahudi. Anna illaam inde 
pengkähängangku malaä' dipasihhapam 
mesa sando, aka kupa'pakahebaam Kaheba 
Katilallasam lako taianna to Yahudi anna 
mala ingganna tau ia too mendadi sihhapam 
mesa bua pemala' natahima Puang Allataala, 
aka puha nasehoi Penaba Maseho. 17 Dadi, 
kao-kao aka sakalebuma' Kristus Yesus, iya 
yabomä' pangka-pangka bulabam kusi'dim 
tentomai inde napadudunniä' pengkähängam 
Puang Allataala. 18 Anggam kao bahani untula'i 
diona indo pengkähänganna Kristus to puha 

kukaha, aka kakuasaanna mengkähä illaam 
kaleku, lambi' deemmi tau taianna to Yahudi 
manuhu' lako Puang Allataala, aka nahingngi 
pa'tula'ku anna naita pa'palakoangku anna 
naita toi indo buda pa'pogausam mepilla'-pilla' 
anna tanda memanga-manga kukaha kahana 
kakuasaanna Penaba Maseho. Illaam pellaoam 
mambela mengkalao dio Yerusalem sule lako 
Ilirikum puha kupa'pakahebaam indo Kaheba 
Katilallasam diona Kristus takukuhänni anna 
takuhängänni. 29Si kupea liu lalanna la kuaka 
susi anna mala umpa'pakahebaannä' Kaheba 
Katilallasam lako ingganna ongeam tää'napi 
deem ditula' diona Kristus. Aka mokaa' kao la 
umpake'de' banua yabona batu longkahhim 
pa'paokko'na solaku, 2! umba susi puha tisuha' 
illaam Battakada Debata naua: "Lako hupatau 
to tuli tadeempi napekaheba, la naissammi 
pole'. Anna lako hupatau to tuli tadeempi 
nahingngi, la napähämmi pole'." 221a anna 
ta' liupa' mala matim umpellambi'ikoa', aka 

la matim oa' too, iya nalabai oma' inde 
pengkähängangku. 23 Sanaka amom taunna 
lessu' anna kupahandu'i ma'pattuju la matim 
umpellambi'ikoa', sapo' aka mane puha hi 
pole' pengkähängangku inde temo. ?*Dadi 
situhu' pattujungku, maka' too lakoma' 
Spanyol, iya la muola matinna', aka kupemulu 
punala kela mala silambi'kia' moi podo 
sapai'um anna mala sule lako katilallasantaa' 
pada-pada. Sapo' illaanna ia too, kupelau anna 
malakoa' umpamoloia' ke umpatahhu'ma' 
pa'laoangku lako Spanyol. ?? Sapo' inde 

temo, la lu langam salapa' yolo Yerusalem 
umpellambi'i umma'na Puang Allataala yabo. 
Aka deem doi' pepakatunna ingganna jumaa' 
dio propinsi Makedonia sola jumaa' dio propinsi 
Akhaya la kubabaam langam. Anu' puham 
nakattu sola masannam penaba maelo' la 
umpamoloi to mase-mase indo solasubuntaa' 
to matappa' yabo Yerusalem. 22(15:25) 

27 Sangngim masannam penaba ussama-sama 
uhu'i nakattu diona kaha-kaha ia too. Aka 
setonganna abana sihatam si'da-si'da duka' 
inde taianna to Yahudi umpamoloi solana 

to Yahudi, aka abana kaindangam lalam 
penaba lako. Aka to Yahudi napolalam mala 
duka' nalambi' mana' pa'kamasena Puang 
Allataala taianna to Yahudi. Iam too anna 
sihatammi la umpamoloi to mase-mase 

yabo Yerusalem ma'hupa baham-baham 
kapahalluanna bata puntinna. 28 Maka' 

too ke puhama' langam Yerusalem anna 
malam natahima inde to la kubaba, iya la 
le'ba'ma' pole' lako Spanyol, sapo' kupattuju 
la lempäpä' yolo itim bottomua'. ?? Kukatappa'i 
si'da-si'da kuua, maka' sulema' matim ta' 
mala tala naponnoikoa' pa'tamba' buttu 

yabo mai Kristus indo la kupalandasangkoa'. 
300 inggannakoa' solasubungku, kupelau 
si'da-si'da anna umpa'sambajanganna' kao 
duka' langam olona Puang Allataala, aka 
ma'mesangkia' illaam Debatanta Yesus Kristus 
anna sikamasengkia' aka indo pengkahana 
Penaba Maseho. 3! La umpa'sambajanganna' 
anna mala napasikambelaa' Debata pattuju 

kadakena indo to ta'pi matappa' dio Yudea. 
Anna umpa'sambajangam tooa' duka' anna 
mala maelo' solasubunta to matappa' 
yabo Yerusalem untahima manappai inde 
kapahalluanna la kubabaam. 3? Maka' sule 
lako indo sambajammua', iya la malaa' too 
le'ba' matim umpellambi'ikoa' sola masannam 
penaba ke nauai Debata. Ma'katampasanna 
la tipakahangaa' pole' illaam alla'-alla'mua'. 
33 Handandanni Puang Allataala kabuttuanna 
kamasakkeam sola kamasannangam la tontä 
liukoa' naundu' anna naolaam. Abana inna la 
diua! 
16 LIllaam inde suha'ku la 
kupa'paissangam inde solasubunta 
isanga Febe mesa baine to si umpamoloi 
jumaa' dio kota Kengkrea. ? Kupelau anna 
untahima manappaia', umba susi la sihatanna 
untahima umma' to matappa' längäm Debata. 
Aka abana inna la sihatam hupatau to 
matappa'um lako Puang Allataala la untahima 
manappa padanna to matappa'. Anna la 
umpamoloia' ke deenni kapahalluanna. Aka si 
napamoloiä' anna buda toi duka' tau senga' 
si napamoloi. 3 Palandasanna' salama'ku lako 
Priskila anna Akwila indo sababangangku 
illaam umpalako pengkähänganna Kristus 
Yesus. * Bassim umbotoham sungnga'na aka 
napa'kadua-duai la umpesäkäi sungnga'ku. 
Sihatam anna sipäto' kukuhhu'i sumanga', 
anna ta' angga mandi kao tilalla', sapo' tilalla! 
asam duka' ingganna jumaa'na taianna to 
Yahudi. ? Palandasanna' duka' salama'ku lako 

issinna jumaa' indo to si ma'hempum dio 
banuanna indo to dua. Salama'ku duka' lako 
Epenetus to kupakamaja, indo to handam yolo 
matappa' lako Kristus illaam propinsi Asia. 

6 Salama'ku duka' lako Maria indo to ullamma' 
kalena napamoloikoa'. ” Palandasannä' duka' 
salama'ku lako Andronikus anna Yunias. 
Bassim solaku to Yahudi, anna puhangkam 
sola-sola ditahungkum. Ta'pa' kao matappa' 
lako Kristus anna matappa'um ia mendiolo, 
anna ta' deem pada sakaissangam anna 
napa'kasallei ingganna suho. 8Salama'ku 
duka' lako Ampliatus to kupakamaja aka 
sakalebungkam illaam sanganna Debata. 

9 Palandasannä' duka' salama'ku lako Urbanus 
indo sababanganta illaam pengkähänganna 
Kristus. Susi toi duka' salama'ku lako Stakhis 
to kupakamaja. 19Salama'ku duka' lako 
Apeles, to tonta manontom lako Kristus 

moi anna nahuai kamasussaam. Salama'ku 
duka' lako sahapunna Aristobulus, 1t anna 
lako duka' Herodion indo solaku to Yahudi. 
Anna salama'ku duka' lako Narkisus sahapu, 
solasubunta to matappa'. t? Salama'ku duka' 
lako Trifena anna Trifosa to ullamma' kalena 
ungkaha pengkahangam Debata, anna duka' 
lako Persis to kupakamaja, to angga duka' 
ullamma' kalena ungkaha pengkahangam 
Debata. 13 Palandasanna' duka' salama'ku 
lako Rufus anna indona to sihhapam indo 
dadiangku. Rufus, mesa umma' petaunna 
Debata to meada' si'da-si'da. 1? Palandasannä' 
duka' salama'ku lako Asinkritus, Flegon, 

Hermes, Patrobas, Hermas anna ingganna 
solasubunta to matappa' to si napasola 
itim. 1 Salama'ku duka' lako Filologus anna 
Yulia, susi toi duka' lako Nereus anna indo 
solasubunna baine, anna susi toi duka' lako 
Olimpas anna lako ingganna to matappa' 
indo si napasola itim. 16 Sisalama'-lama'koa' 
mesa sola mesa sola ponno penaba umba 
susi la sihatanna napogau' to matappa'um. 
Anna salama'na duka' matim ingganna to 
matappa' lako Kristus to kupasola illaam si 
mesa-mesa jumaa' inde. 17O inggannakoa' 
solasubungku, kupelau si'da-si'da kuua, 
jagai manappaia' indo to la umpakende' 
kasipengkaam anna indo to la umpakabeba 
kamatappasanna hupatau lako Debata, aka 
indo pepatuduanna sikampea indo to puha 
dipatuduangkoa'i. Pasikambelaia' kalemu tau 
ia too! t8 Aka inggamna to ma'pogau' susi ia 
too, mannassa anna taiai pengkahanganna 
Kristus Debatanta napalako, sapo' napalako 
aka deem pattujunna la umponnoi pa'lalam 
penabanna. Manähhä-nähhä umpomatannim 
tula' lako ingganna hupatau to la mala 
napa'tomaho-mahoi. 19 Sapo' ikoa'-iko 
naissam asammi tau naua manuhu' si'da- 
si'dakoa' lako pepatuduanna Puang Allataala, 
nasuhum tä' deem pada samasannam 
penabangku diona indo pa'palakoammua'. 
Kupelau anna umpaillaam penabaia' ingganna 
hupanna kamapiaam, anna umpa'talinga 
lenda'ia' ia ingganna hupanna kakadakeam. 
20 Puang Allataala kabuttuanna kamasakkeam 

sola kamasannangam la bale' umpadahi 
ambum tomahajanna setam lambi' uhhondoi 
dokkoa'. Handandanni Puang Yesus Debatanta 
untamba'koa' pada-pada. ?! Kupalandasam 
duka' matim salama'na Timotius, indo 
sababangangku illaam pengkahangam di 
ada'. Salama'na toi duka' matim Lukius, 
Yason anna Sosipater, sangngim solaku 

to Yahudi. 22 Kao Tertius untulisanni inde 
suha'na Paulus. Kupopentunalla' duka' 
tula'ku saidi': salama'ku matim inggannakoa' 
solasubungku itim. 23 Kupalandasam duka' 
matim salama'na Gayus. Banuanna si kiongei 
tohho inde, anna banuanna toi si kiongei 
ma'sambajam solakam issinna jumaa' inde. 
Kupalandasam toi duka' salama'na Erastus 
indo kapalana to si muanna doi' illaam inde 
kota. Anna salama'na duka' Kwartus mesa 
solasubuntaa' to matappa'. ?* [Handandanni 
Debatanta Yesus Kristus untamba'koa' 
pada-pada. La sule lako hi too!] 2? Dipuji 
anna dipa'kasallei Puang Allataala! Anggam 
la kuasa umpakatoto' kamatappasammua' 
umpolalam indo Kaheba Katilallasam to puha 
kupa'pakahebaam diona Yesus Kristus. Inde 
Kaheba Katilallasam to kupa'pakahebaam, 
iam too indo pattuju kada ditambinna Puang 
Allataala mahhatu'-hatu'um taunna ta' deem 
napelabillo hupatau. 2? Sapo' tentomai pattuju 
ia too dipa'patandaammi illaam suha'na 
ingganna nabi situhu' pahentana Puang 
Allataala to tubo liu sule lako salako-lakona. 
Pattuju ia too dipa'patandaammi anna 

dipa'pakahebaam lako ingganna hupatau anna 
mala matappa' anna manuhu' lako Puang 
Allataala. ?? Anggam mesa-mesanna Puang 
Allataala anna angga toi Ia ullosa limbä anna 
untahhu' mandalam. Sihatam anna sipato' la 
angga Ia dipa'kasallei sule lako salako-lakona 
umpolalam sanganna Yesus Kristus. Abana 
inna la diua! Padam too. 


1 KORINTUS 


1 Inde suha' buttu di kao Paulus to puha 

ditambai mendadi suhona Kristus Yesus 
aka situhu' pa'elo'na Puang Allataala. Duka' 
buttu di solasubuntaa' Sostenes “lu lako 
inggannakoa' solasubungki umma'na Puang 
Allataala itim jumaa' Korintus. Puhangkoa' 
napasaha' anna nasehoi Puang Allataala 
mendadi umma'na aka kasilombungammua' 
Kristus Yesus, susi toi ingganna hupatau 
lako ongeam senga' to mengkaala 
langam Debatantaa' Yesus Kristus indo to 
tapa'Debataia' pada-pada. 3 Handandanni 
Puang Allataala Ambetaa' sola Debatanta 
Yesus Kristus la untamba'koa' anna namana' 
kamasakkeam sola kamasannangam. “Ta' 
deem kattunna umpakende'a' katilallasam 
langam Puang Allataala aka malangkoa' 
nakamasei nabeem pa'mana' di ada'na 
kahana kasilombungammua' Kristus Yesus. 
3 Aka pentuhu'nangkoa' Yesus Kristus, 
nasuhum puhangkoa' nabeem ingganna 
pa'mana' di ada'na illaam jumaa'mu 
susinna kamanahangam ma'tula' anna 
kapaissangam illaam ingganna kaha-kaha 
diona Puang Allataala. £ Kaha-kaha iam too 
umpomannassai diua titanam tongammi 
illaam penabammua' indo kapaissangam 
diona Kristus, ” nasuhum sundum illaam 
jumaa'mua' ingganna pa'mana' di ada' 

illaam inde wattu umpemmitai kasuleanna 
Debatanta Yesus Kristus ma'penduanna. “La 
napakatoto'koa' Debatanta Yesus Kristus 
sule lako allo ma'katampasanna anna mala 
tä' deem sassaimmua' nalambi' ke sulem 
ma'penduanna. ?Puang Allataala tontä 
manontom umpasule lako pa'dandianna to 
puha untambaikoa' napasakalebu Anä'na, 
battu diua Yesus Kristus Debatanta. 100 
inggannakoa' solasubungku, sola sanganna 
Debatanta Yesus Kristus, kupelau anna 
sambättu'koa' anna mesa pengngolo illaam 
ingganna kaha-kaha. Daa umpakende'a' 
kasipengkaam illaam alla'-alla'mu, sapo' la 
mesa penaba hakoa' ia anna mesa pattuju. 
11]a anna ma'kada susiä' matim inggannakoa' 
solasubungku, aka deem sanaka-naka tau 
sahapunna Kloe sule umpa'tulasanna' naua: 
"Deem kende' kasipengkaam dio." 12 Indo 
kuuaam kasipengkaam, deem muuai: "Paulus 
kao kutuhu'i," deem muuai: "Apolos kao," 
deem toi duka' muuai: "Petrus kao kutuhu'i" 
anna deem piha muuai: "Pentuhu'naa' kao 
Kristus." 13 Moi kela daa ta' kao deem kuissam 
dibahe-bahe Kristus! Ta' toi deem dipaso'a' 
yabo kaju sitambem la umpendudungangkoa' 
dosamu! Ta' tookoa' deem ditedo' sola 
sangangku, le'? 14 Mapianna hia aka padakoa'i, 
iya anggam Krispus sola Gayus kao untedo'i, 
15 nasuhum tä'koa' deem la mala muuai: 
"Natedo'ä' Paulus anna malaa' mendadi 
pentuhu'na." 16 (0 Stefanus-pi toda' sahapu 
kutedo' bale'! Sapo' situhu' pa'kilalaangku, 

ta'um deem tau senga' kutedo' sulibanna ia 
too). 1” Aka kao-kao tä' deem nasuaa' Kristus la 
mantedo', sapo' nasuaa' la umpa'pakahebaam 
indo Kaheba Katilallasam buttu yabo mai 
Puang Allataala. Anna taia kamanahangam 
hupatau kupake umpa'pakahebaam indo 
Kaheba Katilallasam lako hupatau. Aka maka' 
la ia nasuhum matappa' hupatau, iya la 
labu' baba indo kakuasaanna kamateanna 
Kristus yabo kaju sitambem. 18 Anna maka' 
dipa'pakahebaam kaheba diona kamateanna 
Kristus yabo kaju sitambem, iya nasangai 

ia to inna la ullambi' katilakaam: "Tula'na 

to maho." Sapo' lako kita to dipasalama', 
taissanna' kita pada-pada taua kaheba ia too 
naongei Puang Allataala umpa'patandaam 
kakuasaanna. 1? Aka deem tisuha' illaam 
Battakada Debata naua: "Indo kakeakasanna 
to ma'keaka'-aka' la kusapui, anna indo 
kapaissanganna to ma'manaha-naha la 
kupempa'deam." 2?Iya akam gunana indo 

to manaha? Akam gunana indo to ullatta' 
Pepaondonganna Musa? Anna akam gunana 
indo to manähä ma'tula'? Iya mannassa 
anna napa'patandaammi Puang Allataala indo 
kamanahanganna hupatau ta' deem gunana! 
21 Aka moi la umba susi kakeakasanna 
hupatau, tala malai umpengngissanni Puang 
Allataala kela kakeakasam di kalenai. 

Sapo' situhu' kakeakasanna Puang Allataala 
nakattu naua menna-menna ungkatappa'i 
indo Kaheba Katilallasam kipa'pakahebaam, 
tau ia too la salama', moi anna nasangai 

hupatau indo kaheba ia too: "Tula'na to 
maho." 22To Yahudi ia moka matappa' ke 
ta'i deem tanda memängä-mängä naita. 
Anna to Yunani ia, moka matappa' ke taiai 
to manaha umpa'tula'i. 23 Sapo' kami'-kami', 
anggam diona kamateanna Kristus yabo 
kaju sitambem kipa'pakahebaam. Sapo' 

tä' ia naala akkalanna to Yahudi, anna 
nasangai ia to Yunani katomahoam. 2? Sapo' 
indo ia to puha natambai Puang Allataala, 
susi to Yahudi teem taianna to Yahudi, 
dibukkaiam ia mata di ada'na anna mala 
naissam naua indo kaheba diona Kristus 
naongei ma'tandaam kakuasaanna anna 
kakeakasanna Puang Allataala. ?? Aka indo 
kakeakasanna Puang Allataala to nasangai 
hupatau: "katomahoam," setonganna keaka' 
puha ia anna la kakeakasanna hupatau. Susi 
toi pa'palakoanna Puang Allataala to nasangai 
hupatau: "kamalammaam," setonganna 
matoho puha ia anna la kamatohoanna 
hupatau. 26 O inggannakoa' solasubungku, 

la ungkilalai hia' tia katuboammu indo anna 
wattunnai natambaikoa' Puang Allataala. 
Wattu eta too, anggam saidi' illaam alla'- 
alla'mua' indo to disangai to keaka', to 
kasalle, anna änä' pua. ?/ Aka naägä'i hi tia 
Puang Allataala umpilei to nasangai hupatau 
to maho, anna mala masihi' ingganna to 
keaka'. Anna naägä'i toi duka' Puang Allataala 
umpilei to naangga' hupatau malamma, anna 
mala masihi' ingganna to ussangai kalena 
matoho. 28 Napilei Puang Allataala to nasangai 

hupatau ta' keangga', to napa'pa'dei solana, 
susi toi duka' to nasangai hupatau ta' deem 
gunana anna mala napa'dei Puang Allataala 
indo to nauaam hupatau to la dipa'kasallei. 
29 Napateem anna mala ta' deem moi podo 
la mesa hupatau ussanga-sanga kalena 
dio olona Puang Allataala. 3? Aka ma'kale 
Puang Allataala ungkahai lambi' malakoa' 
dipasakalebu Kristus Yesus, nasuhum malaa' 
taissam kakeakasanna Puang Allataala. Ia toi 
napolalam anna malakia' napomalolo Puang 
Allataala anna napasähä' mendadi umma'na 
anna nalappasam dio mai kakuasaanna dosa. 
31Dadi, "Menna-menna la tilalla', taia kalena la 
nasanga-sanga, sapo' indo to puha napogau' 
Puang Allataala, ia hi tia pahallu napa'kasallei," 
umba susi puha tisuha' illaam Battakada 
Debata. 
2 10 inggannakoa' solasubungku, indo 
anna itinna' umpa'pakahebaam diona 
pattujunna Puang Allataala, iya Lä deem 
ma'tula'a' la umpake kada ada' battu haka la 
kamanähänganna hupatau. ? Aka abana inna 
kuua, ta' kao kuaku la untula' aka-aka senga' 
illaam alla'-alla'mua' sulibanna Yesus Kristus, 
la'bi-la'binna indo kamateanna yabo kaju 
sitambem. 3 Wattunna anna kupellambi'ikoa', 
iya malammaa' kusi'dim anna lumalla'a' 
mahea'. “Indo pepatuduam kutulasangkoa' 
anna indo kaheba kupalandasangkoa' ta' deem 
kutula' umpake kamanahangam hupatau anna 
tä' toi deem kupamammisangkoa' tula', sapo' 
mesa-mesanna kakuasaanna Penaba Maseho 

umpomakalesoi diua tappa' indo kaheba ia 
too. ? Susim too anna mala matappa'koa' lako 
Kristus kahana kakuasaanna Puang Allataala, 
taia kahana kamanahangam hupatau. 

6 Moi anna susi, sapo' maka' illaangkam 
alla'-alla'na to matappa' indo to matoto'um 
kapeimanganna, abana ma'tula'kam ia pole' 
umpake kada naponnoi kakeakasam. Sapo' 
kakeakasam ia too, taia kakeakasam di 

lino battu haka kakeakasanna ingganna to 
ma'kuasa illaam inde lino, indo to la dipa'dei 
kakuasaanna. 7/Indo kipepatuduam, iam 

too indo kakeakasanna Puang Allataala to 
napokada ditambimpi mengkalao dio mai. 
Sapo' setonganna tä'pi dadi inde lino anna 
nakattu loppo'um Puang Allataala naponnoi 
indo kakeakasanna la malakia' mangngala 
taba illaam kamatandeanna. 8Tä' deem moi 
podo la mesam to kuasa illaam inde lino la 
umpelabilloi indo kakeakasam ia too. Aka 
indo kela deenni umpelabilloi, iya mannassa 
anna tä'i la umpäso' Debatanta to handam 
matande yabo kaju sitambem. 9Sapo' inna 
puha tisuha' di tia illaam Battakada Debata 
naua: "Lako to ungkamasei Puang Allataala 
puha napatokaam kaha-kaha handam mapia 
indo to tää'napi deem diita sola mata, anna 
tää'napi deem dihingngi sola talinga, anna 
tää'napi nalambi' suhi'na hupatau." 19 Sapo' 
inna napalosaingkia' kita Puang Allataala 
umpolalam Penaba Masehona. Aka Penaba 
Maseho Ia ullosa ingganna aka-aka, sule lako 
ingganna pattujunna Puang Allataala moinna 

anna tibuniangam pihi'. 1! Aka umba susi 
hupatau anggam ia duka' kalena muissanni 
issi penabanna, susim too duka' diona Puang 
Allataala, anggam tia duka' Penaba Masehona 
muissanni tama penabanna! t? Kitaa'-kita 
ta'kia' dibeem pikkiham hupatau, sapo' indo 
dibeengkia' ma'kale Penaba Maseho indo to 
napatamaangkia' kaleta Puang Allataala anna 
mala takaleso manappaa' indo ingganna mana' 
pa'kamasena Puang Allataala lako kita. 13 Anna 
maka' kipepatuduam ingganna ia too, tä'kam 
kami' ma'pa'guhu situhu' kamanahangam 
hupatau. Sapo' kada napatuduangkam 
Penaba Maseho kipake umpomasia' kaha-kaha 
mendebatanna lako to puha untahima 
Penaba Maseho. 14Lako to ta'pi napentamai 
Penaba Masehona Puang Allataala, mannassa 
anna moka untahimai indo to buttu dio 

mai Penaba Maseho. Aka nasangai mandi 

tia kaha-kaha ia too, katomahoam. Lako 

tau susi ia too, mannassa anna ta'i naala 
pikkihanna, aka anggam to tibukka mata 

di ada'na mala natama pikkihanna. !? Lako 

to napentamai Penaba Maseho, mannassa 
anna naissanni umpikki' ingganna kaha-kaha 
mendebatanna. Sapo' lako to tä' muissam 
Puang Allataala, tä' ia deem moi podo la mesa 
muissanni pikkihanna indo to napentamai 
Penaba Maseho. !? Umba susi tisuha' illaam 
Battakada Debata naua: "Mennangka la 
muissanni diona pikkihanna Puang Allataala? 
Anna mennangka la mala umpatudui?" Sapo' 

kitaa'-kita siampuammakia' pikkiham susi 
pikkihanna Kristus! 
2 1 Setonganna inggannakoa' solasubungku, 
indo lessu' anna itinna' ta'koa' mala 
kupa'tula'i susi to puham napentamai 
Penaba Maseho. Sapo' anggam kupa'tula'i 
susikoa' to untuhu'pi sipa' dosana hupatau 
battu diua to manipi'pi kamatappasanna 
lako Kristus, aka sihhapampokoa' ana'-ana' 
malea illaam kamatappasam. ? Umba susi 
änä'-änä' sumusupi tä'pi mala dibeem 
kinande makahha', susingkoa' too duka' 
wattu eta too, kupatudukoa' pepatuduam la 
sihatanna dipatuduam lako tau to ta'pi matoto' 
kamatappasanna, aka abana ta'pi umbelaa' 
untahima pepatuduam mandalam. Anna sule 
lako temo tä' liupia' umbela untahima, 3 aka 
nakuasai liupokoa' sipa' dosana hupatau. Aka 
maka' deem liupia' illaam alla'-alla'mu to si 
ma'kembuhu anna to sipengka, mannassa ia 
umpatandaanni diua tubo liupokoa' situhu' 
sipa' dosana hupatau, susi to ta'pi ungkaleso 
Puang Allataala. “Aka maka' deengkoa' 
muuai: "Pentuhu'naa' kao Paulus," anna 
piha muuai: "Pentuhu'naa' kao Apolos," iya 
mannassa anna iai umpatandaanni diua susi 
liupia' pa'palakoammu to ta' ungkaleso Puang 
Allataala. > Aka setonganna, Apolos anna 
kao tonta babam. Bassim sabua'na babakam 
Puang Allataala to umpatettekoa' anna mala 
matappa'koa' lako Kristus. Anggangkam 
bassim umpalako pengkahangam puha 
napapassanniangkam Debata. ? Aka kutanam 

kao sihhapam tanangam anna nalima'i 

ia Apolos, sapo' ma'kale Puang Allataala 
umpatuboi anna napalobo'. 7 Dadi, taia tia to 
mantanam anna to mallima'i la dipaitoo'na 
sapo' Puang Allataala hia pahallu dipaitoo'na, 
aka Ia to umpatuboi anna umpalobo'i. 8 To 
mantanam anna to mallima'i pada babam. 
Anna bassim la untahima sahona situhu' 
kamahesoanna. ? Kami'-kami' bassim to 
mengkahanakam Puang Allataala. Anna 
ikoa'-iko bela' di ada'nakoa' Puang Allataala. 
Anna mala toi kakalebuammua' dipasihhapam 
banuanna Puang Allataala napake'de'. 1? Aka 
pa'kamasena Puang Allataala nasuhum 
namana'a' kao kamanahangam umpaokko' 
batu longkahhim la dipa'pake'de'i banua 

ia too. Anna tau senga pole' umpake'de' 
banua yabona indo batu longkahhim. Sapo' 
anggam ia, aka pahallu napetua' manappa to 
la ungkahai indo banua la naaka susi anna 
mala sihondoi indo batu longkahhim ia too. 
11 Aka anggam mesa-mesanna Yesus Kristus 
napadadi Puang Allataala batu longkahhinna 
banua di ada' ia too. Dadi ta' la mala 

deem batu longkahhim senga' dipaokko'. 
121ndo to umpake'de' banua yabona indo 
batu longkahhim ia too, deem tau umpake 
pangkakka' mapia susinna bulabam, peha', 
anna batu masuli'. Anna deem toi duka' 
umpake pangkakka' taa'na mapia susinna 
kaju, humpu', anna dalame. 13 Illaampi tia 
allo kasuleanna Puang Yesus ma'penduanna 
mane dipangngitai pengkahana si mesa-mesa 

tau sihhapam disudi tama api. Etapi too 

pole' mane diissanni diua mapia haka indo 
pengkahana, kadake haka. Dadi maka' too 
ta' naande api indo banua, iya pangkakka' 
mapia too napake umpake'de'i. Anna maka' 
too naande api, iya pangkakka' kadake 

too napake. !#Maka' too tä' naande api 

indo pengkahana mesa to mengkaha, iya 
mannassa anna tau ia too la untahima sahona. 
15Sapo' maka' naande api pengkahana ke 
puham nasudi Debata, iya la ussi'dim too 
kahugiam. Kalembasanna, moi anna la salama' 
ia kalena, sapo' ta' ia la disahoi. Aka la 
sihhapam mesa tau to naande api banuanna: 
ingganna pohebana pa'de, sapo' salama' 

ia kalena. 16 Tä' isanga muissanna' diona 
kalemu? Kakalebuammunna' too banuanna 
Puang Allataala anna Penaba Masehona tohho 
illaam kalemua'! 17 Menna-menna ungkadakei 
indo banuanna Puang Allataala, mannassa 
anna la nakadakei duka' Puang Allataala 

tau ia too. Aka maseho indo banuanna 
Puang Allataala, anna kakalebuammunna' 

too indo banuanna Puang Allataala. 18 Daa 
umpasalanduanna' kalemu la anggam 
uhhannuam kamanahangam di lino. Aka maka' 
deem illaam alla'-alla'mua' ussangai kalena to 
manähä situhu' passangainna hupatau, iya 
pahallu la natampeam ia too lambi' mendadi to 
maho situhu' passangainna hupatau anna mala 
mendadi manähä situhu' passangainna Puang 
Allataala. 19 Aka indo to nasangai hupatau 
kamanähängam, nasangai Ia Puang Allataala 

katomahoam, umba susi puha tisuha' illaam 
Battakada Debata naua: "Kamanähänganna 
siam hupatau napake Puang Allataala 
umpatumai." 2? Anna naua polepi illaam 
Battakada Debata: "Naissam Debata naua 
pikkihanna ingganna hupatau to manaha di lino 
ta' deem gunana." ?t lam too anna ta'ungkoa' 
la mala umpakate'de' padammu hupatau. 
Aka ingganna kaha-kaha umpahalluanna' 
abana inna dipadokkoammokoa' lisu pala'mu 
la muampuam. 22 Aka susi kamt sola Apolos 
anna Petrus, teem inde lino sitonda issinna, 
katuboam anna kamateam, wattu temo 
anna wattu mane la sulena, ia asanna ia too 
dipadokkoam asammokoa' lisu pala'mu la 
muampuam. 23 Anna ikoa'-iko, ampuannakoa' 
Kristus anna Kristus la ampuanna Puang 
Allataala. 
4 1 | a uhhekem sabua'nakam kami' Kristus to 
dipapassanni babaam la umpa'paissangam 
kada ditambinna Puang Allataala indo ta'pi 
deem napelabillo hupatau. ? Inde isanga to 
disua tau, pahallu iannapi anna ia dipalako 
situhu' pa'elo'na to ussuaki'. 3 Maka' deem 
illaam alla'-alla'mua' to umpasalaa', iya ta 
maaka aka ta' siam la kupehingngii. Moi 
menna la umpasalaa' tä' manggi' kupehingngii. 
Susi toi duka' kaleku, tä' bahaniä' la ussangai 
inde pengkähängangku mapia haka, kadake 
haka. * Sapo' anggam ia, aka maka' kupasalui 
penaba, iya tä'pi deem kasalaangku kusi'dim. 
Sapo' ia hia, takao la ussangai kaleku, 
Debata ham ussangai inde pengkähäku, 

mapia haka, kadake haka. > Dadi, daa 
ummasimpanna' ungkattui kamapiaanna 
anna kakadakeanna pengkahana mesa 

tau, aka taiapi wattunna. Sulepa Debata 
mane Iai ungkattui kamapiaanna anna 
kakadakeanna pengkahana si mesa-mesa 
hupatau. Ia ham umpa'patandaanni ingganna 
tibuninna illaam kamalillingam anna la 
umpakaleängam ingganna pattuju penabanna 
hupatau. Wattu etapi too mane napujii 
Puang Allataala ingganna to la sihatam 
napuji. “O inggannakoa' solasubungku, inde 
kaha-kaha kutuli' illaam suha'ku, kao nahua 
anna Apolos. Malakam umpehapanni aka 
kami'-kami' kituhu'im indo paondom naua: 
"Antii manda' tobei matoto' indo to puha 
tisuha'." Aka maka' umpehapannikam, iya 
ta'koa' deem moi podo la mesa malangka' 
penaba la umpakate'de' mesa tau anna muita 
dokkoa' mesa tau. /Menna ussangaikoa' 
mentando langam puhakoa' iko anna la 
solamu? Ta' daka tia ingganna aka-aka 
illaannaa' kalemu buttu yabo asam mai Puang 
Allataala? Sapo' akanna malangka' penaba 
hakoa'? Mato-mato indo muampuanna' illaam 
kalemu deem baba, ta'koa' dibeem! 3 Ussanga 
haka' iko tä'um deem kakuhangammua'? 
Umbai' malangkoa' disangai to makaka! Anna 
umbai' mala toongkoa' mendadi tomahaja! 
Anna kami'-kami' tä' baba deem aka. Mala 

hi tia kela mendadi tomahaja si'da-siakoa' 
anna malakia' pada-pada ma'pahenta! ? Ia 
anna ma'kada susiä' matim aka situhu' 

kao pikkihangku, kami'-kami' inggannakam 
suhona Yesus Kristus abana napadadikam 
Puang Allataala hupatau to handam matuna. 
Napasusikam to handam matuna to la 
dipahuai pa'tahungkungam sampe mate 
napengkitai tau buda anna ingganna malaika'. 
10 Nasangaikam kami' hupatau to maho aka 
ungkatappa'ikam Kristus, anna ikoa'-iko 
ussangaikoa' kalemu to matappa' keaka'! 
Malammakam kami' anna umbai' matohokoa' 
iko! Naita dokkokam kami' hupatau anna 
umbai' napa'kasalleikoa' iko! 11 Sule lako 
temo sitammu liupakam kami' kakobeam 
anna kamabahhangam, angga ham illaanna 
kaleki poheba kadakke' anna diuai deem siapi 
pa'sampingangki. Si nadahha polepakam liu 
tau anna ta' toi deem ongeam ma'lesoam si 
kiongei tohho. 1? Anna si mengkaha kahha' 
liukam kami' umpea kapahalluangki. Maka' 
deem tau umpetunakam, iya si kipelauam 
mandi pa'tamba'. Maka' didahhakanni, iya 
anggangkam sa'baha'. 13 Susi siam ke deenni 
tau umpakolo'-kolo'ikam, si kipabala'i mandi 
tula' bulabam. Sule lako temo dipasihhapam 
babakam kami' humpa, anna bubosinna inde 
lino. 14 Inde kuuaangkoa' temo, tê! kuua anna 
malakoa' masihi', sapo' inde pepakilalaangku 
matim kupasusikoa' änä' to kupakamaja. 

15 Aka moinna anna deem massa'bu-sa'bu 
tuangguhummua' to umpatettekoa' illaam 
kamanuhusam lako Kristus, sapo' anggama' 
mesa ambe di ada'mua'. Aka anggamä' mesa 
uhuna umpaissannikoa' Kaheba Katilallasam 

lambi' matappa'koa' lako Kristus Yesus. 
191am too kasuhunganna anna kupelau 
si'da-si'danna' matim anna umpotandengam 
manappaa'. 1 lam too anna kusuam 
Timotius matim umpellambi'ikoa'. Mesa 
duka' to untuhu'i Kristus, sihhapam ana' 
ikaleku to kupakamaja, anna ia toi to mala 
dihannuam. La napakilalakoa' diona maaka 
susi pa'palakoangku illaam untuhu'i Kristus 
Yesus, indo sihondoinna pepatuduangku lako 
ingganna jumaa'. 19 Deem sanaka-naka tau 
illaam alla'-alla'mua' malangka' penaba, aka 
nasanga ta'ma' la matim. 1?Sapo' maka' 
naua Debata, tä'um la masäe anna matimma' 
umpellambi'ikoa'. Etapi too mane kuitai aka 
amo la napogau' indo to malangka' penaba, 
battu la deem si'da hi kakuasaanna, battu la 
kadanna baba hi. 2? Aka maka' la kakuasaanna 
Puang Allataala illaam kalena tau ia too, 
mannassa anna la napatandaanni illaam 
pa'palakoanna, tä' la angga tula'na bäbä. 
21Dadi la umpise'ia' umpohäena! La matim 
däkä' anna kukeaha'ikoa', la matim däkä' anna 
kupatudukoa' memmaja-maja? 

1 Kukapilla'i si'da-si'da gau'mua', aka deem 
5 kutahima kaheba diona gau' sessu' liba' 
sugali' kadakena kende' illaam alla'-alla'mua'. 
Ditula' diua deem illaam alla'-alla'mua! 
umpasola metindo pohona battu diua bainena 
ambena. Tandana kadake gau'na tau ia too, 
moi to tä' ungkaleso manappa Puang Allataala 
tä' toi napogau' gau' susi ia too. ? Sapo' 
ikoa'-iko, tontä liupokoa' malangka' penaba, 

moi kela daa la sihatangkoa' masussa penaba 
umpikki'i kaha-kaha ia too. Aka setonganna 
la pahallua' mualai illaam mai alla'-alla'mu 
tau ia too anna mane hua. 3 Maka' di sesena 
mehhupataunna, sikambelakia', sapo' maka' 
dipikki' di sesena mendiada'na, mala diua 
illaam siamä' alla'-alla'mua' nasuhum kao 

la ungkattui kaha-kaha ia too, mato-mato 
itim siama'. Dadi sola sanganna Puang Yesus 
Debatanta kukattum temo kuua indo tau to 
umpalako gau' sessu' liba' sugali' kadakena, 
pahallu la dipahuai pa'tahungkungam. Dadi 
maka' ma'hempungkoa', la muangga'a' 
mato-mato dio siamä' heem. Sola sanganna 
Puang Yesus Debatanta “ (5:3) ?la muäläia' tau 
ia too illaam mai kakalebuanna jumaa' anna 
umbehoia' tama pala' limanna tomahajanna 
setam anna mala nalambi' katilakaam bätä 
puntinna, umba ke malai untihokongam 
gau'na anna salama' ia sungnga'na ke sulem 
Debatanta ma'penduanna. *Tä'koa' sihatam 
la malangka' penaba ussangai kalemu mapia. 
Aka umbai' ungkilalai hia' tia indo deem 
mesa kada naua: "Sai'di' bibi' hoti mala 
ussamba buda tappum lambi' ma'pakembea' 
kela dipapiai hoti." 7 Umba susi to Yahudi si 
mualai illaam mai banuanna ingganna bibi' 
hoti masäem ke lambi' oom allo Kalappasam, 
iya la susingkoa' too duka' anna mane. La 
mualaia' duka' illaam mai kakalebuanna 
jumaa' indo to madosa anna mala masehoa' 
katuboammu sihhapam hoti bakahu ta' diboloi 
bibi', aka abana to puhangkoa' nasehoi Puang 

Allataala. Aka Yesus Kristus puha dipatei aka 
nalappasangkia' dio mai dosata sihhapam 
ana' domba si natunu to Yahudi la diande 
illaam allo Kalappasam. 8 Dadi la tontä liukia' 
allo-allo tilalla' (aam penabanta umpengkilalai 
kalappasanta. La tatibea' indo bibi' hoti 
masäem, kalembasanna gau' kadaketa anna 
gau' bubosinta. Anna la taandea' indo hoti 
bakahu to tä' diboloi bibi', kalembasanna 
ingganna pa'palakoanta la tapalako sola una' 
penaba sambulo-bulo. ? Kupaillaangangkoa' 
suha'ku indo lessu' kuua: "Tä'koa' la mala 
ma'mesa sola indo to ma'gau' sessu'." 190 Indo 
to kuuaam tä'koa' la mala ma'mesa sola, 
taia indo ingganna to tä' ungkaleso Puang 
Allataala anna ma'gau' sessu'i battu haka 
ma'podo kao battu haka manähhä-nähhä 
battu haka umpenombai debata lino pa'papia 
kalena. Aka maka' hapanna la ia kuuaam, 
iya anggam tia anna la malakoa' sisähä' ke 
mäläikoa' illaam mai inde lino. 1! Sapo' inde 
kuuaam tä'koa' la mala ma'mesa sola, indo to 
ussangai kalena to matappa' duka' lako Kristus 
sapo' ia hi umpogau' gau' sessu', ma'podo 
kao, umpenombai debata lino pa'papia 
kalena, battu haka napohäe si untula'-tula' 
kadake solana, battu haka to si umpamabo' 
kalena battu haka to manähhä-nähhä. Moi 

la solakoa' mangngande tau susi ia too, 

tä' toi la mala! 12Setonganna, taia kao 
uhusangku la umpassala mesa tau ke taiai 
solata to matappa'. Puang Allataala ia la 
umpopa'tadongkonganni kasalaanna. Sapo' 

diona jumaa'mua' setonganna pahallukoa' la 
ma'kale umpassalai indo to ma'gau' kadake 
illaam. Aka deem tisuha' illaam Battakada 
Debata naua: "Alaia' illaam mai alla'-alla'mu 
indo to ma'gau' kadake." 13 (5:12) 

1 Maaka anna deenni illaam alla'-alla'mua' 

palla' penabanna umbaba kaha-kahana 
lako to tä' matappa' la nahotto'? Akanna tä'i 
ma'kalekoa' to matappa' umpapiai ke deenni 
kende' kaha-kaha illaam alla'-alla'mua'? 
2 Tä' daka' tiko muissam muua inde issinna 
lino abana inna umma'na Puang Allataala 
la uhhotto'i? Maka' ikoa' la uhhotto' issinna 
inde lino, iya maaka hi anna ta'ia' umbela 
la uhhotto' kaha-kaha bahinni'? 3Ta' daka' 
tiko muissam muua malaika' duka' anna la 
kitaia' uhhotto'i? Damoaham ia kaha-kaha 
katuboam allo-allo! “Maka' deem kende' 
mesa kaha-kaha illaam jumaa', iya akanna 
manggi' ohi dibaba lako to mahhotto' taia 
issinna jumaa'? > la anna ma'tula' susiä' aka 
kuua anna malakoa' masihi'! Ta' daka tia 
deem siam illaam alla'-alla'mua' to manähä 
la uhhotto'i ke deenni sisala bingkum bassim 
to matappa'? "Sapo' deem di to matappa"' 
palla' ia penabanna umpahapa' padanna 
to matappa' lako to ta! matappa'! 7 Maka' 
deem liupi kende' kasipengkaam illaam 
alla'-alla'mua', iya iam tia isanga to talongkoa'. 
Aka setonganna aha leko'um tia ia siam anna 
ia napogausangkoa' padammu to matappa', 
battu haka nahugiangkoa' anna la umbaba 
lako olona to mahhotto'. 8 Moi kela daa iko 

sianna' duka' si ma'pateem ia siam anna 

ia umpogausam padammu anna uhhugiam, 
moi kela daa padammu sianna' to matappa' 
umpateem. ?Ta' daka' tiko muissam muua 
tä' sia ia la mala mangngala taba illaam 
kapahentaanna Puang Allataala ingganna to 
kadake gau'? Daa umbulinna'! Aka ingganna 
to ma'gau' sessu', to umpenombai debata lino 
pa'papia kalena, to ullullu' pa'bannetauam, 
susi toi duka' muane to kende' penabanna 

la sigau' samuanena, 19to kaboko-boko, to 
ma'podo kao, to si umpamabo' kalena, to si 
untula'-tula' kadake solana, anna to manähhä- 
nahha, ingganna tau susi ia too tä' sia ia la 
mala mangngala taba illaam kapahentaanna 
Puang Allataala. 1! Setonganna deem siangkoa"' 
duka' ma'gau' susi indo yolona. Sapo' temo 
puham nabasei Puang Allataala indo dosamua' 
anna napasähä'ungkoa' mendadi umma'na 
anna napomalolo. Kaha-kaha ia too napogau' 
Puang Allataala umpolalam pengkähäna 
Debatanta Yesus Kristus sola kakuasaanna 
Penaba Maseho. 12Ingganna-ingganna sia 
mala asam kupogau'. Sapo' ia hia aka tä' la 
keguna asam tama kaleku. Dadi kao-kao, moi 
anna la mala asanni kupogau', sapo' ta' kuaku 
la nakuasai mesa pa'pogausam. 13 Deem tau 
muuai: "Dipadeem kinande kahana tambu' 
anna tambu' duka' dipadeem kahana kinande." 
Sapo' inde kinande anna tambu' ta' la da'da' 
liu, pissam wattu la napa'dei siam Puang 
Allataala. Inde bata puntinta napadadi Debata 
tä' la dipake ma'gau' sessu', sapo' anggam la 

dipake umpalako pa'elo'na, anna Debata ham 
umponnoiangki' kapahalluam bata puntinta. 
14 Puang Allataala puha umpatibangom sule 
Puang Yesus Debatanta dio mai alla'na to mate. 
La napasusingkia' too duka' Puang Allataala 
umpake kakuasaanna. 1? Mannassa anna 
muissannia' muua bata puntinta pangkakka'na 
duka' bata puntinna Kristus. Dadi la sihatam 
daka tapake inde pangkakka' bata puntinna 
Kristus umpasola baine passunda'? Mannassa 
anna tä'i sihatam! 16Tä' daka' tiko muissam 
muua menna-menna sola metindo baine 
passunda', mannassa anna mendadi mesam 
indo baine passunda'? Aka puha tisuha' illaam 
Battakada Debata naua: "Duai la mendadi 
mesa illaam ingganna-ingganna sia." 17 Sapo' 
menna-menna umpamesa kalena Debata, 
mannassa anna sihondäm ia penabanna tau ia 
too anna Penabanna Debata. 18 Pasikambelaia' 
kalemu gau' sessu'. Ingganna hupanna 

dosa napogau' hupatau sulibanna gau' 
sessu', tä' ia madosa lako bata puntinna. 
Sapo' ma'gau' sessu' ia madosa lakoki' bata 
puntinta. 19Tä' daka' tiko muissam muua bata 
puntimmua' banua di ada'na Penaba Maseho 
to tohho illaam kalemua'? Ma'kale Puang 
Allataala umpatamaangkoa' kalemu Penaba 
Maseho. Anna kalemua' taikoa' umpuänganni, 
sapo' Puang Allataala umpuänganni. 29 Aka 
puhangkoa' naalli ponno Puang Allataala. 
Dadi pakeia' bata puntimmu umpuji sanganna 
Puang Allataala. 

7 l Tentomai la kutimba'i indo 
pekutanaammua' illaam suha'mu. 

Mapia duka' ke ta'i kebaine mesa muane. 
2Sapo' aka buda tau si ma'gau' sessu', dadi 
mapia puha ia ke kebainei mesa muane, 
battu kemuane mesa baine. 3 Sapo' anggam 
ia aka mesa muane pahallu la sola metindo 
bainena, battu haka baine la pahallu sola 
metindo muanena. Aka bassim pahallu 

la napalako indo si biasanna dipogau' 

illaam kasipobaineam. “Aka bata puntinna 
mesa baine taia kalena ungkuasai, sapo' 
setonganna muanena ungkuasai. Susim 

too duka' bata puntinna mesa muane taia 
kalena ungkuasai, sapo' setonganna bainena 
ungkuasai. ? Lako ikoa' to sipobaine, ta'koa' 
la mala masae sisaha' metindo. Mala ia 

ke si sanaka-nakai benginna anna mala 
umpasatutuikoa' penabammu sambajam, 
sapo' la sipattujukoa' yolo. Puhai too, iya sola 
ongkoa' sule metindo indana deenni naola 
tomahajanna setam napa'sanda'ikoa' aka ta' 
sianna' la umbela ungkuasai kalemu. “Inde 
kuuaangkoa' taia pahenta, sapo' pepakilalaam. 
7 Setonganna kupohae puha ia ke napasusiia' 
ingganna tau ta' duka' mandapo'. Sapo' tä'kia' 
susi-susi aka pantam namana'kia' Puang 
Allataala. Deengkia' dimana' la mandapo' anna 
deengkia' dimana' la masannam disi'dim ke 
ta'i tau mandapo'. 8Indo to ta'pi mandapo' 
battu haka to balu baine matem muanena 
kupakilala kuua: mapia puha ia ke ta'um 
manggi' mandapo', susia'. ? Sapo' maka! tä' 

la ussahaa' untaham kamohaeam sugali'mu, 
iya aha pissammokoa' mandapo' anna la 
nakadakeikoa' kamohäeam sugali'mu. !? Lu 
lako to mandapo'um la napaillaam tambu' inde 
pahentaku (setonganna taia pahenta kaleku, 
sapo' pahenta buttu yabo mai Debata): mesa 
baine ke kemuanem, tä' mala untibe muanena. 
11Sapo' maka' deem baine untibe muanena, 
tä'um mala la kemuane pole. Anggam mala 
ke ussulei sule muanena. Susi siam duka' 
muane tä' si'da-si'da mala la untibe bainena. 
12 Anna mane deenni, pepakilalaangku ia 
(taia paondom Debata) la lu lako ia solata 

to siala taianna to matappa'. Lako muane 
indo to tä' matappa' bainena, sapo' naakupi 
indo bainena siala, iya ta' mala la natibe indo 
baine ia too. t3 Susi siam duka' lako baine 
indo to tä' matappa' muanena, sapo' naakupi 
indo muanena siala, iya tä' mala la natibe 
indo muane ia too. 14 Aka indo muane to tä' 
matappa' la ussi'dim duka' pa'kamasena Puang 
Allataala kahana siala baine to matappa'um. 
Susi siam duka' baine to tä' matappa' la 
ussi'dim toi duka' pa'kamasena Puang Allataala 
kahana siala indo muane to matappa'um. 
Hapanna tä' la susi, iya indo pessubunna 

la dihekem änä'na to tä' matappa', anna 
setonganna to nakamaseim Puang Allataala 
indo änä'na. 1° Sapo' tä' la ullabaia' indo 

to ta' matappa' ke maelo'i untibe muanena 
battu haka bainena indo to matappa'um. 
Maka' susi, iya indo to matappa' baine haka 
muane haka beba'um ia, tä'um tisäke'. Sapo' 

pa'elo'na Puang Allataala la tubokia' illaam 
kasiolaam. 16 Aka ta' diissam umba ke toko 
mala hi indo baine to matappa'um umbaba 
muanena lako kasalamasam. Anna tä' toi 
duka' diissam umba ke toko mala hi indo 
muane to matappa'um umbaba bainena lako 
kasalamasam. 1/Si mesa-mesa tau pahallu 
la tonta liu tubo umba susi inna susinna lako 
kalena indo puha nabeem Debata wattunna 
anna natambai Puang Allataala la mendadi to 
matappa'. Iam too inde atoham la dipehhondoi 
si kupepatuduam lako si mesa-mesa jumaa'. 
18 Susinna to inna balim disunna' battu diua 
to Yahudi indo anna natambai Puang Allataala 
la matappa', ta'um pahallu la napa'dei sule 
indo sunna'na. Susi toi duka' ke deenni to 
ta' disunna' battu diua taianna to Yahudi 
wattunna anna natambai Puang Allataala la 
mendadi to matappa', ta'um duka' pahallu 
la naua: "La manggi'a' disunna'." 19 Aka 
dituhu'i haka ätoham sunna' ta' daka, tontä 
babam anu' bassim ta' deem gunana lako 
to matappa'. Anggam pahallu, untuhu'i tau 
pahentana Puang Allataala. 2? Si mesa-mesa 
tau pahallu la tonta liu tubo umba susi 

inna susinna lako kalena wattunna anna 
natambai Puang Allataala la matappa'. ?! Maka 
deengkoa' mahassam illaam kasabuasam 
wattunna anna natambaikoa' Puang Allataala 
mendadi umma'na, ta' la umpomasussaa' 
penabammu umpikki'i kaha-kaha ia too. 
Sapo' maka' toko malakoa' lappa' illaam 
mai kasabuasammu, iya mapiam too. 2? Aka 

lako sabua' to natambai Debata la matappa', 
tau ia too lappa'um dio mai passabua'inna 
dosa, aka mendadim umma'na Debata. Anna 
lako ia taianna sabua' to natambai Debata 

la matappa', mendadim ia sabua'na Kristus. 
23 Puhangkoa' naalli ponno Puang Allataala. 
Iya daa ummaelo'a' la naposabua' pa'elo'na 
hupatau illaam inde lino. 2? Dadi inggannakoa' 
solasubungku, si mesa-mesa tau la pahallu 
tubo dio olona Puang Allataala umba susi 
inna susinna wattunna anna ditambai la 
mendadi to matappa'. ?? Mane deenni, diona 
ia to tä'pi mandapo', tä' ia deem nabeenna' 
pahenta Debata. Moi anna susi, sapo' la 
kubeem siangkoa' duka' pepakilalaam situhu' 
issi penabangku. Aka pa'kamasena Debata 
mesaa' duka' to mala dikatappa'i. 26 Susi kao 
inde pikkihangku: pahallu dikilalai diua inde 
tentomai buda kamasussaam ditammu. Dadi, 
kuua kao, mapia puha ia lako mesa tau ke 
tonta lium tubo umba susi tentomai. 27 Lako 
to puham kebaine, kupelau anna ta'i untibe 
bainena. Anna lako to ta'pi kebaine, la napea 
lalanna anna tä' lium kebaine. 23 Sapo' maka' 
deem maelo' kebaine, ia too setonganna ta' 
la madosa. Susi siam duka' ke deenni ana' 
daha maelo' la kemuane, ta' duka' la madosa. 
Anggam ia aka buda too kamasussaam 
disitammuam ke mandapo'i tau. Ia hi kao 
kupemulu kela ta'koa' deem sitammu sussa. 
29 Kalembasanna inde tula'ku inggannakoa' 
solasubungku kuua: illaam inde lino saidi' 
mandam wattuntaa'. Dadi, mengkalao temo, 

lako to kebainem, la pahallu mato-mato ta' 
kebaine battu diua taia pandaposanna la 
napaitoo'na; 3? to sumahho la tubo mato-mato 
tä' masussa penaba battu diua taia sussana 
la napikki'; lako tau to metaba la mato-mato 
tä' tilalla'; lako tau to deem mangngalli, la 
mato-mato tä' deem muampuam aka-aka; 

31 anna lako to umpeä kapahalluanna illaam 
inde lino, la pahallu illaam katuboanna mato- 
mato tä' napalulako napaludio mai kaha-kaha 
ia too. Aka tä'um la masäe anna pa'dem inde 
lino. 32Ia hi kao pa'elo'ku kela mala anna 
ta'koa' deem nakakende'i kamalallangam 
penaba. Aka indo to tä'pi kebaine umpasatutui 
ia pikkihanna pengkähänganna Debata, aka 
naua: "Anna mala masannam penabanna 
Debata." 33Sapo' indo ia to kebainem, si lu 
lako liu ia penabanna kaha-kaha lino, aka 
naua: "Anna mala masannam penabanna 
baineku," 34 ma'katampasanna illaam ia 

too ma'dua penaba. To balu baine ia battu 
haka änä' daha, anggam ia pengkähänganna 
Debata napasatutui pikkihanna, aka napemulu 
ke naampuanni Puang Allataala mengkalao 
bätä puntinna sule lako sungnga'na. Sapo' 
indo ia baine to kemuanem, si lu lako ia 
kaha-kaha lino pikkihanna, aka naua: "Anna 
mala masannam penabanna muaneku." 
35Inde ma'kada susiä' tentomai setonganna 
kuua anna malakoa' ullambi' kamapiaam. Aka 
tä' kuaku kela tisäke'koa' lako ma'hupa-hupa 
pahenta. Anggam kao kupohäe ke gau' 
maloloia' umpalako anna sihatanna dipogau', 

anna la umpasatutua' pikkihammu lako 
Debata. 3?Sapo' maka' hapanna deem tau 
situnangam anna nauai illaam penabanna indo 
muane: "Ta' sihatam ke ta'i kupobaine indo 
tunangangku, aka tuttuam matuam anna ta' 
toi la kubela untaham liu kamohaeangku," 
iya aha pissammi napobaine, aka ta' tihekem 
umpogau' dosa. 37 Sapo' maka' deem mesa 
muane nakattu sola una' penabanna naua: "Ta' 
ohi la kupobaine indo tunangangku," anna ta' 
toi deem tau umpassai sapo' ma'kale ia duka' 
muuai, setonganna mapia ke ta'i kebaine. 
38 Dadi, mapia ke deenni tau umpobaine 
tunanganna, sapo' mapia puha ke deenni tau 
tä' umpobaine tunangamna. 3? Mesa baine 
ke tubopi muanena mannassa anna tisake'i. 
Sapo' maka' matem muanena, iya malam 
kemuane pole assala'na to matappa' indo la 
napomuane. # Sapo' situhu' kao pikkihangku, 
la kehongko' puha ia ke ta'um kemuane pole. 
Moi anna kuua inde tula'ku situhu' pikkiham 
kaleku, sapo' setonganna naua inabangku 
kupengkadaam sola kakuasaanna Penaba 
Masehona Puang Allataala. 

1 Mane deenni, la kutulasangkoa' diona 

muande bale puha dipehumalasam lako 
indo to napa'debatai taianna to matappa'. 
Si tauaa': "Deemmi kapaissangantaa' 
inggannakia' to matappa'." Abana deemmi, 
sapo' anggam ia, aka deem illaam alla'- 
alla mua si umbaba malangka' penabai 
indo kapaissanganna. Moi kela daa anggam 
pa'kamase umpakatoto' kakalebuanna to 

matappa'. ? Maka' deem tau ussangai kalena 
manaha, setonganna tau ia too anggam 
umpomasikki' baba pennenne'na. 3Sapo' 
menna-menna ungkamasei si'da-sia Puang 
Allataala, tau ia too naissam lalam penabanna 
Puang Allataala. “Indo pekutanaammua' 
diona muande bale puha dipehumalasam lako 
indo to napa'debatai taianna to matappa', 
setonganna taissam asammia' pada-pada 
taua indo to napenombai mannassa anna taiai 
debata, aka anggam mesa Puang Allataala 
Debata. > Abana deem ma'hupa-hupa indo si 
napa'debatai anna napepuäi to umpenombai, 
susi yabo langi' teem illaam inde lino. € Sapo' 
taissanna' kita pada-pada taua anggam mesa 
Puang Allataala, tä' deem Debata senga. Iam 
too Ambeta to umpadadi ingganna-ingganna 
sia. Anna iam too anna napadadingkia' anna 
mala tapenombaia'. Taissam toia' taua anggam 
mesa Debata, indo diuaam Yesus Kristus. 
Anna Kristus ungkähäi indo anna napadadii 
Puang Allataala ingganna aka-aka, anna 
pengkahanam too anna malangkia' tubo. 
7Sapo' deem duka' piha solata to matappa' 
ta' napaham manappa diona inde kaha-kaha. 
Aka indo anna ta'pi matappa', si umpenombai 
debata lino pa'papia hupatau nasuhum 
ussosso kalena, aka nasangai ia madosa ke 
naandei indo kinande puha dipehumalasam 
lako debata lino, aka nasanga debata si'da-sia 
dibeem. Aka indo tau ia too, malammapi 
kamatappasanna. 3 Setonganna, taia kinande 
la umpasilombungkia' Puang Allataala. Aka 

maka' taande indo kinande ia too, tä' deem la 
kauntunganta dio olona Puang Allataala; anna 
maka' ta' taande, iya ta' siam duka' deem la 
kahugianta. ? Moi anna mala asanni kita taande 
ingganna kinande aka ta' kita taangga' madosa 
ke diandei, sapo' pahallu la tajagai indo 
solasubunta to ta'pi matoto' kamatappasanna. 
Aka maka' naitaki' taande nasuhum naande 
duka', katampasanna napomadosa ia aka naua 
illaam penabanna: "Madosaä' aka kuande." 

10 Kalembasanna inde tula'ku kuua: ikoa'-iko to 
matoto'unna' kamatappasammu muissammia' 
muua ta' maaka ke diandei indo kinande to 
puha dipehumalasam lako debata lino. Sapo' 
maka' hapanna mahassangkoa' mangngande 
illaam banua si diongei umpenombai debata 
lino pa'papia hupatau anna naitakoa' 

to malammapi kamatappasanna, iya la 
umpobahanim too duka' kalena muande indo 
kinande moi anna bata-bata ia penabanna. 

11 Maka' umpateenna', iya iam tia isanga 

indo kapaissangammua' la umpatinanda lako 
katilakaam solamu to bata-batapi illaam 
penabanna, moi kela daa nakala' da duka' 
kamateanna Kristus. 1? Pissananna anna 
ma'pogau' susikoa' lako padammu to matappa' 
indo to bata-batapi illaam penabanna, 
mannassa anna kasalaangkoa' lako Kristus, 
aka ungkadakeikoa' kamatappasanna 
padammu. HP Dadi, kaha-kaha iam too 
nasuhum ta' kao kuaku si muande bale kela 
iai nasuhungam metoba tama dosa indo 
padangku to matappa', indana kao untumai. 

1Tä' daka beba'a' duka'? Ussanga haka' 

taiaa' mesa duka' suhona Puang Yesus? 
Ussanga haka' ta'pa' deem muita Puang 
Yesus Debatanta sola matangku? Taia 
hakoka' too bua pengkahaku indo ungkahaa' 
pengkähänganna Debata? ? Moi anna tä'i 
naakuia' tau piha naua: "Mesa duka' suhona 
Puang Yesus Paulus," sapo' ikoa'-iko mannassa 
anna muakuia', aka kao umpatettekoa' 
lako Kristus nasuhum matappa'koa'. Iya 
kamatappasammunna' too umpomannassai 
diua mesaa' duka' suhona Puang Yesus. 
3 Maka' deem tau umpesalaannä"', iya la 
kutimba'i kuua: * Tandana suhonakam Puang 
Yesus, iya la sihatangkam dipande anna 
dipaihu' kahana pengkähäki kela kiakui. 
> Hapanna la kiaku duka' kebaine anna 
umpobainekam to matappa', iya sihatam duka 
la kipasola lelem umba susi napogau' Petrus 
anna suho senga, anna napogau' toi duka' 
indo solasubunna Puang Yesus. ? Anggangka 
too kami' sola Barnabas la dipapassai umpeä 
ikale kapahalluangki? 7 Sapo' situhu' kao 
pikkihangku, tä' tia deem mesa sohodadu 
la muanggoso'i kalena illaam pangngebaam. 
Anna tä' tia deem mesa to mengkähä la 
untanam anggur illaam bela'na tä' la mala 
muande indo bua anggurna. Ta toi deem mesa 
to ma'kambi' domba ta' la mala muihu' indo 
bumbunganna dombana. 3 Inde pehapangam, 
kuala dio mai indo si dipogau' allo-allo, 
sapo' abana inna Battakada Debata muuai. 
9 Aka deem tisuha' illaam Pepaondonganna 

Musa naua: "Daa ungkambu pudu'na sapim 
mahassam mengkaha anna mala napasindum 
ia duka' mangngande-ande." La anggangka 
sapim nauaam Puang Allataala inde illaam 
Battakadanna, (Viya la nahua hakika' duka'? 
Abana inna kitaa' duka' nahua indo kada 
dituli' yolona. Aka si mesa-mesa tau to disua 
ma'tengko la umpemmitai katabaanna buana 
indo pengkahana. Anna susi siam duka' lako 
to disua ullullu' gandum, la sihatam duka' 
umpemmitai katabaanna. !! Iya ikoa'-iko 
dipasihhapangkoa' bela', puhangkoa' kiambo'i 
banne di ada'na Puang Allataala. Dadi, ta' 
daka la sihatam kipemmitai la umbeengkam 
kapahalluanna bata puntingki? !? Maka' 
sihatanna' umbeem aka-akammu lako tau 
senga' to umpatudukoa', iya senga'um too 
kami'! Sapo' ta' kami' kituntu' kaha-kaha ia 
too. Aka dotam kami' buda kamasussaam 
kipendudum anna la ullabaikam katiballasanna 
Kaheba Katilallasam diona Kristus. 3 Tantu 
muissammia' muua indo to mengkaha 
illaam Banua Debata mannassa anna la 
tubo eta ia duka'. Anna ingganna sando 
mannassa anna la sihatanni duka' naala 
sabaheam indo to dipehumalasam yabo 
ongeam pehumalasam. 1? Susim too duka' 
puha napa'pahentaam Debata naua: "Lako tau 
to umpa'pakahebaam Kaheba Katilallasam, 
sihatam la diitaam katuboanna." 15 Moi anna 
sihatanni la muitaannä' katuboangku, sapo' 
mokaä'. Inde kuuaangkoa' temo, tä' kuua 
anna mala umbeennä' aka-akammua'. Aka 

ahama' mate anna la kuala dio mai inde 
pengkahangangku katuboam. Aka anggam 
anna la malai tonta liu sundede buaku kusi'dim 
ke taiai inde pengkahangangku kuhannuam la 
kupangngalai katuboam. !? Mala ia kutilalla'i, 
sapo' ta' ia la sihatam umpujia' kaleku inde 
umpa'pakahebaanna' Kaheba Katilallasam, 
aka ta' kuala ikale sapo' napadudunnia' Puang 
Allataala. Setonganna la ullambi'ä' katilakaam 
ke tä'i kupalako. 1? Aka maka' hapanna 

la gatti kaleku bäbä umpa'pakahebaam 
Kaheba Katilallasam, abana la sihatanna' 
umpemmitai sahoku. Sapo' aka tä' susi 
laoanna. Aka inde umpa'pakahebaanna' 
Kaheba Katilallasam, setonganna Puang 
Allataala umpadudunnia' babaam ia too, anna 
ta' mala tala kukähä. 18 Maka' susi, iya aka hi 
kao la sahoku? Sahokum too kao, ke malama' 
umpa'pakahebaam Kaheba Katilallasam tä' 
disahoi. Inde umpa'pakahebaanna' Kaheba 
Katilallasam, abana sihatanna' la diitaam 
katuboangku, sapo' mokaa' la untuntu'i 
kaha-kaha ia too. 1? Kao-kao, to beba'a' ta' 
deem moi podo la mesa tau ungkuasaia'. 
Sapo' moi anna susi, umpadadia' kaleku 
sihhapam sabua' anna mala kupea liu lalanna 
umpatette buda tau lako Kristus. ?? Maka' 
solaa' to Yahudi, iya mentoYahudi opa', anna 
mala kupatette lako Kristus. Maka' solaa' to 
manuhu' lako Pepaondonganna Musa, iya si 
kutuhu'i duka' mato-mato nakuasaipa' duka' 
indo paondom. Aka moi anna ta'a' nakuasai 
Pepaondonganna Musa, sapo' kutuhu'i siam 

aka kuua: "Assala'na mala kupatette indo 
tau ia too lako Kristus." 2! Maka' solaä' 
taianna to Yahudi, iya indo pa'palakoangku 

si kupasusii to tä' nakuasai Pepaondonganna 
Musa. Ma'pogau' susia' aka kuua anna 

mala deem taianna to Yahudi kubaba lako 
Kristus. Sapo' tä' mala diua tä' kutuhu'i 
pahentana Puang Allataala indo kupateem, 
aka illaam ia too si untuhu'i liu siama' 
pahentana Kristus. 2? Susim too ke solaa' to 
malammapi kamatappasanna, iya kupasusii 
pa'palakoanna aka kuua anna mala deem 
kupatette lako kasalamasam. Kada kapodi'na, 
lako ingganna hupanna tau kuägä'i kupasusii 
pa'palakoanna umba-umba aka deem la mala 
kupatette lako kasalamasam. 221a asanna ia 
too kupalako anna mala tuttuam buda tau 
ungkatappa'i indo Kaheba Katilallasam, anna 
malaä' duka' nalambanni indo pa'tamba'na 
Debata. ?4 Mannassa anna muissammia' muua 
indo tau to tama passilumbaam pada-pada 
lumumpa', sapo' anggam tia mesa tau to 
lamoho' mesa nasuhum la ullambi' songko' 
tanda kapataloam. Dadi umba susi to silumba 
lumumpa' umpasumpu läpu'na, la susingkoa' 
too duka' illaam ingganna pa'palakoammu 

la umpea liua' lalanna anna malakoa' 
untuhu'i pa'elo'na Puang Allataala lambi' 
untahima indo songko' tanda kapataloam. ??Si 
mesa-mesa tau to mahassam umpakabiasa 
kalena la massilumba, napea hi tia lalanna 
anna mala ungkuasai si'da-si'da kalena 
illaam ingganna-ingganna sia. Napogau' 

susi, aka naua: "Anna malaä' dipasongko'i 
songko' tanda kapataloam," moi kela daa 
bambannam la malasso baba indo songko' 
bunga-bunga. Sapo' kitaa'-kita, pahallukia' la 
ungkuasai kaleta illaam ingganna-ingganna 
sia, anna malakia' dipasongko'i songko' 
tanda kapataloam tä' la malasso, la da'da' 
liu sule lako salako-lakona. 2? Kaha-kaha iam 
too nasuhum illaam inde pengkahangangku 
iannapi anna ia kupalako sihhapam to silumba 
lumumpa' umpasatutua' pennenne'ku lako 
indo to la dipenandai anna malaa' patalo. Ta' 
tooa' susi indo to padanggu' ia siam anna ia 
nadanggu' tä' napenoto la sihatanna. 27 Sapo' 
kupakabiasa kao madahha anna ungkuasai 
kaleku indana puhaa' too umpa'pakahebaam 
Kaheba Katilallasam, iya kao leko' di nauaam 
Puang Allataala: "Tä'ko iko la sihatam 
untahima songko' tanda kapataloam." 
10 10 inggannakoa' solasubungku, tä' 
too mapia ke ta'ia' ungkilalai liu diona 
maaka susi nene to taponene napalullunni 
gabum Puang Allataala wattunna anna dioi 
pohiallasam anna napomabangiampi le'bo' 
sampe mala nalambam sola kamasakkeam. 
2Indo dipalullunni gabum anna muola le'bo' 
nene to taponene mala dipasihhapam ditedo' 
mendadi tanda diua pentuhu'na si'da-si'da 
Musa. 3Ingganna indo nene to taponene 
pada-pada si muande sahhupa kinande 
nabeem Puang Allataala, tanna susi toi 
duka' si pada-pada muihu' sahhupa uwai 
nabeem Puang Allataala. Indo uwai naihu' 


1 KORINTUS 10.5-12 33 


buttu illaam mai batu tonggo napadeengam 
Puang Allataala, anna indo batu tonggo mala 
dipasihhapam Kristus aka si naolaam lelem. 

5 Moi anna susi wattu eta too, sapo' sabaheam 
kasalle siam to Israel tä' napohäe Puang 
Allataala pa'palakoanna, nasuhum tiseham 
baba bakkena dio pohiallasam. Sla asanna 

ia too la mendadi pepakilalaam lako kita 
pada-pada indana tapolai indo gau' kadakena 
nene to taponene yolona. /Tä'kia' la mala 
umpenombai debata lino pa'papia kaleta susi 
napogau' sabaheam kasalle nene taponene, 
umba susi puha tisuha' illaam Battakada 
Debata naua: "Pada-pada mangngande 
mangngihu' anna sikasajo umpenombai indo 
to napa'debatai." 8Tä' si'da-si'dakia' kita 

la mala ma'gau' sessu' susi indo napogau' 
sabaheam to Israel, nasuhum napissanni mate 
illaam allo sangngallo dua pulo tallu sa'bu 
tau budanna. ? Anna tä' si'da-si'da tookia' la 
mala umpa'sändä'-sändä'i Debata susi indo 
napogau' to Israel yolona, nasuhum sabaheam 
mate natombo' ula' pabalu. t? Anna duka' ta! 
si'da-si'dakia' la mala ma'menu-menu dio 
olona Puang Allataala susi indo napogau' to 
Israel yolona, nasuhum sabaheam napatei 
indo malaika' to si umbaba kamateam. 
11Ingganna kaha-kaha ia too dadi anna mala 
napehapanni tau senga'. la asanna ia too 
tisuha' illaam Battakada Debata anna mala 
mendadi pepakilalaam lako kita to tubo illaam 
inde la kapuhaanna lino. t? Lako to ussangai 
kalena matoto'um kamatappasanna, la pahallu 

majaga si'da-si'da indana mehonno'i tama 
dosa susi indo nene to taponene. !3Ingganna 
pa'sandasam indo si ussi'dinna', abana 
sangngim si nasi'dim asam duka' ingganna 
tau illaam inde lino. Sapo' tonta liu Puang 
Allataala umponnoi pa'dandianna, nasuhum 
la najagaikoa' indana nahuakoa' pa'sandasam 
la'bi ia anna indo kamatohoammu. Illaam 
wattu nahuakoa' pa'sandasam, Ia la ma'kale 
umbukkaangkoa' lalam la muola ullappasam 
kalemu anna mala tonta liukoa' ke'de'-ke'de' 
matoto'. !? Dadi inggannakoa' solasubungku to 
kupakamaja, la umpasikambela si'da-si'dakoa' 
kalemu kapenombaam lako debata lino 
pa'papia hupatau. t° La pahallua' umpaela' 
umpenabaam inde tula'ku, aka sangngim 
kusangaingkoa' to manaha. !? Maka' muihu'kia' 
anggur illaam pa'tosabeam sanda maseho 
takuhhu'i sumanga' langam Puang Allataala, 
kalembasanna umpengkilalaikia' katitolloam 
hahana Kristus. Iam too tapotanda diua 
petauannangkia' Kristus indo to ussolongkia' 
umpolalam kamateanna. Susi siam duka' ke 
umpiä'-piä'kia' hoti illaam pa'tosabeam sanda 
maseho mendadi tanda diua sakalebungkia' 
illaam bata puntinna Kristus. 1? Kahana 
deem mesa hoti, iya moi anna budakia' 
sapo' malakia' sakalebu aka pada-padakia' 
mangngala taba muandei indo hoti ia too. 

18 Penabaam siaia' too kabiasaanna to Israel. 
Indo to muande bale dipehumalasam dio 
ongeam pehumalasam, mannassa tau ia 

too anna mangngala tabam duka' illaam 

kapenombaam ia too. !?Mannassa anna 
muissannia' muua indo debata lino pa'papia 
limanna hupatau taia debata si'da-sia, 

anna muissam toia' duka' muua tä' deem 
kalembasanna indo olo'-olo' dipehumalasam 
dio olona. ?? Aka indo olo'-olo' dipehumalasam 
lako debata lino pa'papia limanna hupatau, 
ta' napehumalasam langam Puang Allataala 
sapo' setonganna napehumalasam lako hi tia 
setam. Anna ta' kao kuaku kela ma'mesakoa' 
setam. 21 Ta' si'da-si'dakoa' la mala umpatakai 
pata' kalemu la umpasibala' muihu' anggur 
dipake umpenombai Puang Yesus anna anggur 
puham dipake umpenombai setam. Susi siam 
duka', ta'koa' la mala umpasibala' mangngala 
taba muande hoti illaam pa'tosabeam sanda 
masehona Debata anna mangngala taba 
illaam muande hoti puha dipehumalasam 
lako setam. ?? Iya la umpakende' dakoka' 

too kakembuhuanna Puang Allataala? 
Ussanga haka' too matoho puhakia' kita 
anna la Puang Allataala? 23 Deem tau muuai: 
"Ingganna-ingganna sia mala asam dipogau'." 
Tappa'! Sapo' ia hia, tä' la keguna asam 
tama kaleta. Ingganna-ingganna sia mala 
asam dipogau', sapo' ta' diua pada indo 
tapogau'na la mala asam umpakatoto' 
penabanna solata. 2* Kita hupatau ta'ki' la 
mala umpikki' kaleta, sapo' la pahalluki' 
umpikki' solata. 2? Ingganna bale dibalu' 
tama pasa' mala asanna' muande. Ta'unna 
manggi' la umpekutanaam muua: "Bale 
dipehumalasam lako haka debata lino inde, 

taia haka?" Ta'um manggi' umpengngissannia' 
indana deenni napolalam ma'tula'-tula'a' 
penabammu. ?? Aka illaam Battakada 

Debata deem tisuha' naua: "Inde lino sola 
ingganna issinna, Debata umpuanganni." 

27 Maka' natambaikoa' mesa tau taianna to 
matappa' anna ullombaia', iya ande mammia' 
indo to nabeengkoa'. Tä'unna' manggi' 
umpekutanaam muua: "Bale dipehumalasam 
lako haka debata lino inde, taia haka?" Tä'um 
manggi' umpengngissannia' indana deenni 
napolalam ma'tula'-tula'a' penabammu. 
28Sapo' maka' deem solamua' muuaangko: 
"Inde bale puham dipehumalasam lako debata 
lino," iya daa muandei indana masussai 
penabanna. ?? Kalembasanna inde tula'ku, taia 
la kamabandasanna penabammu kuuaam la 
napolalam ta' muande, sapo' kamabandasanna 
penabanna indo solamu. Madomi' deem muuai: 
"Akanna la kamabandasam penabannai solaku 
la ullabaia' ke mahingngammi kao penabangku 
la muandei? 3? Maka' muandea' mesa kinande 
ke ma'kuhhu' sumanga' siaa' langam olona 
Puang Allataala, maaka anna la deem ohi tau 
umpasalaa', moi kela daa puham kutilalla'i 
langam Puang Allataala?" 3! Sapo' situhu' 

kao pikkihangku, la umpea liua' iko lalanna 
anna malakoa' umpomatande sanganna 
Puang Allataala moi akaa' la umpogau', 
susinna la mangngande hakoka', battu haka la 
mangngihu'koa', battu haka aka-aka senga' 

la umpogau'. 3? Pahallukoa' ma'palako umba 
susi la sipato'na anna mala taikoa' napolalam 

metoba tama dosa padammu hupatau, susi 
to Yahudi, teem taianna to Yahudi, anna susi 
toi solata to matappa' lako Puang Allataala, 
33 ymba susi si kupogau'. Aka illaam ingganna 
kaha-kaha si kupea liu kao lalanna anna mala 
masannam asam penabanna hupatau. Mokaa' 
la umpeä kamasannangam kaleku, sapo' indo 
la kegunanna lako tau senga' si kupogau', aka 
kuua anna mala ullambi' duka' kasalamasam 
tau buda. 
1 1 1 Potandengannia' pa'palakoangku 
umba susi umpotandengamma' kao 
Kristus. ? Sihatam anna sipäto' kusangakoa' 
anna kutilalla'i, aka tontä liukoa' duka' 
ungkilalaiä', anna untuhu'i liua' indo 
pepa'guhuam puha kupalandasangkoa'. 
3 Sapo' deempi mesa kaha-kaha pahallua' 
muissam: lako si mesa-mesa muane Kristus 
umpahe'i sihhapam ulu ullumbäi kale, anna 
baine ia muanena umpahe'i, anna Kristus 
Ia Puang Allataala umpahe'i. “Maka! deem 
mesa muane ma'sambajam battu haka 
untula' kada napa'palosaam Puang Allataala 
anna tä'i muäläi pesapu' ulunna, iya tau 
ia too umpa'bahinni'i Kristus to umpahe'i. 
> Anna baine ia ke ma'sambajanni battu 
haka untula' kada napa'palosaam Puang 
Allataala anna tä'i ussapu'i ulunna, mannassa 
anna umpa'bahinni'i muanena aka indo 
muanena sihhapam ulunna baine ia too, anu' 
ia umpahe'i. Indo baine ia too sihhapammi 
dikalapesei ulunna. * Aka maka' deem mesa 
baine moka ussapu'i ulunna, indo baine ia 

too aha pissammi ma'gontim. Sapo' maka' 

la masihi' indo baine ke digontinnii belua'na 
battu haka la dikalapesei, iya dotam si ussapu'i 
ulunna. 7 Muane ia tä' la mala ussapu'i ulunna 
ke ma'sambajanni, aka abana napadadi 
Puang Allataala susi kalena anna ia siam 
umpa'patandaam kamatandeanna Puang 
Allataala. Sapo' baine ia, indo ia pa'palakoanna 
umpa'patandaam angga'na muanena. Aka 
muane ia ta' diala illaam mai kalena baine 
ditampa, sapo' baine hia diala illaam mai 
kalena muane ditampa. ? Mane deenni, ta' 
dipapia muane kahana la umpamoloi baine, 
sapo' baine hia dipapia kahana la umpamoloi 
muane. 19Tam too anna pahallum baine la 
ussapu'i ulunna anna mala tandaam diua 
umpa'kasallei muanena, anna mala toi 
masannam duka' ingganna malaika' yabo 
suhuga muitai. 1! Moi anna susi, sapo' illaam 
kamesaanna umma'na Debata muane anna 
baine tä' mala silappa' salu katuboanna, aka 
abana sipahalluam mesa sola mesa. Anu' 
mesa oi too ta' oom mala tubo kaju-kaju 
baba. 1? Aka umba susi diala illaam ia mai 
kalena muane indo anna dipapiai baine, 
susim too duka' muane, baine siam duka' 
undadianni. Anna ingganna-ingganna sia 
buttu yabo mai Puang Allataala. 13 Penabaam 
siaia' too: La sihatam daka' iko ussi'dim ke 
ma'sambajanni mesa baine langam Puang 
Allataala anna tä'i ussapu'i ulunna? Mannassa 
anna tä'i sihatam. 1#Situhu' kabiasaanna 
hupatau, tä' sihatam kela kalandoi beluä'na 

muane. 1? Sapo' keangga' ia baine ke kalandoi 
belua'na. Anna abana dimana' belua' baine 
aka ia la ussapu'ianni ulunna. 16 Sapo' 

maka' deem tau ussipengkai inde tula'ku, 

iya anggam too kao kuissam kuua: ia lium 
too inde si dipehhondoi susi kami' teem 
ingganna jumaa'na Puang Allataala. 1? Deempi 
kaha-kaha senga' pahallu la kutulasangkoa', 
anna illaam ia too tä' mala kupujikoa' aka 

tä' kuakui pa'palakoammua'. Aka deem 
kupelele diona indo pa'hempungammua' tä' 
umpakende' kamapiaam, sapo' buda puha 

ia kakadakeanna anna la kamapiaanna. 

18 Jhu-uhuna kupekaheba diua deem si 
kende' kasipengkaam illaam alla'-alla'mua' 

ke ma'hempungkoa', aka ma'sapa'-sapa'koa'. 
Anna madomi' tappa' si'da indo kaheba. 

19 Abana inna la deem kende' kasipengkaam 
illaam jumaa'mua', anna mala ma'lesoam 
pissam diua iai too sipengka iam too ta 
matappa' si'da-sia, anna iai too ta' sipengka 
iam too disangai to matappa' si'da-sia. ?? Sapo' 
indo illaam wattunna ma'mesakoa' la umpalako 
pa'tosabeam sanda maseho, setonganna 

taia pa'tosabeam sanda maseho si'da-siaa' 
umpalako, aka taia diona kamateanna 
Kristus umpaitoo'naa'. 2! Aka illaam wattunna 
mangngandekoa', tä'koa' deem umpenabaam 
solamu. Sapo' silomba-lomba babakoa' 
mangngande anna muihu' lambi' mabo'koa' 
piha anna kamata-mata baba solamua' 

piha tadea'. ?? Akanna malai susi? Kusanga 
deem sianna' toda' banuammu la muongei 

mangngande anna muihu'! Iya abana haka too 
muaga'ia' umpa'basisii kakalebuanna umma'na 
Puang Allataala anna umpakasihi'koa' to 
mase-mase? Aka amo iko la disangaiangkoa'? 
Umbai' la ussanganna' too la kupujikoa'. Sapo' 
mannassa amna ta'koa' mala kupuji. 23 Kusanga 
puhangkoa' kupatudu diona indo pa'tosabeam 
sanda maseho! Anna indo kupa'guhuangkoa', 
setonganna ma'kale Debata umpaissannia'. 
Aka wattunna anna la dibalu'i Puang Yesus 
Debatanta lako balinna, iya bengi eta too 
muala hoti Puang Yesus 24anna mane 
nakuhhu'i sumanga' langam Puang Allataala 
mane napiä'-piä'i anna nauai: "Iam too inde 
baleku kupebeem kahana kusolongkoa'. 
Pogau' liuia' susi indee anna malaa' ungkilalai." 
25 Susi siam tappana puha mangngande, 
muala ihusam kessi anggur anna nabeenni 
lako suhona napasindum ma'kada naua: "Inde 
ihusam kessi anggur, iam too dipasihhapam 
pa'dandiam bakahunna Puang Allataala lako 
hupatau. Indo pa'dandiam bakahu, hahaku 

la dipatitollo la umpomannassai diua dadim 
indo pa'dandiam. Ia anna la umpogau'ia' 

aka la umpengkilalaia'. Dadi umpogau' oia' 
too, ungkilalai oma'." 26 Aka muande okoa' 
too hoti anna muihu' anggur susi inde, iya 
umpa'pakahebaam ongkoa' kamateanna 
Debata sule lako kasuleanna ma'penduanna. 
27 Dadi, menna-menna muande hotinna 
Debata anna naihu' anggurna ke ta'i situhu' 
indo la sihatanna dipogau', tau ia too madosa 
lako Debata, aka tä' umpa'kasallei balena anna 

hahana Debatanta. 23 Dadi, si mesa-mesa 
hupatau pahallu la ungkalempei yolo kalena 
anna mane mala muande indo hoti anna 
muihu' indo anggur. 2? Aka menna-menna 
muande indo hoti anna muihu' anggur ia too 
ke ta'i umpa'kasallei bata puntinna Debata, tau 
ia too umpasuleam kalena pa'tahungkunganna 
Puang Allataala. 3?Iam too kasuhunganna 
anna budangkoa' nahua saki lambi' tä' 
umbelaa' maaka anna deem toom solamua' 
mate. 31 Sapo' maka' ungkalempeiki' yolo 
kaleta, iya mannassa anna tä'ki' la napahuai 
pa'tahungkunganna Puang Allataala. 32 Sapo' 
maka' nahuakia' pa'tahungkunganna Debata, 
setonganna ia too pepakilalaam lako kita 
anna malakia' tä' napasitahungkum to 
tamatappa' illaam inde lino. 33Iam too 
kasuhunganna inggannakoa' solasubungku 
anna kuuam: maka' too ma'hempum ongkoa' 
la mangngande illaam pa'tosabeam sanda 
maseho, la si muampaikoa' solamu anna 
malakoa' simbaha-baha mangngande. 
34 Maka' deem illaam alla'-alla'mua' tadea', 
la pahallu mangngande yolo dio banuanna 
indana umpogau'i indo taa'na sihatam 
illaam pa'hempungammua', napolalam la 
umpasuleam kalena pa'tahungkunganna 
Puang Allataala. Anna sulibanna ia too sulepa' 
ia matim mane kupomasiäsangkoa'. 
1 2 1 Mane deenni inggannakoa' 
solasubungku, la kutulasangkoa' diona 
indo kapaissangam namanasangkia' Penaba 
Maseho si mesa-mesa. Aka abana ta' too 


1 KORINTUS 12.2-9 42 


mapia kusi'dim ke ta'ia' muissam manappa 
diona kaha-kaha ia too. ?Ungkilalaipia' 

tia inggannakoa' solasubungku, indo anna 
ta'pokoa' matappa' dibaba bulingkoa' nasuhum 
umpenombaikoa' debata lino pa'papia kalemu, 
moi kela daa moi ma'kada tanaissanni. 3 Iam 
too anna kutulasammokoa' kuua: lako to 
umbeho kalena napatette Penaba Masehona 
Puang Allataala, ta' sia la naaku naua: "To 
nahua tado Puang Yesus!" Susim too duka' 
ta' deem moi podo la mesa tau la naaku 
naua: "Debata si'da-sia Puang Yesus," ke tä'i 
napatette Penaba Maseho. ? Ma'hupa-hupa 
kapaissangam namanasangkia' Penaba 
Maseho, sapo' mesa Penaba Maseho naongei 
buttu. ° Deem ma'hupa-hupa pengkähängam 
di ada'na Puang Allataala dikähä, sapo' 
anggam mesa Debata dipengkähängam. 

6 Ma'hupa-hupa toi lalanna napake Puang 
Allataala umpa'patandaam kakuasaanna 
illaam pa'palakoanta. Sapo' anggam mesai 
Puang Allataala ungkähä asanni ingganna ia 
too illaam kalena si mesa-mesa to matappa'. 
7Ingganta to matappa' nabeengkia' Penaba 
Maseho kapaissangam tanda kakuasaanna 
anna malakia' sipamoloi mesa sola mesa 
illaam kakalebuanta. 8 Aka deem tau namana' 
Penaba Maseho kapaissangam ma'tula' 
ponno kakeakasam, anna deem siam duka' 
namana' Penaba Maseho kapaissangam la 
manaha untula' diona Puang Allataala. ? Anna 
Penaba Maseho Ia siam ummana' tau senga' 
kamatappasam matoto' lako Kristus. Anna 

Penaba Maseho Ia siam too duka' ummana' 
tau senga' kakuasaam la mala umpabono' to 
masaki. t? Anna deem toi dimana' kakuasaam 
la umpadadi tanda memanga-manga, 

anna deem piha dimana' la untula' kada 
napa'palosaam Puang Allataala. Anna deem 
dimana' kapaissangam diona la usse'laam 
hupatau, umbanna kapaissangam buttu di 
Penaba Maseho, anna umbanna taia. Deem 
duka' dimana' ma'tula' umpake ma'hupa-hupa 
basa memängä-mängä pa'palosainna Penaba 
Maseho, anna deem toi duka' dimana' 
kamanahangam la umpomasia' kalembasanna 
basa ia too. 1! Dadi, si mesa-mesa to matappa 
dimana' kapaissangam situhu' pa'elo'na 
Penaba Maseho. la asanna ia too, mesa 
Penaba Maseho ungkähäi. !? Kakalebuanna 
ingganna to matappa' lako Kristus mala 
dipasihhapam bata puntinna hupatau. Inde 
bata puntinna hupatau mesa diita, sapo' 
setonganna buda pangkakka'na. Moi anna 
susi sapo' tontä siam sakalebu. 1? Susim too 
duka' lako kita, mengkalao to Yahudi sule lako 
taianna to Yahudi, susi sabua' teem taianna 
sabua', mesa Penaba Maseho ditedosangkia' 
lambi' mendadikia' mesa bata punti di ada", 
anna pada-padakia' dipatamai Penaba Maseho 
Ia too. 1?Indo bata puntinta, tä' angga mesa 
pangkakka'na, sapo' buda hupanna. 15 Maka' 
hapanna la naua bitti': "Taiaa' kao lima, dadi 
tä' kao tihekem illaam bata," ia too ta' susi, 
aka tonta liu tihekem illaam bata. 16 Susi toi 
duka' hapanna la naua talinga: "Taiaa' kao 

mata, dadi ta' kao tihekenna' illaam bata," iya 
ta' duka' susi ia too, aka tonta liu tihekem 
illaam bata. 1? Maka' hapanna la angga mandi 
mata inde batata, iya akam la ma'pehingngi? 
Battu haka la angga mandi talinga, iya akam 
la ma'peudu'? 18 Sapo' abana inna naato' 
susi Puang Allataala batana hupatau lambi' 
ma'hupa-hupa pangkakka' illaam. Ingganna 
hupanna pangkakka' napaokko'i ongeanna 
situhu' pa'elo'na Puang Allataala. 1? Maka 
hapanna la sahhupa mandi pangkakka', 

iya taia hi tia isanga bata. 2? Sapo' abana 
inna buda pangkakka', sapo' anggam mesa 
bata kale. 2! Dadi tä' la mala naua mata: 
"Tä'ko kupahalluam, lima!" Battu haka 

ulu la muuai: "Ta'ko kupahalluam, bitti'!" 

22 Sapo' susi hia inde, indo pangkakka'na 
bata to si disangai handam malamma, ia hia 
handam pahallu. 23 Anna indo pangkakka' lako 
bätäta to disangai tä' keangga', ia leko' di 

si dipa'kasallei. Anna indo pangkakka' lako 
bätäta to disangai tä' dipohäe diita, ia leko' 
dipohebai mapia. 24 Anna indo pangkakka' 
lako batata dipohaena diita, ta'um pahallu 
dipapia liu. Ingganna pangkakka' illaam 
batata puha naato' Puang Allataala anna 
mala indo pangkakka' to tangkaam keangga' 
dikasahaam puha ia anna la pangkakka' to 
si diangga'. ?? Napateem Puang Allataala 
anna mala ta' deem pa'sapa'-sapa' illaam 
inde batata, sapo' ingganna pangkakka'na 

la sipenabaam mesa sola mesa. 2? Maka' 
hapanna deem mesa pangkakka' illaam 

batata mapi'di', la nasi'dingam asam duka' 
solana. Susi toi duka' ke deenni mesa 
dipa'kasallei, la pada-pada duka' tilalla' solana. 
27 Susim too duka' kakalebuammua' sihhapam 
batana Kristus, anna si mesa-mesakoa' 
sihhapam pangkakka'na. 28 Anna illaam inde 
kakalebuanta to matappa' ma'kale Puang 
Allataala umpopa'tadongkongam si mesa- 
mesa hupatau: uhuna naposuho, kaduanna 
naponabi, katallunna napadadi tuangguhu. 
Deem duka' to dimana' la umpalako tanda 
memanga-manga, deem to dimana' la 
umpabono' to masaki, deem la mampamoloi, 
deem la mendadi pekutu'na hupatau anna 
mala mesa pa'palakoam, anna deem toi 
dimana' ma'tula' umpake ma'hupa-hupa 
basa memängä-mängä pa'palosainna Penaba 
Maseho. 29Tä' mendadi suho asan, Lë 
mendadi nabi asam anna ta' toi mendadi 
tuangguhu asam. Ta' dimana' asam kuasa la 
umpogau' tanda memängä-mängä, 3 battu 
haka la umpabono' to masaki, battu haka 
dimana' ma'tula' umpake ma'hupa-hupa 
basa memängä-mängä pa'palosainna Penaba 
Maseho, battu haka dimana' kamanahangam 
la umpomasia' kalembasanna basa ia too. 

31 Tam too kasuhunganna anna la umpea si'da- 
si'danna' lalanna anna malakoa' nahampoi 
indo sanaka-naka kapaissangam handam 
keguna lako jumaa'. Moi anna susi, inde la 
sitahhu'na tula'ku deempi la kutulasangkoa' la 
handam mapia la umpogau'a'. 

1 3 1 Moi la maaka susi kamanahangangku 
umpake ma'hupa-hupa basana 
hupatau battu basana malaika', sapo' ta' 
da' ungkamasei padangku, iya indo tula'ku 
sihhapam moninna balle' lo'ba, ta' deem 
gunana. ? Moi la dimana'ä' kapaissangam la 
untula' kada napa'palosaam Puang Allataala 
anna kulosa indo kada ditambinna to ta' 
nalambam pikkihanna hupatau, amna ta' toi 
deem kuha'da' ingganna indo la malanna 
dipengngissanni, anna ungkatappa'i si'da-si'da 
tooä' Puang Allataala lambi' malaä' ussua 
buntu mentieli' lako ongeam senga', sapo' tä' 
dä' ungkamasei padangku, mannassa anna tä'i 
deem gunana ingganna ia too. 3 Moi la kubeem 
asam to mase-mase ingganna aka-akangku 
anna la umbehopä' kaleku ditunu mampu' dio 
olona Puang Allataala tanda kamanuhusangku, 
sapo' tä' dä' ungkamasei padangku, ia asanna 
ia too tä' deem gunana lako kaleku. “Iya 
aka hi indo diuaam pa'kamase? Indo diuaam 
pa'kamase: la sa'baha', mapia penaba, tä' 
bassa' umpakende' kakembuhuam illaam 
penaba, tä' ussanga-sanga kale, tä' malangka' 
penaba, ?ta' umpalako indo pa'palakoam 
tää'na la sihatam dipogau', tä' angga 
kale dipikki', tä' madomi' keaha', anna ta' 
umpaillaam penaba kasalaanna sola. € To 
ma'kamase ta' untilalla'i kakadakeam, sapo' 
anggam kamaloloam. 7” To ma'kamase tontä 
manontom, tonta ungkatappa'i padanna, tonta 
mahannu, anna sa'baha' liu umpendudum 
ingganna-ingganna sia. 8 Indo kapaissangam 

la untula' kada napa'palosaam Puang 
Allataala, pissam wattu la pa'de. Susi toi 
kapaissangam ma'tula' umpake ma'hupa-hupa 
basa memängä-mängä pa'palosainna Penaba 
Maseho, pissam wattu la pa'de. Teem toi indo 
kapaissangam ma'tula' ponno kamanähängam, 
pissam wattu la pa'de. Sapo' pa'kamase ia 

la tontä liu sule lako salako-lakona. ° Aka 
tentomai tä'pi tepu indo kamanähängam 
namanasangkia' Puang Allataala. Susi toi indo 
kapaissangam la untula' kada napa'palosaam 
Puang Allataala, tä'pi duka' tepu. 1° Sapo' 
maka' lambi'um wattunna la napatepu Puang 
Allataala ingganna-ingganna sia, iya ingganna 
indo kapaissangam tä'pi tepu la napa'dei aka 
ta'um pahallu. | Umba susi wattunna anna 
bahinni'pä', ma'tula' änä'-änä'ä', ma'gau' änä'- 
änä'ä', anna ma'pikki' änä'-änä' tooä'. Sapo' 
tappana kasallea', iya kutampeam asammi 
pole' gau'ku indo anna änä'-änä'pä'. 1? Susim 
too duka' tentomai ta'pi taissam manappa 
ingganna-ingganna sia, aka sihhapam taita 
tama dahammim buta. Sapo' pissam wattu la 
taissam asammi pole' aka la sitingngajongki' 
indo tungka ianna. Tentomai ta'pi kuissam 
asam ingganna-ingganna sia, sapo' pissam 
wattu la kuissam asammi pole' umba susi 
Puang Allataala nakalesoa' mengkalao dio 
pala' bitti'ku sule langam lamba' belua'ku. 

13 Dadi tentomai tallu kaha-kaha pahallu la 
tonta liu tapogau': matappa', mahannu, anna 
ma'kamase. Sapo' ma'kamase handam pahallu 
dipogau' inde tallu kaha-kaha. 

14 lla pahallua' umpea si'da-si'da 
lalanna anna malakoa' ungkamasei 
padammu hupatau. La umpemulu toia' indo 
kapaissangam namanasangkoa' Penaba 
Maseho, la'bi-la'binna kapaissangam untula' 
kada napa'palosaam Puang Allataala. ? Aka 
indo to dimana' ma'tula' umpake ma'hupa- 
hupa basa memanga-manga pa'palosainna 
Penaba Maseho, tau ia too ta' ma'tula' 

lako hupatau, sapo' ma'tula' langam Puang 
Allataala. Mannassa ma'tula' langam, aka indo 
tula'na ta' ia nalambam pikkihanna hupatau. 
Pengkahangannam too Penaba Maseho illaam 
kalena nasuhum untula' kada taa'na mala 
napaham hupatau. 3Sapo' menna-menna 
untula' kada napa'palosaam Puang Allataala, 
abana padanna ia hupatau napa'tula'i. Anna 
indo tula'na umpomatoho, umpatigaha', anna 
umpakahanga padanna. “Lako to ma'tula' 
umpake ma'hupa-hupa basa memängä-mängä 
pa'palosainna Penaba Maseho, tau ia too 
anggam kalena napakatoto'. Sapo' indo ia to 
untula' kada napa'palosaam Puang Allataala, 
tau ia too umpakatoto' ia kakalebuanna to 
matappa'. ?Ta' deem pada samapia ke mala 
asangkoa' ma'tula' umpake ma'hupa-hupa 
basa memängä-mängä pa'palosainna Penaba 
Maseho. Sapo' handam mapia ke malakoa' 
untula' kada napa'palosaam Puang Allataala. 
Aka keguna puha ia indo to untula' kada 
napa'palosaam Puang Allataala anna la 

indo to ma'tula' umpake ma'hupa-hupa 
basa memanga-manga, sulibanna ke malai 

napomasia' kalembasanna indo basa ia too 
anna mala umpakatoto' ingganna issinna 
jumaa'. “O inggannakoa' solasubungku, 
maka' hapanna la matinna' anna ma'tula'a' 
illaam alla'-alla'mua' umpake ma'hupa-hupa 
basa memanga-manga napalosaiannä! 
Penaba Maseho, setonganna ta' deem 
gunana ia too moi podo la sai'di'um ke tä'i 
muissanna' kalembasanna. Sapo' maka' 

indo la kupaissannikoa' tula' napalosaia' 
Puang Allataala, battu haka umpomakalesoa' 
kaha-kaha taa'napia' muissam diona Puang 
Allataala, battu haka umpalanda'a' tula'na 
Puang Allataala, battu haka ma'pa'guhuä', 

ia hi tia la kegunaa' tama kalemu. 7 Mala 
diala pehapangam dio mai pangkakka' tää'na 
menaba, susinna sulim anna katapi. Indo sulim 
anna katapi ke tä'i diponi manappa tä' deem 
gunana aka tä' diissam dipebattuam moninna. 
8 Mala polepi duka' diala pehapangam diona 
sangkakala. Indo sangkakala ke tä'i diponi 
manappa, mannassa anna tä'i la naissam taja 
sohodadu lao ma'bundu'. ?Iya susingkoa' too 
duka': aka maka' ma'tula'koa' umpake basa 
tää'na mala naissam tau, iya mannassa anna 
la tä'i napähäm kalembasanna. Katampasanna 
la susi babakoa' to umpa'tula'i loa. JH Ulaam 
inde lino abana tä' deem pada sabuda basa, 
anna si mesa-mesa basa tä' punala deem 

la tä' ma'kalembasam. 1! Sapo' maka' tä' 
kuissam kalembasanna tula'na mesa tau, 
tau ia too sihhapam to sule. Susi siam 
duka', la nasangaiä' to sule indo tau ke 

ta'i naissam tula'ku. !? Susi siangkoa' too 
duka'. Aka maelo' sugali'koa' muampuam 
kapaissangam pa'mana'na Penaba Maseho, 
sapo' peäia' lalanna anna mala umpalako 
indo sanaka-naka kapaissangam handam 

la kegunanna illaam umpakatoto' ingganna 
issinna jumaa'. 3 Tam too kasuhunganna 
anna ingganna to dimana' la ma'tula' umpake 
ma'hupa-hupa basa memanga-manga 
pa'palosainna Penaba Maseho la pahallu 
ma'sambajam langam Puang Allataala, anna 
mala nabeem kapaissangam la umpomasia' 
kalembasanna kada ia too lako padanna. 14 Aka 
maka' ma'sambajannä' umpake indo ma'hupa- 
hupa basa memanga-manga, setonganna 
anggam penabangku ma'sambajam, sapo' 
ta' ja naissam pikkihangku. 1? Dadi, akam 

la kupogau'? La ma'sambajanna' illaam 
penabangku umpake indo basa memanga- 
manga anna la ma'sambajam tooa' duka' 
umpake basa la diissanna kalembasanna. 
Anna la menania' illaam penabangku anna 
menani tooa' duka' umpake basa la diissanna 
kalembasanna. 1? Aka maka' hapanna la 
umpakende'ko pa'kuhhusam sumanga' langam 
Puang Allataala anna la umpakeko indo basa 
memanga-manga, anna deenni tau senga' 
uhhingngii sapo' ta' naissam kalembasanna, 
mannassa amna ta'i la mala naua: "Kuua 
duka'," aka ta' naissam kalembasanna indo 
tula'mu. 1/Moinna anna tä' deem pada 
samapia indo pa'kuhhusam sumanga'mu 
langam Puang Allataala, sapo' ta' di mala 

umpakatoto' penabanna padammu, aka 

ta' ia naissam kalembasanna. 13 Ma'kuhhu' 
sumanga'a' langam Puang Allataala, aka 

la'bi puha kao indo kapaissangam ma'tula' 
umpake ma'hupa-hupa basa memängä-mängä 
pa'palosainna Penaba Maseho anna la 

ikoa'. 19 Sapo' maka' mahassam menomba 
jumaa', aham tia lima mandi battana kada 
kutula' ke malai diissam kalembasanna, 
nasuhum mendadi pepatuduam lako 
padangku anna la sapulo sa'bu battana kada 
umpake basa memängä-mängä ke tä' di la 
diissam kalembasanna. 290 inggannakoa' 
solasubungku! Illaam ia too daa umpa'pikki' 
susia' änä'-änä'. Anggam diona kakadakeam la 
pahallukoa' sihhapam änä'-änä' sumusu, tä'pi 
naissam umpogau' kakadakeam. Sulibanna 

ia too la pahallukoa' ma'pikki' umba susi 
sihondoinna pikkihanna tomatua. 2!Illaam 
Battakada Debata deem tisuha' naua: "Basana 
to sule la kupake umpa'kadai umma'ku, 
pudu'na tau senga' la kupa'passubunni 
tula'ku lako pakketauangku; Moi anna 

susi, sapo' tä' la naaku napehingngiia'." 

22 Dadi, susim too duka' indo kapaissangam 
umpake ma'hupa-hupa basa memängä-mängä 
namanasam Penaba Maseho lako to matappa', 
ia too umpa'patandaam kakuasaanna Puang 
Allataala lako taianna to matappa', tä' ia lako 
to matappa'. Sapo' indo ia kapaissangam 
untula' kada napa'palosaam Puang Allataala 
mendadi tanda lako to matappa', taia lako 

to tä' matappa'. ?Iya maka' hapanna 

ma'mesakoa' issinna jumaa' anna sangngim 
ma'tula'koa' umpake basa memanga-manga, 
sapo' deem to ta'pi muissam manappa 
Battakada Debata sule battu haka taianna 

to matappa' napehingngiikoa', ta' mala tala 
naua: "Tatta' inde mai tau." 2? Sapo' maka' 
sangngim untula'koa' kada napa'palosaam 
Puang Allataala anna sulei mesa tau taia 

to matappa' battu haka to ta'pi muissam 
manappa Battakada Debata anna nahingngi 
asanni tula'mua', iya la tappa naissam anna 
naakui illaam penabanna naua: "Abana mesaa' 
to madosa. Ingganna indo tula'na, kao asam 
nahua." 25Lambi' ingganna tibuninna illaam 
penabanna sihhapam dikaleäi asam, nasuhum 
ma'balinguntu' menomba dio olona Puang 
Allataala anna nauai: "Abana tappa' si'da 
tohho Puang Allataala illaam alla'-alla'mua'!" 
26 Dadi illaam inde tula'ku susi inde pungngu' 
tannunna: Illaam wattunna ma'mesakoa' 

la menomba, la pahallu si mesa-mesa tau 
deem napogau': deem to la menani, deem 

to la ma'patudu, deem to la untula' kada 
napalosaiam Puang Allataala, deem to la 
ma'tula' umpake basa memängä-mängä 
pa'palosainna Penaba Maseho, anna deem toi 
la untula' kalembasanna indo basa memängä- 
mängä ia too. Sapo' ingganna ia too pahallu 
la dipakeguna illaam umpakatoto' penabanna 
issinna jumaa'. ?” Maka' deem tau la ma'tula' 
umpake basa memanga-manga, handam 
budannam ke duai battu haka tallu tau sibala'- 
bala'. Sapo' la pahallu deem tau umpomasiä'i 

kalembasanna kada ia too. 28Sapo' maka' 
ta' deem tau la muissanni umpomasia'i 
kalembasanna lako issinna jumaa' kada ia too, 
iya dotam mengkamma' indo to muissanni 
untula' basa memanga-manga wattunna 
ma'hempungkoa' menomba. Ta' mala la 
natula' kada ia too sapo' mala illaam mandi 
penabanna ma'tula' langam Puang Allataala. 
23 Indo tau to si untula' kada napa'palosaam 
Puang Allataala, handam budannam ke 
duai battu haka tallu tau sibala'-bala', anna 
senga'na la napenabaam ia indo tula'na. 

30 Sapo' maka' deem illaam alla'-alla'na indo 
to muokko' napalosai duka' Puang Allataala 
maelo' la ma'tula', mapia ke mengkamma' 
salapi ia indo to mahassam ma'tula' 

anna mala ma'tula' ia duka' indo solana. 

31 Maka' umpateenna', iya la mala asangkoa' 
too sibala'-bala' umpalanda' indo kada 
napalosaiangkoa' Puang Allataala, nasuhum 
mala asangkoa' pole' untahima pepa'guhuam 
anna la dipakatoto'a' penabammu. 32Indo 
to dimana' kapaissangam untula' kada 
napa'palosaam Puang Allataala ta' mala tala 
nabela muoppo' penabanna muampai wattu 
la dibeem ma'tula'. 33 Aka Puang Allataala 
abana Debata to umpohae ke tiato'i ingganna 
aka-aka. Ta' napohäe kela tä'i tiäto'. Umba 
susi si napogau'um lako jumaa' sengar, 

34 ingganna baine pahallu la mengkamma' 
wattunna ma'mesakoa' menomba. Ta' ia la 
mala ma'tula' illaam kapenombaam anna la 
ahu' dilumbäi, umba susi inna puha tisuha' 

illaam Pepaondonganna Musa. 3? Maka' deem 
la maelo' napengngissanni, la ungkutanai 
muanena dio banuanna. Aka diposihi' kela 
bainei ma'tula' illaam kapenombaam. 320 
ussangaa' umbai' ikoa' naongei buttu indo 
Battakadanna Puang Allataala! Ussangaa' 
umbai' angganna' iko untahima Battakada 
Debata ia too! 37 Maka' deem tau illaam 
alla'-alla'mua' nasi'dim naua: "Mesaa' to 
dimana' si untula' kada napa'palosaam Puang 
Allataala," battu haka naua: "Namana'a' 
Penaba Maseho kapaissangam senga'," iya 
tau ia too ta' mala tala naakui naua: "Inde 
issinna suha'na Paulus taia tula' kalena 
baba sapo' pahentana Debata napalanda'." 
38 Sapo' maka' deem tau untumpu pala'i 
inde tula'ku, pa'talinga lenda'i mammia' 
tula'na. 3? Dadi inggannakoa' solasubungku, 
la umpeä si'da-si'daa' lalanna anna mala 
nahampoikoa' indo kapaissangam la untula' 
kada napa'palosaam Puang Allataala. Anna 
tä' la ullabai ke deenni tau maelo' ma'tula' 
umpake ma'hupa-hupa basa memängä-mängä 
pa'palosainna Penaba Maseho. 40 Sapo' ia 
asanna ia too pahallu la dipalako umba susi la 
sipäto'na anna la tiäto'na. 
1 5 10 inggannakoa' solasubungku, 
maelo'a' la umpakilala polekoa' 
diona indo Kaheba Katilallasam to puha 
kupakahebaiangkoa' lessu'. Wattu eta too 
untahimanna' indo Kaheba Katilallasam 
anna sule lako temo tonta liu mendadi 
pennumpuammua'. ? Maka' mala siakoa' 

mentobe manda' anna mengnganti matoto' 
illaam indo Kaheba Katilallasam to puha 
kutulasangkoa', mannassa anna la iai 
umpasalama'koa', assala'na mengkalao 
illaanna' unä' penabammu tä' dio bäbäa' 
pudu'mu. 3Indo kaheba kutulasangkoa', ia 
siam too indo to puha kutahima. Anna indem 
ia handam too'na la dipengngissanni: Kristus 
puha umpebeem kalena dipatei anna mala 
nasolongkia' dio mai dosata, umba susi inna 
puha dipayolo lambam illaam Battakada 
Debata. ? Puhai dipatei, dipatamam lokko', 
sapo' illaanni allo katallunna dipatibangommi 
sule dio mai alla'na to mate, umba susi inna 
puha dipayolo lambam illaam Battakada 
Debata. > Puhai dipatibangom sule, iya 
umpa'paitaammi kalena lako Petrus mane 
lakoi indo suho senga'na. ?Puhai ia too, 
umpa'paitaam oom kalena lako pentuhu'na 
la'bi lima hatu' tau budanna illaam mesa 
ongeam. Tau ia too budapi tubo sule lako 
temo, anggam sanaka-naka puham mate. 

7 Mane umpa'paitaanni duka' kalena lako 
Yakobus anna mane umpa'paitaam oo kalena 
lako ingganna suhona. 8Katampasanna 
umpa'paitaam kalena lako kaleku. Kao-kao 
tä' susi indo suho senga', aka indo anna 
mendadi suhoä' sihhapannä' kao änä'-änä' to 
subum taiam wattunna kasubunganna. ? Aka 
kao handam madiongam padakam suhona 
Kristus. Tä' kao sihatannä' la diuaam suho, 
aka puhaa' undahha umma'na Puang Allataala. 
10 Sapo' pa'kamasena Puang Allataala tama 

kaleku nasuhum malaa' susi inde tentomai. 
Anna ta' labu' baba indo pa'kamasena tama 
kaleku, aka mengkaha kahha' puha ha' 

kao anna la ingganna solaku suho. Sapo' 
taia kamatohoam kaleku nasuhum mala 
kupateem, sapo' pa'kamasena Puang Allataala 
muundu!' liua'. 1! Dadi, ia mammo anna ia 
indo to puha umpatudukoa' indo Kaheba 
Katilallasam, battu la kao hi, battu la solaku 
hi, tontä bäbäm aka sahhupa hia indo Kaheba 
Katilallasam kipaissanniangkoa' anna iam too 
ungkatappa'ia'. 1? Indo lessu' kitulasangkoa' 
kiua: "Puham dipatibangom sule Kristus 

dio mai alla'na to mate," iya akanna deem 
ohi solamua' muuai: "Tä' la dipatibangom 
sule to mate?" 13Indo kela tappa' tä' la 
dipatibangom sule to mate, iya tä' di tia duka' 
isanga dipatibangom sule Kristus dio mai 
alla'na to mate. 14Maka' hapanna la tappa' 
diua tä' tibangom sule Kristus dio mai alla'na 
to mate, iya tä' di tia isanga deem gunana 
kitulasangkoa' indo Kaheba Katilallasam, 
anna tä' toi deem gunana matappa'koa'. 

15 Mane deenni, kaägä'-ägä' dakam too kami" 
duka' isanga indo kitulasangkoa' diona Puang 
Allataala. Aka balikoa' kipatudu kiua puha 
napatibangom sule Puang Allataala Kristus 
dio mai alla'na to mate. Aka maka' tappa' 
si'da diua tä' la dipatibangom sule to mate, 
iam tia isanga tä' duka' napatibangom sule 
Puang Allataala Kristus. 16 Aka maka' tä' la 
dipatibangom sule to mate, iya tä' duka' la 
dipatibangom sule Kristus dio mai alla'na to 

mate. 17 Hapanna ta' la dipatibangom sule 
Kristus dio mai alla'na to mate, iya tä' tia 
isanga deem gunana indo kamatappasammua' 
anna la tontä liupokoa' nalumbäi kakuasaanna 
dosa. 13 Maka' la susi, iya la tilaka hi tia 
isanga ingganna pentuhu'na Kristus to matem. 
19 Maka' hapanna anggam la puha illaam 

lino indo kapahhannuanta lako Kristus, iam 
tia isanga ingganna pa'padadinna Puang 
Allataala kitanna' handam memase-mase. 

20 Sapo' mannassa anna puhai tibangom sule 
Kristus dio mai alla'na to mate. Iam too 
umpomannassai lako ingganna to mate indo 
pentuhu'na Kristus la dipatibangom duka' sule 
dio mai alla'na to mate. ?t Aka umba susi 
pa'pogau' kadakena mesa tau isanga Adam 
napolalam mate hupatau, susim too duka' 
pa'pogau'na mesa tau isanga Puang Yesus 
napolalam mala tibangom sule hupatau dio 
mai alla'na to mate. 27 Umba susi ingganna 
hupatau mate kahana kasilombunganna 
Adam, susim too duka' hupatau dipatibangom 
sule kahana kasilombunganna Kristus. 23 Sapo' 
si mesa-mesa tau la dipatibangom sule 
situhu' wattunna: uhuna Kristus yolo mendadi 
pebate lalanna ingganna to ungkatappa'i. 
Sulei too ma'penduanna, iya umpatibangommi 
sule ingganna pentuhu'na. ?#Puhai too, 
sulem allo ma'katampasanna. Wattu eta too 
Kristus la umpempa'deam asam ingganna 

to ma'pahenta, tomahaja, anna ingganna to 
kuasa senga'. Mane umbehoi kapahentaanna 
Kristus lako Puang Allataala Ambeta. ?? Aka 

la tontä liupi ma'pahenta Kristus sule lako 
wattunna la napopa'bukku Puang Allataala 
ingganna balinna dio olona Kristus lambi' 
nahondoi dokko. 26 Pada indo balinna Kristus, 
kamateammi handam katampasam la 
napempa'deam. 27 Aka puha tisuha' illaam 
Battakada Debata naua: "Puang Allataala la 
umpopa'bukku ingganna-ingganna sia dio 
olona lambi' nahondoi dokko." Moi anna susi, 
sapo' mannassa anna tä' la la dipopa'bukku 
Puang Allataala dio olona Kristus aka Ia siam 
indo to umpopa'bukku ingganna-ingganna sia 
dio olona Kristus. 28 Puhai too dipopa'bukku 
ingganna-ingganna sia dio olona Kristus, iya Ia 
opi umpopengkadio kalena dio olona Ambena 
To puha umpopa'bukku ingganna-ingganna 
sia dio olona. Nasuhum Puang Allataala opi la 
ungkuasai ingganna-ingganna sia. 2? Maka' tê! 
la dipatibangom sule to mate, iya aka hi anna 
deenni tau si ditedo' umbala' indo to puham 
mate? Aka gunana napogau' kaha-kaha ia 
too kela ta' siam la dipatibangom sule? 39Tä' 
deem naondai balingki nadahhakam allo-allo. 
Sapo' maka' hapanna tä' la dipatibangom 
sule to mate, iya akam gunana ahu'kam 
untingngolo indo pandahhaam ia too? 

31 Si'da-si'danna inggannakoa' solasubungku 
ta' kuua baba, allo-alloä' muoloi pandahhaam 
to la mala umbaba kamateam. Ia anna 
ma'tula' susia', aka yaboma' pangka-pangka 
bulabam muita kamatappasammua' lako 
Kristus Yesus Debatanta. 32 Indo kela pikki' 
hupataui, iya aka la kauntungangku mengkaha 

susi illaam inde kota Efesus sihhapanna' 
sidallo' olo'-olo' to peande? Aka indo kela tä'i 
tibangom sule to mate, iya aha leko'um tia 
ke tatuhu'ia' indo deem tula' naua: "Maikoa' 
tapomasannam-sannam kaleta mangngande 
anna mangngihu', aka tontanna' mateta 
makale'." Anna abana deem tau ma'pikki' 
susi ia too. 33Daa umma'dinna' nababa 
bulim tau susi ia too. Aka indo pa'pogausam 
kadakena la ungkadakei indo kamapiaam 
puha titanam illaam kalemua'. 34 Pengkilalai 
manappaia' indo la sihatanna dipogau', anna 
tä'ungkoa' la umpogau' liu dosa. Aka deem 
liupia' illaam alla'-alla'mu to tä' muissam 
menna setonganna diuaam Puang Allataala. Ia 
anna ma'tula' susiä' aka kuua anna malakoa' 
masihi'! 33Sapo' madomi' deem mekutana 
naua: "La maakam ia susi to mate la mala 
tibangom sule? La maaka susi hupanna indo 
bata puntinna ke tibangommi sule?" 32 Ta' 
deem pada satomaho to ma'pikki' susi! Aka 
tanangam dio bela' ta' tia mala tubo ke ta'i 
ditanam yolo lise'na dokko litä' sihhapam 

to mate dilamum. 37 Anna indo to ditanam 
dio bela', la gandum daka la tanangam 
senga' daka, taia hi tia indo tanangam ia 
too ditanam, sapo' lise'na hi tia ditanam 
anna mane tubo dio mai indo tanangam. 

38 Puhai too ditanam, iya Puang Allataala la 
umbeenni hupa situhu' pa'elo'na. Sahhupa 
oi too lise' ditanam, iya tubo oom ia duka' 
situhu' hupanna nabeem Puang Allataala. 

39 Anna mane diona menabanna illaam inde 

lino, sahhupa oi too, senga' oom ia duka' 
tampana. Hupatau senga' ia duka' tampana, 
olo'-olo' senga' oom ia duka', dassi senga' oom 
ia duka', anna bau senga' ia duka' tampana. 
40 Anna maka' tapetua' duka' ingganna issinna 
langi' anna issinna inde lino, issinna langi' 
senga' oom ia duka' kamapiaanna, anna 
issinna lino senga' oom ia duka' kamapiaanna. 
41 Susi siam duka' kamapiaanna mata allo 
sisala kamapiaanna bulam. Susi toi duka' 
bintä, senga' oom ia duka' kamapiaanna. Anna 
indo duka' bintä, tungga' senga' kamapiaanna. 
42 La susim too duka' katibangonganna sule 
to mate. Aka bätä puntinna hupatau inde lino 
la bosi ke dilamunni. Sapo' la tä'um susi indo 
bata puntinta ke dipatibangommakia' sule 
aka tä'um ia pole' la mala bosi. #4 Wattunna 
dilamum inde bätä puntinta abana kadake 
anna malu'bä', sapo' maka' dipatibangommi 
sule, iya la mapindämmi pole' anna la 
matohha. ^4 Indo bata punti to dilamum, bata 
punti inde lino. Sapo' maka' dipatibangommi 
sule, iya la mengkubalimmi mendadi bata 
punti buttu yabo mai suhuga. Aka umba susi 
deem bata puntinna hupatau sihatanna dipake 
illaam inde lino, susim too duka' la deem bata 
puntinna hupatau sihatanna dipake illaam 
suhuga. ^5 Umba susi puha tisuha' illaam 
Battakada Debata naua: "Indo pamula tau 
diuaam Adam dipenabai nasuhum tubo." Sapo' 
Kristus to diuaam Adam ma'katampasanna, 
mebeem ia penaba mepatubo sule lako 
salako-lakona. #? Taia indo bata punti buttu 

illaam mai suhuga yolo mebeem Puang 
Allataala. Aka uhuna mebeem indo bata 
punti la sihatanna dipake illaam inde lino. 
Dako'pi mane mebeenni indo bata punti buttu 
yabo mai suhuga. 7 Indo Adam uhuna, lita' 
ditampa, sapo' indo ia Adam kaduanna battu 
diua Kristus buttu yabo ia mai suhuga. # Inde 
hupatau tentomai susi liu Adam, lita' ditampa. 
Sapo' hupatau to la tama suhuga la susi liu 
bata puntinna indo to buttu yabo mai suhuga. 
49 Umba susi bata puntinta tentomai susi 
bata puntinna Adam lita' ditampa, la susim 
too duka' bata puntinta dako', la susi bata 
puntinna Kristus to buttu yabo mai suhuga. 
50 Kalembasanna inde tula'ku inggannakoa' 
solasubungku kuua: inde bata puntinta to 
dipapia dio mai bale anna haha ta' la mala 
tama kapahentaanna Puang Allataala yabo 
suhuga. Battu diua inde bata puntinta to 

la mala bosi, abana inna ta' mala sola indo 
to la da'da' liu sule lako salako-lakona. 

31 Pehingngiia' anna umpaillaam penabaia' 
inde kada ditambinna Puang Allataala: Ta'kia' 
la mate asam yolo, mane sulei Puang Yesus 
ma'penduanna. Sapo' la dipopengkubalim 
asangkia', susi to tubo teem to mate. 

32 Kaha-kaha ia too tä' tau la bali mekkappi'de 
anna dadi babam ke monim sangkakalana 
Puang Allataala ma'katampasanna. Wattunna 
moni indo sangkakala, ingganna to mate la 
tibangom asam sule ma'bata punti bakahu 

la da'da' liu sule lako salako-lakona, anna 
kitaa'-kita to tubopi la dipopengkubalingkia' 

duka'. 73 Aka inde bata puntinta to la mate 
anna to la bosi, la dibala'i bata punti tala 
deem mate anna tala deem bosi. >? Maka' 
puham dibala'i inde bata puntinta to la mate 
anna la bosi, la dibala'i bata punti tala mate 
anna tala bosi, iya etapi too mane ganna'i 
indo puha tisuha' illaam Battakada Debata 
naua: "Kende'um kapataloam aka dipa'deim 
kamateam." "O kamateam, umbangka 
kapataloammu? O kamateam, umbangka 
ipomu?" Indo diuaam ipona kamateam, 
dosana hupatau. Anna Pepaondonganna Musa 
naongei kuasanna dosa, aka maka' ditekka 
indo pahenta, iya mebaba lako kamateam. 
57 Sapo' sihatam anna sipäto' umpakende'kia' 
pa'kuhhusam sumanga' längäm olona Puang 
Allataala, aka nabeengkia' kapataloam untaloi 
dosa anna kamateam umpolalam Debatanta 
Yesus Kristus! 280 inggannakoa' solasubungku 
to kupakamaja, iam too kasuhunganna anna 
la tontä liungkoa' mentobe manda' anna 
mengnganti matoto' illaam kamatappasam. 
La pahallukoa' ma'kadua-dua liu umpalako 
pengkähänganna Debata, aka muissanna' 
muua lupu' hesomu lako Debata tä' la labu' 
bäbä. 
1 6 1 Mane deenni, la kutulasangkoa' 
diona indo doi' la umpamoloianna' 
solata to matappa' yabo Yerusalem. Kupelau 
anna umpasusiia' indo puha kupatuduam 
ingganna jumaa' dio lembäna Galatia. ? Allo 
minggu oi too umpasehe onna' piha doi'mu 
situhu' indo pallolongammua'. Annaia' indo 


1 KORINTUS 16.3-11 63 


doi' anna mala tihempum loppo' ke sulea' 
matim. Landa'ku too, iya tappa umbeemma', 
tä' mane la dihempum. 3Anna suleä' too 
matim, iya umpapiama' suha' diona indo 
doi' anna kusuai sanaka-naka tau indo to 
uhhannuanna' anna ungkatappa'i le'ba' 
langam Yerusalem nababa indo suha' sola 
indo doi' la umpamoloianna'. “Anna maka' 
umpenabaanna' anna la pahallupa' duka' 
le'ba', iya la laoä' kupasolai langam. > Puhapa' 
lako propinsi Makedonia mane matinna' 
kupellambi'ikoa', aka abana inna la lakoa' 
yolo. *Maka' too ke sulemä' matim, iya la 
tohhopa' itim masäe-säe, umbai' la puhapi 
wattu kamadingingam mane le'ba'a'. Lessu'i 
too wattu kamadingingam, iya umpamoloima' 
anna mala deem kupake umpatahhu' 
pa'laoangku lu lako ongeam senga'. /Tä' 
kuaku matim temo kela kulempai babakoa' 
säpäi'. Sapo' maka' naua Debata ke matinnä', 
iya maelo'ä' la masäepi tohho itim. 8Sapo' 
yolona anna la matinnä', iya la tohho indepa' 
kota Efesus sule lako allo kasalle Pentakosta, 
9 aka tibukkam temo lalam la umpalakoa' 
pengkahangam la keguna inde, moinna anna 
buda siam duka' to umbalia'. 1? Maka' sule 
matim Timotius, la untahima manappaa' anna 
mala tä' deem kamalajasanna illaam alla'- 
alla'mua', aka mesa duka' sabangangangku 
to ungkaha pengkahanganna Debata. 

11 Ta'koa' deem la umpa'bahinni'i. Anna 
maka' la ma'pasulem mai, iya la umpamoloia' 
anna mala deem napake anna masannanni 

lako lalam. Aka kiampai lium kasuleanna 
solakam sanaka-naka solasubunta inde. 

12 Mane deenni, diona solasubuntaa' Apolos, 
pembuda punalam kusua matim umpasolai 
sanaka-naka solasubunta napellambi'ikoa'. 
Sapo' sule lako temo moka liupi matim. 
Battu pihampa ke deemmi wattunna mane 
matinni napellambi'ikoa'. 13La pahallu 
si'da-si'dakoa' majaga! Anna la tontä liungkoa' 
mentobe manda' anna mengnganti matoto' 
illaam kamatappasammu! La bahanikoa' 
anna matoho muandati liui. '#Ingganna 
pa'palakoammua' la pahallua' umpalako 

sola pa'kamase. 15 Muissanna' muua indo 
solasubuntaa' Stefanus sahapui handam yolo 
matappa' lako Kristus dio propinsi Akhaya, 
anna puha umbeho ponno kalena umpamoloi 
umma'na Puang Allataala. 16 Kupelau si'da- 
si'daa' matim anna manuhu'koa' lako tau susi 
ia too. Susi siam duka' la manuhu'koa' lako 
ingganna indo sababanganna to mangngala 
taba ullamma' kalena illaam pengkähänganna 
Debata. 1/Tä' deem pada satilalla'ä' tappana 
sule Stefanus sola Fortunatus anna Akhaikus 
aka mala napamoloiä' ungkähäi indo 

taa'na mala ungkahaa'. 18 Tilalla'a' aka 
napatialaanna' inabangku umba susi puha 
napatialaangkoa' inabammu. Tau susi ia too 
pahallu la dipa'kasallei. 1? Kupalandasam 
salama'na ingganna jumaa' inde propinsi Asia. 
Kupalandasam duka' salama' pa'pakamajanna 
illaam sanganna Debata Akwila sola Priskila 
anna ingganna indo to matappa' to si 

ma'sambajam dio banuanna indo to dua. 

20 Kupalandasam toi duka' salama'na ingganna 
solasubuntaa' inde. Sisalama'-lama'koa' 

mesa sola mesa sola ponno penaba umba 
susi la sihatanna napogau' to matappa'um. 
21Salama' buttu di kao, Paulus. Ma'kalem too 
pole" limangku untuli'i inde kada salama'ku. 
22 Lako to tä' ungkamasei Debata la tilaka! 

| Maranata|r battu diua o Debata bale' 
sulengko! 23 Handandanni Puang Yesus 
Debatanta untamba'koa' pada-pada. 24Tä' 
deem pada sakukamaseikoa' anna kupakamaja 
illaam sanganna Kristus Yesus. Padam too. 


2 KORINTUS 


1 1 Inde suha' buttu di kao Paulus mesaa' 
suhona Kristus Yesus aka situhu' pa'elo'na 
Puang Allataala. Duka' buttu di solasubuntaa' 
Timotius, lu lako inggannakoa' solasubungki 
umma'na Puang Allataala itim jumaa' 
Korintus, anna lu lako duka' inggannakoa' 
umma'na Puang Allataala itim propinsi 
Akhaya. ?Handandanni Puang Allataala 
Ambetaa' sola Debatanta Yesus Kristus la 
untamba'koa' anna namana' kamasakkeam 
sola kamasannangam. ? Dipuji sanganna Puang 
Allataala, Ambena Debatanta Yesus Kristus 
to napenombai. Puang Allataala Ambeta 

to ponno pa'kamase anna kabuttuanna 
pepakahangaam. “Illaam untammukam 
kamasussaam Puang Allataala umpakahanga 
penabangki, anna mala indo pepakahangaanna 
kitahima la kipake umpakahanga penabanna 
solaki to untammu kamasussaam. ? Aka 
umba susi puhangkam duka' ussi'dim 
kamasussaam tä' deem pada budanna susi 
indo puha nasi'dim Kristus, susim too duka' 
tä' deem pada budanna pepakahangaam 
kilambi' illaam kasilombungangki Kristus. 
Dia anna untammukam kamasussaam anna 
mala dipakahangaa' penabammu anna 

duka' malakoa' ullambi' kasalamasam. 

Maka' dipakahangakam, iya la dipakahanga 
siangkoa' tia duka' nasuhum malakoa' 

tonta liu manontom muoloi ingganna 
kamasussaam susi indo kisi'dim. 7 Tontä 
liukam mahannu kiua la tonta liukoa' 
manontom illaam muoloi kamasussaam. Aka 
kiissam kiua umba susi pada-padangkia' 
untammu kamasussaam, susim too duka' 
pada-padangkia' untammu pepakahangaanna 
Puang Allataala. 3Inggannakoa' solasubungki, 
kipohae ke muissannia' diona indo 
kamasussaam mabanda' kisi'dim dio propinsi 
Asia. Tandana tä' deem pada samabanda', 
iya ta'um deem kiua la malapakam tubo, 

? susi liu indo ke nauai to mahhotto': "La 
dipateingko." la anna kitammui, aka la 
mendadi pepatuduam lako kami' anna mala 
ta kam uhhannuam kamatohoam kaleki, 
sapo' la mahannu lakokam Puang Allataala to 
kuasa umpatibangom sule to mate. 19 Puang 
Allataala puha ullappasangkam dio mai 
kamasussaam mepaambi' mate, anna la tontä 
liukam nalappasam dio mai kamasussaam. 
Anna kihannuam la tontä liukam nalappasam 
illaam allo la kitingngajona, ll ke tontä 
liukoa' umpamoloikam illaam sambajam. Dadi 
kahana buda tau umpa'sambajangangkam 
anna natahima Puang Allataala sambajanna, 
nasuhum la buda siam duka' tau tilalla! 
langam aka indo pa'kamasena Puang Allataala 
lako kaleki. 1? Sundede buaki kisi'dim, aka 
kipikki' anna kipenabaam indo ingganna 
pa'palakoangki illaam inde lino lako ingganna 
hupatau, la'bi-la'binna lako ikoa', kipalako 
asam sola unä' penaba sambulo-bulo anna 

penaba mahanda indo bali napatamaiangkam 
Puang Allataala. Kaha-kaha ia too kipalako 
taia kahana kamanahangam hupatau sapo' 
sola kamatohoam namanasangkam Puang 
Allataala. 13 Ingganna indo kitulisangkoa' 
sangngim kaha-kaha la malannaa' tappa 
umpaham ke umbatai. Temo ta'pi muissam 
tongangkam, sapo' kuhannuam dako ii too, 
iya muissam si'da-si'dangkam pole'. Aka 
maka' susi, sulei too Debatanta Puang Yesus 
ma'penduanna la umpa'kassiangkam umba 
susi kipa'kassiangkoa'. 14(1:13) 15Ponnoä' 
pahhannuam kuua la muissam manappakam 
ke dako'i, nasuhum kupattuju sala la 
penduangkoa' battuam kupellambi'i anna 
mala penduam tiluppi' pa'tamba' ullambi'koa'. 
16 Aka kupattuju sala kuua la lempaa' itim 
indo anna lakoa' propinsi Makedonia anna 
ma'pasulea' too dio mai, iya lempa oma' itim 
anna malakoa' umpamoloia' anna mala deem 
kupake umpatahhu' pa'laoangku lako Yudea. 
17 Sapo' tieli' ohi indo pattujungku. Iya mala 
haka disangaia' to kapendo-pendo? Ussanga 
haka' pattuju hupatau indo pattujungku, 
pissam kuua: "Io, la laoa'," pissam kuua: 
"Ta' oha' la lao?" 18Sapo' ta' susi! Aka 
umba susi Puang Allataala mala dikatappa'i, 
susim too duka' indo dandingki matim ta' 
kipakaeli'-eli' baba pissam kiua: "Io," pissam 
kiua: "Taa'." 19 Aka ta' la kapendo-pendo 
Yesus Kristus Ana'na Puang Allataala to 
kipakahebaiangkoa' solakam Silas anna 
Timotius. Ta' napakaeli'-eli' baba pattujunna 

la pissam naua: "Io," anna pissam naua: 
"Taa'." Sapo' to manontom Ia umpasule 
lako pa'dandinna. 2? Mannassa anggam "Io" 
dilambi' illaam Yesus Kristus aka ingganna 
pa'dandinna Puang Allataala napasule lako 
asam umpolalam Anä'na. Anna indom too 
pa'palakoanna Yesus Kristus nasuhum mala 
tapomatande Puang Allataala taua: "Amin, 
takatappa'i la napasule lako." 21 Ma'kale 
Puang Allataala umpakatoto' kamesaantaa' 
Kristus anna Ia siam duka' ullanti'kia' 
mendadi umma'na, ?? anna natandaikia' 
anna mala diissam diua naampuangkia' anna 
napatamaangkia' penabanta Penaba Masehona 
mendadi tanda lako kita diua tä' mala tala 
nabeem asangkia' ingganna indo puha 
nadandiangkia'. ?3 Nasa'biiä' Puang Allataala 
aka nalosa penabangku. Naissam Puang 
Allataala kasuhunganna anna tä'ä' danum 
matim Korintus wattu eta too, aka tä' kuaku 
la mapi'di'a' penabammu ke kukeaha'ikoa'. 
24Ta'koa' manggi' kipassa diona sihatanna la 
ungkatappa'i, aka matappa' si'da-si'dangkoa' 
lako Kristus. Angga ham kipea liu lalanna anna 
malakia' mesa penaba anna malai tuttuam 
masannanna' penabammu. 
2 1 Tam too kasuhunganna anna kukattum 
indo lessu' kuua ta' salapa' la matim aka 
indana mapi'di' pole oia' penabammu susi indo 
yolona. ZAka maka' la kupi'di' penabakoa', 
iya mennapi la umpakahangaä'? Tä'um tia 
deem, aka di sesena mehhupataunna anggam 
tia ikoa' la umpakahangaä', sapo' akapia 

ke puhangkoa' kupi'di' penaba! 3 Iam too 
anna kupakatungkoa' indo suha'ku lessu'. 
Kupasusi anna mala ta' umpi'di' penabaa' ke 
matimma'. Aka setonganna la umpatialaam da' 
ia inabangku mane sipato'i. Aka kukatappa'i 
kuua maka' tilalla'ä' tä' mala tala tilalla'koa' 
duka'. “Indo anna kupakatukoa' indo suha'ku 
lessu' abana masussaa' kusi'dim anna 
malallam penabangku lambi' sumahhoä'. 

Ta' kuua la kupakatukoa' indo suha' anna 
mala masussa penabammua', sapo' kuua 
anna mala muissanna' muua: "Napakamaja 
si'da-si'dakam Paulus." > Mane deenni, diona 
indo tau to umpakende' pi'di' penaba itim, 
iya setonganna ta' anggam kao napi'di' 
penaba sapo' ikoa' handam. Sapo' indana 
makahha' sugali'i tula'ku la dotam kuua, 

tä' ia asammua' napi'di' penaba, sapo' 

piha mandakoa'. $ Budakoa"' itim Korintus 
puha umpahuai pa'tahungkungam tau ia 
too. Anna indo pa'tahungkungam abana la 
padam ia. 7 Dadi tentomai pahallunna' la 
muampunni anna umpakahanga tau ia too 
indana mapi'di' sugali'i penabanna lambi' kattu 
hannu. $ Tam too anna kupelau si'da-si'danna' 
matim anna mala ungkamaseinna' sule. ? la 
anna kupakatukoa' indo suha'ku lessu' aka 
kupangngitaikoa' kuua: "Battu la natuhui liu 
hi indo ingganna pepatuduangku, battu la 
ta' di." 10 Maka' muampunnikoa' to kasalaam 
lako kalemu, iya la kuampunni duka' tau ia 
too. Aka maka' deem to kasalaam pahallu 

la diampunni, iya la kuampunni dio olona 

Kristus aka la kamapiaammua' kupikki'. 

11 Kupasusi ia too aka kuua indana deenni 
naola tomahajanna setam mengkaha illaam 
alla'taa' aka inna taissammia' pattuju 
kadakena. 12 Tappana landa'a' lako Troas la 
umpa'pakahebaam Kaheba Katilallasam diona 
Kristus, iya nabukkaamma' lalam Debata la 
umpalako pengkahangangku dio ongeam ia 
too. 13Sapo' tä' hapa' penabangku aka tä" liupi 
sule solasubuntaa' Titus dio. Iya kuuaammi 

to Troas: "La tahhu' lakoa' Makedonia." 

14 Sihatam anna sipato' dipakende' kuhhu' 
sumanga' langam olona Puang Allataala! Aka 
tontakam napatette illaam uhhame-hamei 
kapataloanna Kristus aka ma'mesangkam 
Kristus. Napopangkakka'kam Puang Allataala 
anna mala indo kaheba diona Kristus tiballa' 
kalua' sihhapam bauam bubanau' titumpam 
lao. '? Aka kami'-kami' sihhapangkam 
tunuam bubanau' napehumalasam Kristus 
langam Puang Allataala naudu' asam tau, 
susi to dipasalama' teem to la tinanda 

lako katilakaam. 1? Lu lako to dipasalama' 
sihhapangkam bauam bubanangnga' aka 
kibabaam kaheba la mepatubo. Sapo' lu lako ia 
to la tinanda lako katilakaam sihhapangkam ia 
bauanna to mate, aka ta' naaku natuhu'i indo 
kaheba nasuhum la tinanda ia lako kamateam. 
Dadi mennam la umbelai umpalako inde 
pengkahangam kikähä temo? !7Ta'kam kami' 
susi indo buda tau to umpea kauntungam 
umpasusi buleleam kahebana Puang Allataala. 
Sapo' kami'-kami' mendadingkam pentuhu'na 

Kristus to nasua Puang Allataala la umpalanda' 
kaheba ia too sola una' penaba sambulo-bulo 
dio olona. 

1Sapo' inde ma'kada susikam Lë 

mala disangai umpuji pole ongkam 
kaleki. Ta'kam susi indo tau senga' sule 
umpellambi'ikoa'. Aka si umbaba ia suha' 
katahangam anna mala untahima manappaa.'. 
Anna si napelaua' matim anna umpapiaanni 
suha' katahangam la nababa lako kota senga'. 
Ta' kami' kipahalluam la umbaba suha' susi 
ia too, aka ?ikonna' too sihhapam suha' 
katähängangki. Aka sihhapangkoa' mesa suha' 
tituli' ilaam penabangki. Aka kitula' oi too indo 
pa'palakoammua', iya mala oom naissam anna 
napaham ingganna hupatau naua: "Mapia 
pengkähänganna Paulus-a'." 3 Aka tandaam 
illaam ingganna pa'palakoammua' diua 
mendadingkoa' to matappa' si'da-si'da, buana 
pengkähäki. Iam too anna malam diua ikonna' 
too sihhapam suha' katahangangki natuli' 
Kristus. Indo suha' ta' dituli' umpake petuli' 
anna ta' toi dituli' dokko batu. Sapo' indo suha', 
natuli' Kristus illaam penabanna hupatau 
umpolalam kuasanna Penabanna Puang 
Allataala Debata tubo. “Ia anna bahanikam 
ma'kada susi, aka matappa' si'da-si'dakam 
lako Puang Allataala kahana Kristus mengkaha 
illaam kaleki. >Tä' deem lalanna la mala kiua 
kamatohoangki anna kamanähängam kaleki 
nasuhum kibela kipalako inde pengkahangam, 
sapo' Puang Allataala umbeengkam 
kamatohoam anna kamanähängam. Puang 

Allataalam too mengkaha illaam kaleki, 
nasuhum kibela mengkähä umpa'pakahebaam 
pa'dadiam bakahunna lako hupatau. Indo 
pa'dandiam bakahu taia ätoham tituli' 

sapo' pengkähänganna Penaba Maseho 

lako hupatau. Indo ätoham tituli' battu 

diua Pepaondonganna Musa mebaba ia lako 
kamateam ke iai dihannuam la mepomalolo 
dio olona Puang Allataala. Sapo' indo Ia 
Penaba Maseho mebaba lako ia katuboam 
bakahu. 7Indo anna natuli'i Puang Allataala 
pepaondonganna dokko batu mane nabeenni 
Musa, wattu eta too tandaam kamatandeanna 
Puang Allataala dio lindona Musa lambi' 
pangkähhä mesilo. Tandana pangkähhä, iya 
tä' natua to Israel unnenne'i lindona Musa, 
moi anna tuttuam moho'um indo pangkähhäna 
dio lindona. Indo sia duka' pepaondongam 

to mebaba lako kamateam anna pangkähhäi 
kamatandeanna Puang Allataala wattu eta too, 
Siya senga'um tia indo pa'dandiam bakahu 
nakähä Penaba Maseho! ? Susi siam duka', 
maka' matande indo pa'dandiam to la umbaba 
hupatau lako pa'tahungkungam, iya senga'um 
tia matandena indo pa'dandiam bakahu to 
umbukkaam lalam la naola hupatau anna 
malai napomalolo Puang Allataala! 19 Moi 
anna matande indo pa'dandiam yolo, sapo' 
maka' dipasiita indo pa'dandiam bakahu, iya 
ta'um ia la matande diita. 1! Maka' matande 
indo pa'dandiam yolo moi anna anggam la 
sapai' da'da', iya senga'um tia matandena 
indo pa'dandiam bakahu to la da'da liu sule 

lako salako-lakona. !? Kahana mahannu 
si'dakam lako indo pa'dandiam bakahu 
nasuhum bahanikam umpa'pakahebaanni. 
13Tä'kam kami' susi Musa ussapu'i lindona 
anna mala ta' naita to Israel moho' indo 
pangkahhana kamatandeanna Debata dio 
lindona. 1*Sapo' abana titutu' pikkihanna indo 
to Israel lambi' ta' nakaleso manappa gunana 
indo Pepaondonganna Musa. Anna sule lako 
temo maka' nabata issinna indo pa'dandiam 
yolo, mala diua sihhapam deem liupi pesapu' 
untutu'i pikkihanna, aka ta' liupi naissam 
aka gunana. Anggam anna malai dialai indo 
pesapu' ia too battu diua tibukka pikkiham 
ke ma'mesam tau Kristus. t° Sule lako temo 
maka' umbata oom Pepaondonganna Musa, 
iya sihhapam deem liupi untutu'i pikkihanna. 
16 Sapo' maka' mengkatoba' tau anna untuhu'i 
tau Debata, tä' mala tala mäläi indo pesapu' 
battu diua tibukka pikkiham. 1/ Indo diuaam 
Debata eta inde, Ia siam Penaba Maseho. 
Anna menna-menna tohho Penaba Maseho 
illaam penabanna, tau ia too ullambi'um 
kalondaam dio mai ingganna to la ullabai 
kasilombunganna Puang Allataala. 18 Tentomai 
tä'unna' kita nalabai pesapu' pikkihanta, 
nasuhum tandaammi kamatandeanna Debata 
illaam pa'palakoanta. Indo kamatandeam 
buttu di Debata, anna indo diuaam Debata 
Ia siam Penaba Maseho to tohho illaam 
kaleta. Anna Penaba Maseho unggahagai 
liukia' napopendadi susi kalena Kristus, 

nasuhum tuttuam masae tuttuam tandaam 
kamatandeanna Debata illaam kaleta. 
4 1 Pa'kamasenam too Puang Allataala 
anna napapassanningkam inde babaam 
kikähä temo. Iam too anna tä'ungkam deem 
si kattu hannu. 2 Tä'kam umpogau' indo 
gau' mesihi'-sihi'na si napogau' membuni 
hupatau. Ta'kam duka' untipu tau anna ta' 
tookam umpalulako lu dio mai Battakadanna 
Puang Allataala. Dio olona Puang Allataala 
kipomakaleso manappa tungka ianna, 
anna mala nasangai mapia asangkam tau 
mengkalao illaam unä' penabanna. 3Indo 
Kaheba Katilallasam kipa'pakahebaam abana 
titutu'pi lako tau piha, sapo' angga ham tia 
titutu' lako indo to inna la ullambi' katilakaam 
sule lako salako-lakona. *Ingganna indo to 
tä' matappa' nabutai pikkihanna tomahajanna 
setam indo to ungkuasai tau illaam inde 
lino. Napa'laba-labai indo tomahajanna 
setam, aka naua indana malai naballoi 
kamasiäsanna Kaheba Katilallasam to untula' 
diona kamatandeanna Kristus. Indo Kristus 
susi siam sipa'na anna pa'pogausanna Puang 
Allataala. > Indo kaheba kipalanda' taia kaheba 
diona kaleki. Sapo' indo kipa'pakahebaam 
kiua: Yesus Kristus Ia Debata. Anna 
kami'-kami' sabua'mukam aka maelo'kam 
umpalako pa'elo'na Puang Yesus. Puang 
Allataala puha ma'battakada naua: "Illaam 
mai kamalillingam la kende' kamasiäsam." 
Anna Puang Allataala Ia siam umpadelle' 
kamasiäsam illaam penabantaa' anna mala 

masiä'a' pikkihanta, nasuhum tapähänna!' 
kamatandeanna Puang Allataala pangkähhä 
dio lindona Kristus. /Indo kamasiäsam illaam 
penabanta mala dipasihhapam bulabam 
dianna illaam kuhim litä', aka indo kuhim 
litä' madommi' huppu' anna kaleta ia ponno 
kamalammaam. Napateem Puang Allataala 
anna mala makaleso diua indo kakuasaam 
taditondom kipogau' tä' buttu di kaleki, sapo' 
buttu di Puang Allataala. 8Si bassa'kam 
nasihimpi'-himpi'i kamapi'disam, sapo' si mala 
mammakam lappa'. Si pusa'um tangnga ki, 
sapo' ta! mammakam si kattu hannu. ?Si 
didahhakam, sapo' tä' mammakam deem 
natampeam Debata. Pembudakam dipongko 
sampe malimpä, sapo' tä' mammakam 

mate. 10Ussi'dim liukam kamasussaam anna 
kamapi'disam susi indo nasi'dim Puang Yesus 
wattunna didahha la dipatei, anna mala 
makaleso diua tubo sule Puang Yesus aka 
tandaam lako kaleki. 1! Aka inde tubopakam, 
iya deem liu tau maelo' la umpateikam kahana 
untuhu'ikam Puang Yesus. Susim too anna 
mala makaleso diua tubom sule Puang Yesus, 
aka tandaam kuasanna lako inde bätäki to tä' la 
da'da' liu. 1? Dadi allo-allokam si saidi' tamate 
anna mala ullambi'koa' katuboam bakahu sule 
lako salako-lakona. 13 Illaam Battakada Debata 
deem tisuha' naua: "Kahana matappa'a' 
nasuhum bahania' ma'tula'." Susim too duka' 
kamatappasangki. Aka ungkatappa'ikam 
Puang Allataala nasuhum bahanikam untula' 
indo Kaheba Katilallasam, !faka kiissam 

kiua Puang Allataala puha umpatubo sule 
Puang Yesus, anna Ia siam too duka' la 
umpatibangongkam susi Puang Yesus anna 
nababakia' sule dio olona. t° Ingganna inde 
kamasussaam kisi'dim keguna lako kalemua'. 
Aka maka' tuttuam buda tau uhhingngi 
indo Kaheba Katilallasam kipa'pakahebaam 
nasuhum ussi'dim pa'kamasena Puang 
Allataala, iya tuttuam buda siam tia duka' 
tau ma'kuhhu' sumanga' dio olona, nasuhum 
dipomatande Puang Allataala. 16Iam too 
kasuhunganna anna tä'ungkam deem si kattu 
hannu. Moi anna tuttuam malamma bätä 
puntingki sapo' dibakahui liu ia penabangki 
allo-allo. 1? Aka inde kamasussaam kisi'dim 
illaam inde lino setonganna mabanda' sapo' 
kiangga' ta' pada umba anna anggam säpäi' la 
diola. Aka ingganna kamasussaam ia too la 
ungkembuaam kamatandeam lako kaleki sule 
lako salako-lakona. Anna kamatandeam ia too 
kasalle puha ia anna la inde kamasussaam 
kisi'dim. 18 Aka taia kami" diitanna kipaitoo'na 
sapo' tää'na diita. Aka indo diitanna anggam 
ia säpäi' la da'da', sapo' indo ia tää'na diita la 
da'da liu ia sule lako salako-lakona. 

1 Inde bata puntinta mala dipasihhapam 
5 bahum taongei illaam inde lino. Anna 
taissammia' taua maka' dihenggäim inde 
bahunta, la nabeengkia' Puang Allataala bätä 
punti bakahu mendadi banuanna sungnga'ta 
yabo suhuga, taia pa'papianna hupatau, anna 
la da'da' liu sule lako salako-lakona. ?Inde 
tohhopakia' (aam inde lino mengkaloa'kia', 


1 KORINTUS 5.3-9 13 


aka mamali' sugali'ungkia' muampai wattunna 
la tohhokia' illaam indo bata punti bakahunta 
yabo suhuga. 3 Aka maka' talambi'um indo bata 
punti bakahu, la sihhapangkia' ma'poheba sule 
anna mala tä'kia' ma'kambelä. “Aka maka' 
tohhopi sungnga'taa' illaam inde bata punti 
tapake illaam inde lino, iya mengkaloa 'kia' 
aka mabanda' indo kamasussaam umpipi'ikia'. 
Ta' diua maelo'kia' la tapellei siaham inde 
bata puntinta illaam inde lino, sapo' maelo'kia' 
la tappa umpehhonda indo bata puntinta 

to buttu yabo mai suhuga, anna mala inde 
bata puntinta to inna la mate napessulle 
indo bata punti to la tubo liu sule lako 
salako-lakona. ? Ma'kale Puang Allataala 
mengkaha illaam kaleta anna mala sediakia' 
la untahima indo bata punti bakahu, anna la 
siam puha umpatamaangkia' kaleta Penaba 
Maseho mendadi tanda lako kitaa' diua 

ta' mala tala nabeem asangkia' ingganna 
indo puha nadandiangkia'. Iam too anna 
matohom penabangki moi anna kiissam kiua 
maka' tohhopakam illaam inde bata punti 
illaam inde lino, iya tä'pakam tohho sola 
Debata. 7 Aka inde tubopakam illaam inde lino 
ma'palakokam situhu' kamatappasangki lako 
Kristus tä' situhu' indo tandaanna diita. 3 Iam 
too anna matohom penabangki anna kipohae 
puha ia ke kipelleim inde bata puntingki 
anna le'ba'kam umpellambi'i Debata anna 
tohhokam sola. ? Iam too kasuhunganna 
anna si kipea si'da-si'dam lalanna anna 
malakam ma'pogau' la napomasannanna 

penabanna Debata, susi inde tubopakam 
illaam inde lino, teem ke kipelleim inde bata 
punti kipake temo. t? Aka tä' mala tala dibaba 
asangkia' lako olona ongeam pahhottosanna 
Kristus, aka la napahessakia' anna tungga' 
tatahimaia' la sihatanna tatahima situhu' 
pa'pogausanta wattunna tubopakia' illaam 
inde lino, ma'pogau' mapia hakika ma'pogau' 
kadake hakika. 1! Dadi, aka kiissam kiua 
pissam wattu la sitingngajokia' Debata, 
nasuhum mahea'kam kami' la umpogau'i indo 
tää'na napohäe. Iam too anna kipeä lium 
lalanna anna mala nakatappa'i hupatau tula'ki. 
Nalosa Puang Allataala tama penabangki, 
anna kupemulu punala duka' la muissam 
si'da-si'dakam nasuhum tä'kam umbata-batai. 
12Inde ma'kada susia' ta! kuua anna mala 
umpuji pole ongkam kaleki. Sapo' maelo'kam 
umbeengkoa' lalam la umpa'kassiangkam, 
anna mala muissanna' untimba'i indo to 

si angga diitanna lako solana napaitoo'na, 
taia indo illaanna penabanna. !3Deem tau 
ussangaikam to tatta'. Sapo' ia anna angga' 
to tatta'kam diita, aka kipasatutui kam 
penabangki lako Puang Allataala. Sapo' maka' 
sitontongampi pa'palakoangki, iya ia too aka 
la kamapiaammua' kipikki'. 14 Pa'kamasenam 
Kristus ma'kuasa illaam kaleki aka kiissammi 
kiua indo mesa tau mate umbala' asam 
ingganna hupatau, kalembasanna ingganna 
hupatau bali asammi mate. #Ia anna 

matei Kristus umbala' asam hupatau, anna 
mala ingganna hupatau to tubopi ta'um la 

untuhu'i pa'elo' kalena, sapo' la untuhu'im 
pa'elo'na Kristus to puham mate umbala'i 
anna puha dipatubo sule. 1* Tam too anna 
ta'ungkam pole' si ussangai tau senga' 
situhu' passangai hupatau. Abana yolona 

si ussangaikam Kristus situhu' passangai 
hupatau sapo' temo tä'um. 17 Dadi kuissammi 
pole' kuua ingganna tau to ma'mesam 
Kristus mendadim tau bakahu. Pa'dem indo 
katuboam yolona, aka nabala'um katuboam 
bakahu. 18 Inggamna ia too Puang Allataala 
ungkahai. Kahana pengkahana Kristus 
nasuhum malakia' napasikapiai sule kalena 
Puang Allataala, anna mane napadudunnikam 
pengkahangam la umpaitai lalam tau senga' 
anna mala sikapiai duka' sule Puang Allataala. 
19 Indem ia indo kaheba kipa'pakahebaam: 
Puang Allataala umpasikapiai sule kalena 
anna hupatau kahana pengkahana Kristus. 
Ta'um untuntu' kasalaanna hupatau indo 
puha napogau' dio olona. Anna puhangkam 
nabeem pengkahangam Puang Allataala 

la umpa'pakahebaam diona maaka susi 
lalanna anna mala sikapiai sule Puang 
Allataala anna hupatau. ?? Dadi, kami'-kami' 
pesuanakam Kristus. Iam too anna maka' 
kipa'tula'ikoa', mato-mato Puang Allataala 
ma'kale umpa'tula'ikoa'. Sola sanganna 
Kristus, kipelau matim anna umbehokoa' 
kalemu la napasikapiai sule kalena Puang 
Allataala. 21 Tä' Ia madosa Kristus, sapo' nasua 
Puang Allataala umbala'kia' umpendudum 

dosata anna malakia' napomalolo Puang 
Allataala umpolalam Kristus. 

1 Dadi kahana mangngala tabakam 
duka' illaam pengkähänganna Puang 
Allataala, nasuhum kipelau si'da-si'da kiua: 

daa ullabusam bäbäia' indo pa'kamasena 
Puang Allataala to puhaa' untahima. ? Aka 
ma'battakada Puang Allataala naua: "Illaam 
indo wattu puha kupa'tantu, kuhingngiammia' 
sambajammu, anna illaam indo wattu 
kupasalama' hupatau, kupamoloingkoa'." 
Patananni manappaia' talinga inde tula'ku: 
tentomaim too indo diuaam wattu napa'tantu 
Puang Allataala! Anna tentomai toom duka' 
indo wattunna la ma'pasalama'. 3 Kipeä lalanna 
indana deenni pa'palakoangki la natitedoi 
hupatau, napolalam deem tau ussangai 
kadake inde pengkahangangki. * Sapo' illaam 
ingganna pa'palakoangki kipeä hia lalanna 
anna mala tandaam diua sabua'nakam 
Puang Allataala. Aka tontä liukam manontom 
muoloi ingganna hupanna kamasussaam 
anna kamapi'disam. ? Ditembe' talukungkam, 
ditahungkum, anna nasilebo-leboikam tau la 
naanu. Mengkähä kahha'kam, pembudakam 
tä' deem mamma', anna pembuda tookam 
kobe. ĉ Anna ma'penaba mahändäpakam, 
ma'palakokam sola ponno kakeakasam, 
sa'baha' liukam, anna mapia penaba. Duka' 
tontä liukam nakuasai Penaba Maseho, 
anna ma'kamasekam sola unä' penabangki. 
7 Umpa'pakahebaangkam indo kaheba 
kamaloloam, tandaam kakuasaanna Puang 

Allataala illaam kaleki, ma'gau' malolokam 
anna indo kamaloloangki sihhapam pa'dam 
anna unta' dipopangkakka' illaam pa'bundusam 
di ada'. 3 Deengkam dipa'kasallei, sapo' deem 
toi duka' dipa'bahinni'ikam. Deengkam dipuji, 
sapo' deem toi duka' disassaikam. Moi anna 
iannapi anna ia kitula', sapo' si disangai 
siangkam to kaaga'-aga'. ? Disangaikam ta' 
kaissangam, sapo' buda ohi tau muissangkam. 
Disanga matengkam sapo' tubo hakam. 
Ditembe' pusokam sapo' ta'kam mate. 19 Moi 
anna dipi'di' penabakam, sapo' tilalla' liu 
siangkam. Mase-masekam diita sapo' buda 

hi tau kipatomakaka kulle di ada'. Ta' deem 
aka-akangki diita sapo' setonganna kiampuam 
asam ingganna-ingganna sia. Ingganna ia too, 
ia umpa'patandaanni diua sabua'nakam Puang 
Allataala. 110 inggannakoa' solasubungki 

itim Korintus! Kipandanniam asammokoa' 
anna tibukka asammi pa'pakamajangki 
matim muitaa'. 1?Ta'um kamt deem kuham 
pa'pakamajangki matim, sapo' kuhampia' 

iko pa'pakamajammu lako kami'. 13La 
kupa'tula'ikoa' sihhapam umpa'tula'ia' ana' 
ikaleku: kupelau anna umpakamajakam duka' 
umba susi kipakamajakoa'. Ji Daa ummaelo'a' 
la mesa pa'palakoam to ta' matappa' lako 
Puang Yesus. Aka la maakam ia susi la mala 
sola kamaloloam anna kakadakeam! La mala 
haka tia sola kamasiasam anna kamalillingam! 
15[a mala haka tia sihondä penaba Kristus 
anna tomahajanna setam! Deem daka tia la 
susi to matappa' anna to tä' matappa'! 1° La 

mala haka tia sitappa Banua Debata anna 
debata lino pa'papia hupatau! Aka kitaa'-kita 
banuannakia' Puang Allataala Debata tubo, 
umba susi puha ma'kada Puang Allataala 
naua: "La tohhoa' illaam alla'-alla'na anna 
kuolaam lelenni. La mendadia' Debatanna 
anna la mendadi ia umma'ku. 1/Iam too 
anna la umpelleinna' anna untampeam tau 
ia too. Ta' si'da-si'dakoa' la mala moi podo 
la siissom indo ingganna kakadakeam. Maka' 
umpateemmia', iya la kutahimangkoa' too. 
18 Kao la mendadi Ambemua' anna ikoa' la 
mendadi ana'ku. Susim too kadanna Puang 
Allataala Debata To Handam Kuasa." 
7 10 inggannakoa' solasubungku 

to kupakamaja, nakala'kia' duka' 
ingganna pa'dandi ia too. lam too anna la 
umpomasehongkia' kaleta dio mai ingganna to 
la ungkadakei penabanta anna bata puntinta. 
Anna pahallu duka' la tapasatutua' anna 
tapatepu katuboanta, aka mengkahea'kia' dio 
olona Puang Allataala. ? Kupelau la tibukkaa' 
penabammu untahimakam. Ta' deem 
kasalaangki lako moi podo la mesam tau, 
anna ta' toi deem tau la kihugiam. Ta' tookam 
deem umpangngala sahoi tau. 2Ia anna 
ma'tula' susiä', taia kahana kupasalakoa'. 
Aka umba susi puha kuuaangkoa' indo 
lessu', tä' deem pada sakupakamajakoa', 
anna kitaa'-kita matekia' samateam tubo 
satuboam. * Kuhannuam si'da-si'dakoa'. Anna 
yabomä' pangka-pangka bulabam kahana 
ikoa'. Moi anna nalambi'kam ma'hupa-hupa 

kamasussaam, sapo' tipakahangaa' ke 
kukilalai ongkoa' anna ta' deem pada satiala 
inabangku. ? Moi indo landa'ungkam inde 
propinsi Makedonia ta' toi deem malakam 
mellube-lube. Aka ullambi' liukam ma'hupa- 
hupa kamasussaam, susi kasipengkaam 
kitammu, teem kamaheasam buttu illaam 
mai penabangki. *Sapo' Puang Allataala 

to umpakahanga liu ingganna to masussa 
penaba, iam too duka' umpakahanga 
penabangki, aka napasitammukam Titus. 
7Tä' angga kasuleanna mai Titus nasuhum 
tipakahangakam, sapo' tipakahangakam 
duka' aka natulasampakam maaka susi indo 
si umpakahangaa'. Natulasampakam duka' 
naua: "Nakamalli'iko to Korintus maelo' punala 
la silambi'koa'." Anna natulasam tookam 
duka' indo ussossokoa' gau'mu anna maelo' 
si'da-si'dangkoa' pole' untuhu'iä'. Kaha-kaha 
iam too tuttuam umpatilalla'ä'. 8 Moi anna indo 
suha' yoloku umpomapi'di'a' penabammu, 
sapo' tä'mä' ussosso liu kaleku temo diona 
indo suha' kupakatukoa'. Abana ussosso-sosso 
salaa' kaleku diona indo suha' kupakatukoa' 
tappana kuissam kuua napomapi'di'a' 
penabammu. (Sapo' ta' siam masae anna 
molem indo mapi'di'a' penabammu.) ? Sapo' 
tilalla'a' sule temo. Taia kahana mapi'di'a' 
penabammu nasuhum tilalla'a', sapo' ia anna 
tilalla'ä' aka indo kamapi'disam penabammua' 
napolalam untihokongammia' ingganna 

indo gau' kadakemu, anna ia too situhu' 
pa'elo'na Puang Allataala. Dadi mesa hia 

kauntungammua'. 1? Aka indo kamapi'disam 
penaba situhu'na pa'elo'na Puang Allataala, 
iam too mengkähä illaam kaleta napolalam 
untihokongangkia' ingganna gau' kadaketa, 
nasuhum malakia' dipasalama'. Anna ta' 
deem tau la ussossoi indo kamapi'disam 
penaba situhu'na pa'elo'na Puang Allataala. 
Sapo' indo kamapi'disam penaba taa'na 
mebaba lako katihokongam, anggam ia 
kamateam nakembuaam. LJ Penabaam siaia' 
too buana lako kalemua' indo kamapi'disam 
penaba situhu'na pa'elo'na Puang Allataala! 
Buana, si maelo' si'da-si'dangkoa' pole' 
umpogau' la sihatanna dipogau'. Sulibanna 
ia too mokangkoa' duka' disangai to ma'gau' 
kadake. Anna ungkahidi'unna' pole' ingganna 
dosa, muissammia' pole' mengkahea' dio 
olona Puang Allataala, ungkamalli'ima' pole", 
tuttuam tigaha'ungkoa', anna maelo'ungkoa' 
pole' untahungkum to kasalaam. Illaam 
inde ingganna kaha-kaha ma'tandaammi 
pole' diua ta'ungkoa' iko kasalaam. t? Dadi, 
ia anna kupakatukoa' indo suha'ku lessu' 
taia kahana la indo mandi to kasalaam 
kupasala. Taia toi lako mandi indo to masussa 
kahana pa'pobua'na indo to kasalaam. Sapo' 
kupakatukoa' indo suha', aka kuua anna 
mala tandaam lako kalemua' diua abana 
umpakamaja si'da-si'dakam dio olona Puang 
Allataala. 3 Tam too kasuhunganna anna 
tipakahangam pole' penabangki. Sulibanna 
tipakahangakam, ta' duka' deem la susi 
katilallasangki muita katilallasanna Titus 

indo ussi'dim pentammummua'. 1* Indo anna 
ta'pi le'ba' matim Titus, si kutula' mapia 
liukoa' lako. Anna tä' mamma' kasihisam. 
Aka umba susi ingganna indo to puha 
kipokadaangkoa' sangngim tappa', susim 
too duka' indo to puha kitulasam Titus 
diona ikoa' sangngim tappa'. 1? Anna tuttuam 
napakamajangkoa', aka nakilalai liu maaka susi 
kamanuhusammua' lako, pengkahea'mua', 
anna pa'pakasallemua'. 16 Tä' deem pada 
satiala inabangku aka malangkoa' dihannuam 
illaam ingganna-ingganna sia. 

1 Mane deenni, o inggannakoa' 

solasubungku, pahallua' muissam indo to 
puha dadi inde propinsi Makedonia kahana 
pa'kamasena Puang Allataala mengkähä illaam 
kalena issinna ingganna jumaa' inde. ? Aka moi 
anna puham muoloi pa'sändäsam mabanda' 
anna sangngim to handam mase-mase, sapo' 
sangngim ponno mandi katilallasam anna 
matutu umpassubum doi'na la dibeem to 
mase-mase senga, 3 Kuita sola matangku 
buda punala aka-akanna napassubum, moi 
indo la napakena. Tä' deem disua, “sapo' 
nakekke' babakam naua: "La mala hakakam 
duka' mangngala taba umpamoloi solasubunta 
to matappa' dio Yudea?" “Indo napogau' 
la'bi ia anna indo kipemmitai. Aka handam 
uhuna silele umbeho kalena lako Debatanta, 
mane lakoi kami', aka situhu' pa'elo'na 
Puang Allataala. ê Dadi tappana muitakam 
kamapiaam penabanna to Makedonia, tappa 
kisua pole oom Titus matim. Aka Titus-um 

too umpahandu'i indo lessu' uhhempum 
doi' itim la dipamoloiam to matappa' dio 
Yudea. Iam too anna kisuam matim la 
umpatahhu' indo pa'pogausam mapia itim 
jumaa'mua'. 7 Mentondom puhakoa' iko 
illaam ingganna-ingganna sia, susinna: 
matoto' kamatappasammua', manahakoa' 
ma'tula', mandalam kapaissangammua' diona 
Puang Allataala, maelo' si'da-si'dangkoa' 
umpogau' la sihatanna dipogau', anna 

ta' deem la pada pa'kamasemua' lako 
kami'. lam too anna kiuam: handam mapia 
ke mentondom puhakoa' duka' illaam 
umpamoloi padammua' to matappa'. 8Tä' 
diua kupassakoa' la umpalako kaha-kaha ia 
too. Sapo' kutulasangkoa' indo kamelosanna 
to Makedonia umpamoloi padanta anna 
mala umpotandenganna' umpalako. Iya la 
kuissammi too kuua mengkalao illaam si'daa' 
una' penabammu indo pa'kamasemu. ? Aka 
muissammia' muua nakamasei si'da-si'dakia' 
Debatanta Yesus Kristus. Aka moi anna to 
makakka'i, sapo' ahu' umpopemase-mase 
kalena aka la napamoloikoa' anna mala indo 
kapemase-maseanna nasuhum malakoa' 
mendadi to makaka di ada'. 19 Situhu' 

kao pikkihangku diona indo uhhempum 

doi' la dibeem lako to mase-mase, la 
mapia ke umpatahhu' mandanna' indo 

to umpahandu'a' taum lessu'. Aka abana 
ikoa' handam yolo muinaba-nabai anna 
umpahandu'i indo kaha-kaha ia too. 1! Dadi 
mapia ke umpasuppi' mandanna' indo 

pengkahangammu lessu'. Umba susi deenna' 
kamelosammu umpahandu'i, susim too 

duka' la pahallu deenna' kamohäeammu 
umpasuppi'i situhu' kapa'belaammua'. 

12 Maka' mengkalao illaanna' una' penabammu 
maelo' ma'pebeem, iya la natahima Puang 
Allataala indo pa'pebeemmu situhu' deenna 
lako kalemua', ta' situhu' pa'dena lako 
kalemua'. 13Ta' kuua la dibanda'ikoa' iko anna 
dihingnganni ia solamua'. Sapo' kuua la mapia 
ke pada-padai katuboammua'. 1*Illaangkoa' 
iko wattu kabosasam tentomai, dadi la 
umbelaa' iko umpamoloi indo to kakuhangam. 
Maka' hapanna deengkoa' duka' kakuhangam 
dako' anna bosa' opi ia, iya napamoloingkoa' 
duka'. Maka' susi, iya la pada timbammokoa' 
sipamoloi anna pada timbam toi katuboammu. 
15 Dadi indo to buda pallolonganna tä' la 
napopela'bi baba, sapo' la umpamoloi solana 
anna mala ta' kakuhangam umba susi tisuha' 
illaam Battakada Debata naua: "To buda 
pallolonganna ta' la mela'bi, anna to saidi' 
pallolonganna ta' la kakuhangam." 1? Dipuji 
Puang Allataala aka umpatigaha' duka' 
penabanna Titus susikam maelo' si'da-si'da 

la napamoloikoa'! 17 Aka ta' angga maelo' 
matim aka kisua, sapo' abana mengkalao 
illaam ia duka' una' penabanna maelo' la 
napamoloikoa' lambi' nakattum la matim. 

18 Deempi duka' mesa solasubuntaa' kisua 
matim la umpasolai Titus. Tä' ia deem pada 
sanapa'kasallei ingganna jumaa' kahana 
umpalako manappa indo pengkähänganna 

umpa'pakahebaam Kaheba Katilallasam. 

19 Tau ia too tä' angga la napamoloikoa' itim, 
sapo' puham duka' napilei ingganna jumaa' 
inde la napasolaikam illaam pa'laoangki lako 
Yudea. Aka la lakokam umbaba indo ingganna 
doi' la dipamoloiam lako to mase-mase dio 
anna mala dipa'kasallei Debata, anna duka' 
mala tandaam diua maelo' si'da-si'dakam 
umpamoloi solata to matappa'. 20 Kipaella' 
kihempum sampe kipalanda' manappa indo 
doi' pada budanna la dipamoloiam lako 

to mase-mase. Aka kiua indana deenni 
napa'polalanni tau napasalakam. 2! Aka 
kipeä lalanna anna ma'palako malolokam tä' 
angga mandi dio olona Debata sapo' duka' 
dio olona hupatau. 2? Deem polepi mesa 
solasubuntaa' kisua matim la umpasolaia' 
Titus. Pembudam si kipangngitai, iya abana 
bassa' si'da umpalako pengkahanganna 
Puang Allataala. La'bi-la'binna temo mohae la 
napamoloikoa', aka nahannuam si'da-si'dakoa' 
la muaku umpamoloi solata to mase-mase. 
23 Indo Titus abana sababangangku ia, si 
napasolaia' mengkaha umpamoloikoa'. Anna 
indo ia solasubuntaa' dua to umpasolai 
Titus, iya pesuana ia ingganna jumaa' inde. 
Anna tau ia too umpa'kasallei Kristus illaam 
ingganna pa'palakoanna. 2 Dadi, kipelau la 
untahima manappaa' indo to tallu anna mala 
naissam ingganna jumaa' naua to ma'kamase 
si'dakoa', anna mala ingganna indo si kitula' 
mapiaangkoa' ma'tandaam diua tappa'. 

9 1Setonganna tä'um pahallu la kutuli' 
illaam inde suha'ku diona indo doi' la 
dipamoloiam solata to matappa' dio Yudea. 

2 Aka kuissammi kuua kasalle kamelosammua' 
la umpamoloi solata, anna si kutula' mapia 
liukoa' lako to Makedonia. Si kuuaam: "Taum 
lessu'pi anna napattujum ia solasubuntaa' dio 
propinsi Akhaya la umpamoloi to mase-mase." 
Anna indom too kamelosammua' nasuhum 
buda to Makedonia tigaha' duka' penabanna la 
napotandengangkoa'. 3 Moi anna susi, sapo' 
kusua siam matim Titus temo napasolai indo 
dua solasubuntaa' anna mala napamoloikoa' 
uhhempum indo doi'. Kupasusim too anna 
mala tokam indo doi' kilambi' ke matimmakam 
umba susi indo puha kutulasam to Makedonia. 
La tokam indo doi' eta anna mala indo si 
kupa'kassiangkoa' lako to Makedonia ta' kuua 
baba, sapo' tappa' si'da. “Aka maka' deem to 
Makedonia kupasola matim anna ta'pi toka 
indo doi', iya la masihi' punalakam too aka 
kihannuam salangkoa'. Anna la susi sianna' iko 
duka' la masihi'koa'. ? Tam too anna pahallum 
kusi'dim la kusua yolo indo to tallu matim anna 
mala naato' la diaka susi dihempum indo dot 
puhaa' undandi la dipamoloiam to mase-mase. 
Kupasusi ia too anna mala matinna' too, iya 
tokam kulambi'. Aka maka' tokam kulambi', 
iya la ma'tandaammi too pole' diua indo doi' 
la umpopampamoloia' setonganna umpalakoa' 
sola unä' penaba taia kahana dipassa. * Paalai 
manappaia' penabammu indee: To saidi' banne 
naambo', la saidi' siam tia duka' napepahe. 

Sapo' to buda banne naambo', la buda siam 
tia duka' napepahe. ” Aka si mesa-mesa tau 
pahallu la ma'pebeem sola una' penabanna. 
Ta' la mabanda' penabanna ma'pebeem anna 
ta' toi kahana dipassa. Aka napohae Ia Puang 
Allataala indo to ma'pebeem sola masannam 
penaba. 8 Anna Puang Allataala kuasa la 
umbeengkoa' mana' tiluppi'-luppi' nasuhum 
la tontä liukoa' muampuam asam ingganna 
umpahalluanna lambi' la'bi pole, anna mala 
umpakea' umpalako ingganna hupanna 
pengkähängam mapia lako tau senga, 

9 Umba susi puha tisuha' illaam Battakada 
Debata naua: "Ussembu' pa'tamba'na lako 
to mase-mase; Pa'palakoam mapianna la 
tontä liu sule lako salako-lakona." 10 Puang 
Allataala umpatokaam banne lako to la 
mangngambo' anna kinande la naande. la 
toi la umpabudaangkoa' aka-akammu anna 
mala tuttuam kehängäm duka' pa'pogausam 
mapiammua'. | La natabungkoa' Puang 
Allataala ingganna-ingganna sia, nasuhum 
mala liukoa' ma'pebeem sola masannam 
penaba. Anna indo do uhhempunna' la 
kitabaam lako to mase-mase, iam too la 
nasuhum buda tau ma'kuhhu' sumanga' 
langam Puang Allataala. t? Inde pa'palakoam 
mapia la umpogau'a', tä' angga mandi la 
umponnoi kakuhänganna umma'na Puang 
Allataala, sapo' la umpopendadi polepi 
duka' buda tau ma'kuhhu' sumanga' längäm 
Puang Allataala. 13 Anna la buana indo 
pa'pogausam mapiammua', ta' mala tala 

umpuji Puang Allataala to Yudea, aka la 
naissam naua untuhu'i si'da-si'dakoa' indo 
Kaheba Katilallasam diona Kristus to muakuia' 
la untuhu'i. La umpuji Puang Allataala aka 
ta' deem pada samatutukoa' umpebeem 
aka-akammu lako kalena anna lako tau 
senga. 14 Anna la napa'sambajangangkoa' sola 
ponno pa'pakamajanna matim, aka ta' deem 
pada sakasalle pa'kamasena Puang Allataala 
mengkaha illaam kalemua'. t° Sihatam anna 
sipato' umpujikia' Puang Allataala aka ta' la 
diissam disangai indo mana' pa'kamasena! 
10 1 Mane deenni, kao, Paulus, deem la 
kuuaangkoa'. Deem tau muuai: "Indo 
Paulus si malamma tula'na ke sitingngajoi tau, 
sikambela opi tau mane bahani oi." Iya umba 
susi mahempona anna maluna'na penabanna 
Kristus, susim too duka' penabangku temo, 
2 kupelau si'da-si'daa' matim kuua: papiaia' 
pa'palakoammu indana deenni napolalam 
kukeaha'ikoa' ke matimmä' umpellambi'ikoa'. 
Aka inna sediamä' la ungkeaha'i indo 
ingganna to si muuai: "Ma'palako Paulus sola 
sababanganna aka deem pattuju senga'na." 
3 Abana tappa' hupatau biasakam duka' 
tubo illaam inde lino, sapo' illaam inde 
pa'bundusam di ada', ta kam ma'bundu' 
situhu' kamanähänganna hupatau. “Aka indo 
pangkakka' kipake illaam inde pa'bundusam 
di ada' taia pangkakka'na hupatau, sapo' 
pangkakka' ponno kakuasaam nabeengkam 
Puang Allataala kipake uhhuppu'-huppu' 
bettenna balinna Puang Allataala. ? Kitaloi 

ingganna indo tula'na to umbali kamaloloam, 
anna kipapassa' penaba malangka'na 
hupatau to melabai la muissam Puang 
Allataala. Kitaloi pikkihanna hupatau anna 
kipopengkubalinni manuhu' lako Kristus. 

6 Anna maka' manuhu' si'da-si'dangkoa', iya la 
kitahungkummi pole' ingganna to ta' manuhu' 
illaam alla'-alla'mua'. 7 Pikki' manappaia' 
pada indo deenna dadi illaam alla'-alla'mua'! 
Maka' deem illaam alla'-alla'mua' ussangai 
kalena pentuhu'na si'da-si'da Kristus, la 
pahallu ma'pikki' pole diona kaleki anna 
mala naissam naua: "Pentuhu'na duka' 
Kristus Paulus sola sababanganna susikam." 
8Maka' kupa'kassiam sugali' indo kakuasaam 
nabeengkam Debata, ta' siama' la masihi'. 
Aka indo kakuasaam nabeengkam kipake 
umpakatoto' kamatappasammua', ta' kipake 
ungkadakei kamatappasammua'. ?Ta' 

kuaku ke deenni tau muuai: "Makahha' 
tula'na Paulus illaam indo suha'na aka 
maelo' napakahea'-hea'kam." t° Aka si 

naua tau: "Indo suha'na Paulus makahha' 
anna ponno kuasa, sapo' maka' kalena 

sule inde, si malamma diita anna tä' deem 
ma'kalembasam tula'na!" 11 Indo to ma'kada 
susi la pahallu naissam naua: "Indo si natula' 
Paulus illaam suha'na, ia siam la napalako 
ke sitingngajongkia'." t? Abana hi tia toda' 
ta'kam la bahani umpasibandim kaleki anna 
umpempadai indo to ussanga-sanga kalena 
itim. Aka setonganna sangngim to maho! Aka 
anggam pikkiham kalena napaju. 13 Ta'kam 

kami' susi. Maka' umpujikam kaleki, iya 
ta'kam kami' la liba' sugali', sapo' la anggam 
diona indo to puha napapassanniangkam 
Puang Allataala. Anna nakala'koa' duka' 
illaam indo pengkähängangki, aka nasuakam 
Puang Allataala umpaissannikoa' indo Kaheba 
Katilallasam. '#Dadi ta! mala diua taia 
pengkähängangki kikähä ke kipatudukoa'. 
Aka maka' abana tä' si'dakam deem matim 
umpa'pakahebaam Kaheba Katilallasam 
diona Kristus, umbai' la deem lalanna 

diua taia pengkahangangki kikaha temo. 
Sapo' ta' susi, aka abana kami'um too 
handam yolo umpaissannikoa' indo Kaheba 
Katilallasam. 1? Ta'kam deem umpuji kaleki 
diona pengkahanganna tau senga' sulibanna 
indo pengkahangam puha napa'tantuangkam 
Puang Allataala. Sapo' inde hia kihannuam: 
maka' tuttuam matoto'a' kamatappasammu 
lako Kristus, la tuttuam tiballa' kalua' duka' 
pengkahangangki illaam alla'-alla'mua'. 

16 Maka' susim, iya la malangkam too duka' 
umpa'pakahebaam indo Kaheba Katilallasam 
lako botto mambela, indana umpujikam kaleki 
diona indo pengkahangam kikaha lako mesa 
botto naongeim tau senga' mengkaha, ke 
etakam. 1/Deem tisuha' illaam Battakada 
Debata naua: "Menna-menna la tilalla', taia 
kalena la nasanga-sanga, sapo' indo to puha 
napogau' Puang Allataala, ia hi tia pahallu 
napa'kasallei." 18 Aka to mannassam dipuji, iya 
indo to napuji Debata, taia to umpuji kalena. 

1 1 1 Sa'baha'koa' la ma'tula' to maho 
salapa' yolo, aka la umpujia' kaleku. 
Mala le'? ? Kupa'kembuhuangkoa' umba 
susi Puang Allataala napa'kembuhuangkoa', 
aka deem tau senga' maelo' umpalempa 
senga'koa'. Aka sihhapangkoa' mesa ana' 
daha puham kupasianda'i mesa ana' muane. 
Aka kaom too umpasilombungkoa' Kristus 
anna kupemulu la tonta liukoa' manontom 
lako. 3Sapo' malallam penabangku aka toko 
dibaba bulingkoa' manii, nasuhum ta'ungkoa' 
manontom sola ponno penaba untuhu'i 
Kristus, umba susi Hawa yolona nababa 
bulim kamanähhä-nähhänganna indo ula'. 
4 Aka puhangkoa' kitulasam diona Puang 
Yesus, anna puhangkoa' untahima Penaba 
Maseho anna ungkatappa'inna' indo Kaheba 
Katilallasam kibaba. Sapo' temo masannam 
pole oo hakoa' untahima tau senga sule 
napatudukoa' pepatuduam tatappa' diona 
Puang Yesus. Anna maelo'koa' duka' untahima 
indo penaba taia Penaba Maseho, anna kaheba 
senga' to nasangai tau kaheba katilallasam 
anna taia hia. > Maka' umpehingngiia' indo 
tau, iya la pahallu umpehingngiiä' duka', 
aka ta' deem moi podo la sai'di'um kusi'dim 
la natondonganna' indo to si disangai 
"suho taditondom." ? Moi anna tê! manähä 
gegea' ma'tula', sapo' taiaa' to maho aka 
kuissam asam indo pepatuduam tongam. 
Anna ia too, puham kipa'patandaam illaam 
ingganna pa'palakoangki anna si muita 
sianna'. 7 Wattunna anna kupakahebaikoa' 

indo Kaheba Katilallasam buttu yabo mai 
Puang Allataala, ta'koa' deem kupelau 
anggoso' moi podo la sai'di'um. la too mala 
disangai umpopengkadioa' kaleku anna mala 
dipomatandekoa'. Iya mala haka la diua 
umpogau'a' kasalaam matim aka mokaa' 
disahoi? 8Indo anna kupaissannikoa' Kaheba 
Katilallasam si nabeenna' sanaka-naka 
jumaa' senga' anggoso' kupake anna mala 
kupamoloikoa'. Mala diua sihhapanna' 
pehampo', aka kuala doi'na anna ta' siam 
deem kupamoloi indo jumaa' ia too. ? Wattu 
eta too maka' kakuhangam oma', ta'koa' deem 
si kusussai. Aka ingganna kapahalluangku si 
naponnoi asam solasubunta to Makedonia. Si 
kupea liu lalanna anna ta'koa' deem kusussai 
illaam ingganna kaha-kaha, anna la kupateem 
lium too. t? Indo kamaloloanna Kristus illaam 
kaleku, iam too umpopa'kadaa' kuua: ta' deem 
moi podo la mesam tau itim lembana Akhaya 
la mala ullabaia' umpa'kassiam inde mokaa' la 
ussahoi. !! Akanna ma'kada susia'? Mala haka 
diua tä'koa' kukamasei anna ma'kada susiä'? 
Nalosa tama penabangku Puang Allataala keta 
kukamaseikoa'. 12 Iai too kupogau' temo, iya ia 
lium too la kupogau' anna mala ingganna indo 
to ussangai kalena "suho taditondom" tä'um 
deem lalanna la mala umpuji kalena anna 

tä' toi la mala naua: "Susi pengkähängangki 
Paulus sola sababanganna." 13 Ingganna tau 
susi ia too sangngim ussangai baba kalena 
suho, anna suho tatappa' dia. Si mengkähä 
illaam jumaa'mua' mato-mato suhona si'da-sia 

Kristus, anna to mebaba bulim dia. !#Ta' 
tia dikamanga-mangai to ma'pogau' susi, 
aka susi siam tia duka' tomahajanna setam 
si umpasusii kalena malaika' kamasiäsam. 
15 Dadi tä' duka' la dikamängä-mängäi indo 
to mengkahana tomahajanna setam ke 
umpasusii kalena to ungkaha kamaloloanna 
Puang Allataala. Sapo' katampasanna la 
sangngim dipabala'i siam tia duka' situhu' 
pa'pogausam kadakena. l6La kusulei polepi 
pissam kuua: päbäiä' umpuji kaleku sapo' 
tä'koa' la ussangaiä' to maho. Sapo' maka' 
deengkoa' ussangaiä' to maho, päbäi mammi 
aka abana la umpuji salapa' kaleku. t7 Inde 
ma'tula'ä' la umpuji kaleku, setonganna taia 
pahentana Debata. Sapo' si'da-sianna ma'kada 
susiä' to maho umpuji kaleku. 18 Abana buda 
tau si umpa'kassiam indo to nakähä illaam 
inde lino. Dadi la susimä' too duka' umpujia' 
kaleku. t? Tontäm umpehingngiinnaa' tula'ku 
aka si masannam bäbäkoa' ussa'bahasam to 
maho, aka ussangaikoa' kalemu to manähä! 
20Si masannam bäbäkoa' ussa'bahasam 
ingganna indo to umposabua'koa'. Susi toi 
duka' ke deenni tau ussussu'a' kullemu anna 
natipukoa', battu haka naita-ita dokkokoa', 
battu haka natappai limakoa'. Iya manaha 
haka tia susi! 21 Umbai' la sihatannä' masihi' 
kusi'dim, aka ta' kami' toda' kibela la 
kipogau' gau' susi ia too! Sapo' iai too natua 
napa'kassiam itim matim tau, iam too duka' 
kutua kupa'kassiam. (Ma'tula' to mahoa' aka 
umpujiä' kaleku!) 22Si umpuji kalena itim 

matim tau naua: "To Ibranikam." Iya to Ibrani 
siama' duka'. Si naua liu: "To Israel-kam." 
Iya to Israel siama' duka'. Anna si nauapi liu: 
"Pessubunnakam Abraham." Iya senga' pa 
kao! 23Si nauapi duka': "To mengkahanakam 
Kristus." Iya setonganna mengkaha kahha' 
puhaa' kao anna la indo to ussangai baba 
kalena suho! (Maka' dihingngi inde tula'ku 
angga' to maho sabakaa'!) Kao-kao pembuda 
puhaa' ditibe tama tahungkum anna la 

tau ia too, pembuda puhaä' kao ditembe' 
talukum, anna pembudaä' saidi' tadipatei! 

24 Pellimamä' nadahha to Yahudi natembe' 
talukum si pentallu pulo kaseha pissam oi. 

25 Pentallummä' napongko to Roma, anna 
pissammä' nasileba'-leba'i batu. Pentallummi 
tallam kappala'ki illaam le'bo', anna pissammä 
kaäbä-äbä bäbä dio le'bo' sangngallo sabengi. 
26 Pembudamä" ussi'dim kamasussaam anna 
katilakaam illaam pellaoangku, susinna: liu 
salu kulambam, naabunnia' pa'boko, maelo' 
la napateiä' solaku to Yahudi anna duka' 
taianna to Yahudi, nalambi'ä' kamasussusaam 
illaam kota, kamasussaam dio sulibanna 
kota, kamasussaam dio le'bo', anna 
napakapi'di'ä' to ussangai bäbä kalena solata 
to matappa' anna taia hia. 2? Muasaiä' pala'ku 
mengkähä, pembudaä' tä' deem mamma", 
pembudaä' taakangku bäbä mangngande 
sola mangngihu'. Anna pembudaä' kobe 
anna pembudaä' madingim anna tä' ganna 
pohebaku. 28 Sulibanna ia too masaha liupi 
duka' penabangku umpenabaam ingganna 

jumaa'. 2? Maka' deem solata to matappa' 
malamma, si malammaa' duka' kusi'dim. Maka' 
deem tau metoba tama dosa, iya si masussa 
penabangku. 3? Maka' pahallua' la umpuji 
kaleku, iya la indo kamalammaam kuampuam 
kupake umpuji kaleku. 3! Naitaa' Puang 
Allataala Ambena Debatanta Yesus Kristus to 
napenombai keta kada tonganni inde tula'ku. 
Dipuji sanganna sule lako salako-lakona! 
32 Mane deenni, wattunna dioä' Damsyik, indo 
gubernur to napatadongkom tomahaja Aretas 
dio ussua sohodadu muampai ba'ba kota aka 
la nasakkaa'. 33 Sapo' dipatamaa' buhia' anna 
dilollohanna' dipaola tama mesa suleba'na 
tembo' kota. Susim too anna malaa' lappa' 
illaam mai pala' limanna indo gubernur. 
1 2 1 Abana tä' deem gunana ke umpujii 
tau kale. Sapo' moi anna susi, maelo'a' 
la untula' indo puhanna kuhingngi anna kuita 
pa'palosainna Debata lako kaleku. ? Sapulo 
appa'um taunna lessu' anna tiaka'a' langam 
ongeam handam matande yabo suhuga. (Sapo' 
tä' pole' kuissam battu tiaka' sola kale ha' 
isanga, battu penabangku mandi. Kaha-kaha 
ia too anggam Puang Allataala muissanni). 
3 Kusulei polepi pissam kuua, diaka'a' langam 
indo Ongeam Kamasannangam. (Sapo' ta' 
pole' kuissam battu tiaka' sola kale ha' 
isanga, battu penabangku mandi. Kaha-kaha 
ia too anggam Puang Allataala muissanni). 
Yaboä', iya uhhingngima' kamaha ma'tula' 
sapo' ta' diissam la dipalombum anna ta' 
toi dipäbäi hupatau la umpengkadaanni. 

4(12:3) ?Setonganna la malaa' umpuji kaleku 
diona kaha-kaha ia too. Sapo' ta' kuaku 

aka anggam si kuaku umpuji kaleku diona 
ingganna kamalammaangku. P Setonganna 
maka' tia la kuaku duka' umpuji kaleku, iya 
tä' la mala disangai ma'tula' to mahoa'. Aka 
indo la kutula' battuam, abana tappa' dadi. 
Sapo' mokaa' untula'i aka kuua indana deenni 
napa'polalanni tau napujia' ke nahingngii 
kaha-kaha ia too. Aka dotam napujia' hupatau 
situhu' pa'palakoangku sola tula'ku allo-allo. 
7Sapo' anna mala ta' malangka' penabaa' 
diona indo pa'palosainna Puang Allataala 

lako kaleku, iya dipasuleanna' sahhupa 
kamapi'disam sihhapam duhi illaam kaleku 
battu diua sihhapam pesuana tomahajanna 
setam undahhaa' anna mala ta' malangka' 
penabaa'. 8 Pentallumma' ma'sambajam melau 
langam Debata aka kuua umba ke malai 
naalaianna' indo kamapi'disam illaam mai 
kaleku. ?Sapo' natimba'i hä' Debata naua: 
"Ta la dialai, aka anggam pa'kamaseku la 
umpahalluam, taia indo kamapi'disam la diäläi. 
Aka setonganna matoho puha ia kakuasaangku 
illaam kalemu ke malammako." Iam too anna 
kupohäe puham umpa'kassiam ingganna 
kamalammaangku, aka maka' malammaa', 
eta hi naongei matoho kakuasaanna Kristus 
illaam kaleku kusi'dim. 19 Dadi tilalla'ä' ke 
malammaa', ke dipakamase-masea', ke 
nahuaa' kamasussaam, ke didahhaa' battu 
haka nalambi'ä' kamapi'disam aka untuhu'iä' 
Kristus. Aka wattungku malamma, etam too 


1 KORINTUS 12.11-17 36 


kuongei matoto'. 1 Abana inde umpujiä' 
kaleku mala disangai ma'gau' to mahoa', 
sapo' ikoa' nasuhum anna ma'pateenna'. 
Setonganna iko hia' ia la umpujiä' anna mane. 
Aka moi anna tä' deem hubä'ku kusi'dim, 
sapo' inna tä' siaä' la natondom ingganna 
indo to si disangai "suho taditondom." 

12 Indo anna solakia', umpogau'ä' buda tanda 
anna mala makaleso diua mesaa' duka' 
suhona Kristus. Aka ponnoa' kasa'bahasam 
umpa'patandaam ma'hupa-hupa tanda anna 
tanda memängä-mängä. 3 Piham dia anna 
tä'koa' kuita manappa? Aka kupasusi siangkoa' 
too ingganna jumaa' senga'! Anggam too ke 
indoi tä'koa' si kusussai kupelau anggoso'. Iya 
panampum dama' ke sala hi ia too! 14 Tentomai 
la kapentallunnam la matinna'. Anna ta' kuaku 
la kusussaikoa' aka taia aka-akammua' maelo' 
la kuala, sapo' kasilombungam mapiantaa' 
kupahalluam. Aka taia tia änä'-änä' la 
umpeäam kinande tomatuanna, sapo' tomatua 
hi tia umpeäam kinande änä'na. t” Iam too 
anna losso'um penabangku umbeengkoa' 
ingganna aka-akangku anna moi la kalekupi 
kubeho aka ikoa' kupa'kadua-duai. Iya maka' 
kupakamäjjäkoa', akanna kuhäm dia' iko 
pa'pakamajammu lako kaleku? 16 Moi anna 
muakuia' abana tä'koa' deem kusussai, 

sapo' deem ohi muuai: "Si manähhä-nähhä 
Paulus." Diuaannä' liu to si mantipu anna 
muala kauntungam illaam mai alla'-alla'mua'. 
17 La maakam ia susi! Deemmaka too 
natipukoa' indo ingganna to kusua matim 

anna nabeenna'? 18 Puham kusua matim Titus 
napasolai indo mesa solasubuntaa'. Iya deem 
daka natipukoa'? Mannassa anna ta'i deem, 
aka muissanna' muua sahhupa kami' lalam 
penabangki Titus anna mesa pa'palakoangki. 
19Ussanga haka' la ummaloloangkam kaleki 
dio olomua'? Sala pahangkoa' ke ussangaia'. 
O inggannakoa' solasubungku to kupakamaja, 
naitakam Puang Allataala keta ingganna 
tula'ki taia pangngoko di tambu'ki bäbä 
sapo' kitula' aka untuhu'ikam Kristus, anna 
ingganna pa'palakoangki kipogau' anna 
mala umpakatoto'kam kamatappasammua.. 
20 Malallam penabangku mase manii 
kulambi'koa' ma'palako tä' situhu' indo 
kuhannuam la umpalakoa' ke suleä' matim, 
anna deem duka' manii kupogau' tää'na la 
situhu' pa'elo'mua'. Aka suleä' manii matim 
anna deengkoa' kulambi' sipengka-pengka, 
si ma'kembuhu, buhassuam, anggam kalena 
napikki', sipakolo'-kolo'i, si untula'-tula' 
solana, malangka' penaba, anna umpakende' 
kahakkaam. 2! Anna malallanna' duka' aka 
sulea' manii matim anna muitaä' sumahho 
anna napakasihi'ä' Puang Allataala to 
kupenombai aka tä' liupi naaku untihokongam 
gau' kadakena indo tau buda to madosa yolona 
illaam alla'-alla'mua'. Aka deem liupi manii 
ullullu' pa'bannetauam, ma'gau' sessu', anna 
anggam untuhu'i pangngua penabanna. 
13 1 Inde temo kupattuju la 
kapentallunnam matinna' 
umpellambi'ikoa'. Illaam Battakada 

Debata deem tisuha' naua: "Maka' duam tau 
battu haka tallu sisa'bi-sa'biam diona mesa 
kaha-kaha, iya ta'um too la dibata-batai" 
2Ingganna to umpogau' dosa indo lessu' 
puha asammi kupakilala indo anna matinna' 
kapenduanna. Sapo' inde tentomai kupakilala 
pole ongkoa' moi anna sikambelakia' kuua: 
sulea' too matim, iya tä' deem moi podo la 
mesa indo to ma'gau' susi la tä' kupassala. 

3 Maka' kupassalam indo to madosa illaam 
alla'-alla'mua', iya ta'um too pole' la umbata- 
batai liua', aka tandaammi diua pelombum 
pudu'na si'daa' Kristus. Anna la muissanna' 
duka' muua ta' malamma Kristus ma'palako, 
sapo' ma'palako sola ponno kakuasaam illaam 
alla'-alla'mua'. * Abana malamma wattunna 
dipäso' yabo kaju sitambem, sapo' temo 
tubom sule umpolalam kakuasaanna Puang 
Allataala. Malammakam duka' diita aka 
untuhu'ikam Kristus. Sapo' maka' matingkam, 
la tandaam illaam pa'palakoangki illaam alla'- 
alla'mua' diua tubongkam sola Kristus kahana 
kakuasaanna Puang Allataala mengkähä illaam 
kaleki. > Tungga' pesi'dinniia' tama kalemu, 
matappa' tongam dakoka' lako Kristus ta' 
daka. Maka' matappa' tongangkoa', tä' mala 
tala ussi'dinna' anna la muua: "Abana illaam 
si'da kaleki Kristus Yesus." Anggam anna 

la ta'i, ke tä'koa' matappa' tongam. ê Anna 
maka' puhangkam umpangngitai, kuhannuam 
la muissammia' muua: "To matappa' 
tonganna' duka' Paulus." 7 Kipa'sambajangam 
liukoa' langam Puang Allataala anna mala 

napakatoto'koa' indana deengkoa' umpogau' 
kakadakeam. Ta' kiua la umpateenna' anna 
mala tandaam diua manahakam umpalako 
pengkahangangki, sapo' kiua anna malakoa' 
umpalako kamapiaam. Aka moi anna ta' sule 
lako pattujungki, sapo' tä' maaka assala'na 
ma'gau' mapiakoa' iko. 8Iam too anna 
ta'ungkoa' la kipassala ke ma'gau' malolokoa'. 
Aka tä'kam la mala ma'palako kela sipengkai 
indo kamaloloam. Anggam mala kipalako 
indo la situhu'na kamaloloam. ?Tilalla'kam ke 
dipemalammaangkam assala'na matoto'koa' 
iko. Ma'sambajam liukam anna mala tepukoa 
dio olona Puang Allataala. 1?Iam too 
kasuhunganna anna kupakatungkoa' yolo 
inde suha' anna mane matinna'. Aka sulea' 
too matim, iya tä'um manggi' kukahha'ikoa' 
umpake indo kakuasaam nabeenna' Debata. 
Aka nabeenna' kakuasaam ia too la kupake 
umpakatoto' kamatappasammua', ta' la 
kupake ungkadakeikoa'. 1! Katampasanna 
inggannakoa' solasubungku, kupelau 
matim anna tonta liukoa' la tilalla', anna 

la umpeaa' lalanna anna tepukoa' dio 
olona Puang Allataala. Paillaam penaba 
manappaia' ingganna pepakilalaangku! 

La mesa penaba liukoa' anna sikamase 
mesa sola mesa. Handandanni Puang 
Allataala kabuttuanna pa'kamase anna 
kamasakkeam sola kamasannangam la 
tonta liukoa' naundu' anna naolaam. 

12 Sisalama'-lama'koa' mesa sola mesa 

sola ponno penaba umba susi la sihatanna 


1 KORINTUS 13.13-14 40 


napogau' to matappa'um. Kupalandasam 
salama'na ingganna umma'na Puang Allataala 
to kupasola inde. 13 Handandanni Debatanta 
Yesus Kristus untamba'koa' pada-pada anna 
pa'kamasena Puang Allataala umpasolaikoa', 
anna tontä liukoa' naolaam Penaba Maseho. 
Padam too. 14(13:13) 


GALATIA 


1 Inde suha' buttu di kao Paulus mesaa' 

suhona Yesus Kristus. Mendadi suhoa' 
taia kahana pantuhona hupatau, taia toi 
hupatau muäkä'ä', sapo' ma'kale Yesus Kristus 
untuhoa' anna Ambeta Puang Allataala to 
puha umpatibangonni dio mai alla'na to mate. 
2 Salama'ki inggannakam solasubummua' 
to matappa' inde, lu lako ingganna jumaa' 
itim lembana Galatia. 3 Handandanni Puang 
Allataala Ambetaa' sola Debatanta Yesus 
Kristus la untamba'koa' anna namana' 
kamasakkeam sola kamasannangam. “Yesus 
Kristus-um too puha umpebeem kalena 
dipatei anna mala nasolongkia' dio mai dosata 
anna nalappasangkia' dio mai kakuasaanna 
inde lino ponno kakadakeam. Napateem aka 
situhu' pa'elo'na Ambeta Puang Allataala to 
tapenombai. ? Dipuji anna dipa'kasallei Puang 
Allataala sule lako salako-lakona. Abana inna la 
diua. * Kukamängäikoa' pole', akanna malakoa' 
masimpam umpemboko'i Puang Allataala 
to untambaikoa' mendadi umma'na kahana 
pa'kamasena Kristus? Anna mentuhu' lako 
hakoa' indo kaheba senga' to nasangai hupatau 
"kaheba katilallasam". 7 Anna setonganna tä" 
deem Kaheba Katilallasam senga' sulibanna 
indo puha kipatuduangkoa' itim. Sapo' ia 
anna ma'pateengkoa', aka deem tau itim 
umpahusa'a' penabammu ullemba'i senga' 

ia Kaheba Katilallasam diona Kristus. 3 Sapo' 
menna-menna umpa'pakahebaam "kaheba 
katilallasam" senga sulibanna indo Kaheba 
Katilallasam to puha kipakahebaiangkoa', iya 
la Puang Allataala umpahuai katilakaam illaam 
allo ma'katampasanna! Moi la kami' umbaba 
kaheba senga' battu haka la malaika' yabo mai 
suhuga, tontäm duka' la napahuainna asam 
katilakaam Puang Allataala! ? La kusulei pole 
indo puha kutulasangkoa' kuua: menna-menna 
umpa'pakahebaam "kaheba katilallasam" 
senga' sulibanna indo puha untahimaa', la 
Puang Allataala umpahuai katilakaam illaam 
allo ma'katampasanna! t? La ussangai haka' 
too ke ma'kada susiä' mato-mato kuua: 
"Anna malaa' napuji hupatau?" Sapo' taa'. 
Aka anggam sahhupa kuhannuam: la napujia' 
Puang Allataala. Aka maka' tia la kupea lalanna 
la kuaka susi anna mala napohaea' hupatau, 
iya taia ha' tia isanga sabua'na Kristus. 

110 inggannakoa' solasubungku pahallua' 
muissam muua inde Kaheba Katilallasam 
kupa'pakahebaam taia kaheba buttu di 
hupatau baba. 12 Aka ta' kutahima dio mai 
hupatau Kaheba Katilallasam ia too, battu haka 
la diua deem mesa tau umpatudua'. Sapo' 
ma'kale Yesus Kristus umpalosaia' issinna 
indo Kaheba Katilallasam. 3 Abana deemmia' 
uhhingngi diona pa'palakoangku yolona indo 
anna untuhu'ipa' peadasanna to Yahudi. Eta 
too tä' deem pada samabanda' pandahhaku 
lako umma'na Puang Allataala to ungkatappa'i 
Kristus. Si kupea lalanna la kuaka susi anna 

mala kupempa'deam. 14 Anna illaam umpalako 
peadasanna to Yahudi, buda pada dadingku to 
Yahudi kutondom. Anna untuhu'i si'da-si'daa' 
ada' kabiasaanna nene to kuponene lambi' 
kupomate ke pahallui. !? Moi anna susi gau'ku 
yolona, sapo' inna puhama' natuho Puang 
Allataala indo illaampa' tambu'na indoku. Anna 
pa 'kamasenam too nasuhum natambaia' la 
mendadi pesuana. IP Situhu' pa'elo'na Puang 
Allataala puha umpa'paissangam Ana'na lako 
kaleku anna mala indo Kaheba Katilallasam 
diona Ana'na kupa'pakahebaam lako tau 
taianna to Yahudi. Wattu eta too Lä deem moi 
podo la mesa tau lao kupellambi'i kupe'guhui 
pepatuduanna. 17Ta' tooä' deem langam 
Yerusalem umpellambi'i indo to mendiolo ia 
anna kao mendadi suho, sapo' lu lako ha' Arab. 
Iya mengkalao etama' ma'pasule sule lako 
kota Damsyik. 18 Tallu taum dam mane le'ba'ä' 
pole' langam Yerusalem sipengngissanni 
Petrus. Sapo' anggam sapulo lima benginna 
solakam yabo. t? Anna ta'kam ia deem silambi' 
suho senga' sulibanna Yakobus solasubunna 
Yesus Debatanta. 2? Inde tula'ku Puang 
Allataala muitai, tä' kuua baba sapo' kada 
tongam. ?t Lessu'i ia too, iya le'ba'ma' lako 
lembana Siria anna Kilikia. 2? Wattu eta too 
ingganna jumaa'na Kristus dio lembana Yudea 
tä'pä' ia naissam aka ta'pakam deem silambi'. 
23 Anggam si napekaheba natula' tau naua: 
"Indo to si undahhakam yolona, iya iam pole' 
temo umpa'pakahebaam kamatappasam lako 
Kristus, indo kamatappasam la napempa'deam 

battuam yolona." 2? Lambi' sangngim 
umpa'kasallei sanganna Puang Allataala aka 
nahingngi indo kaha-kaha dadi lako kaleku. 
2 1 Sapulo appa'i taunna iya le'ba' oma' 
längäm Yerusalem sola Barnabas anna 
kubabaipi duka' Titus. 2Le'ba'ä' langam 
Yerusalem eta too aka inna napalosaiä' Puang 
Allataala naua: "La längängko Yerusalem." 
Suleki langam ma'hempummakam, sapo!' 
anggam pebaba ada' yabo kipasola 
ma'hempum. Iya kutulasammi diona indo 
pengkahaku umpa'pakahebaam Kaheba 
Katilallasam lako taianna to Yahudi. Kutulasam 
aka malallam penabangku, mase manii ta' 
naakui indo pebaba ada' yabo, iya la labu' 
bäbäm too indo lupu' hesoku lessu'-lessu'na 
sule lako temo. 3 Sapo' katampasanna Lë 
mammi labu' aka indo Titus to umpasolaiä', 
moi anna mesa to Yunani sapo' tä' mammi 
dipassa la untuhu'i kabiasaanna to Yahudi 
disunna'. “Aka abana deem sanaka-naka tau 
muuai: "Pahallu tau disunna'." Indo to muuai, 
mentama baba kakalebuanta mengkamma' 
mato-mato solata anna memata-matai hi ia. 
Napateem anna mala naissam aka kita si 
tapogau' to ta' tisäke' illaam ada' kabiasaanna 
to Yahudi aka mesangkia' kita Kristus Yesus. 
Aka napea lalanna anna mala napatisake kia' 
duka' la manuhu' lako ingganna pahenta 
illaam peadasanna to Yahudi sihhapam sabua', 
ta' beba'. ?Sapo' moi la sai'di' tala kipatamai 
indo tula'na, aka unjagaikanni kamaloloanna 
indo Kaheba Katilallasam anna mala tontä 

liu umba susi inna susinna anna kegunai 
lako kalemua'. € Anna indo pebaba ada' yabo 
Yerusalem to disangai to kasalle eta too, 
ta'um deem nataba'i indo pepa'guhuangku. 
(Aka kao-kao ta' deem alla'na kusi'dim 

to dipa'kasallei anna tau biasa. Aka ta' 
deem ma'se'la-se'la Puang Allataala.) 7Tä' 
deem aka nahanganniam pepa'guhuangku, 
sapo' nakaleso hi naua kao nahannuam 
Puang Allataala umpa'pakahebaam Kaheba 
Katilallasam lako taianna to Yahudi umba 
susi uhhannuam Petrus umpa'pakahebaam 
Kaheba Katilallasam lako to Yahudi. 8Aka 
Puang Allataala umbeem kamatohoam 
Petrus mendadi suhona Puang Yesus lako to 
Yahudi, anna kao-kao nabeennä' kamatohoam 
mendadi suhona Puang Yesus lako taianna to 
Yahudi. ?Dadi naakui Yakobus, Petrus, anna 
Yohanes indo to diangga' andihi matoto'na 
ingganna to matappa' naua: "Abana dimana' 
Paulus pengkähängam ia too." Lambi' bassim 
nasalama'ikam Barnabas mendadi tanda 
kasilombungangki. Mane sipattuju-tujukam, 
iya kikattum kiua, kami'-kami' sola Barnabas 
la mengkähä lakokam taianna to Yahudi, 
anna Yakobus ia sola Petrus anna Yohanes 
la mengkähä lako ia to Yahudi. 1? Anggam 
sahhupa napelau naua: "La si umpaillaam 
penaba liua' kapahalluanna to mase-maseki." 
Anna abana kaha-kaha iam too duka' kupohäe 
si'da-si'da la kupalako. 1! Sapo' tappana 
sule Petrus dio Antiokhia, iya kutappakadai 
dio olona tau buda aka sala pa'palakoanna. 

12 Yolona si naakupi mangngande sola to 
matappa' taianna to Yahudi. Sapo' tappana 
sule sanaka-naka solana Yakobus yabo 

mai Yerusalem, iya umpelleim taianna 

to Yahudi anna ta' toom naaku sola-sola 
mangngande aka mahea' lako indo to Yahudi 
to si muuai: "Manggi' tau disunna' asam." 

13 Anna susi siam duka' to Yahudi senga' indo 
to matappa'um, sangngim ma'dua tambu' 
moka duka' mangngande sola taianna to 
Yahudi susi Petrus lambi' umbaba bulim 
duka' Barnabas aka napolai. 1* Tappana 
kuita Petrus ta'um ma'palako situhu' indo 
pepa'guhuam malolo talambi' illaam Kaheba 
Katilallasam, iya kupapähännim dio olona 
tau buda kuua: "Iko-iko mesako to Yahudi 
sapo' tubongko angga' taia to Yahudi si 
untuhu'i pa'palakoanna tau taianna to Yahudi. 
Dadi, akanna palla' dako iko la umpassa to 
matappa' untuhu'i pa'palakoanna to Yahudi?" 
15 Kami'-kami' didadiangkam inna to Yahudi 
taiakam to sulibam, battu diua to madosa. 
16 Sapo' moi anna susi, kiissam kiua tä' deem 
moi podo la mesa tau napomalolo Puang 
Allataala kahana untuhu'i Pepaondonganna 
Musa. Sapo' anggam mala mepomalolo 
Puang Allataala ke matappa'i tau lako Kristus 
Yesus. Dadi matappa'kam kami' lako Kristus 
Yesus anna malakam napomalolo Puang 
Allataala kahana indo kamatappasangki, 
taia kahana untuhu'ikam Pepaondonganna 
Musa. Aka tä' deem moi podo la mesa tau 
dipomalolo kahana untuhu'i Pepaondonganna 

Musa. 17 Mane deenni, maka' kami' to Yahudi 
maelo'kam napomalolo Puang Allataala 
umpolalam kasilombungangki Kristus, sapo' 
naita hakam tau ta' untuhu'i ingganna 
Pepaondonganna Musa susi indo taianna to 
Yahudi (si diuaam to madosa), iya la mala haka 
diua Kristus umbabakam lako kamadosaam? 
Sapo' mannassa anna tä'i susi! 19 Maka' la 
ma'pasulea' sule untuhu'i Pepaondonganna 
Musa indo to puha kupellei, sihhapam puha 
kuhenggai anna mane la kupake'de' sule, iya 
iam tia isanga mannassa anna madosad'. 

19 Aka illaam indo si kupe'guhui issinna 
Pepaondonganna Musa, kuissammi kuua 
ta'um pahallu la kutuhu'i liu. Dadi kattum 
kasilombungangku Pepaondonganna Musa 
anna malaa' untuhu'i pa'elo'na Puang Allataala. 
Indo anna dipatei Kristus yabo kaju sitambem, 
naangga' Puang Allataala matea' duka' sola 
Kristus. 20 Anna taiam kale-kaleku baba inde 
tubo temo, sapo' Kristus-um tubo illaam 
kaleku. Inde katuboangku temo kulingkai 
sola ponno kamatappasam lako Ana'na 
Puang Allataala to ungkamaseia' anna puha 
umbeho kalena nabala'a' dipatei. 2! Tä' kao 
untumpu pala'a' mana' pa'kamasena Puang 
Allataala. Aka maka' diua Puang Allataala 
umpomalolo hupatau kahana umpalako 
ingganna Pepaondonganna Musa, iya labu' 
baba hi tia isanga indo kamateanna Kristus, 
aka sule Kristus dipatei anna mala mapia sule 
alla'na hupatau anna Puang Allataala. 

1 Sangngim to mahokoa' inggannakoa' to 

Galatia! Akanna ma'pateengkoa'? Menna 
umpatuduikoa' maho? Kusanga balingkoa' 
kupomasissasam diona kalembasanna 
kamateanna Yesus Kristus yabo kaju 
sitambem. Z Deem kaha-kaha pahallu 
si'da-si'da la kukutanaiangkoa': ussanga 
haka' iko napentamaikoa' Penaba Masehona 
Puang Allataala kahana untuhu'ikoa' 
Pepaondonganna Musa? Sapo' tää', aka 
napentamai hakoa' ia kahana uhhingngikoa' 
anna ungkatappa'i indo Kaheba Katilallasam. 
3 Akanna susi sugali'ia' katomahoammu? Aka 
indo uhuna matappa'koa', pengkähäna Penaba 
Maseho umbakahui katuboammua'. Sapo' 
akanna maelo' dakoa' la umpalempä senga' 
katuboammu? La mala haka pa'pogausam 
kalemu umpatepukoa' dio olona Puang 
Allataala? 4Tä' daka too deem gunana 
indo to puhaa' ussi'dingam? Ta' ia pole' la 
malaa' muua: "Ta' deem gunana." ° Ussanga 
haka' iko nabeengkoa' Puang Allataala 
Penaba Masehona anna umpadadi tanda 
memanga-manga illaam alla'-alla'mua' kahana 
untuhu'ikoa' Pepaondonganna Musa? Tä' susi! 
Aka ia anna napateenni kahana uhhingngikoa' 
anna ungkatappa'i indo Kaheba Katilallasam. 
6 Susi siam duka' Abraham yolona indo tisuha' 
illaam Battakada Debata naua: ungkatappa'i 
Puang Allataala Abraham nasuhum nasangai 
to malolo. /Dadi pahallua' muissam muua: 
jai too matappa' langam Puang Allataala, 
iya iam pessubunna si'da-si'da Abraham. 

8Tisuha' loppo'um illaam Battakada Debata 
naua la napomalolo Puang Allataala taianna 
to Yahudi kahana kamatappasanna. Kaheba 
Katilallasam ia too puham napaissanni 
loppo' illaam kadanna lako Abraham naua: 
"Iko napolalam la ditamba' ingganna 
hupatau illaam inde lino." ? Dadi ingganna 
hupatau to matappa' la ditamba' umba 

susi Abraham to matappa' ditamba'. 19 Dadi 
menna-menna uhhannuam kamanuhusanna 
lako Pepaondonganna Musa ia la umpomaloloi, 
tau ia too napassala Puang Allataala. Aka 
tä' deem moi podo la mesa tau napomalolo 
Pepaondonganna Musa umba susi tisuha' 
illaam Battakada Debata naua: "Menna-menna 
tä' umpalako asam ingganna indo tisuha' 
illaam Pepaondonganna Musa, ingganna tau 
ia too napassala Puang Allataala." 1! Dadi 
mannassa diua tä' deem moi podo la mesa 
tau la napomalolo Puang Allataala kahana 
umpalako Pepaondonganna Musa. Aka ia too 
inna tisuha' illaam Battakada Debata naua: 
"Iai too kusangai malolo iam too la untahima 
katuboam bakahu kahana kamatappasanna." 
12 Kamanuhusam lako Pepaondonganna 
Musa sihhapangki' uhhannuam kamatohoam 
kaleta sapo' sisala hi kamatappasam lako 
Puang Allataala. Aka deem tisuha' illaam 
Battakada Debata naua: "Menna-menna 
untuhu'i asam issinna Pepaondonganna Musa 
la ullambi' katuboam mapia." 13 Moi anna 
sihatam la napassalakia' Puang Allataala, 
sapo' Kristus ussolongkia' nasuhum malakia' 

kita lappa' dio mai indo pa'tahungkunganna. 
Aka deem tisuha' illaam Battakada Debata 
naua: "Menna-menna mate dipaso' yabo 

kaju sitambem, tau ia too to napassala 
Puang Allataala." 1? Nabala'kia' Kristus anna 
mala indo pa'tamba' to puha nadandi Puang 
Allataala lako Abraham la dibeem duka' lako 
tau taianna to Yahudi kahana pengkahana 
Kristus Yesus. Anna la untahimakia' Penaba 
Maseho indo to puha nadandi Puang Allataala 
ke ungkatappa'ikia' Yesus Kristus. 120 
inggannakoa' solasubungku, mapia ke mualaa' 
mesa pehapangam indo si dipogau'na allo-allo: 
Maka' deem tau umpadeem pa'dandiam anna 
naakuim teem patomali pa'dandiam ia too, 
iya ta'um deem moi podo la mesa tau la mala 
umpasalai, battu haka la nahängänni. 16 Susim 
too duka' ingganna pa'dandianna Puang 
Allataala puha nadandiam lako Abraham sule 
lako pessubunna. (Illaam Battakada Debata 
tä' deem naua lako Abraham: "ingganna 
pessubummu," mato-mato la buda tau 
nauaam. Sapo' naua hia: "lako pessubummu," 
kalembasanna anggam mesa pessubunna 
Abraham nahua pa'dandiam ia too, iam too 
Kristus). 17 Dadi, susi inde kalembasanna 
indo tula'ku ingngena': indo pa'dandianna 
Puang Allataala lako Abraham puham nakattu. 
Appa' hatu' tallu pulo ham taunna lessu'na 
mane nabeenni duka' Puang Allataala 
Pepaondonganna Musa lako hupatau. Dadi tä' 
deem lalanna Pepaondonganna Musa la mala 
umpasala battu diua ussapui pa'dandiam ia 

too. 18 Aka maka' hapanna manggi' tau la 
untuhu'i Pepaondonganna Musa mane malai 
tau ullambi' indo pa'mana'na Puang Allataala, 
iya iam tia isanga taia pa'dandianna Puang 
Allataala napolalam dibeem tau indo mana'. 
Sapo' pa'dandianna hi tia Puang Allataala 
lako Abraham nasuhum nabeem situhu' 
pa'kamasena. t°? Dadi maka' susi, iya aka hi 
gunana dipadeem Pepaondonganna Musa? 
Indo Pepaondonganna Musa dihanganniam 
anna mala ia pole' umpomakaleso kasalaanna 
hupatau untekka pa'elo'na Puang Allataala. 
Pepaondonganna Musa anggam tia meangga 
dipake sule lako kasuleanna indo mesa 
pessubunna Abraham to puha nadandi 
Puang Allataala. Indo Pepaondongam buda 
malaika' umpalanda'i lako Musa. Anna Musa 
ham pole' mendadi to dialla' umpalanda'i 
lako hupatau. 2? Mannassa deem yolo to 
sisabaliam mane dipahalluanni to dialla'. Sapo 
indo anna ma'dandii Puang Allataala lako 
Abraham, iya ta' ia umpahalluam to dialla' 
aka ma'kalem ungkattui. ?! Dadi maka' susi, 
iya sipengka haka Pepaondonganna Musa 
anna pa'dandianna Puang Allataala? Mannassa 
anna ta'i! Aka maka' tia la mala dibeem 
katuboam hupatau situhu' Pepaondonganna 
Musa, iya ta'um tia manggi' la dipadeem indo 
pa'dandiam, aka la malam indo pa'palakoanna 
hupatau untuhu'i Pepaondonganna Musa 
napolalam napomalolo Puang Allataala. 

22 Sapo' tä' susi, aka illaam Battakada Debata 
deem tisuha' naua: "Ingganna hupatau 

nadakka' bata' ulunna kakuasaanna dosa." 
Anna mala naongei pole' Puang Allataala 
umbeem pa'dandiam lako to matappa'um indo 
puha nadandi la dibeem to ungkatappa'i Yesus 
Kristus. 23 Indo anna tä'pi lambi' wattunna 
deem kamatappasam lako Kristus, iya tisake' 
si'da-si'dakia' illaam Pepaondonganna Musa. 
Sihhapangkia' to dikuhum aka nasake'kia' 
ingganna pahenta ia too. Anna susi liu sule lako 
wattunna napa'patandaam Puang Allataala 
indo kamatappasam lako Kristus. 7? Dadi indo 
Pepaondonganna Musa napatettekia' sule lako 
kasuleanna Kristus anna mala ungkatappa'ikia' 
Kristus nasuhum napomalolokia' Puang 
Allataala. ??Iya wattunnam pole' temo mala 
matappa' hupatau lako Kristus, dadi ta'ungkia' 
la napatette liu Pepaondonganna Musa. ?? Dadi 
kahana kamatappasammua' lako Kristus 
Yesus nasuhum mendadi ana'na asammokoa' 
Puang Allataala. 7” Aka inggannakoa' to balim 
ditedo' mendadi pentuhu'na Kristus, illaammia' 
kalemu ingganna sipa'na Kristus. ?8 Dadi tä'um 
pole' deem se'lana hupatau dio olona Puang 
Allataala, to Yahudi anna taianna to Yahudi, 
sabua' anna taianna sabua', muane anna 
baine, aka ia asanna mesam illaam Kristus 
Yesus. ?? Dadi kahana umma'nangkoa' Kristus, 
iya ikonna' too pessubunna Abraham anna to 
namana' Puang Allataala indo to puha nadandi. 
4 1 Diona indo tula'ku ingngena', la mualaa' 
mesa pehapangam: Mesa ana'-ana' 
namana' kulle ambena ta'pi mala ungkuasai 
indo kulle ia too aka bahinni'pi. Moi anna 

ia muampuam asanni indo kulle, sapo' 
sihhapampi sabua' aka nakuasaipi tau 
senga'. ? Aka deem tau senga' muuhusanni 
kapahalluanna anna nalima'iam indo kullena 
sule lako lambi' wattunna indo napa'tantuam 
ambena. 3Susim too duka' lako kitaa' indo 
anna ta'pakia' matappa', sihhapangkia' indo 
ana'-ana' bahinni' aka nakuasaipakia' ingganna 
kakuasaam inde lino. *Sapo' tappana lambi' 
indo wattu puha napa'tantu Puang Allataala, 
iya ussuam Ana'na mentama inde lino. Indo 
Ana'na nadadiam mesa baine anna mendadi 
to Yahudi manuhu' lako Pepaondonganna 
Musa “anna mala ussolom to nadakka' bata' 
ulunna Pepaondonganna Musa, nasuhum 
malakia' pole' ditahima mendadi ana'na Puang 
Allataala. Diva ussuam Penaba Masehona 
Ana'na tohho illaam kaleta, aka änä'nangkoa' 
Puang Allataala. Mengkaha indo Penaba 
Maseho illaam penabanta lambi' metambakia' 
taua: "O Papa', O Ambeku!" 7 Dadi tentomai 
taiangkoa' sabua', sapo' mendadingkoa' 
ana'na Puang Allataala. Kahana ana'nangkoa' 
Puang Allataala, dadi to nahuangkoa' duka' 
pa'mana'na indo puha napatokaam lako to 
mendadi änä'na. 8Yolona ta'koa' muissam 
Puang Allataala nasuhum nakuasaikoa' to 
disangai debata sapo' setonganna taia Debata 
si'da-sia. ? Sapo' temo muissammokoa' Puang 
Allataala, setonganna mapia puha ia ke diuai 
naissammokoa' Puang Allataala. Iya akanna 
maelo' ohakoa' iko la ma'pasule sule lako 
kakuasaam di lino to ta' deem kamatohoanna 

anna to tala mala dihannuam la mepamoloi? 
Akanna maelo'koa' la naposabua' sule? t° Ia 
anna kuuai maelo'koa' la naposabua' sule, aka 
si ma'hettemmokoa' untuhu'i ada' kabiasaanna 
to Yahudi susinna: umpakahoa'koa' allo 
ma'tantu, bulam ma'tantu, wattu ma'tantu, 
anna taum ma'tantu. 1 Nasuhum malallam 
penabangku aka labu' baba manii indo 
kamahesoangku umpa'kadua-duaikoa'. 120 
inggannakoa' solasubungku, kupelau si'da- 
si'da anna umpasusiia'. Aka kao-kao balima' 
umpellei indo ada' kabiasaanna to Yahudi anna 
kupasusiikoa' ingganna taianna to Yahudi. 
Anna tä' mammi deem kusi'dim kakadakeam 
umpogau'a' lako kaleku indo anna solapakia'. 
131a ungkilalaipia' tia indo anna masakia', 
nasuhum iam kupa'pahandu'i kupaissannikoa' 
indo Kaheba Katilallasam. 1? Indo sakingku 
eta too nasussaikoa' nasuhum mendadi 
pa'sandasam kasalle lako kalemua'. Moi anna 
susi ia too, tä' mammokoa' ungkahi'di'a' sapo' 
untahima ha' ia sihhapam untahima mesa 
malaika' buttu yabo mai Puang Allataala battu 
diua sihhapangkoa' untahima kalena Kristus 
Yesus. 1? Wattu eta too masannam si'da- 
si'dakoa'. Sapo' akanna tä'i mala sule lako 
temo indo kamasannangammua'? Kuissam 
si'da-si'da kuua indo wattu eta too tandana 
ungkamaseiä', kela mala ungkalessu'ia' 
matammu, iya la umbeempa'. Ip Iva la 
ussangai hakä' too temo balimmua' aka 
kutulasangkoa' setappa'na? 1/Ingganna indo 
to mueli' issinna Kaheba Katilallasam napeä 

si'da-si'da lalanna anna mala nahuntu'koa'. 
Sapo' ta' mapia pattujunna, aka maelo'i 

la ungkattui kasilombungantaa' anna mala 

ia untuhu'ia' sola ponno penaba. 18 Abana 
mapia ke ma'kadua-duai tau uhhuntu' 
solata, assala'na lu lako kamapiaam. Sapo' 

la umpasusi liua' tä' angga mandi ke 

dioa' heem. 190 inggannakoa' änä'ku to 
kukamasei, tentomai masussa pole oma' 
umpenabaangkoa' aka inde ussi'dim oma' 
kamapi'disam temo, sihhapanna' mesa 

baine mapi'di' ke mangnguhiba'i. Anna la 
tonta liupa' ussi'dim kamapi'disam lambi' 
kewwaka' manappa sipa'na Kristus illaam 
kalemua'. 20 Kupemulu si'da-si'da kela 

malaa' illaam alla'-alla'mua' temo anna mala 
kueli' opi pa'tula' makahha'ku matim aka 

tä' bäbäm pole' kuissam aka amo opi la 
kupogausangkoa'. 210 inggannakoa' to maelo' 
nadakka' bata' ulummu Pepaondonganna 
Musa, deem la kukutanaiangkoa': Ta isanga 
ungkaleso manappaa' indo tisuha' illaam 
Pepaondonganna Musa? ??Illaam ia too tisuha' 
diona deem dua ana'na Abraham: indo mesa 
ana'na nasibalii sabua'na isanga Hagar anna 
indo mesa nasibalii ia inna bainena isanga 
Sara, taia ia sabua'. 23 Indo baine sabua' 
undadiam ana' situhu' pattujunna hupatau. 
Sapo' indo bainena taia sabua' undadiam ia 
ana' aka situhu' pa'dandianna Puang Allataala. 
24 Dadi indo dua hupa mala diala pehapangam. 
Aka indo dua baine mala bassim dipasihhapam 
pa'dandianna Puang Allataala lako hupatau. 

Hagar ia sihhapam indo pa'dandiam puha 
dibeem Musa yabo Tanete Sinai. Umba susi 
ingganna ana'na Hagar inna dio pala'na 
didadiam la mendadi sabua', susim too duka' 
ingganna tau to untuhu'i indo pa'dandiam 
dibeem Musa aka napatisake' Pepaondonganna 
Musa. 22 Dadi indo Hagar dipasihhapam Tanete 
Sinai dio Arab. Anna dipasihhapam toi 

duka' kota Yerusalem tentomai aka issinna 
Yerusalem tubo sihhapam sabua' nasabua'i 
Pepaondonganna Musa. 26 Sapo' indo ia 
baine taia sabua', sihhapam ia Yerusalem 
bakahu yabo suhuga. Anna ianna' too kita 
tapekaindo aka kitaa'-kita to beba'ungkia', 
tä'kia' nasabua'i Pepaondonganna Musa. 

27 Aka illaam Battakada Debata deem tisuha' 
naua: Kassiko ammu tilalla' o baine to 
tamana, Sikaoliko tilalla' to tadeem ussi'dim 
pi'di' kakeänäsam; Aka baine to tadeempi 
keana', anna baine to napellei muanena, 

la buda puha ia ana'na amna la baine to 
tohho sola muanena. 28 Dadi umba susi Ishak 
ana'na Sara didadiam situhu' pa'dandianna 
Puang Allataala lako Abraham, iya susingkoa' 
too duka' inggannakoa' solasubungku, 
ana'nangkoa' Puang Allataala aka situhu' 
pa'dandianna. 2? Wattu eta too indo Ishak 
änä' to didadiam situhu' pengkähäna Penaba 
Maseho nadahha indo Ismael ana' to didadiam 
situhu' pattujunna hupatau. Susim too duka' 
temo, indo to si uhhannuam Pepaondonganna 
Musa undahha to napentamai Penaba Maseho. 
30 Sapo' aka too indo tisuha' illaam Battakada 

Debata? Tisuha' illaam naua: "Hambai lao 
itim baine sabua' sola ana'na, aka itim änä'na 
sabua' ta' ia la mala untahima mana' dio mai 
ambena, aka indo mana' la dibeem asam lako 
indo ana' to nasibalii baine taia sabua'." 31 Dadi 
inggannakoa' solasubungku to matappa', 
kitaa'-kita, tä'kia' sihhapam änä'na baine 
sabua' sapo' sihhapangkia' änä'na baine taia 
sabua'. 

1 Tentomai beba'ungkia' aka 
5 nalappasammakia' Kristus. Dadi la 
pahallua' muanti manda' untobe matoto' 
indo kalondaammu, daa ummaelo'a' la 
dipatisäke' sule. ? Pehingngii manappaia' inde 
tula'ku! Aka kao Paulus ma'kale muuai: maka' 
muuaa': "Manggi'kam la disunna' situhu' 
Pepaondonganna Musa," iya iam tia isanga 
ta' deem gunana Kristus lako kalemua'. 
3 Anna kupakilala polepi lako to umpelaui la 
disunna' kuua: tau ia too pahallu la untuhu'i 
asam duka' ingganna Pepaondonganna Musa 
sulibanna disunna'. “Anna inggannakoa' to 
umpeai lalanna la untuhu'i Pepaondonganna 
Musa aka muuaa': "Anna malaa' naangga' 
malolo Puang Allataala," iya iam tia isanga 
ungkattuikoa' kasilombungammu Kristus 
anna umpemboko'ikoa' mana' pa'kamasena 
Puang Allataala. >Sapo' kami'-kami', 
kahana pantettena Penaba Maseho anna 
kamatappasangki lako Kristus, nasuhum 
kihannuam anna kipemmitai sola ponno 
penaba la napomalolokam Puang Allataala. 
6 Aka maka' ma'mesangkia' Kristus Yesus, 

iya disunna' daka tau ta' daka tau disunna', 
setonganna tonta babam dio olona Puang 
Allataala. Aka anggam ungkatappa'i tau 
Kristus, ia hi tia mendadi too'na. Anna 

indo kamatappasanta la ma'tandaam 

illaam pa'kamase lako padanta hupatau. 

7 Yolona manontom liukoa' umpalako 
kamatappasammu sihhapam to silumba 
lumumpa'. Sapo' menna hi ullabaikoa' 
nasuhum tä'ungkoa' pole' manuhu' lako 
kaheba kamaloloam? 8 Mannassa diua indo 
pepatuduanna tau ia too tä' buttu yabo mai 
Puang Allataala to puha untambaikoa' mendadi 
umma'na. ? Pepatuduanna sihhapam bibi! hoti 
aka deem tula' naua: Sai'di' bibi' hoti mala 
ussamba buda tappum lambi' ma'pakembea' 
kela dipapiai hoti. 1? Moi anna susi, sapo' 
kahana kasilombunganta Debata nasuhum 
kuhannuam kuua tä' siakoa' la umpehingngii 
liu indo to la umbaba bulingkoa'. Anna moi 
la menna indo to umpahusa' pikkihammua' 
tä' mala tala nalambi' pesämbä'na Debata. 
110 inggannakoa' solasubungku deem tau 
muuai: "Paulus umpepatuduanni diona 
pahallu tau disunna'." Maka' tappa' si'da 

la deem kupepatuduam, mannassa anna 
tä'ä' la nadahha indo to Yahudi. Sapo' ia 
napolalam keaha', aka indo kupepatuduam 
diona kamateanna Kristus yabo kaju 
sitambem. t? Mapia leko'um tia itim matim 
tau to umpatudu mahokoa' ke ta'i angga 
baba la disunna' sapo' la ussasa'i pissam 

ia lao pambabanna! 130 inggannakoa' 

solasubungku, balingkoa' natambai Puang 
Allataala la mendadi to beba'. Sapo' ta' la 
mala umpakea' indo kabebasammu umpalako 
gau' situhu'na sipa' dosana hupatau. Sapo' ia 
hia, la sipamoloikoa' mesa sola mesa kahana 
pa'kamasemua'. 14 Aka ingganna issinna 
Pepaondonganna Musa tipungngu' tannum 
illaam mesa pahenta naua: "Kamaseiko 
padammu hupatau umba susi ungkamasei 
kalemu." 13 Sapo' ta'koa' la sianu-anu 
sihhapam olo'-olo' siande-ande. Aka maka' 
sikalla-kalla liukoa', la pada-padakoa' ullambi' 
katilakaam. t6 Dadi inde tula'ku susi inde 
kalembasanna: ingganna pa'palakoammua' 
la umpalako situhu' pantettena Penaba 
Maseho. Aka maka' ia liunna' untuhu'i, iya 
ta'um la untuhu'i pa'elo'na sipa' dosana 
hupatau. t7 Aka pa'elo'na sipa' dosana hupatau 
umpobali pa'elo'na Penaba Masehona Puang 
Allataala. Anna pa'elo'na Penaba Maseho 
umpobali sipa' dosana hupatau. Dadi inde 
dua kaha-kaha sipobali illaam penabanna 
hupatau nasuhum ta' deem la mala tipalako 
indo la maelo'na la umpogau'. 18Sapo' 
maka' umbehokoa' kalemu napatette Penaba 
Maseho, iya tä'ungkoa' la manggi' untuhu'i 
Pepaondonganna Musa. t° Pa'palakoanna 
hupatau to untuhu'i sipa' dosana lampa'- 
lampa' diita susinna: ullullu' pa'bannetauam, 
ma'gau' sessu', anggam untuhu'i pangngua 
penabanna, 2? umpenombai kaha-kaha di 
lino, umpake issam-issam, sipobali-bali, 
sikalla-kalla, kembuhu, pa'keaha', ma'podo 


GALATIA 5.21-6.1 20 


kao, hakka, anna umpakende' pa'sapa'-sapa'. 
21 Susi toi duka' masihi ate, umpamabo' 
kalena, ma'mahoa'-hoa' ma'doa, anna 
senga'-senga'napi gau' kadake napogau.. 
Diona gau' susi ia too kupakilala polekoa' 
temo umba susi indo balingkoa' kutulasam 
yolona kuua: Menna-menna umpogav' liui 
kaha-kaha ia too, inna ta' sia ia la mangngala 
taba illaam kapahentaanna Puang Allataala. 
22 Sapo' pengkähäna Penaba Maseho illaam 
kaleta la ungkembuaam pa'pogausam 
mapia susinna: pa'kamase, katilallasam, 
kamasannangam penaba, kamahammesam, 
kamapiaam penaba, pa'pogausam mapia, 
mala dikatappa'i, 3 kamalunäsam penaba, 
ungkuasai kale. Ta' deem moi podo la 
mesa pahenta ullahanni pa'palakoam susi 
ia too. ?* Anna ingganna umma'na Kristus 
Yesus sihhapam puham duka' dipatei yabo 
kaju sitambem sola Kristus, kalembasanna, 
tä'um nakuasai pangngua penabanna, anna 
kamohäeam sugali'na to buttu dio mai sipa' 
dosana. 2Dadi, aka puhangkia' nabeem 
katuboam bakahu Penaba Maseho, nasuhum 
illaam ingganna pa'palakoanta la pahallu 
sihondoi pantettena. 26Tä'kia' kita la mala 
malangka' penaba, sipi'di'-pi'di' penaba anna 
masihi ate lako solata. 

10 inggannakoa' solasubungku, maka' 

deenna' ullambi' padammu to matappa' 
umpogau' dosa, indo to tubongkoa' situhu' 
pantettena Penaba Maseho la umpakilalaa' 
anna mala ma'pasule sule lako lalam 

kamaloloam. Sapo' la umpakilalaa' sola 
kamalunasam penaba anna kasa'bahasam. 
Anna la unjagaikoa' kalemu indana iko sianna' 
duka' la maelo' ma'pogau' susi. 2 Anna la 
sipamoloikoa' mesa sola mesa umpassam 
kamabandasam. Aka maka' umpateemmia', 
iya untuhu'ingkoa' too pahentana Kristus. 

3 Sapo' maka' deem tau ussanga-sanga kalena 
anna setonganna ta' sihatam, tau ia too 
umpasalanduam kalena. “Si mesa-mesa tau 
pahallu la umpesi'dinni pa'palakoanna. Aka 
maka' mapia, iya mala napotilalla'. Sapo' 
ta'um manggi' napasipetua' pa'palakoanna tau 
senga'. “Aka si mesa-mesa tau la ma'kale 

ia duka' umpalako oloanna. ê Menna-menna 
deemmi untahima pepa'guhuam diona 
Battakada Debata, la pahallu duka' tau ia too 
muitaam katuboanna indo to umpatudui battu 
diua la nabeem ia piha indo to naampuam. 
7Daa umbulinna'. Aka Puang Allataala ta' 
mala dipopaningoam. Aka iai too tatanam, ia 
siam tia duka' tapuppu' buana. 8 Susinna ke 
ma'pogau'ki' untuhu'i sipa' dosata, iya buana 
ia too la ullambi'ki' kamateam, anna maka' 
ma'pogau'ki' situhu' pa'elo'na Penaba Maseho, 
iya buana ia too la ullambi'ki' katuboam 

sule lako salako-lakona, kahana nabeengkia' 
Penaba Maseho. ? Dadi daa ummali-malisanna' 
umpogau' kamapiaam. Aka maka' ta'ungki' 
deem monda umpogau' kamapiaam, iya 

la nalambi'kia' duka' buana illaam wattu 
puha dipa'tantu. t? Dadi sumala deempi 
wattu, iya la pahallua' tapake wattu ia too 

umpogau' kamapiaam lako ingganna hupatau, 
la'bi-la'binna lako solasubunta to matappa'. 

11 pengkalesoi manappaia' inde kasallena 
pantuli' aka ma'kalema' pole' untuli'i. 1? Indo to 
maelo' umpatenggem kalena diona kaha-kaha 
di lino, tau iam too indo maelo' la umpassakoa' 
disunna'. la anna napateenni aka mahea' la 
nadahha to Yahudi, indo si keaha' ke diuai 
anggam mala tau dipomalolo ke ungkatappa'i 
tau Kristus to puha mate yabo kaju sitambem. 
13 Anna indo tau susi ia too moi anna untuhu'i 
diona sunna', sapo' ta' siam duka' untuhu'i 
asam ingganna issinna Pepaondonganna 
Musa. Sapo' napea lalanna la disunna'koa' 
anna mala deem napa'polalanni tenggem 
nasi'dim ke untuhu'ia' pepatuduanna. 1* Sapo 
di kaona kao mannassa anna ta' kuaku la 
kutenggengam aka-aka senga' sulibanna indo 
puha napogau' Debatanta Yesus Kristus yabo 
kaju sitambem, iam too la kupa'kasallei. Indo 
anna dipatei Kristus yabo kaju sitambem, 
sihhapanna' duka' mate sola Kristus nasuhum 
ta'um deem kupaillaam penaba pole indo 

si napohäena to tamuissam Kristus; anna 
susi siam duka' ta'um deem napaillaam 
penabaa'. 1? Aka disunna' daka tau ta' daka 
tau disunna', setonganna tonta babam dio 
olona Puang Allataala aka taia dipaitoo'na. 
Sapo' anggam pahallu dipaitoo'na la mendadi 
tau hupatau bakahu. !? Anna ingganna tau 
to untuhu'i pepatuduam indo to dipaitoo'na 
la namana' Puang Allataala kamasannangam 
anna pa'kamase. Ingganna tau ia too sipäto' 

disangai to Israel si'da-sia, battu diua umma' 
to napilei Puang Allataala. !” Mane deenni 
kuua: ta'um mala moi podo la mesa tau la 
umpomasussa polea'. Aka budam bila' lako 
kaleku tandana pentuhu'naa' Puang Yesus. 
180 inggannakoa' solasubungku, handandanni 
Debatanta Yesus Kristus untamba'koa' 
pada-pada. La sule lako hi too. Padam too. 


EFESUS 


1 1 Kao Paulus mesaa' duka' suhona Kristus 
Yesus aka situhu' pa'elo'na Puang Allataala. 
Inde suha' kutuli' lu lako ikoa' umma'na Puang 
Allataala to puha napasähä' itim Efesus. Oa' to 
manontom illaam ungkatappa'i Kristus Yesus, 
2 handandanni Puang Allataala Ambetaa' sola 
Debatanta Yesus Kristus la untamba'koa' anna 
namana' kamasakkeam sola kamasannangam. 
3 Dipuji sanganna Puang Allataala Ambena 
Debatanta Yesus Kristus to napenombai. 
Puha nabeengkia' ingganna pa'tamba' di 
ada'na yabo suhuga aka sakalebungkia' 
Kristus. “Aka tä'pi deem dipadadi inde 

lino anna puhangkia' napilei la sakalebu 
Kristus anna malakia' napasaha' mendadi 
umma'na to maseho, la ta'um deem sassainta. 
Kahana pa'kamasena Puang Allataala, ? lambi' 
puha napa'tantum mengkalao dio mai la 
napopendadikia' ana' ikalena umpolalam 
pengkahana Yesus Kristus aka abana inna 

la napogau'. * Dipuji Puang Allataala kahana 
kamatandeanna pa'kamasena; aka ta' deem 
pada sanakamaseikia' umpolalam pengkahana 
Änä' pa'pakamajanna. 7 Katitolloanna hahana 
Kristus napolalam nalappasangkia' Puang 
Allataala, battu diua ingganna dosata 
naampunni. Napogau' ia too aka nakamasei 
si'da-si'dakia', anna napaponnoipakia' 

duka' kamanähängam sola kakeakasam. 

8(1:7) ?Pa'elo'na Puang Allataala nasuhum 
napaissanningkia' pattuju kada ditambinna. 
Pattuju ia too puha nakattu la naganna'i 
illaam pengkähäna Kristus. 10Issinna indo 
pattujunna: ingganna-ingganna sia, susi 
yabo suhuga teem illaam lino la napasakutu' 
nalumbäi Kristus. Kaha-kaha ia too la napasule 
lako Puang Allataala ke lambi'um wattunna. 
11 Mengkalao diopi mai anna napileingkam 
kami' Puang Allataala situhu' pa'elo'na la 
mendadi umma'na, aka la sakalebu tau Kristus. 
Anu' ingganna-ingganna sia nakähä situhu' 
pattujunna. 1? Napileingkam kamt to Yahudi 
to mendiolo mahannu lako Kristus anna mala 
umpujikam kamatandeanna Puang Allataala. 
13 Anna ikoa' duka' dipasakalebungkoa' 
Kristus wattunna anna uhhingngikoa' indo 
kaheba kamaloloam, battu diua Kaheba 
Katilallasam to umpatinandakoa' lako lalam 
kasalamasam. Tappana matappa'koa' lako 
Yesus Kristus, iya nabeemmokoa' Puang 
Allataala Penaba Masehona, indo puha 
nadandiangkoa'. Indo Penaba Maseho 
nabeengkoa' dipotanda illaam kalemu diua 
mendadingkoa' umma'na Puang Allataala. 

14 Anna mannassai diua tä' mala tala tatahima 
asanna' ingganna indo puha nadandiangkia' 
Puang Allataala, aka nabeemmakia' Penaba 
Masehona la umpasolaikia' sule lako wattunna 
la nalappasangkia' kita umma'na illaam 

mai inde lino ponno kakadakeam. Dadi la 
sipato' kia umpuji kamatandeanna Puang 
Allataala. t° Kahana ingganna indo puha 

napogausangkia' Puang Allataala nasuhum 
kupelelena diua matappa'ungkoa' lako Yesus 
Debatanta, anna si ma'kamasengkoa' lako 
ingganna to napasaha' Puang Allataala 
mendadi umma'na, !? iya tamonda-mondama' 
umbaba pa'kuhhusam sumanga' langam olona 
Puang Allataala kahana ullambi'ungkoa' lalam 
kasalamasam. Anna si kupakala'i liukoa' 
duka' sambajangku ke ma'sambajam oma', 
17si kupelau langam Puang Allataala to 
napenombai Debatanta Yesus Kristus, battu 
diua Ambetaa' to handam matande, anna 
mala nabeengkoa' tanangam penaba ponno 
kakeakasam anna kapaissangam diona Puang 
Allataala nasuhum la ungkaleso manappaa' 
pole'. 18 Anna si kupelaupi duka' langam 
Puang Allataala anna mala napomasiasangkoa' 
pikkihammu, nasuhum umpaham manappaa' 
indo pa'tamba' uhhannuam la nabeengkoa' 
Puang Allataala aka natambaingkoa' mendadi 
umma'na. Anna mala muissampia' duka' 
muua abana indo pa'tamba' tadisihanteam 
napatokaam Puang Allataala lako umma' 
petauanna; 1? anna la umpaham toia' duka' 
muua ta' deem pada sakasalle kakuasaanna 
Puang Allataala mengkaha illaam kaleta 
inggannakia' to matappa'. Indo kakuasaanna 
mengkaha illaam kaleta, ia siam too duka' 
indo kuasa tadisihanteam napake 20 indo anna 
umpatibangonni sule Kristus dio mai alla'na to 
mate, mane napatadongkonni yabo ongeam 
kamatandeam sipadaam kalena yabo suhuga. 
21 Matande puha ia katadongkonganna Kristus 

anna la katadongkonganna ingganna to 
ma'pahenta, tomahaja, anna ingganna to 
kuasa senga'. Anna matande puha ia kuasanna 
anna la ingganna kuasa malanna ditula', susi 
to tubo lapi' temo teem inde la ditingngajona. 
22 Puang Allataala umpopatalo Kristus illaam 
ingganna aka-aka. Anna naaka' la ullumbäi 
ingganna-ingganna sia. Aka sihhapam ulu 
ullumbäi kale, susim too duka' Kristus umpahe' 
ingganna-ingganna sia ullumbäi kakalebuanna 
to matappa'. 23 Kakalebuannam too ingganna 
to matappa' sihhapam bätä puntinna Kristus. 
Anna bätä punti iam too sakalebu Kristus, 
nasuhum tepu Kristus anna Kristus siam 
umpatepu ingganna-ingganna sia. 
2 1 Yolona mate di ada'koa' battu diua 
matea' sungnga'mu aka madosakoa' 
anna untekka pahentana Puang Allataala. 2Si 
ma'pogau' susikoa' indo anna si untuhu'ipokoa' 
kakadakeanna lino anna tomahajanna setam. 
Indo tomahajanna setam ungkuasai ingganna 
setam yabo lawwa, anna tontä liupi duka' temo 
ungkuasai penabanna ingganna hupatau to tä' 
untuhu'i Puang Allataala. 3 Susi siangkia' too 
duka' yolona si ma'palakokia' untuhu'i sipa' 
dosata; anu' moi aka la dipogau' assala'na 
sumpu pangngua penabanta anna masannam 
bätä puntinta. Wattu eta too la sipäto'kia' duka' 
battuam nahua aha' kasallena Puang Allataala, 
susi tau senga' to tamatappa'. “Sapo' tä' 
deem pada sahanta buana Puang Allataala! 
Anna sumpu pa'kamasena lako kita, ? lambi' 
napatubokia' sule sola Kristus indo anna 

mate di ada'pakia' aka tatekka pahentana. 
Pa'kamasenam too Puang Allataala anna 
napasalama'ungkia'. 9 Anna kasakalebuantam 
too Kristus Yesus, nasuhum napatibangongkia' 
sule Puang Allataala sola Kristus dio mai 
alla'na to mate, anna napatadongkongkia' sola 
Kristus yabo ongeam kamatandeam illaam 
suhuga. 7 Susim too napogau' Puang Allataala 
anna mala illaam wattu la ditingngajona la 
umpa'patandaam pa'kamasena tadisihanteam 
lako kitaa', tandaam illaam kamapiaam 
penabanna kahana kasilombunganta 

Kristus Yesus. 8 Pa kamasenam too Puang 
Allataala nasuhum napasalama'ungkoa' aka 
kamatappasammua' lako Kristus. Taia kahana 
pa'pogausammu nasuhum dipasalama'koa', 
sapo' ia too kahana mana' pa'kamasena Puang 
Allataala. Dadi tä' deem mesa tau la mala 
muuai: "Pa'pogausangkum too anna malama' 
salama'." 9(2:8) 10 Aka Puang Allataalam 

too undadiam polekia'. Nadadiam polekia' 
umpolalam Kristus Yesus anna malakia' 
umpalako ingganna pa'pogausam mapia 

indo puha napatokaangkia'. 1! Inggannakoa' 
solasubungku to inna dadimmu taia to Yahudi, 
pahallua' ungkilalai indo anna tä'pokoa' 
matappa', nasangaikoa' to Yahudi: "to 
tadisunna'," battu diua "taia umma'na Puang 
Allataala," aka ussangai ia kalena to disunna', 
indo tanda nakähä hupatau dio kalena. 

12 Wattu eta too tä'pokoa' sakalebu Kristus 
anna disangai to sulibam, taia to Israel battu 
diua taia umma'na Puang Allataala. Ta'koa' 

iko nakala' pa'dandiam indo nadandi Puang 
Allataala lako umma'na. Tubokoa' illaam 
inde lino ta' deem pahhannuammu anna ta' 
deem kasilombungammua' Puang Allataala. 
13 Sapo' temo, ikoa'-iko to sakalebungkoa' 
Kristus Yesus. Moi anna yolona sikambelakoa' 
Puang Allataala sapo' temo sikahuku'ungkoa' 
kahana katitolloanna hahana Kristus. 14 Aka 
Kristus-um too umpapiai alla'na to Yahudi anna 
taianna to Yahudi nasuhum ma'mesam pole". 
Moi anna yolona sipobali sihhapam naalla'i 
hindim batu, sapo' puham napa'dei Kristus 
umpolalam kamateanna. 1? Kamateannam 
too nasuhum tä'um tau pahallu la untuhu'i 
ingganna pahenta sola pepaondongam 
illaam peadasanna to Yahudi. Napateem 
anna mala to Yahudi anna taianna to Yahudi 
napadadi mesa to bakahu ma'mesa illaam 
kalena. Lalam iam too napogau' umpadeem 
kasilombungam mapia. 16 Kamateanna Kristus 
yabo kaju sitambem umpamesa to Yahudi 
anna taianna to Yahudi, anna umpapiai 

sule kasilombunganna hupatau anna Puang 
Allataala nasuhum mapia pali'. 17 Iam too 
anna sulem Kristus umpa'pakahebaam diona 
la mala dipapia sule alla'na hupatau anna 
Puang Allataala. Illaam ia too napaissannikoa' 
susi ikoa' taianna to Yahudi to diangga' 
yolona sikambela Puang Allataala, teem to 
Yahudi to diangga' sikahuku' Puang Allataala. 
18 Aka pengkähänam too Kristus nasuhum 
malangkia' sule dio olona Ambeta, susi to 
Yahudi teem taianna to Yahudi. Malakia' 

sule dio olona aka sahhupa Penaba Maseho 
ussahungkia'. '? Dadi taiangkoa' pole' to 
sulibam battu haka to sule. Sapo' temo 
pada-padangkoa' mendadi umma'na Puang 
Allataala, anna mesa banua Puang Allataala. 
20 Kakalebuanta kita to matappa'kia' sihhapam 
mesa banua napake'de' Puang Allataala 
yabona ingganna suho sola nabi. Aka suho sola 
nabi sihhapam longkahhim. Anna Kristus Yesus 
Ia, sihhapam batu longkahhinna. ?! Kahana 
kasilombunganta Kristus, tidampulu'kia' to 
dipasihhapam banua dipake'de' anna mala 
tuttuam kasalle kakalebuanta la mendadi 
ongeam masehona Puang Allataala. 2? Kahana 
sakalebungkoa' Kristus, dadi mahassangkoa' 
duka' digahagai la mendadi ongeanna Puang 
Allataala naongei Penaba Masehona. 

I Kahana ingganna indo puha 

napogausangkoa' Puang Allataala 
nasuhum kupa'sambajangammokoa'. Kao 
Paulus, to ditahungkum aka umpalakoa' 
pengkahanganna Kristus Yesus illaam 
umpamoloi inggannakoa' taianna to Yahudi. 
2Tä' mala tala muissammia' aka puhanna' 
uhhingngi diua nakamaseia' Puang Allataala 
nabeenna' inde pengkahangam anna mala 
kupamoloikoa'. 3 Napalosaia' Puang Allataala 
pattuju kada ditambinna, lambi' kuissammi. 
Diona indo kaha-kaha ia too puham kutuli' 
sala saidi'. *Maka' too umbatanna', iya la 
muissammia' pole' anna umpähäm muua: 
"Naissam si'da Paulus indo kada ditambinna 
diona Kristus." > Yolona pattuju ia too 

napokada ditambimpi, ta'pi deem dipaissanni 
hupatau. Sapo' temo napa'paissangammi 
Penaba Masehona Puang Allataala lako 
ingganna to napasaha' mendadi suhona 

sola nabinna. Indo diuaam kada ditambim, 
kalembasanna: susi taianna to Yahudi 

teem to Yahudi la pada-pada untahima 
pa'mana'na Puang Allataala, mendadim to 
mesa, anna untahima indo to puha nadandi 
Puang Allataala kahana pengkahana Kristus 
Yesus. la asanna ia too mala dadi kahana 
ungkatappa'i tau Kaheba Katilallasam. 

7 Pa'kamasenam too Puang Allataala anna 
malama' nasua umpa'pakahebaam Kaheba 
Katilallasam ia too. Aka kakuasaanna Puang 
Allataala mengkähä illaam kaleku, nasuhum 
mala kutahima indo pengkähängam ia 

too. 8Ingganna umma'na Puang Allataala 
kao handam matuna. Moi anna susi, sapo' 
nabeennä' Puang Allataala mana' pa'kamasena 
la umbaba Kaheba Katilallasam lako ingganna 
tau taianna to Yahudi diona pa'kamasena 
Kristus tadisihanteam. ? Anna kupomasiäsam 
toi duka' ingganna tau maaka susi Puang 
Allataala to umpadadi ingganna-ingganna sia 
umpalako pattuju penabanna indo napokada 
ditambim mengkalao dio mai. 19Indo 
pattujunna Puang Allataala umpasakalebu 
ingganna to matappa' anna mala naissam pole 
ingganna malaika' anna kakuasaam senga' 
yabo lawwa naua: "Naissam asam Puang 
Allataala ingganna-ingganna sia." lla too 
mengkalao diopi mai anna napattujum Puang 

Allataala la nakaha umpolalam Kristus Yesus 
Debatanta. 1? Aka kamatappasammi too anna 
kasakalebuanta Kristus, nasuhum ta'ungkia' 
la mahea' anna bata-bata sule dio olona 
Puang Allataala. 1? Tam too anna kupelaunna' 
matim kuua: Ta'koa' la umpobahinni' 
penabammu diona kamasussaangku, aka ia 
too la nababaangkoa' kamapiaam. 1? Nasuhum 
menombaa' anna ma'sambajam langam 
Ambeta to napoambe ingganna kasahapuam, 
susi yabo suhuga teem illaam lino, kahana 
ingganna indo puha napogausangkoa'. 

15 (3:14) 16 Kupelau langam Puang Allataala 
anna mala kamatandeanna sola kakuasaanna 
tadisihanteam la umpomatohoangkoa' 
penabammu umpolalam Penaba Masehona, 
17 anna mala tohho liu Kristus illaam bata 
penabammua' kahana kamatappasammua!'. 
Anna ma'sambajam tooa' anna mala 
ingganna pa'palakoammua' la kewwaka' anna 
mennumpu illaam pa'kamase, 19 nasuhum 
inggannakoa' umma'na Puang Allataala la 
mala pada-pada umpaham manappa maaka 
susi kalua'na, kalandona, malangka'na, anna 
mandalanna pa'kamasena Kristus. 1? Moi anna 
tä' mala nalosa manappa akkalam pikkihanna 
hupatau, sapo' kupelaupi längäm olona Puang 
Allataala anna mala ussi'dinna' pole' indo 
pa'kamasena anna mala ponnoa' illaam kalemu 
sipa'na Puang Allataala. 2° Indo kakuasaanna 
Puang Allataala illaam kaletaa', iam too 
mengkähä nasuhum nabeengkia' pa'lalam 
penabanta la'bi puha ia anna indo pelauanta 

moi anna tää'napi nalambi' pikkihanta. ?! Dadi 
sihatam anna sipäto' inggannakia' to matappa' 
la umpa'kasallei Puang Allataala umpolalam 
sanganna Kristus Yesus mengkalao lapi'taa' 
sule lako salako-lakona! Abana inna la diua. 
4 I Kaha-kaha iam too indo puha kutula' 
ingngena' nasuhum kupelaua' matim kuua 
illaam katuboammua' anna pa'palakoammu 
la sihatannapi umpogau' aka puhangkoa' 
natambai Debata la mendadi umma'na. Anna 
la umpehingngii manappaa' inde tula'ku 
aka kao Paulus mahassanna' ditahungkum 
aka umpalakoa' pengkahanganna Debata. 
2La ponnokoa' kamahempoam penaba, 
kamalunasam penaba anna kamahammesam. 
La sisa'bahasangkoa' mesa sola mesa sola 
ponno pa'kamase. 3Peä si'da-si'daia' lalanna 
la muakaa' susi anna mala tontä liukoa' 
mesa penaba. Aka puhangkoa' napamesa 
penaba Penaba Maseho, anna la tontä liukoa' 
sakalebu ke mesa penabakoa'. “Inggannakia' 
to matappa' sakalebum sihhapam mesa bata 
punti, anna anggam deem mesa Penaba 
Maseho; umba susi deem mesa pahhannuam 
dibeengkia' indo anna ditambaikia'. > Anggam 
deem mesa Debata, mesa kamatappasam, 
mesa pantedosam anna mesa Puang Allataala 
Ambena ingganna hupatau. Iam too ungkuasai 
ingganna-ingganna sia anna ia siam to 
mengkaha illaam ingganna-ingganna sia. la toi 
tohho illaam kaletaa'. 2(4:5) /Sapo' pantam 
namana'kia' pengkahangam di ada' situhu' 
pa'pebeenna Kristus. 3 Aka illaam Battakada 

Debata deem tisuha' naua: "Tappana langam 
ongeam matande buda to natalo nababa 
anna ma'hupa-hupa pa'pebeenna nabeem 
lako hupatau." ?Ia anna diuai: "Kristus 
langam ongeam handam matande," aka 
balim tuhum mentama inde lino, ongeam 
handam madio. +? Anna indo to bali tuhum, 

ia siam too duka' puha langam ongeam 
handam matande tando langanna polepi langi' 
anna mala ingganna-ingganna sia napatepu. 
11]a siam umbeengkia' pa'pebeenna. Deem 
nabeem pengkahangam mendadi suhona, 
deem nabeem pengkahangam mendadi nabi, 
anna deem toi umpa'pakahebaam indo Kaheba 
Katilallasam. Senga'na mendadi to ma'kambi' 
anna tuangguhu illaam jumaa'. t? Nabeengkia' 
indo pengkahangam anna mala ingganna 
umma'na Puang Allataala dipatudu manappa, 
nasuhum mala sangngim mengkaha illaam 
bela' di ada'na Debata anna mala umpomatoto' 
bata puntinna Kristus battu diua kakalebuanna 
to matappa', 13lambi' mesa penabakia' illaam 
kamatappasanta anna kapaissanganta diona 
Ana'na Puang Allataala. Anna la sikatubo 
issiikia' laoam kapeimangam lambi' tepukia' 
susi Kristus. 1? Maka' susingkia', iya tä'ungkia' 
too la susi änä'-änä', kapendo-pendo anna 
katuhu'-tuhu' baba, la napalulako napaludio 
mai pellaona ma'hupa-hupa pepa'guhuanna 
ingganna to manahha-nahha. Si napake indo 
kamanahha-nahhanganna umbaba bulim 
hupatau. Ta'ungkia' kita la nababa bulim. 

15 Sapo' kitaa'-kita la umpalako si'da-si'da 

hakia' ia kamaloloam sola ponno pa'kamase, 
anna mala illaam mentu'na kaha-kaha tuttuam 
masae tuttuam susikia' Kristus. Anna Kristus la 
ullumbai kakalebuanna to matappa' sihhapam 
ulu ullumbäi kale. 16 Anna kitaa'-kita tungga' 
mendadingkia' pangkakka' illaam kalena 
Kristus. Aka umba susi kalena hupatau tiäto' 
dipasidekke'-dekke' ingganna pangkakka'na 
anna mala ganna' mendadi mesa kale, susim 
too duka' muampuangkia' tadongkongam 
illaam kakalebuanna to matappa'. Anna illaam 
kasilombunganta Kristus malakia' silombum 
solata. Aka maka' tungga' mengkahakia' 
situhu' pengkahanganta, iya indo kakalebuam 
la tuttuam lobo' aka si ma'kamasekia'. 

17 Dadi sola sanganna Debata kutulasangkoa' 
inde tula' la umpehingngii manappaa': 
Ta'ungkoa' la tubo anna ma'palako susi to 
ta'pi muissam Puang Allataala, ma'pikki' 
takeguna. "3 Indo tau ia too buta pikkihanna. 
Tä' muampuam katuboam indo mebeem 
Puang Allataala, aka ta' deem kapaissanganna 
diona Puang Allataala. la anna ma'pateenni 
aka sangngim kahha' ulu. 19 Sangngim ta'um 
muissam sihi' anggam untuhu'i pangngua 
penabanna, umpabeba' baba kalena ullullu' 
pa'bannetauam. 2? Sapo' inggamna ia too ta' 
susi indo dipatuduangkoa' diona Kristus. 21 Aka 
puha sianna' uhhingngi diona kalena. Anna 
illaam kasilombungammua' Kristus puhangkoa' 
dipatudu indo kada kamaloloam dilambi' 
illaam Puang Yesus. ?? Dadi la untampeam 
asanna' indo sipa' kadakemu yolona indo 

anna ta'pokoa' ungkatappa'i Kristus. Indo 
sipa' ia too nakadakei kamohäeam sugali' to 
mebaba bulim. 23 Anna la pahallua' umbakahui 
susi penabammu teem pikkihammu. 24 Anna 
la umpabala'ia' sipa' bakahu to napadadi 
Puang Allataala umba susi sipa' kalena, 
malolo si'da-si'da anna maseho. ?? Dadi la 
untampeammia' indo gau' si kaägä'-ägä'. 
Sapo' la iannapi anna ia untula'a' lako 
padammu mesa sola mesa. Aka kitaa'-kita 
sangngim tamangkia' kakalebuanna to 
matappa'. ?* Maka' too deengkoa' keaha', la 
unjagai manappa indana nababakoa' aha'mu 
lako kamadosaam. Anna indo aha'mu ta'pi la 
lendu' allo anna umpa'deim, 2 indana deenni 
naongei mengkaha tomahajanna setam. 

28 Susi toi duka' to si biasa maboko ta'um 
mala la si maboko. Sapo' la muasai hia pala'na 
mengkaha anna mala deem napamoloiam 

to kakuhängam. 2? Susi duka' pudu'mua' 

tä' la mala umpassubum tula'-tula' kadake. 
Sapo' passubunni tula' mapia la umpakatoto' 
penabanna solamu anna la sipäto'na 
nahingngi. La umpateem anna mala keguna 
tula' ia too lako to uhhingngii. 3?Ta' tookoa' la 
mala umpomasussa Penaba Masehona Puang 
Allataala to puha napatamaiangkoa' kalemu 
dipotanda diua mendadingkoa' umma'na 
Puang Allataala, anna mala mannassa diua la 
nalappasangkia' kita illaam mai inde lino ponno 
kakadakeam illaam allo ma'katampasam. 

31 Pa'deia' ingganna pi'di' penabammu, tä'koa' 
mala ma'kasubu-subu baba anna keaha'. Ta' 

tookoa' la sikalla-kalla anna si untunai solamu. 
Anna ta'ungkoa' duka' la sikabassi-bassi liu. 
32Sapo' la pahallukoa' mapia penaba anna 
sikamase mesa sola mesa anna siampunni, 
umba susi Puang Allataala puhangkoa' 
naampunni aka pengkahana Kristus. 

1 Tentomai aka disa'bu'ungkoa' änä' 
5 pa'pakamajanna Puang Allataala, dadi la 
pahallukoa' umpehapanni Puang Allataala. 
2Ingganna pa'palakoammua' la umpalako 
sola ponno pa'kamase lako solamu, umba 
susi Kristus nakamaseikia'. Anna puham 
umpebeem kalena dipatei mendadi mesa 
pemala' bubanau' umpomasannam penabanna 
Puang Allataala anna mala lappa'kia' kita. 
3Ikoa'-iko umma'nangkoa' Puang Allataala to 
disehoi. Dadi ingganna panggauam kadake 
susinna: lullusam banne tau, ingganna 
hupanna gau' sessu', anna ma'podo kao, ta' 
si'da-si'da la sihatam ditula', dapaka ia la 
dipogau"' illaam alla'-alla'mua'. “Susi toi duka', 
tä'koa' la sihatam umpassubum tula' kadake, 
tula' takeguna, anna ingganna tula' tää'na 
sipäto' ditula'. Sapo' la pahallu hia pudu'mua' 
umpassubum pa'kuhhusam sumanga' 
längäm olona Puang Allataala. > Penabaam 
siaia' too: to ullullu' pa'bannetauam, to 
umpogau' gau' sessu', anna to ma'podo 
kao, to umpogau' liui gau' ia too tä' la 
mala mendadi umma' petauanna Kristus 
sola Puang Allataala. Aka indo to ma'podo 
kao anggam umpenombai kaha-kaha di 
lino. * Majaga manappakoa' indana nababa 

bulingkoa' tula'na to si ma'tula' takeguna. Aka 
ingganna gau' susi ia too umpakende' aha' 
kasallena Puang Allataala lako to tä' untuhu'i 
pahentana. 7Dadi tä' si'da-si'dakoa' la mala 
siala penaba ingganna tau susi ia too. $ Aka 
ikoa' duka' yolona illaangkoa' kamalillingam 
battu diua naponnoikoa' kakadakeam, 

sapo' temo illaammokoa' kamasiasam aka 
kasilombungammua' Debatanta. Dadi, 

la ma'palakokoa' umba susi la sipato'na 
napogau' to illaammi kamasiäsam. ? (Aka 
kamasiasam iam too naongei kende' ingganna 
hupanna pa'palakoam mapia, kamaloloam, 
anna tula' sihondoi pa'palakoam.) t° Anna 

la umpeaa' duka' lalanna anna mala 
muissam manappakoa' pa'palakoam umba la 
napomasannanna penabanna Debata. !! Daa 
untuhu'ia' pa'pogausam takeguna umba 
susi si napogau' to illaampi kamalillingam, 
sapo' la pahallu hia' ia umpakaleängam 
kakadakeam ia too. 1? Aka pa'pogausam 

ia too si napogau' membuni tau kadake, 
meangga ditula' baba diposihi'pi. 3 Sapo' 
ingganna pa'pogausam kadake la makaleso 
pole' diita ke nakaleäi gau' mapianna to illaam 
kamasiasam. Aka gau' mapia ungkaleäi gau' 
kadake lambi' masia' diita. '?Iam too anna 
deemmi tula' naua: "Bangongkoa' inggammu 
to mamma', tibangongko dio mai kamateam! 
Anna napomasiasangkoa' penabammu 
Kristus." 19 Dadi la unjagai manappakoa' 
pa'palakoammu. Tä'koa' la mala ma'gau' 
susi to maho, sapo' la tubo hakoa' ia sola 

ponno kakeakasam. !? Pakeguna manappaia' 
wattummu umpogau' kamapiaam, aka 
tentomai wattunna liupi kende' kakadakeam. 
17Ta'koa' mala matomaho-maho, sapo' la 
umpea manappa hia' ia lalanna anna mala 
muissanna' umpogau' la napohaena Debata. 
18Tä'koa' mala la napamäbo' anggur, aka la 
nababakoa' lako kakadakeam. Sapo' ia hia 

la tonta liukoa' naponnoi Penaba Masehona 
lambi' 19 tontä liukoa' sipakatoto' umpakende' 
pampujiam anna penaniam. La umpenanianna' 
pampujiam ia too sola kakassiam anna ponno 
penaba langam olona Debata. ?? Moi la maaka 
susi untammua', la tonta liukoa' too ma'kuhhu' 
sumanga' illaam sanganna Yesus Kristus 
Debatantaa' langam olona Puang Allataala 
Ambeta. ?! La pahallukoa' siolaam manappa, 
aka umpengkahea'ingkoa' anna umpa'kasallei 
Kristus. 2?Inggannakoa' to titanam indo 

la manuhu'koa' lako muanemu umba susi 
kamanuhusammu lako Debata. ?3 Aka muane 
abana la ullumbai bainena sihhapam ulu 
ullumbai kale. La ma'pogau' susi muane, 
umba susi Kristus ullumbai kakalebuanna 
ingganna to matappa'. Anna Kristus siam 
duka' mendadi To Mepasalama'na to disangai 
batana, battu diua kakalebuanna ingganna to 
matappa'. ?* Dadi umba susi kakalebuanna 
ingganna to matappa' manuhu' lako Kristus, 
la susi siam too duka' baine illaam ingganna 
kaha-kaha la pahallu manuhu' lako muanena. 
25 Inggannakoa' to titanam ambe, kamaseikoa' 
bainemu umba susi Kristus ungkamasei 

kakalebuanna ingganna to matappa' lambi' 
umpebeem kalena dipatei anna malakia' 
salama'. 26 Ia anna napateenni Kristus, aka 
la napa'polalanni umpasaha' kakalebuanna 
ingganna to matappa' mendadi umma'na. 
Uwai pantedosam sola kada pepa'guhuanna 
napake Kristus umbasei umma'na ?” anna 
mala mapi'da' anna mahanda, ta' deem 
kakadakeanna anna sassainna napadio 
olona. “La susim too duka' muane la 
pahallu ungkamasei bainena susi ungkaha'i 
bata puntinna. Menna-menna ungkamasei 
bainena, hapam siam tia ungkamasei kalena. 
23 Aka ta' tia deem tau la ungkahidi' bata 
puntinna. Sapo' ungkahhanni mandi tia kalena 
anna najagai manappa, umba susi Kristus 
ungkahhanni anna umpaliaha kakalebuanna 
ingganna to matappa'. 3?Ia anna napateenni, 
aka sihhapammakia' bata puntinna Kristus. 
31 Illaam Battakada Debata deem tisuha' 
naua: "Iam too anna mesa muane la umpellei 
indona sola ambena amna sialai mesa baine, 
nasuhum duai la mendadi mesa illaam 
ingganna-ingganna sia." 32 Battakada ia too 
mandalam kalembasanna. Kupasihhapam 
lium too kasilombunganna Kristus anna 
kakalebuanna ingganna to matappa'. 33 Sapo' 
Battakada ia too nahuakoa' duka': La pahallu 
ingganna to titanam ambe ungkamasei 
bainena susi ungkamasei kalena anna la 
pahallu duka' ingganna to titanam indo la 
umpa'kasallei muanena. 

1Inggannakoa' änä'-änä', la manuhu'koa' 

lako ambemu sola indomu aka abana inna 
la sipäto' napogau' to ungkatappa'im Debata. 
2 La umpa'kasalleikoa' ambemu sola indomu. 
lam too uhuna pahentana Puang Allataala 
napasitonda pa'dandiam naua: "Anna malakoa' 
kehongko' anna mahendem tubo illaam inde 
lino." 3(6:2) #“Inggannakoa' solasubungku 
to titanam ambe, daa umpomasussa 
penabanna änä'mu. Sapo' la umpaliaha hia 
sola pepatuduam anna pepakilalaam dilambi' 
illaam Battakada Debata. ?Inggannakoa' to 
diposabua' la untuhu'i manappakoa' pahentana 
puämu illaam inde lino, anna la umpengkahea'i 
anna umpa'kasallei. Ingganna pahentana la 
umpalako sola unä' penaba sambulo-bulo 
mato-mato Kristus umpengkähängam. €Tä' 
anggam anna la majulu'koa' ke sitingngajokoa' 
aka muua: "Anna malaa' napuji puäku." 
Sapo' aka sabua'nangkoa' Kristus, dadi la 
untuhu'ikoa' pa'elo'na Puang Allataala sola 
ponno penaba. /La umpalako manappakoa' 
pengkahangammu mato-mato Debata 
umpengkahangam, ta' angga mandi hupatau. 
8 Aka muissanna' muua ingganna hupatau, 
susi sabua' teem taianna sabua', la tungga' 
nabeem Debata sahona situhu' pa'palakoam 
mapia puha napogau'. ? Anna inggannakoa' 
to dipopua, la ma'pogau' mapiakoa' duka' 
ke muoloikoa' sabua'mu. Anna ta'unna' 
la si umpakahea'-hea', sapo' la ungkilalai 
hia' ia muua: "Mengkalao kao sule lako 
sabua'ku, deem mesa puaki yabo suhuga, ta' 

ia deem pa'se'la-se'lana." 1? Mane deenni, la 
pahallukoa' matoto' illaam kamatohoam buttu 
di Debata sola kakuasaanna tadisihanteam. 
11 Pakeia' indo ingganna pangkakka' si 
dipakena illaam pa'bundusam di ada', indo 
puha nabeengkoa' Puang Allataala. Aka 
maka' too ianna' umpake, la tonta liukoa' 
matoto' mueba kamanähhä-nähhänganna 
tomahajanna setam. 1?La umpake ia too 
aka kitaa'-kita tä'kia' mangngeba umbali 
hupatau, sapo' muebakia' ingganna setam 
to ma'kuasa illaam inde lino kamalillingam 
battu diua inde lino ponno kakadakeam. 
Muebakia' kakuasaanna ingganna debata 
kadake to ungkuasai lawwa. 13Iam too anna 
la umpake asammia' ingganna pangkakka' 

di ada'na Puang Allataala ma'bundu', anna 
mala illaam wattu kakadakeam malakoa' 
matoto' mueba balimmu. Nasuhum, maka' 
puhangkoa' ma'bundu' la tonta liupokoa' 
matoto' anna matitta. !? La tontä liukoa' 
ke'de'-ke'de' matoto' mangngampa. La 
tuttuam manontongkoa' lako Puang Allataala, 
anna mala kamanontongammu sihhapam 
beke' umpomakahappi to ma'bundu'. Anna 
ingganna pa'pogausammu la tuttuam malolo, 
anna mala kamaloloammu sihhapam babu' 
kaha ullabai pangkakka'na balimmu. [> Anna 
la ahu'koa' umpa'pakahebaam Kaheba 
Katilallasam to umpapia alla'na hupatau anna 
Puang Allataala, anna mala kaahusammu 
sihhapam sapatu la umpatigaha' to ma'bundu'. 
16 Anna kamatappasammu lako Puang 

Allataala la umpake liu sihhapam unta'mu, 
aka anggam kamatappasammu la mala 
untippa' anna umpi'dei batu bala'du' sitonda 
apinna indo napake tomahajanna setam. 
17 Anna kasalamasammu la uhhannuam 
sihhapam saludum yabo ulummu, anna 
untahimai Battakadanna Puang Allataala 
puha nabeengkoa' Penaba Maseho la 
mendadi pa'dammu. 18 Illaam ingganna ia 
too la ma'sambajangkoa' anna umpelaui 
pepamolona Puang Allataala. Pa'sambajam 
liukoa' situhu' pengkahanganna Penaba 
Masehona Puang Allataala. La tonta liukoa' 
majaga anna la umpa'sambajangam liuia' 
duka' ingganna umma'na Puang Allataala. 
19 Anna la umpa'sambajanganna' duka' anna 
mala la ma'tula' oä' too, iya nabeem oma' 
tula' Puang Allataala nasuhum bahania' 
umpa'paissangam Kaheba Katilallasam, 
indo to napokada ditambimpi inde dio mai. 
20Tentomai mahassanna' ditahungkum aka 
umpa'pakahebaanna' Kaheba Katilallasam 
ia too, aka pesuanaa' Puang Allataala. 
Pa'sambajanganna' anna mala bahania' 
umpengkadaanni, aka abana inna la 
sipäto' kukähä. 2! Tikhikus solasubuntaa' 
to tapakamaja, ia la umpaissannikoa' 
ingganna kaha-kaha diona kaleku, anna 
mala muissanna' diona kaleku anna duka' 
pengkahangangku. Indo Tikhikus mesa 
sababangangku to manontom mendadi 
sabua'na Debata. ?? Kusua matim temo 
aka kuua anna mala muissanna' kahebaki 

lambi' matohoa' penabammu. 23 Handandanni 
Puang Allataala Ambetaa' anna Yesus Kristus 
Debatanta la umpamesa penaba ingganna 

to matappa' anna la tuttuam umpakende' 
kasikamaseammua' sola kamatappasammu 
lako Kristus. ?#“Handandanni Puang Allataala 
la untamba' ingganna to tä' deem pi'de 

pa kamasena lako Debatantaa' Yesus Kristus. 
Padam too. 


FILIPI 


1 Inde suha' buttu di kao Paulus anna 

Timotius, bassim sabua'nakam Kristus 
Yesus, lu lako ingganna umma'na Puang 
Allataala illaam kota Filipi to mesam Kristus 
Yesus. Susi toi duka' ingganna to ma'kambi' 
illaam jumaa' anna pebaba ada' to si 
umpamoloi to masussa. ? Handandanni 
Puang Allataala Ambetaa' sola Debatanta 
Yesus Kristus la untamba'koa' anna namana' 
kamasakkeam sola kamasannangam. 
3 Kukilalai okoa' too, iya ma'kuhhu' sumanga' 
oma' langam Puang Allataala to kupenombai. 
4 Ma'sambajam oä' too kupa'sambajangam 
ongkoa' sola katilallasam, Paka mesa 
penaba liukia' umpatiballa' kalua' indo 
Kaheba Katilallasam mengkalao diopi mai 
pahandu'na anna matappa'koa' sule lako 
temo. Puang Allataala puha umpahandu'i 
inde pengkähängam mapianna illaam 
penabammua'. Anna ponnoä' pahhannuam 
kuua la tontä liu napatahhu' Puang Allataala 
sule lako la nasuppisam illaam allo kasuleanna 
Kristus Yesus ma'penduanna. 7 Abana sihatam 
anna sipäto' ma'pikki' susiä' kusi'dim aka tontä 
liukoa' illaam penabangku. Aka mangngala 
tabangkoa' duka' illaam indo pengkähängam 
namanasannä' Puang Allataala. Tontä liukoa' 
umbaliiä', susi inde tentomai mahassannä' 
illaam tahungkum, teem indo wattunna 

kupomasiasam manappa lako hupatau to 
umbahoi indo Kaheba Katilallasam anna 
kupapahanni manappa lambi' naissam anna 
natappasam. 8Puang Allataala muitai maaka 
susi kamamallisangku anna pa'pakamajangku 
matim, umba susi pa'pakamajanna Kristus 
Yesus lako ikoa'. ? Anna indem ia issinna 
sambajangku: kupa'sambajangangkoa' 

anna mala tuttuam ponnokoa' pa'kamase 
sitonda kapaissangam diona pa'elo'na Puang 
Allataala anna kakeakasam. 19 Kupelau ia 
too anna mala muissanna' usse'la indo 
handam mapianna la dipogau' anna la 
maseho katuboammua', ta' deem nahua 
pambasa'-basa' penaba, sule lako kasuleanna 
Kristus ma'penduanna. !! Anna la ponnoa' salu 
katuboammu ingganna pa'pogausam malolo 
kahana pengkahana Yesus Kristus, napolalam 
dipa'kasallei anna dipomatande Puang 
Allataala. 120 inggannakoa' solasubungku, 
kupa'kalandoim ke muissammia' muua 

inde illaannä' tahungkum temo, ia hi 
napolalam tuttuam tiballa' kalua' indo Kaheba 
Katilallasam. 13 Nasuhum inggamna to si 
unjagai banuanna tomahaja anna ingganna 
tau illaam inde kota, naissam asammi 
kasuhunganna anna ditahungkunna' aka 
umpa'pakahebaanna' diona Kristus. 1? Mane 
deenni, buda solasubunta to matappa' 
illaam inde kota tuttuam mahannu lako 
Debata aka naissam naua napamoloia' 
Debata inde ditahungkunnä' temo, nasuhum 
ta' deem kamaheasanna sapo' sangngim 

tuttuam bahani mandi umpa'pakahebaam 
Battakadanna Puang Allataala. '? Abana 
deem sanaka-naka tau maelo' duka' 
umpa'pakahebaam diona Kristus aka kembuhu 
anna masihi ate lako kaleku. Sapo' deem 
duka' tau senga' umpa'pakahebaam diona 
Kristus aka pattuju mapia si'da-sia ia. 16 Inde 
mai tau to ma'pattuju mapia ma'pogau' susi 
aka nakamaseia' anna ungkamasei Puang 
Allataala. Aka naissammi naua nasuaa' 
Puang Allataala sule inde umpomasiasam 
manappai lako to umbahoi diona Kaheba 
Katilallasam ia too. 1/Sapo' indo to masihi 
ate, umpa'pakahebaam duka' diona Kristus 
aka deem pattuju penabanna maelo' ia la 
dipa'kasallei. Ma'pogau' susi aka maelo' 

la tuttuam masussaa' illaam tahungkum. 
18Sapo' päbäi mammi. Aka moi la deem 

tau napalako ia too kahana pattuju mapia, 
battu haka deem tau napalako ia kahana 
pattuju kadake, sapo' bassim Kristus siam 
duka' napa'pakahebaam. Dadi illaanna ia 
too tontää' tilalla'. Anna la tonta liua' tilalla' 
19 aka kuissam kuua pa'sambajammua' anna 
panto'lonninna Penaba Masehona Yesus 
Kristus nasuhum la malaa' dilappasam. 29 Aka 
kuhannuam si'da-si'da anna kupemulu kuua la 
ta' deem kupomasihi'na kupogau' dio olona 
Kristus illaam inde pengkahangangku. Sapo' 
umba susi indo si kupogau' liu, la tonta liu 
ha' too bahani umpa'tulasam hupatau diona 
Kristus, anna mala susi tuboku teem mateku 
Kristus dipomatande kahana pengkahaku. 

21 Aka kao-kao tuboa' anna mate tonta 
babam. Tuboä' umpasatutui penabangku 
Kristus, mateä' iya kakehongkosangku. 

22 Sapo' tä' bäbäm pole' kuissam kupise'i. 
Aka maka' tuboä' illaam inde lino, malapa' 
umpalako pengkahangam keguna. Iam too 
anna ta'um kuissam umbannam la kuola 23 aka 
nasihuntu'ia' inde dua kaha-kaha. Maelo'ä' la 
umpellei inde lino le'ba' tohho sola Kristus, 
aka abana ia handam mapia. 2*Sapo' aka 
pahallupokoa' la kupamoloi, dadi ahama' 
tohhopi inde lino. 2? Kukatappa'i kuua la mapia 
ke tohhopa' inde lino, nasuhum kuissam 
kuua la tubopa' anna la sola-solapakia' lambi' 
malakoa' kupamoloi, nasuhum la tuttuam 
manda'a' kamatappasammu anna la tuttuam 
kasalle katilallasammua' illaam matappa' 
lako Kristus. 2? Dadi maka' too ma'pasulema' 
matim, iya la tuttuam sundedea' buamu 
umpa'kasallei Kristus Yesus aka la unjagaia'. 
27 Mane deenni, handam too'na illaam 
ingganna pa'palakoammua' la sihatannapi 
umpogau' umba susi si napogau' to untuhu'im 
indo Kaheba Katilallasam diona Kristus. Aka 
maka' ma'pogau' susikoa', susi ke silambi'kia' 
teem ke tä'kia' silambi', inna la kuissam liu 
kuua tontäkoa' mesa penaba anna mesa 
pattuju illaam kakalebuam ke'de' matoto' anna 
matitta mangngeba umpasatutui penabammu 
lako indo Kaheba Katilallasam anna mala 
tuttuam kehängäm to matappa'. ?8 Anna moi 
aka la napogausangkoa' ingganna balimmu, 
tä'koa' la mahea'. Aka maka' tä'koa' mahea', 

iya la tandaammi too diua la ullambi' ia 
katilakaam, sapo' ikoa'-iko la ullambi'koa' 
iko kasalamasam. la asanna ia too Puang 
Allataala ungkahai. 2? Aka taia angga mandi 
kamatappasam lako Kristus namanasangkoa', 
sapo' dipadudunnipokoa' duka' pandahhaam 
inde lino anna mala dipa'kasallei sanganna 
Kristus. 30 Tentomai mangngala tabangkoa' 
duka' illaam indo pangngebaangku umba susi 
puhaa' muita indo kuoloi, anna muissanna' 
muua tonta liupi kukaha sule lako temo. 
2 1 Aka kamesaammua' Kristus nasuhum 
matoto'a' penabammu. Kahana 
pa'kamasena Kristus nasuhum mala liukoa' 
tipakahanga. Anna tonta liukoa' naolaam 
Penaba Masehona Puang Allataala. Anna 
siampuammokoa' pa'hantangam bua sola 
pa'kamase. “Dadi la sundum anna sule 
lako katilallasangku ke umpasahandangkoa' 
penaba, la sikamasekoa' mesa sola mesa, 
anna la mesa pangnginaba-naba. 3Illaam 
ingganna pa'palakoammua' ta' si'da-si'dakoa' 
la mala ma'podo kao, anna ta' tookoa' 
la malangka' penaba. Sapo' ia hia, la 
umpomahempokoa' penabammu la siangga' 
mesa sola mesa. “Penabannia' duka' 
kapahalluanna solamu, daa angga kalemu 
umpikki'. > Anna lalam inabammua' la susi 
Kristus Yesus: ê Aka moi anna Debata duka' 
Yesus Kristus susi siam Puang Allataala, sapo' 
tä' muanti puli kapendebataanna. ” Sapo' 
untampeam kamatandeanna sule inde lino 
mehhupatau anna mendadi sihhapam mesa 


FILIPI 2.8-15 6 


sabua'. 8Tappana mendadi hupatau, iya 
umpomahempom kalena anna tuboi untuhu'i 
pa'elo'na Puang Allataala, lambi' mate yabo 
kaju sitambem. ? Iam too anna napomatandem 
Puang Allataala anna nabeem kakuasaam 

la ungkuasai asam ingganna kuasa senga', 

10 anna mala ingganna-ingganna sia susi 
issinna suhuga, susi issinna inde lino, teem 
tando dokkona lino, la sangngim menomba 
dio olona Puang Yesus, !! anna la sangngim 
naakui hupatau naua: "Yesus Kristus abana 
Debata si'da-sia," nasuhum dipomatande 
Puang Allataala Ambeta. 1? Dadi inggannakoa' 
solasubungku to kupakamaja, umba susi 
kamanuhusammua' lessu'-lessu'na, la susi 
siam too duka' la ditingngajona. Tä' angga 
mandi indo anna dioä' heem, sapo' la la'bi puha 
ia inde temo ta'a' dio heem. Kaha liuia' indo la 
sihondoinna kasalamasam to puha nabeengkia' 
Puang Allataala. Palakoia' ia too sola mahea' 
anna masihi' dio olona. 13 Aka ma'kale Puang 
Allataala mengkaha (aam penabammua', 
nasuhum deem kamelosammua' umpogau'i 
indo pa'elo'na anna umbelaa' umpalako. 

14 TIlaam ingganna pa'palakoammu tä'koa' 

la mala ma'menu-menu anna tä' tookoa' la 
sipengka-pengka, 1? anna mala masehokoa' 
ta' deem nahua pambasa'-basa' penaba, 
anna tandaanni diua änä'na si'dangkoa' 
Puang Allataala, tä' deem sassaimmu 

illaam alla'-alla'na to pengko' penaba anna 
kadake gau'. La pahallukoa' sihhapam 
pangkähhäna bintä ummasiä'i kamalillingam 


FILIPI 2.16-22 7 


16 ke umpa'tulasangkoa' indo to kadake gau' 
diona Battakada Debata to la mebaba lako 
katuboam. Aka maka' malangkoa' ma'pogau' 
susi, iya la deemmi too napolalam sundede 
buaku ke sulem Kristus ma'penduanna. Aka 
la tandaammi too diua indo lupu' hesoku 

tä' labu' bäbä, sapo' la mala sule lako. 

17 Puhangkoa' ungkatappa'i Puang Allataala 
anna indo kamatappasammu mendadim mesa 
pehumala' dio olona, tandaam illaam ingganna 
pa'palakoammua'. Maka' dipateiä' kahana 
inde pengkähängangku umpatudukoa' lalam 
kasalamasam, iya indo hahaku sihhapam 

la ditolloam yabona pehumala'mua' battu 
diua kamatappasammua'. Maka' abana inna 
la susi, iya la ma'kuhhu' sumanga'ä' anna 

la pada-padakia' kassi anna tilalla'. 18 Susi 
sianna' iko duka' la pahallukoa' ma'kuhhu' 
sumanga', anna la pada-padakia' kassi anna 
tilalla. 19Inggannakoa' solasubungku, deem 
pattujungku ke nauai Debatanta Puang Yesus, 
diona maelo'ä' la ussua matim Timotius 
napellambi'ikoa' anna mala tiala inabangku ke 
ma'pasulem mai natulasannä' kahebamua'. 
20 Aka angga si'da-si'dam Timotius kusiala- 
penabaam anna si napikkisam si'da-si'dakoa' 
kamasannangammu. 2! Anna ingganna tau 
senga' sangngim angga pengkähängam 
kalena nabumbu' anna umpaiboko'na ia 
pa'elo'na Yesus Kristus. ?? Sapo' Timotius 

ia, muissammia' muua abana to la mala 
dihannuam. Puhangkam sola mengkaha kahha 
sihhapam to sipoänä' umpa'pakahebaam 

Kaheba Katilallasam. 23 Dadi kattupi inde 
kaha-kahaku mane kusuai matim ke nauai 
Debata. ?4 Anna ponno pahhannuannä' 
längäm Debata la Ia mengkähä anna 
mala tä' masäe anna matimma' kao duka' 
umpellambi'ikoa'. 2? Anna diona ia Epafroditus 
to kuangga' solasubum, indo to puha 
ussuaa' mai napamoloia', siajokakanni 
illaam pengkähängangku anna mendadim 
sababangangku illaam pa'bundusam di ada'. 
Sapo' pahallum la kusua sule matim 26 aka 
nakamalli'i punalakoa', la'bi-la'binna tä' 
masannam penabanna tappana naissam naua 
umpelelea' masaki. 2? Moi anna tappa' si'da 
masaki anna saidi' tamate, sapo' pa kamasena 
Puang Allataala lambi' bono'um. Tä' ia mandi 
nakamasei Puang Allataala, sapo' nakamaseia' 
duka' anna mala tä' tuttuam masussa 
penabangku. 28 Iam too anna tigaha' sugali'um 
penabangku kuua: "Mapia ke bale' ma'pasulei 
matim." Aka kuua anna mala tilalla'koa' 
ke silambi'koa', anna kuua toi anna mala 
kuham duka' sussa penabangku ke ta'ungkoa' 
ungkasahaam liu Epafroditus. ?? Dadi tahimaia' 
sola ponno katilallasam umba susi la sihatanna 
untahima solasubunta to matappa' lako 
Debata. Pa'kasalleia' ingganna tau to susi 
Epafroditus 3? aka saidi' tamate umpalako indo 
pengkahangam nabeem Kristus. Umbotoham 
sungnga'na anna mala napamoloiä' ungkähä 
indo tää'na mala ungkähäa'. 

1 Sulibanna ia too, inggannakoa' 

solasubungku, sihatam anna sipato' la 

tilalla'koa' aka sakalebungkoa' Debata. Ta' 
maaka kusulei pole indo puha kutulasangkoa' 
aka kujagai indana nababa bulingkoa' 
pepa'guhuam senga'. ?Jagai manappaia' 
indo to si uhhängänni pehhondoam illaam 
peadasam. Indo tau ia too kuangga' asu aka 
mebaba bulim. Daa umpehingngiia' tula'na 
indo to ma'gau' kadake aka si naua: "Tä' 
mala tala disunna' to la mendadi umma'na 
Puang Allataala." Sapo' indo diuaam sunna', 
ussasa'-sasa' baba hi tia tau kale. 3 Aka kita 
hia' ia mala disangai to puha disunna' si'da-sia 
aka angganna' kita mendadi umma'na Puang 
Allataala. Malakia' kita umpenombai Puang 
Allataala aka pantettena Penaba Masehona, 
anna kitaa'-kita tilalla'kia' umpuji Debata aka 
sakalebungkia' Kristus Yesus. Taiakia' kita to 
uhhannuam pa'pogau' kaleta. * Kela deem 
gunana ia too, setonganna kao hia la mala 
uhhannuam pa'pogau' kaleku. Aka maka' 
deem tau muangga' kalena to la sihatam 
uhhannuam pa'pogau' kalena, iya kaom-kao 
handam. ? Aka kao-kao mane kahua benginna 
subungku anna disunna'ma' aka situhu' 
Pepaondonganna Musa. Kao duka' didadiam 
inna to Israel, buttu illaannä' mai pessubunna 
Benyamin, poko' to Ibrania'. Diona hi manii 
kamanuhusam lako ingganna pahenta illaam 
peadasanna to Yahudi, kao duka' mesa to 
illaam kakalebuanna Parisi battu diua to 
manuhu' si'da-si'da lako ingganna pahenta 
ia too. Kao handam to matuhhum illaam 
peadasanna to Yahudi lambi' si undahhaa' 

kakalebuanna to matappa'. Maka' ma'tula' tau 
diona kamanuhusam lako Pepaondonganna 
Musa, kao duka' mesa to tadeem sassaingku. 
7Inggamna ia too kuangga' mapia yolona, 
sapo' temo ta'um aka kuua mehugiam mandi, 
aka silombumma' Kristus. 8Tä' angga ia too, 
sapo' ingganna-ingganna sia illaam inde 

lino, sangngim kuangga' mehugiam baba, 
aka tä' deem pada angga'na kusi'dim ke 
kuissam si'da-si'dai Kristus Yesus Debatangku. 
Kutampeam ingganna-ingganna sia kahana 
Kristus. Aka ingganna ia too sangngim 
kuangga' humpa, aka kuua anna malaa' 
mendadi pentuhu'na Kristus ?anna malakam 
sakalebu. Ta' mala diua pa'palakoam kaleku 
untuhu'i Pepaondonganna Musa nasuhum 
maloloa' dio olona Puang Allataala. Sapo' 

ia anna napomaloloa' Puang Allataala, aka 
matappa'a' lako Kristus. Dadi kamaloloangku 
buttu di Puang Allataala aka ungkatappa'ia' 
Kristus. 10 Anggam kuinaba-naba kuua 

kela malaa' muissam manappa Kristus 

anna kusi'dim toi indo kakuasaanna to 
umpatibangonni dio mai kamateam. Kupohae 
ke didahhaa' duka' umba susi nasi'dim Kristus 
lambi' matea' duka' umba susi Kristus mate, 
1l anna mala dipatibangonna' duka' sule 

dio mai kamateam. 12Tä' kuua kulambi'um 
kao indo kuinaba-naba la susi Kristus, 

battu haka la kuua tepuma' kao. Sapo' 

la tonta liuä' ma'kadua-dua umpellambi'- 
lambi'i kamasehoanna Kristus. Aka iam too 
kasuhunganna anna napellambi'ima' Kristus 

Yesus napileia' mendadi umma'na. 130 
inggannakoa' solasubungku, setonganna tä' 
deem kuua kulambi'um kao indo kamasehoam 
la susi Kristus. Sapo' ia hia deemmi kupogau': 
kao-kao kutampeam asammi ingganna 

indo pa'palakoangku puha kuboko'inna 

anna kupasatutui penabangku indo to la 
kupellambi'i. Ji Sihhapam mesa to lumumpa' 
illaam passilumbaam, susim too duka' 
pa'palakoangku tamessaile kanannä' anna 
tamessaile kaihi anna malaa' ullambi' songko' 
kapataloam yabo suhuga. Aka iam too 
kasuhunganna anna natambaimä' Puang 
Allataala umpolalam Kristus Yesus. 15 Dadi 
kitaa'-kita to matoto'um kapeimanganta, 

la tapasatutuia' penaba kaha-kaha ia too. 
Sapo' maka' deem illaam alla'-alla'mua' tä' 
ma'pikki' susi, sapo' senga' ia pikkihanna, la 
ma'kale Ia Puang Allataala umpapähännii. 

16 Sapo' anggam sahhupa la pahallu dipaalai 
liu penaba: Illaam ingganna pa'palakoanta 

la ma'pogau' susi liukia' umba susi indo si 
tapogau'um. 1/O inggannakoa' solasubungku, 
potandengannia' pa'palakoangku. Anna la 
umpetua' manappaa' ingganna tau to malam 
umpotandengangkam anna umpasusiia'. Si 
ma'pogau' mapiakam aka kiua anna mala 
muissanna' indo la sihatanna dipogau'. 

18 Aka pembudam kupaissannikoa' lessu'- 
lessu'na. Sapo' tentomai la kusulei pole oom 
kupasindum sumahho kuua buda tau illaam 
salu katuboanna ungkadakei kalembasanna 
kamateanna Kristus yabo kaju sitambem. 

19 Tau susi ia too ma'katampasanna la lu 
tama ia nahaka aka moka untuhu'i pa'elo'na 
Debata, sapo' nakuasai leko' ia kamohäeam 
bätä puntinna. Ingganna pa'palakoam kalena, 
indo setonganna la dipa'kasihisam, ia hi 
nasengkengam. Anna anggam kaha-kaha 
inde lino napikki'. 2? Sapo' tä'kia' kita la 
ma'pogau' susi aka issinnangkia' suhuga. 
Etam too la naongei buttu Debatantaa' Yesus 
Kristus To Mepasalama'taa'. Kristus-um 

too indo to tapemmitai liua'. 2! Wattu eta 
too la napapiai pole inde kaletaa' to buda 
sassainna, la napopendadi susi kalena, ta' 
Ia deem sassainna. La nakähä ia too aka 
abana muampuam kakuasaam ungkuasai 
ingganna-ingganna sia. 

4 1 Dadi la susi inde inggannakoa' 
solasubungku to kupakamaja anna to 
kukamalli'i: (aam salu katuboammua' la tontä 

liukoa' umpomatoto' kapeimangammu lako 
Debatanta. Inggannakoa' to kupakamaja, 
ikonna' too umpakassiä' anna tilalla! 
umpayaboä' pangka-pangka bulabam. ? Mane 
deenni, kupelau si'da-si'da lako solasubungku 
Euodia anna Sintikhe kuua: "La mesa 
penabakoa' umba susi la sipäto'na napogau' 
to matappa'um lako Debata." 3 Anna kupelau 
duka' lako sababangangku to tonta manontom 
anna mala umpasikapiai sule indo dua baine. 
Aka bassim si nabaliia' mengkaha kahha' indo 
lessu' umpa'pakahebaam Kaheba Katilallasam, 
susi duka' Klemens anna ingganna tau senga' 
to umpasolaiä' mengkähä. Tituli' asammi 

sanganna illaam Suha' Katuboam yabo 
suhuga. “Sihatam anna sipäto' kassikoa' 
anna tilalla' liu aka sakalebungkoa' Debata. 
Kusulei pole kuua la tonta liukoa' too kassi 
anna tilalla'! > Anna mapia duka' ke naissam 
asanni tau naua mapia penabakoa'. Aka 
mahuku'um la kasuleanna Debata. ?Ta'koa' 
la malallam diona ingganna kaha-kaha. Sapo' 
illaam ingganna kaha-kaha la tontä liukoa' 
ma'sambajam umpakende' pelauam längäm 
Puang Allataala. Iai too umpahalluam pelaui 
langam Puang Allataala sitonda ma'kuhhu' 
sumanga'. /Maka' umpateemmia', iya la 
napomasannammi too penabammu Puang 
Allataala. La tonta najaga penabammua' 
anna pikkihammu aka mesangkoa' Kristus 
Yesus. Indo kamasannangam penaba 
nabeengkoa' Puang Allataala la nakamangai 
hupatau anna ta' ia mala napaham. 8 Mane 
deenni inggannakoa' solasubungku, kupelau 
matim anggam mapianna la umpaillaam 
penabaa' susinna: kada tongam, gau' 
tongam, kamaloloam, kamasehoam, indo 
la mapianna dipikki', anna sihatanna dipuji. 
Susi toi duka' ke deenni aka-aka mapi'da'na 
battu haka sihatanna la dipa'kasallei, 

iam too duka' la umpaillaam penabaa'. 

9 Pahallu la umpalakoa' ingganna indo puha 
kupatuduangkoa' anna kupepaondongam. 
Anna ingganna pa'palakoammu la situhu' indo 
tula'ku puhaa' uhhingngi anna panggauangku 
puhaa' muita. Maka' umpateenna', iya la 
tonta liukoa' naundu' anna naolaam Puang 

Allataala kabuttuanna kamasakkeam sola 
kamasannangam. !OTilalla' punalaa' kusi'dim 
temo lambi' ma'kuhhu' sumanga'a' langam 
olona Debata, aka mala pole ongkoa' 
umpamoloia' ma'hupa anggoso' temo illaam 
inde kamasussaangku susi indo lessu'. Ta 
kuua umpa'lembeimä', sapo' taakammu 
bäbäa' umpalakoi. 1! Taia kakuhängangku 
nasuhum ma'kada susiä' indo ingngena', 

aka kupakabiasam kao kaleku kuangga' 
sundummi pada deenna. 12Illaam salu 
katuboangku bassim kusi'dimmi kakuhängam 
anna kabosasam. Kuissam toi umpomasannam 
penabangku muoloi ingganna kaha-kaha, susi 
dea'ä' teem tadea'ä', susi katomakakaam 
teem kapemase-maseam. 13 Kubela muoloi 
ingganna kaha-kaha uhhuaa' aka napakatoto' 
penabangku Kristus. 1?! Sapo' abana mapia indo 
umpamoloia' illaam inde kamasussaangku. 
15Inggannakoa' solasubungku itim jumaa' 
Filipi, tappana la umpelleia' propinsi Makedonia 
yolona, indo anna uhuna umpa'pakahebaanna' 
Kaheba Katilallasam itim, muissammia' 

muua angganna' iko mesa-mesanna 

jumaa' to umbeennä' anggoso'. 16 Anna tä' 
angga ia too sapo' pembudaa' umpakatu 
indo wattunna anna kakuhängannä' dio 
Tesalonika. 1” Taia kahana mohäeä' untahima 
pa'pebeem nasuhum ma'kada susia', sapo' 
kupohae ke tuttuam kehanganni buana 
pa'palakoam mapiammua' yabo suhuga. 

18 Mane deenni, indo pa'pebeemmua' puha 
asammi kutahima. Anna mala diua la'bi 

pole ia anna indo kupahalluaanna. Ta' deem 
kakuhanganna' aka ingganna pepakatummua' 
kutahima asammi indo nababa Epafroditus. 
Ingganna indo pa'pebeemmua' sihhapam 
tunuam bubanau' dipehumalasam dio olona 
Puang Allataala. Napohae anna masannam 
penabanna untahimai. !? Anna Puang Allataala 
to kupenombai la umpaponnoi ingganna 
kapahalluammua' situhu' katomakakaanna 
tadisihanteam aka silombummokoa' Kristus 
Yesus. 20 Dipa'kasallei sanganna Puang 
Allataala Ambetaa' mengkalao temo sule 
lako salako-lakona! Abana inna la diua. 

21 Palandasannä' salama'ku lako ingganna 
umma' to napasaha' Puang Allataala to 
matappa' lako Kristus Yesus. Anna salama'na 
duka' matim ingganna solasubunta to 
kupasola inde. 2? Kupalandasam asam duka' 
salama'na matim ingganna umma'na Puang 
Allataala to tohho illaam inde kota Roma, 
la'bi-la'binna to si tohho dio banuanna 
tomahaja. 23 Handandanni Debatanta Yesus 
Kristus untamba'koa' pada-pada. Padam too. 


KOLOSE 


1 1 Inde suha' buttu di kao Paulus mesaa' 
suhona Kristus Yesus aka situhu' pa'elo'na 
Puang Allataala. Duka' buttu di solasubuntaa' 
Timotius, 2 lu lako umma'na Puang Allataala 
itim Kolose to puha napasaha'. O solasubungki 
to manontom illaam kasilombungammua' 
Kristus, handandanni Puang Allataala Ambetaa 
la untamba'koa' anna namana' kamasakkeam 
sola kamasannangam. 3 Ma'sambajam okam 
too kipa'sambajangam ongkoa' duka' anna 
ma'kuhhu' sumanga'kam langam Puang 
Allataala, Ambena Debatanta Yesus Kristus, 
4aka kipekaheba diua matappa'ungkoa' 

lako Kristus Yesus anna si ma'kamase lako 
ingganna to napasaha' Puang Allataala 
mendadi umma'na. ? Ia anna matappa'koa' 
sola si ma'kamase aka mahannukoa' lako 
kasalamasam indo puhangkoa' napatokaam 
Kristus yabo suhuga. Puhaa' uhhingngi 

diona ia too indo anna untahimakoa' kaheba 
kamaloloam battu diua Kaheba Katilallasam 
5to puha dipalambisangkoa'. Anna tiballa' 

liu indo Kaheba Katilallasam lako lino 

lambi' ungkembuaam kamapiaam. Susi 
tandaam duka' illaam kalemua' napahandu'na 
uhhingngia' anna ungkaleso si'da-si'da 

indo diuaam mana' pa'kamasena Puang 
Allataala. /Ingganna ia too muissam dioa' 
mai Epafras sababangangki to kipakamaja. 

Mesa duka' to mengkahana Kristus to 

mala dihannuam umpamoloikoa'. $ Ta siam 
too duka' umpa'tulasangkam maaka susi 
pa'kamasemua' kahana pengkähäna Penaba 
Maseho. ?Iam too anna kiissanna diua 
matappa'ungkoa', iya tamonda-mondangkam 
umpa'sambajangangkoa' melau langam olona 
Puang Allataala anna mala napaponnoikoa' 
Penaba Maseho kamanahangam anna 
kakeakasam la umpomasia' pikkihammua' 
ungkaleso manappa pa'elo'na Puang Allataala. 
10 Nasuhum indo pa'palakoammua' la 
sipato' dio olona anna la umpomasannam 
penabanna Debata illaam ingganna 
kaha-kaha. Anna la umpalakoa' ingganna 
hupanna pa'palakoam mapia, anna la 
tuttuam muissangkoa' anna ungkaleso 
Puang Allataala. 1! Handandanni Puang 
Allataala umpakatotosangkoa' penabammu 
umpolalam kuasanna to taditondom, nasuhum 
malakoa' manontom anna mahamme' muoloi 
ingganna kaha-kaha. Anna la ponnokoa' 
kakassiam !? ma'kuhhu' sumanga' langam 
Puang Allataala Ambeta. Aka iam too to 
unggahagaikoa' anna mala sipato'koa' duka' 
untahima mana' to puha napatokaam lako 
umma' petauanna illaam kapahentaam 
kamasiäsam. 13 Puhangkia' nalappasam 

dio mai kakuasaanna kamalillingam ` 

anna nababakia' tama kakuasaanna Anä' 
pa'pakamajanna naongei ma'pahenta. 

14 Pengkähänam too Kristus nasuhum 
malangkia' dilappasam battu diua diampunni 

ingganna dosata. t° Kristus susi siam 

sipa'na anna pa'pogausanna Puang Allataala 
to tä' Ia diita. Kristus inna deemmi la 

anna umpahandu'i ingganna pa'padadinna 
Puang Allataala. Anna mentondom puha 

Ia anna la ingganna ia too. !? Aka Kristus 
ungkähäi indo anna napadadii Puang Allataala 
ingganna-ingganna sia susi yabona suhuga 
teem illaanna inde lino, susi tandaanna teem 
tää'na diita. Illaam indo tää'na diita deem 
ma'kuasa anna deem ma'pahenta. Kristus 
umpadadi ingganna-ingganna sia anna iam 
too napolalam dipa'kasallei. 1? Inna deemmi Ia 
indo anna tä'pi deem dipadadi ingganna aka- 
aka, anna Ia siam kuasa umpaliahai ingganna 
ia too. 18 Anna Kristus ullumbäi kakalebuanna 
ingganna to matappa' sihhapam ulu ullumbäi 
kale. Ia kabuttuanna katuboam aka Ia handam 
yolo dipatibangom dio mai kamateam, anna 
mala illaam ingganna kaha-kaha Ia handam 
matande. t? Aka inna pa'elo'na Puang Allataala 
naua: "Ingganna illaanna kaleku, illaam asam 
duka' kalena Kristus." 2? Anna pengkähänam 
too Kristus anna malam umpapiai sule 
kasilombunganna kalena Puang Allataala 
anna ingganna-ingganna sia, susi illaanna 
lino teem yabona suhuga. Kasilombungam 

ia too mala napapia sule Puang Allataala 

aka indo katitolloam hahana Kristus yabo 
kaju sitambem. 2! Yolona sikambelakoa' 
Puang Allataala anna si pabali-balikoa' 

lako, aka kadake gau'koa' anna kadakea' 
pikkihammu. 22 Moi anna susi sapo' illaam indo 

kamateam bata puntinna Änä'na, napapiai 
sule Puang Allataala kasilombungammua' 
kalena. Nasuhum malakoa' maseho, tä' deem 
sassaimmu anna ta'um deem tau la untula' 
gau' kadakemu ke dipopengngolongkoa' 

lako olona Puang Allataala. 23 La susim too 

ke tonta liukoa' manontom anna matoto' 
illaam kamatappasammu anna mahannu 

liu lako indo puha untahima indo anna 
uhhingngikoa' Kaheba Katilallasam. Kaheba ia 
too dipa'pakahebaammi lako lino anna kaom 
too Paulus mesa to disua umpa'pakahebaanni. 
24 Tentomai tilalla'ä' ussi'dim kamapi'disam 
aka kuissam kuua keguna tama kalemua'. 
Inde kamadahhaanna bätä puntingku 
kusi'dim temo, iam too la ungganna'i indo 
kamapi'disam napapassanniannä' Kristus anna 
malaä' umpamoloi kakalebuanna ingganna to 
matappa', indo to dipasihhapam bata puntinna 
Kristus. 2? Anna natuhoma' Puang Allataala 
mendadi sabua'na la umpamoloi kakalebuanna 
ingganna to matappa'. Anu' napapassannima' 
la kupalandasam asangkoa' ingganna issinna 
kaheba katilallasanna. 26 Kaheba katilallasam 
ia too mahhatu'-hatu'um taunna naolaam 
napokada ditambim Puang Allataala lako 
hupatau, sapo' tentomai napa'paissangammi 
pole' lako ingganna to napasaha' mendadi 
umma'na. 27 Anu' maelo'um Puang Allataala 
napa'paitaam maaka susi mapianna anna 
matandena issinna indo kada ditambinna 
lako tau taianna to Yahudi. Susi inde issinna 
indo kada ditambinna: Kristus tohho illaam 

kalemua' nasuhum uhhannuanna' la malakoa' 
mangngala taba illaam kamatandeanna 
Puang Allataala. 28 Kristus-um too indo 
kipa'pakahebaam lako ingganna hupatau. 
Kipopannanna' anna kipepa'guhuam lako 
ingganna tau sola ponno kakeakasam illaam 
kaleki. la anna kipateenni anna mala si mesa- 
mesa tau to illaam Kristus la sundummi anna 
ta' deem sassainna kibaba mengngolo lako 
Puang Allataala ke allo ma'katampasannam. 
291am too anna ma'kadua-dua liuma' 
muasai pala'ku mengkaha sola kamatohoam 
nabeenna' Kristus mengkaha illaam kaleku. 
1 Kupa'kalandoim ke muissammia' kuaka 
2 susi ma'bumbu' umpa'kadua-duaikoa' 
solakoa' to Laodikia anna ingganna to ta'pa' 
muissam. ? Ma'pateennä' anna mala matoho 
penabammua' anna la sikamasekoa' mesa 
sola mesa, nasuhum matoto'koa' illaam 
kakalebuammu. Napolalam la ungka'da' 
si'da-si'daa' ingganna uhhingnginna lambi' 
muissanna' indo kada ditambinna Puang 
Allataala diona kalena Kristus. 3 Kristus-um 
too umpa'patandaam kakeakasanna anna 
kamanahanganna Puang Allataala indo 
masaem tibuni nasuhum naissam pole' 
hupatau. “Kutulasangkoa' indee, indana 
napabulingkoa' tau ke napamammisangkoa' 
tula'. “Aka moi anna sikambelaa' ongeanta, 
sapo' la muangga'a' illaam siamä' alla'- 
alla'mu, aka kupenabaam liu siangkoa'. 
Anna tiala inabangku umpelelekoa', aka 
tonta liukoa' mesa penaba anna matoto' liu 

kamatappasammua' lako Kristus. P Puhangkoa' 
untahima Kristus Yesus umpodebata. Iam 

too anna pahallu si'da-si'danna' illaam 
pa'palakoammu la sipäto'napi umpalakoa', 
umba susi pa'palakoanna to matappa'um 
lako Kristus. 7 Anna la kewwaka'koa' illaam 
kalena anna ingganna pa'palakoammua' 

la mentoko yabona Kristus. La tuttuam 
mengnganda' matoto'koa' lako pepatuduam 
la situhu'na indo puha dipa'guhuangkoa'. 
Anna la tonta liukoa' ponno pa'kuhhusam 
sumanga!'. 8 Pahallu unjagai manappaa' indana 
nahuntu'koa' kamanahangam takeguna dio 
mai pepaondonganna hupatau. Ia too la 
mebaba bulim baba. Aka mannassa ta' buttu 
dio mai Kristus sapo' buttu dio mai hupatau 
anna debata lino. ? Anu' ingganna sipa'na 
Puang Allataala illaam asammi duka' kale 
mehhupataunna Kristus. 1? Anna kamesaam 
penabammua' Kristus naongei sundum anna 
ganna' katuboanna bätä sungnga'mua'. Anna 
Kristus-um too ullumbäi ingganna debata lino 
to ma'kuasa. 1! Kahana mesa penabangkoa' 
Kristus kalembasanna puham naalai illaam mai 
kalemua' indo dosa silolemmua' sihhapangkoa' 
disunna'. Taia sunna' bata punti nakaha 
hupatau mualai bale saidi' sapo' sunna' 

bata sungnga' puha nakaha Kristus mualai 
dosa. '?Indo anna ditedo'koa', etam too 
anna sihhapangkoa' dilamum sola Kristus. 
Eta siam too duka' anna dipatibangongkoa' 
sule sola Kristus aka uhhannuanna' anna 
ungkatappa'i kakuasaanna Puang Allataala to 

umpatibangom sule Kristus dio mai alla'na 

to mate. ?Yolona indo ta'pokoa' matappa', 
tihekem matea' sungnga'mu kahana si 
umpogau'koa' dosa anna sipa' kadakemua' 
ta'pi disunna', battu diua nakuasaipokoa' dosa. 
Sapo' tentomai puhangkoa' napatubo sule 
Puang Allataala sola Kristus anna naampunnim 
ingganna dosata. 1? Nasapuim indo suha' 
naongei tituli' ingganna kasalaantaa' anna 
ingganna indo la sipäto'na dipogausangkia'. 
Napa'deim Puang Allataala illaam indo 
kamateanna Kristus yabo kaju sitambem. 

15 Naäläi asammi Puang Allataala kakuasaanna 
ingganna debata lino to ma'kuasa. Sihhapam 
napungo asam anna napopa lilim-lilinni 

anna mala naita tau buda mendadi tanda 
kapataloanna. Patalom Puang Allataala aka 
puham mate Kristus yabo kaju sitambem. 

16 Tam too anna tä'unna' la umpehingngii ke 
deenni tau ullahangkoa' diona mengkinandena 
anna la diihu'na, battu haka napasalakoa' 
diona hettem allo kasalle illaam peadasanna 
to Yahudi, allo kasallena pa'pahandusanna 
bulam, anna allo Katohhoam. 1/Anu' ingganna 
pahenta si napogau' indo lessu', kalibajona 
baba hi tia lalam kasalamasam, sapo' Kristus 
di tia tungka ianna. 18Tä' toi la umpehingngii 
ke deenni to si naaga'i mengkadio-dio lelem 
mato-mato to mahempo penaba anna si 
umpenombai malaika' naua: "Ta'koa' la 
salama' ke ta'i umpasusiikam." Aka tau 

ia too si kaita-ita ade', iya iam too si 
napa'kassiam anna angga hi sipa' dosana 

napolalam malangka' penaba. 19 Anna ta' 
dia mengnganda' lako Kristus. Kristus to 
ullumbai kakalebuanna ingganna to matappa' 
nasuhum tuttuam manda' anna lobo' situhu' 
pa'elo'na Puang Allataala sihhapam ulunna 
tau ullumbai kalena nasuhum lobo' anna 
tonta kalebu ingganna lesoanna anna 
uha'na. 2? Kamateanna Kristus napolalam 
lappa'ungkoa' illaam mai kakuasaanna 
ingganna debata to ungkuasai lino aka 
mesangkoa' Kristus illaam kamateanna, 
nasuhum tä'ungkoa' nakuasai aka-aka inde 
lino. Dadi daa muanda'ia' ma'hupa-hupa 
paiham anna pemali susinna: 2! pemali 
dianda'i inde, pemali diande ia too, anna 
pemali diisso inde. 2? Aka ingganna ia too susi 
mengkinandena teem membaham-bahanna 
puhai too dipake, pa'dei bäbäm. Aka paiham 
anna pemali ia too hupatau bäbä umpapiai. 
23 Abana paiham anna pemali susi ia too 
tä' siam nabela umpahe' penaba kadakena 
hupatau, moi anna nasangai hupatau 
ponno kakeakasam. Aka ingganna ia too 
umpa'pahentaam kapenombaam to napapiai 
hupatau, susinna naua: "Manggi' tau la si 
mengkadio-dio lelem mato-mato to mahempo 
penaba, anna la si umpi'di'-pi'di' tau kale aka 
diua anna mala tau salama'." 

1 Puhangkoa' dipatubo sule sola Kristus, 

dadi palulakoia' penabammu kaha- 
kaha passuhugaam indo naongei Kristus 
untadongkonni ongeam kamatandeam sola 
kakuasaam nabeem Puang Allataala dio tandai 


KOLOSE 3.2-10 9 


kananna. ? Palulakoia' pikkihammu kaha-kaha 
ia too, daa umpa'kadua-duaia' kaha-kaha di 
lino. 3 Aka indo katuboammua' yolona ponno 
dosa diangga' matem ia, anna katuboam bata 
sungnga'mua' tibunipi sola Kristus dio olona 
Puang Allataala. * Maka' umpa'paitaammi 
kalena Kristus to umbeengkoa' too'na 
katuboam, iya la tandaammokoa' pole' 
sola-sola Kristus mangngala taba illaam 
kamatandeanna. ? Kahana matengkoa' sola 
Kristus, iya la umpa'deinna' sipa' dosa illaam 
kalemu susinna: lullusam bannetau, gau' 
sessu', kamohaeam sugali', kamohaeam 
ma'gau' kadake, sola mailu anna matinna. 
Aka mailu anna matinna sihhapam tau 
umpenombai kaha-kaha di lino. 6 Gau' susi ia 
too umpakende' aha' kasallena Puang Allataala 
la melambi' ke dako'i (lako to tä' untuhu'i]. 
7Ikonna' too duka' si umpogau'i indo anna 
nakuasaipokoa' sipa' dosamu. 8 Sapo' temo la 
mualai asanna' illaam mai kalemu ingganna 
kakadakeam. Ta'ungkoa' la si keaha' battu 
haka la ma'kasubu-subu baba, ma'pakolo'- 
kolo'i, anna ta' mala messubum illaam mai 
pudu'mu kada kadake la'bi-la'binna la untunai 
solamu. ?Tä'koa' mala la si pa'ägä'-ägäsam 
mesa sola mesa, aka indo sipa' kadakemua' 
yolona sola ingganna pa'palakoammu 
puham muäläi asam, !?anna puhangkoa' 
umpehhonda sipa' bakahu nasuhum 
mendadingkoa' hupatau bakahu. Anna la 
nabakahui liu lalam penabammua' Puang 
Allataala to umpadadikoa' lambi' susikoa' 


KOLOSE 3.11-16 10 


kalena anna mala ungkaleso si'da-si'dakoa' 
Puang Allataala. !! Aka tau bakahungkoa' 
nasuhum pa'dem pole' pa'se'la-se'la illaam 
alla'-alla'na to Yahudi anna taianna to Yahudi, 
to disunna' anna to tadisunna', sabua' anna 
taianna sabua', to sule, anna to tamuissam 
peadasam. Sapo' Kristus dia to handam 
dipaitoo'na, anna to illaammi kalena ingganna 
to matappa'. 1? Puhangkoa' napilei Puang 
Allataala. Napasaha'ungkoa' mendadi umma' 
to nakamasei. Iam too kasuhunganna anna 
la si ponnongkoa' pa'kamase, mapia penaba, 
mahempo penaba, madota', anna mahamme.. 
13 Pahallukoa' la sisa'bahasam mesa sola mesa 
anna ta'koa' la umpalao gau' situmpu, sapo' la 
muampunni hia' ia ke deenni solamu ma'gau' 
kadake lako kalemu. Umba susi masannam 
penabanna Debata muampunnikoa', la 
susingkoa' too duka' la siampunni mesa 

sola mesa. 1? Anna handam too'-too'na la 
sikamaseikoa', aka kasikamaseam iam too 

la umpadadikoa' kalebu tullu. 15 Anna indo 
kamesaam penaba napatamaangkoa' kalemu 
Kristus la ma'kuasa liu illaam alla'-alla'mu. 
Aka Puang Allataala umpasähä'koa' anna 
mala umpa'patandaanna' indo kamesaam 
penaba illaam kakalebuammua'. Anna la si 
ma'kuhhu' sumanga' liukoa'i langam olona 
Puang Allataala. 16 Ingganna pepa'guhuam 
diona Kristus la umpatitananna' illaam 
penabammu. Anna la sipa'guhukoa' 

anna sipakilala sola ponno kakeakasam 
umpasindum si umpakende'koa' ingganna 


KOLOSE 3.17-24 11 


pampujiam anna penaniam langam Puang 
Allataala sola ponno pa'kuhhusam sumanga' 
mengkalao illaam penabammua' lemba' dio 
pudu'mu. 1/Ingganna aka-aka umpogau"' 
battu haka untula', pogau'i ia too la sihatanna 
anna sipäto'na napogau' to untuhu'im 
Debatanta Puang Yesus, umpasindum 
ma'kuhhu' sumanga' illaam sanganna 

Puang Yesus langam Puang Allataala 
Ambeta. 18Inggannakoa" to titanam indo, la 
manuhu'koa' lako muanemu aka abana inna la 
susi pa'palakoanna to ungkatappa'i Debata. 

19 Inggannakoa' to titanam ambe, kamaseikoa' 
bainemu daa umpi'di' penabai. 2? Inggannakoa' 
änä'-änä', la manuhu'koa' lako ambemu sola 
indomu illaam ingganna kaha-kaha, aka iam 
too napohäe Debata. ?! Anna inggannakoa' 
ambe, daa umpomasussa penabanna änä'mu 
indana kattu hannui. 22Inggannakoa' to 
diposabua', la manuhu'koa' illaam ingganna 
kaha-kaha lako puämu illaam inde lino. Ta 
anggam anna la majulu'koa' ke sitingngajokoa 
aka muua: "Anna mala napujiä' puäku." Sapo' 
la umpasule tama hia' ia indo kamajulusammu. 
Aka maka' umpateenna', iya ungkahea'ungkoa' 
too Debata anna umpa'kasallei. 23 la mammo 
anna ia pengkahangam nabeengko, la 
ungkaha sola ponno penaba, sihhapam Debata 
untingngajoa' taia anggam mandi hupatau. 

24 Aka puha muissammi muua la buttu yabo 
iko mai Debata sahomu, anu' indo mana' puha 
nadandiangkoa' iam too la nabeengkoa'. Aka 
setonganna Kristus dia puämu mahassam 


KOLOSE 3.25-4.7 12 


umpengkähängam. 2? Sapo' menna-menna si 
umpogau' kakadakeam la dipabala'i situhu' 
pa'pogausanna. Aka ta' ia deem ma'se'la-se'la 
Debata. 
4 1Inggannakoa' to dipopuä, la untingngajo 
mapiakoa' sabua'mu la umpalakoa' 
situhu' sipato'na anna iannapi anna ia. Aka 
la umpengkilalai manappaa' muua: "Deem 
duka' Puäki yabo suhuga." ?La tontä liukoa' 
manontom ma'sambajam umpasindum 
ma'kuhhu' sumanga' langam Puang Allataala. 
3 Anna la umpa'sambajangangkam kami' 
duka' anna mala nabukkaangkam lalam 
mapia Puang Allataala la umpa'pakahebaam 
Kaheba Katilallasam diona Kristus indo to 
napokada ditambim inde dio mai. Iam too 
kasuhunganna anna illaamma' tahungkum 
temo, aka umpalanda'a' indo kaheba ia 
too. “Pa'sambajangam liua' anna mala 
kupomakaleso manappa indo Kaheba 
Katilallasam, aka kaheba ia too abana inna 
la sipäto' kukähä. > Pa'pogau'koa' sola ponno 
kakeakasam lako to ta'pi ungkatappa'i Puang 
Yesus, daa ullabusam babaa' wattummu 
sapo' la umpalako manappaa' ia too. ? Maka' 
ma'tula'koa', la umpeaa' lalanna anna 
mala tula'mua' la napemapiaam hupatau 
anna mala tigaha' penabanna. Maka' too 
si umpateemmia', iya la muissammia' too 
untimba'i umba susi la sipato'na lako si 
mesa-mesa tau ke deengkoa' nakutanaiam. 
7 Tikhikus solasubuntaa' to tapakamaja la 
umpaissannikoa' ingganna indo kaha-kaha 

dadi lako kaleku. Ia mesa to mengkaha to mala 
dihannuam, anna sababangangku mendadi 
sabua'na Debata. 8 Kusua matim temo aka 
kuua anna mala muissanna' kahebaki, anna 
mala napomatohoa' penabammu. ? Napasolai 
Onesimus mesa duka' solamua' to Kolose, 
solasubuntaa' to tapakamaja anna mala duka' 
dihannuam. Kusua matim anna mala duai 
umpaissannikoa' ingganna indo kaha-kaha 
dadi inde ongeangki. t? Salama'na duka' 
matim Aristarkhus to kupasola ditahungkum. 
Salama'na toi duka' Markus indo sampo 
pissanna Barnabas. Anna kupelau, maka' sule 
matim Markus la muita manappaa', umba 
susi indo puha kutulasangkoa'. | Salama'na 
duka' Yesus indo biasa duka' si diuaam Yustus. 
Pada budanna to Yahudi to ungkatappa'im 
Puang Yesus, iya anggam inde to tallu 
umpasolaia' mengkaha umpakilala hupatau 
anna malai mentama kapahentaanna Puang 
Allataala. Anna inde to tallu ta' deem pada 
sanapakahangaa'. 1? Anna salama'na duka' 
Epafras, solamu toia' duka' to Kolose anna 
mesa duka' sabua'na Kristus Yesus. Si 
napa'kadua-duai liukoa' napa'sambajangam, 
napelau längäm Puang Allataala anna mala 
tuttuam matoto' kapeimangammua', anna 
uhhannuam sola ungkatappa'i ingganna 
pa'elo'na Puang Allataala. 13 Kusa'bii si'da-si'da 
napa'kadua-duaikoa' sola to Laodikia anna 

to Hierapolis. 1!Salama'na duka' Lukas 
tuandotto'ki to kipakamaja anna Demas. 

15 Palandasangkam duka' salama'ki lako 

ingganna solasubunta dio Laodikia sola lako 
solasubunta Nimfa anna lako jumaa' to si 
ma'sambajam dio banuanna. t6 Puhai too 
dibata inde suha' illaam alla'-alla'mua', iya 
umpakatunna' lako indo jumaa' dio Laodikia 
anna mala nabata duka'. Susi siam duka' 
indo suha' puha kupakatu to Laodikia la 
napakatukoa' dio mai anna mala umbataa'. 
17 Anna la muuaamna' Arkhipus: "La umpea 
ade' lalanna anna mala umpapuha indo 
pengkahangam napapassanniangko Debata." 
18 Salama' buttu di kao, Paulus. Ma'kalem too 
pole" limangku untuli'i inde kada salama'ku. 
Anna la ungkilalai liua' kao aka tonta liupa' too 
illaam tahungkum. Handandanni Debatanta 
untamba'koa' pada-pada. Padam too. 


1 TESALONIKA 


1 1Inggannakoa' solasubungki jumaa' 
Tesalonika umma'na Puang Allataala 
Ambeta anna Debatantaa' Yesus Kristus. 
Inde suha' buttu di kami', Paulus sola Silas 
anna Timotius. Handandanni Puang Allataala 
untamba'koa' anna namana' kamasakkeam 
sola kamasannangam. 2Si kipa'sambajangam 
liukoa' anna ma'kuhhu' sumanga'kam 
langam olona Puang Allataala Ambeta 

aka kikilalai umba susi pa'palakoammua' 
kahana kamatappasammua' lako Puang 
Yesus, anna pa'kamasemua' lako tau senga' 
napolalam ullamma'koa' kalemu mengkaha 
umpamoloi, sola kamanontongammua' 
kahana pahhannuammua' lako Debatantaa' 
Yesus Kristus. 3(1:2) 4O solasubungki to 
nakamasei Puang Allataala, kiissammi kiua 
napileikoa' la mendadi umma'na. ? Aka sola 
kakuasaanna Penaba Maseho kipalambi'ikoa' 
Kaheba Katilallasam taia tula' buttu di 
hupatau bäbä, anna kiissam si'da-si'da 

kiua mepomahannu aka mannassa. Anna 
muissanna' iko duka' kiaka susi tubo indo 
anna illaampakam alla'-alla'mua' umpa'kadua- 
duaikoa'. "Anna umbelanna' umpehapannikam 
anna umpa'sangka'i Debatanta Puang Yesus. 
Aka moi anna sitammukoa' kamapi'disam 
mabanda', sapo' tontä liukoa' untahima 
Kaheba Katilallasam sola ponno kakassiam 


1 TESALONIKA 1.7-2.3 2 


aka pengkahanganna Penaba Maseho. 
7 Lambi' napotandengammokoa' ingganna 
to matappa' illaam paluana propinsi Akhaya 
anna Makedonia. 8 Aka indo kaheba diona 
Debatanta Puang Yesus mengkalao illaam 
alla'-alla'mua' samba lako kota senga, ta' 
illaam mandi paluäna Makedonia anna Akhaya, 
sapo' ussamba duka' lako ongeam senga' 
molele-lele kaheba diona kamatappasammua' 
langam Puang Allataala lambi' tä'um manggi' 
kitulasam diona kaha-kaha ia too. ? Aka iaim 
ma'kale umpa'tulasangkam muakaa' susi 
untahimakam anna muakaa' teem untampeam 
debata lino, anna ullentem palibukoa' kalemu 
umpalako pengkahanganna Puang Allataala 
to tubo anna tungka ianna, !9anna muampai 
kasuleanna sule Puang Yesus ana'na yabo 
mai suhuga to puha napatibangom dio mai 
alla'na to mate. Anu' Ia ullappasangkia' dio 
mai aha' kasallena Puang Allataala la melambi' 
ke dako'i. 

1Inggannakoa' solasubungku muissammia' 

muua ta' labu' kasuleangki tama 
alla'-alla'mua', aka malakoa' untahima 
Kaheba Katilallasam. 2 Aka setonganna 
muissanna' duka' muua puhakam didahha 
anna dipakamase-mase dio Filipi yolona anna 
la kilambi'koa'. Moi anna mabanda' kisi'dim 
aka buda ullabaikam, sapo' malapakam bahani 
sule umpakahebaikoa' Kaheba Katilallasam 
aka napamoloikam Puang Allataala. 3 Aka 
indo kada penanna'ki' tä'kanni sala tula', 
ta' toi lemba' illaam mai pattuju kadake 


1 TESALONIKA 2.4-10 3 


anna tä' deem pattuju la mangkeloi. #“Sapo' 
kitula' aka naangga'ungkam Puang Allataala 
la sihatam anna nahannuam umbebeham 
Kaheba Katilallasam. Dadi kitula' ta' la 
umpatialaam inabanna hupatau sapo' la 
umpatialaam inabanna Puang Allataala to 
umpangngitai penabanna hupatau. ? Anna 
muissanna' duka' muua ta' mammapakam 
too la deem ma'lila manaha battu la illaam 
penabangki mohae ma'pikki' kadake la 
umpohuginnaa'. Illaam kaha-kaha ia too 
Puang Allataala ussa'bii. € Anna tä' mammi 
deem ma'palakokam aka kiua anna mala 
napujikam hupatau, susi ikoa' teem tau 
senga'. Moi anna kaha-kaha ia too sihatam 
duka' kitahima suhonakam Kristus. 7 Sapo' 
anggangkam too ma'penaba mahamme' anna 
ma'lindo malute illaam alla'-alla'mua' umba 
susi mesa indo untahinana änä'-änä'na. 

8 Susingkam too kahana pa'pakamajangki 
matim, nasuhum kibeengkoa' sola kakassiam 
Kaheba Katilallasam buttu yabo mai Puang 
Allataala. Tä' angga mandi ia too sapo' 
ahu'pakam duka' umbeho sakalebu salu 
katuboangki moi aka la dipogausangkam 
kahana kikamaseikoa'. ? Aka ungkilalai liupia' 
tia inggannakoa' solasubungku kiaka susi 
muasai pala'ki mengkähä allo bengi, aka kiua 
deem manii tau kisussai ke natahiaikanni 
indo anna mahassangkam ma'kadua-dua 
umpaissannikoa' Kaheba Katilallasam buttu 
yabo mai Puang Allataala. '9 Tubo masehokam 
anna malolo, tä' deem sassaingki dio olomua' 


1 TESALONIKA 2.11-16 4 


inggannakoa' to matappa' lako Kristus anna 
ussa'bii asanna' susi duka' Puang Allataala. 
11 Muissanna' maaka susi pengngoloki 
matim si mesa-mesakoa' susi pengngolona 
mesa ambe lako ana'na. Susingkam too 
duka' kinanna'koa' sola kipomatohoangkoa' 
penabammu anna kisasungangkoa' anna 
malakoa' tubo situhu' pa'elo'na Puang Allataala 
to untambaikoa' tama kapahentaanna anna 
kamatandeanna. 12 (2:11) 13 Anna takattukam 
duka' ma'kuhhu' sumanga' langam olona 
Puang Allataala anu' untahimangkoa' kadanna 
indo kibebeham, tä' muangga'a' kadanna 

to lino sapo' muangga'a' kadanna Puang 
Allataala, anna abana si'da hi tia kadanna 
indo si napopengkähä liu Puang Allataala 
illaam kalemua' to ungkatappa'i Puang Yesus. 
14 Aka inggannakoa' solasubungku, umba 
susi indo puhaa' ussi'dim, susi siam too 
duka' indo puha nasi'dim ingganna jumaa'na 
Puang Allataala dio Yudea, petauanna 
Kristus Yesus. Indo kamasussaam ussi'dinna' 
napahuaikoa' solamu to Yahudi, susi siam 
too duka' nasi'dim ingganna jumaa'na Puang 
Allataala dio Yudea, to Yahudi siam duka' 
umpogau'i. 1> Sangngim ia siam too indo 
puha umpatei Debatantaa' Puang Yesus 

sola ingganna nabi, anna ia siam duka' 
undahhakam. Anna ta' umbollim pa'elo'na 
Puang Allataala anna umpobali ingganna 
hupatau, 1? aka nalabaikam umbebeham 
Kaheba Katilallasam lako tau buda taianna to 
Yahudi anna mala salama'. Susim too indo 


1 TESALONIKA 2.17-3.4 5 


ingganna to Yahudi umpa'hangam-hanganni 
liu dosana lambi' lempam polem. Nasuhum 
nalambi'um pole' temo pesamba'na Puang 
Allataala. 17 Sapo' mamalli' sugali'kam 
kami' matim inggannakoa' solasubungki, 
mengkalao indo dipasisähä' salakia' säpäi'. 
Dadi ma'kadua-dua liukam kipeä lalanna 
anna malai kipessitaikoa'. Moi anna sisähä'ia' 
bätä puntinta sapo' tontäkia' mesa lalam 
penaba. 18 Aka balingkam ma'tamba la matim 
umpellambi'ikoa'. Aka Kao Paulus pessanaka 
amomä' umpeä lalam sapo' nalabaikam 
pengkähänganna tomahajanna setam. 19 Aka 
ikoa' natisäke'i anna napotiala inabangki. Anu' 
dako'i too ke sulem Debatantaa' Puang Yesus 
anna sitingngajongkia', iya ikonna' too tanda 
kapataloangki to la napokasalle penabangki. 
20 Abana ikonna' too la napokasalle penabangki 
anna naposadekem buaki. 
3 1 Dadi anu' aka mamalli' sugali'ungkam, 
iya kikattu la tohhokam kami' duakam 
Silas dio Atena ?anna kisuai ia matim 
solasubunta Timotius. Aka iam too inde 
sababangangki sabua'na Puang Allataala 
umpa'pakahebaam Kaheba Katilallasam diona 
Kristus. Kisua matim umpellambi'ikoa' anna 
mala napakatoto'koa' anna nananna' la tonta 
liu matappa' lako Kristus 3 indana deengkoa'i 
manenne kamatappasammu kahana inde 
mai kamapi'disam. Aka muissanna' muua 
abana inna puha napa'tantu Puang Allataala 
la nahuakia' kaha-kaha ia too. “Aka si 
kitulasam siangkoa' indo anna solapakia' 


1 TESALONIKA 3.5-12 6 


kiua la ullambi'kia' too kamapi'disam. Anna 
muissammia' muua abana tasi'dimmia' susi 
indo tula'ki. ?Iam too anna kusuam Timotius 
matim aka ta' hapa' penabangku umpikki' 
maaka amo babam susi kamatappasammua', 
aka malallam penabangku mase manii 
nahuakoa' pa'sandasanna tomahajanna 
setam napolalam labu' baba kami' lupu' 
hesoki. € Sapo' mane sule mai Timotius 
natulasangkam kaheba mapia diona 
kamatappasammua' anna pa'kamasemua'. 
Natula' toi naua si ungkilalai mapia liukam 
anna umpemulua' la silambi'kia', iya susi 
siangkam duka' kipemulu la silambi'kia'. 

7 Napolalam inggannakoa' solasubungki, 
illaam kamapi'disam anna kamasussaangki 
tipakahangakam anna matoho sule penabangki 
aka kiissam kiua tonta liu kamatappasammua'. 
8Iya temo matohom sule penabangki 

ke manontom liuia' kapeimangammu 

lako Debata. ?Ta' deem pada sakasalle 
pa'kuhhusam sumanga'ki langam olona Puang 
Allataala aka ussi'dingkam katilallasam dio 
olona kahana kapeimangammua'. t° Allo 
bengi ma'sambajam liukam sola ponno 
penaba, kipelau umba ke malai silambi' 
polekia' anna kipatudu polepokoa' indo la 
pahallunnapi anna mala tuttuam matoto' 
kamatappasammua'. !! La ma'kale hi too 
Puang Allataala Ambeta sola Debatantaa' 
Puang Yesus la umpasikambelakam ingganna 
to la melaba-labai anna malakam matim 
umpellambi'ikoa'. 1? Anna kihannuam Debata 


1 TESALONIKA 3.13-4.6 7 


la umpaponnoikoa' pa'kamase anna malakoa' 
tuttuam sikamase mesa sola mesa, anna susi 
duka' ma'kamase lako ingganna tau senga' 
susi kikamaseikoa'. 3 Maka' susi ia too, iya la 
napakatoto'a' penabammu Debata nasuhum 
ta' deem sassaimmu anna la masehokoa' 
dio olona Puang Allataala Ambeta ke sulem 
Debatantaa' Puang Yesus sola ingganna to 
masehona. 
4 1 La sitahhu'na inggannakoa' solasubungki 
puhangkoa' kipananna' anna kipaitai 
tandengam diaka susi tubo anna mala 
umpomasannam penabanna Puang Allataala. 
Moinna anna si umpateemmia' sapo' temo 
kipelau polepi matim anna kisasungangkoa' 
sola sanganna Debatantaa' Puang Yesus 
la tuttuam umpa'kadua-duai liua' kaha- 
kaha ia too. ZAka muissammia' ingganna 
pepatuduam indo puham kitulasangkoa' 
illaam sanganna Debatantaa' Puang Yesus. 
3 Aka situhu' pa'elo'na Puang Allataala la 
ma'gau' masehokoa'. Ta'koa' la si ullullu' 
pa'bannetauam. “Lako si mesa-mesa 
muane la ungkuasai kalena, la'bi-la'binna 
ke mandapo'um la pahallu tubo maseho 
solai bainena anna mala kesanga mapia 
lako padanna hupatau sola lako Puang 
Allataala. > Anu' tä'koa' la untuhu'i kamohäeam 
sugali'mu susi to tama'Debata tä' untuhu'i 
Puang Allataala € indana kasalaangkoa' anna 
umpa'tomaho-mahoikoa' solamu. Aka lako 
ingganna to ullullu' pa'bannetauam la nahua 
aha'na Debata, susi indo puha kitula' anna 

kipakaingasangkoa'. 7 Aka tä'kia' natambai 
Puang Allataala la tubo ma'gau' sessu', sapo' 
la tubokia' illaam kamasehoam. 8Iam too 
anna menna-menna untumpu pala' inde 
pepatuduangki tä' untumpu pala' hupatau 
sapo' untumpu pala' Puang Allataala to 
umbeengkoa' Penaba Masehona. ?Ta'um 
manggi' kipaillaam inde suha'ki la umba susi 
ungkamaseikoa' ingganna solasubummu 

to matappa' aka balingkoa' napa'guhu 
Puang Allataala diaka susi ia too. 19 Abana 

si ungkamaseingkoa' ingganna solamu to 
matappa' illaam paluäna Makedonia. Sapo' 
moi anna susi kisasungam polepokoa', 
inggannakoa' solasubungki, anna mala 
tuttuam umpadelle'a' pa'kamasemu. 1! Peäia' 
lalanna la muakaa' susi anna malakoa' 
sangngim malino illaam katuboammu anna 
daa ullambannia' solamu. Anna la muasaikoa'i 
pala'mu mengkähä umpeä katuboammu 
umba susi indo puha kipatuduangkoa'. 

12 Aka maka' umbelaa' ma'pateem, iya la 
napemapiaammokoa' too to tä' ungkatappa'i 
Puang Yesus anna tä'ungkoa' la si uhhannuam 
liu pengkähäna solamu. 13 Anna mane deenni 
inggannakoa' solasubungki, tä' too mapia 

ke tä'ia' muissam manappa diona laoanna 
to mate illaam Puang Yesus indana nababa 
sugali'koa' nabo inabammu susi tau senga' to 
tä' deem pahhannuanna. 1? Aka takatappa'ia' 
taua Puang Yesus puha mate anna tubo 
sule, nasuhum takatappa'i toia' duka' taua 
Puang Allataala la umpatubo sule ingganna 

to mate to ungkatappa'i Puang Yesus anna la 
naaka' Puang Allataala langam napasilambi' 
Puang Yesus. !? Diona kaha-kaha ia too, 
situhu' pepatuduam puha nabeengkam Debata 
kitulasangkoa' temo kiua: inggantaa' to tubo 
liupi inde lino sule lako kasuleanna Puang 
Yesus, inna tä' siakia' kita la umpendioloi 
to puham mate umpellambi'i Puang Yesus. 
16 Aka la ma'kale Puang Yesus tuhum yabo 
mai suhuga sola petamba kasalle anna 
kamahanna pangngulunna malaika' anna 
la moni sangkakalanna Puang Allataala. 
Nasuhum ingganna to matem to ungkatappa'i 
Kristus la tubo sule yolo. 1/Puhai too, iya 
kitaa' to tubo liupi inde lino la tiäkä' sola-sola 
indo to mate langam gabum anna mala 
silambi'kia' Puang Yesus yabo lawwa. Lambi' la 
sola-solakia' Debata sule lako salako-lakona. 
18 Dadi iam too inde tula' la umpakea' si 
sipakahanga-hanga. 

1Inggannakoa' solasubungki, tä'um 
5 manggi' kipaillaangangkoa' inde suha'ki 
diona tungka wattunna la dadi inde kaha-kaha. 
2 Aka muissam manappaa' iko duka' muua 
allo kasuleanna Debatantaa' Puang Yesus la 
sihhapam kasuleanna to maboko ke bengii, ta' 
deem dibai-bai. 3 Aka maka' ma'kada hupatau 
naua: "Mapi'da' asam penaba anna malinnom 
tau," iya tappa sule saka-saka kasagangam 
sihhapam mesa baine ussi'dim saka-saka 
tambu'na la keana'um. Anna ta' mala tala 
nahua asam to ta! matappa'. “Sapo' ikoa'-iko 
inggannakoa' solasubungki, ta'koa' susi tau 

senga' tubo illaam kamalillingam. Dadi maka' 
sulem allo ia too ta'koa' la tikkedu' susi tau 
to tikkedu' ke sule saka-sakai sihhapam 
kasuleanna to maboko. “Aka ikoa'-iko 
sangngim to masia' tubo illaam kamasiasam. 
Taiakia' to malillim tubo illaam kamalillingam. 
61am too anna tä'ungkia' kita la susi tau 
senga' si lembe angga' to mamma' ke bengii. 
Sapo' la majaga liukia' kita anna mainga', tä' 
la susi to mäbo'. 7 Aka to si mamma', mamma" 
wattu bengi, anna to si umpamäbo' kalena, 
mäbo' wattu bengi. 8Sapo' aka sangngim to 
masiä'kia' kita, iya pahallukia' la ungkuasai 
kaleta. Anna unjagaikia' kaleta la umpa'babu' 
kaha kamatappasam anna pa'kamase. Anna la 
umpa'saludum pahhannuam la napasalama' 
Puang Yesus. ?Aka tä'kia' natuho Puang 
Allataala la nasamba'i sapo' natuhokia! la 
namana' kasalamasam illaam Yesus Kristus 
Debatantaa'. 19 Puang Yesus mate kahana 
napa'kadua-duaiangkia' kamapiaanta anna 
mala ke ma'pasulei dako' tontäkia' kita 

la napasola, battu la tubopakia' nalambi' 
battu la matengkia'. !!Iam too anna la 
sipakilala-lalangkoa' anna sipakatoto' liu susi 
indo inna si umpogau'a'. 1? Anna mane deenni, 
kipelau matim inggammua' solasubungki, 

la umpa'kasalleia' to ullamma' kalena 
mengkaha illaam alla'-alla'mua'. Tau ia too, ia 
umpatettekoa' illaam saluam ada'na Debata 
anna umpakilalakoa' indana umpogau'koa' 
kakadakeam. La muangga'a' anna 
umpa'kasallei si'da-si'da sitonda pa'kamase 

aka to maheso illaam alla'-alla'mua'. Anna la 
tonta liukoa' sipakamaja-maja anna sikamase 
mesa sola mesa. 1?Anna kisuakoa' duka' 
kiua pa'kadai solamua' indo to busungam 
mengkaha anna pakahangai ia to masussa 
penaba. Pamoloi ia to malamma, anna 

la mahamme'koa' lako ingganna tau. 

15 Pengkilalaia' indana sipatumpu-tumpuikoa', 
sapo' pea liuia' lalanna anna ma'pogau' 
mapia liukoa' lako padammu mesa sola 
mesa, susi duka' lako tau senga, !*La 
tonta liukoa' tilalla' illaam muoloi ingganna 
kaha-kaha. 17 Anna ma'sambajam liukoa'. 

18 Pa'kuhhu' sumanga' liukoa' illaam ingganna 
kaha-kaha, aka iam too pa'elo'na Puang 
Allataala tama kalemua' anu' to tubokoa' 
silombum Kristus Yesus. t? Daa umpi'deanna' 
Penaba Maseho. 20 Daa umpa'basisii tula'na ke 
deenni to ma'tula' naua: "Umpalanda'a' kada 
napalosaiannä' Debata." 2! Sapo' paela'ia' 
umpahessa asam yolo anna untuhu'ia' 
mapianna. 22 Anna la umpasikambela 

liukoa' kalemu ingganna gau' kadake. 

23 Puang Allataala too'na kamasakkeam sola 
kamasannangam, la Ia hi too umpadadikoa' 
to ponno kamasehoam. Anna mala susi 
penabammu, susi sungnga'mu, teem bätä 
puntimmu la tä' deem sassainna ke sulem 
Debatantaa' Yesus Kristus. 2* Puang Allataala 
to untambaikoa' la umpadadii kaha-kaha ia 
too aka Ia to dihannuam. 2 Inggannakoa' 
solasubungki, pa'sambajangam liukam kami'. 
26 Palandasangkam salama' pa'pakamajangki 

lako ingganna solasubum illaam Puang Yesus. 
27 Sola kuasa Debata kupelau punalaa' matim 
anna inde suha' la dibata nahingngi ingganna 
solasubuntaa' to matappa'. 28 Handandanni 
Debatanta Yesus Kristus untamba'koa' 
pada-pada. Padam too. 


2 TESALONIKA 


1 1Inggannakoa' solasubungki itim jumaa' 
Tesalonika umma'na Puang Allataala 
Ambeta anna Yesus Kristus Debatanta. 

Inde suha' buttu di kami', Paulus sola 

Silas anna Timotius. 2 Handandanni Puang 
Allataala Ambeta sola Debatanta Yesus Kristus 
untamba'koa' anna namana' kamasakkeam 
sola kamasannangam. ?Pahallu kisi'dim 

la umbaba liukam pa'kuhhusam sumanga' 
langam olona Puang Allataala kahana ikoa' 
inggannakoa' solasubungki. Anna sihatam 
kipateem aka tuttuam ungkatappa'ikoa' Puang 
Yesus anna tuttuam sikamase-masekoa'. 
41am too anna illaam si mesa-mesa jumaa'na 
Puang Allataala ta' deem pada satilalla' kam 
untula'i diona kamanontongammua' anna 
kamatappasammua' illaam pandahhaam 
anna pa'sändäsam indo umpassanna'. 

Indo to umpassangkoa' pandahhaam aka 
untuhu'ikoa' Puang Allataala naangga'koa' 
sihatam la tama kapahentaanna. Etam too 
naongei tandaam anna makaleso diua Puang 
Allataala uhhotto' ma'hupatau sola ponno 
kamaloloanna. ? Aka Puang Allataala la 
ma'palako situhu' kamaloloanna, nasuhum 

la umpabala'i pandahhaam lako ingganna to 
undahhakoa' 7 anna la nalappasangkoa' iko 
dio mai ingganna kamapi'disammu susi duka' 
lako kami'. La napateemmi too ke diitam sule 

Debatantaa' Puang Yesus yabo mai suhuga 
illaam alla'na api ma'nala-nala sola buda 
malaika'na to napakuasa. 8 Anna Debata la 
untahungkum to tä' naaku umpengngissanni 
Puang Allataala anna lako to moka untahima 
kaheba katilallasam diona Debatanta 
Puang Yesus. ? Tau ia too la natahungkum 
napasi'dinni pandahhaam mabanda' sule 
lako salako-lakona. La dihambai ia illaam 
mai pangkähhäna kakuasaanna Debatanta 
Puang Yesus 19ke lambi'um allo kasuleanna 
la naongei napa'kasallei anna nakapilla'i to 
matappa', battu diua ingganna umma'na to 
puha napasähä'. Anna nakala'koa' duka' aka 
ungkatappa'inna' indo puha kisa'bii illaam alla'- 
alla'mua'. 1! Iam too anna kipa'sambajangam 
liungkoa' umba ke malakoa' napesihatangam 
Puang Allataala Debatantaa' la disangai 
to puha natambai. La Puang Allataala hi 
too sola kakuasaanna la umpasule lako 
pattujummua' umpogau' kamapiaam anna 
umpasundum ingganna pa'palakoammua' indo 
puha umpogau' kahana kamatappasammua.. 
12 Susim too pa'sambajangki anna mala 
sanganna Debatanta Puang Yesus dipa'kasallei 
kahana ikoa', anna ikoa' duka' napa'kasallei 
Puang Yesus kahana pa'tamba'na Puang 
Allataala to tapenombai anna Debatanta Yesus 
Kristus. 
2 1 Diona kasuleanna Debatantaa' Yesus 
Kristus ma'penduanna anna diona la 
dipatihempungkia' sola Puang Yesus, kipelau 
matim inggannakoa' solasubungki ? anna 

ta'koa' la masimpam baba buntä pikkihammu 
anna tikkedu' ke deenni kaheba tatappa' 
diua lambi'um allo kasuleanna Puang Yesus 
ma'penduanna. Hapam ke deenni kaheba 
uhhingngia' mato-mato pa'palosainna Penaba 
Maseho, battu haka pa'tula'na tau, battu 
haka ussangaa' kami' untuli'i illaam suha'ki, 
ta'koa' la husa'. 3 Moi la maaka susi tula'na tau 
daa ummaelo'a' la nababa bulim. Aka deem 
di tia aka-aka la dadi yolo mane sulei allo 

ia too, susinna: la buda to sahani umbahoi 
sanganna Puang Yesus anna la deem kende' 
mesa tau to handam kadake gau'. Indo tau ia 
too abana inna la napa'dei ia Debata, “anu' 
la umbali ia ingganna to si napa'debatai anna 
to si napenombai hupatau anna ussanga 
kalena mayaboam puha ia anna la ingganna 
to dipa'debatai. Sulibanna ia too la tamapi 
Banua Debata anna tadongkonni naua: 
"Kaom too Puang Allataala." >Tä'ungka' tiko 
ungkilalai indo anna sola-solapakia' bassa' 
kutulasangkoa' kaha-kaha ia too? ê Anna 
temo muissammia' indo to ullabai indo tau 
kadake, nasuhum muampaipi indo wattu 
napa'tantu Puang Allataala mane kende'i. 7 Aka 
kakuasaanna indo to umpogau' kakadakeam 
napahandu'um ma'palako membuni anna 
tä'pi tandaam aka deempi ullabai. Sapo' 
maka' too diäläim indo to ullabai, 8iya etapi 
too pole' mane tandaanni indo tau kadake. 
Anna la nasimbuhu'i mandi Puang Yesus anna 
matem; anna pangkähhäna mandi uhhuai ke 
sulem anna pa'dem. ? Aka pengkähänganna 


2 TESALONIKA 2.10-16 4 


tomahajanna setam nasuhum indo tau kadake 
la sule sola kuasa kasalle lambi' umpadadi 
ingganna hupanna tanda memanga-manga 
la umbaba bulim hupatau, t? anna ingganna 
hupanna kakadakeam la umbaba bulim indo 
to abana la dipa'dei, aka moka umpehingngii 
anna umpatama tambu' kaheba kamaloloam 
to la mala mepasalama'. | lam too anna 

la napakendesammi Puang Allataala kuasa 
to mepabulim anna mala ungkatappa'i indo 
tää'na tappa', 1? nasuhum ingganna to ta' 
ungkatappa'i kaheba kamaloloam sapo' 
napohae leko' ia ke madosai, la nahua 
pa'tahungkungam. 13 Pahallu kisi'dim la 
umbaba liukam pa'kuhhusam sumanga' 
langam olona Puang Allataala kahana ikoa' 
inggannakoa' solasubungki to nakamasei 
Debata, aka mengkalao diopi mai anna 
napileingkoa' la napasalama'. Napasalama'koa' 
umpolalam pengkahanganna Penaba 
Maseho ussehoikoa' anna umpolalam 
kamatappasammua' lako kamaloloam. 

14 Tam too pattujunna Puang Allataala anna 
natambaingkoa' umpolalam indo Kaheba 
Katilallasam puha kipakahebaiangkoa' anna 
malakoa' ussi'dim duka' kamatandeanna 
Debatantaa' Yesus Kristus. !? Tam too, 
inggannakoa' solasubungki, anna la tonta 
liungkoa' manontom illaam kapeimangammu 
anna la muanda'i manappaa' kada 
pepaondongam balim kipalandasangkoa', 
susi indo si kipengkadaanna teem indo 
kituli'na illaam suha'ki. 16 Yesus Kristus 


2 TESALONIKA 2.17-3.8 5 


Debatantaa' sola Puang Allataala Ambeta to 
ungkamaseikia' anna namana'kia' pepakatoto' 
sule lako salako-lakona anna namana' 
tookia' pahhannuam mapia, 1/la Ia hi too 
umpomatohoam liukoa' penabammu anna 
napakatoto', lambi' mala mapia liu susi 
gau'mua' teem tappaam pudu'mu. 

1 Sitahhu'na inggannakoa' solasubungki, 
pa'sambajangam liukanni anna mala 
kada Debata masimpam tiballa' kalua' anna 

dipa'kasallei susi puha dadi illaam alla'- 
alla'mua'. ? Anna la umpa'sambajangangkam 
duka' umba ke malakam lappa' dio mai 

to si mesaha-saha inaba anna to kadake 
gau', aka tä' tau matappa' asam. 3Sapo' 
Debata to tahannuam la umpakatoto'koa' 
anna ungkambi'koa' muoloi indo Tau Kadake. 
4 Nabeengkam Debata kamatappasam, 
nasuhum kihannuam kiua si umpogau' 
liunna' anna tonta la umpalako indo puha 
kisuaangkoa'. ?La ma'kale hi too Debata 
umpatettekoa' anna mala tonta liu muissanna 
muua Puang Allataala ungkamaseikia' anna 
la manontongkoa' duka' umba susi Kristus 
manontom. “Inggannakoa' solasubungki 
kisuakoa' illaam sanganna Debatantaa' Yesus 
Kristus ta'koa' la siala penaba ingganna to 

si busungam mengkähä anna moka untuhu'i 
pepatuduam indo puha kipatuduangkoa'. 

7 Aka muissammia' la muaka susi pahallunna 
umpehapannikam. Anu' ta'kam kami' deem 
lembe mengkaha indo anna sola-solapakia'. 
8 Anna ta'kam deem si muande kinandena tau 

ke ta'i kibaja' yolo, sapo' muasaikam pala'ki 
mengkaha allo bengi aka kiua deengkoa' manii 
kisussai ke untahiaikanni. ? Indo kipateem 

ta' kiua ta' la sihatangkam ke kisuakoa' 
untahiaikam, sapo' kipateem anna mala 
umpehapannikam. 10 Aka si kipahentaam 
siangkoa' indo anna solapakia' kiua: "Lako 

to busungam mengkaha, ta' ia la dibeem 
kinande." 1! Ma'kada susikam inde aka kipelele 
deem illaam alla'-alla'mua' to busungam 
mengkähä. Indo tau tä' naaku mengkähä 
sapo' anggam naissam kalamba-lamba bäbä 
lu lako lu dio mai ullambanni oloanna solana. 
12 Tau susi ia too kipakilala anna kisasungam 
sola sanganna Debatanta Yesus Kristus kiua: 
"La hapa' anna mengkabassa'i mengkähä 
anna mala deem ia duka' naala ikale kinande." 
13Sapo' ikoa'-iko inggannakoa' solasubungki, 
daa ummali-malisanna' ma'gau' mapia. 

14 Maka' deem tau moka untuhu' tula'ki illaam 
inde suha', tahuno pedollo'ia', anna daa 
ussitappaa' tau ia too anna mala masihi'. 
15Sapo' tä' la muangga'a' balimmu, ia hia la 
umpa'kadaia' muangga' susi solasubummu. 
16|a ma'kale hi too Debatantaa' too'na 
kamasakkeam anna kamasannangam, la 
tonta liu ummana'koa' kamasakkeam anna 
kamasannangam illaam ingganna kaha-kaha. 
La naundu' dakoa' too anna naolaam 
Debata. 1/Salama' buttu di kao, Paulus. 
Ma'kalem too pole' limangku untuli'i inde kada 
salama'ku. Aka iam too la mendadi tanda 
illaam si mesa-mesa suha'ku. Susim too inde 

pantuli'ku. 18 Handandanni Debatanta Yesus 
Kristus untamba'koa'. Padam too. 


1 TIMOTIUS 


1 1 Inde suha' buttu di kao Paulus mesaa' 
suhona Kristus Yesus, situhu' pahentana 
Puang Allataala To Mepasalama' sola Kristus 
Yesus To dihannuam. 20 Timotius to 

kuala ana' ikale kahana kamatappasanta, 
handandanni Puang Allataala Ambeta anna 
Debatanta Kristus Yesus la untamba'ko anna 
nakamasei sola namana' kamasakkeam 
anna kamasannangam. 3Susi indo anna 
mengkalaoa' lako Makedonia kusuako kuua: la 
tohho liupoko itim Efesus anna mala ullaham 
indo deem sanaka-naka tau si umbaba 
pepa'guhuam sala “aka indana anggam 
umpasatutu wattunna untula' toiolo-olo 
takeguna anna anggam ma'hendem nene 

liu baba. Aka iam indo tula'na si nasitimba'- 
timba'i hupatau umpalempai pikkihanna ta' 
lu lako pattujunna Puang Allataala, indo 
talambi'unna' umpolalam kamatappasanta. 

> Aka pattujungku, inde pepakilalaam la 
mala umpakende' pa'kamase lemba' illaam 
mai penaba mahändä anna unä' penaba 
mapia sola ponno kamatappasam. *Deem 
sanaka-naka tau ta'um untuhu'i lalam ia 
too, sapo' bulim ia lu lako pa'tula' takeguna. 
7 Tau ia too maelo' mendadi to ullatta' 
Pepaondonganna Musa, moi kela daa moi 
tula'na sola pepatuduam indo to nakatappa'i, 
tala naissanni napekalembasam. 8 Taissammia' 

taua: mapia indo Pepaondonganna Musa 

ke dipalakoi umba susi la sipato'na. ? Aka 
taissanna' duka' taua: ingganna kada 
pelahanganna Puang Allataala taia to malolo 
gau' dipadeengam, sapo' ia too dipadeem 
kahana la dipalulako ingganna to ma'gau' 
kadake susinna: to untekka pelahangam, to 
moka dipahe', to tä' umbollim Debata, to 
madosa, to tä' maseho, to tä' ma'debata, 

lu lako to umpatei ambena battu haka 
indona anna ingganna to papateam, l0to 
ullullu' pa'bannetauam, to si pangngula' 
kamohaeam sugali'na susinna muane mohae 
lako samuanena anna baine mohae lako 
sabainena, to umbalu' tau, to kaaga'-aga', to 
bahani ma'pinda-pinda baba, anna ingganna to 
umpogau' kaha-kaha tasituhu'na pepa'guhuam 
mapia ll indo sihondoinna Kaheba Katilallasam 
buttu di Puang Allataala to handam 

matande anna too'na kamasannangam. 
Kaheba Katilallasam ia too nahannuamma' 
Puang Allataala umbebehanni. t? Kubaba 
pa'kuhhusam sumanga' langam olona 
Debatanta Kristus Yesus to umpakatoto'ä', aka 
naangga'a' to mala dihannuam anna natuhoa' 
mendadi to mengkähäna, t? moi anna yolona 
mesaa' to mantelle, to mandahha anna to 
mangkahha'i lako Kristus Yesus sola umma'na. 
Sapo' nakamaseiä' Puang Allataala aka balam 
takuissannapi, anu' eta too tä'pä' ungkatappa'i 
Puang Yesus. 1? Anna sulibanna ia too 
natambumpä' mana' pa'kamasena Debatanta 
sola kamatappasam anna pa'kamase illaam 

Kristus Yesus. 1? Anu' Kristus Yesus tama lino 
la umpasalama' to madosa. Iam too inde 
kada tadibala'i sihatam la ditahima ponno. 
Anna ingganna to madosa kao handam too'na. 
16 Moi anna kao handam madosa, sapo' eta 
hia naongei nakamaseia' Puang Allataala anna 
mala umpa'patandaam kamahammesanna 
Kristus Yesus indo ta' deem kasuppisanna 
tama kaleku. Anna ia too napogau' Kristus 
Yesus tama kaleku, aka la napotandengam 
ingganna hupatau to la ungkatappa'i anna la 
untahima katuboam sule lako salako-lakona. 
17 Puang Allataala to mesa, to tadiita, anna la 
da'da' liu sule lako salako-lakona, tomahaja 
illaam ingganna wattu, dipa'kasallei anna 
dipuji sule lako salako-lakona. Abana inna 
la diua. 180 Timotius änä'ku, ingganna inde 
pepakilalaam kupapassanniko, situhu' indo 
kada puha napa'palosaam Debata diona 
kalemu. Kada ia too la umpomatohoko 
anna malako mangngeba manappa illaam 
pa'bundusam mapia sola kapeimangam 
manontom anna untuhu'i pattuju penaba 
mapiammu. Aka deemmi sanaka-naka tau tä 
untuhu'i pattuju penaba mapianna, nasuhum 
tallam kapeimanganna, 19 (1:18) 20 susi duka 
Himeneus sola Aleksander to balim kubeho 
tama pala' limanna tomahajanna setam anna 
mala magahhi' untelle Puang Allataala. 
2 1 Dadi uhu-uhuna, kusua inggamna to 
matappa' la umpakende' pelauam, 
sambajam, sola ma'kuhhu' sumanga' anna 
umpa'sambajangam ingganna tau langam 


1 TIMOTIUS 2.2-11 4 


Puang Allataala, ? susinna ingganna tomahaja 
sola ingganna to kasalle, anna malakia' tubo 
malino anna masannam umpalako pa'elo'na 
Debata anna gau' la sipäto'na dipogau'. 

3 Pa'palakoam ia too mapia anna napohäe 
Puang Allataala To umpasalama'kia', “aka 
mohae ke dipasalama' asanni ingganna 
hupatau anna muissam lalam kamaloloam. 

> Aka anggam mesa Puang Allataala anna 
mesa to umpapiai alla'na Puang Allataala 
anna hupatau. Iam too Kristus Yesus 

to mentolino ĉumbeho kalena ussolom 
ingganna ma'hupatau dio mai dosana. 
Susim too napa'patandaam pa'elo'na Puang 
Allataala illaam wattu puha napa'tantu. 

7 Kaha-kaha iam too nasuhum natuhoma' 

la kao umpa'pakahebaanni, anna mendadi 
suhona anna tuangguhu to umpepa'guhuam 
kamatappasam anna kamaloloanna Puang 
Allataala lako tau taianna to Yahudi. Inde 
tula'ku kada tongam, ta' kuua baba. 8Iam 
too anna kupelaum kuua umba-umba naongei 
muane ma'sambajam la muäkä' limanna sola 
kamasehoam penaba ta' la natimbinni aha' 
anna kasipengkaam. ? Susi duka' lako baine 
kupelau la makandeppa' ma'poheba tipandam 
anna mendiada'. Ta' manggi' dipopekanini' 
belua' anna ta' pahallu ma'poheba bulabam 
anna umpake mutiara anna poheba masuli'. 
10Sapo' la umpa'patandaam gau' mapianna, 
indo sipato'na napogau' baine to unggalla' 
kalena menomba langam Puang Allataala. 

11 pahallu la mengkamma' baine umpehingngii 


1 TIMOTIUS 2.12-3.7 5 


pepa'guhuam sola kamanuhusam. 12Tä' 
kupäbäi baine la ma'patudu battu haka 
la umpahe' muane, sapo' la pahallu 
mengkamma'. 13 Aka uhu-uhuna Adam 
ditampa anna mane Hawa. 1? Anna taia Adam 
natipu tomahajanna setam, sapo' baine hi 
tia nasuhum metobä tama dosa. 15 Sapo' la 
dipasalama' duka' baine aka ia undadiam 
ana'-ana' ke tonta liui matappa', ma'kamase, 
tubo maseho anna ma'pogau' la sihatanna 
dipogau'. 

1 Tam too inde kada tadibala'i naua: 

Menna-menna umpemului la mendadi to 
ma'kambi' illaam jumaa', tau ia too umpemulu 
pengkahangam mapia. 2To ma'kambi' 
pahallu la ta' deem nahua pambasa'-basa' 
penaba, anggam mesa bainena, to la mala 
ungkuasai kalena, matana' penaba, to meada', 
untahima manappa tosabe, manaha umbaba 
pepa'guhuam, 3ta' si umpamabo' kalena, 
tala to si bassa' patappaam lima, sapo' 
la ma'penaba mahamme' anna si umpeä 
liu kasiolaam, tä' mailu sugali' lako doi'. 
4La pahallu to palumbängam mapia illaam 
dapo'na, la napengkahea'i anna napa'kasallei 
ingganna änä'na. ? Aka mesa tau to tä' mapia 
pallumbäinna illaam dapo'na, la maakam ia 
susi la ullumbäi anna untähänä' jumaa'na 
Puang Allataala? € To mane mangngaku tä' 
mala la dituho mendadi to ma'kambi' illaam 
jumaa', indana malangka' penabai, nasuhum 
nahua pa'tahungkungam susi tomahajanna 
setam. /Pahallu kesanga mapia lako to 


1 TIMOTIUS 3.8-15 6 


sulibam. Aka maka' ta' susi, la natula'-tula' 
tau, napolalam naala pa'pemäläanna 
tomahajanna setam. 8 Susi duka' to si 
umpamoloi to masussa illaam jumaa', pahallu 
to kesanga mapia, tä' ma'dua tambur, taia to 
pa'anggur, anna to ta' mailu anna matinna. 

9 Anna sola penaba mahanda la muandai'i liu 
pepa'guhuam diona lalam kapeimanganna 

to matappa' to puha napa'paitaam Puang 
Allataala. 19 Anna la pahallupi dipetua' 
manappa yolo pa'palakoanna. Maka' too ta' 
si'da-sia deem sassainna, iya malam too 
pole' dituho la mampamoloi illaam jumaa'. 

11 Susi siam duka' lako bainena la pahallu 

to kesanga mapia, taia to si untula'-tula' 
solana, to mala ungkuasai kalena anna mala 
dihannuam illaam ingganna kaha-kaha. !?To si 
mampamoloi illaam jumaa' pahallu la anggam 
mesa bainena anna to palumbangam mapia 
illaam pandaposanna anna muäto' manappa 
änä'na. t3 Anna maka' nabela umpalako 
manappa babaanna illaam jumaa', iya la 
dipa'kasallei anna tuttuam bahanii anna ta' 
malaja' umpa'patandaam kamatappasanna 
lako Kristus Yesus. 1? Moi anna maelo' siama' 
la bale' matim umpellambi'iko, sapo' kupakatu 
siangko inde suha' Panna mala maka' 
maela' da' sule matim, iya la muissammi 
ma'palako umba susi la pahallunna dipogau' 
situhu' gau'na ana'na Puang Allataala battu 
diua umma'na Puang Allataala to tubo. To 
matappa' iam too mendadi longkahhinna 
anna andihi matoto'na kaheba kamaloloanna 


1 TIMOTIUS 3.16-4.6 7 


Puang Allataala. 16 Tä' mala dibahoi maaka 
susi kamatandeanna pepatuduam diona tubo 
illaam kamanuhusam lako Puang Allataala 
susinna: Umpa'paitaam kalena Kristus Yesus 
mentolino, anna natappasam Penaba Maseho 
ingganna pa'palakoanna, naita toi ingganna 
malaika'. Dipa'pakahebaam lako tau to ta' 
muissam Puang Allataala, dikatappa'i illaam 
inde lino, anna pangkahha diaka' langam 
ongeam kamatandeam. 

1 Makaleso napengkadaam Penaba Maseho 

naua: "Dako'i too, la deem piha to Sahani 
umbahoi sanganna Kristus Yesus anna la 
manuhu' lako debata lino to mebaba bulim 
anna la untuhu'i pepatuduanna setam." 
2 Pepatuduam ia too buttu dio mai to ma'dua 
tambu' to anggam ma'lila manaha. Anna tau ia 
too pi'dem ia unä' penaba mapianna nasuhum 
tä'um naissam nase'la mapia anna kadake. 
3 Sampe ullaham tau siala anna deem duka' 
kinande napelahangam la diande. Moi anna 
kinande ia too napadadi Puang Allataala anna 
malai sola pa'kuhhusam sumanga' naande 
to matappa' to muissammi kamaloloam. 
4 Aka mapia asam ingganna pa'padadinna 
Puang Allataala anna ta' deem la pemali 
diande, assala'na ditahima sola pa'kuhhusam 
sumanga' langam Puang Allataala. > Aka 
kinande ia too la mala naande tau aka 
puha nasehoi Battakadanna Puang Allataala 
anna sambajam. ? Maka' umpa'patuduam 
ingganna kaha-kaha ia too lako ingganna 
solasubummu to matappa', la mendadiko to 

mengkaha mapianna Kristus Yesus, aka kada 
Debata to takatappa'i sibabako lobo' sola 
pepatuduam mapia indo si untuhu'i. 7 Sapo' 
pasikambelai kalemu toiolo-olo takeguna 
anna taa'na situhu' pa'elo'na Debata. Anna 
la umpakabiasa liu kalemu umpa'kadua-duai 
pa'elo'na Debata. 3 Aka umpa'kadua-duai 
kamatohoam bata punti saidi' gunana, sapo' 
maka' umpakatoto'ki' penabanta manuhu' 
lako Debata, keguna ia illaam ingganna 
kaha-kaha, aka la umbaba pa'tamba' illaam 
katuboam mengkalao temo anna illaam 

allo ma'katampasanna. ?Iam too inde kada 
tadibala'i, sihatam la ditahima ponno. 19Iam 
too anna muasaingki' pala'ta mengkähä, 
anu' mahannuki' lako Puang Allataala to 
tubo anna to umpasalama' ma'hupatau, 
la'bi-la'binna lako ingganna to matappa'. 

11 Patudui tau ingganna kaha-kaha ia too 
anna ussuai natuhu'i. 1?Ta' la umpäbäi 

tau la napa'basisiiko aka mangnguhapoko, 
sapo' la umpengngangkinniko gau'mu anna 
mala napehapanni ingganna to matappa' 
kadammu, panggauammu, pa'kamasemu, 
kamatappasammu, anna kamasehoammu. 
13 Ahena suleä' matim, pesatutui umbata 
Battakada Debata dio olona tau buda anna 
ussasunni sola umpatudu. 1*Tä'ko la monda 
umpalako indo pa'mana' di ada' illaam 
kalemu indo nabeengko Penaba Maseho 
umpolalam kada puha napa'palosaam Debata 
diona kalemu sola indo napakumbäiko 
pala'na pebaba ada'. !5Ingganna ia too la 


1 TIMOTIUS 4.16-5.7 9 


umpa'kadua-duai liu anna mala tuttuam mapia 
pa'palakoammu naita ingganna tau. 16 Jagaiko 
kedomu anna ingganna indo umpepatuduam. 
Ingganna ia too la manontongko umpalakoi. 
Aka maka' umpateem lium, iya mengkalao 
kalemu la salama' sule lako ingganna to 
umpehingngiiko. 

L Daa umpa'kada makahha' lako muane to 
5 matuam, sapo' la umpakilala hia sihhapam 
ambemu. Oloi ingganna to mangnguha 
muane umba susi lako solasubummu, Zanna 
baine to matuam la umpasusi indomu. Susi 
toi to mangnguha baine la umpasusi siam 
änä' dahammu sola penaba sambulo-bulo. 
3 Pa'kasallei anna umpamoloiko to balu-balu 
baine, to ta! deem umpamoloi. *Sapo' mesa 
to balu-balu baine, ke deenni änä'na haka 
ampona haka, uhu-uhuna la pahallu indo 
änä'na sola ampona me'guhu umpa'paitaam 
pa'pakamajanna anna pa'pakasallena lako 
sahapunna, umba susi la sipato'na napogau' 
mesa to matappa'. Aka la umbala'i penaba 
mapianna anna hojana tomatuanna sola 
nenena. Anu' pa'palakoam ia too napohäe 
Puang Allataala. > Mesa to balu-balu baine 
si'da-sia ke mesa-mesanna mandam, anggam 
Puang Allataala nahannuam anna allo bengi 
tonta liu ma'sambajam anna melau langam 
Puang Allataala. € Sapo' to balu-balu baine indo 
anggam kamasannangam kalena napa'kadua- 
duai, moi anna tubopi bata puntinna sapo' 
setonganna matem ia sungnga'na. ” La 
umbeem pepakilalaam ia too anna mala 


1 TIMOTIUS 5.8-15 10 


tä' nahua pambasa'-basa' penaba. 3 Sapo' 
maka' deem to matappa' ta' ungkasahaam 
kasahapuanna la'bi-la'binna ke solanai lako 
sali, tau ia too umpesi' kamatappasanna. La 
kadake puha ia tau ia too anna to tamatappa'. 
?To mala dihekem to balu-balu baine, 
anggam to annam pulom taunna längäm 
anna anggam pissam kemuane, tanna 
tandaam si umpogau' panggauam mapia 
susinna: si umpaliaha manappa änä'na, 
untahima manappa tosabe, umbaseiam 
bitti'na solana to matappa', umpamoloi to 
masussa, anna umpasatutu penabanna lako 
ingganna panggauam mapia. 1! Sapo' to 
balu-balu baine ke mangnguhapi, tä' ia la 
uhhekenna' to balu-balu baine la napamoloi 
jumaa'. Aka maka' kende'um kamohäeanna 
lako muane, talom ia kamanontonganna 

lako Kristus aka maelo'um la kemuane pole, 
12 nasuhum dihekemmi to kasalaam, aka ta' 
nabela umpasule lako indo puha nadandi la 
umpasatutu penabanna lako Kristus. 13 Anna 
mane deenni, umpakabiasa kalena busungam 
mengkähä, anggam ullelei banuanna solana. 
Anna tä' anggam ia too, sapo' si untula'-tula'pi 
duka' solana anna kalamba-lamba bäbä lu lako 
lu dio mai, ullambanni oloanna solana anna 
ma'kada bu'busam. !#Iam too anna kupelaum 
lako to balu-balu baine to mangnguhapi 

la kemuane pole, keana', anna ullumbai 
manappa dapo'na, indana deenni napolalam 
balinta natunaikia'. 1> Aka deemmi to balu-balu 
baine bulim untuhu'i tomahajanna setam. 


1 TIMOTIUS 5.16-23 11 


19 Maka' deem baine [battu haka muane] to 
matappa' sipohapu mesa to balu-balu baine, la 
pahallu ma'kale umpamoloi indana umbanda'i 
jumaa'. Anna mala indo to balu-balu baine to 
tä' deem sahapunna umpamoloi, napamoloi 
ia jumaa'. 1/Pebaba ada' to palumbängam 
mapia illaam jumaa', sihatam dibala'iam 
lupu' hesona tiluppi' dua, la'bi-la'binna indo 
to ullamma' kalena umpomakaleso anna 
umpepa'guhuam Battakada Debata. t8 Aka 
tisuha' illaam Battakada Debata naua: 

"Daa ungkambu pudu'na sapim mahassam 
mengkähä," anna nauapi: "Mesa to mengkähä 
sihatam la disahoi." 1? Daa umpehingngii ke 
deenni to patanda' lako mesa pebaba ada', 
ke ta'i deem sa'binna, dua haka tau tallu 
haka. ??Sapo' maka' tappa' umpogau' dosa la 
ditappakadai dio olona tau buda anna mala 
mahea' to uhhingngii. 2! Dio olona Puang 
Allataala anna Kristus Yesus sola ingganna 
malaika'na to napilei kupakahi'di si'da-si'dako 
la untuhu'i pepakilalaam ia too, anna ta' la 
deem pambasa'-basa' penabammu lako moi 
menna anna ta'ko la si mangngalaangam. 

22 Daa si umpasihha' gau madomi' sugali' 
umpakumbai pala' lako mesa to la dilanti' 
ada', aka la unjagai indana nalambanniko 
dosana. Anu' la unjagai liuko kamasehoammu. 
23 Aka deem tau piha tä'pi dipahessa anna 
lampa'-lampa'um diita dosana, sapo' deem tau 
dipahessapi yolo mane diissanni dosana. Susi 
duka' panggauam mapianna lampa'-lampa' 
diita. Anna indo taa'na lampa'-lampa' diita 


1 TIMOTIUS 5.24-6.6 12 


pissam wattu la tandaam. (Ta' la si anggam 
uwai handa baba muihu' liu sapo' la si 
muihu'ko duka' anggur saidi' anna mala 
napapiai illaam tambu'mu aka si bassa'ko 
masaki.) 24(5:23) 25(5:23) 
6 1Ingganna sabua' la muangga' puäna 
sihatam napa'kasallei, indana deenni 
napolalam tau untelle sanganna Puang 
Allataala sola pepatuduanta. ? Mesa sabua' ke 
matappa'um puana, ta' la napolalam ia too 
umpa'basisii puana la naua: "Sipadaammakam 
aka solasubummakam illaam Kristus Yesus." 
Sapo' pahallu hia la tuttuam bassa' umpamoloi 
puana. Aka indo puana napamoloi padanna 
siam to matappa' anna napakamaja. La 
umpopepatuduam anna umpopassasum 
ingganna inde pepa'guhuam. 3 Maka' deem 
tau si umbaba pepa'guhuam sala anna tä'i 
untuhu' pepa'guhuam diona kamanuhusam 
lako Debata indo nabeengkia' Debatanta 
Yesus Kristus, “tau ia too malangka' penaba 
anna ta' deem aka naissam. Sapo' maelo' 
umpogau' taa'na sihatam la dipogau' susinna 
sitimba'-timba' liu anna ussipengka-pengkai 
liu tula', nasuhum umpakende' penaba 
pa'kembuhuam, passikallaam, pantelle, 
pambasa'-basa' kadake illaam penaba, “anna 
ta' deem kattunna dadi kasipengka-pengkaam 
illaam alla'-alla'na to ma'pikki' kadake anna 
to pa'de kamaloloam illaam kalena, anna 
to sala pähäm naua: "Kamanuhusam lako 
Puang Allataala eta la diongei ullolongam 
katomakakaam." ê Sapo' abana hongko' kasalle 

dilolongam ke manuhu'ki' lako Puang Allataala 
anna taissam untilalla'i indo pada taampuam. 
7 Aka ta' deem aka-aka tababa tama inde lino, 
iya ta' duka' deem aka-aka la mala tababa 
umpellei inde lino! 8 Anna la tatilalla'im, ke 
deemmi kinandeta sola pohebata. ? Sapo' 
lako to maelo' to makaka, mehonno' ia tama 
pa'sändäsam anna naala pa'pemäläanna 
ma'hupa-hupa kamailuam takeguna anna 
mekadakei la untallangam ma'hupatau 

tama kasagangam anna katilakaam. 

10 Aka mailu anna matinna lako doi' 
kabuttuanna ingganna hupanna kakadakeam. 
Deemmi sanaka-naka tau umpellei lalam 
kamatappasam aka umpa'kadua-duai 

sugali' doi', nasuhum umpi'di' kalena aka 
ullambi' buda kamasussaam. 1! Sapo' 
iko-iko, umma'nako Puang Allataala. Dadi la 
mualaiko lao kalemu ungkambela ingganna 
kaha-kaha ia too anna muula'ko kamaloloam 
penaba, kamanuhusam lako Debata, 
kamatappasam, pa'kamase, kamanontongam, 
anna kamahammesam penaba. !? Pa'kadua- 
dua liuko anna malako tubo umba susi to 
untuhu'im Kristus. Anda'i manappai indo 
katuboam sule lako salako-lakona. Aka iam 
too anna natuhongko Puang Allataala indo 
anna mangngakuko sola penaba mahanda 
nasa'bii tau buda. 13 Dio olona Puang Allataala 
to umpenabai ingganna aka-aka anna Kristus 
Yesus to untula' pangngakuam mahändä 

dio olona Pontius Pilatus, kusuako: 1“la 
untuhu'i liu inde pahenta sola mahändä 

penaba anna sambulo-bulo, indana nahuako 
pambasa'-basa' penaba, sule lako allo 

la naongei umpa'patandaam sule kalena 
Debatanta Yesus Kristus. '? Indo kasuleanna 
sule la napadadi illaam wattu puha napa'tantu 
Puang Allataala too'na kamasannangam 
anna To anggam Ia muanda'i kakuasaam; 
Tomahajanna ingganna tomahaja, anna To 
napepuäi ingganna pua, 16 anggam Ia la da'da' 
liu sule lako salako-lakona. Tadongkom sola 
pangkähhäna anna moi menna tala nasahai 
naempe'-empe'. Tuli tadeempi moi podo la 
mesa tau muitai anna abana tä' deem la mala 
diita. Anggam Ia kuasa anna dipa'kasallei 
sule lako salako-lakona. Abana inna la diua. 
17 ako ingganna to siampuam katomakakaam 
lino la umbeem pepakilalaam indana nababa 
malangka' penabai indo kullena anna la 

ia nahannuam aka ia too tä' la da'da' liu. 
Sapo' la mahannu lako Puang Allataala to 
untabungkia' ingganna-ingganna sia anna 
mala tasi'dim mammi'na. 18La umpakilala 
duka' anna umpogau' liui kamapiaam, anna 
iai natomakakai, la ma'penaba matutu anna 
bassa' ma'pebeem. t9 Anna maka' napateem, 
la etam too naongei uhhempum kulle mapia 
la mendadi pennumpuam matoto'na illaam 
allo ma'katampasanna anna mala ullambi' 
katuboam si'da-sia. 290 Timotius, kambi' 
manappai indo puha dipapassanniangko. 
Pasikambelai kalemu tula' takeguna taa'na 
situhu' pa'elo'na Debata sola ta'ko la si sitela 
tau diona pepatuduam sala indo si naägä'i 

naua mesa kamanahangam. ?! Aka deemmi 
tau muuai: "Kianda'i kamanahangam ia too," 
nasuhum umpellei lalam kamatappasam. 
Handandanni Debata untamba'koa'. Padam 
too. 


2 TIMOTIUS 


1 Inde suha' buttu di kao Paulus to 

mendadi suhona Kristus Yesus situhu' 
pa'elo'na Puang Allataala anna malaa' 
umpa'pakahebaam pa'dandiam diona 
katuboam illaam Kristus Yesus. 20 Timotius, 
sihhapangko ana' ikaleku to kupakamaja, la 
tonta liu hako too natamba' anna nakamasei 
Ambeta Puang Allataala anna Debatanta 
Kristus Yesus sola namana' kamasakkeam 
sola kamasannangam. 3 Ma'sambajam oä' too 
kupa'sambajangam ongko anna ma'kuhhu' 
sumanga'a' langam Puang Allataala to 
kupenombai sola penaba mahanda, aka 
kusi'dim ta' deem sassaingku dio olona, 
umba susi indo si napogau' to kuponene. 
Anna kupa'sambajangam liuko allo anna 
bengi. “Anna kukilalai sahhomu indo 
anna sisaha'ki', nasuhum kupemulu kela 
malaki' silambi' sule anna malaa' ponno 
katilallasam. ? Kukilalai kamatappasammu 
susi indo kamatappasanna nenemu Lois 
anna indomu Eunike. Kamatappasam ia too 
mengkalao illaam penaba mahanda lambi' 
ungkedoam. Anna kukatappa'i duka' deem 
kamatappasam susi illaam kalemu. #Iam 
too anna kupakilalangko la tuttuam bassa'ko 
umpalako indo pengkahangam nabeengko 
Puang Allataala indo anna kupakumbaiko 
pala'. 7 Aka indo Penaba Maseho nabeengki' 

Puang Allataala ta'ki' la nababai mahea', sapo' 
la napadadiki' to matoto', to ma'kamase, 
anna ungkuasai kaleta. 3 Dadi daa ummasihi' 
mendadi sa'bi diona Kristus Yesus Debatanta. 
Anna ta' toi la umpa'kasihisanna' moinna 
anna ditahungkunna' kahana untuhu'iä' 
Kristus Yesus. La pahalluko ussi'dim duka' 
pandahhaam kahana umpa'pakahebaangko 
Kaheba Katilallasam. Anna Puang Allataala 
la umbeengko kamatohoam anna mala 
umbela muoloi pandahhaam ia too. 3Ia 

toi umpasalama'ki' anna umpasaha'ki' 
mendadi umma'na to maseho. Taia 

kahana pa'palakoanta nasuhum napateem, 
sapo' situhu' pattuju kalena anna mana' 
pa'kamasena. Nabeengki' mana' pa'kamase 
ia too umpolalam Kristus Yesus mengkalao 
diopi mai anna tä'pi dadi lino, 1? anna temo 
dipa'paitaammi illaam kasuleanna Kristus 
Yesus To umpasalama'kia' to umpa'dei 
kuasa kamateam anna umbaba Kaheba 
Katilallasam diona katuboam sule lako 
salako-lakona. 1t Anna natuhomä' Puang 
Allataala anna mala umpa'pakahebaanna' 
Kaheba Katilallasam ia too anna mendadia' 
suhona anna tuangguhu. !?Iam too anna 
nalambi'ma' inde pandahhaam. Sapo' ta'a' 
masihi', aka kuissam kuua Kristus Yesus 

to kuhannuam anna kukatappa'i kuua 
nabela najagai indo puha napapassannianna' 
sule lako allo ma'katampasanna. La 
umpaillaam tambu' anna umpotandengam ke 
ma'pa'guhuko ingganna pepatuduam mapia 

indo puha kutulasangko. Anna umpalakoi sola 
kamatappasam anna pa'kamase illaam Kristus 
Yesus. 14Sola panto'lonninna Penaba Maseho 
to tohho illaam kaleta, la unjagai manappa 
indo kulle di ada' puha napa'manasam 
Puang Allataala indo umpa'pakahebaam. 
15 Muissam muua napellei asanna' ingganna 
tau illaam propinsi Asia. Susi duka' Figelus 
anna Hermogenes. !? Debata hi too la 
ungkamasei sahapunna Onesiforus, aka si 
bassa' napatialannä' inabangku anu' ta' si 
masihi' umpellambi'iä' illaam tahungkum. 
17Sapo' sulena inde Roma tappa le'ba' 
napa'peä-peää' sampe nalambi'ä'. 18 Anna 
ungkaleso maaka susi nabalii si'da-si'daa' 
illaam pengkähängangku itim Efesus. Debata 
ham ungkamasei Onesiforus ke sulem illaam 
allo kasuleanna la umpopa'tadongkongam 
hupatau. 
2 10 änä'ku, iam too kasuhunganna 

anna la umpomatoto'ungko penabammu 
umpolalam mana' pa'kamasena talambi' 
illaam Kristus Yesus. ? Anna ingganna 
pepa'guhuam indo puha kutulasangko nasa'bii 
tau buda, la umpapassanni lako muane to 
la mala dihannuam umpatudu tau senga'. 
3 La umpendudungko duka' kamadahhaam 
susi mesa sohodadunna Kristus Yesus to 
si manuhu'. “Mesa sohodadu mahassam 
umpalako pengkahangam dipapassanniam 
ta' si umpikki' kahangam senga' anna mala 
tiala inabanna punggabana. ?Susi siam 
duka' mesa to illaam passitendeam, ta' mala 

ullambi' songko' kapataloam ke ta'i untuhu'i 
si'da-si'da indo la sipäto'na la dipogau' illaam 
passitendeam. “Mesa to ungkähä lita' ke 
muasai pala'na mengkaha, pahallu ia siam 
duka' yolo muala bua pengkähäna. 7 Paillaam 
penabai ingganna tula'ku, aka Debata 

la umpomasiasangko illaam pikkihammu 
ingganna inde kaha-kaha. 8 Pengkilalai Yesus 
Kristus to puha dipatibangom dio mai alla'na 
to mate, pessubunna Daud. Iam too Kaheba 
Katilallasam kupalambi'. 9 Aka indom too 
umpa'pakahebaanna' Kaheba Katilallasam 
nasuhum nalambi'a' kamapi'disam, la'bi- 
la'binna disäke'ä' susi tau kadake. Sapo' 
Battakadanna Puang Allataala ta' ia mala 
disake'. t Iam too anna sa'baha'ma' illaam 
ingganna inde kaha-kaha kusi'dim aka kuua 
anna mala indo to napilei Puang Allataala 
ullambi' ia duka' kasalamasam illaam Kristus 
Yesus sola kamatandeam kakuasaanna 

sule lako salako-lakona. 1! lam too inde 
kada tadibala'i naua: Maka' matengkia' 

sola Kristus Yesus, iya la tubokia' duka' 

sola Kristus. 1? Maka' manontongkia' illaam 
kapeimanganta, iya la malakia' ma'pahenta 
sola Kristus Yesus. Maka' umbahoikia' Kristus 
Yesus, la nabahoikia' duka'. 13 Maka' ta'kia' 
manontom illaam kamanuhusam, la tonta liu 
Ia manontom, aka tä' Ia mala tala umponnoi 
pa'dandianna. 14Pa'pakilalaam liui ingganna 
inde kaha-kaha lako jumaa'. Pakainga'i dio 
olona Puang Allataala indana ussipengka- 
pengkai liui tula'. Aka tä' keguna anna anggam 

umbaba bulim to umpehingngii. 15Peäi lalanna 
anna iannapi anna ia la umpepa'guhuam indo 
kaheba kamaloloam buttu yabo mai Puang 
Allataala anna mala naangga'ko mesa to 
mengkaha mapianna, tala masihi' dio olona. 
16 Pasikambelai kalemu tula' takeguna anna 
tää'na situhu' pa'elo'na Debata, aka tula' ia too 
tuttuam umpakende' mandi gau' tala situhu'na 
pa'elo'na Puang Allataala. 17 Indo tula' ia too 
paleleam sihhapam saki kahha'. Anna indo to si 
umpepa'guhuanni mentamam duka' Himeneus 
anna Filetus. 18 Anna inde to dua umpelleim 
ia lalam kamaloloam aka naua ia: "Puham 
katibangonganna sule to mate," nasuhum 
ungkadakei kamatappasanna sanaka-naka 
tau. 1? Sapo' inde ia umma'na Puang Allataala 
napadadi longkahhim matoto' tatilenggu' 
anna tatigesse anna nasuha' yabona naua: 
"Naissam Debata mennanna umma'na," 

anna "Menna-menna muakui Debata la 
umpasikambela ia kalena kakadakeam." 

20 Mesa banua kasalle tä' anggam pangkakka' 
bulabam sola peha' illaam, sapo' deem 

duka' pangkakka' kaju sola lita'. Pangkakka' 
bulabam sola peha' dipake untammu to 
kasalle, anna pangkakka' kaju sola litä' dipake 
allo-allo. 2! Mesa tau ke umpasikambelai 
kalena kakadakeam la mendadi pangkakka' 
kasalle gunana, to dipasähä', anna keguna 
lako Puäta, anna la malam ungkähä ingganna 
pengkähängam mapia. 22 Pasikambelai kalemu 
kamohäeam sugali' susi si bassa' natuhu'i 

to mangnguha. Sapo' la umpeä lalanna 

anna deenni illaam kalemu kamaloloam 
penaba, kamatappasam, pa'kamase, anna 
kasiolaam. La umpateem solakoa' ingganna 
tau to mengkaala längäm Debata sola 
penaba mahändä. 23 Anna la umpasikambela 
kalemu tula' kasipengkaam takeguna si 
napogau' to tamuissam kalembasanna tula'na. 
Aka muissam muua umpakende' mandi 
passikallaam. 27 Anu' mesa sabua'na Debata 
tä' la mala massikalla, sapo' la malute lako 
ingganna tau, manaha umbaba pepa'guhuam, 
anna mahamme'. ??La ma'penaba maluna' 
umpepatuduam ingganna pa'palakoam mapia 
lako to pabali-bali, umba-umba aka nagaha' 
Puang Allataala anna mala la untihokongam 
gau' nasala, nasuhum la mala muissam lalam 
kamaloloam. 2? Lambi' kilala anna lappa' illaam 
mai pa'pemalaanna tomahajanna setam, 
aka puham nasakka anna umpassai indo to 
pabali-bali napalako pa'elo'na. 

1 Pengngissannii, illaam inde la 

kasuppisanna lino la kende' buda 
kamasussaam. ?Aka la anggam umpikki' 
kalena hupatau, mailu sugali' lako doi', 
ussanga-sanga kalena, malangka' penaba, 
mantelle, tä' la umpehingngii tomatuanna, 
tä' la naissam ma'kuhhu' sumanga', ta' 
maseho, 3tä' ma'kamase, moka sikapiai 
solana, untula'-tula' solana, tä' nabela 
ungkuasai kalena, undahha solana, tä' 
umpohäe kamapiaam, “si umbomba'i solana, 
ma'palako sihha', si umpuji kalena, anna 
umpakalando puha ia kamasannangam di lino 

anna la Puang Allataala. ? Maka' diita tau ia 
too mato-mato meada', sapo' setonganna 
tau ia too ta' umpabai kakuasaanna Puang 
Allataala mengkaha illaam kalena. Dadi 
pasikambelai kalemu tau ia too. ? Aka illaam 
alla'-alla'na tau ia too deem si langam baba 
banuanna tau mangkeloi anna untakka'i 
bata' ulunna baine malamma to buda dosa 
napendudum anna to nakuasai ma'hupa-hupa 
kamailuam takeguna. ” Me'guhu liu hia duka' 
sapo' tä' mala naala penabanna indo lalam 
kamaloloam. 3 Indo Yanes anna Yambres 
umbali Musa yolona, susim too duka' indo 
tau to si mangkeloi umbali kamaloloam. 
Kadake pikkihanna anna ta' deem gunana 
kamatappasanna. ?Sapo' abana la meangga 
etam ia, ta' la ullambi' pangngua penabanna 
aka umba susi dadi lako Yanes anna Yambres, 
la susi duka' la naissam ingganna tau 
katomahoanna. !? Sapo' iko-iko muissam 
asammoko pepa'guhuangku, pa'palakoangku, 
pattuju penabangku, kamatappasangku, 
kamahammesangku, pa'kamaseku, anna 
kamanontongangku. !! Susi toi duka' 
pandahhaangku anna kamapi'disangku susi 
indo kusi'dim dio Antiokhia, dio Ikonium 
anna dio Listra. Ingganna pandahhaam ia too 
kupassam, sapo' nalappasannä' Debatanta 
Kristus Yesus dio mai kaha-kaha ia too. 

12 Abana ingganna pentuhu'na Kristus Yesus 
to maelo' umpogau' pa'elo'na Debata la 
ullambi' pandahhaam, 13sapo' to kadake 
gau' anna to manähhä-nähhä la tuttuam 

lako gau' kadake, anna la umbaba bulim 
tau senga' anna duka' kalena. 1*Sapo' la 
tontä liuko iko umpalako indo aka-aka puha 
dipa'guhuangko anna ungkatappa'i tonganni, 
aka la ungkilalaiko ingganna to umpa'guhuko. 
15 Anna mengkalao dio bahinni'mu muissammi 
Battakada masehona Debata. Battakada ia too 
malako nabeem kamanähängam la napatette 
lako kasalamasam talambi' umpolalam 
kamatappasam lako Kristus Yesus. !?Ingganna 
issinna Battakada Debata buttu di Puang 
Allataala anna keguna dipopepatuduam, 
mepaitai kasalaam, umpapiai gau' kadake, 
anna mepatudu ma'gau' malolo, 1/anna 
mala ingganna umma'na Puang Allataala 
dipasundum anna dipatepu la ungkähä 
ingganna pengkähängam mapia. 
4 1 Kupakahi'di si'da-si'dako dio olona 
Puang Allataala anna Kristus Yesus to 
la umpopa'tadongkongam ingganna to tubo 
anna to mate. Aka la sule Kristus Yesus 
ma'pahenta. Iam too anna kusuangko kuua: 
2 La tontä liuko too umpa'pakahebaam 
Battakada Debata lako tau moi naaku 
napehingngii moi moka. Anna la untulasam 
kasalaanna, anna muuaanni: "Daa umpogau' 
liu kakadakeam," anna ussasunni untuhu'i 
pa'elo'na Debata. La umpatudu sola ponnoko 
kamahammesam. 3Aka la deem wattunna 
moka hupatau umpehingngii pepa'guhuam 
mapia. Sapo' la untuhu'i kamohäeam kalena 
uhhempum buda tuangguhu to la umpatudui 
indo situhu' napohäena nahingngi. “La 

ma'binga-binga lako kaheba kamaloloam 
anna umpatananni leko'i talinganna toiolo-olo 
takeguna. ?Sapo' iko-iko la ungkuasaiko 
kalemu illaam ingganna kaha-kaha. La 

tonta liuko too manontom umpassam 
kamadahhaam. Palakoi pengkahangammu 
umbebeham Kaheba Katilallasam. Anna 
ingganna oloammu la ungkaha asam. ? Aka 
kao-kao illaam inde pengkahangangku sule 
lako katitolloanna hahaku, mendadi mesam 
pehumalasam dio olona Puang Allataala. 

Aka la bale' lambi'um wattunna la kupellei 
inde lino. /Puhamä' ma'kadua-dua illaam 
passitendeam mapia, malam puha manappa 
ingganna pengkahangangku sihhapam to 

si lumba lumumpa' landa' manappa lako 
ongeam kasumpuam, anna tontaa' manontom 
matappa'. 8Temo dipatokaamma' songko' 
kapataloam indo to si dibeem lako to malolo. 
Indo songko' kapataloam la nabeenna' 
Debatanta Kristus Yesus battu diua To si 
muundu' lolla umpopa'tadongkongam hupatau. 
La nabeenna' ke sulem indo allo la naongei 
umpopa'tadongkongam hupatau. Anna Lä 
angga mandi kao la untahimai, sapo' la 
natahima duka' ingganna tau to unnaba-nabai 
kasuleanna. ?La umpea si'da-si'da lalanna 
anna malako bale' mai umpellambi'iä' t° aka 
Demas ia napelleima' le'ba' lako Tesalonika 
aka umpakalando puha ia kaha-kaha di lino. 
Anna Kreskes ia lu lako Galatia anna Titus 

ia lu lako Dalmatia. 1! Angga ham Lukas 
kupasola tohho. Pellambi'i Markus anna 

umpasolai mai aka napamoloi si'da-si'daa' 
illaam pengkähängangku. 1? Anna Tikhikus ia 
balim kusua matim Efesus. 13 Maka' maiko, la 
umbabanna' jubaku indo kupatohho dio Troas 
illaam banuanna Karpus. Anna la umbabanna' 
duka' ingganna suha'ku, la'bi-la'binna indo 
suha! lollo'. 1#Indo Aleksander pande bassi 
buda kakadakeam bali napogausannä'. Sapo' 
Debata la umpabala'i situhu' pa'pogausanna. 
15 a unjagai manappako kalemu untingngajo 
tau ia too, aka umbali-bali sugali' pa'tula'taa'. 
16 Indo anna uhuna untula'ä' kaha-kahaku 
dio olona to mahhotto', tä' deem moi podo la 
mesa tau umpasolaiä', aka napellei asanna' 
ingganna tau. Sapo' la naampunni hi too 
Puang Allataala. 1/Sapo' naundu'ä' anna 
napakatoto' Debatanta Kristus Yesus, nasuhum 
mala kupa'pakahebaam ingganna Kaheba 
Katilallasam anna malam duka' nahingngi 
ingganna tau taianna to Yahudi. Anna 
nalappasannä' Debata dio mai to la umpateia'. 
18 Anna la nalappasannä' duka' Debata dio 
mai ingganna to umpeännä' kakadakeam, 
anna nababaä' tama kasalamasam illaam 
kapahentaanna yabo suhuga. Puang 
Allataala dipa'kasallei mengkalao temo sule 
lako salako-lakona. Abana inna la diua. 

19 Salama'ku lako Priska sola Akwila anna 
sahapunna Onesiforus. 2? Tohho ia dio Korintus 
Erastus anna masaki ia Trofimus kupellei dio 
Miletus. ?t La umpeä si'da-si'da lalanna anna 
malako mai ahena wattunna kamadingingam. 
Salama'na duka' matim Ebulus, Pudes, Linus, 

Klaudia sola ingganna solasubuntaa'. 220 
Timotius, la naundu' dako too Debata. Anna la 
natamba'koa' pada-pada. Padam too. 


TITUS 


1 1 Inde suha' buttu di kao Paulus sabua'na 
Puang Allataala anna mesaa' duka' 
suhona Yesus Kristus. Natuhoa' la umpamoloi 
to napilei Puang Allataala anna mala 

matoto' kamatappasanna anna kutettei lako 
kapaissangam diona indo pepatuduam mapia 
la umbaba hupatau manuhu' lako Debata. 

2 Kamatappasam anna kapaissangam diona 
pepatuduam mapia ia too napolalam deem 
pahhannuam la ullambi' katuboam sule 

lako salako-lakona. Aka inna mengkalao 
diopi mai anna puha nadandim Puang 
Allataala katuboam ia too, anna ingganna 
pa'dandianna abana tappa'. 3Anna illaam 
wattu puha napa'tantu, napa'paissangam 
Puang Allataala Battakadanna. Napalako 
umpolalam pa'pakahebaanna Kaheba 
Katilallasam puha napapassanniannä'. Ma'kale 
Puang Allataala To Mepasalama' ussuaa' la 
umpa'pakahebaanni. “0 Titus, to kuala ana' 
ikale kahana mesa kabombongammaki' illaam 
kamatappasam. Handandanni Ambeta Puang 
Allataala anna Kristus Yesus To Mepasalama' 
la untamba'ko anna namana' kamasakkeam 
sola kamasannangam. ? Kasuhunganna anna 
kupatohhoko itim Kreta, anna malako muato' 
indo la pahallunnapi diato' anna la untuhopoko 
pebaba ada' illaam si mesa-mesa kota, susi 
indo puha kupakahi'diangko. $ To la mendadi 

mesa pebaba ada' pahallu ta' deem sassainna, 
la anggam mesa bainena, anna ana'na pahallu 
to meimam ta' deem kaissangam angga 
untuhu'i kamohäeam sugali'na umpogau' 
kakadakeam battu haka si moka dipahe'. 7 Aka 
to ma'kambi' ia too muäto' pengkahanganna 
Puang Allataala, dadi la manggi' to tä' deem 
sassainna. Tau ia too ta' la si ma'kada mesa, 
tä' pa'keaha', ta' si umpamabo' kalena, taia 
to la si bassa' patappaam lima, anna taia to 
mailu sugali'. 8Sapo' la pahallu to si untahima 
manappa tosabe, to unnaba-naba kamapiaam, 
to la mala ungkuasai kalena, to ma'gau' 
malolo, to maseho, to naissam muäto' anna 
umpikki' ingganna pa'palakoanna, ? anna to 
muanti manda' untobe matoto' pepatuduam 
malanna dihannuam si'da-si'da situhu' indo 
puha dipepatuduam. Anna mala nabela 
ussasungam tau umpake pepatuduam mapia 
anna la umpakilala to umbalii. 1? Aka deem 
buda to moka dipahe', la'bi-la'binna to Yahudi 
to matappa'um. Tau susi ia too ma'tula' 
takeguna nasuhum umbaba bulim hupatau. 
11 Tau ia too daa umpäbäi ma'tula', aka 
budam pandaposam nababa bulim umpake 
pepatuduam tää'na sihatam dipepatuduam. 
Kasuhunganna anna napateenni, aka mailu 
sugali' lako kauntungam tää'na sipäto'. 

12 Deemmi duka' mesa to manähäna to 

Kreta ma'kada naua: "Ingganna to Kreta si 
kaägä'-ägä' anna susi olo'-olo' to peande, 
anna to si mangngande sasa, busungam polepi 
mengkähä." 13Tula' ia too tappa'. Iam too 

kasuhunganna anna la umpakilala si'da-si'dam 
anna mala ungkatappa'i pepatuduam 
setappa'na. 14 Anna ta' la umpehingngii 
toiolo-olo takeguna si natula' to Yahudi anna 
pahentana hupatau to untumpu pala' kaheba 
kamaloloam. !?Ingganna pa'padadinna Puang 
Allataala, napemasehoam ia to maseho, 
sapo' ta' ia napemasehoam to kadake gau' 
anna to tamatappa'. Aka tau ia too kadake 
pikkihanna anna tamuissam se'la. !? Naua dio 
pudu'na: "Kiissam Puang Allataala," sapo' 
pa'palakoanna ta' siolaam indo tula'na. Tau 
ia too, ta' deem pada sakadäkke' gau'na, ta' 
naaku untuhu'i Battakada Debata, anna ta' 
la nabela umpalako ingganna hupanna gau' 
mapia. 
2 1 Sapo' iko-iko la umpepatuduam indo la 
situhu'na pepa'guhuam mapia. ? Pakilalai 
muane indo to matuam, la pahallu ungkuasai 
kalena, kesanga mapia, matana' penaba, 
la ungkatappa'i si'da-si'da Puang Allataala, 
anna la tontä liu illaam pa'kamase anna 
kamanontongam. 3 Susi duka' lako baine to 
matuam, la pahallu pa'palakoanna sihondoi 
gau'na to meimam, tä' la si untula'-tula' 
kadake solana, ta' la pa'anggur, sapo' 
la umpepa'guhuam pepatuduam mapia, 
“anna mala unnännä' baine to mangnguha 
la umpakamaja muanena sola ana'na, 
“la ungkuasai kalena, la maseho, bassa' 
mengkaha illaam banuanna, mapia penaba, 
anna manuhu' lako muanena. La ma'pogau' 
susi indana deenni napolalam tau senga' 

untelle Battakadanna Puang Allataala. 20 
ana'ku Titus, susi toi duka' lako to mangnguha 
muane la ussasungam ungkuasai kalena. 
7Tllaam ingganna kaha-kaha la mendadi 
tandengangko umpalako gau' mapia. La 
ma'pa'guhu manappako sola pattuju mapia, 

8 anna tula'mu la malolo anna mala tä' deem 
naola tau untunai, napolalam la masihi' 
balimmu aka ta' deem lalanna natula' 
kadakeki'. “Anna sabua' ia la ussasungam 
anna mala manuhu' lako puana illaam 
ingganna kaha-kaha anna la umpomasannam 
penabanna puäna. Tä' la angga patelä-telä 

10 anna tä' toi la maboko. Sapo' la tonta liu 
umpa'patandaam kamaloloanna, nasuhum 
naissam puana naua mala dikatappa'i. Lambi' 
illaam ingganna pa'palakoanna, pepatuduam 
diona Puang Allataala To Mepasalama' la 
napa'kasallei hupatau. tt La umpepatuduam ia 
too aka puham napa'paitaam Puang Allataala 
mana' pa'kamasena la umpasalama' ingganna 
hupatau. 1? Anna umpolalam mana' pa'kamase 
ia too napatudukia' anna mala tä'um la sisala 
pa'elo'na anna katuboantaa'. Anna napatudu 
tookia', tä' la muula' kamailuam di lino, sapo' 
la tubokia' illaam inde lino temo la ungkuasai 
kaleta, ma'gau' malolo, anna manuhu' lako 
Puang Allataala. 13 Anu' mahassangkia' illaam 
muampai indo to tahannuam la nababaangkia' 
ingganna kamasannangam. Wattu eta too la 
tandaam kamatandeanna Yesus Kristus battu 
diua Puang Allataala To Handam Matande 

To umpasalama'kia'. 14 Puha umbeho kalena 


TITUS 2.15-3.6 5 


kahana kitaa' anna mala nalappasangkia' dio 
mai ingganna kakadakeam anna napasaha' 
mendadi umma'na to maseho, to maelo' 
si'da-si'da umpalako pa'palakoam mapia. 
15|a umpepa'guhuam asam ia too anna 
ussasungam sola umpakilala ingganna to 
umpehingngiiko anna napalako manappai. 
La umpalako sola ponno kabahaniam aka 
iko to dipakuasa. Ta' la umpabai tau la 
napa'basisiiko. 

1 Pakilalai ingganna to matappa' itim 

la manuhu' lako ingganna to kuasa 
illaam kapahentaam anna la ahu' ungkähä 
ingganna pengkähängam mapia. 2 Anna 
tä' la untelle padanna hupatau, sapo' 
la umpeä liu kasiolaam, la umpaillaam 
penaba solana, anna la umpa'patandaam 
kamahammesam penabanna lako ingganna 
hupatau. 3Aka yolona kita sianna' duka' 
to maho, tä' manuhu', anna dibaba bulim. 
Napahe'kia' ma'hupa-hupa kamohaeam 
sugali'ta. Si ma'penaba kadakekia' anna si 
ma'kembuhu. Anna si sikabassikia' mesa sola 
mesa. * Moinna anna ma'gau' susikia', sapo' 
tappana umpa'patandaam pa'kamasena anna 
kamapiaam penabanna Puang Allataala To 
Mepasalama'taa', "iya napasalama'ungkia'. 
Taia kahana gau' malolotaa' nasuhum 
napateem, sapo' aka pa'kamasena lako kita. 
Napasalama'kia' umpolalam pengkahanganna 
Penaba Maseho umbasei dosata, nadadiam 
polekia', anna nabeengkia' katuboam bakahu. 
6 Natabungkia' Puang Allataala Penaba Maseho 


TITUS 3.7-14 6 


umpolalam Yesus Kristus To umpasalamaf'kia', 
7 anna mala namana'kia' Puang Allataala 
kapahhannuam la ullambi' katuboam sule 
lako salako-lakona. Napateem aka sola 
pa'kamasena napomalolokia'. 8Iam too 

inde kada tadibala'i. Anna kupelau tä'ko 

la malaja' umpepa'guhuam kaha-kaha 

ia too anna mala ingganna hupatau to 
ungkatappa'im Puang Allataala la ma'kadua- 
dua liu umpalako pengkähängam mapia. Aka 
pepa'guhuam ia too mapia anna keguna lako 
ingganna hupatau. ? Pasikambelai kalemu 
kasipengkaam takeguna si napogau' to 
tamuissam kalembasanna tula'na. Anna tä'ko 
la massikalla diona pa'hendem-neneam anna 
Pepaondonganna Musa, aka ia asanna ia too 
tä' deem gunana, sapo' labu' baba. !?To si 
umpakende' kahakkaam illaam jumaa' la 
pahallu umpakilala, pissam daka penduam 
daka. Sapo' maka' moka umpehingngiiko, 
pasikambelai kalemu tau ia too. 1! Aka 
muissam muua tau susi ia too puham 
umpemboko'i pepa'guhuam mapia. Anna 
gau' kadakena tau ia too ungkadakei kalena. 
12 Maka' kusuam matim Artemas battu haka 
Tikhikus, iya la masimpangko umpeai lalanna 
anna malaki' sitammu dio Nikopolis, aka 
balim kukattu la tohho dioä' ke wattunnai 
kamadingingam. 13La umpea si'da-si'da 
lalanna anna malako umpamoloi Zenas, 
indo to ullatta' ätoham, sola Apolos anna 
mala ta' deem kakuhangam aka-aka ke 
mengkalaom. 14 Anna indo solata to matappa' 


TITUS 3.15 7 


pahallu duka' me'guhu umpa'kadua-duai gau' 
mapia anna mala umponnoi la dipahalluanna 
illaam salu katuboam susi kalena teem tau 
senga', indana tubo takegunai. t° Salama'na 
matim ingganna to kupasola inde. Salama'ku 
duka' lako to ungkamaseikam kahana mesa 
kabombongammakia' illaam kamatappasam. 
Handandanni Debata untamba'koa' pada-pada. 
Padam too. 


FILEMON 


1 1 Inde suha' buttu di kao Paulus to 
ditahungkum aka untuhu'ä' Kristus Yesus. 
Duka' buttu di solasubunta Timotius, lu 

lako Filemon sababangangki to kipakamaja 
2anna lako duka' Apfia solasubungki 

baine anna Arkhipus sababangangki 
sihhapam sohodadu illaam panibiam, sola 
issinna jumaa' to si ma'hempum (aam 
banuammu. 3Handandanni Puang Allataala 
Ambetaa' anna Yesus Kristus Debatanta la 
untamba'koa' anna namana' kamasakkeam 
sola kamasannangam. “ Ma'sambajam 

oä' too kupa'sambajangam ongko anna 
ma'kuhhu' sumanga'ä' langam Puang Allataala 
to kupenombai, Paka kupekaheba diua 
matoto' liu kamatappasammu lako Puang 
Yesus anna pa'kamasemu lako ingganna 

to napasaha' Puang Allataala mendadi 
umma'na. * Ma'sambajannä' anna mala 
kasilombunganta illaam kamatappasam lako 
Kristus la taongei tuttuam ussi'dim anna 
ungkaleso ingganna kamapiaam talambi' aka 
sakalebungkia' Kristus. 70 solasubungku 
Filemon, indo pa'kamasemu lako solata to 
matappa' iam too nasuhum kasalle anna 
tiala inabangku, aka indo pa'palakoam 
mapiammu umpatipakahanga ingganna 

to napasähä' Puang Allataala. 8 Dadi aka 
mesaä' duka' suhona Kristus nasuhum 


FILEMON 1.9-18 2 


bahaniä' umpahentako indo la pahallunna 
umpogau'. ? Sapo' aka indo si pa'kamasemu, 
lambi' angga hama' melau matim. Aka kao, 
Paulus, matuama' anna temo mahassama' 
ditahungkum aka untuhu'ä' Kristus Yesus, 

10 suleä' umbaba pelauangku matim diona 
änä'ku illaam Kristus, aka mendadimä' ambe 
di ada'na wattungku illaam inde tahungkum, 
aka kao umpaissannii lalam kasalamasam. 
Inde kuuaam änä'ku, Onesimus. 1! Indo yolona 
mala diua tä' deem gunana tama kalemu. 
Sapo' temo kegunam, tä' anggam lu tama 
kalemu, sapo' duka' tama kaleku. 1? Inde 
Onesimus pa'pakamajangku, kusua ma'pasule 
matim. 13Setonganna maelo' punalaa' la 
umpaindei anna mala nabala'ko umbaliiä', 
aka illaam liupä' tahungkum temo kahana 
umbebehannä' Kaheba Katilallasam. 1* Sapo' 
moka oha' umpalako babai, ke ta'i muua. 
Aka ia too mesa pa'pogausam mapia ke 
umpalakoi, ta'ko la dipassa sapo' la mengkalao 
illaam una' penabammu. 15Umbai' iam tia 
anna dipasisähä' salangkoa' säpäi' anna mala 
sola liungkoa' pole' sule lako salako-lakona 
ke ma'pasulem matim. 16 Tä' angga mandi 

la umposabua', sapo' la umpakamaja 

susi solasubummu. Aka kupateemmi 

kao, la'bi-la'binna iko la umpakamajjai 

aka padakoa' bassim ma'hupatau anna 
solasubummu illaam sanganna Debata. 

17 Dadi maka' muangga'a' sababangammu, 
iya la untahima manappa too Onesimus, 
umba susi untahimaa'. 18 Anna maka' deem 


FILEMON 1.19-25 3 


kasalaanna battu haka indanna matim, kao 
la umpengngitai tä' la umpabala'i. 19 Aka 
kaom too inde Paulus ma'kalem limangku 
untuli'i inde kuua: kao la umpendudum 
asanni ia too. Setonganna tä'ungko pahallu 
kupakilala kuua deem katondoammu 

mai indo kupaitaiko lalam kasalamasam 
nasuhum ullambi'ko katuboam bakahu. 

200 solasubungku, kahana solasubummaki' 
illaam sanganna Debata, iya la umpalako 
pa'elo'ku untahima manappako Onesimus. 
Susim too la umpatialannä' inabangku aka 
mesangkia' illaam Kristus. 2! Kutulisangko 
inde suha' sola ponno pahhannuam la 
umpalako indo pelauangku. Inna kuissammi 
tia kuua la umpogau' la'bi puha ia anna indo 
pelauangku. ?? Anna mesa polepi pelauangku: 
la umpatokaannä' tambim illaam banuammu 
aka kuhannuam la natahima sambajammua' 
Puang Allataala lambi' la malaa' nalappasam 
illaam mai inde tahungkum anna malaa' 
matim. 23Salama'na Epafras matim, 

solaku ditahungkum aka untuhu'i Kristus 
Yesus. ?* Kupalandasam duka' salama'na 
sababangangku Markus, Aristarkhus, Demas, 
anna Lukas. ?? Handandanni Debatanta Yesus 
Kristus untamba'koa'. Padam too. 


IBRANI 


1 1Indo yolona pembuda ma'battakada 
Puang Allataala lako nene to taponene 
napalombum ingganna nabi. Ma'hupa-hupa 
lalam napogau'. ? Sapo' illaam inde wattu 

la kasuppisanna lino ma'kale la Ana'na 
Puang Allataala puha umpalombungangkia' 
tula'na. Indo Ana'na abana inna napa'tantum 
Puang Allataala la Ia muampuam asam 
ingganna-ingganna sia. Anna Ana'na siam 
duka' ungkahai anna napadadii Puang 
Allataala langi! sola lino. 3 la naongei tandaam 
pangkahha kamatandeanna Puang Allataala, 
anna susi siam sipa'na anna pa'pogausanna 
Puang Allataala. Anna Ia toi umpaliaha 
ingganna-ingganna sia, tula'na ponno 
kakuasaam napake. Tappana puha umbasei 
lao dosa budanna hupatau, iya le'ba'um 
langam suhuga muokko' dio tandai kananna 
To Handam Matande. “Lambi' matande puha 
ia tadongkonganna anna la ingganna malaika', 
umba susi matande puha ia indo sanganna to 
nasangaiam Puang Allataala anna la sanganna 
malaika'. ? Aka ta' tia deem la naua Puang 
Allataala lako malaika': "Ikom too Anä'ku; 
mengkalao allo temo kupomakaleso kuua: 
Kaom too Ambemu." Sapo' anggam diona 
Ana'na naua: "Kao la mendadi ambena anna la 
la mendadi Ana'ku." Ta' ia deem ma'kada susi 
diona malaika'. * Mane deenni, wattunna anna 


IBRANI 1.7-14 2 


ussuai Ana' uluana Puang Allataala mentama 
inde lino, ma'kada naua: "Ingganna malaika'na 
Puang Allataala la pahallu menomba dio 
olona." 7 Anna diona ia ingganna malaika', 
naua Ia: "Puang Allataala umpopengkubalim 
malaika'na napadadi susi hibu', anna to si 
napakasua-sua napopengkubalim napadadi 
susi lelona api." 8Sapo' lako ia Ana'na 
naua: "O Puang Allataala, la mentomahaja 
liuko sule lako salako-lakona! Ma'pahentako 
sola undu' lollä. ?Umpohaeko kamaloloam 
anna ungkabassiko kakadakeam. Iam too 
kasuhunganna anna Kao, Puang Allataala to 
umpenombai, puhako kupopentondom anna 
la ingganna solamu, aka kulanti'ko kutolloi 
minna'-minna' tanda dipa'kasalleiko, anna 
mala naponnoiko katilallasam." t° Nauapi 
duka' Puang Allataala lako Anä'na: "O Debata 
ikom too umpadadi inde lino, indo anna 
dipadadii, anna Iko siam duka' umpapia 
langi'. 1! Ingganna ia too la pa'de asam 
sule, sapo' Iko-Iko la tonta liuko. Langi' 
anna lino la malusa sihhapam poheba, 1? la 
ulluppi'-luppi' susi juba, anna umpabala'i polei 
bakahunna. Sapo' Iko-Iko ta' punalako deem 
la tidende, anna la tubo batuko." 13 Anna tê! tia 
deem la naua Puang Allataala lako malaika': 
"Okko'ko dio tandai kanangku, sule lako 
wattunna la kupopa'bukku ingganna balimmu 
dio olomu lambi' uhhondoi dokko." 1? Dadi, 
aka ia umbai' indo malaika'? Indo malaika' 
sangngim mempenaba to napakasua-sua 


IBRANI 2.1-6 3 


Puang Allataala la umpamoloi hupatau to la 
dimana' kasalamasam. 
2 1 Kahana mentondom puha ia Kristus 
anna la ingganna malaika', nasuhum la 
tuttuam tatobe manda' taanti matoto' indo 
pepa'guhuam puha tahingngi, indana tapellei 
indo lalam kamatappasanta. ? Aka indo kaheba 
napalanda' malaika' lako nene to taponene 
yolona abana tappa' anna tatidende. Anna 
menna-menna ta' umpehingngii battu haka 
tä' napalako, tau ia too la dipalambi'i bala'na 
la sihatanna gau' kadakena. 3 Maka' susi, iya 
senga'um too kitaa' ke ta'i tatahima indo 
kasalamasam taditondom anna ta' tapaillaam 
penaba! Aka inna ta' siakia' la mala lappa' 
dio mai pa'tahungkunganna Puang Allataala. 
Aka uhu-uhuna ma'kale Debatanta Puang 
Yesus umpa'pakahebaanni kasalamasam ia 
too, anna mane natahhusam napomannassa 
to uhhingngii indo tula'na, nasuhum taissanna' 
taua tappa' indo kaheba ia too. “Anna 
ma'kalepi duka' Puang Allataala umpakatoto'i 
indo kaheba kasalamasam umpake ma'hupa- 
hupa tanda anna tanda memängä-mängä. 
Anna duka' ummana' hupatau kapaissangam 
buttu di Penaba Maseho situhu' pa'elo'na. 
"Tata malaika' nabeem kakuasaam Puang 
Allataala la ma'pahenta dio lino tando lako, 
battu diua lino bakahu inde mahassam 
ditula' temo. € Sapo' hupatau hia nabeem 
kakuasaam ia too. Aka deem tisuha' illaam 
Battakada Debata naua: "Aka ia inde hupatau, 
Debata, nasuhum umpaillaam penaba? 


IBRANI 2.7-11 4 


Menna hia inde to lino, Debata, nasuhum 
muandaham mata liu? /Umpadiongam 
salapi ia sapai' anna la ingganna malaika'. 
Puhai too, iya umpatadongkommi yabo 
ongeam kamatandeam anna malangka'. 

8 Anna umbeenni kakuasaam la ungkuasai 
ingganna-ingganna sia." Dadi, maka' 

diua Puang Allataala umbeem kakuasaam 
hupatau la ungkuasai ingganna-ingganna sia, 
kalembasanna, ingganna-ingganna sia tä' 
punala deem la tä' nakuasai hupatau. Sapo' 
moinna anna susi, tä'pi ma'tandaam diita 
tentomai inde hupatau ungkuasai ingganna- 
ingganna sia. ?Sapo' Puang Yesus Ia taitam 
ma'kuasa temo. Wattunna tohho inde lino, 
dipadiongam salapi ia säpäi' anna la ingganna 
malaika' anna mala mate umbala' ingganna 
hupatau. Temo dipatadongkommi yabo 
ongeam dipa'kasallei anna handam matande, 
aka puham muolai kamasussaam lambi' 
mate. Napogau' ia too kahana pa'kamasena 
Puang Allataala lako kitaa'. 19 Puang Allataala 
umpadadi ingganna-ingganna sia anna ia 
too kalena napapiaam. Pattujunna la buda 
hupatau to mendadi änä'na la mangngala 
taba illaam kamatandeanna. Illaam ia 

too abana inna sipäto' nakattu Puang 
Allataala la muolai kamasussaam Puang 
Yesus anna mala mendadi To Mepasalama' 
tä' deem sassainna, la umbukka lalam 
kasalamasam, nasuhum mala dipasalama' 
hupatau. tt Puang Yesus umbasei lao dosa 
budanna hupatau. Anna mesa Ambe indo 


IBRANI 2.12-18 5 


to dibasei dosana anna indo To umbasei 
dosa. Iam too anna ta'um masihi' Puang 
Yesus muuaam hupatau: "Solasubungku." 

12 Ma'kada Puang Yesus lako Puang Allataala 
naua: "La kupa'pakahebaangko lako ingganna 
solasubungku, anna la kupujiko illaam 
alla'-alla'na umma'mu." 8 Anna nauapi: 
"Anggam Puang Allataala kupassedanni 
hannu." Anna naua polepi: "Indema' sola-sola 
ingganna indo ana'-ana' to napadokkoanna' 
lisu pala'ku Puang Allataala." 1*Indo to 
nauaam Puang Yesus ana'-ana', sangngim 
hupatau inna to la mate. lam too anna 
umpopehhupataum kalena Puang Yesus, anna 
mala illaam kamateanna mala umpempa'deam 
kakuasaanna tomahajanna setam indo 

to ungkuasai kamateam. 1° Napateem 

anna mala ullappasam hupatau dio mai 
kamateam. Aka upu' salu katuboanna 
naposabua' liu kamaheasam lako kamateam. 
19 Mannassa anna taia malaika' nakamasei, 
sapo' pessubunna Abraham. 17Iam too 

anna pahallum mendadi hupatau Puang 
Yesus la susi ingganna solasubunna illaam 
ingganna-ingganna sia. Aka maka' susi siam 
hupatau, iya mala la mendadi Sando Too' 

to ponno pa'kamase anna sanda manuhu' 
umpalako pengkahanganna Puang Allataala, 
anna mala diampunni dosana hupatau. t8 Aka 
ma'kalem puha ussi'dim kamapi'disam ke 
nahua oom pa'sandasam, nasuhum naissammi 
umpamoloi hupatau to nahua pa'sandasam. 


IBRANI 3.1-8 6 


1 Dadi, inggannakoa' solasubungku 
umma'na Puang Allataala to puham 
duka' natambai, penabaam manappa siaia' 

too diona Puang Yesus to taakui taua 
Suhona Puang Allataala anna Sando Too'. 

2 Manuhu' si'da-si'da lako Puang Allataala 

to untuhoi, susi Musa yolona manuhu' 
si'da-si'da umpalako pengkähänganna illaam 
banuanna Puang Allataala, battu diua illaam 
alla'-alla'na umma'na Puang Allataala. 3 Sapo' 
sihatam anna sipato' dipa'kasallei puha 

ia Puang Yesus anna la Musa, umba susi 
dipa'kasallei puha ia to umpake'de' banua 
anna la indo banua napake'de'. 4 Abana 
ingganna banua deem to umpake'de'i. 

Sapo' to umpapia ingganna-ingganna sia 
Puang Allataala ia. ?Indo ia Musa manuhu' 
umpalako pengkahanganna illaam alla'-alla'na 
umma'na Puang Allataala sihhapam mesa 
sabua' manuhu' umpalako pengkahanganna 
illaam banuanna puana. Anna ingganna indo 
napogau' Musa umpa'paissangam loppo' 
indo la natula' Puang Allataala illaam allo 

la ditingngajona. € Sapo' Kristus Ia Ana'na 
Puang Allataala to manontom ungkapalai 
banuanna Puang Allataala. Menna diuaam 
banuanna Puang Allataala? Kitaa' diuaam, 
ke tontä liui matoho penabanta anna ponno 
pahhannuam muampai indo tapemmitai la 
nabeengkia' Puang Allataala. /Iam too anna 
la untuhu'inna' inde tula'na Penaba Maseho 
naua: "Maka' uhhingngikoa' kadanna Puang 
Allataala inde allo temo, 8daa ungkahha' ulua' 


IBRANI 3.9-16 7 


indana susikoa' nene to umponene kahha' ulu 
wattunna moka untuhu'i Puang Allataala, anna 
umpa'sanda'i Puang Allataala dio pohiallasam. 
9 Ma'kada Puang Allataala naua: "Era too 
napa'sändä'iä' nene to umponene anna 
napangngitaiä', moi kela daa puham naita 
pa'pogausangku lako kalena appa' pulo taunna 
masäena. t? Iam too umpakende' aha'ku lako 
tau ia too anna kuuam: Silele mangngopa', 
tä' untuhu'i ulalangku. 1! Nasuhum keaha'ä' 
lambi' ma'pindaä' kuua: Tä' ia la kupäbäi 
landa' lako indo pellubeam la kubeem.' " 120 
inggannakoa' solasubungku, jagai manappaia' 
indana deengkoa' ma'penaba kadake anna 

tä' matappa' lambi' umpemboko'i Puang 
Allataala Debata tubo. 13Sapo' la allo-allo 
hakoa' ia sipakilala mesa sola mesa, sumala 
deempi wattu umba susi indo puha tisuha' 
illaam Battakada Debata naua: "Inde allo 
temo." Iam too anna kuuaammokoa' aka 
kuua indana deennia' solamu nababa bulim 
dosa lambi' kahha' ulu. t4 Aka kitanna' too to 
sakalebu Kristus ke tonta liukia' matappa' sola 
ponno penaba umba susi kamanontonganna 
kamatappasanta pahandu'na. 1° Umba susi 
indo natula' illaam Battakada Debata ingngena' 
naua: "Maka' uhhingngikoa' kadanna Puang 
Allataala inde allo temo, daa ungkahha' 

ulua' indana susikoa' nene to umponene 
kahha' ulu wattunna moka untuhu'i Puang 
Allataala." 19Iya menna diuaam to uhhingngi 
kadanna Puang Allataala sapo' moka untuhu'i? 
Lako ingganna hupatau to napatette Musa 


IBRANI 3.17-4.5 8 


messubum illaam mai lembäna Mesir. 17 Anna 
menna diuaam to nahua aha'na Puang 
Allataala appa' pulo taunna masäena? Lako 
indo to madosa lambi' mate dio pohiallasam. 
18 Ma'pinda Puang Allataala naua: "Tä' ia 
la kupäbäi landa' lako indo pellubeam la 
kubeem." Iya menna nauaam? Ta' mala tala 
indo to moka manuhu' dio olona wattu eta too. 
19 Dadi mannassa anna taissannia' tentomai 
taua ta' mala la landa' lako indo pellubeam la 
nabeem aka ta' matappa'. 
4 1 Tya da'da' liupi sule lako temo indo 
pa'dandianna Puang Allataala la mebeem 
kamalubeam. Iam too anna pahallungkoa' 
majaga indana deengkoa' ta' ullambi'i ia 
too. “Aka puhangkia' duka' dipaissanni 
indo Kaheba Katilallasam umba susi puha 
dipaissanniam nene to taponenea'. Moi anna 
puham ditulasam, sapo' tä' deem gunana 
lako kalena, aka tappana nahingngi tä' di 
naaku nakatappa'i. 3Sapo' anggam kitaa' to 
matappa' la mala ussi'dinni indo kamalubeam. 
Sapo' lako ia to tä' matappa' tä' ia la mala 
nasi'dim umba susi puha natula' Puang 
Allataala naua: "Keaha'a' lambi' ma'pindaa' 
kuua: Tä' ia la kupäbäi landa' lako indo 
pellubeam la kubeem." Ma'kada susi Puang 
Allataala, moi anna silolemmi langi' sola lino 
indo pellubeam. “Aka deem tisuha' illaam 
Battakada Debata diona indo allo kapitunna 
naua: "Allo kapitunna naongei tohho Puang 
Allataala aka dadi asammi pa'padadinna." 
5 Anna illaam indo Battakada Debata ditula' 

ingngena' naua: "Tä' ia la kupäbäi landa' lako 
indo pellubeam la kubeem." "Iya indo to 
mendiolo uhhingngi indo Kaheba Katilallasam 
ta' ia ullambi' indo pellubeam, aka tää'i 
manuhu' lako Puang Allataala. Sapo' abana 
inna deempi tau la mala ussi'dim indo 
kamalubeam la mebeem Puang Allataala. 

7 Aka inna puha napa'tantum Puang Allataala 
allo senga' la naongei hupatau untahima 
indo kamalubeam, indo diuaam: "Inde allo 
temo." Mahhatu' taunna lessu'na Musa mane 
natula'i Puang Allataala kaha-kaha ia too 
napalombum tomahaja Daud. Iam too indo 
ditula' ingngena' naua: "Maka' uhhingngikoa' 
kadanna Puang Allataala inde allo temo, daa 
ungkahha' ulua'." 8Inde kamalubeam ditula' 
temo taia indo nasi'dim nene to taponene indo 
anna nababai Yosua lako lembana Kanaan. 
Aka maka' la ia diuaam, mannassa anna ta'um 
la natula' pole Puang Allataala diona indo 
allo senga'. ? Dadi deempi kamalubeam la 
dibeem umma'na Puang Allataala umba susi 
Puang Allataala mellube illaam allo kapitunna. 
10 Aka menna-menna puha untahima indo 
kamalubeam nadandi Puang Allataala, 

tau ia too tohhom mellube aka puham 
pengkähänganna, umba susi napogau' Puang 
Allataala tappana puha pengkähänganna. 

11 Tam too anna la pahallunna' tapea liu lalanna 
anna malakia' ullambi' indo kamalubeam 
nadandi Puang Allataala, aka mase manii 
deengkia' mehonno' kahana ta' manuhu' 
tongam lako Puang Allataala susi indo nene 

to taponene. !? Aka Battakadanna Puang 
Allataala battakada tubo anna ponno kuasa, 
pataham puha ia anna la pa'dam pataham 
patomali, aka ullosa sule tama tambu' 
anna penaba. Anna umpahessa sule tama 
pikkihanna anna lalam penabanna hupatau. 
13 Ingganna-ingganna sia illaam inde lino tä' 
deem mala la tibuni dio olona Puang Allataala. 
Aka ingganna-ingganna sia tandaam asam 
anna makalesso' dio olona. Anna la pahallu 
tatula'a' anna taakui ingganna pa'pogausanta 
dio olona. !? Dadi deemmi Sando Too'taa' to 
handam matande, to puha tinanda langam 
olona Puang Allataala yabo suhuga. Puang 
Yesus-um too Ana'na Puang Allataala diuaam. 
lam too anna la pahallungkia' la tonta liu 
manontom ungkatappa'i indo to puha taakui. 
15 Aka inde Sando Too'taa' ta' mala tala 
naissam indo kamalammaantaa'. Aka abana 
deemmi duka' ussi'dim ingganna hupanna 
pa'sändäsam. Anggam alla'taa' aka ta' Ia 
deem madosa. 16 Tam too anna la pahallungkia' 
tä' mahea' anna malaja' le'ba' lako olona 
okkosam kahajaanna Puang Allataala to 
sanda mamase. La lakokia' olona anna mala 
napamoloikia' sola nakamasei ke tapahalluam 
onna' pa'kamasena. 
5 1Inggamna sando too' dipilei dio mai alla'- 
alla'na hupatau anna dituho la umbäkke'i 
solana dio olona Puang Allataala. Indo sando 
too' umpalanda' bua pemala'na hupatau 
sola tunuanna anna mala diampunniam 
dosana. ? Indo sando too' hupatau biasa duka', 

nasuhum naponnoipi duka' kamalammaam. 
lam too anna naissammi ma'penaba 
mahamme' anna sa'baha' untingngajo to 
bulim anna tä' polepi muissam se'la. 3Kahana 
malammapi duka', nasuhum tä' angga mandi 
tau senga' napalandasam pemala'na, indo 
pebaja' dosana, sapo' moi duka' kalena 
pahallu toi deem pemala'na anna mala 
diampunniam dosana. “Ta' punala deem mesa 
hupatau la mala muäkä' kalena mendadi 
sando too'. Anggam mala mendadi sando 
too' ke natuhoi Puang Allataala, umba susi 
Harun yolona. ? Susim too duka' Kristus ta' 
umpomatande kalena mendadi Sando Too', 
sapo' ma'kale Puang Allataala muäkä'i naua: 
"Ikom too Änä'ku; mengkalao allo temo 
kupomakaleso kuua: Kaom too Ambemu." 

6 Deempi duka' tisuha' illaam Battakadanna 
Puang Allataala naua: "Ikom too inde la 
mendadi sando sule lako salako-lakona, 

susi sando Melkisedek yolona." 7 Wattunna 
anna tohhopi Puang Yesus illaam inde lino, 
si meoli sumahho illaam sambajanna anna 
pelauanna längäm Puang Allataala to kuasa la 
ullappasanni indana muolai kamateam. Anna 
napehingngii indo pelauanna aka manuhu' 
anna mengkahea' dio olona Puang Allataala. 
8 Moi anna Änä'nai Puang Allataala Puang 
Yesus anna tontä liu manuhu' lako Ambena, 
sapo' indo umpendudum kamasussaam 
mendadi pepa'guhuam lako kalena diona 
naaka susi manuhu' lako Ambena illaam 
ussi'dim kamapi'disam. ? Tappana mendadi 

To Mepasalama' ta' deem sassainna, iya 
mendadim To Mepasalama'na ingganna 
hupatau to manuhu' dio olona, anna mala 
ullambi' katuboam bakahu sule lako salako- 
lakona. 10 Anna Puang Yesus siam natuho 
Puang Allataala mendadi Sando Too', susi 
Melkisedek yolona. !! Setonganna budapi la 
pahallu kipaissanniangkoa' diona Puang Yesus 
mendadi Sando Too', sapo' mapahhi' punala 
kisi'dim la kipomakalesoangkoa', aka si maela' 
punala natama pikkihammua' ke deenni 
dipatuduangkoa'. 1? Setonganna disanga 
la malangkoa' umpatudu tau senga', aka 
masaengkoa' ungkatappa'i Puang Yesus. Sapo 
ta' di, iya la pahallu polepokoa' dipatudu sule 
indo pepatuduam si handam uhuna dipe'guhui 
ke matappa'i tau, aka ta' liupia' umpähäm. 
Sihhapam liupokoa' ana'-ana' malea pahallupi 
sumusu, aka ta'pi nabela muande kinande 
makahha'! 13 Menna-menna pahallupi sumusu, 
mannassa anna tau ia too änä'-änä' bahinni'pi. 
Tau susi ia too, tä' liupi naissam napasise'la 
umbanna hua anna umbanna tä' hua. 
14 Sapo' menna-menna malam muande 
kinande makahha', mannassa anna kasallem. 
Kalembasanna tau ia too biasam anna 
naissammi umpasise'la kamapiaam anna 
kakadakeam. 

1 Tam too anna tä'um la angga indo 

pepatuduam si handam uhuna dipe'guhui 
diona Kristus tatula' liua'. Sapo' la tapeä 
hia' ia lalanna anna malakia' umpe'guhui 
indo pepatuduam diona mentomatua illaam 

kasahaniam. Ta' la angga dipa'sule-sulei liu 
indo pepa'guhuam uhu-uhuna dipe'guhui, 
susinna: ingganna hupatau pahallu la 
naondo' umpogau' kaha-kaha takeguna anna 
matappa'i lako Puang Allataala. ? Anna ta' 
toi la angga dipa'sule-sulei liu pepatuduam 
diona ingganna hupanna pantedosam, battu 
haka umpakumbäi pala' tau, battu haka 
katibangonganna sule to mate, battu haka 
pa'tahungkungam sule lako salako-lakona. 

3 Sapo' la indo hia pepa'guhuam sitahhu'na 
la tape'guhuia', ke napoelo'i Puang Allataala. 
4 Aka maka' deem tau soho' boko' illaam 
mai kasahaniam, iya tä'um mala dibaba sule 
lako katihokongam. Aka tau ia too yolona 
tubo illaam kamasiäsam anna ma'kale toom 
ussi'dingam mana' pa'kamasena Puang 
Allataala, anna bali toi mangngala taba illaam 
ussi'dingam kakuasaanna Penaba Maseho. 

> Anna ma'kale toi muissanni maaka susi 
kamapiaanna Battakadanna Puang Allataala, 
anna balim nasi'dim indo kakuasaam to 

la disi'dim dio lino tando lako. Diva maka' 
puham nasi'dim ingganna ia too anna soho' 
boko' ohi, iya ta'um la mala dibaba sule 
lako katihokongam. Aka mala diua sihhapam 
umpäso' penduam Anä'na Puang Allataala 
yabo kaju sitambem anna napakasihi'-sihi'i 
dio olona tau buda. 7 Aka lako litä' to si bassa' 
nauhanni anna umpakende' tanangam la 
ma'gunanna lako to ungkahai, mannassa 
anna lita' ia too la natamba' Puang Allataala. 
8Sapo' maka' angga umpakende' ingganna 

humpu' keduhi, lita' ia too tä' deem gunana 
anna bambannam natado Puang Allataala. 
Ma'katampasanna la ditunu mampu'. °’ Sapo' 
ikoa'-iko inggannakoa' solasubungku to 
kupakamaja, moi anna ma'kada susikam 
inde, sapo' kikatappa'i si'da-si'da kiua tä' 
siakoa' iko la susi indo litä' takeguna. Aka 
pa'pogausammua' sihondoi indo si napogau' 
to puha dipasalama'. 19 Aka Puang Allataala 
tä' la mala disangai to ta' naissam muundu!' 
lolla. Aka ta' tia la nakalembei ingganna 
pengkahamua' sola pa'kamasemu lako kalena. 
Indo pa'kamasemu lako Puang Allataala 
tandaam illaam umpamoloikoa' solamu to 
matappa' indo si umpogau'a' lessu'-lessu'na 
sule lako temo. !! Kipemulu punala anna 
bassa' liukoa' umpalakoi kaha-kaha ia too sule 
lako ma'katampasanna, nasuhum ta' mala 
tala ullambi'a' ingganna indo to umpemmitai 
la nabeengkoa' Puang Allataala. !?Ta' 
kipohae ke ta'koa' bassa' illaam ingganna- 
ingganna sia. Sapo' potandengannia' indo to 
ungkatappa'i liu Puang Allataala anna ponno 
kasa'bahasam, lambi' natahima ingganna 
indo puha nadandiam. 13 Wattunna ma'dandi 
Puang Allataala lako Abraham, iya ma'pinda 
anna mala mannassa la napasule lako indo 
pa'dandinna. Sapo' kahana nakumba langi' 
nahande tana ta'um deem la matande puha 
ia anna la kalena, iya kalenam napa'pindai. 
14 Naua ma'dandi lako Abraham: "Ta' mala 
tala kubeengko tamba' sanda silapi' anna la 
kupalohom banne taummu." VP Iya sa'baha' 

lium Abraham muampai indo pa'dandiam la 
diganna'i lambi' dipadokkoam lisu pala'na. 
16 Maka' ma'pinda mesa tau, mannassa anna 
umpa'pindai to tando längänna. Anna iam 
too indo pa'pindana umpakatoto' pa'dandinna 
anna ia toi umpa'dei kasipengkaam. 
17 Ma'pinda duka' Puang Allataala lako 
Abraham sola ingganna pessubunna aka naua 
anna mala naissam manappa naua tä' mala 
tala napasule lako indo to puha nadandiam. 
18 Indo pa'pindana anna pa'dandianna inna 
ta' sia la tieli', aka tä' Ia deem la kaaga'-aga' 
Puang Allataala. Ma'dandi anna ma'pinda 
anna mala dipakatoto' kita penabanta to 
umpentionganni Puang Allataala anna la tonta 
liungkia' mahannu anna umpemmitai indo 
to puha nadandiangkia'. 1? Kapahhannuam 
ia too sihhapam andihi matoto' kalando 
tilamum mendadi pengngandasanta anna 
mala matoho penabanta. Anna indom too 
kapahhannuanta nasuhum malakia' muola 
tahhu' pesapa'na suhuga, lambi' landa'kia' 
lako olona Puang Allataala. 2? Puang Yesus 
umpendioloangangkia' längäm ongeam ia 
too anna mendadi Sando Too' sule lako 
salako-lakona, susi Melkisedek yolona. 
7 1 Indo Melkisedek mesa tomahaja dio 
kota Salem yolona anna sandonapi 
duka' Puang Allataala To Handam Matande. 
Wattunna anna ma'pasulei Abraham dio mai 
pa'bundusam puhanna untaloi sanaka-naka 
tomahaja, iya natammuim Melkisedek anna 
napa'lambeanni. 2 Puhai ia too, naäläim 

Abraham bahe sapulona indo pamuhunna 
anna nabeenni Melkisedek. (Indo sanganna 
Melkisedek kalembasanna: "Tomahaja 
malolo ma'pahenta". Anna si diuaampi 

duka' "Tomahaja to mepomasannam," aka 
tomahajanna kota Salem, anna Salem 
kalembasanna: "Mepomasannam.") 3 Situhu' 
tulasanna, tä' ia deem diissam ambena 
anna indona anna tä' toi deem diissam nene 
to naponene. Anna tä' deem muissanni 
kasubunganna anna kamateanna. Iya mala 
diua indo Melkisedek susi liu Anä'na Puang 
Allataala aka bassim mendadi sando sule 
lako salako-lakona. * Dadi, maka' dipasalui 
penaba indo Melkisedek, iya tä' deem pada 
samatande, aka indo Abraham muäläi bahe 
sapulona ingganna indo pamuhunna anna 
nabeenni, moi anna Abraham kabuttuanna to 
Yahudi. ? Situhu' ätoham illaam peadasanna to 
Yahudi, ingganna pessubunna Lewi to mendadi 
sando pahallu untahima bahe sapulona 
pallolonganna to Yahudi, moi anna sahapui 
sangngim pessubunna Abraham. € Sapo' indo 
ia Melkisedek taia ia pessubunna Lewi. Moi 
anna susi, sapo' untahima siam duka' bahe 
sapulona pamuhunna Abraham. Anna moi 
anna Abraham nabeem pa'dandiam Puang 
Allataala, sapo' Melkisedek di umpa'lambeam 
Abraham. 7 Anna taissanna' pada-pada taua: 
indo to umpa'lambeam solana, matande puha 
ia anna la indo to dipa'lambeam. 8Ingganna 
indo sando pessubunna Lewi si untahima bahe 
sapulona pallolonganna solana to Yahudi. 

Anna tau ia too sangngim hupatau inna to la 
mate. Sapo' indo ia Melkisedek to untahima 
bahe sapulona pamuhunna Abraham, mala 
diua to tubo batu ia. °? Indo ingganna sando 
pessubunna Lewi to si untahima bahe sapulona 
pallolonganna solana, mala diua mangngala 
tabam duka' wattunna Abraham umbeem 
Melkisedek bahe sapulona indo pamuhunna. 
10 Aka moinna anna pa'depi Lewi eta too, 
sapo' mala diua mangngala tabam duka'. 
Aka wattunna anna sitammui Abraham 
nene to naponene anna Melkisedek, eta too 
indo Lewi illaampi kalena Abraham aka la 
mendadi pessubunna ke dako'i. !!Ta anna 
napadeenganni Puang Allataala sandona to 
Yahudi aka anggam anna malai napalako to 
Yahudi indo pepaondongam illaam peadasanna 
ke deenni sando umpa'palakoanni. Sapo' 
indo pengkahanganna sando yolona tä' 
mala umpomalolo hupatau dio olona Puang 
Allataala. lam too anna pahallum la deem 
sando senga' taia pessubunna Lewi susi indo 
sando Harun, sapo' la susi Melkisedek. !? Iya 
maka' la dibala'i ingganna sando pessubunna 
Lewi, iya ta' duka' mala tala dibala'i indo 
pepaondonganna. 13Indo sando senga', 
Debatanta Puang Yesus diuaam. Mesa to 
buttu dio mai too' senga', anna pessubunna 
too' ia too ta'pi ia deem la diäkä' mendadi 
sando. “Aka taissanna' pada-pada taua 
indo Debatanta buttu dio mai pessubunna 
Yehuda. Anna situhu' tula'na Musa indo 
anna ma'tula'i diona to la mendadi sando, 

tä' ia deem uhhambem kada pessubunna 
Yehuda. 1? Mannassa anna masiä'um pole' 
diissam kaha-kaha ia too, aka puham 

sule mesa sando senga' susi Melkisedek, 
Puang Yesus-um too diuaam. !?Ta' diaka' 
mendadi sando situhu' pepaondongam illaam 
peadasanna to Yahudi, sapo' mendadi sando 
Ia kahana naponnoi kakuasaam katuboanna 
sule lako salako-lakona. 1!” Umba susi puha 
natula' loppo' illaam Battakada Debata 
naua: "Ikom too inde la mendadi sando sule 
lako salako-lakona, susi sando Melkisedek 
yolona." 18 Dadi tentomai ditampeammi indo 
pepaondongam yolo, aka malamma anna ta' 
deem gunana. t? Aka indo pepaondongam 

ia too ta' la mala umpasilombum manappa 
hupatau anna Puang Allataala. lam too anna 
dibukkaammakia' lalam bakahu la malanna 
dihannuam la taola lako olona Puang Allataala. 
20Tä' anggam ia too, sapo' situhu'pi duka' 
pa'pindana Puang Allataala la diaka' Puang 
Yesus mendadi sando, sisala sando senga, 
21 Aka diäkä' Ia Puang Yesus mendadi sando 
situhu' pa'pindana Puang Allataala indo anna 
ma'kadai naua: "Kao Debata ma'pinda, anna 
ta'um la kuhuntu' sule inde tula'ku kuua: 
'Ikom too inde la mendadi sando sule lako 
salako-lakona.' " 22 Pa'pinda iam too inde 
umpadadi Puang Yesus to umpomannassa 
pa'dandiam bakahunna Puang Allataala to 
mapia puha ia anna la indo pa'dandiam yolona. 
23 Mane deenni, babanganna sando yolona 
buda tau umbabai. Mate oi mesa, nabala' 


IBRANI 7.24 -28 19 


oom mesa. 24Sapo' Puang Yesus Ia tubo liu 
sule lako salako-lakona. Dadi, mannassa 
anna ta' ia deem la mala lu lako tau senga' 
babanganna mendadi sando. ?? lam too anna 
kuasam sule lako salako-lakona umpasalama' 
ingganna hupatau to sule dio olona Puang 
Allataala umpolalam sanganna. Aka inde 
Puang Yesus tubo liu Ia sule lako salako-lakona 
la umpelauam liu tau ia too dio olona Puang 
Allataala. 26 Anna Puang Yesus-um too Sando 
Too' to inna tapahalluanna'. Aka Ia to maseho, 
tä' deem dilambi' kasalaanna, anna tä' toi 
deem dosana. Dipasähä'um dio mai to madosa 
anna diaka' langam ongeam handam matande, 
tando längänna langi'. 27/Tä' ia susi sando 
too' senga'. Aka sando too' senga' ia allo-allo 
umbaba tunuam anna mala diampunniam dosa 
kalena anna dosana tau buda. Sapo' Puang 
Yesus la anggam pissam umpehumalasam 
kalena, wattunna anna umbehoi kalena dipatei 
anna mala diampunniam dosana hupatau. 
Anna indo pehumala'na la da'da' liu sule lako 
salako-lakona. 23 Indo to diaka' mendadi 
sando too' situhu' indo pepaondongam 

illaam peadasanna to Yahudi abana ponnopi 
ia kamalammaam. Sapo' indo Ia Anä'na 
Puang Allataala diaka' mendadi Sando Too'na 
ma'hupatau situhu' pa'pindana Ambena, ta' la 
deem sassainna sule lako salako-lakona. Puha 
ham dibeem Musa indo paondom mane diäkä'i 
indo Änä'na Puang Allataala mendadi Sando 


Too. 

1 Dadi illaam inde tula'ku susi inde 

pungngu' tannunna: Deemmia' Sando 
Too'ta tadongkom dio tandai kananna 
Puang Allataala To Handam Matande yabo 
suhuga. ? Anna umpalakom pengkähänganna 
illaam ongeam maseho, battu diua bahum 
kapenombaam tungka ianna napapia 
Debata yabo suhuga taia hupatau umpapiai. 
3 Lako si mesa-mesa sando too diaka' la 
umpehumalasam bua pemala'na hupatau anna 
tunuanna dio olona Puang Allataala. Susim 
too duka' Puang Yesus Sando Too'taa', pahallu 
duka' deem napehumalasam. *Hapanna la 
illaam liupi inde lino, mannassa anna tä'i 
la mendadi sando, aka deemmi sando si 
umpehumalasam bua pemala', indo natuntu' 
pepaondongam illaam peadasanna to Yahudi. 
> Indo sando umpalako pengkähänganna 
illaam ongeam maseho inde lino. Anna ongeam 
ia too mannassa anna taiapi indo ongeam 
maseho tungka ianna yabo suhuga, sapo' 
mane pa'pasusianna bäbä. Dadi makaleso 
pa'pasusianna bäbä anna ia too sihondoi indo 
puha napokada Puang Allataala lako Musa 
yolona wattunna anna umpake'de'i bahum 
kapenombaam naua: "Pengkilalai manappai: la 
umpasusii indo puha kupaitaiko yabo tanete." 
6 Sapo' indo ia pengkähänganna Puang Yesus 
matande puha ia anna la pengkähänganna 
ingganna sando inde lino. Susim too duka' 
indo pa'dandiam bakahunna Puang Allataala 
lako hupatau nakaha Puang Yesus matande 
puha ia anna la indo pa'dandiam yolo. Aka 

mapia puha ia indo la talambi' umpolalam 
indo pa'dandiam bakahu. ” Maka' hapanna 

la tepum indo pa'dandiam uhuna, mannassa 
anna ta'um la manggi' umpadeem pa'dandiam 
kapenduanna Puang Allataala. 3Sapo' deem 
kasalaanna umma'na nalambi' Puang Allataala, 
aka tä' natuhu'i issinna indo pa'dandiam 
nasuhum ma'kada naua: "Pissam wattu la 
kupadeem pole pa'dandiam bakahu lako 
ingganna to Yahudi, susi to Israel teem to 
Yehuda. ?Ta' la susi indo pa'dandiangku 

lako nene to naponene wattunna anna 
kupatettei messubum illaam mai lembäna 
Mesir. Tää'i manuhu' lako indo pa'dandiangku, 
nasuhum tää'im duka' kupaillaam penaba. 

10 Indem ia indo pa'dandiam bakahungku la 
kupadeengam to Israel illaam allo la dioloinna: 
La kupaalai pikkihanna pahentaku anna la 
kupatitanam illaam penabanna, lambi' la 
mendadiä' Debatanna anna la mendadi ia 
umma'ku. !! Anna ta'um manggi' la umpatudu 
padanna battu haka solasubunna la naua: 
'Pengngissanniko Puang Allataala.' Aka 
mengkalao to kasalle sule lako to bahinni', la 
sangngim naissamma'. 1? La kuampunniam 
kasalaanna, anna la kupa'kalembeim ingganna 
dosana." 3Puham ma'tula' Puang Allataala 
naua: "La kupadeem pole pa'dandiam bakahu." 
Nasangai bakahu aka indo pa'dandiam yolo 

la ditampeammi. Aka iai too la ditampeammi 
anna ta'um deem gunana, bambannam tia 
dipatohho baba. 

1 Tilaam indo pa'dandiam yolona Puang 

Allataala lako to Yahudi, deem ia duka' 
pa'hettenganna, anna deem toi duka' 
ongeam kapenombaam napapia hupatau. 
2Indo ongeam kapenombaam mesa bahum 
dipake'de' dua tambim illaanna. Indo tambim 
uhuna disangai Tambim Maseho. Illaam 
tambim ia too deem andihi lampu anna mesa 
meja si naongei hoti dipehumalasam langam 
Puang Allataala. 3 Indo tambim tando tama, 
disangai ia Tambim Handam Maseho. Indo 
dua tambim disapa' sampim alla'na. *Illaam 
indo Tambim Handam Maseho deem ongeam 
pehumalasam bulabam dipapia si dipantunui 
tunuam bubanau'. Deem toi patti disapu' 
bulabam disangai Patti Pa'dandiam. Indo patti, 
deem kuhim bulabam illaam kessi manna, 
anna illaam toi duka' indo tekkenna Harun 
to puha kentähe', anna indo dua bebä' batu 
dipantuli'i sapulo pahentana Puang Allataala. 
> Yabona indo tutu'na Patti Pa'dandiam 
dipake'de' dua pa'pasusianna kerub bulabam 
dipapia. Indo kerub umpa'patandaanni diua 
dio heem kamatandeanna Puang Allataala. 
Pani'na indo kerub dipatiballa' yabona 
indo tutu' patti. Indo tutu' patti disangai 
ongeam diongei diampunni dosana hupatau. 
Setonganna kalandopi inde tulasam sapo' 
ta'um pahallu la ditättä' bale mäne' asam 
temo. "Dipateemmi too diäto' issinna indo 
bahum kapenombaam yolona. Puhai, iya 
allo-allom sando mentama indo tambim uhuna 
umpalako pengkähänganna. 7 Sapo' indo ia 

tambim kaduanna, anggam sando too' mala 
tama. la toopa too duka', anggam pissam 
sataum mentama umbaba hahana olo'-olo' 
napehumalasam anna mala diampunniam 
dosa kalena anna dosana tau buda, indo 
tää'na naägä'i napogau'. 3 Atoham iam too 
naongei Penaba Maseho umpomakalesoi diua 
ta'pi deem lalam la tibukka tama indo Tambim 
Handam Maseho la diongei sipeloloangam 
Puang Allataala ke deem liupi indo bahum 
kapenombaam uhuna. ?Ingganna ia too 
mendadi pehapangam lako kita to tubo wattu 
temo. Aka moi la tunuam aka, sola bua pemala' 
senga' napehumalasam hupatau, tala malai 
ussehoi penabanna dio olona Puang Allataala. 
10 Aka ingganna ätoham ia too anggam 
kaha-kaha diona malanna diande anna diihu', 
anna tää'na mala diande anna diihu', anna 
ma'hupa-hupa kabiasaam diona umbasei kale 
anna pangkakka'. Ingganna ia too anggam di 
sesena bätä punti, anna angga mandi dituhu'i 
sule lako wattunna napadeem Puang Allataala 
pa'dandiam bakahu. 1! Sapo' sulem Kristus 
mendadi Sando Too' to umbaba ingganna 
kamapiaam indo puham talambi'. Anna tamam 
indo bahum kapenombaam yabo suhuga to 
matande puha ia anna tepu puha anna la indo 
bahum kapenombaam napapia Musa yolona. 
Taia pa'papianna hupatau battu diua tä' buttu 
illaam mai inde lino. 1? Wattunna mentama 
Kristus indo Tambim Handam Maseho, iya 
taia hi hahana beke laki battu haka hahana 
änä' sapim nababa la napehumalasam, sapo' 

haha kalena ia nababa. Anna pissam mandi 
mentama, ta' pahallu napa'sule-sulei aka indo 
haha nababa, iam too nasolongangkia' dio 
mai dosata sule lako salako-lakona. 13 Situhu' 
pepaondongam illaam peadasanna to Yahudi, 
lako to ta' bahassi situhu' peadasam pahallu 
ditunu beke laki battu haka sapim laki anna 
hahana dipippi'iam lako indo tau. Anna deem 
toi duka' mesa änä' sapim ditunu mampu' 
anna dialai taiabunna dipasola uwai mane 
dipippi'ianni lako indo to ta' bahassi situhu' 
peadasam. Dadi maka' mala haha anna 
taiabu dipake umbasei hupatau to diangga' ta' 
bahassi situhu' peadasam, “iya senga'um tia 
hahana Kristus! Aka pangngundu'na Penaba 
Maseho to tubo sule lako salako-lakona 
lambi' umbeho kalena Kristus lako Puang 
Allataala mendadi bua pemala' ta' deem 
sassainna. Indo hahana Kristus umpomaseho 
penabanta dio mai ingganna pa'pogausanta 
taa'na keguna anna malakia' menomba anna 
umpalako pengkahanganna Puang Allataala 
Debata tubo. 1am too kasuhunganna 

anna Kristus-um ungkahai indo pa'dandiam 
bakahunna Puang Allataala. Napateem anna 
mala ingganna hupatau to natambai Puang 
Allataala la mala untahima pa'mana' la da'da' 
sule lako salako-lakona, indo puha nadandi 
lako umma'na. la asanna ia too mala dadi 
aka puham mate Kristus ussolom hupatau 
anna mala lappa' dio mai dosana, indo 
napogau' anna nadakka'pi bata' ulunna indo 
pa'dandiam yolo. !? Maka' deem suha' naongei 

tadongkonganna kulle la napa manasam mesa 
tau ke matei, iya mannassapi mate indo to 
la ma'mana' mane ditabai indo kulle. 17 Aka 
indo suha' ta'pi tia mala dipake ke tubopi 
indo to la ma'mana'. Matepi tia mane malai 
dipake. 18Iam too anna manggi'um deem 
hahana olo'-olo' ditunu dipake umpomannassa 
indo pa'dandiam uhuna. !? Umba susi indo 
napogau' Musa tappana puha umpalambi' 
ingganna pahentana Puang Allataala lako to 
Israel. Muala hahana ana' sapim anna hahana 
beke laki sola uwai anna napasito'bo'-to'bo'i. 
Puhai, mualam sahhupa humpu' isanga 
hisop anna muala polepi duka' bulu domba 
malea anna mane nahamme dokko indo haha 
mane napippi'ianni indo suha' naongei tituli' 
pahentana Puang Allataala anna ingganna tau 
to dio heem eta too. 2? Napasindum ma'kada 
naua: "Iam too inde haha umpomannassa 
pa'dandianna Puang Allataala, indo la 
pahallua' untuhu'i." 2! Napasusi siam duka' 
muala haha anna napippi'ianni indo bahum 
kapenombaam anna ingganna pangkakka' 

si dipake mehumala'. 22 Abana inna situhu' 
pepaondongam illaam peadasanna to 

Yahudi saidi' tahaha asam dipake ussehoi 
ingganna aka-aka. Anna anggam anna malai 
diampunni dosa ke dipatitolloi haha. ?3 Indo 
bahum kapenombaam yolona sola ingganna 
pangkakka'na pa'pasusianna baba indo tungka 
janna yabo suhuga. Ingganna ia too pahallu 
hahana olo'-olo' dipehumalasam langam 
Puang Allataala dipake disehoiam. Sapo' 

indo ia tungka ianna yabo suhuga pahallu la 
deem bua pemala' matande puha ia anna la 
hahana olo'-olo'. 2? Aka Kristus Ia tä' lu tama 
ongeam maseho pa'papianna hupatau illaam 
inde lino, indo pa'pasusianna baba tungka 
janna. Sapo' lu tama Ia suhuga umpellambi'i 
Puang Allataala napa'kadaangkia'. ?? Situhu' 
peadasanna to Yahudi, pissam sataum pahallu 
mentama Tambim Handam Maseho sando too' 
umbaba hahana olo'-olo'. Sapo' Kristus Ia ta' 
napa'sule-sulei mentama umpehumalasam 
kalena. 2? Aka maka' la ma'pogau' susi sando 
too'na to Yahudi Puang Yesus, mannassam tia 
anna la pembudai umpassam kamapi'disam 
mengkalao dipadadinna inde lino. Sapo' inde 
ham la kasuppisanna lino mane sulei pissam 
umbeho kalena dipatei anna mala disapuiam 
dosana hupatau. 7” Inde hupatau inna puha 
napa'tantum Puang Allataala la anggam pissam 
mate. Puhai too nahotto'um. 28 Susim too 
duka' Kristus anggam pissam mate mendadi 
bua pemala' la ussapui asam dosana buda 
tau. Anna la sule pole ma'penduanna, sapo' 
talam dosa la nabumbu' napempa'deam, sapo' 
la angga ham umpasalama' to umpemmitai 
kasuleanna. 
10 1Indo pepaondongam illaam 
peadasanna to Yahudi mala diua 
gamba'na bäbä hi tia indo kamapiaam la 
nababa Kristus, aka taiapi tungka ianna. 
Indo paondom ia too inna tä' sia la mala 
umpomalolo indo to sule dio olona Puang 
Allataala umbaba bua pemala'. Moi anna taum- 

taunni umbaba bua pemala'na susinna siam 
indo taum lessu' napehumalasam. ? Hapanna 
la malam masapu dosana indo to mehumala' 
dio olona Puang Allataala, mannassam tia 
anna ta'um la umpenaba-nabaam liu dosana 
anna ta'um la manggi! mehumala' pole. 3 Sapo' 
abana ta' susi. Aka indo taum-taum umbaba 
bua pemala'na, angga hi umpakilala indo to 
mehumala' diona dosana. “ Aka abana ta' tia 
deem la mala ussapui dosa hahana sapim anna 
beke. > Tam too kasuhunganna anna ma'kadam 
Kristus lako Puang Allataala wattunna anna 
mentamai inde lino naua: "Taia tunuam sola 
bua pemala' senga' umpemmitai, sapo' indo 
bata puntingku to umpatokaanna', iam too 

la dipehumalasam matim. € Taia toi tunuam 
ditunu mampu' battu haka bua pemala' 
pebasei dosa la umpomasannam penabammu. 
7 Anna mane kuua: 'Indema', Puang Allataala! 
Sulea' la umpalako pa'elo'mu umba susi puha 
tisuha' illaam Battakadammu diona kaleku.' 

" SIndo tula'na Kristus lako Puang Allataala 
naua: "Taia tunuam sola bua pemala' senga' 
umpemmitai, anna taia toi tunuam ditunu 
mampu' battu haka bua pemala' pebasei dosa 
la umpomasannam penabammu." Ma'kada 
susi moi anna ingganna ia too pahallu dipalako 
situhu' pepaondongam illaam peadasanna to 
Yahudi. ? Puhai, naua pole oom: "Indemä', 
suleä' la umpalako pa'elo'mu." Iya napa'dei 
asammi Puang Allataala indo si dipehumalasam 
yolona tunuam sola bua pemala' senga', anna 
napabala'i kamateanna Yesus Kristus. 1? Anna 

abana inna Yesus Kristus umpasule lako 
pa'elo'na Puang Allataala, lambi' pissam liu 
umpehumalasam bata puntinna mendadi bua 
pemala' dio olona, nasuhum malakia' mendadi 
maseho sule lako salako-lakona. t! Ingganna 
sando illaam peadasanna to Yahudi ke'de' 
allo-allo dio olona ongeam pehumalasam 
umpalako pengkahanganna. Napa'sule-sulei 
umbaba bua pemala' susi siam indo bua 
pemala'na lessu', moi anna ta' siam la mala 
umpa'dei dosa indo bua pemala'na. !? Sapo' 
Kristus Ia anggam pissam liu umbeho kalena 
lako olona Puang Allataala dipatei mendadi 
bua pemala' ussapui dosata, anna la tonta 
lium sule lako salako-lakona. Puhai ia too, 
muokko'um yabo ongeam handam matande 
dio tandai kananna Puang Allataala. 3 Anna 
etam too naongei muampai wattunna ingganna 
balinna la napopa'bukku Puang Allataala dio 
olona lambi' nahondoi dokko. 1* Indo pissam 
liu umbeho kalena dipatei mendadi bua 
pemala', iam too nasuhum ingganna hupatau 
to napasaha' mendadi umma'na to maseho 
ta'um deem sassainna dio olona Puang 
Allataala sule lako salako-lakona. 15 Anna 
nasa'bii toi duka' Penaba Maseho kaha-kaha ia 
too naua: !? "Iam too inde pa'dandiam bakahu 
la kupadadiam lako hupatau illaam allo la 
dioloinna. La kupaalai penabanna pahentaku 
anna la kupatitanam illaam pikkihanna." 
Susim too kadanna Debata. 17 Anna mane 
naua: "Tä'um la kupaillaam penaba dosana 
hupatau anna ingganna gau' kadakena." 

18 Dadi, aka diampunnim ingganna dosa sola 
gau' kadake, nasuhum ta'um manggi' deem 
aka-aka dipehumalasam la disapuiam dosa. 
19 0 inggannakoa' solasubungku, katitolloam 
hahanam too Puang Yesus nasuhum ta'ungkia' 
la mahea' anna bata-bata le'ba' tama Tambim 
Handam Maseho, battu diua mengngolo lako 
Puang Allataala. 2? Malangkia' lako olona 
Puang Allataala aka nabukkaammakia' Puang 
Yesus lalam bakahu taola lako katuboam 
bakahu. Aka wattunna anna dipatei Puang 
Yesus, indo bata puntinna umpessulle indo 
pesapa' to melabai, anna mendadii lalam lako 
olona Puang Allataala. 21 Anna Ianna' mendadi 
Sando Too'ta to matande to ungkapalai 
banuanna Puang Allataala battu diua ingganna 
umma'na. 22 Dadi, tapellambi'inna' Puang 
Allataala sola sakalebu penaba anna ponno 
kamatappasam. Aka penabanta puham 
nabasei Puang Yesus nasuhum ta'um la 
tapenaba-nabaam liu dosata, anna bata 
puntinta puham nadio' uwai mahändä. 23La 
pahallukia' tonta liu muanti manda' untobe 
matoto' indo pahhannuanta to puha taakui, 
aka ta' mala tala umponnoi pa'dandianna 
Puang Allataala. 24 Anna pahallua' tapenabaam 
la taaka susi anna malakia' sigaha' mesa 
sola mesa lambi' la ungkamaseikia' padanta 
anna la umpalakokia' gau' mapia. ??Ta'kia' 

la lembe ma'hempum ma'sambajam, indana 
susikia' indo si napogau' tau piha ta'um 

lao ma'sambajam. Sapo' la tonta liukia' 
sipakatoto' mesa sola mesa. Anna la tuttuam 

bassa'kia' umpalakoi, aka tuttuam mahuku'um 
kasuleanna Debata ma'penduanna. 2? Aka 
maka' balingkia' dipaissanni indo kaheba 
kamaloloam buttu yabo mai Puang Allataala 
anna tonta liu hia' taaga'inna umpogau' 
dosa, mannassa anna ta'um deem aka-aka 
pole la mala dipehumalasam la disapuiam 
dosata. ?/ Angga mandam tia la mahea'kia' 
muampai pahhottosanna Puang Allataala 
anna indo api tapi'de-pi'de to la mua'bai 

to umbalii. 23 Lako tau yolona to untumpu 
pala' pepaondongam illaam peadasanna to 
Yahudi, mannassa anna tä'um diihusam uwai 
sumule sapo' dipahuai pa'tahungkungam 
lambi' dipatei ke deenni dua tau battu haka 
tallu sisa'bi-sa'biam. 2? Dadi maka' susi 
mabanda'na pa'tahungkunganna to untumpu 
pala' pepaondongam ia too, iya senga'um tia 
mabanda'na pa'tahungkunganna to umpa'lullu' 
Ana'na Puang Allataala anna muangga' 
mesina-sina haha titollona Kristus, indo to 
umpomannassa pa'dandianna Puang Allataala 
anna to la umpomaseho tau ia too. Anna 
untunaipi duka' Penaba Maseho to ma'kamase. 
30 Aka taissammia' indo to nakabuttui inde 
Battakada naua: "Kao ham umpabala'i! Kao 
ham umpahuai pa'tahungkungam." Anna naua 
polepi: "Debata la uhhotto' umma'na." 3! Ta' 
deem pada samapi'di' ke metahungkunni 
Puang Allataala Debata tubo. 32 Pengkilalai 
manappaia' maaka susi pa'palakoammua' 
yolona wattunna anna mentamakoa' 
kamasiasanna Puang Allataala. Wattu eta too 

pembudakoa' nahua kamasussaam. Moinna 
anna susi, sapo' tonta liukoa' manontom 
lako Debata. 33 Pembudakoa' dipakolo'-kolo'i 
anna didahha dio olona tau buda, anna 
deem tookoa' umpasolai to didahha lambi' 
didahhakoa' duka'. 34 Si kambaa' buamu lako 
to ditahungkum. Anna si masannam mandia' 
penabammu ke dihappaikoa' aka-akammu, 
aka muissanna' muua deempi muampuam 
mapia puha ia anna la da'da' liu sule lako 
salako-lakona anna la indo aka-akammu 
inde lino. 3? Dadi daa ullappa'ia' indo 
kamatappasammu, aka la kasallea' sahomu 
yabo suhuga. 3?La pahallukoa' tonta liu 
sa'baha' muoloi ingganna-ingganna sia. Aka 
maka' umpateenna', iya la malakoa' too tonta 
liu umpalako pa'elo'na Puang Allataala, lambi' 
la untahimaa' indo puha nadandiangkia'. 
37 Aka deem tisuha' illaam Battakada Debata 
naua: "Ta'um la masae anna sulem indo to 
dipemmitai la sule, ta' la napakadende-dende 
kasuleanna. 38 Anna iai too kusangai malolo 
iam ullolongam katuboam bakahu kahana 
kamatappasanna. Sapo' maka' deem soho' 
boko', tä' la masannam penabangku lako." 
39 Sapo' kitaa'-kita taiakia' to soho' boko' 
nasuhum ullambi' katilakaam. Sapo' kitaa'-kita 
to matappa'ungkia' nasuhum ullambi'kia' 
kasalamasam. 
1 1 1 Indo kamatappasam, kalembasanna 
dikatappa'i si'da-si'da diua tä' mala 
tala sule lako indo to dihannuam, anna 
dihannuam si'da-si'da la dilambi' indo to 

dipemmitai moinna anna ta'pi deem diita. 

2 Kamatappasannam too indo nene to diponene 
yolona, nasuhum masannam penabanna 
Puang Allataala lako. 3 Kamatappasantam too 
nasuhum taissam taua langi' anna lino sola 
ingganna issinna kadanna Puang Allataala 
umpadadii. lam too anna diissammi diua 
ingganna inde aka-aka diita tentomai napadadi 
dio mai indo to ta' diita. * Kamatappasannam 
too Habel nasuhum mapia puha ia bua 
pemala'na langam Puang Allataala anna la 
Kain. Anna kamatappasanna toi nasuhum 
mala ia nasangai Puang Allataala to malolo. 
la anna diissanni diua to malolo aka 
natahima Puang Allataala bua pemala'na. 
Moi anna puham mate Habel, sapo' indo 
kamatappasanna tonta liu mepakilala sule 
lako temo. ? Kamatappasannam too Henokh 
nasuhum ta' ia deem muolai kamateam, sapo' 
tiaka' tubo ia langam suhuga. Ta' deem tau 
moi podo la mesam la ullambi'i, aka ma'kale 
Puang Allataala muaka'i langam suhuga. 
Wattunna anna indepi lino deem ussa'bii 
naua: "Mesa to umpomasannam si'da-si'da 
penabanna Puang Allataala." € Tä' deem moi 
podo la mesa tau la mala umpomasannam 
penabanna Puang Allataala ke tä'i deem 
kamatappasanna. Aka menna-menna maelo' 
sule dio olona Puang Allataala, pahallu 
nakatappa'i naua deem Puang Allataala, 
anna nakatappa'i toi naua la ma'kale Puang 
Allataala untamba' ingganna tau to umpeäi 
sola ponno penaba. / Kamatappasannam too 

Nuh nasuhum untuhu'i pahentana Puang 
Allataala wattunna anna natulasam loppo'i 
indo kaha-kaha tuli tadeempi diita. Sapo' 
natuhu'i siam Nuh, nasuhum umpapia mesa 
kappala' lambi' tä' ia tallam sahapui. Kahana 
kamatappasanna Nuh nasuhum napomalolo 
ia Puang Allataala anna dipassala ia ingganna 
issinna lino. S8Kamatappasannam too Abraham 
nasuhum manuhu' lako Puang Allataala 
wattunna anna natambai anna nasuai lako 
mesa botto mambela la namanasam ke 
dako'i. Moinna anna tä'pi deem naita botto 
ia too, sapo' tonta siam manuhu'. ? Anna 
kamatappasanna toi nasuhum naaku tohho 
dio indo botto mambela to puha nadandiam 
Puang Allataala mendadi to messihuhu. Tohho 
illaam bahum dio, anna susi siam duka' Ishak 
ana'na anna Yakub ampona. Indo to dua 
iam too ullombunganni pa'dandiam ia too. 

10 Abu" liu tohho illaam bahunna Abraham, 
aka umpemmitai indo kota matoto' to 
napattuju anna napapia Puang Allataala yabo 
suhuga. t! Anna kamatappasanna toi duka' 
Abraham nasuhum mala kebättä Sara anna 
undadianganni Abraham mesa muane-ane, 
moi anna matusse'um Abraham anna tämänä 
ia Sara. Mala dadi kaha-kaha ia too aka 
nakatappa'i si'da-si'da Abraham naua: "Tä' 
mala tala umpasule lako pa'dandianna Puang 
Allataala." 1? Moinna anna sihhapammi diom 
ba'ba talumbä Abraham wattu eta too, sapo' 
mentale hi pessubunna susi budanna bintä 
yabo langi' anna susi budanna bungim dio 

bihim le'bo'. 13 Ingganna tau ia too matappa' 
liu sule lako matena. Ta' ia nalambi' indo 
pa'dandianna Puang Allataala lako kalena, 
sapo' sihhapam naita mambelam anna 
natilalla'i aka naissam naua la napasule lako 
ke dako'i. Anna naakui naua: "Kami'-kami' 
messihuhukam inde lino, anggam kiongei baba 
ma'dende." 14Inggamna to ma'tula' susi ia too, 
mannassa anna muinaba-nabai ongeam la 
mendadi botto litä'na la naongei tohho. 1? Indo 
botto nainaba-naba taia indo to puha napellei. 
Aka maka' la ia, mannassa anna ta'i deem la 
ullabai ma'pasule sule lako. 16 Sapo' mannassa 
anna botto mapia puha ia nainaba-naba, 
indom too botto yabo suhuga diuaam. lam 
too kasuhunganna anna ta'um masihi' Puang 
Allataala ke diuaanni Debatanna tau ia too, 
aka ma'kalem Puang Allataala umpatokaanni 
mesa kota yabo suhuga la naongei tohho. 

17 Kamatappasannam toi duka' Abraham 
nasuhum ahu' si'da-si'da la untunu Ishak 
napehumalasam wattunna anna napangngitai 
Puang Allataala kamatappasanna. Moi anna 
puham nadandi Puang Allataala naua: 

"Ishak la naongei buttu pessubummu situhu' 
pa'dandiangku," sapo' ahu' siam Abraham 

la untunu änä' mesanna napehumalasam. 

18 (11:17) 19 Nakatappa'i si'da-si'da Abraham 
naua kuasa Puang Allataala la umpatubo 
sule Ishak ke balim mate. Anna mala diua 
sihhapam naala diom mai kamateam Ishak 
Abraham. 2? Kamatappasannam too Ishak, 
nasuhum umpa'lambeam Yakub sola Esau 

diona indo la dadi lako kalena illaam allo la 
naoloinna. 2! Kamatappasannam too Yakub 
indo la mate kalem, nasuhum umpa'lambeam 
dua ana'na Yusuf. Wattu eta too ke'de' 
umpendu'dunni tekkenna menomba langam 
Puang Allataala. 2? Kamatappasannam too 
Yusuf indo la mate kalem nasuhum natula' 
loppo' la katassusanna to Israel illaam mai 
lembana Mesir. Anna ma'pakahi'dipi duka' 
lako solasubunna naua: "La umbabaa' too 
bukungku ke umpelleinna' inde Mesir." 

23 Kamatappasannam too tomatuanna Musa 
nasuhum umbuni Musa tallu bulam indo 
anna subunni. Tä' ungkahea' pahentana 
tomahaja Mesir anna naita tä' deem pada 
samapia indo änä'-änä'. 24 Kamatappasannam 
too Musa nasuhum moka diuaam ampona 
tomahaja Mesir tappana kasalle. ?? Napohäe 
leko' ia ke sola-solai umma'na Puang Allataala 
umpendudum kamasussaam anna la tubo 
masannam illaam kamadosaam indo to la 
anggam säpäi' nasi'dim. 2? Napemapiaam puha 
ia Musa ke ditellei kahana kamatappasanna 
lako To dilanti' la mepasalama' anna la 
uhhempum kulle dio lembäna Mesir, aka 
napemmitai indo saho la nabeem Puang 
Allataala ke dako'i. 2? Anna kamatappasanna 
toi Musa nasuhum tä' deem ungkahea' 
aha'na tomahaja le'ba' umpellei Mesir. 

Le'ba' tamessaile kanam tamessaile kaihi 
aka mato-mato muitam Puang Allataala to 
tadiita. 28 Kamatappasanna toi Musa nasuhum 
umpalako allo Kalappasam anna ussua to 

Israel la ussussui tondom ba'bana hahana 
änä' domba anna mala tä' dipatei änä' uluana 
napatei indo malaika' to umbaba kamateanna 
änä' ulua. ?? Kamatappasannam too to Israel 
nasuhum mala ullambam Le'bo' Malea mabangi 
lita' naola aka napasisaha' Puang Allataala 
uwai le'bo'. Anna indo ia to Mesir, nasikuku'i 
ia indo uwai sisaha' tappana nasanda' duka' 
la nalambam. 3? Kamatappasannam too to 
Israel nasuhum huba'-huba' bala tembo'na 
kota Yerikho tappana kapitunna allona si 
napenggulilinni. 3! Kamatappasannam too 
Rahab nasuhum tä' dipasipatei to umbali 
Puang Allataala, aka untahima manappa indo 
to nasua Yosua le'ba' ma'pesi'dim lako kota 
Yerikho. (Indo Rahab mesa baine passunda' 
dio Yerikho.) 3? Setonganna, budapi tau senga' 
la mala kutula' kamatappasanna kela daa 
ta'um deem wattungku, susinna Gideon, 
Barak, Simson, Yefta, Daud, Samuel anna 
budapi nabi. 33 Kahana kamatappasannam 
too nasuhum deem mala untaloi sanaka-naka 
tomahaja, deem ma'pahenta sola undu' lolla, 
deem untahima pa'dandianna Puang Allataala, 
deem tikambu baba sadana singa buda naoloi, 
34 deem umpi'dei hompom ma'nala-nala, 
deem mala lappa' dio mai pala' limanna 

to ma'pa'dam, deem malu'ba'um kalena 
sapo' mala mendadi matohha, deem matitta 
illaam pa'bundusam, anna deem untaloi 
ingganna sohodadunna balinna. 3? Anna 
kamatappasannam too sanaka-naka baine 
nasuhum dipatuboam sule to matena. Sapo' 

deem toi duka' tau ahu' didahha sampe mate 
kahana kamatappasanna. Moka la dilappasam 
aka ahu' mate anna maelo' la dipatubo 
sule anna mentamai katuboam mapia puha. 
36 Deem ditelle anna ditembe' talukum, deem 
dihante bassii anna dipatamai tahungkum. 
37 Deem dileba'i batu sampe mate, deem 
disasa' gahagaji sampe polo tanga, deem toi 
dibatta pa'dam. Deem kalao-lao angga lollo' 
domba battu haka lollo' beke napa'poheba, 
deem mehio-hio katuboanna, deem didahha 
anna deem dipakamase-mase. 38 Deem angga 
kalao-lao lako pohiallasam, deem langam 
tipatanetena, deem si tohho illaam babam lea 
anna deem lu dokko gahoa. Setonganna inde 
lino ta' sihatam la naongei aka sangngim to 
mapia gau' si'da-si'da ia. 3? Ingganna tau ia too 
umpomasannam penabanna Puang Allataala 
kahana kamatappasanna. Moi anna susi sapo' 
ta'pi deem moi podo la mesam ullambi' indo 
puha nadandiam Puang Allataala, “aka deem 
pattujunna Puang Allataala mapia puha lako 
kitaa' umma'na. Pattuju ia too puha ham tubo 
sule Puang Yesus mane tepu asanni umma'na 
Puang Allataala, susi indo to matappa' yolona 
teem kitaa' tentomai. 
1 2 1Tä' deem pada sabuda indo 

to matappa' yolona dio ampe'ta 
ussasungangkia' nasuhum kutulasangkoa' 
kuua: La taäläi asanna' dio mai kaleta 
ingganna aka-aka to la ullabaikia' anta 
tibei ingganna dosa to umputu'kia'. Anna 
pahallukia' tamessaile kanam tamessaile kaihi 


IBRANI 12.2-7 38 


umpasatutui penabanta indo passilumbaam 
di ada' napatokaangkia' Puang Allataala. ? La 
pahallukia' umpasatutu penabanta lako Puang 
Yesus to umpadeem kamatappasanta anna 
to umpatepui. Ta' deem tikamellum Puang 
Yesus wattunna ussi'dim kamapi'disam yabo 
kaju sitambem. Anna moi anna ta' deem 
pada sadipa'kasihisam ke matei tau yabo 
kaju sitambem, sapo' ta' ia deem napikki'. 
Aka anggam ia napikki' diona katilallasam la 
nasi'dim illaam allo di dako'na. Anna tentomai 
muokko'um yabo ongeam handam matande 
dio tandai kananna okkosam kahajaanna 
Puang Allataala. 3 Penabaam siaia' too indo 
kamasussaam nasi'dim Puang Yesus wattunna 
nabali anna napakamase-mase buda to 
madosa. Aka maka' umpenabaanna', iya ta' 
la manennea' penabammu anna ta' tookoa' 
la kattu hannu. “Aka illaam muebakoa' 
kamadosaam, ta'pi deem dipatitolloa' hahamu 
susi Puang Yesus. ? Anna daa ungkalembei 
indo kada pepakatoto'na Puang Allataala 
lako ikoa' änä'na, naua: "Oa' änä'ku, daa 
umpa'bahinni'i pepanännä'na Debata, anna 
tä' tookoa' la kattu hannu ke nasossokoa'. 

6 Aka Debata unnännä' to nakamasei, anna 
ussämbä'i ingganna to nasangai änä'na." 7La 
tontä liukoa' manontom muolai kamasussaam 
aka mesa hi tia pepanännä' anna pesämbä' 
lako kalemua'. Aka illaam ia too nanännä'koa' 
anna nasämbä'i Puang Allataala umba susi 
mesa ambe unnännä' anna ussämbä'i änä'na. 
Aka la deem daka tia änä' tä' la napateem 

ambena! 8 Aka maka' tä'koa' la nanännä' anna 
nasamba'i Puang Allataala susi ana' senga'na, 
iya iam tia isanga taiakoa' änä' ikalena sapo' 
änä' bulekoa' dipa'kabuhungam. ? Ambetaa' 
duka' illaam inde lino anna nananna'kia' sola 
nasamba'i lambi' tapa'kasallei, iya senga'um 
ia Ambetaa' to umpuangam sungga'ta. 

La pahallukia' manuhu' puha ia dio olona 
anna mala ullambi'kia' katuboam bakahu. 

10 Tomatuanta illaam inde lino anggam sanaka 
taunna nananna'kia' anna nasamba'i, sapo' 
anggam indo situhu' mapianna nasi'dim 
napatuduangkia'. Sapo' Puang Allataala 

Ia nanännä'kia' anna nasamba'i situhu' 

indo la tapomapianna, anna malakia' 
mendadi maseho susi kalena. !! Abana ke 
mahassampakia' dinännä' anna disämbä'i 
tä'kia' masannam, anggam mapi'di' tasi'dim. 
Sapo' puhakia' too dinanna' anna disambati, 
iya ungkembuaammi kamasannangam penaba 
anna pa'palakoam malolo illaam katuboanta. 
121am too anna tä'ungkoa' la mala malamma 
liu sapo' la umpomatohonna' penabammu 
anna umpakatoto' kamatappasammu, indana 
sihhapangkoa' to malu'bä' limanna anna 
lumalla' guntu'na. 130la lako liukoa' lalam 
malolo anna mala natuhu'koa' indo solamu 
to malammapi kamatappasanna lambi' ta' 
madomi' metobä, sapo' la matoto'um pole' 
kamatappasanna. 1? Peäia' lalanna anna 
malakoa' siolaam liu padammu hupatau, anna 
umpeä toia' duka' lalanna anna masehoi 
katuboammu. Aka tä' tau mala silambi' 

Debata ke ta'i maseho katuboam. 12 Jagai 
manappaia' indana deennia' solamu ta' 
ullambi' mana' pa'kamasena Puang Allataala. 
Anna la unjagai toia' duka' indana deenni 
kende' illaam alla'-alla'mua' to la umpakende' 
kahusasam lambi' la ungkadakei buda tau. Aka 
tau susi ia too sihhapam tanangam pelango 
tuttuam masae tuttuam kasalle nasuhum 
mekadakei. 16 La unjagai manappaa', indana 
deengkoa' ma'gau' sessu'. Anna la unjagai 
toia' duka' indana deengkoa' umpa'bahinni'i 
pa'elo'na Debata, umba susi puha napogau' 
Esau yolona. Umbalu' kakakaanna, moi kela 
daa anggam sapihim kinande. !” Umba susi 
taissanna' pada-pada taua, lessu'na nabalu', 
iya maelo'um la napa'lambeam ambena, sapo' 
ta'um ia mala. Aka moi anna sumahhoi napeä 
lalanna la napapiai sule indo kasalaanna, 
sapo' ta'um deem lalanna. 180 inggannakoa' 
solasubungku, ta'koa' untingngajo kaha-kaha 
la malanna disi'dim anna mepakahea'na umba 
susi indo natammu to Israel dio sepponna 
Tanete Sinai, susinna: hompom ma'nala-nala, 
malillim patta mekahha-kahha bulu, anna 
hibu' tatta'. 19 Anna uhhingngipi moninna 
sangkakala anna kamaha ta' deem pada 
samepakahea' lambi' tappana nahingngi to 
Israel, iya mengkahumase-masem melau 
naua: "Kela mala anna ta'ungkam napa'kadai 
liu indo kamaha." 2? Aka sangngim ta' nasaha 
nahingngi indo issinna tula'na Puang Allataala 
naua: "Menna-menna muissoi inde tanete, 
moi olo'-olo', la disileba'-leba'i batu sampe 

mate." 2! Tandana mepakahea' kadadiam ia 
too, iya moi duka' Musa naua toi: "Lumalla'a' 
mahea'!" 22 Sapo' ikoa'-iko landa'ungkoa' lako 
Tanete Sion battu diua Yerusalem bakahu 
yabo suhuga, indo kota naongei Puang 
Allataala Debata tubo. Landa'ungkoa' lako indo 
pa'hempunganna malaika' massa'bu-sa'bu to 
ponno katilallasam, 23 anna pa'hempunganna 
ingganna ana' uluana Puang Allataala, 

battu diua to tisuha' sanganna illaam 
suhuga. Anna landa'ungkoa' lako olona 
Puang Allataala to mahhotto'na ingganna 
ma'hupatau, anna silambi' toongkoa' 
sungnga'na ingganna indo to malolo to puha 
napatepu Puang Allataala. 24 Anna landa' 
toongkoa' duka' lako olona Puang Yesus 

to ungkaha pa'dandiam bakahunna Puang 
Allataala. Anna ullambi'ungkoa' indo hahana 
Puang Yesus to puha dipippi'iam umma'na. 
Illaam hahana Puang Yesus dilambi' kaheba 
mapia puha ia anna la indo kaheba dilambi' 
illaam hahana Habel. ??Jagai manappaia' 
indana untumpu pala'koa' Puang Allataala 

to umpa'kadaikoa'. Aka maka' tä' deem la 
mala lappa' dio mai pa'tahungkunganna 
Puang Allataala indo to Israel yolona aka tä' 
napehingngii indo Battakadanna napalanda' 
Musa illaam inde lino, iya senga'unna' too kita 
ke mokakia' umpehingngii Puang Allataala to 
umpa'kadaikia' yabo mai suhuga. ZP Wattunna 
anna ma'kadai yabo mai Tanete Sinai, indo 
kamahanna umpakakemba-kemba lino, sapo' 
temo ma'dandi naua: "Pissam polepi la 

kupakakemba-kemba inde lino, anna ta' la 
lino mandi, sapo' moi duka' langi'." 27 Inde 
tula' naua: "Pissam polepi," kalembasanna, 
ingganna pa'padadinna Puang Allataala la 
tihodo lambi' pa'de asam. Angga ham la da'da' 
sule lako salako-lakona indo to inna tatilenggu' 
anna tatibosso'. “Dadi, kahana mangngala 
tabangkia' illaam kapahentaam tatilenggu' 
anna tatibosso', nasuhum sihatam anna sipato' 
umpakende'kia' kuhhu' sumanga' längäm 
olona Puang Allataala anna tapenombai 
situhu' la napomasannanna penabanna. Anna 
illaam kapenombaantaa' la tapengkahea'i 
sola tapa'kasallei, ?? aka Puang Allataala to 
tapenombai abana sihhapam api mangngä'bäi. 
13 lla pahallukoa' sikamase liu mesa 
sola mesa umba susi si napogau' 
to ma'solasubum. 2Tä' deem la muondaia' 
untahima manappa tosabe to ta'pokoa' 
siissangam. La si umpateenna' aka deemmi 
tau tä' deem napelabillo, iya ke malaika' 
dia natosabe. 3Si paalai liuia' penabammu 
to ditahungkum mato-mato mahassangkoa' 
duka' ditahungkum. Susi toi duka' lako to 
ia siam anna ia dipogausam, mato-mato 
mahassangkoa' duka' dipateem. “Pahallu 
asangkoa' umpa'kasallei kasilumbangam 
illaam dapo', anna ta'koa' mala ullullu' 
pa'bannetauam. Aka to ma'gau' sessu' anna 
to ullullu' pa'bannetauam la natahungkum 
Puang Allataala. > Pasikambelaia' kalemu 
kamailuam lako doi', sapo' indo pada deenna 
lako kalemu la pahallu hia' ia muua anna 

mane: "Ganna'um." Aka puha ma'battakada 
Puang Allataala naua: "Ta'koa' la kupellei, inna 
tä' siakoa' la kupahandam-handam baba." 

6 Tam too anna bahaningkia' ma'tula' taua: 
"Debata to mampamoloingku, tä' deem la 
kende' kamaheasangku. Aka tä' deem aka la 
mala napogau' hupatau lako kaleku." 7” Daa 
ungkalembeia' ingganna to pebabammu 
indo to umpalandasangkoa' Battakadanna 
Puang Allataala. Pasaluia' penaba maaka 
susi buana pa'pogausam mapianna anna 
umpotandengannia' kamatappasanna. 8 Yesus 
Kristus tatibeho susu' tatidende katonam 
mengkalao dio mai sule lako temo anna 

la da'da' sule lako salako-lakona. ?Daa 
umma'dinna' la nababa bulim ingganna indo 
pepa'guhuam ta' susi indo pepa'guhuangki. 
Aka mapia ke anggam pa'kamasena Puang 
Allataala umpakatoto' penabanta, taia indo 
pahenta diona kinande la malanna diande 
anna la taa'na. Aka pahenta ia too ta' ia 
deem gunana la umpakatoto' penabanna to 
untuhu'i. t? Kitaa'-kita to matappa' deenna' 
kita ongeam pehumalasanta anna indo 

bua pemala' yabo ta' ia mala naande indo 
sandona to Yahudi to mengkaha illaam bahum 
kapenombaanna. 1! Situhu' peadasanna to 
Yahudi anggam hahana olo'-olo' si nababa 
sando too' tama Tambim Handam Maseho 
napehumalasam mendadi pebaseinna dosa. 
Anna indo ia bakkena ditunu mampu' ia dio 
sulibanna ongeam diongei mebahum. t? Iam 
too kasuhunganna anna dipatei diom duka' 

sulibanna kota Puang Yesus anna mala hahana 
umbasei lao dosa budanna hupatau. 13 Dadi, 
pahallukia' duka' umpellei indo ongeam 
diongei mabahum anna untuhu'kia' Puang 
Yesus pada-pada ussi'dim indo pantelle 
puha nasi'dim. 1* Aka illaam inde lino, tê! 
deem ongeam la mala taongei tohho sule 
lako salako-lakona, sapo' muinaba-nabakia' 
indo ongeam la taongei ke dako'i. t5 Iam 
too anna la pahallungkia' umpuji liu Puang 
Allataala umpolalam Puang Yesus. Pampujiam 
iam too bua pemala'ta langam Puang 
Allataala lemba' dio pudu'ta umpa'kasallei 
sanganna. 16 Tä'koa' deem la monda umpogau' 
kamapiaam anna la umpamoloikoa' solamu 
to ussi'dim kakuhängam aka bua pemala' 
iam too napohäe Puang Allataala. 17 Tuhu'i 
manappaia' pampahe'na to pebabammu 
anna mengkahea'koa' dio olona. Aka illaam 
pengkähänganna, anggam sungnga'mua' 
napa'kadua-duai, anna ta' mala tala natula' 
asam indo pengkahanganna dio olona 
Puang Allataala ke dako'i. Tuhu'i anna mala 
masannam penabanna ungkahakoa'. Aka 
maka' ta'koa' manuhu' dio olona, iya la 
mapi'di' penabanna amna ia too ta' la keguna 
lako kalemua'. 18 Pa'sambajangam liukam. 
Abana kikatappa'i kiua maseho penabangki, 
aka illaam ingganna pa'palakoangki maelo' 
liukam duka' la umpogau' kamaloloam. 

19 a'bi-la'binna kaleku, kupelau si'da-si'da 
anna umpa'sambajangannä' umba ke 
malaä' masimpam matim umpellambi'ikoa'. 

20 Handandanni Puang Allataala kabuttuanna 
kamasakkeam sola kamasannangam, anna 

to puha umpatibangom Puang Yesus To 
Ma'kambi' Handam Matande dio mai alla'na to 
mate, la umpaponnoikoa' ingganna kaha-kaha 
mapia indo la umpahalluam illaam umpalako 
pa'elo'na. Aka puha dipatitollo hahana to 
umpomannassa indo pa'dandiam bakahu to 
la da'da' liu sule lako salako-lakona. Anna 
handandanni Puang Allataala la mengkaha 
illaam kaleta umpadadi indo la napohäena 
umpolalam Yesus Kristus. Dipuji anna 
dipa'kasallei sanganna Yesus Kristus sule lako 
salako-lakona. Abana inna la diua! 21 (13:20) 
220 inggannakoa' solasubungku, kupelau 
si'da-si'da kuua tahimaia' sola ponno sa'baha' 
inde kada penännä'ku matim, aka tä' siam 
kalando issinna inde suha'ku. 23 Anna la 
pahallua' muissam muua indo solasubunta 
Timotius dilappasammi illaam mai tahungkum. 
Maka' too ke sulem inde napellambi'ia', 

iya la solakam matim umpellambi'ikoa'. 

24 Palandasangkanni salama'ki lako ingganna 
to pebabammua' anna lako ingganna umma'na 
Puang Allataala itim. Anna salama'na 

duka' matim ingganna solasubuntaa' inde 
Italia. ??Handandanni Debata untamba'koa' 
pada-pada. Padam too. 


YAKOBUS 


1 1Salama' buttu di kao Yakobus sabua'na 
Puang Allataala sola Debatanta Yesus 
Kristus, lako inggannakoa' pessubunna to 
sapulo dua ana'na Israel, to tisembu' lako botto 
senga'. ?Inggannakoa' solasubungku, maka' 
nalambi'koa' ma'hupa-hupa pa'sandasam, 
sangai ia too mesa kakehongkosam kasalle, 

3 aka muissammia' muua ia too mendadi 
peuji lako kamatappasammua' anna mala 
umpakende' kamanontongam illaam kalemua'. 
4 Patubo liuia' indo kamanontongam illaam 
kalemu sampe kembua mapia, anna mala 
umpasundum anna umpatepu katuboammua' 
napolalam ta'um deem sassaimmua'. ? Maka' 
deem tau illaam alla'-alla'mua' tä' naissam 
aka la dipogau' muoloi pa'sandasam, la 
umpelau akkalam langam Puang Allataala 

to si ma'pebeem sola kamatutuam anna to 
tamannau-nau, anna nabeenni kaha-kaha 

ia too. "Sapo' la napelau sola ponno 
kamatappasam, ta' deem la bata-bata 
penabanna, aka to bata-bata penabanna 
sihhapam ia bombam dio le'bo' napalusau' 
napaludekke hibu'. 7 Aka indo to ma'dua 
penaba anna tä' manontom pa'palakoanna, Lä 
ia la nahannuam untahima aka-aka yabo mai 
Debata. 3 (1:7) ?Inggannakoa' solasubungku 
to mase-mase, sipato'koa' la ponno liu 
katilallasam aka napatadongkommokoa' Puang 

Allataala yabo ongeam kamatandeam. t° Anna 
ikoa'-iko to makaka, susi liukoa' bunga-bunga 
la malasso baba. Aka maka' delle'um allo 
malussu, ullasso humpu' napolalam ha'da' 
bunganna, iya pa'de siaham kamapiaanna. 
Susim too duka' lako to makaka, mahassampi 
illaam pamumbusanna, pissananna pa'de 
bäbä. Dadi lako ikoa' to makaka, la 
tilalla'ungkoa' aka dipomahempoammokoa' 
penabammu. 11(1:10) !? Kehongko' ia to 
matoto' muoloi pa'sändäsam, aka maka' 
patalom illaam pangngujiam ia too, iya 

la untahimam salokokati katuboam indo 
puha nadandiam Puang Allataala lako to 
ungkamasei. 13 Maka' deem tau nalambi' 
pa'sandasam maelo' la umpogau' kakadakeam, 
ta' la naua: "Napa'sanda'ia' Puang Allataala." 
Aka Puang Allataala ta' mala napa'sändä'i 
kakadakeam, anna ta' toi deem la buttu 

di Ia pa'sändäsam lako hupatau. !#Sapo' 

si mesa-mesa tau napa'sanda'i kamailuam 
sugali' illaam kalena, iam too uhhuntu'i anna 
nasakkai. 1? Maka' patalom indo kamailuam, 
iya ungkembuaammi dosa. Pissananna lobo'i 
indo dosa ungkembuaammi kamateam. 

16 Inggannakoa' solasubungku to kukamasei, 
daa umbulinna' la muua pa'sandasam ia 

too buttu yabo mai Puang Allataala. 17 Aka 
ingganna pa'pebeem mapia anna pa'mana' 
ta' deem sassainna buttu yabo mai Puang 
Allataala to umpadeem to ma'pomasia' yabo 
langi', anna to manontom ta' susi kalibajo 
tidende lelem. 18 Pa'elo'na anna nadadiam 

polekia' umpolalam kamatappasam lako 
Battakada kamaloloanna. Napogau' ia too 
anna malakia' mendadi ana'na to handam 
ma'kalolosam illaam alla'-alla'na ingganna 
pa'padadinna. t9 Inggannakoa' solasubungku 
to kukamasei, pengkilalai manappaia' muua 
lako si mesa-mesa tau pahallu si'da-si'da 
bassa' ma'pehingngi, la ungkambi' pudu'na, 
anna ta' toi la madomi' keaha'. 20 Aka aha'na 
hupatau tä' la umpadadi gau' malolo la 
situhu'na pa'elo'na Puang Allataala. ?! lam too 
anna pahallum ditibe ingganna kakadakeam, 
indo tä' deem pada sabuda illaam kaleta. 
Anna tatahimai sola penaba malunä' kada 
Debata napatitanam illaam penabanta aka 
iam too kuasa umpasalama'kia'. 2? Anna 
pahallukoa' tandaam ungkedoam kada Debata, 
tä' angga bassa' bäbä ma'pehingngi. Aka 
maka' anggangkoa' bassa' bäbä ma'pehingngi, 
umpasalanduangkoa' kalemu. 23 Lako tau 

to anggam bassa' baba umpehingngii kada 
Debata sapo' ta' napogau', dipasihhapam 

to ungkalempei lindona illaam dahammim. 

24 Puhai umpetua' kalena, le'ba'um. Iya 
nakalembei siaham sule maaka susi hupanna. 
25 Sapo' menna-menna bassa' umpe'guhui 
manappa pepaondonganna Puang Allataala 
anna tä' nakalembei indo bali napehingngii 
sapo' napogau' liu, la natamba' Puang 
Allataala illaam ingganna pa'palakoanna. 
Pepaondongam ia too tä' deem sassainna 
anna kuasa ullappasam hupatau illaam mai 
kakuasaanna dosa. ?? Maka' deem tau ussangai 

kalena mesa to manontom illaam peadasam, 
sapo' ta' nabela ungkambi' pudu'na, tau ia too 
umpasalanduam kalena, aka labu' indo lupu'na 
tama peadasam. ?” Indo diuaam peadasam 
mahanda anna ta' deem sassainna dio olona 
Puang Allataala Ambeta, ke umpamoloiki' 
ana' bium sola to balu-balu baine illaam 
kamasussaanna, anna ungkambi'ki' kaleta 
indana nakadakeiki' lino. 
2 1Inggannakoa' solasubungku, daa 
umpakende'a' pa'se'la-se'la illaam 
penabammu lako hupatau, aka to 
matappa'koa' langam Yesus Kristus Debatanta 
to matande. 2? Maka' too deem tau sule 
mentama pa'hempungammua' ma'sissim 
bulabam anna ma'poheba mapia, mane 
sulei duka' mesa to mase-mase, kadake ia 
pohebana, Janna umpa'kasalleia' ia indo 
to ma'poheba mapia lambi' muuaanna': 
"Okko'ko eta inde ongeam mapia." Sapo' 
muuaam ia indo to mase-mase: "Ke'de'ko 
eta dipe," battu muuaam: "Okko'ko dio 
inde ampe'na pehhondoangku." #Ta' 
daka deemmi pa'se'la illaam penabammu 
anna ta' daka umpadadingkoa' kalemu to 
mahhotto' ma'pikki' kadake? ? Pehingngiia' 
inggannakoa' solasubungku to kupakamaja! 
Aka to mase-mase illaam inde lino napilei 
ia Puang Allataala mendadi to makaka 
illaam kamatappasam, anna iam too sihatam 
untahima mana' illaam kapahentaanna 
Puang Allataala indo puha nadandiam lako to 
ungkamasei. ê Sapo' ikoa'-iko umpetunakoa' to 

mase-mase. Moi kela daa indo hia to makaka 
umpakamase-masekoa' anna nabahui'koa' 
lako olona to mahhotto'. 7 Anna taia haka tia 
tau iam indo untelle sanga handam matande, 
to umpolalanna' mendadi umma'na? 8 Sapo' 
maka' too ke untuhu'i si'da-siakoa' too'na 
indo issinna pepaondonganna Puang Allataala 
tisuha' illaam Battakada masehona naua: 
"Kamaseikoa' padammu hupatau umba susi 
ungkamasei kalemu," iya ma'gau' mapiangkoa' 
too. ?Sapo' maka' deem liupi pa'se'la-se'la 
illaam pa'palakoammua', ia too ungkahakoa' 
dosa, anna etam too naongei tandaam diua 
untekkakoa' pahentana Puang Allataala. 

10 Menna-menna untekkapi mesa pahentana 
Puang Allataala, tau ia too diangga'um untekka 
asam indo pahenta natuhu'innam. 1! Aka Ia 
muuai: "Daa ullullu'a' pa'bannetauam," Ia 
siam duka' muuai: "Daa umpapateanna'." 
Dadi maka' tä'ungkoa' ullullu' pa'bannetauam 
sapo' papateam dakoa', tontä siangkoa' too 
untekka pahentana Puang Allataala. 1? Dadi 
la umpapia manappa hakoa' ia tula'mu sola 
pa'palakoammu aka la nahotto'koa' Puang 
Yesus situhu' pahenta to kuasa ullappasam 
hupatau. P Aka to tä' ungkamasei solana 

ta' duka' la nakamasei Puang Allataala ke 
nahotto'i. Sapo' to ungkamasei solana la 
umpa'dei pa'tahungkungam lako kalena. 170 
inggannakoa' solasubungku, akam gunana ke 
deenni tau muuai: "Kao mesaa' to matappa'," 
sapo' ta' deem tandaam gau' mapia napalako? 
Mala haka naposalama' indo kamatappasanna? 

15 Maka' hapanna deem mesa solata muane 
haka battu haka baine ta' siampuam poheba 
anna tä' deem si naande, 16 akam gunana 
ke deengkoa' mesa ma'kada lako muuaam: 
"La naundu'ko masakke naapi' mahuhindim! 
La deem di too baju makambammu anna la 
bosa'ko kinande," sapo' ta' deem nabeem 
kapahalluam ia too lako indo tau? !” Susim 
too duka' diona kamatappasam: Maka' ta' 
dipasitonda panggauam, iya setonganna indo 
kamatappasam ia too labu'. 19 Maka' deem 
tau muuai: "Deem iko kamatappasammu 
anna deem kao panggauangku." Iya la 
kutimba'i kuua: "Paitaipä' kamatappasammu 
tä' sitonda panggauam, anna kupaitaiko 
kao kamatappasangku tandaam illaam 
panggauangku." 19 Ungkatappa'ia' le' muua 
anggam mesa Puang Allataala? Mapia duka' 
ia too! Sapo' nakatappa'i duka' ingganna 
setam kaha-kaha ia too anna lumalla' mahea'. 
20 0a' to maho, manggi! dakoka' too dipaitai 
diua kamatappasam tä' sitonda panggauam 
tä' deem gunana? 21 Tä' daka Abraham 
nene to taponene nasangai Puang Allataala 
to malolo aka pa'palakoanna wattunna 

anna umpehumalasanni Ishak änä'na yabo 
ongeam pehumalasam? 2? Dadi makaleso 
diua kamatappasam pahallu dipasitonda 
panggauam. Anna illaam panggauam 
naongei sundum kamatappasam. “3 Iya 
ganna'um too indo tisuha' illaam Battakada 
Debata naua: "Ungkatappa'i Puang Allataala 
Abraham napolalam nasangai to malolo." 

lam too napolalam anna digalla'um Abraham 
sassipakamajanna Puang Allataala. 2? Dadi 
makalesonna' muissam muua disangai malolo 
hupatau aka panggauanna taia kahana angga 
mandi kamatappasanna. ?? Susi siam duka' 
Rahab yolona, mesa baine passunda' sapo' 
nasangai duka' Puang Allataala to malolo aka 
pampamoloinna wattunna anna umbabai tama 
banuanna indo to nasua Yosua ma'pesi'dim 
anna mane napamoloi napaitai lalam senga' 
muäläi kalena. Zë Umba susi bata puntinna 
hupatau ke ta'i deem penabanna, ia too mate, 
susi siam too duka' kamatappasam ke ta'i 
sitonda panggauam, ia too labu'. 
1Inggannakoa' solasubungku, daa 
umbudaa' mohae la ma'pa'guhu, aka 
muissammia' muua kita to ma'pa'guhu la 
mabanda' puha kita dudunganta dio olona 
pahhottosanna Puang Allataala ke dako'i! 
2 Aka buda kaha-kaha taongei umpogau' 
kasalaam. Sapo' menna-menna nabela liu 
ungkambi' pudu'na, tau ia too tepu, aka la 
nabelam duka' ungkuasai kalena. 3 Ngangnga' 
ke dipatamai sädäna daham mala umpahe' 
indo daham, nasuhum mala dikuasai asam 
kalena. *Diala duka' pehapangam mesa 
kappala'. Moi anna ta' deem pada sakasalle 
anna nabussum hibu' kasalle, sapo' mala 
nagihi' pegihi'na pada nennu' situhu' pa'elo'na 
to umpalaoi. ? Susim too duka' lilana hupatau, 
mesa pangkakka' bahinni' illaam kaleta, sapo' 
mala umpakende' kaha-kaha kasalle. Api 
duka', moi anna pada nennu', sapo' mala too 

muä'bäi pangngala' kasalle. € Lilana hupatau 
sihhapam api, pembanuaanna kakadakeam 
ma'ongeam illaam kaleta anna paleleam lako 
ingganna pangkakka' senga' illaam kaleta. 
Lila ma'nala-nala liu susi api la mua'bai lalam 
katuboanta napalekke' pengkahanganna 
setam. /Ingganna olo'-olo' malaiha ma'bitti' 
appa'na, dassi-dassi, olo'-olo' tissollo' sola 
olo'-olo' illaam le'bo' mala asam dipakanaham 
anna deemmi napomanaham hupatau. 8Sapo' 
lila ia, tä'pi deem mesa tau la ungkuasai mala 
napakanaham. Lila ponno kakadakeam ta' 
mala dipahe' anna mepatei susi ula' pabalu 
pekeke'na. ? Lila tapake umpuji Debata To 
tapoambe, anna ia siam tapake untädo 
padanta hupatau to natampa Puang Allataala 
susi kalena. t? Dadi mesa pudu' naongei 
lemba' pa'kuhhusam sumanga' anna pantädo. 
Inggannakoa' solasubungku, gau' susi ia too 
tä' mala dipogau'. !! Aka la deem daka tia mesa 
kalimbua naongei buttu uwai mapia la ia siam 
naongei buttu uwai kadake? !?Inggannakoa' 
solasubungku, susi toi duka' deem daka tiko 
kaju ara la ungkembuaam bua zaitun, battu 
haka anggur la ungkembuaam bua ara? 

Iya ta' toi duka' la deem kalimbuana uwai 
kadake la umpassubum uwai mapia. !? Maka' 
deengkoa' to keaka' anna to manähä, pahallu 
umpa'patandaam kakeakasammu anna 
kamanahangammu illaam katuboammua' sola 
kedo mapia anna penaba mahempo lemba' dio 
mai kakeakasam. 1*Sapo' maka' deem illaam 
kalemua' penaba pa'kembuhuam sitonda 

masihi ate anna ma'podo kao, iya daa umbaba 
kassiia' indo muangga' kakeakasam aka 
setonganna muägä'innaa' umbali kamaloloam. 
15 Aka kakeakasam ia too ta' buttu yabo 

mai Puang Allataala sapo' buttu illaam mai 
lino, kamohaeam sugali'na hupatau, anna 
setam. 16 Aka umba naongei deem penaba 

pa kembuhuam anna ma'podo kao, etam too 
duka' la naongei kende' kahakkaam anna 
ingganna gau' kadake. t7 Aka kakeakasam 
buttu yabo mai Puang Allataala umpakende' 
penaba mahändä, kasiolaam, umpaillaam 
penaba solana, matinuhu', mamase, anna 
ma'gau' mapia. Tä' ma'se'la-se'la anna ia 
illaam ia sulibam. t8 Anna menna-menna 
umpeä kasiolaam la muambo' banne kasiolaam 
anna la ungkembuaam kamapiaam. 

1 Umba ngei naongei buttu kasipengkaam 
4 anna passikallaam illaam alla'-alla'mua'? 
Tä' daka ia too buttu illaam mai kamohäeammu 
indo sibundu' illaam kalemu? ? Ungkailuikoa' 
mesa aka-aka sapo' tä' mala ullambi', 
umpolalanna' papateam. Anna masihi atekoa' 
sapo' tä' sule lako pa'elo'mua' nasuhum 
ianna' umpolalam sipengka-pengka anna 
sikalla-kalla. Sapo' ia hi tia anna ta'koa' 
mala ullolongam aka-aka, anu' ta'koa' 
deem si melau längäm Puang Allataala. 

3 Battu melau siangkoa' duka' sapo' tä' 
mapia lalam penabammu napolalam 

tä' sianna' deem ullolongam. Aka indo 
pelauammua' maelo'a' umpake umponnoi 
kamohäeam sugali'mu. “O inggammua' to 

tamanontom, ta' daka muissanna' muua to 
untuhu'i lino umpobali Puang Allataala? Dadi 
menna-menna untuhu'i lino umpadadi ia 
kalena balinna Puang Allataala. ? Pahallua' 
muissam muua deem kasuhunganna 

anna disuha'i Battakada maseho naua: 

"Indo Penaba to napatamaiangkia' Puang 
Allataala napa'kembuhuam." 2Sapo' mana' 

pa kamasena nabeengkia' kasalle puha ia anna 
la indo pa'pogausantaa'. lam too anna nauam: 
"Puang Allataala umpobali to malangka' 
penaba, sapo' ungkamasei to mahempo 
penaba." 7 Dadi matinuhu'koa' dio olona Puang 
Allataala. Ebai tomahajanna setam anna mala 
lahi lao nakambelako. 8 Pengkahuku'koa' lako 
Puang Allataala anna Iai la ungkahuku'koa' 
duka'. Bahassii limammu o inggammua' 

to madosa, ammu sehoi penabammu o 
inggammua' to ma'dua penaba. 7 Sossokoa"' 
gau'mu, sahhokoa', anna muuhhu'. Ta'ungkoa' 
la tilalla' anna metaba, sapo' la sumahhokoa' 
anna muuhhu'. 19 Patihokkä'ia' penabammu dio 
olona Debata anna Iai untandeangkoa'. 110 
inggannakoa' solasubungku, daa untula'-tula' 
solamu! Menna-menna untula'-tula' kadake 
solana anna umpopahhotto' bäbä kalena lako 
solana, tau ia too umpesalaam pahentana 
Puang Allataala. Maka' umpesalaangkoa' 
pahentana Puang Allataala, taiakoa' to 
manuhu' sapo' to ussallakoa' pahentana 
Debata. !? Aka anggam mesai Puang Allataala 
umpapia pahenta anna To la mahhotto'. lam 
too to muanda'i kakuasaam mepasalama' 

anna metallangam. Dadi ikoa'-iko, ta'koa' 
sipato' la umpopahhotto' baba kalemu lako 
solamu. 13 Pehingngii inde tula'ku lako ikoa' 
to muuai: "Allo temo battu makale' di, la 
lakokam kota ia too aka la diokam sataum 
ma'bulele umpeä kauntungam." 1#Moi kela 
daa, meangga kaha-kaha la dadi makale' tä'pi 
muissanna'. Pikki'pia' diona katuboammu. 
Aka inde katuboammu sihhapam sahobo 
tandaam säpäi' sapo' ta! masäe anna pa'de 
bäbäm sule. 15Setonganna la si muua hia' 
ia anna mane: "Maka' napoelo' Debata, 
iya malakam tubo anna la mala tookanni 
ungkaha ma'hupa-hupa kähängam." 16 Sapo' 
temo ussanga-sanga hakoa' kalemu aka 
kamalangkasam penabammu, moi kela daa 
gau' ia too kadake. 1/Dadi lako to muissam 
pa'palakoam la sihatanna dipogau', sapo' ta' di 
naaku napogau', tau ia too madosa. 
5 10 inggannakoa' to makaka, pehingngiia': 
Sahhongkoa' ammu sikauhhu' aka la 
nalambi'koa' kamapi'disam. ? Aka ingganna 
kullemua' umpebosii baba anna pohebamu 
umpea'bunganni. 3 Bulabam anna peha'mu 
naandem takka'. Anna indo takka'na la 
ussa'bii diona gau' kadakemu anna la 
susi api mua'baikoa'. Aka balingkoa' iko 
untombom kulle illaam inde wattu diongei 
muampai kasuppisanna lino. “Pikki' siaia' 
too maaka susi pengkaloa'na ingganna 
indo to umpopengkaha umpuppusangkoa' 
issi bela'mu, aka tä' ungkamaloloannia' 
umbeem sahona. Nahingngim Puang Allataala 

Debata To Handam Kuasa indo pengkaloa'na. 
> Puhangkoa' iko ussi'dim katuboam masannam 
anna tä'unna' deem aka umpeä illaam inde 
lino. Sihhapangkoa' olo'-olo' dipelompoi aka 
la ditunu. ê Puhangkoa' umpassala anna 
umpatei to tä' deem kasalaanna, iya ta'koa' 
nabali. /Inggannakoa' solasubungku, abana la 
nalambi'koa' pandahhaam. Dadi iam too anna 
la sa'baha'ungkoa' muampai kasuleanna sule 
Debatanta Puang Yesus, umba susi to ungkaha 
lita' sa'baha' muampai bua pengkahana la 
kende' mapia. Aka nasa'bahasam muampai 
wattunna palauham kela mangngambo'i 

anna wattunna palauham kela mamuppu'um. 
8Pomatohoia' duka' penabammu sola ponno 
kasa'bahasam, aka mahuku'um kasuleanna 
Debatanta. ?Inggannakoa' solasubungku, 

daa umpadeem pa'hungu-hungu illaam 
alla'-alla'mua' indana nalambi'koa' pesämbä'. 
Aka setonganna ke'de'um dio ämpä To 
mahhotto'. +? Inggannakoa' solasubungku, 
ala tandengannia' kasa'bahasanna ingganna 
nabi illaam kamapi'disanna umpalanda' kada 
Debata. 1! Setonganna tasangai ia kehongko' 
to tontä liu manontom illaam kamapi'disam. 
Uhhingnginna' duka' diona kamanontonganna 
Ayub, anna muissanna' duka' maaka susi 
natamba' Debata katampasanna. Aka Debata 
to ponno pa'häntängam bua anna pa'kamase. 
12 Anna handam too'na pole oo inggannakoa' 
solasubungku, daa umpa'pinda-pinda bäbäa', 
susinna: umpa'pindai suhuga, lino, battu 
senga'-senga'na. Sapo' la muua hia' ia: "Io," ke 

ioi, anna: "Tää'," ke ta'i, indana nalambi'koa 
pesämbä'na Puang Allataala. 13 Maka' 
deem tau illaam alla'-alla'mua' nalambi' 
kamapi'disam, mapia ke ma'sambajanni. 
Maka' deem tau nalambi' kamasannangam, 
mapia ke umpenanianni pampujiam. 1* Maka 
deem to masaki illaam alla'-alla'mua' pahallu 
la untambai pebaba ada' illaam jumaa' anna 
mala napa'sambajangam anna nasussui 
minnä'-minnä' sola sanganna Debata. 

15 Aka sambajam ke mennumpui yabona 
kamatappasam tongam, umpabono' indo 

to masaki, anna Debata la umpomaläpu'i. 
Anna maka' deem umpogau' dosa la 
diampunniam. 1* Dadi la sipangngakuikoa' 
anna sipa'sambajangam anna malakoa' 
napabono' Puang Allataala. Sambajanna mesa 
to malolo dio olona Puang Allataala kasalle 
kuasanna. 17 Elia mesa hupatau biasa susikia', 
sapo' ma'sambajam sola sakalebu penabanna 
anna mala tä' uham. Napolalam ta' deem uham 
tallu taum anna annam bulanna. 18 Pissananna 
ma'sambajam oo umpelau uham, iya tuhum 
sule uham napolalam kembua tanangam. 

19 Inggannakoa' solasubungku, maka' deem 
solamua' umpellei lalam kamaloloam anna 
deengkoa' mesa umpasulei lako olona 

Puang Allataala, ?? pengngissanniia' muua 
menna-menna umpopa'pasule to madosa 

dio mai lalam kabulingam, umpasalama' 
sungnga'na indo to madosa ia too, anna buda 
dosana la diampunniam. Padam too. 


1 PETRUS 


1 Inde suha' buttu di kao Petrus mesaa' 

duka' suhona Yesus Kristus, lu lako 
ingganna to napilei Puang Allataala to tisembu' 
lako mobotto-bottoam mendadi to messihuhu 
lako propinsi Pontus, Galatia, Kapadokia, 
Asia, anna Bitinia. 2 Ikonna' too umma' 
to napilei Puang Allataala Ambeta situhu' 
pattujunna mengkalao dio mai. Napileikoa' 
umpolalam pengkähäna Penaba Maseho to 
umpasähä'koa' mendadi umma' to maseho, 
anna malakoa' manuhu' lako Yesus Kristus 
anna nabaseikoa' haha titollona. Handandanni 
Puang Allataala untamba'koa' anna namana' 
kamasakkeam sola kamasannangam sanda 
silapi'. 3 Dipuji sanganna Puang Allataala 
Ambena Debatanta Yesus Kristus to 
napenombai! Ta'um deem la untondonni 
pa kamasena lako kitaa' lambi' nadadiam 
polekia' umpolalam katibangonganna sule 
Yesus Kristus dio mai alla'na to mate, 
nasuhum matoto'um pahhannuanta. “Anna 
tahannuanna' la taampuam indo pa'mana' 
puha napatokaangkia' Puang Allataala yabo 
suhuga, tala deem kadake, tala deem bosi, 
dapaka ia la malele. > Anna la najagaikoa' 
kakuasaanna Puang Allataala kahana 
kamatappasammua' sampe untahima ponno 
indo kasalamasam to la dipellatteam illaam 
allo ma'katampasanna. ?Iam too anna la 

tilalla'tungkoa' moinna anna napomasussa 
salapokoa' sapai' indo ma'hupa-hupa 
pa'sandasam. "Ia anna nahuakoa' aka 
dipangngitai kamatappasammua', battu 
matappa' si'da hakoa' battu ta' di. Aka 
bulabam duka' to ta' la da'da' liu anna 
disudi hi tia yolo tama api, damoaham ia 
kamatappasammua' to keangga' puha ia 
anna la bulabam. Anna maka' matappa' 
tongangkoa' illaam ussi'dim pa'sandasam, 
iya katampasanna pole' la dipujikoa', 
dipa'kasallei, anna dipomatande illaam allo 
kasuleanna Yesus Kristus ma'penduanna. 
8Indo Yesus Kristus, moi anna ta'pia' deem 
muita, sapo' tontäa' ungkamasei. Susi siam 
duka', ungkatappa'ia' moi anna ta'pia' deem 
muita. lam too anna tilalla'ungkoa', anna 
indo katilallasammua' ta' dibela dipaju 
anna tä' diissam disangai. ?Tilalla'koa' 

aka untahimangkoa' kasalamasam, buana 
kamatappasammu. 10Indo kasalamasam, 
napahessa anna napetua' manappa ingganna 
nabi to umpayolo lambanni inde mana' 

pa 'kamase nabeengkoa' Puang Allataala. 

11 penabanna Kristus mengkähä illaam 
penabanna indo nabi umpaissannii indo 
ingganna kamasussaam la uhhua Kristus sola 
indo kamatandeam la natahima ke puham 
ia too. Sapo' tä' makaleso illaam pikkihanna 
indo nabi piham la dadi anna kaha-kaha aka 
la umpadadii ingganna ia too. lam too anna 
napahessa manappam. t? Napomakaleso 
Puang Allataala lako ingganna indo nabi diona 

indo kada napayolo lambam indo nabi ta' 
napalako kahana la lu tama kalena, sapo' 
napalako aka la keguna lako ikoa' to tubo 
lapi' temo. Temo masia'unna' uhhingngi 
kaha-kaha ia too dio mai to umpa'pakahebaam 
Kaheba Katilallasam diona Yesus Kristus. 
Napalandasangkoa' kaha-kaha ia too kahana 
kuasanna Penaba Maseho to dipatuhum 
yabo mai suhuga. Anna ingganna malaika! 
mohae duka' la napengngissanni kaha-kaha 
ia too. 131am too anna la umpasatutunna' 
penabammu lako indo la dipogau'na. 
Majagakoa' anna uhhannuam ponnoi indo 
mana' pa'kamase la dimanasangkoa' ke 
sulem Yesus Kristus ma'penduanna. !? Kahana 
änä'nangkoa' Puang Allataala to manuhu', iam 
too anna tä'ungkoa' la tubo untuhu'i pa'elo'na 
sipa' dosamu umba susi si umpogau'a' indo 
anna tä'pokoa' muissam Puang Allataala. 
15Sapo' umba susi maseho Puang Allataala 
to untambaikoa' la mendadi umma'na, susim 
too duka' la pahallukoa' maseho umpalako 
ingganna pa'palakoammu, taka deem 
tisuha' illaam Battakada Debata naua: "La 
pahallukoa' maseho, aka Kao masehoa'." 
17Si muuaanna' Puang Allataala "ambe"" 

ke ma'sambajangkoa'. Anna Ia siam to 
uhhotto' hupatau situhu' pa'pogausanna si 
mesa-mesa, ta' ma'se'la-se'la. lam too anna 
la pahallungkoa' mengkahea' dio olona Puang 
Allataala anna umpa'kasallei upu' tubomu 
illaam inde lino to muongeia' messihuhu. 

18 Aka muissammia' indo pesolonna Puang 

Allataala anna malakoa' lappa' dio mai 
katuboammua' yolona to ta' deem gunana indo 
ullombunganna' dio mai nene to umponene. 
Taia baham-baham ta' la da'da' liu sule lako 
salako-lakona nasolongangkoa', susinna 
bulabam battu haka peha', 19 sapo' Kristus to 
ta' deem la pada angga'na nasolongangkoa' 
wattunna dipatitollo hahana. Sihhapam änä' 
domba tä' deem sassainna dipehumalasam 
langam Puang Allataala. 20 Aka tä'pi deem 
dipadadi inde lino anna puham napa'tantu 
Puang Allataala Kristus la mendadi To 
Mepasalama'. Sapo' illaam dam inde wattu 
la kasuppisanna lino mane dipopellattei 
anna malakoa' salama". 2! Pengkähänam too 
Kristus napolalam ungkatappa'ikoa' Puang 
Allataala to puha umpatibangonni sule dio 
mai alla'na to mate anna napomatande. 
Iam too anna ungkatappa'ingkoa' Puang 
Allataala anna uhhannuam. 22 Puhangkoa' 
manuhu' lako indo kaheba kamaloloam 
napolalam umpomasehokoa' penabammu 
lambi' ungkamaseikoa' solamu to matappa' 
mengkalao illaam una' penabammu. lam 
too anna kuuaammokoa': la sikamasekoa' 
mesa sola mesa sola ponno penaba. 23Aka 
puhangkoa' didadiam pole. Anna indo 
katuboam bakahu tä' buttu di hupatau to 

la mate, sapo' nabeengkoa' Puang Allataala 
to tä' deem la matena. Ullambi'a' inde 
katuboam, aka ungkatappa'ikoa' Battakada 
tubona Puang Allataala indo to la da'da' liu 
sule lako salako-lakona. ?*Umba susi tisuha' 

illaam Battakada Debata naua: "Katuboanna 
ingganna ma'hupatau sihhapam humpu', 
anna kamatandeanna sihhapam bunganna. 
Humpu' la malasso, anna bunganna la hä'dä', 
25 sapo' kadanna ia Debata la da'da' liu sule 
lako salako-lakona." Anna indo Kadanna 
Debata, ia siam indo Kaheba Katilallasam puha 
dipakahebaiangkoa'. 
2 1 Tam too anna la muäläi asammia' 
illaam mai kalemu ingganna hupanna 
kakadakeam. Anna tä'ungkoa' la manipu, 
ma'dua tambu', ma'kembuhu, anna 
ma'pakolo'-kolo'i. ? La maelo' liukoa' muande 
kinande di ada' to tä' deem sassainna, 
sihhapam änä'-änä' mane subum maelo' 
liu sumusu. La umpateenna' anna mala 
umpolobo'a' sule lako untahima ponno indo 
kasalamasammua'. 3 Aka ma'kalengkoa' 
ussi'dinni maaka susi kamapiaam penabanna 
Debata. “Yesus Kristus dipasihhapam batu 
to natibe hupatau, sapo' ia hi inna to napilei 
Puang Allataala anna nasangai batu tubo 
keangga'. Tinandakoa' lako olona Yesus 
Kristus “anna malakoa' duka' mendadi 
batu tubo to dipake umpapia banua di 
ada'na Puang Allataala. Maka' susi, iya 
mendadingkoa' too sando to dipasähä' anna 
umbeho kalemu mendadi bua pemala' tubo 
längäm Puang Allataala. Bua pemala' ia too 
napohae Puang Allataala aka umpolalam 
Yesus Kristus. * Umba susi tisuha' illaam 
Battakada Debata naua: "Paalaia' penaba 
inde tula'ku: Kupileim mesa batu tä' deem 

la pada angga'na, angku paokko'i dio Sion 
mendadi batu longkahhinna. Menna-menna 
ungkatappa'i, tä' ia la salanduam." 7” Batu 

ia too ta' deem pada sakeangga' lako 

ikoa' to ungkatappa'i. Sapo' lako ia to ta' 
ungkatappa'i, la nahua indo issinna Battakada 
Debata naua: "Indo batu natibe tukam, ia 
leko' di diala dipobatu longkahhim." 8 anna 
nauapi "Batu ia too, la natitedoi tau, la 
umpopetoba hupatau." Natitedoi aka moka 
ungkatappa'i Battakada Debata. Anna abana 
inna napa'tantu Puang Allataala la susi. 

9 Sapo' ikoa'-iko umma' to napilei Puang 
Allataala anna to dituho la mendadi sando 

to umpalako pengkahanganna Tomahajanta, 
anna napasaha' tookoa' mendadi umma' 
petauanna to maseho anna to naampuam ikale 
Puang Allataala. Napateem anna malakoa' 
umpa'pakahebaam indo pa'pogausanna 
tadisihanteam indo to untassu'ikoa' illaam 
mai kamalillingam napalutama kamasiasanna 
to tä' deem untondonni mapianna. t? Yolona 
taiakoa' umma'na Puang Allataala, sapo' 
temo umma'nangkoa'. Yolona tä'koa' nalambi' 
pa'kamasena, sapo' temo nalambi'ungkoa' 
pa'kamasena. 110 inggannakoa' solasubungku 
to kupakamaja! Inde tubokoa' illaam lino 
sihhapangkoa' to messihuhu battu diua 
muongei babaa' ma'dende, aka tubokoa' 
illaam alla'-alla'na to tä' matappa'. lam too 
anna kupelau si'da-si'danna' matim anna 
ta'koa' la untuhu'i kamohaeam sugali'mu 
indo si sibundu' sungnga'mua' aka maelo' la 


1 PETRUS 2.12-19 7 


napentaloi. '?La pahallukoa' ma'gau' mapia 
liu illaam alla'-alla'na to tamuissam Puang 
Allataala. Aka maka' umpateem, moi anna 

si napakolo'-kolo'ikoa' naua: "Si ma'gau' 
kadake," sapo' la naita gau mapiammua', 
nasuhum ussosso kalena lambi' umpuji 
sanganna Puang Allataala ke illaammi allo 
kasuleanna. 13 Matinuhu'koa' dio olona to 
ullumbäi hupatau aka ia too pa'elo'na Debata. 
La matinuhu'koa' lako tomahajammu illaam 
inde lino, aka ia to handam kuasa illaam 
kapahentaam. !? Susi toi la matinuhu'koa' lako 
ingganna gubernur to nabeem kakuasaam 
tomahaja la umpassala to ma'gau' kadake, 
anna la umpuji to ma'gau' mapia. Aka 

iam too inde pa'elo'na Puang Allataala: la 
ma'gau' mapiakoa' anna mala ma'luttu' 
ingganna to ma'kada-kada maho, nasuhum 
tä' deem lalanna la napakolo'-kolo'ikoa'. 
16La tubokoa' umba susi to lappa'um dio 
mai kasabuasam. Sapo' tä' la muuaa': 
"Malakam ma'gau' kadake aka beba'ungkam." 
Sapo' anggam la umpalakoa' indo la 
sihatanna napogau' sabua'na Puang Allataala. 
17 Pa'kasalleikoa' ingganna tau, kamaseikoa' 
padammu to matappa', pengkahea'ikoa' Puang 
Allataala, anna pa'kasalleikoa' tomahajammu. 
18 Inggannakoa"' to diposabua', la pahallukoa' 
matinuhu' lako puämu anna umpa'kasallei, 
tä' angga mandi ke mapia penabai anna 
malute, sapo' moi makahha', la tonta liukoa' 
matinuhu'. 19 Aka maka' nadahha babakoa' 
puamu, ta' deem kasalaammua', anna 

sa'baha'koa' umpendudunni pandahhaam ia 
too aka umpaillaam penabakoa' pa'elo'na 
Puang Allataala, iya la napujikoa' Puang 
Allataala. 2? Ussanga haka tiko la dipujikoa' 
ke sa'baha'koa' dipongko aka umpogau'koa' 
kakadakeam? Sapo' maka' sa'baha'koa' 
nahua kamapi'disam aka umpogau'koa' 
kamapiaam, iya ta' mala tala napujikoa' Puang 
Allataala. 2! Aka abana inna natambaikoa' 
Puang Allataala la sa'baha' umpendudum 
kamapi'disam. Aka ma'kalem Kristus 
umpendudum pandahhaam anna mala 
keguna tama kalemua'. Anna ia too napogau' 
Kristus anna mala umpotandenganna' indo 
to puha napogau'. 22Tä' punala Ia deem la 
umpogau' dosa, anna tä' si'da-si'da deem 
la messubum illaam mai pudu'na tula' la 
mantipu. 23 Wattunna ditelle, ta' punala deem 
la napabala'i. Wattunna didahha, ta' deem la 
ma'pakahea'. Anggam umbeho kalena lako 
Puang Allataala To muundu' lollä. 24 Ma'kale 
Kristus umpalutama asanni kalena ingganna 
dosata wattunna dipäso' yabo kaju sitambem 
anna malakia' ta'um tubo illaam kamadosaam, 
sapo' tubongkia' situhu' pa'elo'na Puang 
Allataala. Aka indom too basa-basa kalena 
Kristus nasuhum bono'koa'. 2? Yolona 
sihhapangkoa' domba bulim. Sapo' tentomai 
dipasulengkoa' sule lako To ma'kambi'mu anna 
To unjagaiangkoa' sungnga'mu. 

1 Susi siam duka' lako ingganna to 

titanam indo, pahallukoa' la matinuhu' 
lako muanemu, nasuhum ke deenni 

muanemua' tä' ungkatappa'i Battakada 
Debata, iya umpatettenna' too lako Kristus 
ke naitai pa'palakoammu. Iya ta'unna' la 
manggi' umpa'tula'i anna matappa'um, Zaka 
naitangkoa' ma'gau' maseho anna meada'. 
3Maka' maelo'koa' mendadi baine mapia 
si'da-sia, ta' la sulibanna mandi dipomapia, 
susinna belua' dipopekanini', ma'belo-belo 
bulabam, anna ma'baju masulli'. #Sapo' la 
buttu illaam dia mai una' penabammu indo 
kamapiaam, susinna maluna' penaba anna 
matana' penaba. Iam too diuaam kamapiaam 
ta' deem la moho'na. Anna iam too nasangai 
Puang Allataala kamapiaam keangga'. > Aka 
susim too si napogau' ingganna baine yolona 
to meada' anna to mahannu lako Puang 
Allataala, matinuhu' lako muanena nasuhum 
disangai mapia. ê Susi duka' Sara yolona 
matinuhu' lako Abraham muanena anna 
napekapuä. Anna malakoa' duka' disangai 
änä'na Sara ke tontä liukoa' ma'gau' mapia 
anna tä' deem kende' kamaheasammua.. 

7 Susi toi duka' lako to titanam ambe illaam 
pandaposam, pahallukoa' la umpaillaam 
penaba liu bainemu, aka inde bainemu tä' 
pada kamatohoammua'. Pa'kasalleia' aka 
padakoa' bassim namana' Puang Allataala 
katuboam sule lako salako-lakona. Aka 
maka' tä'koa' ma'pogau' susi, iya tä' la 
nahingngiam Puang Allataala sambajammua!'. 
8 Dadi la pahallukoa' siala penaba liu mesa 
sola mesa, sipenabaam mesa sola mesa, 
anna sipakamaja mesa sola mesa umba susi 

to siundu'-undu'. Anna la pahallu tookoa' 
ma'kamase anna mahempo penaba. ? Daa 
umpabala'i to umpogausangkoa' kakadakeam. 
Anna daa umpabala'i to umpetunakoa'. 
Sapo' la umpelauam mandia' tamba' langam 
Puang Allataala. Aka ia anna natambaikoa' 
mendadi umma'na aka la natamba'koa'. !? Aka 
deem tisuha' illaam Battakada Debata naua: 
"Menna-menna umpemulu katuboam mapia 
anna kamasannangam, tau ia too pahallu 

la unjagai pudu'na indana nakabuttui kada 
kadake, anna ta' la umpassubum tula' la 
mantipu. 1t La pahallu umpasikambela kalena 
kakadakeam anna umpogau'i kamapiaam. La 
napeä lalanna anna umpakende'i kasiolaam. 
12 Aka naandaham mata liu ia Debata to 
umpogau' kamaloloam, anna nahingngiam 

liu sambajanna. Sapo' napobali ia Debata to 
umpogau' kakadakeam." 13 Mennangka la 
umpogausangkoa' kakadakeam ke tigaha' 
liukoa' umpogau' pa'palakoam mapia? 14 Sapo' 
moi la deengkoa' nahua kamasussaam aka 
umpogau'koa' kamapiaam, iya kehongko'koa' 
anna maupa'. Daa ummahea' lako tau 
kadake anna tä'koa' la husa'. 1° Sapo' la 
tontä liua' muakui kamasehoanna Kristus 
anna umpa'debatai mengkalao illaam una' 
penabammu. Anna la sedia liukoa' la untimba'i 
tau ke deengkoa' nakutanai diona indo 
pahhannuammu längäm Puang Allataala. 
Sapo' ia too pahallu la umpalako sola maluna' 
penaba anna meada'. 1? Anna la umpalako 
toia' sola penaba mahändä, anna mala ia 

leko' masihi' ke deenni tau umpaboboikoa' 
kakadakeam, aka ma'gau' mapia liukoa' 
kahana pentuhu'nakoa' Kristus. 17 Aka mapia 
puha ia ke ussi'dinni tau pandahhaam illaam 
umpalako kamapiaam, ke abanai pa'elo'na 
Puang Allataala, anna la ussi'dim pandahhaam 
aka umpogau' tau kakadakeam. t8 Aka Kristus 
duka' puha didahha baba. Anggam pissam 
mate anna indo kamateanna muampunniam 
dosana hupatau sule lako salako-lakona. 
Kristus to ta' deem kasalaanna umbala' 
ma'hupatau to deem ia kasalaanna anna 
malakoa' napatette lako olona Puang Allataala. 
Dipatei bata puntinna sapo' napatibangom 
sule Penaba Maseho. 19 Anna kakuasaanna 
siam too indo Penaba Maseho napolalam 
le'ba' Kristus umpa'pakahebaam kahebana 
Puang Allataala lako ingganna indo to 
mempenaba ditahungkum yolona, ZU battu 
diua lako ingganna indo to mempenaba to 

tä' manuhu' lako Puang Allataala wattunna 
Nuh. Wattu eta too sa'baha' liupi Puang 
Allataala lako indo to tä' manuhu' sampe 
dadi kappala'na Nuh. Tappana bussu uwai, 
iya anggam kahua tau illaam indo kappala'. 
Anna umpolalam indo uwai nasuhum mala 
dipasalama' indo to kahua aka illaam kappala'. 
21 Dadi kalappasanna Nuh dio mai kadadiam 
ia too dipasihhapam pantedosam tentomai, 
aka ia umpasalama'kia'. Taia kahana dibasei 
uwai bata puntintaa' nasuhum salama kia", 
sapo' kahana ditedo'kia' mendadi tanda diua 
ma'dandikia' dio olona Puang Allataala sola 

penaba mahanda. Malakia' napasalama' indo 
pantedosam kahana katibangonganna sule 
Yesus Kristus dio mai alla'na to mate. 22Puhai 
tibangom sule, ma'pasulem längäm suhuga, 
anna muokko'i dio tandai kananna Puang 
Allataala, anna ullumbäi ingganna malaika', to 
ma'pahenta, anna to kuasa senga'. 
4 1 Dadi kahana puham ussi'dim 
kamasussaam bata puntinna Kristus, 
iya la pahallu umpomatohoa' penabammu 
anna mala susi Kristus pikkihammua' sedia 
la muoloi kamasussaam. Aka iai too puha 
ussi'dim kamasussaam, tau ia too ta'um ia 
naaku la umpogau' dosa. ? Nasuhum inde 
tubokoa' (aam inde lino, ta'ungkoa' la untuhu'i 
liu pa'elo'na sipa' dosana hupatau, sapo' 
la pa'elo'nam Puang Allataala umpalakoa'. 
3 Aka sassamam allona muolaanna' umpalako 
gau' situhu' pa'pohaena to ta' muissam 
Puang Allataala, susinna: untuhu'i pangngua 
penabanna, ma'pogau' situhu' kamohaeam 
sugali'na, si umpamabo' kalena, ma'mahoa'- 
hoa' ma'doa, anna umpa'debatai debata 
lino to mehidi'-hidi'. #“Lambi' mängä-mängä 
asam pole' ingganna to ta' muissam Puang 
Allataala tentomai muitakoa', aka ta'ungkoa' 
mesa pa'palakoam umpogau' ingganna dosa 
handam kadake, nasuhum illaam ia too 
natellekoa'. >Sapo' tontäm ia nalambi'na 
pekutanaanna To la umpopa'tadongkongam 
ingganna to tubo anna to mate. “Iam too 
kasuhunganna anna dipakahebaim duka' 
Kaheba Katilallasam lako indo to puham mate, 

indo anna tubopi. Ia anna dipateenni anna 
mala tubo sungnga'na situhu' pa'elo'na Puang 
Allataala, moi anna matem bata puntinna 
buana dosana, umba susi kamateam uhhua 
asam ingganna hupatau. /Ingganna-ingganna 
sia mahuku'um kasuppisanna. Iam too 

anna la pahallungkoa' ungkuasai kalemu 
sola majaga anna malakoa' ma'sambajam. 

8 Anna handam pahallu, la mengkalao illaam 
si'da-si'daa' unä' penabammu sikamase 
mesa sola mesa. Aka maka' ungkamaseiki' 
solata, la buda kasalaanna taampunniam. 

9 La untahima manappakoa' solamu ke deenni 
lako banuammu, ta'koa' la ma'menu-menu. 
10 Pantammakia' namana' Puang Allataala 
kapaissangam. Indo kapaissangam ma'hupa- 
hupa. Iya la tapakeguna manappaa' indo 
kapaissangam sipamoloi mesa sola mesa, 
umba susi si napogau' to umpake manappa 
pa'mana'na Puang Allataala. +! Indo to dimana 
la umpa'pakahebaam Battakada Debata 
pahallu napea si'da-si'da lalanna anna mala 
mato-mato Puang Allataala siam ma'kale 
ma'tula'. Anna indo to dimana' la umpamoloi 
solana, mapia ke indoi kamatohoam puha 
nabeem Puang Allataala napake umpamoloi 
solana. Anna mala illaam ingganna-ingganna 
sia dipa'kasallei sanganna Puang Allataala 
umpolalam Yesus Kristus. Aka Ia to ma'kuasa 
anna sihatam dipuji anna dipa'kasallei sule 
lako salako-lakona! Abana inna la diua! 

12 Inggannakoa' solasubungku to kupakamaja, 
daa untikkedusannia' inde nahuakoa' 

pa'sändäsam mabanda'. Aka inde uhhuakoa', 
taia kaha-kaha maneanna la dadi. “3 Sapo' la 
tilalla' mandakoa' inde ussi'dim kamasussaam, 
aka ia too mangngala tabangkoa' illaam 

indo kamapi'disam puha nasi'dim Kristus, 
anna mala sumpu katilallasammua' ke 
dipa'patandaammi kamatandeanna Kristus. 
14 Kehongko'koa' anna maupa' ke natunaikoa' 
hupatau kahana untuhu'koa' Kristus. Aka iam 
too umpa'patandaanni diua illaammia' kalemu 
indo Penaba to matande, battu diua Penaba 
Masehona Puang Allataala. !? Kupelau anna 
ta'i deem illaam alla'-alla'mua' la ussi'dim 
kamasussaam kahana papateam battu haka 
maboko battu kakadakeam senga napogau', 
battu haka ullambanni oloanna solana. 

16 Sapo' maka' ussi'dingkoa' kamasussaam 
aka ma'gau' to Sahanikoa', iya tä'koa' pahallu 
la masihi'. Sapo' la tilalla' dakoa' ia langam 
olona Puang Allataala, aka naissam tau naua 
pentuhu'na si'dakoa' Kristus. 1” Aka lambi'um 
wattunna umpadadi kamasussaam Puang 
Allataala illaam inde lino. Anna kitaa' ana'na 
Puang Allataala handam yolo napahuai. Dadi 
kita siaa' duka' pentuhu'na anna nahuakia' 
temo, iya senga'um ia la nahuanna indo 

to ta' ungkatappa'i Kaheba Katilallasanna 
Puang Allataala illaam allo ma'katampasanna. 
18 Umba susi tisuha' illaam Battakada 
Debata naua: "Indo sia duka' to umpogau!' 
kamaloloam anna nahuapi kamasussaam 
illaam ullingkai kasalamasam, iya senga'um ia 
la masussanna to madosa anna to tä' umbollim 

Debata." 19 Dadi, inggannakoa' to ussi'dim 
kamasussaam indo situhu'na pa'elo'na Puang 
Allataala, la pahallukoa' tonta liu umbeho 
kalemu lako olona To Ma'padadi to tonta 
manontom umpasule lako pa'dandinna. Anna 
tä'koa' la monda umpogau' kamapiaam. 
5 1 Sitahhu'na, deem la kupelau lako 
ingganna pebaba ada' illaam si mesa-mesa 
jumaa'. Inde pelauangku pahallu napehingngii 
aka kao mesaa' duka' pebaba ada', anna 
ma'kalea' ussa'bii indo kamasussaam 
nasi'dim Kristus. Anna la mangngala taba 
tooä' duka' illaam kamatandeanna Kristus 
ke dipa'patandaammi. 2 Kupelau anna 
ungkambi' si'da-si'daia' ingganna dombana 
Puang Allataala indo dipadokkoangkoa' lisu 
pala'mu. La ungkambi' manappaa' sola 
masannam penaba situhu' pa'elo'na Puang 
Allataala, tä' la ungkapahhisam. Ta toi la 
umpalako pengkähängam ia too kahana 
mailukoa' lako doi', sapo' la mengkalao 
illaam si'da-si'daa' unä' penabammu 
umpamoloi solamu. 3Anna tä' tookoa' la 
mala ma'pahenta susi to ma'pahenta illaam 
lino lako indo to dipadokkoangkoa' lisu 
pala'mu, sapo' la ma'gau' mapiakoa' anna 
mala napehapanni issinna jumaa'. “Anna mala 
sulei too To Ma'kambi' Handam Matande, 
la napasongko'ikoa' songko' millo' tanda 
kamatandeam la tä' deem malusanna. 
> Susi duka' lako ikoa' to mangnguha, la 
pahallukoa' matinuhu' lako pebaba ada'. Anna 
la mahempo penabakoa' anna sipamoloi mesa 

sola mesa. Aka illaam Battakada Debata 
naua: "Puang Allataala umpobali to malangka' 
penaba, sapo' ungkamasei to mahempo 
penaba." $Iam too anna la pahallungkoa' 
umpopengkadio kalemu dio olona Puang 
Allataala to ponno kakuasaam anna malakoa' 
napomatande ke lambi'um wattunna. 7 Beho 
lakoi Puang Allataala kamalallangammua', 
aka la ungkambi'koa' anna napaliaha. 

8 Majagakoa' anna mainga', aka indo balimmu 
tomahajanna setam susi liu singa ma'ehhem 
kalao-lao lu lako lu dio mai umpea tau 
umba ke deenni mala naamma' kalebu. 

9 Ebaia' umpake kamatappasam matoto'. Aka 
muissammia' muua ingganna solasubummua' 
to matappa' lako lino nahua asam duka' 
kamasussaam susi indo to uhhuakoa'. 19 Sapo' 
puhakoa' too ussi'dim kamasussaam sapai', 
iya napatepungkoa' Puang Allataala. La 
napasondoikoa' kamatotosam, kamatohoam, 
anna kamanontongam. Aka la kabuttuanna 
pa'kamase, anna puhakoa' natambai 
umpolalam Kristus anna malakoa' mangngala 
taba illaam indo kamatandeanna to la 
da'da' liu sule lako salako-lakona. 11 Dipuji 
Puang Allataala aka ma'kuasa sule lako 
salako-lakona! Abana inna la diua! 1? Inde 
suha' kapodi' kupakatuangkoa', mala dadi 
aka napamoloia' Silas mesa solasubunta to 
mala dihannuam. la anna kupakatukoa' inde 
suha' aka kusasungkoa' anna kupomasiasam 
kuua ingganna inde kutulasangkoa' abana 
pa'kamasena tongam Puang Allataala. Antiia' 

manda' tobei matoto' inde pa'kamasena. 

13 Salama'na matim ingganna solasubuntaa' to 
inde jumaa' Babilon to pada-padakoa' napilei 
Puang Allataala. Salama'na duka' Markus to 
kuangga' änä' ikale. 14 Sisalama'-lama'koa' 
mesa sola mesa sola ponno pa'kamase umba 
susi la sihatanna napogau' to matappa'um. 
Handandanni Puang Allataala ummana'koa' 
kamasakkeam sola kamasannangam 
inggammua' to sakalebum Kristus. Padam too. 


2 PETRUS 


1 Inde suha' buttu di kao Simon Petrus 

mesaa' duka' sabua'na anna suhona Yesus 
Kristus, lu lako inggannakoa' to ungkatappa'i 
Yesus Kristus, battu diua Puang Allataala to 
tapenombai anna To Mepasalama'taa'. Ia 
anna malakoa' matappa' aka malolo Yesus 
Kristus to ummana'kia' pada-pada sahhupa 
kamatappasam. ? Handandanni Puang Allataala 
untamba'koa' anna namana' kamasakkeam 
sola kamasannangam sanda silapi', aka 
muissammakoa' Puang Allataala anna Puang 
Yesus Debatanta. 3 Nabeengkia' Puang 
Allataala ingganna-ingganna sia tapake tubo 
illaam kamanuhusam lako kalena umpolalam 
kuasa kapendebataanna. Mala nabeengkia' 
ingganna ia too, aka muissammakia' Puang 
Allataala to puha untambaikia' umpolalam 
kuasa kamatandeanna anna kamapiaam 
penabanna. ?Lalam iam too napake Puang 
Allataala umbeengkia' pa'mana' taditondom 
anna ta' deem la pada angga'na indo puha 
nadandi. la anna mebeenni pa'mana' ia too, 
anna malakoa' lappa' dio mai pa'elo'na sipa' 
dosana hupatau indo si ungkadakei hupatau 
illaam inde lino, anna malakoa' duka' ma'sipa' 
susi Puang Allataala. ? Kahana ingganna 
indo puha napogausangkia' Puang Allataala, 
nasuhum la umpea si'da-si'daa' lalanna 
anna mala sulibanna matappa'koa' la mapia 

penabapokoa' duka'. Anna sulibanna mapia 
penaba, la deempi duka' kapaissangammua' 
diona Puang Allataala. € Anna sulibanna 
kapaissangam diona Puang Allataala, la 
pahallupokoa' duka' ungkuasai kalemu. 
Sulibanna ungkuasai kalemu, la pahallupokoa' 
duka' manontom liu muoloi ingganna-ingganna 
sia. Sulibanna manontom liu muoloi ingganna- 
ingganna sia, la pahallupokoa' duka' ma'palako 
liu situhu' pa'elo'na Puang Allataala. 7 Anna 
sulibanna ma'palako liu situhu' pa'elo'na 
Puang Allataala, la pahallupokoa' duka' 
umpakamaja solamu to matappa' umba susi 
to siundu'-undu'. Anna sulibanna umpakamaja 
solata to matappa', la pahallupokoa' duka' 
ungkamasei ingganna hupatau. 8 Aka maka' 
muampuammia' ingganna ia too anna tuttuam 
umpalakoa' illaam salu katuboammu, iya 

la keguna anna ungkembuaam kamapiaam 
indo kapaissangammua' diona Yesus Kristus 
Debatanta. ?Sapo' menna-menna tä' 
umpogau'i kaha-kaha ia too, tau ia too 
masiki' pennenne'na anna buta pikkihanna, 
anna tä' nakilalai naua indo dosana lessu' 
puham dibaseiam. 19 Dadi inggannakoa' 
solasubungku, la umpeä si'da-si'daa' lalanna 
anna mala tuttuam tandaam diua puhangkoa' 
natambai Puang Allataala anna napilei. 

Aka maka' umpateemmia', iya mannassa 
anna ta'koa' deem la mala metoba yabo 

mai indo pehhondoam matoto'mu, Jl anna 

la natahima manappakoa' Puang Allataala 
mentama kapahentaanna Debatanta Yesus 

Kristus, To Mepasalama'taa'. Anna indo 
kapahentaanna la da'da' liu sule lako salako- 
lakona. 1? Dadi moinna anna muissammia' 
ingganna kaha-kaha ia too anna muantinna' 
manda' untobe matoto' indo pepatuduam 
malolona Puang Allataala, sapo' la tonta liu 
kupakilalakoa'. 13 Anna abana pahallu liupi 
kusi'dim kupakilalakoa' kaha-kaha ia too 
sumala tubopä'. 14 Aka kuissam kuua tä'um la 
masae anna kupelleim inde lino, aka puhama' 
napaissanni Debatanta Yesus Kristus. 1° Tam 
too anna la kupea lium lalanna temo anna 
mala tonta liu umpaillaam penabaa' kaha-kaha 
ia too ke matema'. 16 Wattunna anna 
kipaissannikoa' diona kuasanna Debatanta 
Yesus Kristus anna kasuleanna ma'penduanna, 
ta'kanni ma'toiolo-olo ma'pekaade' indo si 
biasa napogau' hupatau. Sapo' kiita sola 
matangki wattunna pangkahha kakuasaanna 
yabo tanete. t7 Aka diokam heem wattunna 
napa'kasallei anna napomatande Puang 
Allataala Ambeta. Wattu eta too, dihingngi 
kamahanna To taditondom kamatandeanna 
naua: "Iam too inde Anä' pa'pakamajangku to 
umpomasannam penabangku." 18 Ma'kalekam 
uhhingngii indo kamaha buttu yabo mai 
suhuga wattunna anna yabokam indo tanete 
maseho sola Puang Yesus. 19Puhanna 

kiita indo kadadiam ia too, iya tuttuam 
kikannangammi pole' indo kada napayolo 
lambam ingganna nabi yolona. Handam 
mapia ke umpaillaam penaba tongannia' indo 
kadanna nabi, aka umba susi lampu dipalekke' 

sule lako tibukka' baja anna paindom binta 
pehendem allo, susim too duka' indo kadanna 
nabi naballoikia' illaam kamalillingam sule lako 
sule Puang Yesus ummasiä'i penabammua'. 
20 Anna handam pahallu umpengngissannia', 
indo kada napayolo lambam Puang Allataala ta' 
si'da-si'da deem buttu di pikkiham kalena baba 
nabi. 2! Aka ingganna tula' napayolo lambam 
ingganna nabi ta' punala deem la pangngoko 
di tambu'na bäbä, sapo' Penaba Maseho 
mengkähä illaam kalena indo nabi, nasuhum 
mala untula' kadanna Puang Allataala. 
2 1 Umba susi yolona kende' buda nabi 
tatappa' illaam alla'-alla'na umma' 
petauanna Puang Allataala, la susi siam 
too duka' illaam alla'-alla'mua' la kende' 
buda to ma'pa'guhu sala. La manahha 
umpalanda' pepatuduam tatappa' to la 
umpatilaka hupatau. Anna la umbahoipi Puata 
to ussolonni dio mai dosa, nasuhum iam 
too la masimpam umpasuleanni katilakaam 
tama kalena. ? Moi anna susi, sapo' la 
buda siam duka' tau untuhu'i indo gau' 
mesihi'-sihi'na, lambi' la natelle tau indo lalam 
kamaloloanna Puang Allataala. 3 Kahana mailu 
anna matinna indo to umbaba pepa'guhuam 
sala, nasuhum napamammisangkoa' tula' 
pangngoko di tambu'na lambi' umbeenna' 
aka-akammu. Sapo' masaem mangngampa 
pa'tahungkungam la ullambi'i, anna mamali'um 
katilakaam la uhhuai. “Aka susim ia dadi 
lako indo ingganna malaika' to umpogau' 
dosa, ta' napabai Puang Allataala la lappa' 

dio mai pa'tahungkungam sapo' natibe tama 
nahaka anna nataham dio ongeam handam 
malillim sule lako indo allo Pahhottosam 

la naongei Puang Allataala umpalambi'i 
pesamba' ma'katampasam. ? Susi siam duka' 
inde lino yolona ta' napabai Puang Allataala 
la lappa' dio mai pa'tahungkungam. Wattu 
eta too napabussu uwai untallanni ingganna 
to tä' umbollim Puang Allataala. Anggam 
Nuh dipasalama', indo to umpa'pakahebaam 
lalam kamaloloam, anna pitupi solana. 

6 Susi siam duka' kota Sodom anna Gomora 
napempa'deam Puang Allataala battu diua 
naa'bai indo kota ia too, anna mala mendadi 
pa'sangkasam anna pa'palapaam diua: 
"Susim too la ullambi' ingganna hupatau to 
ta' umbollim Puang Allataala." 7 Sapo' Lot ia 
natassu'i illaam mai indo kota Sodom. Indo 
Lot mesa to malolo gau' anna ta' deem pada 
samasussa penabanna muita gau' mesihi'- 
sihi'na indo to tä' ma'debata. 8 Aka indo Lot 
mesa to mapia gau' tohho illaam alla'-alla'na 
to kadake gau', nasuhum ta' deem pada 
samapi'di' penabanna aka allo-allo uhhingngi 
liu anna muita ingganna gau' kadakena indo 
pa'botto. ? Dadi mannassa naissam si'da-si'da 
Debata ullappasam dio mai pa'sändäsam 
hupatau to untuhu'i pa'elo'na, anna naissam 
toi ungkuhum to kadake gau' sule lako allo 
Pahhottosam. !OLa'bi-la'binna lako to untuhu'i 
kamohäeam sugali'na to mekadakei anna 
umpa'pa'dei kakuasaanna Puang Allataala. 
Bahani si'da-si'da indo to ma'pa'guhu sala 

anna umpa'mesai kalena, nasuhum ta' deem 
kamalajasanna untelle ingganna to matande 
kakuasaanna yabo suhuga. !! Malaika' sia 
duka' anna ta'i umpassubum tula' pantelle dio 
olona Debatanta la untelle ingganna indo to 
matande kakuasaanna, moi kela daa matoho 
puha ia anna kuasa puha indo malaika' anna 
la indo to ma'pa'guhu sala. !? Sapo' ingganna 
indo to ma'pa'guhu sala untelle indo kaha-kaha 
tä' naissam laoanna. Susi liu olo'-olo' malaiha 
tä' naissam ma'pikki', anggam untuhu'i 
pa'elo' kalena. Ia anna dipadadii indo olo'-olo' 
malaiha, aka la disakka anna dipatei. Susi lium 
too indo to ma'pa'guhu sala la dipempa'deam. 
13 Anna buana indo pampi'di'na, la ussi'dim 
duka' kamapi'disam. Tandana kadake 

gau'na indo tau, moi masia masannam toi 
penabanna ke ia siam anna ia napogau'. Maka 
sola-solakoa' ma'hempum mangngande, la 
umpa'kasihisanna' pa'palakoanna aka napalilli 
kamohäeam sugali'na. 1?! Anna muitanna too 
baine maelo' siaham la ullullu' pa'bannetauam. 
Ta deem la nasanta'na umpogau' dosa. Anna 
si napeäpi lalanna anna umpemäläi to manipi'pi 
kamatappasanna anna natuhu'i. Anna biasam 
angga mailu anna matinna. Tau ia too abana 
inna to nahua tädona Puang Allataala. t> Le'ba' 
umpellei lalam kamaloloam anna untuhu'i 
lalanna Bileam, änä'na Beor yolona. Indo 
Bileam napohäe ia ke pa'gau' kadakenai 
napangngalai doi'. 16 Sapo' napopa'kada 
Puang Allataala indo keledainna Bileam lambi' 
napakilala kahha' diona gau' kadakena. 

Indo keledainna, keledai biasa siam duka', 
sapo' mala ma'tula' nasuhum dilabai pattuju 
kamahoanna indo nabi ia too. 1/Ingganna 
indo to ma'pa'guhu sala sihhapam kalimbua 
matti', anna sihhapam toi duka' gabum 
napassii hibu' kasalle nasuhum tä' umpatuhum 
uham. Iam too anna napatokaammi Puang 
Allataala ongeam handam malillim. 18 Aka 
angga nakähä ussengkengam kalena, sapo' 
indo tula'na tä' deem gunana. Si untula' 
indo gau' untuhu'i kamohäeam sugali'na 
anna mala umpemäläi indo to mane lappa' 
illaam mai alla'-alla'na to bulim. 19 Indo to 
ma'pa'guhu sala si ma'dandi naua: "Maka' 
untuhu'i pepatuduangki, la beba'ungkoa'." 
Moi kela daa ia siam duka' tä' beba', aka 
tontä liu naposabua' indo pa'pogausam to la 
mebaba lako katilakaam. Aka iai too metalo 
iam meposabua'. 2? Menna-menna muissammi 
Debatanta Yesus Kristus, To Mepasalama'ta, 
tau ia too lappa'um dio mai kakuasaanna 
lino, indo to si ungkadakei hupatau. Sapo' 
maka' nahuntu' sule penabanna kakuasaanna 
lino lambi' nataloi, mannassa anna tau ia 
too la mabanda' puha ia kamasussaanna 
anna la yolona. 2! Aha leko'um ia tä' pissam 
muissam lalam kamaloloanna Puang Allataala 
tau ia too anna la naissam sala-sala, sapo' 
ma'katampasanna tä' di naaku untuhu'i 
pahentana Puang Allataala indo to puha 
ditulasam. 2??2Indo gau'na abana tä' deem 
nasisalai indo pehapangam naua: "Asu 

muande sule luana," anna "Babi puha didio' 
le'ba' sule ma'tomba." 

10 inggannakoa' solasubungku 

to kupakamaja! Inde suha'ku 
kupakatuangkoa' temo, suha' kapenduannam. 
Illaam inde suha'ku temo anna indo lessu' 
kupea lalanna anna kupakilalakoa' diona 
pepatuduam malolona Puang Allataala anna 
mala maseho pikkihammua'. ?Ia anna 
kupakilala liukoa' anna mala umpengkilalai 
liua' indo kada natula' ingganna nabinna 
Puang Allataala anna indo pahentana Debata, 
To Mepasalama'ta, to napalandasangkoa' 
ingganna suhona. 3Handam pahallu 
muissanna' muua, illaam inde wattu la 
kasuppisanna lino la kende' buda to nakuasai 
pa'elo'na sipa' dosana. La natellekoa' *naua: 
"Kusanga ma'dandi indo Puang Yesus naua: 
'La sulea' sule.' Iya umba hi? Ta kukatappa'i 
la mala sule sule. Aka mengkalao diopi nene 
to taponene indo to masaem matena sule lako 
temo, iya tonta liu siam ingganna-ingganna 
sia. Moi mengkalao dipadadinna inde lino sule 
lako temo, iya tonta liu siam." > Aka indo tau 
susi sangngim naaga'inna napa'kalembei diona 
indo anna dipadadii langi' anna lino, kadanna 
Puang Allataala umpadadii. Inde lino uwai 
dipadadi anna buttu dio mai uwai. ? Anna indo 
siam uwai napake Puang Allataala untallanni 
lino yolona, wattunna anna bussui uwai. 
7 Anna kadanna siam Puang Allataala unjagai 
inde langi' sola lino temo anna mala naa'bai 
api ke dako'i. Tontä liupi dijagai inde langi' 

sola lino mengkalao temo sule lako wattu la 
diongei ditahungkum anna dipempa'deam 
ingganna to ta' umbollim Puang Allataala. 

8 Sapo' ikoa'-iko inggannakoa' solasubungku 
to kupakamaja, deem mesa kaha-kaha ta' 
si'da-si'da mala la ungkalembeia': situhu' 
Puang Allataala, tontam sangngallo anna 
sasa'bu taunna, battu diua ta' deem alla'na 
sasa'bu taunna anna sangngallo. ?Ta' ia 
maela' Debata ungganna'i pa'dandianna, 
moi anna deem tau muuai: "Maela' Debata 
ungganna'i pa'dandianna." Sapo' ia anna ta'pi 
sule temo, aka nasa'bahasampokoa'. Aka 
napemulu Debata ke ta'i deem tilaka hupatau 
moi podo la mesam, anna napemulu toi ke 
untihokonganni dosana ingganna hupatau. 
10Sapo' allo kasuleanna Debatantaa' la 
sihhapam kasuleanna to maboko, ta' deem 
dibai-bai. Wattu eta too la magahugu yabo 
langi' lambi' pa'de langi', anna ingganna 
issinna la pissam pa'dena naa'bai api. Anna 
lino sola ingganna issinna la pissam duka' 
pa'dena. !! Dadi, aka abana inna la pissam 
pa'dena ingganna-ingganna sia, iya akaa' la 
pahallu umpogau'? La pahallukoa' maseho 
umpalako ingganna pa'palakoammu anna 
pahallukoa' untuhu'i liu pa'elo'na Debata 
12illaam inde wattu muongeia' umpemmitai 
kasuleanna indo allo puha napa'tantu Puang 
Allataala. La umpateenna' anna mala bale' 
sule allo ia too. Wattu eta too langi' la naa'bai 
api anna la mahehe ingganna-ingganna 

sia napobua' malussunna. 13 Sapo' kitaa'- 

kita umpemmitaikia' langi' bakahu anna 
lino bakahu, ongeam kamaloloam, aka 
puham nadandi Puang Allataala. 1?Iam too 
kasuhunganna, inggannakoa' solasubungku 
to kupakamaja, anna pahallum illaam inde 
wattu umpemmitai allo ia too la umpeaa' 
lalanna anna mala tubo maseho liukoa', 

la tä' deem sassaimmua', anna la mapia 
kasilombungammua' Puang Allataala. 
15Sangainna' too inde kasa'bahasanna Debata 
mebeem wattu anna mala ullambi' tau 
kasalamasam. Inde kutulasangkoa' susi siam 
issinna ingganna indo suha' napakatuangkoa' 
Paulus, solasubunta to tapakamaja. Indo 
suha'na, natuli' umpolalam kakeakasam 
nabeem Puang Allataala. 16 Illaam ingganna 
suha'na Paulus natuli' liu diona kaha-kaha ia 
too. Illaam indo suha'na deem sanaka-naka 
kaha-kaha mapahhi' dipikki'. Kaha-kaha 
iam too si naägä'i naeli' kalembasanna indo 
tau to ta' deem aka naissam anna manipi' 
kamatappasanna, umba susi si naaga'i duka' 
mueli' kalembasanna issi senga'na Suha' 
Maseho, nasuhum umpasuleam katilakaam 
kalena. 1/Sapo' ikoa'-iko inggannakoa' 
solasubungku to kupakamaja, muissammia' 
ingganna indo kaha-kaha ditula' ingngena'. 
Iam too anna la unjagainna' indana nababa 
bulingkoa' pepa'guhuam salanna indo to 

tä' ma'debata, nasuhum metobakoa' yabo 
mai indo pehhondoam matoto'mu. 18Anna 
la umpea liua' lalanna anna mala tuttuam 
muissangkoa' Debatanta Yesus Kristus, 

To Mepasalama'ta, anna tuttuam ussi'dim 
pa'kamasena. Dipomatande sanganna 
mengkalao temo sule lako salako-lakona. 
Abana inna la diua! Padam too. 


11 


1 YOHANES 


1 1 Illaam inde suha' kituli' diona To inna 
deemmi pempom dio mai. Puham kiita 
sola matangki, kihingngi sola talingangki 
tula'na. Kianda'im sola limangki anna kiitam 
pa'palakoanna. Iam too Kada To Mepatubo. 

2 Katuboam ia too puham dipa'paitaam 

anna kiitam kami'. Iya kisa'biim anna 
kipa'pakahebaam indo katuboam to la tonta 
liu sule lako salako-lakona. Indo katuboam 
sitima sola Ambeta mengkalao dio mai anna 
puhangkam dipaitai. ?lai too puha kiita 
anna kihingngi, iam too kipakahebaiangkoa' 
anna malakia' mesa illaam kakalebuam. Aka 
kami'-kami' sakalebungkam sola Ambeta 
anna Yesus Kristus Änä'na. #Kitulasangkoa' 
indee anna mala sundum anna sule lako 
kakassiangki. > Iam too inde kaheba kihingngi 
dio mai Yesus Kristus kipakahebaiangkoa': 
Indo Puang Allataala kamasiäsam battu diua 
kamapiaam anna tä' deem kamalillingam 
battu diua kakadakeam illaam kalena. ? Maka' 
taua: "Sakalebungkia' Puang Allataala," sapo' 
tubo illaam dikia' kamalillingam, iya taägä'i 
hia' tia isanga aka tä'kia' ma'palako situhu' 
kamaloloanna Puang Allataala. 7 Sapo! maka' 
tubokia' illaam kamasiasam susi kamasiasanna 
Puang Allataala, iya sakalebungkia' too anna 
ingganna dosata nabaseiangkia' haha 
titollona Puang Yesus, Ana'na. 8 Maka' taua: 

"Ta'ki' deem madosa," iya umbaba bulingki' 
kaleta anna kamaloloanna Puang Allataala 
pa'de illaam kaleta. ?Sapo' maka' taakui 
dosata langam Puang Allataala, la tonta la 
manontom umpasule lako pa'dandianna anna 
ma'palako situhu' kamaloloanna, nasuhum la 
naampunniangkia' dosata anna nabaseiangkia' 
ingganna pa'pogau' kadaketa. 10 Sapo' maka' 
taua: "Ta'ki' deem madosa," iya iam tia isanga 
ussangaiki' Puang Allataala kaua-ua baba anna 
tä' tapaillaam penaba kadanna. 
2 10 inggannakoa' änä'ku, tula' ia too 
kupaillaangangkoa' inde suha' anna 
mala ta'koa' umpogau' dosa. Sapo' maka' 
deem tau umpogau' dosa, ta' la mahea' aka 
deem Yesus Kristus to malolo la umbala'ki' 
ma'tula' dio olona Puang Allataala. ? Iya 
Kristus-um too umbala'kia' dipatei nasuhum 
malam naampunniangkia' dosata Puang 
Allataala. Anna tä' angga dosata mandi, 
sapo' duka' dosana ingganna hupatau 
illaam inde lino. 3La mannassanna diua 
muissam tongangki' Puang Allataala ke 
dituhu'i liui ingganna pahentana. “Maka' 
deem tau muuai: "Kuissam tongam Puang 
Allataala," sapo' ta' di si natuhu'i pahentana, 
mannassa tau ia too kaaga'-aga' anna ta' 
deem kamaloloanna Puang Allataala illaam 
kalena. >Sapo' menna-menna si untuhu'i 
si'da-si'dai pahentana, tau ia too sundummi 
pa'kamasena lako Puang Allataala. Menna- 
menna muuai: "Deem kasilombungangku 
Puang Allataala," tä' mala tala ma'pogau' susi 

Yesus Kristus. Susim too la dipangngissanni 
diua untuhu'iki' Puang Allataala. 2(2:5) 7 Oa' 
solaku to kukamasei, inde kutulisangkoa' taia 
pahenta maneanna ditula', sapo' pahenta 
masaenna' untuhu'i, indo puha ditulasangkoa' 
pahandu'na anna ungkatappa'ikoa' Puang 
Yesus. 3 Moinna anna susi, inde pahenta 
mala duka' diua bakahu. Aka tandaam 
si'da-si'dam pole' illaam pa'palakoanna 
Kristus anna illaam kalemua'. Anu' tuttuam 
untampeammokoa' kamalillingam anna 
tuttuam tiballa'um kamasiäsam tongam 
illaam pa'palakoammua'. ? Maka' deem tau 
muuai: "Tubo illaamma' kamasiasam, ta' deem 
sassainna pa'pogausangku," sapo' ungkahidi' 
di solana to matappa', tau ia too tubo 
illaampi kamalillingam. JH Sapo' menna-menna 
ungkamasei solana to matappa', tau ia too 
tubo illaammi kamasiäsam, anna tä'um deem 
katitedoanna la napolalam metobä tama 
dosa. 1t Sapo' menna-menna ungkahidi' 
solana, tau ia too ma'penaba kadake aka 
illaam liupi kamalillingam anna tä' naissam 
naua: "La lu umbaä' ngei," aka tä' naissam 
usse'la kamapiaam anna kakadakeam. 12 Oa' 
änä'ku, ia anna kupakatukoa' inde suha', 
aka diampunniammokoa' dosamu kahana 
pengkähäna Yesus Kristus. 13 Anna lu matinna' 
duka' inggannakoa' to titanam ambe, aka 
muissammokoa' Puang Yesus to inna deemmi 
pempom dio mai. Anna inggammua' duka' 
änä' muane, aka untaloingkoa' tomahajanna 
setam. !#Iya kutulasammokoa' illaam 

inde suha' ana'ku, aka muissammokoa' 
Ambeta. Anna kuuaam polepi lako to titanam 
ambe, aka muissammokoa' Puang Yesus 

to inna deemmi pempom dio mai. Susi 

toi duka' inggammua' änä' muane, aka 
matoto'unna' kapeimangammu, umpaillaam 
tambu'ungkoa' kadanna Puang Allataala, 
anna untaloi tongkoa' tomahajanna setam. 
15Daa umpalulako penabammu ingganna 
kakadakeam illaam inde lino. Aka maka' 
umpateem, mannassa anna tä'i la lu lako 
penabammu Ambeta. !? Aka indo sipa' 
kadakena hupatau illaam inde lino ta' buttu 
yabo mai Ambeta, sapo' dadi illaam lino, 
susinna: ma'palako situhu' pa'pohaena, mailu 
sugali', anna saboa. !” Inde issinna lino sola 
ingganna kamailuam kadakena, ta' la da'da' 
liu. Sapo' menna-menna umpalako pa'elo'na 
Puang Allataala la tubo liu ia sule lako 
salako-lakona. 180a' änä'ku, wattunnam temo 
illaammakia' la kapuhaanna lino. Puhangkoa' 
dipaissanni diua la sule mesa punggabana 
to umpobali Kristus. Anna budam temo 
kende', nasuhum taissammi taua temo la 
kapuhaannam lino. 1? Indo to umbali Kristus 
buttu illaam siam mai alla'-alla'taa', sapo' 
mannassa anna taiaa' solata. Aka kela solata 
si'da-si'daa', la tontä liukia' sola-sola. Sapo' 
napelleikia' anna mala tandaam diua ingganna 
tau ia too taia solata. 20 Sapo' ikoa'-iko 
puhangkoa' dipatamai Penaba Masehona 
Puang Allataala napatuhum Yesus Kristus 
nasuhum muissammia' usse'la pepa'guhuam 

sala anna pepa'guhuam malolo. 2! Illaam 
inde suha' kutulasangkoa', tä' kuua taa'napia' 
muissam indo kaheba kamaloloam, sapo' 
setonganna muissammia' kaheba kamaloloam 
ia too. Anna muissam toia' muua ta' deem 
kaheba tatappa' la buttu illaam mai. 2? Menna 
diuaam to kaaga'-aga'? Indo to muuai: "Puang 
Yesus taia To puha dilanti' la mepasalama'." 
Tau iam too balinna Kristus, anna untumpu 
pala' Puang Allataala Ambeta sola Anä'na. 

23 Menna-menna untumpu pala'i, tau ia too 
tä' deem kasilombunganna Ambeta. Sapo' 
menna-menna manontom liu muakui Anä'na, 
deem duka' kasilombunganna Ambeta. 

24 Dadi pahallu umpaillaam penaba liua' 

indo Kaheba Katilallasam puha uhhingngia' 
mengkalao pahandu'na anna matappa'koa'. 
Aka maka' umpateem liua', iya la sakalebu 
liungkoa' too Änä'na anna Ambeta. 25 Anu' 
ma'kalem Puang Yesus ma'dandi naua: "La 
kubeengkoa' katuboam sule lako salako- 
lakona." Zë Ingganna inde kutulasangkoa' 
diona to umpeäi lalanna anna malakoa' bulim. 
27 Sapo' ikoa'-iko puhangkoa' nabeem Puang 
Yesus Penaba Masehona Puang Allataala. Anna 
indo Penaba Maseho tontä liu tohho illaam 
kalemua' nasuhum tä'um pahallu deem tau 
senga' la umpatudukoa' pepatuduam bakahu. 
Aka napatudu liungkoa' Penaba Maseho 
ingganna la pahallunna; anna ia too tappa', 
tä' diua baba. Iam too anna la tontä liungkoa' 
manontom lako Kristus. 28 Dadi, inggannakoa' 
änä'ku, la tontä liukoa' manontom lako 

Kristus. Aka maka' susi, sulei too Puang 
Yesus umpa'paitaam kalena ta'ungkia' la 
mahea' anna masihi' dio olona. 2? Dadi aka 
muissammia' muua Puang Allataala to malolo, 
nasuhum muissanna' duka' muua ingganna 
to ma'gau' malolo disangai ana'na Puang 
Allataala. 

tPikki'unna' too pa'kamasena Puang 

Allataala lako kita, ta' dibela dipaju 
kalandona lambi' disangaikia' ana'na. Anna 
abana ana'na si'dakia' Puang Allataala. Iam 
too anna ta'um naissam kalembasanna 
pa 'palakoanta to tamatappa' inde lino, aka tä' 
muissam Puang Allataala. 20 solasubungku 
to kukamasei, tentomai ana'nangkia' Puang 
Allataala, sapo' ta'pi nalambi' pikkihanta 
la maakaki' susi ke dako'i. Moinna anna 
susi, taissammia' taua la susiki' Kristus ke 
dipa'paitaammi, aka la taitam pole' inna 
la susinna Kristus. 3 Anna menna-menna 
mahannu lako Kristus ta' mala tala maseho 
pa'pogausanna illaam inde lino, umba susi 
Kristus maseho. *?Menna-menna si umpogau' 
dosa, untekka pahentana Puang Allataala; 
aka pa'pogausam dosa umbali pahentana 
Puang Allataala. > Muissammia' muua sule 
Kristus inde lino anna mala umpa'dei ingganna 
dosa. Anna muissam toia' muua tä' Ia 
madosa Kristus. "Dadi menna-menna tontä liu 
manontom lako Kristus tä'um la si umpogau' 
dosa. Sapo' menna-menna si umpogau' dosa, 
tau ia too tä' ia muissam Kristus dapaka 
ia la nakaleso pa'elo'na. 70 inggannakoa' 

ana'ku, daa umma'dinna' nababa bulim tau. 
Menna-menna ma'gau' mapia, tau ia too 
mesa to malolo umba susi Kristus malolo. 

8 Sapo' menna-menna si umpogau' liu dosa, 
tau ia too ana'na tomahajanna setam, aka 
mengkalao diopi mai anna madosa lium ia 
tomahajanna setam. Iam too anna mentamam 
lino Ana'na Puang Allataala, anu' la umpa'dei 
pengkahanganna tomahajanna setam. 

93 Menna-menna mendadim änä'na Puang 
Allataala, tau ia too ta'um la si umpogau' dosa 
aka sipa'na Puang Allataala illaammi kalena. 
Anu' Puang Allataala mendadim Ambena, 

iya ta'um la mala si umpogau' dosa. t° Dadi 
mannassa anna tise'lai diita änä'na Puang 
Allataala anna ana'na tomahajanna setam. 
Aka menna-menna ta' umpalako kamaloloam 
battu haka ta' ungkamasei to matappa', tau 
ia too taia änä'na Puang Allataala. 1! Indem 

ia indo kaheba puha uhhingngia' mengkalao 
pahandu'na matappa'koa': Diona pahallukia' la 
sikamase mesa sola mesa. !?Ta' si'da-si'dakia' 
la mala ma'gau' susi Kain, aka indo Kain 
mendadim ia ana'na To handam kadake gau' 
anna umpatei adinna. Akanna umpatei adinna? 
Aka si ma'gau' kadake ia Kain anna si ma'gau' 
mapia ia adinna. J Oa' solasubungku, daa 
ungkapilla'i ke nakahidi'koa' to tamatappa' 
illaam inde lino. 1? Taissammia' taua 
umpelleingkia' kamateam lu tama katuboam. 
Tandana umpelleingkia' kamateam, aka si 
ungkamaseingkia' solasubunta to matappa'. 
Sapo' menna-menna ta' ma'kamase, tonta 

liupi ia ilaam kamateam. 1? Anna menna- 
menna ungkahidi' to matappa', tau ia too 
sihhapam papateam anna mannassa diua 
indo to papateam ta' ia deem katuboam sule 
lako salako-lakona illaam kalena. t6 Kristus 
puha umpopepatei kalena aka nakamaseikia'. 
lam too tapotandenganna' ma'kamase. 

Dadi la ahu'kia' duka' umbeho kaleta la 
ussi'dim ma'hupa-hupa kamasussaam kahana 
ungkamaseikia' solasubunta to matappa'. 

17 Sapo' tä' ja deem pa'kamasena Puang 
Allataala illaam kalena mesa to ganna'um 
katuboanna, ke tä'i häntä buana muita solana 
tadeem naponnoiam kapahalluanna. 180 
inggannakoa' änä'ku, indo diuaam pa'kamase 
si'da-sia tä' la dio baba pudu', sapo' la 
pahallu mengkalao illaam unä' penaba lemba' 
dio pa'palakoam. 19 Maka' si ungkamasei 
si'da-si'dakia' solata to matappa', taissammi 
too taua änä'na si'dangki' Puang Allataala to 
malolo. Anna la masannammi penabanta aka 
ta'ungki' la bata-bata dio olona. 2? Aka moinna 
anna ma'tula'-tula' penabanta naua: "Tä' 
ahama' salama' aka pa'palakoangku," sapo' ta' 
la dipehingngii aka kasalle puha ia kuasanna 
Puang Allataala anna la penabanta, aka Ia 

to ullosa limba anna untahhu' mandalam. 
210a' solaku to kukamasei, maka' too 

ta'um bata-bata penabanta, ta'ungki' too la 
mahea' dio olona Puang Allataala. 22 Anna 

la nahingngiam ingganna pelauanta, aka si 
tapalakom pahentana anna si tapogau'um 
pa'pohäena. “3 Indem ia pahentana Puang 

Allataala lako kita: La ungkatappa'iki' 
sanganna Yesus Kristus, Ana'na, anna la 
sikamaseki' mesa sola mesa umba susi 
puha napahentaangkia'. 2? Menna-menna 
si untuhu' pahentana Puang Allataala, tau 
ia too sakalebum Puang Allataala, anna 
Puang Allataala tohho illaam kalena. Anna 
la taissammi taua tohhom illaam kaleta aka 
puhangki' napatamai Penaba Masehona. 
4 1 Oa' solaku to kupakamaja, ta'koa' la si 
masimpam ungkatappa'i tau moi la naua: 
"Nasahunna' Penaba Maseho." Aka budam 
nabi tatappa' kende' anna lao ma'patudu lako 
inde lino. Dadi la pahallua' umpengkalesoi 
yolo, battu la Penaba Masehona si'da hi 
Puang Allataala ussahunni ma'patudu, battu 
la taia hi. “La mannassanna diua to nasahum 
Penaba Masehona Puang Allataala ke naakui 
naua: "Puham sule inde lino Yesus Kristus 
mehhupatau." 3Sapo' menna-menna Lë 
muakui, tau ia too tä' napentamai Penaba 
Masehona Puang Allataala. Sapo' napentamai 
setam penabanna battu diua balinna Kristus. 
Puhanna' uhhingngi la sule penaba ia too anna 
abana sulem inde lino. *Oa' änä'ku, ikoa'-iko 
änä'nangkoa' Puang Allataala anna puhangkoa' 
untaloi ingganna nabi tatappa', aka kuasa 
puha Ia Penaba Maseho ussahungkoa' anna 
la indo penaba to ussahum to tamatappa'. 
> Indo ingganna nabi tatappa' buttu illaam 
mai alla'-alla'na to tamatappa' nasuhum 
sihondoi tula'na anna pa'pohäena solana anna 
napehingngii. ? Kami'um too änä'na Puang 

Allataala. Dadi menna-menna muissammi 
Puang Allataala, tau ia too la umpehingngii 
pepatuduangki. Sapo' menna-menna taia 
änä'na Puang Allataala, tau ia too tä' ia 
umpehingngii pepatuduangki. Susim too 
tapangngissanni alla'na pepatuduam malolona 
Penaba Maseho anna pepatuduanna penaba 
la mebaba bulim. /Inggannakoa' solaku to 
kukamasei, la sikamasekia' mesa sola mesa, 
aka indo pa'kamase buttu yabo mai Puang 
Allataala. Anna menna-menna si ma'kamase, 
tau ia too mannassa anna änä'nai Puang 
Allataala anna muissammi Puang Allataala. 

8 Aka sipa'na Puang Allataala ma'kamase. 
Dadi menna-menna tä' ungkamasei solana, 
tau ia too mannassa anna tä' ia muissam 
Puang Allataala. ? Puang Allataala puha 
ussua Anä' mesanna mentama inde lino 
anna mala nakähängangkia' katuboam sule 
lako salako-lakona. Susim too napa'paitaam 
diona pa'kamasena lako kitaa'. 10 Aka 
diuaam pa'kamase? Takitaa' ungkamasei 
Puang Allataala, sapo' Puang Allataala 
ungkamaseikia' anna ussua Änä'na umbala'ki' 
dipatei nasuhum malakia' diampunniam 
dosata. 1! Oa' solaku to kukamasei, kahana tä" 
deem napadaam pa'kamasena Puang Allataala 
lako kita nasuhum pahallukia' duka' sikamase 
mesa sola mesa. 1? Moinna anna tä'pi deem 
tau moi podo la mesa muita Puang Allataala, 
sapo' maka' sikamaseki' mesa sola mesa, 
sundummi pa'kamasena Puang Allataala 

lako hupatau anna tontä liu tohho illaam 

kaleta Puang Allataala. 1? Kasuhunganna 
anna taissannia' taua sakalebungki' Puang 
Allataala anna tohho illaam kaleta, aka 
puhangki' napatamai Penaba Masehona. 

14 Anna puham kiita anna kisa'biim kiua 
Ambeta ussua Ana'na mentama lino mendadi 
To Mepasalama'. 17 Menna-menna muakui 
naua: "Puang Yesus Ana'na Puang Allataala," 
tau ia too sakalebum Puang Allataala anna 
Puang Allataala tohhom illaam kalena. 16 Anna 
taissammi sola takatappa'i taua pa'kamasena 
Puang Allataala mentama kaleta. Sipa'na 
Puang Allataala ma'kamase. Menna-menna 
ungkamasei liu solana, tau ia too sakalebum 
Puang Allataala anna tohhom Puang Allataala 
illaam kalena. t” Dipasundum pa'kamase 
illaam kaleta anna mala ta'kia' mahea' dio 
olona Puang Allataala ke lambi'um wattu la 
naongei umpopa'tadongkongam hupatau. 
Ta'kia' la mahea' aka susim pa'palakoanta 
Kristus. 18Maka' deem pa'kamase illaam 
kaleta, tä'ungki' la mahea'. Aka maka' 
sundummi pa'kamase illaam kaleta, iam too la 
umpa'dei kamaheasam. Aka tä'ungki' la nahua 
pa'tahungkungam indo si napikki' hupatau. 
Dadi menna-menna mahea', tau ia too tä'pi 
sundum pa'kamase illaam kalena. 1° Iam 

too anna si ma'kamasengkia' aka yolo puha 
Ia Puang Allataala ungkamaseikia'. 2° Maka' 
deem tau muuai: "Ungkamaseiä' Puang 
Allataala," sapo' ungkahidi' di to matappa', 
tau ia too kaägä'-ägä'. Aka solana duka' naita 
ia lako anna ta'i nakamasei, damoaham la 

Puang Allataala ta' diita. 2! Anna indem ia indo 
pahenta nabeengkia' naua: "Menna-menna 
ungkamasei Puang Allataala pahallu duka' la 
ungkamasei to matappa'." 

1 Menna-menna ungkatappa'i naua: "Puang 
5 Yesus To puha dilanti' la mepasalama'," 
tau ia too änä'nam Puang Allataala. Anna 
menna-menna ungkamasei Ambeta, tau ia 
too ungkamaseim duka' änä'na Ambeta. 
2 Maka' ungkamaseingkia' Puang Allataala 
anna tapalakoia' pahentana, taissammi taua 
ungkamaseingkia' änä'na Puang Allataala. 
3 Aka maka' tatuhu'i pahentana Puang 
Allataala, iya takamaseim too. Anna indo 
pahentana tä' mabanda', “aka ingganna änä'na 
Puang Allataala untaloi ingganna kakadakeam 
illaam inde lino. Kamatappasantam too 
lako Puang Yesus anna malangki' untaloi 
kakadakeam. ? Mennangka mala untaloi 
ingganna kakadakeam inde lino? Anggam tia 
to ungkatappa'i naua: "Puang Yesus Ana'na 
Puang Allataala." € Yesus Kristus-um too 
sule ditedo' uwai anna umpatitollo hahana. 
Tä' sule angga mandi la ditedo' uwai, sapo' 
ditedo' uwai sola umpatitollo hahana. Anna 
Penaba Masehom too ussa'bii, aka abana 
malolo sipa'na Penaba Maseho. ” Aka deem 
tallu hupa umpatappa'i diona Yesus Kristus: 
8 Penaba Maseho, uwai pantedosanna, anna 
haha titollona; inde tallu hupa, tä' deem 
sisala passa'biinna. ? Aka passa'biinna duka' 
hupatau anna dikannanganni, damoaham ia 
passa'biinna Puang Allataala, aka ma'kalem 

ussa'bii diona Ana'na. 1? Menna-menna 
ungkatappa'i liu Ana'na Puang Allataala, tau ia 
too umpaillaam tambu'um kasa'biam ia too. 
Sapo' menna-menna tä' ungkatappa'i Puang 
Allataala, tau ia too ussangai Puang Allataala 
kaua-ua bäbä, aka tä' nakatappa'i passa'biinna 
diona Änä'na. 11 Anna iam too inde passa'biinna 
naua: Puhangkia' nabeem Puang Allataala 
katuboam sule lako salako-lakona, anna 
Änä'nam too kabuttuanna indo katuboam ia 
too. 1? Menna-menna deem kasilombunganna 
Ana'na Puang Allataala, tau ia too ullambi'um 
indo katuboam. Sapo' menna-menna ta' deem 
kasilombunganna Ana'na Puang Allataala, 

tau ia too ta' ullambi' indo katuboam. 130 
inggannakoa' to ungkatappa'im sanganna 
Ana'na Puang Allataala, kutulasangkoa' illaam 
inde suha' anna mala muissam si'da-si'daa' 
muua: "Ullambi'ungkam katuboam sule lako 
salako-lakona." 14 Anna ta'kia' la bata-bata 
lako olona Puang Allataala, aka takatappa'i la 
nahingngiam pelauanta ke tapelaui situhu'na 
pa'elo'na. 1° Anna maka' taissammia' taua 

la nahingngiam ingganna pelauanta, iya la 
taissammia' too duka' taua taampuammi 
indo pelauanta. !? Maka' deengkoa' muita 
solamu to matappa' umpogau' dosa, la 
umpa'sambajanganna' längäm Puang 
Allataala, anna mala Ia umpatepui sule 
katuboanna. Sapo' tä'koa' kuuaam la pahallu 
umpa'sambajangam indo tau to umpogau!' 
dosa la mebaba lako kamateam sule lako 
salako-lakona. Aka deem tau ma'pogau' susi. 

17 Ingganna gau' kadake sangngim dosa. Sapo' 
deem dosa ta' la mebaba lako kamateam 
sule lako salako-lakona. 18 Taissammia' taua 
menna-menna mendadim ana'na Puang 
Allataala, tau ia too ta'um la si umpogau' 
dosa. Sapo' pengkahanganna tomahajanna 
setam la najagai liu Ana'na Puang Allataala 
anna mala ta' nababa bulim. 19 Taissanna' taua 
ana'nakia' Puang Allataala, anna taissam toi 
duka' taua ingganna to tamatappa' nakuasai 
ia tomahajanna setam. 20 Taissanna' duka' 
taua sulem Ana'na Puang Allataala anna 
nabukkaiammakia' penabanta, nasuhum 
malakia' muissam indo Puang Allataala 
si'da-sia. Iya sakalebungkia' Puang Allataala 
si'da-sia anna Yesus Kristus Anä'na. Iam 

too Puang Allataala si'da-sia anna iam too 
katuboam sule lako salako-lakona. 21 Oa' 
änä'ku, la unjagai manappakoa' kalemu indana 
umpenombaikoa' debata taia Debata si'da-sia. 
Padam too. 


2 YOHANES 


1 1 Kao Pebaba Ada untuli'i inde suha" lu 
lako jumaa' to napilei Puang Allataala. 
Kukamasei si'da-si'dakoa', ta' kao mandi, 
sapo' moi duka' ingganna to ungkalesom 
kamaloloanna Puang Allataala, ? aka 
kamaloloam ia too tohho illaammi kaleta, 
anna la tonta lium illaam kaleta sule lako 
salako-lakona. 3 Handandanni Puang Allataala 
Ambeta anna Yesus Kristus Ana'na la 
untamba'kia' anna nakamasei sola namana' 
kamasakkeam sola kamasannangam. 
Ingganna ia too tipungngu' anna tandaam 
illaam kamaloloam anna pa'kamase. *Tä'um 
deem la susi katilallasangku tappana kuissam 
deemmi illaam alla'-alla'mua' ma'palako 
situhu' kamaloloam, umba susi puha 
napahentaangkia' Ambeta. > Anna temo deem 
la kupelaua' matim: Kela mala anna sikamase 
liukia' mesa sola mesa. Inde kutulisangkoa' 
taia pahenta maneanna ditula', sapo' 
pahenta puhangkia' ditulasam pahandu'na 
anna ungkatappa'ikia' Puang Yesus. “Indo 
diuaam pa'kamase, kalembasanna untuhu'i 
ingganna pahentana Puang Allataala. Iya 
indo pahenta puhaa' uhhingngi pahandu'na 
anna ungkatappa'ikoa' Puang Yesus naua: La 
ungkamasei liukoa' solamu. 7 Aka budam to 
mebaba bulim kende' anna lao ma'patudu 
lako inde lino. Indo tau ia too ta' naakui 

naua: "Puham sule inde lino Yesus Kristus 
mehhupatau." Tau susi ia too mebaba 
bulim anna to umpobali Kristus. 8 Dadi la 
unjagai manappakoa' kalemu indana labu'i 
indo pengkahaki. Anna mala untahima 
asanna' sahomu indo la nabeengkia' Puang 
Allataala. ? Menna-menna ta! muanda'i 
pepatuduanna Kristus, sapo' ia pole hi 
uhhangannii pikkiham di kalena, tau ia too 
ta' deem kasilombunganna Puang Allataala. 
Sapo' menna-menna muanda'i manappai 
pepatuduanna, la deem ia kasilombunganna 
Puang Allataala Ambeta sola Ana'na. 10 Maka' 
deem sule tau umpellambi'ikoa' umbaba 
pepa'guhuam sulibanna pepa'guhuanna 
Kristus, daa untahimai illaam banuammu tau 
ia too, anna daa umbeennia' lindo malute. 
11 Aka menna-menna umbeenni lindo malute, 
tau ia too mangngala tabam duka' illaam 
pengkähängam kadakena. 1? Moinna anna 
budapi la pahallu kutulasangkoa', sapo' 
mokaä' umpaillaam asanni inde suha', aka 
maelo' siamä' la matim anna sipekaleangkia' 
sipa'tula', anna mala sumpu katilallasantaa' 
pada-pada. JP Salama'na duka' matim 
solasubummu inde jumaa'. Padam too. 


3 YOHANES 


1 I Kao Pebaba Ada' untuli'i inde suha' 

lu lako Gayus to kupakamaja anna 

to kukamasei si'da-si'da. 20 solaku to 
kupakamaja, kupa'sambajangangko anna 
mala masakke liuko anna masannam illaam 
ingganna-ingganna sia, la susi mapianna 
busasam penabammu. 3Tilalla' punalaa' 
tappana sule inde sanaka-naka solasubunta 
natulasanna' diona kamanontongammu 
muanda'i kamaloloanna Puang Allataala, aka 
si ma'palakongko situhu' kamaloloam ia too. 
4Ta'um deem la susi katilallasangku tappana 
kupelele diua ma'palakom ingganna ana'ku 
situhu' kamaloloam. 20 solaku to kupakamaja, 
ta' deem pada samapia kamanontongammu 
si umbalii solasubunta to matappa', moinna 
anna ta'pokoa' siissangam. * Anna puham 
natulasam lako jumaa'ki diona pa kamasemu. 
Kela mala tonta liuko umpamoloi itim 

tau ke mengkalaoim anna mala ta' deem 
kakuhangam illaam pa'laoanna. Maka' too 
umpateemmi, la sipato'um dio olona Puang 
Allataala indo pa'palakoammu. ” Aka illaam 
pa'laoanna umpa'pakahebaam sanganna 
Kristus, ta' deem aka-aka la natahima dio 
mai to tamuissam Puang Allataala. 3 Dadi 
kita to matappa', la pahalluki' umpamoloi 
tau ia too anna mala mangngala tabaki' 
duka' illaam umpa'pakahebaam kamaloloam. 

93 Deemmi suha' kutuli' kupakatuam jumaa' 
itim, sapo' ta' liu si napatama tula'ki indo 
Diotrefes to si maelo' ia handam kuasa. 

10 Dadi sulepä' matim mane kupomakalesoanni 
jumaa' indo napaboboi babakam tula'. Anna 
ta' angga mandi ia too si napogau', sapo' si 
mokapi untahima solasubunta to matappa' 
anna tä' umpäbäi jumaa' untahima indo 
solasubunta to matappa'. Anna maka' deem 
untahimai, si naäläi illaam mai jumaa'. 110 
solaku to kupakamaja, daa umpehapanni to 
ma'gau' kadake, sapo' la umpehapanniko 

to ma'gau' mapia. Menna-menna umpogau!' 
kamapiaam, tau ia too ana'nam Puang 
Allataala. Sapo' menna-menna si umpogau!' 
kakadakeam, tau ia too tä' ia muissam 
Puang Allataala. 1? Anna diona ia Demetrius 
natula' mapia asam tau. Anna pa'palakoanna 
duka' umpatandaanni kamapiaanna, aka 
sihondoi kamaloloanna Puang Allataala. 

Anna kami' duka' umpa'paissanganni diona 
kamapiaanna, anna muissanni muua tappa' 
tula'ki. 13 Moinna anna budapi la pahallu 
kutulasangko, sapo' mokaä' umpaillaam asanni 
inde suha', taka maelo'ä' la bale' matim anna 
sipekaleangki' sipa'tula'. (1-15) La naundu' 
dako too kamasakkeam sola kamasannangam. 
Salama'na duka' matim ingganna solata inde. 
Anna la umpalambisanna' duka' salama'ku 
lako si mesa-mesa solata itim. Padam too. 


YUDAS 


1 Inde suha' buttu di kao Yudas solasubunna 

Yakobus, mesaa' duka' sabua'na Yesus 
Kristus, lu lako inggannakoa' to natambai 
Puang Allataala Ambeta. Napakamaja liukoa' 
Puang Allataala anna duka' la najagaikoa' sule 
lako kasuleanna Yesus Kristus. ? Handandanni 
Puang Allataala umpaponnoikoa' pa'kamasena 
anna pa'pakamajanna anna namana' 
kamasakkeam sola kamasannangam sanda 
silapi'. 30 inggannakoa' solasubungku to 
kupakamaja! Setonganna maelo' sugalia' la 
kutulisangkoa' suha' diona indo kasalamasam 
taampuanna' pada-pada. Sapo' tentomai 
pahallu puha kusi'dim kutulisangkoa' inde 
suha' mendadi penanna'ku, anna malakoa' 
tigaha' liu muanda'i indo Kaheba Katilallasam 
anna la unteläia' ia pepatuduam sala. 
Indo Kaheba Katilallasam anggam pissam 
napa'manasam Puang Allataala lako kita 
umma'na anna la da'da' liu sule lako salako- 
lakona. “Ta anna kuuai pahallu puha ia, aka 
deem sanaka-naka tau to ta' umbollim Debata 
umpentama-alla'ikoa' mato-mato solamua'. 
Indo tau ia too si mueli' kalembasanna issinna 
Kaheba Katilallasam lambi' si naua: "Mala siam 
tia ma'pogau'kia' situhu' kamohäeam sugali'ta, 
aka la nakamasei siangkia' tia Puang Allataala." 
Anna umbahoipi duka' Yesus Kristus Puäta 
anna Debatanta. Sapo' puham ditula' loppo' 

illaam Battakada Debata pa'tahungkungam 
la uhhuai tau ia too. ? Moi anna muissam 
asammia' ingganna inde kaha-kaha la kutula', 
sapo' kupemulu la kupakilala polepokoa' 
diona indo to Yahudi natassu'i Debata illaam 
mai lembana Mesir ongeam kasabuasanna. 
Sapo' puhai ia too, buda napatei Puang 
Allataala aka tä' nakatappa'i. # Pengkilalai 
siaia' too duka' indo ingganna malaika' to 
ma'palako sulibanna indo kakuasaam puha 
dibeem, lambi' umpellei indo ongeam si 
naongei tohho. Nasuhum nahante bassii Puang 
Allataala hante bassi la tonta liu sule lako 
salako-lakona, mane nakuhunni dio ongeam 
handam malillim. La ditähäm liu ia sule lako 
allo Pahhottosanna Puang Allataala. 7 Anna 
pengkilalai siaia' too duka' indo kota Sodom 
anna Gomora anna ingganna kota senga' lako 
sikahuku'na. Taissammia' pada-pada taua 
indo issinna kota ia too sangngim ma'pogau' 
susi indo malaika' ditula' ingngena'. Indo 
issinna kota ia too ullullu' pa'bannetauam 
anna umpogau' gau' sessu', nasuhum 
nahua pa'tahungkunganna Puang Allataala 
lambi' napaandei api tapi'de-pi'de sule lako 
salako-lakona. Indo pa'tahungkunganna la 
mendadi pa'sangkasam anna pa'palapaam 
lako ingganna hupatau. 8Susim too duka' 
indo ingganna to ma'pa'guhu sala illaam 
alla'-alla'mua'. Si untuhu'i pangngimpinna 
nasuhum ma'gau' sessu' lambi' ungkadakei 
kalena, anna umpa'bahinni'i kakuasaanna 
Puang Allataala anna untelle ingganna to 

matande kakuasaanna yabo suhuga. ° Mikhael 
sia duka' mesa pangngulunna malaika' anna 
ta'i deem la mantelle, damoaham ia mesa 
hupatau biasa toko la bahani ma'pogau' 

susi. Aka indo anna siteläi Mikhael anna 

indo tomahajanna setam ussiäläi bakkena 
Musa, ta' naaku Mikhael umpassubum tula' 
pantelle la umpasalai. Sapo' anggam tia 
naua: "Ma'kale ham Debata ungkeaha'iko!" 

10 Sapo' indo ia to ma'pa'guhu sala si untelle 
indo kaha-kaha tä' naissam laoanna. Susi 

liu olo'-olo', tä' naissam ma'pikki', anggam 
untuhu'i pa'elo' kalena. Anna indom too 
pa'palakoanna nasuhum la dipempa'deam. 

11 Mannassa anna la tilakai! Aka sangngim 
muola lalanna Kain indo to umpatei adinna. 
Anna umpempalim gau' kadakena Bileam, ia 
siam anna ia napogau' assala'na deem doi'na. 
Anna susi polepi gau'na Korah. Indo Korah 
tä' manuhu' lako Puang Allataala nasuhum 
napempa'deam Puang Allataala, la susim too 
duka' tau ia too. 1? Maka' ma'hempum ongkoa' 
mangngande anna dioi duka' heem, ta' deem 
pada sadipa'kasihisam pa'palakoanna. Aka 
sangngim mangngande ma'poppa'-poppa' 
anna ta' deem sihi'na, anggam kalena napikki'. 
Anna tau ia too sihhapam gabum nababa hibu' 
sapo' ta' di umpatuhum uham. Anna sihhapam 
toi duka' kaju ta' deem kembua moi anna 
wattunnai la kembua, anna kaju tibongka' 
sule lako waka'-aka'na ta'um kembua aka 
matte'um. 13 Anna umba susi bombam kasalle 
tilulum umpakende' humpa kadake, susim too 

duka' indo to ma'pa'guhu sala umpakende' 
gau' kadake mesihi'-sihi'. Sihhapam toi 

duka' binta bulim, ta' muola lalanna. Tau 

ia too puham napatokaam Puang Allataala 
ongeam handam malillim la naongei sule lako 
salako-lakona. 1?Indo Henokh kapitu lapi'nam 
hupatau mengkalao dio Adam, inna napayolo 
lambam diona tau ia too, naua: "Patananniia' 
talinga inde tula'ku: La sule Debata umpasola 
massa'bu-sa'bu pentuhu' masehona, 

15|a uhhotto' ingganna hupatau anna la 
untahungkum ingganna to tä' umbollinni aka 
gau' kadakena. Anna la umpassala ingganna 
to madosa anna tä' pabollim kahana indo tula' 
kadakena lako Debata." 16 Ingganna tau ia 
too ma'menu-menu liu anna angga naissam 
umpasala solana. Angga toi naissam untuhu'i 
pa'elo'na sipa' dosana. Angga ussengkengam 
kalena anna umpopeala-ala bakunna lako tau 
aka naua: "Anna mala ullambi'ä' kauntungam." 
17Sapo' ikoa'-iko inggannakoa' solasubungku 
to kupakamaja, la pahallu umpaillaam penaba 
liua' indo kada natula' loppo' ingganna suhona 
Debatanta Yesus Kristus. 18 Nauaangkoa': 
"Ilaam inde wattu la kasuppisanna lino la 
kende' buda to mantelle. Taia pa'elo'na Debata 
la natuhu'i, sapo' pa'elo'na sipa' dosana 

la natuhu'i." 19Tau ia too si umpakende' 
kahakkaam. Tä' ia napentamai Penaba Maseho 
sapo' anggam ia pa'elo' hupatau ungkuasai. 
20 Sapo' ikoa'-iko inggannakoa' solasubungku 
to kupakamaja, la pahallu liukoa' sipakatoto' 
mesa sola mesa illaam kamanuhusammua' 

lako indo Kaheba Katilallasam maseho. Anna la 
si ma'sambajam liukoa' umpolalam pantettena 
Penaba Maseho. ?! Anna pahallukoa' tubo liu 
naonganni pa'pakamajanna Puang Allataala 
illaam umpemmitai indo katuboam sule lako 
salako-lakona la nabeengkoa' Debatanta Yesus 
Kristus aka nakamaseikoa'. ?? Maka' deem tau 
ma'dua penaba, la pahallu ungkamaseia' tau 
ia too. 3 Anna maka' deem tau la tinanda 
tama api nahaka, la pahallu ullangnga'ia' anna 
mala ullambi' kasalamasam. Anna lu lako to 
madosa senga' la pahallu duka' ungkamasei, 
sapo' la unjagaia' indana naleleikoa' 

dosana. La ungkamasei indo tau sapo' moi 
pohebana indo si napake umpogau' dosa, 
tala malaia' muisso. 24 Dipuji Puang Allataala 
to kuasa unjagaikoa' anna mala ta'koa' 
metoba, anna kuasa umbabakoa' lako olo 
kamatandeanna naponnoi katilallasam anna 
ta' deem sassaimmua'. 2? Anggam Ia Puang 
Allataala anna To Mepasalama'ta umpolalam 
pengkahana Yesus Kristus Debatanta lambi' 
dipuji Puang Allataala to handam matande, to 
handam kasalle, to handam matoho, anna to 
handam kuasa mengkalao dio mai, temo, anna 
la sule lako salako-lakona! Abana inna la diua! 
Padam too. 


PA'PALOSAI 


1 1 Issinna inde suha' diona indo kaha-kaha 
puha napa'palosaam Yesus Kristus. 
Pa'palosai ia too nabeem Puang Allataala lako 
Kristus anna mala napaissanni loppo' lako 
ingganna sabua'na Puang Allataala indo taa'na 
mala tala masimpammi dadi. Kristus ussua 
malaika'na umpellambi'i Yohanes sabua'na 

la umpa'paitaam ingganna kaha-kaha ia too 
lako Yohanes. ? Napalombum asam duka' 
Yohanes indo ingganna kaha-kaha puha naita 
diona indo tula'na Puang Allataala nasa'bii 
Yesus Kristus. 3 Napohongko' to umbatai inde 
kada dipa'palosaam. Anna napohongko' toi 
to umpehingngii anna natuhu'i issinna. Aka 
kaha-kaha ia too ta' mala tala bale' sule 
lakom. “Inde suha' buttu di kao Yohanes lu 
lako ingganna solasubungku illaam pitu jumaa 
dio propinsi Asia. La nalambi' dakoa' too mana 
pa'kamase anna kamasannangam buttu di 
Puang Allataala to inna deemmi pempom dio 
mai, anna to tubo sule lako temo, anna to 

la da'da' liu sule lako salako-lakona. Anna 
pa'tamba' ia too buttu dio duka' mai indo pitu 
penaba to dio olona okkosam kahajaanna 
Puang Allataala. “Anna buttu dio duka' mai 
Yesus Kristus sa'bi matoto', to handam yolo 
dipatibangom dio mai kamateam, anna to 
ullumbai ingganna tomahaja illaam inde 

lino. Ia ungkamaseikia' anna katitolloam 

hahana puha ullappasangkia' dio mai dosata, 
6 anna napadadikia' mesa kapahentaam, anna 
naäkä'kia' mendadi sando la mengkaha illaam 
bela' di ada'na Puang Allataala, Ambena 
Yesus Kristus. Dadi sihatam anna sipato' 
Yesus Kristus dipomatande anna kuasa sule 
lako salako-lakona! Abana inna la diua. 

7 Kannassai! La sulem illaam gabum naita 
ingganna hupatau, la naita duka' indo to puha 
umbunoi. Anna ingganna hupatau illaam inde 
lino la sikauhhu' ussahhoi. Iam too la dadi, 
anna ta! mala tala dadi. 3 Ma'kada Puang 
Allataala Debatanta naua: "Kaom too Alfa anna 
Omega, battu diua Pa'pahandusanna anna 
Kasuppisanna ingganna-ingganna sia. Kaom 
too to inna deemmi pempom dio mai, anna 
to tubo sule lako temo, anna la da'da' liu sule 
lako salako-lakona, anna To Handam Kuasa." 
? Kao Yohanes solasubummu illaam sanganna 
Puang Yesus. Pada-padangkia' untuhu'i Puang 
Yesus, nasuhum sababangammakia' illaam 
muola pandahhaam anna pada-padangkia' 
mangngala taba illaam kapahentaanna Puang 
Yesus, anna pada-padangkia' duka' manontom 
illaam kamapi'disam. Pissam wattu dibuanna' 
lako leutam Patmos, aka umbebehanna' 
Battakadanna Puang Allataala anna indo 
kaheba si natula' Puang Yesus. 10Illaam mesa 
allo pa'sambajangam, iya mengkähä Penaba 
Maseho illaam kaleku, nasuhum kuhingngi 
siaham kamaha kasalle susi moninna lalloho' 
napa'tula'iä' dio mai boko'ku ll naua: "Tuli'i 
suha' diona ingganna kaha-kaha la muita anna 

umpa'pakatuanni lako pitu jumaa': jumaa' 
Efesus, Smirna, Pergamus, Tiatira, Sardis, 
Filadelfia anna Laodikia." 1? Tappa menggihi' 
siahama' lako boko'ku anna kupetua'i indo to 
umpa'tula'ia'. Iya kuitam pitu andihi lampu, 
bulabam ditampa; 13 amna illaam alla'-alla'na 
indo andihi lampu ke'de' mesa susi ana' to lino 
diita, ma'juba tihui', dibeke' sampim bulabam 
dadanna. 1*Beluä'na angga' bulu domba, susi 
kapa' mabusanna; matanna susi lelo api. 

15 Bitti'na millo' susi galla dilällä. Kamahanna 
memamba susi palampa kasalle. 16 Lima 
kananna muanda'i pitu binta anna tidandoham 
illaam mai sadana mesa pa'dam pataham 
patomali. Lindona pangkahha susi mata allo. 
17 Kuitanna ia too songka siahama' tappa 
lumba susi to mate dio olona. Iya nahaka'ma' 
lima kananna anna ma'kadai naua: "Daa 
ummahea', anu' Kaom too indee Uhuna anna 
la Katampasanna ingganna-ingganna sia. 

18 Kaom too To tubo. Puhamä' mate sapo' 
kannassai, tuboma' sule anna la tubo liuma' 
sule lako salako-lakona. Kao umpahe' to 
mate anna Kao ungkuasai ongeanna to mate. 
19 Dadi tuli' asanni ingganna kaha-kaha muita, 
susi dadinnam temo teem mane la dadinna 
ke dako'i. 2? Anna indo pitu binta muita dio 
lima kanangku sola indo pitu andihi lampu 
bulabam, tä'pi muissam kalembasanna. 

Dadi la kupomasiäsangko: Indo pitu bintä, 
kalembasanna pitu malaika' to ungkambi' 
pitu jumaa'; anna indo pitu andihi lampu, 


kalembasanna indo pitu jumaa'. 

2 1 "Tulisanni suha' lako indo malaika' to 
ungkambi' jumaa' dio kota Efesus naua: 
Indem ia tula'na to muanda'i pitu binta dio lima 
kananna anna to mellao illaam alla'-alla'na pitu 
andihi lampu bulabam. 2 Kuissam ingganna 
pa'pogausammua', kamahesoammua', 

anna kamanontongammua'. Kuissam toi 
kuua ungkahidi'koa' to ma'gau' kadake. 
Anna muissammia' muua kaägä'-ägä' indo 
ingganna to ussangai kalena suho aka puham 
umpangngitaia' penabanna. 3 Kuissam kuua 
tonta liukoa' manontom muoloi kamapi'disam 
aka untuhu'ia', anna ta'koa' soho' boko'. 
4Moi anna susi sapo' deempi kusallaangkoa', 
aka tä'ungkoa' si muampuam pa'kamase 
susi indo uhuna. ? Dadi pahallua' muissam 
muua mandalammi too kapetobangammua!'! 
Tihokongannia' gau mu anna umpogau'ia' 
sule indo si umpogau' uhu-uhuna. Aka maka' 
tä'koa' tihokom, iya la suleä' muäläi lao indo 
andihi lampummua' dio mai ongeanna. ê Sapo' 
deem kamapiaammua', aka ungkahidi'koa' 
gau'na ingganna pentuhu'na Nikolaus indo to 
kukahidi' duka'. 7Lako ingganna ma'hupatau 
pahallu la umpatanam talinganna umpalempe 
sulim patomalinna anna napaillaam penabai 
inde tula'na Penaba Maseho lako ingganna 
jumaa'. Menna-menna patalo, tau ia too la 
kupabai muande bua kaju katuboam illaam 
bela' kamasannanganna Puang Allataala." 
8"Tulisanni suha' lako indo malaika' to 
ungkambi' jumaa' dio kota Smirna naua: 
Indem ia tula'na indo to diuaam Uhuna anna 

la Katampasanna ingganna-ingganna sia, to 
puham mate sapo' tubo sule. ? Kuissam indo 
ingganna pandahhaam puha ussi'dinna' anna 
kapemase-maseammua', sapo' setonganna to 
sugi'koa' di ada'. Kuissam toi ingganna indo si 
napakolo'-kolo'iangkoa' to ussangai kalena to 
Yahudi, anna ke kakalebuanna hia pentuhu'na 
tomahajanna setam. !? Daa ungkahea'ia' 
indo kamasussaam la ussitammuanna' dako". 
Kannassai, la deengkoa' too sanaka-naka la 
napatama tahungkum tomahajanna setam 
aka la napa'sändä'ikoa'. La ussi'dingkoa' 
pandahhaam sapulo benginna. Sapo' la tonta 
liukoa' too manontom matappa' sule lako 
matemu anna la kumana'koa' katuboam sule 
lako salako-lakona, sahona kapataloammua!'. 
11| ako ingganna ma'hupatau pahallu la 
umpatanam talinganna umpalempe sulim 
patomalinna anna napaillaam penabai inde 
tula'na Penaba Maseho lako ingganna jumaa'. 
Menna-menna patalo, tau ia too ta'um ia 

la muolai pi'di' kamateam ma'penduanna." 

12 "Tulisanni suha' lako indo malaika' to 
ungkambi' jumaa' dio kota Pergamus 

naua: Indem ia tula'na indo to muanda'i 
pa'dam pataham patomali. 13 Kuissam 
ongeammua', itingkoa' kota naongei 
tadongkom tomahajanna setam ma'pahenta. 
Anna tontä liukoa' ungkatappa'ia', ta'koa' 
umbahoi sangangku moi anna puham dipatei 
Antipas, indo sa'bi matoto'ku itim kotamua', 
indo naongei tomahajanna setam. 1*Sapo' 
deem sanaka-naka kaha-kaha kusallaangkoa', 

aka deem piha solamua' untuhu'i pole 

oom pepa'guhuanna tomatua yolo isanga 
Bileam. Indo Bileam umpatudui Balak anna 
mala umbaba to Israel tama dosa. Nababai 
muande kinande puha dipaisum anna ullullu' 
pa'bannetauam. t> Susi toi duka' deempi 
sanaka-naka solamua' untuhu'i pepatuduanna 
pentuhu'na Nikolaus. 16 Tihokongannia' 
gau'mu indana bale' matinnä' umbaba indo 
pa'dam pataham patomali umbundu' tau ia 
too. 1/Lako ingganna ma'hupatau pahallu 

la umpatanam talinganna umpalempe sulim 
patomalinna anna napaillaam penabai inde 
tula'na Penaba Maseho lako ingganna jumaa'. 
Anna menna-menna patalo la kupande indo 
manna tibuni. Anna la kumana' toi batu 
mabusa naongei disuha' sanga bakahu, moi 
la menna tala naissanni napekalembasam 
sulibanna indo to untahimai." 18 "Tulisanni 
duka' suha' lako indo malaika' to ungkambi' 
jumaa' dio kota Tiatira naua: Indem ia tula'na 
Ana'na Puang Allataala indo ma'mata susi lelo 
api anna bitti'na susi galla mane puha dipaillo'. 
19 Kuissam ingganna pa'pogausammua'. 
Kuissam toi pa'kamasemua', 
kapeimangammua', pampamoloimmua', 
anna kamanontongammua'. Kuissam kuua 
buda puha umpogau'a' temo anna indo uhuna 
matappa'koa'. 2? Sapo' deempi kusallaangkoa' 
aka umpäbäia' indo baine to ussangai kalena 
nabi ullombungam pepa'guhuanna Izebel. 
Ma'pa'guhu sala anna budam pentuhu'ku 
nababa bulim ullullu' pa'hannetauam anna 

muande kinande dipaisum. 2! Anna balim 
kubeem wattu la naolaam untihokongam 
gau'na, sapo' ta' naaku ullappa' gau' sessu'na. 
22 Kannassai, la kupahuai saki mabanda' anna 
mala siotto' petindoanna. Anna ingganna to 
nasikamahoiam la kupalambi'i duka' sussa 
mabanda' ke tä'i naaku untihokongam gau' 
kadakena solai indo baine. 23 Anna ingganna 
pentuhu'na la kupatei duka' anna mala 
naissam ingganna jumaa' naua Kao to ullosa 
issi penabanna hupatau. Anna inggannakoa' 
issinna jumaa' la kupabala'i situhu' gau'mua' 
si mesa-mesa. 24Sapo' deempokoa' to Tiatira 
tä' untuhu'i pepa'guhuam ia too, anna tä' 
toi umpe'guhui indo diuaam pa'issanganna 
tomahajanna setam. Iya ikoa'-iko tä'ungkoa' 
la kupapassanni babaam senga. ?? Anggam 
la tontä liukoa' manontom untuhu'i indo puha 
untahima sule lako kasuleangku. 26 Menna- 
menna patalo sule lako katampasanna anna 
tontä liu ma'palako situhu'na pa'elo'ku, la 
kumana' kakuasaam susi indo nabeenna' 
Ambeku. Nasuhum la ungkuasai ingganna 
hupatau. La ma'pahenta umpake palu-palu 
bassi anna la mahhuppu' susi uhhuppu' 
kuhim lita'. 27(2:26) 28 Anna la kumana' binta 
pehendem allo, tanda kapataloanna. ?? Lako 
ingganna ma'hupatau pahallu la umpatanam 
talinganna umpalempe sulim patomalinna 
anna napaillaam penabai inde tula'na Penaba 
Maseho lako ingganna jumaa"'." 

1 "Tulisanni duka' suha' lako indo malaika' 

to ungkambi' jumaa' dio kota Sardis naua: 

Indem ia tula'na indo to muanda'i pitu penaba 
dio olona Puang Allataala anna muanda'i pitu 
binta. Kuissam ingganna pa'pogausammua!'. 
Kuissam kuua disanga tubokoa', anna 
setonganna to mate di ada'koa'. ? Dadi 
lombaia' mengkilala anna umpakatoto'i indo 
deennapi illaam kalemua', sumala ta'pi pi'de. 
Aka kuita gau'mua' ta'pi sundum dio olona 
Puang Allataala. 3 Dadi pengkilalaia' indo puha 
dipatuduangkoa' anna indo puha uhhingngia'. 
Pogau'ia' ia too anna untihokongannia' gau'mu. 
Aka maka' tä'koa' mengkilala, iya la sulea' susi 
wattu naolaam to maboko, ta' la muissanna' 
untajai. “Sapo' deem siapi sanaka-naka 
solamua' itim Sardis mapia gau'na sihhapam 
ma'poheba mapattim. Ingganna tau ia too la 
sihatam anna sipäto' mellaokam sola umpake 
poheba mabusa. ?Menna-menna patalo, tau 
ia too la ma'poheba mabussa', tä' la disapui 
sanganna illaam mai suha' katuboam yabo 
suhuga, anna la kusa'bii dio olona Ambeku 
sola ingganna malaika'na kuua: "Tam too inde 
pentuhu'ku.' € Lako ingganna ma'hupatau 
pahallu la umpatanam talinganna umpalempe 
sulim patomalinna anna napaillaam penabai 
inde tula'na Penaba Maseho lako ingganna 
jumaa'." 7"Tulisanni duka' suha' lako indo 
malaika' to ungkambi' jumaa' dio kota 
Filadelfia naua: Indem ia tula'na indo to 
maseho anna to tungka iannam, to ungkuasai 
pekädo'na ba'ba tama kahajaanna Daud. 
Maka natungka'i ta' deem tau la muissanni 
untutu'i, anna maka' natutu'i tä' deem 

tau la muissanni untungka'i. 8 Kuissam 
ingganna pa'palakoammua' anna kuissam 

toi kuua ta' pada umba kamatohoammua.. 
Sapo' tonta liukoa' muanda'i kadangku, ta' 
tookoa' umbahoi kamatappasammu lako 
kaleku. Kannassai, kutungka'iammokoa' ba'ba 
anna ta' deem tau la muissanni untutu'i. 

9 Kannassai! Indo to ussangai kalena to Yahudi 
kaaga'-aga' hi tia, aka taia to Yahudi si'da-sia 
pa'palakoanna. Aka setonganna kakalebuanna 
hi tia pentuhu'na tomahajanna setam. Tau 

ia too la kupasule dio olomua' menomba 
anna naissanni pole' naua iko si'da hia' ia 

to kupakamaja si'da-sia. 1? Aka malangkoa"' 
untuhu'i pahentaku, indo kuua la tontakoa' 
manontom, nasuhum la kukambi'koa' duka' 
ke sulei indo kamasussaam la uhhua issinna 
lino. Ia too la dadi aka la dipa'sändä'i issinna 
lino. !!Ta'um masäe anna sulema' sule. Dadi 
tobeia' manda' antii matoto' indo pepa'guhuam 
puha untahima, indana deenni muala baba 
songko' kapataloammua'. 1? Menna-menna 
patalo, tau ia too la kupopendadi sihhapam 
andihi matoto' illaam Banua Di Ada'na Puang 
Allataala Debatangku, anna la illaam liu 

indo ongeam sule lako salako-lakona. Anna 
lako kalena tau ia too la kutuli' sanganna 
Puang Allataala Debatangku anna sanganna 
kotana, isanga Yerusalem bakahu tuhum 
yabo mai suhuga, napatuhum Debatangku. 
Anna sanga bakahungku la kutuli' duka' dio 
kalena. t3 Lako ingganna ma'hupatau pahallu 
la umpatanam talinganna umpalempe sulim 

patomalinna anna napaillaam penabai inde 
tula'na Penaba Maseho lako ingganna jumaa'." 
14 "Tulisanni duka' suha' lako indo malaika' 

to ungkambi' jumaa' dio kota Laodikia naua: 
Indem ia tula'na indo to disa'bu' 'Tä' mala 
tala dadi.' Kaom too sa'bi matoto' to ma'tula' 
setappa', anna Kao kabuttuanna ingganna 
pa'padadinna Puang Allataala. !? Kuissam 
ingganna pa'pogausammua'. Ta'koa' malussu 
anna ta' tookoa' masakke. Mala kela malussu 
pissangka masakke pissangka. !? Sapo' alla'na 
babaa' muongei; Tala malussu tala masakke. 
Nasuhum la kuluakoa' sule illaam mai sadaku. 
17 Si muuaa': 'To makakakam anna ta'um deem 
aka kipea, ta'um deem kakuhangangki,' Sapo' 
ta' muissanna' muua: 'Mehio-hiokam anna 
mehanta-hanta bua diita.' Aka setonganna 
sihhapangkoa' to mase-mase, to buta, anna to 
ma'kambela. 18 Dadi kupakilalakoa' kuua: allii 
bulabam tasa'ku anna malakoa' mendadi to 
makaka. Allii duka' poheba mabusangku anna 
malakoa' ta' ma'kambela mesihi'-sihi'. Anna 
alliia' duka' pakulingku ussussuiam matammu 
anna malakoa' paita. 1? Lako ingganna tau 

to kukamasei, kupakilala anna kusämbä'i. 
Dadi pahallukoa' tigaha' anna untihokongam 
ingganna gau' kadakemu. 2? Kannassai! 
Ke'de'ma' temo dio inde olo ba'ba ma'kada. 
lai too uhhingngii anna natungka'ianna' 
ba'bana, la tamaä' anna mangngandekam 
sola. 2t Menna-menna patalo, tau ia too la 
kupabai muokko' solakam yabo okkosam 
kahajaangku, umba susi puhama' patalo anna 

muokko'mä' sola Ambeku yabo okkosam 
kahajaanna. ?? Lako ingganna ma'hupatau 
pahallu la umpatanam talinganna umpalempe 
sulim patomalinna anna napaillaam penabai 
inde tula'na Penaba Maseho lako ingganna 
jumaa'." 
4 1 Puhai ia too, dipaitai pole omä' mesa 
ba'ba yabo suhuga tibukka. Iya kuhingngi 
oom indo kamaha ma'kada susi moninna 
lalloho' naua: "Maiko eta inde anna kupaitaiko 
indo la dadi illaam wattu mane la sule." ?Iya 
tappa mengkaha siaham Penaba Maseho 
illaam kaleku. Iya kuitam yabo suhuga mesa 
okkosam kahajaam, anna deem to muokko' 
yabona. 3 Hupanna indo to muokko', palassinim 
susi indo batu masuli' isanga yaspis anna 
sardis. Anna indo okkosam kahajaam nalua 
sahiha susi indo batu masuli' isanga zamrud, 
mapi'da' diita. “Indo okkosam kahajaam, 
napali' lao dua pulo appa' okkosam kahajaam 
senga'. Indo okkosam, pantam naokko'i dua 
pulo appa' to pebaba sangngim ma'poheba 
mabussa' anna ma'songko' bulabam. > Indo 
okkosam kahajaam to illaam tanga naongei 
buttu kila' silalle anna guntu' lippa'-lippa'. 
Deem toi pitu ballo lekke' dio olona indo 
okkosam kahajaam. Iam too indo pitu penaba 
dio olona Puang Allataala. “ Deem toi dio olona 
indo okkosam angga' sali pada le'bo' kalua'na, 
silosa susi dahammim. Anna indo okkosam 
naposanda sikunna appa' to ma'penaba, 
naponnoi mata boko'na anna olona. 7 Uhuna 
indo to ma'penaba, susi singa diita, kaduanna 

susi sapim laki, katallunna ma'lindo tau, 
kaappa'na susi bunia mentia'. 3 Indo appa' 
to ma'penaba sanda si annam pani'na anna 
naponnoi mata lako kalena. Deem toi duka' 
mata dio tandai tamanna pani'na. Allo bengi 
indo to appa' tä' deem naondai menani 
naua: "Maseho, maseho, maseho Puang 
Allataala Debata To Handam Kuasa, to inna 
deemmi pempom dio mai, anna to tubo sule 
lako temo, anna to la da'da' liu sule lako 
salako-lakona!" ? Indo appa' to ma'penaba 
menani untilalla'i ingganna pa'kamasena, 
anna umpuji umpa'kasallei kamatandeanna 
indo to muokko' yabo okkosam kahajaam, 
to tubo sule lako salako-lakona. Menani oi 
too indo to appa', 1? iya ma'balinguntu' oom 
menomba indo dua pulo appa' to pebaba 
dio olona indo to muokko' yabo okkosam 
kahajaam battu diua to tubo sule lako 
salako-lakona. Napasindum mualai songko' 
bulabanna anna napaokko'i dio olona indo 
okkosam kahajaam tanda pa'pakasallena lako, 
anna ma'kadai naua: 1! "O Puang Allataala 
Debatangki, Anggam Iko sihatam dipuji, 
dipa'kasallei, anna diakui kakuasaammu. Aka 
iko umpadadi ingganna aka-aka. Pa'elo'mu 
anna mala ingganna-ingganna sia dipadeem 
anna dipatubo." 
5 1 Puhai ia too kuitam salulum suha' dio 
lima kananna indo To muokko' yabo 
okkosam kahajaam. Indo suha' ponno 
patomali passuha' anna tandana ta'pi deem 
dibukkai, iya tontapi pepanti'na, pitu laoanna 


PA'PALOSAI 5.2-8 13 


panti' mapulu'. ? Mane kuitai mesa malaika' 
bomboam katamba-tamba naua: "Mennam 
la sihatam umbukkai pepanti'na inde suha' 
mane naballa'i?" 3 Sapo' ta' deem moi podo 
la mesa, susi yabo suhuga susi illaam lino 
teem tando dokkona lino, la mala umbukkai 
pepanti'na indo suha' tilulum, battu haka la 
mala naita tandai tamanna indo suha'. “Iya 
ma'pase'go'ma' sumahho aka ta' deem moi 
podo la mesa sihatam umbukkai battu haka 
la mala naita tandai tamanna. ? Iya tappa 
napa 'kadaima' indo mesa to pebaba naua: 
"Daa ussahho! Petua'i! Aka puham patalo 
indo to disa'bu' Singa pessubunna Yehuda, 
battu diua peampoanna tomahaja Daud to 
handam kaissangam." Iam too la sihatam 
umbukkai indo pitu pepanti' anna naballa'i 
indo suha'. ê Mane kuita polei mesa Ana' 
Domba ke'de' dio ampe'na indo okkosam 
kahajaam napaitanga-tanga indo appa' to 
ma'penaba sola ingganna indo to pebaba. Indo 
Ana' Domba anggasanna puham dihehe" diita. 
Pitu tandu'na anna pitu matanna, iam too 
indo pitu penaba si dio olona Puang Allataala 
to puha disua tama lino. 7 Iya le'ba'um lako 
indo Änä' Domba nakandoi indo suha' tilulum 
dio mai lima kananna indo to muokko' yabo 
okkosam kahajaam. ? Tappana naala indo 
suha' tilulum, iya menomba siaham indo 
appa' to ma'penaba sola indo dua pulo 
appa' to pebaba dio olona indo Ana' Domba. 
Umposanda katapi anna tubum bulabam kessi 
tunuam bubanau'. Indo tunuam bubanau' 

kalembasanna sambajanna umma'na Puang 
Allataala. “Iya silelem umpenaniam mesa 
penaniam bakahu naua: "Iko sihatam mualai 
itim suha' tilulum anna umbukkai pepanti'na. 
Aka Iko puhangko dipatei anna katitolloanna 
hahamu napolalam ussolongko ma'hupatau 

la umpatinanda lako Puang Allataala, indo to 
buttu dio mai si mesa-mesa kabuttuanna, 
basana, bottona, anna kahajaamna illaam 
lino. 1? Puhangko umpamesa umma'mu 
mendadi mesa kahajaam sangngim mendadi 
sando to mengkähä illaam bela' di ada'na 
Puang Allataala to tapenombai. Anna duka' 
umpopendadi tomahajako ingganna umma'mu 
la mampahe' illaam lino." 1! Mane kuita pole oi 
malaika' tä' dibela dihekem budanna, umpali' 
lao indo okkosam kahajaam anna indo appa' 
to ma'penaba sola ingganna indo to pebaba. 
Anna kuhingngi kamahanna indo malaika' 

12 sikaoli menani naua: "Indo Ana' Domba to 
puha dihehe' sihatam untahima kakuasaam, 
katomakakaam, kakeakasam, anna 
kamatohoam, Anna sihatam dipa'kasallei, 
dipomatande, anna dipuji!" 13 Mane kuhingngii 
ingganna menabanna susi yabo suhuga, 

susi illaam lino, teem tando dokkona lino, 
anna illaam le'bo' menani naua: "Kipuji anna 
kipa'kasallei To muokko' yabo indo okkosam 
kahajaam to illaam tängä, anna Anä' Domba, 
anna kiakui kamatandeanna sola kakuasaanna 
sule lako salako-lakona!" 14Iya natimba'um 
indo appa' to ma'penaba naua: "Tä' mala 

tala dadi." Anna ingganna indo to pebaba 
sangngim ma'balinguntu' menomba. 

1 Puhai ia too, kuitam indo Änä' Domba 

umbukkai mesa indo pitu pepanti', iya 
kuhingngim mesa indo appa' to ma'penaba 
ma'kada susi guntu' kamahanna naua: 
"Maiko!" ? Iya kuita siaham mesa daham 
mabussa' disakei. Anna indo to ussakei 
muanda'i bala'du' anna dibeem songko' 
kapataloam. Iya le'ba'um sihhapam mesa to 
si patalo la lao oom untaloi balinna. 3 Puhai 
ia too, nabukkai pole oom indo Änä' Domba 
kaduanna indo pepanti'. Iya kuhingngim 
kaduanna indo to ma'penaba ma'kada naua: 
"Maiko!" “Iya kuita pole oom messubum 
mesa daham malella disakei. Indo to ussakei 
dibeem mesa pa'dam kasalle anna kakuasaam 
la umpakende' kasianu-anuam illaam inde 
lino, anna mala sipate-patei hupatau. ? Puhai 
ia too, nabukkai pole oom indo Änä' Domba 
katallunna indo pepanti', iya kuhingngim 
katallunna indo to ma'penaba ma'kada naua: 
"Maiko!" Iya kuita pole oom mesa daham 
malottä disakei. Indo to ussäkei muanda'i 
pegantam. ? Mane kuhingngii susi kamaha 
buttu illaam mai alla'-alla'na indo appa' to 
ma'penaba naua: "La laoko ungkadakei bela' 
gandum, nasuhum salite' gandum mapia 
sipadaam pa'pesaho pa'sangngalloam, anna 
tallu lite' gandum senga', pa'sangngalloam 
siam duka'. Sapo' tä' ia la ungkadakei minna' 
zaitun anna anggur." /Puhai ia too, nabukkai 
pole oom indo Anä' Domba kaappa'na indo 


PA'PALOSAI 6.8- 15 16 


pepanti', iya kuhingngim indo to ma'penaba 
kaappa'na ma'kada naua: "Maiko!" 8 Iya kuita 
pole oom mesa daham maputtum disakei. 
Indo to ussakei isanga To mealai anna dio mai 
boko'na natuhu' To disangai linona to mate. Iya 
silelem dibeem kakuasaam la umpatei bahe 
appa'na issinna lino. Iya deemmi mate illaam 
pa'bundusam, deem mate illaam kakobeam, 
deem napatei saki ma'hupa-hupa anna deem 
toi napatei olo'-olo' to peande. H Puhai ia 

too, nabukkai pole oom indo Ana' Domba 
kalimanna indo pepanti'. Iya kuitam dio 
ibi'na indo ongeam pehumalasam sungnga'na 
ingganna to mate dipatei aka muanda'i anna 
ussa'bii kadanna Puang Allataala. t? Sikatamba 
naua: "O Debata To Handam Kuasa, to 
maseho, anna to malolo. La masaepaka mane 
umpassalako to lino aka puhangkam kam 
napatei?" 1 Iya dibeemmi sanda si mesa baju 
kalando mabusa, mane diuaanni: "Ampaipia' 
sapai' sampe puha asam dipatei ingganna 
sababangammua' anna solasubummua', 

indo to la mate susikoa'." t? Mane kuita 

pole oi nabukkai Ana' Domba indo pepanti' 
kaannanna. Iya dadi siahanni lino' kasalle, 
mata allo malota susi poheba bahata, anna 
bulam malea susi haha. NP Ingganna binta 
mahina'da' yabo mai langi', honno' tama lino 
sihhapam bua ara ta'pi matua napuhidi' hibu' 
kasalle. 14 Mane tilulunni langi' lambi' pa'de 
diita. Anna ingganna tanete sola leutam malai 
dio mai ongeanna. t° Nasuhum ingganna 
hupatau illaam lino sangngim membuni 

tama lea anna lako alla' batu yabo tanete, 
susinna tomahaja, to kasalle, punggabana 
sohodadu, to makaka, anna to kuasa, sola 
ingganna tau senga', susi sabua' teem taianna 
sabua'. 16 Napasindum sikaoli naua: "O tanete, 
sikuku'ikam! O batu, bunikam, anna mala 
ta'kam nahua pennenne'na To muokko' yabo 
okkosam kahajaam, anna ta'kam nahua 
aha'na Änä' Domba. 17 Aka sulem indo allo 
katilakaam kasalle la naongei Puang Allataala 
sola Ana' Domba umpalippa' aha'na, anna ta' 
deem mesa tau la umbelai naoloi." 

7 1 Puhai ia too kuitam appa' malaika' ke'de' 
umposanda sikunna lino. Ullapa' appa' 
lalanna hibu' illaam lino anna mala pa'de hibu' 
yabo galantangam, illaam le'bo', indana deenni 

uhhodo ingganna kaju. ? Mane kuitai mesa 
malaika' senga' buttu illaam mai tandai mata 
allo umbaba petandana Puang Allataala to 
tubo, la ditandaiam umma'na. Iya metambam 
lako indo to appa' malaika' to puha nabeem 
Puang Allataala kakuasaam la ungkadakei 
galantangam anna le'bo' naua: 3 "Dapa yolo 
ungkadakei galantangam sola le'bo' anna 
ingganna kaju, ke ta'i puha kitandai yolo 
kidena ingganna sabua'na Puang Allataala 
Debatanta." “Iya kuhingngim indo to ditandai 
sahatu' appa' pulo appa' sa'bu tau budanna. 
Indo to ditandai, pessubunna sapulo dua 
pentoosanna to Israel, °? susinna pessubunna 
Yehuda sapulo dua sa'bu ditandai, pessubunna 
Ruben sapulo dua sa'bu, pessubunna Gad 
sapulo dua sa'bu; * pessubunna Asyer sapulo 

dua sa'bu, pessubunna Naftali sapulo dua 
sa'bu; pessubunna Manasye, sapulo dua 
sa'bu; 7 pessubunna Simeon sapulo dua 
sa'bu; pessubunna Lewi sapulo dua sa'bu; 
pessubunna Isakhar sapulo dua sa'bu, 

8 pessubunna Zebulon sapulo dua sa'bu; 
pessubunna Yusuf sapulo dua sa'bu; anna 
pessubunna Benyamin sapulo dua sa'bu. 

9 Puhai ia too kuita pole oom tau mepilla'-pilla' 
budanna, tä' deem mesa tau la umbelai 
nahekem. Indo tau buda buttu dio mai 
ingganna kahajaam, kabuttuam, botto, anna 
basa illaam lino. Sangngim ke'de' dio olona 
indo okkosam kahajaam anna dio olona indo 
Anä' Domba. Sangngim ma'juba mabusa anna 
umposanda palapa andulam, 19 napasindum 
sikatamba naua: "Kasalamasam buttu di 
Puang Allataala Debatanta to muokko' yabo 
okkosam kahajaam, anna buttu di Anä' 
Domba." 11Ingganna malaika' ke'de' umpali' 
indo okkosam kahajaam sola ingganna to 
pebaba anna indo appa' to ma'penaba. 
Sangngim ma'balinguntu' menomba lako 
okkosam kahajaam umpenombai Puang 
Allataala 1? napasindum naua: "Abana tappa' 
susi! Dipuji Puang Allataala Debatanta. Dipuji 
kamatandeanna anna kakeakasanna. Ditilalla'i 
anna dipa'kasallei anna dipuji kakuasaanna 
sola kamatohoanna sule lako salako-lakona. 
Abana inna la diua!" 3 Iya nakutanaima' mesa 
indo to pebaba naua: "Menna hia inde lako 
ma'juba mabusa anna buttu umba hia ngei?" 
14 Kutimba'im kuua: "Tä' kuissam tuam, aka 


PA'PALOSAI 7.15-8.4 19 


iko hia la muissanni." Iya natulasamma' naua: 
"Inde lako tau to puha ussi'dim pandahhaam 
kasalle. Puhaim umpake hahana Ana' Domba 
untappa'i jubana lambi' mabussa'. 19 Nasuhum 
ke'de'um dio olona okkosam kahajaanna 
Puang Allataala anna menombai allo bengi 
illaam Banua Di Ada'na. Anna indo To 
muokko' yabo okkosam kahajaam, Iam too 
muongannii 1? napolalam ta'um la ussi'dim 
katadeasam anna kamabahhangam, anna 
ta'um la nadä'dä' allo mapana'. 1” Aka indom 
Ana' Domba ke'de' dio ampe'na okkosam 
kahajaam la ungkambi'i anna la natette lako 
uwai katuboam. Anna Puang Allataala la 
umpassiianni uwai matanna." N 

1 Puhai ia too nabukkai pole oom Änä"' 

Domba indo pepanti' kapitunna, iya mattam 
siaham issinna suhuga umbai' setangnga tette' 
masäena. ? Iya kuitam pitu malaika' indo to 
si ke'de' dio olona Puang Allataala dipasandai 
si mesa sangkakala. 3Pissananna sulem 
mesa malaika' senga' umbaba ongeanna 
tunuam bubanau', bulabam dipapia, anna 
ke'de'i dio olona ongeam pehumalasam. 
Iya dibeemmi bu'da' tunuam bubanau' la 
dipasolaam sambajanna ingganna umma'na 
Puang Allataala, aka la napehumalasam 
yabo ongeam pehumalasam bulabam, dio 
olona indo okkosam kahajaam. “Pada laom 
sambajanna ingganna umma'na Puang 
Allataala anna hambunna indo bua pemala' 
tumbum langam olona Puang Allataala, 
mengkalao dio ongeanna tunuam bubanau' 


PA'PALOSAI 8.5-13 20 


indo naanda'i malaika'. > Puhai ia too mualam 
api indo malaika' yabo ongeam pehumalasam 
anna napangngissianni indo ongeanna tunuam 
bubanau', mane napa'tibeanni tama lino. 

Iya lippä'-lippä' siaham guntu', silalle kila', 
anna lino' kasalle. € Puhai ia too, sangngim 
umpatokam sangkakalana indo pitu malaika' 
la sibala'-bala' mamponi. 7 Tappana umponi 
sangkakalana indo malaika' uhuna, iya tappa 
tuhum siaham uham batu sola api sihau 
haha dipatitollo tama lino. Iya mampu'um 
bahe tallunna lino, bahe tallunna kaju, anna 
ingganna humpu'. 3 Umponim sangkakalana 
indo malaika' kaduanna, iya tappa diita 
siaham susi tanete kasalle sundalla' api ditibe 
tama le'bo'. Iya tappa mendadi haha bahe 
tallunna le'bo', ? mate bahe tallunna issinna 
le'bo', anna huppu' bahe tallunna kappala'. 

10 Jmponim duka' sangkakalana indo malaika' 
katallunna, iya tappa mehonno' siaham mesa 
binta kasalle sundalla' susi ballo. Indo binta 
untappai bahe tallunna salu anna kalimbua. 
11 (Indo binta disangai Mapai'). Iya mapäi'um 
bahe tallunna uwai, nasuhum buda tau mate 
aka muihu' indo uwai mapai'. 1? Umponim 
duka' sangkakalana indo malaika' kaappa'na, 
iya tappa kadake siaham bahe tallunna mata 
allo, bulam, anna binta, nasuhum sangngim 
malillim bahe tallunna. Iya ta'um masia' bahe 
tallunna allo, anna ta'um paindo bulam sola 
binta bahe tallunna bengi. 13 Mane kuitai mesa 
bunia mentia' yabo langi' anna kuhingngi 
kaoli-oli naua: "Tettekede! Tilaka, tilaka, tilaka 

hupatau illaam lino ke nahingngii moninna 
indo tallupi sangkakala la naponi malaika'!" 
1Umponim sangkakalana indo malaika' 
kalimanna, iya kuitam mesa binta to puha 
mehonno' tama lino. Binta ia too dibeem 
pegontinna ba'ba gahoa handam mandalam, 
pangkuhunganna setam. ? Tappana natungka'i 
ba'bana indo gahoa, tumbummi hambu 
dio mai susi hambunna hompom kasalle, 
lambi' malillim kaliane napobua' indo hambu. 
3 Anna titantam bati' illaam mai indo hambu 
umponnoi lino. Indo bati' dibeem kakuasaam 
la mangngipo susi peipona alipam. “Anna 
diuaam: "Ta'koa' la ungkadakei humpu' dio 
lino sola ingganna tanangam anna kaju. Sapo' 
anggam indo to ta' deem tandana Puang 
Allataala yabo kidena, mala undahhaa'." “Indo 
bati' tä' dipäbäi la umpatei hupatau sapo' 
anggam la nadahha lima bulam masäena. 
Indo pandahhaam la susi mapi'di'na peipona 
alipam. $Illaam indo wattu lima bulanna, 
etam too hupatau la umpeä lalam anna mala 
mate, sapo' tä' mala mate. Mohäe la mate, 
sapo' tä' mala. 7 Anna indo bati' sihhapam 
daham la dipake ma'bundu'. Yabo ulunna 
deem susi songko' bulabam. Anna lindona susi 
lindo tau. 8 Beluä'na susi beluä' baine. Isinna 
susi isinna singa. “Anna dadanna nasapu' 
susi baju bassi. Pengkaluäppä'na magaluntu' 
susi bendi buda nakondongam daham tama 
pa'bundusam. +t? Engko'na anna peipona susi 
engko'na anna peipona alipam. Dio indo 
engko'na naongei ipo la undahha hupatau lima 


PA'PALOSAI 9.11-20 22 


bulam masäena. t! Anna deem tomahajanna. 
Indo tomahajanna, mesa malaika' si umpahe' 
issinna indo gahoä mandalam. Situhu' 

basa Ibrani indo malaika' isanga Abadon, 
anna situhu' basa Yunani isanga Apolion, 
(kalembasanna To Mangkadakei). t? Lessu'um 
sahhupa katilakaam. Anna la meula'pi dua 
hupa. 3 Umponim duka' sangkakalana indo 
malaika' kaannanna, iya kuhingngim kamaha 
buttu illaam mai indo appa' tandu' dio 
sikunna ongeam pehumalasam bulabam dio 
olona Puang Allataala, !? ma'kada lako indo 
malaika' kaannanna to muanda'i sangkakala 
naua: "Lappasanni indo appa' malaika' puha 
disake' dio salu Efrat indo salu kasalle." 1> Iya 
dilappasam siaham indo appa' malaika' to 
dipatokaam taum eta too, bulam eta too, 
allo eta too, anna tette' eta too la umpatei 
bahe tallunna hupatau. 16 Buda sohodadu 
ma'daham napasola indo appa' malaika'. 
Ditulasanna' budanna, iya dua hatu' juta. 

17 Illaam indo dipalosaianna', indo daham anna 
to ussakei sangngim ma'baju bassi malea 
susi lelo api, malibulum, anna mahihhim. 
Indo daham sangngim ma'ulu singa anna 
illaam mai sadana messubum api, hambu, 
anna susi dama' ditunu. 18Inde tallu hupa 
kamapi'disam kasalle messubum illaam mai 
sadana indo daham umpatei bahe tallunna 
hupatau. t? Kakuasaanna indo daham illaam 
sadana anna dio engko'na. Indo engko'na 
ma'ulu susi ula' ussägäi hupatau. 2? Sapo' indo 
hupatau taa'na napatei indo kamapi'disam 

kasalle, ta' liu siam untihokongam gau'na indo 
si umpenombai pa'papia kalena. Tonta liu siam 
mehumala' lako setam anna lako ingganna 
debata lino pa'papia kalena, susinna bulabam, 
peha', galla, batu, anna kaju napapia. Sapo' 
indo to napapia ta' di mala paita, ta' pahingngi, 
anna ta! mala mellao. ?! Anna tä' liu siam 
untihokongam gau'na susinna papateam, 
ma'issam-issam, ullullu' pa'bannetauam anna 
kaboko-boko. 
10 1 Puhai ia too, kuita pole oom mesa 
malaika' bomboam tuhum yabo mai 
suhuga umpessalindim gabum, anna tinda' 
sahiha yabo ulunna. Lindona pangkahha susi 
mata allo, anna bitti'na anggasanna lelo api. 
2 Dio pala'na deem salulum suha' bahinni' 
sapo' tibukka. Bitti' kananna mehhondo 
illaam le'bo' anna bitti' kaihinna mehhondo 
yabo galantangam. 3 Napekasallei kaoli-oli 
susi moninna singa. Tappana puha meoli, 
iya magahugum indo pitu guntu' untimba'i 
indo peoli. “Lessu'i magahugu indo pitu 
guntu', iya la kutuli'um battuam indo tula'na, 
sapo' tappa kuhingngi hi kamaha yabo mai 
suhuga ma'kada naua: "Bunianganni tula'na 
indo pitu guntu'. Daa untuli'i!" > Anna indo 
malaika' to kuita mehhondo illaam le'bo' 
sabali bitti'na anna yabo galantangam sabali, 
muäkä' lima kananna langam langi'. € Anna 
umpa'pindai sanganna Puang Allataala to 
tubo sule lako salako-lakona, anna to puha 
umpadadi langi' sola lino anna le'bo' sola 
ingganna issinna, ma'kada naua: "Tä'um la 


PA'PALOSAI 10.7-11.3 24 


dipadende pattujunna Puang Allataala. 7 Sapo' 
maka' umponim sangkakalana indo malaika' 
kapitunna, iya la sule lakom indo pattuju 
napokada ditambim Puang Allataala, umba susi 
puha napa'pakahebaam lako sabua'na battu 
diua ingganna nabi." 3 Puhai ia too, kuhingngi 
pole oom indo kamaha yabo mai suhuga 
ma'kada naua: "Laoko alai indo suha' salulum 
tibukka dio pala'na indo malaika' to mehhondo 
illaam le'bo' anna yabo galantangam." ? Iya 
le'ba' siahamä' lako indo malaika' kupelau 
indo suha'. Iya nauaamma': "Alai anna 
muandei. La matannim susi duho ussi'dim ke 
illaanni sädämu, sapo' la mapai' ke illaammi 
tambu'mu." 12 Iya kualam indo suha' dio 
pala'na indo malaika' anna kuandei. Illaanni 
sadaku kusi'dimmi matannim si'da susi duho, 
sapo' tappana puha kuande, iya mapalli'um 
illaam tambu'ku. H Iya napa'tula'ima' naua: 
"Ta mala tala umpalombum polepi kadanna 
Puang Allataala indo to la dadi lako ingganna 
botto, kahajaam, basa, anna tomahaja illaam 
lino." 
1 1 1 Puhai, iya dibeemma' tekkem la 
dipopepaju, anna nauai: "Laoko paju 
Banua Di Ada'na Puang Allataala sola indo 
ongeam pehumalasam anna uhhekenni 
budanna hupatau to menomba illaam. 2 Sapo' 
damom tia umpajui indo pa'hanteam sulibanna 
indo Banua Di Ada'na, aka ongeam ia too 
puham dibeem lako hupatau to tä' muissam 
Debata. Tau ia too la ungkuasai Kota Maseho 
appa' pulo dua bulanna. 3Anna la kusua indo 

dua sa'bingku lao umpalanda' tula'ku. La 
ma'poheba bahata anna umpalombum tula'ku 
sasa'bu dua hatu' annam pulo allona." “Indo 
dua sa'bi, iam too indo dua too' zaitun anna 
dua andihi lampu ke'de' dio olona Debata 
to ungkuasai inde lino. “Anna maka' too 
deem tau mohäe la ussägäi indo dua sa'bi, 
iya la messubum api illaam mai sadana indo 
sa'bi anna umpempa'deanni indo balinna. 
Susim too kamateam la ullambi' ingganna 
to maelo' la ussägäi indo dua sa'bi. $ Anna 
duka' muampuam kakuasaam la umpadadi 
kulla' kalando anna mala tä' tuhum uham 
sule lako puha umpalombum kadanna Puang 
Allataala. Anna muampuam toi kakuasaam 
la umpopendadi haha ingganna uwai susi 
salu teem le'bo'. Anna kuasa umpahuai lino 
ingganna hupanna kamapi'disam kasalle 
situhu' pa'elo'na. 7 Puhai too napa'paissangam 
indo kadanna Puang Allataala, iya la kende' 
indo mesa olo'-olo' to peande dio mai indo 
gahoa handam mandalam, la mueba indo 
dua sa'bi anna la nataloi, lambi' napatei. 

8 Puhai too napatei, iya napalandam-landammi 
bakkena dio lalam illaam indo kota kasalle. 
(Indo kota naongei Debatanna dipatei 

yabo kaju sitambem. Anna dipasihhapam 
Sodom anna Mesir aka susim gau' kadakena 
issinna indo ongeam ia too.) ?Indo bakkena 
la nasipetua'-tua'i tau to buttu dio mai 
ingganna botto, kabuttuam, basa, anna 
kahajaam illaam lino. Tallungngallo anna 
sapolo masäena la nasipetua'-tua'i, anna 

sangngim naua: "Ta mala la dilamum." 

10 Anna ingganna hupatau illaam lino la 
natilalla'i kamateanna indo dua nabi, aka 
puha umpi'di' hupatau illaam lino. Nasuhum 
la umpadeem hame-hame kasalle anna 
sipakatu-katui ma'hupa-hupa baham-baham, 
tanda katilallasanna. 1! Tappana tallungngallo 
anna sapolo, iya napasulem Puang Allataala 
penaba ma'patubo umpentamai indo dua 
sa'binna, nasuhum mellimbangom anna 
ke'de'i. Iya ingganna to muitai sangngim 
tinggi'gi' mahea'. 1? Pissananna, uhhingngim 
kamaha yabo mai suhuga indo dua sa'bi 
metamba naua: "Diokoa' mai!" Iya le'ba'um 
langam suhuga nasapu' gabum nasa'bii 
ingganna balinna. 13 Wattu eta too dadi lino! 
kasalle, nasuhum huppu' bahe sapulona 
indo kota. Pitu sa'bu tau mate passagainna 
indo lino'. Anna indo tubonapi sangngim 
tinggi'gi' mahea', napolalam umpa'kasallei 
Puang Allataala to umpuangam suhuga. 

14| essu'um ia katilakaam kapenduanna. Sapo' 
kannassai, katilakaam kapentallunna muolam 
lalam la bambannam sule. 1 Tappana umponi 
sangkakalana indo malaika' kapitunna, iya 
dihingngim buda to metamba yabo suhuga 
naua: "Kakuasaam la umpahenta issinna lino 
illaammi lisu pala'na Puang Allataala Debatanta 
anna To puha nalanti' la mepasalama'! Anna 
la la ma'pahenta sule lako salako-lakona!" 
Lë Iva ma'balinguntu'um menomba indo 

dua pulo appa' to pebaba to muokko' yabo 
okkosam kahajaam dio olona Puang Allataala 

anna ma'kadai 17 naua: "Puang Allataala 
Debata To Handam Kuasa, to inna deemmi 
pempom dio mai anna to tubo sule lako temo! 
Ma'kuhhu' sumanga'kam matim olomu, aka 
indo kakuasaammu to taditondom puham 
umpalako, anna umpahandu'um ma'pahenta! 
18 Ingganna hupatau to tamuissam Debata 
ma'tatta' keaha'; Aka lambi'um wattunna la 
umpalippä'ko aha'mu. Anna wattunnam duka' 
la umpopa'tadongkongangko ingganna to 
mate, anna la umbeem sahona lako ingganna 
sabua'mu, battu diua ingganna nabimmu. 
Anna susi toi duka' lako ingganna umma'mu 
to umpengkahea'i anna umpa'kasallei 
sangammu, susi to kasalle teem to bahinni'. 
Lambi'um duka' wattunna la untallangam 
ingganna to ma'dasa-dasa illaam lino." 
19 Puhai ia too, tappa titungka' siaham indo 
Banua Di Ada'na Puang Allataala yabo suhuga, 
iya diitam indo patti naongei pa'dandianna 
Puang Allataala. Iya tappa silalle siaham 
kila', lippa'-lippa' guntu', lino' kasalle, anna 
magaluntu' uham batu. 
1 2 1 Pissananna kuitam yabo langi' mesa 
tanda memanga-manga maneanna 
diita susi. Deem mesa baine umpehhondoi 
bulam anna umpa'poheba mata allo. 
Ma'songko' tomahaja dipadekke'i sapulo dua 
binta. Indo baine kebättä anna lambi'um 
wattunna la keana', nasuhum kaoli-oli aka 
mangnguhiba'um. 3 Mane kuita polei yabo 
langi' mesa tanda memängä-mängä. Deem 
mesa naga malea pada poa, pitu ulunna 

anna sapulo tandu'na. Yabo indo ulunna 
sanda songko' tomahaja. “Umpessambasam 
engko'na, iya umpassii bahe tallunna 

binta yabo langi' nahonnosam tama lino. 
Mane ke'de'i indo naga mangngampa dio 
olona indo baine la keana' aka pattujunna 
naua: "Subunna too indo änä'-änä', tappa 
kuamma' kalebum." 5 Pissananna indo baine 
ungkeänäsammi mesa muane-ane, to la 
umpahenta ingganna hupatau umpake palu- 
palu bassi. Sapo' tappa diala hi indo änä'-änä' 
dibaba lako Puang Allataala anna dipayaboi 
okkosam kahajaanna. "Iya tappa muäläi 
siaham duka' kalena indo baine le'ba' lako 
ongeam puha napatokaam Puang Allataala 
dio pohiallasam. Aka la naongei ditahinana 
sasa'bu dua hatu' annam pulo benginna. 7 Iya 
dadim pa'bundusam yabo suhuga. Mikhael 
sola ingganna malaika' pentuhu'na sibundu!' 
indo naga sola ingganna malaika' pentuhu'na. 
8 Sapo' tä' mala patalo indo naga, nasuhum 
ta'um dipäbäi la yabo suhuga sola malaika! 
pentuhu'na. ? Iya dipa'tibeammi lao indo naga 
poa. Iam too indo diuaam nenena naga, ia 
toi diuaam tomahajanna setam battu diua 
setam bulitu' to umbaba bulim issinna lino. 
lam too indo to dipa'tibeam tama lino sola 
ingganna malaika' pentuhu'na. !? Pissananna, 
iya kuhingngim to metamba illaam suhuga 
naua: "Tentomai lambi'um pole' wattunna 
Puang Allataala Debatanta la umpasule lako 
pattujunna mepasalama'. Anna la ma'kuasa 
anna ma'pahenta. Anna lambi' toom duka' 

wattunna indo To nalanti' Puang Allataala 
umpasalama' hupatau la umpasule lako 
kakuasaanna. Aka puham dipa'tibeam illaam 
mai suhuga indo to si angga allo bengi untula' 
kakadakeanna solasubunta dio olona Puang 
Allataala. tt Natalo solasubunta aka indo 
katitolloanna hahana Ana' Domba, anna indo 
umpa'pakahebaam diona kasalamasam. Anna 
tä' umpakalando katuboam di lino, sapo' 
sangngim ahu' umbeho kalena dipatei. 12 Dadi 
sihatam anna sipato' muahhe lembana suhuga 
sola ingganna issinna kassi anna tilalla'! 
Sapo' tilaka ia issinna lino sola le'bo' aka 
tuhummi tomahajanna setam! Anna ma'tatta' 
keaha' ma'kasubu-subu aka naissammi naua 
sai'di' mandam wattu la naolaam." 13 Tappana 
nasi'dim indo naga naua: "Ditibemä' tama 
lino," iya tappa umpangngappi' siaham indo 
baine to ungkeanasam mesa muane-ane. 

14 Sapo' indo baine dipapani'i dua pani'na bunia 
gege, anna mala mentia' lako indo ongeam 
dipatokaam dio pohiallasam la naongei 
ditahinana tallu taum setangnga, anna mala 
tä' nasägäi indo naga. !*Tappana naita tê! 

la mala nalambi', iya umpatibuloso-losom 
uwai illaam mai sadana napasopa'i indo baine 
anna malai naanusam. !?Sapo' napesäkäi 
lita' indo baine. Aka indo lita' mengängngä 
muamma' indo uwai pada salu buttu illaam mai 
sadana indo naga. 1” Iya saundu'um meali-ali 
indo naga lako indo baine, nasuhum le'ba' 
umbundu' ingganna pebatisam senga'na indo 
baine, battu diua ingganna indo to untuhu'i 

pahentana Puang Allataala anna to tonta liu 
manontom muanda'i pepa'guhuanna Puang 
Yesus. 
1 3 1(12-18) Mane ke'de'i dio bihim le'bo' 
indo naga. (13-1) Anna mane kuita 
mesa olo'-olo' to peande buttu illaam mai 
le'bo', sapulo tandu'na anna pitu ulunna. 
Yabo indo tandu'na sanda songko' tomahaja. 
Anna yabo indo ulunna pitu sangngim tisuha' 
sanga. Anna kalembasanna indo sanga tisuha' 
untelle Puang Allataala. 2 Indo olo'-olo' to 
peande kuita, kalena susi macan tutul. Sapo' 
bitti'na susi bitti' beruang anna pudu'na 
susi pudu' singa. Iya nabeemmi duka' indo 
naga kamatohoam, katomahajaam, anna 
kakuasaam lako indo olo'-olo' to peande 
susi indo naampuam. 3 Mesa ulunna indo 
olo'-olo' to peande deem diita susi bila'na 
basa masambam. Iya manga-manga asammi 
ingganna issinna lino muitai aka naua: 
"Akanna malapi tubo?" Nasuhum sangngim 
untuhu'i indo olo'-olo' to peande. “Anna 
sangngim umpenombai indo naga, aka ia 
umbeenni kakuasaam indo olo'-olo' to peande. 
Anna duka' umpenombai indo olo'-olo' to 
peande, aka naua: "Ta'um deem la untondonni 
kakuasaanna," anna "Ta' deem la bahani 
muebai." Indo olo'-olo' to peande dibeem 
pudu' umpassubum tula' matampo-tampo 
untelle Puang Allataala. Anna dibeem toi 
kakuasaam la ma'pahenta appa' pulo dua 
bulanna. “Iya ma'tula'um untelle Puang 
Allataala. Natelle sanganna, ongeanna, anna 

ingganna to tohho yabo suhuga. 7 Dipäbäipi 
duka' umbundu' anna mueba umma'na 
Puang Allataala lambi' nataloi. Anna dibeem 
kakuasaam la ungkuasai ingganna kabuttuam, 
botto, basa, anna kahajaam illaam lino. 3 Indo 
olo'-olo' to peande napenombai asam hupatau 
illaam lino, sulibanna indo to inna tisuha'um 
sanganna illaam suha' katuboam yabo suhuga 
indo anna ta'pi dipadadi inde lino. Indo 

suha' katuboam, suha'na Ana' Domba to bali 
dipatei. ? Lako ingganna ma'hupatau pahallu 
la umpatanam talinganna umpalempe sulim 
patomalinna anna napaillaam penabai inde 
tula': 10 Aka iai too hupatau abana sissi'na la 
disakka, iya abana inna la disakka. Anna iai too 
kadona la pa'dam umbabai, iya abana tia inna 
la pa'dam dipateiam. Iam too anna la pahallum 
ingganna umma'na Puang Allataala la tonta 
liu manontom anna matoto' kamatappasanna. 
11 Pissananna kuita pole oom mesa olo'-olo' to 
peande buttu dio ia mai lita', dua tandu'na, 
pada tandu'na ana' domba. Sapo' kamahanna 
susi kamahanna naga. 12Indo olo'-olo' to 
peande kaduanna, mala duka' umpalao 
kakuasaanna indo olo'-olo' to peande 

uhuna. Lambi' ingganna issinna lino napassa 
menomba lako indo olo'-olo' to peande uhuna, 
indo to masambam basana sapo' bono' di sule. 
13 Indo olo'-olo' to peande kaduanna umpadadi 
buda tanda memanga-manga kasalle, lambi' 
sule lako umpatuhum api yabo mai langi' 
naita tau buda. '?Nasuhum umbaba bulim 
asam hupatau illaam lino to ungkatappa'i 

indo buda tanda memängä-mängä napadadi 
umpake kakuasaanna indo olo'-olo' to peande 
uhuna. Anna ussuai issinna lino umpapia 
pa'pasusianna indo olo'-olo' to peande uhuna, 
mendadi tanda pa'pakasalle lako indo to 
bali dibatta pa'dam sapo' tonta hi tubo. 
15 Indo olo'-olo' to peande kaduanna dibeem 
kakuasaam umpenabai indo pa'pasusianna 
olo'-olo' to peande uhuna, nasuhum mala 
ma'kada anna mala umpatei ingganna 
hupatau to moka umpenombai. t6 Ingganna 
hupatau, susi to bahinni' teem to kasalle, to 
mase-mase anna to makaka, sabua' anna 
taianna sabua', napassa asam indo olo'-olo' 
to peande kaduanna la umpake mesa tanda, 
dituli' dioka lima kananna, yaboka kidena. 
17 Anna iai too ta' umpake indo tanda, iam 
ta' la mala umbalu' aka-akanna anna ta' 
mala mualli kapahalluanna. Indo tanda dituli', 
sanganna indo olo'-olo' to peande uhuna battu 
diua budanna hekenganna sanganna. !? Dadi 
la pahallu tau keaka' anna manakka. Aka iai 
too keaka', iya iam too muissanni uhhekkem 
sanganna indo olo'-olo' to peande. Aka indo 
dipotanda, budanna hekenganna sanganna 
mesa tau. Budanna, annam hatu' annam pulo 
annam. 
14 tPissananna kupetua' pole oom, 

iya kuitam indo Ana' Domba ke'de' 
yabo Tanete Sion sola tau sahatu' appa' 
pulo appa' sa'bu budanna. Iam too indo to 
sangngim tisuha' yabo kidena sanganna Ana' 
Domba anna sanganna Ambena. 2 Lessu'i, 

iya kuhingngim kamaha kasalle yabo mai 
suhuga ma'uhhum susi palampa kasalle anna 
magahugu susi guntu' kasalle. Indo kamaha 
kuhingngi susi moninna katapi mahassam 
naponi to ma'katapi. 3 Anna indo to sahatu' 
appa' pulo appa' sa'bu umpenaniam mesa 
penaniam bakahu dio olona indo okkosam 
kahajaam, anna dio olona indo appa' to 
ma'penaba sola ingganna indo to pebaba. Ta' 
deem mesa tau la muissanni umpe'guhui indo 
penaniam, sulibanna indo sahatu' appa' pulo 
appa' sa'bu tau to puha disolom illaam mai lino. 
4Tau ia too sangngim maseho katuboanna. 
Ta' deem ullullu' pa'bannetauam, anna ta' 
toi deem ungkadakei kalena. Sangngim 
untuhu'i liu indo Ana' Domba moi aka la 
naoloi. Anna puham nasolom Ana' Domba 
illaam mai alla'-alla'na hupatau mendadi 
sihhapam pangkahingi' dipehumalasam lako 
Puang Allataala anna Ana' Domba. ?Ta' ia 
deem kaaga'-aga' anna ta' deem sassainna 
pa'pogausanna. Diva kuitam mesa malaika' 
senga' mentia' yabo langi' umbaba Kaheba 
Katilallasam indo la da'da' liu sule lako salako- 
lakona. Kaheba ia too la napa'pakahebaam 
lako ingganna hupatau illaam lino lako 
ingganna kahajaam, kabuttuam, basa, 

anna botto. /Iya katamba-tambam indo 
malaika' naua: "Pengkahea'koa' lako Puang 
Allataala anna umpujiia' kamatandeanna! Aka 
lambi'um wattunna la umpopa'tadongkongam 
hupatau. Anna penombakoa' lako indo 

to puha umpadadi langi' anna lino, le'bo' 

sola ingganna kalimbua!" 8Lessu'i indo 
malaika', iya sulem malaika' kaduanna anna 
ma'kadai naua: "Huppu'um! Huppu'um Babel 
indo kota kasalle! Aka issinna Babel puha 
umpasassa' lalam ingganna hupatau umpogau' 
gau' sessu', sihhapam umbabai tau senga 
muihu' buda anggur lambi' sanda-sanda 
tanapogau' aka mabo'." ? Lessu'i indo malaika! 
kaduanna, iya sulem malaika' katallunna anna 
katamba-tambai naua: "lai too umpenombai 
indo olo'-olo' to peande sola pa'pasusianna, 
anna napake indo tandana yaboka kidena 
dioka limanna, (Viya tau iam too to la 
napaihu' Puang Allataala anggur makahha' tä' 
dito'bo' battu diua napahuai aha' kasallena. 
Kalembasanna, tau ia too la didahha illaam api 
ma'nala-nala susi dama' ditunu naita ingganna 
malaika' maseho anna indo Änä' Domba. 11 La 
tontä liu pelamboho indo api pandahhaam 
sule lako salako-lakona. La didahha liu allo 
bengi to umpenombai indo olo'-olo' to peande 
sola pa'pasusianna anna to umpakei indo 
tanda sanganna." 1? Dadi ingganna umma'na 
Puang Allataala to untuhu'im pahentana anna 
to tonta liu manuhu' lako Puang Yesus, la 
pahallu tonta liu manontom. l3Lessu'i, iya 
kuhingngi oom kamaha yabo mai suhuga 
naua: "Tuli'i: Napahandu' temo kehongko' 
anna maupa' lako ingganna to mate illaam 
sanganna Debata." Natimba'i Penaba Maseho 
naua: "Io tappa'! La mellubem ia dio mai 
hoja hesona, aka ingganna bua pa'pogausam 
mapianna la da'da' liu napasola tama suhuga." 

14 Puhai ia too, kuitam sallaoam gabum 
mabusa. Yabo indo gabum muokko' mesa 
susi tau diita, ma'songko' tomahaja bulabam 
dipapia anna untetä kandao pataham. 12 Iya 
messubummi mesa malaika' illaam mai indo 
Banua Debata yabo suhuga anna metambai 
lako indo to muokko' yabo gabum naua: 
"Pessaesanni itim kandaomu aka lambi'um 
wattunna pepaheam, aka matasa'um issinna 
lino." 16 Tappa umpessäesam siaham kandaona 
tama lino indo to muokko' yabo gabum, iya 
dipepahem issinna lino. +7 Iya messubum pole 
oom mesa malaika' senga' illaam mai Banua 
Debata yabo suhuga unteta duka' kandao 
pataham. t8 Mane sule polei mesa malaika' 
buttu dio ia mai ongeam pehumalasam. 
Malaika' ia too ungkuasai ia api. Metamba 
lako indo malaika' to unteta kandao pataham 
naua: "Pessaesanni itim kandao patahammu 
ammu hatta'i bahutunna anggur illaam 
lino aka matasa'um buana." 191ya tappa 
umpessäesam siaham kandaona tama lino 
uhhatta'i bahutunna anggur anna natibei 
tama pahhimpisam kasalle. Indo diuaam 
pahhimpisam kasalle, kalembasanna aha' 
kasallena Puang Allataala. 2? Iya dihimpi'um 
indo bua anggur dio sulibanna kota, iya loläm 
haha illaam mai indo pahhimpisam pada salu 
kasalle. Tandana buda, iya ullambi' pudu' 
daham malangka'na indo haha, anna tallu 
hatu' kilo mambelanna naola. 
1 5 1 Puhai ia too, kuita pole oom yabo 
suhuga mesa tanda memängä-mängä 

tä' deem la susinna. Pitu malaika' umbaba 
pitu kamapi'disam kasalle. Iam too inde 
katampasanna ingganna kamapi'disam, aka 
puhai too indo pitu hupanna, iya suppi'um 
ingganna aha'na Puang Allataala. ? Mane 
kuitai susi dahammim sihau api, pada le'bo' 
kalua'na. Anna dio bihinna indo dahammim 
pada le'bo' kuita buda tau ke'de'. Iam too 
indo to puha untaloi indo olo'-olo' to peande 
anna tä' deem napenombai susi kalena 
teem pa'pasusianna, anna tä' toi napake 
indo tanda bilanganna sanganna. Tau ia too 
umposanda katapi nabeem Puang Allataala 
3 anna umpenaniam penanianna Musa, 
sabua'na Puang Allataala, anna penanianna 
indo Ana' Domba naua: "O Puang Allataala 
To Handam Kuasa, Memämängä-mängä 
ingganna pengkähängammu anna tä' deem 
la susinna. O Tomahajanna mentu'na 
ma'hupatau, malolo anna mapia ingganna 
ulalammu. “O Debata, mennangka ta' la 
ungkahea'ko, anna mennangka tä' la umpuji 
kamatandeanna sangammu? Aka anggam 
iko maseho. Ingganna hupatau illaam lino 
la sule napenombaiko aka makalesom naita 
kamaloloanna ulalammu." ° Puhai ia too, 
iya kuitam yabo suhuga titungka' ba'bana 
Banua Debata battu diua indo Bahum si 
naongei pa'dandianna Puang Allataala. “Iya 
messubummi illaam mai indo Banua Debata 
indo pitu malaika' umbaba pitu kamapi'disam 
kasalle. Sangngim ma'poheba mabusa millo' 
anna mapattim, dibeke' sampim bulabam 

dadanna. /Iya deemmi mesa indo appa' to 
ma'penaba untandoi lako indo pitu malaika! 
sandai si mesa tubum bulabam ponno aha' 
kasallena Puang Allataala to tubo sule lako 
salako-lakona. 8Iya ponnom hambu indo 
Banua Debata tanda kamatandeanna anna 
kakuasaanna Puang Allataala. Anna ta' deem 
mesa tau la mala tama indo Banua Debata 
ke ta'i puha asam dadi indo pitu hupanna 
kamapi'disam kasalle nababa indo pitu 
malaika'. 
1 6 1 Puhai ia too, kuhingngi pole oom 
kamaha metamba buttu illaam mai 
Banua Debata ma'kada lako indo pitu malaika! 
naua: "Laongkoa' anna umpentolloanni 
tama lino itim tubum naongei aha' kasallena 
Puang Allataala." 2? Iya le'ba'um indo malaika' 
uhuna anna napentolloanni indo tubum 
nababa. Tappa kende' siahanni bundä handam 
mepakapi'di' anna mepakahea'-hea' lako 
ingganna tau to umpakei tandana indo 
olo'-olo' to peande anna to umpenombai 
pa'pasusianna. 3 Puhai ia too, umpentolloammi 
tubunna indo malaika' kaduanna tama le'bo', 
iya tappa mendadi haha siaham uwainna, susi 
hahana to mate, malea-malotä. Nasuhum 
mate asam ingganna menabanna illaam 
le'bo'. * Puhai ia too, umpentolloammi tubunna 
indo malaika' katallunna tama ingganna 
salu sola kalimbuä, iya mendadi haha asam 
duka' uwainna. ?Puhai, iya kuhingngim 
mesa malaika' to ungkuasai uwai ma'kada 
naua: "O Puang Allataala, Iko to Maseho, 

To inna deemmi pempom dio mai, anna 

to tubo sule lako temo, inde pesamba'mu 
sihatam anna sipäto' umpake. ? Aka indo 

to tä' matappa' puhaim umpatitollo hahana 
umma'mu sola buda nabimmu. Nasuhum 
haha duka' umbeem naihu', aka abana sipato' 
la umpalambi'i!" 7 Puhai ia too kuhingngim 
kamaha buttu dio mai ongeam pehumalasam 
ma'kada naua: "O Puang Allataala Debata 

To Handam Kuasa, abana malolo anna 
sipäto' pesämbä'mu." 8Iya umpentolloammi 
duka' tubunna yabo mata allo indo malaika! 
kaappa'na, nasuhum kehängäm malussunna 
mata allo ullällä hupatau. ° Iya mellui' asammi 
hupatau napobua' mapana'na mata allo, 
lambi' untädo sanganna Puang Allataala 

to ungkuasai ingganna indo kamapi'disam 
kasalle. Sapo' moi anna susi, sangngim 

tä' liu siam naaku untihokongam gau'na 
anna Lä toi umpa'kasallei Puang Allataala. 

10 Puhai ia too, umpentolloammi tubunna indo 
malaika' kalimanna yabo okkosam kahajaanna 
indo olo'-olo' to peande, iya tappa malillim 
siaham kahajaanna, anna ungkekko' lilana 
hupatau napobua' kamapi'disanna. 1! Kahana 
kamapi'disanna anna bundä lako kalena, 
lambi' untädo Puang Allataala to ungkuasai 
suhuga. Sapo' moi anna susi, sangngim tä' liu 
siam untihokongam gau' kadakena. 12 Puhai ia 
too, umpentolloammi tubunna indo malaika! 
kaannanna yabona salu Efrat indo salu kasalle, 
iya matti' siaham uwainna nasuhum mala 
naola lambam ingganna tomahaja to buttu 

dio mai tandai mata allo. 13 Iya kuitam tallu 
setam susi tongko' diita, tungga' messubum 
illaam mai sadana indo naga, sadana indo 
olo'-olo' to peande uhuna, anna sadana indo 
olo'-olo' to peande kaduanna battu diua 

nabi tatappa'. 1? Indo tallu setam sangngim 

si umpogau' tanda memanga-manga. Iya 
le'ba'im umpellambi'i ingganna tomahaja 
illaam lino la napamesa anna mala ma'bundu' 
illaam indo allo kasalle la naongei Puang 
Allataala To Handam Kuasa umpassala 
hupatau. JD Pissananna ma'kadam Debata 
naua: "Kannassai! Kasuleangku la sihhapam 
wattu kasuleanna to maboko, tä' dibai-bai. La 
tilalla' ia to majaga anna to toka liu pohebana, 
aka tä' ia la masihi' mellao sihhapam 

to ma'kambelä naita tau buda." Ip Iva 
napopa'mesam indo tallu setam ingganna 
tomahaja dio mesa ongeam isanga illaam 
basa Ibrani: Harmagedon. 17 Puhai ia too, 
umpentolloammi duka' tubunna indo malaika! 
kapitunna yabo lawwa, iya dihingngi siaham 
illaam mai Banua Debata kamaha kasalle buttu 
illaam mai indo okkosam kahajaam naua: 
"Puha asammi!" 18 Iya silalle siaham kila', 
lippä'-lippä' guntu', anna dadi lino' kasalle. 
Tandana kasalle indo lino', tä'pi deem la pada 
kasallena pempom dipadadinna hupatau illaam 
lino. t9 Iya tappa tipa'tallu siaham indo kota 
kasalle anna titale ingganna kota lako lino. 
Iya nakilalaim duka' Puang Allataala dosana 
Babel indo kota kasalle, nasuhum napassa 
muihu' anggur aha' kasallena. 2? Iya sangngim 

tallammi leutam, anna masapu ingganna 
tanete. 2! Dadi toi uham batu kasalle, si 
lima pulo kilo mabanda'na, honno' yabo mai 
langi' untappai hupatau. Iya untadom Puang 
Allataala hupatau aka indo kamasussaam 
uhhuai ta' deem pada samapi'di' nasi'dim. 
1 7 Ilya sulem mesa indo pitu malaika' 

to umbaba tubum, anna napa'tula'ia' 
naua: "Maiko angku paitaiko la diaka susi 
disamba'i indo passunda' to dipobungam bibi, 
battu diua indo kota kasalle napaitanga-tanga 
buda salu. ? Umbabai asam ingganna tomahaja 
illaam lino napasola ullullu' pa'bannetauam, 
anna ingganna issinna lino nababa bulim 
gau' kadakena sihhapam to dibabai muihu' 
anggur lambi' sanda-sanda tanapogau' aka 
mabo'." 3Iya nasalokko'ma' Penaba Maseho 
anna nababaa' indo malaika' lako pohiallasam. 
Iya kuitam mesa baine ussakei mesa olo'-olo' 
to peande. Indo olo'-olo' to peande malella, 
pitu ulunna anna sapulo tandu'na. Anna 
naponnoi kalena pantuli' ma'hupa-hupa sanga 
pantelle lako Puang Allataala. “Indo baine 
umpa'poheba sampim mellolo pao sola sampim 
malella dibunga-bungai bulabam sola batu 
masuli' anna mutiara. Muanda'i mesa ihusam 
bulabam ponno ingganna kakadakeanna 
anna gau' mesihi'-sihi'na si nakaha illaam 
lullusam bannetau. > Yabo kidena indo 
baine tituli' mesa sanga, naua: "Babel, kota 
kasalle, indona ingganna passunda' sola 
kabuttuanna ingganna kakadakeam illaam 
lino." Sapo' tibunipi kalembasanna. € Kuita 

indo baine napamabo' hahana umma'na Puang 
Allataala, indo to dipatei aka ussabi'i Puang 
Yesus. Tappana kuita, iya ta' deem pada 
samanga-mangaa'. 7 Iya napa'tula'ima' indo 
malaika' naua: "Akanna manga-mangako? 

La kutulasangko kalembasanna inde baine 
anna inde olo'-olo' to peande pitu ulunna anna 
sapulo tandu'na nasäkei. 8 Inde olo'-olo' to 
peande muita, tubo yolona sapo' pa'dem temo. 
Sapo' la bale' buttu sule dio mai indo gahoa 
handam mandalam anna la nahua katilakaam 
lambi' mate sule lako salako-lakona. Anna 
indo issinna lino to tä' inna tisuha' sanganna 
illaam suha' katuboam indo anna tä'pi dipadadi 
inde lino, la mängä-mängä muitai. Aka indo 
olo'-olo' to peande yolona tubo, mane pa'dei, 
sapo' la tubo sule. ? Dadi la pahallu tau keaka' 
anna manakka. Indo pitu ulu, kalembasanna 
pitu tanete to naongei muokko' inde dio baine. 
Ia siam duka' indo pitu tomahaja. t? Lima indo 
tomahaja tohhom. Mesa ma'pahenta temo, 
anna mesa ta'pi sule. Sapo' maka' sulem, 
anggam ia la säpäi' ma'pahenta. !! Anna 

indo olo'-olo' to peande to puham kende!' 
sapo' pa'dem temo, la ia siam tomahaja 
kakahuanna. Anna ia siam mesa indo pitu 
tomahaja anna la nahua katilakaam lambi' 
mate sule lako salako-lakona. 1? Anna itim 
sapulo tandu' muita, kalembasanna sapulo 
tomahaja mane la ma'pahenta, sapo' la 
anggam mesa tette' dibeem kakuasaam 
mendadi tomahaja sola itim olo'-olo' to 
peande. 13Inde sapulo tomahaja mesa pattuju 

umbeho kamatohoanna anna kakuasaanna 
lako indo olo'-olo' to peande. 1 Aka la 
umpamesa buku umbali indo Ana' Domba. 
Sapo' sangngim la natalo Ana' Domba solai 
ingganna pentuhu'na to puha natambai anna 
napilei la tonta liu manontom. Aka inde Ana' 
Domba Debatanna ingganna debata anna 
Tomahajanna ingganna tomahaja." 1? Puhai 
ia too, napa'tula'i pole oma' indo malaika' 
naua: "Indo ongeam muita napaitanga-tanga 
buda salu to naongei muokko' indo passunda', 
kalembasanna ingganna hupatau to buttu dio 
mai ingganna kabuttuam, pa'lembängam, 
anna basa illaam lino. 1? Indo sapulo tandu! 
muita sola indo olo'-olo' to peande la 
ungkabassi indo passunda'. Anna ingganna 
aka-aka naampuam la nahappai asam anna 
nakambelai. La naande piha balena anna 
natunu mä'bä tama api piha. 1/Ingganna ia 
too napateem aka Puang Allataala unggaha'i 
penabanna indo tomahaja anna mala tipalako 
pattujunna Puang Allataala. lam too anna 
umpamesam pattujunna indo to sapulo 
umbeho kakuasaanna lako indo olo'-olo' 
to peande anna mala ia ma'pahenta sule 
lako wattunna la naongei Puang Allataala 
ungganna'i ingganna Battakadanna. 18 Anna 
indo baine muita, kalembasanna indo kota 
kasalle to umpahenta ingganna tomahaja 
illaam lino." 
18 1 Puhai ia too, kuita pole oom mesa 
malaika' senga' tuhum yabo mai 
suhuga. Muampuam kakuasaam kasalle 


PA'PALOSAI 18.2-8 43 


anna pangkahhana umpomasia' lino. 2 Anna 
katamba-tambai naua: "Tilakam! Tilakam 
Babel indo kota kasalle! Tentomai mendadim 
ongeanna ingganna setam anna debata 
kadake; anna naongei ingganna hupanna 
dassi mekussi'-kussi' si nakahidi' hupatau. 

3 Aka ingganna issinna lino nababa bulim 
gau' kadakena sihhapam to dibabai muihu' 
anggur lambi' sanda-sanda tanapogau' aka 
mäbo'. Anna umbabai ingganna tomahaja 
illaam lino ullullu' pa'bannetauam, anna 
buda pa'balu' lako lino napatomakaka aka 
natumä kamohäeam sugali'na to Babel." 

4 Anna mane kuhingngi pole oi kamaha senga 
ma'kada yabo mai suhuga naua: "O umma'ku, 
pessubungkoa' illaam mai kota Babel indana 
nasussuikoa' dosana anna nalambannikoa' 
pesämbä'ku. “Aka mentombommi dosana 
sondä' langi' anna tä' deem nakalembei Puang 
Allataala indo gau' kadakena. € Pabala'i indo 
gau' kadakena; Pabala'i penduam tiluppi' 
umba susi indo si napogau', sihhapam 
anggur dipangngissiam ihusanna, penduam 
tiluppi' makahha'na anna indo si napebeem. 
7 Palambi'i kamapi'disam anna kamasussaam 
la sipadaam indo kamatandeam anna 
katomakakaam si napomasannangam kalena. 
Aka si ussangai kalena naua: 'Kao tomahajaa' 
to ma'pahenta, taiaä' to balu-balu baine, 
anna to tala deennä' ussi'dim kamasussaam 
penaba.' 8 Kaha-kaha iam too nasuhum illaam 
allo sangngallo la dipalambi'im ma'hupa-hupa 
kamapi'disam susinna: saki mandappo', 

kamasussaam penaba, anna kakobeam. La 
naa'bai api aka tadisihanteam kakuasaanna 
Puang Allataala Debatanta to umpassalai." 

9 Ingganna tomahaja illaam lino to napasola to 
Babel ullullu' pa'bannetauam anna mangngala 
taba illaam katomakakaanna la sumahho 
anna ma'bahata ke naitam hambunna indo 
api ma'nala-nala mangngä'bäi. 1?Ingganna 
indo tomahaja ke'de' ma'pahandam mambela 
aka mahea' la nahua pandahhaam ia too. 
Anna ma'kadai naua: "Tettekede saga 
punalam Babel kota kasalle anna matoho! 
Maha'um! Illaam mesa tette' dipalambi'i 
pesamba' Debata." 1! Ingganna pa'balu' lako 
lino sumahho anna ma'bahata ussahhoi 
kasaganganna Babel, aka ta'um deem moi 
podo la mesa tau muallii balusanna 1? susinna: 
bulabam, peha', batu masuli', mutiara, 
sampim mapia, sampim mellolo pao, sampim 
malella, anna sutera. Susi toi duka' kaju 
mallam dilambi', anna baham-baham toha 
dipapiai, anna kaju masuli' allinna, galla, bassi, 
anna pualam. 13Ta' toi deem la muallii kuli'na 
kaju matannim, hampa-hampa, tunuam 
bubanau', dama' si bubanau' isanga mur anna 
kemenyan, anggur, minna', tappum anna 
gandum, sapim, domba, daham sola bendi, 
sabua' anna to disakka illaam pa'bundusam. 
14|a ma'kada ingganna indo pa'balu' lako 
issinna kota Babel naua: "Ingganna indo 
aka-aka si umpohaea' la muampuam, pa'de 
asammi. Anna ingganna indo baham-baham 
masuli' si umpobunga-bunga babaa', pa'de 

asammi, anna ta'um deem la ullambi'. 
15 Ingganna indo to si umbalu' baham-baham 
ia too dio Babel lambi' naposugi' la ke'de' 
ma'pahandam mambela, aka mahea' la nahua 
indo pandahhaam. Iya la sangngim sumahho 
mandam anna ma'bahata napasindum 

16 ma'kada naua: "Tettekede, saga punalam 
issinna Babel kota kasalle. Si umpake sampim 
mapia susinna sampim millo', sampim mellolo 
pao, anna sampim malella. Anna si umpake 
poheba bulabam, batu masuli', anna mutiara! 
17 Sapo' anggam mesa tette' anna pa'de 
asammi indo katomakakaanna!" Susi toi 
ingganna to si umpalao kappala', anna to 

si ma'kappala', anna to mengkaha illaam 
kappala', sola ingganna to si mappamea 
tama le'bo', la ke'de' umpahandam mambela 
18 indo api tumbum hambunna muä'bäi indo 
kota anna sikaolii naua: "Ta'um deem la 
susinna inde kota kasalle." 19? Iya sangngim 
ussabu'im soba' ulunna tanda pa'bahataam, 
mane sumahhoi napasindum sikatamba naua: 
"Tettekede, saga punalam pole' Babel kota 
kasalle! Moi kela daa katomakakaanna si 
umpatomakaka ingganna to muampuam 
kappala' le'bo'! Sapo' angga hi mesa tette' 
anna pa'de asammi ingganna aka-akanna." 
20 Sapo' ikoa'-iko inggannakoa' issinna suhuga, 
la kassikoa' anna tilalla' muita katallanganna 
kota ia too. O inggannakoa' umma'na Puang 
Allataala sola ingganna suho anna nabi, 

la kassikoa' anna tilalla' aka napalambi'im 
pesamba'na Puang Allataala indo kota kasalle, 

bala'na indo puha napogausangkoa'. ?! Puhai 
ia too, iya deemmi mesa malaika' bomboam 
muaka' mesa batu pada issa gege kasallena 
anna napa'lebasanni tama le'bo' napasindum 
naua: "La dipasusim too inde kota Babel 
mesa kota handam kasalle, la ditallangam 
lambi' ta'um deem la diita pole. ?? Anna ta'um 
deem la dihingngi pole poni-poniam illaam 
kota Babel susinna to ma'katapi, to menani, 
to ma'sulim, anna to ma'lalloho'. Tä' toom 
duka' deem la dilambi' moi podo la mesam 
to manähä kapapia-pia, anna tä' toi duka' 
deem la dihingngi to lumambu'. 230 to Babel, 
tä'um deem la naita tau lekke'na lampu 
illaam kotamu, anna tä' toi deem la dihingngi 
to umpakahoa' pa'pakabengam. Indo to 
ma'balu'mu handam kaissangam illaam lino, 
anna pa'issangammua' si umpake umbaba 
bulim ingganna hupatau illaam lino. ?4 Ia 
anna dipalambi'i pesämbä' kota Babel, aka 
naongei hahana ingganna nabi anna hahana 
umma'na Puang Allataala. Battu diua kota 
Babel tombongam bukunna umma'na Puang 
Allataala to dipatei illaam lino." 
19 1 Puhai ia too, iya kuhingngim susi 
kamahanna tau buda muahhe illaam 
suhuga sikatamba naua: "Dipuji Debata! 
Aka Puang Allataala Debatanta kabuttuanna 
kasalamasam, anna ia to handam matande 
anna ma'kuasa. ? Dipuji aka abana malolo 
anna sipäto' pesämbä'na. Puham umpassala 
indo baine passunda' to dipobungam bibi, to 
ungkadakei lino napobua' passundasanna. 

Napassala Puang Allataala aka buda sabua'na 
si napatei." 3 Mane dihingngi polei indo kamaha 
muahhe naua: "Dipuji Debata! Aka indo 
hambunna api to mua'bai indo kota kasalle la 
tonta liu tumbum sule lako salako-lakona." 
4Iya indo dua pulo appa' to pebaba anna indo 
appa' to ma'penaba sangngim ma'balinguntu' 
umpenombai Puang Allataala to tadongkom 
yabo okkosam kahajaam. Anna nauai: "Abana 
sipäto' dipuji Debata!" > Iya dihingngim 
kamaha illaam mai indo okkosam kahajaam 
ia too naua: "O inggammua' to mengkahea' 
lako Puang Allataala, susi to bahinni' teem to 
kasalle, pujikoa' Puang Allataala Debatanta!" 
6 Puhai ia too, kuhingngim susi ahhena 

tau buda, ma'uhhum susi pälämpä kasalle 
anna magahugu susi guntu' kasalle. Iya 
kuhingngim ma'kada naua: "Dipuji Debata! 
Aka ma'pahentam Puang Allataala Debatanta 
To Handam Kuasa. / Tapada-padaa' kassi anna 
tilalla' umpuji kamatandeanna Puang Allataala! 
Aka lambi'um allo kakabenganna Anä' Domba 
anna tadongkommi to la napobaine. 8 Aka 
puham dibeem poheba mabusa millo' anna 
mapattim la napa'poheba." (Poheba mabusa 
millo' kalembasanna pa'pogausam mapianna 
umma'na Puang Allataala). ? Puhai ia too, 
napa'kadai oma' indo malaika' naua: "Tuli'i 
naua: 'Napohongko' to ditambai la mangngala 
taba illaam hame-hame kakebaineanna 

Ana' Domba!' " Mane nauai: "Inde tula' 
tappa', buttu di Puang Allataala." 1° Iya 
ma'balinguntu'ma' dio olona indo malaika' la 

kupenombai, sapo' tappa nauaanna': "Daa 
daa daa, Puang Allataala hia penombai! Aka 
kao sabua'naa' duka' Puang Allataala susi 
siangki' anna ingganna solasubummu to 
manontom muanda'i pepa'guhuanna Puang 
Yesus. Aka pepa'guhuanna Puang Yesus 
too'na tula'na ingganna nabi." 1! Mane kuitai 
titungka' suhuga, iya tandaammi mesa daham 
mabussa' disäkei. Indo to ussäkei isanga To 
Manontom anna To Malolo. Si muundu' lollä 
illaam pahhottosanna anna malolo illaam 
pa'bundusam. 1? Susi lelo api matanna, 
anna yabo ulunna buda songko' tomahaja. 
Anna dio kalena tisuha' mesa sanga, sapo' 
anggam la muissanni kalembasanna sanga 
ia too. 13Jubana puha dihamme dokko 
haha. Anna disangai "Battakadanna Puang 
Allataala". 14 Anna natuhu'i ingganna sohodadu 
yabo suhuga sangngim ussakei daham 
mabussa', anna ma'poheba mabusa millo' 
anna mapattim. 15 Tidandoham illaam mai 
sadana mesa pa'dam pataham. Iya pa'dam 
iam too la napake untaloi ingganna hupatau. 
La ma'pahenta umpake palu-palu bassi. La 
sihhapam uhhimpi' anggur illaam ongeam 
pahhimpisam. Indo diuaam pahhimpisam, 
kalembasanna aha' kasallena Puang Allataala 
To Handam Kuasa. !?Tisuha' sanga dio 
jubana anna dio apanna naua: "Tomahajanna 
ingganna tomahaja anna Debatanna ingganna 
debata." 17 Mane kuitai mesa malaika' ke'de' 
yabo mata allo metamba untambai ingganna 
dassi sikatia' yabo lawwa naua: "Maikoa' 

pangngalataba umpakahoa' pa' hame-hameam 
kasalle napadadi Puang Allataala. 18 Maikoa' 
siande-andei balena ingganna tomahaja, 
balena pangngulunna sohodadu, balena 
pa'bahani, balena daham sola to ussakei, 
balena ingganna hupatau mengkalao to 
bahinni' sule lako to kasalle, sabua' anna 
taianna sabua'." 1? Mane kuitai indo olo'-olo' to 
peande anna ingganna tomahaja illaam lino 
sola sohodadunna ma'hempum la umbundu' 
indo to ussakei daham mabussa' sola ingganna 
sohodadunna. 2? Iya disakkam indo olo'-olo' to 
peande sola indo nabi tatappa', battu diua indo 
to puha umpogau' tanda memängä-mängä 
umpake kakuasaanna indo olo'-olo' to peande, 
napolalam umbaba bulim hupatau to umpakei 
tandana indo olo'-olo' to peande anna to 
umpenombai indo pa'pasusianna. Puhai 
disakka indo olo'-olo' to peande anna indo 
nabi tatappa', iya ditibe tubom tama le'bo' 
api ma'nala-nala susi dama' ditunu. 2! Anna 
ingganna sohodadunna, mesai indo to ussakei 
daham mabussa' umpatei asanni, indo pa'dam 
tidandoham illaam mai sadana napake. Iya 
tappa sule siaham buda dassi nalebo napedea'i 
balena ingganna indo to mate. 
20 1 Puhai ia too, kuitam mesa malaika' 
tuhum yabo mai suhuga unteta hante 
bassi kasalle anna pegontinna indo ba'ba 
gahoa handam mandalam. 2 Anna ussakkai 
indo naga poa, indo si diuaam nenena naga, 
ia toi indo diuaam tomahajanna setam battu 
diua setam bulitu'. Anna nahante bassii 

sasa'bu taunna masaena, 3 mane natibei 
dokko indo gahoa handam mandalam, mane 
nagontinni anna nakapu', anna mala ta'um la 
umpabulim liu ingganna hupatau tando diona 
mai indo sasa'bu taunna. Sapo' la pahallu 
dilappasam sapai' ke puham indo sasa'bu 
taunna. “Puhai ia too, kuitam buda okkosam 
kahajaam anna tau muokko' yabona. Tau ia 
too sangngim dibeem kakuasaam mahhotto'. 
Kuita toi sungnga'na ingganna to puha 
dialaiam ulunna aka ussa'bii pepa'guhuanna 
Puang Yesus anna umpa'pakahebaam 
Battakadanna Puang Allataala. Tau iam 

too tä' deem umpenombai indo olo'-olo' to 
peande anna indo pa'pasusianna. Anna ta' 
toi deem umpake tandana indo olo'-olo' to 
peande, tala napayabo kidena, tala napadio 
lima kananna. Ingganna tau ia too tuboim 
sule anna mendadi tomahaja solai Kristus 
ma'pahenta sasa'bu taum masäena. ? Iam too 
inde uhuna hupatau dipatibangom sule dio mai 
alla'na to mate. (Lessu'pi indo sasa'bu taunna 
mane dipatibangom asanni sule ingganna 
hupatau dio mai kamateam.) ? Napohongko' 
ingganna to dipatibangom sule illaam indo 
uhuna dipatibangom sule to mate. Tau ia too 
abana umma'na Puang Allataala. Tä'um la 
nahua kamateam ma'penduanna battu diua 
kamateam sule lako salako-lakona illaam 
le'bo' api. Sapo' la mendadi sandona Puang 
Allataala anna Kristus, anna la mendadi 
tomahaja ma'pahenta sola Kristus sasa'bu 
taunna. 7Lessu'i too indo sasa'bu taunna, 

iya dilappasammi indo tomahajanna setam 
illaam mai pa'tahungkunganna, 8 anna le'ba'i 
ussambai lino la umpabulim Gog anna Magog, 
kalembasanna issinna ingganna botto illaam 
lino. La napateem anna mala napamesa 

aka la napasola ma'bundu'. (Indo hupatau 

to napabulim, pada budanna bungim dio 
bihim le'bo'.) ? Anna mane ma'obim-obim 
sule dio mai bottona si mesa-mesa ullebo 
indo kota nakaha'i Puang Allataala, ongeam 
pa'mesaanna umma'na. Sapo' tuhum api yabo 
mai langi' muä'bäi. 10 Anna indo tomahajanna 
setam to umpabulinni, la dipa'tibeam ia 

tama indo le'bo' api ma'nala-nala susi dama' 
ditunu, indo ongeam naongei dipantibei indo 
olo'-olo' to peande anna indo nabi tatappa'. 
Anna illaanni didahha allo bengi sule lako 
salako-lakona. 1! Puhai ia too, kuitam okkosam 
kahajaam mabusa anna kasalle, anna indo To 
muokko' yabona. Iya tappa pa'de siaham langi' 
anna lino dio olona, nasuhum moi ongeanna 
tä' toi deem diita. 1? Iya kuitam ingganna to 
mate susi to bahinni' teem to kasalle ke'de' dio 
olona indo okkosam kahajaam. Susi to mate 
illaam le'bo', teem to mate yabo galantangam, 
pantam sule dio mai ongeanna anna ke'de'i dio 
olona indo okkosam kahajaam. Iya dibukkam 
indo suha' katuboam anna dibukka duka' buda 
suha' senga', anna dihotto'i indo to mate 
situhu' pa'pogausanna tituli' illaam indo suha' 
senga. 13(20:12) 1tMenna-menna tê! tituli' 
sanganna illaam indo suha' katuboam, la ditibe 
ia tama indo le'bo' api. Susi toi kamateam 

sola ongeanna to mate, ditibe duka' tama indo 
le'bo' api. Indo le'bo' api, iam too indo diuaam 
kamateam ma'penduanna. 17 (20:14) 
2 1 1 Puhai ia too, kuitam langi! bakahu 
anna lino bakahu, aka indo langi' sola 
lino yolona anna le'bo', pa'de asammi ia. 
2Iya kuitam indo Kota Maseho battu diua 
Yerusalem bakahu, tuhum yabo mai suhuga 
napatuhum Puang Allataala. Ta' deem la susi 
mapianna sihhapam baine dipapohebai la 
untammui muanena aka la dipakabem. 3Iya 
kuhingngim kamaha metamba illaam mai 
indo okkosam kahajaam naua: "Kannassai, 
Puang Allataala tohho illaammi alla'-alla'na 
hupatau. La ma'mesa lium sola hupatau, 
anna hupatau la mendadi umma' petauanna. 
Ma'kale Puang Allataala la umpasolai anna la 
mendadi Debatamna. “Ta la umpassiianni uwai 
matanna. Anna la pa'dem pole' kamateam, 
ta'um deem pa'bahataam, ta'um deem to 
la sumahho, anna la pa'dem kamapi'disam. 
Aka ingganna-ingganna sia yolona pa'de 
asammi." “Mane ma'kadai indo To muokko' 
yabo okkosam kahajaam naua: "Kannassai, 
ingganna-ingganna sia la kupadadi bakahu." 
Mane naua polei: "Tuli'i inde kadangku 
aka inde kadangku tappa' anna mala 
dikatappa'i." 8 Anna mane naua pole: "Puha 
asammi! Kaom too Alfa anna Omega, battu 
diua Pa'pahandusanna anna Kasuppisanna 
ingganna-ingganna sia. Menna-menna 
mabahham la kubeem baba uwai dio mai indo 
kalimbuana uwai katuboam. 7 Menna-menna 

patalo, tau ia too la untahima ponno indo 
ingganna pa'tamba' ia too. Kao la mendadi 
Debatanna amna ia la mendadi ana'ku. 3 Sapo' 
to mahea' ussa'biiä', to umpemboko'iä', 

to kadake gau', to papateam, to Ullullu' 
pa'bannetauam, to si ma'issam-issam kadake, 
to umpenombai debata lino pa'papia kalena, 
anna to kaägä'-ägä', tau susi ia too la 

ditibe tama ia le'bo' api ma'nala-nala susi 
dama' ditunu. Iam too diuaam kamateam 
ma'penduanna." ?Puhai ia too, sulem mesa 
indo pitu malaika' to puha muanda'i indo 
pitu tubum ponno kamapi'disam kasalle 
handam katampasanna. Napellambi'iä' naua: 
"Maiko anna kupaitaiko indo to dipasihhapam 
baine la napobaine Ana' Domba." 101ya 
nasalokko'ma' Penaba Maseho anna nababaa' 
indo malaika' langam pusu'na buntu malakka' 
anna napaitaia' Yerusalem battu diua Kota 
Maseho tuhum yabo mai suhuga napatuhum 
Puang Allataala. 1! Indo kota pangkihha' aka 
naponnoi kamatandeanna Puang Allataala. 
Palassinim susi batu masuli' handam mapia, 
susi batu yaspis, anna silosa susi dahammim. 
12 Anna ditembo' malangka' anna makambam 
lao pali', anna sapulo dua ba'bana. Indo 
ba'bana, tallu dio tandai mata allo, tallu dio 
tandai utara, tallu dio tandai selatan, anna tallu 
dio tandai katampusam, anna pantam najagai 
sanda si mesa malaika'. Anna dio indo tutu' 
ba'bana mesa oi tituli' oom mesa sanganna 
indo to sapulo dua pentoosanna to Israel. 

13 (21:12) 1#Tembo'na indo kota dilangga 

sapulo dua batu. Anna mesa oi too indo batu, 
tituli' oom mesa sanganna indo sapulo dua 
suhona Änä' Domba. 19 Anna indo malaika' 

to umpa'tula'ia', deem tekkem bulabanna 

la napajuam indo kota sola ba'bana anna 
tembo'na. '?Indo kota pada kalandona anna 
kalua'na. Napaju indo kota, iya dua sa'bu appa' 
hatu' kilo kalandona. Anna pada siam duka' 
kalua'na sola malangka'na. 1” Puhai ia too, 
napajum duka' indo tembo'na kota, iya sahatu' 
appa' pulo appa' singkum malangka'na. Indo 
pepajunna malaika', susi siam duka' indo si 
napopepaju hupatau. 13 Tembo'na indo kota, 
batu masuli' dipapia isanga yaspis. Anna indo 
kalena kota sangngim bulabam tasa' dipapia 
anna silosa susi dahammim. 1? Indo sapulo 
dua batu pelanggana pantam dibunga-bungai 
batu masuli'. Uhuna dibunga-bungai batu 
yaspis, kaduanna batu nilam, katallunna batu 
mirah, kaappa'na batu zamrud, ?? kalimanna 
batu unam, kaannanna batu sardis, kapitunna 
batu ratna cempaka, kakahuanna batu beril, 
kakasehanna batu krisolit, kasapulona batu 
krisopras, kasapulo mesanna batu lasuardi, 
anna kasapulo duanna batu kecubung. ?! Anna 
indo sapulo dua tutu' ba'bana, sapulo dua siam 
duka' mutiara dipapia. Anna lalanna illaam indo 
kota sangngim bulabam tasa' dipapia, silosa 
susi dahammim. 22 Anna tä'um deem Banua 
Debata illaam indo kota, aka sitingngajom 
tau kalena Puang Allataala Debatanta To 
Handam Kuasa anna indo Anä' Domba. 

23 Anna indo kota ia too ta'um umpahalluam 

mata allo anna bulam, aka pangkahhanam 
kamatandeanna Puang Allataala umpomasiä'i, 
anna kamasiäsanna indo Anä' Domba mendadi 
lampunna. 24Ingganna pa'palakoanna hupatau 
illaam inde lino la naballoi kamasiäsanna. 
Anna kakuasaanna ingganna tomahaja illaam 
inde lino silele la nababa tama indo kota 
tanda pa'pakasallena lako Puang Allataala 
sola indo Änä' Domba. 25Ba'bana indo kota la 
tibukka liu, aka ta'um ia deem bengi illaam. 
26 Kamatandeanna anna katomakakaanna 
hupatau illaam inde lino la dibaba tama indo 
kota tanda pa'pakasallena lako Puang Allataala 
sola indo Ana' Domba. 27 Sapo' ingganna 
kadakena ta' punala ia la mala tama indo kota. 
Anna duka' to umpogau' gau' mesihi'-sihi' 
anna to sikaaga'-aga' ta' ia la mala tama. 
Sapo' anggam mala tama to tisuha' sanganna 
illaam indo suha' katuboam battu diua suha'na 
Ana' Domba. 
22 1 Puhai ia too, napaitaima' duka' indo 
malaika' mesa salu to mepatubo 
uwainna. Uwainna indo salu silosa susi 
dahammim tandana mahanda. Salu ia 
too buttu illaam mai okkosam kahajaanna 
Puang Allataala anna Ana' Domba, ?anna 
mellao umpa'tangai lalam illaam indo kota. 
Sipatomaliam bihinna indo salu, deem diuaam 
kaju katuboam. Pessapulo dua kembua sataum 
battu diua pissam sabulam. Anna daunna 
indo kaju dipake umpakulii ingganna hupatau. 
3 Anna illaam indo kota ta' deem dilambi' 
moi podo la mesa aka-aka nahua tadona 

Puang Allataala. Okkosam kahajaanna Puang 
Allataala anna Ana' Domba, illaam indo kota. 
Anna ingganna sabua'na la menomba lako, 

4 anna la muita lindona Puang Allataala, anna la 
tisuha' yabo kidena sanganna Puang Allataala. 
> Issinna indo kota tä'um la umpahalluam 
lampu sola delle'na mata allo aka Puang 
Allataalam umpomasia'i, nasuhum ta'um deem 
la bengi illaam. Anna ingganna hupatau illaam 
la mendadim tomahaja ma'pahenta sule lako 
salako-lakona. $ Puhai ia too, nauaamma' 
indo malaika': "Ingganna inde kada, tappa' 
anna mala dikatappa'i. Puang Allataala 
Debatanta umpopengkaha Penaba Masehona 
lako ingganna nabinna anna mala naissam 
indo to la dadi. Anna puham ussua malaika'na 
umpellambi'i ingganna sabua'na anna napaitai 
indo kaha-kaha la masimpammi dadi." 

7 Anna mane ma'kada Puang Yesus naua: 
"Kannassai, ta'um la masae anna sulema' 
sule! Napohongko' to untuhu'i ingganna 
kaha-kaha dipa'palosaam (aam inde suha'." 
8 Kaom too Yohanes, ma'kale uhhingngii anna 
muitai ingganna inde kaha-kaha. Tappana 
puha kuhingngi anna kuita, iya ma'balinguntu' 
siahama' dio olona la kupenombai indo 
malaika' to umpaitaiä' ingganna kaha-kaha 

ia too. ?Sapo' tappa napa'kadaiä' naua: 

"Daa daa, daa umpenombaiä'! Penomba 
lakoko Puang Allataala, aka kao duka' 
sabua'naä', susi siangki' anna ingganna 
solasubummu, battu diua ingganna nabi 
anna ingganna tau to untuhu'i issinna inde 

suha'." 10 Anna mane nauam poleä'i: "Daa 
umbunianganni inde kada dipa'palosaam 
illaam inde suha', aka mahuku'um wattunna 
la dadi ingganna indo kaha-kaha ia too. 

11 Menna-menna umpogau' gau' kadake, 
pabai mammi napogau' liu, menna-menna 
umpogau' gau' sessu', päbäi mammi napogau' 
liu; anna menna-menna umpogau' gau' 
mapia, päbäi mammi napogau' liu, anna 
menna-menna maseho salu katuboanna, 
päbäi mammi umpalako liu gau' maseho." 
12 Mane naua oi Puang Yesus: "Kannassai! 
Ta'um masae anna sulema' sule. Anna la 
kubabaam sahona ingganna hupatau situhu' 
pa'pogausanna si mesa-mesa. 13 Kaom too 
Alfa anna Omega battu diua Pa'pahandusanna 
anna Kasuppisanna ingganna-ingganna sia, 
battu diua Uhuna anna Katampasanna." 

14 Napohongko' ingganna to puha umpake 
hahana Ana' Domba natappa'iam jubana, 
nasuhum sihatam la muande buana kaju 
katuboam anna la muola ba'ba mentama 
indo kota. 15Sapo' ta' ia la tama indo kota 
ingganna to umpogau' gau' sessu' anna to 
ma'issam-issam kadake, susi toi ingganna 
to ullullu' pa'bannetauam, to papateam, to 
umpenombai debata lino pa'papia kalena, 
anna ingganna to si napohäe kaaga'-aga' 
anna napogau'i. Ingganna tau susi ia too 

la sulibanna ia indo kota naongei. !? "Kaom 
too Yesus puha ussua malaika'ku matim 
umpa'pakahebaam ingganna indo kaha-kaha 
la pahallu naissam ingganna jumaa'. Kaom too 

pessubunna tomahaja Daud, anna Kao toi indo 
diuaam Bintä Pehendem Allo LG deem pada 
samasia'." 17 Iya ma'kadam Penaba Maseho 
anna indo to dipasihhapam baine napobaine 
Ana' Domba naua: "Maingko!" Anna iai too 
uhhingngii inde tula' la naua duka': "Maingko!" 
Mai asangkoa' ingganna to mabahham. Aka 
menna-menna maelo' muihu' la dibeem baba 
indo uwai katuboam. 13 Lako ingganna to 
uhhingngii inde ingganna kada dipa'palosaam 
illaam inde suha', kupakahi'di kuua: Menna- 
menna la uhhangannii tula' illaam inde suha' la 
napalambi'i Puang Allataala indo kamapi'disam 
puha dipa'paissangam. 19 Anna menna-menna 
ungkuhannii kada dipa'palosaam illaam 

inde suha', ta' ia la napabai Puang Allataala 
mangngala taba muande buana indo kaju 
katuboam anna ta' toi la tama indo Kota 
Maseho to puha dipa'paissangam illaam inde 
suha'. 20 Puang Yesus to umpa'palosaam 
ingganna kaha-kaha ia too, ma'kada naua: 
"Tappa', la masimpamma' sule!" Kuhannuam 
ta' mala tala dadi susi! O Puang Yesus 
Debatangki, maingko! ?! Handandanni Puang 
Yesus Debatanta untamba'koa' pada-pada. La 
sule lako hi too. Padam too. 

